
NOTĂ ASUPRA EDIŢIEI 


Colecţia tematică a Apoftegmelor Părinților pustiei - ziceri, 
sentinţe, scurte istorisiri ale şi despre monahii din pustia 
Egiptului, sec. IV-V d.Hr. - se publică acum pentru prima dată în 
limba română, cu traducere integrală făcută după originalul 
grecesc, introducere şi note. Monument literar cu o istorie de 
peste 1.500 de ani, aparţinând patrimoniului universal, cea mai 
răspândită şi populară carte după Biblie, prezentă şi lucrătoare 
neîntrerupt în viaţa Bisericii şi a creştinilor până astăzi, 
Apoftegmele Părinților pustiei au circulat de la început (sec. al V- 
lea) în două variante: Colecţia alfabetică şi Colecţia tematică. 

Colecţia tematică este cea mai completă colecţie a 
Apoftegmelor Părinților pustiei, însumând un număr aproape 
dublu de apoftegme faţă de Colecţia alfabetică”, lucru pentru care 
a şi primit denumirea de Patericul Mare”. 

Colecţia alfabetică aşază apoftegmele pe autori şi autorii în 
ordinea alfabetului grecesc, începând cu Avva Antonie cel Mare şi 
sfârşind cu Avva Or (Omega, ultima literă a alfabetului grecesc). 
Având în vedere că ordinea literelor alfabetului grecesc este mult 
diferită de ordinea alfabetului românesc şi că niciun editor român 
nu a reaşezat autorii după alfabetul românesc, ordinea alfabetică 
în ediţiile româneşti este aproape în întregime răvăşită, pierzându- 
şi în mare parte funcţia ei iniţială”. 


° Colecţia alfabetică însumează aproximativ 1.000 de apoftegme 
(numărul variază uşor în funcţie de ediţie), iar Colecţia tematică (Ediţia 
Tesalonic) însumează aproape 2.000 de apoftegme. 

0 „A fost preferat acest titlu deoarece versiunea tematică conţine toate 
apoftegmele Părinților pustiei” [To Méya Tepovrik6v. Oepatıkn Evàdoyń. 
Eroaywyri-Keiuevo-Merăppaon-Zx6AMa. Ek6oon I. Hovyaornpiov To 
Teveotov tne Ocotókov, Ilavopaua Beooaioviknc, Tóuoc A, p. 25). 

° Douăsprezece litere din cele douăzeci şi patru ale alfabetului grecesc 
îşi au un alt loc în alfabetul românesc, nefiind vorba doar de a schimba 
câteva locuri, ci litere care se află ultimele într-un alfabet şi printre 
primele în celălalt, ca să nu mai spunem că în ediţia românească avem 
două litere de câte două ori, pentru că sunt scrise diferit în limba greacă, 
dar transcrise la fel în română (Theta şi Tau prin T, Omicron şi Omega 
prin O). Astfel, în ediţiile româneşti, după litera A (Antonie etc.) avem 
litera V (Visarion, Veniamin etc.), transcrierea literei greceşti Beta, citită 
la noi Vita. Urmează litera Gama, a treia în alfabetul grecesc (Grigorie, 
Ghelasie etc.) înainte de literele D şi E, pentru ca după E să avem litera Z 
(Zenon, Zaharia); T (Theta) este înainte de I, C (Kappa) este după I şi 
înainte de L, X este între N şi O, pentru ca să terminăm alfabetul cu F, H, 
P, S şi O. Aşa încât ediţia românească nu poate fi decât cu greu numită 

După toate probabilitățile, aşezarea într-o colecţie alfabetică a 
reprezentat o primă şi cea mai la îndemână formă de a pune 
ordine în mulţimea de apoftegme care au circulat şi s-au transmis 
pe cale orală o bună perioadă de timp. Este de presupus că 
apoftegmele care proveneau de la un anume avvă, mai ales cei mai 
cunoscuţi, precum Avva Antonie sau Avva Pimen, sau Avva Arsenie 
etc., să fi fost adunate în scris la un loc şi să fi circulat sub numele 
respectivului avvă. Întrucât circula şi un mare număr de 
apoftegme anonime, cei care au alcătuit colecţia alfabetică au 
adăugat la sfârşit şi o colecţie a acestora, aşezate într-o ordine 
tematică. Este evident că aceasta avea să devină foarte repede 
punctul de pornire pentru realizarea colecţiei tematice propriu- 
zise, care va redistribui tematic, de data aceasta, toate 
apoftegmele. 

Colecţia tematică reprezintă evident o etapă superioară de 
sistematizare a apoftegmelor, părăsind criteriul alfabetic în 
favoarea celui tematic, mult mai elaborat, mai funcţional şi, prin 
urmare, mai folositor. Dacă aşezarea în ordinea alfabetică nu a 
reprezentat o mare dificultate, sistematizarea tematică va fi fost 
un proces mult mai complex, în încercarea de a conferi o anume 
coerenţă şi mai ales o cheie de lectură unitară unui material bogat 
şi divers, dar destul de puţin elaborat la început, după cum se 
„Plâng” în Prolog părinţii alcătuitori ai Colecţiei tematice: „...multe 
din aceste cuvinte şi izbânzi ale Sfinţilor Bătrâni au fost istorisite, 
în vremuri diferite, în cuvânt simplu şi nelucrat, un singur scop 
având în vedere: să fie de folos celor mulţi”0. Părinţii menţionează 
motivele ce i-au determinat spre acest lucru şi scopurile urmărite: 
„Deoarece istorisirea multora era neclară şi neîngrijită şi pricinuia 
anumită greutate minţii cititorului, acesta neputând să reţină cu 
memoria înţelesul fragmentat şi răspândit în carte, am purces 
pentru el la expunerea lor pe capitole. Prin gruparea cuvintelor 
asemănătoare şi aşezarea lor într-o ordine, ele dau celor care vor 
folosul gata pregătit şi lucrător. Căci nu este spre puţin îndemn 
cuvântul oferit într-un glas din partea mai multor persoane 
virtuoase”0. Dacă beneficiul ediţiei alfabetice este acela de a pune 
pe cititor în relaţie cu marii Părinţi ai pustiei, privilegiul colecţiei 


colecţie alfabetică şi folosită ca atare, decât dacă învăţăm ordinea din 
alfabetul grecesc. 

0 Criteriul alfabetic este păstrat parţial în distribuirea apoftegmelor în 
fiecare capitol. Avva Antonie va deschide şirul de apoftegme la o temă 
sau alta, urmat de Avva Arsenie şi de ceilalţi, care oferă apoftegme 
asociate temei respective. 

° Prolog 3. 

° Prolog 4. 

tematice este acela de „a pune în valoare principale pârghii ale 
unei pedagogii duhovniceşti”. 

Avem, aşadar, o ordine logică a celor douăzeci şi două de 
capitole, precum şi o ordine a apoftegmelor în fiecare capitol în 
parte. Nici împărţirea în capitole nu este „zadarnică sau 
întâmplătoare” şi nici  „înlănţuirea acestora”, cum spun 
înfăptuitorii ei. Criteriile au în vedere un parcurs în patru etape 
sau niveluri, întrucât este vorba de un urcuş. Prima etapă (cap. I- 
IV) începe cu îndemnurile şi motivarea monahilor spre înaintarea 
în desăvârşire, la care se adaugă „cele particulare şi practicate la 
început de monahi: liniştirea (isihia), privegherea cu zdrobire de 
inimă şi înfrânarea. Etapa a doua (cap. V-XIII) marchează un alt 
nivel şi „descrie treptat pe cele mai desăvârşite”: lupta cu duhul 
desfrânării, neagonisirea, răbdarea şi bărbăţia, a nu face nimic 
spre arătare, a nu judeca pe nimeni, duhul deosebirii, trezvia, 
rugăciunea neîncetată, primirea de străini. Etapa a treia (cap. XIV- 
XVII) „înaintează la cele de folos comun, cele ce unesc şi 
desăvârşesc pe cei ce sunt împreună şi dau conţinut vieţii de 
obşte”: ascultarea, smerenia, a nu răspunde răului cu rău, iubirea. 
În fine, ultimul nivel (cap. XVIII-XIX) îl reprezintă darul vederii cu 
duhul şi cel al facerii de minuni, care „sunt mai curând daruri ale 
lui Dumnezeu, decât strădanii ale oamenilor”, împreună cu care 
„nu va greşi cineva dacă va număra”: înstrăinarea desăvârşită de 
oameni sau faptul de a trăi pentru totdeauna fără haine sau a se 
hrăni numai cu ierburi (cap. XX). Ultimele două capitole nu sunt 
luate în calcul în această împărţire, întrucât reprezintă un fel de 
recapitulare, mai ales cap. XXI consemnând pe scurt virtuțile celor 
care „au îmbătrânit întru nevoinţă”. 

Deşi cele două colecţii s-au format aproape concomitent şi au 
circulat în paralel la fel de mult de-a lungul istoriei -o 
demonstrează tradiţia manuscrisă -, în epoca modernă a tiparului 
s-a impus Colecţia alfabetică. Acest lucru s-a întâmplat şi în spaţiul 
românesc. Românii au iubit mult Patericul. Avem traduceri vechi 
ale Patericului alfabetic”, care s-au reeditat de multe ori, precum 


0 J.C. Guy, s.j. Les Apophtegmes des pères. Collection systématique. 
Chapitres I-X., Sources Chretiennes, Nr. 387, p. 32. 

0 Au existat traduceri româneşti ale Patericului încă din sec. al XVII- 
lea, probabil din limba slavonă, făcute la Mănăstirea Bistriţa din Vâlcea. 
Prima traducere după textul grecesc aparţine monahului Pafnutie 
Dascălul, de la Mănăstirea Neamţ, publicată de Mitropolitul Grigorie 
Dascălul, al Țării Româneşti, în anul 1828, la Bucureşti, cu titlul: 
PATERIC. Ce cuprinde în sine cuvinte folositoare ale Sfinţilor Bătrâni. 
Această traducere a fost reeditată de mai multe ori înainte de instaurarea 
(1913, 1930) şi după căderea regimului comunist. Am să pomenesc şi 

şi traduceri noi”. Facem aici cuvenită şi îndatorată pomenire, cu 
recunoştinţă, primului traducător al Patericului în limba română, 
Pafnutie Dascălul de la Neamţ, şi primului său editor, Sfântul 
Ierarh Grigorie Dascălul (Bucureşti, 1828). Cât priveşte Patericul 
tematic, există o traducere făcută la anul 1809 de Isaac Dascălul, 
renumitul dascăl de greacă şi slavonă din şcoala de la Mănăstirea 
Neamţ a stareţului Paisie Velicicovschi şi păstrată în mai multe 
manuscrise la Biblioteca Academiei Române”. Nu ştim ce text 
original a folosit Isaac Dascălul, dar s-a exprimat opinia” că acesta 
ar fi apropiat de varianta folosită de recenta ediţie de la Tesalonic. 

Colecţia tematică a Apoftegmelor Părinților pustiei avea să fie 
publicată pentru prima dată relativ recent, aproape concomitent în 
două ediţii. Este vorba despre ediţia bilingvă (textul original 
grecesc şi traducerea franceză) în trei volume, apărută în bine- 
cunoscuta colecţie Sources Chretiennes: Les Apophtegmes des 
Peres. Collection systématique, Introduction, Texte critique, 
traduction et notes par Jean-Claude Guy, s.j., Les Editions du Cerf, 
vol. I. Chapitres I-IX, Sources Chretiennes nr. 387, Paris 1993, 
(452 pag.); vol. II. Chapitres X-XVI, Sources Chretiennes Nr. 474, 
Paris, 2003, (419 pag.); vol. III, Chapitres XVII-XXI, Sources 


„ediţia” xeroxată şi legată în volum, circulată în perioada comunistă de 
cunoscutul istoric al literaturii române vechi Dan Zamfirescu, acesta fiind 
primul exemplar din Pateric cu care eu am venit în contact în vremea 
studenţiei şi pe care îl păstrez cu evlavie în biblioteca mea. Prima 
reeditare după 1989 are loc la Alba Iulia, în anul 1990, şi se datorează 
iniţiativei IPS Mitropolit Andrei, la acea vreme Episcopul Alba Iuliei. 
Aceasta va fi reluată în tipăriri succesive în 1993, 1997, 2003, 2007, în 
Colecţia Izvoare duhovniceşti. În 2011 va fi publicată o nouă ediţie a 
traducerii lui Pafnutie Dascălul şi Mitropolitului Grigorie Dascălul, sub 
titlul Patericul egiptean (Editura Sofia şi Editura Cartea Românească, 
Bucureşti), diortosit, completat şi adnotat de Monahul Filotheu Bălan. 

0 Patericul sau Apoftegmele Părinților din pustia Egiptului, traducere 
de Dan Ungureanu, Editura Învierea, Timişoara, 2009. Patericul sau 
Apoftegmele Părinților din pustiu, traducere de Cristian Bădiliţă, Editura 
Polirom, Iaşi, 2007. Aceste două ediţii traduc exclusiv Patericul alfabetic, 
fără adaosul de apoftegme anonime aranjate tematic, pe care-l găsim la 
toate ediţiile traducerii lui Pafnutie Dascălul şi care este foarte 
consistent, dublând aproape volumul apoftegmelor rânduite alfabetic pe 
autori. 

0 Este vorba de manuscrisul autograf sub cota mss. rom. 1928; o copie 
integrală şi identică în manuscrisul sub cota mss. rom. 1893 şi o copie 
care conţine numai primele şase capitole, manuscrisul sub cota mss. rom. 
1911. Vezi mai multe detalii la Monahul Filotheu Bălan, în Cuvânt despre 
istoria Patericului în Patericul egiptean, pp. 543-544. 

° Monahul Filotheu, Cuvânt... p. 544. 

Chretiennes nr. 498, Paris, 2005, (471 pag.). Consecvent 
proiectului editorial promovat, Institutul Sources Chretiennes ne 
propune, pe lângă traducerea în limba franceză, o ediţie critică a 
textului, un studiu introductiv substanţial şi un bogat aparat critic. 
La final, ediţia cuprinde o concordanţă între Colecţia alfabetică şi 
Colecţia sistematică publicată, indice onomastic, tematic şi biblic. 

Un an mai târziu, 1994, începea publicarea în Grecia a colecţiei 
tematice a Patericului, tot într-o ediţie bilingvă (textul original 
grecesc şi traducerea neogreacă) cu titlul To Mpa IEpovTiKOv. 
BeuaTikn Xviioyn. Eioapwyr-Keiuievo-Merăppa0n-ăX0Aa. 
EKx600n I. Hovyaornpiov to LEvEoiov TG OEOTOKO, 
Ilavopaua Beooahoviknc, TOuoc A’ (xeo. I-III, 494 pag.), 1994, 
Touoc B’ (xeo. IV-IX, 550 pag.), 1995, Touoc I” (xeo. X-XIV, 512 
pag.), 1997, Touoc A” (ke. X-XXII, 603 pag.), 1999. (Patericul 
Mare. Colecţia tematică. Introducere - Text - Traducere - Scholii. 
Editura Sfintei Sihăstrii Naşterea Maicii Domnului, Panorama 
Tesalonicului.) După obiceiul unor astfel de îndeletniciri monahale, 
în carte nu apare niciun nume propriu al ostenitorilor ei. Această 
ediţie este în întregime realizată de obştea de maici a Mănăstirii 
Naşterea Maicii Domnului. Avem în vedere compilarea textului 
original, care nu este o ediţie critică, dar foloseşte mai multe 
manuscrise, traducerea neogreacă, studiul introductiv şi scoliile 
sau notele. Ediţia este înzestrată, de asemenea, cu indice 
onomastic, tematic şi biblic, la care se adaugă şi scurte biografii 
ale Părinților Patericului. 

Între cele două ediţii există deosebiri importante datorită 
manuscriselor folosite pentru textul original. Opţiunea pentru o 
familie de manuscrise sau alta a fost dictată de obiectivele 
declarate ale editorilor, preponderent ştiinţific şi academic pentru 
Ediţia SC (Sources Chretiennes) şi preponderent duhovnicesc şi 
ziditor de suflete pentru ET (Ediţia Tesalonic). 

Tradiţia manuscrisă a Colecţiei tematice a apoftegmelor este 
foarte bogată. Ea a fost studiată meticulos de Jean-Claude Guy, 
realizatorul Ediţiei SC, rezultatele cercetărilor sale fiind publicate 
într-o primă lucrare de referinţă: Recherches sur la traduction 
grecque des Apophthegmata Patrum (SH 36, Bruxelles, 1962 
(19842)) şi apoi prezentate pe scurt în introducerea la Ediţia SC. 
Realizarea unei ediţii critice”, care să reconstituie cât mai fidel pe 


0 Autorii Ediţiei Sources Chretiennes (SC) sunt nevoiţi în final să se 
recunoască uşor învinşi în demersul lor: „variantele de text sunt foarte 
numeroase de la un manuscris la altul... Suntem convinşi că nu se poate 
spune astăzi că am ajuns la o ediţie cu adevărat critică, dacă, în acest gen 
de literatură, un astfel de obiectiv nu este cumva iluzoriu...” (Les 

baza cercetării comparative a manuscriselor forma iniţială a 
colecţiei, a întâmpinat dificultăţi. Tradiţia manuscrisă prezintă o 
atât de mare fluctuaţie, încât nu „s-au aflat până acum două 
manuscrise identice ale Patericului, fiecare autor adăugând noi 
apoftegme preluate din diferite surse sau modificând uşor ordinea 
lor. 

J.C. Guy împarte manuscrisele Colecţiei tematice în mai multe 
familii, reprezentând tot atâtea etape distincte în formarea şi 
circulaţia lor: etapa A, reprezentată astăzi de traducerea latină a 
lui Pelagiu şi loan” şi parţial de colecţia coptă editată de M. 
Chaîne, dar care nu se regăseşte în niciunul din manuscrisele 
greceşti cunoscute astăzi; etapa B consemnează un plus de 71 de 
apoftegme şi este reprezentată de trei familii de manuscrise, Bl: 
Athos, Protaton 86, sec. al IX-lea (începe cu cap. V, 1) şi Paris, 
Biblioteca Naţională, grec 917, sec. al XII-lea (câteva lipsuri). B2: 
Paris, Bibl. Naţională, grec 914, sec. al XII-lea (cu mici lipsuri) şi 
Athena, Biblioteca Naţională 500, sec. al XII-lea; B°: Vatican, 
Ottob. Gr. 174, sec. X-XI; Paris, Biblioteca Naţională, Coislin 282, 
sec. XI; Veneţia, Biblioteca Sf. Marcu, grec 346, sec. XI; Moscova, 
Muzeul de Istorie, Biblioteca Sinodală 452 (catalog Vladimir 344) 
sec. XII; etapa C aduce şi ea un plus de 85 de apoftegme faţă de 
etapa B: Athos, Lavra B 37, scris în 970 (conţine prologul şi 
primele cinci capitole); Milano, Biblioteca Ambrosiană, C-30-Inf. 
sec. XII (cu unele lipsuri). 

Ediţia SC publică textul ce se regăseşte în etapa C, cu 
menţiunea că, în anumite situaţii în care manuscrisele prezentau 
mai multe variante, au preferat lectura a cărei vechime era 
confirmată şi de acordul cu versiunea latină. 

Evoluţia textului colecţiei tematice continuă cu etapa a patra, 
reprezentată de ceea ce J.C. Guy caracterizează drept colecție 
sistematică derivată, care se regăseşte în şapte manuscrise: Paris 
Coislin 108 (sec. XI) şi Paris Coislin 127 (sec. XII); Milan Ambros. 
F. 140 Sup. (sec. XIII), Atena B.N. 501 (sec. XI); Ierusalim S. Sabas 
180 (sec. X); Muntele Sinai, Sf. Ecaterina 449 (sec. X-XI); Moscova 
Sf. Sinod, catalog. Vladimir 345 (sec. XIII). 

Caracteristic pentru textul acestei familii de manuscrise sunt 
numărul mare de apoftegme care se adaugă, dar şi introducerea 


Apophtegmes... SC I, pp. 86-87). 

° Les Apophtegmes... SC 1, p. 29. 

° Vezi Patrologia Latina (PL) 73, 815-1022. 

0 Vezi Les Apophtegmes..., SC I, pp. 85-86. 

0 Vezi J. C. Guy, Recherches... pp. 201-211 şi Les Apophtegmes... SC 1, 
pp. 86-87. 

între Apoftegmele Părinților pustiei a unor fragmente preluate din 
scrieri anterioare, cum ar fi Limonariul lui loan Moshu, Istorisirile 
Avvei Daniil de la Schit sau scurte fragmente din lucrări ale lui 
loan Casian, Marcu Ascetul, Diadoh al Foticeei etc. J.C. Guy 
numără în total 681 de apoftegme în plus faţă de colecţia 
sistematică pe care o publică el în SCO. 

Această ultimă familie de manuscrise stă la baza stabilirii 
textului original al ediţiei realizate de Mănăstirea Nașterea Maicii 
Domnului din Tesalonic (Panorama), în special manuscrisele 
Coislin 108, Coislin 127 şi Sinai 454 (acesta din urmă pare să nu fi 
fost cunoscut lui J.C. Guy sau pur şi simplu este acelaşi cu Sinai 
449, strecurându-se undeva o mică inadvertenţă). Cum spuneam, 
ET optează pentru cea mai completă variantă a apoftegmelor”, 
care se regăseşte în manuscrise la fel de vechi şi care se pare că 
circulau preponderent în spaţiul răsăritean”. Se confirmă tradiţia 
Bisericii Răsăritene conform căreia funcţionalitatea şi criteriul 
dreptei credinţe prevalează criteriilor savante de recuperare şi 
conservare a formei iniţiale a colecţiei apoftegmelor. De altfel, 
alcătuirea unor colecţii de apoftegme sau istorisiri, dictată de 
nevoi practice ale organizării şi îndrumării vieţii duhovniceşti din 
marile centre monahale, este larg cunoscută în Răsărit şi va face 
ca apoftegmele Părinților pustiei să fie ele însele integrate în mare 
parte în astfel de florilegii”. 

Prezenta traducere românească este făcută după textul original 
al Ediţiei din Tesalonic, pe care l-am urmat cu fidelitate, cu două 
mici modificări, susţinut în acest demers de duhul care a îngăduit 
tuturor compilatorilor textului de-a lungul timpului mici adăugiri: 
a. Am preluat Prologul din ediţia SC, întrucât în ET nu exista şi 
pentru că l-am considerat firesc şi folositor ca introducere a 
Părinților la colecţia tematică; b. Prologul publicat de ET la 
sfârşitul vol. I (pp. 402-437), ca anexă, l-am publicat la sfârşitul 
întregii lucrări, tot ca anexă. 

Este locul să adresăm călduroase mulţumiri maicii stareţe 


° Les Apophtegmes..., SC 1, p. 33. 

0 Ediţia de la Tesalonic (ET) însumează, în cele din urmă, un total de 
1.937 de apoftegme, în timp ce Ediţia SC însumează 1119. 

0 Studiul comparativ între Everghetinos şi Patericul Mare confirmă 
înrudirea manuscrisului după care Pavel Everghetinos preia, în sec. al XI- 
lea, cele 380 de apoftegme din Pateric, numai în cartea întâi a 
Everghetinosului, cu manuscrisele care stau la baza ET a Patericului 
Mare (Everghetinosul, vol. I, Sfânta Mănăstire a Vatopedului, 2011, p. 
XLIX). 

0 Vezi Everghetinosul, vol. I, Sfânta Mănăstire a Vatopedului, 2011, pp. 
XIVIII-XIIX. 

Filotheia şi obştii Mănăstirii Naşterea Maicii Domnului pentru 
generozitatea cu care ne-au acordat dreptul să folosim textul 
original din ediţia lor, precum şi de a folosi unele din notele de 
subsol (cu menţiunea expresă a sursei), precum şi notele 
biografice ale Părinților Patericului. Ne-a fost de folos, desigur, şi 
tălmăcirea textului original dată de maici în traducere neogreacă. 
Am optat însă pentru o traducere mai fidelă originalului şi din 
raţiuni ce ţin de opţiuni personale referitoare la traducerea 
textelor sfinte vechi, dar şi datorită faptului că, spre deosebire de 
traducerea neogreacă, ce beneficiază de prezenţa textului grec 
original pe pagina alăturată, traducerea românească şi-a dorit să 
suplinească pe cât posibil lipsa textului original printr-o foarte 
fidelă redare a lui. 

Mulţumesc întregii mele familii care mi-a stat alături în acest 
lung, dar frumos parcurs al traducerii Patericului Mare şi care a 
contribuit efectiv la publicarea lui în condiţii editoriale şi 
tipografice de excepţie. Am ţinut cu toţii ca şi prin acest aspect al 
veşmântului tipografic, atât cât s-a putut, să aşezăm Patericul la 
locul care i se cuvine, între cărţile de căpătâi ale Bisericii şi ale 
creştinătăţii, alături de Biblie. 


Notă asupra traducerii 


Am optat pentru o traducere fidelă nu numai în duh, ci şi în 
literă, întâi de toate pentru a mă înscrie în tradiţia traducerilor 
româneşti ale textelor sfinte şi pentru a aşeza Apoftegmele 
Părinților pustiei acolo unde le este locul, adică între corpusurile 
literare fundamentale cu funcţii normative ale Bisericii. Am socotit 
că traducerea unor astfel de texte presupune renunţarea la 
anumite libertăţi pe care orice alt gen de texte le-ar fi îngăduit şi 
chiar cerut. Biserica Răsăriteană a impus vizibil şi a păstrat 
totdeauna o distanţă între limbajul textelor ei fundamentale şi 
limbajul comun, lumesc, cu intenţia declarată de a mărturisi şi în 
acest fel diferenţa dintre perspectiva bisericească-teologică şi cea 
seculară asupra lucrurilor şi rezistenţa pe care o propune faţă de 
duhul lumii. Acest lucru este cu atât mai îndreptăţit în cazul 
Patericului, care este mărturia şi expresia prin excelenţă a 
lepădării de lume şi de tot ceea ce o exprimă şi a luptei împotriva 
duhului lumii, nu din dispreţ, ci pentru a recupera legătura cu 
Dumnezeu şi a se întoarce apoi la lume cu iubirea care i se cuvine. 

Am rezistat oricărei tentaţii de a face textul mai uşor şi mai 
accesibil în limba română decât era în original tocmai pentru a nu 
face loc duhului lumesc, caracterizat, între altele, şi de opţiunea 

pentru uşor şi repede. Ar fi fost cu totul nepotrivit să urmărim 
facilitarea, fie chiar şi în ceea ce priveşte lectura şi înţelegerea 
textului, într-o literatură care are în centru nevoinţa, opţiunea 
pentru calea dificilă. Am dorit ca lectura acestei cărţi să presupună 
un grad anume de nevoinţă a minţii şi a sufletului şi, în orice caz, 
să nu fie grăbită, motiv pentru care am lăsat de bunăvoie în text 
mici şi dese obstacole care să împiedice sau să tempereze 
alergarea. Am evitat introducerea cuvintelor lămuritoare, pentru a 
provoca pe cititor la efortul de a le descoperi singur, am preferat 
exprimarea eliptică acolo unde se întâlnea în text. Am menţinut din 
aceleaşi raţiuni obositoarele formule repetitive de introducere a 
apoftegmelor şi de redare a dialogurilor: A zis Avva... A zis un 
Bătrân... lar el a zis.... etc. Nu am folosit ghilimelele în redarea 
dialogurilor, nici alte forme de marcare a acestora, invitând pe 
cititor la efortul de a le urmări. Aş fi renunţat şi la virgulă, dar 
corectura m-a biruit. Am refuzat deliberat, atât cât mi-a stat în 
putinţă, să plătesc tribut investiţiilor în înfrumusețare sau 
exprimare mai îngrijită, preferând cuvântul simplu, sărac, uneori 
bolovănos sau stângace, convins că mintea trebuie să nu fie atrasă 
sau reţinută de forma frumoasă, ci să caute conţinutul, duhul, 
sensul. Patericul, ca şi Dumnezeieştile Scripturi, cheamă pe om la 
o continuă lepădare de sine, de obişnuinţe, de convingeri, de 
preferinţe etc. Soluţiile propuse, replicile Părinților pustiei, 
explicaţiile şi înțelesurile pe care le dau ei lucrurilor sunt 
surprinzătoare, frecvent chiar smintitoare din punctul de vedere al 
logicii lumeşti. Nu le-ar fi stat bine într-o exprimare solidară 
discursului legitimat de această logică. Constatând legătura foarte 
strânsă între Apoftegmele Părinților pustiei şi Sfintele Scripturi, 
prezenţa abundentă a vocabularului biblic în sentinţele pustnicilor, 
am urmărit să păstrez această unitate de vocabular optând pentru 
vocabularul apropiat celui din traducerile româneşti ale Bibliei. 

Cu conştiinţa multor limite, traducătorul nădăjduieşte ca cele 
de lipsă, aşa cum cereau vechii traducători, să fie plinite de Bunul 
Dumnezeu, care va veghea şi la corecta înţelegere a lucrurilor din 
Pateric de către cel ce se aşază pe cât îi stă cu putinţă în postura 
ucenicului sau a fratelui care vrea sincer şi smerit să afle răspuns 
la întrebarea: Ce să fac? Sau: Cum să mă mântuiesc? 

MONAHISMUL, RĂSPUNSUL DESĂVÂRŞIT AL OMULUI 
LA IUBIREA LUI DUMNEZEU 


I. Scurtă istorie 


Patericul ilustrează o perioadă de aproximativ două secole (IV 
şi V) de înflorire a vieţii monahale anahoretice în pustia egipteană. 
Apoftegmele Părinților pustiei provin mai ales de la pustnicii care 
au vieţuit în pustia egipteană, dar şi de la cei din pustia sinaitică şi 
palestiniană. 

În afara Patericului există şi alte surse istorice, foarte 
importante, care provin din epoca respectivă, ai căror autori au 
cunoscut la faţa locului monahismul egiptean şi care ne prezintă 
informaţii preţioase şi le confirmă pe cele ce se regăsesc în 
apoftegmele Părinților. Sfântul Ioan Casian ajunge în Egipt în jurul 
anului 380, vizitează mai multe mănăstiri înainte de a ajunge la 
Schit, unde hotărăşte să rămână definitiv. De la el s-au păstrat 
două lucrări referitoare la  monahismul egiptean: Despre 
aşezămintele mănăstireşti şi Convorbiri duhovniceşti. Extrem de 
utilă este şi Istoria Lausiacă sau Lavsaiconul care are drept autor 
pe Paladie. Acesta a vieţuit printre monahii din pustia Egiptului 
între anii 388 şi 399, la Nitria, apoi la Chilii, în apropierea lui 
Evagrie Ponticul, şi a cercetat cel puţin o dată Schitul, cunoscând 
astfel direct cele trei mari centre monahale ale Patericului. Cea de- 
a treia sursă istorică este lucrarea Historia Monachorum in 
Aegypto. Aceasta cuprinde notele de călătorie ale unui grup de 
şapte pelerini care efectuează în iarna anului 394-395 un pelerinaj 
la mănăstirile din pustia egipteană. Lucrarea s-a păstrat într-o 


° De Institutis Coenobiorum et de Octo Principalium Vitiorum Remediis 
(Institutes) ed. M. Petschening, CSEL XVII, Viena 1888. Conlationes 
(Conferences), ed. M. Petschening, CSEL XIII, Viena, 1886. Publicate în 
limba română, într-un singur volum: Sfântul Ioan Casian, Aşezămintele 
mănăstireşti şi Convorbiri duhovniceşti, PSB 57, trad. de Vasile Cojocaru 
şi David Popescu, Editura IBMBOR, Bucureşti, 1990. 

° Paladius, Historia Lausiaca, editată, cu introducere şi comentarii de 
Cuthbert Butler, Cambridge, 1904. Vezi traducerea românească făcută de 
pr. Dumitru Stăniloae: Paladie, Istoria Lausiacă (Lavsaicon), Editura 
IBMBOR, Bucureşti, 2007. 

versiune greacă” şi într-o versiune latină, datorată lui Rufin’. 
Istoria monahilor din Egipt a contribuit mult la răspândirea faimei 
monahilor din Egipt, atât în Răsărit, cât şi în Apus. Din acest punct 
de vedere cartea „a jucat un rol comparabil cu cel al /storiei 
Lausiace a lui Paladie, cu care a fost adesea asociată în tradiţia 
manuscrisă”, după cum afirmă Antoine Guillaumont, un cunoscut 
cercetător al monahismului egiptean”. 


Pavel Tebeul 

Istoricii datează începuturile monahismului egiptean la sfârşitul 
secolului al III-lea. Primul pustnic cunoscut cu numele este Pavel 
Tebeul (227-341). Vor fi existat şi înaintea lui monahi care s-au 
retras în deşert, dar el este primul confirmat de istorie, „având pe 
Sf. Antonie cel Mare drept martor şi pe Fericitul Ieronim drept 
biograf”. Sfântul Antonie cel Mare îl întâlneşte cu un an înainte ca 
Sfântul Pavel Tebeul să se sfârşească şi va reveni peste un an să-l 
înmormânteze, la rugămintea pustnicului. Avea 114 ani şi se afla în 
pustie de aproximativ 90 de ani. Pavel Tebeul se retrage în deşert 
din pricina persecuțiilor din vremea împăratului Decius şi a 
intrigilor rudeniilor care-i vânau averea moştenită de la părinţi. 
Este posibil ca, mustrat fiind de faptul că a fugit din calea 
persecuției, care-i putea aduce moartea martirică, Avva Pavel 
Tebeul să fi rămas în pustie, deschizând astfel calea martirilor 
conştiinţei sau a martirilor pocăinţei. Cuviosul Pavel Tebeul va 
rămâne în memoria vie a Bisericii, fiind pomenit la 15 ianuarie şi în 
Apus, şi în Răsărit. Deasupra peşterii unde a vieţuit s-a ridicat o 
mănăstire în sec. al V-lea, în care s-a perpetuat viaţa monahală 


° Andre-Jean Festugiere, Historia Monachorum in Aegypto, Bruxelles, 
1961 (texte grec et traduction; trad. Les moines d'Orient, IV/1, Paris, 
1964, reimp. avec la trad. et des index, Bruxelles, 1971). Vezi şi 
traducerea românească a arhim. Ioasaf Popa: Timotei Alexandrinul, 
Istoria monahilor din Egipt, Editura Lumea Credinței, Bucureşti, 2009. 

° Rufinus, Historia Monachorum in Aegypto, PL 21, 387-462. 

° Claremont Coptic Encyclopedia, Historia Monachorum in Aegypto, 
1238b. 

° Michel-Ange Marin, Vies des pères des desert d'Orient, Tome |, 
Editions Magnificat, Monastère des Apâtres, 1971, p. 1. Patrologia 
Latina, vol. 23, col. 17-28. Bazyli Deg6rski (ed.), Edizione critica della 
«Vita Sancti Pauli Primi eremitae» di Girolamo, Institutum Patristicum 
„Augustinianum”, ROMA 1987; Viaţa Fericitului Pavel, monahul tebeu, în 
Fericitul Ieronim, Trei vieți de monahi. Împotriva lui Helvidius. Epistole, 
Editura Institutului Biblic şi de Misiune Ortodoxă, Bucureşti, 2011; 
Carolinne White, editor and translator, „Life of Paul of Thebes by Jerome” 
în Farly Christian Lives. Penguinclassics (London, England: Penguin 
Books, 1998). 

până astăzi, cu unele întreruperi pricinuite de vitregiile istoriei. 


: Antonie cel Mare 

Întemeietorul  monahismului  anahoretic egiptean este 
considerat Sfântul Antonie cel Mare (251/2-356). S-a spus despre 
Cuviosul Antonie cel Mare că a avut o aşa de mare influenţă 
asupra creştinilor, cu modul lui de viaţă şi cu înţelepciunea 
dobândită în pustie, încât a „depopulat cetăţile de locuitorii lor şi a 
populat pustia cu colonii de sfinţi””. Popularitatea lui s-a datorat şi 
faptului că la foarte puţin timp după moartea sa (undeva între anii 
357 şi 362), un mare Părinte al Bisericii, Sfântul Atanasie cel 
Mare, Arhiepiscop al Alexandriei, ucenic apropiat al cuviosului, a 
scris viaţa sfântului. Lucrare de început a literaturii aghiologice, 
devenită în scurt timp foarte cunoscută, Viața şi petrecerea 
Cuviosului Părintelui nostru Antonie” va influenţa hotărâtor 
dezvoltarea vieţii ascetice şi răspândirea monahismul în Răsărit şi 
în Apus. În anul 388 este deja tradusă în limba latină de Evagrie, 
Episcop al Antiohiei”. Sfântul Atanasie cel Mare ne spune că 
tânărul Antonie, născut într-o familie de neam bun şi bogată, după 
moartea părinţilor este determinat să părăsească lumea pentru 
pustie. La auzul a două cuvinte din Evanghelie motivează 
retragerea din lume şi vieţuirea în pustie. Primul era îndemnul la 
desăvârşire, care presupune ca punct de plecare lepădarea de 
lume: De voieşti să fii desăvârşit, mergi, vinde averea ta, dă-o 
săracilor şi vei avea o comoară în cer! După aceea, vino şi 
urmează-Mi (Matei 19, 21). Cel de-al doilea are în vedere totala 
încredințare şi nădejde în Dumnezeu: Nu vă îngrijiţi de ziua de 
mâine! (Matei 6, 34). Urmând aceste îndemnuri, tânărul Antonie, 
în vârstă de douăzeci de ani, împarte toată averea sa săracilor şi 
începe o viaţă de nevoinţă, mai întâi în casa sa şi prin împrejurimi, 
„luând aminte la sine şi înfrânându-se cu asprime... căci încă nu 
erau în Egipt sălaşuri dese de retragere, nici nu ştia monahul de 
pustia depărtată, ci oricine voia să ia aminte la sine se mulțumea 
să se nevoiască singur, nu departe de satul său”. Între anii 286 şi 
306 se va retrage în pustia de est de la Muntele Pispir (astăzi Der- 
el Memum), pe malul drept al Nilului, unde va trăi în deplină 


° Michel-Ange Marin, Vies des pères des désert d'Orient, Tome 1, p. 20. 

° BIO KAI IIOAITEIA TOY OZIOY IIATPOZ HMON ANTONIOY, 
Patrologia Graeca, vol. 26, 835-977. Vezi traducerea românească, Sfântul 
Atanasie cel Mare, £pistole. Viaţa Cuviosului Părintelui nostru Antonie, 
trad. de pr. Dumitru Stăniloae, PSB 16, Editura IBMBOR, Bucureşti, 
1988. 

0 Vita Beati Antonii Abbatis, Patrologia Latina, vol. 73. 

° Viaţa Cuviosului Părintelui nostru Antonie, p. 193. 

izolare, închis într-un fort roman părăsit, timp de douăzeci de ani. 
Apoi se va retrage în pustia şi mai adâncă, la Muntele Qozlum, nu 
departe de ţărmul Mării Roşii, unde se va şi săvârşi la vârsta de 
105 ani. La puţin timp după moartea cuviosului, aici se va întemeia 
o mănăstire cu numele său, mănăstire ce dăinuie şi astăzi. 
Cuviosul Antonie cel Mare a avut o înrâurire directă sau indirectă 
asupra tuturor mănăstirilor din pustia Egiptului, „Convingea pe 
mulţi să aleagă viaţa monahicească, şi aşa s-au ivit în munţi 
locaşuri de convieţuire singuratică şi pustia s-a umplut de monahi 
care au părăsit toate ale lor şi şi-au însuşit vieţuirea cerească... 
Prin puterea cuvântului lui s-au înfiinţat foarte multe locaşuri şi pe 
toate le călăuzea ca un părinte“, după mărturia Sfântului 
Atanasie. De numele lui sunt legate direct două mari comunităţi 
monastice, cea din jurul Pispirului, care ar fi numărat la moartea 
cuviosului aproximativ 10.000 de călugări, şi cea din jurul 
Muntelui Qozlum, cu aproximativ 5.000 de monahi”. Chiar după ce 
s-a retras în „muntele cel dinlăuntru”, Avva Antonie vizita obştile 
de monahi frecvent şi era cercetat de monahi pentru îndrumare 
duhovnicească. Autoritatea sa duhovnicească îl impune posterităţii 
pe Cuviosul Antonie cel Mare ca „Părinte al monahilor” prin 
excelenţă. Sfântul Atanasie cel Mare consemnează această 
răspândire a numelui şi faptelor sale minunate, punând-o pe seama 
lucrării lui Dumnezeu, care scoate la lumină faptele cele ascunse 
ale pustnicilor spre folosul celor mulţi: „Dovadă a virtuţii şi a 
sufletului lui iubitor de Dumnezeu erau vestea despre el 
răspândită pretutindeni şi faptul că toţi se minunau de el, fiind 
dorit chiar şi de cei care nu-l văzuseră. Era cunoscut nu prin 
scrieri, nici prin înţelepciunea cea din afară (laică), nici pentru 
vreo măiestrie oarecare, ci numai pentru evlavia sa. Şi nimeni n-ar 
putea tăgădui că aceasta era darul lui Dumnezeu. Căci, cum s-ar fi 
auzit despre el în Spania, în Galia, la Roma, în Africa, câtă vreme 
şedea ascuns în munte, fără lucrarea care face cunoscuţi 
pretutindeni pe oamenii săi... Deoarece, chiar dacă aceştia 
lucrează în ascuns, chiar dacă voiesc să rămână necunoscuţi, 
Domnul îi arată ca pe nişte sfeşnice, ca şi în felul acesta cei ce aud 
să cunoască câtă putere dau poruncile lui Dumnezeu ca să fie 
împlinite şi să se aprindă şi ei de râvnă pentru a porni pe calea 
virtuţii”. Istoricul bisericesc Sozomen scrie despre Cuviosul 
Antonie că a avut mulţi ucenici nu numai în Egipt, ci şi „în Libia, în 


° Viaţa Cuviosului Părintelui nostru Antonie, pp. 201-202. 
0 Informaţiile sunt oferite de Rufin, în Historia Monachorum in 


Aegypto. 
° Viaţa Cuviosului Părintelui nostru Antonie, pp. 244-245. 

Palestina, în Siria, în Arabia”. Aceşti ucenici nu se mulţumeau 
numai cu „a urma ei virtutea sa şi modul său de vieţuire, ci se 
străduiau să înveţe şi pe mulţi alţii”0. Cuviosul Antonie cel Mare s- 
a impus în conştiinţa Bisericii universale şi este pomenit la 17 
ianuarie de toată lumea creştină. 


Nitria 

Monahismul ce se va dezvolta în cele trei centre monahale din 
Egipt, unde se nasc Apoftegmele Părinților pustiei, - Nitria, Chiliile 
şi Schitul -, este legat de Cuviosul Antonie cel Mare. „Izvoarele 
istorice confirmă legăturile dintre Antonie cel Mare şi Macarie 
Egipteanul, întemeietorul comunităţii monahale din Schit, precum 
şi legăturile dintre Antonie cel Mare şi Avva Ammun, întemeietorul 
comunităţilor monahale din Nitria şi Chilii. Monahismul practicat 
aici este pe structura celui practicat şi promovat de Antonie cel 
Mare.” Primele aşezări monahale se constituie în apropierea 
Nilului, în Egiptul de Sus. De aici monahii vor pleca şi se vor 
adânci din ce în ce mai mult în pustia egipteană. La sfârşitul 
secolului al IV-lea pot fi identificate trei zone geografice în care 
existau aşezăminte monahale: valea Nilului, Deşertul Nitriei (Wadi 
Natrun) şi Qozlum. 

Deşertul Nitriei se află la 60 km sud de Alexandria şi 50 km 
vest de Nil. Valea Nitriei, largă de 6-7 km, şerpuieşte asemenea 
unei albii secate de râu pe o distanţă de 30 km, având de o parte şi 
de alta şiruri de munţi, între care şi Muntele Nitriei, şi Muntele 
Fermei, deseori pomeniţi în Pateric. Primul care se aşază în pustiul 
Nitriei pentru a vieţui în deplină retragere este Avva Ammun, în 
jurul anului 325. Paladie descrie împrejurările în care Avva 
Ammun s-a retras în pustie, după ce a vieţuit în curăţie cu soţia sa 
timp de optsprezece ani: „...Ajungând amândoi la nepătimire, 
rugăciunile lui Ammun arătându-şi puterea, ea îi spuse: E un lucru 
drept ca, fiind tu bărbat şi nevoindu-te cu dreptate şi eu râvnind să 
umblu pe aceeaşi cale, să vieţuim fiecare în mod deosebit. Căci nu 
se cuvine să ascunzi o astfel de virtute vieţuind cu mine în curăţie. 
Iar el, multumind lui Dumnezeu, i-a zis ei: Deci, să ai această casă. 
Iar eu îmi voi face mie altă casă. Şi ieşind, s-a aşezat în partea cea 
mai dinăuntru a Muntelui Nitria, în care nu erau încă atunci 
mănăstiri. Şi-şi făcu două mici chilii.” La puţin timp după aceasta 
Avva Ammun a atras primii ucenici şi în numai câţiva ani pustia 


0  Sozomen, Istoria bisericească, Editura  „Cărţilor Bisericeşti”, 


Bucureşti, 1897, p. 24. 
° Antoine Guillaumont, Originile vieţii monahale..., p. 207. 
° Paladie, Istoria Lausiacă, p. 27. 

Nitriei s-a populat cu monahi. Când autorul Lavsaiconului, Paladie, 
cercetează Muntele Nitriei, pe la anul 391, constată că „în acest 
munte locuiesc bărbaţi ca la cinci mii, cu felurite moduri de 
vieţuire, fiecare precum poate şi voieşte, trăind pe cât le este cu 
putinţă câte unul, sau câte doi, sau mai mulţi”. Dintre aceştia, tot 
după estimările lui Paladie, vreo şase sute trăiau retraşi în pustia 
deplină”0, adică în celălalt centru monahal, Chiliile, care era mai în 
adâncul pustiei, cam la 18 km faţă de Nitria. La sfârşitul sec. al 
IV-lea, după relatările lui Paladie, la Nitria era „o biserică mare..., 
lângă biserică era o casă de oaspeţi, în care era primit orice străin 
care vine, tot timpul, până ce pleacă de bunăvoie, chiar de rămâne 
doi sau trei ani. O săptămână i se îngăduie să rămână fără să 
lucreze, iar celelalte zile e pus să lucreze fie în grădină, fie la 
cuptorul de pâine, fie în bucătărie. Dacă e vrednic, i se dă vreo 
carte, dar nu i se îngăduie convorbirea cu celălalt mai mult de o 
oră. În acest munte se află şi doctori, şi ţesători. Se foloseşte şi 
vin, şi se şi vinde vin. Toţi fac pâine cu mâinile lor, încât nu atârnă 
de alţii. De la ceasul al treilea se aud răspândindu-se din fiecare 
chilie psalmodieri care parcă te înalţă în Rai. Iar în biserică se 
intră numai sâmbăta şi duminica. În biserică sunt opt preoţi. Până 
ce este în viaţă întâiul preot, niciun altul nu slujeşte sau nu 
vorbeşte, sau nu judecă, ci stau toţi alături de el în linişte”0. 

Dintre Părinţii Patericului au vieţuit la Nitria Avva Pamvo, care 
la moartea sa a spus ucenicilor: „De când am venit în acest loc al 
pustiei şi mi-am clădit chilia, şi am vieţuit în ea, nu-mi amintesc să 
fi mâncat pâine în dar, în afară de cea făcută de mâinile mele, şi nu 
m-am căit de vreun cuvânt pe care l-am grăit până în acest ceas. Şi 
totuşi, plec la Dumnezeu ca unul ce nu am început încă să am 
adevărată evlavie faţă de Dumnezeu”. De asemenea au vieţuit aici 
Avva Ammonas, Avva Veniamin, care a trăit la Nitria 80 de ani şi 
avea darul vindecărilor, Avva Dioscor, preotul, cei doi fraţi, Avva 
Paisie şi Isaia, Avva Or şi alţii. 


Chiliile 
Chiliile sunt înfiinţate tot de Avva Ammun, pe la 338. Momentul 
hotărârii de a deschide un alt aşezământ, mult mai retras, este 
redat de o apoftegmă şi-i are drept eroi pe Avva Antonie şi pe Avva 


° Paladie, Istoria Lausiacă, p. 26. 

0 „Chiliile, localitate aşezată între Nitria şi Schit, la distanţă de cinci 
mile de mănăstirile din Nitria şi optzeci de mile de pustiul Scitium, în 
care ne găseam noi” scrie Sfântul Ioan Casian (Convorbiri - VI), p. 397. 

° Paladie, Istoria Lausiacă, p. 27. 

° Paladie, Istoria Lausiacă, p. 31. 


ISTORIA IUBIRII OAMENILOR PENTRU DUMNEZEU 


Ammun. O redăm în întregime fiind relevantă pentru motivaţia 
ridicării unui nou aşezământ, dar şi pentru rolul Avvei Antonie şi 
legătura lui cu monahismul Patericului: „A mers odată Avva 
Antonie la Avva Ammun, în Muntele Nitriei. Şi după ce s-au întâlnit 
unul cu altul, a zis Avvei Ammun: Deoarece pentru rugăciunile tale 
s-au înmulţit fraţii şi unii dintre ei vor să ridice chilii departe, ca să 
se liniştească, cât porunceşti să fie distanţa dintre chiliile noi şi 
acestea de aici? Iar el a zis: Să gustăm ceva la ceasul al nouălea” 
şi, ieşind, să ne plimbăm prin pustie şi să vedem locul. Şi după ce 
au mers prin pustie până s-a apropiat apusul soarelui, a zis Avvei 
Antonie: Să facem rugăciune şi să aşezăm aici cruce, ca aici să 
ridice chilii cei ce vor să ridice. Pentru ca şi cei de acolo să vină la 
aceştia, după ce au gustat puţina lor mâncare de la ceasul al 
nouălea. lar când pleacă cei de aici, să facă acelaşi lucru şi să 
rămână astfel nedespărţiţi, cercetându-se unii pe alţii. Şi distanţa 
era de douăsprezece semne” (X, 9). Legătura dintre Chilii şi Nitria 
era foarte strânsă. După un timp de doi-trei ani petrecuţi la obştile 
monahale din Nitria, unii monahi se retrăgeau la Chilii pentru a 
pustnici. Denumirea vine chiar de la mulţimea chiliilor, care 
acopereau împreună suprafeţe mari, deoarece erau construite la o 
asemenea distanţă între ele, încât monahii nici nu se puteau vedea 
cu claritate, nici nu se puteau auzi. Unele chilii erau aşezate la 
distanţă de 4-6 km de biserica ce se afla în centrul comunităţii. În 
1964, situl arheologic de la Chilii a fost prospectat şi scos la iveală 
un adevărat oraş monahal”, în jur de 1.500 de chilii pe o suprafaţă 
de aproximativ 40 km?. Chiliile vor atrage aşadar mii de monahi, 
între ei şi nume vestite. Evagrie Ponticul ajunge în pustia 
egipteană în 383, stă doi ani la Nitria, apoi se retrage la Chilii 
până la moarte (399). Celebri scriitori bisericeşti vor poposi aici: 
Rufin, în anul 374, Sfântul loan Casian, în anul 390, autorii Istoriei 
monahilor din Egipt, în 394-395. Paladie, autorul Lavsaiconului, 
vieţuieşte în pustia Chiliilor nouă ani, până în 399, ucenicind la 
Macarie Alexandrinul, cel mult nevoitor, şi la Evagrie Ponticul. 


Schitul 
Cel de-al treilea centru monahal este Schitul, plasat la o 
distanţă de aproximativ 50 km sud de Chilii, adică mai în adâncul 
pustiei. Întemeietor al acestuia este Macarie Egipteanul, sau cel 
Mare, după cum ne spune Sfântul loan Casian: „Părintele Macarie 
cel dintâi şi-a găsit loc de aşezare în singurătatea pustiei 


° Ora trei după-amiază din zilele noastre. 
° Antoine Guillaumont, Originile vieții monahale... p. 209. 

Scitium”0. Avva Macarie însuşi povesteşte că s-a retras la Schit 
după ce a încercat să vieţuiască în apropierea unui sat, de unde a 
fugit pentru că voiau să-l facă preot, apoi „în alt loc”, unde a fost 
calomniat de către o fată care rămăsese însărcinată, că el, 
pustnicul, ar fi împricinatul şi a suferit toate consecinţele până 
când fata, la ceasul naşterii, neputând să nască, a recunoscut 
minciuna. Auzind că satul era pornit să vină la el „să se pocăiască 
înaintea lui”... „ca să nu mă supere oamenii, m-am sculat şi am 
venit aici la Schit. Acesta este pricina de început pentru care am 
venit aici” (XV, 83. Macarie 1). Născut în jurul anului 300, dintr-o 
familie săracă, Macarie era cămilar. Se retrage în pustia Schitului 
pe la anul 330, unde vieţuieşte până la moarte (390). Între 330 şi 
340 face cel puţin o vizită, dacă nu două, Cuviosului Antonie cel 
Mare. Întrucât nu aveau preot la Schit şi era nevoie ca fraţii să 
meargă aproape 60 de km până la Nitria în fiecare sâmbătă, 
Macarie primeşte să fie hirotonit în anul 340, la sfatul Avvei 
Antonie cel Mare. Dobândeşte o aşa de mare cinstire, încât 
„Părinţii spuneau că Avva Macarie cel Mare devenise, aşa cum 
este scris, dumnezeu pământesc. Precum Dumnezeu acoperă 
lumea, la fel a ajuns Avva Macarie acoperind greşelile pe care le 
vedea ca şi când nu le-ar vedea şi pe cele pe care le auzea ca şi 
când nu le-ar auzi” (IX, 13). În scurt timp, Schitul va fi populat de 
sute şi mii de monahi şi va deveni mai renumit decât Nitria. Se 
ajunge la o formă de organizare care va fi numită în spaţiul 
răsăritean ortodox schit. Este vorba despre incinte mult mai 
încăpătoare decât cele din Nitria şi de la Chilii. Avva Moise ajunge 
să aibă în obştea sa 75 de ucenici. 

Schitul este centrul monahal care-i va aduna pe cei mai 
renumiţi Părinţi ai Patericului. Sfântul loan Casian declară fără 
nicio ezitare că „cei care locuiau în pustia Schitului îi întreceau în 
ştiinţă şi desăvârşire pe toţi cei din mănăstirile Egiptului”0. El se 
declară irezistibil atras de „faima singurătăţii schitice”0 atunci 


° Sfântul Ioan Casian, Convorbiri duhovniceşti, XV, 3, p. 570. 

0 Cf. Apoft. Avva Macarie 4 şi 26 din Patericul alfabetic. 

0 Sf. Ioan Casian, Convorbiri duhovniceşti, p. 476. 

0 Sf. Ioan Casian, Convorbiri duhovniceşti, p. 664. Sf. Ioan Casian 
subliniază superioritatea vieţuirii la Schit în mai multe rânduri. Aici este 
vorba de răspunsul lui la insistența celor de la Panefysis de a rămâne la 
ei. În altă parte subliniază nivelul mult ridicat al vieţuirii de la Schit în 
comparaţie cu mănăstirile din pustia Calamus şi din pustia Porphyrion, 
care, deşi erau mai depărtaţi decât cei de la Schit („merg şapte-opt zile 
până ajung la chiliile lor”), totuşi, datorită faptului că se ocupă cu 
agricultura şi stau foarte puţin închişi în chiliile lor, când vin la Schit, 
sunt pur şi simplu depăşiţi şi tulburaţi de nivelul vieţuirii monahilor de 

când i se adresează invitaţia insistentă de a rămâne la altă 
mănăstire şi constată că „...în pustia Schitului îşi duceau viaţa în 
toată desăvârşirea cei mai încercaţi dintre monahi”, motiv pentru 
care îşi începe convorbirile sale duhovniceşti cu Părinţii de la 
Schit. Despre Avva Moise, fostul tâlhar, cu care are primele două 
convorbiri, spune că „trăia cu înflăcărare virtuțile, nu numai în 
manifestarea lor practică, dar şi în exprimarea lor teoretică. 
Lucrul se va adeveri şi în cazul celorlalţi Bătrâni din Schit, cu care 
va avea următoarele opt convorbiri: Avva Pafnutie, Avva Daniel, 
Avva Serapion, Avva Teodor, Avva Serenie şi Avva Isaac. „În acel 
rând al sfinţilor, care erau ca nişte stele foarte luminoase în 
noaptea acestei lumi, am văzut pe Cuviosul Pafnutie deosebit, cu 
putere între ei prin marea strălucire a ştiinţei sale. Acesta era 
preotul comunităţii noastre din Pustiul Schitului, în care a trăit 
până la sfârşitul vieţii. Deşi locuia de tânăr într-o chilie la o 
depărtare de cinci mile de biserică, nu s-a mutat niciodată în alta 
mai aproape şi nici în anii bătrâneţii nu l-a supărat lungimea 
drumului, când venea sâmbăta şi duminica la biserică. Iar după 
slujbă nu se întorcea cu mâinile goale, ci aducea pe umeri un vas 
cu apă de folos pe toată săptămâna, neprimind nici când avea 90 
de ani să-i facă acest serviciu unul dintre cei mai tineri... Aprins de 
dorinţa de a se înălța cât mai sus, s-a grăbit să pătrundă în toate 
tainele pustiului, pentru ca să se unească mai uşor cu Domnul, de 
care dorea să se simtă nedespărţit... Prin dragoste şi stăruinţă era 
mai presus de toţi şi în cunoaşterea ştiinţei dumnezeieşti... Pentru 
aceasta trebuie să căutăm singurătatea, ştiind că viaţa noastră 
trebuie să constea în post, veghe, trudă, îmbrăcăminte 
sărăcăcioasă, citirea cărţilor sfinte şi în celelalte virtuţi. Prin 
acestea ne putem pregăti şi păstra inima neatinsă de patimi 
vătămătoare şi, urcând pe aceste trepte, ne înălţăm la 
desăvârşirea dragostei.”0 

La Schit se ajungea foarte greu. Autorii Istoriei monahilor din 
Egipt, care nu ajung şi la Schit, ne spun că drumul de la Nitria la 
Schit dura o zi şi o noapte numai prin pustie şi că reprezenta un 
pericol mare pentru cei care-l parcurgeau, deoarece numai un pic 
dacă greşea cineva, drumul se rătăcea în pustie”. Paladie ne 
descrie drumul de la Chilii la Schit. El pleacă spre Schit împreună 
cu Albaniu şi monahul Eron, „un tânăr isteţ, înzestrat cu multă 


aici, „ca şi cum n-ar fi trăit niciodată în singurătate, abia pot răbda 
liniştea şi pacea chiliei” (Sf. loan Casian, Convorbiri duhovniceşti... p. 
726). 

0 Sf. Ioan Casian, Convorbiri duhovniceşti, p. 307. 

0 Sf. Ioan Casian, Convorbiri duhovniceşti, p. 345. 

0 PL 21, 453 C. 

înţelegere, cu viaţă curată, covârşitor de înfrânat în vieţuire, de 
multe ori mânca la răstimpuri de trei luni, îndestulându-se cu 
împărtăşirea cu Sfintele Taine şi cu ierburi... Schitul era departe 
de noi, ca la patruzeci de stadii. În aceste patruzeci de stadii, noi 
am mâncat de două ori, iar de trei ori am băut apă, câtă vreme 
acela n-a gustat nimic şi, mergând pe jos, rostea din amintire 
cincisprezece psalmi, apoi Psalmul cel mare şi, după aceea, 
Epistola către Evrei, şi apoi pe Isaia şi o parte din leremia, apoi 
Evanghelia după Luca şi Pildele. Şi făcând aceasta, noi nu 
izbuteam să ne ţinem de el”. 

J.C. Guy, împarte istoria monahilor Patericului în patru 
generaţii, plecând de la Antonie cel Mare: a. Cea a 
contemporanilor lui Antonie cel Mare; b. Cea care merge de la 
moartea acestuia (356) până la moartea lui Macarie Egipteanul 
(390); c. Epoca de aur a Schitului (până la 407) şi d. 
Supraviețuitorii epocii de aur.0 Monahul Filotheu, în studiul istoric 
foarte documentat şi elaborat, aşezat ca postfață la ediţia pe care 
o îngrijeşte şi o diortoseşte a Patericului egiptean al lui Grigorie 
Dascălul, propune următoarele generaţii: a. Prima generaţie o 
alcătuiesc monahii care au intrat în viaţa monahală începând cu 
anii 325-330; b. Generaţia a doua ar fi alcătuită de cei care intră în 
mănăstiri începând cu anii 345-350; c. Generaţia a treia 
corespunde celor care au venit în pustie începând cu anul 370; d. 
Generaţia a patra ar fi cea a monahilor care au intrat în mănăstiri 
după anul 4000. 

O să-i trecem în revistă pe scurt pe principalii reprezentanţi ai 
„generaţiilor”, aşa cum le prezintă J.C: Guy. Din prima generaţie 
reținem pe Avva Sisoie, căruia îi sunt atribuite 58 de apoftegme, 
Avva Ammonas, Avva Isaia, Avva Or, Avva Paisie. Din a doua 
generaţie: Avva Arsenie (nu Arsenie cel Mare, care va trăi un secol 
mai târziu), Avva Karion şi fiul său Zaharia, Avva Isidor, preotul 
Schitului, Avva Pafnutie, preotul Schitului după Ava Isidor, al cărui 
ucenic a fost, Avva Daniel, ucenicul Avvei Pafnutie, Avva Silvan, 
care va pleca de la Schit şi va întemeia mănăstiri în Sinai şi în 
Palestina, Avva Theonas. A treia generaţie este reprezentată de 
Avva Achile, Avva Alonie, Avva Apollo, Avva Ioan Colovos, de la 
care s-au păstrat 47 de apoftegme, Avva Moise, omorât de barbarii 
care vor devasta Schitul în 407, Avva Serapion, despre care scrie 


0 Paladie, Istoria Lausiacă, pp. 66-67. Tot Paladie ne spune că un frate 
chiar a murit pe cale spre Schit, din pricina lipsei de apă. 

0 SC vol. I, p. 47. 

° Monahul Filotheu, Cuvânt despre istoria Patericului... în Patericul 
egiptean, Editura Sofia, Bucureşti, 2011, pp. 515-516. 

Sfântul Ioan Casian, Avva Teodor de la Ferme. În fine, ultima 
generaţie, cea a moştenitorilor, este generaţia de după invazia 
triburilor de barbari din 407: Avva Arsenie cel Mare, fost demnitar 
la curtea împăratului Teodosie, Avva Pimen, de la care ni s-a 
păstrat cel mai mare număr de apoftegme (peste 250), şi cei şase 
fraţi ai săi. 


Pahomie cel Mare 

Pentru întregirea imaginii monahismului egiptean la vremea 
Patericului vom aminti şi pe Pahomie cel Mare şi mănăstirile lui de 
obşte. Pahomie” s-a născut la 292 în Egiptul de Sus şi a început 
viaţa monahală sub îndrumarea Cuviosului Palamon. În anul 323 s- 
a aşezat la Tabennisi, unde a întemeiat prima mănăstire de obşte. 
El este întemeietorul monahismului egiptean chinovial. La scurt 
timp (329) se va întemeia a doua obşte în apropiere, iar în anii 
care au urmat, numărul obştilor va creşte şi va popula toată 
Tebaida. Obştile se vor organiza şi vor funcţiona după regulile 
puse de Avva Pahomie cel Mare. La moartea sa, care se întâmplă 
la anul 346, obştea sa era împărţită în nouă mănăstiri. Paladie 
spune că mănăstirea lui Pahomie avea o mie trei sute de bărbaţi, 
dar mănăstirile ce i-au însuşit acest mod de vieţuire însumau şapte 
mii de bărbaţi”. Paladie scrie despre Pahomie că era „unul dintre 
bărbaţii care au trăit o viaţă dreaptă şi de aceea a fost învrednicit 
de darul prorociei şi de vederi îngereşti. Era iubitor de oameni şi 
iubitor de fraţi la culme”. Tot el ne spune că Pahomie a primit prin 
vedenie îngerească toată rânduiala de obşte pentru monahi. „I s-a 
arătat odată un înger şi i-a zis...: clădeşte chilii diferite în curte şi 
să locuiască câte trei. lar masa tuturor va avea loc într-o singură 
încăpere. Nu vor dormi întinşi, ci pe scaune puţin aplecate, şi pe 
ele se vor pune saltele pe care se vor aşeza cei ce dorm. Noaptea 
vor purta cămăşi încinse de in. Fiecare dintre ei să aibă o manta 
făcută din piele de capră şi să nu mănânce fără ea. Când merg însă 
la împărtăşire, sâmbăta şi duminica, să-şi dezlege cingătorile, să-şi 
dezbrace mantaua de piele, dar să intre având culion... Să nu 
vorbească în vreme ce mănâncă, nici să-şi aţintească privirea în 
altă parte, decât la blid sau la masă. Le-a rânduit să rostească în 
cursul zilei douăsprezece rugăciuni şi seara la lumânare 
douăsprezece, şi peste noapte douăsprezece, şi la ceasul al 


° F, Halkin, Sancti Pachomii Vitae Grecae (Subsidia Hagiographica, 19. 
Brussels: Societe des Bollandistes, 1932). Scrisă de un autor grec 
anonim, Viaţa Cuviosului Pahomie cel Mare va fi tradusă în latină de 
Dionisie Exiguul Vita Pachomii. 

° Paladie, Istoria Lausiacă, p. 73. 

nouălea (trei după-amiază) trei rugăciuni, iar când mănâncă obştea 
a rânduit ca înainte de orice rugăciune să se cânte psalmi.”0 
Monahii aveau şi diverse ascultări: „Unul lucra pământul, altul 
pregătea pâini, altul zidărie, altul croitorie; unul împletea coşuri 
mari, altul cosea haine din piele, altul lucra acoperişuri, altul se 
ocupa cu copierea de scrieri, altul împletea veşminte moi. Şi toţi 
învățau pe de rost toate Scripturile”0. În zonă, „era şi o mănăstire 
de femei, locuită de patru sute de monahii, având aceeaşi 
rânduială, aceeaşi vieţuire, deosebindu-se doar prin îmbrăcăminte. 
Femeile se aflau dincolo de râu, iar bărbaţii pe ţărmul opus... În 
afară de preot şi de diacon, nimeni nu trecea la mănăstirea de 
femei. Şi aceasta, numai duminica”0. 

În Lavsaicon avem o secvenţă grăitoare despre nivelul 
nevoinţelor şi regimul de vieţuire monahală din mănăstirile lui 
Pahomie cel Mare, dar şi al celor din celelalte mănăstiri. Macarie 
Alexandrinul, de la Chilii, mare nevoitor fiind şi „auzind el că 
tabenisioţii duc o vieţuire înaltă”, ascunzându-se sub chipul unui 
bătrân simplu, a mers la Avva Pahomie şi i-a cerut să-l primească 
în mănăstirea lui, să se facă monah. Pahomie îl respinge mai întâi 
pe motivul că, bătrân fiind, nu se mai poate acomoda, pentru că 
„fraţii de aici sunt nevoitori şi nu poţi purta ostenelile lor. Şi te vei 
sminti, şi vei pleca vorbindu-i de rău”. Şi nu l-a primit decât a 
şaptea zi. „Obştea unei singure mănăstiri este de o mie patru sute 
de bărbaţi, până astăzi, scrie Paladie. La vremea Postului Mare a 
văzut pe fiecare nevoindu-se într-un fel sau altul: unul mânca 
numai seara, altul la două seri, altul la cinci seri. Unul stătea în 
picioare toată noaptea, iar ziua se aşeza.” Macarie, însă, i-a 
întrecut pe toţi. După ce şi-a înmuiat multe ramuri de finic pentru 
a avea de lucru, „a şezut într-un colţ şi până nu s-au împlinit cele 
patruzeci de zile şi nu au venit Paştile, nu s-a atins de pâine, nici 
de apă, n-a încovoiat genunchiul, nu s-a întins pe pământ. Nu a 
luat nimic, afară de puţine foi de varză duminica, spre a lăsa 
părerea că mănâncă. Afară de rugăciunea inimii şi de lucrul de 
mână, nu făcea altceva nimic”. 

Tot la Macarie Alexandrinul aflăm de măsura adâncirii 
pustnicului cu mintea în Dumnezeu, în vederea lui Dumnezeu. „Am 
dorit să ţin numai cinci zile mintea nedespărţită de Dumnezeu. Şi 
luând această hotărâre, am închis chilia şi curtea mea, ca să nu 
dau vreunui om vreun răspuns, şi am stat aşa începând de luni. Am 


° Paladie, Istoria Lausiacă, pp. 72-73. 
° Paladie, Istoria Lausiacă, p. 74. 

0 Paladie, Istoria Lausiacă, pp. 74-75. 
0 Paladie, Istoria Lausiacă, pp. 45-46. 

poruncit, deci, minţii mele zicând: Nu cobori din ceruri. Îi ai acolo 
pe îngeri, pe arhangheli, puterile cele de sus, pe Dumnezeul 
tuturor. Nu cobori sub cer. Şi stăruind două zile şi două nopţi, am 
supărat aşa de mult pe demon, că s-a făcut flacără de foc şi mi-a 
ars toate cele din chilie, cum a ars şi rogojina de stuf pe care 
şedeam, încât am socotit că mă arde şi pe mine întreg. În sfârşit, 
pătruns de frică, m-am despărţit a treia zi, nemaiputând să-mi ţin 
mintea neîmprăştiată, ci am coborât la privirea lumii, ca să nu mă 
cuprindă mândria.” 


Egiptul - ţinutul monahilor 

Există o dezvoltare atât de spectaculoasă a monahismului 
egiptean, încât putem spune că tot Egiptul se umple de mănăstiri. 
Multe dintre ele sunt pomenite în Apoftegmele Părinților pustiei. 
Dintr-un motiv sau altul, Părinţi cunoscuţi părăsesc Schitul sau 
celelalte două centre (Nitria şi Chiliile) pentru a se instala în alte 
mănăstiri: Avva Sisoe la Clysma (cetate lângă Marea Roşie), Avva 
Herman la Diolkos (aşezat lângă una din cele şapte guri ale 
Nilului), Avva Siluan la Panefysis, apoi în Sinai. Pilusium, 
Ostrakini, Enat, Arsinoe, Oxirinh, Troin, unde s-a săvârşit Avva 
Arsenie cel Mare sunt cetăţi în jurul cărora se dezvoltă centre 
monahale. Avva Serapion întemeiază un mare centru monahal 
lângă Arsinoe, unde numărul monahilor ajunge la zece mii”. În 
Pateric este pomenit de mai multe ori Muntele Ferme, despre care 
vorbeşte şi Paladie în Lavsaicon. Sfântul loan Casian îşi împarte 
cele douăzeci şi patru de convorbiri duhovniceşti în trei grupe, 
după cele trei mari centre monahale vizitate de el şi de tovarăşul 
său de pelerinaj, Cuviosul Gherman: mai întâi Schitul, apoi 
Panefysis şi Diolkos, arătând prin aceasta că Bătrâni înţelepţi erau 
în toate mănăstirile. 

Din mărturia Părintelui Piamun aflăm că „trei sunt în Egipt 
categoriile de monahi: prima categorie este cea a chinoviţilor, 
care, stând toţi la un loc în comunitate, sunt conduşi de 
înţelepciunea unui Bătrân. A doua este a anahoreţilor, formată din 
acei călugări care au fost formaţi şi desăvârşiţi mai întâi în 
mănăstiri şi în prezent au ales retragerea în singurătăţile pustiului. 
Din această categorie dorim să facem parte şi noi. A treia este cea 
nevrednică de a fi imitată, aceea a sarabaiţilor, care este călduţă şi 
trebuie evitată.0 

Monahismul egiptean ocupă un loc proeminent în istoria 


° Paladie, Istoria Lausiacă, p. 47. 
° Monahul Filotheu, Cuvânt despre istoria Patericului, p. 512. 
° Sfântul Ioan Casian, Convorbiri duhovniceşti, p. 629. 

monahismului creştin, datorită numărului mare de mănăstiri şi 
monahi (este avansată estimativ cifra incredibilă de o sută de mii 
de monahi în tot Egiptul), dar şi măsurii desăvârşite la care ajung 
aici vieţuirea monahală, nevoinţele monahale, dar şi experienţele 
dumnezeieşti. Desigur, lucrarea lui Dumnezeu face ca monahismul 
egiptean să rămână în memoria Bisericii şi datorită monumentelor 
literare care vor transmite posterităţii viaţa şi petrecerea 
Bătrânilor din pustia egipteană, la care ne-am referit mai sus, între 
care Patericul ocupă locul central. Monahii din pustia Egiptului vor 
face atât de evidente prezenţa şi lucrarea lui Dumnezeu, poate în 
cea mai intensă însoţire a pământului cu cerul şi a oamenilor cu 
Dumnezeu, încât pecetea dumnezeieştei prezenţe se imprimă şi 
apoftegmelor Părinților, dându-le o putere asemănătoare cu cea a 
cuvintelor Dumnezeieştei Scripturi. De altfel, Părinţii Bisericii nu 
vor ezita să treacă Patericul, alături de alte lucrări, în categoria 
cărţilor de Dumnezeu insuflate (9sonvvoroiypapa)”, iar creştinii, 
în special monahi, se vor hrăni fără întrerupere din apoftegmele 
Părinților pustiei. 

Declinul monahismului anahoretic egiptean începe cu o primă 
invazie a triburilor barbare ale mazicilor, în anul 407. Invaziile 
următoare, în 434 şi 444, vor duce la devastarea Schitului şi a 
principalelor centre monahale din pustia egipteană. Al IV-lea Sinod 
Ecumenic va impune o anume dificultate de comunicare între 
monahismul egiptean, rămas sub influenţa monofizită, şi centrele 
monahale, rămase sub Constantinopolul ortodox. Între anii 614 şi 
619, Egiptul este invadat de perşi, care vor jefui toate mănăstirile 
de aici, ca şi pe cele din Palestina. In anul 641, Egiptul este ocupat 
de arabi şi iese de sub stăpânirea bizantină. După cucerirea arabă, 
centrele monahale cunoscute din Pateric rămân încet-încet fără 
monahi, pentru ca spre anul 900 să fie pustiite de tot. 


Condiţii materiale 
Cercetările istorice şi arheologice” au avansat foarte mult în 


0 A se vedea subtitlul Everghetinosului, care include mare parte din 
Apoftegmele Părinților pustiei egiptene în culegerea pe care o reprezintă: 
Adunare a cuvintelor şi învățăturilor celor de Dumnezeu grăite, ale 
purtătorilor de Dumnezeu Părinţi, culeasă din toată Scriptura cea de 
Dumnezeu insuflată (Everghetinos, vol. I, Sfânta Mănăstire Vatoped, 
Muntele Athos, 2001). 

0 În 1964 şi 1965 s-au desfăşurat săpături arheologice în situl Kellia 
(Chilii), sub conducerea lui Antoine Guillaumont şi F. Daumas, cu 
sprijinul Institutului Francez de Arheologie Orientală din Cairo. 
Rezultatele au fost publicate în Kellia I Kom 219, Fouilles exécutées en 
1964 et 1965, 2 vol, Cairo, 1969. 

reconstituirea condiţiilor materiale în care îşi desfăşurau vieţuirea 
monahii în pustia Egiptului. La Chilii, unde se retrăgeau monahii 
din Nitria pentru o viaţă mai aspră, „chilia se afla într-o curte 
închisă, împrejmuită de un zid; în curte se afla un puț, din care se 
putea scoate apă pentru băut; apa putea servi şi la irigat. 
Săpăturile au scos la iveală dovezi despre existenţa unor mici 
grădini care furnizau monahilor legume şi salate pentru hrana lor. 
Curtea era destul de mare ca dimensiuni din moment ce monahul 
se putea preumbla prin curte fără să iasă... Chilia era construită 
din cărămizi arse pentru porțiunile care trebuia să fie mai 
rezistente şi din chirpici. Iluminatul era asigurat prin ferestre, iar 
o uşă, dotată cu zăvor, permitea închiderea incintei”0. 

Chilia avea cel puţin două încăperi. Una avea loc de rugăciune, 
orientat spre răsărit şi însemnat cu o cruce, desenată pe perete 
sau într-o nişă. Chilia mai putea avea o cămară şi o încăpere 
separată pentru ucenic. Săpăturile arheologice au scos la iveală 
chilii cu până la şapte-opt încăperi. Cât priveşte „mobilierul”, după 
informaţiile aceluiaşi autor, în loc de scaune erau folosite legături 
de trestie. Săpăturile au descoperit un singur pat zidit din 
cărămidă într-una din chilii, patul fiind de obicei improvizat dintr- 
un strat de ierburi uscate sau săpat în pământ ca o groapă. Hrana 
era în principal alcătuită din pâine uscată cu sare şi cu puţin ulei. 
Fiertură se folosea pentru bolnavi şi pentru oaspeţi. Despre cum 
decurgea masa atunci când un monah avea un oaspete aflăm de la 
Sfântul loan Casian. În vizită la Avva Serenie pentru continuarea 
dialogului, Sfântul Casian relatează: „După ce s-a terminat slujba 
religioasă cerută de sărbătoarea zilei şi toţi au plecat de la 
biserică, noi ne-am întors în chilia Bătrânului, care mai întâi ne-a 
servit o agapă deosebită. In loc de saramura peste care punea de 
obicei o picătură de untdelemn şi care-i constituia masa de prânz, 
el ne-a dat o mâncare cu ceva mai mult untdelemn decât de obicei. 
De altfel, fiecare foloseşte zilnic la masă acea picătură de 
untdelemn, nu pentru ca mâncarea să fie mai gustoasă, ci pentru 
ca prin acest obicei să potolească trufia care de obicei se furişează 
şi mângâie inima, datorită înfrânării mai aspre. Experienţa arată 
că, cu cât înfrânarea se săvârşeşte mai pe ascuns, fără să fie vreun 
om mărturie, cu atât ea ispiteşte mai mult pe cel care o ascunde. 
Apoi ne-a pus o sărătură cu câte trei măsline la fiecare şi un 
coşuleţ cu năut prăjit, pe care ei îl numesc prăjitură, din care am 
luat numai cinci grăunţe. Ni s-au dat de asemenea şi câte două 


0 O foarte amănunţită şi precisă prezentare a lucrurilor am aflat la 
Antoine  Guillaumont, Originile vieții monahale... pp. 209-210. 
Reproducem în rezumat informaţiile strict necesare pentru o imagine a 
condiţiilor în care trăiau monahii în pustie. 

prune şi câte o smochină, mai mult nu, fiindcă este vinovat cel ce 
în acel pustiu depăşeşte acest număr”. 

Lucrul de mână la Chilii şi la Schit era în principal 
confecţionarea coşurilor din trestie sau mai ales din fibră de 
palmier, care se punea mai întâi la înmuiat. Se împleteau funii 
lungi, care după aceea erau cusute pentru a se realiza un coş. 
Despre acestea se face frecvent pomenire în apoftegmele 
Părinților. Părinţii mai lucrau, de asemenea, la seceriş, primind în 
schimb pâine. Erau şi ocupaţii mai specializate, cum ar fi cea a 
copiştilor”. 

Monahii stăteau retraşi în chiliile lor peste săptămână. „Statul 
în chilie reprezenta principiul esenţial, căci numai el putea asigura 
singurătatea şi liniştirea indispensabile în vederea potolirii 
patimilor şi unirii cu Dumnezeu.”0 

Monahii se adunau sâmbăta şi duminica la biserică pentru 
„sinaxă”. Restul zilelor, biserica era încuiată. Biserica era în 
centrul comunităţii monahale. La Nitria şi la Chilii a fost câte o 
singură biserică. La fel şi la Schit, până pe la jumătatea secolului 
al V-lea, când începe să se construiască o a doua biserică. Clădirea 
respectivă avea mai multe încăperi, cu destinaţii diferite. 

Sâmbătă seara, monahii se adunau aproape toţi, cu excepţii 
foarte puţine, care-i priveau pe cei foarte retraşi în vieţuirea 
pustnicească. Când lipsea cineva, era cercetat pentru a vedea dacă 
nu este bolnav sau dacă nu a murit. Sâmbătă seara avea loc agapa, 
monahii luau masa împreună. Era o continuare a tradiţiei Bisericii 
primare, agapa fiind o manifestare concretă a iubirii dintre 
monahi. Meniul era îmbunătăţit faţă de cel din chiliile monahilor, 
în sensul că se consuma mâncare gătită (fierturi) şi chiar se bea 
puţin vin, pe care unii îl refuzau. Erau monahi cărora această 
agapă le ajungea pentru toată săptămâna. Agapa se organiza într-o 
altă încăpere, nu în biserică. După agapă urma Dumnezeiasca 
Liturghie, care se desfăşura de-a lungul întregii nopţi. Nu s-au 
păstrat elemente privitoare la Liturghie. Este de presupus că era o 
primă parte în care se cântau psalmi şi se făceau citiri din Vechiul 
şi Noul Testament, apoi urmau Euharistia şi împărtăşirea 
monahilor”. Ziua de duminică, monahii aveau dialoguri 
duhovniceşti, apoi pleca fiecare la chilia sa, luând cu sine pâine 
pentru toată săptămâna şi foarte probabil cele necesare lucrului 
de mână. 


° Sfântul Ioan Casian, Convorbiri duhovniceşti - VIII, p. 435. 

0 Antoine Guillaumont, Originile vieţii monahale, pp. 211-213. 
° Antoine Guillaumont, Originile vieții monahale, p. 214. 

° Antoine Guillaumont, Originile vieţii monahale, p. 217. 

Iată câteva informaţii păstrate de Sfântul Ioan Casian: „Când se 
adună să facă slujirile mai sus pomenite, pe care le numesc 
«sinaxe», toţi păstrează atâta linişte, încât, deşi se strânge la un 
loc un număr mare de monahi, ai crede că nu se mai află niciun om 
înlăuntru, în afară de cel care, sculându-se, intonează psalmul la 
mijloc, şi asta mai ales când se încheie slujba... lar numărul de 
doisprezece psalmi îi împart în aşa fel ca, dacă sunt doi fraţi, să 
cânte câte şase, dacă sunt trei, să cânte patru, dacă sunt patru, să 
rămână câte trei de fiecare. În adunările de slujire nu se cântă 
niciodată un număr mai mic decât acesta, dar nici mai mult de 
patru fraţi, oricât de mare ar fi numărul celor adunaţi la slujbă... 
Săvârşind în adunările lor aceleaşi slujbe, numai unul se ridică în 
picioare la mijloc să rostească psalmii, pe când toţi ceilalţi, potrivit 
obiceiului, stau pe scăunele foarte joase, cu inima îndreptată într-o 


mare încordare spre glasul psaltului”0. 


Cum s-a născut Patericul 

„Apoftegmele sunt fructul unei lente şi îndelungi germinări în 
tăcerea deşertului. Au fost cu greu smulse din această tăcere şi 
rămân pentru totdeauna învăluite în ea.”0 Apoftegmele Părinților 
pustiei sunt prin excelenţă o literatură care aparţine genului 
filosofiei practice, care răspunde la întrebarea: Ce să fac? Ele s-au 
născut într-un spaţiu în care oamenii erau angajaţi nu în 
descifrarea rosturilor ultime ale existenţei, ci în împlinirea 
acestora la măsura deplinătăţii. In acelaşi timp, apoftegmele devin 
ele însele argumente, semne concrete care confirmă sensul şi 
calea de împlinire a lui, tocmai datorită faptului că descriu şi 
istorisesc chipuri de oameni care au ajuns la capătul drumului, la 
împlinire, la măsura desăvârşirii. Apoftegmele se nasc, deci, în 
atmosfera aceasta de aşezare pe calea împlinirii şi de depăşire a 
obstacolelor ce apar pe această cale. Cel mai adesea, zicerile 
Părinților pustiei vin să ofere răspuns începătorilor sau celor care 
ajung în impas. Este o literatură mărturisitoare prin excelenţă, 
expresie a experienţei personale, nemijlocite, departe de orice 
speculație teoretică. 

Primele generaţii de pustnici nu aveau la îndemână o literatură 
didactică. Această funcţie era împlinită aproape exclusiv de Sfânta 
Scriptură, la care pustnicii se raportează, de altfel, foarte mult. 

Sunt uşor de reconstituit sursele iniţiale ale apoftegmelor: 1. 
Dialogul particular dintre un ucenic şi părintele lui duhovnicesc 


° Sfântul Ioan Casian, Convorbiri duhovniceşti, p. 126. 
0 Les Sentences des peres du desert, Abbaye Saint-Pierre - Solesmes, 
1966, p. 2. 

(Avva sau Bătrânul). 2. Un fel de discuţii la care participau mai 
mulţi monahi şi discutau lucruri ziditoare. 3. Dialoguri dintre doi 
Bătrâni. La acestea se adaugă istorisiri biografice extrase din 
lucrări anterioare. Este o literatură fragmentară, aparent 
neomogenă, fără o provenienţă foarte sigură în ceea ce priveşte 
autorul, pentru că nimeni nu a semnat ceea ce a spus sau a scris. 
Este considerată a fi o „documentaţie unică” datorită faptului că 
„ne restituie, în linii mari, experienţa pionierilor pustiei şi pot fi 
citite ca un ghid practic al experienţei lui Dumnezeu în pustie”. 
Apoftegmele au avut o etapă a lor orală, apoi au început să fie 
puse în scris şi să circule izolat. Fiecare copist îşi permitea să 
modifice sau să completeze ceea ce prelua de la înaintaşii lui. Spre 
sfârşitul secolului al IV-lea, această literatură este, deja, din ce în 
ce mai bogată. În Tratatul practic al lui Evagrie Ponticul, redactat 
la sfârşitul vieţii (399), avem prima mărturie scrisă referitoare la 
circulaţia apoftegmelor. Sunt prezentate aici mai multe apoftegme 
ale Părinților pustiei, citate din memorie de Evagrie. 

Etapa cea mai importantă este aceea a formării colecţiilor de 
apoftegme”. Apoftegmele sunt adunate foarte probabil mai întâi în 
Colecţia alfabetică, apoi în cea tematică sau sistematică. Despre 
Colecţia tematică, tradusă şi publicată de noi, se ştie cu 
certitudine că circula deja la anul 530 în limba greacă, din moment 
ce un astfel de manuscris, adus de Pelagiu într-una din călătoriile 
sale în Răsărit, făcută între anii 538 şi 555, a stat la baza 
traducerii latine, efectuate de Pelagiu şi loan. J.C. Guy coboară 
data la sfârşitul secolului al V-lea (480-490)0. Acelaşi cercetător 
avansează ipoteza că autorii iniţiali ai colecţiei tematice ar fi putut 
fi ucenici ai Avvei Pimen”. Palestina a fost spaţiul în care s-au 
răspândit imediat după Egipt şi de aici în toată lumea creştină. 


j II. Lumea şi Pustia 

In anul 313, prin cunoscutul Edict de la Mediolan, Constantin 
cel Mare punea oficial capăt persecuțiilor împotriva creştinilor. 
Creştinii erau repuşi în drepturi, li se restituiau proprietăţile, li se 
întorceau vredniciile sociale de care fuseseră eventual despuiaţi, 
erau reintegraţi în societatea din care fuseseră expulzați sau 
marginalizaţi, reveneau în mijlocul lumii. Bisericii creştine i se 


0 Ediţia SC, vol. I., pp. 20-21. 

0 Subiectul este tratat pe larg în lucrarea lui Jean Claude Guy, 
Recherches sur la tradition grecque des Apophtegmata Patrum, 
Bruxelles, 1962 (19842). 

0 Ediţia SC vol. I, p. 82. 

° Ediţia SC vol. I, p. 83. 

deschidea cale generoasă în istorie. După trei secole în care i s-a 
refuzat instalarea în lume, Biserica va prinde repede cheag istoric 
şi social şi lumesc şi nu va întârzia să ocupe un loc chiar dominant 
pe scena lumii. Odată cu mutarea capitalei de la Roma la 
Bizanţ/Constantinopol, împăratul roman devine din persecutor 
protector al creştinilor, promotor al credinţei şi valorilor creştine 
şi susţinător al Bisericii. Noul imperiu ce se năştea, cel Bizantin, va 
fi Imperiu creştin. 

În acest moment - începutul secolului al IV-lea -, chiar în 
perioada de revenire şi integrare confortabilă a Bisericii în lume, 
un număr impresionant de mare de creştini părăsesc lumea pentru 
a se aşeza în pustie, refuzând parcă ostentativ instalarea în lume şi 
în istorie. Timpul naşterii monahismului anahoretic egiptean 
coincide frapant cu timpul încetării persecuțiilor şi al aşezării 
Bisericii în lume cu conştiinţa duratei sale istorice nedeterminate. 
Este greu să nu cauţi o legătură între cele două evenimente 
majore. Care să fie explicaţia acestei intersectări, dintr-o parte, 
Biserica vine din afară, de la margine spre lume, spre centrul 
lumii, din cealaltă parte, numeroşi creştini fug şi evadează din 
lume şi se îndreptă spre marginea ei, spre pustia cea mai adâncă. 
Cercetătorii monahismului anahoretic egiptean avansează diferite 
explicaţii, dar cei mai mulţi se declară încă neputincioşi în a 
dezlega această dilemă. 

Pentru prima dată pustia apare ca spaţiu de locuit, preferat 
lumii de către un număr însemnat de oameni. Pustia va propune un 
mod de viaţă în contrast evident cu cel din lume. Pe de o parte 
lumea, ca spaţiu primitor, cu oferta bogată a condiţiilor pentru o 
viaţă confortabilă, frumoasă şi chiar facilă, deschisă creşterii şi 
progresului continuu, un spaţiu prietenos omului şi vieţii în 
general. De cealaltă parte, pustia, ca spaţiu neprimitor, lipsită de 
condiţiile elementare pentru susţinerea vieţii, un loc nu numai 
neprietenos, ci chiar duşmănos pentru om şi pentru viaţă în 
general, unde-şi găsesc adăpost mai curând adversarii omului şi ai 
vieţii, fiarele sălbatice şi duhurile rele. Aceasta reprezintă o 
lectură la prima vedere a celor două toposuri. 

De ce fug, atunci, monahii de lume şi se aşază în pustie? Este 
evident că renunţă la confortul şi oferta lumii şi preferă lipsurile şi 
adversităţile pustiei. Ca să facă acest lucru cu atâta determinare 
trebuie să existe o motivaţie foarte puternică. Vom descoperi în 


0 „Nu se va da fără îndoială niciodată o explicaţie faptului pentru care 
în ultimii ani ai sec. al III-lea un anume număr de creştini au început să 
iasă din oraşe şi din comunităţile creştine pentru a se instala în deşert, 
părând a răspunde unei vocaţii de a trăi altfel credinţa în Hristos.” (J.C. 
Guy, Les apophtegmes des pères, vol. I, p. 13). 

explicaţiile oferite chiar de ei o evaluare diferită a raportului 
dintre lume şi pustie, contrară celei de mai sus. Pentru monahi, 
lumea cu oferta ei generoasă este un spaţiu riscant, amăgitor, 
duşmănos, pierzător, în timp ce pustia, în ciuda ofertei sale extrem 
de sărăcăcioase sau tocmai de aceea, este un spaţiu favorabil, 
izbăvitor, împlinitor. Sau poate altfel spus, lumea oferă condiţii ce 
favorizează eşecul existenţial, în timp ce pustia oferă condiţii 
prielnice împlinirii. Pe scurt, în timp ce convingerea celor din lume 
este că aceasta oferă şanse mai mari de viaţă, iar pustia presupune 
nenumărate riscuri la adresa vieţii, pentru cei din pustie, lumea 
duce la moarte, iar pustia la viaţă. 

Lumea şi pustia sunt doi vectori esenţiali pentru definirea şi 
înţelegerea monahismului anahoretic creştin, dar şi a etosului 
creştin în general. Lumea şi pustia apar ca repere fundamentale, 
chei ermeneutice esenţiale pentru realizarea vieţii şi pentru 
înţelegerea ei. Sunt toposuri teologice prin excelenţă, sau mai 
curând etosuri teologice, întrucât presupun şi recapitulează 
integral un mod de viaţă anume, determinat de raportarea omului 
la Dumnezeu. 


Perspectiva teologică asupra lumii şi pustiei 

Ceea ce-i determină pe oameni să plece în pustie este dorul 
după Dumnezeu, dorinţa de a se apropia mai mult de Dumnezeu şi 
convingerea că în lume nu s-ar putea împlini acest dor. Mărturia 
lor este clară: dacă vrea cineva să se apropie de Dumnezeu, pustia 
este un loc unde acest lucru se poate realiza mult mai bine decât 
în lume. Nu se exprimă pentru prima dată în istorie acest lucru şi 
nici nu se probează pentru prima dată, dar acum totul se întâmplă 
la o scară mare şi mai ales la o măsură desăvârşită. Lumea şi 
pustia sunt văzute de monahi dintr-o perspectivă teologică. 
Perspectivă teologică înseamnă a vedea lucrurile şi a le evalua, 
luându-l. în calcul şi pe Dumnezeu. Mai concret, evaluarea lumii 
sau a pustiei dintr-o perspectivă teologică înseamnă aşezarea lor 
în spaţiul relaţiei dintre om omenire şi Dumnezeu, sau în termeni 
inversaţi: evaluarea lumii şi a pustiei ca spaţiu în care se 
desfăşoară relaţia dialogul omului cu Dumnezeu, întrebând: Ce 
reprezintă şi cum funcţionează lumea sau pustia în această relaţie, 
sau cum funcţionează relaţia omului cu Dumnezeu în lume sau în 
pustie. 

Perspectiva asupra lumii şi a pustiei se modifică radical atunci 
când viaţa omului este determinată de relaţia cu Dumnezeu, de 
fapt, de vieţuirea cu Dumnezeu. Simplu spus, într-un anume fel se 
desfăşoară viaţa noastră cu Dumnezeu, dialogul sau relaţia noastră 
cu Dumnezeu în lume şi în alt fel se desfăşoară în pustie. Pretextul 

îl reprezintă materialitatea şi  concreteţea, evidenţa şi 
proximitatea, frumuseţea şi oferta lumii, care pare să-L concureze 
pe Dumnezeu în ochii, mintea şi inima omului, ispitindu-l, 
provocându-l cu suficiența şi autonomia ei. Aşezat între o lume 
imediat accesibilă şi atât de generoasă, pe de o parte şi un 
Dumnezeu aparent inaccesibil, de cealaltă parte, omului nu-i este 
greu să cedeze ispitei eliminării lui Dumnezeu din calcul şi 
considerării lumii ca singura şi ultima realitate, iar pe sine 
potenţialul unic beneficiar sau poate chiar stăpân absolut al 
acesteia. Nu este responsabilă lumea pentru aceasta, nici 
frumuseţea lumii, ci slăbiciunea şi neputinţa omului, inerția firii 
umane căzute care-l presează insistent spre ispita şi himera unei 
existenţe închise şi suficientă sieşi, autonomă. 


Pustia, topos teologic 

Pustia nu intră acum pentru prima dată în orizontul vieţii şi 
reflecţiei creştine. Istoria biblică - şi literatura biblică, în 
consecinţă - îi consacraseră un loc important ca topos teologic, 
spaţiu în care se petrece ceva important în relaţia omului cu 
Dumnezeu. Pustia este locul care face trecerea de la ţinutul robiei 
la ţinutul făgăduinţei, al eliberării. Pustia este locul încercărilor, al 
ispitirilor, dar şi al vederii lui Dumnezeu. Pustia, însoţită de cele 
mai aspre privaţiuni, este locul însoţirii poporului Israel cu 
Dumnezeu, tocmai datorită condiţiilor aspre de viaţă, care 
îndepărtează pe om de chipul frumos al lumii şi-l deschide 
perspectivei cereşti, eshatologice, îl deschide lui Dumnezeu. În 
pustie şi în condiţiile absenței totale a reperelor exterioare şi a 
resurselor vitale - hrana şi apa -, poporul lui Israel va face 
experienţa nemijlocită a suportului dumnezeiesc al vieţii şi al 
istoriei lor. Dumnezeu Însuşi le va arăta drumul, ziua printr-un 
stâlp de nor şi noaptea printr-un stâlp de foc ce mergeau înaintea 
lor (Ieşire 13, 21), îi va hrăni cu mană din cer (Ieşire 16, 4) şi cu 
apă scoasă în mod minunat din piatră seacă (Ieşire 17, 6). În 
pustie, poporul lui Dumnezeu recuperează imaginea adevărată, 
clară a condiţiei sale de făptură a lui Dumnezeu, din Care izvorăşte 
de fapt viaţa şi Căruia se datorează înaintarea lui în istorie, adevăr 
fundamental ce priveşte condiţia umană în general. Pustia şi 
Muntele Sinai, de care este asociat postul ca nevoinţă şi 
desprinderea de resursa lumească a vieţii, constituie contextul în 
care se petrec evenimente de vârf ale istoriei biblice vechi- 
testamentare: vederea lui Dumnezeu, vorbirea cu Dumnezeu şi 
darea Legii. 

Prorocii vor invoca frecvent pustia cu nostalgie, ca loc al 
maximei apropieri a poporului de Dumnezeu şi al trăirii iubirii 

dumnezeieşti. Du-te, şi strigă la urechile cetăţii Ierusalimului: Aşa 
vorbeşte Domnul: Mi-aduc aminte încă de dragostea pe care o 
aveai când erai tânără, de iubirea ta, când erai mireasă, când Mă 
urmai în pustie, într-un pământ nesemănat. Atunci Israel era 
sfințenia Domnului. (Ieremia 2, 2). Prorocul Isaia asociază, de 
asemenea, pustia cu locul venirii şi întâlnirii cu Dumnezeu: Un glas 
strigă: Pregătiţi în pustie calea Domnului, neteziţi în locurile 
uscate un drum pentru Dumnezeul nostru! (Isaia 40, 3) Pustia este 
văzută ca loc al recuperării fidelității şi al însoţirii cu Dumnezeu 
din moment ce relaţia dintre popor şi Dumnezeu a fost începută în 
termenii unei relaţii de iubire mire şi mireasă. Pustia este locul 
unde Dumnezeu Işi va ademeni mireasa pentru a o recuceri: 
Pentru aceasta iată, o voi atrage şi o voi duce în pustie, şi-i voi 
vorbi inimii ei (Osea 2, 16). Petrecerea în pustie va deveni reper 
esenţial în istoria poporului lui Dumnezeu, cu funcţii fondatoare şi 
pedagogice, la care se vor face trimiteri continuu: Adu-ţi aminte de 
tot drumul pe care te-a călăuzit Domnul, Dumnezeul tău, în timpul 
acestor patruzeci de ani în pustie, ca să te smerească şi să te 
încerce, ca să-ţi cunoască pornirile inimii şi să vadă dacă ai să 
păzeşti sau nu poruncile Lui (Deuteronom 8, 2). 

Amăgit de confortul material din Egipt şi înfricoşat de lipsurile 
pustiei, poporul lui Israel va cârti împotriva conducătorilor şi chiar 
împotriva lui Dumnezeu: Copiii lui Israel le-au zis: Cum de n-am 
murit loviti de mâna Domnului în ţara Egiptului, când şedeam 
lângă oalele noastre cu carne, când mâncam pâine de ne săturam? 
Căci ne-aţi adus în pustia aceasta ca să faceţi să moară de foame 
toată mulțimea aceasta (leşire 16, 3); Poporul stătea acolo, chinuit 
de sete, şi cârtea împotriva lui Moise. El zicea: Pentru ce ne-ai 
scos din Egipt, ca să ne faci să murim de sete aici cu copiii şi 
turmele noastre? (leşire 17, 3). Răzvrătirea le va fi potolită de 
primirea manei din cer şi apei din stâncă. Este grăitoare atitudinea 
israeliților faţă de pustie şi faţă de lume. In aceasta se 
recapitulează atitudinea oamenilor până astăzi. Ei preferă 
siguranţa şi confortul lumii, chiar dacă acestea presupun lipsa 
parţială sau totală a libertăţii reale şi mai ales închiderea completă 
a orizontului unor bunătăţi viitoare mult superioare. Egiptul va 
reprezenta ţinutul şi semnul belşugului păcătos, al robiei prin 
excelenţă, al robiei păcatelor, iar pustia, cu privaţiunile ei, ţinutul 
şi semnul izbăvirii din robie, calea spre bunătăţile făgăduite. Scoşi 
din robia egipteană şi duşi în pustie, israeliţii vor cârti, vor avea 
nostalgia belşugului din perioada robiei, vor respinge calea 
izbăvirii şi drept pedeapsă, generaţia cârtitoare nu va ajunge să 
trăiască în pământul făgăduinţei şi să se bucure de bunătăţile 
făgăduite. Vor ajunge, însă, copiii lor. 

În contrast evident cu israeliţii, mişcarea creştinilor anahoreţi 
este una voluntară şi parcurge acelaşi drum cu râvna şi cu 
determinarea pe care le dau numai conştiinţa demersului 
adevărat, izbăvitor, susţinut de credinţa nestrămutată. Suportul 
credinţei este experienţa nemijlocită a Dumnezeirii, sălăşluirea 
Duhului lui Dumnezeu în ei, care le hrăneşte dorul după Dumnezeu 
ca stimul puternic, irezistibil, ce-i ajută să se desprindă din 
siguranţa şi confortul amăgitor al lumii acesteia şi al ofertei sale, 
încredinţaţi că pustia este drumul scurt spre împreuna-petrecere 
cu Dumnezeu, spre Impărăţia lui Dumnezeu. 

Întâmplător sau poate nu, pustia va fi de data aceasta Egiptul 
însuşi. Altădată, ţinut al belşugului material, dar şi al robiei, 
Egiptul devine, prin pustia sa, ţinut al eliberării, drum spre 
Dumnezeu. Să fie o lecţie dumnezeiască de afirmare a putinţei de 
schimbare, de transfigurare şi de confirmare că nimic nu este rău 
prin sine şi nici definitiv? Egiptul faraonic şi pustia Egiptului 
monahismului anahoretic devin toposuri teologice, care se vor 
regăsi în reflexia teologică şi în literatura creştină peste veacuri. 
Egiptul faraonic este semnul ofertei acestei lumi, iar pustia este 
semnul ofertei lui Dumnezeu. De o parte, oferta lumii şi a vieţuirii 
lumeşti, cu plăcerea şi confortul şi siguranţa ei, dar amăgitoare, 
perisabilă şi muritoare. De cealaltă parte, oferta pustiei, cu 
privaţiunile, chinurile, nevoinţele ei, în fond eliberatoare şi 
deschizătoare de drumuri spre viaţa nestricăcioasă şi veşnică. În 
esenţă, de o parte, oferta vieţii lumeşti fără Dumnezeu, şi de 
cealaltă parte, oferta vieţuirii cereşti cu Dumnezeu. Amândouă 
făcute pentru acum şi aici. 

În Noul Testament îl vom regăsi pe Sf. loan Botezătorul 
pregătind venirea Domnului în pustie, el însuşi devenind prototip 
al monahilor, prin vieţuire austeră, înstrăinat de lume, retras în 
pustie, hrănindu-se cu ceea ce-i oferea pustia şi raportându-se cu 
judecată aspră la cei rămaşi în lume. „loan s-a retras, fugind de 
zgomotul oraşelor, de asaltul mulțimilor şi de păcatele oraşelor, ca 
să se ducă în pustie, unde aerul era proaspăt, cerul mai deschis şi 
Dumnezeu mult mai aproape." Pustia va fi şi locul încercării sau al 
ispitirii Mântuitorului Hristos, unde, înainte de proba de foc a 
ispitirii diavolului, va posti patruzeci de zile şi patruzeci de nopţi 
(Matei 4, 1-2). Biruinţa Mântuitorului constă tocmai în faptul 
respingerii ofertei lumii - hrană materială, stăpânire lumească şi 
închinare la falşi dumnezei - şi a credinţei/incredinţării fără 
rezervă în Dumnezeu. 


° Origen, Din omiliile la Evanghelia după Luca, PSB 7, Bucureşti, 1992, 
pag. 100. 

Pustia este locul cel mai potrivit pentru întâlnirea cu 
Dumnezeu, tocmai pentru că, prin imaginea ei respingătoare, oferă 
omului şansa îndepărtării şi lepădării de lumea extrem de 
ofertantă care-i alimenta ispita suficienţei de sine şi a depărtării de 
Dumnezeu. Departe de orice perspectivă idilică şi romantică, 
pustia era un pământ sterp, un domeniu al morţii, care inspira 
teamă, străbătut de fiare sălbatice periculoase, ca şerpii, hienele, 
şacalii, în care om nu întâlneai, decât eventuale hoarde de barbari. 
Pustia, lipsită de oameni, goală de prezenţe şi de lumea materială, 
era plină de duhuri necurate, de demoni. Ajuns în pustie, omul va 
da lupta adevărată şi neamăgitoare, singura adevărată, anume cu 
propria sa fire şi cu duhurile. Să ne amintim de cuvintele Sfântului 
Apostol Pavel, care spune că:... lupta noastră nu este împotriva 
sângelui şi a cărnii, ci împotriva începătoriilor, împotriva 
stăpâniilor, împotriva stăpânitorilor întunericului acestui veac, 
împotriva duhurilor vicleniei... (Efeseni 5, 12). 

Pustia îi oferă monahului şansa exerciţiului prezenţei constante 
a lui Dumnezeu, condiţiile cele mai propice adunării din orice 
risipire, a adunării în sine, condiţiile cele mai prielnice realizării 
liniştirii isihiei depline şi a trezviei desăvârşite în care se produc 
convorbirea cu Dumnezeu şi unirea cu El. Pustia oferă omului 
condiţiile ideale urmării lui Hristos. Retragerea în pustie exprimă 
ura împotriva lumii şi iubirea faţă de Dumnezeu, adevăruri despre 
care vorbesc Scripturile Noului Testament: Nu ştiţi că prietenia 
lumii este vrăjmăşie lui Dumnezeu? (lacob 4, 4) Afirmația pare în 
contradicţie cu porunca iubirii. Şi totuşi, Evanghelia supralicitează 
în aceeaşi direcţie, atingând perspective de-a dreptul smintitoare. 
Nu numai prietenia lumii, ci iubirea părinţilor şi a copiilor, iubirea 
propriului suflet aşază pe om în neputinţa de a urma lui Hristos, în 
timp ce ura acestora îl face compatibil cu calea lui Hristos: Dacă 
cineva vine la Mine şi nu urăşte pe tatăl său şi pe mamă, şi pe 
femeie, şi pe fii, şi pe frați, şi pe surori, chiar şi sufletul său, nu 
poate să fie ucenicul Meu (Luca 14, 26). 

Mişcarea anahoreţilor dinspre lume spre pustie, părăsirea lumii 
locuibile, a familiilor, a părinţilor şi, frecvent, a copiilor, 
înstrăinarea şi instalarea într-un spaţiu nu numai neprietenos 
vieţii, ci de-a dreptul duşmănos şi în condiţia unei singurătăţi 
desăvârşite şi definitive confirmă într-o manieră de netăgăduit 
adevărul cuvintelor Mântuitorului Hristos. 

Orice încercare de a accepta şi justifica această cale din 
perspectivă speculativă, logică, teoretică este sortită eşecului. 
Singura tentativă cu şanse de a deschide înţelegerii această cale 
este experienţa însăşi. Patericul este prin excelenţă o carte 
mărturisitoare, o sumă de mărturii simple, de viaţă, în care se 

întrupează şi se confirmă adevărurile anunţate de Mântuitorul 
Hristos. 

Patericul devine cea mai legitimă şi convingătoare erminie a 
Dumnezeieştilor Evanghelii, cea mai convingătoare confirmare a 
adevărului spuselor Domnului Hristos. Şi nu este o erminie 
speculativă, prin cuvinte, ci una în fapt, concretă, materializată în 
viul vieţii. De data aceasta adevărul va fi întrupat la măsura 
deplinătăţii, a desăvârşirii, în coordonatele sale esenţiale, în vieţile 
umor oameni, a unor oameni aparţinând tuturor categoriilor 
sociale, bărbaţi şi femei, bătrâni şi tineri, aristocrați şi robi, 
învăţaţi şi agramaţi. 


Lumea ca proiecţie a minţii omului 

Ce este lumea? a întrebat un frate pe Avva Isaia. Şi Bătrânul a 
răspuns: „Lumea este risipirea lucrurilor. Lumea este a lucra cele 
împotriva firii şi a împlini voirile tale după trup. Lumea este a 
cugeta cineva despre sine că rămâne în acest veac. Lumea este a 
se îngriji cineva de trup spre păgubirea sufletului şi a se mândri cu 
ceea ce lasă în urmă. Nu de la mine spun acestea, ci loan Apostolul 
este cel care zice: Nu iubiţi lumea, nici toate câte sunt ale lumii” (1 
Ioan 2, 15). Răspunsul Avvei Isaia exprimă înţelesul pe care-l dau 
pustnicii lumii pe care o părăsesc şi împotriva căreia se 
poziţionează. Nu este vorba, aşadar, de lumea-creaţie a lui 
Dumnezeu, ci este vorba, foarte clar, de percepţia pe care o au 
oamenii asupra acestei lumii şi lumea care rezultă din vieţuirea 
conformă cu această percepţie. „Risipirea lucrurilor” trimite la 
perspectiva fragmentară asupra lumii, la neputinţa omului de a se 
ridica la o măsură care să-i permită vederea unitară asupra 
făpturilor, coerenţa lumii, sesizarea resorturilor ce leagă lucrurile 
funcţional între ele şi conduc la un sens unitar şi la o finalitate 
unică. Lipsit de o astfel de perspectivă, omul va trăi drama 
continuă a vederii disociative, a perspectivei fragmentare, a 
dilemei, a scindării, neputinţa de a pune la un loc atâta risipire de 
lucruri foarte frecvent contrare şi presiunea de a alege între ele. 
Această risipire din afară se va proiecta ca atare înlăuntrul omului, 
scindându-i şi fragmentându-i fiinţa şi existenţa. 

„Lumea este a lucra cele împotriva firii”, spune Avva Isaia. 
Există, aşadar, o fire a lucrurilor, a tuturor lucrurilor, care are în 
sine o rațiune de a exista şi un sens în care funcţionează, există un 
adevăr al firii. Există însă în om şi imboldul de a ignora acest 
adevăr al firii şi de a lucra împotriva firii. Este împotriva firii tot 
ceea ce ignoră sensul pus de Creator în fire. Păcatul este tocmai 
această încălcare a adevărului firii. Dacă ceri firii bărbăteşti să 
funcţioneze femeieşte este un lucru împotriva firii. Am citat acest 

exemplu extrem pentru că, plecând de la el, putem înţelege uşor 
cum forţează omul inventarea unui alt sens, inventarea „altei” 
lumi, pentru a-şi legitima devierile. Şi cum această lume falsă ia 
proporţii exercitând presiuni să se impună pe lângă sau împotriva 
firii adevărate a lucrurilor, împotriva lumii reale. 

Lumea înseamnă - continuă Avva Isaia - a împlini voirile tale 
după trup. Cum reiese foarte evident din exemplul de mai sus, 
forțarea firii, violentarea firii, pervertirea ei, sunt determinate de 
„voia trupească a omului”. Voia trupească a omului, în această 
situaţie, nu este verificată prin raportarea la adevărul firii şi 
sancţionată în consecinţă pozitiv sau negativ, ci devine pretext 
pentru elaborarea unui „nou” adevăr privind firea, pentru 
„sancţionarea şi corectarea” firii. O foarte simplă observare a 
realităţii ne-ar convinge că „a lucra cele împotriva firii” înseamnă 
cam tot ceea ce defineşte lumea civilizată de astăzi. O lume prinsă 
ca într-o capcană în lucrarea celor împotriva firii şi mai furibund 
ca niciodată angajată în lupta de a impune legitimarea „lucrurilor 
împotriva firii”. O lume care iată nu se dezice de sine, ci confirmă 
cu supramăsură definiţia dată de Avva Isaia. 

Există o rațiune de a fi a fiecărui lucru şi a întregii creaţii, un 
sens şi o finalitate imprimate de Creator lumii, şi oamenii 
credincioşi încearcă să descopere acest sens şi să i se conformeze. 
Logica simplă şi firea lucrurilor ar sprijini această perspectivă, din 
moment ce vedem limpede că mărul are în el sensul existenţei lui 
acela de a face fructe spre hrana omului, nu i-l dăm noi. Noi pur şi 
simplu îl descoperim, îl constatăm şi ne conformăm lui. 

Există în acelaşi timp o tentaţie dominantă a omului de a da el 
sens lumii, ignorând sensul intrinsec al acesteia, tocmai pentru că 
acceptă cu greu gândul că lumea şi el au un Creator. Această 
mulţime de sensuri imaginate sau inventate de om dă naştere unei 
lumi false, amăgitoare, mincinoase. 

Există, aşadar, o lume obiectivă şi iniţială, creaţia lui 
Dumnezeu, „bună foarte”, dar există şi o „lume” sau un număr 
nesfârşit de „lumi” care se identifică în fapt cu proiecția sau 
percepţia pe care o are fiecare om asupra lumii şi în temeiul căreia 
vieţuieşte, făptuieşte, funcţionează, dând naştere la o lume 
consecventă acestei percepții. Există lumea ca sumă a creaturilor 
şi ca rezultat al funcţionării mecanismului vital aşezat de 
Dumnezeu la temelia ei, dar există şi o lume ca sumă a proiecţiilor 
minţii oamenilor asupra făpturilor şi mai ales asupra funcţionării 
acestora şi asupra sensurilor fiecăreia în parte şi a tuturor la un 
loc. Există un sens, o direcţie şi o finalitate imprimate de Creator 
întregii lumii create, dar există şi o sumă infinită de sensuri, 
direcţii şi finalităţi imprimate de oameni creaturii lui Dumnezeu, 

care în virtutea similitudinilor şi complicităţilor generalizate dau 
naştere „altei” lumi, o lume idolatră, închipuită, făcută de mintea 
oamenilor, care evident se doreşte convenabilă, plăcută, supusă, 
oferindu-se fără condiţii spre consum nelimitat omului. Părinţii 
pustiei nu fug de lumea-creaţie a lui Dumnezeu, de lumea reală, ci 
fug de lumea idolatră, fug de oamenii care se amăgesc şi trăiesc 
nu în lumea reală, ci în lumea făcută de mintea lor. Aceasta este 
lumea de care fug monahii. 


Perspectiva eshatologică asupra vieţii 

„Lumea este a cugeta cineva despre sine că rămâne în acest 
veac”, continuă Avva Isaia. Nu este vorba pur şi simplu de un 
gând, ci este vorba de a crede cineva că acest veac este totul, a nu 
avea deschidere spre dincolo, spre veacul ce va să vină, cum 
spunem bisericeşte, şi a-şi trăi viaţa în consecinţă. „Lumea” pe 
care o defineşte Avva Isaia este lumea care s-a „construit” pe sine 
proclamând sau insinuând faptul că timpul acesta, istoria, este 
totul. Nu este nevoie să insistăm asupra acestui aspect, pentru că 
această credinţă este o constantă a lumii de astăzi. Chiar dacă 
lumea pare a mărturisi măcar în termeni de ipoteză credinţa şi în 
existenţa „altui” veac, felul în care trăieşte şi construieşte este 
unul care trădează socotinţa „despre sine că rămâne în acest 
veac”. 

Pustia, retragerea în pustie, etosul pustiei nu înseamnă 
respingerea, refuzul lumii, ci ridicarea deasupra ei, deschiderea 
perspectivei care duce dincolo de ea, păstrarea uşii deschise spre 
dincolo, înseamnă afirmarea în fapt a credinţei că lumea aceasta, 
frumoasă şi folositoare, nu este un univers închis, suficient sieşi, 
nu-şi are suportul şi raţiunea ultimă de a fi în sine, ci este un 
univers deschis, care-şi trage existenţa din afara sa şi îşi va afla 
împlinirea dincolo de sine. Credinţa că chipul prezent al lumii, 
acesta care ne este atât de familiar şi plăcut, nu este ultimul ei 
chip, prin urmare nu reprezintă finalul, împlinirea, capătul 
drumului, nu este totul. Este începutul, reprezintă parcursul, dar 
nu închide în sine capătul. 

O minimală reflecţie asupra existenţei ne-ar descoperi că 
niciuna din făpturi, din componentele lumii create nu-şi are 
raţiunea de a fi în sine, ci în afară de sine, nu există pentru sine, ci 
pentru cineva sau ceva care îi este exterior. lar dacă împlinirea 
fiecărei făpturi este dată de împlinirea raţiunii de a fi, atunci 
împlinirea este în afară de sine, în altceva sau în altcineva. Această 
constatare ar atrage după sine concluzia că nici lumea în 
întregimea ei nu are raţiunea de a fi în sine, ci în afara ei, nu se 
împlineşte prin sine, ci se împlineşte în afara ei. Această 

constatare revelează şi susţine adevărul că la temelia lumii stă 
logica iubirii, singura care explică structurarea ei aşa, şi nu altfel. 

Când spune în continuare că lumea este „a se mândri cineva cu 
ceea ce lasă în urmă”, Avva Isaia are în vedere tot ispita închiderii 
în acest veac şi în această lume, opusă deschiderii spre veacul ce 
va să vină. A se mândri cineva cu ce lasă în urmă este o investiţie 
exclusivă în această lume şi o nesocotire a perspectivei celeilalte 
lumi. Cuvântul Avvei Isaia este o evidentă parafrază a cuvântului 
Mântuitorului Hristos: Nu vă adunați comori pe pămînt... ci 
adunați-vă comori în cer... Pentru că unde este comoara voastră, 
acolo va fi şi inima voastră. (Mat 6, 19-21). Părinţii pustiei pariază 
totul pe lumea veacului ce va să vină, investesc tot ceea ce au în 
speranţa împreună-petrecerii cu Dumnezeu în Împărăţia Cerurilor, 
răscumpără veacul de aici cu veacul ce va veni, în timp ce lumea 
tinde să parieze totul pe veacul acesta. 


A Perspectiva duhovnicească sau lumea lăuntrică 

În fine, „lumea este a se îngriji cineva de trup spre păgubirea 
sufletului”. Aici, Avva Isaia pune faţă în faţă omul cel dinafară şi 
omul cel dinăuntru, expresia văzută şi componenta nevăzută a 
fiinţei omului. Lumea este dominată de grija şi investiţia în ceea ce 
se vede, în ceea ce este palpabil şi ignoră în mare parte partea 
nevăzută a omului. 

Din simpla observaţie comparativă, lumea este plină, iar pustia 
este goală, lumea, ca loc şi ca societate, are o consistenţă 
exterioară, materială, fizică, nemişcătoare şi mişcătoare, atât de 
impunătoare şi captivantă, încât poate uşor hrăni iluzia că această 
exterioritate reprezintă totul. In lume, omul se risipeşte, se 
rătăceşte, se pierde pur şi simplu în mulţimea celorlalţi oameni, 
dar şi în pădurea de clădiri şi mai ales în mulţimea evenimentelor, 
schimbărilor, mişcărilor ce caracterizează lumea. Solicitările, 
obligaţiile vieţii în lume îl scot pe om în afara sa, amăgindu-l cu 
iluzia că viaţa lui, existenţa lui se epuizează în afară. Deşi lumea 
este făcută pentru a fi locuită de om, se ajunge, în cele mai multe 
cazuri, paradoxal, ca lumea să-l locuiască pe om prin preocupările, 
grijile, exigenţele, ofertele ei. Omul locuieşte fizic, exterior lumea, 
dar lumea îl ocupă şi îl locuieşte lăuntric, în duh. Până într-acolo, 
încât omul pierde conştiinţa dimensiunii sale lăuntrice, simţul 
omului lăuntric. Pustia oferă omului şansa conştientizării lumii sale 
lăuntrice, a sinelui, tocmai prin lipsa aproape totală a provocărilor 
exterioare. Pustia îl ajută pe om să-şi vină în fire. Ieşirea în afară şi 
risipirea sunt completate de coordonarea vieţii în funcţie de 
criteriile exterioare. Grija pentru imagine este cea care, din 
păcate, conduce, frecvent, pe om la dublarea sinelui. Imaginea 

fiului risipitor din parabola evanghelică este sugestivă şi 
paradigmatică: atunci când cheltuieşte toată averea şi rămâne 
întrutotul lipsit, fiul risipitor îşi vine în fire, fapt care-i deschide 
perspectiva salvării, anume întoarcerea la Tatăl. Deosebirea în 
cazul Părinților pustiei este aceea că se lipsesc ei de bunăvoie de 
toată averea pentru a se pune în situaţia care le favorizează 
venirea în fire şi întoarcerea în deplină conştiinţă de sine la 
Dumnezeu Tatăl. Dimpotrivă, beneficiarul constant al averii, fiul 
cel mare, nu ajunge să dobândească această conştiinţă de sine. Ba 
mai mult, ajunge în postura de a-şi exterioriza o împietrire 
sinucigaşă a sinelui, o înstrăinare de sine, în fond. 


Secularizarea Bisericii 

Dacă există vreo legătură cauzală între instalarea Bisericii în 
lume şi fuga monahilor în pustie, atunci aceasta sugerează foarte 
posibila temere ca nu cumva Biserica - noul popor al lui 
Dumnezeu, adunarea/lumea oamenilor plini de Duh Sfânt - să fie 
afectată de această aşezare a ei în lume, să fie influenţată de 
modul de a fi al lumii. Temerea ca nu cumva modul lumesc să 
alieneze modul bisericesc de a vieţui şi să conducă la alienarea lui, 
la pierderea etalonului şi a busolei. Temerea ca nu cumva Biserica 
să fie înghițită de lume, copleşită de duhul lumii, de grijile şi 
problemele lumii, de criteriile şi mijloacele lumeşti, ca nu cumva 
să-şi piardă propriul duh, Duhul lui Dumnezeu” şi să împrumute 


0 „Şi din câte se vede, Biserica - amestecându-se cu lumea şi 
dobândind un loc legitim în societate -, de atunci şi până acum şi până la 
sfârşitul veacurilor, fără a înceta să fie Biserică, într-un fel anume va fi 
secularizată. Începutul secularizării Bisericii alungă Duhul Sfânt. Din 
acest motiv, din secolul al IV-lea, începe marea evadare a creştinilor spre 
pustie. Nici mintea şi nici inima lor nu puteau înţelege cum este posibil să 
fie mădulare vii ale Bisericii lui Hristos şi să le lipsească sentimentul 
prezenţei harului, sentimentul prezenţei Duhului Sfânt. În perioada 
apostolică şi în perioada prigoanelor era de neconceput să existe Biserică 
fără simţământul prezenţei harului lui Dumnezeu. După secularizare, aşa 
cum trece sângele prin degete şi nu rămâne nimic, tot aşa, am spune, a 
rămas pustie Biserica de prezenţa sensibilă a harului lui Dumnezeu. Era 
de neînțeles pentru cei mai mulţi creştini ca ei să fie mădulare ale 
Bisericii lui Hristos fără harul Duhului Sfânt. De aceea creştinii au făcut 
ceea ce era nevoie să facă pentru a dobândi harul. Astfel, au plecat unul 
după altul, unul închizându-se într-o peşteră, altul găsind o altă 
modalitate greu de înţeles pentru oamenii din lume, numai ca să 
dobândească harul lui Dumnezeu şi să-l păstreze. Cu adevărat, Dumnezeu 
le-a dăruit din belşug harul Său, le-a dăruit cu generozitate, fără nici un 
pic de zgârcenie, tuturor acelora care au plecat în pustiu, asemenea 

duhul lumii. Entuziasmul eshatologic iniţial al Bisericii se va 
tempera mult odată cu aşezarea în lume, dar va fi salvat la măsura 
convingătoare de  monahismul  anahoretic. Chemată să 
îmbisericească lumea, împrumutându-i orientarea eshatologică, 
cerească şi criteriile şi instrumentele duhovniceşti, Biserica se va 
afla într-o continuă tensiune şi luptă cu lumea, cu duhul lumii, cu 
inerția lumii. In această luptă, monahismul reprezintă reperul, 
sursa de forţă şi inspiraţie, argumentul în fapt, cel mai 
convingător. 

Biserica este chemată să dea lumii chip bisericesc, 
duhovnicesc, ceresc, dumnezeiesc, sfinţit, dar suportă presiunea 
chipului lumii asupra ei. Istoria califică drept secularizare a 
Bisericii aşezarea acesteia în istorie şi recursul ei la mijloacele 
lumeşti pentru a se organiza şi funcţiona. Sunt invocate diferite 
motive istorice care ar fi condus la secularizarea în parte a 
Bisericii, dincolo de riscul pe care-l presupune pur şi simplu 
instalarea Bisericii în lume cu perspectiva duratei istorice 
nedeterminate. Recunoaşterea creştinilor ca religie majoritară a 
imperiului va stimula venirea spre Biserică a unor mulţimi de 
oameni mult prea mari pentru ca Biserica să le poată catehiza şi 
pregăti suficient pentru primirea Botezului”. Se avansează ideea că 
odată devenită religie oficială, sub presiunea inerţiei religioase a 
Imperiului Roman, creştinismul suportă un proces de alienare, de 
„transformare în religie a evenimentului eclezial, de pătrundere a 
trăsăturilor religiozităţii naturale în evenimentul eclezial.”0 

Toate aceste explicaţii sau cauze se regăsesc în ceea ce numim 
riscul secularizării Bisericii, adică al influenţei lumii asupra 
Bisericii, a lumii ca orientare majoră, ca duh, ca mentalitate 
dominantă. Va trebui să recunoaştem că indiferent sub ce formă se 
va manifesta, tendinţa dominantă a lumii/oamenilor este aceea de 
îndepărtare de Dumnezeu şi de emancipare din relaţia cu El şi 
strădania de a reinventa şi impune iluzia unei existenţe autonome 
a lumii şi a oamenilor, a unei existenţe fără Dumnezeu, sau cu un 


fiarelor sălbatice (Arhim. Symeon Krayopoulos, În pustiul lumii, Editura 
Bizantină, pp. 20-21. 

0 „În secolul al IV-lea, odată cu recunoaşterea Creştinismului ca religie 
oficială a Imperiului, mulţime de oameni au început să vină în Biserică 
fără pregătirea necesară. Acest lucru a provocat un anume grad de 
secularizare în Biserică şi a coborât viaţa duhovnicească. Astfel, 
monahismul se prezintă ca o mişcare de protest la adresa acestei 
degradări şi a tendinței care propunea un compromis între credinţa 
creştină şi idealurile filosofiei greceşti.” (To Méya IepovTikov, vol. I, pag. 
21). 

° Christos Yannaras, Contra religiei, Editura Anastasia, 2011, pag. 198. 

Dumnezeu absent. Aceasta este ispita cea mai puternică a lumii de 
a se declara suficientă sieşi, uzurpând în folos propriu atributele 
dumnezeieşti pentru a explica şi justifica totul. 


Pustia şi pustnicul salvează chipul adevărat al lumii 

Monahismul este segmentul bisericesc neamestecat cu lumea, 
în care se vede limpede chipul bisericesc, înduhovnicit, 
îndumnezeit al lumii. Biserica pustiei reprezintă chipul cel mai 
curat al Bisericii, măsura desăvârşirii prin raportare la măsura 
pogorământului, măsura împlinirii depline a poruncii Evangheliei 
prin raportare la măsura neputinței, partea cea mai avansată spre 
cer a Bisericii prin raportare la partea cea mai pământească a ei. 
Pustnicii reprezintă vârful Bisericii, măsura  desăvârşirii, 
confirmarea poruncilor dumnezeieşti din Evanghelie. 

Avem faţă în faţă Biserica din lume şi Biserica din pustie. Pe de 
o parte, Biserica din lume, nevoită să îmbrace chip lumesc în toate 
domeniile vieţii ei, se va strădui să păstreze în toate transparenţa 
şi semnele chipului ei dumnezeiesc. Va trebui să se organizeze şi 
să se structureze ca orice societate umană, dar va avea grijă ca în 
organizarea ei să nu se confunde întru totul cu modul lumii de a se 
organiza şi funcţiona. Işi va dezvolta instituţii pentru a face faţă 
vieţii şi activităţii ei în lume, dar aceste instituţii se vor păzi să nu 
se confunde până la capăt cu instituţiile lumeşti. Va împrumuta 
instrumentele de funcţionare şi comunicare, dar va avea grijă să le 
umple cu duhul şi orientarea ei. Esenţialul era ca în toate să 
transpară că Biserica înseamnă a vieţui omul cu Dumnezeu. Şi 
acest lucru se manifestă în fapt în aceea că niciodată şi în niciun 
domeniu al vieţii bisericeşti şi creştineşti lucrurile nu trebuie să se 
epuizeze la nivelul mijloacelor omeneşti şi lumeşti. Creştinul şi 
Biserica nu fac nimic numai cu puterile lumeşti, ci iau în calcul 
întotdeauna prezenţa şi lucrarea lui Dumnezeu, recursul la 
puterile şi energiile dumnezeieşti. Mai mult decât orice, în Biserică 
şi în viaţa creştinului trebuie să se facă vădit faptul că omul nu se 
întemeiază pe voia sa ca ultim suport al iniţiativelor şi activităţilor 
sale, ci întotdeauna şi în toate se străduieşte să se întemeieze în 
voia lui Dumnezeu. Am putea lua câteva exemple: în cele din urmă, 
şi Biserica apelează la convențiile lumii, foloseşte de exemplu banii 
pentru realizarea obiectivelor sale materiale, misionare etc. Ea va 
trebui, însă, totdeauna să facă evident faptul că nu-şi epuizează 
speranţa şi credinţa în resursele materiale, ci nădăjduieşte în 
ajutorul lui Dumnezeu. Lucrul acesta trebuie să se regăsească în 
modul în care administrează şi gestionează banii. Cu cât se va 
îngriji mai mult, mai sistematic, apelând la metodele lumeşti de 
procurare, păstrare, înmulţire a banilor, cu atât va face loc 

pătrunderii duhului lumesc în Biserică, adică va face loc 
secularizării Bisericii. Cu cât va face mai evidentă raportarea la 
Dumnezeu în această chestiune, ca şi în toate componentele vieţii 
ei, lăsând loc lucrării lui Dumnezeu, cu atât va face mai clară 
perspectiva duhovnicească asupra lucrurilor. 

Chipul acesta recapitulează sau cuprinde în sine sensul ultim al 
existenţei: omul singur în dialog personal cu Singurul Dumnezeu, 
care nu poate avea drept motivații, suport şi finalitate decât 
iubirea. In dialogul de dragoste dintre omul concret, dintre mine şi 
Dumnezeu se cuprind raţiunile de a fi ale lumii întregi, ale tuturor 
oamenilor şi ale tuturor făpturilor. Acesta este înţelesul cuvintelor 
Avvei Alonie, care spune că numai el singur şi Dumnezeu sunt în 
lume - şi ceilalţi oameni asemenea lui, fiecare în parte -, adică în 
dialogul meu de dragoste cu Dumnezeu cuprind totul. De data 
aceasta se actualizează în mine, datorită lărgirii mele lăuntrice, 
duhovniceşti chipul real al lumii, al întregii creaţii şi al întregii 
omeniri. Ajuns în postura de a fi singur, faţă în faţă cu Dumnezeu, 
mă eliberez de orice pervertire a realităţii, de chipul alienat şi 
idolatru al lumii care îmi susţinea aşezarea de până acum faţă de 
lume, faţă de ceilalţi oameni şi faţă de Dumnezeu. 


Lupta Bisericii cu lumea 

Lupta cu lumea, cu duhul lumii, cu stăpânitorii veacului 
acestuia este o condiţie fără de care nu se poate, este o stare ce nu 
poate fi evitată, fie că se dă în lume, fie că se dă în afara ei. Lupta 
este mai grea atunci când lumea pare a-ţi fi „prietenă” şi mai 
uşoară când lumea se declară adversar sau duşman. Lupta se dă la 
nivelul fiecărei persoane în parte şi la nivelul Bisericii întregi, ca o 
comuniune de persoane. 

Lupta nu va înceta, nici în lume, nici în pustie, confirmând 
adevărul fundamental că nu acea luptă este cea mai importantă, 
sau ultima. Monabhii retraşi în pustnicie se vor lupta până la sânge 
cu păcatele lor, cu gândurile şi cu duhurile rele şi necurate. 
Biserica sau creştinii aşezaţi în lume sunt chemaţi să ducă aceeaşi 
luptă. Condiţiile sunt diferite. Monahii servesc celor din lume 
drept model. 

Lupta între stăpânitorii acestei lumi şi mărturisitorii credinţei 
în Dumnezeu Cel viu, Singurul Domn legitim al lumii părea că s-a 
încheiat odată cu încreştinarea împăraţilor şi a aparatului 
administrativ, a edificiului statal. Dar nu era deloc aşa. Deşi a dat 
milioane de martiri în primele trei secole, Biserica încă nu trecuse 
proba de foc. Aceasta abia acum venea. Era vorba de ciocnirea 
Bisericii cu lumea. Această ciocnire se va traduce într-o veritabilă 
şi vitală, continuă luptă între perspectiva cerească şi cea lumească 

asupra vieţii şi a morţii, între Duhul lui Dumnezeu şi duhul lumii 
acesteia, o luptă a Cerului cu pământul, a Împărăției lui Dumnezeu 
cu împărăţia acestei lumii. Până acum fusese luptă trupească, 
fizică, de acum se deschidea lupta duhovnicească, a duhurilor. 
Aceasta abia avea să înceapă şi va dura până la sfârşit, impunând 
celor cu minimală trezvie/luciditate conştiinţa că prezenţa 
creştinilor, a Bisericii în lume presupune o permanentă tensiune şi 
luptă dusă până la sfârşit, când se va schimba, adică se va 
îndumnezei chipul lumii. 

Până atunci, beneficiind de elanul iniţial, emancipată de 
graniţele identitare istorice, de neam, de limbă, de cultură şi de 
religie, Biserica lui Hristos, poporul lui Dumnezeu, Noul Israel, 
sinaxa celor plini de Duh Sfânt, se aşază ea însăşi într-un fel în 
afara istoriei sau deasupra istoriei îşi întemeiază conştiinţa 
existenţei şi a duratei, a unităţii şi identităţii pe mărturisirea 
aceleiaşi credinţe, în Fiul lui Dumnezeu întrupat, răstignit şi înviat, 
şi pe realitatea împărtăşirii de acelaşi Duh Sfânt, cu ochii şi cu 
inima desprinşi de lumea aceasta şi aţintiţi cu toată nădejdea spre 
Dumnezeu şi spre Împărăţia Lui. 

Departe de a fi primită ca o perioadă tragică, distrugătoare, 
perioada persecuțiilor, citită în cheie dumnezeiască, adică din 
perspectiva voii şi a iconomiei dumnezeieşti, avea să fie înţeleasă 
ca expresie a proniei lui Dumnezeu şi aşezare a lumii a unei infime 
părţi a lumii pe traiectoria existenţială a lui Hristos Însuşi, adică 
cea a pătimirilor şi a răstignirii. Inţeleasă în lumina Evangheliei lui 
Hristos, Biserica va începe parcursul ei istoric cu pătimirile şi cu 
răstignirea, urmând lui Hristos. Când se vor încheia persecuțiile, 
dacă se vor încheia vreodată, creştinii - măcar unii dintre ei - vor 
continua această cale, răstignindu-se de bunăvoie pentru lumea 
aceasta. 

Bătălia de fond este între chipul istoric al lumii şi ipostasul ei 
duhovnicesc. Biserica conştientizează tensiunea ce se creează în 
sine, între nevoia folosirii instrumentarului lumesc şi păstrarea 
deschiderii  eshatologice, între suportul lumesc şi suportul 
dumnezeiesc al vieţii, între oferta acestei lumi şi oferta lumii de 
dincolo, între împărăţia acestui veac şi Împărăţia lui Dumnezeu. 
Tensiunea şi lupta au cunoscut diverse faze. Pustia reprezintă 
renunţarea totală la oferta acestei lumi şi deschiderea exclusivă 
spre lumea lui Dumnezeu. Nu în temeiul vreunui dispreţ la adresa 
lumii, ci conştientizând cu luciditate că oferta lumii acesteia poate 
să te prindă exclusiv în mrejele ei şi să te închidă prezenţei lui 
Dumnezeu. 

Patericul, ca şi Dumnezeieştile Scripturi, este un strigăt 
profetic adresat tuturor oamenilor, lumii de astăzi, dar mai ales 

Bisericii de a nu se lăsa copleşiţi de evidenţele lumii date de 
materialitate, de hăţişul de instituţii care se înmulţesc pentru a-şi 
înghiţi proprii creatori şi slujitori. Cuvântul de ordine al Patericului 
este fuga de lume, iar fuga de lume înseamnă lepădare de chipul 
alienat al lumii, de criteriile lumeşti. Dacă lumea va pieri, sub 
povara acestei amăgiri sau atât cât piere din omenire continuu, 
clipă de clipă, datorită amăgirii duhului lumesc, responsabilitatea 
majoră aparţine Bisericii, celor care ar fi trebuit să arate lumii 
convingător calea pustiului, a lepădării de lume, tocmai pentru a 
iubi cu adevărat lumea şi pentru a o înţelege. 

Lumea nu este numai un topos, un loc, ci este mai curând un 
etos, un mod de viaţă şi de gândire, o mentalitate. La fel şi pustia. 
Este desigur un loc, dar el dobândeşte valenţe de etos teologic, 
tocmai pentru că devine matricea unui mod de viaţă şi a unui mod 
de a gândi viaţa, a unei filosofii de viaţă, a unei mentalități. 
Lumea/oamenii, într-o complicitate generalizată, au edificat un 
etos dominant, care exprimă şi recapitulează mai curând viaţa fără 
Dumnezeu, sau cu dumnezei falşi, artificiali, creaţi de minţile lor. 


III. Monahismul - răspunsul desăvârşit al omului la iubirea 
lui Dumnezeu 


Dacă Biblia este cea mai convingătoare istorie a iubirii lui 
Dumnezeu pentru oameni, Patericul consemnează răspunsul 
oamenilor la iubirea lui Dumnezeu, fiind cea mai fascinantă şi 
convingătoare istorie a iubirii oamenilor pentru Dumnezeu. Istoria 
martirilor este şi ea un răspuns al oamenilor la iubirea lui 
Dumnezeu, prin sacrificiul total, dar aceasta pune în evidenţă mai 
ales credinţa oamenilor în Dumnezeu. Patericul aşază elocvent în 
pagină măsura cu care oamenii răspund iubirii lui Dumnezeu cu 
iubire desăvârşită. Nu mai există un factor exterior care determină 
mărturisirea credinţei şi a iubirii, ci este vorba de o mişcare de 
bunăvoie, un gest radical, total, care nu se justifică altfel, decât ca 
expresie a iubirii pentru Dumnezeu, a dorului după Dumnezeu. 
Pustnicii din pustia egipteană şi de pretutindeni sunt expresia cea 
mai convingătoare a răspunsului oamenilor la declaraţia de 
dragoste a lui Dumnezeu. Aceasta se arată în lepădarea deplină de 
lume pentru Dumnezeu şi în împlinirea desăvârşită a poruncilor lui 
Dumnezeu. 


Monahismul anahoretic - continuarea entuziasmului creştin 
iniţial 
Monahismul egiptean nu marchează începutul monahismului 

creştin, ci un moment de manifestare accentuată a acestuia, atât la 
nivel numeric, cât şi la nivel calitativ. Putem aşadar vorbi de un 
moment exploziv în evoluţia componentei ascetice-monastice a 
creştinismului, care poate fi apreciat ca un nou început, 
determinant pentru evoluţia lui viitoare, moment legat cauzal de 
contextul istoric, acela al sfârşitului persecuțiilor şi al aşezării 
Bisericii în lume. 

În aceeaşi epocă, independent sau în legătură cu monahismul 
egiptean se dezvoltă centre monahale în Palestina, Siria, 
Mesopotamia. Concluziile istoricilor monahismului primar sunt 
ferme în direcţia susţinerii apariţiei simultane şi independente a 
monahismului în diferite puncte ale lumii creştine. În acelaşi timp, 
este cunoscută mult mai bine astăzi şi „preistoria monahismului”. 
„Monahismul, aşa cum s-a manifestat în Biserică la sfârşitul 
secolului al III-lea, nu este un fenomen chiar atât de nou - susţine 
cunoscutul istoric al monahismului egiptean A. Guillaumont - 
elemente constitutive esenţiale existau în Biserică din chiar primul 
ei secol. Sursa principală a ceea ce numim la propriu monahism 
creştin este de găsit în curentele ascetice puternice, mult mai bine 
cunoscute astăzi, care au marcat profund creştinismul primelor 
trei secole.”0 

Am ajuns la concluzia că monahismul este o mişcare de 
salvgardare a orientării puternic eshatologice a Bisericii primare. 
Nu este vorba, aşadar, de un moment de apariţie a monahismului, 
ci despre un moment exploziv în evoluţia şi exprimarea lui, 
datorat, după toate probabilitățile, apariţiei riscului major de 
slăbire a acestei orientări eshatologice la nivelul întregii Biserici. 
Sub presiunea, de data aceasta pozitivă a istoriei, Biserica se 
îndepărtează de entuziasmul eshatologic iniţial, care, iată, se 
salvează în monahismul anahoretic. Nu întâmplător, monahii 
egipteni au despre ei înşişi simţământul că nu reprezintă altceva 
decât continuarea la măsura deplină a entuziasmului eshatologic şi 
a standardelor maximale ale credinţei şi vieţuirii Bisericii primare 
descrise în cartea Faptele Apostolilor. Aceasta este şi opinia lui S. 


0 „La ora actuală avem indicii numeroase care ne îndreptăţesc să 
credem că monahismul a apărut în mai multe puncte ale creştinătăţii, 
independente unele de altele şi aproape simultan. Cu siguranţă, 
monahismul mesopotamian are origini autohtone şi nu a suferit influenţe 
egiptene masive decât după secolul al V-lea... La fel şi în Palestina avem 
dovada existenţei, încă de la începuturi, a unor aşezăminte monastice 
independente de cele ale Sfântului Ilarie, pe care Fericitul Ieronim îl 
prezintă ca discipol al Sfântului Antonie.” Antoine Guillaumont, Originile 
vieții monahale. Pentru o fenomenologie a monahismului. Traducere de 
Constantin Jinga, Editura Anastasia, Bucureşti, 1998, pp. 290-291. 

Ramfos, autorul unui extins comentariu la Pateric: „Monahismul 
anahoretic exprimă, aşadar, reacţia spontană, instinctivă, 
reechilibrantă a duhului eshatologic al Bisericii faţă de forma ei 
instituţională, reacţie nu împotriva adaptării necesare la condiţiile 
lumii, ci ca să salvgardeze integral, în regimul de adaptare, 
dimensiunea  eshatologică înlăuntrul ei... Monahismul nu se 
împotriveşte Bisericii, ci constituie aripa sa luptătoare, care 
salvează de-a lungul veacurilor şi păstrează viu caracterul 
eshatologic al credinţei, ca sete după desăvârşirea sau împlinirea 
duhovnicească”. 

Într-una din convorbirile Sfântului loan Casian cu Părinţii din 
pustia Egiptului, Avva Piamun din Diolkos’ expune viziunea lui 
asupra naşterii monahismului anahoretic egiptean, subliniind 
faptul că acesta este generat de râvna unora dintre creştini de a 
rămâne la măsura Bisericii din vremea Apostolilor. El pleacă de la 
imaginea Bisericii din Ierusalim descrisă în Faptele Apostolilor: Jar 
inima şi sufletul mulţimii celor care au crezut era una şi niciunul 
nu zicea că este al său ceva din averea sa, ci toate le erau de 
obşte! (Fapte 4, 32) „Aşa era atunci toată Biserica..., spune Avva 
Piamun, dar după trecerea vremii apostolice a început să devină 
călduţă mulţimea celor ce credeau.” Apostolii înşişi sunt nevoiţi să 
tempereze exigenţele iniţiale pentru cei care veneau din alte 
neamuri şi care aveau puţine cunoştinţe şi multe deprinderi vechi. 
„Această libertate, continuă Avva Piamun, care a fost îngăduită 
neamurilor pentru slăbiciunea primei lor credinţe, a întinat încetul 
cu încetul şi desăvârşirea Bisericii care se găsea în Ierusalim.” 
Creşterea numărului şi a băştinaşilor, şi a celor veniţi „a început 
să răcească fervoarea acelei credinţe dintâi”, „chiar şi celor care 
erau fruntaşii Bisericii le-a slăbit îndeplinirea cu stricteţe a 
datoriilor. Cei care vor păstra în suflet bucuria şi flacăra 
apostolică,  amintindu-şi de acea desăvârşire de altădată, 
părăsindu-şi localităţile, au început să rămână în locuri mai retrase 
şi să practice acolo în chip particular cele de care-şi aminteau că 
au fost întemeiate, în general, de Apostoli în corpul Bisericii... 
Aceştia, în decursul vremii, despărţindu-se încetul cu încetul de 
mulţimea credincioşilor, din cauza faptului că se abţineau de la 
căsătorii, ca şi de la tovărăşia cu părinţii şi de felul de viaţă al 
acestei lumi, au fost numiţi monahi sau singuri trăitori, de la 


trăirea vieţii aspre în singurătate”. 


0 Xzehiov Páuoov, I[lchexâvoi Epnuikoi, ZEevăpnon orto LEpOvTIKOV, 
Ek66oec Apuoc, Anvar, 1994, p. 17. 

° Sfântul Ioan Casian, Convorbiri duhovniceşti (XVII), p. 628 ş.u. 

° Sfântul Ioan Casian, Convorbiri duhovniceşti, (XVII) p. 629. 

Reiese cu multă claritate din cele de mai sus că, în înţelegerea 
părintelui, monahismul reprezintă continuitatea la nivel maximal a 
entuziasmului Bisericii primare, fidelitatea desăvârşită faţă de 
măsura evanghelică a credinţei şi de măsura deplinătăţii în 
vieţuirea creştină, în contrast cu ceilalţi creştini, care în număr din 
ce în ce mai mare pierd fervoarea celor dintâi, cedează presiunilor 
lumii şi se plasează la nivelul compromisului cu lumea. Istoria 
demonstrează că nici nu se putea altfel. Dar pronia dumnezeiască 
salvează într-un număr limitat de creştini expresia cea mai 
avansată a credinţei şi a vieţuirii cu Dumnezeu în această lume. 

Avva Piamun îi vede pe pustnici, pe cei dintre monahii care au 
mers în singurătatea pustiei „din dorinţa unei mai mari înaintări în 
virtute prin contemplarea (vederea) celor dumnezeieşti”, ca 
înscriindu-se în continuitatea unor exemple consemnate de istoria 
biblică: „imitând pe loan Botezătorul, care a rămas toată viaţa în 
pustie, şi pe Ilie, şi pe Elisei, şi pe aceia despre care Apostolul 
aminteşte astfel: Au pribegit în piei de oaie şi în piei de capră, 
lipsiţi, strâmtoraţi, rău primiţi. Ei, de care lumeanu era vrednică, 
au rătăcit în munţi, în peşteri şi în crăpăturile pământului. Despre 
aceştia se pomeneşte în chip figurat şi în cartea lui Iov: I-am dat 
pustiul ca să locuiască şi pământul sărac i l-am hărăzit ocol... Şi în 
psalmi se spune: Rătăcit-au în pustie, în pământ fără de apă şi cale 
spre cetate de locuit n-au aflat. Erau flămânzi şi însetaţi: sufletul 
lor într-înşii se sfârșea. Dar au strigat către Domnul în necazurile 
lor şi din nevoile lor i-a izbăvit pe ei! Pe aceştia şi Ieremia îi 
descrie astfel: Fericit cel ce-şi poartă jugul din tinereţe. El va trăi 
singuratic şi în tăcere, fiindcă s-a înălţat deasupra sa. Aceştia, în 
simţământul şi lucrarea psalmistului, spun: Asemănatu-m-am cu 
pelicanul în pustie. Am privegheat şi am ajuns ca o pasăre 
singuratică pe acoperiş”. 

Folosind imaginea pe care o invocă Avva în pledoaria sa, aceea 
a locului şi rolului prorocilor amintiţi, prin raport la restul 
poporului lui Dumnezeu în vechiul Testament, putem citi în aceeaşi 
cheie locul şi rolul pustnicilor prin raport la restul poporului lui 
Dumnezeu din Noul Testament, adică Biserica. 

Avva Moise spune limpede, în prima sa convorbire cu Sfântul 
loan Casian, care este scopul final al demersului ascetic monahal: 
„elul nostru este viaţa veşnică, potrivit cuvintelor Apostolului, 
care spune: Să aveți ca roadă sfinţenia şi ca ţel viaţa veşnică. 
Mijlocul este, deci, curăţia inimii, sfinţenia, fără de care nu putem 
ajunge la scopul ultim propus, adică la viaţa veşnică... Căci pentru 
aceasta ne ostenim şi suferim, pentru aceasta lăsăm părinţii, 


° Sfântul Ioan Casian, Convorbiri duhovniceşti, pp. 630-631. 

patria, demnităţile, bogăţiile şi dispreţuim toate plăcerile lumii 
acesteia, ca să dobândim pe veci curăţia inimii... Aceasta trebuie 
să ne fie strădania principală, această direcţie neschimbată a 
inimii, cu gândul îndreptat totdeauna către Dumnezeu şi către cele 
dumnezeieşti.”0 


j Împlinirea desăvârşită a Evangheliei lui Hristos 

Într-adevăr, Părinții pustiei se revendică de la aceeaşi 
Evanghelie de la care se revendică, evident, toți creştinii. Există o 
singură Evanghelie, o singură măsură a desăvârşirii, o singură cale 
de vieţuire izbăvitoare şi împlinitoare despre care ne vorbeşte 
Hristos Mântuitorul şi pe care o şi arată, înfăptuind-o El Însuşi la 
măsura deplinătăţii. Sinteză şi recapitulare a Evangheliei este 
Crucea, jertfa supremă de sine pentru ceilalţi. Diferenţa dintre 
monahi, în general, şi monahii pustnici, în special, şi restul 
poporului binecredincios este dată de măsura angajării şi a râvnei 
pentru împlinirea standardelor evanghelice. Nu este deloc greu să 
verificăm acest lucru. 


Lepădarea de cei dragi pentru Hristos 

Spre exemplu, nouă celor mulţi ni se pare greu de împlinit, 
dacă nu chiar smintitoare, porunca Mântuitorului de a ne lepăda şi 
chiar de a-i uri pe cei dragi ai noştri pentru a ne face vrednici de 
El şi de urmarea Lui. Pentru pustnici acest comandament este 
aşezat la temelia demersului lor anahoretic şi ascetic şi împlinit 
întocmai şi uneori cu supramăsură. Avva Pafnutie ne spune că 
ceea ce l-a mişcat pe Cuviosul Antonie cel Mare spre lepădare de 
lume şi retragere definitivă în pustie a fost dorinţa de a împlini 
întocmai cuvintele Mântuitorului: Cine nu urăşte pe tatăl său şi pe 
mama sa, şi pe fii săi, şi pe soție, şi țarinele, şi chiar sufletul său, 
nu poate să fie ucenicul Meu. (Luca 14, 26) „Aşa ştim că a fost 
chemat şi Fericitul Antonie, care datorează chemării dumnezeieşti 
convertirea sa - îşi aminteşte Avva Pafnutie. Această poruncă a 
primit-o cu cea mai mare zdrobire de inimă, ca şi când i-ar fi fost 
adresată numai lui şi renunțând la toate L-a urmat pe Hristos, 
nechemat de niciun îndemn şi de nicio învăţătură omenească.”0 

Pentru a se retrage definitiv în pustie, toţi pustnicii îşi asumă 
conştient această dureroasă lepădare de familie, de părinţi şi 
destul de frecvent de soţie şi de copii. În Pateric întâlnim scene 
sfâşietoare, dacă nu chiar revoltătoare, dintr-o perspectivă 
temperată sau lumească, în care copii deveniți monahi refuză să se 


0 Sfântul Ioan Casian, Convorbiri duhovniceşti (|), p. 312. 
° Sfântul Ioan Casian, Convorbiri duhovniceşti, p. 317. 

arate fie şi numai pentru o clipă mamei lor bătrâne, care se 
tânguia şi cerşea cu stăruinţă la poarta mănăstirii să-i vadă pentru 
ultima dată (IV, 57; XIV, 11); întâlnim fii care nu vor să audă că 
tatăl lor a murit (VI, 21); tată care trimite înapoi cu mâinile goale 
pe propriul fiu venit la el să ceară puţină pâine pentru că era 
foamete şi mureau de foame, el şi mama lui (X, 257); tată care, 
pentru a-şi ţine canonul ascultării primit la venirea în mănăstire 
împreună cu fiul său, nu primeşte să vorbească fiului său nici 
înainte de moartea celui din urmă, deşi erau în aceeaşi mănăstire 
(XIV, 29) etc. Refuzul lor, greu de înţeles pentru noi, ar fi însemnat 
un compromis făcut relaţiei cu Hristos, faţă de care se angajaseră 
să-i împlinească poruncile în chip desăvârşit, ar fi însemnat 
infidelitate faţă de Hristos Însuşi. Redăm dialogul între doi fraţi 
după trup care vieţuiau la Chilii, înainte de sfârşitul unuia dintre 
ei. Cel care se sfârşea a trimis la fratele lui ca să-l vadă înainte de 
a ieşi din trup. „Şi acela i-a trimis răspuns: nu pot să vin, pentru că 
îmi eşti frate după trup. Iarăşi a trimis zicând: Măcar noaptea vino, 
ca să te văd. lar el a zis: Nu pot, căci dacă vin, nu se va afla inima 
mea curată la Dumnezeu. Şi a adormit şi nu s-au văzut” (IV, 95). 

Întâlnim situaţii în care se repetă istoria jertfirii lui Isaac de 
către Avraam: un tată îşi aruncă propriul copil în cuptorul înroşit 
pentru a împlini porunca stareţului care-i încearcă credinţa şi 
cuptorul se răcoreşte ca de rouă (XIV, 34). Întâlnim tineri 
îndrăgostiţi care-şi depăşesc iubirea reciprocă pentru a arăta lui 
Hristos iubire la măsura cea mai înaltă, împlinind, adică, porunca 
Domnului şi hotărăsc să se retragă amândoi la mănăstire, „pentru 
ca şi ţie să-ţi socotească Domnul că te-ai lepădat pentru El de 
femeie şi mie că m-am lepădat de bărbatul meu” (XX, 25). 

Lepădarea de cei din lume trebuie să fie desăvârşită, ca la 
Evanghelie. Iată un episod între multe altele: „A venit unul dintre 
tebaiţi la Avva Sisoe, vrând să se facă monah. Şi l-a întrebat 
Bătrânul dacă are pe cineva în lume. lar el a zis: Am un fiu. Şi i-a 
zis Bătrânul: Mergi, aruncă-l în râu şi atunci să vii să te faci 
monah. Deci, plecând omul să-l arunce în râu pe fiul său, Bătrânul 
a trimis un frate ca să-l împiedice să o facă” (XIV, 20). 

Lepădarea aceasta de cei dragi înseamnă atât de mult, dar nu 
este suficientă. Monahul trebuie să rămână consecvent până la 
capăt şi cu măsura deplinătăţii motivaţiei iniţiale care a determinat 
lepădarea, adică iubirea lui Dumnezeu. Cel mai mic compromis 
poate să le zădărnicească toate jertfele. „A zis un Bătrân: Mulţi 
dintre monahi au risipit averi, au părăsit tată şi mamă, fraţi şi 
rudenii pentru păcatele lor. Şi intrând în obşti, au izbutit virtuțile 
cele mari, dar, împiedicându-se de lucrurile mici şi neînsemnate, s- 
au făcut batjocura dracilor, deoarece s-au înconjurat pe ei înşişi de 

traiste şi lăzi, având în ele fructe şi poame uscate, de ace şi 
foarfece, cuțite şi curele. Aceştia sunt socotiți iubitori de ei înşişi 
de către cei care cugetă drept, iar după Dumnezeiasca Scriptură 
sunt trimişi în întunericul cel mai dinăuntru ca blestemaţi (X, 
281).” 

Nu este, aşadar, vorba de cumularea unor performanţe sau 
unor merite, ci este vorba de aşezarea într-o atitudine căreia să-i 
rămâi credincios până la capăt. Ceea ce face sau ceea ce i se 
întâmplă monahului exprimă sau trădează această atitudine. Şi 
această atitudine exprimă credinţa, devotamentul, dorul, iubirea 
faţă de Dumnezeu. 


Nu vă îngrijiţi ce veţi mânca şi ce veţi bea 

Părinţii pustiei răspund cu deplină încredințare chemării şi 
poruncilor dumnezeieşti cuprinse în Sfintele Evanghelii. Poruncile 
au un caracter universal, sunt adresate tuturor, dar numai ei, 
pustnicii, par a le împlini la măsura deplinătăţii. In Predica de pe 
Munte, cunoscuta sinteză-chintesenţă a Evangheliei, Mântuitorul 
adresează tuturor îndemnul categoric şi fără clauză: Nu vă îngrijiţi 
pentru viaţa voastră ce veţi mânca, nici pentru trupul vostru cu ce 
vă veți îmbrăca! (Matei 6, 25). Să lăsăm totul în seama lui 
Dumnezeu, care va purta de grijă omului cu mult mai mult decât 
poartă de grijă păsărilor cerului, care nu seamănă, nici nu seceră, 
nici nu adună în hambare, şi Tatăl Cel ceresc le hrăneşte, sau 
crinilor câmpului, care nu se ostenesc, nici nu torc şi nici Solomon 
în toată mărirea lui nu s-a îmbrăcat ca unul dintre aceştia (6, 26- 
28). Pustnicii din pustia egipteană şi cei din toate timpurile, până 
astăzi, se încredinţează acestui cuvânt şi-l probează în propria lor 
viaţă. Avva Macarie: Domnul a dat poruncă spunând: Priviţi la 
păsările cerului, că nu seamănă, nici nu seceră, nici nu adună în 
jitnițe, şi Tatăl vostru Cel ceresc le hrăneşte. Oare nu sunteți voi 
cu mult mai presus decât ele? Monahul care are aur sau argint sau 
alte bunuri materiale nu crede că Dumnezeu poate să-l hrănească. 
Dacă pâine nu poate să ne dea, nici Împărăţia Lui nu poate să ne-o 
dea (I, 33). Lepădarea de orice bun, neagonisirea este totală: „Să 
nu ai în chilia ta haină agăţată nefolosită, căci îţi este moarte, 
deoarece alţii mai drepţi ca tine tremură de frig şi tu păcătosul ai 
şi de prisos” (VI, 47). A zis iarăşi: „Să nu ai vas de prisos care să 
stea degeaba, chiar şi o scoică mică, pentru că vei da seama 
pentru aceasta” (VI, 48). 

Sunt prezentate situaţii în care purtarea de grijă a lui 
Dumnezeu se manifestă chiar cu o candoare cuceritoare, 
descoperind în fapt că totul se traduce în cheia iubirii: „Era un 
monah care nu lucra deloc, ci se ruga neîncetat. Deci, spre seară 

intra în chilia lui şi acolo afla pâinea lui şi o mânca. Un alt frate l-a 
vizitat pe el, având lucrul cu sine, şi l-a făcut pe Bătrân să lucreze. 
Şi când a venit seara, a intrat după obicei ca să mănânce şi nu a 
aflat nimic. A adormit, deci, întristat. Şi i s-a descoperit lui 
acestea: Când petreceai timpul tău cu Mine, te hrăneam Eu. Când 
ai început să lucrezi, de la lucrul mâinilor tale să ceri hrana ta” 
(XVIII, 53). 

Dar proba cea mai grăitoare a încredinţării în grija lui 
Dumnezeu este întâmpinarea pericolelor de orice fel. Vom cita 
replica Avvei Daniil atunci când au năvălit barbarii în schit şi 
părinţii au fugit: „Dacă nu-mi poartă de grijă Dumnezeu, pentru 
care pricină stau aici? Şi au trecut barbarii şi nu l-au văzut!” 
Antologică este continuarea, care arată subţirimea gândirii avvei: 
„Atunci a zis către sine: lată, ţi-a purtat de grijă Dumnezeu şi nu ai 
murit. Fă şi tu ceea ce este omenesc şi fugi ca părinţii” (X, 31). 


Iubirea de vrăjmaşi şi suportarea suferințelor 

Să mai consemnăm unul din reperele înalte ale Evangheliei, 
care de asemenea se adresează tuturor şi care este împlinit de 
monahii pustiei: porunca iubirii vrăjmaşilor şi a binecuvântării 
răufăcătorilor şi, în prelungirea acesteia, îmbrăţişarea cu răbdare 
şi chiar cu bucurie a suferințelor, baţjocurilor, dispreţului 
celorlalţi. „Un frate l-a cercetat pe Avva Matoe şi i-a zis: Cum de 
schitioţii (Părinţii de la Schit) au împlinit mai multe decât zice 
Scriptura, iubind pe vrăjmaşii lor mai mult decât pe ei înşişi (XV, 
92)”? Iubirea de vrăjmaşi este considerată indicator pentru cea 
mai înaltă sporire duhovnicească, de aceea există îndemnul ca, 
atunci când cineva este ispitit de gândul mândriei, să se cerceteze 
pe sine dacă a păzit toate poruncile, „dacă iubeşte pe vrăjmaşi şi 
se întristează pentru micşorarea lor” (XV, 181). Avva Zenon 
asigură pe oricine că Dumnezeu îi va asculta şi împlini toate 
rugăciunile dacă „înainte de orice şi înainte de însuşi sufletul său 
se va ruga din suflet pentru vrăjmaşii lui. Şi pentru o astfel de 
izbândă, orice va ruga pe Dumnezeu, îl va asculta” (XVI, 4). 
„Ziceau despre Avva loan Persul că răufăcătorilor care veneau 
peste el le aducea vasul şi le cerea stăruitor să le spele picioarele. 
Şi aceia se ruşinau şi începeau să se căiască (XVI, 9). 

Sunt cazuri de bătrâni care refuză ajutorul în stare de boală. 
Nu vor vindecarea din boli grele, nu datorită vreunor înclinații 
masochiste, ci cu conştiinţa că suferinţele acestea cumplite îi ajută 
să-şi menţină trezvia, starea de pocăință şi de smerenie şi 
apropierea de Dumnezeu. Cercetat fiind de confraţi într-o astfel de 
situaţie, un Bătrân spune: „Cu adevărat aş vrea să mă lase 
Dumnezeu în această boală alţi treizeci de ani. Şi nu a primit 

Bătrânul, în astfel de boală fiind, să mănânce puţină fiertură” (IV, 
114). 


Nu judeca! 

Porunca din Evanghelie de a nu judeca este respectată de 

pustnici cu măsura deplinătăţii şi în cele mai provocatoare situaţii. 
Aceştia îşi găsesc temei în adevărul lucrurilor să nu judece pe 
aproapele nici când îl vede înfăptuind cele mai grozave păcate. 
Avva Longhin dă măsura acestei împliniri: Precum mortul nu 
mănâncă, tot aşa nici cel smerit nu poate să judece pe alt om, 
chiar dacă îl vede pe acela închinându-se la idoli (XV, 79). A se 
înţelege că dispoziţia de a judeca pe celălalt şi măsura în care se 
întâmplă sunt indiciu al lipsei smereniei. Este surprinzător motivul 
pe care-şi întemeiază evitarea judecății un Bătrân, martor al unei 
fărădelegi greu de suportat: „...a văzut pe un frate păcătuind cu un 
copil şi nu l-a certat, zicând: Dacă Dumnezeu care l-a plăsmuit pe 
el, văzându-l, nu-l arde, eu cine sunt ca să-l cert?” (IX, 10). Un 
pustnic care suportă desfăşurarea în propria chilie şi în prezenţa 
sa, în timpul nopţii, a păcatului desfrânării între un monah şi o 
fecioară pe care îi găzduise este întrebat: Unde era gândul tău în 
ceasul acela? Şi a zis lor: Gândul meu? Unde S-a răstignit Hristos, 
acolo era în ceasul acela, stând şi plângând. Şi luând metanie de la 
Bătrânul, au plecat şi au devenit vase alese (IX, 34). „Un bărbat 
sfânt, văzând pe un altul păcătuind, lăcrimând, a zis: Acesta astăzi 
şi eu sigur mâine.” (IX, 39). A zis un Bătrân: „Dacă vezi cu ochii tăi 
pe fratele tău că greşeşte, spune îndată: Anatema să fii satana, 
fratele meu nu are vină”(IX, 46). Părinţii se feresc să judece şi 
pentru că singurul Judecător legitim este Dumnezeu, iar omul care 
judecă pe semenii săi devine uzurpator al acestui drept exclusiv 
dumnezeiesc. 
_ A nu judeca pe celălalt este completat cu a se osândi pe sine. 
Întrebat un avvă din Nitria ce socoteşte că este mai important pe 
calea aceasta, a răspuns: „A-mi afla pricină şi a mă osândi pe mine 
însumi totdeauna! lar cel ce a întrebat a consimţit, zicând: Altă 
cale nu există decât aceasta!” (I 151 n) 


Măsura desăvârşită a lucrurilor - măsura dumnezeiască 

În atenţia monahilor stă desăvârşirea, măsura deplinătăţii în tot 
ceea ce fac, şi aceasta ca dovadă a credinţei şi a iubirii neştirbite 
faţă de Dumnezeu, a aşezării cu neclintire pe traiectoria 
existenţială a Evangheliei. Măsura împlinirii poruncilor lui 
Dumnezeu la care ţintesc Părinţii pustiei este cea desăvârşită, de 
aceea, deşi sunt atât de nevoitori şi râvnitori, se tânguiesc şi se 
smeresc,  aflându-şi continuu motive de pocăință adâncă: 

„Minciuna este de la diavol, a spus Dumnezeu; şi a vedea femeia 
spre a o pofti a socotit a fi adulter, şi mânia faţă de aproapele a 
asemuit-o cu uciderea, şi pentru cuvântul deşert a arătat că vom 
da seamă. Cine este omul acela şi unde-l vom căuta pe el, neispitit 
de minciună, neîncercat de vreo poftă cu privirea şi niciodată 
mânios pe aproapele, nici aflat răspunzător de vreun cuvânt 
deşert, aşa încât să nu aibă nevoie de pocăință? Aceasta, deci, să 
cunoşti, fiule, că cel care nu s-a dat pe sine desăvârşit crucii, în 
duh de smerenie şi umilire, şi nu se va arunca pe sine la pământ 
spre a fi călcat în picioare de toţi, spre a fi nedreptăţit şi batjocorit 
şi luat în râs şi toate acestea răbdându-le cu mulţumire şi bucurie 
pentru Dumnezeu şi cel care nu a ajuns să nu caute deloc cele 
omeneşti, adică slavă sau cinste, sau laudă, sau plăcerea mâncării, 
sau a băuturii, sau a îmbrăcării, acela nu poate să fie creştin 
adevărat” (I, 123). Întâlnim la tot pasul exemple în care este 
probată măsura credinţei, sau a ascultării, sau a iubirii, cu cele 
mai provocatoare teste: un ucenic este trimis să ude zilnic un băț 
uscat înfipt în nisip, parcurgând pentru a aduce apă un drum dus- 
întors de o noapte şi băţul va lăstări, şi rodul lui va fi prezentat 
celorlalţi ca rod al deplinei ascultări (XIV, 7); un monah sare fără 
cea mai mică ezitare în râul plin de crocodili, făcând ascultare de 
porunca fratelui său după trup, monah şi el, care-l pizmuia pentru 
ascultarea lui desăvârşită, şi „au venit crocodilii şi îi lingeau 
trupul, dar nu l-au vătămat cu nimic” (XIV, 33). Lupta şi ostenelile 
lor nu au limite, în temeiul aceluiaşi crez şi al aceleiaşi motivații. 
Avva Visarion a mărturisit despre sine: „Patruzeci de ani nu m-am 
întins pe o parte, ci dormeam şezând sau în picioare” (VII, 6). 
Îndemnul final al Mântuitorului adresat celor care doresc 
desăvârşirea este acela de a râvni măsura dumnezeirii pentru că 
omul este chemat la această măsură: Fiți desăvârșiți precum Tatăl 
vostru Cel ceresc desăvârşit este (Matei 5, 48). Criteriul este unul 
foarte clar şi spus de Domnul Hristos: Desăvârşirea lui Dumnezeu 
se vede în aceea că atitudinea Lui izvorăşte exclusiv din Sine, fiind 
motivată de iubirea de oameni şi nu este în niciun fel dependentă 
şi, prin urmare, diferențiată în funcţie de performanţele sau 
faptele oamenilor: căci El face să răsară soarele Său peste cei răi 
şi peste cei buni, şi dă ploaie peste cei drepți şi peste cei nedrepți 
(Mat. 5, 45). Acesta este un indiciu al desăvârşirii, pe care Părinţii 
pustiei îl invocă: „A zis un Bătrân: Cel care nu-i primeşte pe toţi ca 
pe fraţi şi face deosebire, unul ca acesta nu este desăvârşit” (I, 
149). Şi cu multă strădanie chiar îl împlinesc: „A zis un Bătrân: 
Douăzeci de ani am stat luptându-mă cu un singur gând, pe toţi 
oamenii să-i văd ca pe unul singur” (IV, 100). Pentru alţii, 
demersul poate fi infinit mai scurt: „Dacă vrea omul, de dimineaţa 

până seara vine la măsura dumnezeiască” (XI, 15). 

Iubirea lui Dumnezeu este motivaţia, suportul şi finalitatea 
oricărui demers al pustnicilor. Nimic nu poate fi înţeles fără 
raportarea la această rațiune ultimă. Multe din gesturile, faptele, 
atitudinile Părinților ar părea pur şi simplu absurde, sau penibile, 
sau gratuite. Iubirea lui Dumnezeu nu este numai țelul, ci şi 
suportul lucrurilor. Şi nu este vorba de o motivaţie teoretică, 
abstractă, ci de una din care respectivii au gustat. Ceea ce-i ţine 
pe cei mai mulţi dintre pustnici într-o continuă şi deplină jertfire 
de sine este arvuna sau pregustarea din cele dumnezeieşti. „Au 
întrebat fraţii pe unul dintre Părinţi, zicând: Cum se întâmplă că 
sufletul nu aleargă la făgăduinţele lui Dumnezeu, pe care le-a 
făgăduit prin Scripturi, dar spre cele necurate înclină? Iar 
Bătrânul le-a zis: Eu spun că deoarece nu a gustat încă cele de sus, 
de aceea pofteşte cele necurate” (X, 300). Ei, pustnicii, sunt dintre 
oameni, cei care au gustat şi pot sta drept mărturie celor care nu 
au şansa să guste, sunt cei care, în propria viaţă, în propria 
experienţă, adeveresc împlinirea  făgăduinţelor făcute de 
Dumnezeu oamenilor pentru veacul ce va să vină, dar şi pentru 
veacul acesta. „Când gustă sufletul din dulceaţa lui Dumnezeu, 
urăşte după aceea aproape şi haina pe care o poartă, şi chiar 
propriul său trup” (VI, 57). 

Logica iubirii este singura care poate explica gesturile radicale 
şi definitive ale acestor mii şi zeci de mii de oameni care se 
leapădă de lume şi de viaţă pentru Dumnezeu. Iubirea pentru 
Dumnezeu nu poate fi împărţită. Aceasta este măsura iubirii 
desăvârşite, dar la o astfel de măsură nu ajung nici toţi monahii, 
iar cei care nu ajung judecă pe cei care ajung. Avva Arsenie este 
mustrat de fraţi că fuge de ei. El fuge de dregători (II, 6), se 
ascunde de oamenii Bisericii (II, 7), dar şi de confrații monahi. 
Când Avva Marcu îl întreabă: de ce fugi de noi?, Avva Arsenie 
răspunde: „Dumnezeu ştie că vă iubesc, dar nu pot să fiu şi cu 
Dumnezeu, şi cu oamenii... Nu pot, deci, să las pe Dumnezeu şi să 
vin cu oamenii” (II, 9). El invocă multitudinea şi diversitatea de 
voințe ale oamenilor, în contrast cu o singură voinţă a celor de sus, 
insinuând riscurile rătăcirii, amăgirii, căderii presupuse de 
contactele cu voinţele oamenilor. Acest adevăr nu poate fi înţeles 
cum se cuvine decât de către cei care-l trăiesc. „A zis unul dintre 
sfinţi: Este cu neputinţă omului câtă vreme are dulceaţa lumii să 
aibă şi dulceaţa lui Dumnezeu. Şi iarăşi, dacă a gustat dulceaţa lui 
Dumnezeu, urăşte lumea, precum este scris: Nimeni nu poate să 
slujească la doi domni. La fel şi noi, dacă vrem legătura cu oamenii 
şi odihna trupului, nu putem să ne bucurăm de dulceaţa lui 
Dumnezeu” (II, 50). 

Cel care se leapădă de lume pentru Dumnezeu, când ajunge la 
măsura iubirii desăvârşite, se întoarce spre oameni şi spre lume cu 
o iubire mult superioară celei pe care eventual o avea înainte, 
oricum mult superioară celui care încearcă să iubească pe oameni 
fără să iubească pe Dumnezeu. Păleşte orice declaraţie de 
dragoste dintre oameni pe lângă cea a Avvei Agathon, de exemplu: 
„Dacă ar fi cu putinţă să găsesc un lepros, să-i dau trupul meu şi 
să-l iau pe-al lui, aş face-o cu bucurie, căci aceasta este dragostea 
desăvârşită” (XVI 1, 7). 

Apoftegmele Bătrânilor sfinţi sunt cuvânt din experienţă, 
ipostas practic al vieţii celei noi în Hristos şi ne interesează în mod 
vital ca să cunoaştem la prima mână arhetipul nostru: ce fel de om, 
ce ritm al sufletului şi duh al vieţii a adus în lume credinţa 
creştină. 


Adeverirea credinţei prin semne 

Părinţii pustiei vor adeveri întru totul cuvintele Mântuitorului 
rostite cu prilejul trimiterii Apostolilor la  propovăduirea 
Evangheliei, anume că cei care vor crede Evangheliei vor arăta 
putere făcătoare de minuni: „Jar celor ce vor crede le vor urma 
aceste semne: în numele Meu vor scoate draci; în limbi noi vor 
grăi; vor lua în mână şerpi şi chiar ceva dătător de moarte dacă 
vor bea, nu-i va vătăma; îşi vor pune mâinile peste bolnavi, şi 
bolnavii se vor face sănătoşi” (Marcu 16, 17-18). Patericul este plin 
de dovezi în acest sens. 

Părinţii vindecă demonizaţi, vindecă boli incurabile, învie morţi, 
depăşesc legile firii, nu sunt vătămaţi de fiare sălbatice, ci 
dimpotrivă, convieţuiesc cu acestea în cele mai paşnice condiţii. 
Avva Nisterie nu era nevoie să-şi pună mâinile pe un bolnav pentru 
a-l vindeca, ci „precum era şarpele de aramă făcut de Moise 
pentru vindecarea poporului, aşa era şi Bătrânul. Având toate 
virtuțile şi totdeauna tăcând, pe toţi îi vindeca” (I, 63); Avva 
Longhin vindecă o femeie bolnavă de cancer la sân numai făcând 
semnul crucii (XIX, 11). Vindecările se petrec aidoma celor din 
Evanghelie săvârşite de Mântuitorul, numai cu cuvântul şi fără un 
efort deosebit: „Cunoscând, deci, Bătrânul şi fiind înştiinţat ce are, 
s-a ridicat şi a închis fereastra care dădea spre ea şi i-a zis: Pleacă, 
nu mai ai nicio stricăciune. Şi s-a vindecat femeia din ceasul 
acela”(XIX, 13). Uneori, cunoscând smerenia Bătrânilor şi 
temându-se să nu fie refuzaţi, cei care aduc pe bolnavi le fură într- 
un fel acestora vindecarea. Un tată, aducând pe fiul său bolnav 
care murise pe drum, „a căzut la pământ cu fiul său, ca şi când ar 
fi făcut metanie, aşa încât să fie binecuvântaţi de Bătrân. Şi 
sculându-se tatăl, a lăsat copilul jos la picioarele Bătrânului şi a 

ieşit afară. Iar Bătrânul, crezând că îi pune metanie copilul, i-a zis: 
Scoală-te şi mergi afară! Căci nu ştia că murise. Şi îndată copilul s- 
a sculat şi a ieşit. Şi văzându-l tatăl lui, s-a minunat. Şi intrând, s-a 
închinat Bătrânului şi i-a vestit lucrul. Auzindu-l, Bătrânul s-a 
întristat, căci nu voia să se întâmple aceasta. Şi ucenicul lui i-a 
poruncit să nu spună nimănui până când nu se va săvârşi Bătrânul 
(XIX, 23). Un copil paralizat este lăsat de tatăl său pe furiş la uşa 
Avvei Macarie şi când acesta îl descoperă şi află că tatăl lui 
plecase, îi porunceşte fără nicio ezitare, la fel ca Mântuitorul 
slăbănogului din Evanghelie: Scoală-te să-l prinzi din urmă! Şi 
îndată, făcându-se sănătos, l-a ajuns pe tatăl său şi au plecat la 
casa lor (XIX, 17). Se împlinesc întocmai cuvintele Mântuitorului 
rostite către cei care se minunau de minunile pe care le săvârşea 
El: Adevărat, adevărat, zic vouă: Cel ce crede în Mine va face şi el 
lucrările pe care le fac Eu; şi mai mari decât acestea va face. (loan 
14, 12). 

Avva Ammonas, ameninţat fiind de un şarpe, a zis: „Doamne, 
sau eu voi muri, sau acesta! Şi îndată, şarpele veninos a crăpat cu 
puterea lui Hristos” (XIX, 1). Zicea cineva că odată a fost muşcat 
un monah de şarpe şi a mers într-un oraş oarecare să se vindece. 
L-a primit o femeie evlavioasă care avea frică de Domnul şi l-a 
vindecat (V, 90). „Se spune despre un anume Avva Pavel că era din 
părţile de jos ale Egiptului şi locuia în Tebaida, şi că acesta ţinea 
în mâinile sale şerpi cu coarne şi scorpioni, şi ceilalţi şerpi, şi-i 
rupea în două” (XIX, 21). 


În numele Meu vor scoate demoni 

Vindecările demonizaţilor sunt foarte frecvente. Lupta cu cel 
rău este în prim planul nevoinţelor pustnicilor, şi aceasta ia chipuri 
dintre cele mai neaşteptate. „A venit odată cineva îndrăcit la Schit. 
Şi după mult timp nu s-a vindecat. Atunci, unuia dintre Bătrâni 
făcându-i-se milă, a făcut semnul crucii peste cel demonizat şi l-a 
vindecat. Plângându-se, dracul a zis Bătrânului: lată, m-ai scos 
afară, vin asupra ta. I-a zis lui Bătrânul: Vino, mă bucur! Şi a trăit 
Bătrânul doisprezece ani având demonul asupra sa şi chinuindu-l 
pentru că mânca în fiecare zi doisprezece sâmburi de curmale. 
Sărind dracul, a ieşit din el şi văzându-l Bătrânul că a ieşit din el, i- 
a zis: De ce pleci? Mai rămâi! Răspunzând dracul, a zis lui: Să te 
piardă Dumnezeu, pentru că numai El singur are putere asupra ta” 
(VII, 60). Un Bătrân vindecă pe fiica demonizată a unui dregător 
prin smerenia lui, întorcând şi obrazul celălalt când demonizata l-a 
lovit peste faţă (XV, 29); Avva Longhin vindecă un demonizat 
trimiţându-l la Avva Zenon pentru a-şi ascunde fapta (XIX, 12; vezi 

Pentru a se feri pe ei înşişi de ispitaMândriei şi pe ceilalţi de 
cea a invidiei, Părinţii se încredinţează reciproc de faptul că a 
vindeca pe bolnavi sau a scoate pe draci nu este semn de sporire, 
ci este dovadă a lucrării lui Dumnezeu şi a credinţei celui care vine 
spre vindecare: „Fiule, aceasta nu este sporire, adică a scoate 
draci sau a vindeca bolnavi. Căci nu este omul cel care le face pe 
acestea, ci puterea lui Dumnezeu şi credinţa celui care se roagă” 
(XV, 240). 

Minuni şi semne nenumărate sunt consemnate în apoftegmele 
Părinților pustiei: un părinte îndulceşte apa din mare pentru a 
astâmpăra setea ucenicului (XIX, 4), un frate merge pe ape ca pe 
uscat precum Mântuitorul (XIX, 5), altul vindecă un orb (XIX, 27), 
altul face să stea soarele în loc: „Mă rog Ţie, Doamne, să stea 
soarele, până voi ajunge la robul tău. Şi s-a făcut aşa!” (XIX, 6). 


Credinţa pustnicilor învie morţii 

Sunt cuceritoare firescul şi simplitatea cu care Părinţii 
săvârşesc astfel de fapte minunate. Doi fraţi, unul nevoitor şi altul 
ascultător, descoperă un mort pe drumul lor: „Şi a zis nevoitorul: 
Dacă am fi avut vreo vechitură, am fi pus-o peste el. A zis cel care 
făcea ascultare: Mai bine ne rugăm, poate învie! Şi s-au aşezat la 
rugăciune şi, rugându-se ei, mortul a înviat” (XIV, 33). Credinţa 
Bătrânilor este atât de puternică, încât nu au nicio ezitare în a 
chema pe cei morţi la viaţă, numai pentru a certifica nişte lucruri 
rămase în nelămurite, pentru ca după aceea să-i trimită înapoi 
până la obşteasca înviere: „Şi rugându-se ei, Avva Macarie a 
strigat pe cel mort, zicând: Cutare, unde ai pus averea străină? lar 
el, răspunzând, a zis: În casa mea este ascunsă, sub piciorul 
patului! Şi i-a zis lui Bătrânul: Dormi iarăşi până în ziua Invierii! Şi 
văzând aceasta fraţii, de frică au căzut la picioarele lui. Şi le-a zis 
lor Bătrânul: Aceasta nu s-a făcut pentru mine, căci eu sunt nimic, 
ci pentru văduvă şi pentru orfani a făcut Dumnezeu lucrul acesta. 
Acesta este lucrul cel mare, că Dumnezeu vrea sufletul fără de 
păcat, şi atunci orice va cere, va primi (XIX, 15). Acelaşi Avva 
Macarie învie un mort pentru a descoperi pe ucigaşul său şi pentru 
a evita învinovăţirea nedreaptă (XIX, 18). 

Semnele şi minunile săvârşite de Bătrâni rămân în memoria 
Părinților pustiei şi sunt invocate pentru a transmite mai departe 
aşezarea corectă în vieţuirea monahală. Iată, în exemplul de mai 
jos, Avva Siluan mustrând pe un frate tânăr care nădăjduia să 
obţină spor duhovnicesc din cântarea psalmilor: „Gândeşte-te la 
Părinţii cei mari, cât de neînvăţaţi erau şi nu ştiau decât câţiva 
psalmi, nu cunoşteau nici glasurile, nici troparele, şi străluceau ca 

luminătorii în lume. Şi dau mărturie cuvântului meu Avva Pavel cel 
Simplu şi Avva Pamvo, şi Avva Apollo şi aşa mai departe, care 
înviau morţii şi care au primit putere împotriva demonilor, nu în 
cântări şi tropare şi glasuri, ci în rugăciune şi post” (III, 45). 


Lupta cu sine 

Dar biruinţele mari ale monahilor sunt în lupta cu propria fire, 
cu patimile, cu gândurile, cu pofta, cu mânia etc., cu înclinațiile 
rele ale firii şi în egală măsură cu atacurile diavolului şi ale 
duhurilor rele. În estimările lor, de exemplu, cine biruie mânia este 
mai puternic decât cel care învie un mort (X, 18). 

Un anahoret este ispitit trimiţându-i-se la chilie o femeie 
uşoară. Aceasta îl convinge pe pustnic să o primească în chilie 
invocând faptul că s-a rătăcit şi se teme de fiarele pustiei peste 
noapte. Ispitit de prezenţa femeii, pustnicul îşi arde la opaiţ pe 
rând toate degetele de la mâini, biruind în felul acesta stârnirea 
propriei firi. Spectacolul, însă, o înfricoşează atât de mult pe 
femeie, încât îşi dă duhul. Când vin dimineaţa cei care 
instrumentaseră vicleşugul, sunt întâmpinați de bătrân, care le 
arată mâinile şi le spune: „lată ce mi-a făcut fiica diavolului. M-a 
făcut să-mi pierd degetele”. Povestirea nu se termină însă aici. 
Măsura monahului abia acum se va arăta. Işi aduce aminte de 
porunca lui Hristos: Să nu răsplăteşti răul cu rău. Şi „făcând 
rugăciune, a înviat-o pe aceea. lar ea, plecând, a trăit de atunci 
înainte cuviincios” (V, 60). 

Lupta cu diavolii este un capitol central în vieţuirea pustnicilor. 
Râvna şi nevoinţele pustnicilor care vădesc măsura hotărârii şi 
devotamentului lor total faţă de Dumnezeu stârnesc duhurile rele. 
Bătrânii încercaţi confirmă celor mai tineri existenţa acestei furii, 
ce se materializează într-un continuu război al ispitelor: „Să nu te 
înfricoşeze ispitele care ţi se întâmplă, căci vrăjmaşii, cu cât văd 
sufletul tău urcând şi unindu-se cu Dumnezeu, cu atât ei se înfurie 
topindu-se de invidie” (I, 112). Patericul ne relatează nenumărate 
ipostaze ale acestei lupte, cu biruinţe şi cu înfrângeri de ambele 
părţi. Odată cu trecerea timpului şi cu acumularea experienţei, 
pustnicii înţeleg că demonii nu au în fond o putere reală, nici o 
poziţie determinantă sau o şansă reală în această luptă. Ei sunt de 
fapt expresia eşecului total, ireversibil. La un Bătrân care stătea 
într-un templu idolatru au venit dracii şi i-au zis: „Pleacă din locul 
nostru! Şi Bătrânul a zis: Voi nu aveţi loc” (VII, 20). Iar alt Bătrân 
confirmă faptul că „vrăjmaşul, dacă nu este primit, nu poate să 
intre” (1, 113). 

Există la Părinţii pustiei un simţ foarte dezvoltat al ierarhiei 
lucrurilor şi în special al priorităţii lucrurilor duhovniceşti sau al 

perspectivei duhovniceşti în faţa celor materiale. Este poate cea 
mai elocventă erminie a raportului dintre lege şi duh, dintre 
perspectiva vechi-testamentară şi perspectiva nou-testamentară a 
lucrurilor. lată două exemple: „Căci, dacă posteşti de mâncăruri şi 
vorbeşti de rău pe cineva, sau judeci, sau îţi aduci aminte de cele 
rele, sau primeşti gânduri viclene, sau în gând pofteşti ceva din 
acestea, îţi este mult mai de folos a mânca de cinci ori pe zi şi a te 
feri de ele decât a nu gusta din acelea şi a te stăpâni acestea. Căci, 
ce este să te ţii departe de mâncăruri şi să fii stăpânit de orice altă 
poftă?” (IV, 67). „A zis iarăşi: Este mai bine a mânca carne şi a bea 
vin decât a mânca prin vorbire de rău trupurile fraţilor” (IV, 88). 


Despre ascultare 

„A zis Avva Isaia: Predarea în deplină cunoştinţă a sinelui 
înaintea lui Dumnezeu şi ascultarea în smerenie de poruncile Lui 
aduc iubirea, iar iubirea aduce nepătimirea” (XV, 42). Ascultarea 
este una din pârghiile esenţiale de restaurare a omului vechi, a 
omului căzut. Ascultarea înseamnă ieşirea de sub stăpânirea voii 
proprii cea care te-a condus la cădere şi te menţine în cădere şi 
aşezarea sub voia lui Dumnezeu. Voia lui Dumnezeu reprezintă 
sensul pe care l-a pus Dumnezeu Creatorul la temelia fiecărei 
făpturi, prin urmare, şi la temelia fiinţei umane. Implinirea acestui 
sens coincide cu împlinirea existenţială, după cum eşecul în 
împlinirea acestui sens reprezintă un eşec existenţial. Aşezarea în 
ascultare este predată şi de Mântuitorul Hristos, care Se arată ca 
Fiu cu desăvârşire ascultător faţă de Tatăl, aşa cum vedem din 
Dumnezeieştile Evanghelii. De data aceasta, dat fiind că nu se 
poate lua în calcul eventualitatea căderii şi, deci, nevoia 
restaurării, ascultarea este expresia şi conţinutul iubirii 
desăvârşite a Fiului faţă de Tatăl. Ascultarea desăvârşită de voia 
lui Dumnezeu este calea recuperării depline a relaţiei cu 
Dumnezeu. În monahism, exerciţiul ascultării desăvârşite este 
esenţial şi vital. De altfel, în Biserica pustiei, relaţia dintre Bătrân 
şi ucenic este instituţia fundamentală şi ea actualizează relaţia 
dintre Dumnezeu şi om şi lucrează recuperarea relaţiei omului cu 
Dumnezeu prin ascultare. „Ziceau Bătrânii că, dacă unul are 
credinţă în cineva şi se predă pe sine aceluia prin ascultare, nu 
mai are nevoie să ia aminte la poruncile lui Dumnezeu, ci să-şi 
încredinţeze voirile sale părintelui său, şi nu va avea osândă la 
Dumnezeu. Căci nimic altceva nu cere Dumnezeu de la începători, 
decât osteneala ascultării” (XIV, 30). Este foarte interesantă 
mărturia că în ascultarea ucenicului de părintele duhovnicesc se 
actualizează, se lucrează ascultarea de Dumnezeu. 

Statornicia în împlinirea unui lucru 

Ceea ce frapează ca semn dominant al atitudinii şi în general al 
demersului pustnicilor este statornicia lucrului, aşezarea pentru 
totdeauna într-un lucru, într-o stare, într-o lucrare. Nu este vorba 
de lucru exterior, ci de statornicia în împlinirea lucrului exterior 
dă măsura fidelității lăuntrice faţă de Cel căruia îi este dedicat 
lucrul respectiv, indiferent cât de mărunt poate să fie acela. 
Părinţii nu fac lucruri pentru a le trece într-un bilanţ, pentru a le 
bifa ca realizări, ci fac lucruri pentru a se aşeza şi pentru a se 
menţine într-o stare şi într-o atitudine lăuntrică. Statornicia 
aceasta este dovada fidelității, a credinţei  neştirbite, a 
devotamentului total, a măsurii depline cu care se dau lui 
Dumnezeu. 

Provocat de Avva loan să spună ce a reuşit „în atât timp, fiind 
astfel retras şi nefiind tulburat cu uşurinţă de vreun om, Avva 
Paisie i-a zis: „De când sunt în singurătate, niciodată nu m-a văzut 
soarele mâncând. A zis şi Avva loan: Nici pe mine mâniindu-mă” 
(IV, 39). A se vedea accentul pus pe „niciodată”. Aceasta este 
biruinţa! O singură încălcare a măsurii ar fi dărâmat întreg 
edificiul, ar fi ştirbit ireparabil măsura dăruirii! Un alt exemplu, 
din nenumăratele ce ar putea fi citate. Un alt avvă, în ceasul 
sfârşitului, plecând cu seninătate, este rugat de ucenici să le lase 
moştenire un cuvânt mântuitor, şi acesta le spune: „Niciodată n- 
am făcut voia proprie, niciodată n-am învăţat pe cineva ceea ce n- 
am făcut eu mai înainte” (I, 42). Aici, măsura lucrurilor este într- 
adevăr mare. A nu face niciodată voia proprie este o măsură care îl 
apropie pe om de măsura dumnezeiască. Numai Hristos Însuşi a 
mai putut mărturisi o astfel de măsură spunând: Nu fac voia Mea, 
ci voia Tatălui care M-a trimis. (loan 6, 38) Să recunoaştem că 
ceea ce-l apropie pe Avva de Hristos este tocmai deplinătatea 
lucrului, acest niciodată, măsura desăvârşită, lucrul deplin, fără 
ştirbire. 

Confruntat cu o boală trupească grea, Avva Longhin se 
avertizează pe sine în termeni foarte hotărâți în direcţia riscului de 
a abandona, fie şi pentru puţin, angajamentul, programul, 
făgăduinţa: „Şi bolnav să fii şi să mori, dacă îmi ceri să mănânci în 
afara timpului, nici mâncarea de fiecare zi nu ţi-o dau” (IV, 42). 

Uneori lucrurile în sine nici nu sunt prea mari, dar plata vine de 
la statornicia cu care sunt împlinite până la sfârşit. Se relatează 
într-o apoftegmă că Avva Pahomie vede mergând în urma unui 
mort ce era purtat la groapă doi îngeri şi-L. roagă pe Dumnezeu să- 
i descopere înţelesul. Îngerii înşişi se apropie de el şi-i desluşesc 
enigma: „Unul dintre noi este al zilei de Miercuri şi celălalt al zilei 

de Vineri. Şi pentru că, până să moară, acesta nu s-a lipsit de 
postul de Miercuri şi de Vineri, de aceea mergem în urma trupului 
lui, pentru că până la moarte a păzit postul. Şi în felul acesta, deci, 
şi noi am slăvit pe acest luptător în Domnul” (XVIII, 30). 

În vreme de mare secetă, un episcop este trimis de Dumnezeu 
să apeleze la un bătrân sărman să se roage şi, într-adevăr, 
rugăciunea bătrânului face să plouă, şi numai rugăciunea lui face 
să se oprească ploaia. Episcopul îl imploră să-i destăinuie taina 
vieţuirii lui. Va auzi, probabil cu stupoare, câteva lucruri simple: 
„..„ies şi tai pentru mine o sarcină mică de lemne şi vin în cetate să 
le vând. Şi mai mult de două pâini din care mănânc nu am. Şi dorm 
în biserică. Şi iarăşi ies în ziua următoare şi fac asemenea. Şi dacă 
se face vreme rea, o zi sau două rămân nemâncat, până când iarăşi 
se face vreme bună şi pot să ies ca să tai lemne” (XII, 4). Atât. 
Nimic mai mult. Unde să fie secretul? În simplitatea lucrului? În 
statornicia cu care este lucrat? Sau poate acestea sunt indiciile 
unei foarte corecte aşezări a lui faţă de adevărul vieţii şi, în ultimă 
instanţă, faţă de Dumnezeu? Arată, de fapt, o neştirbită încredere 
în purtarea de grijă a lui Dumnezeu. 

În contrast cu scena de mai sus, întâlnim nevoinţe la măsuri 
mari, greu de închipuit şi de realizat, care exprimă însă aceeaşi 
aspirație spre măsura deplinătăţii. „Odată, când s-a proclamat 
începutul Postului Mare în Schit, un frate a mers la un mare 
Bătrân să-i vestească, zicând: Avva, a venit postul. A zis lui 
Bătrânul: Care, fiule? Iar fratele a zis: Postul Mare, de patruzeci de 
zile. Atunci a răspuns lui Bătrânul: Cu adevărat, fiule, de cincizeci 
de ani, nu ştiu nici când începe postul despre care vorbeşti, nici 
când se sfârşeşte, căci tot timpul este post pentru mine” (4, 148). 
Aş observa nu faptul că Bătrânul postea continuu, ci faptul că 
acest lucru se întâmpla de cincizeci de ani fără întrerupere. 

Comandamentul esenţial pare să fie acesta: lucrul pe care-l 
faci, oricare ar fi el, fă-l cu deplinătate, statornic, până la capăt. 
Lucrul care-ţi este la îndemână, care-ţi stă în putere, la care ai 
acces, care-ţi este dat în vreun fel anume. Aşază-te într-o atitudine, 
într-o stare, într-o hotărâre pentru totdeauna, nu pentru un timp. 

Lucrurile, deşi par şi uneori chiar sunt simple, pentru a fi 
înfăptuite, este nevoie de mult angajament, de hotărâre 
nestrămutată. Ostenelile se transformă într-un adevărat război. 
Părinţii se luptă cu o ispită, cu un gând, cu o patimă ani de zile 
pentru a nu se lăsa biruiţi. Atacat de războiul desfrânării şi al 
lăcomiei pântecelui, un monah, pe nume Filorom, s-a nevoit timp 
de optsprezece ani, lipsindu-se de pâine de grâu şi de orice 
mâncare gătită la foc, iar treizeci şi doi de ani nu s-a atins de nicio 
poamă, şi aşa a biruit pe diavol. Acelaşi ne spune că, pentru a birui 

ispita fricii, a stat într-un mormânt şase ani, „ducând război corp la 
corp cu duhul care-mi aducea frica” (IV, 93). 

Până la urmă, nimic din cele omeneşti nu este absolut. 
Lucrurile sunt mişcătoare şi relative, aşa cum este viaţa însăşi. Un 
cuvânt al Avvei Sisoe, mângâietor şi înfricoşător, optimist şi 
pesimist, în acelaşi timp şi în aceeaşi măsură: „Un frate a întrebat 
pe Avva Sisoe, zicând: Ce să fac, Avva, că am căzut? I-a zis lui 
Bătrânul: Ridică-te iarăşi! A zis lui fratele: M-am sculat şi iarăşi am 
căzut! Şi i-a zis Bătrânul: Ridică-te iarăşi şi iarăşi! A zis, deci, 
fratele: Până când? A zis Bătrânul: Până când te va găsi ceasul 
morţii, fie în bine, fie în cădere. Căci în ceea ce va fi aflat omul, în 
aceea şi pleacă.” (X, 155) 


Monahii şi mirenii 

Una din cheile de înţelegere a monahismului şi a Patericului o 
constituie limpezirea sau modul de percepţie a raportului dintre 
monahi şi mireni, dintre creştinii care trăiesc în pustie şi creştinii 
care trăiesc în lume. Imaginea dominantă şi aproape unanim 
acceptată, atât de teologia de şcoală, cât şi de mentalitatea 
generală a creştinilor, este cea reprezentată de teoria celor doi 
versanţi care conduc la acelaşi vârf: un versant ce reprezintă 
urcuşul specific monahilor şi celălalt versant ce reprezintă urcuşul 
mirenilor. Adică, avem un mod de viaţă specific monahilor marcat 
mai ales de cele trei voturi monahale: ascultarea, fecioria, sărăcia 
de bunăvoie şi un alt mod de viaţă specific mirenilor, care nu au în 
vedere cele trei voturi. 

Concluzia noastră este că această imagine nu este conformă cu 
realitatea. Contactul cu lumea Patericului ne convinge fără drept 
de apel că pentru toţi oamenii este un singur urcuş şi un singur 
parcurs, o singură cale. Diferenţa o face locul unde se află cineva 
pe această cale, pe acest urcuş. Este mai mult decât evident că 
monahii reprezintă avangarda, cel mai înaintat segment, iar noi, 
mirenii, reprezentăm grosul plutonului rămas undeva mult în 
urmă. Acest lucru este adeverit de constatarea că şi mulţi mireni s- 
au aflat întotdeauna, şi se află şi astăzi, în plutonul fruntaş, uneori 
chiar înaintea multor pustnici. 

Imaginea ne este oferită chiar de apoftegmele Părinților 
pustiei. În repetate rânduri întâlnim cazuri de mireni care trăiesc 
în lume, nu în pustie, dar ajung la măsuri cel puţin egale cu ale 
celor atinse de pustnici sau uneori chiar îi depăşesc pe aceştia. 
Sunt mai multe situaţii în care cei mai îmbunătăţiţi dintre monahi 
sunt trimişi de Dumnezeu să primească lecţii de la mireni. Avva 
Antonie este trimis de Dumnezeu la un cizmar din Alexandria, cu 

provocarea că el nu a ajuns încă la măsura aceluia. Auzind în ce 
constă lucrarea cizmarului anume faptul de a-şi zice dimineaţa şi 
seara că „toată cetatea, de la cel mic la cel mare, intră în 
Impărăţie pentru dreptăţile lor şi numai eu singur voi moşteni 
iadul pentru păcatele mele”, Avva Antonie a concluzionat: „Cu 
adevărat, şezând în casa ta, cu odihnă ai moştenit Împărăţia. Iar 
eu, fără discernământ fiind, locuind tot timpul în pustie, nu te-am 
ajuns”. (XX, 1). Avva Macarie, pe când stătea în chilie, primeşte şi 
el provocarea unui glas care-i spune că „încă nu a ajuns la 
măsurile femeilor cutare şi cutare din cetate.” Şi aflându-le pe 
femeile respective, le cere insistent să-i descopere lucrarea lor. 
Erau două femei căsătorite cu doi fraţi, care nu se certaseră 
vreodată şi care puseseră legământ între ele „ca până la moarte să 
nu vorbim cu gura noastră cuvânt lumesc”. Nu pare un lucru atât 
de spectaculos la prima vedere, dar Avva Macarie, auzind acestea 
a exclamat: „Cu adevărat nu este fecioară sau femeie căsătorită 
sau monah, sau mirean, ci Dumnezeu caută la gândul omului şi 
dăruieşte Duhul Sfânt tuturor” (XX, 5). Un alt Bătrân, care stătea 
în pustie de mulţi ani, dorind înştiinţare dacă este plăcut 
Domnului, a văzut înger care i-a spus: „Nu ai ajuns încă precum 
zarzavagiul din cutare loc!” Un prim lucru pe care-l află de la 
vânzătorul de legume, acela că se socotea mai păcătos decât 
ceilalţi, nu-l convinge pe Bătrân că este vrednic să întreacă 
ostenelile lui de atâţia ani. Cel de-al doilea lucru, însă, anume 
faptul de a suporta fără sminteală un zgomot continuu ce ajungea 
la locuinţa lui de la petrecăreţii din centrul cetăţii, spunându-şi 
convingător despre respectivii: Gândesc că toţi merg în ÎImpărăţie!, 
îl biruie pe Bătrân, care se recunoaşte învins: „Aceasta este 
lucrarea care întrece osteneala mea de atâţia ani!” (XX, 24). Alţi 
doi părinţi au rugat pe Dumnezeu să le arate măsura la care au 
ajuns şi glasul din cer îi trimite la o familie într-un sat, unde vor 
afla că cei doi soţi împart venitul lor în trei părţi: o parte săracilor, 
alta pentru primirea de străini şi cea de a treia pentru trebuinţa 
lor, că sunt aşa cum erau înainte de căsătorie, dormind separat, că 
noaptea dorm îmbrăcaţi în sac, iar ziua îşi pun hainele şi că nimeni 
până atunci nu a cunoscut despre ei lucrurile respective (XX, 2). 
Un alt Bătrân, stăruind pe lângă un mirean foarte ostenitor să afle 
ce a reuşit să dobândească cu atâtea osteneli, primeşte răspunsul: 
„acestea am izbutit: să nu râd, să nu jur, să nu mint” (II, 32). Avva 
Sisoe, întâlneşte un vânător şi află de la acela că de unsprezece 
luni era în munte şi nu văzuse om până la Avva. Atunci Bătrânul 
intră în chilie şi se ceartă, zicând: lată, Sisoe, credeai că ai făcut 
ceva vreodată, dar nu ai izbutit să faci nici ceea ce a făcut 
mireanul acesta! (XX, 12). Un episcop, cercetând pe un preot 

dintr-un sat, îl vede pe acesta în timpul Sfintei Liturghii că era tot 
cuprins de foc şi nu ardea. Văzând mirarea episcopului şi gestul lui 
de a i se închina şi a-i cere binecuvântare, se minunează la rândul 
său, întrebându-se dacă este vreun episcop sau preot care „să 
slujească Sfintele Taine şi să nu stea în dumnezeiescul foc” (XXII, 
7). 

În altă ordine de idei, idealurile şi în consecință aspiraţiile 
monahilor sunt aceleaşi cu cele ale mirenilor. Luptele sau 
ostenelile duse de monahi în pustie, la care se referă frecvent 
apoftegmele, au drept obiectiv depăşirea unor probleme care ţin 
de firea omului în general, nu sunt specifice monahilor numai. 
Luptele monahilor privesc aşadar biruirea unor slăbiciuni sau a 
unor ispite cu care se confruntă toţi oamenii: riscul înăbuşirii sau 
asfixierii omului de către griji reale sau amăgitoare; riscul 
copleşirii omului de presiunea poftelor şi a ispitelor de tot felul 
este în fond acelaşi şi pentru monahi, şi pentru mireni. Virtutea şi 
păcatul au acelaşi sens şi acelaşi impact şi pentru unii, şi pentru 
alţii, deşi par a avea o rezonanţă diferită. 

Fenomenul retragerii creştinilor în pustie şi apoi cel al 
monahismului mai mult sau mai puţin retras din lume pune în 
discuţie raportul acestuia cu Biserica din lume. Nimeni nu pune la 
îndoială faptul că monahismul este în Biserică, dar este o distincţie 
clară ce se poate face atunci între Biserica din pustie monahismul 
şi Biserica din lume. Lucrurile sunt mai uşor de împăcat atunci 
când este vorba despre mănăstirile noastre de astăzi, care sunt 
asimilate unor instituţii administrative bisericeşti şi supuse 
aceluiaşi regim instituţional, cu excepţia faptului că există un 
regim de viaţă special. 


IV. Eu şi Dumnezeu 


Adevărul esenţial în care se descifrează vieţuirea Părinților 
pustiei este aşezarea persoanei umane concrete faţă în faţă cu 
Dumnezeu. Acesta este motivul principal al lepădării de lume, al 
înstrăinării totale, al pustniciei. Cheia existenţială prin excelenţă 
este limpezirea relaţiei mele cu Dumnezeu, aşezarea în legătură 
nemijlocită cu Făcătorul, care sunt sursa şi sensul vieţii prin 
excelenţă. Nu există altă explicaţie pentru retragerea oamenilor 
din lume şi instalarea lor în pustie. Dacă lumea şi cele ce sunt în 
ea îngreuiază sau fac chiar imposibilă realizarea dialogului 
continuu, consistent şi la măsura deplinătăţii cu Dumnezeu, atunci 
rămâne o singură cale, lepădarea de lume şi aşezarea într-un 
spaţiu în care cele ale lumii nu se regăsesc deloc sau se regăsesc 
într-o măsură extrem de mică, atât cât să nu pună în pericol 

împlinirea scopului. Întrebările care se pun continuu de către 
specialişti în legătură cu motivul pentru care la un moment dat 
unii oameni au părăsit lumea locuibilă cu confortul ei şi s-au 
instalat în pustia nelocuibilă, neprimitoare, nu pot avea decât un 
răspuns credibil: această lepădare desăvârşită de lume este făcută 
pentru Dumnezeu, din dragoste pentru Dumnezeu, cu sentimentul 
că numai aşa pot răspunde pe măsura iubirii lui Dumnezeu 
Creatorul şi Mântuitorul. Pentru monahii pustiului, Dumnezeu nu 
este o autoritate anume, o idee anume care explică geneza şi 
supraviețuirea lumii şi care dă legi pentru oameni, ci este Cel care 
face toate acestea din dragoste faţă de oameni. Iubirii Lui îi 
datorăm totul şi trebuie să-i răspundem cu măsura deplină a 
puterilor noastre de dăruire. Mersul în pustie este în cele din urmă 
cel mai convingător gest de dragoste. Se împlineşte 

adevărul mărturisit de Mântuitorul Hristos: Cel ce iubeşte îşi pune 
viaţa pentru prietenul său (loan 15, 13). Am fost martor la replica 
unui monah atonit contemporan dată unui grup de participanţi la 
un congres internaţional teologic şi care-i imputau în temeiul 
deontologiei ştiinţifice abateri de la metodă şi de la subiect: Dacă 
teologia voastră stă între mine şi Dumnezeu, nu am nevoie de ea; 
dacă regulile şi canoanele voastre mă împiedică în relaţia mea 
personală cu Dumnezeu, nu am nevoie de ele; dacă doctrina 
voastră ecleziologică stă în calea dialogului meu personal de 
dragoste cu Dumnezeu, nu am nevoie de ea...! 

Dialogul de dragoste dintre omul concret şi Dumnezeu este 
cadrul în care se desfăşoară toată iconomia dumnezeiască, trecută, 
prezentă şi viitoare. 

intreaga nevoinţă şi asceză a părinţilor se desfăşoară cu 
conştiinţa continuă a relaţiei personale cu Dumnezeu. Părinţii 
trăiesc la maximum de trezvie prezenţa lui Dumnezeu. lată reacţia 
unui Bătrân la faptul că un frate a greşit un cuvânt din psalmii pe 
care-i rostea la slujbă: „Eu, când încep slujba, simt ca un foc 
arzând sub mine şi gândul meu nu poate să se încline nici la 
dreapta, nici la stânga. Deci, unde era gândul tău când am început 
slujba, de ai greşit cuvântul din psalm? Nu ştiai că stai înaintea lui 
Dumnezeu şi vorbeşti lui Dumnezeu?” (IV, 103). 

Părinţii pustiei trăiesc la propriu împreună cu Dumnezeu, de 
aceea pentru problemele cu care se confruntă ll întreabă pe 
Dumnezeu Însuşi de răspuns. Un alt avvă primeşte o întrebare, la 
care răspunde: „Dă-mi trei zile şi voi întreba pe Dumnezeu despre 
acestea şi-ţi voi da de veste cum este” (XVIII, 7). 

Întreaga lume a Patericului se reduce, în cele din urmă, la 
ecuaţia Eu şi Dumnezeu, adică la conţinutul foarte concret al 
relaţiei personale a unui monah/om cu Dumnezeu. Motivația, cum 

am mai spus, şi miza ultimă a demersului ascetic reprezintă relaţia 
de iubire cu Dumnezeu Cel viu şi personal. La tot pasul Părinţii 
vorbesc de „dorul după Dumnezeu”. Motivul mărturisit al 
colecţionării şi publicării apoftegmelor este acela ca cititorii să 
cunoască în felul acesta: „...dorul pe care-l aveau Sfinţii noştri 
Părinţi pentru Dumnezeu şi cu ce cinstiri a slăvit şi Acesta pe cei 
care I se dăruiau cu adevărat” (Prolog 9). „Ne este de folos chiar 
să cerşim, numai să fim cu lisus”, spune Amma Evghenia (I, 23). 
Avva Cassian povestea despre Avva loan că, atunci când i s-a 
apropiat sfârşitul, „pleca senin şi cu dorul de Dumnezeu” (I, 42). 

Râvna Părinților pustiei pentru împlinirea poruncilor lui 
Dumnezeu la măsura deplinătăţii nu este un scop în sine, ci dovada 
şi calea iubirii depline a lui Dumnezeu, „Căci dragostea de 
Dumnezeu stă în păzirea poruncilor Lui” (1 loan 5, 3). 

Avva Alonie rosteşte într-o scurtă apoftegmă un adevăr 
fundamental despre vieţuirea Părinților pustiei, adevăr ce se 
regăseşte confirmat de la un capăt la altul al Patericului: „Dacă nu 
va spune omul în inima lui că eu singur şi Dumnezeu suntem în 
lumea aceasta, nu va avea odihnă!” (XI, 14). Aceasta este ecuaţia 
la care se reduce totul, existenţa întreagă, universul întreg. În 
relaţia mea cu Dumnezeu îşi află totul sens sau lipsa de sens, 
împlinire sau eşec. Nu este vorba despre o perspectivă egoistă 
care îi elimină din peisaj pe ceilalţi şi tot ceea ce există în afară de 
mine. Ci dimpotrivă, numai conştientizarea acestui adevăr ultim, 
exprimat de binomul eu şi Dumnezeu, recuperează percepţia 
adevărată a lucrurilor. Tentaţia noastră ar fi să ducem lucrurile 
spre o exprimare generică şi să definim ecuaţia în termenii: Omul 
şi Dumnezeu. Dar tocmai aici este diferenţa esenţială. Formularea 
lui Alonie este singura realistă, exprimă şi rămâne în adevăr, nu 
într-un adevăr abstract, ci într-un adevăr întrupat, concret. Dacă 
am spune omul şi Dumnezeu, am aluneca în abstract şi în 
speculație. Singura cale de a evita amăgirea speculaţiei şi de a 
aşeza lucrurile în concret este de a le raporta la tine, subiectul 
vorbirii, şi cum tu nu eşti începutul şi sfârşitul, ci eşti fiinţă 
dependentă, ai existenţa împrumutată, ai începutul şi sfârşitul 
dincolo de tine şi dincolo de lume, atunci singura exprimare lipsită 
de risc este: Eu şi Dumnezeu. Lumea întreagă se recapitulează în 
conştiinţa mea personală şi se cuprinde pe cât se poate în fiinţa 
mea şi a fiecărui eu în parte. 

Această exprimare este cea mai desăvârşită afirmare a 
caracterului personal al fiinţei umane şi, în consecinţă, al 
caracterului personal al existenţei şi al vieţii. Viaţa în fond se 
concretizează la vârf în dialogul de iubire dintre mine şi semenii 
mei, pe de o parte, şi dintre mine şi Dumnezeu, pe de altă parte. 

Acest lucru este adeverit de faptul că toată porunca dumnezeiască 
se cuprinde în cele două: lubeşte pe Dumnezeu şi pe aproapele 
tău. În cele din urmă, dialogul meu cu semenii se cuprinde şi 
depinde, prin urmare, în dialogul meu cu Dumnezeu, iar dacă 
dialogul meu cu Dumnezeu nu există, nici dialogul cu semenii nu 
se realizează în parametri autentici şi deplini. Măsura sau 
calitatea, sau intensitatea relaţiei mele vii cu Dumnezeu dă măsura 
şi intensitatea relaţiei mele vii cu semenii şi cu lumea. De aceea, 
dacă dorim să ajungem la ultima reducere la esenţă a întregii 
existenţe, aceasta este exprimată de cuvântul Avvei Alonie: Eu şi 
Dumnezeu. 

Unele din rătăcirile mari ale lumii par a fi tocmai alunecarea şi 
rătăcirea în abstract, în speculație, în ideologic, ispita reinventării 
lumii şi a sensului ei la nivel ideologic, crearea unei lumi sau a 
unei multitudini de lumi false, idolatre. Or, afirmaţia Avvei Alonie, 
pe care nu am mai întâlnit-o atât de ferm exprimată, dar care, cum 
spunem, o poţi extrage de peste tot din Dumnezeieştile Scripturi şi 
din Pateric, este una profetică, cu o forţă mustrătoare şi 
restauratoare, pe care dacă nu o ia în seamă cel care s-a întâlnit 
cu ea, se poate teme că va da socoteală o dată în plus. 

Eu şi Dumnezeu, dincolo de punctarea fără echivoc a existenţei 
mele personale şi a unicităţii valorii mele ca fiinţă personală, mă 
cheamă stringent să-mi vin în fire, să mă adun din toate risipirile, 
să dau consistenţă şi importanţă omului lăuntric, să mă adâncesc 
în conştiinţa de sine. Această venire în sine este descrisă de 
Mântuitorul în parabola fiului risipitor ca fiind momentul sau 
punctul generator al pocăinţei, al întoarcerii la Tatăl şi al 
restaurării: Dar venindu-şi în sine a zis:... Sculându-mă, mă voi 
duce la tatăl meu şi voi zice: Tată am greşit la cer şi înaintea ta... 
(Luca 15, 17-18). 

Patericul este cel mai convingător exemplu că toate lucrurile se 
încurcă şi eşuează sau, dimpotrivă, se descurcă şi se împlinesc la 
nivelul fiinţei mele lăuntrice. In centrul istoriei este persoana 
umană, concretă, cu nume: Avva Antonie, Avva Arsenie, Avva 
Pafnutie, Avva Sisoe, Avva Daniel, Avva Moise etc. 

Într-o lume ca şi cea de astăzi, în care realităţile obiective 
impersonale strivesc persoana umană concretă, propunând 
prioritar în faţă o seamă de valori sau adevăruri, sau mărimi 
impersonale, Patericul pune înainte de orice persoana umană, nu 
în abstract, ci pe mine, subiectul conştient personal care se 
exprimă prin pronumele personal Eu. 

Atmosfera  Patericului este dominată de persoana umană 
concretă şi de zbaterile ei pentru salvare şi împlinire. Instituţiile, 
oricare ar fi ele, apar cu totul episodic, sunt oricum în fundal, în 

umbră şi nu exercită niciun fel de presiune asupra persoanei 
umane. Omul faţă în faţă cu sine şi cu Dumnezeu! La aceasta se 
reduce ecuaţia vieţii. Este motivul esenţial pentru care monahii se 
retrag şi se leapădă de lume, nu din pricina oamenilor, ci din 
pricina acumulărilor lumeşti, a ideologiilor şi a instituţiilor ce 
întreţin şi dezvoltă neîncetat un aparat lumesc stufos, care devine 
barieră de netrecut între om şi Dumnezeu şi chiar între om şi 
semenii săi. Pustia este locul şi simbolul însingurării desăvârşite, 
nu în sensul ruperii de oameni, ci al lepădării de chipul prea- 
complicat al lumii. Lucrul acesta apare în toată însemnătatea lui 
dacă luăm în seamă lumea noastră de astăzi şi de altădată, în care 
persoana umană concretă este dominată, este captivă până la 
asfixiere şi anulare structurilor, instituţiilor, organizaţiilor, 
proiectelor, ideologiilor etc. In mod firesc, instituţia, de orice 
natură ar fi aceasta, ar trebui să respecte şi să slujească persoana 
umană, interesele ei fundamentale. În fapt, s-a ajuns ca persoana 
umană concretă să fie subjugată de instituţii. In Dumnezeieştile 
Evanghelii, ca şi în Pateric, instituţiile sunt în plan secundar, 
persoana umană este în plan central, instituţiile sunt în slujba 
persoanei. 

Omul este o existenţă dependentă întru totul de Dumnezeu. El 
este făcut şi chemat în consecinţă să trăiască cu Dumnezeu. 
Activarea cu prioritate absolută, continuă şi cât mai deplină a 
relaţiei cu Dumnezeu este premisa primordială şi fundamentală a 
aşezării omului în adevărul propriei existenţe. La antipodul acestei 
aşezări este existenţa autonomă, suficientă sieşi, trăirea fără 
Dumnezeu, care-l lipseşte pe om de perspectiva dumnezeiască şi 
de resursa dumnezeiască şi-l transformă în propriul criteriu şi 
propria măsură. Dacă adevărul esenţial al existenţei omului şi a 
lumii este dependenţa lor de o realitate extramundană, atunci 
căderea cea mai mare a omului şi a lumii din adevărul propriei 
existenţe, atentatul cel mai crunt la adresa propriei vieţi, sunt 
închiderea în sine, autonomia şi suficiența de sine a omului şi a 
lumii create. 

Dacă există Dumnezeu, atunci El nu poate avea în viaţa noastră 
decât locul principal şi la mare distanţă de celelalte existenţe. 
Dacă există, Dumnezeu nu poate ocupa în viaţa noastră un loc 
secundar, marginal. Dumnezeu nu poate fi o idee sau un concept 
care funcţionează pentru satisfacerea exigenţelor gândirii noastre 
şi atât. Dacă există Dumnezeu, atunci El este începutul şi sfârşitul 
vieţii noastre, dinspre El şi către El îşi au sens toate. Cu El începe 
totul şi cu El se sfârşeşte totul. El este Alfa şi Omega. 

Relaţia omului cu Dumnezeu este o relaţie de iubire. Iubirea stă 
la temelia existenţei şi, prin urmare, este cheia înţelegerii şi calea 

împlinirii existenţei. Pentru a putea să-şi actualizeze capacitatea 
de a iubi, omul trebuie să lupte cu propria fire şi cu presiunile din 
afară, să-şi curețe inima şi să se racordeze la sursa dumnezeiască 
a plinătăţii vieţii şi a iubirii. 

În fine, viaţa aceasta, lumea aceasta, istoria în coordonatele ei 
cunoscute nu reprezintă realitatea ultimă, are continuare, are 
întregire, are deschidere spre absolut şi veşnic şi este chemată să 
participe continuu la această realitate dumnezeiască. În cele din 
urmă se va transfigura după chipul lumii lui Dumnezeu, al 
Împărăției Cerurilor, devenind un cer nou şi un pământ nou. Dacă 
această perspectivă eshatologică, cum îi spunem, este reală, atunci 
perspectiva asupra vieţii prezente este alta. Or, monahismul 
egiptean anahoretic vine să confirme în fapt tocmai acest adevăr 
proclamat de Mântuitorul Hristos, arătând prin propria aşezare în 
viaţă că participarea la bunătăţile veacului ce va să vină este 
posibilă încă de acum şi Biserica reprezintă chiar acest segment 
sau procent din lume care participă anticipat la realităţile viitoare. 

Acesta este, prin urmare, una din funcţiile esenţiale ale 
monahismului, a păstra entuziasmul sau deschiderea eshatologică, 
arătând o evidentă îndepărtare de lume şi de instrumentele 
lumeşti, a funcţiona simplu, refuzând sistemele complexe de 
organizare şi mai ales refuzând obiectivele lumeşti, eficienţa 
lumească, producţia de bunuri, de cultură etc. A muri pentru lume 
şi a trăi pentru Hristos. Biserica a protejat monahismul şi mai ales 
funcţia lui eshatologică, lăsându-i libertatea să funcţioneze la 
limitele sistemului administrativ bisericesc, tocmai pentru a da 
mărturie de prezenţa la măsura evidentă, dacă nu deplină a 
orientării ei eshatologice. Dacă monahismul dispare atunci, vom 
convinge mai greu lumea că Biserica este realmente preocupată de 
Dumnezeu şi mai ales interesată şi orientată spre Împărăţia lui 
Dumnezeu, arătând rezerve, limite faţă de coordonatele lumeşti 
ale existenţei. 

Retragerea monahilor în pustie a fost, după mărturia multor 
teologi, o reacţie la ameninţarea procesului de secularizare a 
Bisericii. Protejată de persecuții, Biserica creştină se ţine departe 
de ispita lumii, a criteriilor şi instrumentelor lumeşti. Odată cu 
încheierea persecuțiilor împotriva creştinilor, odată cu marcarea 
triumfului Bisericii, ieşirea din catacombe şi aşezarea în lume, pe 
făgaşul istoriei, Biserica cedează inevitabil compromisului cu 
duhul lumesc, cedând la început puţin, apoi mai mult criteriilor şi 
etaloanelor lumeşti, dar mai ales instrumentarului, metodelor, 
organizării şi gestionării instituţionale a vieţii înseşi. Suportă un 

inevitabil proces de secularizare”. Monahismul va rămâne în 
coordonatele şi orientarea eshatologică a Bisericii primare, dând 
mărturie de măsura deplinătăţii credinţei şi luptând cu duhul 
lumii. 

Patericul este în tensiune evidentă cu duhul lumii, aşa cum este 
în tensiune şi Evanghelia Mântuitorului Hristos. Constatând 
inevitabil această discrepanţă, poate este timpul să ne întrebăm 
dacă nu cumva marşul nostru existenţial în anumite capitole a 
apucat o direcţie greşită sau chiar contrară celui înscris în firea 
lucrurilor. 

Monahismul ţine de natura Bisericii. Nu se putea să nu existe. 
Dacă Biserica este suma, sinaxa oamenilor credincioşi care 
avansează în marş către Împărăţia lui Dumnezeu, atunci monahii, 
cu deosebire pustnicii, reprezintă avangarda mult avansată a 
coloanei. Ei sunt la aşa o dăruire şi măsură, încât pot vedea 
capătul drumului vieţii şi pregusta din bunătăţile veacului ce va să 
vină şi, în consecinţă, pot arăta celorlalţi cu limpezime drumul pe 
care ei în măsuri diferite l-au parcurs. Parcursul spre Împărăţia lui 
Dumnezeu, spre Dumnezeu Însuşi, nu este în afară, ci este înspre 
înăuntru, înspre propria fiinţă. Nu este întâmplător faptul că 
bătălia Părinților pustiei este bătălia cu propria fire, cu ispitele ce 
vin dinăuntru. Retragerea din lume în pustie este o dovadă a 
faptului că acest război se poate duce în condiţii de reuşită mai 
curând în pustie, decât în lume. lar războiul, deşi este unul 
individual, nu este deloc egoist - unde să fie egoismul celor care au 
renunţat la viaţă! -, ci este unul cu beneficii universale. Părinţii 
pustiei verifică adevărul conform căruia cea mai substanţială 
contribuţie a cuiva la îmbunătăţirea lumii este propria 


0 Mi se pare complet neadecvată vorbirea despre „secularizarea 
societăţii” sau secularizarea Europei, sau alte expresii echivalente, 
frecvent folosite astăzi, trimițând la un fenomen care nu priveşte propria 
ogradă. Este ca şi când ar vorbi de „secularizarea lumii”. Este atât de 
limpede şi evident că secularizarea este un fenomen şi o realitate care 
privesc strict Biserica sau pe oamenii credincioşi, întrucât ea înseamnă 
pătrunderea sau capacitarea Bisericii de duhul lumesc, de criteriile, 
etaloanele, judecăţile şi de instrumentele lumeşti, înseamnă vieţuirea, 
organizarea, funcţionarea corpusului eclezial, al aparatului bisericesc 
administrativ şi al vieţii credincioşilor după criteriile lumeşti. Corect este 
a se vorbi de secularizarea Bisericii sau a societăţii creştine, dacă vrem, a 
corpusului eclezial. Secularizarea priveşte, evident, Biserica, şi nu 
societatea sau lumea necreştină. Secularizare nu înseamnă întâi de toate 
lepădare de Dumnezeu şi de credinţă. Aceasta se numeşte necredinţă. 
Secularizare înseamnă infestarea Bisericii cu duhul lumii, înseamnă ca 
Biserica, cler şi popor, să-şi regleze vieţuirea şi organizarea, având la 
bază nu criterii teologice-dumnezeieşti, ci criterii lumești. 


ISTORIA IUBIRII OAMENILOR PENTRU DUMNEZEU 
îmbunătăţire, lupta pentru propria împlinire. Omenirea întreagă 
este concepută ca un organism viu şi unitar, de aceea este lesne de 
înţeles cum însănătoşirea şi împlinirea unui om reprezintă de fapt 
îmbunătăţirea şi însănătoşirea întregului organism. 

Considerăm că dincolo de orice cauză istorică secundară există 
o motivaţie adâncă ce depăşeşte circumstanţele istorice, oricare ar 
fi acestea. De altfel, avem credinţa că omul a fost făcut de 
Dumnezeu, are în sine chemarea şi capacitatea de a se ridica 
deasupra oricărui determinism istoric. Cei care au contribuit la 
adunarea  apoftegmelor şi la formarea colecţiei tematice 
consemnează cu convingere drept motivaţie a lepădării monahilor 
de lume şi retragerii lor în pustie dorul acestora după Dumnezeu, 
Căruia se predau în totalitate, pentru că nici nu se poate altfel. A 
se reţine faptul că lepădarea nu are în vedere aspectele negative 
ale lumii - aceasta ar fi normal şi în firea lucrurilor pentru oricine, 
vieţuind oriunde -, ci lepădarea de cele care sunt bune şi de cinste. 
Aceasta ne trimite la ideea de sacrificiu, atitudine şi gest, ce 
întemeiază, susţine şi exprimă iubirea. „Dorul pe care-l aveau 
Sfinţii noştri Părinţi pentru Dumnezeu” era cel care-i determina la 
„înstrăinarea totală de oameni sau la a trăi pentru totdeauna fără 
haine sau a se hrăni numai cu ierburi”0. 

Cheia iubirii de Dumnezeu este singura care poate deschide 
înţelegerea Patericului, a lepădării definitive de lume şi a vieţuirii 
în pustie. Nicio altă explicaţie nu poate oferi o înţelegere 
mulţumitoare a monahismului în sine. Încercările de a afla 
explicaţii în circumstanţe istorice concrete, oricare ar fi acestea, 
confundă secundarul cu esenţialul, forma cu fondul, contextul cu 
evenimentul în sine. Putem fi de acord că un context istoric anume 
este mai prielnic, iar altul este mai potrivnic lucrului, dar nu în 
măsura în care influenţa acestuia să genereze din nimic fenomenul 
sau să-l facă să dispară definitiv. De altfel, istoria monahismului şi 
chiar a pustnicilor, în ciuda unei durate de două mii de ani, a 
consemnat perioade de înflorire şi perioade de declin, dar 
niciodată nu s-a întrerupt, ci dimpotrivă, a cunoscut perioade, 
poate nu la fel de entuziaste ca aceea din pustia Egiptului, dar la 
fel de puternice şi convingătoare. Să avem în vedere că, după ce în 
secolele IV şi V avem în plină expansiune monahismul anahoretic 
egiptean, în secolele VI-VII, centrul de greutate se deplasează în 
Palestina şi Siria, apoi în Asia Mică şi Constantinopol, pentru ca să 
urmeze istoria de o mie de ani a republicii monahale a Muntelui 
Athos, mărturie vie până astăzi a dorului după Dumnezeu care 
determină oamenii să se lepede de oferta generoasă a lumii şi să 


° Prolog 9. 

se retragă în pustie. Sfântul Munte Athos recapitulează toate 
formele de monahism pe care le găsim în pustia Egiptului: 
monahismul de obşte, monahismul semianahoretic şi monahismul 
anahoretic. 

Avem nevoie de aceşti oameni, pustnici, pentru că ar fi singurii 
care L-ar recunoaşte fără dubii pe Domnul Hristos dacă ar mai 
cobori printre noi ca acum două mii de ani. Avem nevoie de ei 
pentru a certifica la măsura deplinătăţii adevărul credinţei noastre 
în propria viaţă şi experienţă. Avem nevoie pentru a ne încredința 
de adevărul lui Dumnezeu, despre care noi speculăm de obicei şi 
pe care ei îl iubesc cu adevărat. Dacă pier monahii, pierdem în 
principiu etalonul, măsura, direcţia, calea. li includ aici şi pe 
mirenii ajunşi la măsura monahilor care viețuiesc alături de noi în 
lume. 


Cuvioşilor Părinţi ai pustiei, 
rugaţi-vă pentru noi, păcătoşii! 


PROLOG 


Prolog la cartea bătrânilor stareţi, 
numită Rai” 


1. În această carte sunt înfăţişate asceza cea plină de virtute, 
petrecerea cea minunată a vieţii şi cuvintele sfinţilor şi fericiţilor 
părinţi spre întărire, învăţare şi urmare, celor care doresc să 
dobândească vieţuirea cea cerească şi celor care vor să înainteze 
pe calea Împărăției Cerurilor. 

2. Trebuie să se ştie că sfinţii părinţi care au devenit oarecând 
râvnitori şi învăţători ai vieţii fericite a monahilor, odată aprinşi de 
dorul dumnezeiesc şi ceresc şi socotind de nimic toate cele ce între 
oameni erau bune şi de cinste, se străduiau mai presus de orice ca 
să nu facă nimic spre a fi văzuţi. Ei străbăteau calea cea după 
Hristos ferindu-se de vederea oamenilor şi ţinând ascunse cele mai 
multe din faptele lor virtuoase, din prisos de smerenie. 

3. Astfel, nimeni nu a putut să ne descrie întocmai viaţa 
virtuoasă a lor. Cei care s-au ostenit mult să facă lucrul acesta ne- 
au transmis în scris scurte fragmente despre izbânzile lor în 
cuvânt şi în faptă, nu dăruindu-le acelora ceva, ci străduindu-se să 
trezească râvna celor de după ei. Aşadar, multe din aceste cuvinte 
şi izbânzi ale sfinţilor bătrâni au fost istorisite, în vremuri diferite, 
în cuvânt simplu şi nelucrat, un singur scop având în vedere: să fie 
de folos celor mulţi. 

4. Deoarece istorisirea multora era neclară şi neîngrijită şi 
pricinuia anumită greutate minţii cititorului, acesta neputând să 
reţină cu memoria înţelesul fragmentat şi răspândit în carte, am 
purces pentru el la expunerea lor pe capitole. Prin gruparea 
cuvintelor asemănătoare şi aşezarea lor într-o ordine, ele dau celor 
care vor folosul gata pregătit şi lucrător. Căci nu este spre puţin 


° Ediţia de la Tesalonic nu include acest prolog. Îl găsim, însă, în ediţia 
Sources Chretiennes. Deşi tradiţia manuscrisă dovedeşte că prologul nu a 
existat de la început, ci a fost introdus mai târziu, el regăsindu-se în 
puţine manuscrise, am hotărât introducerea lui în ediţia românească, nu 
urmând pur şi simplu exemplu celor de la SC, ci întemeindu-ne pe un 
principiu valabil în Răsăritul Ortodox, anume acela de a accepta 
intervenţii ulterioare, ca provenind din corpusul eclesial a căruia 
autoritate le receptează şi legitimează. Acest fenomen este consecvent 
ideii de tradiţie, de preluare şi creştere a acesteia cu condiţia rămânerii 
în duh şi în adevăr. Autoritatea care constată rămânerea în duh şi în 
adevăr este Biserica însăşi care, asemenea unui organism viu, reţine 
propunerile şi intervenţiile ce consună cu adevărul credinţei ei şi 
respinge, în timp, ceea ce nu se înscrie în expresia sănătoasă a acesteia, 
reţine, de fapt, ceea ce edifică şi respinge ceea ce vatămă corpul eclezial 
(Toate notele unde nu apare indicată o altă sursă aparţin traducătorului). 

îndemn cuvântul oferit într-un glas din partea mai multor persoane 
virtuoase. 

5. Atunci când Avva Antonie spune că smerenia trece peste 
toate capcanele diavolului, altul spune, iarăşi, că smerenia este 
pom al vieţii ridicat la înălţime; altul că smerenia nu se mânie şi 
nici nu mânie pe nimeni; şi altul iarăşi spune că dacă cineva cere 
cuiva iertare cu smerenie arde pe demoni; din toate acestea, 
mintea cititorului primeşte înştiinţare să cerceteze cu toată râvna 
smerenia. Şi în celelalte capitole vei afla acelaşi lucru. Căci 
ordinea tuturor capitolelor împreună şi a fiecăruia dintre ele în 
parte foloseşte în cea mai mare măsură celui ce purcede la citirea 
cărţii. 

6. Şi pentru că fiecare capitol conţine cuvinte diferite ale unor 
părinţi cunoscuţi sau necunoscuţi, trebuie să se ştie că am aşezat 
mai întâi în ordine alfabetică pe cele ale căror nume le-am aflat, în 
afara cazului în care, odată cu dispariţia numelui, s-a pierdut şi 
litera din alfabet cu care începea. 

7. Dar şi înlănţuirea tuturor capitolelor nu este nici aceasta 
zadarnică sau întâmplătoare, ci se dovedeşte, de asemenea, foarte 
folositoare celui ce voieşte să ia seama cu mintea la aceasta. 

8. Începe, aşadar, după îndemnuri,” cu cele particulare şi 
practicate la început de monahi, adică: liniştirea (isihia), 
privegherea cu zdrobire de inimă şi înfrânarea”, apoi trece la un 
alt nivel şi descrie treptat pe cele mai desăvârşite; ° după aceea 
înaintează la cele de folos comun, cele ce unesc şi desăvârşesc pe 
cei ce sunt împreună şi dau conţinut vieţii de obşte, care sunt: 
ascultarea, smerenia iubirea. ° Ce este, de altfel, mai mare şi mai 
folositor decât ascultarea? Ce este mai desăvârşit decât iubirea? 
Ce este mai înalt decât smerenia? 

9. Acestora le urmează altele câteva, care sunt mai curând mari 
daruri dumnezeieşti decât izbânzi personale. Căci descoperirile şi 
dezlegările cuvintelor dumnezeieşti, săvârşirile de semne şi puteri 
sunt mai curând daruri ale lui Dumnezeu decât strădanii ale 
oamenilor. % Dar nu va greşi cineva dacă va număra împreună cu 
acestea la fel de bine şi înstrăinarea totală de oameni sau faptul de 
a trăi pentru totdeauna fără haine sau a se hrăni numai cu ierburi. 
Sunt adăugate acestea aici pentru ca noi să alergăm prin orice 


° Cap. I: Îndemnuri ale Sfinţilor Părinţi privitoare la înaintare spre 
desăvârşire. 

0 Cap. II, III şi IV: virtuțile particulare practicate mai ales de monahi. 

° Cap. V-XIII. 

° Cap. XIV, XV şi XII. Cap. XVI nu este amintit. 

° Cap. XVIII şi XIX. 

mijloc după ele şi să cunoaştem dorul pe care-l aveau sfinţii noştri 
părinţi pentru Dumnezeu şi cu ce cinstiri a slăvit şi Acesta pe cei 
care I se dăruiau cu adevărat. 

10. Cartea se sfârşeşte cu apoftegmele părinţilor, care 
constituie un buchet la final, ce ne învaţă pe scurt lucrarea 
monahilor. 

11. lar capitolele cărţii sunt cele de mai jos: 

I. Îndemn al sfinţilor părinţi pentru înaintarea în desăvârşire 

II. Că trebuie să urmărim liniştirea cu toată silinţa 

III. Despre străpungerea inimii 

IV. Despre înfrânare, şi că nu numai la mâncăruri se are în vedere, 
ci şi la celelalte mişcări ale sufletului 

V. Diferite povestiri spre întărire în războaiele ridicate în noi de 
desfrânare 

VI. Despre neagonisire şi că trebuie să ne păzim şi de lăcomie 

VII. Diferite povestiri care neîntăresc în răbdare şi bărbăţie 

VIII. Despre a nu face nimic spre arătare 

IX. Cum că trebuie a te păzi să nu judeci pe nimeni 

X. Despre darul deosebirii 

XI. Despre aceea că trebuie în toată vremea să avem trezvie 

XII. Despre a ne ruga neîncetat şi cu trezvie 

XIII. Despre aceea că trebuie să-i primim pe străini şi să-i miluim 
cu voie bună 

XIV. Despre ascultare 

XV. Despre smerita cugetare 

XVI. Despre a nu răspunde răului cu rău 

XVII. Despre dragoste 

XVIII. Despre cei ce văd cu duhul 

XIX. Despre făcătorii de minuni 

XX. Despre vieţuirea virtuoasă 

XXI. Apoftegme ale părinţilor îmbătrâniţi întru nevoinţă, care arată 
pe scurt culmea virtuţii lor 

CAPITOLUL I 


ÎNDEMN AL SFINŢILOR PĂRINȚI PENTRU 
ÎNAINTAREA ÎN DESĂVÂRȘIRE 


1. A întrebat cineva pe Avva” Antonie”: Ce trebuie să păzesc, ca 
să fiu plăcut înaintea lui Dumnezeu? Şi răspunzând Bătrânul” i-a 
zis: Cele pe care ţi le poruncesc păzeşte-le: Oriunde vei merge, pe 
Dumnezeu să-L ai înaintea ochilor tăi totdeauna; orice vei face, să 
ai din Sfintele Scripturi mărturie; şi în orice loc te vei aşeza, să nu 
te muţi repede de acolo. Acestea trei păzeşte-le şi te vei mântui. 

2. A întrebat Avva Pamvo pe Avva Antonie, zicând: Ce să fac? I- 
a spus acestuia bătrânul: Nu te încrede în dreptatea ta, nu purta 
de grijă lucrului trecut şi fii înfrânat la limbă şi la pântece. 

3. A zis Avva Antonie: Părinţii din vechime mergeau în pustie, 
se vindecau pe ei înşişi şi deveneau doctori. Întorcându-se de 
acolo, vindecau pe alţii. Noi însă, de îndată ce am plecat din lume, 
înainte de a ne vindeca pe noi înşine, vrem să vindecăm pe alţii. De 
aceea se întoarce boala asupra noastră şi se fac cele de pe urmă 
mai rele decât cele dintâf. Şi auzim de la Domnul cuvântul: 


° Numele de avva (provenit din limba aramaică: Avva-părinte) a fost 
folosit din primele veacuri creştine, odată cu dezvoltarea monahismului 
anahoretic în Palestina, Egipt şi Siria, cu sensul de Părinte duhovnicesc. 
La început, Avva erau numiţi pustnicii, apoi chiar episcopii şi preoţii care 
se distingeau printr-o experienţă duhovnicească avansată. Mai târziu 
denumirea a fost dată stareţilor de mănăstire. A existat şi un 
corespondent pentru stareță: amma. 

° La sfârşitul cărţii va fi prezentată pe scurt biografia tuturor părinţilor 
pomeniţi pe parcursul acesteia. 

0 În original Tépwv. Sensul iniţial al cuvântului este acela de bătrân ca 
vârstă. În limbajul mănăstiresc grecesc, cuvântul devine cu timpul un 
termen tehnic denumind pe cei înaintați în vârsta duhovnicească. El 
include de cele mai multe ori şi sensul propriu, deoarece experienţa 
duhovnicească se dobândea la bătrâneţe, după multă nevoinţă şi luptă. 
Este sinonim cu avva. În limba română termenul a fost tradus cu bătrân 
în mai toate ediţiile Patericului, deşi el nu s-a impus în limbajul monahal 
cu referire la părinţii duhovniceşti cu multă autoritate. La noi s-a folosit şi 
se foloseşte pentru astfel de situaţii apelativul mai general de Părinte, 
chiar şi pentru cei mai mari duhovnici: Părintele Cleopa, Părintele Paisie, 
Părintele Arsenie. Vom păstra în traducere termenul de bătrân, cu 
specificarea faptului că acesta se referă în egală măsură la vârsta 
trupească şi la vârsta duhovnicească. 

0 Matei 12, 45. 


DESPRE ÎNAINTAREA ÎN DESĂVARŞIRE 


Doctore, vindecă-te întâi pe tine însuţi”. 

4. A zis Avva Andrei: Se cuvine ca monahul să aibă acestea trei: 
înstrăinarea”, sărăcia şi tăcerea cu răbdare. 

5. A spus Avva Atanasie, episcopul Alexandriei: Adeseori, unii 
dintre voi zic: Unde este prigoană, ca să mucenicesc?0 
Muceniceşte cu conştiinţa, mori păcatului, omoară-ţi mădularele 
cele pământeşti” şi ai devenit mucenic de bunăvoie. Aceia 
înfruntau pe împărați şi dregători; ai şi tu potrivnic pe diavolul, 
împăratul păcatului, şi dregători pe draci”. Căci aşa cum, atunci, 
acelora le erau puse înainte altar şi jertfelnic şi toată urâciunea 
închinării la idoli, gândeşte că ai şi tu aşezat în suflet idolul cel 
vrednic de osândă. Există şi astăzi altar şi jertfelnic şi idol 
blestemat, nematerial, în suflet. Căci altar este patima lăcomiei 
pântecelui, jertfelnic este pofta plăcerilor, iar idolul este duhul 
poftei. Pentru că cel care este robul desfrâului şi se dedă plăcerilor 
s-a lepădat de lisus şi se închină la idol. Are în sine statuia 
Afroditei”, adică plăcerea ruşinoasă a cărnii. Iarăşi, cel care a fost 
biruit de furie şi mânie şi nu a smuls din rădăcini nebunia acestei 
patimi s-a lepădat de lisus şi îl are pe Ares înăuntrul său ca 
dumnezeu; căci s-a supus întru totul mâniei, care este idolul 
nebuniei. Altul, fiind iubitor de argint şi de plăceri, închizându-şi 
inima faţă de fratele lui şi nefăcând milostenie cu aproapele, s-a 
lepădat de lisus şi se închină idolilor. Căci are înlăuntrul lui pe 


° Luca 4, 23. 

0 Înstrăinarea este ieşirea pentru totdeauna din lumea ta, exilul voit - 
de altfel, acelaşi cuvânt grecesc este folosit în limbajul comun pentru a 
denumi exilul - înstrăinarea de patria ta, de casă, de părinţi, de prieteni şi 
de toate lucrurile tale, exterioare sau interioare, înstrăinarea de tine 
însuţi prin renunţarea la idealurile proprii şi la voia proprie. Sfântul Ioan 
Scărarul spune: „Instrăinarea este despărţirea de toate, ca mintea să 
rămână nedespărţită de Dumnezeu...” (Scara, Cuvântul 13). 

0 Verbul paprvpioai are dublu sens: a da mărturie şi a mucenici. 
Contextul cred că justifică opţiunea pentru al doilea sens. De altfel, cel 
de-al doilea sens îl include în mod necesar pe primul, mucenicia fiind 
forma supremă de mărturisire. 

0 Este citat cuvântul Sfântului Pavel: Drept aceea, omorâţi mădularele 
voastre, cele pământeşti: desfrânarea, necurăţia, patima, pofta rea şi 
lăcomia, care este închinare la idoli. (Coloseni 3, 5). 

° Este o trimitere probabilă la textul din Efeseni 6, 12: Căci lupta 
noastră nu este împotriva trupului şi a sângelui, ci împotriva 
începătoriilor, împotriva stăpâniilor, împotriva stăpânitorilor 
întunericului acestui veac, împotriva duhurilor răutăţii, care sunt în 
văzduh. 

0 Zeița reproducerii şi a fertilităţii. 

° Zeul războiului. 

idolul lui, pe Hermes" şi, mai mult, se închină făpturii şi nu 
Făcătorului. Rădăcina tuturor relelor este iubirea de arginţi”. 
Astfel, dacă te înfrânezi de la acestea şi te păzeşti de patimile 
oarbe, ai călcat în picioare idolii şi te-ai lepădat de superstiții. Te- 
ai făcut mărturisitor, mărturisind mărturia cea bună. % 

6. A spus Avva Visarion: Când se întâmplă să ai pace şi nu eşti 
luptat, atunci mai mult să te smereşti, ca nu cumva intrând 
înlăuntrul nostru bucurie străină să ne mândrim şi să fim daţi 
războiului. Căci, de multe ori, Dumnezeu, pentru slăbiciunile 
noastre, nu îngăduie să fim daţi războiului, ca să nu pierim. 

7. Un frate care locuia împreună cu alţi fraţi l-a întrebat pe 
Avva Visarion: Ce să fac? I-a zis Bătrânul: Păstrează tăcerea şi nu 
te măsura” pe tine însuţi. 

8. Avva Veniamin le-a zis fiilor săi duhovniceşti, în timp ce îşi 
dădea duhul: Acestea să faceţi şi vă veţi putea mântui: Bucuraţi-vă 
pururea, rugaţi-vă neîncetat, daţi mulţumire pentru toate”. 

9. L-a întrebat cineva pe Avva Viare, zicând: Ce să fac ca să mă 
mântuiesc? Şi acela i-a spus: Mergi, fă-ţi pântecele tău mic şi 
lucrul mâinilor tale puţin şi nu te tulbura în chilia ta; şi te vei 
mântui. 

10. A zis Avva Grigorie Teologul: Pe acestea trei le cere 
Dumnezeu de la orice om care are botezul: credinţă dreaptă de la 
suflet, adevăr de la limbă şi cumpătare de la trup. 

11. A zis Avva Dioscur: Dacă ne îmbrăcăm cu veşmântul ceresc, 
nu ne vom arăta goi. Dacă, însă, nu suntem aflaţi purtând acel 
veşmânt, ce vom face, fraţilor? Vom auzi şi noi glasul acela care 
zice: Aruncaţi-l în întunericul cel mai dinafară, acolo va fi 
plângerea şi scrâşnirea dinţilor”. Ruşine mare ne va fi, după atâţia 
ani în care am purtat schima monahală, să fim găsiţi în acel ceas al 


0 Zeul negoţului. 

01 Timotei 6, 10. 

0 Vezi 1 Timotei 6, 12 şi Matei 10, 32. 

0 Verbul folosit în original este petpéw, care înseamnă a măsura. 
Sensul exact folosit aici este acela de a te măsura sau a estima că eşti 
bun sau mai bun ca alţii! Este greu să eviţi concluzia aceasta atunci când 
te măsori. Am preferat traducerea fidelă literei, pentru că verbul este 
folosit cu acelaşi sens şi în Noul Testament, într-un text pe care foarte 
probabil îl au în vedere părinţii când dau sfatul acesta: Căci nu îndrăznim 
să ne numărăm sau să ne asemănăm cu unii care se laudă singuri; dar 
aceia, măsurându-se şi asemănându-se pe ei cu ei înşişi, nu au pricepere 
(1 Cor. 10, 12). 

01 Tesaloniceni 5, 16-18. 

° Matei 8, 12. 

judecății neavând veşmânt de nuntă”. O, ce căinţă ne va cuprinde 
atunci! O, ce întuneric ne va învălui, în faţa părinţilor şi a fraţilor 
noştri, văzându-ne aceştia pe noi osândiţi de îngerii osândirii! Ce 
tristeţe îi va cuprinde pe Avva Antonie şi pe Avva Ammun cel din 
Nitria, pe Avva Pavel al Fotiei, pe Avva Ammun, cel din Arabia 
Egiptului şi pe Avva Mios din Tebaida, pe Avva Macarie 
Alexandrinul, pe Avva Pafnutie din Sidonia, pe Avva Orsirie din 
Tigonia, pe Avva Ammonie Henevritul şi pe toţi drepţii care vor fi 
luaţi în Împărăţia Cerurilor, în timp ce noi vom fi aruncaţi în 
întunericul cel mai din afară! 

12. Spunea Fericitul Epifanie: Chip al lui Hristos fiind, 
Melchisedec” a binecuvântat rădăcina iudeilor, pe Avraam. Cu cât 
mai mult decât acesta, Adevărul, Hristos, binecuvântează şi 
sfinţeşte pe toţi cei care cred în El. 

13. A zis iarăşi că: Este de folos a avea cărţi creştine pentru cei 
care le au. Căci vederea însăşi a cărţilor ne face mai şovăielnici în 
faţa păcatului şi chiar ne împinge să ne deschidem spre dreptate”. 

14. A zis iarăşi: Mare întărire spre a nu păcătui este citirea 
Scripturilor. 

15. A zis iarăşi: Mare prăpastie şi groapă adâncă este 
necunoaşterea Scripturilor. 

16. A zis iarăşi că: Mare trădare a mântuirii este a nu cunoaşte 
niciuna din legile dumnezeieşti. 

17. Acelaşi zicea că: Păcatele celor drepţi sunt în jurul buzelor, 
iar ale necredincioşilor în trupul întreg. De aceea, cântă 
dumnezeiescul David: Pune, Doamne, strajă gurii mele şi uşă de 
îngrădire împrejurul buzelor mele”. Şi: Zis-am: Păzi-voi căile mele, 
ca să nu păcătuiesc eu cu limba mea. 

18. Acelaşi a zis că: Dumnezeu păcătoşilor care se pocăiesc le 
iartă şi datoria, ca desfrânatei şi vameşului, iar drepţilor le 


0 Matei 22, 11-12. 

° Facere 14, 18-20. Despre legătura dintre Melchisedec şi Hristos vezi 
Evrei 7, 15-25. 

0 Am preferat traducerea prin dreptate deşi pare mai greu inteligibilă, 
motiv pentru care majoritatea traducătorilor preferă alte echivalenţe 
lingvistice. 

Dreptatea este un concept biblic fundamental şi nu întâmplător apare 
ca antonim al păcatului. Este drept ceea ce este conform adevărului şi 
ceea ce promovează, cultivă şi împlineşte adevărul. Dreptatea este 
adevărata stare a lucrurilor, iar nedreptatea este abaterea sau căderea 
de la această stare şi este sinonimă cu păcatul, înţeles, de asemenea, ca 
eşec, abatere de la sensul firesc şi adevărat al lucrurilor. 

° Psalmul 140, 3. 

° Psalmul 38, 1. 


PATERICUL MARE 


pretinde şi dobânda. Şi aceasta este ceea ce a spus apostolilor: De 
nu va prisosi dreptatea voastră mai mult decât a cărturarilor şi a 
fariseilor, nu veti intra în Împărăţia Cerurilor. O 

19. A zis Avva Evprepie: De ai în tine însuţi că Dumnezeu este 
credincios şi puternic, crezi în El şi te vei împărtăşi de cele ale Lui, 
iar de eşti puţin la suflet, nu crezi. Şi: Toţi credem că El este 
puternic şi credem că toate li sunt Lui cu putinţă; crede, însă, şi 
lucrurilor care sunt în tine însuţi, că şi în tine face minuni. 

20. Un frate l-a întrebat pe acelaşi bătrân, zicând: Cum vine 
frica de Dumnezeu în suflet? Şi a zis bătrânul: Dacă are omul 
smerenia şi neagonisirea, îi vine frica de Dumnezeu. 

21. Acelaşi a zis: Teama şi smerenia, şi lipsa hranei, şi 
tânguirea să rămână cu tine neîncetat. 

22. Acelaşi Avva Evprepie a cercetat la început pe un bătrân şi 
i-a zis: Avva, spune-mi cuvânt să mă mântuiesc! Şi acela i-a zis: 
Dacă vrei să te mântuieşti, oriunde mergi, nu te grăbi să vorbeşti 
înainte să te întrebe cineva. Iar el, fiind străpuns la inimă pentru 
cuvânt, a pus metanie zicând: Cu adevărat, multe cărţi am citit, 
dar asemenea folos niciodată n-am cunoscut. Şi mult folosindu-se a 
ieşit. 

23. A spus Amma Evghenia: Ne este de folos chiar să cerşim, 
numai să fim cu lisus. Căci bogat este cel ce este cu lisus, chiar 
dacă trupeşte este lipsit. Cel care cinsteşte cele de pe pământ 
înaintea celor duhovniceşti le va pierde pe amândouă, iar cel care 
doreşte cele cereşti va afla oricum şi bunurile pământeşti”. 

24. Avva Irineu a zis fraţilor: Să ne luptăm şi să răbdăm când 
ne războiesc, căci suntem soldaţi ai lui Hristos, ai Împăratului 
ceresc. Şi precum soldaţii împăratului pământesc au coifuri de 
aramă, tot aşa şi oastea noastră are coifuri virtuțile bune. Aceia au 
platoşă de zale, noi avem platoşă duhovnicească ce este călită în 
credinţă. Aceia au suliță, iar noi rugăciunea. Aceia au scut, noi 
nădejdea în Dumnezeu. Aceia au pavăză, noi Īl avem pe 
Dumnezeu”, aceia îşi varsă sângele în războaie, noi Îi aducem 
înainte voia noastră liberă. De aceea şi Împăratul ceresc a îngăduit 
dracilor să ne războiască, ca să nu uităm binefacerile Lui. Căci la 
vreme de uşurare, adesea, cei mai mulţi dintre oameni nu se roagă 
deloc. Şi dacă se roagă stând împreună cu alţii la rugăciune, nu se 
roagă cu adevărat sau mintea lor fuge încolo şi încoace. Rugându- 
se, sunt ca şi când nu s-ar ruga. Căci cei care vorbesc lui 
Dumnezeu cu buzele, iar cu inima vorbesc lumii acesteia, cum vor 


0 Matei 5, 20. 
0 Matei 6, 33. 
0 Efeseni 6, 14-18. 

fi auziţi? Când însă suntem strâmtoraţi, atunci ne rugăm cu 
trezvie, şi de multe ori, cu buzele nezicând nimic, cu inima ne 
rugăm, înălţând către El glasul inimii şi vorbindu-l cu suspine. 
Aşadar, şi noi, fraţilor, să urmăm soldaţilor împăratului cel 
stricăcios şi să luptăm cu osârdie. Sau mai bine celor trei tineri’ să 
urmăm şi cuptorul patimilor să-l călcăm în picioare cu curăţia, 
cărbunii aprinşi ai ispitelor să-i stingem cu rugăciunea şi pe 
Nabucodonosor” cel nematerialnic, pe diavol, să-l ruşinăm. Şi 
trupurile noastre jertfă vie? să le aducem lui Dumnezeu şi cugetul 
nostru bine-credincios să i-L. aducem înainte ca pe o ardere de tot. 

25. A zis Avva Zenon, ucenicul fericitului Siluan: Să nu te aşezi 
în loc vestit, nici să stai alături de om cu nume mare, nici să pui 
temelie spre a-ţi zidi ţie chilie vreodată. 

26. A zis Avva Macarie Avvei Zaharia: Spune-mi care este 
lucrarea monahului? Iar el i-a zis: Pe mine mă întrebi, Părinte? A 
zis Avva Macarie: Am înştiinţare” despre tine, fiule Zaharia; este 
cineva care mă îmboldeşte să te întreb. I-a zis Avva Zaharia: După 
mine, părinte, pe sine să se silească în toate, acesta este monahul! 

27. Spuneau despre Avva Isaia că, odată, a luat un sac şi s-a 
dus la arie. Şi a zis stăpânului țarinei: Dă-mi grâu! Acela îl întrebă: 
Şi tu ai secerat, avva? Nu!, zice. I-a zis stăpânul țarinei: Cum, 
atunci, ceri să primeşti grâu, fără să fi secerat? I-a zis Bătrânul: 
Aşa!? Dacă cineva nu seceră, nu ia plată? I-a zis stăpânul țarinei: 
Nu! Şi aşa a plecat Bătrânul. Iar fraţii, văzând ce a făcut, i-au pus 
metanie rugându-l să le spună de ce a făcut aceasta. Le-a zis 
Bătrânul: Pildă i-am făcut, că, dacă cineva nu lucrează, nu ia plată 
de la Dumnezeu”. 

28. A zis Avva Isaia, preotul: Spunea unul dintre părinţi că 
omul este dator să dobândească înainte de toate acestea: a crede 
în Dumnezeu şi a-L. dori pe Dumnezeu neîncetat, şi nerăutatea, şi a 


° Daniel 3, 8-23. 

° Textul trimite la Nabucodonosor, rege al Babilonului între 605-562 î. 
Hr.. La porunca lui au fost aruncaţi în cuptorul cu foc cei trei tineri. 

° Romani 12, 1. 

° TlAnpoqpopia este harisma dăruită sufletului de Dumnezeu după multă 
rugăciune, ca o certitudine neclintită cu privire la justeţea unui gând sau 
a unei fapte, la soluţia unei probleme şi în general la descoperirea voii lui 
Dumnezeu într-o situaţie concretă. Se recomandă, însă, ca aceste lucrări 
tainice dăruite sufletului să fie supuse judecății duhovnicilor cu 
discernământ, spre a fi evitată înşelăciunea, pentru că satana poate să 
furnizeze astfel de simţăminte, din moment ce poate lua chipul îngerului 
luminii. (Notă preluată din ediţia Mănăstirii Naşterea Maicii Domnului 
din Panorama, Tesalonic. În continuare ET). 

01 Corinteni 3, 8. 

nu răsplăti răul cu rău”, şi îndurarea, şi smerenia, şi curăţia, şi 
facerea de bine, filantropia, şi dragostea faţă de toţi, şi supunerea, 
şi blândeţea, şi mărinimia, şi răbdarea, şi dorinţa sfântă către 
Dumnezeu. Şi a ruga neîncetat pe Dumnezeu cu durere în inimă şi 
iubire adevărată spre a nu privi în urmă şi spre a lua aminte la cele 
ce vor veni”, şi a nu se încrede în facerea sa de bine, adică în 
slujire, şi a cere neîncetat ajutorul lui Dumnezeu pentru cele ce 
vor veni în fiecare zi. 

29. Un frate a cerut de la Avva Isaia cuvânt. Şi răspunzând 
Bătrânul, i-a zis: Dacă voieşti a urma Domnului nostru lisus, 
păzeşte cuvântul Lui. Şi omul tău cel vechi de vrei să se spânzure 
pe lemn împreună cu El, pe cei ce vor să te coboare de pe cruce 
eşti dator să-i tai de la tine până vei muri. Şi eşti dator să te 
pregăteşti pe tine însuţi să porţi ocara, să odihneşti inima celor 
care-ţi fac rău, să te smereşti pe tine înaintea celor care vor să te 
stăpânească, să-ţi ţii gura în tăcere şi să nu judeci pe cineva în 
inima ta. 

30. A zis iarăşi că: Osteneala trupească, şi sărăcia, şi 
înstrăinarea, şi bărbăţia”, şi tăcerea nasc smerita cugetare. Şi 
smerita cugetare înlătură multe păcate. Iar pentru cel care nu 
păzeşte acestea, lepădarea” este zadarnică. 

31. A zis iarăşi: Urăşte toate cele din lume şi odihna trupului, 
că acestea te-au făcut vrăjmaş lui Dumnezeu.’ Căci aşa cum omul, 
având vrăjmaş, luptă cu el, tot aşa suntem datori să luptăm cu 
trupul spre a nu se odihni. 

32. Un frate l-a întrebat pe Avva Isaia despre cuvântul 
rugăciunii din Evanghelie: Ce înseamnă: „Sfinţească-se numele 
Tău”0? Şi răspunzând, i-a zis: Aceasta este pentru cei desăvârşiţi. 
Căci este cu neputinţă să se sfinţească numele lui Dumnezeu în 
noi, cei stăpâniţi de patimi. 

33. Ne-a povestit Avva Isaia că şezând el odată alături de Avva 
Macarie au venit şapte fraţi din Alexandria ispitindu-l şi zicându-i: 
Spune-ne, Părinte, cum ne vom mântui? lar eu luând o foaie 
îndoită - zicea - şi stând deoparte, scriam cele ce ieşeau prin 
buzele lor. Bătrânul, oftând şi deschizându-şi gura sa cea luminată, 


0 Cf. Romani 12, 17. 

0 Cf. Filipeni 3, 13. 

0 Bărbăţie în sens de curaj. 

0 Cuvântul traduce grecescul anorayi, un termen tehnic care 
înseamnă renunţarea la lume şi la cele ale lumii şi retragerea în pustie 
din iubire pentru Dumnezeu. 

° Iacob 4, 4. 

° Matei 6, 9. 


DESPRE ÎNAINTAREA ÎN DESĂVARŞIRE 


a zis: O, fraţilor, fiecare dintre voi ştie cum se mântuieşte, dar nu 
vrem să ne mântuim. lar aceia i-au zis: Mult vrem să ne mântuim, 
dar nu ne lasă gândurile viclene. Ce să facem? Atunci Bătrânul a 
zis: Dacă sunteţi monahi, de ce umblaţi cu cei din lume şi vă 
apropiaţi de locul unde locuieşte mireanul? Cei care s-au lepădat 
de lume şi au primit schima sfântă şi sunt printre mireni, se înşală 
pe ei înşişi unii ca aceştia. Şi osteneala lor este zadarnică. Ce vor 
câştiga de la cei din lume, dacă nu odihna trupească? Iar unde este 
odihnă trupească, acolo nu poate să locuiască frica lui Dumnezeu, 
mai ales în monah. De ce se numeşte monah”? Deoarece vorbeşte 
singur lui Dumnezeu noaptea şi ziua. lar monahului care petrece 
cu cei din lume mai mult de o zi sau cel mult două -pentru că nu 
poate să trăiască fără cele necesare şi este nevoie să vândă lucrul 
mâinilor lui şi să dobândească cele de trebuinţă - întorcându-se îi 
pare cu adevărat rău pentru cele două zile petrecute în cetate ca 
să-şi vândă lucrul său, pentru că nu s-a folosit deloc. Monahul care 
îşi petrece timpul cu mirenii, aceste virtuţi câştigă şi mai ales la 
început se arată astfel: îşi înfrânează limba, posteşte şi se 
smereşte pe sine însuşi până când devine cunoscut şi se 
răspândeşte zvonul că monahul cutare este robul lui Dumnezeu. 
Şi, îndată, îi mişcă satana pe cei din lume să-i aducă toate cele 
necesare, vin, ulei, bani şi orice altceva, zicând: Sfântul, sfântul! Şi 
cum se întâmplă de obicei în slava deşartă, auzind zicându-i-se 
Sfântul!, se umflă smeritul monah. Şi numaidecât începe să stea 
împreună cu aceştia, mâncând, bând şi odihnindu-se. După aceea, 
sculându-se la cântare, îşi înalţă glasul până când vor spune 
mirenii că monahul cutare cântă şi priveghează, până îl vor lăuda 
pe el. Şi iarăşi, plin de slavă deşartă, se mândreşte şi se înalţă. Şi 
îndată pleacă smerenia de la el. Iar dacă cineva îi spune cuvânt 
aspru, îi răspunde foarte urât. Apoi, în timp ce priveşte la cei din 
lume, diavolul îi aruncă săgeți spre femei, copii şi spre grija vieţii. 
Iar el se întunecă, după cum şi Domnul nostru lisus Hristos a spus 
în Evanghelie, că: Oricine se uită la femeie, poftind-o, a şi săvârşit 
adulter cu ea în inima lu. lar dacă socotim acestea basme să-l. 
auzim pe Domnul zicând: Cerul şi pământul vor trece, dar 
cuvintele Mele nu vor trece”. Apoi, începe să se îngrijească de 
nevoile de peste an. Astfel, se răspândeşte şi începe să adune şi 
arginţi, până când îl sădesc dracii în rădăcina iubirii de arginţi. Şi 
dacă îi aduce cineva un dar mic, i-l întoarce spunând: Nu-l 
primesc, căci nu iau nimic. Dar dacă cineva îi aduce aur sau argint, 


0 Cuvântul povayóç (monah) înseamnă singur. 
0 Matei 5, 28. 
° Matei 24, 35. 

sau veşmânt, sau ceva plăcut lui, îndată cu bucurie primeşte. Şi 
întinde masă şi încep să mănânce. lar săracul, mai bine zis Hristos 
în afara portii bate şi nu este nimeni să-L înţeleagă, nimeni să-L 
audă. Către aceştia a zis Domnul nostru lisus Hristos că: Mai 
lesne este a trece cămila prin urechile acului decât să intre 
bogatul în Împărăţia lui Dumnezeu. Dar poate zicem că: Nu 
nedreptăţesc pe nimeni, căci am din lucrul meu de mână şi din 
cele ce-mi trimite Dumnezeu. Spuneţi-mi, părinţilor, îngerii în 
ceruri adună aur şi argint sau slava lui Dumnezeu? Şi noi, fraţilor, 
de ce am primit schima? Ca să adunăm bani şi bunuri materiale 
sau ca să devenim îngeri? Sau nu cunoaşteţi că ceata căzută din 
ceruri se întregeşte cu monahi? Deci, fraţilor, de ce ne-am lepădat 
de lume? Şi dacă ne-am lepădat de lume, de ce iarăşi, îngâmfându- 
ne, ne-am întors de la calea smereniei? Sau nu ştiţi că vinul şi 
femeile şi aurul şi odihna trupească, precum şi petrecerea cu cei 
din lume, acestea toate ne separă de Dumnezeu? Căci rădăcina 
tuturor relelor este iubirea de argint. Cât de departe este cerul de 
pământ, atât de departe este şi monahul iubitor de arginţi de slava 
lui Dumnezeu. Şi încă: Nu este un rău mai mare decât monahul 
iubitor de argint. Monahul cu tovărăşii lumeşti are nevoie de 
rugăciuni multe făcute de părinţi sfinţi. Sau nu-l auzim pe fericitul 
Ioan spunând: Nu iubiţi lumea, nici cele ce sunt în lume. Dacă 
cineva iubeşte lumea, iubirea Tatălui nu este întru el. Şi Iacob 
iarăşi asemenea: Cine, deci, va voi să fie prieten cu lumea se face 
vrăjmaş lui Dumnezeu”. Să fugim de lume, fraţilor, aşa cum fuge 
cineva de şarpe. Căci unde muşcă şarpele, cu greu se vindecă. La 
fel şi noi, dacă vrem să devenim monahi, să fugim din lume. Este 
spre binele nostru, fraţilor, să avem un război, nu multe şi 
nenumărate. Spuneţi-mi, părinţi şi fraţi, părinţii noştri unde au 
dobândit virtutile, în lume sau în pustie? Aşadar, noi cum putem să 
dobândim virtuțile în lume fiind? Dacă nu flămânzim, dacă nu 
însetăm, dacă nu îngheţăm," dacă nu locuim cu fiarele şi nu murim 
trupului, cum vom trăi sufletului? Cum vrem să moştenim 
Împărăţia Cerurilor trăind printre cei din lume? Să avem privirile 
aţintite spre Împărăţia Cerurilor! Căci dacă soldatul nu va lupta şi 
nu va birui şi după acestea nu va da bani, nu dobândeşte vrednicia. 
Cu cât mai puţin noi, care, mâncând şi bând, şi în mijlocul celor 


° Apocalipsa 3, 20. 

° Luca 18, 25. 

01 Ioan 2, 15. 

° Iacob 4, 4. 

0 Vezi 1 Corinteni 4, 11. 
0 Vezi Romani 8, 13. 

din lume fiind, vrem să moştenim Împărăţia Cerurilor! Să nu ne 
pună diavolul gânduri viclene, spunând că: Adun ca să fac şi 
milostenie. Căci cel care nu vrea din codrant” să facă milostenie, 
nici dintr-o mie de dinari” nu va face. Nu, fraţii mei! Acestea sunt 
ale celor din lume. Nu ne vrea Dumnezeu pe noi, monahii, să avem 
aur sau argint, haine şi bunuri materiale. Domnul a dat poruncă 
spunând: Priviţi la păsările cerului, că nu seamănă, nici nu seceră, 
nici nu adună în jitniţe, şi Tatăl vostru Cel ceresc le hrăneşte. Oare 
nu sunteţi voi cu mult mai presus decât ele. Monahul care are 
aur sau argint sau alte bunuri materiale nu crede că Dumnezeu 
poate să-l hrănească. Dacă pâine nu poate să ne dea, nici 
Împărăţia Lui nu poate să ne-o dea. Aceasta cunosc că, atunci când 
am un lucru şi cineva - din lume mai ales - îmi aduce altul de 
acelaşi fel, acela este din lucrare diavolească. Dacă, însă, nu am şi 
cer de la Dumnezeu, o dată şi de două ori, atunci Acesta, 
cunoscând de ce am nevoie, îmi aduce precum lui Daniel în groapa 
leilor”. Iar dacă nu am nevoie de nimic, ci am şi aur, şi argint, şi 
alte bunuri materiale şi nu le arunc, şi tot aştept să-mi aducă 
cineva cele de trebuinţă, atunci devin părtaş lui Iuda Iscarioteanul, 
care a lăsat harul ce i s-a dat şi a alergat spre pofta iubirii de 
arginţi. De unde, fericitul Apostol, aceasta cunoscând, nu numai 
rădăcina tuturor relelor”, i-a zis iubirii de arginţi, ci şi închinare la 
idoli a numit-o. Să vedem, aşadar, spre câtă răutate trage după 
sine această boală pe monah, încât chiar şi spre închinarea la idoli 
îl duce. Căci iubitorul de arginţi se îndepărtează de iubirea lui 
Dumnezeu şi se închină idolilor pecetluiţi ai oamenilor, adică 
banului de aur. O, iubire de arginţi, care îl desparţi pe monah de 
slava lui Dumnezeu! O, iubire de arginţi, înfricoşătoare şi amară, 
care-l desparţi pe monah de ceata îngerilor! O, iubire de arginti, 
rădăcina tuturor relelor, care-l faci pe monah să se îngrijească de 
toate, până când îl faci să-L. părăsească pe Stăpânul cerurilor şi să 
se alipească de stăpânitorii pământului! O, iubire de arginţi, care 
deschizi uşa tuturor răutăţilor, care ascuţi limba călugărului spre 
hulă şi ocări şi spre tulburări, până când îl faci pe acesta să se 
judece în tribunalele lumești! Vai, monahului aceluia care dă curaj 


0 Codrant (KoSpâ&vrnc Lat. Quadrans = 1⁄4 dintr-o monedă: Matei 5, 26) 
era cea mai mică monedă romană din bronz. Deseori se folosea cu sensul 
de sumă neînsemnată, cum am zice: cinci bani. 

° Monedă romană de argint. 

° Matei 6, 26. 

° Daniel 6, 10-22. 

01 Timotei 6, 10. 

° Coloseni 3, 5. 

dracului iubirii de arginţi! Vai, monahului iubitor de arginţi, că a 
părăsit porunca Mântuitorului, care a zis: Să nu aveţi nici aur, nici 
argint”! De multe ori dracul îi trimite un gând ca acesta: Scoală-te, 
fă priveghere şi mâine cheamă pe fraţi şi fă-le agapă. Apoi, pleacă 
dracul la cei chemaţi şi le zice: Luaţi cu voi cele trebuincioase. 
Atunci zice: Canonul nu-l încetez. Voi face şi Ceasul al treilea, şi 
Ceasul al şaselea, şi Ceasul al nouălea, neştiind că: Nu oricine îmi 
zice: Doamne, Doamne, va intra în Împărăția Cerurilor’. Şi ce-mi 
va vătăma mie aurul sau argintul, sau alte bunuri? Neştiind că, 
unde este aur şi argint şi alte bunuri, acolo este îndrăzneala 
dracilor şi pieirea sufletului şi a trupului, acolo este vai pentru 
totdeauna. Cum va intra străpungerea inimii în monahul iubitor de 
arginţi? Căci părăsind voia Celui ce l-a făcut pe el şi l-a chemat la 
viaţa veşnică, aurului se închină şi se înconjoară de el. Cum va 
intra într-un astfel de bărbat zdrobirea inimii? Dar de multe ori, îi 
aduce diavolul lacrimi şi suspine şi-l face să-şi bată pieptul 
zicându-i: Uite, ţi-a dat Dumnezeu aur şi argint şi zdrobire de 
inimă!, ca să nu smulgă de tot rădăcina iubirii de arginţi din el. O, 
fraţii mei iubiţi, cum noi călugării avem aur şi argint şi haine şi 
lemne şi nu încetăm să strângem? Şi săracul, mai bine zis Hristos, 
este bolnav şi flămânzeşte, li este frig şi însetează, şi noi nimic din 
acestea nu facem pentru Fl’. Ce răspuns vom da ca monahi, 
fraţilor, Stăpânului Hristos, noi care ne-am lepădat de lume şi 
iarăşi ne întoarcem la ea? Şi ne clătinăm în credinţa că schima 
monahală este îngerească! Am făcut-o lumească pentru aur, 
pentru că am avut şi nu am dat. Şi dacă de multe ori am dat, am 
făcut-o înaintea tuturor ca să fim lăudaţi. Nu aşa, fraţii mei iubiţi! 
Să fugim din lume! Greu este a te mântui şi în pustie! Cum vom 
rămâne atunci printre cei din lume? Sigur nu ne vom mântui, mai 
ales că Domnul a zis: Cel care nu se leapădă de lume şi de cele 
care sunt în ea, chiar şi de sufletul lui însuşi... şi nu-şi ridică 
crucea ca să-mi urmeze Mie, nu este vrednic de Mine. Căci viu 
sunt, zice Domnul”, ieşiţi din mijlocul lor şi vă osebiţi”. Vedeţi, 
fraţii mei iubiţi, cât folos este în a fugi de întâlnirile lumeşti? Ne 


° Matei 10, 9. 

° Matei 7, 21. 

0 Vezi Matei 25, 42-43. 

° Vezi Luca 14, 26-27 şi 33; Luca 9, 23-25. 

° Viu sunt, zice Domnul este o expresie frecvent citată în Vechiul 
Testament, mărturie invocată ca argument în sprijinul unor adevăruri. 
După modelul: Precum este adevărat că Eu sunt viu, tot aşa este de 
adevărat că te voi micşora..., lezechiel 5, 11. Vezi şi: Isaia 48, 19; Ieremia 
22, 24; lezechiel 35, 11 etc.. 

02 Corinteni 6, 17. 

este de folos şi nouă, şi acelora. Vorbirea lor este despre vânzări şi 
cumpărări, despre soţii, copii şi animale. O asemenea întovărăşire 
desparte gândul de Dumnezeu. Şi dacă numai vorbirea cu aceştia 
desparte gândul de Dumnezeu, a mânca împreună cu ei şi a bea 
împreună cu ei câtă vătămare aduce? Nu pentru că sunt necuraţi 
spun acestea. Să nu fie! Ci pentru că aceştia mănâncă o dată şi de 
două ori pe zi toate mâncărurile şi cărnurile, iar noi stăm departe 
de mâncăruri şi cărnuri şi mâncăm o dată pe zi. Dacă însă ne văd 
mâncând cu îndestulare, îndată ne osândesc şi spun: lată, şi 
monahii se satură!, şi nu-şi amintesc că şi noi purtăm trup ca şi ei. 
Şi iarăşi, dacă ne văd înfrânându-ne de la mâncăruri, din nou ne 
osândesc, zicând: lată, se fac plăcuţi oamenilor! Şi îşi pierd 
sufletele lor din pricina noastră. Dacă, iarăşi, ne văd mâncând cu 
mâinile nespălate sau având haina murdară, din nou zic: lată, 
neorânduială! Iar dacă ne văd mâncând cu mâinile spălate zic: 
Iată, şi monahii se fac curaţi, şi se pierd pe ei înşişi din pricina 
noastră! Şi devenim noi vinovaţi şi pricinuitori pierzaniei lor. Să 
fugim în orice chip de mesele lor. Să căutăm mai curând 
defăimarea lor decât laudele. Căci lauda lor este pricinuitoare a 
judecății. Iar defăimarea lor pricinuitoare de cununi. Care este 
folosul dacă plac oamenilor şi-L. mânii pe Domnul Dumnezeul meu? 
Martor este Apostolul Pavel, căci zice: Dacă aş plăcea încă 
oamenilor, n-aş mai fi slujitor al lui Hristos?! Aşadar, să ne rugăm 
înaintea Domnului zicând: Iisuse Dumnezeul nostru, izbăveşte-ne 
şi păzeşte-ne de lauda şi de defăimarea oamenilor. Şi nimic să nu 
facem spre a plăcea lor. Căci lauda lor nu va putea să ne ducă în 
Împărăţia Cerurilor, nici defăimarea lor nu are puterea să ne 
închidă viaţa veşnică. Să cunoaştem, fraţi iubiţi şi binecuvântaţi, 
că pentru fiecare cuvânt de prisos vom da seama Domnului 
Dumnezeului nostru’. 

34. Un frate s-a apropiat de Avva Ilie Isihastul, la obştea din 
peştera Avvei Sava, şi i-a zis: Avva, spune-mi cuvânt! lar Bătrânul 
a zis fratelui: În zilele părinţilor noştri, erau iubite aceste trei 
virtuţi: neagonisirea, blândeţea şi înfrânarea. lar acum domneşte 
la monahi lăcomia şi pofta pântecelui şi obrăznicia. Ce vrei, aceea 
ţine! 

35. Se zicea despre Avva Teodor din Ferme” că pe aceste trei le 


° Galateni 1, 10. 
0 Matei 12, 36. 
° Munte în nordul Nitriei, unde se nevoiau mulţi monahi (ET). 

avea mai de căpetenie decât multe: neagonisirea, nevoinţa” şi fuga 
de oameni. 

36. A spus Avva Teodor din Ferme că: Omul care stă în 
pocăință nu este legat de poruncă. 

37. A întrebat Amma Teodora pe Papa” Teofil despre cuvântul 
Apostolului, adică ce înseamnă: Răscumpăraţi vremea. Iar el i-a 
răspuns: Cuvântul arată câştigul. În ce fel? S-a arătat vreme de 
batjocură! Cumpără cu smerenia şi îndelunga-răbdare vremea de 
batjocură şi atrage câştigul la tine. Vreme de necinste! Îndură şi 
cu îndurarea răscumpără vremea aceasta şi ai câştig. Şi toate cele 
potrivnice, dacă vrem, ni se fac nouă câştig. 

38. A zis iarăşi Amma Teodora: Siliţi-vă să intrați prin poarta 
cea strâmtă. Căci, aşa cum copacii, dacă nu trec prin zăpezi şi 
ploi nu pot să aducă rod, la fel şi noi. Veacul acesta este iarnă. Şi 
dacă nu trecem prin multe necazuri şi încercări, nu vom putea să 
devenim moştenitori ai Împărăției Cerurilor”. 

39. A zis iarăşi aceeaşi că: Învățătorul este dator să fie străin 
de iubirea de stăpânire şi de slava deşartă, să stea departe de 
mândrie, să nu se lase amăgit de linguşiri sau orbit de daruri, să 
nu fie biruit de pântece, să nu fie stăpânit de mânie, ci să fie 
îndelung răbdător, binevoitor, smerindu-se cu toată puterea, 
îngăduit de ceilalţi şi îngăduitor, grijuliu şi iubitor. 

40. A zis Avva loan Kolovâs: Eu vreau ca omul să se 
împărtăşească de toate virtuțile. Pentru aceasta, sculându-te 
dimineaţa, în fiecare zi, pune început la toată virtutea şi porunca 
lui Dumnezeu, în cea mai mare răbdare, cu frică şi îndelungă- 


° Am tradus în limba română termenul Goknoic prin nevoinţă, deşi nu 
redă fidel sensul etimologic. În vocabularul tehnic al limbii române a 
intrat şi cuvântul grecesc ca atare, asceză, dar acesta este folosit mai 
puţin şi cu un sens general. Este important de semnalat faptul că în limba 
română s-a tradus de la început prin nevoinţă, cuvânt ce trimite la ne- 
voire, adică la tăierea voii. Cuvântul grecesc asceză înseamnă exerciţiu 
stăruitor şi este folosit până astăzi în spaţiul grecesc. Este o diferenţă de 
accent. In limba română, nevoinţă este termenul generic pentru 
strădaniile monahului, în timp ce în limba greacă termenul generic este 
cel de asceză. Accentul pe nevoinţă este o particularitate a spiritualităţii 
monahale româneşti. Lucrul acesta poate fi observat până astăzi. 

° Patriarhul Alexandriei ( 385-412). În primele veacuri creştine titlul de 
papă avea o întrebuințare largă şi se atribuia episcopilor, dar şi preoţilor. 
În cele din urmă s-a consacrat atribuirea acestui titlu episcopului de 
Alexandria şi episcopului Romei. (ET). 

0 Efeseni 5, 16. 

° Luca 13, 24. 

0 Fapte 14, 22. 

răbdare, în iubire de Dumnezeu cu toată dorirea sufletului şi a 
trupului şi multă smerenie, în răbdare faţă de durerile inimii şi 
pază, în rugăciune multă şi cereri cu suspine, în curăţia limbii şi 
paza ochilor. Defăimat şi nemânios, împăciuitor şi nerăsplătind 
răul cu rău”, neluând în seamă căderile celorlalţi. Nu te măsura pe 
tine însuţi, ci fii mai prejos decât toată făptura, în lepădare de 
materie şi de toate cele după trup, în cruce, în luptă, în sărăcia cu 
duhul, în bună-vrere şi nevoinţă duhovnicească, în post, în 
pocăință şi plâns, în osteneala războiului, în discernământ, în 
curăţia sufletului, în împărtăşire de bine, lucrul mâinilor tale în 
linişte”, în privegheri de noapte, în foame şi sete, în frig şi lipsă de 
haine”, în suferinţe, închizând mormântul ca şi când eşti deja mort, 
încât să socoteşti că moartea îţi este aproape în fiecare zi. 

41. A zis Avva Iosif Tebeul că trei lucruri au mare preţuire 
înaintea lui Dumnezeu: Când omul este bolnav şi se adaugă bolii şi 
alte ispite, iar acesta le primeşte cu mulţumire; Al doilea este când 
cineva face toate lucrurile curate înaintea Domnului, fără nimic 
omenesc; Iar al treilea când cineva se aşază în supunere faţă de 
părintele duhovnicesc şi se leapădă de toată voia proprie. 

42. Povestea Avva Casian despre un anume Avva loan, 
întâistătător de obşte, că a fost mare în viaţa sa. Acesta, când i s-a 
apropiat sfârşitul şi pleca senin şi cu 
dor de Dumnezeu, l-au înconjurat fraţii, cerându-i să le lase ca 
moştenire un cuvânt scurt şi mântuitor, prin care vor putea să 
ajungă la desăvârşirea în Hristos. Iar acela oftând a zis: Niciodată 
n-am făcut voia proprie, niciodată n-am învăţat pe cineva ceea ce 
n-am făcut eu mai înainte”. 

43. A zis fericitul loan Gură de Aur: Aşezându-te să citeşti 
cuvinte dumnezeieşti, întâi roagă pe Dumnezeu să-ţi deschidă ochii 
inimii” tale, aşa încât nu numai să citeşti cele scrise, ci să le şi faci, 
ca să nu străbatem spre osânda noastră vieţile şi cuvintele 
sfinţilor”. 

44. Spunea Avva loan Kilikas, egumenul Raithului”, fraţilor: 


° Romani 12, 17. 

° 2 Tesaloniceni 3, 12. 

02 Corinteni 11, 27. 

° Ecou al poruncii lui Hristos: iar cel ce va face şi va învăţa, acesta 
mare se va chema în Împărăţia Cerurilor... (Matei 5, 19). 

0 Efeseni 1, 18. 

0 Vezi Luca 12, 47; Iacob 1, 23-25. 

° Raitho sau Raithou se află pe ţărmul de sud-vest al peninsulei Sinai, 
unde se aflau cele 12 izvoare şi cei 70 de copaci de finic (Ieşire 15, 27). 
Din secolul al IV-lea a existat aici o mănăstire, distrusă în anul 373 de 
barbari. În 540 a fost reconstruită şi fortificată de către Iustinian şi a 

Fiilor, cum am fugit de lume, să fugim şi de poftele trupului”. 

45. A zis iarăşi: Să urmăm exemplul părinţilor noştri, cu câtă 
asprime şi liniştire se nevoiau aici! 

46. A zis iarăşi: Să nu spurcăm, fiilor, locul acesta, pe care 
părinţii noştri l-au curăţat de draci. 

47. A zis iarăşi: Locul acesta este al nevoitorilor, nu al 
negustorilor. 

48. Cum urcăm de la Ghetsimani pe Muntele Măslinilor, este 
mănăstirea Avvei Avramie. În această mănăstire a fost egumen şi 
Avva Ioan Kizikinul. L-am întrebat pe acesta într-o zi, zicând: Avva, 
cum dobândeşte cineva virtutea? Şi a răspuns Bătrânul zicând: 
Dacă vrea cineva să dobândească virtutea, nu poate să o 
dobândească dacă nu urăşte răutatea potrivnică acesteia. Deci, 
dacă vrei să ai pururea lacrimi, urăşte râsul. Vrei să ai smerenie, 
urăşte mândria. Vrei să fii înfrânat, urăşte lăcomia pântecelui. Vrei 
să fii cumpătat, urăşte viaţa desfrânată. Vrei să fii lipsit, urăşte 
iubirea de arginţi. Cel care vrea să fie locuitor al pustiei, urăşte 
cetăţile pentru sminteli. Cel care vrea să aibă liniştire, urăşte 
îndrăzneala. Cel care vrea să fie străin, urăşte arătarea. Cel care 
vrea să-şi stăpânească mânia, urăşte petrecerea cu cei mulţi. Cel 
care vrea să nu ţină minte răul, să urască vorbirea de rău. Cel care 
vrea să fie nestingherit, să rămână în singurătate. Cel care vrea să- 
şi ţină limba, să-şi închidă urechile ca să nu audă multe. Cel care 
vrea să aibă totdeauna frica lui Dumnezeu, să urască odihna 
trupească şi va iubi necazul şi strâmtorarea. 

49. Un frate l-a întrebat pe Avva Iosif, zicând: Dacă se întâmplă 
prigoană, este bine să pleci în pustie sau în lume? Şi a zis 
Bătrânul: Unde auzi că sunt ortodocşi, acolo mergi, cât mai 
aproape de ei, şi să nu ai deloc prietenie cu vreun copil, nici să 
locuieşti împreună cu acesta. Şi dacă este cu putinţă să rămâi în 
chilia ta, este bine. Şi să cultivi legumele tale, în loc să mergi la 
altul să ceri. Iarăşi a zis fratele: Vreau să stau cu cineva în obşte, 
ca să mă liniştesc singur în chilie şi acela să-mi dea lucrul meu de 
mână şi să-mi poarte de grijă. Şi i-a zis Bătrânul: Părinţii noştri nu 
voiau lucru acesta. Dacă nu ţii seama, nu vei oferi pâine nimănui, 
căci nu te va lăsa satana”. 


cunoscut o mare dezvoltare până la sfârşitul sec. al VI-lea. 

0 Poftele trupului, mai exact poftele cărnii este o expresie biblică nou- 
testamentară frecvent folosită (vezi: Galateni 5, 16; Efeseni 2, 3; 2 Petru 
2, 18; 1 loan 2, 16). 

° Răspunsul avvei înseamnă probabil că felul acesta de viaţă monahală 
adică să trăiască cineva închis şi altul să-l slujească şi să-l îngrijească 
este potrivit pentru cei care au atins o anumită măsură a sfinţeniei. Dacă 
monahul este imatur duhovniceşte, aşa cum se pare că este cazul de faţă, 

50. Ziceau despre Avva Isac că, aproape fiind de el sfârşitul, au 
venit la el părinţii şi i-au zis: Ce vom face după ce pleci, părinte? 
Iar el a zis: Vedeţi cum am mers eu în faţa voastră! Dacă voiţi şi 
voi să mă urmaţi şi să păziţi poruncile lui Dumnezeu, va trimite 
harul Lui şi va păzi locul acesta. Iar dacă nu le veţi păzi, nu veţi 
mai rămâne în locul acesta. Căci şi noi, când urma să moară 
părinţii noştri, ne întristam, dar ţinând poruncile Domnului şi 
sfaturile lor, rămâneam ca şi când aceia erau cu noi. Aşa să faceţi 
şi voi şi vă veţi mântui. 

51. Un frate a rugat pe Avva lerax: Spune-mi cuvânt cum să mă 
mântuiesc. Îi zice Bătrânul: Stai în chilia ta. Dacă flămânzeşti, 
mănâncă; dacă însetezi, bea; şi nu vorbi de rău pe cineva; şi te vei 
mântui. 

52. Un frate a întrebat pe Avva Krânie: Ce voi face cu uitarea” 
care îmi înrobeşte mintea şi nu mă lasă să simt când se apropie de 
mine păcatul? Şi a zis Bătrânul: Când au luat chivotul cei de alt 
neam, pentru fapta rea a fiilor lui Israel, l-au târât până l-au adus 
la locaşul lui Dagon”, zeul lor. Atunci, a căzut fratele cu faţa la 
pământ şi a zis: Ce înseamnă aceasta? lar Bătrânul a zis că: Dacă 
cei de alt neam” vor ajunge să robească mintea omului cu propriile 
ei pricini, îl târăsc aşa până când îl aduc deasupra patimii celei 
nevăzute. În acel loc, aşadar, dacă mintea se întoarce şi-L caută pe 
Dumnezeu, şi îşi va aduce aminte de judecata veşnică, îndată 
patima cade şi se face nevăzută. Căci scris este: Când te vei 
întoarce şi vei suspina, atunci te vei mântui şi vei cunoaşte unde ai 
fost. 

53. A zis Avva Krónie: Dacă Moise nu ducea oile pe Muntele 
Sinai, nu ar fi văzut focul în rug.0 Atunci un frate a întrebat pe 
Bătrân: Drept ce poate fi luat rugul? Şi i-a zis că rugul este luat 
drept lucrarea trupească; căci scris este: Asemenea este Împărăția 
Cerurilor cu o comoară ascunsă în țarină. A zis fratele către 


există pericolul să eşueze şi să nu folosească pe nimeni, de aceea îl şi 
respinge (ET). 

0 Este vorba despre uitarea sufletului care se datorează trândăvelii şi 
lenevirii. Este opusul trezviei, al privegherii minţii şi al inimii (ET). 

0 Zeul filistenilor. Despre incidentul cu răpirea chivotului de către 
filisteni şi ducerea lui în templul zeului lor, Dagon, vezi 1 Regi 4, 3-22 şi 
5, 1-2. 

0 Aici îi înţelegem pe draci care întotdeauna pândesc prilejul să 
înrobească sufletul, în special când el însuşi îi provoacă într-un oarecare 
fel (ET). 

° Isaia 30, 15. 

0 Vezi Ieşire 3, 1-6. 

° Matei 13, 44. 

Bătrân: Aşadar, fără osteneala trupească nu înaintează omul în 
vreo vrednicie? Şi Bătrânul i-a răspuns: Din vechime este scris: Cu 
ochii aţintiţi asupra lui lisus, Începătorul şi Plinitorul credinţei, 
Care, pentru bucuria pusă înaintea Lui, a suferit crucea”. Şi David 
spune iarăşi: Nu voi da somn ochilor mei şi genelor mele dormire 
şi odihnă tâmplelor mele... şi celelalte. 

54. Un frate a rugat pe Avva Krânie: Spune-mi cuvânt! Şi i-a 
spus lui: Când s-a dus Elisei la sunamiteancă, a aflat-o stearpă; dar 
ea a zămislit şi a născut prin venirea lui Elisei.0 A zis lui fratele: Ce 
înseamnă cuvântul acesta? Şi Bătrânul a zis: Sufletul, dacă 
veghează” şi se adună din griji şi părăseşte vrerile sale, atunci 
Duhul lui Dumnezeu îl cercetează şi poate să nască, deoarece 


0 Evrei 12, 2. 

0 Psalmul 131, 2-5. La întrebarea fratelui dacă fără truda trupului nu 
poate cineva să înainteze, ca răspuns, Avva aduce primul şi cel mai 
important exemplu, pe Domnul, care „în loc de bucuria lui de mai 
dinainte, a suferit cruce” şi pe prorocul David, omul care a aflat „în inima 
lui” pe Dumnezeu, şi plin de iubire şi zel sfânt promite că nu-şi va îngădui 
nici cea mai mică odihnă, înainte să pregătească loc potrivit pentru 
chivot, adică pentru casa lui Dumnezeu. Pe urmele Domnului au mers 
Apostolii şi toată ceata sfinţilor şi a martirilor Bisericii. Truda trupului 
trebuie s-o înţelegem în două feluri: una este truda pe care călugărul o 
depune în fiecare zi pentru a împlini îndatoririle lui călugăreşti. În 
momentul consacrării, călugărul l-a auzit pe părintele lui duhovnicesc că 
l-a oferit în taină lui Dumnezeu, că este chemat să se pregătească nu spre 
odihnă, nu spre lipsa de griji, nu spre confort..., ci spre lupte 
duhovniceşti, spre înfrânarea trupului... şi spre toate cele amare şi 
truditoare ale vieţii fericite în Dumnezeu (din slujba schimei celei mari). 
Şi va flămânzi, şi va înseta, şi va priveghea, şi va fi pregătit să sufere cu 
bucurie orice osteneală şi durere pe care Dumnezeu i-o va cere în drumul 
vieţii sale călugăreşti. Al doilea înţeles al trudei trupului este lucrarea 
practică. Ceea ce ne spune Sfântul Casian Romanul este foarte expresiv: 
„Având în vedere poruncile apostolice, Sfinţii Părinţi ai Egiptului nu lasă 
niciodată pe călugări să rămână fără lucrare şi mai ales pe cei tineri, 
pentru că ştiu că prin răbdarea lucrării alungă acedia, îşi procură hrana 
şi ajută pe cei care au nevoie”. Şi mai jos adaugă: „De asemenea, Părinţii 
spun că cel care lucrează se războieşte de cele mai multe ori cu un 
demon şi este chinuit de acesta, în timp ce leneşul este înrobit de mii de 
duhuri viclene” (Filocalia vol. 1 Către Castor, episcopul, cap. 60. Despre 
acedie) vezi 2 Tesaloniceni 3, 6-12 şi Apoftegma II, 75 (ET). 

0 4 Regi 4, 8-37. 

0 Cuvintele view, viwic, bnpăioc în textele patristice exprimă trezvia 
minţii şi a inimii, sau trezvia duhovnicească. Aceasta este o premisă 
esenţială pentru lupta cu păcatul şi lepădarea de lume, dar şi pentru 
dialogul viu cu Dumnezeu. Acest dialog se întemeiază pe un continuu şi 
profund proces de pocăință care nu este posibil fără trezvie. 

altfel este sterp. 

55. A zis Avva Macarie: Să nu dormi în chilia fratelui care are 
faimă rea. 

56. Un frate a întrebat pe Avva Macarie cel Mare despre 
desăvârşire. Şi răspunzând Bătrânul a spus: Dacă dobândeşte omul 
smerenie mare în inima lui şi în trup; şi dacă nu se măsoară pe 
sine în niciun lucru, ci mai curând se aşază pe sine în smerenie 
mai prejos decât orice făptură; şi nu judecă în niciun fel pe nimeni 
decât numai pe sine; şi rabdă defăimarea; şi aruncă din inima sa 
toată răutatea; şi se sileşte pe sine să fie îndelung-răbdător, bun, 
iubitor de fraţi, cumpătat, înfrânat - căci scris este: A celor ce se 
silesc este Împărăţia Cerurilor şi cei ce se silesc pun mâna pe ea. 
Şi vede drept cu ochii săi; şi are paza limbii; şi îşi întoarce auzul de 
la orice lucru deşert şi vătămător de suflet; şi dreptatea mâinilor 
sale şi curăţia inimii să fie spre Dumnezeu; şi nepătarea trupului; 
şi să aibă aducerea aminte de moarte înaintea ochilor în fiecare zi; 
şi lepădarea de mânia şi răutatea duhovnicească; şi lepădarea de 
cele materiale şi de plăcerile trupeşti; şi lepădarea de diavol şi de 
toate lucrările lui; şi, desigur, unirea cu Dumnezeu, Împăratul 
tuturor, şi cu toate poruncile Lui; şi să rămână neîncetat în tot 
locul şi în tot lucrul, şi în toată fapta lângă Dumnezeu; fără acestea 
nu poate să fie desăvârşit. 

57. A zis Avva Marcu: Legea libertăţii învaţă tot adevărul. Cei 
mulţi o citesc spre cunoştinţă, dar puţini o înţeleg cu trimitere la 
lucrarea poruncilor”. Nu cere desăvârşirea acesteia în virtuțile 
omeneşti; căci om desăvârşit în acestea nu se găseşte. Iar 
desăvârşirea ei în Crucea lui Hristos se ascunde.0 

58. Un frate a venit la Schit la Avva Moise, cerând de la acesta 
cuvânt. A zis acestuia Bătrânul: Mergi, şezi în chilia ta şi chilia te 
va învăţa toate. j 

59. A zis Avva Moise: Cel care Il are aproape de el pe Iisus şi se 
bucură de El bine face neaducând om în chilia lui. 

60. A zis iarăşi: Cu neputinţă este să dobândească cineva pe 
Iisus altfel decât prin osteneală şi smerenie şi rugăciune 
neîncetată. 

61. Spunea Avva Matoe că trei părinţi au plecat la Avva 
Pafnutie, cel numit şi Kefalas, ca să ceară cuvânt, şi Bătrânul le-a 


0 Matei 11, 12. 

° Este o reluare în lectură aplicată a textului din Iacob 1, 25: Cine s-a 
uitat, însă, de aproape în legea cea desăvârşită a libertăţii şi a stăruit în 
ea, făcându-se nu ascultător care uită, ci împlinitor al lucrului, acela 
fericit va fi în lucrarea sa. 

° loan 8, 31-32 şi 36. 

zis: Ce vreţi să vă spun, cuvânt duhovnicesc sau trupesc? I-au spus 
lui: Duhovnicesc! Şi Bătrânul le-a zis: Mergeţi, iubiţi suferinţa mai 
mult decât odihna, defăimarea mai mult decât slava şi a da mai 
degrabă decât a lua’. 

62. Un frate a întrebat pe un Bătrân zicând: Ce lucru este bun, 
pe care să-l fac şi să fiu viu în el? Şi a zis Bătrânul: Dumnezeu ştie 
binele. Dar am auzit că cineva din părinţi a întrebat pe Avva 
Nisterie cel Mare, prietenul Avvei Antonie, zicând lui: Care lucru 
este bun, ca să-l fac? Şi acela a zis lui: Nu sunt, oare, toate 
virtuțile egale? Sfânta Scriptură ne spune că Avraam era iubitor de 
străini, şi Dumnezeu era cu el”. Ilie iubea liniştea, şi Dumnezeu era 
cu el. Iar David era smerit, şi Dumnezeu era cu el. Deci, ceea ce 
vezi că vrea sufletul tău după Dumnezeu aceea fă şi ţine inima 
trează. 

63. Spunea Avva Pimen despre Avva Nisterie că, precum era 
şarpele de aramă făcut de Moise pentru vindecarea poporului”, aşa 
era şi Bătrânul. Având toate virtuțile şi totdeauna tăcând, pe toţi îi 
vindeca. Întrebat fiind Avva Nisterie de către Avva Pimen cum a 
dobândit virtutea aceasta, că, ori de câte ori s-a întâmplat vreun 
necaz în obşte, nici nu vorbea, nici nu lua parte, a răspuns acela: 
lartă-mă, Avva, când am intrat la început în obşte, mi-am zis în 
cugetul meu: Tu şi măgarul una veţi fi! Aşa cum măgarul este 
bătut şi nu vorbeşte, este ocărât şi nu răspunde nimic, aşa şi tu, 
precum spune psalmul: Ajuns-am ca un dobitoc înaintea Ta şi 
credincios Ţie, şi voi fi pururea cu Tine. 

64. A zis Avva Pimen: A fi treaz, şi a lua aminte la tine, şi a avea 
darul deosebirii, aceste trei virtuţi sunt unelte ale sufletului. 

65. Un frate l-a întrebat pe Avva Pimen: Cum trebuie omul să 
se poarte? I-a zis lui Bătrânul: Să vedem pe Daniel, că nu s-a aflat 
împotriva lui nicio pâră, decât în slujirile aduse Dumnezeului său. 

66. A zis iarăşi: Sărăcia, suferinţa şi darul deosebirii, acestea 


° Fapte 20, 35. 

0 Cf. Facere 12, 2 ş.u. 

° Numeri 21, 9. 

0 Psalmul 72, 22. 

° Confraţii lui Daniel, demnitarii, mânaţi de invidie, au vrut să-l 
pârască împăratului Darie al perşilor, încât acesta să renunţe la prețuirea 
pe care o avea pentru el şi să-l scoată din demnitatea înaltă cu care îl 
însărcinase. Dar nu puteau să găsească motiv pentru că purtarea lui era 
fără reproş. De aceea, au născocit o poruncă conform căreia timp de 
treizeci de zile, cel care va cere ceva de la un alt zeu sau om în afară de 
Darius să fie aruncat în groapa leilor. Erau siguri că Daniel nu va trăda 
slujirea lui faţă de Dumnezeul în care credea şi astfel capcana lor ar fi 
dus la rezultatul dorit, ceea ce s-a şi întâmplat. (Cf. Daniel 6, 5 ş.u.). 

sunt uneltele vieţii monahale. Căci scris este: Dacă ar fi aceşti trei 
bărbaţi: Noe, Iov şi Daniel, Fu sunt viu, zice Domnul Dumnezeu’. 
Noe este chip al neagonisirii, lov al suferinţei şi Daniel al 
deosebirii. Aşadar, dacă există aceste trei lucruri în om, Dumnezeu 
locuieşte în acesta. 

67. A zis iarăşi Avva Pimen că: Două lucruri dacă urăşte 
monahul, poate să devină liber faţă de lume. Şi a zis lui fratele: 
Care sunt acestea? Şi a zis Bătrânul: Odihna trupească şi slava 
deşartă. Şi a zis fratele: Spune-mi alt cuvânt! A răspuns Bătrânul: 
Cât poţi, lucrează lucrul de mână, ca din acesta să faci milă. Căci 
scris este că milostenia şi credinţa curăţă păcatele”. A zis fratele: 
Ce este credinţa? A zis Bătrânul: Credinţa este a petrece în 
smerenie şi a face milă. 

68. A zis iarăşi: Omului despre care inima ta nu are înştiinţare” 
nu-i încredința cugetul tău. 

69. Un frate a întrebat pe Avva Pimen, zicând: Ce să fac cu 
prieteniile nefolositoare pe care le am? Şi acela a zis: Este vreun 
om care, horcăind de moarte, mai ia seama la prieteniile din lumea 
aceasta? Nu te apropia, nici nu le atinge şi singure se vor 
înstrăina. 

70. A zis iarăşi că: Atunci când un om vrea să-şi ridice casă, 
multe lucruri adună să poată înălța casa, şi diferite materiale 
adună. Aşa şi noi să luăm puţin din toate virtuțile. 

71. Acelaşi a zis că David a scris lui loab: Să fii stăpân în război 
şi vei stăpâni cetatea şi-o vei distruge. 

72. A zis Avva Pimen: Dacă vezi privelişti şi auzi lucruri, să nu 
le povesteşti aproapelui tău, căci aceasta este întoarcere de la 
război”. 

73. A zis iarăşi: La început fugi îndată, a doua oară fugi iarăşi, 
iar a treia oară fă-te sabie. 

74. A zis Avva Pimen Avvei Isaac: Uşurează parte din dreptatea 
ta şi vei avea odihnă în puţinele tale zile”. 


0 lezechiel 14, 14. 

0 Vezi Pilde 15, 27 şi Galateni 3, 11. 

0 Înştiinţarea (nAnpogpopia) este un termen tehnic în spiritualitatea şi 
în literatura monahală şi se referă la primirea unui fel de vestire, de 
informare tainică, nu prin cuvinte, ci la nivelul sufletului sau al duhului, 
oricum, mai curând la nivelul simţirii decât al minţii, în legătură cu un 
lucru sau cu o hotărâre, sau cu o atitudine pe care urmează să o ai. 
Gheron Iosif, cunoscutul isihast athonit din sec. XX spunea că nu lua nicio 
hotărâre până nu avea înştiinţare de sus. 

02 Regi 11, 25. 

0 Adică deturnarea aceluia de la lupta sa duhovnicească. 

0 Cuvântul dreptate (6ixonoovwvon) poate fi înţeles în două feluri: un 

75. A întrebat Avva Vitimie pe Avva Pimen zicând: Dacă cineva 
este trist din cauza mea şi îi pun metanie, dar nu se lasă 
înduplecat, ce să fac? A zis lui Bătrânul: Ia cu tine alţi doi fraţi şi 
pune-i metanie, şi dacă nu se înduplecă, ia alţi cinci. Şi dacă nu se 
va lăsa înduplecat nici de aceştia, ia cu tine preot. Şi dacă nici aşa 
nu se va îndupleca, să te rogi în continuare netulburat lui 
Dumnezeu, ca Acesta să-i dea înştiinţare, iar tu să rămâi fără 
grijă”. 

76. Un frate, mergând în piaţă, l-a întrebat pe Avva Pimen: Ce 
vrei să fac? A zis Bătrânul: Să te faci prieten cu cel care se sileşte 
pe sine şi vei vinde lucrurile tale cu odihnă. 

77. A zis iarăşi: Această vieţuire a dat Dumnezeu lui Israel: să 
stea departe de cele împotriva firii, de mânie, furie, invidie, ură, de 
vorbirea împotriva fratelui şi de celelalte ale firii vechi. 

78. A zis iarăşi: Osteneşte-te cât poţi să nu te porţi rău cu 
nimeni şi să-ţi păstrezi inima curată cu orice om. 

79. A venit la Avva Paladie mai-marele locului, voind să-l vadă, 
căci auzise cele despre el. Şi luând cu sine un tahigraf, i-a poruncit 
lui zicând: Eu intru la Avva, iar tu să scrii cele spuse de acesta 
către mine cu precizie. Şi intrând, mai-marele locului a zis 
Bătrânului: Roagă-te pentru mine, Avva, că am multe păcate. A zis 
Bătrânul: Singurul fără de păcat este lisus Hristos. A zis mai- 
marele locului: Oare, Avva, pentru fiecare păcat vom da socoteală? 
A zis Bătrânul: Scris este: Tu răsplăteşti fiecăruia după faptele lui. 
A zis mai-marele locului: Explică-mi cuvântul! A zis Bătrânul: Este 
de la sine înţeles, dar ascultă mai pe larg! Ai supărat pe 
aproapele? Aşteaptă-te la acelaşi lucru. Ai răpit de la cei lipsiţi, ai 
năpăstuit pe sărac, ai fost părtinitor la judecată, ai ruşinat, ai 
batjocorit, ai calomniat, ai pus în primejdie cinstea familiei altora, 
ai jurat strâmb, ai mutat hotarele ogoarelor părinteşti, ai jefuit 
casele orfanilor, ai strâmtorat pe văduve, ai preferat plăcerea 
trecătoare de aici bunurilor viitoare? Aşteaptă să ţi se întoarcă 
toate. Căci ceea ce seamănă omul, aceea va secera. Şi, desigur, 
dacă ai făcut şi ceva din cele bune, şi acelea să aştepţi să ţi se 
întoarcă însutit, căci Tu răsplăteşti fiecăruia după faptele lui”. 
Această hotărâre având în minte toată viaţa, vei putea să ocoleşti 


prim sens poate fi ţinerea legii lui Dumnezeu, virtute, sfinţenie, în care 
caz aici se recomandă Avvei Isaac să micşoreze puţin nevoinţa lui aspră, 
care probabil îi crea probleme. Un al doilea sens poate fi acela de 
automustrare, în care caz i se recomandă avvei să micşoreze mustrarea 
de sine, ca să i se liniştească sufletul (ET). 

0 Vezi Matei 18, 15-17. Psalmul 61, 11; Pilde 12, 14. 

° Psalmul 61, 11; Pilde 12, 14. 

° Psalmul 61, 11; Pilde 12, 14. 


DESPRE ÎNAINTAREA ÎN DESĂVARŞIRE 


multe din păcate. A zis dregătorul: Şi ce trebuie să fac, Avva? A zis 
Bătrânul: Să cugeţi la cele veşnice şi nesfârşite şi de neînlocuit, în 
care nu este noapte, unde nu este somnul cel asemănător morţii; 
în care nu este mâncare, nu este băutură slujitorii slăbiciunii 
noastre; nu este boală, nu sunt dureri, nici spitale, nu sunt 
tribunale, nici negoţ, nici bani - începutul tuturor relelor, pricina 
războaielor, şi rădăcina duşmăniei; ci este locaşul celor vii, al celor 
care nu mor prin păcat, al celor care trăiesc viaţa adevărată în 
Hristos lisus. Oftând, dregătorul a zis: Adevărat, Avva, aşa este, 
cum ai spus. Şi folosindu-se mult, a plecat la ale sale, mulţumind 
lui Dumnezeu. 

80. Se povestea despre Avva Pamvo că, dându-şi sfârşitul, în 
ceasul în care îi părăsea, a zis bărbaţilor sfinţi care se aflau lângă 
el: De când am venit în locul acesta al pustiei şi mi-am ridicat 
chilie şi am locuit în ea, nu îmi amintesc să fi mâncat pâine 
nemuncită cu mâinile mele” şi nu-mi pare rău pentru vreun cuvânt 
pe care l-am vorbit până în acest ceas. Şi plec la Dumnezeu, ca şi 
când n-aş fi început încă să-L. cinstesc. Şi mai mult decât multi, 
avea obiceiul, când îi cereau cuvânt din Scripturi sau duhovnicesc, 
să nu le răspundă îndată, ci spunea că nu ştie cuvântul şi o lună 
sau mai mult nu dădea răspunsul. 

81. A zis Avva Pamvo: Dacă ai inimă, poţi să te mântuieşti. 

82. Spuneau despre părinţii Avva Pamvo, Avva Visarion, Avva 
Isaia şi Avva Paisie că erau puternici foarte. Întâlnindu-se odată 
întâmplător cu Avva Athré, i-a întrebat pe aceştia preotul Muntelui 
Nitriei: Cum sunt datori fraţii să petreacă? lar ei au zis: În mare 
nevoinţă şi păzindu-şi conştiinţa faţă de aproapele. 

83. A întrebat un frate pe Avva Pamvo zicând: De ce mă 
împiedică duhurile să fac bine aproapelui? A zis lui Bătrânul: Nu 
vorbi aşa, afară numai dacă numeşti pe Dumnezeu mincinos. Ci 
spune mai bine: Nu vreau deloc să fac milostenie. Luânducţi 
înainte, Dumnezeu a spus: V-am dat stăpânire să călcaţi peste 
şerpi şi peste scorpii şi peste toată puterea vrăjmaşului?. 

84. Avva Pamvo a trimis pe ucenicul lui în cetatea Alexandriei 
ca să vândă lucrul mâinilor lui. Şi pentru că a rămas şaisprezece 
zile în cetate, aşa cum ne-a spus, a dormit nopţile în pridvorul 
bisericii Sfântului Marcu. Şi după ce a văzut slujba bisericii 
catedrale, s-a întors la Bătrân. Învăţase şi tropare. A zis lui 
Bătrânul: Te văd, fiule, tulburat. Nu cumva ţi s-a întâmplat vreo 
ispită în cetate? A zis fratele către Bătrân: Adevărat, Avva, în 
nepăsare cheltuim zilele noastre în pustia aceasta şi nici canoane, 


0 2 Tesaloniceni 3, 8. 
° Luca 10, 19. 

nici tropare nu cântăm. Căci plecând eu în Alexandria am văzut 
cetele bisericii cum cântă şi m-am întristat mult. De ce noi 

nu cântăm canoane şi tropare? Atunci Bătrânul i-a zis lui: Vai de 
noi, fiule, că am ajuns zilele în care monahii vor părăsi hrana tare, 
cea despre care vorbeşte Duhul Sfânt, şi vor alerga după cântări şi 
ehuri. Care străpungere a inimii, care lacrimi se nasc din tropare? 
Ce străpungere a inimii îi vine monahului când stă în biserică sau 
în chilie, şi-şi înalţă glasul său precum boii? Dacă ne înfăţişăm 
înaintea lui Dumnezeu suntem datori să stăm cu străpungere de 
inimă, şi nu cu semeţire.? Căci nu au ieşit monahii în pustia 
aceasta ca să se înfăţişeze lui Dumnezeu şi să se semeţească, şi să 
îngâne cântări, şi să bată ritmuri, şi să-şi legene mâinile, şi să se 
mute de pe un picior pe altul. Ci, suntem datori cu frică şi 
cutremur, cu lacrimi şi suspine, cu evlavie şi cu glas smerit, 
măsurat şi coborât, să aducem rugăciuni lui Dumnezeu”. Iată, îţi 
spun ţie, fiule, că vor veni zile în care vor strica creştinii cărţile 
Sfintelor Evanghelii şi ale Apostolilor şi ale dumnezeieştilor 
proroci, uitând de Sfintele Scripturi, scriind tropare şi cuvinte 
elineşti şi se va împrăştia mintea în tropare şi în cuvintele elinilor. 
De aceea, părinţii noştri au zis caligrafilor din această pustie să nu 
scrie vieţile şi cuvintele sfinţilor pe pergament”, ci pe papirus”, 


° Este folosit aici cuvântul ueTewpiou6c, un termen tehnic pentru 
limbajul paterical şi filocalic, întâlnit şi în textele biblice. Antioh, aşadar, 
a plecat în grabă spre Antiohia, socotind, în trufia lui, să facă uscatul 
drum de corăbii şi marea drum de picior, pentru semeţia inimii. (2 
Macabei 5, 21) Un neologism care ar reda mai exact sensul, dar pe care 
nu-l putem folosi în contextul de faţă este cuvântul exaltare. 

0 Până în secolul al VI-lea monahii nu s-au folosit de imnografie, ca să 
evite capcana celui rău. Ei întrevedeau riscul ca frumuseţea melodiei să 
alunge străpungerea inimii celor care se rugau, pe de o parte, şi pe de 
altă parte ca execuţia cântării să provoace celui care o cânta gânduri de 
slavă deşartă (ET). 

° Cuvintele membrană, difteră şi pergament se referă la acelaşi obiect. 
Erau piei de diferite animale, prelucrate, în special de vițel, de capră, de 
miel sau de oi, care erau folosite pentru scris. Raritatea pergamentului îi 
obliga deseori pe oameni să le spele sau să le curețe pe cele deja scrise, 
ca să poată să le folosească din nou ca material de scris. Astfel, au apărut 
aşa-numiţii codici palimpsest (de la cuvintele greceşti mnáàw-yáw = a 
lustrui din nou). Prin lustruirea aceasta se ştergea scrierea anterioară. 

0 Papirusul era un material de scris confecţionat din planta papirus 
care creştea în timpurile vechi în valea Nilului, în Siria, Mesopotamia şi 
Palestina. Era un material care se distrugea uşor şi nu rezista la 
procedura de curăţire şi de scriere a doua oară, aşa cum se întâmpla cu 
pergamentele. Astfel, prin folosirea papirusului se elimina şi pericolul 
imediat al distrugerii textelor sfinte scrise. 

căci neamul ce va veni va şterge vieţile părinţilor sfinţi şi va scrie 
după voia lui. Şi i-a zis lui fratele: Oare, vor fi schimbate 
obiceiurile şi tradiţiile creştinilor şi nu vor mai fi preoţi în biserică, 
ca să se întâmple acestea? Şi a spus Bătrânul: În acele timpuri se 
va răci iubirea multora” şi va fi strâmtorare nu puţină, năvălirea 
altor neamuri, mişcare de popoare, nestatornicie între împărați, 
neorânduială între dregători, risipă între preoţi, nepăsare între 
monahi. Egumenilor nu le va păsa de mântuirea lor şi a turmei lor. 
Doritori vor fi toţi şi primii la mese şi certăreţi, leneşi la rugăciune, 
dar gata mereu să vorbească de rău pe alţii”, oricând gata să 
judece; vieţile bătrânilor şi cuvintele lor nici nu le vor urma, nici 
nu le vor asculta, ci mai curând vor flecări şi vor spune: Dacă 
trăiam în zilele acelora, ne-am fi nevoit şi noi. lar episcopii 
timpurilor acelora vor fi slugarnici faţă de persoanele celor 
puternici, vor judeca judecăţile lor după darurile primite, nu vor 
apăra pe săraci în judecăţile lor, vor strâmtora pe văduve, vor 
necăji pe orfani. Vor pătrunde şi în popor necredinţa, risipirea, 
ura, duşmănia, invidia, cearta, hoţia, beţia, petrecerile nesimţite, 
adulterele, desfrâul, uciderile, jafurile. Şi a zis fratele: Ce va face, 
dar, cineva în asemenea timpuri şi vremuri? Şi a zis Bătrânul: 
Fiule, în asemenea zile, va scăpa cel ce-şi mântuieşte sufletul său; 
şi mare se va chema acela în Împărăţia Cerurilor?. 

85. Spunea Avva Pitirion, ucenicul Avvei Antonie: Cel care vrea 
să alunge dracii mai întâi să-şi supună patimile. Căci ce patimă va 
birui şi dracul aceleia va alunga. Te urmăreşte dracul mâniei? 
Dacă ai biruit mânia, ai alungat şi pe dracul ei. La fel este cu orice 
patimă. 

86. A spus Avva Sisoe: Fă-te neînsemnat, voia ta arunc-o 
înapoia ta şi fă-te fără griji şi vei găsi odihnă. 

87. Acelaşi a zis: Sunt unii care îşi cheltuiesc zilele lor în 
nepăsare. Cu cuvântul şi cu gândul caută să se mântuiască, dar cu 
fapta nu se îngrijesc. Pe de o parte citesc vieţile sfinţilor, pe de 
altă parte nu urmează smerenia şi neagonisirea, rugăciunea şi 
privegherea, înfrânarea şi liniştirea, somnul pe pământ şi 
metaniile. Socotesc neadevărate vieţile sfinţilor, în trufia lor, 
spunând că este cu neputinţă să îndure cineva asemenea lucruri, 


0 Vezi Matei 24, 12. 

0 Vorbirea de rău (xaraiaii&) sau bârfa, cum o numim noi popular, 
este amintită deseori în textele patericale, dar şi în cărţile biblice. Vezi: 
Nu vă vorbiţi de rău unul pe altul, fraţilor! Cel care-l vorbeşte de rău pe 
un frate sau îl judecă pe fratele său, acela vorbeşte de rău legea şi judecă 
legea; dar dacă judeci legea, nu eşti împlinitor al legii, ci judecătorul ei 
(Iacob 4, 11). 

° Matei 5, 19. 


PATERICUL MARE 


negândindu-se că unde Dumnezeu locuieşte, prin harul 
dumnezeiesc al Botezului şi prin lucrarea poruncilor, se săvârşesc 
lucruri şi daruri duhovniceşti mai presus de fire. 

88. Ziceau despre Avva Homai că, atunci când era să se 
săvârşească, a spus fiilor săi duhovniceşti: Să nu locuiţi împreună 
cu ereticul, nici să nu faceţi cunoştinţă cu dregătorii, nici să fie 
mâinile voastre întinse spre a aduna, ci mai degrabă întinse spre a 
da0. 

89. A zis un Bătrân: Pregăteşte-ţi sabia! Şi a zis fratele: Dar nu 
mă lasă patimile! A zis Bătrânul: Scris este: Cheamă-Mă în ziua 
necazului tău şi Eu te voi izbăvi, iar tu Mă vei preaslăvi! O. 
Cheamă-L, deci, pe Domnul şi te va izbăvi de orice ispită. 

90. Ziceau Bătrânii: scufia este semnul nerăutăţii, paramanul - 
al crucii şi cingătoarea - al bărbăţiei”. Deci, să trăim potrivit 
schimei, împlinind toate cu râvnă, ca să nu părem că purtăm 
schimă străină. 

91. Un frate a întrebat pe un Bătrân, zicând: Cum poate cineva 
să se facă nebun pentru Domnul? I-a spus lui Bătrânul: Era într-o 
obşte un copil şi a fost dat unui bătrân îmbunătăţit ca să-l îndrume 
şi să-l înveţe frica de Dumnezeu. Deci a spus Bătrânul acestuia: 
Când te ocărăşte cineva, binecuvântează-l; dacă te aşezi la masă, 
mănâncă pe cele rele şi lasă pe cele bune; dacă trebuie să alegi 
haină, las-o pe cea bună şi ia-o pe cea rea. I-a zis copilul: Nebun 


° Fapte 20, 35. 

° Psalmul 49, 15. 

° După Avva Dorotei, scufia este semnul smereniei şi al lipsei de 
răutate, pentru că pruncii poartă scufii, şi nu omul adult... Trebuie să 
urmăm pruncilor în nerăutate. Pe prunc dacă îl umileşti, nu se mânie, 
dacă-l cinsteşti, nu cade în slavă deşartă. Dacă-i ia cineva ceea ce are, nu 
se necăjeşte, pentru că este fără de răutate. Nu se împotriveşte, nu caută 
slavă. Dar scufia este şi semnul harului divin. Aşa cum scufia acoperă şi 
protejează capul copilului, la fel şi harul lui Dumnezeu acoperă mintea 
conducătoare şi se îngrijeşte de lipsa de răutate a copilului pe care ne-o 
dăruieşte Hristos şi o ocroteşte faţă de aceia care încearcă continuu s-o 
lovească şi s-o rănească. Paramanul (se numeşte şi polistavru) se poartă 
cruciş pe umeri, conform cuvintelor: Ia-ți crucea şi urmează-Mi Mie. Şi 
crucea, ce altceva înseamnă decât mortificarea desăvârşită care se 
săvârşeşte în noi prin credinţa în Hristos? Cingătoarea simbolizează, pe 
de o parte, că suntem pregătiţi să slujim, aşa cum face cel care vrea să 
lucreze, care mai întâi se încinge şi după aceea începe treaba. Mai 
simbolizează însă şi mortificarea poftei instinctuale. Adică cingătoarea 
este făcută din piele moartă şi o purtăm la mijloc, unde se află rinichii 
(care sunt consideraţi ca locaş al poftelor sufletului) şi, astfel, suntem 
chemaţi să omorâm iubirea de plăceri (Avva Dorotei, Lucrări ascetice. 
Didascalia I, cap. 15-19) (ET). 

sunt de-mi zici să fac acestea? A zis Bătrânul: De aceea zic să faci 
acestea, ca să te faci nebun pentru Domnul şi să te înţelepţească 
Domnul. lată, ne-a arătat Bătrânul ce trebuie să facă cineva ca să 
devină nebun pentru Domnul. 

92. A zis un Bătrân: Să stăm pe stâncă şi să năvălească râul! 
Nu te teme, căci nu te poate nărui. Cântă în linişte, zicând: Cei ce 
se încred în Domnul sunt ca muntele Sionului; nu se va clătina în 
veac cel ce locuieşte în Ierusalim. 

93. A zis iarăşi: Pentru tine S-a născut Hristos, omule! Pentru 
aceasta a venit Fiul lui Dumnezeu, ca tu să te mântuieşti. S-a făcut 
prunc, s-a făcut om, Dumnezeu fiind. Odată, citeţ făcându-se, a 
luat cartea în sinagogă şi a citit, zicând: Duhul Domnului este 
peste Mine, că Domnul m-a uns.0 Altă dată, ca un ipodiacon, 
făcând bici din frânghii, a scos afară din templu oile şi boii şi toate 
celelalte”. Diacon fiind, încingându-se cu ştergarul, a spălat 
picioarele ucenicilor Săi, poruncind acestora să spele şi ei 
picioarele fraţilor”. Ca preot, stând în mijlocul preoţilor, învăţa 
poporul. Episcop fiind, luând pâinea şi a binecuvântat-o, a dat-o 
ucenicilor Săi. A fost biciuit pentru tine, şi tu pentru El nu duci 
nici măcar o ocară; S-a îngropat şi a înviat ca Dumnezeu; toate 
pentru noi după rânduială le-a pătimit una după alta, ca să ne 
mântuiască. Să fim treji, să priveghem, să ne îndeletnicim cu 
rugăciuni, cele plăcute Lui să facem’. 

94. Despre gândurile vătămătoare a răspuns un Bătrân: Vă rog, 
fraţilor, ca, aşa cum am încetat faptele, să încetăm şi gândurile! 


° Psalmul 124, 1. Vezi Calist Patriarhul: Sfântul Părinte ne spune că, 
cuvântul Ierusalim se tâlcuieşte ca locul păcii şi simbolizează locul unde 
se sălăşluieşte Dumnezeu. Este evident că se referă la sufletul care 
trăieşte pacea adusă de prezenţa lui Hristos în el. Nu orice suflet poate 
să trăiască pacea lui Hristos şi să aibă numele păcii, decât acela care, ca 
o cetate ce se construieşte, are la temeliile ei piatra nezdruncinată din 
capul unghiului, pe Hristos (Filocalia vol. 4 Capitole despre rugăciune, 
53) (ET). 

° Isaia 61, 1. 

° Ioan 2, 15-16. 

° Toan 13, 5 şi 14. 

° Marcu 14, 22. 

0 Este interesant cum grupează Bătrânul într-un singur sfat mai multe 
sfaturi ce se regăsesc răspândite în textele nou-testamentare. 
Îndemnurile „Să fim treji, să priveghem” se găsesc în 1 Petru 5, 8, la 
persoana a Il-a plural, Fiţi treji, privegheați; cu rugăciuni să ne 
îndeletnicim este din 1 Cor. 3, 7; iar ultima parte, cele plăcute Lui să 
facem este din 1 Ioan 3, 22. Este o dovadă a familiarităţii părinţilor cu 
limbajul biblic şi a libertăţii cu care îl folosesc. 

95. A zis un Bătrân: Dacă între tine şi altul s-a întâmplat cuvânt 
întristător, şi acela tăgăduieşte, zicând: Nu am zis cuvântul 
acesta!, să nu te cerţi cu el; că poate să se întoarcă şi să zică: Da, 
am zis şi ce-i cu asta? 

96. A zis un Bătrân: Să nu încuviinţezi orice cuvânt şi să nu te 
învoieşti cu el. Cu greu să crezi şi repede să adevereşti. 

97. Zicea unul din bătrâni: Ne adunam la început unii cu alţii şi 
vorbeam spre folos şi făceam cete-cete şi urcam la cer. Acum ne 
adunăm şi, ajungând la vorbire de rău, ne tragem unul pe altul în 
prăpastie jos. 

98. A zis unul din bătrâni: Dacă omul nostru lăuntric 
veghează”, are puterea să-l păzească şi pe cel din afară. Iar dacă 
nu, câtă putere este, să păzim limba. 

99. Acelaşi spunea: De lucrare duhovnicească este nevoie, că 
pentru aceasta am venit. Căci mare chin este a învăţa cu gura şi a 
nu face lucrul cu trupul. 

100. Un frate a întrebat pe unul din părinţi: Ce este viaţa? Şi 
acela răspunzând a zis: Gură care spune adevărul, trup sfânt, 
inimă curată, gânduri ce nu cutreieră prin lume, cântare cu 
străpungere de inimă, a petrece în liniştire şi nimic altceva 
cugetând afară de aşteptarea cu nădejde a Domnului. 

101. A zis Bătrânul: Diavolul atacă meteahna monahului. Căci 
un obicei statornicit prin timp îndelung dobândeşte puterea firii”, 
mai ales la cei nepăsători. Orice mâncare pe care o cauţi după 
miros să nu doreşti să ţi-o dai, mai ales când eşti sănătos. Şi ceea 
ce pofteşti să nu mănânci, ci, mâncând cele trimise ţie de 
Dumnezeu, fii mulţumitor în orice ceas. Pâinicile monahilor am 
mâncat, dar încă nu am devenit monahi. Deci, îmbărbătează-te, 
frate, ca să nu porţi veşmânt străin, ci să ai pecetea lui Hristos, 
adică smerenia. 

102. Spuneau bătrânii că: Monahul este dator până la moarte 
să se împotrivească dracului acediei” şi al nepăsării, mai ales în 


° Omul lăuntric şi omul din afară sunt sintagme antropologice folosite 
pentru prima dată de Sfântul Pavel. Vezi Romani 7, 22; 2 Corinteni 4, 16; 
Efeseni 3, 16. Practica monahală ascetică şi literatura patericală şi 
filocalică vor dezvolta mult aceste noţiuni. 

0 Ceea ce spune şi înţelepciunea populară: Obiceiul este a doua 
natură! 

° După Sfântul loan Sinaitul, acedia înseamnă „paralizia sufletului şi 
depravarea minţii, lene şi nepăsare faţă de nevoinţă, ură faţă de 
făgăduinţele călugăreşti..., este cea care aduce istovirea la vremea 
psalmodiei şi slăbiciunea la vremea rugăciunii...; acedia este pentru 
călugări moartea sufletească ce cuprinde toate relele” (Scara, Cuvântul al 
13-lea, Despre acedie). 

timpul slujbelor. Şi dacă ai reuşit aceasta cu ajutorul lui 
Dumnezeu, ia aminte la gândul mulţumirii de sine şi al semeţirii şi 
zi în gândul tău: De n-ar zidi Domnul casa, în zadar s-ar osteni cei 
ce o zidesœ, căci nimic nu este omul decât pământ şi cenuşă”,şi 
aminteşte-ţi că Domnul stă împotrivă celor mândri, iar celor 
smeriţi le dă har”. 

103. A zis un Bătrân: Când te culci sau când te scoli, sau orice 
altceva faci, dacă va fi Dumnezeu înaintea ochilor tăi, nicicum 
vrăjmaşul nu poate să te înfricoşeze. Iar dacă gândul, în acest fel, 
rămâne în Dumnezeu, şi puterea lui Dumnezeu va rămâne în el. 

104. A zis un Bătrân: Trebuie ca monahul să nu tragă cu 
urechea, să nu fie bârfitor şi să nu se smintească. 

105. Un frate a întrebat pe un Bătrân zicând: Spune-mi cuvânt, 
cum să mă mântuiesc? Iar el a zis: Străduieşte-te să lucrezi puţin 
câte puţin şi te vei mântui. 

106. Spuneau părinţii că acestea sunt pe care Dumnezeu le 
cere de la creştini: Să se supună Sfintelor Scripturi, cele spuse să 
fie şi făcute? şi să asculte de cârmuitori şi de părinţii 
duhovniceşti”. 

107. Un frate a întrebat un Bătrân zicând: Ce să fac că 
gândurile mă împresoară sub pretextul de a cerceta pe Bătrâni? 
Iar Bătrânul a zis lui: Dacă vezi că gândurile vor să te scoată afară 
din chilie din pricina strâmtorării, fă-ţi ţie însuţi o mângâiere în 
chilie şi nu vei mai vrea să ieşi. lar dacă vrei să mergi pentru 
folosul sufletesc, încearcă-ţi cugetul şi ieşi. Căci am auzit despre 
un bătrân că, atunci când îi spuneau gândurile să cerceteze pe 
cineva, se ridica, lua rasa, ieşea afară, înconjura chilia şi intra din 
nou şi făcea pentru sine mângâierea străinului”, şi aşa făcând îşi 
găsea liniştea. 

108. Ziceau părinţii că pentru călugări cursa diavolului, mai 
mult decât femeile, sunt copiii. 

109. Ziceau iarăşi: Unde există vin şi copii nu mai este nevoie 
de satana. 

110. Un frate râvnitor stătea în chilia lui şi, auzind de virtuțile 
sfinţilor, se grăbea, crezând că acestea se dobândesc fără suferinţă 
şi luptă multă. Plecând, a spus unui mare părinte despre aceasta, 
şi i-a răspuns Bătrânul: Dacă voieşti, mergi şi fă-te ca un copil care 


° Psalmul 126, 1. 

0 Facere 18, 17. 

0 Pilde 3, 34; Iacob 4, 6. 

0 Matei 7, 21-23. 

0 Evrei 13, 17. 

0 Îşi oferea sieşi ceea ce oferea unui străin când îl cerceta. 

ia lecţii de la învățătorul lui şi una câte una le vei învăţa. Astfel, ia 
hotărârea ca în acest an să lupţi până vei reuşi să te opreşti înainte 
de a-ţi sătura pântecele. Şi iarăşi osteneşte-te până când vei uri 
slava deşartă ca pe un duşman. Şi când vei învăţa acestea bine, 
luptă-te să dispreţuieşti cele materiale şi să încredinţezi lui 
Dumnezeu grija pentru tine. Şi îndrăzneşte, căci, dacă acestea trei 
le va reuşi omul, va întâmpina cu bucurie pe lisus când va veni. 

111. A zis unul din părinţi: Dacă nu urăşti mai întâi, nu poţi să 
iubeşti; dacă nu urăşti păcatul, nu poţi să împlineşti dreptatea, 
precum este scris: Fereşte-te de rău şi fă bine”. Dar chiar şi în 
acestea, voinţa” este cea care se cere totdeauna. Pentru că Adam, 
în rai fiind, a încălcat porunca lui Dumnezeu, şi lov, pe gunoaie 
şezând, şi-a păstrat stăpânirea de sine. Aşadar, numai bunăvoință 
cere Dumnezeu de la om şi să se teamă de El totdeauna. 

112. Un frate, fiind ispitit, a mers la un Bătrân şi a încredinţat 
acestuia ispitele la care era supus. Şi i-a zis Bătrânul: Să nu te 
înfricoşeze ispitele care ţi se întâmplă, căci vrăjmaşii, cu cât văd 
sufletul tău urcând şi unindu-se cu Dumnezeu, cu atât ei se înfurie 
topindu-se de invidie. Nu este cu putinţă să nu fie de faţă 
Dumnezeu şi îngerii Lui în ispitele noastre. Numai nu înceta să-L 
chemi cu multă smerenie. Deci, când ţi se întâmplă aşa ceva, să ai 
în gând puterea Celui ce ne ajută pe noi, slăbiciunea noastră şi 
cruzimea vrăjmaşului, şi te vei bucura de ajutorul lui Dumnezeu. 

113. A zis un Bătrân: După cum păzitorul hanului nu are putere 
să primească un străin până ce nu are poruncă de la stăpânul 
casei, aşa şi vrăjmaşul, dacă nu este primit, nu poate să intre. lar 
când te rogi să spui: Cum Te voi dobândi, Doamne, Tu ştii! Eu sunt 
ca o sălbăticiune şi nu ştiu nimic. Tu m-ai adus în ceata mântuirii”, 
mântuieşte-mă! Fu sunt robul Tău şi fiul roabei Tale”. Doamne, 
mântuieşte-mă după voia Ta! 


° Psalmul 33, 13. 

° Termenul folosit în original este npoovpia. O posibilă trimitere la 2 
Corinteni 8, 11 1 npovpia tov 0£hew. Din păcate limba română nu a 

se întâmplă şi cu alte cuvinte greceşti care exprimă realităţi 
fundamentale, mai ales pentru domeniul vieţii duhovniceşti şi al 
nevoinţelor monahale. În vechime s-a propus osârdie, ceea ce nu este 
deloc rău. Mitropolitul Bartolomeu Anania împrumută din Biblia de la 
Ierusalim ardoare, traducând prin ardoarea de a voi, expresie uşor 

numai de Sfântul Pavel (de patru ori) şi de ucenicul său, Luca, în Fapte (o 
dată). 

114. A zis un Bătrân: Este cu neputinţă să dobândească cineva 
pe lisus altfel, decât numai prin osteneală, smerenie şi rugăciune 
neîncetată. 

115. A zis unul dintre Părinţi: Este dator călugărul, când este 
împreună cu alţi monahi, să aibă întotdeauna privirea plecată spre 
pământ şi să nu ia seama deloc la faţa omului, mai ales a celui 
tânăr. lar când este singur, să aibă atenţia îndreptată întotdeauna 
spre cele de sus. Căci mult pătimesc şi se tem dracii când luăm 
aminte spre cele înalte, spre Domnul. 

116. A zis un Bătrân: Dumnezeu rabdă păcatul celor din lume, 
dar păcatul celor din pustie nu-l rabdă. Vezi, fratele meu, că cel 
care a plecat din lume nu se judecă după măsura lumii? Căci cel 
din lume are multe îndreptăţiri, noi însă ce îndreptăţiri vom găsi să 
punem înainte? Cu adevărat, focul este înfricoşător şi osândirile 
multe pentru cei care au cunoscut voia lui Dumnezeu, dar au 
nesocotit-o0 şi au urmat voia lor proprie. Căci, desfătându-se” şi 
bucurându-se cu cele deşarte şi trecătoare, spun că pentru nevoile 
trupului agonisesc aur şi bunuri materiale, ca să stăpânească 
trupul. Este bun foarte acest cuvânt şi arată adevărul, dacă, 
desigur, se îngrijesc numai de cele necesare. Dacă spune „numai 
pentru nevoile trupului mă îngrijesc”, nu trebuie, deci, când i se 
aduc monahului bani sau mâncăruri alese, să fie atras şi să le 
primească, ci să poarte grijă fără zarvă numai pentru nevoile 
trupului. Şi unde sunt aceia care, dobândind atâtea, iarăşi altele 
cer, şi aceia care mâncând atâtea, iarăşi cele mai bune mâncăruri 
poftesc? Dacă lucrezi, nu primi bani, iar dacă primeşti, nu lucra, ca 
să nu ai tulburări. Noi însă vrem şi pe una, şi pe cealaltă. Ţi-am 
pus înainte pricinile care provoacă patimile, prin care cel care 
crede că este călugăr este judecat mai aspru decât cei din lume. 
Pentru că mulţi din lume trăiesc cuviincios şi fac milostenii, iar 
acesta nu miluieşte pe fratele său, ci cheltuieşte şi face din casa lui 
Dumnezeu casă de negoţ sau mai curând cârciumă. Despre 
acestea am vorbit în parte, despre cele care duc la deşertăciune, 
ca să le cunoaştem şi să fugim de ele şi să ne mântuim. Căci celor 
mai mulţi li se pare că în a purta rasa şi în a spune „Doamne, 
Doamne...” şi în a auzi numindu-ne monahi stă îndeletnicirea 
noastră. Cu adevărat, fraţilor, dacă nu luăm aminte la noi înşine, 
mai rău decât celor din lume ni se întâmplă să cădem în groapă, ca 
să nu mai putem striga după aceea către Dumnezeu. Deci, de frică 
este nevoie şi de smerenie adevărată. Căci cei mai mulţi dintre 
fraţii noştri, în smerenie crezând că sunt şi că petrec călugăreşte 

şi căutând să se bucure de voia proprie, nu se supun voii lui 
Dumnezeu. Aceştia cad robi propriei lor voințe şi pierd în zbateri şi 
griji zadarnice timpul dat lor pentru pocăință, pe care îl vor căuta 
mult după puţină vreme, dar nu-l vor mai găsi”. 

117. A zis un Bătrân: Sileşte-te cu grijă să nu păcătuieşti, ca să 
nu batjocoreşti pe Dumnezeu Care locuieşte în tine şi să-L. alungi 
din sufletul tău. 

118. A zis un Bătrân: Fraţilor, să fim treji, să priveghem, să ne 
îndeletnicim cu rugăciunea, ca să ne mântuim. Cele plăcute lui 
Dumnezeu să facemO. Ostaşul, intrând în război, numai de sufletul 
său are grijă; la fel şi vânătorul. Să ne asemănăm, deci, acestora. 
Cel care trăieşte după Dumnezeu trăieşte împreună cu Acesta. 
Ascultă ce zice: Voi locui în ei şi voi umbla întru ei, şi voi fi 
Dumnezeul lor, şi ei Îmi vor fi popor?. 

119. A venit odată un frate care locuia la Chilii0 la unul dintre 
Părinţi şi i-a încredinţat gândul că era strâmtorat. Şi Bătrânul a zis 
lui: Tu ai aruncat la pământ marea unealtă, care este frica de 
Dumnezeu, şi ai luat să porţi cu tine toiagul de trestie, adică 
gândurile viclene. Ia mai degrabă cu tine focul, care este frica de 
Dumnezeu, şi când vine să te atingă, ca trestia va fi arsă de foc. 
Căci nu are putere răutatea împotriva celui care are frică de 
Dumnezeu. 

120. A zis un Bătrân: Nu învăţa pe alţii înainte de vreme! Altfel, 
toată viaţa ta vei fi lipsit de înţelepciune! 

121. Un frate a întrebat un Bătrân: Părinte, spune-mi ce bine 
să fac ca să împlinesc voia lui Dumnezeu? lar Bătrânul i-a zis: 
Fiule, dacă vrei să faci voia lui Dumnezeu, să stai departe de orice 
nedreptate”, lăcomie”, iubire de arginţi” şi să nu răsplăteşti 
niciodată răul cu rău, sau ocara cu ocară”, pumnul cu pumn, sau 
blestemul cu blestem”. Adu-ţi aminte de Domnul care a zis: Să nu 
judecaţi, ca să nu fiţi judecaţi”, iertaţi şi vi se va ierta vouă, fiţi 

milostivi, ca să fiţi miluiţi, cunoscând bine că ochii Domnului, de 
mii de ori mai luminoşi decât soarele, sunt îndreptaţi spre oameni 
şi nimic nu le scapă, nici din gânduri, nici din cugete, nici ceva din 
tainele inimii’. Şi, oricum, trebuie să ne înfăţişăm înaintea tronului 
lui Hristos, ca fiecare să primească după faptele lui”. Pentru 
aceasta, fiule, suntem datori să slujim Acestuia cu frică şi cu 
cutremur, şi cu toată evlavia, aşa cum El Însuşi a dat poruncă şi 
cum au învăţat şi Apostolii, ca să fim treji la rugăciuni” şi să 
stăruim în postiri şi cereri, rugându-l. pe Dumnezeu, Cel ce pe 
toate le vede, să nu ne lase să cădem în ispită. 

122. Acelaşi a spus că: Cel care învaţă pe alţii despre 
mântuirea lor este dator să adune primul rodul învăţăturii pentru 
el însuşi. Căci cel care nu poate să se înţelepţească pe sine însuşi, 
cum va putea să înţelepţească pe altul? Şi cel care este strâns 
legat de iubirea de arginţi şi tras după sine de dracul acesteia, 
cum poate să-i înveţe pe alţii despre milostenie? Şi cel care se 
ocupă cu a da şi a lua, cu a vinde şi a cumpăra, cheltuindu-şi ca un 
amăgit zilele şi anii cu grijile pământeşti, cum poate să înveţe pe 
alţii despre bunătăţile viitoare? Dacă el însuşi, care învaţă, a 
părăsit cele cereşti pentru cele trecătoare şi nesigure, este vădit 
că cei care îl văd şi sunt învăţaţi de el, vor fi învăţaţi să treacă cu 
vederea cele veşnice şi să dea toată grija vieţii de aici. Unuia ca 
acesta îi spune Dumnezeu: Pentru ce istoriseşti tu dreptățile Mele 
şi iei legământul Meu în gura ta? Tu ai urât învăţătura şi ai lepădat 
cuvintele Mele înapoia ta”. Şi din nou va zice: Vai prin care este 
hulit numele Meu”. Bine este a învăţa, dacă cel care vorbeşte şi 
face, pentru ca prin ceea ce vorbeşte să facă şi prin ceea ce tace 
să fie cunoscut; căci fericit este nu cel care învaţă, ci cel care face 
şi învaţă. 

123. Un frate a întrebat un Bătrân zicând: Cum cei ce trăiesc în 
lume, neglijând posturile, dispreţuind rugăciunile, stând departe 
de privegheri, săturându-se de toate mâncărurile, făcând totul 
după poftele lor, mâncându-se unii pe alţii în a da şi a lua, 
cheltuind cea mai mare parte a zilei cu jurăminte şi mărturii, nu 
cad, nici nu spun că păcătuiesc, nici nu se opresc pe ei înşişi de la 
împărtăşanie? Iar noi, monahii, alipiţi de posturi şi de privegheri şi 

de metanii şi de mâncărurile uscate, lipsiţi de orice odihnă 
trupească, ne jeluim şi ne tânguim şi spunem că suntem pierduţi şi 
că am căzut din Împărăţia Cerurilor şi suntem vrednici de gheena? 
Iar Bătrânul oftând a zis: Bine ai zis, frate, că nu cad cei din lume; 
căci, căzând o dată cu cădere ruşinoasă şi înfricoşătoare, nu pot 
nici să se ridice, nici nu au de unde să mai cadă. Ce grijă să aibă 
diavolul să lupte cu cei care sunt mereu căzuţi şi nu se ridică 
niciodată? Monahii, însă, când învingători, când învinşi, când 
căzuţi, când sculaţi, când chinuitori, când chinuiţi, când luptători, 
când luptaţi, se împotrivesc diavolului. Iar cei din lume, odată cu 
prima cădere, din multă necunoştinţă, rămânând aşa şi nevăzând 
măcar că au căzut, nicidecum nu se îngrijesc să se ridice din 
cădere. lar ca să afli, fiule, că nu numai eu şi tu, care ne credem 
monahi, departe fiind de petrecerea monahală, avem nevoie să ne 
jeluim pururea şi să ne tânguim, ci şi marii Părinţi, adică asceţii şi 
anahoreţii, au nevoie de tânguire, ascultă cu înţelepciune ca să 
cunoşti. Minciuna este de la diavol, a spus Dumnezeu; şi a vedea 
femeia spre a o pofti a socotit a fi adulter”, şi mânia faţă de 
aproapele a asemuit-o cu uciderea”, şi pentru cuvântul deşert a 
arătat că vom da seamă”. Cine este omul acela şi unde-l vom căuta 
pe el, neispitit de minciună, neîncercat de vreo poftă cu privirea şi 
niciodată mânios pe aproapele, nici aflat răspunzător de vreun 
cuvânt deşert, aşa încât să nu aibă nevoie de pocăință? Aceasta, 
deci, să cunoşti, fiule, că cel care nu s-a dat pe sine desăvârşit 
crucii, în duh de smerenie şi umilire, şi nu se va arunca pe sine la 
pământ spre a fi călcat în picioare de toţi, spre a fi nedreptăţit şi 
batjocorit şi luat în râs şi toate acestea răbdându-le cu mulţumire 
şi bucurie pentru Dumnezeu şi cel care nu a ajuns să nu caute 
deloc cele omeneşti, adică slavă sau cinste sau laudă sau plăcerea 
mâncării sau a băuturii sau a îmbrăcării, acela nu poate să fie 
creştin adevărat. 

124. A zis un Bătrân: Cunoaşte cu experienţa vieţuirea cea 
bună şi nu te teme că eşti neputincios. 

125. A zis un Bătrân: Dacă te-ai lepădat pentru Dumnezeu de 
cei după trup, stând în chilia ta nu lăsa să te cuprindă doruri după 
tată, sau mamă, sau frate, sau fii preaiubiţi, sau fiice, sau soţie 
iubită. Căci pe toate le-ai lăsat pentru Dumnezeu. Aminteşte-ţi de 
ceasul morţii tale, că nimeni dintre aceştia nu te poate ajuta. 

126. A zis un Bătrân: Aşa cum luptătorul se întăreşte în lupte, 

la fel este dator şi monahul pentru gândurile lui să ridice mâinile 
către cer, chemându-lL. pe Dumnezeu în ajutor. Gol, luptătorul stă 
în arenă pentru luptă, gol şi fără nimic la el, uns cu uleiuri şi 
învăţat de instructor cum trebuie să lupte. Vine adversarul asupra 
lui, aruncă cu nisip pe el, adică cu pământ, ca să poată astfel să-l 
prindă mai uşor. Vezi aceasta la tine, o, monahule! Instructorul 
este Dumnezeu, Cel care ne dă nouă biruinţa, iar luptătorii suntem 
noi. Adversarul este potrivnicul, iar nisipul sunt lucrurile lumii. 
Vezi măiestria vrăjmaşului? Stai liber, deci, de cele materiale şi vei 
birui. Căci atunci când mintea este îngreuiată de cugetul material, 
nu primeşte cuvântul nematerial0. 

127. A zis un Bătrân că era un ţăran foarte bogat şi voind să 
înveţe pe fiii lui agricultura, le-a zis: Fiilor, voi ştiţi cum m-am 
îmbogăţit! Şi voi, dacă mă veţi asculta, vă veţi îmbogăţi. Au zis lui: 
Te rugăm, tată, spune-ne! Şi acela, ca să nu fie cuprinşi de 
nepăsare, s-a folosit de un vicleşug şi le-a zis: Este o zi din an în 
care dacă cineva este aflat muncind, se îmbogăţeşte. Dar din cauza 
bătrâneţii am uitat care este. Deci, nu neglijaţi nicio zi munca 
voastră, ca să nu fiţi aflaţi că nu lucraţi în acea zi binecuvântată şi 
să lucraţi în gol întreg anul. Aşa şi noi, dacă lucrăm neîncetat, vom 
găsi drumul vieţii. 

128. A întrebat un frate pe un Bătrân: De ce atunci când ies la 
lucru sunt nepăsător cu sufletul meu? A zis lui Bătrânul: Nu vrei să 
împlineşti ceea ce este scris: „Bine voi cuvânta pe Domnul în toată 
vremea, pururea lauda Lui în gura mea. În Domnul se va lăuda 
sufletul meu”. Dacă eşti înăuntru sau dacă eşti afară, oriunde 
mergi, nu înceta să binecuvântezi pe Dumnezeu; nu numai cu 
cuvintele, ci şi cu faptele şi în minte slăveşte pe Stăpânul tău. 
Pentru că Dumnezeu nu este mărginit la un loc, ci se află 
pretutindeni, şi pe toate le ţine cu puterea Lui dumnezeiască. 

129. Spunea un frate că a întrebat pe un Bătrân: Ce să fac cu 
nepăsarea mea? Şi a zis Bătrânul: Dacă nu smulgi buruiana mică, 
care este nepăsarea, devine hăţiş mare. 

130. A zis un Bătrân: Dacă spui cuiva cuvânt despre viaţă, să 
vorbeşti cu străpungere de inimă şi cu lacrimi celui care te 
ascultă. Altfel să nu vorbeşti, ca să nu te prindă ceasul morţii stând 
fără folos în cuvinte străine şi vrând să mântuieşti pe alţii. 

131. A zis un Bătrân că: Oriunde mergi, ia aminte mereu la tine 
însuţi, că locaşul cocostârcului este aşezat mai sus decât aceştia”, 
adică, monahul oriunde merge, acolo este locuinţa lui. Sileşte-te, 

deci, să-ţi faci canonul tău şi ceasurile şi slujbele de seară şi să nu 
fii fără luare aminte la înţelesuri. Totdeauna să ai strâmtorarea 
înaintea ochilor tăi, căci fără osteneală multă nu se pot izbândi 
acestea. 

132. A zis iarăşi: Să te faci precum cămila, purtând în spate 
păcatele tale şi, ca legat de el, să urmezi celui care cunoaşte bine 
calea lui Dumnezeu. 

133. A zis unul dintre Părinţi: Cei care nesocotim cele mici 
cădem în rele mari! Iată cuvântul pe care ţi-l zic: Cineva a râs fără 
rost, unul l-a certat, iar altul a risipit teama zicând: Nu este nimic, 
căci ce este dacă cineva râde? Deci, de la aceasta s-a făcut zarvă, 
de aici vorbe ruşinoase, de la acestea fapte ruşinoase şi fărădelegi 
şi, astfel, de la cele ce păreau mici, cel rău strecoară pe cele mari 
şi, prin cele mari, duce la deznădejde. Iar deznădejdea este lipsită 
de evlavie şi primejdioasă, căci nu distruge păcatul cât distruge 
deznădejdea. Cel care se pocăieşte îndreaptă greşeala, iar cel care 
deznădăjduieşte se pierde. Aşadar, să nu nesocotim cele mici. Căci 
ne atacă cu viclenie. Dacă ne-ar război pe faţă, lupta ar fi uşoară şi 
biruinţa sigură. Dacă suntem treji, ne este mai uşor acum! Căci 
Dumnezeu ne-a înarmat desăvârşit, dorind să nu dispreţuim nici pe 
cele mici. Ascultă cum ne îndeamnă, zicând: Cel care va zice 
fratelui său „nebunule” va fi vrednic de gheenă" şi cel care va privi 
cu priviri desfrânate este adulterin’. Pe cei ce râd îi pedepseşte şi 
cere socoteală pentru orice cuvânt de prisos. De aceea, lov a 
vindecat gândurile fiilor săi”. Deci cunoscând acestea, să ne păzim 
de atacuri şi nu vom cădea niciodată. 

134. A zis un Bătrân: Când eşti singur, nu pune masa înainte de 
ora rânduită! Nu vorbi înainte să te întrebe, iar dacă eşti întrebat, 
vorbeşte cele de cuviinţă cu înţelepciune. 

135. A zis un Bătrân: Vezi că diavolul a lovit prima dată pe lov 
în averile lui. Şi văzând că nu s-a depărtat de Dumnezeu, atunci, a 
doua oară l-a lovit în trup. Dar nici aşa viteazul nevoitor n-a 
păcătuit cu cuvântul gurii sale, căci avea înăuntrul său bunătăţile 
lui Dumnezeu şi, pentru totdeauna, a rămas în ele0. 

136. A zis un Bătrân: Cel care intră într-un magazin de 
parfumuri, chiar dacă nu cumpără nimic, oricum se împărtăşeşte 
de mireasmă. Aşa şi cel care se apropie de lucruri, dacă vrea să 
lucreze, acestea îi arată drumul smereniei şi i se fac lui zid în faţa 

năvălirilor dracilor. 

137. Un frate a întrebat pe un Bătrân: Fac toate cele cuvenite 
în chilia mea şi nu aflu mângâiere de la Dumnezeu. A zis Bătrânul: 
Aceasta ţi se întâmplă de la împreună-petrecerea cu cineva 
neîncercat şi de la dorinţa de a pune voia ta înainte. I-a zis fratele 
Bătrânului: Deci, ce vrei să fac, părinte? A zis Bătrânul: Pleacă, 
alipeşte-te de un om cu frică de Dumnezeu, smereşte-te pe tine 
însuţi înaintea lui şi dă în mâinile lui voia ta; atunci vei afla 
mângâiere de la Dumnezeu. 

138. Un frate a întrebat pe un Bătrân zicând: Spune-mi cuvânt! 
Iar acesta a zis: Să nu stai cu ereticul, ţine-ţi limba şi pântecele şi, 
oriunde stai, spune continuu „Sunt străin!” 

139. Un Bătrân stătea la Schit? şi a plecat într-o zi în 
Alexandria ca să-şi vândă lucrul mâinilor lui. Şi a văzut un călugăr 
tânăr intrând în cârciumă. Pentru aceasta Bătrânul s-a întristat 
mult şi a stat afară aşteptând ca, atunci când va ieşi, să se apropie 
de el, cum s-a şi întâmplat. Şi, în timp ce ieşea, prinzându-l pe el 
Bătrânul de mână, l-a luat deoparte şi i-a zis: Frate, nu ştii că eşti 
îmbrăcat cu schima îngerească? Nu ştii că eşti tânăr? Nu ştii că 
multe sunt cursele vrăjmaşului? Nu ştii că şi prin văz, şi prin auz, 
şi prin deşertăciunile oamenilor monahii se vatămă în cetăţi? Şi tu 
intri în cârciumi fără teamă şi cele ce nu vrei auzi şi cele ce nu vrei 
vezi, şi te întovărăşeşti cu bărbaţi şi femei necuviincioşi? Să nu 
mai faci, te rog, asta, să nu mai faci, fiul meu, ci fugi în pustie, 
unde vei putea cu ajutorul lui Dumnezeu să te mântuieşti. I-a 
răspuns lui tânărul: Fugi de aici, călugăre, Dumnezeu nu caută 
decât inimă curată. Atunci, ridicându-şi mâinile către cer, a zis 
Bătrânul: Slavă Ţie, Dumnezeule, că am în Schit cincizeci şi cinci 
de ani şi inimă curată nu am dobândit, iar acesta, plimbându-se 
prin cârciumi, a dobândit inimă curată! Şi întorcându-se către 
fratele a zis: Fiule, Dumnezeu şi pe tine să te mântuiască, şi pe 
mine să nu mă ruşineze! 

140. A zis un Bătrân: Fiilor, sarea este din apă şi, dacă apa se 
apropie de ea, se topeşte şi dispare. Asemenea şi călugărul din 
femeie este şi, dacă se apropie de femeie, se topeşte şi se pierde. 

141. A zis un Bătrân: Să ne rugăm lui Dumnezeu spunând: Nu 
ne lăsa pe noi în ispită”. Nu să nu fim ispitiţi spunem - căci aceasta 
este cu neputinţă -, ci să nu fim înghiţiţi de ispită, făcând ceva 
neplăcut lui Dumnezeu. Căci aceasta este a intra în ispită; precum 
cel care se luptă cu fiara, dacă nu este înghiţit de aceasta, nu intră 


0 Centru monahal în nord-vestul oraşului Cairo din Egipt, înfiinţat de 
Sfântul Macarie Egipteanul (300-390). 
° Matei 6, 13. 

în ea, aşa este şi cu toate patimile, până când nu suntem biruiţi, nu 
am intrat în ispită. 

142. A zis un Bătrân: Roagă pe Dumnezeu să-ţi dea tânguire în 
inimă şi smerenie. la aminte totdeauna la păcatele tale şi nu 
judeca pe alţii, ci fii mai prejos decât toţi. Să nu ai prietenie cu 
femeie, nici cu copil, nici cu ereticii. Taie îndrăzneala de la tine şi 
ţine-ţi limba şi pântecele şi fereşte-te de vin. Şi dacă cineva 
vorbeşte cu tine despre un lucru oarecare, nu te certa cu el, ci 
dacă spune bine, să zici: Da!, iar dacă spune rău, să-i zici: Tu ştii 
cum vorbeşti! Şi să nu te cerţi cu el despre cele ce a vorbit. Şi 
atunci va afla pace gândul tău. 

143. Spunea altul că unul dintre părinţi” a zis că hrana uscată 
şi mâncatul regulat”, însoţite de iubire, îl conduc mai repede pe 
monah la limanul nepătimirii”. 

144. A zis iarăşi: A fost vestită unuia dintre monahi moartea 
tatălui său. lar acesta a zis către cel care îi dusese vestea: 
Încetează să huleşti, căci Tatăl meu este nemuritor. 

145. A zis un Bătrân: Dogma creştinului este urmarea lui 
Hristos. 

146. Un frate a întrebat pe un Bătrân cuvânt despre viaţă. Şi 
Bătrânul i-a zis: lerburi să mănânci, ierburi să îmbraci, pe ierburi 
să te culci! Aceasta înseamnă pe toate să le dispreţuieşti şi vei 
dobândi inimă de fier. 


° Apoftegma aceasta, ca şi cea care urmează sunt ale lui Evagrie. 
Copiştii au trecut numele lui sub tăcere fiindcă era suspectat de erezie, 
dar au introdus cele două apoftegme la locul lor în ordinea alfabetică. 
Traducerea latină păstrează numele lui Evagrie aici (SC). 

° Mâncatul regulat este caracterizat şi acceptat de mulţi părinţi ca 
fiind mâncatul zilnic „cu înfrânare” şi nu o zi da şi una nu sau la fiecare 
două zile etc., aşa cum făceau unii asceţi. Clar este şi răspunsul Avvei 
Pimen când l-au întrebat cum trebuie să postească. El a zis: Eu vreau ca 
să mănânce cineva în fiecare zi câte puţin, ca să nu se sature. I-a zis lui 
Avva Iosif: Când erai mai tânăr, nu posteai două câte două, Avva? Şi a zis 
Bătrânul: Şi câte trei, şi câte patru zile, şi câte o săptămână. Toate 
acestea le-au încercat părinţii cei îmbunătăţiţi şi au aflat că este bine să 
mănânci în fiecare zi, dar puţin. Şi ne-au predat şi nouă această cale 
împărătească, uşor de ţinut (Pateric alfabetic, Avva Pimen, 31) (ET). 

0 Nepătimirea (apatia) este caracterizată în limbaj patristic drept 
eliberarea sufletului de lucrarea patimilor. Aceasta vine ca o harismă 
dumnezeiască după multă rugăciune şi luptă pentru smerenie. Apatia 
este caracterizată ca „înviere a sufletului înainte de învierea trupului, ca 
un cer pământesc..., mintea se înalţă în extaz, la vederile cereşti şi devine 
o desăvârşire fără limite” (Sfântul loan Scărarul, Scara, Cuvântul 29, 
Despre nepătimire). 

147. Zicea unul dintre Bătrâni: Ce urăşti tu, să nu faci altuia”! 
Nu-ţi place dacă cineva vorbeşte împotriva ta? Nici tu să nu 
vorbeşti împotriva cuiva. Nu-ţi place să te calomnieze? Nici tu să 
nu calomniezi pe cineva! Nu-ţi place dacă cineva te batjocoreşte 
sau te ocărăşte, sau îţi ia ceva din ale tale, sau câte asemenea 
acestora? Nici tu să nu faci cuiva vreuna din acestea. Celui care 
poate să păzească acest cuvânt îi este de-ajuns spre mântuire. 

148. A zis un Bătrân: Viaţa monahului este lucru, ascultare, 
cercetarea cărţilor sfinte, să nu judece, să nu vorbească împotriva 
cuiva, să nu cârtească. Sfânta Scriptură spune: Cei ce iubiți pe 
Domnul urâţi răul. Iar viaţa monahului este: să nu se apropie de 
ceea ce este nedrept, ochii lui să nu privească la cele rele, să nu fie 
curios, să nu întindă urechea la întâmplări străine, mâinile lui să 
nu răpească, ci mai curând să dea, să nu fie trufaş cu inima, nici să 
viclenească cu gândul, nici să-şi sature pântecele. Toate să le facă 
cu discernământ. În acestea este monahul. 

149. A zis un Bătrân: Cel care nu-i primeşte pe toţi ca pe fraţi 
şi face deosebire, unul ca acesta nu este desăvârşit. 

150. A zis un Bătrân: Să învăţăm blândeţea şi îngăduinţa, şi 
îndelunga răbdare, şi iubirea. Căci în acestea este monahul. 

151. Cuvintele Avvei Zosima: 

a) Începând, Fericitul Zosima zicea aşa, făcându-şi mai întâi 
semnul crucii pe gură: Întrupându-Se Cuvântul lui Dumnezeu atât 
har a dăruit celor care cred în El! Este cu putinţă şi acum să 
credem şi să începem de astăzi, dacă voim. Căci îndată ce voinţa 
noastră doreşte şi harul conlucrează este cu putinţă oricui voieşte 
să socotească toată lumea ca un nimic. Apoi lua orice găsea, fie un 
pai, fie o aţă, fie orice altceva neînsemnat şi zicea: Cine se luptă 
pentru aşa ceva sau se ceartă, sau ţine răutate, sau se tulbură, 
fără numai dacă şi-a pierdut cu adevărat mintea? Aşadar, 
înaintând şi îmbunătăţindu-se, omul lui Dumnezeu socoteşte toată 
lumea ca pe paiul acesta, chiar dacă lumea întreagă este a lui. 
Căci, aşa cum spun, nu a avea vatămă, ci a te ataşa cu patimă de 
ceea ce aj’. Cine nu ştie că, din toate cele pe care le avem, cel mai 


° Tobie 4, 15; vezi şi Matei 7, 12. 

° Psalmul 96, 11. 

0 Cuvântul npoonăOea - ro npoonawc éyew - pe care-l întâlnim în 
text, în terminologia ascetică, arată de regulă alipirea pătimaşă a omului 
de ceva, de persoane, obiecte sau de o lucrare, sau de o anumită 
aspirație. Alipirea cu patimă de ceva distrage atenţia sufletului de la 
lucrarea lui principală, robindu-l celor pământeşti şi vremelnice, iar pe de 
altă parte hrăneşte voia proprie. Ín textul nostru se vorbeşte (în 
paragrafele următoare) şi despre lipsa acestui ataşament pătimaş, care 
are ca rezultat, aşa cum ne spune Avva, îndepărtarea demonilor, pentru 

preţios este trupul? Deci, aşa cum atunci când împrejurările o cer 
suntem chemaţi să nesocotim chiar şi trupul, cu cât mai mult cele 
din afara trupului. Şi, după cum nu se cuvine - afară numai dacă 
este nevoie - să aruncăm pur şi simplu la întâmplare bunurile 
noastre, tot aşa nici pe noi înşine nu trebuie să ne aruncăm şi să 
ne dăm morţii - căci un lucru ca acesta este făcut de cel care şi-a 
pierdut mintea -, ci să aşteptăm timpul potrivit, ca să fim aflaţi 
pregătiţi. Atunci şi-a amintit de fratele care se îngrijea de legume 
şi a început să spună: Oare, nu a semănat? Nu s-a ostenit? Nu le-a 
sădit şi îngrijit cu migală? Le-a smuls, cumva, din rădăcină şi le-a 
aruncat? Nu, dar le avea ca şi când nu le avea. Când stareţul lui l-a 
cercetat, şi vrând să-l încerce, a început să le distrugă, nu a luat 
seama, ci s-a ascuns. Şi când mai rămăsese o singură rădăcină, 
atunci i-a spus: Dacă vrei, părinte, las-o pe aceasta şi să facem cu 
ea agapă. Atunci, cunoscând sfântul că acesta este rob adevărat al 
lui Dumnezeu, şi nu al legumelor, i-a zis: S-a odihnit Duhul lui 
Dumnezeu în tine, frate. Căci dacă s-ar fi alipit cu patimă de 
legume, ar fi arătat îndată acest lucru tulburându-se şi necăjindu- 
se, dar a arătat că le avea pe acestea ca şi când nu le avea. Şi a zis 
că: Unele ca acestea sunt luate în seamă de draci. Şi dacă văd pe 
cineva că are ceva, dar nu este alipit pătimaş de ceea ce are - prin 
aceea că nu se tulbură şi nu se necăjeşte -, cunosc atunci că acela 
umblă pe pământ, dar nu are cugetare pământească în el. 

b) A zis iarăşi că: Sunt porniri ale voinţei! Şi o voinţă fierbinte, 
într-un ceas, poate să aducă lui Dumnezeu, ceea ce nu aduce o altă 
voinţă, care este moale, în cincizeci de ani. Şi, dacă văd dracii că 
cineva a fost batjocorit, sau necinstit, sau păgubit, sau a suferit 
orice altceva şi se necăjeşte nu pentru că a suferit ceva rău, ci 
pentru că nu a dus cu curaj acestea, de o astfel de pornire se tem 
dracii. Căci cunosc că a atins calea lui Dumnezeu şi voieşte să 
umble după poruncile lui Dumnezeu. Şi şi-a amintit de Sfântul 
Pahomie, când a strigat la el fratele lui cel mai mare, zicând: 
Încetează să mai fii semeţ!, deoarece voia să lărgească mănăstirea 
după înştiinţarea dată lui de la Dumnezeu. Acesta auzind, zice, s-a 
tulburat crezând că făcea bine, dar, totuşi, nu a zis nimic 
împotrivă, ci, fiind înfrânat la inimă, în noaptea următoare 
coborând într-un mic bordei, a început să plângă şi rugându-se a 
zis: Dumnezeule, cugetarea trupească este încă în mine; încă 
trăiesc după trup. Vai mie, căci voi muri, aşa cum este scris.0 Căci, 
atâta nevoinţă şi atâta pregătire a inimii având, sunt răpit iarăşi de 


că nu găsesc în suflet loc unde să se aşeze. Vezi şi Asceticele Avvei 
Dorothei, pp. 61, 8, Ed. „Exowuota”, Sfânta Mănăstire Prodromu, Kareia, 
Atena, 1981 (ET). 

° Romani 8, 13. 


DESPRE ÎNAINTAREA ÎN DESĂVARŞIRE 


mânie, chiar dacă pentru lucru bun. Miluieşte-mă, să nu pier, 
Doamne! Căci dacă va găsi în mine loc cât de puţin vrăjmaşul, 
dacă nu mă sprijini, voi cădea în mâinile lui. Căci dacă toată legea 
Ta o va păzi cineva, dar va cădea într-una singură, s-a făcut faţă de 
toate vinovat. Cred că, dacă multele Tale milostiviri mă vor ajuta, 
mă voi învăţa să merg pe calea sfinţilor Tăi, tinzând la cele 
dinainte. Căci aceştia, aşa cum trebuie, au ruşinat pe vrăjmaş. Şi 
cum voi învăţa eu, Doamne, pe cei pe care-i vei chema să urmeze 
împreună cu mine viaţa aceasta, dacă nu voi fi biruit mai întâi pe 
vrăjmaş? Şi acestea rugându-se, a rămas toată noaptea, aceleaşi 
zicând cu lacrimi, până s-a făcut ziuă. Şi de la sudoarea lui cele de 
sub picioarele lui s-au făcut ca noroiul, căci era vară şi locul era 
încins. Şi a zis, minunându-se, fericitul: Căci nu aveau lacrimile lui 
măsură! Cum să nu-i dăruiască Dumnezeu unei asemenea voințe 
toate bunătăţile Sale? Eu aşa sunt încredinţat, că în noaptea aceea 
i-a dăruit Dumnezeu tot ceea ce-l ceruse, adică să fie ca mort faţă 
de toate. 

c) Şi a zis iarăşi: Dacă cineva ia seama că l-a tulburat vreunul, 
sau l-a păgubit, sau l-a vorbit de rău, sau i-a făcut orice altceva 
rău, şi începe să urzească gânduri 
împotriva aceluia, atunci pune la cale răul pentru sufletul său 
precum dracii înşişi. Căci îi este de-ajuns uneltirea proprie. Dar ce 
spun „urzeşte”? Dacă nu se gândeşte la acela ca la doctorul său, se 
păgubeşte pe sine în cel mai înalt grad. De ce zici că pătimeşte? 
Aşa se curăţă sufletul şi trebuie să-l pomeneşti pe acela ca pe un 
doctor trimis ţie de Hristos. Căci eşti dator să suferi pentru 
numele Lui şi de aceea trebuie să-l ai pe acela ca pe un 
binefăcător. lar dacă nu te-ai lepădat de răutate şi nici nu doreşti 
să te lepezi, este fără de vină Domnul Dumnezeu. Faptul însuşi de 
a suferi este semn al sufletului bolnav. Dacă nu ai fi bolnav, nu ai 
suferi. Şi eşti dator să fii recunoscător fratelui, căci prin el ai 
cunoscut boala ta şi să primeşti cele venite de la el ca pe 
medicamente vindecătoare trimise ţie de lisus. Dar dacă tu, nu 
numai că nu mulţumeşti, ci urzeşti gânduri împotriva Lui, este ca 
şi când ai zice lui lisus: Nu vreau să fiu vindecat de Tine, nu vreau 
să primesc medicamentele Tale! Vreau să putrezesc în rănile mele, 
ascultător vreau să mă fac de draci. Ce va face, deci, Domnul? Bun 
fiind, Domnul nostru ne-a dat porunci sfinte pentru răutăţile 
noastre, care curăţă ca fierul înroşit şi ca leacurile curăţitoare. 
Aşadar, cel care vrea şi însetează să se vindece, pentru a scăpa de 
boală, este nevoie să îndure toate cele date de doctor. Căci nici 


° Iacob 2, 10. 
0 Filipeni 3, 13. 

bolnavul nu primeşte cu bucurie să i se taie şi să i se ardă părţi din 
trup sau să ia leac curăţitor, ci se gândeşte la acestea cu scârbă. Şi 
totuşi se convinge pe sine însuşi că fără acestea este cu neputinţă 
să scape de boală şi ca urmare se dă pe mâna doctorului, ştiind că 
prin puţină scârbă scapă de starea de rău şi de o boală 
îndelungată. Fierul înroşit al lui lisus este cel care-ţi provoacă 
pagubă, dar te scapă de lăcomie, dacă înduri cu curaj. lar dacă nu 
poţi îndura unele ca acestea, tu te păgubeşti pe tine însuţi. Nu găsi 
pe fratele tău vinovat. Dar, ca şi când am fi sub ispită, lăsând 
deoparte mustrarea de sine, neprimind medicamentul lui Hristos, 
începem să urzim gânduri împotriva binefăcătorilor noştri ca cei 
fără de minte. 

d) Şi a zis: Ridică gândurile de la om şi nimeni nu va mai fi 
sfânt.0 Cel care fuge de ispita folositoare fuge de viaţa veşnică. 
Căci a zis unul dintre sfinţi: Cine a adus sfinţilor mucenici cununile 
acelea, dacă nu cei care i-au judecat? Cine a făcut să se dăruiască 
Sfântului Ştefan o asemenea slavă, dacă nu cei care l-au ucis cu 
pietre”? Şi amintea mereu cuvântul lui Evagrie: Eu, pe cei care mă 
osândesc, nu îi învinovăţesc, ci chiar îi numesc binefăcători; şi nu 
alung pe Doctorul sufletelor, cel care dă medicamentul necinstirii 
sufletului meu iubitor de slavă deşartă. Şi m-am temut ca nu 
cumva şi despre sufletul meu să spună: Am voit să vindecăm 
Babilonul, dar nu s-a vindecat! ° Şi zicea: Evagrie se temea să nu 
fie învinuit de Hristos şi să-i spună: Evagrie, te-ai îmbolnăvit de 
iubire deşartă şi ţi-am adus medicament necinstirea, ca prin 
aceasta să te cureţi, iar tu nu te-ai vindecat. Aceasta să aflăm, că 
nimeni nu spune mai bine adevărul decât cei care ne osândesc. 
Zicea: Cunoaşte Domnul, Cel ce cercetează inimile şi rărunchii0, că 
şi dacă toţi oamenii mă laudă şi mă fericesc, toate ale mele sunt 
vrednice de ocară şi de ruşine şi de scuipări0. Căci dacă ei zic: 
Aceasta sau aceea ai făcut!, eu spun: Care din lucrurile mele este 
bun? Nimeni nu minte mai mult decât cei care mă laudă şi mă 
fericesc pe mine! Şi nimeni nu spune adevărul mai mult decât cei 
care mă ocărăsc şi mă batjocoresc pe mine, după cum am spus mai 
înainte, şi nici nu spun tot adevărul. Şi dacă ar fi ajuns să vadă, nu 
zic marea cea mare a relelor mele, ci o mică parte din acestea, şi- 


0 În Patrologia lui J. P. Migne (78, 1685) textul este: „Ridică ispitele şi 
gândurile...” vezi Apoftegma lui Evagrie: „Ridică ispitele şi nimeni nu se 
mai mântuieşte” (Patericul alfabetic). 

° Fapte 7, 54-60. 

0 Ieremia 28, 9. 

° Psalmul 7, 10. 

° Isaia 50, 6. 

ar fi întors faţa de la sufletele noastre, ca de la mocirlă, ca de la 
împuţiciune, ca de la un duh necurat. Şi dacă s-ar face trupurile 
oamenilor limbi care să ne vorbească de rău, sunt convins că 
nimeni nu ar fi în stare să spună pe măsură necinstea noastră. Căci 
tot cel care vorbeşte de rău şi batjocoreşte spune numai o parte, 
pentru că nu este cu putinţă să ştie toate. 

Iar dacă Dreptul Iov a zis: Sunt plin de ticăloşie şi cuvântul 
plin nu mai primeşte niciun adaos, noi ce vom spune, mare de 
ticăloşie fiind. In tot păcatul ne-a smerit pe noi diavolul şi suntem 
datori să fim recunoscători pentru smerirea noastră. Căci cei care 
sunt recunoscători pentru smerirea lor strivesc pe diavolul, aşa 
cum au spus părinţii: Dacă va cobori smerenia până la iad, la cer 
este ridicată, şi dacă mândria se va înălța până la cer, va fi 
coborâtă la iad. 

Şi zicea: Cine înduplecă vreodată pe cel smerit să împletească 
gânduri împotriva cuiva? Căci orice ar păţi cel smerit şi orice ar 
auzi, ia prilej spre a se ocări pe sine şi a se batjocori. Şi-a amintit 
de Avva Moise, când l-au scos preoţii din altar, spunându-i: Mergi 
afară, etiopianule! Acela a început să se mustre pe sine şi să zică: 
Întunecatule, negriciosule, bine ţi-au făcut! Nefiind om, de ce vii în 
mijlocul oamenilor!? 

e) A zis iarăşi că: Orice s-ar întâmpla celui smerit, îndată 
aleargă la rugăciune şi pe toţi îi are drept binefăcători. Dar noi, 
abătându-ne de la calea adevărului şi de la îndrumarea sfinţilor, 
vrem să ne croim drum nouă înşine după voirile noastre cele 
viclene. 

Dar ce este mai uşor decât a asculta pe sfântul şi trăitorul 
nostru învăţător, Avva Ammon, care zice: la aminte cu străşnicie la 
tine însuţi! Cu orice lucru te-ar supăra cineva, să taci şi să nu 
vorbeşti deloc până când, cu rugăciunea neîncetată, nu se va 
îmblânzi inima şi astfel să vorbeşti fratelui.0 Căci cel care doreşte 
calea cea dreaptă şi adevărată, atunci când este tulburat, se 
pedepseşte pe sine cu asprime şi se ceartă şi zice: Ce te porţi ca 
un nebun, suflete al meu? Ce te tulburi ca cei care spumegă de 
mânie? Chiar prin aceasta arăţi că eşti bolnav. Dacă nu ai fi fost 
bolnav, nu ai fi suferit. De ce ai părăsit mustrarea de sine şi 
osândeşti pe fratele tău pentru că ţi-a arătat boala ta şi în lucru, şi 
în adevăr? Învață poruncile lui Hristos, Care, batjocorit fiind, nu 
răspundea cu batjocură şi pătimind nu a ameninţat.” Îl auzi pe 

Acesta spunând şi în fapt arătând: Spatele Meu l-am dat spre bătăi 
şi obrajii Mei spre pălmuiri, şi fața Mea nu am ferit-o de ruşinea 
scuipărilor.” Şi tu, ticăloase, pentru o înjurătură şi pentru o 
necinstire stai şi împleteşti mii şi mii de gânduri, complotând în 
sinea ta, precum dracii? 

Ce poate mai mult să facă un demon unui astfel de suflet, decât 
îşi face el însuşi? Crucea lui Hristos o vedem, patimile Lui, pe care 
le-a îndurat pentru noi, le citim în fiecare zi, şi noi nu putem duce 
nici măcar o batjocură. Cu adevărat ne-am abătut de la calea cea 
dreaptă. 

Mai spunea că: Dacă ar trăi cineva anii lui Matusalem’, dar nu 
merge pe calea cea dreaptă pe care au mers toţi sfinţii, aceea de a 
fi batjocorit şi păgubit şi a duce acestea cu bărbăţie, cum am spus, 
nu va înainta nici puţin, nici mult, ci numai îşi va cheltui ani 
zadarnic. 

Mai spunea că: Fiind eu împreună cu fericita Dionisia”, i-a cerut 
acesteia un frate milostenie şi aceasta i-a dat cât a crezut de 
cuviinţă. Deoarece, însă, nu i-a dat cât ceruse, acela a început să 
ocărască, spunând împotriva ei şi despre mine cuvinte 
necuviincioase. Auzind aceea şi întristându-se, căuta prilej să-i 
facă rău. Dar aflând eu, i-am spus: Ce faci? Unelteşti împotriva ta 
însăţi, alungi orice virtute de la sufletul tău? Ce rabzi tu pe măsura 
celor pe care Hristos le-a răbdat pentru tine? Ştiu, doamnă, că ai 
risipit bani precum gunoiul! Dacă însă nu dobândeşti blândeţea, 
eşti ca fierarul care loveşte o bucată de fier, dar nu scoate din 
aceasta un vas. 

Şi i-am spus acesteia: Zice Ignatie, purtătorul de Dumnezeu: 
Am nevoie de blândeţea în care se topeşte toată puterea 
stăpânitorului acestui veac. Semn al lepădării de lume este să nu 
te tulburi. Căci există situaţii în care cineva dispreţuieşte mulţi 
centinari”, dar vine în faţa unui ac şi alipirea lui de acesta îl 
tulbură. Şi preţuieşte acul acela cât un centinar, făcându-se rob al 
acului sau al fesului, sau al cărţii, şi nu mai este rob al lui 
Dumnezeu. Bine a spus unul dintre înţelepţi: câte patimi are 
sufletul, tot atâţia stăpâni are. Şi iarăşi Apostolul: fiindcă ceea ce 
te biruieşte, aceea te şi stăpâneşte”. Auzind acestea, s-a uitat la 


0 Isaia 50, 6. 

mine minunându-se şi mi-a zis: Să afli pe Dumnezeu, pe care-l. 
doreşti! 

f) Şi a mai zis fericitul: Sufletul vrea să se mântuiască, dar, 
poftind cele deşarte şi ocupându-se cu acestea, fuge de osteneli. 
Pentru că, în adevăr, poruncile Lui nu sunt grele, ci voirile 
noastre sunt viclene. Căci de frica mării şi de frica tâlharilor 
obişnuim să ne lepădăm de toate şi să aruncăm fără întârziere 
toate lucrurile noastre, deşi cunoaştem că după puţin timp murim. 
Dar pentru puţinul timp pe care-l mai avem de trăit dispreţuim 
toate lucrurile şi ne socotim fericiţi dacă, pierzând toate, ne 
salvăm pe noi înşine fie din mâna tâlharilor, fie din furia mării. Şi 
cel care cu puţin înainte era nebun pentru a câştiga un obol, 
aruncă de bunăvoie toate numai ca să câştige puţină viaţă 
trecătoare. De ce să nu gândim acestea despre viaţa veşnică? De 
ce să nu aibă putere frica de Dumnezeu, după cum a spus un sfânt, 
câtă putere are frica de mare? 

Spre întărirea acestora, Fericitul a povestit întâmplarea 
aceasta pe care a auzit-o de la unii: Odată un cioplitor, pe care-l 
numeau giuvaergiu, având pietre preţioase şi mărgăritare, s-a suit 
într-o corabie cu slujitorii săi, voind să plece pentru neguţătorie. Şi 
s-a întâmplat, din iconomie dumnezeiască, să se împrietenească cu 
un slujitor oarecare al corabiei, care îi slujea petrecând şi el bine 
pe lângă acela, mâncând şi el din ceea ce mânca acela. Într-una 
din zile, slujitorul a auzit pe corăbieri şuşotind şi sfătuindu-se între 
ei ca să-l arunce pe giuvaergiu în mare pentru pietrele preţioase 
pe care le avea. După aceasta, slujitorul, cu multă tristeţe, a venit 
la cioplitor ca să-i ofere după obicei slujirea, şi acela l-a întrebat: 
De ce eşti trist, astăzi? Acela se ascundea zicând: Nu este nimic! 
Iarăşi l-a întrebat: Cu adevărat, spune-mi ce ai? Atunci a izbucnit 
în plâns şi i-a spus că asta şi asta s-au sfătuit corăbierii împotriva 
ta! A zis acela: Chiar aşa? A răspuns: Da, aşa s-au sfătuit între ei! 

Atunci a chemat pe slujitorii săi şi a spus acestora: Ceea ce vă 
voi spune, fără şovăială să faceţi! Deci, a întins un cearşaf şi a 
început să le spună: Aduceţi cuferele! Şi aceia le-au adus. Şi 
deschizându-le, a început să întindă pietrele preţioase şi după ce 
le-a aşezat pe toate, a început să spună astfel: Aceasta este viaţă? 
Pentru acestea sunt în primejdie să fiu aruncat în mare şi peste 
puţin să mor fără să iau nimic din această lume cu mine! Şi a zis 
slujitorilor săi: Goliţi-le pe toate în mare! Şi îndată, urmând 
cuvântului lui, au slobozit toate în mare. Atunci, corăbierii au 
rămas uimiţi şi au renunţat la planul lor. 

Şi a zis Fericitul: Să luăm aminte cum, atunci când s-a pornit 

gândul lui, a devenit filosof în cuvinte şi în fapte! Şi aceasta pentru 
a câştiga puţină viaţă! Drept a făcut! Căci a cugetat astfel: Dacă 
mor, ce am de câştigat de la pietre? Iar noi nu îndurăm nicio mică 
pagubă pentru porunca lui Hristos. 

Dacă, totuşi, trebuie oricum să ne întristăm, să o facem pentru 
pierzania celui ce ne-a păgubit, şi nu pentru paguba de bani. Căci 
acela, făcând nedreptate, s-a scos pe sine din Împărăţia Cerurilor. 
Că nedrepţii nu vor moşteni Împărăţia lui Dumnezeu." lar ţie, celui 
nedreptăţit, ţi-a adus viaţă. Bucuraţi-vă şi vă veseliți, că plata 
voastră multă este în ceruri.0 Dar noi, părăsind părerea de rău 
pentru pierzania mădularelor lui Hristos, stăm şi urzim gânduri 
pentru lucruri stricăcioase, netrebnice şi pierzătoare şi fără niciun 
preţ. Cu adevărat, pe drept vom fi daţi iadului. 

Căci în rândul mădularelor ne-a pus pe noi Dumnezeu, având 
cap pe Hristos, Dumnezeul nostru, precum a spus Sfântul Apostol: 
Iar toate mădularele trupului, multe fiind, sunt un trup..., iar cap al 
tuturor este Hristos.0 Aşadar, când te supără fratele, este ca şi 
cum te supără mâna suferindă sau ochiul bolnav. Atunci, totuşi, 
deşi suferim, nici mâna nu o tăiem şi nu o aruncăm, nici ochiul nu-l 
scoatem, socotind pagubă nespus de mare înlăturarea oricăruia 
dintre acestea. Dimpotrivă, şi pecetea lui Hristos - mai prețioasă 
decât toate - o punem asupra noastră, şi pe sfinţi îi rugăm să 
mijlocească, şi rugăciuni stăruitoare aducem lui Dumnezeu pentru 
ele. Şi, pe lângă acestea, pregătim picături de ochi şi cataplasme 
pentru a vindeca mădularul suferind. Deci, aşa cum te rogi pentru 
ochiul tău sau pentru mâna ta să se facă sănătoase şi să nu mai fii 
strâmtorat, la fel şi pentru fratele tău. Dar mădularele lui Hristos, 
văzându-le astfel pătimind, nu numai că nu ne întristăm, ci le şi 
ocărâm. Pe acestea le fac cu adevărat cei care nu au inimă bună. 

Şi zicea: Cel care are inimă milostivă sau iubire, sau înţelegere, 
mai întâi îşi este sieşi bucurie şi folos şi după aceea aproapelui. 
După cum răutatea, dimpotrivă, pe cel care o are îl topeşte şi îl 
înrobeşte. Şi chiar dacă se arată a vătăma pe aproapele, ori în 
privinţa banilor, ori a părerii, ori chiar până la trup ajunge 
vătămarea, totuşi pe sine se scoate afară din viaţă. Şi spunea 
cuvântul acela: Ceea ce nu vatămă sufletul, nici pe om nu-l 
vatămă. 

g) Şi iarăşi zicea Fericitul: Mi-a spus mie cineva: Avva, multe 
sunt cele poruncite şi se omoară mintea pe care să le păzească şi 

pe care să nu le păzească! Şi i-am zis lui: Aceasta să nu te 
neliniştească, ci un lucru să ai în minte, că, nefiind alipit de 
lucruri, cu uşurinţă vei reuşi virtutea şi, nerâvnind la ele, nu vei 
ţine minte răul. Ce osteneală are a te ruga pentru vrăjmaşi? Sau a 
săpa pământul? Dar a merge pe cale? Dar a avea pagubă de bani? 

Deci, disprețuit fiind, mulţumeşte, şi te-ai făcut ucenic al 
Sfinţilor Apostoli, care mergeau pe cale bucurându-se că s-au 
învrednicit, pentru numele lui Hristos, să sufere ocară”. Aceia, 
fiind curaţi şi sfinţi, pentru numele lui Hristos, iar noi pentru 
păcatele noastre suntem datori să primim ocări. Şi demni de ocară 
suntem, chiar dacă nu ne ocărăşte nimeni, şi sub blestem, căci 
zice: Blestemaţi sunt cei care se abat de la poruncile Tale. 

Oare tuturor le este dat să îndure ocară pentru numele lui 
Hristos? Nu tuturor, ci celor sfinţi şi celor curaţi, cum am spus. 
Cât despre noi, este bine să ne mişcăm cu recunoştinţă şi să 
mărturisim că pe drept suntem dispreţuiţi pentru păcatele noastre 
şi pentru faptele noastre vicioase. Dar sufletul acesta ticălos, deşi 
îşi cunoaşte faptele sale necurate şi că suferă pe drept ceea ce 
suferă, stă şi îşi înşală cugetul său, urzind gânduri şi spunând că 
„mi-a zis”, „m-a umilit” sau „m-a batjocorit”, uneltind astfel 
împotriva lui însuşi şi luând locul demonilor. 

Precum este cu meşteşugurile, aşa se întâmplă şi cu sufletul. 
Căci aşa cum acolo meşterul predă meşteşugul ucenicului, apoi îl 
lasă pe acesta să lucreze singur şi nu mai este nevoie să stea lângă 
el, ci îl cercetează numai din când în când, ca nu cumva să fie 
delăsător la lucru sau să strice ceva, tot aşa şi demonii, dacă văd 
un suflet că ascultă de gândurile viclene şi le primeşte cu uşurinţă, 
îi predau meşteşugul satanic şi nu mai au nevoie să stea lângă el. 
Ştiind că îşi este de ajuns sieşi pentru a unelti, trec numai din când 
în când pe la el ca nu cumva să se delase. 

Ce este mai uşor decât a iubi pe toţi şi a fi iubit de aceştia? 
Care odihnă nu o aduc cu ele poruncile lui Hristos? Dar nu dă 
năvală vrerea noastră liberă! Dacă ar năvăli, cu harul lui Hristos 
toate i-ar fi uşoare. O mică pornire a voinţei noastre, aşa cum am 
spus de multe ori, atrage pe Dumnezeu spre ajutor. Şi cum spune 
dumnezeiescul Antonie: Virtutea numai de vrerea noastră are 
nevoie. Şi iarăşi: Nu avem nevoie de înstrăinare pentru Împărăţia 
Cerurilor, nici să trecem marea pentru virtute. Ce odihnă nu are 
cel blând şi cel smerit? Cu adevărat, cei blânzi vor moşteni 
pământul şi se vor bucura din belşug de pace”. 

h) A zis iarăşi Fericitul: Mergeam eu şi un frate, împreună cu 
câţiva mireni, pe drumul spre Neapole şi am ajuns la un loc unde 
era vamă. Mirenii, ştiind obiceiul, au dat dajdia cuvenită, iar 
fratele care era cu mine a început a se împotrivi şi a zice acelora: 
Îndrăzniţi să cereţi de la monahi? Iar eu, auzindu-l, i-am zis lui: Ce 
faci, frate? Altceva nimic nu spui acestora fie că vrei, fie că nu vrei 
decât: Cinstiţi-mă ca pe un sfânt. Aceştia se cuvenea mai curând să 
vadă bunăvoința şi smerenia ta şi apoi să te respecte şi să spună: 
Iartă-ne! Deci, ca ucenic al Celui blând şi smerit, plăteşte şi treci 
cu pace! 

Altădată, pe când mă aflam eu în Cetatea Sfântă,” a venit la 
mine un om evlavios şi mi-a zis: Deoarece cu puţin timp în urmă eu 
şi fratele meu am avut între noi ceva şi nu vrea să se împace cu 
mine, te rog să-i vorbeşti. Iar eu, cu bucurie primind cuvântul şi 
chemând pe fratele lui, i-am grăit lui cele ce zidesc iubirea şi 
pacea şi mi s-a părut că s-a lăsat înduplecat. 

La urmă, însă, acesta mi-a zis: Nu pot să mă împac cu el 
deoarece am jurat pe cruce. Iar eu, zâmbind, am zis: Jurământul 
tău o astfel de putere are, ca şi când ai spune: Am jurat pe cinstita 
Ta Cruce, Hristoase, să nu păzesc poruncile Tale, ci să fac voia 
vrăjmaşului Tău, diavolul! Nu numai că nu trebuie să ţinem ceea 
ce este rău hotărât de către noi, ci este nevoie chiar să ne pocăim 
şi să ne tânguim pentru ceea ce hotărâm greşit noi înşine, după 
cum spune de-Dumnezeu-purtătorul Vasile: Căci dacă Irod s-ar fi 
pocăit şi nu şi-ar fi ţinut jurământul său, nu ar fi lucrat acel păcat 
mare de a tăia capul Inainte-mergătorului lui Hristos. Şi i-am adus 
lui cuvântul Sfântului Vasile”, pe care l-a luat din Sfânta 
Evanghelie, când a vrut Domnul să spele picioarele Sfântului Petru 
şi acela s-a împotrivit. 

i) Zicea iarăşi Fericitul că a fost întrebat cum poate cineva să-şi 
stăpânească mânia. Şi, răspunzând, a zis că începutul stăpânirii 
mâniei este ca atunci când se tulbură cineva să nu vorbească. De 
aceea Avva Moise nu s-a tulburat când l-au disprețuit, spunându-i: 
Ce vine şi acest etiopian între noi? Ci a zis: Deşi m-am tulburat, nu 
am vorbit. Iar cel de-al doilea cuvânt este nu numai că nu a arătat 
că s-a tulburat, ci s-a mustrat pe sine, zicând: Întunecatule, 
negriciosule, bine ti-au făcut, nefiind om, de ce vii în mijlocul 
oamenilor? 

Dar noi, foarte jos fiind, neputând ajunge nici cele ale 
începătorilor din pricina multei nepăsări, socotim că poruncile 

sunt exagerate şi cu neputinţă de ţinut. Căci a se tulbura şi a nu 
vorbi nu este al celor desăvârşiţi, ci al începătorilor. Este lucru 
mare, într-adevăr, a nu se tulbura cineva deloc, după Sfântul 
Proroc, care zice: Gata am fost şi nu m-am tulburat. Dar noi nu 
căutăm nici măcar să punem început şi nici nu arătăm o asemenea 
vrere, încât să atragem harul lui Dumnezeu spre ajutorul nostru. Şi 
chiar dacă părem a arăta o dorinţă, aceasta este atât de slabă şi 
neînsemnată şi nu merită să primească nimic bun de la Dumnezeu. 

Căci toate cele ale noastre sunt ca sămânţa şi recolta. 
Dăruieşte cineva cele ale voinţei şi primeşte cele ale harului. Şi, 
precum agricultorul, tot aşa şi el, seamănă puţin, dar, dacă 
binevoieşte Dumnezeu spre osteneala lui, câştigă multe. Cum este 
scris şi despre Isaac: Și a semănat Isaac în pământul acela şi a 
cules anul acela rod însutit. Domnul l-a binecuvântat! ° La fel, dacă 
binevoieşte Dumnezeu spre buna noastră vrere, putem, fără 
suferinţă şi fără multă silinţă şi cu multă odihnă, să le facem pe 
toate şi din toate să câştigăm. Căci a te ruga cu silinţă şi a răbda 
naşte rugăciunea curată şi odihnitoare sufletului. Şi silinţa este a 
vrerii noastre, iar odihna este a harului. 

Şi în toate meşteşugurile vedem aceasta. Căci, când vine cineva 
şi vrea să înveţe un meşteşug, la început se osteneşte şi nu 
izbuteşte, iar de multe ori chiar strică, dar nu-şi pierde nădejdea. 
Ci iarăşi încearcă şi, dacă iarăşi strică, nu dă înapoi, arătând 
meşterului voinţa lui de a învăţa. Iar dacă îşi pierde nădejdea şi dă 
înapoi, nimic nu învaţă. Stricând de multe ori, dar nedând înapoi, 
ci stăruind, ostenindu-se şi lucrând, va dobândi împreună-lucrarea 
lui Dumnezeu şi, în continuare, toate le va face cu uşurinţă şi fără 
a obosi, încât se şi poate întreţine din meşteşugul său. 

Aşa este şi cu cele duhovniceşti. Dacă se apucă cineva să 
săvârşească virtutea, nu trebuie să creadă că îndată va reuşi. Căci 
nici nu poate. Dar să încerce. Şi dacă nu reuşeşte, să nu dea înapoi 
crezând că nu poate să facă nimic, ci iarăşi să încerce, după cum 
face cel care vrea să înveţe un meşteşug. Şi stăruind de multe ori 
şi nepierzându-şi nădejdea, Dumnezeu se apleacă spre osteneala 
voinţei lui şi îi dă să facă toate fără silinţă. Şi aceasta este ceea ce 
a zis Avva Moise: Puterea celor care vor să dobândească virtuțile 
aceasta este, dacă vor cădea, să nu deznădăjduiască, ci iarăşi să 
încerce. 

j) Şi zicea: Orice virtute şi de osteneală are nevoie şi de timp, şi 
de voinţa noastră, dar mai înainte de toate are nevoie de 
împreună-lucrarea lui Dumnezeu. Căci dacă nu lucrează împreună 

Dumnezeu cu voinţa noastră, se zădărniceşte toată osteneala, 
precum se întâmplă cu agricultorul care lucrează şi seamănă 
pământul lui dacă nu dă ploaie Dumnezeu peste sămânţa lui. Dar 
împreună-lucrarea lui Dumnezeu are nevoie de rugăciunile şi 
cererile noastre, căci prin acestea atragem ajutorul lui Dumnezeu 
de partea noastră. lar dacă neglijăm rugăciunea, cum se va apleca 
Dumnezeu asupra lucrării noastre? Sau, iarăşi, dacă o facem cu 
moleşeală şi cu lenevire sau dacă ne pierdem repede nădejdea, 
după cum spune mereu, nu ne vom învrednici să primim nimic. 
Căci la vrerea noastră luând seama Dumnezeu, către aceasta dă şi 
darurile. 

Nu a fost, oare, mai întâi Avva Moise căpetenie de tâlhari? Nu a 
făcut el mulţime de fapte rele, încât a fost urmărit şi de stăpânul 
său pentru răutatea lui? Dar pentru că a venit cu bărbăţie asupra 
lucrului şi cu asemenea voinţă fierbinte, am văzut cu toţii la ce 
măsuri a ajuns, încât este numărat între robii cei aleşi ai lui 
Dumnezeu, potrivit scriitorului care vorbeşte despre el. 

Dar noi şi căldura pe care ni se pare că o aveam la lepădarea 
noastră de lume cu timpul am pierdut-o prin nepăsare, atraşi fiind 
de lucruri reci şi neînsemnate şi nevrednice de vreun cuvânt, dând 
în schimbul lor iubirea de Dumnezeu şi de aproapele. Ne-am 
însuşit lucrurile ca şi când le-am fi avut de la noi înşine şi nu le-am 
fi primit de la Dumnezeu. Și ce ai, pe care să nu-l fi primit? lar 
dacă l-ai primit, de ce te făleşti, ca şi cum nu l-ai fi primit! 

Şi zicea: Nu cumva este sărac lisus şi neputincios să ne 
dăruiască şi nouă bunătăţi, aşa cum a îmbogăţit pe Sfinţii 
Patriarhi, dacă ar fi văzut că avem vreun folos oarecare din ceea 
ce ne-a dat? Dar, pentru că ne vede pe noi păgubind, şi în cele mici 
şi puţine, din pricina nepăsării noastre, de aceea, iubitor de 
oameni fiind, nu ne încredinţează multe, pentru ca să nu ne 
pierdem cu desăvârşire. Căci, dacă ne-ar fi văzut folosindu-ne de 
cele puţine, nu ar fi fost neputincios să ne dăruiască şi pe cele 
multe, aşa cum am spus mai sus. Adevărat, cine a înduplecat pe 
aceia să arunce banii la picioarele Apostolilor?0 Aşa cum mereu 
spun, Dumnezeu, bun fiind, ne-a dat nouă să ne folosim de toate, 
dar noi, din pricina alipirii noastre de ele şi a relei folosiri a 
darurilor lui Dumnezeu, le distrugem şi le pierdem. Şi chiar prin 
cele dăruite nouă, din pricina minţii noastre rele, ne păgubim. 

Şi zice deseori că: Nimeni nu poate să vatăme un suflet 
credincios, căci orice ar suferi i se socoteşte spre folos. Precum 
lucrătorul care se osteneşte fără să primească plata sa după 


0 1 Corinteni 4, 7. 
0 Fapte 4, 34-35. 

osteneală, aşa se osândeşte şi cel necredincios de necredinţa lui. 
Iar cel credincios, fiind credincios chiar şi în însăşi osteneala lui şi 
nădăjduind să ia plata pentru răbdarea lui, are multă mângâiere. 
Cel necredincios, neavând credinţă că va primi de la Domnul, ce 
mângâiere să aibă? 

Aşadar, stă şi lâncezeşte în gândurile lui şi, chiar ceva 
neînsemnat dacă păţeşte, cugetă în sinea lui: Şi el mi-a zis... şi eu 
am să-i spun..., gândind răul şi închipuindu-şi lucruri neadevărate, 
pe care, de cele mai multe ori, nu poate să le ducă la îndeplinire. 
Căci nici nu pot oamenii să facă tot ceea ce voiesc, ci numai acele 
lucruri care le sunt îngăduite de Dumnezeu, şi acelea pentru 
motive pe care numai El le cunoaşte. De multe ori cineva încearcă 
să facă rău cuiva, dar, neîngăduind Dumnezeu, se zădărniceşte 
scopul lui şi nu mai sunt puse la încercare intenţiile oamenilor. 
Câţi nu au încercat să facă rău Sfinţilor Patriarhi şi, deoarece nu a 
îngăduit Dumnezeu, nici nu au putut să-i vatăme, precum este 
scris: N-a lăsat pe om să facă strâmbătate şi a certat pentru ei pe 
împărați, zicându-le: Nu vă atingeti de unşii Mei şi nu vicleniţi 
împotriva prorocilor Med. 

Dar, când va voi să-Şi arate puterea Lui covârşitoare”, chiar şi 
inimile celor nemilostivi le mişcă spre milă, precum şi la Daniel 
este scris: Și i-a dat Domnul lui Daniel să afle înaintea căpeteniilor 
famenilor bunăvoință şi îndurare”. Şi fericit este sufletul care s-a 
pregătit pe sine întru adevăr prin setea de Dumnezeu spre 
primirea darurilor Lui. Că nu-l va părăsi pe el pentru nimic, ci în 
toate îl apără pe el, chiar şi în cele pe care, necunoscându-le, nu le 
cere. Şi bine spunea înțeleptul: Bărbatul înțelept este apărat de 
Dumnezeu. Căci pe fericitul David de câte ori nu a încercat să-l 
omoare Saul? Ce n-a făcut? Ce nu a încercat? Dar pentru că era 
apărat de Domnul, orice plan al lui Saul era zădărnicit. Şi nu 
numai aceasta, ci a şi fost dat în mâinile sfântului aceluia, căruia i 
s-a făcut milă de el, căci nu avea răutate îndârjită şi nici întărâtată. 

A fost întrebat iarăşi, cum poate cineva care este disprețuit şi 
vorbit de rău de către altcineva să nu se mânie şi a zis: Dacă 
cineva se socoteşte pe sine un nimic, nu se tulbură, precum a spus 
Avva Pimen: Dacă te dispreţuieşti pe tine, vei avea odihnă! 

k) Şi mai zicea: Odată, unul din fraţii care stăteau cu mine şi 
care primiseră schima de la mine, multe primind de la mine - era 
dintre cei răsfăţaţi, eu făcându-i pogorăminte pentru slăbiciunea 


° Psalmul 104, 14-15. 

02 Corinteni 4, 7. 

° Daniel 1, 9. 

0 Înţelepciunea lui Solomon 5, 15 -16. 

lui - mi-a zis într-o zi: Avva, mult te iubesc! Şi eu i-am zis: Eu încă 
nu am aflat pe cineva care să mă iubească mai mult decât îl iubesc 
eu. lată, acum zici că mă iubeşti şi sunt încredinţat de aceasta. Dar 
dacă ţi se va întâmpla ceva neplăcut, nu vei rămâne acelaşi. Eu, 
însă, orice aş suferi din partea ta, nimic nu poate să mă 
îndepărteze de iubirea pentru tine. Puțin timp a trecut şi nu ştiu ce 
i s-a întâmplat că a început să spună multe împotriva mea, până şi 
cuvinte ruşinoase. Toate le-am auzit şi ziceam în sinea mea: Acesta 
este fierul roşu al lui lisus şi a fost trimis pentru a vindeca sufletul 
meu plin de slavă deşartă. De la aceştia poate să se folosească 
cineva, dacă este treaz, tot atât cât poate fi vătămat de cei care-l 
fericesc. Acesta este cu adevărat un binefăcător. Şi îl pomeneam 
pe el ca pe un doctor şi binefăcător. Şi spuneam celor care-mi 
aduceau veştile: Numai relele mele care sunt la vedere le ştie. Şi 
nu pe toate, ci numai o parte, iar cele ascunse sunt fără de număr. 

După un timp, m-a întâlnit în Cezareea” şi a venit la mine după 
obicei, m-a îmbrăţişat şi m-a sărutat, şi eu pe el, ca şi când nimic 
nu se întâmplase. Şi, spunându-mi aceleaşi lucruri, când mă 
întâlnea, mă îmbrăţişa mult. Şi, cu toate că eu nu-i arătam niciun 
fel de bănuială, nici vreo urmă de tristeţe, deşi auzeam toate, 
odată a căzut în faţa mea şi prinzându-mi picioarele mi-a zis: lartă- 
mă, Avva, pentru Domnul, că multe şi înfricoşătoare lucruri am 
vorbit împotriva ta. Iar eu, sărutându-l, i-am spus cu delicateţe: Îşi 
aduce aminte cuvioşia ta ceea ce mi-ai spus: Mult te iubesc! Şi eu 
ţi-am spus: Nu am aflat pe cineva care să mă iubească atât cât îl 
iubesc eu pe el. Şi: Dacă ţi se va întâmpla ceva împotriva plăcerii 
tale, nu vei rămâne acelaşi. Eu însă orice aş pătimi din partea ta, 
nimic nu poate să mă îndepărteze de dragostea pentru tine. Să afle 
inima ta că nimic nu mi-a scăpat din cele ce ai vorbit. Am auzit 
toate, chiar şi unde şi către cine ai vorbit, şi niciodată nu am spus 
că nu este aşa, nici nu m-a înduplecat cineva să spun împotriva ta 
ceva rău. Ci chiar spuneam că ce zice adevărat, zice şi zice din 
iubire, pentru că m-a făcut al lui, şi nu am încetat să te pomenesc 
în rugăciune. Şi, ca să-ţi arăt o dovadă de iubire, odată mă durea 
foarte tare ochiul şi, pomenindu-te, am făcut semnul cinstitei Cruci 
şi am zis: Doamne lisuse Hristoase, pentru rugăciunile lui, 
vindecă-mă! Şi îndată m-am vindecat... Acestea cât priveşte pe 
fratele. 

De multe ori spunea fericitul: Noi, oamenii, nu mai ştim să 
iubim, nici să ne preţuim unul pe altul, ci ne-am pierdut 


0 Probabil că este vorba despre Cezareea lui Filip, din regiunea Tirului, 
patria Avvei Zosima. 


DESPRE ÎNAINTAREA ÎN DESĂVARŞIRE 


priceperea. Puțin trebuie să ducă” cineva pe fratele său când se 
mânie sau se necăjeşte. Şi, după puţin timp, îşi vine acesta în sine 
şi, cunoscând cum l-a purtat acela, şi sufletul îşi va pune pentru el. 

1) Îşi amintea fericitul de cineva care îi spusese că avea un avvă 
tare blând şi spunea că pentru multa sa virtute şi pentru semnele 
minunate pe care le făcea 
întregul ţinut îl avea pe acesta ca pe îngerul lui Dumnezeu. Odată, 
înşelat de vrăjmaşul, venind acela l-a batjocorit în ultimul hal, toţi 
fiind de faţă. Iar Bătrânul stând şi luând aminte numai la gura lui a 
zis: Harul lui Dumnezeu este în gura ta, frate! Acela, ieşit din 
minţi, a zis: Da, stricatule, bătrân lacom, zici acestea ca să te arăţi 
blând! A zis lui Bătrânul: Sunt adevărate cele ce spui, frate. Bine 
zici! După acestea l-a întrebat pe Bătrân cineva: Acum, nu te-ai 
tulburat, călugăre! A zis: Nu, dimpotrivă, am simţit sufletul meu 
acoperit de Hristos. 

Mai spunea Fericitul Zosima: Cu adevărat este dator cineva să 
mulţumească unora ca aceştia şi, dacă este împătimit, să-i aibă pe 
ei drept doctori care le vindecă rănile sufletului, iar dacă este 
slobozit de patimi, drept binefăcători care îi aduc Împărăţia 
Cerurilor. 

Zicea iarăşi Fericitul: Pe când eram eu încă în mănăstirea din 
Tyr, înainte de a pleca, ne-a cercetat un Bătrân îmbunătăţit. Şi 
citind noi din zicerile bătrânilor sfinţi - iubea Fericitul să citească 
acestea şi erau aproape ca răsuflarea lui, de aceea a rodit din 
acestea toată virtutea -, am ajuns la Bătrânul acela la care au venit 
tâlharii şi i-au zis: Am venit să luăm tot ceea ce este în chilia ta! Şi 
acela a zis: Câte credeţi voi, fiilor, luaţi! Au luat tot şi au plecat, 
dar le-a rămas un săculeţ. Atunci Bătrânul, spune apoftegma, 
luând săculeţul a plecat după ei strigând şi spunându-le: Fiilor, 
luaţi de la mine ceea ce aţi uitat în chilia noastră?. 
lar aceia, minunându-se de lipsa de răutate a Bătrânului, i-au 


0 Am ţinut să păstrez în traducere verbul din original, care înseamnă a 
purta, a duce, verb folosit deseori în Sfintele Scripturi şi cu sensul de a 
purta crucea (Și cel ce nu-şi poartă crucea sa şi nu vine după Mine nu 
poate să fie ucenicul Meu. Luca 14, 27), dar şi cu sensul de a purta sau 
duce pe celălalt, slăbiciunile, neputinţele sau greutăţile lui. Deşi nu este 
vorba despre referirea punctuală la un text biblic, cuvântul este evident 
ecoul mai multora. Vezi: Datori suntem noi cei tari să purtăm slăbiciunile 
celor neputincioşi (Rom. 15, 1); Purtaţi-vă sarcinile unii altora (Gal. 6, 2). 

° Originalul are aici pronumele posesiv la persoana I plural: „chilia 
noastră.” Traducerea neogreacă are persoana I singular: „chilia mea.” 
Am păstrat pluralul având convingerea că nu este o greşeală, ci redă 
nemărginita bunătate a Bătrânului care, în măsură fiind să dea hoţilor 
toate cele din chilie, îi făcuse pe hoţi co-proprietari ai chiliei sale. 

întors acestuia toate la locul lor în chilie şi pocăindu-se au zis unii 
către alţii: Cu adevărat omul lui Dumnezeu este acesta! 

Aşadar, pe când citeam acestea, îmi zice mie Bătrânul: Ştii, 
Avva, acest cuvânt tare mi-a folosit! li zic lui: Cum părinte? Şi el 
îmi zice: Odată, pe când stăteam eu în locurile acelea de la Iordan, 
citind acest cuvânt, m-am minunat de Bătrân şi am zis: Doamne, 
învredniceşte-mă să merg pe urmele acestuia, Tu care m-ai 
învrednicit să primesc schima lui. 

Deci, cum aveam eu această dorinţă fierbinte, după două zile, 
iată cad asupra noastră hoţii. De cum au bătut în poartă şi am 
înţeles că sunt hoţii, am zis în sinea mea: Slavă Domnului! lată, a 
sosit timpul să arăt rodul dorinţei mele fierbinţi. Deschizând, i-am 
primit pe aceştia cu voie bună şi aprinzând o făclie am început să 
le arăt lucrurile, spunându-le: Nu vă neliniştiţi, nădăjduiesc, cu 
ajutorul Domnului, să nu ascund de voi nimic. Aceia mi-au zis: Ai 
aur? Am zis lor: Da, am trei monede! Am deschis vasul în faţa lor şi 
luându-le au plecat în pace. lar eu, spune Fericitul Zosima, 
glumind, am zis către el: S-au întors înapoi, ca aceia la Bătrânul? 
Şi el mi-a zis îndată: Să nu fi dat Dumnezeu! Căci nu voiam 
aceasta, adică să le aducă înapoi. 

Şi zicea: lată ce i-au adus dorinţa fierbinte a Bătrânului şi 
pregătirea lui. Nu numai că nu s-a întristat, dar s-a şi bucurat că s- 
a învrednicit de un astfel de lucru bun. 

m) Şi pentru că mi-am amintit - a zis Avva Zosima - că, vorbind 
mai sus, spuneam că numai puţin dacă îl purtăm pe fratele nostru 
care s-a tulburat vom câştiga sufletul lui, vreau să povestesc cele 
ce am auzit de la fericitul Serghie, egumenul din câmpie. Acesta 
mi-a povestit că odată, mergând noi pe cale cu un anume Bătrân 
sfânt, am rătăcit calea. Şi neştiind noi în ce direcţie ne îndreptam, 
ne-am aflat pe nişte semănături şi am călcat puţin peste 
semănături. Când lucrătorul ogorului ne-a văzut, căci se afla acolo 
lucrând, a început să ne ocărască foarte tare cu mânie, zicând aşa: 
Voi sunteţi călugări? Vouă nu vă este frică de Dumnezeu? Dacă aţi 
fi avut frică de Dumnezeu în faţa ochilor, nu aţi fi făcut aceasta! Şi 
îndată ne-a zis nouă sfântul: Pentru Domnul, nimeni să nu 
vorbească! Şi a zis aceluia cu blândeţe: Bine zici, fiule! Dacă am fi 
avut frică de Dumnezeu, nu am fi făcut aceasta! Iarăşi acela ocăra 
cu mânie şi iarăşi Bătrânul a zis: Spui adevărul! Dacă eram 
călugări, nu am fi făcut aceasta. Dar pentru Domnul, iartă-ne pe 
noi, că am păcătuit! Minunându-se acela, a venit şi s-a aruncat la 
picioarele Bătrânului, zicând: lartă-mă pe mine, pentru Domnul, şi 
luaţi-mă cu voi! Şi zicea Fericitul Serghie că: Într-adevăr, a venit 
cu noi şi a primit schima. Şi zicea Fericitul: lată blândeţea şi 
bunăvoința Bătrânului ce a putut, cu Dumnezeu, să facă! Să 

mântuiască sufletul făcut după chipul lui Dumnezeu, pe care 
Dumnezeu îl doreşte mai mult decât mii şi mii de lumi dimpreună 
cu toate avuţiile lor. 

Odată, pe când eram eu” la el, mi-a zis: Citeşte-ne nouă ceva 
din Scriptură. Şi cum am început să citesc din Pilde, am ajuns la 
cuvântul care spune: Când nu mai sunt lemne, se stinge focul, şi 
dacă nu mai este niciun defăimător, se potoleşte cearta”. Am 
întrebat, deci, pe acesta: Ce este cuvântul acesta, părinte? Iar el, 
răspunzând, a zis: Precum lemnele sunt pricina flăcării focului şi, 
dacă nu pune cineva destule pe foc, se stinge focul, la fel sunt şi 
unele pricini ale patimilor, şi, dacă taie cineva pricinile, nu mai 
lucrează patimile. Aşa cum pricinile desfrâului - după cum a zis 
Avva Moise - sunt: a mânca şi a bea peste măsură, şi somnul pe 
săturate, şi a lenevi, şi a te juca, şi a vorbi îndelung şi frumuseţea 
hainelor. Acestea dacă le taie cineva, slăbeşte patima desfrâului. 

Iarăşi, pricinile mâniei tot aşa - a zis - sunt: a da şi a lua’, şia 
face voia proprie, şi a-ţi plăcea să înveţi pe altul, şi a te socoti pe 
tine că eşti înţelept. Acestea dacă le taie cineva, slăbeşte patima. 
Aceasta este şi ceea ce a spus Avva Sisoe, întrebat de un frate de 
ce patimile nu pleacă de la el, zicând: Vasele acestora, pricinile lor 
adică, sunt înăuntrul tău. Deci, dă-le înapoi arvuna lor şi vor pleca. 

Certăreţul, în care nu se linişteşte lupta, este acela care nu se 
mulţumeşte cu prima tulburare, ci se întărâtă pe sine însuşi şi spre 
a doua mânie. Insă, dacă cineva se aprinde de mânie, dar îşi vine 
îndată în fire şi se osândeşte pe sine şi cere iertare fratelui pe care 
s-a mâniat, acesta nu se numeşte certăreţ, căci în acesta se 
linişteşte lupta. S-a osândit pe sine şi a făcut pace cu fratele său şi 
în acesta lupta nu mai are loc, aşa cum am spus mai înainte. lar 
mâniosul, cel care nu se osândeşte pe sine şi cel care mai curând 
se întărâtă pe sine spre mânie şi îi pare rău nu pentru că s-a 
mâniat, ci pentru că nu a spus mai multe decât a apucat să spună 
în tulburarea sa, acesta se numeşte certăreţ şi în acesta nu se 
linişteşte lupta. Căci una după alta vin în el ţinerea de minte a 
răului şi tristeţea şi răutatea. Dar Domnul lisus Hristos să ne scape 
din ceata unora ca aceştia şi să ne învrednicească de ceata celor 
blânzi şi smeriţi. 

Zicea de multe ori că: Este nevoie de multă trezvie şi chibzuinţă 
în faţa felurimii meşteşugirilor diavolului. Uneori din nimic face pe 


0 Aici vorbeşte la persoana I Avva Dorotei, cel care a consemnat 
învăţăturile lui Avva Zosima. 

0 Pilde 26, 20. 

0 A da şi a lua este o expresie care trimite la negustorie şi la orice fel 
de schimb interesat între două persoane. 

cineva să se tulbure. Alteori, iarăşi, aduce cel mai bun pretext ca 
să i se pară cuiva că pe bună dreptate şi dintr-o pricină 
binecuvântată s-a mâniat. Şi aceasta este întru totul nepotrivit 
pentru cel care însetează cu adevărat să meargă pe calea sfinţilor. 
Cum a spus Sfântul Macarie”: Străin lucru este monahului să se 
mânie! Şi iarăşi: Străin este a întrista pe aproapele! 

Şi a mai zis acestea: Am comandat odată nişte cărţi unui 
caligraf priceput şi, după ce a terminat scrisul, mi le-a trimis şi mi- 
a zis: lată, am terminat! Când ţi se pare potrivit, trimite pe cineva 
să le ia. Un frate auzind acestea, a plecat în numele meu către 
caligraf şi, dând plata, a luat cărţile. Iar eu, neştiind aceasta, am 
trimis un frate de-al nostru cu scrisori şi cu plata pentru a le lua. 
Deci, cum a aflat caligraful că a fost înşelat de către cel care a luat 
cărţile, s-a tulburat şi a zis: Cu adevărat voi pleca să-l dojenesc 
pentru două lucruri, şi pentru că m-a înşelat, şi pentru că a luat 
ceea ce nu era al său. Eu însă, auzind aceasta, am trimis vorbă şi i- 
am spus: Ştii, frate, cărţile pentru aceea le dobândim, pentru a 
învăţa din ele dragostea, smerenia şi blândeţea. Iar dacă începutul 
dobândirii cărţilor este cu vrajbă, nu vreau să mai am nicio carte, 
numai să nu fie vrajbă. Căci un rob al Domnului nu trebuie să se 
certe”. Iată, deci, arătând că nu mă mai interesează cartea, am 
făcut pe fratele să se slobozească deplin de tulburare. 

n) Stând Fericitul Zosima şi vorbind despre folos, a început să 
spună unele cuvinte ale bătrânilor sfinţi şi a ajuns la cuvântul spus 
de Avva Pimen că: Cel ce se osândeşte pe sine află odihnă în toate! 
Apoi la ceea ce a spus un avvă din muntele Nitriei, care a fost 
întrebat: Ce ai găsit mai mult pe calea aceasta, părinte? Şi a 
răspuns: A-mi afla pricină şi a mă osândi pe mine însumi 
totdeauna! Iar cel ce a întrebat a consimţit, zicând: Altă cale nu 
există decât aceasta! Şi zicea: Câtă putere au cuvintele sfinţilor! 
Cu adevărat, dacă au vorbit ceva, din experienţă şi din adevăr” au 


° Apoftegma aparţine lui Evagrie, însă a fost atribuită Sfântului 
Macarie după cunoscuta condamnare a primului (ET). 

0 2 Timotei 2, 24. 

0 Când părinţii pustiei folosesc cuvântul adevăr, ca, de altfel, întreaga 
tradiţie răsăriteană, înţeleg realitatea însăşi, nu discursul despre 
realitate. Este motivul pentru care ediţia neogreacă preferă aici 
traducerea cuvântului aAndeia chiar prin realitate. Noi am preferat 
traducerea prin adevăr, rămânând fideli originalului şi adăugând nota 
aceasta, tocmai pentru a încerca să recuperăm tradiţia patristică în 
folosirea termenului. Adică, atunci când folosim cuvântul adevăr, 
adevărat, mintea noastră să nu se mai ducă la un enunţ teoretic, ci la o 
realitate vie. A se vedea şi perspectiva biblică, exprimată foarte clar în 
cuvântul Mântuitorului: Fu sunt Adevărul! (loan 14, 6), dar şi 

vorbit, cum spune dumnezeiescul Antonie. Şi pentru aceasta sunt 
puternice, deoarece toate au fost rostite pe temeiul vieţuirii, după 
cum spune unul dintre înţelepţi: Cuvintele tale să fie adeverite de 
viaţă! 

Şi a povestit acest lucru: Odată am stat puţin timp în lavra 
Avvei Gherasim” şi aveam pe cineva drag. Stând noi într-una din 
zile şi vorbind lucruri de folos, mi-am amintit de cuvintele acestea 
ale Avvei Pimen şi ale unui alt avvă. Şi el mi-a zis: Eu am 
experienţa acestor cuvinte şi a odihnei lucrării lor. Odată, eram 
legat cu iubire adevărată de un diacon din lavra. Şi nu ştiu cum a 
ajuns să aibă o bănuială despre un lucru care i-a adus tristeţe şi a 
început să mi se arate întunecat. Văzându-l eu întunecat, l-am 
întrebat ca să aflu pricina şi el mi-a spus: Cutare lucru ai făcut! Iar 
eu neavând în sine mea nicidecum conştiinţa că am făcut un astfel 
de lucru, am început să-l încredinţez de aceasta. El însă mi-a zis: 


nenumăratele mărturii ale Părinților care promovează acest principiu 
gnoseologic fundamental. „Nu în cuvinte, ci în lucruri este adevărul! 
(Sfântul Grigorie Teologul; Sfântul Grigorie Palama etc.). 

° Este vorba despre Sfântul Isidor Pelusiotul. În trei epistole scurte, 
acesta se referă la faptul că propovăduitorul cuvintelor dumnezeieşti, 
dacă vrea să evite ridiculizarea oamenilor, dar şi să-şi asume 
răspunderea înaintea lui Dumnezeu, este dator să trăiască în aşa fel încât 
viaţa lui să fie în acord cu cele propovăduite. Doar aşa va putea să-i 
îndrume pe oameni către Dumnezeu, aşa cum au făcut şi ucenicii lui 
Hristos. „Au dus viaţă minunată” şi nicio putere potrivnică nu i-a biruit, 
căci aceştia prin viaţa lor, încă din lumea aceasta „s-au făcut cetăţeni ai 
cerului”. Grăitoare este fraza scurtă a sfântului: „Viaţa fără cuvânt s-a 
arătat mai de folos decât cuvântul fără viaţă. Căci viaţa şi tăcând 
foloseşte, iar cuvântul şi tunând tulbură!” (Isidor Pelusiotul, Epistole II 
251, II 265 şi IV 212, PG 78, 688; 708 şi 1305) (ET). 

° Această Lavră renumită a fost întemeiată de Sfântul Gherasim de la 
Iordan, în jurul anului 455, în locul pustiu de lângă râul Iordan. Avea un 
sistem monastic original, pentru că îmbina viaţa de obşte cu cea 
pustnicească. În mijlocul lavrei era o obşte pentru începători, şi în ţinutul 
din jur erau chilii pentru pustnici, care se numeau „cei desăvârşiţi”. 
Chiliile, 70 la număr, erau la distanţă una de alta, ca nu cumva călugării 
să se deranjeze unul pe altul. Niciun călugăr nu putea să devină pustnic, 
înainte de a trece prin încercare îndelungată în cadrul obştii. Pustnicii, 
timp de cinci zile din săptămână, rămâneau cu desăvârşire izolaţi. Se 
rugau, cercetau Scripturile şi confecţionau coşuri din nuiele de finic. 
Sâmbătă după-amiază, toţi se adunau în obşte, ca să participe la 
Liturghia de Duminică. Ziua următoare, după ce dădeau socoteală 
egumenului pentru faptele lor, se aprovizionau cu apă, nuiele de finic şi 
alte lucruri necesare şi se întorceau la chiliile lor. Mâncare gătită aveau 
doar sâmbătă şi duminică pentru că în toate celelalte zile nu aprindeau la 
colibele lor, nici foc, nici lumânare (ET). 

Iartă-mă, dar nu sunt pe deplin încredinţat! Plecând eu la chilia 
mea, am început să-mi cercetez inima dacă un astfel de lucru s-a 
petrecut în mine şi nu am aflat. 

Odată, l-am văzut pe acesta ţinând Potirul şi împărtăşind şi i-am 
jurat despre acel lucru, că nu am conştiinţa în mine însumi că l-am 
făcut, dar nu s-a încredinţat. Venindu-mi iarăşi în sinea mea şi 
aducându-mi aminte de aceste cuvinte ale sfinţilor părinţi şi 
crezându-le, îmi schimb puţin gândul şi îmi zic: Diaconul mă 
iubeşte cu adevărat şi mişcat de iubire a luat îndrăzneală să-mi 
spună ce avea în inima lui despre mine, ca să mă trezesc şi să mă 
păzesc pentru ca să nu fac lucrul acela. Dar tu, suflet ticălos, spui 
că nu ai făcut lucrul acela, mii de răutăţi ai făcut şi le-ai uitat. 
Unde sunt cele pe care le-ai făcut ieri sau acum zece zile? Îţi aduci 
aminte de ele? Aşadar, şi pe acesta l-ai făcut ca şi pe celelalte şi l- 
ai uitat ca şi pe acelea. Şi astfel, am primit în inima mea că într- 
adevăr am făcut lucrul acela, dar aşa cum le-am uitat pe celelalte, 
aşa l-am uitat şi pe acesta. Şi am început să mulţumesc Domnului 
şi diaconului că prin el m-a învrednicit Domnul să ajung la 
cunoştinţa greşelii mele şi să mă pocăiesc pentru ea. 

Sculându-mă, deci, cu aceste gânduri, am venit să pun metanie 
diaconului şi să-i mulţumesc. Şi cum băteam la uşa lui, deschizând 
îmi pune el primul metanie, zicând: lartă-mă, căci de la draci am 
fost amăgit, bănuind despre tine lucrul acela. Într-adevăr, m-a 
încredinţat Dumnezeu că nu l-ai făcut. Şi nu m-a lăsat să spun 
nimic, zicând: Nu este nevoie! 

Şi zicea Fericitul: Iată adevărata smerenie, cum a întors inima 
celui care era însetat după ea. Încât, nu numai că nu s-a smintit de 
diacon şi nu s-a supărat pe el, mai întâi pentru că îl bănuise, al 
doilea pentru că, încredinţat fiind de el, nu a primit încredințarea. 
Ci, dimpotrivă, a trecut greşeala în dreptul său şi nu numai 
aceasta, ci i-a şi mulţumit. Şi a zis: Vezi ce face virtutea? Câte 
trepte de îmbunătăţire aduce celui care o săvârşeşte? Căci dacă 
voia, mii de motive primise prin diacon ca să devină demon, dar 
pentru că s-a îndreptat cu hotărâre spre virtute, nu numai că nu s- 
a supărat pe el, ci a şi mulţumit acestuia, după ce primise virtutea 
arvună în inima lui. 

Aşa şi noi, dacă o luăm înainte şi oferim inima noastră 
seminţelor blândeţii şi ale smereniei, nu mai are loc vrăjmaşul să 
semene în ea seminţele cele rele. Dar pentru că ne află pe noi 
pustii de orice gând bun sau chiar şi mai mult, întărâtaţi spre 
răutate, de aceea, luând de la noi înşine pricini, plineşte ale sale. 
După cum, dimpotrivă, se întâmplă cu virtutea, că dacă vede 
Domnul un suflet însetat să se mântuiască şi care seamănă 
seminţele cele bune, luând în seamă intenţia lui bună, o umple cu 

darurile Sale. 

o) Odată şi-a adus aminte de un Bătrân pe care l-a furat un 
frate vecin cu el. Şi Bătrânul, deşi ştia, nu l-a mustrat niciodată, ci 
lucra şi mai mult, zicând: Poate are nevoie fratele! Se minuna de 
milostivirea sfinţilor şi ne povestea, zicând că: Odată, fiind eu la 
câmpie, mi-a povestit unul dintre egumeni că stătea aproape de 
obştea noastră un Bătrân. Era un suflet plin de bunătate. În 
vecinătatea lui stătea un frate. Şi lipsind Bătrânul, acela, lucrat de 
satana, a deschis chilia lui şi intrând în ea a luat lucrurile şi cărţile. 
Când a venit Bătrânul, deschizând chilia şi negăsind lucrurile, a 
mers la fratele acela să-i spună şi a aflat lucrurile lui în mijloc, 
deoarece încă nu apucase fratele să le adune. Şi vrând Bătrânul să 
nu-l ruşineze pe el, nici să-l mustre, s-a făcut că-l doare stomacul şi 
plecând, a rămas destul timp la locul unde se retrăsese, până când 
fratele a adunat din mijloc lucrurile. Şi venind după aceea 
Bătrânul, a început să vorbească despre alt lucru şi nu l-a mustrat 
pe fratele. 

După câteva zile au recunoscut unii lucrurile Bătrânului şi 
luându-l pe frate l-au pus în închisoare, fără să afle Bătrânul. 
Auzind despre fratele că este în închisoare, dar pricina pentru care 
fusese pus în închisoare neştiind-o, a venit la mine - povestea 
egumenul - căci venea adesea la noi, şi mi-a zis: Ai dragoste, dă-mi 
câteva ouă şi câteva pâini. Şi îi spun: Oare, ai pe cineva, astăzi? 
Mi-a zis: Da! Dar Bătrânul lua acelea pentru ca să meargă la 
închisoare şi să facă mângâiere fratelui. Deci, cum a intrat în 
închisoare, a căzut fratele la picioarele lui şi i-a zis: Pentru tine 
sunt aici, Avva, eu sunt cel care ţi-a furat lucrurile. Iată, cartea ta 
este la cutare şi haina ta este la cutare. I-a zis lui Bătrânul: Să fii 
încredinţat în inima ta, fiule, că nu pentru aceasta am venit aici şi 
nici nu am aflat că din pricina mea eşti aici, ci, auzind că eşti în 
închisoare, m-am întristat şi am venit să-ţi fac mângâiere. Şi iată 
aici câteva ouă şi nişte pâini. Acum voi face totul până te voi 
scoate din închisoare. Şi plecând a rugat pe unii dintre cei mari 
căci le era cunoscut lor pentru virtutea lui şi trimițând aceştia, l-au 
scos pe acela din închisoare. 

Se povestea, iarăşi, despre Bătrânul că, odată, plecând la piaţă, 
a cumpărat pentru sine haină şi, dând o monedă de aur, mai 
rămânea să întregească suma cu câteva numi. Deci, a luat haina 
şi a pus-o sub el. Şi cum număra banii mărunți pe o piatră, iată 
vine cineva, vrând să-i ia haina. Şi simțind Bătrânul, a înţeles, dar, 
având multă milostivire şi îndurare, se ridica puţin câte puţin, ca şi 
când se întindea spre locul unde erau monedele, până când acela a 


° Numia era o monedă mică de aur, argint sau aramă. 

luat haina şi a plecat, şi Bătrânul nu i-a zis nimic. 

Şi zicea Fericitul Zosima: Nu ştiu ce preţ aveau haina sau 
lucrurile pe care le pierduse, dar bunăvoința lui a fost mare. A 
arătat că, având acelea, era ca şi când nu avea nimic. Fără să-i 
pese când i-au fost luate, a rămas acelaşi, nici nu s-a întristat, nici 
nu s-a tulburat. Căci este aşa cum spun mereu: Nu a avea 
dăunează, ci a avea cu patimă. Acesta, chiar dacă ar fi avut lumea 
întreagă, aşa ar fi fost ca şi când nu ar fi avut nimic. Căci din cele 
pe care le-a făcut s-a arătat pe sine liber de toate. 

Sfârşitul tratatului despre înaintarea în desăvârşire 

CAPITOLUL II 


CĂ TREBUIE SĂ URMĂRIM LINIŞTIREA” CU TOATĂ 
SILINŢA 


1. Avva Antonie, stând odată în pustie, a căzut în acedie şi în 
multă întunecare a gândurilor. Şi zicea către Dumnezeu: Doamne, 
vreau să mă mântuiesc şi nu mă lasă gândurile. Ce voi face în 
necazul meu, cum mă voi mântui? Şi numai puţin sculându-se a 
văzut afară pe cineva, stând ca şi el şi lucrând, apoi sculându-se de 
la lucru şi rugându-se, şi iarăşi aşezându-se şi împletind funia, 
apoi, iar la rugăciune sculându-se. Era îngerul Domnului trimis 
spre îndreptarea şi încredințarea lui Antonie. Şi a auzit pe înger 
spunând: Aşa fă şi te vei mântui! Iar el, auzind aceasta, a avut 
multă bucurie şi îndrăzneală şi, aşa făcând, se mântuia. 

2. Şi a zis Avva Antonie: Precum mor peştii, stând mult timp în 
afara mării pe uscat, tot aşa şi monahii, întârziind în afara chiliei 
lor sau petrecând vremea cu cei din lume, slăbesc în tăria lor spre 
liniştire. Trebuie, aşadar, precum peştele spre mare, la fel şi noi 
spre chilie să ne grăbim, ca nu cumva, zăbovind afară, să uităm 
paza cea dinăuntru. 

3. A zis iarăşi că: Cel care stă în pustie şi se dedă liniştirii, de 
trei războaie scapă: al auzului, al vorbirii şi al văzului. Unul singur 
mai are, cel al inimii’. 


° Am tradus prin liniştire cuvântul isihia (novyia - novx&(w). Această 
opţiune nu redă foarte clar conţinutul tehnic al conceptului, iar 
traducerea prin isihia ar reda fidel conţinutul, dar nu a pătruns încă 
suficient de convingător în limba noastră şi, în plus, nu se încadrează în 
registrul lingvistic pentru care am optat în această traducere. Părintele 
Dumitru Stăniloae însuşi oscilează în traducerea acestui cuvânt. Chiar 
titlul cunoscutei lucrări a Sfântului Grigorie Palama este tradus de 
Părintele Stăniloae, fie Cuvânt pentru cei ce se liniştesc cu evlavie 
(Filocalia, vol. VII, Bucureşti 1977, pag. 223), fie Tratatul pentru cei ce se 
dedică cu evlavie isihiei (Ibidem, pag. 208), fie Tratatul pentru cei ce 
viețuiesc cu sfințenie în isihie (Ibidem, pag. 207). Socotesc că şi dânsul 
înclina spre prima variantă, din moment ce o foloseşte în traducerea 
propriu-zisă a textelor, în timp ce variantele celelalte sunt folosite în 
studiul introductiv. Trebuie totuşi spus că este vorba despre practica 
bine-cunoscută a retragerii din lume şi a rugăciunii neîncetate în deplină 
liniştire şi adunare în sine. 

° Am optat pentru această variantă care se găseşte în cele mai multe 
manuscrise şi în Patericul clasic, alfabetic, variantă pentru care optează 
şi SC şi ET. În traducerile româneşti vechi ale Patericului egiptean aflăm 
varianta: „... al desfrânării sau al trândăviei.” (vezi ediţia Râmnicu 

4. Avva Arsenie, pe când era încă în palat, se ruga lui 
Dumnezeu zicând: Doamne, călăuzeşte-mă cum să mă mântuiesc. 
Şi a venit un glas spunând: Arsenie, fugi de oameni şi te vei 
mântui! 

5. Acesta, plecând la viaţa monahicească, iarăşi se ruga, acelaşi 
cuvânt zicând; şi a auzit un glas spunând lui: Arsenie, fugi, taci, 
caută liniştirea, căci acestea sunt rădăcinile nepăcătuirii. 

6. A cercetat odată Fericitul Teofil, arhiepiscopul Alexandriei, 
pe Avva Arsenie, împreună cu un dregător. Şi l-a rugat pe Bătrân 
să audă de la el un cuvânt. Tăcând puţin, Bătrânul i-a răspuns: Şi 
dacă vă spun o să păziţi? lar ei au făgăduit să păzească. Şi le-a 
spus lor Bătrânul: Oriunde auziţi că este Arsenie, să nu vă 
apropiaţi! 

7. Altădată iarăşi, vrând arhiepiscopul să-l cerceteze pe Bătrân, 
a trimis mai întâi să vadă dacă va deschide. Şi i-a trimis lui acest 
răspuns: Dacă vii, îţi voi deschide. Şi dacă îţi deschid ţie, voi 
deschide la toţi şi atunci nu voi mai sta aici. Auzind acestea 
arhiepiscopul a zis: Dacă merg ca să-l alung, nu voi mai merge la 
el. 

8. A zis cineva Avvei Arsenie: Gândurile mele mă necăjesc 
spunându-mi: Nu poţi să posteşti, nici să lucrezi! Măcar cercetează 
pe bolnavi, căci şi aceasta este iubire. lar Bătrânul, cunoscând 
seminţele dracilor, a zis lui: Mergi şi mănâncă, bea, dormi şi nu 
lucra. Numai de chilia ta să nu te îndepărtezi. Deoarece ştia că 
răbdarea chiliei aduce pe monah în rânduiala lui. 

9. A zis Avva Marcu Avvei Arsenie: De ce fugi de noi? A zis lui 
Bătrânul: Dumnezeu ştie că vă iubesc, dar nu pot să fiu şi cu 
Dumnezeu, şi cu oamenii. Cei de sus, mii şi mii fără de număr 
fiind, o singură voinţă au, iar oamenii au multe voințe. Nu pot, 
deci, să las pe Dumnezeu şi să vin cu oamenii. 

10. Spuneau despre el că avea chilia la depărtare de treizeci şi 
două de mile” şi nu ieşea degrabă, căci alţii îi slujeau. Când s-a 


Vâlcea, 1930). Varianta aceasta este posibil să fie împrumutată de la 
Tema XII, 21, unde se face trimitere la acedie, după amintirea celor trei 
războaie: al vorbirii, al auzului şi al văzului. 

° SC preferă versiunea cu două mile pentru că cea cu treizeci şi două 
de mile nu pare realistă. Exactitatea măsurătorilor nu are o prea mare 
importanţă nici în relatările părinţilor, ca, de altfel, nici în relatările 
biblice. Textul dorea să ne spună că era vorba despre o distanţă 
considerabilă. Lucrul acesta este mai important decât preocuparea 
pentru exactitatea distanţei. Fac această menţiune, deoarece, spre 
deosebire de cei de atunci, noi, cei de astăzi, avem o mentalitate pentru 
care contează mai mult exactitatea măsurătorilor decât ceea ce vrea să 
spună cineva prin indicarea unei anume cifre. 

pustiit, însă, Schitul, a ieşit plângând şi a zis: Lumea a pierdut 
Roma şi monahii Schitul. 

11. A cercetat odată Avva Arsenie un loc şi erau acolo trestii şi 
acestea erau mişcate de vânt. Şi zice Bătrânul fraţilor: Ce este 
vuietul acesta? Şi i-au spus: Trestiile sunt! Şi le-a zis lor Bătrânul: 
Cu adevărat vă spun că, dacă stă cineva în liniştire şi va auzi un 
glas de pasăre, inima nu mai are aceeaşi liniştire. Cu cât mai mult 
voi care aveţi vuietul acestor trestii. 

12. Pe când stătea odată Avva Arsenie în Kanoponul” 
Alexandriei, o fecioară de familie senatorială, foarte bogată şi 
temătoare de Dumnezeu, a venit din Roma ca să-l vadă. Şi a 
primit-o pe ea Teofil arhiepiscopul, şi ea l-a rugat pe acesta să-l 
înduplece pe Bătrân să o primească. Acesta, venind la el, l-a rugat 
zicând: Cutare senatoare a venit din Roma şi vrea să te vadă. lar 
Bătrânul nu a catadicsit să-i răspundă. Deci, cum i-a vestit acestea, 
ea a poruncit să-i pregătească un animal de drum, zicând: Mă 
încred în Dumnezeu că îl voi vedea, căci nu am venit să văd un om, 
deoarece şi în oraşul meu sunt mulţi oameni, ci am venit să văd un 
proroc. 

Şi când s-a apropiat de chilia Bătrânului, din iconomia lui 
Dumnezeu, s-a întâmplat ca Bătrânul să fie în afara chiliei şi ea, 
văzându-l, a căzut la picioarele lui. lar acela a ridicat-o mânios şi s- 
a întors către ea zicând: Dacă faţa mea vrei să o vezi, iat-o, vezi-o! 
Dar aceea de ruşine nu s-a uitat la faţa lui. Şi Bătrânul i-a zis: Nu 
ai auzit despre faptele mele? Pe acelea este nevoie să le vezi! Cum 
ai îndrăznit să faci o aşa călătorie pe mare? Nu ştiai că eşti femeie 
şi nu trebuie să ieşi nicăieri? Sau ai făcut-o ca să mergi apoi la 
Roma şi să spui celorlalte femei: Am văzut pe Arsenie! Şi să se facă 
pe mare un drum de femei venind la mine? lar aceea a spus: Dacă 
vrea Dumnezeu, nu voi lăsa pe nimeni să vină aici, dar roagă-te 
pentru mine şi pomeneşte-mă pentru totdeauna. lar el, 
răspunzând, i-a zis: Mă rog lui Dumnezeu să şteargă amintirea ta 
din inima mea! 

Auzind acestea, a ieşit tulburată şi cum a ajuns în cetate, de 
atâta tristeţe, a cuprins-o fierbinţeala; şi l-a înştiinţat pe fericitul 
Teofil arhiepiscopul că este bolnavă. Şi venind acesta, a întrebat-o 


° Kanovos sau Kanopos era o veche cetate egipteană, la vest de Nil, şi 
un port important al Mediteranei. De la marea libertate de moravuri care 
exista în acest loc provine şi cuvântul „Kavoßpiopóç”, care înseamnă 
desfrânat sau viaţă desfrânată. În timpul patriarhului Teofil al Alexandriei 
(385-412), aici s-au distrus multe temple idolatre şi s-au întemeiat biserici 
creştine şi mănăstiri. Este foarte probabil ca Avva Arsenie, după pustiirea 
Schitului (407), să fi rămas o mică perioadă de timp la Kanovos, unde îl şi 
vizitează tânăra senatoare din Roma (ET). 

să afle ce are. Iar ea i-a zis: Mai bine nu veneam aici! Căci am zis 
Bătrânului: Pomeneşte-mă! şi el mi-a zis: Mă rog lui Dumnezeu să 
şteargă amintirea ta din inima mea. Şi, iată, mor de tristeţe. Şi i-a 
zis ei arhiepiscopul: Nu ai ştiut că eşti femeie şi că prin femei luptă 
vrăjmaşul pe sfinţi? De aceea ţi-a vorbit Bătrânul aşa. Dar pentru 
sufletul tău se roagă neîncetat. Şi aşa s-a vindecat gândul ei şi a 
plecat cu bucurie la ale sale. 

13. Pe când şedea odată Avva Arsenie în părţile de jos" şi era 
stânjenit de mulţime acolo, a hotărât în sine să-şi părăsească 
chilia. Şi, neluând nimic din ea, a plecat aşa la ucenicii săi 
faraniţi”, Alexandru şi Zoilo. A zis, deci, lui Alexandru: Ridică-te şi 
mergi în josul râului! Iar lui Zoilo i-a zis: Mergi cu mine până la 
râu şi caută-mi corabie care să meargă pe mare la Alexandria, şi 
după aceea mergi şi tu în jos la fratele tău. Iar Zoilo, tulburându-se 
de cuvânt, a tăcut şi s-au despărţit unul de altul. Deci, a coborât 
Bătrânul în părţile Alexandriei şi s-a îmbolnăvit de o boală grea. 
Iar cei care-l slujeau au zis între ei: Nu cumva cineva dintre noi l-a 
mâhnit pe Bătrânul şi de aceea s-a separat de noi? Şi nu au aflat 
între ei nimic şi nici că l-ar fi auzit vreodată. Făcându-se sănătos 
Bătrânul, a zis: Voi merge către părinţii mei. Şi aşa, luând corabia 
înapoi, a venit la stânca unde erau ucenicii lui. Dar, pe când se afla 
încă aproape de râu, o tânără etiopiancă venind s-a atins de pielea 
de oaie cu care era îmbrăcat, şi Bătrânul a certat-o. Atunci tânăra 
i-a zis: Dacă eşti monah, mergi în munte! lar Bătrânul a fost 
pătruns de cuvânt şi zicea în sinea lui: Arsenie, dacă eşti monah, 
mergi în munte! Şi în acel moment l-au întâlnit Alexandru şi Zoilo 
şi, căzând ei la picioarele lui, s-a aruncat la pământ şi Bătrânul şi 
au plâns toţi trei. Iar Bătrânul a zis: Nu aţi auzit că am fost bolnav? 
Şi ei i-au zis lui: Da! Şi a zis Bătrânul: De ce nu aţi venit să mă 
vedeţi? Şi a zis Avva Alexandru că: Separarea ta de noi nu a fost 
înţeleasă şi mulţi nu s-au folosit, spunând că, dacă nu am fi făcut 
neascultare, Bătrânul nu s-ar fi separat. A zis lor: Iarăşi vor spune 
peste puţin oamenii că nu a aflat porumbiţa odihnă picioarelor ei şi 
s-a întors la Noe în arcă?. Şi aşa s-a vindecat şi a rămas cu ei până 
la sfârşitul lui. 

14. A venit unul dintre părinţi la Avva Arsenie. Şi când bătea în 


° O nouă incursiune a barbarilor l-a obligat pe Avva Arsenie să plece 
iarăşi de la Schit. S-a dus la Tria sau Troia, de unde, din nou, din cauza 
năvăliriilor barbarilor este nevoit să meargă într-o zonă mai sigură „în 
părţile de jos”, adică la Kanovos (ET). 

° Cetate din Arabia pietroasă, în nordul munţilor Sinai. Faranul este 
amintit în Vechiul Testament (Facere 21, 21 ş. a.). În pustiul Faran îşi 
făcuseră evreii tabără (Numeri 10, 12; 12, 16; 13, 3 şi 26) (ET). 

0 Facere 8, 11. 

poartă, Bătrânul a deschis, crezând că este ucenicul lui. Şi 
văzându-l pe acela, a căzut cu faţa la pământ. Iar acela i-a zis: 
Ridică-te, Avva, ca să te îmbrăţişez! Şi i-a zis lui Bătrânul: Nu mă 
ridic, dacă nu pleci! Şi mult timp rugându-l, nu s-a ridicat până 
când nu a plecat. 

15. Vorbeau despre un frate care a venit la Schit să vadă pe 
Avva Arsenie şi, intrând în biserică, îi ruga pe clerici să-l 
întâlnească pe Avva Arsenie. Deci i-au zis lui: Odihneşte-te puţin, 
frate, şi apoi îl vei vedea. Iar el a zis: Nu voi gusta nimic, până nu-l 
întâlnesc. Deci au trimis un frate să-l ducă, căci era departe chilia 
lui. Şi, bătând la uşă, au intrat şi, îmbrăţişând pe Bătrân, s-au 
aşezat tăcând. A zis, deci, fratele cel din biserică: Eu plec, rugați- 
vă pentru mine! lar fratele străin, neaflând îndrăzneală la Bătrân, 
a zis fratelui: Vin şi eu cu tine! Şi au ieşit împreună. L-a rugat deci 
pe acesta zicând: Du-mă şi la Avva Moise, cel dintre tâlhari. Şi 
venind el la acesta, i-a primit pe ei cu bucurie şi cinstindu-i i-a 
slobozit. 

Şi a zis fratele care-l dusese: Iată, te-am dus la un străin şi la 
un egiptean, care din cei doi ţi-a plăcut? Şi răspunzând, acela a zis: 
Mie acum mi-a plăcut egipteanul. Auzind unul din părinţi s-a rugat 
lui Dumnezeu zicând: Doamne, arată-mi lucrul acesta, că unul fuge 
pentru numele Tău, şi altul îmbrăţişează pentru numele Tău. Şi 
iată s-au arătat lui două corăbii mari pe râu. Şi a văzut pe Avva 
Arsenie şi Duhul lui Dumnezeu plutind în linişte într-una şi pe Avva 
Moise şi îngerii lui Dumnezeu plutind în cealaltă şi hrănindu-l cu 
faguri de miere. 

16. Au venit odată câţiva bătrâni la Avva Arsenie şi l-au rugat 
mult să le spună cuvânt despre cei ce trăiesc în liniştire şi nu se 
întâlnesc cu nimeni. A zis acestora Bătrânul: Cât timp fecioara 
rămâne în casa tatălui ei, mulţi doresc să se logodească cu 
aceasta. Când însă îşi ia bărbat, nu mai place tuturor: unii o 
ponegresc, alţii o laudă, şi nu mai are cinstirea aşa cum o avea la 
început, când era ascunsă. Aşa şi cele ale sufletului, când se fac 
cunoscute, nu este cu putinţă să mai placă tuturor. 

17. A zis Avva Vitimie: Odată, coborând eu în Schit, mi-au dat 
unii puţine mere ca să le dau la bătrâni; şi am bătut la chilia Avvei 
Achilă, ca să i le dau lui. Iar acesta a zis: Adevărat, frate, nu aş fi 
vrut să baţi la uşa mea acum, nici dacă ar fi fost mană cerească. 
Nici la altă chilie să nu te duci! Am plecat, deci, la chilia mea şi le- 
am dus la biserică. 

18. A zis Avva Diadoh: Precum uşile băilor, când se deschid 
întruna, împing repede căldura afară, tot aşa şi sufletul, când vrea 
să stea de vorbă mult, chiar dacă spune lucruri bune, îşi risipeşte 
căldura sa prin poarta vorbirii. Este bună, aşadar, tăcerea la timp, 

ea fiind, ca nimic altceva, maica celor mai înțelepte înţelesuri. 

19. A zis Avva Dulas: Dacă vrăjmaşul ne sileşte să părăsim 
liniştirea, să nu-l ascultăm. Nimic nu este asemenea ei şi nimic nu 
se asemuieşte cu aceasta şi cu nemâncarea în lupta împotriva 
aceluia. Căci ele dau ascuţime ochilor dinăuntru. 

20. A zis iarăşi: Taie legăturile cu cei mulţi ca să nu se 
risipească războiul” împotriva vrăjmaşului şi să nu-ți tulbure 
rânduiala liniştirii. 

21. Un frate l-a întrebat pe Avva Isaia, zicând: Cum trebuie să 
se liniştească cineva în chilie? Şi a răspuns Bătrânul: A se linişti în 
chilie înseamnă a se arunca în faţa lui Dumnezeu şi a sta cu toată 
puterea lui împotriva oricărui gând semănat de vrăjmaş. Căci 
aceasta înseamnă a fugi din lume. A zis fratele: Ce este lumea? Şi 
a răspuns Bătrânul: Lumea este risipirea lucrurilor. Lumea este a 
lucra cele împotriva firii şi a împlini voirile tale după trup”. Lumea 
este a cugeta cineva despre sine că rămâne în acest veac. Lumea 
este a se îngriji cineva de trup spre păgubirea sufletului şi a se 
mândri cu ceea ce lasă în urmă. Nu de la mine spun acestea, ci 
Ioan Apostolul este cel care zice: Nu iubiţi lumea, nici toate câte 
sunt ale lumi. 

22. A zis iarăşi: Trebuie ca cel ce caută liniştirea0 să se 
cerceteze pe sine în tot ceasul dacă a scăpat de cei care-l 
stăpânesc în văzduh” şi dacă s-a eliberat de aceia, chiar de petrece 
încă în trup. Căci atât cât se supune robiei acestora, nu poate să 
afle liniştirea. 

23. Un frate l-a întrebat pe acelaşi Bătrân, zicând: Ce trebuie 
să facă cel ce caută liniştirea? Şi el a zis: Cel ce caută liniştirea are 
nevoie de aceste trei lucruri: frică de Dumnezeu neîncetat, de 
asemenea, să ceară cu răbdare şi să nu slobozească inima lui de la 


° SC are varianta:...mintea ta să nu se risipească!. 

0 Vezi Efeseni 2, 3. 

01 Ioan 2, 15. 

0 Cititorul român a reţinut sper că prin liniştire şi cel ce caută liniştirea 
redăm termenul tehnic bine-cunoscut de isihie sau isihast. 

0 Poate fi ecoul textului din Efeseni 2, 2: În care aţi umblat mai înainte, 
potrivit veacului lumii acesteia, potrivit stăpânitorului puterii văzduhului, 
a duhului care lucrează acum în fiii neascultării. Spaţiul aerian şi 
văzduhul din jurul pământului se consideră ca fiind locul de stăpânire al 
duhurilor rele, care urmăresc să-i înrobească pe oamenii care se află pe 
pământ, încât să-şi revendice drepturile asupra sufletelor lor, când vor 
ieşi din această lume (vămile văzduhului). Ceea ce urmăreşte monahul de 
la început este, conform spuselor avvei, să se izbăvească de influenţa 
duhurilor rele, încât eliberat de acestea, să poată să lucreze principala lui 
lucrare isihastă, care este comuniunea cu Dumnezeu. 

pomenirea lui Dumnezeu. 

24. A zis Avva Theodor al Fermei”: Omul care a aflat dulceaţa 
chiliei fuge de aproapele său nu pentru că îl disprețuiește’. 

25. A zis iarăşi: Dacă nu mă voi rupe pe mine de la aceste 
milostiviri, nu mă vor lăsa să fiu monah. 

26. S-a îmbolnăvit odată Avva Iosif şi a trimis la Avva Theodor, 
zicând: Vino ca să te văd înainte de a ieşi din trup. Era la mijlocul 
săptămânii şi nu s-a dus. A trimis răspuns zicând: Dacă rămâi până 
sâmbătă, voi veni, iar dacă pleci, ne vom vedea unul pe altul în 
cealaltă lume. 

27. Un frate a venit la Avva Theodor ca să-l înveţe să 
împletească, aducând cu el şi legătura cu finic. Iar Bătrânul a zis 
lui: Mergi şi vino aici dimineaţă. Şi sculându-se Bătrânul i-a udat 
legătura şi i-a pregătit împletitura de început şi i-a zis: Aşa şi aşa 
să faci; şi l-a lăsat. Intrând în chilia sa, a şezut Bătrânul. Iar când a 
venit ceasul, a făcut fratelui mâncare şi i-a trimis. lar dimineaţa, 
acela a venit iarăşi şi Bătrânul i-a zis: Ia-ţi legătura ta de aici şi 
pleacă, căci ai venit să mă bagi în ispită şi în griji. Şi nu l-a lăsat pe 
acesta înăuntru”. 

28. A zis Amma Theodora: Bun lucru este să ajungă cineva la 
liniştire. Omul înţelept ajunge la liniştire. Căci cu adevărat lucru 
mare este pentru fecioară şi pentru monah să trăiască în liniştire, 
şi mai ales pentru cei tineri. Dar să ştii că, dacă cineva îşi pune 
mai înainte în gând să trăiască în liniştire, îndată vrăjmaşul vine şi 
îngreuiază sufletul lui cu acedia, cu nepăsarea, cu gânduri. 
Îngreuiază şi trupul cu boli, cu slăbiciune, cu înmuierea 
genunchilor şi a tuturor mădularelor. I se topeşte puterea 
sufletului şi a trupului şi îşi zice: sunt bolnav şi nu am putere să-mi 
fac pravila. Dar dacă suntem cu trezvie”, toate acestea dispar. 


° Munte în Egipt, în nordul Nitriei, unde se nevoiau mulţi anahoreţi. 

0 „Isihastul este cel care fuge de toate, fără să le urască, pentru că nu 
vrea să înceteze gustul dulceţii lui Dumnezeu” (Scara, Cuvântul 27 - 
despre isihie). 

0 Este o perspectivă ce trebuie readusă în actualitate într-o epocă în 
care mai toţi suntem prinşi să facem lucruri exterioare, materiale, 
neglijând sau fugind fără să ne dăm seama de petrecerea cu Dumnezeu în 
liniştire. Insistenţa părinţilor asupra acestui subiect arată cât de 
importante sunt meditaţia, reculegerea, trezirea şi hrănirea conştiinţei 
legăturii noastre cu Dumnezeu şi cât de ispititor şi amăgitor este 
angajamentul în lucrurile acestei lumi oricât de folositoare ar fi acestea 
pentru noi şi pentru semenii noştri. Sunt cu atât mai mari riscul şi 
sminteala când această perspectivă este asumată de Biserică şi de 
oamenii Bisericii şi propusă cu fervoare şi cu îndreptăţire de sine. 

° Este folosit aici verbul vńow, de la care vine şi substantivul viwic, un 

Era un călugăr care, de cum a început să-şi facă pravila, l-au 
apucat frigurile şi fierbinţeala şi durerea de cap, şi îşi zicea în sine: 
Iată, sunt bolnav şi peste puţin voi muri, deci mă voi ridica înainte 
de a muri şi îmi voi face pravila. Şi cu gândul acesta s-a silit pe 
sine şi şi-a făcut pravila. Şi cum a terminat pravila a încetat şi 
fierbinţeala. Dar, iarăşi, la ceasul pravilei venea fierbinţeala şi 
iarăşi cu acelaşi gând fratele se împotrivea şi îşi făcea pravila, 
biruind gândul cel rău. 

29. Spunea Avva loan că: Dacă are omul în sufletul lui lucrul lui 
Dumnezeu, poate să stea în chilie, chiar dacă nu are lucrul acestei 
lumi. Şi iarăşi, dacă are omul lucrurile acestei lumi şi nu are 
lucrurile lui Dumnezeu, pentru lucrurile lumii şi acesta poate să 
stea în chilie. Iar cel care nu are niciun fel de lucruri, nici pe ale 
lui Dumnezeu, nici pe ale lumii acesteia, nu poate nicicum să stea 
în chilie”. 

30. Era un frate care trăia în obşte, ţinând o nevoinţă foarte 
aspră. Auzind unii fraţi din Schit despre el, au venit să-l vadă şi au 
intrat în locul unde acesta lucra. Şi îmbrăţişându-i pe ei, s-a întors 
şi a început să lucreze din nou. Văzând fraţii ce a făcut, i-au zis: 
Ioane, cine ţi-a pus schima sau cine te-a făcut monah şi nu te-a 
învăţat să iei de la fraţi cojocul şi să le spui: Rugaţi-vă pentru mine 


termen tehnic cu semnificaţii foarte importante, mai ales pentru 
spiritualitatea monahală, dar şi pentru spiritualitatea creştină în general. 
În româneşte s-a tradus prin a priveghea sau a veghea. Este folosit în 
Noul Testament de mai multe ori. Sfântul Apostol Petru îl foloseşte 
alături de verbul ypnyopioare, sugerându-ne o diferenţă semantică între 
acestea: Fiţi treji, privegheaţi. (Nńyate, ypnvopioaTre). Potrivnicul 
vostru, diavolul, umblă, răcnind ca un leu, căutând pe cine să înghită (1 
Petru 5, 8). La fel şi Sfântul Apostol Pavel: De aceea să nu dormim ca şi 
ceilalţi, ci să priveghem şi să fim treji. (vpnyopwuev kai vâpwuev) (1 
Tesaloniceni 5, 6 ). Considerăm că cea mai apropiată traducere este prin 
a fi treaz, trezvie, fiind vorba de o stare permanentă de trezire a 
sufletului. 

0 Avva se referă aici la câteva condiţii fundamentale pentru ca un om 
să poată rezista în viaţa monahală ascetică. Condiţia de bază este harul 
lui Dumnezeu care, atunci când vine în suflet, îl atrage spre cele de sus, 
oferindu-i desfătarea dumnezeiască (lucrurile lui Dumnezeu). În aceste 
condiţii nu constituie o problemă să trăiască viaţa în chilie, chiar dacă îi 
lipseşte mângâierea unei preocupări omeneşti curate, aşa cum sunt 
lucrul mâinilor, cultivarea grădinii ş.a. Când lipseşte sau se ridică pentru 
un timp harul lui Dumnezeu şi călugărul îşi dă sieşi mângâierea lucrării, 
aşa cum am spus, poate să reziste în viaţa de chilie. lar Dumnezeu, 
văzând intenţia lui şi lupta plină de răbdare, îl va cerceta şi-i va dărui har. 
Dacă lipsesc însă, în acelaşi timp, amândouă condiţiile, nimic nu poate să- 
l ţină în viaţa ascetică (ET). 

sau şedeţi? A zis lor: loan păcătosul nu lasă lucrul pentru acestea. 

31. Spuneau despre Avva Isidor că, atunci când mergea un 
frate la el, se ducea în locul cel mai din spate al chiliei. Şi ziceau 
fraţii către el: Avva, ce este aceasta ce faci? Şi a zis că şi 
sălbăticiunile se salvează fugind în cuiburile lor. Acestea le spunea 
spre folosul fraţilor. 

32. Trăia în Alexandria un om învăţat, pe nume Cozma, tare 
minunat şi virtuos, smerit la cuget, milostiv, înfrânat, feciorelnic, 
liniştit, iubitor de străini, iubitor de săraci. Având eu multă 
îndrăzneală la el, i-am zis într-o zi: Arată-mi dragoste şi spune-mi 
de cât timp eşti în liniştire? Tăcând el şi nerăspunzându-mi nimic, 
iarăşi i-am zis: Pentru Domnul, spune-mi! Iar el, după un timp mi-a 
zis: Am treizeci şi trei de ani. Iarăşi i-am zis: Arată-mi dragoste 
desăvârşită ştiind că pentru folosul sufletului te întreb: Spune-mi, 
în atât timp de liniştire ce ai izbutit? lar el, oftând din adâncul 
inimii, mi-a zis: Ce poate să izbutească un om lumesc, mai ales 
stând în casa lui? Eu însă îl rugam, zicând: Pentru Domnul, spune- 
mi ca să mă folosesc. Atunci, fiind silit mult de mine, a zis: lartă- 
mă, acestea trei ştiu că am izbutit: să nu râd, să nu jur, să nu mint. 
Iar eu, auzind, am dat slavă lui Dumnezeu. 

33. Avva Macarie cel Mare zicea fraţilor în Schit, de cum 
termina slujba la biserică: Plecaţi, fraţilor! Şi i-a zis lui unul dintre 
Bătrâni: Părinte, unde avem să plecăm mai mult decât în pustia 
aceasta? Iar el a dus degetul său la gură, zicând: Cu aceasta să 
plecaţi”. Şi a intrat în chilia lui, a închis uşa şi stătea. 

34. A zis Avva Moise către Avva Macarie la Schit: Vreau să mă 
liniştesc, dar nu mă lasă fraţii. I-a zis Avva Macarie: Văd că firea ta 
este slabă şi nu poţi să-i îndepărtezi pe fraţi. Dar dacă vrei să 
trăieşti în liniştire, mergi în pustie adânc, într-o stâncă, şi acolo vei 
duce viaţă în liniştire. Şi aşa a făcut şi a găsit odihnă. 

35. A întrebat Avva Isaia pe Avva Macarie zicând: Spune-mi 
cuvânt. Şi i-a zis lui Bătrânul: Fugi de oameni. I-a zis Avva Isaia: 
Ce înseamnă să fugi de oameni? lar Bătrânul i-a zis: Să stai în 
chilia ta şi să-ţi plângi păcatele. 

36. Avva Aio a întrebat pe Avva Macarie zicând: Spune-mi 
cuvânt! I-a zis lui Avva Macarie: Fugi de oameni, stai în chilia ta şi 
plânge-ţi păcatele şi nu iubi vorba cu omul şi te vei mântui. 

37. Un frate a cercetat la Schit pe Avva Moise, cerând de la 
acesta cuvânt. I-a zis lui Bătrânul: Mergi, stai în chilia ta şi chilia 
te va învăţa toate. 

38. A zis Avva Moise: Omul care fuge de oameni este ca 
strugurele copt, iar cel care stă cu oamenii este ca agurida. 


0 Bătrânul se referă la tăcere. Adică, gura să plece! 

39. A zis Avva Marcu: Cel care vrea să treacă marea cea 
duhovnicească îndelung-rabdă, se smereşte, priveghează, se 
înfrânează. Ín afara acestor patru, dacă se grăbeşte să intre, se 
tulbură inima lui, dar nu poate să treacă. 

40. A zis iarăşi: Liniştirea foloseşte pentru că nu lucrează cele 
rele. Iar dacă şi cele patru virtuţi” le dobândeşte în rugăciune ca 
ajutor, nimic nu duce mai repede la nepătimire. 

41. A zis iarăşi: Nu este cu putinţă să se liniştească mintea fără 
de trup”, nici să se dărâme zidul care le desparte fără liniştire şi 
rugăciune. 

42. A zis Avva Nil: Nevătămat de săgețile vrăjmaşului rămâne 
monahul care iubeşte liniştirea, iar cel care se amestecă cu 
mulțimile se răneşte continuu. Căci la cel ce se linişteşte şi mânia 
se arată mai blândă, iar dorinţa în starea de liniştire obişnuieşte să 
pornească mai domol şi mai raţional. Într-un cuvânt, orice patimă 
care nu este aţâţată se potoleşte uşor şi după aceea încetează cu 
desăvârşire, uitând cu timpul lucrarea proprie. Şi rămân amintirile 
subţiri ale lucrurilor, după ce s-a retras pornirea pătimaşă. 

43. A zis iarăşi: Pentru aceasta este bună liniştirea, pentru că 
nu vede lucrul vătămător şi, nevăzându-l, cugetul nu-l primeşte şi, 
neprimind formă în el, nu mişcă amintirea cu închipuirea, şi 
amintirea, nefiind mişcată patima, nu se aţâţă. Nemişcând patima, 
el are linişte adâncă şi multă pace în cele dinăuntru. 

44. Avva Iosif a zis Avvei Nistherie: Ce voi face cu limba mea 
pentru că nu pot să o stăpânesc? Şi a zis lui Bătrânul: Dacă 
vorbeşti, ai odihnă? I-a zis lui: Nu! A zis Bătrânul: Dacă nu ai 
odihnă, pentru ce vorbeşti? Mai bine taci şi, dacă se va întâmpla să 
fie vorbă, este mai bine să auzi multe decât să vorbeşti. 

45. A zis Avva Pimen: Începutul relelor este risipirea! 

46. A zis iarăşi: Trebuie să fugi de cele trupeşti. Căci atunci 
când omul este aproape de războiul trupesc, se aseamănă omului 
care stă deasupra unei gropi adânci. Şi în orice clipă vrea 
vrăjmaşul lui, cu uşurinţă îl aruncă jos. Când însă cele trupeşti 
sunt departe, se aseamănă omului care stă departe de groapă, şi 
chiar dacă vrăjmaşul îl atrage pe acesta pentru a-l arunca jos, cât 
îl atrage şi îl sileşte, Dumnezeu îi trimite ajutor. 


0 Se referă la virtuțile din apoftegma precedentă. 

° SC are o variantă de text diferită: &vev TNG pvync Tov owparoc / fără 
să fugă de trup, ceea ce răstoarnă sensul apoftegmei. În varianta textului 
ET se vorbeşte despre solidaritatea dintre minte şi trup, iar în textul SC 
de fuga minţii de trup. Partea a doua a apoftegmei pare să dea dreptate 
variantei de text ET. Din moment ce se vorbeşte despre dărâmarea 
zidului dintre minte şi trup este evident că se are în vedere unirea lor, şi 
nu separarea. 

47. A zis iarăşi: Dacă eşti tăcut, vei avea odihnă în orice loc în 
care te vei aşeza. 

48. Unui frate care şedea în Thebaida în pustie” i-a venit un 
gând, zicând: De ce stai lipsit de roade? Scoală-te, mergi la obşte 
şi acolo vei da roadă. Şi sculându-se, a venit la Avva Pafnutie şi i-a 
descoperit gândul. Şi i-a zis lui Bătrânul: Mergi, stai în chilia ta şi 
fă o rugăciune dimineaţa, şi una seara, şi una noaptea. Şi când ţi-e 
foame, mănâncă, şi când ţi-e sete, bea, şi când ţi-e somn, culcă-te. 
Şi rămâi în pustie. Dar neîncredinţându-se acestuia, a venit şi la 
Avva loan şi i-a descoperit cuvintele Avvei Pafnutie. Şi i-a zis Avva 
Ioan: Să nu mai faci deloc rugăciuni, ci numai să stai în chilia ta. Şi 
sculându-se, a venit la Avva Arsenie şi i-a descoperit şi lui toate. Şi 
a zis lui Bătrânul: Ţine ce ţi-au spus părinţii. Mai mult de atât nu 
am ce să-ţi spun. Şi încredinţându-se, a plecat. 

49. Avva Pavel şi Avva Timotei erau împodobitori” în Schit şi 
erau stingheriţi de fraţi. Şi a zis Timotei fratelui său: De ce ne 
dorim această îndeletnicire? Toată ziua nu suntem lăsaţi să ne 
liniştim. Şi răspunzând Avva Pavel i-a zis: Ne este de ajuns 
liniştirea de peste noapte, dacă cugetul nostru priveghează cu 
trezvie. 

50. A zis unul dintre sfinţi: Este cu neputinţă omului, câtă 
vreme are dulceaţa lumii, să aibă şi dulceaţa lui Dumnezeu. Şi 
iarăşi, dacă a gustat dulceaţa lui Dumnezeu, urăşte lumea, precum 
este scris: Nimeni nu poate să slujească la doi domni”. La fel şi noi, 
dacă vrem legătura cu oamenii şi odihna trupului, nu putem să ne 
bucurăm de dulceaţa lui Dumnezeu. Aceasta spun că, dacă stă 
cineva în chilia sa şi se nevoieşte cu tăcerea, luând aminte din tot 
sufletul la rugăciune şi lucrare, în acest timp poate să se 
mântuiască. 

51. A zis ucenicul Avvei Sisoe către acesta: Părinte, ai 
îmbătrânit, să plecăm puţin mai aproape de lume. I-a zis lui 
Bătrânul: Unde nu este nici măcar o femeie, acolo să mergem. l-a 
zis ucenicul: Şi unde este locul unde nu este nicio femeie, în afară 
de pustie? A zis, atunci, Bătrânul: În pustie să mă duci! 


0 Teba se numeşte, în general, Egiptul de Sus, datorită vechii Cetăți a 
Tebelor care, în vechime, a fost şi reşedinţa împăraţilor. Ruinele ei s-au 
salvat sub numele de Luxor şi Carnac. Aici înseamnă, de asemenea, 
pustiul dintre cele două părţi ale râului Nil, unde s-au refugiat mulţi 
creştini şi s-a dezvoltat cu timpul un mare centru anahoretic (ET). 

0° Împodobitori erau numiţi aceia care se îngrijeau de curăţenia şi 
împodobirea mănăstirii. Vezi epitimia Sfântului Teodor Studitul, Despre 
împodobitor. „Dacă întreaga mănăstire nu se înfrumuseţează de două ori 
pe săptămână, 50 de mătănii sau hrană uscată” (P. G. 99, 1745- 46) (ET). 

° Matei 6, 24. 

52. A venit odată Avva Ammun din Raith la Clysma” să-l 
cerceteze pe Avva Sisoe. Şi văzându-l pe acesta necăjit că a lăsat 
pustia, a zis lui: De ce te necăjeşti, Avva, ce ai fi putut să mai faci 
de acum în pustie, aşa bătrân? Iar Bătrânul l-a privit pe acesta cu 
asprime zicând: Ce îmi zici, Ammun? Nu ne era de ajuns şi numai 
libertatea gândului în pustie? 

53. Un frate l-a întrebat pe Avva Sisoe zicând: Cum de ai 
părăsit Schitul împreună cu Avva Or şi ai venit şi te-ai aşezat aici? 
I-a zis lui Bătrânul: Când au început să se înmulțească fraţii la 
Schit, auzind eu că a adormit Avva Antonie, m-am ridicat şi am 
venit în munte şi, aflând lucrurile liniştite aici, am stat puţin timp. 
A zis lui fratele: Cât timp ai de când eşti aici? A zis lui Bătrânul: 
Sunt şaptezeci şi doi de ani. 

54. Ziceau despre Avva Sisoe Thebeul” că, de cum se termina 
slujba, fugea la chilia lui. Şi ziceau despre el: Are demon! Acesta 
însă făcea lucrarea lui Dumnezeu. 

55. A întrebat un frate pe Avva Sarmată zicând: Gândurile mele 
îmi spun: Mergi afară şi cercetează pe fraţi. Şi a zis Bătrânul: Să 
nu asculţi aceasta de la ele, ci să zici: Iată, v-am ascultat prima 
dată, acum nu vă mai pot asculta. 

56. A zis Amma Sinclitichia: Mulţi dintre cei ce se află în munte 
fac cele ale orăşenilor şi se pierd, iar mulţi dintre cei care trăiesc 
în oraşe, făcând faptele pustiei, se mântuiesc. Căci este cu putinţă 
ca, fiind cu cei mulţi, să trăieşti ca monahul înlăuntrul tău şi, 
singur fiind, să petreci cu mulţi în cugetul tău. 

57. Odată, când şedea Avva Tithoe la Clysma, cugetând a zis 
ucenicului său: Dă drumul apei la finici, fiule. lar acesta a zis: La 
Clysma suntem, Avva. lar Bătrânul a zis: Ce fac la Clysma? Să mă 
duci iarăşi la munte! 

58. A zis un Bătrân: A sta bine în chilie umple pe monah de 
bunătăţi. 

59. A zis un Bătrân: Monahul este dator să-şi cumpere liniştea 
sa cu preţul de a-şi nesocoti chiar şi vătămarea trupească, dacă se 
întâmplă. 

60. Povestea cineva că: Trei prieteni, iubitori de osteneală, s-au 
făcut monahi. Şi primul dintre ei a ales să fie între cei ce se luptă 
să facă pace, după cuvântul: Fericiţi făcătorii de pace! Al doilea a 
ales să cerceteze pe bolnavi. Iar al treilea a plecat să trăiască în 


0 Cetate din străfundul leropolei (Golful Arabic-Suez). 

° Avva Sisoe Thebeul a trăit în secolul al V-lea şi este altul decât Avva 
Sisoe de la Schit, care a trăit în secolul al IV-lea. Mai este amintit şi un al 
treilea Sisoe, cunoscut ca Sisoe din Petra (ET). 

0 Matei 5, 9. 

liniştire în pustie. Deci, primul, ostenindu-se pentru certurile 
dintre oameni nu a putut să vindece pe toţi şi, căzând în acedie, a 
venit la cel ce slujea pe bolnavi şi l-a aflat şi pe acesta împuţinat şi 
neajungând să-şi desăvârşească porunca. 

Şi înţelegându-se amândoi, au plecat să-l vadă pe cel ce alesese 
liniştirea. Şi i-au povestit tristeţea lor şi l-au rugat să le spună el ce 
a izbutit. Şi tăcând puţin timp, a pus apă într-un vas şi le-a zis: 
Uitaţi-vă la apă! Era tulburată. După puţin timp iarăşi le-a zis: 
Uitaţi-vă acum ce s-a întâmplat cu apa. Şi cum se uitau la apă, au 
văzut ca în oglindă feţele lor. Şi le-a zis: Aşa este şi cel care 
trăieşte în mijlocul oamenilor. Din pricina tulburărilor nu-şi vede 
păcatele sale. Când se linişteşte, însă, mai ales în pustie, atunci îşi 
vede lipsurile sale. 

61. Un frate a cercetat pe un Bătrân mult încercat şi i-a zis: 
Sufăr! Şi a zis lui Bătrânul: Stai în chilia ta şi Dumnezeu îţi va da 
uşurare. 

62. A zis un Bătrân: Aşa cum pe un drum folosit nu creşte 
niciodată iarbă chiar dacă pui sămânță, pentru că locul este călcat 
cu picioarele, la fel şi cu noi. Linişteşte-te dinspre orice lucru şi vei 
vedea crescând lucruri de care tu nu ştiai că sunt înăuntrul tău, 
deoarece călcai peste ele”. 

63. Un frate a întrebat pe un Bătrân zicând: Este bine, Avva, să 
locuieşti în pustie? Şi a răspuns Bătrânul: Fiilor lui Israel, când au 
încetat rătăcirea prin pustie şi au locuit în corturi, atunci li s-a 
făcut cunoscut cum trebuie să cinstească pe Dumnezeu. Căci şi 
corăbiile, bătute de valuri în mijlocul mării, rămân nelucrătoare, 
dar, când ajung la liman, atunci fac lucrătoare încărcătura lor. Şi 
omul, dacă nu rămâne cu răbdare într-un singur loc, nu va primi 
cunoştinţa adevărului. Căci înaintea tuturor virtuţilor Dumnezeu a 
ales liniştirea. Scris este: Spre unii ca aceştia Îmi îndrept privirea 
Mea: spre cel blând şi liniştit şi care tremură la cuvintele Mele! ° 
Şi a zis fratele: Cum este cu putinţă să locuieşti singur? A răspuns 
Bătrânul: Atletul, dacă nu se întrece cu mulţi, nu poate învăţa 
meşteşugul victoriei, ca, după aceea, să lupte singur cu 
potrivnicul”. Aşa şi monahul, dacă nu se va antrena cu fraţii şi nu 


0 Vezi Luca 21, 34: Luaţi aminte ca nu cumva să se îngreuneze inimile 
voastre cu grijile vieții. 

0 Isaia 66, 2. Am redat textul în traducere proprie, deoarece 
traducerea românească din ediţiile cunoscute nu păstrează sensul exact 
al textului original şi se pierde raţiunea citării lui în acest context. Vezi 
ediţia sinodală, de ex.: Spre unii ca aceştia Îmi îndrept privirea Mea: spre 
cei smeriţi, cu duhul umilit şi care tremură la cuvântul Meu! 

0 Potrivnicul este aici citat cu sensul particular, nu cu sensul comun, 
etimologic, trimițând la diavolul. Vezi: Fiţi treji privegheați. Potrivnicul 


PATERICUL MARE 
va învăţa meşteşugul gândurilor, nu poate să se aşeze în 
singurătate şi să se împotrivească gândurilor. 

Şi a zis fratele: Dacă este nevoie în vreo împrejurare anume ca 
cineva să întâlnească femeie, cum trebuie să o întâlneşti pe 
aceasta? Şi i-a zis lui Bătrânul: Nevoia aceea este de la diavolul. 
Căci multe pricini trebuincioase are diavolul. Iar dacă se întâmplă 
nevoia de a întâlni femeie, nu o lăsa pe aceasta să vorbească mult. 
Şi tu, dacă vorbeşti, să spui multe în puţine cuvinte şi grabnic 
slobozeşte-o pe ea. Iar dacă întârzii cu ea, să cunoşti că mireasma 
ei se va năpusti peste cugetul tău. 

Iar fratele a zis: Cu ce gând poate omul să oprească vorbirea de 
rău? Şi a răspuns Bătrânul: Aşa cum cel care primeşte foc la sânul 
său se răneşte, tot aşa şi cel care primeşte tovărăşia oamenilor nu 
va fi scutit de vorbirea de rău. Şi a zis fratele: Ce sunt închipuirile 
de noapte ale diavolului? Şi a zis Bătrânul: Aşa cum în timpul zilei 
diavolul ne ţine cu gânduri străine pentru a nu ne ocupa cu 
rugăciunea, tot aşa şi noaptea ne aprinde mintea cu închipuiri, 
întunecându-ne şi lipsindu-ne de rugăciunea de noapte. 

Iarăşi a întrebat fratele pe Bătrân zicând: Ce va face omul, 
părinte, pentru a primi darul virtuţilor? Şi a răspuns Bătrânul: 
Dacă cineva vrea să înveţe un meşteşug, lasă deoparte orice grijă 
şi numai cu acela se ocupă, rămânând lângă învățătorul lui, 
smerindu-se şi micşorându-se pe sine, şi aşa învaţă meşteşugul. La 
fel şi monahul, dacă nu va lăsa toată grija omenească şi nu se va 
micşora pe sine, încât să nu se socotească pe sine niciodată a fi 
mai bun sau egal cu cineva”, nu va dobândi în cele din urmă 
virtutea. lar dacă se va smeri pe sine şi se va micşora în orice 
lucru, atunci virtuțile îşi găsesc lucrarea lor şi vin de la sine. 

64. Ne povestea nouă un Bătrân: În viaţa lui, Bătrânului meu îi 
plăcea să meargă în cele mai îndepărtate pustiuri şi acolo să se 
liniştească. Într-o zi i-am zis: Avva, de ce fugi aşa în pustiuri? Căci 
cel care rămâne aproape de lume şi, pentru Dumnezeu, când vede 
ceva, este ca şi când nu ar vedea, acela are cea mai mare plată. Şi 
mi-a zis Bătrânul: Crede-mă, fiule, până nu ajunge omul la măsura 
lui Moise şi nu devine aproape fiu al lui Dumnezeu, nu se foloseşte 
din cele ale lumii. Eu sunt încă fiu al lui Adam. Ca şi părintele meu, 
de îndată ce văd rodul păcatului, îl şi poftesc şi, luându-l, îl 
mănânc şi mor. De aceea părinţii noştri fugeau în pustiuri şi acolo 
ucideau lăcomia pântecelui, negăsind mâncărurile care nasc 
patimile. 


vostru, diavolul, umblă răcnind ca un leu, căutând pe cine să înghită (1 
Petru 5, 8). 
0 Vezi Filipeni 2, 3. 

65. A zis un Bătrân: Cel care a păcătuit lui Dumnezeu este 
dator să se despartă pe sine de orice dragoste a oamenilor, până 
când va fi înştiinţat că Dumnezeu a devenit prietenul său. Căci 
iubirea oamenilor ne opreşte pe noi de la iubirea lui Dumnezeu. 

66. A zis un Bătrân: Aşa cum cineva care moare într-o cetate nu 
mai aude nici glasul celor din cetate, nici vorba şi nici sunetul, ci, 
odată ce a murit, este mutat în alt loc, unde nu mai sunt glasurile 
şi strigătele cetăţii aceleia, la fel şi monahul, odată ce a îmbrăcat 
schima şi a ieşit din cetatea sa, este dator să-şi părăsească părinţii 
şi pe cei ai casei şi rudeniile, şi să nu se mai dedea grijilor acestei 
vieţi şi risipirii şi ostenelii acesteia şi tulburărilor şi tumultului şi 
furtunii lumii acesteia deşarte şi ucigătoare de suflet. Dacă însă 
după tunderea sa în monahism nu a ieşit din cetatea sa sau din 
satul său, seamănă cu un mort care stă în casa sa şi răspândeşte 
miros greu, pe care toţi mirosindu-l fug de casa aceea. 

67. A zis iarăşi: Carnea, dacă nu are sare, se strică, încât toţi îşi 
întorc privirile din pricina mirosului greu. Şi viermii se târăsc prin 
carnea stricată şi din ea se hrănesc, în ea rămân şi îşi fac cuib. Iar 
dacă se sărează, sunt îndepărtați şi pier viermii care trăiesc în ea, 
şi mirosul greu încetează. Căci firea sării are însuşirea de a 
îndepărta viermii şi de a face să dispară mirosul greu. Tot aşa este 
şi monahul ce se dă pe sine lucrurilor pământeşti şi răspândirii, şi 
cel ce nu se linişteşte în chilia sa şi nu se înarmează cu frica de 
Dumnezeu şi nu se împărtăşeşte de puterea lui Dumnezeu, care 
este rugăciunea şi postul şi privegherea, sarea duhovnicească. 
Acesta se strică şi miroase urât, umplându-se de multe gânduri 
viclene, încât se întoarce faţa lui Dumnezeu şi a îngerilor de la 
urâciunea mirosului gândurilor deşarte şi a întunericului patimilor 
care lucrează într-un astfel de suflet şi într-un astfel de cuget rău. 
Vezi viermii, care sunt duhurile vicleniei şi puterile întunericului, 
cum umblă în acesta şi rămân în el, în gândurile spurcate, şi se 
târăsc în el, făcându-şi cuib şi locuind în el, mâncându-l şi dându-l 
pieirii şi stricăciunii. De îndată, însă, ce monahul fuge la 
Dumnezeu şi se rupe de risipiri şi crede că Dumnezeu poate să-l 
hrănească pe el, atunci se trimite lui sarea cea duhovnicească, 
Duhul cel bun şi iubitor de oameni; Şi venind Acesta sunt alungate 
patimile. 

68. A zis iarăşi că: Este potrivit monahului să nu caute copaci 
cu multe ramuri sau umbroşi, sau izvoare frumos curgătoare, sau 
livezi felurite, sau grădini cu tot felul de legume, sau case bine 
îngrijite. Nici să fie iubitor de sărbători, nici să ţină minte 
cinstirile, nici să-şi ocupe mintea cu turma oilor sau cu cireada de 
vaci. Ci, folosindu-se de cele trebuincioase cu mulţumire, să-şi 
conducă viaţa pe o cale străină, pustie de orice dorinţă trupească. 

lar dacă monahul, căzând în moleşeală, se încurcă cu unele ca 
acestea, nu poate să fie nici prieten al lui Dumnezeu şi nici să 
ocolească ocara oamenilor. Căci îl aşteaptă certuri în legătură cu 
hotarele şi cu grăniţuirea, şi din pricina caselor strălucite să 
găzduiască pe cei mari, iar din pricina grădinilor să fie deranjat de 
toţi, şi pentru turmele de oi să fie rob, şi pentru cirezile de vaci să 
fie plătit, şi pentru ogoare şi câmpuri să se spetească, şi pentru vii 
şi pentru rodul lor să se încurce în duşmănii. A încălcat cineva 
hotarul de la vie şi a unit via străină cu a lui, altul a lăsat dobitocul 
său liber pe câmp, altul a îndepărtat apa care curgea în grădină. 
Aşadar, trebuie să se întristeze şi să se certe şi mai rău decât cei 
nebuni să se facă şi să cheme în ajutor pe dregători. Cu ce se 
foloseşte, deci, monahul care s-a lepădat de viaţă şi iarăşi se 
loveşte de grijile lumeşti? Căci nimeni care slujeşte ca ostaş nu se 
încurcă în grijile vieţii”. Aşadar, să începem îndepărtarea de 
lucruri. Să dispreţuim banii şi toate câte afundă mintea şi o aşază 
pe fundul mării. Să aruncăm încărcătura, pentru ca să se ridice un 
pic corabia şi mintea-comandant cu gândurile care plutesc 
împreună cu ea să se poată mântui. 

69. A zis un Bătrân: Cel care vrea să stea în chilie să nu aibă 
legătură cu nimeni, mai ales cu cineva care-l poate vătăma. 

70. Pe un frate care stătea în munte l-a întrebat odată unul 
dintre Bătrânii din Lavra Kalamon şi i-a zis: Spune-mi, frate, în 
atât timp de liniştire şi de nevoinţă ce ai izbutit? A zis lui fratele: 
Mergi şi vino după zece zile şi-ţi voi spune. Iar plecând Bătrânul, a 
venit după ziua a zecea şi a aflat pe fratele mort şi pe o cărămidă 
era scris: lartă-mă, părinte, că niciodată, făcându-mi canonul, nu 
am lăsat mintea mea pe pământ! 

71. Doi fraţi locuiau împreună în pustie. Unul dintre ei, când îşi 
aducea aminte de judecata lui Dumnezeu, de multe ori fugea pe 
ascuns în pustie, iar celălalt ieşea în urma lui căutându-l. Şi odată, 
după ce s-a ostenit mult până l-a găsit, i-a zis: De ce fugi aşa afară? 
Ai făcut tu singur toate păcatele lumii? A zis lui fratele: Crezi că nu 
ştiu că mi-au fost lăsate păcatele mele? Da, ştiu că Dumnezeu mi-a 
iertat păcatele, dar osteneala aceasta o fac pentru ca în ziua 
judecății să fiu între cei care privesc la cei judecaţi. 

72. A cercetat un frate pe un Bătrân din Lavra celor 


0 2 Timotei 2, 4. 

° Lavra Kalamon era o vatră monastică în Palestina, lângă Mănăstirea 
Sfântul Gherasim. Denumirea ei a primit-o de la trestiile foarte înalte din 
zonă. În timpul incursiunilor arabe din 614, Lavra Kalamon a fost un 
refugiu pentru monahii ținutului Hozeva. 

Optsprezece” în Alexandria, având cu el şi pe cineva din lume. Şi a 
zis Bătrânului: Spune-ne nouă cuvânt, Avva, cum trebuie să stăm 
unul cu altul, căci fratele de aici vrea să se lepede de lume. A zis 
Bătrânul: Bine face, fiule, că lepădându-se îşi mântuieşte sufletul 
său. Şedeţi, dar, într-o chilie, unde voiţi, numai să fiţi cu trezvie şi 
să duceti viaţa în liniştire şi să vă rugaţi neîncetat. Şi am nădejdi la 
Dumnezeu, fiilor, că va trimite cunoştinţa Lui să vă lumineze 
mintea. 

73. A zis iarăşi: Dacă vreţi să vă mântuiţi, fiilor, fugiţi de 
oameni. Căci, astăzi, noi nu încetăm să batem la toate porţile şi să 
cutreierăm toate cetăţile şi ţinuturile, ca să putem în vreun fel să 
cumpărăm pentru noi înşine provizii din iubire de arginţi şi din 
slavă deşartă şi să umplem sufletele noastre de deşertăciune. A zis 
iarăşi: Să fugim, deci, o, fiilor, că Domnul este aproape”. 

74. Ziceau despre un Bătrân sihastru că a trăit în liniştire 
treizeci şi cinci de ani, postind câte două zile” şi păstrând tăcere 
desăvârşită, fără să vorbească la nimeni. lar dacă voia să spună 
vreodată ceva, o făcea scriind pe piatră. Pe acesta şi eu l-am văzut 
în ţinutul lui, al Eliotonilor”, căci am rămas în acel ţinut zece ani. 

75. Un Bătrân mare, venind la râu, a găsit un loc întărit cu 
trestii, liniştit. Şi aşezându-se acolo, tăia trestie din râu, împletea 
funie şi o arunca în râu. Şi aşa a făcut până când au venit oamenii 
şi l-au văzut. Atunci a plecat. Nu pentru trebuinţă lucra, ci pentru 
osteneală şi linişte. 

76. A zis un Bătrân că: Există oameni care fac o sută de ani în 
chilie şi nu învaţă cum trebuie să stea în chilie. 

77. A zis un Bătrân: Dacă vrea cineva să se liniştească, să 
locuiască fie în pustie, fie în Lavra între mulţi fraţi. Dacă va locui 
într-un loc apropiat şi retras, va afla multă tulburare. Căci, atunci 
când cineva vine în locul acela, trebuie să-l întâmpine, dar nu are 
unde să-l odihnească. Iar dacă stai într-un loc cu mai mulţi, chiar 
dacă tu nu-l primeşti, nu se tulbură cugetul tău. Va afla în altă 
parte odihnă, şi mulţimea fraţilor ţi se face ţie acoperământ şi poţi 
să afli odihnă. 

78. Un frate a întrebat pe un Bătrân zicând: Ce este liniştirea şi 
care este folosul acesteia? lar Bătrânul i-a zis lui: Liniştirea 


° Lavra celor Optsprezece se găsea la aproximativ 18 stadii de 
Alexandria. 

0 Vezi Filipeni 4, 5-6. 

0 Însemna că mâncau fie o zi da, o zi nu, fie la trei zile. 

0 Tinut în Ierusalim. Pe ruinele cetăţii distruse a Ierusalimului, 
împăratul Adrian întemeiază în 135 Aelia Capitolina. În acest loc, creştinii 
au ridicat o Biserică, cunoscută drept Episcopia Eliei, care este 
continuatoarea, de fapt, a primei Biserici din Ierusalim. 

înseamnă să stai în chilie cu cunoştinţă şi frică de Dumnezeu, 
ţinându-te departe de pomenirea răului şi de cugetare trufaşă. O 
astfel de liniştire, născătoare fiind a toată virtutea, păzeşte pe 
monah de săgețile de foc ale vrăjmaşului şi nu-l lasă să fie rănit de 
acesta. 

O, linişte, sporire a monahilor 

O, linişte, scară cerească 

O, linişte, cale a Împărăției Cerurilor 

O, linişte, maică a străpungerii 

O, linişte, a pocăinţei pricină 

O, linişte, oglindă a păcatelor, care arăţi omului păcatele lui 

O, linişte, care nu pui piedică lacrimilor şi suspinelor 

O, linişte, care luminezi sufletul 

O, linişte, maică a blândeţii 

O, linişte, care locuieşti împreună cu smerenia 

O, linişte, care aduci în starea de pace pe om 

O, linişte, care vorbeşti cu îngerii 

O, linişte, luminătoare a minţii 

O, linişte, însoţită cu frica de Dumnezeu, 

Paznic al gândurilor şi împreună-lucrătoare a deosebirii 
duhurilor 

O, linişte, maică a tuturor bunătăţilor 

Întărire a postului şi frâu al limbii şi stavilă a lăcomiei 
pântecelui 

O, linişte, şcoală a rugăciunii şi a cititului 

O, linişte, linişte a gândurilor şi liman neînviforat 

O, linişte, care îndupleci pe Dumnezeu 

Armă a celor tineri, care dai cuget neschimbător şi pe cei care 
vor să stea în chiliile lor îi păzeşti netulburaţi 

O, linişte, jugul cel bun şi povara cea uşoară 

care odihneşti şi porţi pe cel care te poartă pe tine 

O, linişte, bucurie a sufletului şi a inimii 

O, linişte, care porţi de grijă numai alor tale şi vorbeşti cu 
Hristos 

şi pururi ai în faţa ochilor moartea 

O, linişte, înfrânare a ochilor, a auzului şi a limbii 

O, linişte, care aştepţi în fiecare zi şi noapte pe Domnul şi ţii 
făclia nestinsă 

Pe Acesta dorindu-L. mereu, cânţi zicând: 

Gata este inima mea, Dumnezeule, gata este inima mea” 

O, linişte, care faci să dispară îngâmfarea şi în locul râsului 
lucrezi suspinul în cel care te-a dobândit pe tine. 


° Psalmul 56, 10. 

O, linişte, vrăjmăşeşti neruşinarea şi urăşti îndrăzneala 

Pururi aşteptând pe Hristos 

O, linişte, maică a evlaviei 

O, linişte, închisoare a patimilor 

O, linişte, loc al lui Hristos care rodeşti roade bune 

Da, frate, să dobândeşti liniştea, pomenind moartea, căci nu ştii 
ceasul în care vine furul”. Aşadar, fii treaz, îngrijindu-te de sufletul 
tău. 


Sfârşitul tratatului despre liniştire. 


0 Matei 24, 42-44; Luca 12, 39-40. 

CAPITOLUL III 
DESPRE STRĂPUNGEREA INIMII 


1. A zis Avva Antonie: Înaintea ochilor având frica de 
Dumnezeu, să ne aducem aminte mereu de moarte”, să urâm 
lumea şi toate cele din lume, să urâm toată odihna trupească, să 
ne lepădăm de viaţa aceasta ca să trăim lui Dumnezeu”. Aduceţi-vă 


° Este vorba aici despre un termen tehnic important pentru 


spiritualitatea părinţilor din Pateric şi, în general, pentru spiritualitatea 
monahală. Limba română nu a reuşit până acum să dea un echivalent 
care să acopere complet conţinutul semantic al acestuia. Cuvântul 
KaTăvneic este împrumutat din vocabularul comun al limbii greceşti. 
Etimologic acesta înseamnă a pătrunde, a străpunge, a înțepa. Este 
format din prepoziţia xaT& şi verbul vvoow. Un text citat de mai toate 
dicționarele limbii greceşti în dreptul acestui cuvânt este din 
Înţelepciunea lui lisus Sirah 22, 19: ó vioowv 6pOaAudv katáčsı GăKpva 
Kai vvoowv KapGiav Ekpaivei aioOnoi - Cel ce străpunge ochiul îl face 
să lăcrimeze, iar cel ce străpunge inima îi dă la iveală simţirile. Din Noul 
Testament este citat textul din Ioan 19, 34: GA4' Tov orpariwTiv A0yyxv 
avto TÁV mievpăv Evveev. Ci unul din ostaşi cu sulița a împuns coasta 
Lui. Cât priveşte traducerile româneşti, majoritatea redau prin a 
împuns... numai traducerea lui Cornilescu redă prin a străpuns. Verbul 
vóoow înseamnă de fapt a împunge, iar adăugarea prepoziţiei schimbă 
sensul în a străpunge. Înţelesul expresiei în spiritualitatea patericelor 
este oarecum accesibil experienţei: străpungerea inimii, a simţirii, a 
fiinţei, în sensul că un eveniment, o stare, un gest te mişcă în adânc, îţi 
înmoaie inima, te biruieşte întru totul. Deşi verbul sau substantivul sunt 
folosite cel mai frecvent singure, este de presupus că cel mai adesea prin 
străpungere se înţelege străpungerea inimii. Dovadă stă faptul că uneori 
este folosită chiar expresia a-şi împunge inima vvboowv Kapõíav AVTOV 
(vezi III, 48) sau străpungerea sufletului xatávvčw tů yoyń oov (III, 104) 
sau, vorbindu-se despre străpungere, se arată că aceasta produce durere 
inimii, de exemplu (III, 53). 

0 Amintirea morţii este condiţia fundamentală pentru starea cea 
dreaptă şi pentru mersul sufletului către Dumnezeu. Este accentuată de 
toţi Sfinţii Părinţi, în special de către cei din pustie. Sfântul Ioan Sinaitul 
scrie: „Aşa cum pâinea este cea mai necesară dintre toate mâncărurile, la 
fel şi amintirea morţii dintre toate lucrările!” (Scara, Cuvântarea a 6-a, 
Despre amintirea morţii). Duhul lui Dumnezeu în Vechiul Testament 
spune: „Aminteşte-ţi de cele din urmă ale tale şi în veac nu vei greşi”. 
(Inţelepciunea lui Isus Sirah 7, 36). Trăirea aceasta care a însoţit 
permanent pe Sfinţii Părinţi este exprimată în diferite moduri în multe 
din apoftegmele acestui capitol (ET). 

° Romani 6, 11. 

aminte ce aţi făgăduit lui Dumnezeu. Căci aceasta va cere de la noi 
în ziua judecății. Să flămânzim, să însetăm, să suferim lipsa 
hainelor, să priveghem, să plângem, să suspinăm din inima 
noastră, să ne supunem încercării pentru a vedea dacă am devenit 
vrednici de Dumnezeu, să iubim necazul? ca să-L aflăm pe 
Dumnezeu, să dispreţuim trupul ca să se mântuiască sufletul 
nostru. 

2. Ziceau despre Avva Arsenie că tot timpul vieţii lui, şezând 
pentru lucrul său de mână, avea la piept un ştergar pentru 
lacrimile care îi curgeau din ochi. 

3. Un frate l-a întrebat pe Avva Ammun zicând: Spune-mi 
cuvânt! A zis Bătrânul: Mergi, fă gândul tău, aşa cum îl fac 
răufăcătorii care sunt în închisoare. Căci aceia întreabă mereu pe 
oameni unde este stăpânitorul şi când vine şi de aşteptare plâng. 
La fel şi monahul este dator să ia aminte totdeauna la sufletul lui, 
zicând: Vai mie, cum mă voi înfăţişa la scaunul de judecată al lui 
Hristos şi cum mă voi apăra în faţa Lui. Dacă te străduieşti aşa 
mereu, poţi să te mântuieşti. 

4. A zis iarăşi”: Stând în chilie, adună-ţi mintea, adu-ţi aminte 
de ziua morţii, vezi atunci moartea trupului, înţelege nenorocirea, 
primeşte durerea, osândeşte 
deşertăciunea din lumea aceasta. la seama la îngăduinţă şi la 
râvnă”, ca să poţi pentru totdeauna să rămâi în aceeaşi bună voire 
spre liniştire şi să nu slăbeşti. Adu-ţi aminte şi de starea cea din 
Iad, gândeşte-te cum sunt oare acolo sufletele, în ce prea-amară 
tăcere sau în ce prea-înfricoşătoare suspine, în ce frică mare şi 
zbucium şi în ce aşteptare, având să primească durerea cea fără 
de încetare, lacrima sufletească cea nemărginită. Dar şi de ziua 
învierii şi a arătării în faţa lui Dumnezeu să-ţi aduci aminte. 
Închipuie-ţi judecata aceea înfricoşătoare. Adu-ţi în mintea ta 
ruşinea care îi aşteaptă pe păcătoşi în faţa lui Dumnezeu şi a 
Hristosului Său, a îngerilor, a arhanghelilor şi a tuturor 
oamenilor”. Închipuie-ţi toate chinurile iadului, focul cel veşnic, 
viermele cel neadormit, tartarul”, întunericul şi mai presus de 
toate scrâşnirea dinţilor, fricile şi chinurile”. Adu-ţi, însă, în minte 


0 Vezi Fapte 14, 22; Romani 5, 3-5; 1 Corinteni 4, 17. 

° Apoftegma este a lui Evagrie. 

0 Este vorba despre echilibrul dintre îngăduinţă şi râvnă. 

0 Vezi Matei 25, 31-32. 

° 'Tartarul sau Tartara este abisul întunecat, locul cel mai adânc din 
iad. În mitologia veche era considerat locul întemniţării lui Cronos şi al 
Titanilor. 

° Marcu 9, 48; Matei 8, 12. 

şi bunătăţile care-i aşteaptă pe cei drepţi: îndrăzneala cea către 
Dumnezeu Tatăl şi către Hristos, către îngeri, arhangheli, puteri şi 
toate cetele cereşti, Împărăţia şi darurile acesteia, bucuria şi 
desfătarea. Amintirea fiecăruia dintre acestea adu-o în sinea ta şi 
pentru judecata păcătoşilor suspină, plângi, îmbracă-te în 
tânguire, temându-te de gândul ca nu cumva şi tu să fii printre ei. 
Iar pentru bunătăţile ce îi aşteaptă pe cei drepţi bucură-te şi te 
veseleşte şi te desfată. Şi străduieşte-te să te bucuri împreună cu 
aceştia şi să te înstrăinezi de aceia. Ia aminte, deci, fie că te afli în 
chilia ta, fie undeva afară, să nu-ţi fugă aceasta din minte. Să nu 
părăseşti acest cuget, ca prin acestea să scapi de gândurile cele 
vătămătoare. 

5. A zis Avva Aio că era cineva pe nume Apollo la Schit, cioban 
de la ţară, care, văzând pe câmp o femeie având în pântece, a fost 
lucrat de diavolul şi a zis: Vreau să văd cum stă pruncul în 
pântecele ei şi spintecându-i pântecele a văzut pruncul. Şi îndată a 
bătut inima lui şi, fiind străpuns, a venit la Schit şi a descoperit 
părinţilor ce făcuse. A auzit pe aceia cântând: Zilele anilor noştri 
sunt şaptezeci de ani. Iar de vor fi în putere, optzeci de ani, şi ce 
este mai mult decât aceştia, osteneală şi durere” şi a zis lor: Sunt 
de patruzeci de ani şi nu am făcut nicio rugăciune. De acum, dacă 
voi trăi alţi patruzeci de ani, nu voi înceta să mă rog lui Dumnezeu 
ca să-mi ierte păcatele. Nici lucru de mână nu făcea, ci se ruga 
mereu, zicând: Eu am păcătuit ca om, Tu, ca Dumnezeu, iartă-mă. 
Şi i s-a făcut lui această rugăciune spre silinţă, zi şi noapte. Era un 
frate care stătea cu el şi îl auzea zicând: Te-am mâniat, Doamne, 
iartă-mă, ca să am puţină odihnă. Şi s-a făcut lui înştiinţare că i-a 
iertat Dumnezeu toate păcatele lui şi pe acela cu femeia, dar 
despre prunc nu a primit înştiinţare. Şi i-a zis lui unul dintre 
Bătrâni că: Şi păcatul cu copilul ţi-a iertat Dumnezeu, dar te lasă 
să suferi pentru acesta, pentru că este spre folosul sufletului tău. 

6. A fost întrebat Avva Pimen de către un frate, zicând: Mă 
tulbură gândurile mele şi nu mă lasă să mă îngrijesc de păcatele 
mele, ci mă fac să iau seama la lipsurile fratelui meu. I-a zis Avvei 
Pimen despre Avva Dioscur că era în chilie plângând pentru sine, 
iar ucenicul său era în altă chilie. Deci, s-a dus ucenicul acestuia în 
chilia Bătrânului şi, aflându-l pe acesta plângând, i-a zis lui: 
Părinte, ce plângi? I-a zis lui: Păcatele mele, fiule. A zis fratele: Nu 
ai păcate, părinte. I-a zis lui Bătrânul: Adevărat, dacă aş lăsa să se 
vadă păcatele mele, nu ar ajunge alţi trei sau patru să plângă 
împreună cu mine pentru acestea. A zis, deci, Avva Pimen: Aşa 
este omul care s-a cunoscut pe sine însuşi. 


° Psalmul 89, 10. 

7. A zis Avva Evagrie: Aminteşte-ţi mereu de judecata cea 
veşnică şi nu uita de plecarea ta şi nu va fi păcat în sufletul tău. 

8. A zis Avva Ilie: Eu de trei lucruri mă tem: când sufletul meu 
va ieşi din trup, când voi întâlni pe Dumnezeu şi când va ieşi 
hotărârea împotriva mea. 

9. A zis Avva Isaia că: Cel ce trăieşte în liniştire este dator să 
aibă frica întâlnirii lui Dumnezeu mergând înaintea respirației lui. 
Căci, atât timp cât păcatul îi înduplecă inima, încă nu i s-a făcut 
frică de Dumnezeu şi este departe de mila lui Dumnezeu. 

10. Zicea Avva Petru, ucenicul Avvei Isaia: L-am cercetat pe 
Avva pe când era în boală şi l-am aflat suferind foarte. Şi văzându- 
mă întristat, mi-a zis: Care osteneală este aceea care aşteaptă 
odihnă? Deci pe mine mă stăpâneşte frica acelui ceas întunecat, 
când voi fi aruncat de la faţa lui Dumnezeu şi nu va fi nimeni care 
să mă asculte şi nici nădejdea odihnei. 

11. A zis iarăşi: Altădată, plecând către el, l-am găsit în multă 
slăbiciune şi văzând el tristeţea inimii mele mi-a zis că numai 
apropiindu-mă de moarte, printr-o astfel de slăbiciune, voi putea 
să-mi aduc aminte de ceasul acela amar; pentru că sănătatea 
trupului nu are folosul pomenirii morţii”. Căci trupul cere sănătate 
ca să fugă de Dumnezeu. Copacului care este udat în fiecare zi 
este cu putinţă să i se usuce rădăcina şi să nu facă roade? 

12. A zis Avva Petru: L-am întrebat pe acesta spunând: Ce este 
frica lui Dumnezeu? Şi mi-a zis că omul care se lasă înduplecat de 
cineva, nefiind Dumnezeu de faţă, acela nu are în el frica lui 
Dumnezeu. 

13. Zicea, iarăşi, despre împărtăşanie: Vai mie, că, în timp ce 
mă împărtăşesc, împreună cu vrăjmaşii lui Dumnezeu sunt. Care 
este împărtăşirea pe care o am cu E10? Aşadar, spre osânda mea şi 
spre mustrare mă împărtăşesc”. Căci aceasta spune cuvântul: 
„Sfintele Sfinţilor”. Deci, dacă sunt sfânt, nu au putere vrăjmaşii 
să-mi facă ceva. 

14. Spunea Avva Isaia: Vai mie, vai mie, că nu m-am luptat să 
mă mântuiesc pe mine însumi. Vai mie, vai mie, că nu m-am luptat 
să mă curăţ pe mine însumi ca să mă învrednicesc de întoarcerea 
către mine a Dumnezeului milei. Vai mie, vai mie, că nu m-am 
luptat să biruiesc în războaiele cu vrăjmaşii Tăi spre a împărăţi Tu 


0 Vezi Romani 7, 24. 

0 1 Ioan 1, 6: Dacă zicem că avem împărtăşire cu El şi umblăm în 
întuneric, minţim şi nu săvârşim adevărul. 

01 Corinteni 11, 29. 

° Cuvinte rostite cu glas tare de preotul slujitor în timpul 
Dumnezeieştii Liturghii, înainte de Sfânta Împărtăşanie. 

peste mine. 

15. A zis iarăşi: Vai mie, că mă înconjoară numele Tău şi eu 
slujesc vrăjmaşilor Tăi. Vai mie, vai mie, că fac cele ce-L scârbesc 
pe Dumnezeu, de aceea nu mă vindecă. 

16. A zis iarăşi: Vai mie, vai mie, că am în faţa mea pârâşi 
pentru cele pe care le ştiu şi pentru cele pe care nu le ştiu, şi nu 
pot să tăgăduiesc. Vai mie, vai mie, cum pot să întâmpin pe 
Dumnezeu şi pe sfinţii Lui, că vrăjmaşii mei nu mi-au lăsat niciun 
mădular curat în faţa lui Dumnezeu. 

17. Fericitul Teofil arhiepiscopul zicea: Ce frică şi groază şi 
strâmtorare va să vedem când sufletul se desparte de trup? Căci se 
năpustesc peste noi oştirea şi puterea puterilor celor potrivnice, 
stăpânitorii întunericului, stăpânitorii răutăţii, începătoriile şi 
stăpânirile, duhurile răutăţii” şi, ţinând sufletul ca la un fel de 
judecată, îi aduc înainte toate păcatele săvârşite de acesta cu 
ştiinţă şi cu neştiinţă, din tinereţe până la vârsta în care a fost luat. 
Stau de faţă, deci, învinovăţindu-l pentru toate cele săvârşite de el. 
Aşadar, ce groază socoteşti că are sufletul în ceasul acela, până 
când va ieşi hotărârea şi se va elibera de acestea? Acesta este 
ceasul strâmtorării, până când va vedea ce se va întâmpla cu el. Şi 
iarăşi, puterile dumnezeieşti stau faţă în faţă cu cele potrivnice şi 
aduc înainte cele bune ale sufletului. Înţelege, deci, cu ce frică şi 
cu ce groază stă sufletul aşezat în mijloc, până ce judecata sa va 
primi hotărârea de la dreptul Judecător. Şi dacă va fi vrednic, 
pârâşii primesc pedeapsă, iar sufletul este răpit de puterile cereşti 
şi de acum locuieşte fără de grijă, după cum este scris: Că în Tine 
este locaşul tuturor celor ce se veselesc”. Atunci se împlineşte 
ceea ce este scris: Și vor fugi durerea, întristarea şi suspinarea. 
Atunci, slobozit, sufletul merge la acea negrăită bucurie şi slavă, în 
care se va sălăşlui. Iar dacă va fi aflat că a trăit în nepăsare, va 
auzi înfricoşătorul glas: Să fie lepădat necredinciosul, ca să nu 
vadă slava Domnului. Atunci sufletul acesta este cuprins de ziua 
mâniei, ziua  întristării şi strâmtorării, ziua întunericului şi 
întunecimii. Va fi dat întunericului cel mai dinafară şi osândit la 
focul cel veşnic, în veacuri nesfârşite fiind chinuit. Unde va fi 
atunci lauda lumii, unde va fi slava deşartă, unde petrecerea, unde 
desfătarea, unde arătarea, unde odihna, unde cuvintele mari, unde 
banii, unde buna creştere, unde va fi tata, unde mama, unde fraţii? 
Cine va putea să scoată din acestea sufletul ars de foc şi cuprins 


0 Vezi Efeseni 6, 12. 

° Psalmul 86, 7. 

° Isaia 35, 10 şi 51, 11. 
° Isaia 26, 10. 

de chinuri amare? Dacă acestea toate astfel se vor întâmpla, cât de 
mare e trebuinţa ca voi să umblaţi întru viaţă sfântă şi în 
cucernicie”? Ce fel de iubire suntem datori să dobândim, ce fel de 
purtare, ce fel de petrecere, ce fel de cale? Ce acribie, ce 
rugăciune, ce încredințare? Acestea, zice, aşteptând să se 
întâmple, să ne silim ca să fim aflaţi de El neîntinaţi şi fără de 
prihană, în pace, pentru ca să ne învrednicim a-L. auzi pe El zicând: 
Veniti, binecuvântaţii Tatălui Meu, şi moşteniţi Împărăţia cea 
pregătită vouă de la întemeierea lumii”. 

18. Acelaşi Avva Teofil, arhiepiscopul, când avea să-şi dea 
sfârşitul, a zis: Fericit eşti, Avva Arsenie, că totdeauna pomeneai 
ceasul acesta. 

19. Ziceau părinţii că, în timp ce mâncau fraţii cu dragoste, un 
frate a râs la masă. Şi văzându-l pe acesta Avva loan, a plâns 
zicând: Ce are, oare, fratele acesta în inima lui, că a râs în timp ce 
era dator mai curând să plângă, pentru că mănâncă la o masă a 
iubirii0? 

20. Avva Isaac şi Avva Avraam locuiau împreună. Intrând Avva 
Avraam a aflat pe Avva Isaac plângând şi i-a zis lui: De ce plângi? 
Şi a zis Bătrânul: Şi de ce să nu plângem? Unde putem să mai 
mergem? Au adormit părinţii noştri. Nu ne era de ajuns lucrul 
mâinilor pentru preţul corăbiilor pe care îl dădeam când plecam să 
vedem pe Bătrâni”. Acum, însă, am rămas orfani şi de aceea plâng. 

21. A zis Avva lacob că: Precum făclia luminează încăperea 


0 2 Petru 3, 11. Textul este puţin prelucrat. Verbul se vor întâmpla 
înlocuieşte originalul se vor desființa. 

° Matei 25, 34. 

0 În general, este ştiut că râsul nu constituie un obicei întâlnit la 
monahi şi, cu atât mai mult ar zice cineva, la ora mesei, considerată 
sfântă în cadrul întregului program monahal. Aici, însă, cuvintele Avvei 
Ioan arată că poate să fie şi un motiv mai special, care în acel ceas nu 
îndreptăţea râsul. Poate că se referea la obiceiul care exista să se 
întâlnească pustnicii sâmbăta şi duminica sau şi în alte zile de sărbătoare 
în Catolicon sau Chiriacon (Biserica Centrală a ținutului), pentru 
rugăciunea comună şi în special pentru săvârşirea Sfintei Euharistii. 
După săvârşirea slujbelor, intrau în trapeză, care de obicei era aşezată în 
faţa Bisericii, şi mâncau împreună. Acest fapt nu constituia o simplă masă 
comună unde cei dragi mâncau împreună, ci o parte a slujbei sărbătorii 
pe care Dumnezeu le-o dăruia şi trebuia să se păstreze în suflet 
străpungerea inimii venită de la darul întreg şi de la iubirea lui 
Dumnezeu (ET). 

0 Bătrânul se referă la faptul că erau altădată părinţi vrednici de 
cercetat şi că mergeau des să-i cerceteze din moment ce nu le ajungea 
câştigul de pe lucrul mâinilor lor pentru a plăti călătoriile cu corăbiile 
până la aceia. 

întunecată, aşa şi frica lui Dumnezeu când vine în inima omului, o 
luminează pe aceasta şi o învaţă toate virtuțile şi poruncile lui 
Dumnezeu. 

22. Povestea Avva loan de la Kelia că: Era în Egipt o desfrânată 
preafrumoasă şi foarte bogată, şi stăpânitorii veneau la ea. Într-o 
zi, aşadar, a avut prilejul să treacă pe la biserică şi a vrut să intre 
înăuntru. Dar ipodiaconul, care stătea în uşă, nu i-a îngăduit, 
zicând: Nu eşti vrednică să intri în casa lui Dumnezeu, căci eşti 
necurată. In timp ce se certau, a auzit episcopul gălăgie şi a ieşit. 
Atunci, i-a zis lui desfrânata: Nu mă lasă să intru în biserică. Şi i-a 
zis ei episcopul: Nu-ţi este îngăduit să intri, căci eşti necurată. lar 
aceasta fiind străpunsă la inimă“ i-a zis lui: Nu voi mai desfrâna! A 
zis ei episcopul: Dacă vei aduce aici lucrurile tale, voi şti că nu vei 
mai desfrâna. De îndată ce le-a adus, acesta luându-le le-a ars cu 
foc, şi ea a intrat în biserică plângând şi zicând: Dacă aici mi s-a 
întâmplat aşa, acolo ce voi pătimi? Şi s-a pocăit şi s-a făcut vas 
ales. 

23. A zis Avva Longhin: Postul smereşte trupul, privegherea 
curăţă mintea, liniştea aduce tânguirea, tânguirea botează omul şi- 
l face nepăcătos. 

24. Avea Avva Longhin multă străpungere în rugăciune şi în 
psalmodia sa. I-a zis într-o zi ucenicul lui: Avva, acesta este 
canonul duhovnicesc, ca monahul să plângă în lucrarea lui? Şi a zis 
Bătrânul: Da, fiule, acesta este canonul pe care-l socoteşte 
trebuincios Dumnezeu. Căci Dumnezeu nu l-a făcut pe om pentru a 
plânge, ci spre bucurie şi desfătare, ca să-L. slăvească pe El în chip 
curat şi fără de păcat, precum îngerii. Dar, căzând în păcat, omul a 
trebuit să plângă. Căci unde nu este păcat, acolo nu este nevoie de 
plâns. 

25. L-au întrebat unii dintre părinţi pe Avva Macarie 
Egipteanul, zicând: Cum se face că şi când mănânci, şi când 
posteşti trupul tău este uscat? Şi le-a zis lor Bătrânul: Lemnul când 
se pune la un loc cu vreascuri aprinse este înghiţit cu totul de foc. 
Aşa se întâmplă şi dacă îşi curăţă omul mintea sa cu frica lui 
Dumnezeu, această frică a lui Dumnezeu înghite cu totul trupul lui. 

26. Au trimis odată la Avva Macarie, în Schit, Bătrânii din 
Muntele Nitriei, rugându-l pe acesta şi zicându-i: Ca să nu se mai 
ridice tot poporul să vină la tine, socotim că este mai bine să vii tu 
la noi, ca să te vedem înainte să te muţi la Dumnezeu. Venind 
acesta în munte, s-a adunat tot poporul la el. Şi i-au cerut lui 


° Ecou posibil al cuvântului din Faptele Apostolilor 2, 37: Ei auzind 
acestea, au fost pătrunşi la inimă şi au zis către Petru şi ceilalți apostoli: 
Bărbaţi fraţi, ce să facem? 

Bătrânii să spună cuvânt fraţilor. lar el, lăcrimând, a zis: Să 
plângem, fraţilor, să verse ochii noştri lacrimi” înainte de a pleca 
acolo unde lacrimile noastre vor arde trupurile noastre. Şi au plâns 
toţi şi au căzut cu faţa la pământ şi au zis: Părinte, roagă-te pentru 
noi! 

27. A zis Avva Pafnutie, ucenicul Avvei Macarie, că zicea 
Bătrânul: Când eram copil, păşteam cu ceilalţi copii viţeii şi aceia 
au plecat să fure smochine. Şi cum fugeau ei, le-a căzut una şi 
luând-o am mâncat-o. Şi când îmi aduc aminte de aceasta, stau şi 
plâng. 

28. Se povestea despre Avva Macarie cel Mare că, plimbându- 
se acesta prin pustie, a găsit aruncat pe jos o căpăţână de mort. Şi, 
mişcându-l cu toiagul de finic, Bătrânul a zis: Tu cine eşti? 
Răspunde-mi! Şi i-a vorbit lui căpăţâna zicând: Eu am fost arhiereu 
al elinilor care locuiau în acest ţinut, iar tu eşti Avva Macarie 
purtătorul de duh. În ceasul în care ţi se face milă de cei din iad, 
aceştia se mângâie puţin. A zis Avvei Macarie: Care este 
mângâierea? I-a zis lui căpăţâna: Cât este de departe cerul de 
pământ, tot atât de mare este focul de sub noi. De la picioare până 
la cap stând, deci, în mijlocul focului, nu poate vedea nimeni faţa 
celuilalt, deoarece spatele unuia este lipit de spatele altuia. Când 
însă te rogi pentru noi, vede puţin unul faţa celuilalt. Plângând 
Bătrânul, a zis: Vai de ziua în care s-a născut omul, dacă aceasta 
este mângâierea iadului. A zis lui iarăşi Bătrânul: Este chin mai 
mare decât acesta? I-a zis lui căpăţâna: Mai mare chin este sub 
noi. A zis Bătrânul: Şi cine sunt în acela? I-a zis lui căpăţâna: Noi, 
cei care nu l-am cunoscut pe Dumnezeu, chiar dacă puţin, suntem 
miluiţi. Dar cei care l-au cunoscut pe Dumnezeu şi s-au lepădat de 
El şi nu au făcut voia Lui”, aceia sunt sub noi. Şi după acestea, 
luând Bătrânul căpăţâna, a îngropat-o în pământ şi s-a dus în 
drumul său. 

29. A întrebat un frate pe Avva Moise, zicând: Ce să facă omul 
în toată ispita care vine sau în tot gândul vrăjmaşului? A zis 
Bătrânul: Este dator să plângă în faţa bunătăţii lui Dumnezeu ca 
să-l ajute. Şi va afla odihnă grabnic, dacă-L roagă în cunoştinţă. 
Căci scris este: Nu mă voi teme de ce-mi va face mie omul. 

30. A zis Avva Moise: Câţi am fost biruiţi cu patimă trupească, 
să nu pregetăm a ne pocăi şi a ne tângui pe noi înşine, înainte de a 


° Preluare exactă a cuvintelor lui Ieremia prorocul: Să plângă ele 
pentru voi, iar ochii voştri doar să verse lacrimi şi apă să curgă din 
genele voastre (leremia 9, 17). 

0 Vezi Luca 12, 45-47. 

° Psalmul 55, 12. 

ne cuprinde tânguirea judecății. 

31. A zis iarăşi: Prin lacrimi dobândeşte omul virtuțile şi prin 
mijlocirea lacrimilor se face iertarea păcatelor. Când plângi, nu 
ridica glasul suspinului tău şi să nu cunoască stânga ce face 
dreapta ta”. Iar stânga este slava deşartă. 

32. A întrebat un frate pe Avva Matoe: Spune-mi cuvânt! Şi i-a 
zis lui: Toată pornirea de ceartă, pentru orice lucru ar fi, tai-o de la 
tine. Plângi şi tânguieşte-te, căci timpul s-a apropiat. 

33. S-a întâmplat odată ca Avva Marcu să iasă din Schit şi să 
plece la Muntele Sinai şi să rămână acolo. Şi a trimis mama Avvei 
Marcu veste implorându-l cu lacrimi ca să iasă fiul ei să-l vadă. Şi 
cum şi-a pus haina de păr ca să iasă şi a venit să ia binecuvântare 
de la Bătrânul, îndată a început să plângă şi nu a mai ieşit. 

34. Mergând odată Avva Pimen în Egipt, a văzut o femeie stând 
într-un mormânt şi plângând cu amar. Şi a zis: Dacă ar veni toate 
cele plăcute ale lumii acesteia, nu ar putea să smulgă sufletul 
acestei femei din tânguire. La fel şi monahul este dator pentru 
totdeauna să aibă tânguirea în sine însuşi. 

35. A zis iarăşi: Tânguirea este îndoită, lucrează şi păzeşte”. 

36. Un frate l-a întrebat pe Avva Pimen, zicând: Ce să fac? I-a 
zis lui Bătrânul: Avraam, când a intrat în pământul făgăduinţei, a 
cumpărat mormânt pentru sine şi prin mormânt a moştenit 
pământul. A zis fratele: Ce este mormântul? I-a zis lui Bătrânul: 
Loc pentru plâns şi tânguire. 

37. Au trecut odată Avva Pimen cu Avva Anuv prin părţile 
Diolcului”. Şi venind la morminte au văzut o femeie tânguindu-se 
tare şi plângând cu amar. Şi stând, se uitau la ea să înțeleagă cei 
s-a întâmplat. Înaintând puţin, au întâlnit pe cineva şi l-a întrebat 
pe acesta Avva Pimen zicând: Ce are femeia aceasta, că plânge 
atât de amar? Şi i-a zis lui că au murit bărbatul ei şi fiul şi fratele. 
Şi răspunzând Avva Pimen a zis Avvei Anuv: Îţi spun că omul, dacă 
nu omoară voirile trupului toate şi nu va dobândi această tânguire, 
nu poate să se facă monah. Căci toată viaţa ei şi mintea sunt la 
tânguire. 

38. Un frate a întrebat pe Avva Pimen, zicând: Ce voi face cu 
păcatele mele? Şi răspunzând Bătrânul, i-a zis lui: Cel care vrea să 
se izbăvească de păcate, cu lacrimi se izbăveşte de ele. Şi cel ce 
voieşte să dobândească virtuţi cu plâns le dobândeşte pe ele. Căci 
a plânge este o cale pe care ne-au lăsat-o nouă Scriptura şi Părinţii 


0 Vezi Matei 6, 3. 

0 Vezi Matei 3, 2 şi 4, 17. 

0 Vezi Facere 2, 15. 

° Diolcul era centru mănăstiresc. 

zicând: Plângeţi, căci altă cale nu este decât aceasta. 

39. Un frate l-a întrebat pe Avva Pimen, zicând: Ce să fac cu 
tulburările acestea care mă tulbură? l-a zis lui Bătrânul: Să 
plângem în faţa bunătăţii lui Dumnezeu cu toată osteneala noastră, 
până când Îşi va face mila Sa cu noi! 

40. Povestea Avva Iosif că a spus Avva Isaac: Stăteam odată 
lângă Avva Pimen şi l-am văzut pe acesta fiind în extaz” şi, pentru 
că aveam către el multă îndrăzneală, i-am pus metanie, rugându-l 
şi zicându-i: Spune-mi, unde ai fost? Iar el, constrâns fiind, mi-a 
zis: Gândul meu era acolo unde Sfânta Maria, Născătoarea de 
Dumnezeu, stătea şi plângea lângă Crucea Mântuitorului”. Şi eu 
am dorit întotdeauna să plâng aşa. 

41. Un frate l-a întrebat pe Avva Pimen zicând: Ce să fac? I-a 
zis lui Bătrânul: Când Dumnezeu ne cercetează pe noi, la ce ne 
vom gândi? A zis lui fratele: La păcatele noastre. I-a zis deci 
Bătrânul: Să intrăm atunci în chilia noastră şi, aşezându-ne, să ne 
aducem aminte de păcatele noastre şi Domnul va fi cu noi în toate. 

42. Fericitul Atanasie, episcopul Alexandriei, a rugat pe Avva 
Pamvo să coboare din pustie în Alexandria. Coborând acesta şi 
văzând o femeie care juca teatru, a început să plângă. lar cei de 
faţă au dorit să se încredinţeze pentru ce plângea. Două lucruri m- 
au mişcat, a zis, unul este pierzania aceleia şi celălalt că eu nu am 
asemenea silinţă spre a plăcea lui Dumnezeu, cât are aceasta 
pentru a plăcea oamenilor destrăbălaţi. 

43. A zis Avva Pavel: În mocirlă? sunt cufundat până la gât şi 


° Expresia a fi în extaz se regăseşte într-o relatare a Sfântului Apostol 
Pavel despre sine, consemnată de Sfântul Luca în Faptele Apostolilor: Si 
s-a întâmplat, când m-am întors la Ierusalim şi mă rugam în templu, să fiu 
în extaz... (Fapte 22, 17). Am preferat traducerea prin „a fi în extaz” 
variantei „a cădea în extaz”, folosită chiar de unele traduceri de referinţă 
ale Bibliei (Biblia de la Ierusalim), bucurându-mă că traducerea 
românească o evită. De altfel, originalul conţine structura vevto?ou ue év 
ékotáosı (Fapte 22, 17) sau év EkoTGOEL vevouevov (Pateric) verbul 
vevtoOou traducându-se cu a deveni, a fi. Aş fi preferat traducerea prin 
„devenind în extaz” dacă nu presupunea o forţare a limbii, pentru că este 
vorba despre o devenire, de o trecere dintr-o stare în alta. Încă o dată 
menţionăm faptul că există multă familiaritate şi unitate între limbajul 
biblic şi cel al Părinților din Pateric, lucru pe care cât ne stă în putinţă 
dorim să-l semnalăm. 

° loan 19, 25. 

° Posibil ecou al zicalei invocate de Sfântul Petru în cea de a doua sa 
epistolă: Cu ei s-a întâmplat adevărul din zicală: Câinele se întoarce la 
vărsătura lui şi porcul scăldat la noroiul mocirlei lui. (2 Petru 2, 22). Avva 
Pavel foloseşte cuvântul f6pBopoc un apax legomenon nou-testamentar. 
Starea de smerenie a acestuia este posibil să-l fi condus la a împrumuta 

plâng în faţa lui lisus zicând: Miluieşte-mă! 

44. Şezând odată Avva Siluan cu nişte fraţi, a fost în extaz şi a 
căzut cu faţa la pământ. Şi după mult timp, ridicându-se, plângea. 
Şi l-au rugat pe el fraţii zicând: Ce ai, părinte? Iar el tăcea şi 
plângea. Silit de aceştia să vorbească, a zis: Am fost răpit la 
judecată şi am văzut pe mulţi din neamul nostru (al călugărilor) 
mergând în iad şi pe mulţi dintre cei din lume mergând în 
Împărăţie”. Şi se tânguia Bătrânul şi nu voia să iasă din chilia sa. 
Iar dacă a fost nevoit să iasă, şi-a acoperit faţa cu fesul zicând: Ce 
nevoie am să văd lumina aceasta trecătoare de vreme ce nu am 
niciun folos? 

45. Un frate a întrebat pe Avva Siluan zicând: Ce să fac, Avva? 
Cum voi dobândi străpungerea? Căci tare sunt luptat de acedie şi 
de somn. Când mă scol dimineaţa, mult mă nevoiesc şi fără 
cântare nu zic niciun psalm, dar nu pot să biruiesc somnul. Şi a 
răspuns Bătrânul: Fiule, a zice psalmii cu cântare este cea mai 
mare mândrie şi îngâmfare, adică, eu cânt şi fratele meu nu cântă. 
Iar cântarea învârtoşează inima” şi o împietreşte şi nu lasă sufletul 
să se străpungă. Deci, dacă vrei să ajungi la străpungere, lasă 


această foarte dură imagine folosită de Sfântul Petru. 

0 Nu este vorba despre o cădere în neştire, cum ar putea să-şi 
închipuie cineva, ci mai curând despre o poziţie cu capul plecat, cu faţa 
spre pământ, sau chiar poziţia pe care o realizăm în metania mare când 
atingem cu fruntea pământul, poziţie care indică respect deosebit, 
evlavie, smerenie, uimire, copleşire de ceva minunat etc. Expresia 
propriu-zisă nu include referirea la pământ, aceasta fiind introdusă de 
traducători. Originalul este neowv ení npoowTov, ceea ce s-ar traduce 
prin căzând pe față, variantă care nu face sens în limba română. Frecvent 
întâlnită în Noul Testament, expresia indică un gest asociat cel mai 
adesea rugăciunii. Se spune despre Mântuitorul că a căzut cu faţa la 
pământ, rugându-Se şi zicând: Părintele Meu, de este cu putinţă, treacă 
de la Mine paharul acesta! (Matei 26, 39); despre un lepros că văzând pe 
lisus, a căzut cu faţa la pământ şi I s-a rugat zicând: Doamne, dacă 
voieşti, poți să mă cureţi. (Luca 5, 12); în acelaşi context şi Sfântul Pavel 
foloseşte expresia:...căzând cu fața la pământ, se va închina lui 
Dumnezeu, mărturisind că Dumnezeu este într-adevăr printre voi (1 
Corinteni 14, 25). 

0 Vezi Matei 8, 11-12. 

° Expresie întâlnită în Noul Testament. Mântuitorul vorbeşte despre 
învârtoşarea inimii contemporanilor Săi: Şi privindu-i pe ei cu mânie şi 
întristându-Se de învârtoşarea inimii lor, a zis omului: Întinde mâna ta! Și 
a întins-o, şi mâna lui s-a făcut sănătoasă.” (Marcu 3, 5). Şi Sfântul 
Apostol Pavel spunea, de asemenea: Întunecați fiind la cuget, înstrăinați 
fiind de viaţa lui Dumnezeu, din pricina necunoştinţei care este în ei, din 
pricina împietririi inimii lor; ” (Efeseni 4, 18). 

cântarea. Şi când stai şi îţi faci rugăciunile tale, mintea ta să 
cerceteze puterea stihului şi gândeşte-te că stai în faţa lui 
Dumnezeu, Cel ce cercetează inimile şi rărunchii”. Când te scoli 
din somn, înainte de toate gura ta să dea slavă lui Dumnezeu şi să 
nu începi de îndată canonul tău, ci ieşind afară din chilia ta spune 
Crezul şi Tatăl nostru care eşti în ceruri şi după aceea, intrând în 
chilie, începe canonul tău uşor-uşor, oftând şi amintindu-ţi de 
păcatele tale şi de iadul în care vei fi supus chinurilor. Şi a zis 
fratele: Eu, Avva, de când m-am făcut călugăr, cânt slujba 
canonului şi ceasurile după Octoih. A răspuns Bătrânul: De aceea 
şi străpungerea şi tânguirea fug de la tine. Gândeşte-te la părinţii 
cei mari, cât de neînvăţaţi erau şi nu ştiau decât câţiva psalmi, nu 
cunoşteau nici glasurile, nici troparele, şi străluceau ca luminătorii 
în lume. Şi dau mărturie cuvântului meu Avva Pavel cel Simplu şi 
Avva Pamvo şi Avva Apollo şi aşa mai departe, care înviau morţii şi 
care au primit putere împotriva demonilor, nu în cântări şi tropare 
şi glasuri, ci în rugăciune şi post. Căci nu frumuseţea cântării este 
mântuitoare pentru om, ci frica lui Dumnezeu şi păzirea poruncilor 
lui Hristos. Iar cântarea pe mulţi i-a coborât în cele mai de jos ale 
pământului. Nu numai pe cei din lume, ci şi pe preoţi i-a aruncat în 
groapa desfrânării şi în patimi multe. Aşadar, cântarea, fiule, este 
a celor din lume. Pentru aceasta se şi adună poporul în biserici”. 
Gândeşte-te, fiule, câte cete sunt în cer şi nu este scris despre 
acestea că ar cânta după Octoih, ci o ceată cântă neîncetat 
Aliluia!, altă ceată Sfânt este Domnul Savaot! °, altă ceată 
Binecuvântată este slava Domnului din locul şi din locaşul Lui!0. 

Tu, deci, fiule, urmează părinţilor, dacă vrei să dobândeşti 
străpungerea în rugăciuni, păzind mintea cât poţi nerătăcitoare. 
Ilubeşte smerenia lui Hristos şi ia seama la tine însuţi păzindu-ţi 
mintea în ceasul rugăciunii. Şi oriunde mergi, nu te arăta pe tine a 
fi înţelept şi învăţător, ci fii cu cuget smerit şi Dumnezeu îţi va da 
străpungerea. 

46. Ziceau despre Avva Serapion că aşa a fost viaţa lui ca a 
unei păsări. Nu a dobândit niciun lucru al veacului acestuia, nici 


° Psalmul 7, 10; Ieremia 11, 20; 17, 10; 20, 12; Apocalipsa 2, 23. 

° Părerile Avvei Pamvo despre psalmodierea monahilor care coincid cu 
ale Avvei Siluan sunt exprimate în apoftegma I, 84. În apoftegmele Avvei 
Pamvo cel Simplu nu se spune că folosirea cântărilor este nepotrivită cu 
viaţa monahală. Există, însă, o întâmplare cu Pavel Capadocianul (sec. al 
V-lea) care se nevoia în Nitria. Egumenul său l-a sfătuit să nu cânte 
tropare şi canoane, dacă vrea mântuirea sufletului lui. (D. Tsami, 
Patericul Sinaitic, Ediţia a II-a, Tesalonic, 1991) (ET). 

0 Isaia 6, 3. 

0 lezechiel 3, 12. 

nu a locuit în chilie, ci înfăşurat într-o pânză şi având asupra sa o 
Evanghelie mică, aşa cutreiera ca şi cum nu ar fi avut trup. 
Adeseori îl găseau pe acesta în afara satului, stând în drum şi 
plângând cu amar şi-l întrebau: De ce plângi aşa, Părinte? Şi le 
răspundea: Stăpânul meu mi-a încredinţat bogăţia Lui şi am 
pierdut-o şi vrea să mă pedepsească. Aceia, auzind, credeau că 
vorbeşte despre aur şi de multe ori, aruncându-i câte puţină pâine, 
ziceau: Primeşte, frate, mănâncă! Cât despre bogăţia pe care ai 
pierdut-o, Dumnezeu are putere să ţi-o dea înapoi. Şi răspundea 
Bătrânul: Amin! 

47. A zis Amma Sinclitichia: Luptă şi osteneală multă este la 
început pentru cei care vin la Dumnezeu. Apoi, bucurie de negrăit. 
Asemenea celor care vor să aprindă focul, mai întâi se afumă şi 
lăcrimează şi mai apoi reuşesc ceea ce doreau. Căci, zice 
Scriptura: Dumnezeul nostru este foc care mistuie”. Aşa şi noi 
trebuie să aprindem în noi înşine focul dumnezeiesc cu lacrimi şi 
durere. 

48. A zis Avva lIperehie: Noaptea zi face călugărul, priveghind 
şi stăruind în rugăciuni. Astfel străpungându-şi inima sa varsă 
lacrimi şi cere milă din cer. 

49. Au venit nişte fraţi la Avva Filicas, având cu ei oameni din 
lume, şi l-au rugat ca să spună acelora cuvânt. Dar Bătrânul tăcea. 
Deci, după ce l-au rugat îndelung, a zis lor: Cuvânt vreţi să auziţi? 
Au zis lui: Da, Avva! A zis Bătrânul: Acum nu mai este cuvânt. 
Când întrebau fraţii pe Bătrâni şi apoi făceau cele ce le spuneau 
lor, Dumnezeu le dădea acelora cum să vorbească. Acum, însă, 
pentru că întreabă, dar nu fac cele ce aud, a luat Dumnezeu harul 
de la Bătrâni şi nu mai găsesc ce să vorbească, pentru că nu este 
cel care să lucreze. Şi auzind acestea, fraţii au suspinat zicând: 
Roagă-te pentru noi, Avva! 

50. Ziceau despre Avva Or şi despre Avva Teodor că odată 
lipeau cu pământ chilia şi ziceau între ei: Dacă ne vizitează 
Dumnezeu acum, ce vom face? Şi plângând, au lăsat lutul şi a 
plecat fiecare la chilia sa. 

51. Lângă un bătrân anume locuia un frate puţin mai nepăsător 
în vieţuirea monahală. Când a venit ceasul ca acest frate să moară, 
stăteau în jurul lui nişte părinţi. Şi văzându-l Bătrânul pe acesta 
părăsind trupul, luminos şi cu bucurie, şi dorind să zidească pe 
fraţi, i-a zis lui: Frate, crede-mă, toţi ştim că nu te-ai silit prea mult 
întru nevoinţă. Cum pleci aşa, cu bunăvoință? Şi a zis fratele: 
Crede-mă, părinte, ai grăit adevărul. Dar, de când am devenit 
monah, nu ştiu să fi judecat vreun om, ci chiar în ziua aceea mă 


0 Deuteronom 4, 24; Evrei 12, 29. 

împăcam cu el. Şi acum vreau să spun lui Dumnezeu: Tu ai spus, 
Stăpâne Nu judecați ca să nu fiţi judecaţi şi Iertați şi vi se va ierta 
vouă. A zis lui Bătrânul: Pace ţie, fiule, că şi fără osteneală te-ai 
mântuit. 

52. A zis un Bătrân că era un frate care locuia la Chilii. Acela, 
după ce a petrecut douăzeci de ani ocupându-se cu cititul noaptea 
şi ziua, sculându-se într-o zi, a vândut toate cărţile pe care le 
dobândise şi luându-şi cojocul său a plecat în cea mai adâncă 
pustie. L-a întâlnit pe el Avva Isaac şi i-a zis: Unde mergi, fiule? Şi 
a răspuns fratele zicând: Am douăzeci de ani, părinte, de când aud 
cuvintele cărţilor, acum vreau să încep şi să lucrez ceea ce am 
auzit din cărţi. Şi făcându-i rugăciune, Bătrânul l-a slobozit. 

53. Am mers odată la Kânovon, lângă Alexandria, ca la zece 
mile de oraş, şi am întâlnit pe Avva Teodor, om nevoitor şi având 
darul răbdării. Acesta ne-a povestit că era un frate care locuia la 
Chilii şi dobândise darul străpungerii. S-a întâmplat, deci, într-una 
din zile că din pricina durerii inimii i-a venit mulţime de lacrimi. Şi 
văzând fratele, a zis în sine: Cu adevărat acesta este un semn că 
ziua morţii mele este aproape. Şi cum gândea acestea, lacrimile se 
înmulţeau încă şi mai mult. Iar el, văzând lacrimile înmulţindu-se şi 
mai mult, iarăşi a zis: Cu adevărat s-a apropiat timpul. Şi în fiecare 
zi vărsa din ce în ce mai multe lacrimi. Folosindu-ne noi mult din 
istorisirea Bătrânului, l-am întrebat pe acesta despre lacrimi, de ce 
odată vin singure, iar altădată nu vin nici cu multă osteneală. Şi a 
zis Bătrânul: Lacrimile sunt asemenea cu zăpada şi cu ploaia, iar 
monahul este agricultorul. Este dator, deci, atunci când vin să se 
străduiască, să nu piardă nimic din ele, ci pe toate când vin să le 
aducă în grădina lui şi să o ude. Căci vă spun vouă, fiilor, de multe 
ori este o singură zi din tot anul care aduce ploaie şi care salvează 
toate roadele. De aceea, atunci când înţelegem că a venit, să 
luptăm şi să ne păzim pe noi înşine şi să ne străduim să ne rugăm 
lui Dumnezeu cu râvnă multă, căci nu ştim dacă mai găsim o altă zi 
cu ploaie ca aceea. Iar noi iarăşi l-am întrebat zicând: Şi cum îşi 
păzeşte cineva, părinte, străpungerea, atunci când aceasta vine? A 
răspuns Bătrânul: Să nu întâlnească om în acea zi sau în acel timp 
şi să-şi păzească pântecele său şi inima, ca să nu-şi închipuie că a 
primit deplin darul lacrimilor, şi să se îndeletnicească cu 
rugăciunea şi cu cititul. Oricum, când vine la noi tânguirea, 
aceasta ne învaţă lucrurile care o aduc şi cele care o împiedică. Şi 
ne-a povestit, zicând: Ştiu un frate care şedea în chilie lucrând 
împletitura sa. Şi când îi veneau lacrimile, se ridica la rugăciune, 
dar îndată acestea se opreau. Şi iarăşi, aşezându-se, îşi continua 
împletitura şi îşi aduna mintea, şi lacrimile veneau fără întârziere. 
Şi în timpul cititului, de asemenea. Când avea străpungere, se 

scula şi îndată îl lăsau lacrimile. Şi numai ce lua cartea iarăşi 
veneau. Şi atunci a zis fratele că bine au spus părinţii că plânsul 
este învăţător. Acesta îl învaţă pe om toate ce-i sunt de folos. 

54. Povestea un bătrân că un frate, voind să plece în pustie, era 
împiedicat de mama sa. Iar el nu se lăsa de țelul său, zicând: Vreau 
să-mi mântuiesc sufletul! După ce a căutat să-l împiedice cu multe 
şi nu a reuşit, în cele din urmă, mama s-a învoit. Plecând acesta şi 
vieţuind în singurătate, îşi petrecea viaţa în nepăsare. S-a 
întâmplat însă ca mama lui să moară. Şi după un timp, 
îmbolnăvindu-se de o boală grea, a fost în extaz şi răpit la judecată 
şi a găsit acolo pe mama sa împreună cu cei osândiţi. Aceea, deci, 
când l-a văzut, s-a mirat foarte tare şi a zis: Ce este aceasta, fiule? 
Şi tu ai fost osândit să vii în locul acesta? Unde sunt cuvintele tale, 
pe care le spuneai: Vreau să-mi mântuiesc sufletul? Ruşinat de 
cele ce auzise, a rămas îndurerat neavând ce să-i răspundă. Dar cu 
voia lui Dumnezeu, Cel iubitor de oameni, după ce a văzut acestea, 
s-a întâmplat să se vindece de boala sa. Şi socotind că de la 
Dumnezeu a fost această cercetare, închizându-se în chilia sa, se 
îngrijea de mântuirea lui, pocăindu-se şi plângând pentru cele 
săvârşite mai înainte în nepăsare. Atât de mare a fost 
străpungerea lui, încât mulţi l-au rugat să o mai slăbească un pic, 
ca nu cumva să păţească ceva din pricina plânsului fără măsură. 
Dar el nu voia să se lase mângâiat, zicând: Dacă nu am putut 
suporta ocara mamei mele, cum voi suporta ruşinea în faţa lui 
Hristos şi a sfinţilor îngeri în ziua judecății? 

55. A zis un Bătrân că: Dacă s-ar fi întâmplat ca, la arătarea lui 
Hristos după Inviere, de frică să iasă sufletele oamenilor, lumea 
întreagă ar fi murit de spaimă şi de uimire. Căci ce poate fi mai 
mult decât să vezi cerurile deschizându-se şi pe Dumnezeu 
descoperindu-Se cu mânie şi cu supărare, şi oştiri de nenumărați 
îngeri şi împreună întreaga omenire. De aceea, aşa trebuie să 
trăim ca şi când am da seamă în fiecare zi lui Dumnezeu pentru 
petrecerea noastră. 

56. Un frate a întrebat pe un Bătrân zicând: Cum vine frica lui 
Dumnezeu în suflete? Şi a zis Bătrânul: Dacă are omul smerenie şi 
neagonisire şi nu judecă pe nimeni, îi vine frica lui Dumnezeu. 

57. Un frate a cercetat pe un Bătrân şi l-a întrebat pe acesta 
zicând: Avva, din ce pricină inima mea este împietrită şi nu mă tem 
de Dumnezeu? l-a zis lui Bătrânul: Cred că, dacă omul ţine 
mustrarea în inima sa, dobândeşte frica de Dumnezeu. I-a zis lui 
fratele: Ce este mustrarea? A zis lui Bătrânul: Ca omul în orice 
lucru să-şi mustre sufletul, zicând: Adu-ţi aminte că trebuie să te 
întâlneşti cu Dumnezeu. Să zică şi aceasta: Ce treabă am eu cu 
oamenii? Socotesc că, dacă cineva rămâne în aceasta, va veni frica 

lui Dumnezeu în el. 

58. Un Bătrân a văzut pe cineva râzând şi i-a zis lui: În faţa 
cerului şi a pământului avem să dăm răspuns pentru toată viaţa 
noastră şi tu râzi? 

59. A zis un Bătrân: Aşa cum purtăm umbra noastră peste tot, 
tot aşa suntem datori să avem plânsul şi străpungerea, oriunde ne- 
am afla”. 

60. Un frate a întrebat un Bătrân zicând: Ce să fac? Şi i-a zis 
lui: A vărsa lacrimi suntem datori totdeauna. S-a întâmplat odată 
unuia dintre părinţi să moară şi după mult timp iarăşi să-şi vină în 
sine, şi l-am întrebat, zicând: Ce ai văzut acolo, Avva? Şi ne 
povestea plângând: Am auzit acolo un glas de tânguire zicând 
neîncetat: Vai mie, vai mie! Aşa suntem şi noi datori să zicem 
mereu. 

61. A întrebat un frate oarecare pe un bătrân, zicând: Cât de 
mult doreşte sufletul meu lacrimile când îi aude pe Bătrâni vorbind 
despre acestea, dar nu vin şi se întristează sufletul meu! şi i-a zis 
lui Bătrânul: Fiii lui Israel după patruzeci de ani au intrat în 
pământul făgăduinţei”. Lacrimile sunt pământul făgăduinţei, în 
care, dacă intri, nu te mai temi de război. Aşa vrea Dumnezeu, ca 
sufletul să se întristeze pentru ca mereu să dorească a intra în acel 
pământ. 

62. Un frate sârguitor a venit din ţară străină şi a rămas într-o 
chilie mică în Muntele Sinai’. Şi cum a venit să se aşeze, în prima 
zi, a găsit un lemn mic pe care era scris de un frate care odată 
locuise acolo: Moise, a lui Teodor, sunt de faţă şi dau mărturie. Şi 
a pus fratele lemnul să-l aibă toată ziua în faţa ochilor şi-l întreba 
ca şi când era de faţă pe cel care a scris: Unde eşti, oare acum, 
omule, de spui sunt de faţă şi dau mărturie? Oare în ce lume te afli 
la acest ceas? Oare, unde este mâna care a scris acestea? 

Şi aşa, în toate zilele făcând, pomenind moartea, petrecea 
tânguindu-se. Avea drept lucru de mână caligrafierea şi luând de la 
fraţi hârtie şi comenzi de scris, a murit nescriind nimănui nimic. 
Numai, într-o mică notă, a scris şi a lăsat pe hârtiile fiecăruia, 
zicând: lertaţi-mă, stăpânii şi fraţii mei, că am avut o mică lucrare 
cu cineva şi de aceea nu am găsit prilejul să scriu. 


0 Vezi: „Este cu putinţă tuturor, nu numai călugărilor, ci şi mirenilor, 
întotdeauna a se pocăi şi a plânge şi a se ruga lui Dumnezeu, şi prin 
asemenea fapte a câştiga şi celelalte virtuţi” (Sfântul Simeon Noul 
Teolog, Cateheza a 5-a, pp. 122-125). 

0 Evrei 11, 9. 

° Muntele Sinai se află în partea de sud a peninsulei cu acelaşi nume, 
spre golful Acaba. Este o parte a Arabiei pietroase. Pe înălțimile acestui 
munte Moise a primit Tablele Legii. 

63. Lângă acesta locuia un alt frate, pe nume Elisei”. Şi, într-o 
zi, plecând acesta la Kastro’, a zis fratelui caligraf: Arată dragoste, 
frate, şi îngrijeşte-mi grădina până vin. I-a zis lui fratele: Crede- 
mă, cât pot, nu voi fi fără grijă. Şi după ce a plecat fratele, a zis în 
sine: Sărmane, odată ce ai găsit prilejul, îngrijeşte grădina. Şi 
stând de seara la canon, până dimineaţa, nu înceta a cânta şi a se 
ruga cu lacrimi. La fel şi toată ziua, căci era Sfânta Duminică. 
Venind, deci, spre seară, fratele, vecinul lui, a găsit grădina 
răvăşită de iepurii sălbatici şi i-a zis lui: Dumnezeu să te ierte, 
frate, că nu ai avut grijă de grădină. lar acela a zis: Dumnezeu ştie, 
Avva, după puterea mea am făcut şi am păzit-o, ca să ne dea roade 
grădina aceasta mică. A zis fratele: Se vede, frate, toate s-au 
prăpădit. A zis caligraful: Am văzut, dar cred lui Dumnezeu că 
iarăşi va înflori. I-a zis lui stăpânul grădinii: Vino, să udăm. A zis 
fratele: Mergi, udă tu acum şi eu voi uda la noapte. Întâmplându- 
se să nu plouă, s-a întristat grădinarul şi a zis vecinului său, 
caligraful: Crede-mă, frate, dacă Dumnezeu nu va ajuta, nu vom 
avea apă anul acesta. A zis şi acela: Vai, nouă, frate, dacă vor seca 
izvoarele grădinii, cu adevărat nu mai avem mântuire. Acesta 
vorbea, însă, despre lacrimi. Când, deci, a venit ceasul să moară, 
acest bun nevoitor a rugat pe Elisei, vecinul lui, zicându-i: Arată 
dragoste, să nu spui nimănui că sunt bolnav, ci, rămâi aici astăzi 
şi, când voi adormi, ridică trupul meu şi aruncă-l în pustie ca să-l 
mănânce fiarele sălbatice şi păsările, deoarece am păcătuit lui 
Dumnezeu multe şi nu sunt vrednic să fiu înmormântat. A zis lui 
grădinarul, Elisei: Crede-mă, Avva, sufletul meu şovăie să facă 
acest lucru. I-a răspuns lui cel bolnav: Păcatul acesta să fie asupra 
mea şi îţi dau cuvântul că, dacă asculţi şi faci aşa, şi eu voi putea şi 
te voi ajuta. Şi murind acesta în ziua aceea a făcut fratele cum i-a 
poruncit lui şi a aruncat trupul gol în pustie. Locuiau la douăzeci 
de mile de Kastro, în aşa-numitul Metemer. În a treia zi i se arată 
în somn cel plecat la Domnul şi îi zice: Dumnezeu, frate, să te 
miluiască aşa cum m-a miluit pe mine. Crede-mă, multă milă a 
făcut cu mine Dumnezeu pentru că a rămas neîngropat trupul 
meu, zicându-mi: lată, pentru multa ta smerenie, am poruncit să fii 
împreună cu Antonie”. Şi m-am rugat şi pentru tine. Dar mergi, 
lasă grădina şi îngrijeşte-te de cealaltă grădină. Căci, în ceasul în 
care ieşea sufletul meu, am văzut cum lacrimile mele stingeau 
focul unde urma să plec. 


° Elisios se trăgea din Eilat, veche cetate din golful Elanit (estul 
peninsulei Sinai), lângă Acaba de astăzi. 

0 Se înţelege Sfânta Mănăstire Sinai. 

0 Este vorba despre Sfântul Antonie cel Mare. 

64. Doi fraţi după trup s-au lepădat de lume şi, plecând, au 
rămas în ascultarea unui părinte în muntele Nitriei. Dumnezeu a 
dat amândurora darul lacrimilor şi al străpungerii. Într-o zi, deci, a 
văzut Bătrânul în vedenie pe cei doi fraţi stând la rugăciune şi 
ţinând hârtii scrise şi udându-le cu propriile lor lacrimi. Şi literele 
unuia se ştergeau uşor, iar ale celuilalt cu greu, căci păreau a fi 
scrise cu cerneală de foc”. S-a rugat atunci Bătrânul lui Dumnezeu 
să-i explice această vedenie şi, arătându-i-se un înger al Domnului, 
a zis: Literele de pe hârtie sunt păcatele acestora. Unul dintre ei a 
păcătuit potrivit firii şi de aceea se şterg uşor greşelile. Iar celălalt 
în necurăţie şi căderi murdare s-a întinat împotriva firii şi de aceea 
este nevoie de mai multă osteneală spre pocăință şi multă 
smerenie. Şi de atunci, îi zicea Bătrânul fratelui: Nevoieşte-te, 
frate, căci sunt de foc şi se şterg cu osteneală. Şi nu i-a descoperit 
lui lucrul până la sfârşitul lui, ca să nu-i taie râvna, ci mereu mai 
mult îi zicea lui: Osteneşte-te, frate, căci cu osteneală se şterg. 

65. Altul dintre părinţi stătea în Raith, în locul numit Halcón. 
Pe acesta l-a vizitat unul dintre Bătrâni şi i-a zis lui: Avva, mă 
întristez când trimit un frate la slujire. A zis lui: Şi eu însumi, când 
trimit pe ucenicul meu pentru vreo trebuinţă, stau lângă uşă şi 
privesc şi când îmi spune gândul: oare când vine fratele? Zic şi eu 
apoi: Dacă vine mai înainte celălalt frate, adică îngerul, să te ia la 
Domnul, ce se întâmplă? Şi aşa, în fiecare zi, privesc la uşă 
îngrijindu-mă şi plângând păcatele mele şi zicând: Oare, care frate 
vine primul, cel de jos sau cel de sus? Şi mult folosindu-se, 
Bătrânul a plecat, şi restul vieţii a păstrat lucrarea aceluia. 

66. Un frate sârguincios, făcându-şi canonul împreună cu 
fratele său, era biruit de lacrimi şi lăsa stihul psalmilor. Într-o zi, 
aşadar, l-a rugat pe el fratele lui să-i spună ce gândeşte în timpul 
canonului de plânge aşa amar. Iar acela i-a zis lui: lartă-mă, frate, 
eu mereu în timpul canonului meu văd pe Judecătorul şi pe mine 
însumi ca un osândit stând în faţa Lui şi fiind cercetat şi pe Acesta 
zicându-mi: De ce ai păcătuit? Deci, neştiind ce să răspund, mi se 
închide gura şi de aceea pierd stihul psalmului. Dar, iartă-mă că te 
necăjesc. Dacă te odihneşte, să facă fiecare din noi canonul lui 
separat. I-a zis lui fratele: Nu, părinte, căci chiar dacă nu plâng şi 
eu, dar văzându-te pe tine, mă cert pe mine însumi. Şi văzând 
Dumnezeu smerenia acestuia, i-a dăruit şi lui plânsul fratelui său. 

67. Unul dintre fraţi a cercetat pe un Bătrân care locuia în 
Muntele Sinai şi l-a rugat pe acesta zicând: Părinte, spune-mi cum 


0 Cerneala pe care o foloseau pentru scris era neagră şi o numeau 
„cerneală de scris”, sau mai simplu, „cerneală”, şi mai târziu „de foc” 
pentru că o pregăteau la foc (ET). 

trebuie să mă rog, căci mult am mâniat pe Dumnezeu. I-a zis lui 
Bătrânul: Eu, fiule, când mă rog, aşa spun: Doamne, învredniceşte- 
mă să-Ţi slujesc Ţie aşa cum am slujit lui satana şi învredniceşte- 
mă să Te iubesc pe Tine aşa cum am iubit păcatul. 

68. A zis iarăşi: Este bine a întinde mâinile în văzduh la 
rugăciune şi a ruga pe Dumnezeu ca sufletul să treacă fără 
tulburări, la ieşirea lui, printre toţi cei care încearcă să-l împiedice 
în văzduh. 

69. Un frate mai mic a fost trimis de părintele lui la un alt frate 
care avea grădină în Sinai ca să aducă un fruct mic Bătrânului. Şi 
cum a intrat, a zis fratelui care era stăpânul grădinii: Avva, 
Bătrânul meu m-a trimis să te întreb dacă ai un fruct mic. I-a zis 
lui: Da, fiule, dacă vrei ceva, găseşti aici, ia cu binecuvântare! A zis 
monahul tânăr: Oare este aici mila lui Dumnezeu, Avva? lar acela 
auzindu-l a căzut pe gânduri, cu ochii plecaţi spre pământ şi a zis 
copilului: Ce ai zis, fiule? A zis iarăşi copilul: Am zis oare, Avva, 
este aici mila lui Dumnezeu? Şi iarăşi, a treia oară l-a întrebat 
fratele acelaşi cuvânt. Şi tăcând un ceas întreg, stăpânul grădinii 
nu a găsit ce să răspundă copilului, ci oftând a zis: Să ajute 
Dumnezeu, fiule! 

Şi dând drumul copilului, îndată a luat mantia sa şi a ieşit în 
pustie, părăsindu-şi grădina şi zicând: Să mergem, să cerem mila 
lui Dumnezeu. Dacă un copil mic m-a întrebat ceva şi eu nu am 
găsit răspuns să-i dau, ce voi face când voi fi întrebat de 
Dumnezeu? 

70. Un frate care stătea în Muntele Măslinilor a coborât într-o 
zi în Cetatea Sfântă şi, venind la stăpânitor, şi-a mărturisit 
păcatele sale,  zicându-i:  Pedepseşte-mă după lege. lar 
stăpânitorul, minunându-se, a şovăit în sine şi a zis fratelui: Cu 
adevărat, omule, pentru că tu de la tine te-ai mărturisit, nu 
îndrăznesc să te judec în faţa lui Dumnezeu, căci poate te-a şi 
iertat. 

Şi plecând fratele, şi-a pus fiare la picioare şi la gât şi s-a închis 
într-o chilie. Şi dacă vreodată îl întreba vreun om zicând, cine te-a 
pus, Avva, la astfel de nevoinţă cu fiarele, el răspundea: 
Stăpânitorul! Deci, cu o zi înainte de sfârşitul lui, s-au deschis de 
la sine fiarele şi au căzut de pe el. Venind ucenicul şi văzându-l, s-a 
minunat şi i-a zis: Cine a dezlegat fiarele de pe tine? Şi i-a zis lui: 
Cel ce a dezlegat păcatele mele! Mi s-a arătat ieri zicând: lată, 
pentru răbdarea ta ţi-am dezlegat toate păcatele tale. Şi a atins cu 
degetul Său fiarele şi îndată au căzut de pe mine. Şi acestea zicând 
fratele, îndată a plecat la Domnul. 

71. Era un slujbaş în Skithopolis0, care săvârşise foarte multe 
rele şi în tot felul îşi întinase trupul său. Şi străpuns fiind de la 
Dumnezeu, s-a lepădat de toate şi, ridicându-şi chilie în loc pustiu, 
sub un pârâu, şedea, îngrijindu-se de sufletul său. Aflând, aşadar, 
unii dintre cunoscuţi, au început să-i trimită pâini şi curmale şi ce 
avea trebuinţă. Iar el, văzându-se în odihnă, nimic lipsindu-i, şi-a 
zis în sine: Cu adevărat o astfel de odihnă ne scoate pe noi din 
odihna cea de dincolo. Căci de acestea eu vrednic nu sunt. 
Părăsindu-şi, deci, chilia sa, a plecat zicând: Să mergem, suflete, la 
strâmtorare, căci mie mi se cuvine iarba, hrana celor 
necuvântătoare, deoarece faptele necuvântătoarelor am săvârşit. 

72. Ne povesteau nişte fraţi, când eram în Raith, că era un 
Bătrân nevoitor care şedea în peşterile mai sus de cea numită a lui 
Ioil. Şi aşa o trezvie avea mintea Bătrânului, încât aproape la 
fiecare pas pe care-l făcea, oriunde mergea şi la orice oră, se oprea 
şi îşi cerceta cugetul său şi îl întreba: Ce este, frate, unde suntem? 
Şi dacă afla mintea lui rostind vreun psalm sau rugându-se, era 
bine. lar dacă o afla cugetând alt lucru, oricare ar fi fost, îndată se 
certa pe sine, zicând: Vino aici, cap pătrat, la treaba ta. Aşa zicea 
către sine mereu Bătrânul: Frate, aproape este ceasul plecării 
mele şi nu văd nimic înăuntrul meu. Acestuia, i s-a arătat o dată 
satana şi i-a zis: De ce te osteneşti? Crede-mă, nu te vei mântui. I-a 
zis şi el: Nu te îngriji tu! Chiar şi dacă nu mă mântuiesc, voi sta 
deasupra capului tău şi tu mai jos decât toţi. 

73. Un Bătrân stătea în Raith având următoarea lucrare: 
şezând mereu în chilia sa, ghemuit la pământ şi capul său 
mişcându-l tot timpul, zicea cu suspine: Oare ce va fi? Şi iarăşi, 
tăcând ca la un ceas, îşi lucra împletitura, apoi mişcându-şi capul 
fără încetare, zicea: Oare, ce va fi? Şi aşa şi-a petrecut toate zilele 
vieţii sale, îngrijindu-se mereu pentru plecarea sa. 

74. A zis un Bătrân: Acestea sunt de trebuinţă celui ce se 
pocăieşte: să trăiască singur, să se îngrijească, să plângă, să nu-i 
pese de lume, pe nimeni să nu îngreuieze, pe sine să se 
strâmtoreze, pe sine să se certe, cu lipsuri să trăiască, să se judece 
pe sine, să privegheze întotdeauna şi cu durere în inimă să ceară 
lui Dumnezeu mila Lui. 

75. A zis un Bătrân că: Aşa cum orice păcat pe care-l face omul 
este în afară de trup, iar cel care desfrânează păcătuieşte în trupul 
său”, pentru că din sine vine pângărirea, la fel şi orice lucrare pe 
care o face omul este în afara trupului, iar cel care varsă lacrimi îşi 
curăţă propriul suflet şi trup. Căci coborând de sus, lacrima spală 


0 Cetate în Palestina. 
0 1 Corinteni 6, 18. 

şi sfinţeşte tot trupul. 

76. Un frate a întrebat pe un Bătrân, zicând: Cum îi vine, 
părinte, omului să plângă? Şi a zis Bătrânul: A plânge este 
obişnuinţă. Şi cel care cere aceasta are nevoie de mult timp, 
pentru ca mintea sa să fie mereu la păcatele sale pe care le-a 
făcut, sau la iad, sau la aducerea aminte de moarte şi în general la 
toate gândurile păcătoase. Să-şi amintească de părinţii săi, cum au 
petrecut şi unde sunt acum. A zis fratele: Şi este dator, părinte, 
monahul să-şi aducă aminte de părinţii lui? I-a zis lui Bătrânul: 
Care aducere aminte ai văzut că aduce lacrimi sufletului tău, la ea 
să rămâi. Şi când vine lacrima, tu să o duci acolo unde vrei, fie la 
păcatele tale, fie la alt gând bun. Ştiu un frate sârguincios a cărui 
inimă fiind împietrită adeseori se lovea pe sine şi plângea de 
durere şi atunci îşi aducea aminte de păcatele sale. 

77. A zis iarăşi: A vorbi despre credinţă şi a citi dogme 
secătuiesc străpungerea omului şi o fac să dispară, iar vieţile şi 
cuvintele Bătrânilor luminează sufletul. 

78. A zis iarăşi: Nimic nu este mai greu decât obiceiul rău. De 
multă osteneală şi de mult timp are nevoie un astfel de om pentru 
a-l tăia, căci fără timp şi osteneală nu este cu putinţă a tăia 
obiceiul. Deci, osteneală mulţi au avut, dar timp puţini au primit. 
Unii prea repede au fost tăiaţi de moarte şi numai Dumnezeu 
singur ştie ce vrea să facă cu ei în ziua judecății. 

79. Un frate, locuind în chilie, adeseori aluneca fără motiv în 
trândăveală, căci căzuse într-un mare păcat. Deci, tânguindu-se şi 
neştiind ce să facă, a zis: Ce s-a întâmplat, s-a întâmplat! Şi i-a 
răspuns lui cugetul său: Dar s-a întâmplat rău. Şi în felul acesta s-a 
tânguit până la moarte. 

80. O fecioară oarecare evlavioasă locuia în cetate, având vecin 
un soldat. Plecând, odată, mama ei, soldatul a sărit în casă şi a 
necinstit pe fecioară. După acestea, dezbrăcându-se de veşmântul 
fecioriei, s-a aşezat pe o rogojină tânguindu-se, sfâşiindu-şi chiar şi 
haina pe care o purta. Venind mama ei, aceasta i-a povestit 
întâmplarea. Şi a rămas fiica pentru multe zile şezând astfel şi 
jelind. Iar mai târziu, aflând fecioarele şi clericii au întâlnit-o şi au 
început să-i zică: Imbracă veşmântul, căci nu de către tine a fost 
făcut păcatul. Ea nu se lăsa înduplecată, zicând: Mi l-a luat 
Dumnezeu; şi cum să iau eu veşmântul dacă Dumnezeu nu vrea? 
Nu putea Dumnezeu să împiedice fapta îndrăzneață? Iar dacă m-a 
văzut nevrednică de acest veşmânt, aşa rămân. Deci, a rămas aşa 
până la sfârşitul ei, îndurerată şi plângând tânguirea cea 
mântuitoare, cu nemărginită străpungere. 

81. Un frate a întrebat pe un Bătrân, zicând: Cum se face că 
sufletul meu iubeşte necurăţia? I-a zis lui Bătrânul: Sufletul vrea 

patimile, dar Duhul lui Dumnezeu este cel care-l ţine. Datori 
suntem a plânge pentru păcatele şi necurăţiile noastre. Ai văzut-o 
pe Maria, când s-a aplecat peste mormânt şi plângea, cum i-a grăit 
ei Domnul”? Aşa va fi şi sufletul. 

82. A zis un Bătrân că: Omul care stă în chilia lui şi se ocupă cu 
psalmii este asemenea omului care caută pe Împăratul. Acesta, cu 
mult plâns rugându-se, ţine în mâini picioarele Împăratului cerând 
de la El milă, aşa cum a făcut desfrânata”. 

83. A zis un Bătrân: Obişnuieşte-ţi puţin câte puţin inima ta să 
zică despre fiecare dintre fraţi: Cu adevărat, acesta este înaintea 
mea după judecata lui Dumnezeu. Şi iarăşi: Acesta este mai 
râvnitor decât mine”. Şi aşa, deci, vei ajunge să te socoteşti pe tine 
mai jos decât toţi şi va sălăşlui Duhul lui Dumnezeu în tine. Iar 
dacă dispreţuieşti pe vreun om, pleacă harul lui Dumnezeu de la 
tine şi te dai întinărilor trupului şi inima ta se învârtoşează şi 
niciun fel de străpungere nu se mai află în tine. 

84. A zis un Bătrân: Dacă din fire este un om nevoitor, 
Dumnezeu cere de la el lepădarea desăvârşită, până şi de un ac 
mic. Căci este cu putinţă ca acesta să-i împiedice gândul de la 
îndelunga-vorbire cu lisus şi de la tânguire. 

85. A zis iarăşi: Vai ţie, suflete, că te-ai obişnuit doar să ceri 
cuvântul lui Dumnezeu şi să-l auzi, nefăcând nimic din cele ce auzi. 
Vai ţie, trupule, că ai ştiut ceea ce te întinează şi mereu pe acestea 
le ceri, săturarea şi desfătarea. Vai de tânărul care îţi umple 
pântecele şi se încredinţează voii tale, că în zadar este lepădarea 
lui. 

86. Un frate care locuia în Monidia, adeseori, din lucrarea 
diavolului, cădea în desfrânare, dar rămânea, silindu-se pe sine să 
nu părăsească schima. Şi, începând mica lui rânduială, ruga pe 
Dumnezeu cu suspine, zicând: Doamne, şi dacă vreau, şi dacă nu 
vreau, mântuieşte-mă, că eu, lut cum sunt, poftesc păcatul, dar Tu, 
ca Dumnezeu puternic, împiedică-mă. Căci dacă îl miluieşti pe cel 
drept, nu-i lucru mare; şi dacă îl mântuieşti pe cel curat, nu-i lucru 
minunat. Căci sunt vrednici să fie miluiţi. Cu mine, Stăpâne, se vor 
arăta minunate milele Tale şi vei arăta iubirea ta de oameni, că [ie 
Ţi se părăseşte săracul”. Acestea, deci, zicea în fiecare zi, fie de 
cădea, fie de nu cădea. Într-o zi, deci, căzând după obicei în păcat, 
noaptea s-a ridicat de îndată şi a început canonul. lar demonul, 


loan 20, 1-16. 

° Luca 7, 44-49. 

° Ecou evident al cuvântului Sfântului Pavel.:...ci întru smerenie unul 
pe altul să se socotească mai de cinste decât pe sine însuşi (Filipeni 2, 3). 

° Vezi Psalmul 9, 35. 

minunându-se de nădejdea acestuia şi de buna lui îndrăzneală 
către Dumnezeu, s-a arătat acestuia în chip văzut şi i-a zis: Când 
cânţi psalmi, cum de nu roşeşti de ruşine, sau chiar când numai 
stai în faţa lui Dumnezeu, sau când spui numele Lui? I-a zis lui 
fratele: Chilia aceasta este ca o fierărie, un ciocan dai şi unul 
primeşti. Aşadar, rabd până la moarte, luptând împotriva ta; şi 
unde mă va găsi ziua cea din urmă! Şi te jur, te înştiinţez, cu Cel 
ce a venit să cheme pe cei păcătoşi la pocăință, nu voi înceta să mă 
rog împotriva ta lui Dumnezeu, până când nu vei înceta şi tu să mă 
lupţi, şi să vedem cine biruieşte, tu sau Dumnezeu”? Auzind 
acestea, demonul i-a zis lui: Cu adevărat nu am să te mai lupt, 
pentru ca nu cumva, prin răbdarea ta, să-ţi aduc ţie cunună. Şi a 
plecat de la el dracul în ziua aceea. Vezi ce lucru bun este 
răbdarea?! Să nu deznădăjduieşti în tine însuţi, chiar dacă se 
întâmplă să cazi de multe ori în războaie şi păcate şi ispite! Şi 
dobândind fratele străpungerea, stătea plângându-şi păcatele sale. 
Când i-a zis lui gândul: Bine faci că plângi!, a zis şi el gândului: 
Anatema să fie binele acesta! Ce nevoie are Dumnezeu ca să-şi 
piardă cineva sufletul său şi să stea plângând după el, îndoindu-se 
dacă se mântuieşte sau nu!? 

87. Un frate stătea singur în mănăstirea din Monidia şi aceasta 
era rugăciunea lui totdeauna: Doamne, nu îmi este frică de Tine, 
dar trimite-mi un fulger sau altceva, sau o boală, sau un demon, 
pentru ca astfel să vină la frică sufletul meu blestemat. Acestea 
spunea şi ruga pe Dumnezeu, zicând: Ştiu că este cu neputinţă să 
mă ierţi. Căci multe am păcătuit ie, Stăpâne, dar, dacă este cu 
putinţă pentru îndurările Tale, iartă-mă, iar dacă aceasta nu este 
cu putinţă, pedepseşte-mă pe mine aici, Stăpâne, şi acolo nu mă 
pedepsi. Şi dacă şi acest lucru este cu neputinţă, răsplăteşte-mi 
mie în parte aici şi acolo uşurează-mă, fie şi numai puţin. Începe 
de acum să mă pedepseşti, dar nu cu mânia Ta, Stăpâne. Astfel a 
stăruit un an întreg, cu lacrimi fără încetare rugând pe Dumnezeu, 
cu multă smerenie a gândurilor şi zicând în sine: Oare ce înseamnă 
cuvântul pe care l-a spus Hristos: Fericiţi cei ce plâng, că aceia se 
vor mângâia”? Într-o zi, stând ghemuit la pământ şi tânguindu-se 
după obicei de amărăciune, a aţipit. Şi, iată, i s-a arătat Hristos, 
zicându-i cu glas şi faţă luminoase: Ce ai, omule, pentru ce plângi 
aşa? A zis Lui: Că am căzut, Doamne! I-a zis lui Cel ce i s-a arătat: 
Ridică-te! A răspuns cel ce şedea la pământ: Nu pot, dacă nu îmi 
dai mâna. Şi întinzându-i mâna, l-a ridicat pe el şi i-a zis iarăşi cu 
glas lin: De ce plângi, omule, de ce te-ai întristat? A răspuns 


0 Vezi Psalmul 139, 1-2 şi Matei 7, 7-8. 
0 Matei 5, 4. 

fratele: Doamne, nu vrei să plâng şi să fiu întristat pentru că te-am 
supărat atât? Atunci, Cel ce S-a arătat, întinzându-Şi mâna Sa, a 
pus-o pe capul lui, l-a tras către El şi i-a zis: Nu te întrista, va ajuta 
Dumnezeu! Pentru că tu te-ai întristat, nu se va mai întoarce 
întristarea Mea împotriva ta. Căci dacă pentru tine Mi-am dat 
sângele, cu cât mai mult nu voi da iubirea Mea de oameni fiecărui 
suflet care se pocăieşte? Şi venindu-şi fratele în sine din vedenie, a 
aflat inima lui plină de toată bucuria şi a fost astfel înştiinţat că a 
făcut Dumnezeu milă cu el. Şi a rămas pentru totdeauna în multă 
smerenie, mulţumind lui Dumnezeu. 

88. Un frate, lepădându-se de lume, s-a aşezat în muntele 
Nitriei. Chilia lui era aproape de a altui frate şi îl auzea pe acela în 
fiecare zi plângându-şi tot timpul păcatele lui. Când, pentru un 
timp, nu-i mai veneau lacrimile, zicea sufletului său: Nu plângi, 
sărmane, nici nu te tânguieşti? Crede-mă că, dacă nu vrei să 
plângi, te voi face eu să plângi. Şi ridicându-se şi luând un bici din 
frânghii aspre pe care îl avea, se lovea pe sine atât de mult până 
când de durere plângea. Deci, minunându-se cel care şedea lângă 
el, se ruga lui Dumnezeu să-i descopere lui dacă face oare bine 
chinuindu-se pe sine. Şi, într-o noapte, vede pe fratele purtând 
coroană şi stând în ceata mucenicilor şi pe cineva care-i spunea în 
timp ce-l privea: Vezi, alergătorul cel bun, cum, chinuindu-se pe 
sine pentru Hristos, a fost încununat cu mucenicii?! 

89. Un Bătrân oarecare şedea în golful fericitului Macarie, 
dincolo de Klysma”. Şi într-o zi a plecat în Egipt pentru trebuinţele 
lui, luând şi pe ucenicul său. Coborând, deci, în cetatea numită 
Kyn90, au rămas acolo o săptămână şi vedeau bărbaţi şi femei 
mergând înainte de dimineaţă la morminte şi jelind fiecare pe 
mortul său până la ceasul al treilea. A zis, deci, Bătrânul 
ucenicului său: Vezi, frate, pentru ce priveghează aceştia? Crede- 
mă că, dacă nu vom face şi noi la fel, spre pierzare mergem. Şi 
întorcându-se la chilie, au zidit şi aceştia de îndată morminte 
pentru ei, la distanţă unul de celălalt, şi în fiecare zi, şezând, îşi 
plângea fiecare sufletul său ca şi când era mort. Şi dacă vreodată 
spre dimineaţă ucenicul adormea la vremea canonului, striga la el 
Bătrânul, zicând: Frate, scoală-te. Aceia au deja vreme la 
morminte şi la lucrarea lor. Deci, într-o zi, fratele a zis Bătrânului: 
Avva, învârtoşat este sufletul meu şi nu pot să plâng. A răspuns 


0 Cetate în adâncul golfului Suez. 
0 Cetate în Egipt unde existau obşti monahale organizate. 

Bătrânul: Loveşte cu pumnul”, fiule, puţin timp, să simţi durere. Şi 
văzând Dumnezeu suferinţa ta, îţi va da El tânguirea şi nu te vei 
mai obosi. Căci îţi zic ţie, fiule, că aşa cum atunci când inima 
primeşte săgeată nu mai are vindecare, tot aşa şi Dumnezeu, dacă 
o atinge pe ea cu tânguirea, nu mai pleacă de la ea durerea, ci 
Tămâne rănită până la moarte. Şi oriunde va merge acesta, 
tânguirea lui lăuntrică va fi împreună cu el. Intr-una din zile, 
văzând Bătrânul pe fratele îngreunat de la mâncăruri - căci îi 
vizitaseră seara nişte fraţi - i-a zis luându-l de o parte: Nu ştii că 
tânguirea este făclie aprinsă şi dacă nu o acoperi bine, îndată se 
stinge şi pleacă? La fel, şi multele mâncăruri o sting, şi somnul 
mult o împiedică, şi vorbirea de rău o stinge, şi multa vorbire o 
pierde. Chiar şi orice odihnă a trupului o împrăştie. Este nevoie, 
aşadar, ca cel care iubeşte pe Dumnezeu să facă parte lui Hristos 
în fiecare lucru al său. A zis fratele: Cum este acest cuvânt, 
părinte? A zis Bătrânul: Când îţi cade pâine curată, las-o pe aceea 
altuia şi mâncă tu pe cea stricată, pentru Hristos. Dacă îţi cade vin 
bun, amestecă în el puţin oţet şi bea-l pentru Hristos, cel care a 
băut oţet. Şi nu te sătura, ci lasă puţin, zicând: Iată şi partea lui 
Hristos. Dacă găseşti o pernă moale, las-o deoparte şi pune piatră, 
pentru Hristos. Dacă, dormind, te ia frigul, rabdă zicând: Alţii nu 
dorm deloc. Dacă eşti batjocorit, taci, zicând: „pentru Hristos”, că 
şi El a fost batjocorit pentru noi. Dacă faci pentru tine fiertură, 
stric-o puţin, zicând că alţii care sunt vrednici de pâine nu 
mănâncă, cu cât mai mult eu nevrednicul de a mânca fiertură 
trebuie să mănânc praf şi cenuşă. 

Simplu, în fiecare lucru al tău amestecă şi puţină suferinţă, şi în 
a mânca, şi în a dormi, şi în a lucra. Cu smerenie să trăieşti 
totdeauna, amintindu-ţi cum au trăit sfinţii, ca să vină ceasul şi să 
ne găsească pe noi în suferinţă şi strâmtorare şi să găsim acolo 
uşurareaO. 

90. Un Bătrân, în timpul nopţii, neştiind că ucenicul său îl 
aude, se tânguia cu amar, suspinând, scrâşnind din dinţi şi 
plângând. Şi rugat fiind de ucenicul lui, a zis: Am fost străpuns în 
inimă şi am văzut sufletele păcătoşilor în iad, în ce suferinţă sunt, 
şi nu am putut să mai aflu mângâiere. 


0 Posibilă trimitere la cuvântul Sfântului Pavel:...eu aşa mă lupt, nu ca 
şi cum aş lovi în aer. (1 Cor. 9, 26). Este folosit acelaşi verb, mvkrevvu, 
care înseamnă a lovi cu pumnul şi pe care Apostolul îl foloseşte numai în 
acest context. Este posibil ca Bătrânul să înţeleagă în acest sens 
cuvintele Apostolului. Continuarea îl îndreptăţeşte: Ci îmi chinuiesc 
trupul meu şi îl supun robiei; ca nu cumva, altora propovăduind, eu 
însumi să mă fac netrebnic (1 Cor. 9, 27). 

0 Vezi Luca 16, 25. 

91. A zis un alt Bătrân: Stau şi cos şi la fiecare împunsătură, 
înainte să o fac pe următoarea, aduc înaintea ochilor mei moartea. 

92. A zis un Bătrân: La mântuirea sufletului siliţi-vă, fraţilor”, 
pentru că înfricoşătoare şi amară este ziua Judecăţii. Daţi suflet şi 
luaţi duh, adică Duh SfântO. 

93. A văzut cineva un monah mai tânăr râzând şi i-a zis: Nu 
râde, frate, pentru că alungi frica lui Dumnezeu de la tine. 

94. A zis unul dintre sfinţi despre îndrăzneală: IÎndrăzneala este 
ca vântul fierbinte, distruge roadele monahului. Despre râs ascultă 
acum: Râsul alungă afară fericirea plânsului. Râsul nu zideşte, nu 
păstrează, ci pierde şi distruge şi cele zidite. Râsul întristează şi pe 
Duhul Sfânt, sufletul nu-l foloseşte, iar trupul îl strică. Râsul 
alungă virtuțile, nu are amintirea morţii şi nici nu cugetă la 
pedeapsă. i 

95. Zicea unul dintre Bătrâni: Inceputul ruinării monahului 
sunt râsul şi îndrăzneala. Când te vezi pe tine prins în acestea, 
monahule, să ştii că te afli în adâncurile răutăţilor şi să nu încetezi 
rugând pe Dumnezeu ca să te izbăvească pe tine de moartea 
aceasta. Râsul şi îndrăzneala trimit pe monah în patimi ruşinoase, 
nu numai pe cei tineri, ci şi pe bătrâni. Râsul şi îndrăzneala aduc 
jos pe monah. 

96. A zis un Bătrân: Dacă îţi spune gândul la sărbătoare să faci 
mâncăruri diferite, nu-l asculta, pentru că vei sărbători 
iudaiceşte”. Căci aceia sărbătoreau aşa. Mâncarea bună pentru 
monah sunt tânguirea şi lacrimile. 

97. A zis iarăşi: Dacă ieşi din chilia ta vreodată şi mergi undeva 
şi se va risipi puţin tânguirea ta, întoarce-te grabnic şi intră îndată 
în rânduiala ta dintâi. 

98. A zis iarăşi: Dacă vrei să dobândeşti tânguire, luptă-te ca 
toate vasele tale şi lucrurile tale să fie sărace, ca acelea ale 
tovarăşilor tăi care stau în piaţă”. 


0 Vezi Filipeni 2, 12. 

0 „Dă sânge şi primeşte Duh” (Avva Longhin). 

° Exprimarea provine din cântarea liturgică a slujbei din Joia Mare: „Să 
nu prăznuim iudaiceşte...” De aceea şi importanţa ei se referă la 
rânduiala sărbătorii Paştelui iudeilor, conform căreia se rânduiau 
azimele, jertfa mielului şi ierburile amare (leşire 12; Levitic 23, 5-8; 
Numeri 28, 16-25 ş.a.). Exprimarea metaforică de aici arată reținerea 
faţă de acest mod material şi ceremonial de prăznuire a sărbătorilor 
creştine (ET). 

0 Sărăcia, lipsa, privarea de bunăstare sunt unele dintre elementele de 
bază ale rânduielii monahale, care pledează pentru renunţarea şi 
lepădarea de locuinţă a călugărului. Aici se foloseşte ca exemplu 
rămânerea provizorie a călugărilor în piaţă, până când îşi vor vinde 

99. A zis iarăşi: Dacă nu ai străpungere, să ştii că ai slavă 
deşartă, căci aceasta nu lasă sufletul să fie pătruns. 

100. A zis iarăşi: Dacă îţi va dărui Dumnezeu tânguirea, să nu 
crezi că faci lucru mare. Căci fericit este cel care nu are nevoie de 
tânguire. Însă, dacă vede Dumnezeu un om că se mândreşte inima 
lui pentru lacrimi, le ridică de la acesta şi rămâne mai departe 
inima lui învârtoşată şi se pierde. 

101. A zis iarăşi: Dacă vezi că Dumnezeu ţi-a dăruit pentru un 
timp străpungerea, în timpul acela lasă şi lucrul mâinilor tale, dacă 
ştii că îţi este de folos. Şi îndeletniceşte-te cu tânguirea, ca nu 
cumva aproape să fie ziua ieşirii tale şi de aceea să-ţi fi dăruit 
Dumnezeu plânsul, pentru ca prin acesta să găseşti puţină milă. 
Aşa cum satana, când vine sfârşitul omului, se grăbeşte să-l piardă 
pe acesta, la fel şi Dumnezeu, deseori, când se apropie sfârşitul 
omului, prin diferite pricini îl mântuieşte pe el. 

102. A zis iarăşi: dacă sunt morminte în locul în care stai, 
mergi mereu acolo şi cugetă la cei morţi, mai ales în timpul când ai 
război de la trup. Şi oriunde afli că un frate pleacă la Domnul, 
mergi şi rămâi acolo, ca să vezi cum se desparte sufletul de trup. 

103. A zis iarăşi: Dacă se întâmplă să cazi în păcat şi te întorci 
de la el şi începi să petreci în întristare şi pocăință, vezi să nu 
încetezi întristarea şi tânguirea către Domnul până în ziua morţii 
tale. Deoarece iarăşi repede în aceeaşi groapă vei cădea. Căci 
întristarea pentru Dumnezeu este frâu sufletului, care-l ţine să nu 
cadă. 

104. A zis iarăşi: Când vede satana pe Dumnezeu miluindu-te şi 
dăruind străpungere sufletului tău, atunci îţi arată în chilie o 
lucrare trebuincioasă, zicându-ţi: Fă aceasta astăzi, că este nevoie, 
sau mergi şi cercetează pe cutare că este bolnav. Toate acestea le 
face pentru ca să nu te lase să încetezi orice lucru şi să te bucuri 
de dulceaţa tânguirii. lar dacă înţelegi cursa lui satana şi te 
păzeşti şi te dai rugăciunii cu străpungere, îndată să aştepţi ispită 
sau de la oameni, sau de la demoni. Căci satana atunci luptă rău 
pe om, când omul luptă bine. Mânia mai mult decât toate risipeşte 
străpungerea inimii şi smerenia sufletului. Dacă se întâmplă, când 
tu stai, să te înconjoare gândurile şi demonii, îndată ridică-te, 
roagă-te şi plimbă-te afară şi aceia se vor împrăştia de la tine. 

105. Un frate a rugat pe un Bătrân, zicând: Avva, spune-mi 
cuvânt! A zis lui Bătrânul: Când Dumnezeu a lovit Egiptul, nu era 
casă să nu aibă tânguire”. 


lucrarea mâinilor, limitându-se în mod natural la nevoile cu desăvârşire 
simple şi la mijloacele indispensabile (ET). 
0 Ieşire 12, 30. 

106. A zis un Bătrân: Stând tu în chilia ta, să ai pomenirea lui 
Dumnezeu toată vremea şi te va înconjura frica lui Dumnezeu. 
Scoate din sufletul tău tot păcatul şi toată răutatea ca să afli 
odihnă. 

107. A zis iarăşi: Cel care a dobândit frica lui Dumnezeu are 
comoară plină de bunătăţi, pentru că frica lui Dumnezeu 
mântuieşte pe om de păcate. 

108. Un Bătrân care stătea singur în chilia lui a făcut şaizeci de 
ani ca monah şi niciodată nu a încetat să plângă. Zicea mereu că 
timpul acesta ni l-a dat Dumnezeu spre pocăință şi tare avem să-l 
mai căutăm. 

109. Un Bătrân stătea în munte, liniştindu-se în singurătate, de 
neam fiind roman. Acesta, când era tânăr, a fost cărăuş. Deci, într- 
o zi a plecat cu catârii săi la Ierihon. La han era şi un copil mic şi, 
de la diavol, fără să ştie Bătrânul, a călcat catârul pe copil şi l-a 
omorât. Tulburându-se de aceasta, Bătrânul a plecat din lume şi s- 
a dus la Aronă şi acolo a devenit anahoret, tânguindu-se şi mereu 
zicând: Eu am săvârşit uciderea copilului şi ca ucigaş am să fiu 
osândit la judecată. Acolo, lângă Himaro, era un leu şi în fiecare zi 
se ducea la culcuşul leului, împungându-l şi întărâtându-l, ca să se 
ridice şi să-l mănânce. Dar leul în niciun fel nu l-a vătămat pe el. 
Atunci Bătrânul, văzând că nimic nu foloseşte, a zis în sine: Mă voi 
culca în calea leului şi când va trece acesta şi va merge la râu să 
bea apă, mă va mânca. Şi cum s-a întins, iată după puţin şi leul. 
Dar a sărit ca un om cu multă linişte peste Bătrân şi în niciun fel 
nu l-a atins. Atunci Bătrânul a fost înştiinţat că Dumnezeu i-a iertat 
păcatul şi, venind în mănăstirea lui, a petrecut tot timpul vieţii, 
fiind de folos şi zidind pe toţi până la sfârşitul lui. 

110. Un frate a întrebat pe un Bătrân, zicând: Ce voi face Avva, 
că atunci când văd pe cineva păcătuind îl judec, şi dacă aud despre 
un frate nepăsător îl urăsc, şi aşa îmi pierd sufletul. Şi a zis 
Bătrânul: Când auzi asemenea lucruri, sari îndată peste gândul 
acela şi aleargă la înţelesul înfricoşătoarei zile a judecății. 
Închipuie-ţi înfricoşătorul scaun şi pe Judecătorul nemitarnic, 
râurile de foc care curg în faţa scaunului aceluia, clocotind în 
văpaie năprasnică, săbiile ascuţite, osândele cumplite, iadul care 
nu are sfârşit, bezna cea întunecată, întunericul cel mai din afară, 
viermele cel veninos, legăturile nedezlegate, scrâşnirea dinţilor şi 
tânguitul fără de mângâiere. La acestea să te gândeşti atunci, la 
nenorocirile de neocolitO. Nici de pârâşi” nu are nevoie Judecătorul 
Acela, nici de martori, nici de dovezi, nici de cercetare, ci lucrul 


0 Vezi: Isaia 66, 24; Marcu 9, 48; Matei 8, 12. 
° Apocalipsa 12, 10. 

aşa cum a fost săvârşit, aşa va veni în mijloc, în faţa ochilor celor 
ce l-au săvârşit. Atunci nimeni nu va fi care să vină şi să ne scape 
de pedeapsă, nici tatăl, nici fiul, nici mama, nici fiica, nici o altă 
rudenie, nici vecinul, nici prietenul, nici avocatul, nici cei cu dare 
de bani, nici averea, nici puterea. Ci toate acestea ca praful se vor 
risipi. Singur, cel judecat va duce hotărârea pentru cele săvârşite, 
sau pe cea eliberatoare, sau pe cea osânditoare. Atunci nimeni nu 
este judecat în locul altuia, ci fiecare pentru câte a săvârşit. 
Acestea cunoscând, pe nimeni să nu judeci şi vei fi netulburat. 


Sfârşitul tratatului despre străpungerea inimii 


DESPRE ÎNFRANARE 


CAPITOLUL IV 


__ DESPRE ÎNFRÂNARE” ŞI CĂ NU NUMAI LA 
MÂNCĂRURI SE ARE ÎN VEDERE, CI ŞI LA CELELALTE 
MIŞCĂRI ALE SUFLETULUI 


1. Nişte fraţi mergeau de la Schit” la Avva Antonie. Şi, urcându- 
se în corabie ca să plece către el, au aflat un alt Bătrân care voia şi 
el să meargă acolo. Dar fraţii nu-l cunoşteau pe el şi şezând ei în 
corabie grăiau între ei cuvinte ale Părinților’ şi din Scriptură şi de 
asemenea despre lucrul lor de mână. Iar Bătrânul tăcea. Ajungând 
ei la țărm, au văzut că şi Bătrânul mergea tot la Avva Antonie. Iar 
când au ajuns la el, le-a zis lor: Bună tovărăşie aţi găsit pe 
Bătrânul acesta. A zis apoi şi Bătrânului: Buni fraţi ai aflat cu tine, 
Avva. Şi a zis lui Bătrânul: Sunt buni, dar curtea lor nu are poartă 
şi cel care vrea intră în staul şi dezleagă asinul. lar aceasta o zicea 
pentru că cele ce veneau în gura lor ei grăiau. 

2. Zicea Avva Daniil despre Avva Arsenie că toată noaptea o 
petrecea priveghind şi, când voia către dimineaţă să doarmă din 
pricina firii, zicea somnului: Vino, slugă rea. Şi îl răpea puţin, 
şezând, apoi îndată se scula. 

3. Zicea Avva Arsenie că este îndeajuns monahului să doarmă o 
oră, dacă este nevoitor. 

4. Zicea despre el Avva Daniil că: Atâţia ani a stat cu noi şi îi 
făceam numai un săculeţ de grâu în fiecare an, iar când mergeam 
la el, încă mâncam din acela. 

5. A zis iarăşi: In afară de o singură dată pe an, el nu schimba 
apa la frunzele de finic, ci numai adăuga. Căci făcea împletituri şi 
cosea până la ceasul al şaselea”. Deci, l-au întrebat pe el Bătrânii, 


0 Ediţia franceză traduce cu stăpânire de sine, echivalent care ar fi fost 
potrivit şi pentru limba română, deşi românescul înfrânare traduce exact 
cuvântul grecesc. Stăpânirea de sine este însă un concept mai 
cuprinzător şi, în plus, trimite la o chemare fundamentală a omului, aceea 
de a fi stăpân pe sine şi a nu se lăsa stăpânit de lucruri ce vin dinlăuntrul 
său sau din afara sa. Înfrânarea îl ajută pe om să-şi exerseze şi să-şi 
întărească stăpânirea de sine. 

° Schitul: locul aşezămintelor monahale, la NV de Cairo. 

0 Este cea mai veche mărturie scrisă despre folosirea apoftegmelor 
Părinților. Avem, deci, un stadiu premergător colecţiilor scrise, care au 
urmat mai târziu (ET; SC). 

0 Ceasul bizantin care a preluat sistemul roman de măsurare a 
timpului împărțea cele douăzeci şi patru de ore ale zilei în opt grupe de 
câte trei ore, care se numeau „străji”, pentru că la fiecare interval de trei 

zicând: De ce nu schimbi apa la frunzele de finic, că miroase. Şi le- 
a zis lor: În locul miresmelor şi al mirodeniilor cu care m-am 
desfătat în lume este nevoie să îndur mirosul acesta. 

6. A zis iarăşi: Cum auzea că s-a copt vreun fruct, zicea el 
singur: Aduceţi-mi! Şi gusta numai o singură dată, câte puţin, 
mulţumind Domnului. 

7. Ziceau despre Avva Agaton că trei ani a pus o piatră în gura 
lui până când a reuşit să tacă. 

8. Acelaşi mergea odată cu ucenicii lui. Şi unul dintre ei a găsit 
pe cale un vrej mic verde şi a zis Bătrânului: Părinte, porunceşti 
să-l iau? Bătrânul l-a privit mirându-se şi a zis: Tu l-ai pus acolo? I- 
a zis lui fratele: Nu! A zis Bătrânul: Cum vrei atunci să iei ceea ce 
nu ai pus? 

9. Ziceau iarăşi despre el şi despre Avva Ammun că atunci când 
vindeau un lucru spuneau o singură dată preţul şi primeau ceea ce 
li se dădea, tăcând cu odihnă. Şi iarăşi, când voiau să cumpere 
ceva, ceea ce li se spunea dădeau cu tăcere şi luau lucrul, nimic 
zicând. 

10. Avea odată Avva Agaton doi ucenici care se nevoiau fiecare 
în parte. A întrebat, deci, într-una din zile, pe unul dintre ei: Cum 
petreci în chilia ta? Iar el a zis: Postesc până seara şi mănânc doi 
pesmeţi. Şi a zis lui: Bună rânduială, fără să aibă multă osteneală. 
A zis şi celuilalt: Şi tu, cum petreci? Iar el a zis: Două zile postesc 
şi două mănânc pesmeţi. Şi a zis lui bătrânul: Te osteneşti cu 
adevărat, ducând îndoită luptă, căci, dacă cineva mănâncă în 
fiecare zi şi nu se satură, se nevoieşte, dar este şi altul care, voind 
să postească două cu două, se satură. Tu, însă, postind îndoit, nu 
te saturi. 

11. A venit odată Avva Ahila la chilia Avvei Isaia la Schit şi l-a 
aflat mâncând. Pusese în farfurie apă şi sare. Văzându-l Bătrânul 
că a ascuns farfuria după împletituri, a zis lui: Spune-mi, ce 
mâncai? Iar el a zis: lartă-mă, Avva, că am tăiat frunze pe arşiţă 
mare şi venind am luat în gură pâine şi sare, dar s-a uscat gâtul 


ore se schimba straja. Primele patru străji, arătau ceasurile zilei, şi 
celelalte patru, ceasurile nopţii. Ora şase dimineaţa corespunde ceasului 
întâi bizantin al zilei, ora nouă, ceasului al treilea bizantin, ora 
doisprezece, ceasului al şaselea bizantin, ora trei după-amiaza, ceasului 
al nouălea bizantin, ora şase după-amiază, ceasului al doisprezecelea şi 
se încheia ziua. După aceea începeau străjile de noapte până la şase 
dimineaţa. Sfinţii Evanghelişti şi scriitorii bisericeşti au folosit sistemul 
roman de măsurare a timpului. Şi rânduielile ceasurilor, pe care Biserica 
le-a pus mai târziu, s-au adaptat orei bizantine, adică ceasul I, III, VI şi 
IX. Deci, Avva din apoftegma cinci îşi făcea lucrul său de mână până la 
ora doisprezece la amiază (ET). 

meu de la arşiţă şi nu cobora pâinea. De aceea am fost nevoit să 
pun puţină apă peste sare, pentru ca astfel să înghit. Dar, iartă-mă. 
A zis lui Bătrânul: Veniţi să vedeţi pe Isaia mâncând zeamă în 
Schit. Dacă vrei să mănânci zeamă, mergi în Egipt. 

12. A mers unul dintre Bătrâni la Avva Ahila şi l-a văzut 
scuipând sânge din gură şi l-a întrebat: Ce este acesta, părinte? Şi 
a zis Bătrânul: Este cuvântul unui frate care m-a întristat şi m-am 
luptat ca să nu-l fac cunoscut. Şi am rugat pe Dumnezeu ca să-l 
ridice de la mine. Şi s-a făcut cuvântul sânge în gura mea şi l-am 
scuipat şi m-am liniştit şi am uitat întristarea. 

13. Ziceau despre Avva Ammoe că s-a îmbolnăvit, fiind la pat 
mulţi ani. Şi niciodată nu a lăsat gândul său să ia aminte la 
interiorul chiliei şi să vadă ce are. li aduceau, deci, multe din 
pricina bolii. Şi, când intra ucenicul său loan şi ieşea, îşi închidea 
ochii ca să nu vadă ce face. Căci ştia că este monah credincios. 

14. A zis Avva Anuv: De când numele lui Hristos a fost chemat 
peste mine, nu a ieşit minciună din gura mea. 

15. Un frate l-a întrebat pe Avva Avraam zicând: Dacă mi se 
întâmplă să mănânc de mai multe ori, ce este aceasta? Şi 
răspunzând Bătrânul a zis: Ce spui, frate? Atât de mult mănânci? 
Sau crezi că ai venit la arie? 

16. Zicea Avva Veniamin: Când am coborât de la seceriş la 
Schit ne-au adus din Alexandria, pentru fiecare, ca binecuvântare, 
un ulcior de o xestă” cu ulei, pecetluit cu ghips. Şi când a venit 
iarăşi vremea secerişului, fraţii au adus ce mai rămăsese la 
biserică. Eu nu deschisesem ulciorul meu, ci, făcându-i cu acul un 
orificiu, am consumat puţin şi în inima mea credeam că am făcut 
un lucru mare. Şi când au adus fraţii ulcioarele lor pecetluite cu 
ghips, aşa cum le primiseră, iar al meu era găurit, m-am umplut de 
ruşine, ca şi cum desfrânasem. 

17. A zis Avva Veniamin, preotul Chiliilor: Am mers la Schit la 
un Bătrân şi am vrut să-i punem puţin ulei, iar el ne-a zis: lată 
unde stă ulciorul pe care mi l-aţi adus acum trei ani. Aşa cum l-aţi 
aşezat, aşa a rămas. Auzind noi, ne-am minunat de petrecerea 
Bătrânului. 

18. Acelaşi a zis: Am mers la un alt Bătrân şi ne-a ţinut pe noi 
la masă. Ne-a pus însă ulei de ridichi” şi noi i-am spus: Părinte, 
pune-ne mai bine puţin ulei din cel ce se obişnuieşte. Iar el auzind 


0 “eornc; GeoT6v sau ori a) unitate de măsură romană a lichidelor, 
care după aceea s-a răspândit în Grecia. Xestul antic avea în jur de 0, 4 
litri, b) ulcior cu lichide, cană de lut. 

° Panavtioto sau pagavéàaio este uleiul extras din ridiche. Acesta se 
mai numeşte şi pacpavic. 

şi-a făcut semnul crucii, zicând: Dacă este alt ulei în afară de 
acesta, eu nu ştiu. 

19. Se povestea despre Avva Dioscor din Anchiaste că pâinea 
lui era din orz şi linte. Şi în fiecare an punea început unei rânduieli 
zicând: Nu mă întâlnesc cu nimeni anul acesta sau nu vorbesc sau 
nu mănânc mâncare gătită sau nu mănânc fructe şi legume. Şi la 
fiecare lucru aşa făcea. Terminând pe unul, îl începea pe celălalt şi 
aceasta făcea în fiecare an. 

20. A trimis odată Epifanie, episcopul Ciprului, la Avva Ilarion, 
rugându-l şi zicând: Vino ca să ne vedem înainte de a ieşi noi din 
trup. Şi venind acesta, s-au bucurat împreună. lar când mâncau ei, 
au adus la masă pasăre şi, luând episcopul, a dat Avvei Ilarion. Şi a 
zis lui Bătrânul: Ilartă-mă, Avva, căci de când am luat schima nu 
am mâncat carne. A zis lui episcopul: Eu de când am luat schima 
nu am lăsat pe cineva să se culce având ceva împotriva mea şi nici 
eu nu m-am culcat având ceva împotriva cuiva. Şi a zis lui 
Bătrânul: lartă-mă, căci petrecerea ta este mai bună decât a mea. 

21. Ziceau despre Avva Elladie că mânca pâine şi sare. Când a 
venit, deci, Paştile”, zicea că fraţii mănâncă pâine şi sare, iar eu 
sunt dator să fac puţină osteneală pentru Paşti. Deoarece în 
celelalte zile mănânc stând jos, acum, pentru că este Paştile, voi 
face osteneală şi voi mânca stând în picioare. 

22. Ziceau despre Avva Elladie că făcuse douăzeci de ani la 
Chilii şi nu ridicase niciodată ochii să vadă acoperişul bisericii. 

23. Ziceau despre Avva Zenon că, mergând prin Palestina şi 
obosind, s-a aşezat să mănânce aproape de o grădină cu castraveți. 
Şi i-a zis lui gândul: Ia un castravete şi mănâncă, căci ce este? Iar 
el răspunzând a zis gândului: Dacă hoţii se duc în iad, încearcă aici 
dacă poţi să înduri iadul. Şi sculându-se, a stat în arşiţă cinci zile şi 
arzându-se, a zis: Nu pot să îndur iadul. A zis, deci, gândului: Dacă 
nu poţi, nu fura ca să mănânci. 

24. A zis Avva Isaia: lubeşte a tăcea mai mult decât a vorbi, 
căci tăcerea adună, iar vorbirea risipeşte. 

25. Acelaşi Avva Isaia a chemat pe cineva dintre fraţi şi i-a 
spălat picioarele. Şi a pus un pumn de linte în oală şi, în timp ce 
fierbea, a dat-o jos. I-a zis lui fratele: Nu s-a fiert, Avva. Şi a zis lui: 
Nu-ţi este de-ajuns că ai văzut focul? Şi aceasta este mare 
mângâiere. 

26. A zis Avva Theodor: Să nu dormi în locul unde este femeie! 

27. A zis Avva Theodot: Lipsa pâinii topeşte trupul monahului. 
Dar altul dintre Bătrâni a zis: Privegherea mai mult topeşte trupul. 

28. A zis Avva loan Kolov6s: Dacă un împărat vrea să ia o 


0 Se referă la Săptămâna Mare care precedă Paştile. 

cetate de la vrăjmaşi, mai întâi opreşte apa şi hrana şi astfel 
duşmanii, pierind de înfometare, i se supun. Aşa şi patimile 
trupului, dacă omul va petrece cu post şi cu foamete, vrăjmaşii din 
sufletul lui vor slăbi. 

29. A zis iarăşi: Urcând odată calea către Schit, cu împletitura, 
am văzut pe cămilar vorbind şi pe mine mişcându-mă spre mânie. 
Atunci, lăsând lucrurile, am fugit. 

30. A zis iarăşi: Cine este puternic ca leul? Dar şi el, din pricina 
pântecelui, cade în capcană şi toată puterea lui se smereşte. 

31. A zis iarăşi că, mâncând Părinţii din Schit pâine şi sare, au 
zis între ei: Să nu ne silim pe noi înşine la sare şi pâine. Şi, astfel, 
erau puternici spre lucrul lui Dumnezeu. 

32. Un frate l-a întrebat pe Avva Isidor, preotul Schitului, 
zicând: De ce demonii se tem de tine aşa de tare? A zis lui 
Bătrânul: De când am devenit monah mă nevoiesc să nu îngădui 
mâniei să urce pe gâtlejul meu’. 

33. Zicea iarăşi că are treizeci de ani de când simte păcatul în 
cugetul lui, dar niciodată nu a consimţit nici cu pofta, nici cu 
mânia. 

34. A zis Avva Isaac: Cunosc un om care, secerând în țarină, a 
voit să mănânce un spic de grâu şi a zis stăpânului ţarinii: Voieşti 
să mănânc un spic de grâu? Iar acela s-a minunat şi a zis lui: A ta 
este țarina, părinte, şi mă întrebi pe mine? Până într-acolo ţinea 
fratele acribia. 

35. Ziceau despre Avva Isaac că mânca cenuşa din cădelniţa de 
la punerea înainte cu pâine. 

36. Avva Isaac s-a îmbolnăvit de boală grea şi a stat mult timp 
în ea. Şi un frate i-a făcut puţin terci şi i-a pus prune mici în el, dar 
nu a vrut Bătrânul să guste. Şi l-a rugat fratele zicând: Ia puţin, 
Avva, pentru boală. Şi a zis lui Bătrânul: Adevărat, frate, aş vrea să 
rămân în boala aceasta treizeci de ani. 

37. A mers unul dintre Bătrâni la tovarăşul său, ca să plece 
împreună să cerceteze pe Avva Iosif, şi i-a zis: Spune ucenicului 
tău să ne pregătească asinul. Şi i-a zis: Strigă-l şi ceea ce vrei îţi va 
face. Şi a zis: Cum îl cheamă? lar el a zis: Nu ştiu. Şi a zis: Cât 
timp are de când este cu tine, de nu ştii numele lui? Şi a zis: Are 
doi ani. lar el a spus: Dacă tu în doi ani nu ai aflat numele 
ucenicului tău, eu într-o zi ce nevoie am să-l aflu? 

38. Ziceau despre Avva Isidor, preotul, că a venit odată un frate 
ca să-l cheme la masă. Dar Bătrânul nu primea să meargă, zicând: 
Adam, înşelat fiind cu mâncarea, s-a aflat în afara Raiului. A zis lui 


0 Vezi Psalmul 149, 6. 
0 Vezi Psalmul 101, 10. 

fratele: Tu te temi şi acum să ieşi din chilia ta? Iar el iarăşi a zis: 
Fiule, mă tem că diavolul, ca un leu răcnind, caută pe cine să 
înghită0. Şi de multe ori zicea că, dacă cineva se dă pe sine 
băuturii de vin, nu va scăpa de cursa gândurilor. Căci şi Lot, silit 
fiind de fiicele lui, s-a îmbătat cu vin şi, prin beţie, cu multă 
uşurinţă, diavolul l-a pregătit să cadă în faptă nelegiuită. 

39. Ne povestea Avva Casian că Avva loan, om care conducea 
obştea cea mare, a cercetat pe Avva Paisie, care petrecea în pustia 
cea mai îndepărtată, de patruzeci de ani. Şi, având către el multă 
iubire şi îndrăzneală care izvora din ea, i-a zis lui: Ce ai reuşit în 
atât timp, fiind astfel retras şi nefiind tulburat cu uşurinţă de 
vreun om? lar el a zis: De când sunt în singurătate, niciodată nu m- 
a văzut soarele mâncând. A zis şi Avva loan: Nici pe mine 
mâniindu-mă. 

40. A zis iarăşi: ne povestea nouă Avva Moise despre Avva 
Serapion, zicând: Când eram mai tânăr şi stăteam cu Avva 
Theonas, după ce mâncam, sculându-mă de la masă, cu lucrarea 
diavolului, furam pesmet şi-l mâncam pe ascuns de părintele meu. 
Deci, pentru că am rămas făcând aceasta mult timp, fiind stăpânit, 
nu puteam să mă biruiesc pe mine însumi. Eram numai osândit de 
propria conştiinţă şi mă ruşinam să-i spun Bătrânului. S-a 
întâmplat, însă, din iconomia lubitorului de oameni Dumnezeu, ca 
să intre la Bătrânul unii, pentru folosul lor, şi să-l întrebe despre 
gândurile lor. Şi a răspuns Bătrânul că nimic nu vatămă atât de 
mult pe monah şi nu bucură pe diavol ca ascunderea gândurilor de 
părinţii duhovniceşti. Le-a vorbit lor şi despre înfrânare. În timp ce 
spunea acestea - a zis Avva Serapion - gândind eu că Dumnezeu l-a 
înştiinţat pe Bătrân despre mine, fiind străpuns, am început să 
plâng şi am scos din sân pesmetul pe care, după obiceiul rău, îl 
furasem. Şi, aruncându-mă la pământ, ceream iertare pentru cele 
trecute şi făceam rugăciune pentru primirea celor viitoare. Atunci 
a zis Bătrânul: O, fiule, tăcând eu, mărturisirea ta te-a eliberat pe 
tine de captivitatea aceasta, iar pe diavolul care te-a rănit prin 
tăcerea ta l-ai nimicit, spunând cele ascunse ale tale, chiar dacă 
până acum l-ai lăsat să te stăpânească, pentru că nici nu te-ai 
împotrivit lui, nici nu l-ai dat pe faţă. De acum înainte nu va mai 
avea loc în tine, fiind scos din inima ta şi dat la iveală. Nu a 
terminat Bătrânul să vorbească şi iată, lucrarea cea rea s-a văzut 
ca o făclie de foc, ieşind din sânul meu, şi a umplut casa de miros 
urât, încât cei de faţă credeau că este undeva multă pucioasă care 
arde. Atunci a zis Bătrânul: Vezi cum Domnul a dat mărturie 


01 Petru 5, 8. 
0 Facere 19, 30-38. 

cuvintelor mele şi eliberării tale prin semnul întâmplat? 

41. Un Bătrân cu numele Conon şedea în obştea celui întru 
sfinţi părintelui nostru Teodosie arhimandritul”, săvârşind acest 
canon: timp de treizeci şi cinci de ani, o singură dată pe 
săptămână lua ca hrană pâine şi apă, lucrând neîncetat şi neieşind 
din biserică. 

42. Avva Longhin, îmbolnăvindu-se odată, a zis către sine: Şi 
bolnav să fii şi să mori, dacă îmi ceri să mănânci în afara timpului, 
nici mâncarea de fiecare zi nu ţi-o dau. 

43. Ziceau despre Avva Macarie că pentru atunci când se 
întâmpla să fie cu fraţii, şi-a pus sieşi acest canon: dacă va fi vin, 
să bei pentru fraţi şi pentru un pahar de vin, o zi să nu bei apă. 
Deci, fraţii îi dădeau vin pentru odihna lui, iar Bătrânul lua cu 
bucurie pentru ca să se ostenească pe sine. Dar ucenicul lui, 
văzând lucrul, a zis fraţilor: Pentru Domnul, nu-i mai daţi; iar de 
nu, în chilia lui se va istovi pe sine. Şi aflând fraţii, nu i-au mai dat. 

44. A zis Avva Macarie: Dacă, mustrând pe cineva eşti purtat 
spre mânie, propria patimă îţi împlineşti. Pentru a mântui pe alţii, 
nu trebuie să te pierzi pe tine însuţi. 

45. l-au adus Avvei Macarie struguri, pentru că poftea să 
mănânce. Arătând însă înfrânare, i-a trimis la un frate care dorea 
şi el struguri. Acela primindu-i, s-a arătat foarte bucuros, vrând să- 
şi ascundă înfrânarea, dar i-a trimis la un alt frate zicând că el nu 
avea poftă de niciun fel de mâncare. Primindu-i şi acela, a făcut 
acelaşi lucru, pentru că poftea foarte tare şi el să-i mănânce. Şi 
după ce la mulţi fraţi au ajuns strugurii şi niciunul nu a vrut să-i 
mănânce, ultimul dintre ei, nici el nu i-a mâncat, ci i-a trimis la 
Avva Macarie, crezând că-i face un mare dar. Recunoscând 
Macarie strugurii, după ce a cercetat ce s-a întâmplat, s-a 
minunat, multumind lui Dumnezeu pentru atâta înfrânare a 
fraţilor. 

46. A mers, odată, Avva Macarie, cel din cetate, să taie nuiele 
de finic împreună cu fraţii. Şi i-au zis lui în prima zi: Vino să 
mănânci cu noi, părinte. Şi el a mers şi a mâncat. Şi, iarăşi, ziua 
următoare, i-au zis lui să mănânce. lar el nu a vrut, ci le-a zis lor: 
Voi aveţi nevoie să mâncaţi, fiilor, căci încă sunteţi trup, eu acum 


° La vremea aceea cuvântul arhimandrit avea sensul său etimologic, 
adică conducător de mănăstire, de obşte monahală numeroasă. 
Aşezămintele monahale erau numite la început „mandre” (mandra 
înseamnă stână), iar întâistătătorul unei mănăstiri cu mulţi fraţi sau al 
unei lavre, sau conducătorul general al mai multor mănăstiri, a primit 
numele de arhimandrit (conducătorul mandrei). La Sfântul Munte, titlul a 
rămas până astăzi cu sensul lui vechi. În practica bisericească actuală, 
arhimandritul este cel mai înalt titlu acordat unui monah (ET). 

nu vreau să mănânc. 

47. Ne povestea Avva Mina: Când stăteam odată în chilia mea, 
a venit la mine un frate din altă ţară rugându-mă şi zicând: Du-mă 
la Avva Macarie! Şi sculându-mă, am mers cu el la Bătrân şi, după 
ce ne-a făcut rugăciune, ne-am aşezat. Şi a zis fratele Bătrânului: 
Părinte, am treizeci de ani de când nu mănânc carne şi încă sunt 
luptat pentru aceasta. Iar Bătrânul a răspuns: Dar aceasta să mă 
înştiinţezi, fiule, şi să-mi spui adevărul, câte zile ai în care nu ai 
vorbit împotriva fratelui, nici nu ai osândit pe aproapele tău şi nici 
nu a ieşit cuvânt deşert” din gura ta? Şi punând metanie, fratele a 
zis: Roagă-te pentru mine, părinte, să pun început. 

48. Ziceau despre Avva Marcu anahoretul că timp de şaizeci şi 
trei de ani a avut această lucrare: Toată săptămâna postea, încât 
credea cineva că este fără trup. Lucra ziua şi noaptea şi dădea 
totul săracilor. Niciodată nu a luat de la nimeni ceva. Auzind 
despre el un iubitor de Hristos, a venit să facă milostenie. lar ela 
zis: Nu primesc, căci lucrul meu de mână mă hrăneşte pe mine şi 
pe cei care vin la mine pentru Dumnezeu. 

49. Un frate l-a întrebat pe Avva Z6ion zicând: Dacă se 
întâmplă vreodată şi mănânc trei pâinici, este cumva mult? A zis 
lui Bătrânul: La arie ai venit, frate? A zis iarăşi: Dacă beau trei 
pahare de vin este cumva mult? A zis lui Bătrânul: Dacă nu este 
diavol, nu este mult, dar dacă există, este mult. Căci vinul este 
lucru străin pentru monahii care trăiesc după Dumnezeu. 

50. A zis Avva Pimen: Dacă Nabuzardan, mai-marele 
bucătarilor, nu ar fi venit, nu ar fi ars templul Domnului”. Adică, 
dacă nu ar fi venit odihna lăcomiei pântecelui în suflet, mintea nu 
ar fi căzut în războiul cu vrăjmaşul. 

51. Ziceau despre Avva Pimen că, fiind chemat să mănânce, se 
ducea împotriva voinţei sale, lăcrimând, pentru a nu face 
neascultare fraţilor şi să-i întristeze. 

52. l-au povestit unii Avvei Pimen despre un monah că nu bea 
vin, şi el a zis: Vinul nu este deloc al monahilor. 

53. A zis iarăşi Avva Pimen: Urâciune este Domnului orice 
odihnă trupească. 

54. A zis iarăşi: Dacă îşi va aminti omul cuvântul scris că din 
cuvintele tale vei fi găsit drept şi din cuvintele tale vei fi osândit, 
va alege mai curând să tacă. 

55. A zis iarăşi Bătrânul că un frate l-a întrebat pe Avva Pamvo 


0 Vezi Matei 12, 36. 

° Vinul face vulnerabil pe om lucrării diavolului. 
04 Regi 25, 8-21. 

° Matei 12, 37. 

dacă este bine să laude pe aproapele şi i-a zis lui: Bine este mai 
curând a tăcea. 

56. A zis Avva Pimen: Aşa cum fumul alungă albinele şi atunci 
încetează dulceaţa lucrării lor, la fel şi odihna trupească alungă 
frica de Dumnezeu de la suflet şi acesta pierde orice lucrare bună. 

57. Povestea unul din Părinţi despre Avva Pimen şi despre fraţii 
lui că locuiau în Egipt, şi mama lor dorea mult să-i vadă, dar nu 
putea. Deci, i-a urmărit într-una din zile, când plecau spre biserică, 
şi le-a ieşit în cale. Iar ei, văzând-o, s-au întors şi au închis poarta 
în faţa ei. Şi ea striga la poartă, zicând cu suspine multe şi plânset: 
Să vă văd, fiii mei iubiţi! Auzind-o pe ea, Avva Anwv a intrat la Avva 
Pimen şi i-a zis: Ce vom face cu bătrâna aceasta care plânge la 
poartă? lar Avva Pimen, sculându-se, a venit la poartă şi, stând 
înăuntru, o auzea pe ea plângând cu multe suspine; şi a zis ei: De 
ce strigi aşa, femeie? lar ea, auzind glasul lui, mai tare striga 
zicând: Vreau să vă văd, copiii mei. Ce este dacă vă văd? Nu sunt 
eu mama voastră, nu v-am alăptat eu? Am albit toată şi auzind 
glasul tău m-am tulburat. A zis ei Bătrânul: Aici vrei să ne vezi sau 
în lumea cealaltă? A zis lui aceea: Dacă nu vă văd aici, fiule, vă voi 
vedea acolo? A zis ei: Dacă te vei birui să nu ne vezi aici, ne vei 
vedea acolo. Atunci a plecat, bucurându-se şi zicând: Dacă vă voi 
vedea cu adevărat pe voi acolo, nu mai vreau să vă văd aici. 

58. A zis Avva Iosif despre Avva Pimen că spunea: Acesta este 
cuvântul scris în Evanghelie: Cel care are haină să o vândă şi să-şi 
cumpere sabie”. Aceasta înseamnă că cel care are odihnă să o 
părăsească şi să ţină calea cea strâmtă. 

59. Un frate a întrebat pe Avva Pimen zicând: Cum trebuie să 
fie cei din obşte? Şi i-a zis lui Bătrânul că cel care stă în obşte este 
dator să-i vadă pe toţi fraţii ca pe unul, apoi să-şi ţină gura şi ochii. 
Şi aşa îşi va găsi odihna. 

60. A zis iarăşi: David, când s-a luptat cu leul, l-a prins de gât şi 
îndată l-a omorât”. Deci, dacă şi noi ţinem gâtlejul şi pântecele 
noastre, vom birui cu ajutorul lui Dumnezeu leul cel nevăzut. 

61. A zis Avva Pimen: Acestea trei nu pot să le tai: mâncarea, 
îmbrăcămintea şi somnul. Dar, în parte, le pot tăia şi pe acestea. 

62. A întrebat un frate pe Avva Pimen zicând: Mănânc multe 
legume. A zis Bătrânul: Nu-ţi este spre folos. Mănâncă mai bine 
pâine şi puţine legume. Şi să nu mergi la locurile părinteşti pentru 
cele de trebuinţă. 

63. A zis iarăşi Avva Pimen: Sufletul nu se smereşte cu nimic 
dacă nu împuţinează pâinea sa. 


° Vezi Luca 22, 36. 
0 Vezi 1 Regi 17, 34-35. 

64. Se spunea despre Avva Pior că mânca mergând. Întrebat 
fiind de cineva de ce mănâncă aşa, el a zis: Nu vreau să am 
mâncarea ca pe o lucrare, ci ca pe o nelucrare”. Altuia care l-a 
întrebat despre acelaşi lucru i-a răspuns: Pentru ca nu cumva 
sufletul meu să simtă plăcere trupească în a mânca. 

65. Ziceau despre Avva Petru Pionitul, cel care era la Chilii, că 
nu bea vin. Când a îmbătrânit, fraţii au amestecat puţin vin cu apă 
şi l-au rugat pe acesta să primească. Şi zicea: Credeţi-mă că mi se 
pare ca un vin aromat. Şi se judeca pe sine pentru acel amestec. 

66. Ziceau despre Avva Pavel că a făcut Postul Mare cu o 
măsură” de linte şi un ulcior de apă şi că a stat închis până la 
sărbătoare împletind şi despletind un coş de nuiele. 

67. Un frate l-a întrebat pe Avva Paladie zicând: Părinte, spune- 
mi ce să fac, pentru că, de trei ani, postesc câte două zile la fiecare 
două zile şi nu pot să mă scap de duhul desfrânării. Şi a zis 
Bătrânul: Fiule, lui Isaia prorocul, când a fost trimis de Domnul 
către israeliți, i-a spus aşa: Strigă din toate puterile şi nu te opri, 
dă drumul glasului să sune ca o trâmbiţă, vesteşte poporului Meu 
păcatele sale şi casei lui Iacob fărădelegile sale. In fiecare zi Mă 
caută, pentru că ei voiesc să ştie căile Mele ca un popor care 
făptuieşte dreptatea şi de la legea Dumnezeului său nu se abate. Ei 
Mă întreabă despre legile dreptăţii şi doresc să se apropie de 
Dumnezeu? Pentru ce să postim, dacă Tu nu vezi? La ce să ne 
smerim sufletul nostru, dacă Tu nu iei aminte? Da, în zi de post, 
voi vă vedeţi de 
treburile voastre şi asupriţi pe toţi lucrătorii voştri. Voi postiţi ca 
să vă certaţi şi să vă sfădiţi şi să bateţi furioşi cu pumnul; nu 
postiţi cum se cuvine zilei aceleia, ca glasul vostru să se audă sus. 
Este oare acesta un post care îmi place, o zi în care omul îşi 
smereşte sufletul său? Să-şi plece capul ca o trestie, să se culce pe 
sac şi în cenuşă, oare acesta se cheamă post, zi plăcută 
Domnului”? Deci tu, fiule, când posteşti, cum petreci? Şi a zis 
Bătrânului: Eu, de dimineaţă, ud nuielele şi lucrez, spunând 
psalmi. Şi când termin un coşuleţ, mă rog, iar la prânz mă culc 
puţin. Şi după ce mă scol, ies din chilie şi iarăşi lucrez, până când 
fac trei coşuleţe. Şi, când vine seara, mă rog, fac o sută de metanii 
şi mă culc. Apoi mă scol pentru canon şi a doua zi, la ceasul al 
nouălea”, fac fiertură şi mănânc o măsură. Şi a zis Bătrânul: 


0 În original este un joc de cuvinte - épyov şi moptpyov - pe care am 
încercat să-l redăm în traducere. 

° Mariov sau partív este o măsură egipteană de capacitate mică (ET). 

0 Isaia 58, 1-5. 

0 Este vorba de ora bizantină, care ar corespunde cu ceasul al treilea. 

Acesta, fiule, nu este post. Căci, dacă posteşti de mâncăruri şi 
vorbeşti de rău pe cineva sau judeci sau îţi aduci aminte de cele 
rele sau primeşti gânduri viclene sau în gând pofteşti ceva din 
acestea, îţi este mult mai de folos a mânca de cinci ori pe zi şi a te 
feri de ele decât a nu gusta din acelea şi a te stăpâni acestea. Căci 
ce este să te ţii departe de mâncăruri şi să fii stăpânit de orice altă 
poftă? Nu ştii că oricine îşi împlineşte pofta sa cu gândul se satură 
şi se îmbată chiar şi fără mâncărurile din afară? Dar, dacă vrei să 
te înfrânezi şi să posteşti, pentru ca postul tău să fie primit la 
Dumnezeu, să te păzeşti înainte de toate, postind de orice cuvânt 
rău, de orice vorbire împotriva cuiva şi de judecată şi de orice auz 
viclean, şi curăţă-ţi inima de orice întinăciune a trupului şi a 
duhului şi de orice aducere aminte a răului şi de câştig Tuşinos. Şi, 
în ziua în care posteşti, să-ţi fie de-ajuns un pic de pâine, apă şi 
legume, mulţumind lui Dumnezeu. Şi socotind cheltuiala hranei pe 
care ar fi trebuit a o mânca în ziua aceea, să o dai unui frate sărac 
înstrăinat sau unei văduve sau unui orfan, şi cel care primeşte, 
umplându-şi sufletul său, se va ruga pentru tine Domnului. 
Îmblânzeşte-ţi trupul în mulţime de metanii şi privegheri, în 
nevoinţă ascunsă. Să dormi şezând. Lasă şi coşuleţele şi apucă-te 
de coşuri. Căci dacă tinereţea nu este îmblânzită prin multă 
osteneală şi nevoinţă, post şi priveghere, şi dacă nu se pedepseşte 
pe sine cu dormitul pe jos şi mâncare uscată”, nu poate să scape 
de duhul desfrânării. De aceea şi Părinţii noştri pe tineri nu au 
rânduit să-i aşezăm în chilii şi în locuri pustniceşti, ci să rămână 
mai bine cu răbdare în obşte şi să poarte nu lucruri moi, ci tari şi 
scorţoase, şi să fie ţinuţi în deplină siguranţă de către proiestoşi. 
Căci nelucrarea şi îndestularea, a mânca de două ori pe zi şi 
somnul nu numai spre duhul desfrânării ne împing, ci şi spre cel al 
acediei şi spre cel al slavei deşarte şi al mândriei. 

68. Un frate l-a întrebat pe Avva Sisoe, zicând: Ce să fac când 
merg la biserică şi de multe ori se face acolo agapă şi mă opresc şi 
pe mine? A zis lui Bătrânul: Grea întrebare! Atunci a zis Avraam, 
ucenicul lui: Dacă se face întâlnirea Sâmbăta sau Duminica şi un 
frate bea trei pahare”, nu este mult? A zis Bătrânul: 

Dacă nu este satana, nu este mult. 

69. De multe ori spunea Avvei Sisoe ucenicul acestuia: Avva, 

scoală-te să mâncăm. lar acesta spunea către el: Nu am mâncat, 


° Mâncare negătită. 

0 Cele trei pahare erau considerate deseori ca o măsură ce nu trebuia 
depăşită. Dar se întâlnesc şi atitudini mai stricte, de multe ori oprind 
complet de la vin. 

0 A se citi: Dacă nu ar exista satana care să profite de vulnerabilitatea 
creată în om de efectele consumului de vin. 


PATERICUL MARE 


fiule? Iar el răspundea: Nu, părinte! Şi zicea Bătrânul: Dacă nu am 
mâncat, adu să mâncăm. 

70. A zis odată cu îndrăzneală Avva Sisoe: Crede-mă, iată, am 
treizeci de ani de când nu mă rog lui Dumnezeu în legătură cu 
vreun păcat, ci rugându-mă, zic acestea: Doamne Iisuse Hristoase, 
acoperă-mă de limba mea. Căci până acum, în fiecare zi cad, 
păcătuind prin aceasta. 

71. S-a adus odată ofrandă pe muntele Avvei Antonie şi s-a aflat 
acolo un vas" cu vin. Şi, luând unul din Bătrâni un ulcior mic şi un 
pahar, a adus Avvei Sisoe, i-a dat vin şi acela a băut. La fel şi a 
doua oară şi a primit. l-a dat lui şi a treia oară, dar nu a luat, 
zicând: Încetează, frate, sau nu ştii că există satana? 

72. Un frate l-a întrebat pe Avva Sisoe, cel din Petra”, despre 
vieţuire şi a zis lui Bătrânul: A zis Daniil că pâine poftind, nu am 
mâncat”. 

73. Un frate l-a întrebat pe Avva Sisoe, zicând: Dacă mergem 
pe cale şi se rătăceşte călăuza noastră, trebuie să-i spunem? A zis 
lui Bătrânul: Nu! A zis, deci, fratele: Dar să-l lăsăm să ne 
rătăcească şi pe noi? A zis lui Bătrânul: Eu am cunoscut nişte fraţi 
care mergeau pe cale şi călăuza lor s-a rătăcit noaptea. Erau 
doisprezece şi toţi ştiau că s-au rătăcit, dar se lupta fiecare să nu 
spună. Făcându-se ziuă şi aflând călăuza că au rătăcit drumul, a zis 
lor: lertaţi-mă că m-am rătăcit. Şi au zis toţi: Şi noi am ştiut, dar 
am tăcut. Iar acela, auzind, s-a minunat zicând că: Până la moarte 
se înfrânează fraţii să vorbească! Şi a slăvit pe Dumnezeu. Iar 
lungimea drumului pe care s-au rătăcit era de douăsprezece mile. 

74. Ziceau despre Avva Sisoe, Tebeul, că a locuit în Kalamonas 
din Arsinoie”. Şi un alt Bătrân s-a îmbolnăvit în cealaltă Lavră. Şi 


0 Cuvântul kvi6ov din textul original se referă la o unitate de măsură 
egipteană, al cărui nume l-a luat din cetatea de provenienţă, Knido. 

° Petra era o veche cetate din Iordania, în sudul Mării Moarte, 
construită pe stânci, de unde a primit şi numele Sela (piatră) şi în 
greceşte Petra (vezi Isaia 42, 11). In epoca creştină, anumite construcţii 
s-au transformat în biserici, iar altele în lăcaşuri ale pustnicilor. În timpul 
stăpânirii arabe (secolul al VI-lea), cetatea a fost pustiită, iar ruinele ei au 
fost descoperite în decursul secolului al XIX-lea (ET). 

° Daniel 10, 3. 

0 a. Ptolemeu al Il-lea a întemeiat mai multe cetăţi cărora le-a dat 
numele de Arsinoie, în cinstea soţiei sale care purta acest nume. Ţinutul 
Kalamonas se găsea sub jurisdicţia arsinoită, în regiunea Faghium, cu 
capitala Arsinoie. b. Tebei se numeau locuitorii Tebaidei, regiune în sudul 
Egiptului (Egiptul de sus), cu capitala la Tebe, care a cunoscut în 
antichitate o mare dezvoltare culturală (Luxor - Karnac). În pustiurile 
acestui ţinut a înflorit monahismul. În regiunea Tabenisia a acestui ţinut 

cum a auzit, s-a întristat, deoarece postea la fiecare două zile câte 
două zile şi era o zi în care nu mânca. Şi a zis în gândul său: Ce voi 
face? Dacă merg, se poate ca fraţii să mă silească să mănânc, iar 
dacă aştept până mâine, să nu cumva să se sfârşească. Aceasta 
fac: Voi merge şi nu voi mânca. Şi, astfel, a plecat postind şi 
împlinind porunca lui Dumnezeu şi nu a dezlegat vieţuirea lui cea 
pentru Dumnezeu. 

75. Povestea unul dintre Părinţi despre Avva Sisoe din 
Kalamonas" că, voind odată să biruiască somnul, s-a atârnat pe 
sine de marginea prăpastiei din Petra, dar venind îngerul, l-a 
desprins de acolo şi i-a poruncit să nu mai facă aceasta şi nici să 
dea mai departe altora o astfel de tradiţie. 

76. Ziceau despre Avva Sisoe Tebeul că nu mânca pâine. Şi, la 
Sărbătoarea Paştilor, i-au pus fraţii metanii ca să mănânce cu ei, 
dar el, răspunzând, a zis lor: Un lucru pot să fac, ori mănânc pâine, 
ori cele câte aţi gătit. Şi ei i-au zis: Mănâncă numai pâine. lar ela 
făcut aşa. 

77. Au mers odată Avva Siluan şi ucenicul lui, Zaharia, la 
mănăstire şi i-au făcut pe ei să guste ceva înainte de a pleca. Şi 
ieşind ei, ucenicul a găsit apă pe cale şi a vrut să bea. Iar Bătrânul 
i-a zis: Zaharia, este post astăzi. lar el a zis: Nu am mâncat, 
părinte? A zis Bătrânul: Aceea a fost mâncarea iubirii, noi însă, 
fiule, să ţinem postul nostru. 

78. Ziceau despre Avva Serenie că lucra mult şi mânca numai 
doi pesmeţi. Şi a venit la el Avva Iov, tovarăşul lui de nevoinţă - şi 
acesta un mare nevoitor - şi i-a zis: În chilia mea păzesc rânduiala 
mea, dar, când ies, fac pogorământ fraţilor. Şi a zis Avva Serenie: 
Nu este mare virtute aceasta, să păzeşti rânduiala ta când eşti în 
chilie, ci mai curând atunci când ieşi din chilia ta. 

79. Au mers odată schitioţii la Amma Sarra. Aceasta le-a pus 


şi-a întemeiat obştea şi Sfântul Pahomie. (ET). 

° Lavra din Kalamonas denumirea provine de la trestiile înalte ale 
regiunii, unde se afla cel mai important aşezământ monahal, în valea 
râului Iordan, în nordul Mării Moarte, care a fost întemeiată între anii 
452 şi 470. Se învecina cu vestita mănăstire a Sfântului Gherasim. Lavra 
din Kalamonas a exercitat în zonă o puternică influenţă duhovnicească, 
iar datorită întăriturilor ei puternice a fost şi un refugiu pentru călugării 
din regiunea Hozeva şi din alte mănăstiri în timpul năvălirilor arabe 
(614). În secolul al XI-lea, Lavra preia şi denumirea Sfântului Gherasim 
pentru că mănăstirea, în fapt, a fost pustiită. Avva Sisoe, din apoftegma 
75 este a treia persoană cu numele Sisoe care se deosebeşte de celelalte 
două, numit Sisoe din Kalamonas sau Sisoe al Petrei. Celelalte două 
persoane sunt: Sisoe de la Schit (cel Mare) şi Sisoe Tebeul (vezi 
Consemnări biografice) (ET). 

înainte un coş cu mâncăruri. lar ei, lăsând deoparte cele bune, au 
mâncat pe cele stricate. Şi le-a zis lor: Cu adevărat sunteţi 
schitioţi. 

80. A zis Fericita Sinclitichia: Trebuie ca noi, care am ales 
această îndeletnicire, să avem o cumpătare desăvârşită. Căci şi la 
cei din lume se pare că se trăieşte cu cumpătare, dar ea este 
împreună cu necumpătarea, căci prin toate celelalte simţuri se 
păcătuieşte. Într-adevăr, ei privesc cu necuviinţă şi râd fără 
socoteală. 

81. A zis iarăşi: Precum fiarele sălbatice veninoase sunt 
îndepărtate de otrăvurile cele mai tari, tot aşa şi gândul viclean 
este alungat de rugăciunea însoţită de post. 

82. A zis iarăşi: Să nu te ademenească desfătarea celor bogaţi 
lumeşte ca şi cum ar avea ceva folositor. Pentru plăcere aceia pun 
preţ pe meşteşugul pregătirii bucatelor. Iar tu, cu postul şi cu cele 
fără de preţ, treci peste belşugul mâncărurilor acelora. Căci zice 
Scriptura: Sufletul sătul dispreţuieşte fagurii dar sufletului 
flămând chiar şi lucrurile amare i se par dulci. Nu te sătura cu 
pâine şi nu vei pofti vin. 

83. A zis Avva Titoe: Înstrăinarea” este pentru a-şi stăpâni omul 
gura sa. 

84. Un frate a întrebat pe Avva Titoe: Cum voi păzi inima mea? 
A zis lui Bătrânul: Cum vom păzi inima noastră când sunt deschise 
limba şi pântecele? 

85. A zis Avva Iperehie: Precum leul este înfricoşător pentru 
asinii sălbatici”, tot aşa este monahul încercat pentru gândurile 
poftei de plăceri. 

86. A zis iarăşi: Postul este frâul monahului împotriva 
păcatului. Cine îl aruncă devine cal înnebunit după iepe”. 

87. A zis iarăşi: Cine nu-şi ţine limba sa la vreme de mânie, 
unul ca acesta nici patimile nu le va stăpâni vreodată. 

88. A zis iarăşi: Este mai bine a mânca carne şi a bea vin decât 
a mânca prin vorbire de rău trupurile fraţilor. 

89. A zis iarăşi: Şuşotind, şarpele a scos pe Eva din rai’. 
Asemenea acestuia este şi cel care vorbeşte de rău pe aproapele. 
Căci pierde sufletul celui care îl ascultă şi pe al său nu-l 
mântuieşte. 


0 Pilde 27, 7. 

° Este vorba de plecarea din lume, înstrăinarea de ai săi. Stăpânirea 
gurii are în vedere atât vorba, cât şi mâncarea. 

0 lisus Sirah 13, 19. 

° Ieremia 5, 8. 

0 Facere 3, 1-5. 

90. A zis iarăşi: Trupul uscat de post al monahului trage 
sufletul din adânc şi postul monahului usucă toate intrările 
plăcerilor. 

91. A zis iarăşi: Monahul cumpătat va fi cinstit pe pământ şi în 
ceruri va fi încununat înaintea Celui Preaînalt. 

92. A zis iarăşi: Cuvânt viclean să nu grăiască gura ta. Căci viţa 
nu rodeşte spini”. 

93. Un bărbat cu numele Filorom a devenit monah foarte 
încercat. S-a lepădat de lume în zilele lui Iulian împăratul, cel cu 
rău nume, căruia îi vorbea cu îndrăzneală, ocărându-l şi 
mustrându-l pentru nebunia lui. Acela a poruncit să fie tuns şi 
bătut crunt de nişte tineri. Dar el, răbdând lucrul, a mărturisit 
aceluia recunoştinţă. Acest viteaz monah a fost atacat de războiul 
desfrânării şi al lăcomiei pântecelui. Iar el, cu legături de fier şi 
zăvorât, lipsindu-se de mâncăruri şi de pâinea de grâu şi de orice 
mâncare gătită la foc, nevoindu-se timp de optsprezece ani cu 
înfrânarea, a biruit pe diavol. Zicea acest fericit: treizeci şi doi de 
ani nu m-am atins de nicio poamă. Şi când, odată, m-a luptat frica 
peste puteri, zicea, încât chiar şi ziua mă înfricoşam, am stat într- 
un mormânt timp de şase ani şi am biruit-o, ducând război corp la 
corp cu duhul care îmi aducea frica. 

94. Erau doi fraţi care se învecinau unul cu altul şi unul dintre 
ei, dacă avea ceva, fie vreun bănuţ, fie pâine, le ascundea şi le 
punea în lucrurile vecinului său. Şi celălalt nu ştia, dar se minuna 
că se înmulţeau lucrurile sale. Într-una din zile, însă, l-a prins fără 
ştire în timp ce ascundea şi a început să se certe cu el zicând: 
Pentru cele trupeşti ale tale m-ai dezbrăcat de cele duhovniceşti. 
Şi i-a cerut lui cuvânt ca să nu mai facă aceasta şi aşa l-a iertat. 

95. Ziceau despre un Bătrân de la chilii că era zăvorât şi nici la 
biserică nu mergea. Acesta avea un frate după trup care şedea 
într-o altă chilie şi care s-a îmbolnăvit. Şi a trimis la el ca să-l vadă 
înainte de a ieşi din trup. Şi i-a spus: nu pot să vin pentru că îmi 
eşti frate după trup. Iarăşi a trimis zicând: Măcar noaptea vino, ca 
să te văd. Iar el a zis: Nu pot, căci dacă vin nu se va afla inima mea 
curată la Dumnezeu. Şi a adormit şi nu s-au văzut. 

96. Unul dintre episcopi venea în fiecare an în schit la Părinţi. 
Şi, întâlnindu-l un frate, l-a dus în chilia lui şi, după ce i-a oferit 
pâine şi sare, a zis: lartă-mă, Stăpâne, că nu am nimic altceva să-ţi 
ofer. A zis lui episcopul: Vreau ca anul care vine, intrând la tine, 
nici sare să nu mai găsesc. 

97. Zicea unul dintre fraţi că s-a făcut zarvă în Lavra Egiptului 
şi vorbeau toţi, şi cei mari, şi cei mici. Numai unul nu vorbea. Şi 


0 Isaia 5, 2-4. 

ieşind ei afară, l-a întrebat unul dintre fraţi, zicând: Tu cum de nu 
ai vorbit? Iar el, silit de fratele, a zis lui: lartă-mă, frate, că am 
spus gândului meu: Dacă nu vorbeşte rogojina de sub tine, nici tu 
să nu vorbeşti, şi aşa am rămas fără să vorbesc. 

98. Odată, mâncând fraţii în biserica de la Chilii la sărbătoarea 
Paştelui, au dat unui frate un pahar cu vin şi l-au silit să-l bea. lar 
el a zis lor: lertaţi-mă, părinţilor, că şi anul trecut la fel mi-aţi făcut 
şi am băut un pahar şi m-am întristat pentru mult timp. 

99. Coborând odată un Bătrân la schit, l-a întâlnit un frate. Şi 
când a venit vremea să se despartă unul de celălalt, a zis lui 
Bătrânul: Să gustăm ceva împreună, frate. Şi au gustat. Era 
dimineaţă şi început de săptămână. lar sâmbătă, făcându-se 
dimineaţă, Bătrânul a venit la fratele şi i-a zis: Oare ai flămânzit, 
frate, de când am mâncat? A zis lui fratele: Nu, căci mâncând în 
fiecare zi, nu flămânzesc. A zis lui Bătrânul: Eu, frate, de atunci nu 
am mâncat şi îmi este foame. Auzind fratele aceasta, a avut 
străpungere de inimă şi s-a folosit mult. 

100. A zis un Bătrân: Douăzeci de ani am stat luptându-mă cu 
un singur gând: pe toţi oamenii să-i văd ca pe unul singur. 

101. S-a făcut odată sărbătoare în Schit şi au dat unui Bătrân 
un pahar cu vin. Acesta l-a dat înapoi şi a zis: Luaţi de la mine 
moartea aceasta. Văzându-l ceilalţi care şedeau împreună la masă, 
nici ei nu au primit. 

102. A flămânzit odată un frate de dimineaţă şi s-a luptat cu 
gândul de a nu mânca până s-a făcut ceasul al treilea”. Şi când s-a 
făcut ceasul al treilea, s-a silit pe sine până s-a făcut ceasul al 
şaselea. Şi făcându-se ceasul al şaselea, a înmuiat pâinile şi s-a 
aşezat să mănânce, dar iarăşi s-a ridicat zicând gândului: Să stăm 
până la ceasul al nouălea. Şi s-a făcut ceasul al nouălea şi, făcând 
rugăciunea a văzut lucrarea (diavolului) ca fumul ridicându-se la 
cer din lucrul mâinilor sale şi a încetat foamea din el. 

103. Povestea un ucenic despre părintele lui că în toţi cei 
douăzeci de ani nu s-a aplecat niciodată pe o parte să se culce, ci 
în scaunul în care lucra acolo dormea, şezând. Şi mânca fie la două 
zile, fie la patru, fie la cinci. Aşa a făcut timp de douăzeci de ani. 
lar când mânca, o mână a sa era ridicată la rugăciune şi cu 
cealaltă mânca. Şi eu i-am zis: Ce este aceasta, de ce faci aşa, 
Avva? Mi-a răspuns: Judecata lui Dumnezeu o pun înaintea ochilor 
mei şi nu o pot îndura. Odată, începând noi slujba împreună, mi-a 
scăpat şi am greşit un cuvânt din psalm. Şi cum am terminat 
slujba, răspunzându-mi, Bătrânul a zis: Eu când încep slujba, simt 


° Este vorba de ora bizantină, căreia îi corespunde aproximativ ceasul 
al nouălea din zi. 

ca un foc arzând sub mine şi gândul meu nu poate să se încline 
nici la dreapta, nici la stânga. Deci, unde era gândul tău când am 
început slujba, de ai greşit cuvântul din psalm? Nu ştiai că stai 
înaintea lui Dumnezeu şi vorbeşti lui Dumnezeu? 

104. A ieşit odată Bătrânul noaptea şi m-a găsit dormind în 
curtea chiliei. Şi a stat Bătrânul, jelindu-mă şi plângând, şi a zis: 
Oare unde este gândul acestuia, că doarme aşa fără grijă? 

105. S-a adus la Chilii o idrie” cu vin, ca pârgă, ca să se dea 
fraţilor câte un pahar. Şi vrând un frate să intre în hrubă”, a căzut 
hruba. Şi alergând fraţii îndată acolo, din pricina zgomotului, au 
găsit hruba dărâmată şi au început să-l dojenească zicând: 
Uşuraticule, bine ţi-a făcut! Şi l-a luat deoparte Avva, zicând: 
Lăsaţi-l pe fiul meu, că bun lucru a făcut. Viu este Domnul”, că nu 
se va mai zidi hruba aceasta în anii mei, ca să afle lumea că pentru 
un pahar de vin a căzut hruba la Chilii. 

106. Unul din Bătrâni a mers la un alt Bătrân. Şi acesta a zis 
ucenicului său: Fă-ne nouă puţină linte. Şi le-a făcut. Şi iarăşi: 
Înmoaie-ne pâine. Şi le-a înmuiat. Şi au rămas până la ceasul al 
şaselea din ziua următoare vorbind despre cele duhovniceşti. Şi a 
zis ucenicului iarăşi: Fă-ne puţină linte, fiule. Şi a zis: De ieri v-am 
făcut. Şi ridicându-se, au mâncat. 

107. Un alt Bătrân a cercetat pe unul din părinţi. lar acesta, 
fierbând puţină linte, a zis lui: Să facem o slujbă mică. Şi a 
terminat unul toată Psaltirea, iar fratele a zis pe deasupra pe cei 
doi proroci mari”. Şi făcându-se dimineaţă, Bătrânul care venise a 
plecat şi au uitat de mâncare. 

108. S-a îmbolnăvit unul din Bătrâni şi neputând să mai 
primească mâncare timp de mai multe zile, a fost rugat de 
ucenicul său să-i facă puţin terci de griş. Plecând el, a făcut terciul 
şi i l-a adus să mănânce. Erau acolo un vas atârnat care avea 


° Idria care apare în textul vechi sub numele de oairic, era o unitate 
de măsură echivalentă cu 22 de sexte. Dacă măsurăm folosindu-ne de 
sexta antică, care avea în jur de 0, 4 litri, cele 22 de sexte care s-au adus 
făceau în jur de nouă litri. ET). 

° Hruba este o construcţie rotundă, cu acoperiş conic. Aceste hrube se 
construiau de obicei în ţinuturile deschise, în afara oraşului, şi se 
foloseau ca depozite de alimente, vase de gătit şi altele. Se pare că într-o 
asemenea hrubă, poate construită superficial, s-a ascuns fratele care nu 
se înfrâna de la vin şi a căzut clădirea (ET). 

° Expresia „viu este Domnul” este o formă de jurământ pe care o 
foloseau prorocii Vechiului Testament ca să confirme adevărul cuvintelor 
lor (ET). 

° Prorocii Isaia şi Ieremia, pentru că aceştia erau cei mai mari după 
volumul scrierilor lor, dar şi după conţinutul acestora (ET). 

puţină miere şi un alt vas care avea puţin ulei de in. Acesta 
mirosea urât pentru că stătea de mult timp şi era pentru candelă. 
Şi greşind fratele, în loc de miere a pus din acela în mâncarea 
Bătrânului. lar Bătrânul, gustând, nu a zis nimic, ci, tăcând, a 
mâncat. Şi l-a forţat pe el să mănânce încă o dată şi acesta silindu- 
se pe sine a mâncat, i-a dat şi a treia oară, dar el nu a vrut să mai 
mănânce, zicând: Cu adevărat nu mai pot, fiule. Şi fratele, ca să-i 
dea curaj, a zis: Este bun, Avva, iată mănânc şi eu cu tine. Gustând 
şi înțelegând ce a făcut, a căzut în genunchi în faţa lui şi a zis: Vai 
mie, Avva, te-am omorât şi tu m-ai încărcat cu acest păcat pentru 
că nu ai vorbit. A zis Bătrânul: Fiule, nu te tângui, dacă ar fi vrut 
Dumnezeu să mănânc miere, ai fi pus miere. 

109. Povesteau despre un Bătrân că a poftit odată un 
castravecior, pe care, luându-l, l-a atârnat în faţa ochilor săi şi, 
nefiind biruit de poftă, s-a pedepsit totuşi, pocăindu-se numai 
pentru că a poftit. 

110. Un frate a plecat să viziteze pe sora lui care era bolnavă 
într-o mănăstire. Aceasta era foarte credincioasă şi nu primea să 
vadă bărbat, nici nu voia ca fratele ei, din pricina ei, să vină în 
mijlocul femeilor. Şi a vestit lui, zicând: Mergi, frate, roagă-te 
pentru mine şi cu harul lui Hristos, te voi vedea în Împărăţia 
Cerurilor. 

111. Un monah s-a întâlnit pe cale cu nişte călugăriţe şi s-a 
întors din cale. lar stareţa a zis lui: Ei, tu, dacă erai monah 
desăvârşit, nu ne vedeai ca femei. 

112. Un frate mergea pe drum cu mama sa, care era bătrână. 
Şi, când au ajuns la râu, bătrâna nu putea să treacă. Deci, luându- 
şi fiul ei mantia, şi-a înfăşurat mâinile pentru ca să nu se atingă de 
trupul mamei sale. Şi aşa, purtând-o, a dus-o pe malul celălalt. Şi a 
zis mama lui: Fiule, de ce ţi-ai înfăşurat mâinile? lar el a zis: 
Pentru că trupul femeii este foc şi prin apropierea de tine îmi vine 
în minte amintirea altei femei şi de aceea am făcut aşa. 

113. Un frate de la Chilii a adus pâinişoarele sale proaspete şi 
a chemat la masă pe Bătrânii nevoitori. Şi după ce a mâncat 
fiecare câte două pâinişoare, s-au oprit. lar fratele, văzând 
osteneala nevoinţei lor, a pus metanie zicând: Pentru Domnul, 
mâncaţi astăzi până vă veţi sătura. Şi au mâncat câte alte zece 
pâinişoare. lată, deci, cât de puţin din ceea ce aveau nevoie 
mâncau adevărații nevoitori. 

114. Un Bătrân a căzut odată în boală grea, încât cele 
dinlăuntrul lui scoteau mult sânge. Unul dintre fraţi s-a întâmplat 
să aibă nişte prune uscate. Şi făcând terci, a pus şi pe acestea în el 
şi au adus Bătrânului. Şi-l rugau să guste puţin, zicând: Arată 
dragoste şi mănâncă, căci poate îţi vor fi de folos. Iar Bătrânul, 

privindu-l îndelung, a zis: Cu adevărat aş vrea să mă lase 
Dumnezeu în această boală alţi treizeci de ani. Şi nu a primit 
Bătrânul, în astfel de boală fiind, să mănânce puţină fiertură. Şi 
luând-o înapoi, fratele a plecat la chilia sa”. 

115. Un alt Bătrân stătea în pustie departe. S-a întâmplat ca un 
frate să-l cerceteze pe el şi l-a găsit bolnav. Deci, luându-l, l-a 
spălat şi din cele ce ducea cu ela făcut puţină fiertură şi i-a dus să 
mănânce. Răspunzând, însă, Bătrânul, a zis: Cu adevărat, frate, am 
uitat că oamenii au astfel de lucruri care le aduc odihnă. I-a dus lui 
şi un pahar cu vin şi, văzându-l, a plâns, zicând: Nu mă aşteptam 
ca până la moarte să mai beau vin. 

116. Un Bătrân se nevoia fără să bea nimic timp de patruzeci 
de zile. Şi dacă vreodată era arşiţă, spăla ulciorul, îl umplea cu apă 
şi îl atârna în faţa sa. Şi fiind întrebat de un frate pentru care 
pricină face aceasta, a răspuns: Ca împreună cu setea să mă 
nevoiesc mai mult şi să iau mai mare plată de la Dumnezeu. 

117. A zis un Bătrân: Fără osteneală nimeni nu dobândeşte 
virtutea. lar dacă o dobândeşte, nu rămâne la el. Căci celor care 
plâng şi însetează le-a fost făgăduită Împărăţia Cerurilor”. 

118. A zis un Bătrân: De aceea îndepărtez plăcerile, pentru a 
tăia pricinile mâniei. Căci ştiu că aceasta mă luptă dintotdeauna 
pentru plăceri şi îmi tulbură mintea şi-mi alungă cunoaşterea”. 

119. Un frate fiind mişcat spre mânie împotriva cuiva a stat la 
rugăciune cerând îndelungă-răbdare pentru fratele şi să treacă 
ispita fără vreo vătămare. Şi îndată a văzut fum ieşind din gura lui. 
Şi, după ce s-a întâmplat aceasta, a încetat mânia. 

120. A zis unul dintre Părinţi: Ştiu un frate de la Chilii care 


0 Nevoinţa şi virtutea Bătrânului din apoftegmă depăşesc măsura 
comună. De aceea, la prima vedere, pare o exagerare refuzul lui de a 
primi mâncare ca să se întărească. Însă, prin poziţia pe care o ia, arată 
clar că trăia în lumea lui Dumnezeu şi se bucura de darurile 
dumnezeieşti, necunoscute omului comun, pe care nu vrea cu niciun chip 
să le schimbe cu odihna pământească. În apoftegma următoare, 115, 
Bătrânul reprezintă modelul ascetic încărcat de ani, ca unul ce se sileşte 
pentru Împărăţia lui Dumnezeu care, însă, primeşte cu simplitate 
omenească rodul iubirii fratelui şi, desigur, „cu mulţumire”; (vezi 1 
Timotei 4, 4). Asceţii şi sfinţii Bisericii, în decursul veacurilor, n-au fost 
toţi la fel. Fiecare chip al lui Dumnezeu, fiecare suflet, are 
particularitatea lui şi trăitorii în duhul, „cine i-a văzut făcând semnele lui 
Dumnezeu”, merg pe cale fiecare în felul lui. În casa Tatălui Meu, multe 
locaşuri sunt. S-ar putea spune în parte că versetul este valabil şi pentru 
calea duhovnicească pe care o parcurge Biserica în veacul de acum (vezi 
Ioan 14, 2-3). 

° Matei 5, 4-6. 

° Apoftegma aceasta este pusă pe seama lui Evagrie Ponticul. 

postea toată săptămâna Paştelui. Şi când se adunau seara, el 
pleca, pentru ca să nu mănânce la biserică. Deci, mânca puţină 
sfeclă cu sare, fără ulei. 

121. A mers odată preotul din Schit la arhiepiscopul 
Alexandriei şi, când s-a întors în Schit, l-au întrebat fraţii: Cum 
este cetatea? Iar el a zis lor: Adevărat vă zic, fraţilor, eu faţă de om 
nu am văzut, decât pe cea a arhiepiscopului. Iar ei auzind s-au 
minunat şi s-au întărit în cugetul lor, ca să păzească de rătăcire 
ochii” lor. 

122. Au coborât odată câţiva Părinţi în Alexandria, chemaţi de 
Teofil Arhiepiscopul, ca să facă rugăciune pentru dărâmarea 
idolilor”. Şi în timp ce mâncau cu el, au adus carne de vită şi ei au 
mâncat fără să aibă vreun gând. Şi luând arhiepiscopul o bucată, a 
dat-o bătrânului care era cel mai aproape de el, zicând: Iată, 
aceasta este o bucată bună, mănâncă, Avva. lar ei răspunzând au 
zis: Noi până acum am mâncat legume. Dacă este carne, noi nu 
mâncăm. Şi niciunul dintre ei nu a continuat să mănânce. 

123. A zis un frate: Ştiu un Bătrân care se nevoia pe un munte 
înalt şi care nu primea nimic de la nimeni. Dar avea puţină apă şi 
îngrijea de legumele sale. Şi aşa s-a hrănit până la cincizeci de ani, 
cât a trăit, niciodată ieşind din curtea sa. Devenise foarte cunoscut 
pentru multele vindecări pe care le făcea cu fiecare din cei care 
veneau la el. A adormit în pace acolo, lăsând în acel loc cinci 
ucenici ai lui. 

124. Împreună cu un mare Bătrân locuia un frate nepăsător. Şi 
văzându-l pe Bătrân mâncând o dată pe săptămână a zis lui: Avva, 
zic unii că marea nevoinţă aduce unora mândrie. A zis lui Bătrânul: 
Deci, fiule, dacă prin nepăsare vine smerenia, să plecăm şi să ne 


° Expresia folosită aici, perewpou6c twv opOaipuwv, are un sens 
tehnic, întâlnit şi în Sfintele Scripturi. Vezi Isus Sirah 23, 4: Kbpie n&Tep 
KAL Ogé (wic pov uerewpiouov opOaiuwv ui wç pot - Doamne, Tată şi 
Dumnezeule al vieţii mele, rătăcirea ochilor nu mi-o da mie! Sensul 
acestei expresii este plimbarea sau cutreierarea necontrolată a ochilor. 
peTewplou6c se mai foloseşte şi în asociere cu inima: tá Tov 
perewpiou6v TÁG Kapõíaç - pentru semeţirea inimii (2 Macabei 5, 21), cu 
sensul de semeţire, de umflare. În literatura creştină se mai întâlneşte 
frecvent în asociere cu mintea sau gândurile. 

° Teofil al Alexandriei a fost arhiepiscopul cetăţii Alexandria timp de 28 
de ani (385-412). Dotat cu multe daruri intelectuale, a fost în special un 
luptător împotriva ereziilor. Destule episoade din viaţa lui, însă, 
mărturisesc că era stăpânit într-o mare măsură de duh de ceartă şi iubire 
de slavă. De la înălţimea îndatoririlor, a hotărât să smulgă şi ultimele 
rămăşiţe ale păgânismului în Egipt, de aceea a şi început o luptă 
susţinută împotriva acestora. A provocat distrugerea multor temple ale 
păgânilor şi, în special, al renumitului Serapion din Alexandria (ET). 

luăm femei, să mâncăm carne şi să bem vin. Vai nouă, fiule, cum 
ne batjocorim şi nu ne dăm seama. Nu-l auzi pe David zicând: Vezi 
smerenia mea şi osteneala mea şi-mi iartă toate păcatele mele”. 

125. A zis un Bătrân: Monahul va da socoteală lui Dumnezeu 
pentru cele primite de la oameni din dragoste. 

126. A zis un Bătrân: Dacă mergi la cineva şi se face rugăciune 
şi îţi îngăduie să stai, spune-i lui: Părinte, spune-ne nouă cuvânt de 
viaţă, cum vom afla pe Dumnezeu, şi să nu mai vorbeşti alt cuvânt 
dacă nu te va întreba. 

127. A zis iarăşi: Obişnuieşte-ţi ochii tăi să nu privească la trup 
străin şi, dacă este posibil, nici la al tău. 

128. A zis iarăşi: Dacă este luptat sufletul tău spre multe 
mâncăruri, strâmtorează-l şi la pâine, ca să te roage să se sature 
cu pâine. 

129. A zis iarăşi: Dacă eşti încă tânăr, fugi de vin ca de şarpe. 
Şi la agapă dacă bei puţin, opreşte-te. Chiar dacă cei care te-au 
chemat fac jurăminte şi îţi fac metanie, nu te lăsa înduplecat de 
jurămintele lor. De multe ori, satana pune pe monahi să-i silească 
pe cei mai tineri la vin. Căci să ştii că vinul şi femeile separă de 
Dumnezeu. 

130. A zis un Bătrân: Este scris despre Solomon că era iubitor 
de femei”. Orice fire bărbătească iubeşte firea femeiască, dar să 
silim cugetele noastre şi să ne nevoim firea mai curând spre 
curăţie şi să nu cădem în pofta aceasta. 

131. Am auzit despre un frate sărac şi nevoiaş că atunci când îi 
aduceau mâncărurile de trebuinţă şi se întâmpla să-i fi adus şi 
altul, nu le primea, zicând: Deja m-a hrănit Domnul meu şi îmi este 
de-ajuns. 

132. Povestea ucenicul unui mare avvă despre Bătrânul lui că, 
odată, făcându-se ceasul al nouălea”, i s-a făcut foame şi a vrut să 
guste ceva. Şi punând masa, ne-am aşezat la rugăciune şi am 
cântat doi psalmi şi a început Bătrânul să spună pe de rost. Şi s-a 
făcut seară şi s-a făcut dimineaţă, şi s-a făcut iarăşi ceasul al 
nouălea, şi aşa a încetat. Căci mintea lui era sus şi vedea lucruri 
tainice. 

133. A zis un Bătrân: Pe demonul lăcomiei pântecelui să-l supui 
zicând acestea: Aşteaptă, căci nu-ţi este foame. Mănâncă apoi mai 
cuviincios. Căci aşa sileşte pe om, ca şi când ar vrea să mănânce 
totul dintr-odată. Dar cu cât te sileşte mai mult, cu atât tu 
mănâncă mai rânduit. 


0 Psalmul 24, 19. 
03 Regi 11, 1. 
° Ora bizantină, adică ceasul al treilea după ora de astăzi. 


PATERICUL MARE 


134. A zis un Bătrân: Am apucat un Părinte, în pustia aceasta, 
care făcuse şaptezeci de ani, mâncând numai legume şi curmale. 

135. A zis un Bătrân: Nimic altceva nu-i apropie pe monahi de 
Dumnezeu ca buna şi cuviincioasa şi iubitoarea de Dumnezeu 
curăţie, care aduce cu sine fără clintire ceea ce este plăcut şi 
potrivit Domnului, precum a mărturisit aceasta Duhul cel 
Preasfânt prin luminătorul Pavel”. 

136. A zis un Bătrân: Lăcomia pântecelui este maica 
desfrânării. A zis iarăşi: Cel ce-şi stăpâneşte pântecele îşi poate 
stăpâni şi desfrâul, şi limba. 

137. Nişte fraţi au fost chemaţi în Schit pentru a curăța sfoara. 
Şi unul era bolnav de la nevoinţă şi, tuşind, scotea sânge, pe care-l 
scuipa. Şi fără să vrea, din scuipatul său cădea peste un frate. Şi 
acela era luptat de cugetul său să-i spună bolnavului să înceteze a 
mai scuipa pe el. Şi luând îndată din scuipat, a vrut să-l mănânce. 
Atunci a zis în sinea lui: Nici să nu mănânci, dar nici să nu 
vorbeşti. 

138. A zis un Bătrân: Bogăția sufletului este înfrânarea. 
Aceasta să o dobândim cu cuget smerit, fugind de slava deşartă 
care este maica relelor. 

139. A zis iarăşi: Este bine a posti şi pentru a se hrăni cel 
sărac. A 

140. A zis iarăşi: În cuvinte dumnezeieşti să ne desfătăm şi în 
istorisiri ale Sfinţilor Părinţi să prăznuim, nu cu pântecele 
desfătându-ne, ci duhovniceşte bucurându-ne. 

141. Ziceau despre un mare Bătrân din Lavra Avvei Petru? că s- 
a nevoit cincizeci de ani stând în peştera lui, nici vin bând, nici 
pâine mâncând, ci numai tărâţe. Şi mânca numai de trei ori pe 
săptămână. 

142. Au adus odată în Schit legume şi dovleci şi le-au pus în 
biserică, pentru ca atunci când vin fraţii să ia câte puţine la chiliile 
lor. Şi a luat un Bătrân puţine legume şi puţini dovleci şi mergând 
pe cale le-a mâncat crude. Întâlnindu-l un frate, l-a întrebat: Unde 
sunt legumele tale? Iar el a zis: Le-am mâncat. A zis lui fratele: 
Iată, eu le-am păstrat. Şi a zis lui Bătrânul: Ţie nu ţi-e foame, frate, 
de aceea le-ai păstrat. 

143. Un frate l-a întrebat pe un Bătrân: Dacă obişnuieşte omul 
să mănânce şi să bea fără discernământ, ce i se întâmplă? A 
răspuns Bătrânul: I se întâmplă tot răul. Vedem că pustiirea 
desăvârşită a Ierusalimului s-a făcut din pricina lui Nabuzardan, 


01 Corinteni 7, 35. 
° Lavra lui Avva Petru se află în valea dinspre apus a Iordanului, între 
Ierihon şi Marea Moartă. 

mai-marele bucătarilor”. Şi iarăşi, Domnul porunceşte ucenicilor, 
zicând: Luaţi seama la voi înşivă, să nu se îngreuieze inimile 
voastre de mâncare şi de băutură şi de grijile vieţii. 

144. A zis un Bătrân: Monahul care bea mai mult de trei 
pahare” să nu se roage pentru mine. 

145. Un frate a întrebat pe un Bătrân zicând: Ce să fac, 
pântecele meu mă necăjeşte şi mănânc mult şi nu pot să mă 
înfrânez şi puţin câte puţin trupul meu se înfierbântă? Răspunzând 
Bătrânul, a zis lui: Dacă nu pui în tine însuţi frica şi postul, nu vei 
păşi drept pe cale lui Dumnezeu. Şi a zis pilda aceasta: Un om 
avea un măgăruş. Şi pe când stătea el pe măgăruş, acesta se 
abătea într-o parte sau alta de la drum, iar stăpânul, luând toiagul, 
l-a lovit. Şi a zis lui măgăruşul: Nu mă mai bate şi voi merge de 
acum drept. După ce a mai mers un timp, s-a dat jos de pe 
măgăruş şi a pus toiagul în desagă sus, dar măgăruşul nu ştia că 
deasupra lui este toiagul. Şi cum a văzut pe stăpânul său că nu mai 
are toiagul, a început să nu mai ţină seama şi să se abată prin 
semănături. Dar a venit stăpânul lui, a luat toiagul şi l-a bătut până 
când a mers drept. Aşa este şi cu trupul, şi cu pântecele. 

146. Iarăşi a întrebat fratele pe Bătrân, zicând: Cum mă 
necăjesc gândurile! Şi, de multe ori, după ce mă stăpânesc, le cert, 
dar nu pleacă, ci rămân la locul lor? A răspuns Bătrânul şi a zis lui: 
Dacă nu le zici, flămând fiind: Plecaţi de la mine!, nu pleacă, ci 
rămân. Căci atât timp cât găsesc odihnă, nu pleacă. 

147. A zis un Bătrân: Posteşte cu înţelepciune şi cu acribie. 
Vezi să nu se amestece vrăjmaşul în negoţul postului tău. Se pare 
că despre aceasta Mântuitorul a zis: Să fiţi zarafi pricepuţi”, adică 
să recunoaşteţi cu precizie pecetea împărătească. Căci sunt şi 
peceţi prefăcute. Firea aurului este aceeaşi, dar pecetea este 
diferită. Aurul este postul, înfrânarea, milostenia. Dar fiii păgânilor 
pun pecetea tiranului lor pe ele şi toţi ereticii se încununează cu 
acestea. Trebuie, deci, să-i vedem şi să-i ocolim ca pe nişte 


02 Regi 25, 8. 

° Luca 21, 34. 

° Pahare de vin. 

° Textul apoftegmei 147 se găseşte aproape neschimbat în cuvântarea 
Sfintei Sinclitichia, în lucrarea Sfântului Atanasie cel Mare: Viața şi 
petrecerea Sfintei Sinclitichia, PG 28, 1488 A-L557 B. Referitor la 
propoziţia: Deveniţi cămătari pricepuţi, care-n apoftegmă este pusă pe 
seama Domnului, există consemnarea că se consideră unul dintre 
cuvintele nescrise ale lui lisus (A. Resch, Agrapha. Ausserkananische 
Schrift-fragmente, Darmstadt, 1967, nr. 87, pag. 112.) Cuvântul acesta 
este consemnat ca un cuvânt al Domnului de Sfântul Chiril al 
Ierusalimului în cateheza a 6-a, cap. 36 şi la alţi Părinţi ai Bisericii (ET). 

falsificatori. Ia aminte, aşadar, să nu fii păgubit, căzând victimă 
acestora ca un neîncercat. Primeşte cu hotărâre Crucea Domnului 
întipărită în virtuţi, adică credinţa dreaptă împreună cu faptele 
smerite. 

148. Odată, când s-a proclamat începutul Postului Mare în 
Schit, un frate a mers la un mare Bătrân să-i vestească, zicând: 
Avva, a venit Postul. A zis lui Bătrânul: Care, fiule? Iar fratele a zis: 
Postul Mare, de patruzeci de zile. Atunci a răspuns lui Bătrânul: 
Cu adevărat, fiule, de cincizeci de ani, nu ştiu nici când începe 
postul despre care vorbeşti, nici când se sfârşeşte, căci tot timpul 
este post pentru mine. 

149. Povesteau Părinţii că au supus odată un bărbat cumpătat 
la mucenicie, punându-l la un război amar, încât să fie silită însăşi 
cumpătarea lui. Deci, cele ale uneltirii lor, aşa s-au întâmplat: Au 
aşternut într-o grădină, la umbră, un pat, l-au legat pe sfânt de el 
şi au lăsat deasupra lui o femeie necuviincioasă, încât, şi de la 
plăcerea locului, şi din pricina faptului că nu putea să ocolească în 
niciun fel lucrarea femeii celei necuviincioase, să fie atras fără voia 
lui spre fapta desfrânată. Dar bărbatul credincios, când femeia 
prin sărutările ei i-a aprins plăcerile, şi-a muşcat limba şi, 
desprinzând o bucată din ea, a scuipat-o asupra ei, oferindu-şi în 
locul plăcerii dureri înfricoşătoare şi chinuri. lar aceea s-a 
înfricoşat şi i s-a făcut scârbă din pricina curgerii sângelui şi prin 
aceasta sfântul s-a dovedit biruitor în Domnul. 

150. Un anahoret stătea în adâncul pustiei de treizeci de ani, 
având drept hrană fructele unui pom sălbatic”. La sfârşit, a început 
să zică în sine: In zadar mi-am pierdut aici zilele atâtor ani. Iată, 
atâţia ani nu am mâncat nimic altceva decât din pomul acesta 
sălbatic şi nici descoperire nu am văzut, nici vreun semn minunat 
nu am făcut, dintre cele făcute de monahii dinaintea mea. Părăsind 
cele de aici, voi pleca în lume. Şi, cugetând el acestea, i s-a arătat 
un înger al Domnului zicând: Ce cugeţi în sinea ta? Iar el i-a spus 
cele de mai sus. Deci, a zis lui îngerul: Şi ce semn minunat ai fi 
vrut să faci mai mare decât acesta? Cine este cel care te-a întărit 
să ai răbdare atâţia ani în locul acesta, hrănit numai din acest pom 
sălbatic? Rabdă, aşadar, şi roagă-L pe Dumnezeu să-ţi dea 
smerenie. Iar el, întărit de înger, a făcut răbdare acolo cealaltă 
vreme a vieţii sale. 

151. A zis un Bătrân: Nu este de folos monahului să întrebe 
cum este cutare sau cum este celălalt. Căci, prin întrebarea 
aceasta, rupându-se de la rugăciune, cade în flecăreală şi vorbire 


0 Cuvântul paiwac înseamnă fructul unui pom sălbatic sau al unei 
tufe, poate un dud sălbatic (ET). 

de rău. Aşa încât, nimic nu este mai bun decât tăcerea! 

152. Povesteau nişte Părinţi că era cineva între Bătrâni de 
neam pontic, care a ajuns la multe şi mari izbânzi. Despre acela, 
Bătrânul Teodor, care a devenit episcopul Rosului”, ne-a zis: Într-o 
zi a venit foarte aproape de mine la râul sfânt Iordan, în Lavra 
Pirghilor” căci acolo eram atunci aşezat şi mi-a zis: Arată dragoste, 
frate Teodore, şi vino cu mine pe Muntele Sinai, căci am pus 
făgăduinţă să merg acolo. lar eu, neputând să fac neascultare 
Bătrânului, am zis lui: Să mergem. De cum am trecut Iordanul, 
Bătrânul mi-a zis: Frate Teodore, vino să punem metanie, ca până 
la Muntele Sfânt Sinai să nu mâncăm nimic. Am zis lui: Cu 
adevărat, părinte, eu nu pot să fac acest lucru. Şi, neputând eu să 
fac aceasta, Bătrânul a pus metanie şi până la Sfântul Munte Sinai 
nu a gustat nimic. Deci, după ce s-a împărtăşit în Sinai cu Sfintele 
Taine, atunci a gustat şi hrană. La fel, din Sinai am plecat la 
Sfântul Mina din Alexandria”, fără ca acesta să guste mâncare, şi 
acolo, după ce s-a împărtăşit, a luat şi mâncare. Şi de la Sfântul 
Mina am venit în Cetatea Sfântă”, acesta negustând nimic pe 
drum. Împărtăşindu-se în Biserica Sfintei Învieri a lui Hristos 
Dumnezeul nostru, a luat apoi şi mâncare. Deci, în toată această 
călătorie lungă, Bătrânul a mâncat numai de trei ori, o dată la 
Muntele Sinai, o dată la Sfântul Mina şi o dată la Sfânta Inviere a 
lui Hristos Dumnezeul nostru. 


0 Rosul este o cetate de pe ţărmul N-v al Antiohiei. 

Lavra Pirghilor se află în pustiul Kalamonas, în nordul Mării Moarte. 

° Este vorba despre biserica Sfântului Mina, marele mucenic, a cărui 
prăznuire se face pe 11 noiembrie. În persecuția lui Dioclețian şi 
Maximilian (296), acesta a părăsit viaţa ascetică de pe muntele Kotiaion 
sau Kiutahia (Frigia), unde se refugiase pentru nevoinţă, plecând din 
armată, şi a venit de bunăvoie şi a mărturisit credinţa. După chinuri 
înfricoşătoare, i s-a tăiat capul. Moaştele rămase de la rugul muceniciei 
au fost duse de creştini în pământul natal, Egiptul, şi îngropate lângă 
lacul Mareatida, la vest de Alexandria, unde, datorită multelor minuni 
săvârşite de sfânt, curgeau mulţimi de oameni chiar şi din ţările vecine. 
Prima biserică a fost construită pe mormântul sfântului, de Constantin cel 
Mare şi de episcopul Atanasie cel Mare, şi este consacrată ca centru 
religios. Mai târziu, în jurul bisericii s-a construit o mănăstire şi în timpul 
împăratului Zenon (474-491), s-a întemeiat cu contribuţia substanţială a 
acestuia, întregul oraş format din clădirile din jurul mormântului 
sfântului, cunoscută ca „Cetatea Sfântului Mina”. Ruinele acestui oraş se 
găsesc în oraşul El Alamaein de astăzi (care înseamnă locul Sfântului 
Mina) unde puterile aliate în timpul celui de-al doilea război mondial au 
câştigat o mare victorie împotriva Axei. Biruinţa aceasta a fost pusă pe 
seama intervenţiei minunate a sfântului. 

0 Ierusalimul. 

Sfârşitul tratatului despre înfrânare. 

CAPITOLUL V 


__ DIFERITE POVESTIRI SPRE ÎNTĂRIRE ÎN 
RĂZBOAIELE RIDICATE ÎN NOI DE DESFRÂNARE 


1. A zis Avva Antonie: Socotesc că trupul are o mişcare 
naturală, întrepătrunsă lui, dar care nu lucrează fără ca sufletul să 
vrea. Ea înseamnă, aşadar, în trup, o mişcare nepătimaşă. Există şi 
altă mişcare care vine din hrănirea şi îngrijirea trupului cu 
mâncăruri şi cu băuturi, din care vine încălzirea sângelui, care 
împinge trupul spre lucrare. De aceea a zis Apostolul: Nu vă 
îmbătaţi de vin, în care este desfrânare”. Şi iarăşi Domnul, 
poruncind ucenicilor, a zis: Luaţi seama să nu se îngreuieze inimile 
voastre de mâncare şi de băutură”. Există şi o altă mişcare în cei 
ce se nevoiesc, care vine din înşelăciunea şi pizma dracilor... Aşa 
încât, trebuie să ştie oricine că trei sunt mişcările trupeşti: una din 
fire, alta din lipsa de grijă faţă de mâncăruri, iar a treia de la 
demoni. 

2. Un frate a întrebat pe Avva Agaton despre desfrânare şi 
acela i-a zis lui: Mergi, aruncă în faţa lui Dumnezeu slăbiciunea ta 
şi vei avea odihnă. 

3. Altădată, un mare Bătrân a cercetat pe Avva Achilâ din 
Tebaida şi i-a zis: Avva, sunt luptat pentru tine. Iar el a zis: Fugi de 
aici, Părinte, eşti luptat pentru mine, acum! lar Bătrânul, din 
smerenie, a zis: Da, Avva. Şi era acolo, şezând lângă uşă, un 
bătrân orb şi şchiop. Şi i-a zis lui Bătrânul: Am vrut să stau aici 
puţine zile şi din pricina Bătrânului acestuia nu pot să stau. 
Auzind, deci, Avva Achilă, s-a minunat de smerenia Bătrânului şi a 
zis: Aceasta nu este desfrânare, ci pizmă este, a viclenilor draci. 

4. A zis Avva Gherontie, cel din Petra, că: Mulţi din cei ispitiţi 
de plăcerile trupeşti, neapropiindu-se de trupuri, au desfrânat în 
cugetul lor; deci, păzind trupurile fecioreşti, au desfrânat în suflet. 
Bine este, deci, iubiţilor, să facem ceea ce este scris şi să păzim 
fiecare inima sa mai mult decât orice”. 

5. Un frate l-a întrebat pe Avva Daniil, zicând: Dă-mi o poruncă 
şi o voi păzi. Şi i-a zis lui: Niciodată să nu întinzi mâna ta în 
farfurie împreună cu o femeie şi să mănânci cu ea. Şi aşa vei fugi 
puţin de dracul desfrânării. 

6. A zis Avva Evdemon despre Avva Pafnutie, părintele 


0 Efeseni 5, 8. 
° Luca 21, 34. 
0 Pilde 4, 23. 

Schitului: Am coborât acolo când eram tânăr şi nu m-a lăsat să 
rămân, zicând: Cât sunt eu aici, chip ca de femeie nu voi îngădui 
să rămână la Schit, din pricina războiului vrăjmaşului. 

7. A zis Avva loan Kolovós că cel care este sătul şi vorbeşte cu 
un copil a desfrânat deja în gând cu el”. 

8. A zis Avva Karion că omul care locuieşte cu un copil, dacă nu 
este puternic, dă înapoi, iar dacă este puternic şi nu dă înapoi, 
oricum nu înaintează. 

9. A zis Avva Casian: Ne zicea nouă Avva Moise: Bine esteanu 
ascunde gândurile, ci a le mărturisi Bătrânilor duhovniceşti şi cu 
discernământ”, nu celor care au albit numai din pricina trecerii 
timpului. Deoarece mulţi, privind la vârstă şi spunându-şi 
gândurile lor, în loc de vindecare au căzut în deznădejde din 
pricina lipsei de experienţă” a celui care i-a ascultat. Era un frate, 
dintre cei mult-râvnitori, care, fiind tare muncit de dracul 
desfrâului, a venit la un Bătrân şi i-a mărturisit gândurile sale. Iar 
acela, ascultându-l şi fiind lipsit de experienţă, s-a mâniat şi l-a 
numit pe frate ticălos şi nevrednic de schima monahală, deoarece 
a primit astfel de gânduri. Auzind acestea, fratele a deznădăjduit 
întru sine şi, părăsind chilia sa, a plecat în lume. Prin iconomia lui 
Dumnezeu, l-a întâlnit pe cale Avva Apollo şi acela, văzându-l 
tulburat şi tare abătut, l-a întrebat, zicând: Fiule, care este pricina 
unei astfel de amărăciuni? Iar acela, la început, din prea multa 
mâhnire nu a răspuns nimic. În cele din urmă, fiind mult rugat de 


0 Ceea ce pare exagerat până la obsesiv, semnalează, de fapt, atenţia 
pe care o acordă pustnicii mişcării interioare a gândului, a cugetului, a 
inimii. Este cea mai convingătoare dovadă a faptului că lupta se duce pe 
plan duhovnicesc, sufletesc, ceea ce poate confirma fiecare dintre noi, cu 
un pic de efort. Prinşi însă în mentalitatea materialistă, supralicităm 
fapta exterioară şi subevaluăm mişcarea tainică a inimii. Din păcate, 
mintea noastră, citind aceste apoftegme, se duce spre lucrurile 
exterioare, spre fapte, dar părinţii pustiei se luptau cu gândurile, cu 
motivaţia şi suportul interior al faptei. 

° După Sfântul loan Scărarul, discernământul este: la cei începători 
dreapta cunoştinţă de sine; la cei de mijloc simţul minţii care deosebeşte 
fără greşeală ceea ce este cu adevărat bine de binele natural şi de 
contrariul lui, răul; la cei desăvârşiţi, este cunoaşterea care se dă de 
către strălucirea dumnezeiască şi are posibilitatea să lumineze deplin şi 
cele câte sunt întunecate în gândirea celorlalţi (ET). 

0 Experiența (m1eipa) este un concept foarte important în literatura 
patericală, ca şi în cea filocalică, şi se referă la faptul confruntării cu 
realitatea concretă sau cu lucrul respectiv, nu are sensul general pe care 
de obicei îl dăm noi cuvântului şi care se confundă deseori cu vârsta. De 
aceea pot fi părinţi tineri care au experienţă şi vârstnici lipsiţi de 
experienţă. 

Bătrân, a mărturisit ale sale, zicând: Gânduri de desfrânare mă 
muncesc şi am fost de le-am spus Bătrânului cutare şi după 
cuvântul lui nu mai este nădejde de mântuire pentru mine. Deci, 
deznădăjduind de mine însumi, plec în lume. Auzind acestea, ca un 
înţelept doctor, părintele Apollo l-a mângâiat mult şi l-a sfătuit 
zicând: Nu te mira, fiule, şi nici nu deznădăjdui de tine însuţi. Căci 
eu, la vârsta aceasta şi cu părul alb, tare sunt muncit de acele 
gânduri. Nu te mâhni, deci, de o astfel de aprindere”, care se 
vindecă nu atât cu strădania omenească, cât cu mila lui Dumnezeu. 
Numai, fă-mi bucurie astăzi şi întoarce-te în chilia ta. Iar fratele a 
făcut aşa. Şi plecând de la el, Avva Apollo a mers la chilia 
Bătrânului care l-a deznădăjduit pe fratele şi, stând afară, se ruga 
lui Dumnezeu cu lacrimi, zicând: Doamne, care aduci ispitele spre 
folos, întoarce războiul fratelui la acest bătrân, pentru ca prin 
ispitire” să înveţe la bătrâneţe ceea ce atât timp nu a învăţat, adică 
să sufere împreună cu cei care au război. Şi cum a sfârşit 
rugăciunea, a văzut un arap stând lângă chilie şi aruncând săgeți 
împotriva bătrânului. De care acela, rănit fiind, îndată se învârtea 
de colo-colo ca un om beat. Şi neputând să îndure, ieşind din 
chilie, porni pe drumul spre lume pe care plecase şi fratele mai 
tânăr. lar Avva Apollo înțelegând ce se întâmplă a ieşit în 
întâmpinarea lui şi, apropiindu-se de el, i-a zis: Unde mergi şi care 
este pricina pentru care ai fost cuprins de tulburare? Temându-se 
că au fost făcute cunoscute sfântului cele ce i s-au întâmplat, de 
ruşine nu a zis nimic. Atunci, a zis Avva Apollo: Intoarce-te în chilia 
ta şi de acum să cunoşti slăbiciunea ta şi socoteşte-te pe tine fie ca 
neluat în seamă de diavol, fie ca disprețuit. De aceea nu te-ai 
învrednicit de lupta cu el, precum cei silitori. Dar ce zic de luptă? 
Atacul lui nicio zi nu ai putut să-l duci. Iar aceasta ţi s-a întâmplat 
pentru că, primind un tânăr luptat de vrăjmaşul de obşte, în loc să- 
l] îndemni la luptă, l-ai aruncat în deznădejde, nesocotind acea 
poruncă înţeleaptă care zice: Izbăveşte pe cei ce sunt târâţi la 
moarte şi pe cei ce se duc clătinându-se la junghiere scapă-i! ° Dar 


0 În sfatul Bătrânului se regăsesc ecouri ale cuvintelor Sfântului 
Apostol Petru din prima sa epistolă: /ubiţilor, nu vă miraţi de aprinderea 
care este întru voi, care se face vouă spre ispită (1 Petru 4, 12). 

0 În original este folosit aici cuvântul neipa care se traduce astăzi cel 
mai corect prin experiență. Cuvântul este din aceeaşi familie cu verbul 
metpălew care înseamnă a ispiti, a pune la încercare şi cu substantivul 
NEe1paoudc - ispitirea. Părintele Dumitru Stăniloae îl traduce cu cercare, 
cuvânt ieşit din uz în limba română de astăzi. 

0 În scrierile monastice diavolul apare, deseori, sub înfăţişarea unui 
chip închis la culoare şi urât. 

0 Pilde 24, 11. 

nici pilda Mântuitorului nostru care zice: Trestie strivită nu va 
frânge şi feştilă fumegândă nu va stinge”. Căci nimeni nu poate 
duce uneltirile vrăjmaşului, nici să stingă sau să contenească 
aprinderea firii dacă harul lui Dumnezeu nu ar păzi slăbiciunea 
omenească. Şi, pentru că s-a împlinit lucrarea aceasta mântuitoare 
cu noi, să rugăm pe Dumnezeu cu rugăciuni obşteşti ca să 
îndepărteze şi biciul pe care l-a îngăduit împotriva ta. Căci El face 
să sufere şi iarăşi aduce la starea cea dintâi, El loveşte şi mâinile 
Lui tămăduiesc”, smereşte şi înalţă, omoară şi învie; El coboară la 
locuinţa morţilor şi iarăşi scoate”. Acestea zicând şi rugându-se, 
îndată l-a izbăvit de războiul care era asupra lui, sfătuindu-l să 
ceară de la Dumnezeu să-i dea lui limbă de învăţătură, ca să 
cunoască în care vreme trebuie să deschidă gura lui şi să spună 
cuvânt”, 

10. Întrebat despre gândul desfrânării, Avva Kyr Alexandrinul a 
răspuns astfel: Dacă nu ai gânduri, nu ai nădejde. Dacă nu ai 
gânduri, ai faptă. Aceasta înseamnă că cel care nu luptă în cugetul 
său cu păcatul şi, luptându-se, nu i se împotriveşte, îl săvârşeşte 
trupeşte. Căci cel care are fapte nu este tulburat prin gânduri. A 
întrebat Bătrânul pe frate zicând: Nu cumva ai obiceiul să vorbeşti 
cu femeie? Şi a zis fratele: Nu. Dar gândurile mele sunt ca nişte 
zugravi vechi şi noi. Amintirile sunt cele care mă tulbură şi 
chipurile femeilor. Iar Bătrânul a zis către el: De morţi să nu te 
temi, ci de vii să fugi, adică de învoirea cu păcatul şi de făptuirea 
lui. Şi stăruie mai mult în rugăciune. 

11. Povestea cineva despre un frate care a căzut în păcat că, 
vizitându-l pe Avva Lot, era tulburat şi intra şi ieşea neputând să 
se aşeze. Şi i-a zis lui Avva Lot: Ce ai, frate? lar el a zis: Păcat 
mare am făcut şi nu pot să-l destăinui Părinților. A zis lui Bătrânul: 
Mărturiseşte-l mie şi eu îl voi lua asupra mea. Atunci i-a zis: În 
desfrânare am căzut şi am jertfit idolilor pentru a reuşi acest lucru. 
Şi a zis lui Bătrânul: Indrăzneşte, pentru că este pocăință. Mergi, 
stai la peşteră şi posteşte două cu două” şi eu voi duce cu tine 
jumătate din păcat. Deci, împlinindu-se trei săptămâni, Bătrânul a 
fost înştiinţat că Dumnezeu a primit pocăinţa fratelui şi a rămas 
acesta ucenic la Bătrân până la moartea lui. 

12. Zicea Avva Matoe: A venit un frate la mine şi mi-a zis că 


° Matei 12, 20. 

° Iov 5, 18. 

01 Regi 2, 6-7. 

0 Isaia 50, 4. 

° Două cu două înseamnă a posti o zi da şi una nu sau a mânca la 
fiecare a treia zi (ET). 

vorbirea de rău este mai rea decât desfrânarea. Şi am zis: Este 
tare cuvântul. Atunci mi-a zis: Şi cum socoteşti că este lucrul 
acesta? lar eu am zis: Vorbirea de rău este lucru rău, dar se 
vindecă repede. Căci de multe ori cel care vorbeşte de rău se 
pocăieşte zicând: Am vorbit de rău! Iar desfrânarea este moarte 
trupească. 

13. Avva Olimpie, cel de la Chilii, era luptat de desfrânare. Şi i- 
a zis lui gândul: Mergi şi ia-ţi femeie. Şi ridicându-se a făcut lut şi 
a plăsmuit o femeie. Apoi a zis: lată femeia ta. Este nevoie, deci, să 
lucrezi mult ca să o hrăneşti. Şi lucra mult, ostenindu-se. Şi, după 
mai multe zile iarăşi ridicându-se, a făcut lut şi a plăsmuit pentru 
sine o fiică. Apoi a zis gândului său: lată, a născut femeia ta. Ai 
nevoie să lucrezi mai mult ca să poţi să hrăneşti copilul tău şi să-l 
îmbraci. Şi făcând aşa, de multă osteneală s-a istovit pe sine şi a 
zis gândului: Nu mai pot să suport osteneala. Şi a zis: Deci, dacă 
nu poţi să te osteneşti, nici femeie să nu cauţi. Şi văzând 
Dumnezeu osteneala lui, a ridicat de la el războiul şi s-a liniştit. 

14. A zis Avva Pimen: Aşa cum păzitorul împăratului stă lângă 
el, întotdeauna pregătit, la fel trebuie şi sufletul să fie pregătit 
împotriva dracului desfrânării. 

15. A întrebat Avva Anuv pe Avva Pimen despre gândurile 
necurate pe care le naşte inima omului şi despre poftele deşarte. 
Şi a zis Avvei Pimen: Oare va fi slăvită securea fără cel care o 
foloseşte? Şi tu, nu da mâna ta acestora şi vor sta nelucrătoare. 

16. A venit odată un frate la Avva Pimen şi a zis lui: Ce să fac, 
părinte, căci sunt strâmtorat de desfrânare? Şi, iată, m-am dus şi 
la Avva Ivistion şi mi-a zis: Nu trebuie să o laşi să zăbovească 
asupra ta. A zis Avvei Pimen: Faptele Avvei Ivistion sunt sus în cer, 
cu îngerii, şi uită că eu şi tu suntem în desfrânare. Dar, după mine, 
dacă monahul îşi păzeşte pântecele şi limba şi înstrăinarea de 
lume, să aibă îndrăzneală, nu va muri. 

17. Alt frate l-a întrebat pe Avva Pimen, zicând: Ce să fac, căci 
sunt luptat cu desfrânarea şi prins de mânie? A zis Bătrânul: De 
aceea David zicea: Leul l-am ucis şi ursul l-am sugrumat’. Aceasta 
înseamnă că mânia am tăiat-o, iar desfrânarea am strâmtorat-o în 
osteneli. 

18. A zis iarăşi: A trăi după voia lui Dumnezeu este cu 
neputinţă pentru cel care este iubitor de plăceri şi iubitor de 
arginţi. 

19. A zis Avva Pimen despre desfrânare şi despre vorbirea de 
rău: Omul nu trebuie să vorbească deloc cu aceste două gânduri, 
nici să cugete în vreun fel la ele cu inima sa. Căci dacă vrea 


01 Regi 17, 35. 

negreşit să le dea chip în inima lui, nu se foloseşte, ci va fi 
sălbăticit de ele şi nu va avea odihnă. 

20. A fost întrebat Avva Pimen despre întinări şi a răspuns că: 
Dacă vom fi statornici în lucrare şi ne vom îngriji să avem trezvie, 
nu vom afla în noi întinare. 

21. Şi iarăşi: Omul care locuieşte împreună cu un copil şi în 
care încă mai lucrează patima către acesta sau orice patimă a 
omului vechi, şi totuşi îl ţine pe acesta cu sine, este asemenea 
omului care are un ogor mâncat de viermi. 

22. Un frate l-a întrebat pe Avva Pimen despre desfrânare şi i-a 
zis lui Bătrânul: Mult este ajutorul lui Dumnezeu care-l înconjoară 
pe om, dar nu ne este îngăduit să-l vedem cu ochii noştri. 

23. Era un frate în Schit cu Avva Pafnutie. Acesta era luptat de 
desfrânare şi zicea: Dacă îmi iau zece femei, nu-mi împlinesc pofta 
mea. lar Bătrânul l-a rugat zicând: Nu, fiule, este război al 
demonilor. Dar nu s-a convins, ci a plecat în Egipt şi a luat femeie. 
După un timp, a urcat Bătrânul în Egipt şi l-a întâlnit pe acesta 
ducând un coş cu vase de lut. Bătrânul nu l-a cunoscut, dar acela a 
zis lui: Eu sunt cutare, ucenicul tău. Şi văzându-l Bătrânul în 
starea aceea, a plâns şi a zis: Cum ai lăsat cinstea aceea şi ai venit 
în necinstea aceasta? Dar, spune-mi, ai luat zece femei? Şi oftând, 
a zis: Cu adevărat, una am luat şi mă chinuiesc cum să o satur de 
pâine. Şi a zis lui Bătrânul: Vino iarăşi cu noi. Şi a zis: Este 
pocăință, Avva? Şi a zis lui: Este! Şi părăsind toate, a urmat lui şi 
intrând în Schit agonisind experienţă a devenit monah încercat. 

24. Se povestea despre Amma Sarra că a stat treisprezece ani 
luptată puternic de demonii desfrânării şi niciodată nu s-a rugat să 
se îndepărteze războiul, ci spunea numai: Dumnezeule, dă-mi 
putere! 

25. Ziceau, de asemenea, despre aceasta că a fost atacată 
odată cu multă putere de duhul desfrânării, care-i amintea de 
deşertăciunile lumii. Iar ea, nelăsând nici frica de Dumnezeu şi nici 
nevoinţa, a plecat într-o zi către cămara ei să se roage. Şi i s-a 
arătat ei trupeşte duhul desfrânării şi i-a zis: Tu m-ai biruit, Sarra! 
Iar ea a zis: Nu te-am biruit eu, ci Stăpânul meu, Hristos. 

26. A zis Avva Focas că după ce a venit în Schit, Avva Iacob a 
fost luptat puternic de dracul desfrânării. Şi aproape fiind de a 
cădea, a venit la mine şi mi-a destăinuit cele ale sale şi mi-a zis: In 
cutare peşteră plec de luni. Te rog pe tine, pentru Domnul, 
nimănui să nu spui, nici părintelui meu, ci numără patruzeci de 
zile şi, când se vor împlini, arată dragoste şi vino la mine, aducând 
şi Sfânta Împărtăşanie. Şi dacă mă vei găsi mort, îngroapă-mă, iar 
dacă mă vei găsi încă viu, să-mi dai Sfânta Impărtăşanie. Acestea, 
deci, auzind de la el, după ce s-au împlinit patruzeci de zile, luând 

Sfânta Împărtăşanie şi pâine obişnuită curată cu puţin vin, am 
plecat spre el. Şi numai ce m-am apropiat de peşteră, mult miros 
greu am simţit care venea din gura lui şi am zis în sinea mea că a 
adormit fericitul. Dar intrând la el, l-am găsit aproape mort. Şi 
cum m-a văzut, mişcându-şi puţin mâna dreaptă cât putea, arăta 
cu semnul mâinii spre Sfânta Împărtăşanie. Iar eu am zis: Am. M- 
am ostenit, deci, să-i deschid gura puţin şi am vărsat cinstitul Trup 
şi Sânge, după ce le-am subţiat cât se putea. Şi a luat putere de la 
împărtăşirea cu Sfânta Cuminecătură. Şi după mai mult timp, 
înmuind puţină din pâinea obişnuită, i-am dat; şi după puţin iarăşi, 
dar numai cât putea să ia. Şi aşa, cu harul lui Dumnezeu, după o zi 
întreagă, a venit împreună cu mine, mergând la chilia lui izbăvit cu 
ajutorul lui Dumnezeu de patima nimicitoare a desfrânării. 

27. Era un Bătrân care avea un ucenic luptat cu desfrânarea. Şi 
l-a rugat pe el Bătrânul zicând: Rabdă, fiule, căci este război de la 
vrăjmaşul. Iar el i-a răspuns: Nu mai pot îndura, Avva, dacă nu voi 
face lucrul. Şi s-a prefăcut Bătrânul şi a zis lui: Şi eu sunt luptat, 
fiule, deci să mergem să facem împreună lucrul şi să ne întoarcem 
la chilia noastră. lar Bătrânul avea o monedă şi o ţinea cu el. 
Rămâi afară. Lasă-mă mai întâi să intru eu şi după aceea vei intra 
tu. Şi intrând Bătrânul, a dat desfrânatei moneda şi a rugat-o 
zicând: Nu întina pe fratele acesta. Şi desfrânata şi-a dat cuvântul 
că nu va întina pe fratele. A ieşit, deci, Bătrânul şi a zis fratelui: 
Intră. Şi când a intrat acesta, desfrânata i-a zis: Aşteaptă, frate, 
căci, deşi sunt păcătoasă, avem şi noi lege şi trebuie să o împlinim. 
A poruncit, deci, aceluia să stea deoparte şi să facă cincizeci de 
metanii, şi ea în altă parte asemenea. Deci, după ce fratele a făcut 
douăzeci sau treizeci de metanii, a fost străpuns şi a zis în sine: 
Cum mă rog lui Dumnezeu, în timp ce aştept să fac această 
urâciune? Şi îndată a ieşit, neîntinându-se. Şi văzând Dumnezeu 
osteneala Bătrânului, a ridicat războiul fratelui şi s-au întors la 
chilie slăvind pe Dumnezeu. 

28. Un frate a fost trimis de Avva lui la o ascultare. Şi ieşind la 
un loc care avea apă, a aflat acolo o femeie ce spăla rufe. lar el, 
luptat fiind, i-a zis aceleia să se culce cu el. Aceea i-a zis: A te 
asculta îmi este uşor, dar îţi devin pricină a multor necazuri. A zis 
ei: Cum? A răspuns lui aceea: După ce vei face lucrul, te va mustra 
conştiinţa şi fie vei deznădăjdui, fie îţi va trebui multă osteneală să 
vii din nou la rânduiala pe care o ai acum. Înainte, deci, de a primi 
acest lucru, mergi cu pace în drumul tău. lar el, auzind, a fost 
străpuns şi a mulţumit lui Dumnezeu şi înţelepciunii ei. Şi venind 
la Avva i-a povestit întâmplarea şi Bătrânul s-a minunat de aceea. 
Şi l-a rugat pe el fratele să nu mai iasă din mănăstire. Şi cu 
adevărat a rămas în mănăstire, neieşind niciodată până la moarte. 

29. Un frate a plecat să scoată apă din râu. Şi a aflat acolo o 
femeie care spăla rufe şi i s-a întâmplat lui să cadă cu ea. După 
păcat, luând apa, a plecat spre chilia lui. Însă demonii, năvălind 
asupra lui, îl strâmtorau cu gândurile zicând: Unde mergi? Nu mai 
este pentru tine mântuire. De ce să pierzi şi lumea aceasta? 
Cunoscând fratele că vor să-l piardă cu totul, a zis gândurilor: De 
unde aţi venit şi mă strâmtoraţi ca să deznădăjduiesc în mine 
însumi? Nu am păcătuit. Şi ducându-se la chilie, s-a nevoit în 
linişte ca ieri şi ca mai înainte. lar Domnul a descoperit unui 
Bătrân, vecin cu el, că fratele cutare, căzând, a biruit. Venind, 
deci, la el Bătrânul, a zis lui: Cum eşti? Iar el a zis: Bine, Avva. A 
zis lui Bătrânul: Şi nu ai avut nicio strâmtorare zilele acestea? A 
zis lui: Niciuna. A zis lui Bătrânul: Mi-a descoperit Dumnezeu că 
după ce ai căzut, ai biruit. Atunci fratele a povestit Bătrânului 
toate cele ce i s-au întâmplat. lar Bătrânul a zis lui: Cu adevărat, 
frate, discernământul tău a strivit puterea vrăjmaşului. 

30. Povestea cineva că un frate care stătea în obşte a fost 
trimis cu treburile obştii. Era un mirean evlavios într-un sat şi îl 
primea pe el cu credinţă ori de câte ori venea în sat. lar mireanul 
avea o fiică, de curând rămasă văduvă, după ce stătuse cu bărbatul 
său doi ani. Deci, intrând şi ieşind fratele, a fost luptat din pricina 
ei. Aceea, însă, fiind înţeleaptă, a înţeles şi se ferea pe sine să nu 
se întâlnească cu el. Într-una din zile, însă, plecând tatăl ei într-un 
oraş din apropiere pentru o nevoie oarecare, a lăsat-o pe aceasta 
singură acasă. Venind, deci, fratele, după obicei, a aflat-o pe 
aceasta singură şi i-a zis: Unde este tatăl tău? A zis lui: A plecat la 
oraş. A început, deci, să fie tulburat fratele de război, vrând să se 
pornească asupra ei. A zis aceea către el cu înţelepciune: Nu te 
tulbura deloc. Până când vine tatăl meu suntem aici amândoi. Ştiu 
că voi monahii nimic nu faceţi fără rugăciune. Scoală-te, deci, şi 
roagă-te lui Dumnezeu şi ceea ce va pune în inima ta, aceea vom 
face. lar el nu a vrut, căci era tulburat de război. A zis lui: 
Adevărat, tu ai cunoscut vreodată femeie? A zis ei: Nu. Dar şi 
pentru aceasta vreau ca să aflu ce este. A zis lui: De aceea te 
tulburi, fiindcă nu cunoşti mirosul urât al femeilor ticăloase. Şi 
vrând să micşoreze patima lui, a zis că: În perioada lunară sunt şi 
nimeni nu poate să se apropie de mine şi nici să suporte mirosul 
urât. lar el auzind de la ea acestea şi altele asemenea şi simțind 
silă, şi-a venit în sine şi a lăcrimat. Când a văzut ea că şi-a venit în 
sine, i-a zis: lată, dacă m-aş fi încredinţat ţie, deja am fi săvârşit 
păcatul. Cu ce privire, deci, ai fi privit în ochii tatălui meu sau ai fi 
plecat la mănăstirea ta să asculţi ceata sfinţilor acelora cântând? 
Te rog, deci, să fii treaz de acum înainte şi să nu mai vrei pentru o 
plăcere mică şi ruşinoasă să pierzi asemenea osteneli pe care le-ai 

făcut până acum şi să te lipseşti de bunătăţile veşnice. Auzind 
aceste cuvinte de la ea, fratele păţit a zis celui care mi-a povestit 
mie că a mulţumit lui Dumnezeu, care, prin înţelepciunea şi 
înfrânarea aceleia, nu l-a lăsat să cadă până la capăt. 

31. Un monah, luptat mult timp de dracul desfrânării, simțind 
în timpul slujbei că vine războiul, nemaiţinând seama, s-a 
dezbrăcat în faţa fraţilor şi a dat pe faţă lucrarea lui satana, 
zicând: Rugaţi-vă pentru mine, căci de paisprezece ani am acest 
război. Şi pentru smerenia lui a încetat războiul. 

32. Despre acelaşi gând al desfrânării a zis un Bătrân: Acestea 
din nepurtare de grijă le pătimim. Căci, dacă am avea înştiinţarea 
că Dumnezeu sălăşluieşte în noi, nu am pune înăuntrul nostru vas 
străin. Căci Stăpânul Hristos, locuind în noi şi fiind împreună cu 
noi, vede viaţa noastră. De aceea şi noi, purtându-L în noi şi 
văzându-L., nu trebuie să fim nepăsători, ci trebuie să ne curăţăm 
pe noi precum Acela curat este. Să stăm pe piatră şi să lovească 
cel viclean. Nu te teme, căci nu te va vătăma. Cântă cu putere 
zicând: Cei care şi-au pus nădejdea în Domnul se aseamănă cu 
muntele măreț, Sionul. Nu se va clătina în veac cel ce locuieşte în 
Ierusalim. 

33. A zis iarăşi: Vrăjmaşul zice Tatălui: Trimit pe ale mele la ale 
Tale, pentru a le distruge pe ale Tale. Şi, dacă nu pot să-i amăgesc 
cu viclenia pe aleşii Tăi, cel puţin le dau închipuiri noaptea. A zis 
către el Mântuitorul: Dacă un făt născut înainte de vreme va 
moşteni pe tatăl său, şi aceasta se va socoti păcat aleşilor Mei”. 

34. Ucenicul unui mare Bătrân, luptat fiind cu desfrânarea, a 
plecat în lume şi s-a logodit. Iar Bătrânul, întristându-se, se ruga 
lui Dumnezeu zicând: Doamne, Iisuse Hristoase, nu îngădui ca 
robul tău să se întineze cu împreunarea ruşinoasă. Şi, numai ce s-a 
închis cu femeia sa, acela şi-a dat duhul fără să se întineze. 

35. Despre gândurile vătămătoare a răspuns un Bătrân: Te rog, 
frate, aşa cum am încetat făptuirile, să încetăm şi amintirile. Căci 
ce suntem, fără numai pământ din pământ? 

36. Un frate a fost luptat de desfrânare şi era războiul ca focul 
arzând în inima lui noaptea şi ziua. lar fratele se lupta să nu se 
învoiască cu gândul. Şi după mult timp a plecat războiul, pentru 
răbdarea fratelui, fără să reuşească ceva. Şi îndată a venit odihna” 


° Psalmul 124, 1. 

° Apoftegma este foarte obscură ca înţeles. Este posibil ca răspunsul 
Mântuitorului să asocieze fătul născut mort cu închipuirile date de 
vrăjmaş aleşilor Săi noaptea, de unde deducem că şi aceste închipuiri vor 
fi socotite păcat aleşilor. 

° Odihna lăuntrică pe care o întâlnim deseori în apoftegmele Părinților 
înseamnă pacea adâncă şi liniştea, care sunt dar dumnezeiesc. Vieţuirea 

în inima lui. 

37. A fost luptat un alt frate cu desfrânarea. Şi sculându-se 
noaptea, a venit la un Bătrân şi i-a spus gândul. Şi l-a mângâiat pe 
el Bătrânul. Şi folosindu-se, a plecat la chilia sa. Şi iată, războiul 
iarăşi a venit asupra lui. Iar el iarăşi s-a dus la Bătrân. Şi a făcut 
aceasta de mai multe ori. lar Bătrânul nu s-a întristat, ci îi zicea 
cele spre folos şi adăuga: Să nu te laşi, ci să vii şi mai des, ori de 
câte ori te supără demonul, şi să-l dai pe faţă. Pârât în felul acesta, 
va pleca. Căci nimic altceva nu scârbeşte atât pe demonul 
desfrânării ca descoperirea lucrărilor lui şi nimic nu-i face atâta 
plăcere ca ascunderea gândurilor. A venit, deci, fratele la acelaşi 
Bătrân a unsprezecea oară, osândind gândul său. Apoi a zis fratele 
Bătrânului: Arată dragoste, Avva, şi spune-mi cuvânt. A zis lui 
Bătrânul: Îndrăzneşte, fiule, dacă ar îngădui Dumnezeu gândului 
meu să vină la tine, nu l-ai putea duce şi ai cobori foarte jos. Şi 
aceasta zicând Bătrânul, pentru multa lui smerenie, a încetat 
războiul fratelui. 

38. A fost războit un alt frate cu desfrânarea şi s-a luptat acesta 
prelungind nevoinţa timp de paisprezece ani, păzindu-şi gândul 
său să nu se învoiască poftei. La urmă, venind în biserică, a 
descoperit lucrul întregii mulţimi şi s-a dat poruncă şi toţi s-au 
ostenit pentru acesta o săptămână rugându-se lui Dumnezeu şi a 
încetat războiul. 

39. Despre gândul desfrânării a zis un Bătrân eremit: Dormind 
vrei să te mântuieşti? Mergi şi fă, mergi şi osteneşte-te, mergi şi 
caută, şi vei afla. Priveghează, bate şi ţi se va deschide”. Sunt în 
lume luptători cu pumnul”. Şi, deoarece primesc multe lovituri şi 
îndură şi se împotrivesc cu putere, sunt încoronați. De multe ori şi 
unul singur, fiind lovit de doi, s-a împotrivit cu tărie loviturilor şi a 
învins pe cei care-l loveau. Vezi câtă vlăguială rabdă pentru un 
câştig trupesc? Şi tu, deci, stai drept şi întăreşte-te, şi Dumnezeu 
va lupta împotriva vrăjmaşului pentru tine. 

40. Despre acelaşi gând a zis un alt Bătrân: Să fii precum cel 
care trece în piaţă prin faţa hanului şi miroase ceva fiert sau fript. 
Cel care a vrut, a intrat şi a mâncat, iar cel care nu a vrut, a 
mirosit numai, trecând pe acolo, şi a plecat. Aşa şi tu. Alungă de la 
tine mirosul urât, scoală-te şi roagă-te zicând: Fiule al lui 
Dumnezeu, ajută-mă! Aceasta să faci şi cu alte gânduri. Căci nu 
suntem cei care smulg din rădăcină gândurile, ci cei care luptăm 


aceasta este însoţită de certitudinea că Dumnezeu este cu noi în toate 
zilele (Matei 28, 20) (ET). 

° Luca 11, 9-10. 

° To nayKxpátiov era o întrecere atletică antică a grecilor de luptă 
liberă şi cu pumnii în acelaşi timp. 

cu ele. 

41. Un frate care era tulburat de desfrânare a mers la un 
Bătrân şi l-a rugat, zicând: Arată dragoste şi roagă-te pentru mine 
căci sunt tulburat de desfrânare. lar Bătrânul s-a rugat lui 
Dumnezeu pentru el. Iarăşi, a doua oară, a venit la Bătrân şi 
acelaşi cuvânt i-a spus. La fel şi Bătrânul, nu a întârziat să-L. roage 
pe Dumnezeu pentru el, zicând: Doamne, descoperă-mi şederea” 
fratelui acestuia şi de unde vine lucrarea aceasta. Căci Te-am 
rugat, dar nu a aflat încă odihnă. Şi i-a descoperit Dumnezeu cele 
ale fratelui şi a văzut pe acesta şezând şi duhul desfrânării în 
apropierea lui şi fratele stând de vorbă cu el. Şi un înger stătea de 
faţă, trimis la el spre ajutor şi se mânia pe fratele căci nu se 
arunca pe sine la Dumnezeu, ci îndulcindu-se cu gândurile, toată 
mintea lui o preda lucrării aceleia. A cunoscut, deci, Bătrânul că 
pricina este de la fratele şi când acesta a venit, i-a vestit lui: Tu 
eşti pricina, pentru că te învoieşti cu gândurile. Şi l-a învăţat pe el 
cum să se împotrivească gândurilor. Astfel venindu-şi în fire 
fratele, prin rugăciunea şi învăţătura Bătrânului, a aflat odihnă. 

42. A fost luptat odată ucenicul unui mare Bătrân cu 
desfrânarea. lar Bătrânul, văzându-l pe el ostenindu-se, i-a zis: 
Vrei să rog pe Dumnezeu să-ţi uşureze războiul? Iar el a zis: Nu, 
Avva, căci chiar dacă mă ostenesc, văd însă din osteneală rod în 
mine. Aceasta roagă mai curând pe Dumnezeu, ca să-mi dea 
răbdare să-l pot duce. A zis Avva: Astăzi am cunoscut că ai înaintat 
şi m-ai întrecut. 

43. Ziceau despre un Bătrân oarecare că a coborât la Schit şi 
avea un fiu care era încă de alăptat. Şi pruncul nu a cunoscut ce 
este femeia. lar când a ajuns bărbat, îi arătau lui noaptea dracii 
chipuri de femei şi acesta a vestit tatălui său şi acela s-a minunat. 
Odată, deci, urcând cu tatăl său în Egipt şi văzând femeile, a zis 


0 Cuvântul xă&dioua este un termen tehnic din vocabularul ascetic şi 
înseamnă întreaga lucrare duhovnicească a monahului în chilie: paza 
minţii, rugăciune, psalmodie, meditaţie şi altele, dar în principal 
înseamnă rugăciunea şi vorbirea cu Dumnezeu. Sfântul Grigorie Sinaitul, 
în capitolul „Despre cum trebuie să stea cel din isihie” spune: „... În 
răbdare trebuie să fie şederea ta, prin cel care zice stăruind în rugăciune 
(Coloseni 4, 2) şi nu cu repeziciune stând, şi împuţinând durerea...”. Şi în 
capitolul „Despre cum trebuie să se cânte” aminteşte în acest sens: 
„Când vezi în şederea ta rugăciunea lucrătoare mişcându-se neîncetat din 
inimă, să n-o laşi pe aceasta, ci rezistă să cânţi până la un timp, dacă din 
iconomia lui Dumnezeu ea nu te părăseşte. Căci, păstrându-L. pe 
Dumnezeu înlăuntru, în afară stai, apucând pe cele din înălţimi, 
îndepărtându-te de cele de jos” (Filocalia Sfinţilor Nevoitori, Editura 
ASTER, vol. IV, ET). 

tatălui său: Avva, aceştia sunt cei care vin noaptea la mine în 
Schit. Şi i-a zis lui tatăl său: Aceştia sunt monahii din sate, fiule. 
Căci altă înfăţişare au aceştia şi alta au eremiţii. Şi s-a minunat 
Bătrânul că i-au arătat demonii în pustie vedenii cu femei. Şi 
îndată s-au întors la chilia lor. 

44. Un frate era nevoitor în Schit şi i-a adus vrăjmaşul în minte 
o femeie prea-frumoasă şi îl necăjea foarte tare. Cu rânduiala lui 
Dumnezeu a venit un alt frate, coborând din Egipt la Schit. Şi 
vorbind ei, acesta a spus că femeia lui cutare a murit. Era chiar 
aceea cu care era luptat nevoitorul acela. Iar el, auzind, şi-a luat 
mantaua şi, noaptea, sculându-se, a mers în Egipt şi deschizând 
mormântul ei, a şters cu mantaua sa curgerile rău-mirositoare şi s- 
a întors ţinând-o în chilia sa. Şi a pus duhoarea aceea în faţa sa şi 
lupta împotriva gândului, zicând: Iată pofta pe care o căutai, o ai în 
faţa ta, satură-te. Şi aşa, în duhoarea aceea, s-a chinuit pe sine, 
până când a încetat războiul din el. 

45. A venit cineva la Schit să se facă monah, având cu el şi pe 
fiul său, de curând luat de la sânul mamei lui. Şi cum s-a făcut 
acesta tânăr, au început demonii să-l atace şi el a zis tatălui său: 
Mă duc în lume, căci nu am putere să duc războiul. Iar tatăl lui 
stăruia, rugându-l. Şi iarăşi a zis tânărul: Avva, nu mai am putere, 
lasă-mă să plec. A zis lui tatăl: Fiule, mai ascultă-mă o dată în ceea 
ce îţi spun. Ia cu tine patruzeci de perechi de pâini şi frunze de 
finic pentru patruzeci de zile şi du-te în cea mai îndepărtată pustie 
şi rămâi acolo patruzeci de zile şi să se facă voia Domnului. Iar el a 
ascultat de tatăl său şi, sculându-se, a intrat în pustie. Şi a rămas 
acolo douăzeci de zile, ostenindu-se, împletind frunzele uscate de 
finic şi mâncând pâine uscată. Şi, iată, a văzut lucrarea drăcească 
venind spre el. A stat înaintea lui ca o arăpoaică foarte rău 
mirositoare, încât acesta nu putea să suporte mirosul urât şi a 
alungat-o. I-a zis, deci, lui demonul: Eu în inimile oamenilor par 
dulce. Dar pentru ascultarea ta şi pentru osteneala ta nu m-a lăsat 
Dumnezeu să te amăgesc şi ţi-a arătat mirosul meu urât. lar el, 
sculându-se şi mulţumind lui Dumnezeu, a venit la tatăl său şi i-a 
zis: Nu vreau să mai plec în lume, Avva. Căci am văzut lucrarea 
drăcească şi duhoarea ei. Dar şi tatăl lui fusese înştiinţat despre 
cele întâmplate şi a zis tânărului: Dacă ai fi rămas patruzeci de zile 
şi ai fi păzit până la capăt porunca, ai fi văzut o mai mare vedere 
duhovnicească. 

46. Ziceau despre unul din Părinţi că era din lume şi avea 
război în legătură cu femeia lui. Şi el povestea aceasta Părinților. 
Şi văzând ei că este vrednic şi că face mai mult decât îi spuneau 
aceia, i-au pus lui nevoinţe, încât să se istovească trupul lui şi să 
nu poată nici să se mai ridice. Din rânduiala lui Dumnezeu, a venit 

unul din părinţii străini să viziteze Schitul. Şi venind în faţa chiliei 
lui, a văzut uşa deschisă şi a trecut, mirându-se că nimeni nu a 
ieşit în întâmpinarea lui. Întorcându-se, deci, a bătut, zicând că 
poate fratele este bolnav. Şi bătând a intrat şi l-a găsit pe acela în 
mare suferinţă şi i-a zis: Ce ai, părinte? Şi i-a povestit lui, zicând: 
Eu sunt din lume şi mă luptă acum vrăjmaşul cu femeia mea. Şi am 
povestit aceasta Părinților şi mi-au pus diferite rânduieli, pe care 
împlinindu-le, m-am istovit, dar războiul creşte. Auzind acestea, 
Bătrânul s-a întristat şi a zis lui: Desigur, Părinţii, puternici fiind, 
bine ţi-au pus ţie nevoinţele. Dar dacă asculţi smerenia mea, 
aruncă-le de la tine pe acestea şi ia puţină hrană la vremea ei şi, 
făcându-ţi mica ta slujbă, aruncă pe Domnul grija ta. Căci cu 
ostenelile tale nu poţi să treci peste lucrul acesta. Iar trupul nostru 
este ca un veşmânt. Dacă îl îngrijeşti, se păstrează, dacă nu-l 
îngrijeşti, se strică. Iar el, auzindu-l, a făcut aşa şi în câteva zile a 
plecat războiul de la el. 

47. Era un anahoret din cei vechi, şezând în munte şi înaintând 
în evlavie, în părţile Antinoului”. Deci, am auzit de la monahi 
cunoscuţi lui, că mulţi se foloseau de cuvântul lui şi de lucrarea lui. 
Aşa fiind, l-a pizmuit vrăjmaşul ca pe toţi cei virtuoşi şi i-a pus un 
gând sub pretextul evlaviei: Nu trebuie să fii servit şi să fii slujit de 
alţii, ci tu eşti mai curând dator să slujeşti altora şi nu slujeşti. 
Măcar ţie însuţi să-ţi slujeşti. Drept aceea, mergi şi vinde-ţi 
coşuleţele în cetate şi cumpără-ţi cele trebuincioase, apoi întoarce- 
te iarăşi la locul tău de retragere şi să nu mai fii nimănui povară. 
Aceasta îl sfătuia amăgitorul, pizmuind liniştea lui şi petrecerea 
cea după cuviinţă cu Domnul şi folosul celor mulţi. Căci din toate 
părţile se străduia vrăjmaşul să-l amăgească şi să-l prindă. lar el, 
fiind încredinţat ca de un gând bun, a coborât din mănăstirea lui, 
cel care era odată lăudat, fără experienţă fiind în ceea ce priveşte 
multa viclenie a pânditorului, deşi era un anahoret cunoscut şi 
vestit celor care-l văzuseră. Întâlnind o femeie după mult timp şi 
din nepurtare de grijă fiind amăgit, a mers în loc pustiu, urmând 
lui şi vrăjmaşul, şi a căzut cu ea lângă un râu. Dându-şi seama că 
s-a bucurat vrăjmaşul de căderea lui, a deznădăjduit de sine însuşi, 
pentru că a întristat Duhul lui Dumnezeu şi pe îngeri, şi pe Părinţi, 
dintre care mulţi au biruit pe vrăjmaş în războaie. Şi pentru că nu 
se asemăna cu niciunul dintre aceştia, s-a întristat tare. Şi 
neamintindu-şi că Dumnezeu dă putere celor care nădăjduiesc cu 
adevărat în El, împietrit în privinţa vindecării greşelii lui, a vrut să 


° Psalmul 54, 25. 
0 Avprivoov este un oraş pe ţărmul de răsărit al Nilului, vizavi de 
Hermopolis, în hotarele Eptanomidei şi Thebaidei (ET). 

se arunce în apele râului spre moarte şi spre deplina bucurie a 
vrăjmaşului. Dar din prea multa durere a sufletului său, trupul s-ar 
fi istovit, şi dacă mai apoi nu l-ar fi ajutat milostivul Dumnezeu, ar 
fi murit spre deplina bucurie a diavolului. In cele din urmă, 
venindu-şi în sine, a socotit că trebuie să arate mai multă 
osteneală în suferinţa lui şi să roage stăruitor pe Dumnezeu cu 
plânset şi tânguire. Şi a plecat iarăşi la mănăstirea sa. Şi încuind 
uşa, a început să plângă aşa cum trebuie plâns un mort, rugând pe 
Dumnezeu, postind şi priveghind cu multă durere. Şi s-a subţiat la 
trup, dar nu a primit înştiinţare de primirea pocăinţei. Iar fraţii 
veneau la el de multe ori pentru folosul lor şi băteau la uşă, dar el 
le spunea că nu poate să le deschidă. Căci am dat cuvânt, zicea, un 
an întreg să mă pocăiesc cu adevărat. Şi zicea: Rugaţi-vă pentru 
mine. Era nedumerit şi nu ştia ce să spună, ca să nu se smintească 
cei ce auzeau, căci era tare cinstit de ei şi mare monah. Şi a 
împlinit un an întreg postind îndelung şi pocăindu-se cu adevărat. 
Iar când a venit ziua de Paşti, în noaptea Sfintei Invieri, luând un 
opaiţ gol şi pregătindu-l, l-a pus într-un vas nou, a pus capacul de 
cu seară şi s-a ridicat la rugăciune, zicând: Dumnezeule, îndelung- 
răbdătorule şi mult milostive, care vrei şi pe păgâni să-i mântuieşti 
şi la cunoştinţa adevărului să vină”, la tine am alergat Mântuitorul 
sufletelor. Miluieşte-mă pe mine care mult te-am amărât spre 
bucuria vrăjmaşului. Şi iată, mort sunt, ascultând de vrăjmaş. Tu, 
deci, Stăpâne, care şi pe cei necredincioşi şi pe cei nemilostivi îi 
miluieşti, şi pe cei de aproape ne înveţi să-i miluim, îndură-te de 
smerenia mea. Căci la Tine nimic nu este cu neputinţă, că la iad s- 
a risipit sufletul meu”. Fă milă, că eşti bun cu făptura Ta, Cel care 
vei învia în Ziua Invierii şi trupurile care încă nu sunt. Auzi-mă, 
Doamne, că se topeşte duhul meu” şi chinuitul meu suflet. S-a 
mistuit şi trupul meu pe care l-am întinat şi nu mai am putere să 
trăiesc, cuprins de dorul tău şi fără încurajarea că mi-a fost iertat 
păcatul pentru care m-am pocăit. Indoită îmi este deznădejdea. 
Viază-mă pe mine cel strivit şi porunceşte să se aprindă cu focul 
Tău opaițul, ca luând şi eu curajul milei din îndurările iertării, 
restul timpului pe care mi-l vei dărui să viețuiesc, păzind poruncile 
Tale şi de frica Ta să nu mă îndepărtez, ci să-ţi slujesc Ţie cu 
adevărat şi mai mult decât înainte. Şi acestea zicând în noaptea 
Învierii, cu multe lacrimi, s-a sculat să vadă dacă s-a aprins 
opaițul. Şi descoperindu-l şi văzând că nu s-a aprins, iarăşi a căzut 
cu faţa la pământ, rugându-l pe Domnul şi zicând: Ştiu, Doamne, 

că s-a făcut luptă pentru a fi încununat eu şi nu am luat seama la 
paşii mei, alegând mai curând plăcerea trupului cea care duce pe 
cei necredincioşi în iad. Ai milă de mine, Doamne, căci, iată, iarăşi, 
mărturisesc bunătăţii Tale urâciunea mea în faţa îngerilor Tăi şi a 
tuturor drepţilor, şi dacă nu ar fi fost sminteală şi oamenilor aş fi 
mărturisit. Deci, îndură-Te de mine, pentru ca şi pe alţii să-i 
îndrum. Da, Doamne, dă-mi viaţă. Astfel, de trei ori rugându-se, a 
fost auzit. Şi ridicându-se, a găsit opaițul arzând luminos. 
Înveselindu-se de nădejde, s-a întărit cu bucuria inimii şi se bucura 
foarte minunându-se de harul că în felul acesta l-a înştiinţat 
Dumnezeu. Şi zicea: Nevrednic fiind, Doamne, şi de această viaţă 
de aici, m-ai miluit cu acest semn mare şi cu totul nou. Căci ai 
cruțat, lubitorule de oameni, sufletele Tale. Aşa petrecând el în 
mărturisire şi mulţumire către Domnul, s-au ivit zorii Zilei celei 
sfinte. Şi se bucura în Domnul, uitând de hrana trupească. Iar 
lumina opaiţului a păstrat-o toate zilele lui punând ulei şi 
acoperind-o deasupra ca nu cumva să se stingă. Şi aşa, iarăşi, 
Duhul Sfânt a sălăşluit întru el şi a devenit tuturor cunoscut cu 
smerenia lui şi cu mărturisirea lui cea către Domnul, bucurându-se 
cu mulţumire. lar când avea să-şi dea sufletul a văzut cu câteva 
zile înainte descoperire. 

48. Un Bătrân oarecare stătea în pustia îndepărtată. Acesta 
avea o rudenie, care după mulţi ani a dorit să-l vadă. Deci, a 
cercetat unde stă şi a luat drumul pustiei. Şi aflând tovărăşia unor 
cămilari, a intrat în pustie împreună cu ei. Era însă purtată de 
diavol. Şi ajungând la uşa Bătrânului, a început să se recomande 
pe sine prin anumite dovezi, zicând: Sunt rudenia ta. Şi a rămas la 
el. Iar Bătrânul, fiind luptat, a căzut cu ea. Era un alt eremit care 
şedea în părţile de jos. Şi în timp ce umplea ulciorul cu apă la ora 
mesei, s-a răsturnat ulciorul. Şi, din rânduiala lui Dumnezeu, şi-a 
zis: Voi intra în pustie ca să vestesc acest lucru Bătrânului. Şi 
ridicându-se, a plecat. Dar făcându-se seară, s-a culcat într-un 
templu idolesc care era pe cale. Şi a auzit în timpul nopţii pe draci 
zicând: În noaptea aceasta am aruncat pe cutare anahoret în 
desfrânare. Şi auzind s-a întristat. Şi venind la Bătrân, l-a aflat pe 
acesta posomorât şi i-a zis: Ce să fac, Avva, că am vrut să umplu 
ulciorul meu la ceasul mesei şi s-a răsturnat? Şi i-a zis lui Bătrânul: 
Ai venit să mă întrebi despre ulciorul care s-a răsturnat? Eu, însă, 
ce să fac că în noaptea aceasta am căzut în desfrânare? Iar el a zis: 
Şi eu am aflat! Şi i-a zis: Cum ai aflat? Şi i-a zis lui: Dormeam în 
templu şi am auzit pe demoni vorbind despre tine. Şi a zis 
Bătrânul: lată, eu voi ieşi în lume! Iar el, îl ruga zicând: Nu, 
părinte, ci rămâi la locul tău, iar femeia trimite-o de aici, căci 
aceasta este trimisă de vrăjmaşul. Iar el, ascultându-l pe acesta, a 

rămas, adăugând vieţuirii sale multe lacrimi, până când a revenit 
la starea sa de la început. 

49. Un frate a întrebat pe un Bătrân zicând: Dacă se întâmplă 
omului să cadă în ispită din pricina vreunei lucrări drăceşti, ce se 
întâmplă cu cei care se smintesc? Şi i-a povestit: Un diacon era 
vestit într-o obşte din Egipt. lar un politician, fiind prigonit de 
stăpânitorul ținutului, a venit cu toată casa lui la obşte. Şi din 
lucrarea celui rău, diaconul a căzut cu o femeie şi s-a făcut de 
toată ruşinea. Şi a plecat la unul din Bătrânii care îi erau dragi lui 
şi a vestit aceluia lucrul. lar Bătrânul avea o criptă înlăuntrul 
chiliei lui; şi l-a rugat pe el diaconul, zicând: Îngroapă-mă aici de 
viu şi să nu dai de veste nimănui. Şi intrând în locul acela 
întunecat, s-a pocăit cu adevărat. Şi după un timp s-a întâmplat ca 
apa râului să nu urce. Şi făcând cu toţii litanie, s-a descoperit 
unuia dintre sfinţi că dacă nu va ieşi şi nu se va ruga diaconul 
ascuns de cutare Bătrân, nu se va ridica apa. Şi auzind, s-au 
minunat şi, venind, l-au adus pe acesta din locul unde era şi s-a 
rugat şi apa a urcat. Şi cei care se smintiseră odinioară s-au folosit 
mult mai mult de pocăinţa acestuia şi au slăvit pe Dumnezeu. 

50. Doi fraţi au plecat în piaţă ca să vândă lucrurile lor. Şi cum 
s-a depărtat unul din cei doi, a căzut în desfrânare. Venind fratele 
lui, i-a zis: Să mergem în chilia noastră, frate. Iar el a răspuns lui 
zicând: Nu mergem. Şi l-a rugat pe el zicând: De ce, fratele meu? 
lar el a zis: Când ai plecat tu de lângă mine, am căzut în 
desfrânare. Şi vrând să-l câştige pe el, fratele lui a început să-i 
spună: Şi cu mine, când m-am depărtat de tine, s-a întâmplat la fel. 
Dar să mergem şi să ne pocăim cu durere şi Dumnezeu ne va ierta 
pe noi. Şi venind, au vestit Bătrânilor întâmplarea lor. Şi le-au dat 
poruncă să se pocăiască. Şi se pocăia cel nevinovat pentru fratele 
lui ca şi cum ar fi păcătuit el însuşi. Văzând Dumnezeu osteneala 
iubirii lui, în câteva zile a arătat unuia dintre Bătrâni că pentru 
multa iubire a fratelui care nu păcătuise a fost iertat cel care 
păcătuise. lată, aceasta înseamnă să-şi pună sufletul pentru fratele 
său’. 

51. A venit odată un frate la un Bătrân şi a zis: Fratele meu mă 
scoate din rânduială, mergând încoace şi încolo şi mă tulbură. Şi l- 
a rugat pe el Bătrânul, zicând: Poartă-l pe el, frate, şi Dumnezeu, 
văzând osteneala răbdării tale, îl va aduce la rânduială. Căci nu cu 
asprime se schimbă uşor cineva, nici nu scoate demon pe demon”. 
Ci mai curând cu bunătate îl schimbi în bine. Căci şi Dumnezeul 
nostru cu mângâierea îi aduce pe oameni la cele bune. Şi i-a 

povestit că: Erau în Tebaida doi fraţi; şi unul, fiind luptat cu 
desfrânarea, a zis celuilalt: Mă duc în lume. Iar celălalt plângea şi 
zicea: Nu te las, frate, să mergi şi să-ţi pierzi osteneala şi fecioria 
ta. lar el nu se lăsa convins şi a zis: Nu stau, ci plec. Sau vino cu 
mine şi mă voi întoarce iarăşi cu tine, sau slobozeşte-mă şi voi 
rămâne în lume. Şi fratele a mers să întrebe pe un Bătrân mai 
mare. Şi i-a zis Bătrânul: Du-te cu el şi Dumnezeu, pentru 
osteneala ta, nu-l va lăsa să cadă. Şi ridicându-se, au venit în lume. 
Şi cum au ajuns în sat, văzând Dumnezeu osteneala iubirii lui, a 
ridicat războiul de la fratele său. Şi i-a zis: Să mergem iarăşi în 
pustie, frate! Iată, să socotim că am păcătuit, ce am câştigat din 
aceasta? Şi s-au întors nevătămaţi la chilia lor. 

52. Un frate, luptat de demon, a plecat la un Bătrân, zicându-i 
acestuia că: Cei doi fraţi sunt împreună, unul cu altul. Şi Bătrânul 
a aflat că este batjocorit de demon şi trimițând a chemat pe cei 
doi. Şi când s-a făcut seară, a aşternut o rogojină pentru cei doi 
fraţi şi i-a acoperit pe amândoi cu o singură pătură, zicând: Fiii lui 
Dumnezeu sunt sfinţi. A zis apoi ucenicului său: Pe fratele acesta 
închide-l singur într-o chilie mai departe, căci acesta are patima în 
el. 

53. Un frate a zis unui Bătrân: Ce să fac, părinte, că mă omoară 
gândul murdar? A zis lui Bătrânul: Când mama vrea să înţarce 
copilul, pune pe pieptul ei skilla? şi vine copilul după obicei să 
sugă şi de la amăreală pleacă. Pune, deci, şi tu skilla. A zis lui 
fratele: Care este skilla pe care trebuie să o pun? Şi a zis Bătrânul: 
Amintirea morţii şi a chinurilor veacului ce va să vină. 

54. Acelaşi a întrebat alt Bătrân despre acelaşi gând şi i-a zis 
lui Bătrânul: Eu niciodată nu am fost luptat cu lucrul acesta. Şi s-a 
smintit fratele şi a plecat la un alt Bătrân, zicând: lată, aceasta mi- 
a spus cutare Bătrân şi m-am smintit pentru că a spus ceva mai 
presus de fire. A zis lui Bătrânul: Acel om al lui Dumnezeu nu ţi-a 
spus simplu aceasta, ci mergi înapoi şi fă-i metanie ca să-ţi spună 
puterea cuvântului. Sculându-se deci, fratele a venit la Bătrân şi i- 
a pus metanie, zicând: Iartă-mă, Avva, că am fost fără minte şi am 
plecat nelămurit. Te rog, explică-mi cum nu ai fost niciodată luptat 
de desfrânare. A zis lui Bătrânul: De când am devenit monah, nu 
m-am săturat de pâine, nici de apă, nici de somn. Şi lipsa acestora, 
tulburându-mă tare, nu mă lăsa să simt războiul despre care ai 
spus. Şi a ieşit folosit fratele. 

55. Un frate a întrebat pe unul din Părinţi: Ce să fac că mereu 
gândul meu este la desfrânare şi nu mă lasă să mă odihnesc niciun 
ceas şi sufletul meu este strâmtorat. Iar acela i-a zis: Când demonii 

seamănă gândurile, să nu stai de vorbă cu ele. Căci este lucrarea 
lor aceea de a pune totdeauna gânduri. Ei nu pierd din vedere 
acest lucru, dar nu pot sili. Ai văzut ce au făcut madianiţii? Au 
împodobit pe fiicele lor şi le-au prezentat israeliților. Pe niciunul 
dintre ei nu i-a forţat. Dar cei care au voit au căzut cu ele, în timp 
ce alţii s-au întristat, i-au ameninţat şi au ajuns să ucidă”. Aşa este 
şi cu gândurile. Răspunzând fratele, a zis Bătrânului: Ce să fac, 
însă, că sunt slab şi patima mă biruieşte? Iar el i-a zis: la seama la 
ele şi, când încep să-ţi spună ceva, nu le răspunde, ci ridicându-te, 
roagă-te şi pune metanii, zicând: Fiule al lui Dumnezeu, miluieşte- 
mă!’ A zis lui, deci, fratele: Iată, citesc, Avva, dar nu este pătrunsă 
inima mea, căci nu cunosc puterea cuvântului. lar acela a zis: Tu 
citeşte numai, căci am auzit că au zis Avva Pimen şi mulţi dintre 
Părinţi cuvântul acesta: Descântătorul nu cunoaşte puterea 
cuvintelor pe care le rosteşte, dar animalul aude şi cunoaşte 
puterea cuvântului şi se supune”. Aşa şi noi. Chiar dacă nu 
cunoaştem puterea cuvintelor pe care le rostim, cu toate acestea, 
demonii, auzindu-le, pleacă de frică. 

56. Ziceau Bătrânii că gândul desfrânării este ca un papirus”. 
Dacă el este semănat în noi, iar noi, neîncredinţându-ne lui, îl 
lepădăm de la noi, se taie cu uşurinţă. Dar dacă, după ce se 
seamănă acesta, ne îndulcim cu el, încredinţându-ne lui, 
preschimbându-se, devine ca fierul şi se taie cu greutate. Este 
nevoie, deci, de discernământ faţă de acest gând, căci pentru cei 
care i se încredinţează nu este nădejde de mântuire, iar pentru cei 
care nu i se încredinţează este pregătită cununa. 

57. Doi fraţi, luptaţi de desfrânare, au plecat şi au luat femei. 
Mai târziu au spus unul către celălalt: Ce am câştigat părăsind 
rânduiala îngerească şi venind în necurăţia aceasta? Şi, după 
acestea, vom merge în foc şi în iad. Să ieşim iarăşi în pustie. Şi 
ieşind, au rugat pe Părinţi să le dea canon de pocăință, 
mărturisindu-se de toate ce au făcut. Şi Părinţii i-au separat pe 
unul de altul pentru un an şi le-au dat la amândoi porţii egale de 
pâine şi apă. Căci arătau la fel. Şi când s-a împlinit timpul de 
pocăință, au ieşit, şi Părinţii au văzut pe unul palid şi trist tare, iar 
pe celălalt îmbujorat şi bucuros. Şi se mirau pentru că primiseră 

aceeaşi mâncare. L-au întrebat, deci, pe cel posomorât: Pe unde ai 
umblat cu gândurile tale în chilia ta? Iar el a zis: La relele pe care 
le-am făcut şi la iadul în care voi merge am cugetat şi de frică osul 
meu s-a lipit de carnea mea”. Au întrebat şi pe celălalt: Şi tu la ce 
te-ai gândit în chilia ta? Iar el a zis: Lui Dumnezeu i-am mulţumit 
că m-a izbăvit de necurăţia lumii şi de iadul ce va să fie şi m-a adus 
în vieţuirea aceasta îngerească. Şi pomenind pe Dumnezeu, mă 
bucuram. Şi au zis Bătrânii că pocăinţa amândurora este egală la 
Dumnezeu. 

58. Era un Bătrân la Schit; şi căzând el în boală grea, îl slujeau 
fraţii. Şi văzând Bătrânul că se oboseau a zis: Mă duc în Egipt, ca 
să nu istovesc pe fraţii mei. Şi i-a zis lui Avva Moise: Nu pleca, 
pentru că vei cădea în desfrânare. Iar el, întristându-se, a zis: A 
murit trupul meu şi tu îmi spui astfel de lucruri? A plecat deci, în 
Egipt. Şi auzind oamenii de el, îi aduceau multe. Şi o fecioară 
oarecare, credincioasă, a venit să-i slujească Bătrânului. După 
puţin timp, însănătoşindu-se, a căzut cu ea şi aceasta a luat în 
pântece şi a născut fiu. lar oamenii îi ziceau ei: De unde este 
pruncul acesta? Şi a zis: De la Bătrânul. Şi nu au crezut-o pe ea. 
Iar Bătrânul a zis: Eu l-am făcut. Păziţi deci, pruncul născut. Şi 
când a fost înţărcat pruncul, într-o zi în care era sărbătoare la 
Schit, a venit Bătrânul, ţinând copilul pe umărul său, a intrat în 
biserică şi a zis fraţilor: Vedeţi copilul acesta? Este fiu al 
neascultării. Aveţi grijă de voi, căci eu, iată, la bătrâneţe am făcut 
aceasta. Rugaţi-vă, dar, pentru mine! Şi văzând aceasta, toţi au 
plâns. Iar el, plecând în chilia sa, a pus început lucrului său celui 
dintâi. 

59. Un frate a fost grozav ispitit de dracul desfrânării. Căci 
patru demoni, preschimbându-se în chip de femei foarte frumoase, 
au rămas douăzeci de zile, luptând cu el, să-l atragă la 
împreunarea ruşinoasă. Acela însă, luptându-se bărbăteşte, nu a 
fost biruit. Văzând Dumnezeu lupta sa cea bună, i-a dăruit lui să nu 
mai aibă niciodată aprindere trupească. 

60. Un anahoret se nevoia în părţile de jos ale Egiptului şi era 
vestit pentru că şedea într-o singură chilie în loc pustiu. Şi iată, cu 
lucrarea satanei, o femeie necuviincioasă, auzind despre el, zicea 
unor tineri: Ce vreţi să-mi daţi şi eu îl voi face pe anahoretul vostru 
să cadă? Iar ei au fost de acord să-i dea o sumă oarecare. Şi 
plecând seara, a venit la chilia lui cu pretextul că s-a rătăcit. Şi 
bătând la uşă, acela a ieşit şi s-a tulburat, zicând: Cum ai ajuns 
aici? lar ea a zis plângând: Rătăcindu-mă am ajuns aici. Şi fiindu-i 

milă, a primit-o în curte, iar el intrând în chilie, a încuiat uşa. Şi 
iată nefericita a început să strige: Avva, mă mănâncă fiarele 
sălbatice. Iar el iarăşi s-a tulburat şi temându-se de judecata lui 
Dumnezeu, a zis: De unde mi-a venit urgia aceasta? Şi deschizând 
uşa, a primit-o înăuntru. Şi a început diavolul să arunce săgeți 
asupra lui pentru ea. Iar el, înțelegând războiul diavolului, zicea în 
sine: Meşteşugurile vrăjmaşului sunt întuneric, iar Fiul lui 
Dumnezeu este lumină. Deci, ridicându-se, a aprins opaițul. Arzând 
de dorinţă, zicea: Cei care fac aceste lucruri merg în iad. Încearcă, 
deci, de aici dacă poţi să suporţi focul cel veşnic. Şi punând 
degetul său deasupra opaiţului, îl ardea, dar nu simţea nimic, ars 
fiind de înfierbântarea fără măsură a trupului. Şi făcând aşa, până 
dimineaţa şi-a ars toate degetele sale. Iar nefericita aceea, văzând 
ce face, a încremenit de frică. Dimineaţa, venind la anahoret tinerii 
aceia, ziceau: A venit aici o femeie aseară? Iar el a spus: Da, iată 
doarme înăuntru. Şi intrând, au găsit-o pe ea moartă şi i-au zis: 
Avva, a murit. Atunci, descoperindu-şi mâinile sale, le-a arătat, 
zicând: lată ce mi-a făcut fiica diavolului. M-a făcut să-mi pierd 
degetele. Şi povestindu-le întâmplarea, a zis: Scris este: Să nu 
răsplăteşti răul cu rău”. Şi făcând rugăciune, a înviat-o pe aceea. 
Iar ea, plecând, a trăit de atunci înainte cuviincios. 

61. Un frate a fost luptat cu desfrânarea. S-a întâmplat să 
treacă printr-un sat oarecare din Egipt şi văzând pe fiica unui 
preot al păgânilor, a prins drag de ea şi a zis tatălui ei: Dă-mi-o pe 
aceasta de femeie. Iar acela, răspunzând, i-a zis: Nu pot să ţi-o 
dau, dacă nu iau înştiinţare de la dumnezeul meu. Şi mergând la 
demon, a zis lui: lată, a venit un monah şi o vrea pe fiica mea. Să i- 
o dau? Şi răspunzând demonul, a zis: Întreabă-l dacă se leapădă de 
Dumnezeul lui şi de botez şi de îndeletnicirea de monah. Şi venind 
preotul, l-a întrebat pe monah: Te lepezi de Dumnezeul tău, de 
botez şi de îndeletnicirea de monah? lar monahul a consimţit. Şi 
îndată a văzut ca un porumbel ieşind din gura lui şi zburând către 
cer. Şi mergând preotul la demon i-a zis: Iată, a consimţit cu cele 
trei lucruri. Atunci, răspunzând diavolul, i-a zis: Să nu-i dai pe fiica 
ta de femeie. Căci Dumnezeul lui nu s-a îndepărtat de la el şi încă 
îl ajută. Şi venind preotul, a zis lui: Nu pot să ţi-o dau pe ea, căci 
Dumnezeul tău te ajută încă şi nu a plecat de la tine. Auzind 
acestea fratele şi-a zis în sine: Adevărat, Dumnezeu a arătat o 
asemenea bunătate către mine, şi eu, nefericitul, m-am lepădat de 
El şi de botez şi de îndeletnicirea monahului! Şi Dumnezeu este 
bun şi mă ajută încă şi acum? Şi venindu-şi în sine, s-a trezit şi a 
plecat în pustie la un mare Bătrân şi i-a povestit acestuia 

întâmplarea. Şi răspunzând Bătrânul, i-a zis lui: Stai cu mine în 
peşteră şi posteşte trei săptămâni, două zile cu două, şi eu voi ruga 
pe Dumnezeu pentru tine. Şi Bătrânul s-a ostenit pentru fratele şi 
l-a rugat pe Dumnezeu zicând: Rogu-te, Doamne, dăruieşte-mi mie 
sufletul acesta şi primeşte-i pocăinţa. Şi l-a auzit Dumnezeu. Şi 
când s-a împlinit prima săptămână, a venit Bătrânul la fratele şi l-a 
întrebat zicând: Ai văzut ceva? Şi răspunzând fratele, a zis: Da, am 
văzut porumbelul sus, la înălţimea cerului, stând deasupra capului 
meu. Şi răspunzând Bătrânul, a zis lui: la aminte la tine însuţi şi 
roagă pe Dumnezeu îndelung. Şi după a doua săptămână venind 
Bătrânul la fratele, l-a întrebat pe el zicând: Ai văzut ceva? Iar el a 
răspuns zicând: Am văzut porumbelul aproape de capul meu. Şi a 
poruncit lui Bătrânul: Priveghează şi roagă-te! A venit iarăşi 
Bătrânul, când s-a împlinit a treia săptămână, şi l-a întrebat pe el, 
zicând: Ce ai mai văzut? lar el a zis: Am văzut porumbelul că a 
venit şi a stat pe capul meu. Şi am întins mâna să-l prind, dar el, 
zburând, a intrat în gura mea. Atunci, mulţumind lui Dumnezeu, 
Bătrânul a zis fratelui: Iată, a primit Dumnezeu pocăinţa ta. De 
acum înainte ia aminte la tine însuţi. Şi răspunzând fratele, a zis: 
Iată, de acum voi fi cu tine, Avva, până voi muri. 

62. Zicea unul din Bătrânii tebaiţi: Eu am fost copil de preot al 
păgânilor. Mic fiind, şedeam deseori în templu şi priveam pe tatăl 
meu intrând să aducă jertfe idolului. Odată am intrat în ascuns în 
spatele lui şi am văzut pe satana şezând şi toată oştirea lui fiind de 
faţă. Şi iată unul dintre căpeteniile lui, venind, i s-a închinat. 
Răspunzând, diavolul a zis lui: De unde vii? Iar el a zis: În ţinutul 
cutare am fost şi am ridicat războaie şi multă tulburare şi vărsare 
de sânge am făcut şi am venit să-ţi vestesc. Şi a zis lui: În cât timp 
ai făcut acestea? lar el a zis: In treizeci de zile. lar acela, 
poruncind să fie biciuit, a zis: În atât timp numai atât ai făcut? Şi 
iată altul s-a închinat lui şi el i-a zis: Şi tu de unde vii? Răspunzând 
demonul, a zis: Pe mare am fost şi am ridicat furtuni, şi am 
scufundat vapoare, şi mulţi oameni am omorât şi am venit să-ţi 
vestesc. Iar el a zis? În cât timp ai făcut acestea? lar demonul a 
zis: În douăzeci de zile! A poruncit şi pe acesta să-l biciuiască, 
zicând: De ce în atâtea zile numai atât ai făcut? Şi iată al treilea 
venind, i s-a închinat lui, iar el a zis: Şi tu de unde vii? Şi 
răspunzând demonul, a zis: În cutare cetate s-a făcut nuntă şi eu 
am ridicat război mare şi multă vărsare de sânge am făcut, 
omorând mirele şi mireasa şi am venit să-ţi vestesc aceasta. Iar el 
a zis: În câte zile ai făcut aceasta? Şi a zis: În zece. A poruncit să-l 
biciuiască şi pe acesta ca pe unul care a tras de timp. După aceea 
a venit un altul să i se închine şi el i-a zis: De unde vii tu? Iar acela 
a zis: În pustie am fost şi iată am patruzeci de ani de când lupt 

împotriva unui monah şi în noaptea aceasta l-am făcut să cadă în 
desfrânare. Auzind aceasta, s-a ridicat şi l-a îmbrăţişat. Şi ridicând 
cununa pe care o purta, a pus-o pe capul lui şi l-a aşezat pe tron 
împreună cu sine, zicând: Ai făcut un lucru mare. A zis Bătrânul: 
Văzând aceasta, am zis: cu adevărat este mare tagma monahilor. 
Astfel Dumnezeu a binevoit mântuirea mea; şi plecând, m-am făcut 
monah. 

63. Un frate a întrebat un Bătrân zicând: Dacă va cădea 
monahul în ispită, se întristează, pentru că după ce a ajuns la 
oarecare creştere, se vede iarăşi jos şi se osteneşte mult până se 
ridică. Iar cel care vine din lume pune început şi sporeşte. Şi 
răspunzând Bătrânul, a zis: Monahul care cade în ispită este 
precum casa care cade. Dacă este într-adevăr treaz la minte şi 
vrea să-şi zidească din nou locuinţa căzută, găseşte mult material, 
temeliile, pietrele, lemnele, pământul şi poate să propăşească mai 
repede decât cel care încă nu a săpat şi nu a pus temelii şi care nu 
are niciun material din cele necesare, ci pune început cu nădejdea 
că poate va reuşi să o termine. Aşa se întâmplă şi cu cel care are 
lucrarea monahului. Dacă va cădea în ispită şi se va întoarce, are 
multe din cele necesare: cititul, cântarea, lucrul de mână, care 
sunt temeliile. Iar până când învaţă acestea începătorul, tu ajungi 
la rânduiala pe care o aveai înainte. 

64. A întrebat cineva pe un Bătrân: Ce să fac, Avva, pentru 
desfrânare? lar Bătrânul i-a zis lui: În legătură cu acest gând, 
păzeşte-te cu toată puterea ta. Căci din acest gând vine 
deznădejdea pentru mântuire a celui ce este biruit de el. Aşa cum 
se întâmplă cu corabia care se luptă cu furtunile şi cu valurile şi cu 
vânturile, dacă se pierde cârma, este în primejdie, dar încă 
pluteşte; la fel, dacă se frânge vreun catarg ajutător sau ceva din 
acestea, încă au nădejdi bune pentru că vasul nu s-a scufundat. Tot 
aşa şi monahul, dacă este nepăsător cu alte patimi, nădăjduieşte să 
le biruiască pe acestea prin pocăință. Dar de cade o dată în patima 
desfrânării şi naufragiază, ajunge la deznădejde pentru că vasul s- 
a scufundat. 

65. A venit cineva la bătrâneţe la fraţi. Acesta era fecior şi nu 
ştia că există desfrânare. Şi ridicându-şi ochii săi, a văzut dracii în 
cerc în jurul său ca arapii, mişcându-i patima. El zicea că 


0 În această apoftegmă, poziţia categorică a Avvei faţă de urmările 
neîndreptate ale desfrânării vine aparent în antiteză cu înţelesul pe care 
îl dau alţi Bătrâni despre cel căzut şi despre încurajarea în pocăință, aşa 
cum se prezintă în multe apoftegme ale acestui capitol. Aici este vorba 
despre un îndemn foarte ferm prin care Avva arată fratelui care întreabă 
ponderea specială a acestui păcat în relaţie cu alte patimi omeneşti şi 
subliniază pericolul naufragiului, cu urmările neprevăzute. 


DESPRE DESFRANARE 


mădularul acesta îl are omul aşa cum ulciorul are gâtul prin care 
iese apa. La fel şi mădularul acesta scoate apa din om. Şi iată a 
căzut o piatră de pe acoperiş şi a auzit un glas dulce. Şi, pentru că 
a urmat un gând firav, ridicându-se, a mers la un Bătrân şi i-a 
povestit acest lucru. lar acela a zis: Ai văzut dracii! Piatra care a 
căzut este diavolul şi glasul pe care l-ai auzit este pofta. Ia aminte, 
deci, la tine însuţi şi roagă-te la Domnul ca să te ajute să treci 
peste război”. Şi i-a arătat lui cum trebuie să lupte cu dracii şi, 
binecuvântându-l, l-a slobozit. Şi a venit în chilia sa şi s-a luptat 
rugându-se lui Dumnezeu. Şi i-a dat lui Dumnezeu să înainteze atât 
de mult, încât, dacă se întâmpla să se săvârşească un frate, primea 
înştiinţare dacă sufletul lui era într-o stare bună sau rea. 

66. A zis odată unul dintre Părinţi: Multe sunt patimile 
desfrânării. Căci zice Apostolul că desfrânarea şi orice necurăţie şi 
lăcomie de avere nici să se pomenească între voi, cum se cuvine 
sfinţilor”. Căci desfrânarea înseamnă a face în trup păcatul, iar 
necurăţia înseamnă a pipăi trupul, râsul şi obrăznicia. Dar de 
multe ori şi vorbind, fie din bună dispoziţie şi cu dreptate, fie 
certându-se, săvârşesc necurăţia, patima creşte şi ajung la război. 
Începe, chipurile, pe bună dreptate, din evlavie, zicând: Este bun 
fratele, vieţuieşte în linişte!, dobândeşte îndrăzneală de a mânca 
cu el şi de a bea şi, de multe ori, ajunge la lucruri mai grosolane şi 
la a fi împreună, apoi vine pizma. Dacă locuieşte cu un frate şi 
vede pe cineva vorbindu-i acestuia, se întristează zicând: Ce vrea 
de vorbeşte cu altul? Iar dacă locuieşte singur şi îl vizitează alt 
frate şi-l vede având îndrăzneală cu el, îndată iarăşi se tulbură, 
zicând: Ce vrea oare cu el? Şi în continuare sufletul se preocupă cu 
acestea şi gândul lui se goleşte de rugăciune şi de linişte şi de frica 
lui Dumnezeu. 

67. Zicea iarăşi că de multe ori, când vorbeşte cineva despre 
evlavie şi îndreptare, îşi împlineşte pofta. De multe ori, trecând 
numai pe lângă, de la mirosul hainelor îşi împlineşte patima. Este 
dator, deci, monahul să privegheze în fiecare ceas, pentru a nu 
înmulţi osteneala sa din pricina uşurătăţii, fiind păgubit de aceste 
patimi. 

68. Zicea un Bătrân despre gândurile poftei care se nasc în 
inimă şi nu se împlinesc: Este ca şi când cineva ar vedea viţa-de- 
vie şi ar pofti din toată inima lui să mănânce struguri, dar se teme 
să intre şi să fure, ca nu cumva să fie prins şi dat morţii. lar dacă 
este prins în afara gardului, nu este dat morţii, căci nici nu a 
intrat, nici nu a gustat, ci numai a poftit. Într-adevăr, nu este dat 


0 Adică să nu se încurce cu aceste gânduri şi să păţească stricăciune. 
0 Efeseni 5, 3. 

morţii, dar răni primeşte, chiar şi numai pentru că a poftit. 

69. Un frate a întrebat un Bătrân, zicând: Sunt luptat de 
desfrânare. A zis lui Bătrânul: Dacă este lucru bun, de ce te-ai 
îndepărtat de el, iar dacă este rău, de ce îl cauţi?0 

70. Ziceau despre un Bătrân că, plimbându-se, a aflat urme de 
femeie în cale şi le-a acoperit, zicând: Să nu cumva să le vadă 
vreun frate şi să primească război. 

71. Ziceau Părinţii că nu Dumnezeu aduce copii în pustie, ci 
satana, ca să-i piardă pe cei care vor să trăiască cu evlavie. 

72. Un frate a însoţit pe cineva şi a fost biruit de gândurile lui 
de desfrânare. Şi plecând, a spus Părinților, zicând: Ce să fac, căci 
nu are mângâiere inima mea pentru că am consimţit cu războiul 
vrăjmaşului, şi sunt ca şi când am săvârşit păcatul? Şi i-au zis 
Părinţii: Nu este păcat deplin, ci vrăjmaşul a venit să te ispitească, 
iar Dumnezeu te-a acoperit. Iar el nu s-a lăsat deloc înduplecat, ci 
a fost cuprins de tristeţe. Şi i-au povestit că: Doi fraţi, trimişi de 
obşte într-un sat, mergeau împreună pe cale. Şi dracul l-a luptat pe 
cel mai mare de cinci ori să păcătuiască, dar se împotrivea tot 
timpul făcând rugăciune. Când s-au întors lângă Părintele lor, faţa 
aceluia era tulburată şi a făcut metanie, zicând: Roagă-te pentru 
mine, părinte, că am căzut în desfrânare. Şi a povestit cum a fost 
luptată mintea lui. Părintele lui era văzător cu duhul” şi a văzut pe 
capul lui cinci cununi şi i-a zis: Indrăzneşte, fiule, căci de cum ai 
venit am văzut cinci cununi deasupra ta. Nu ai fost biruit, ci mai 
curând ai biruit, din moment ce nu ai săvârşit păcatul. Căci este 
luptă mare când omul se înfrânează atunci când are prilejul să 
păcătuiască. Are mare răsplată pentru că acest război al 
vrăjmaşului este mai puternic şi mai ascuţit şi este anevoios să fugi 
de cursele lui. Ce crezi despre fericitul Iosif, a fost uşoară lupta 
lui?0 Parcă se întâmpla la teatru; Dumnezeu şi îngerii îl priveau pe 
el luptând, iar diavolul şi demonii sălbăticeau şi mai mult femeia. 
Când, deci, a biruit luptătorul, toţi îngerii au dat slavă lui 
Dumnezeu cu glas mare, zicând: A biruit cu biruinţă străină 
luptătorul. Bine este ca nici în gând să nu săvârşeşti răul. Iar dacă 
te ispiteşte, luptă ca să nu fii biruit. 

73. Un anahoret era fecior, necunoscând aproape deloc ce este 
femeia. L-a tulburat, deci, un demon al desfrânării şi ardea de 


° Limbaj împrumutat din Luca 6, 43. 

° Moparikoc- 616paon: Este vorba despre harisma prin care cel care o 
deţine vede lucruri care nu sunt accesibile ochilor trupeşti şi înţelege şi 
cunoaşte lucruri care nu sunt urmări ale înlănţuirii logice, din date 
accesibile simţurilor. Autenticitatea harismei este garantată de sfinţenia 
harismaticului (ET). 

patimă, dar, din lipsă de cercare, nu cunoştea lucrul pe care îl 
poftea. Astfel că robul lui Dumnezeu era încercat de dorinţa 
puternică, necunoscând ceea ce dorea. I-a arătat, deci, diavolul pe 
cineva fiind cu o femeie pentru fapta ruşinoasă. Dar Dumnezeu, 
văzând înşelăciunea demonului şi înăsprirea peste măsură a 
războiului, l-a acoperit pe fratele şi războiul a încetat. 

74. Pe un anahoret l-au vizitat nişte oameni din lume. Şi 
văzându-i pe ei, i-a primit cu bucurie, zicând: Dumnezeu v-a trimis 
ca să mă îngropaţi chiar în ceasul în care a venit chemarea. Pentru 
folosul vostru şi al celor care vor auzi, vă voi povesti viaţa mea. Eu, 
fraţilor, sunt fecior cu trupul, dar, cu sufletul, până acum sunt 
luptat de vrăjmaşul peste puterile omeneşti cu desfrânare. Iată, 
vorbesc cu voi şi văd îngerii aşteptând să primească sufletul meu şi 
aici pe satana stând şi aruncându-mi gânduri de desfrânare. 
Acestea zicând, întinzându-se, şi-a dat sfârşitul. Pregătindu-l 
pentru înmormântare, aceia au aflat cu adevărat că era fecior. 

75. Ziceau despre un mare Bătrân că a vizitat o obşte şi, 
văzând acolo un copil, nu a vrut să rămână în locul acela ca să 
doarmă. Şi i-au zis lui fraţii care erau cu el: Şi tu te temi, Avva? 
Adevărat, nu mă tem, fiilor, dar pentru ce să provocăm un război 
de care nu este nevoie. 

76. Ziceau că odată a mers diavolul şi a bătut la poarta unei 
mănăstiri de obşte. Şi l-a auzit un copil care a mers să-i răspundă. 
Şi văzând diavolul pe băiat, a zis: Dacă eşti tu înăuntru nu mai este 
nevoie de mine. 

77. Odată, a ajuns o corabie la Diolc” şi a aruncat ancora la 
muntele monahilor. Şi ieşind o femeie din corabie, a stat pe munte. 
Venind, deci, un frate să umple ulciorul cu apă, a văzut-o pe 
aceasta şi s-a întors la preot, zicând: Iată, la râu stă o femeie, lucru 
care niciodată nu s-a întâmplat aici, Avva. Auzind Bătrânul, a luat 
toiagul şi, ieşind, a alergat strigând şi zicând: Ajutor, fraţilor, că au 
venit hoţii aici. Şi toţi, văzându-l pe acesta, au alergat cu toiegele 
spre corabie. Şi văzând marinarii năvala lor, au înţeles despre ce 
este vorba, au luat repede femeia pe corabie, au tăiat frânghiile şi 
au lăsat corabia în voia valurilor. 

78. Un frate care locuia în pustie a fost tulburat de desfrânare. 
Şi plecând el, a găsit un cuib de hienă şi, intrând în el, a rămas 
acolo nemâncat şase zile. Apoi, venind hiena, s-a temut şi a zis: 
Doamne, dacă vreau să-mi întinez trupul meu, dă acesteia putere 
asupra mea, iar dacă nu, scapă-mă de ea. Îndată a auzit un glas 
zicând: Faceţi-l eunuc şi sloboziţi-l. În aceeaşi clipă a încetat 


° Regiune pe malul Deltei Nilului, unde a fost un centru monastic care 
poartă acelaşi nume. 

războiul. 

79. Un frate luptat de desfrânare a cercetat pe un Bătrân. Şi l-a 
rugat pe Bătrân să se roage pentru el ca să se uşureze războiul lui. 
S-a învoit, deci, Bătrânul şi a rugat pe Dumnezeu pentru el şapte 
zile. Iar în a şaptea zi a întrebat pe fratele: Cum este războiul, 
frate? Şi i-a zis acela: Rău! Adevărat, nu am simţit uşurare. 
Bătrânul s-a mirat atunci şi, iată, noaptea, i s-a arătat lui satana şi 
i-a zis: Crede-mă, Părinte, din prima zi când l-ai rugat pe 
Dumnezeu, am plecat de la el, dar acesta are demonul lui şi 
războiul lui care vine din lăcomie. Deci eu nu-l mai lupt pe acesta, 
ci el se luptă pe sine, mâncând şi bând şi dormind mult. 

80. A zis iarăşi Bătrânul că gândurile viclene sunt asemenea 
muştelor care intră în casă. Dacă le omori pe fiecare în parte, una 
câte una, nu oboseşti. Dar dacă laşi să se umple casa, vei avea 
multă osteneală să le scoţi afară. Şi fie vei reuşi, fie te vei lăsa 
cuprins de acedie şi le vei lăsa să-ţi pustiască locuinţa. 

81. Un altul dintre marii asceţi, care locuia în Enatul 
Alexandriei”, a căzut într-un păcat greu. Şi, de la lenevire”, 
demonii l-au adus la deznădejde. Văzându-se, deci, pe sine biruit 
de tristeţe, ca un doctor încercat, şi-a dat sieşi nădejde bună şi a 
zis: Cred în îndurările lui Dumnezeu şi că va face neapărat milă cu 
mine. lar când a spus aceasta, au zis către el demonii că neapărat 
va face milă cu el. A răspuns atunci el către ei: Voi cine sunteţi? Şi 
dacă face, şi dacă nu face, voi sunteţi odată pentru totdeauna fiii 
gheenei şi ai pierzaniei. lar dacă Dumnezeu este bun, ce treabă 
aveţi voi? Şi aşa, ruşinându-se, au plecat. 

82. A zis un Bătrân: Dacă desfrânarea îţi războieşte trupul tău 
sau inima, caută de unde a pornit războiul şi îndreaptă, dacă de la 
desfătare sau de la somn, sau de la mândrie, sau dacă te socoteşti 
pe tine mai bun decât altul, sau ai judecat pe vreunul care a 
păcătuit. Căci fără acestea omul nu este luptat de desfrânare. 

83. A zis iarăşi: Dacă vei cădea în desfrânare şi persoana cu 
care ai căzut este aproape de locul unde stai, pleacă din locul 
acela, pentru că altfel nu te pocăieşti. 

84. A urcat unul din Părinţi împreună cu ucenicul său în 
Alexandria. Şi când treceau ei pe acolo s-a întâmplat acest lucru. 
Un avvă de la Oktodekâtul Alexandriei” avea un fiu şi stătea cu fiul 
lui, iar fiul lui avea de femeie o fată de optsprezece ani. Şi fiul lui 
era pescar. Şi diavolul, vrăjmaşul sufletelor noastre, a ridicat 
război trupesc avvei către nora sa şi căuta prilej să se împreuneze 


° Centru monastic aflat la o distanţă de nouă stadii de Alexandria. 
0 Cuvântul paOvpuia înseamnă nepăsare, lipsă de griji, lene, apatie. 
0 Obşte de călugări care se găsea la optsprezece stadii de Alexandria. 

cu ea şi nu afla. A început, deci, să o sărute pe ea continuu şi fata 
îl primea ca tată. Într-una din zile, au venit pescarii înainte de a se 
face ziuă şi l-au strigat pe tânăr ca să meargă la pescuit. După cea 
plecat tânărul, tatăl lui a năvălit asupra fetei. Şi i-a zis lui fata: Ce 
este aceasta, tată? Mergi, fă-ţi semnul Crucii, căci aceasta este 
lucrare diavolească. El însă nu voia să plece şi s-a luptat mult, dar 
fata nu l-a primit. Deasupra patului era atârnată sabia fiului său şi 
vrând să o sperie, a scos sabia, îndreptând-o către ea şi zicând: 
Dacă nu mă asculţi, te voi lovi cu sabia aceasta. Iar ea i-a zis: Chiar 
dacă trupul meu va fi tăiat bucată cu bucată, această fărădelege 
niciodată nu o voi face. Şi orbit de mânie, stăpânit fiind de 
diavolul, a întors sabia deodată spre fată şi a lovit-o cu putere la 
mijloc, tăind-o în două. Şi îndată l-a orbit Dumnezeu şi se învârtea 
căutând uşa şi nu o găsea. Au venit, deci, alţi pescari în zori 
căutând pe cel tânăr. Şi, la strigătul lor, a răspuns tatăl, zicând: A 
plecat să pescuiască. Unde este uşa, că nu văd? Şi i-au zis lui: Aici 
este. Şi deschizând ei uşa, au intrat şi au văzut trupul mort. Şi el 
le-a zis: Luaţi-mă şi duceţi-mă la căpetenie căci am făcut omor. Şi 
luându-l pe el, l-au predat căpeteniei cetăţii, iar căpetenia 
cercetându-l şi aflând de la el tot adevărul, supunându-l la chinuri, 
l-a dat morţii. După acestea, a zis Bătrânul ucenicului său: Să 
mergem să vedem trupul fetei. Şi venind ei în Oktodeka 
Alexandriei, au auzit Părinţii de aici şi monahii că vine Bătrânul şi 
au ieşit în întâmpinarea lui. Şi a zis lor Bătrânul: Să faceţi 
rugăciuni, Părinților, că nu se va îngropa trupul fetei acesteia 
decât unde sunt îngropaţi Părinţii. Şi unii dintre ei murmurau că 
se îngăduie ca un trup de femeie să fie îngropat cu Părinţii, şi încă 
de femeie omorâtă. Şi le-a zis lor Bătrânul: Această fată este maica 
mea şi a voastră. Căci s-a luptat pentru înfrânare şi pentru aceasta 
a murit. Atunci nimeni nu s-a mai împotrivit Bătrânului şi au 
înmormântat-o la un loc cu Părinţii. Şi îmbrăţişând pe părinţi, 
Bătrânul s-a întors cu ucenicul lui în Schit. Într-una din zile, un 
frate a fost luptat în Schit de demonul desfrânării şi, tulburat fiind 
foarte, a venit să-i dea de ştire Bătrânului. Şi i-a zis lui Bătrânul: 
Mergi la Oktodeka Alexandriei şi stai în cimitirul Părinților şi zi: 
Dumnezeule al Tomaidei”, ajută-mă şi izbăveşte-mă de ispita 
desfrânării. Şi nădăjduiesc că Dumnezeu te va slobozi de această 
ispită. Iar fratele, luând binecuvântarea şi porunca Bătrânului, a 
venit în Oktodeka şi a făcut cum i-a poruncit lui Bătrânul. Şi 
întorcându-se în Schit, după trei zile, a căzut la picioarele 
Bătrânului şi a zis lui: Pentru Dumnezeu, Avva, am fost slobozit de 


0 Acesta era numele fetei care şi-a jertfit viaţa de dragul înfrânării. 
Pomenirea ei se prăznuieşte la 14 aprilie. 

dracul desfrânării! A zis lui Bătrânul: Cum ai fost slobozit? I-a zis 
lui: Am făcut numai douăsprezece metanii, m-am aşezat în cimitir 
şi m-a luat somnul şi a venit o fată care mi-a zis: Avva, Avva, ia 
binecuvântarea aceasta şi mergi în pace la chilia ta. Şi luând 
binecuvântarea, îndată m-am uşurat de război şi am cunoscut că 
m-am slobozit. Ce a fost binecuvântarea aceea nu ştiu. Şi i-a zis lui 
Bătrânul: Această îndrăzneală au la Dumnezeu cei care se luptă 
pentru înfrânare. 

85. Un frate a întrebat pe Bătrân despre patimile trupeşti, şi 
acela i-a zis lui: Aceştia sunt cei ce cântă la chipul lui 
Nabucodonosor. Dacă suflătorii” nu ar fi înşelat pe oameni, aceia 
nu s-ar fi închinat chipului”. Aşa şi vrăjmaşul cântă sufletului cu 
patimile ca să-l arunce cu înşelăciune în patimile trupeşti. 

86. A zis un Bătrân: O bucată mică de absint? distruge vasul cu 
miere, şi păcatul trupesc ne îndepărtează de Împărăţia lui 
Dumnezeu şi ne dă gheenei focului. Fugi, o, smeritule monah, de 
păcatul trupesc! 

87. A zis un Bătrân: Lipsa grijilor”, tăcerea şi lucrul în ascuns 
nasc curăţia. 

88. A zis un Bătrân: Acestea să păzeşti până la moarte şi te vei 
mântui. Să nu mănânci împreună cu femeie, să nu ai prietenie şi 
nici să dormi cu cineva mai tânăr pe aceeaşi rogojină, tu însuţi 
tânăr fiind, decât numai cu fratele tău sau cu cel care se nevoieşte 
împreună cu tine, şi aceasta cu frică, şi nu cu nepăsare. Să nu fii 
nepăsător faţă de ochii tăi atunci când te îmbraci cu hainele. Dacă 
se iveşte nevoia de vin, să iei până la trei pahare şi să nu dezlegi 
porunca pentru prietenie. Să nu locuieşti în locul unde ai păcătuit 
lui Dumnezeu. Nu neglija slujba ta, ca să nu cazi în mâinile 
vrăjmaşului. Sileşte-te pe tine însuţi la citirea psalmilor, deoarece 
aşa te păzeşti de captivitatea vrăjmaşului. lubeşte orice suferinţă” 
şi se vor smeri patimile tale. Îngrijeşte-te să nu te măsori pe tine 
însuţi în vreun lucru şi fă-ţi timp să-ţi plângi păcatele tale. Păzeşte- 
te pe tine de minciuni, căci acestea alungă frica de Dumnezeu de 
la tine. Descoperă gândurile tale Părinților tăi, pentru ca 


0 Suflători se numesc cei care cântă la instrumentele de suflat, 
cunoscute din timpurile antice. Din acestea au provenit instrumentele 
populare ale păstorilor (precum fluierul), cunoscute astăzi la toate 
popoarele, al căror model desăvârşit este flautul contemporan (ET). 

° Daniel 3, 4-7. 

0 Adică prin plăcere şi în general prin lucrurile desfătării. 

° Plantă aromată foarte amară. Se foloseşte în farmacologie. 

0 Vezi 1 Corinteni 7, 32-35. 

° Poate fi un ecou al textului din Iacob 5, 10. 

acoperământul lui Dumnezeu să te acopere. Sileşte-te pe tine 
însuţi la lucrul de mână. Şi frica lui Dumnezeu va sălăşlui în tine. 
89. Cineva cu numele Pahonie, ajuns aproape la şaptezeci de 
ani, stătea la Schit. S-a întâmplat atunci cu mine, tulburat fiind de 
demonul desfrânării şi cuprins de pofta de femeie, să duc cu multă 
greutate şi gândurile, şi închipuirile din timpul nopţii. Şi, din 
pricina acestei ispite, ajunsesem aproape să ies din pustie, mânat 
cu tărie nespusă de patimă. Părinților vecini cu mine nu le 
spusesem lucrul şi nici învățătorului meu”. Pe ascuns am plecat în 
pustia cea mai adâncă pentru cincisprezece zile şi m-am întâlnit 
acolo cu Părinţii din Schit care îmbătrâniseră în pustie. Între ei am 
întâlnit şi pe Pahonie. L-am aflat, deci, pe acesta mai simplu” şi 
mai nevoitor. Îndrăznind, i-am încredinţat cele ce aveam în cugetul 
meu. Şi mi-a zis acel sfânt: Să nu te mire acest lucru. Nu pătimeşti 
acestea din pricina trândăvelii tale. Căci dau mărturie pentru tine 
şi locul, şi puţinătatea celor trebuincioase, şi faptul că aici nu este 
prilej de întâlnire cu femeie. Prelungirea încercării se datorează 
mai curând celui care se împotriveşte virtuţii. Căci războiul 
desfrânat este întreit pentru cei care petrec în pustie: o dată ne 
atacă trupul atunci când o duce bine; o dată patimile prin gânduri, 
iar altădată demonul însuşi ne tiranizează din pizmă. Eu am aflat 
aceasta luând seama la multe. lată, aşa cum mă vezi, om bătrân, 
am patruzeci de ani de când sunt în această chilie, îngrijindu-mă 
de mântuirea mea. Şi această vârstă având, până acum sunt ispitit. 
Şi m-a încredinţat, zicând: Doisprezece ani după ce am împlinit 
vârsta de cincizeci de ani, nici noaptea, nici ziua nu m-a iertat, 
atacându-mă. Gândindu-mă că s-a depărtat de mine Dumnezeu şi 
de aceea eram stăpânit, alesesem să mor mai curând fără rost 
decât să mă schimonosesc ruşinos cu patima trupului. Şi ieşind din 
chilie, mergeam prin pustie şi am aflat un bârlog de hienă. În acel 
bârlog m-am şi aşezat gol în timpul zilei, ca ieşind fiarele să mă 
mănânce. Deci, cum s-a făcut seară, după cum este scris: Soarele 
şi-a cunoscut apusul său, pus-ai întuneric şi s-a făcut noapte, când 
vor ieşi toate fiarele pădurii. Puii leilor mugesc ca să apuce şi să 
ceară de la Dumnezeu mâncarea lor”. leşind fiarele sălbatice în 


0 Se referă la Pahonie în capitolul 23 al Istoriei lausiace, unde şi 
clarifică faptul că învățătorul lui Pahonie a fost Evagrie. 

0 Cuvântul aKkEpatoc: înseamnă neamestecat, neprefăcut, simplu, 
necomplicat, curat cu sensul lui clar. Am optat pentru traducere prin 
simplu, convins şi de apelul la simplitate pe care-l fac părinţii 
dintotdeauna, de atunci şi de acum, apelul la simplitate în sensul 
necomplicării cu lucruri inutile, cu amănunte, cu lucruri complicate, 
rafinate, prelucrate etc. 

° Psalmul 103, 21-22. 

ceasul acela, masculul şi femela m-au mirosit, lingându-mă de la 
picioare până la cap. Şi când credeam că mă vor mânca, au plecat 
de la mine. Stând eu, aşadar, acolo întins toată noaptea, nu am 
fost mâncat de fiare. M-am gândit atunci că poate Dumnezeu şi-a 
făcut milă de mine şi m-am întors încă o dată la chilia mea. 
Aşteptând, deci, demonul puţine zile, iarăşi m-a atacat mai tare 
decât înainte, încât cu puţin nu am ajuns să hulesc. Luând chipul 
unei fete etiopience pe care o văzusem odată în tinereţea mea, 
vara, adunând spice, mi s-a părut că aceasta s-a aşezat pe 
genunchii mei şi atât de mult m-a tulburat, încât să cred că m-am 
împreunat” cu ea. Cuprins de mânie i-am dat o palmă şi aşa s-a 
făcut nevăzut. Şi crede-mă când îţi spun, că duhoarea pe care a 
lăsat-o pe mâna mea nu am putut să o suport timp de doi ani. 
Atunci m-am împuţinat la suflet şi mai mult din pricina acestei 
întâmplări şi deznădăjduind în sinea mea, la urmă am ieşit, 
rătăcind în pustia adâncă. Şi am găsit o aspidă? mică şi luându-o 
am dus-o la părţile mele bărbăteşti ca şi când acestea ar fi fost 
pricina ispitirii mele, pentru ca astfel fiind muşcat să mor. Dar cum 
nici aşa nu am fost muşcat, datorită proniei harului lui Dumnezeu, 
am auzit după aceasta un glas zicând în mintea mea: Mergi, 
Pahonie, şi te luptă, căci pentru aceasta te-am lăsat să fii stăpânit 
atât, ca să nu gândeşti lucruri mari despre tine, cum că tu însuţi ai 
putea să birui demonul acesta, ci totdeauna să alergi la ajutorul lui 
Dumnezeu. Astfel înştiinţat, am venit înapoi la chilia mea şi 
aşezându-mă cu curaj, nu m-am mai îngrijit de războiul împotriva 
patimii nebuneşti pentru femeie şi am avut pace dinspre lupta 
aceea restul zilelor. Iar demonul, văzând disprețul meu faţă de el, 
ruşinându-se, nu s-a mai apropiat de mine niciodată. Cu aceste 
gânduri luptătoare împotriva lui satana Sfântul Pahonie m-a 
sprijinit şi m-a întărit pentru a duce mai cu curaj suferinţele şi a 
alungat uşor de la mine războiul demonului desfrânării. Apoi m-a 
trimis rugându-mă să fiu cu curaj în toate. lar eu plecând, m-am 
aşezat la locul meu, îngrijindu-mă de mântuirea mea şi multumind 
Lui Dumnezeu şi sfântului. Amin. 

90. Zicea cineva că odată a fost muşcat un monah de şarpe şi a 
mers într-un oraş oarecare să se vindece. L-a primit o femeie 
evlavioasă care avea frică de Domnul şi l-a vindecat. Când însă a 
avut o mică uşurare, diavolul a început să semene în el gânduri 


0 Verbul folosit aici are sensul tehnic al relaţiei trupeşti. Vezi: Facere 
19, 15; 39, 10; Cartea Iuditei 12, 16; Istoria Suzanei 1, 11, 39. 

° Sarpe veninos care aparţine speciei viperelor. 

0 Această istorisire este luată din Istoria lausiacă a lui Paladie, care 
precizează că dascălul lui Pahonie în Nitria a fost Evagrie Ponticul (SC). 

pentru femeie şi odată a apucat-o de mână. Iar ea îi zicea: Nu face 
asta, părinte! Il ai pe Hristos! Gândeşte-te la tristeţea şi la 
pocăinţa cu care te vei pocăi şezând în chilia ta! Gândeşte-te la 
suspinările şi la lacrimile pe care le vei vărsa. Auzind acestea de la 
ea şi altele asemenea, războiul a plecat de la el şi, schimbându-şi 
gândul, a vrut să plece, neputând să o mai privească în faţă. Iar ea, 
iarăşi, cu inimă bună, i-a zis: Nu te răvăşi deloc, căci mai ai încă 
nevoie de vindecare. Nu gândea sufletul tău curat acele gânduri, ci 
au fost puse de diavolul cel pizmuitor. Şi astfel, după ce l-a 
vindecat fără să se smintească în vreun fel, l-a slobozit în pace, 
dându-i şi merinde. 

91. Un Bătrân avea doisprezece ucenici. S-a întâmplat, din 
ispita diavolului, ca unul din ei să plece într-un sat şi să se afle în 
desfrânare cu o femeie. Deci, pleca mereu pe ascuns după slujba 
de seară în sat şi venea dimineaţă când încă era întuneric. Fraţii 
şi-au dat seama, a aflat şi Avva lucrul şi, pentru că voia să-l 
acopere pe fratele, nu l-a mustrat. Dar pentru că de multe ori 
strigătele fraţilor au ajuns la stareţul lor, Avva s-a dus singur la el, 
mai de dimineaţă. Când a plecat acela de la țarină, pentru că s-a 
grăbit şi-a pus pe el altceva, adică pelerina femeii. Şi intrând 
fratele, Avva a văzut pelerina de femeie, dar a trecut sub tăcere 
lucrul şi i-a zis: Unde ai fost, frate? Iar el a născocit şi a zis: Până 
aici aproape am fost, pentru o treabă. Şi a zis Avva: Nu ai fost, 
deci, în sat? A zis lui: Nu, stăpâne! Atunci i-a zis Avva: Dar a cui 
este pelerina aceasta? Şi înțelegând fratele că este pelerina femeii, 
s-a aruncat la pământ la picioarele părintelui, zicând: Ilartă-mă şi 
nu voi mai face aceasta. lar el l-a iertat şi l-a rugat zicând: Ia 
aminte la tine însuţi, fiule, de acum înainte. Căci ce câştigi de la 
acea necurăţie? Aici numai ruşine şi dispreţ de la oameni, iar în 
veacul viitor foc nestins şi vierme neadormit şi fără de sfârşit”. Nu, 
fiule, te rog nu te mai tăvăli în fapta aceea urâcioasă. Şi prin 
iubirea de oameni a lui Dumnezeu şi prin îndelunga-răbdare a 
Bătrânului sfânt a încetat fratele fapta şi a devenit cu adevărat 
monah încercat. Şi toţi cei din obşte au mulţumit lui Dumnezeu 
pentru îndreptarea fratelui şi ziceau avvei: Arată dragoste şi 
spune-ne pentru ce motiv ai făcut atâta răbdare cu fratele? Iar el 
le-a zis: Vedeam pe diavolul trăgându-l de una din mâini şi 
târându-l spre lume şi din îndelungă-răbdare l-am ţinut de cealaltă 
mână, pentru ca nu cumva, certându-l, să plece în lume. Iar când a 
binevoit Dumnezeu să mântuiască făptura Sa, iată avem şi cealaltă 
mână a lui şi pe el întreg mântuit. Este bună, aşadar, îndelunga- 
răbdare împreună cu rugăciunea când se întâmplă ispită fratelui 


° Marcu 9, 44; 46; 48. 

nostru. Astfel, rugat fiind Dumnezeu şi îndurându-Se, se 
mântuieşte cel care a greşit. Pentru că asprimea şi mustrarea 
făcute la timp nepotrivit nu aduc niciun bine. 

92. Era un episcop într-o cetate şi s-a întâmplat ca acesta să 
cadă în boală, încât toţi deznădăjduiau. Era acolo şi o mănăstire de 
maici. Şi aflând stareţa că episcopul nu mai avea nădejde, luând cu 
ea două surori, a plecat să-l cerceteze. Şi când episcopul vorbea cu 
ea, una din ucenicele ei, stând în picioare, i-a atins piciorul, vrând 
să vadă cum este. Iar el, fiind luptat de la atingere, a rugat pe 
stareță zicând: Nu sunt slujit de cei de aproape ai mei. Fii bună şi 
lasă-mi pe sora aceasta ca să mă slujească. lar ea, nebănuind 
nimic rău, a lăsat-o. Intărit, deci, de către diavol a zis ei: Fă-mi 
fiertură ca să gust. Şi a făcut. Şi după ce a gustat i-a zis: Culcă-te 
cu mine! Şi a făcut păcatul. Luând, deci, în pântece, au oprit-o pe 
ea preoţii şi i-au zis: Spune-ne cine te-a lăsat însărcinată? Iar ea nu 
a voit să mărturisească. Atunci episcopul a zis: Lăsaţi-o pe ea, căci 
eu am făcut păcatul acesta. Şi ridicându-se din boala sa, a intrat în 
biserică şi a pus omoforul său pe Sfântul Jertfelnic. Şi ieşind, a luat 
toiag în mâna sa şi a plecat în grabă la o mănăstire unde nu era 
cunoscut. Dar stareţul obştii, fiind văzător cu duhul, a cunoscut că 
un episcop are să vină în mănăstire şi a poruncit fratelui zicând: 
Vezi, frate, că are să ne cerceteze un episcop. Aşteptând, deci, 
portarul să vină episcopul în lectică” sau cu vreun alai după el, nu 
şi-a dat seama când a venit. leşind Avva în întâmpinarea lui, l-a 
îmbrăţişat pe el zicând: Bine ai venit, Stăpâne Episcop. lar acela, 
pierzându-şi graiul când a văzut că este cunoscut, a vrut să plece 
la altă mănăstire. Dar Avva i-a zis lui: Oriunde vei merge, voi veni 
cu tine. Şi rugându-l îndelung, l-a adus în mănăstire. Deci, 
pocăindu-se cu adevărat şi cu multă căldură a inimii, s-a sfârşit şi a 
trecut la Domnul în pace; şi multe semne minunate s-au făcut la 
ieşirea sufletului său. 


Sfârşitul tratatului despre desfrânare. 


0 Cuvântul vechi Aekrikiov provine din cuvântul latinesc Jectica, care 
înseamnă pat mobil sau targă. Lectica este invenţia antichităţii răsăritene 
şi era tronul deasupra căruia stătea sau se întindea persoana nobilă şi era 
purtat de robi pe umeri. 

CAPITOLUL VI 


DESPRE NEAGONISIRE? ŞI CĂ TREBUIE SĂ NE PĂZIM 
ŞI DE LĂCOMIE 


1. Un frate care s-a lepădat de lume şi a împărţit avuţia sa 
săracilor, dar a păstrat puţin şi pentru sine, a vizitat pe Avva 
Antonie. Şi aflând aceasta, i-a zis Bătrânul: Dacă vrei să devii 
monah, mergi în satul cutare, cumpără carne, înfăşoar-o pe trupul 
tău gol şi vino aşa aici. Şi făcând fratele aşa, câinii şi păsărelele i- 
au sfâşiat trupul. Întorcându-se la Bătrân, acesta l-a întrebat dacă 
a făcut aşa cum l-a sfătuit. Când acela i-a arătat trupul sfâşiat, 
Sfântul Antonie i-a zis: Aceia care se leapădă de lume şi vor să mai 
aibă bani aşa sunt sfâşiaţi de demonii care-i luptă pe ei. 

2. S-a îmbolnăvit odată Avva Arsenie la Schit şi avea nevoie de 
un lucru de mic preţ; şi, pentru că nu avea de unde să-l cumpere, l- 
a primit de la cineva ca semn de iubire” şi a zis: Mulţumesc Ţie, 
Doamne, că m-ai învrednicit să primesc iubire pentru numele Tău. 

3. A întrebat Avva Marcu pe Avva Arsenie, zicând: Este bine să 
nu aibă cineva în chilia sa vreo mângâiere? Căci am văzut pe un 
frate care avea câteva zarzavaturi şi le-a smuls. Şi a zis Avva 
Arsenie: Este bine, dar depinde de alcătuirea omului. Căci dacă nu 
are tărie în acest mod de viaţă, iarăşi sădeşte altele. 

4. Povestea Avva Daniil despre Avva Arsenie că a venit odată la 
el un magistrian0, aducându-i testamentul unui senator rudenie cu 


0 Cuvântul folosit aici akrnuoovbvn, înseamnă faptul de a nu deține 
nimic, stare pentru care limba română nu a produs un corespondent 
exact. Am putea reda prin parafrază: lipsa oricărei avuţii. Se foloseşte 
uneori sărăcie sau mai exact sărăcie de bunăvoie, dar sărăcie nu 
înseamnă lipsa oricărei avuţii, putând exista diferite grade de sărăcie. Am 
folosit cuvântul neagonisire socotindu-l cel mai potrivit şi constatând că 
este folosit şi în alte traduceri (vezi Everghetinos, ed. Vatoped). 

0 În textul original este folosit aici, în ambele cazuri, cuvântul ayánn 
[iubire): éàaße... ayârnm - a primit iubire; Aafeiv ayânnv - să primesc 
iubire. Ediţia neogreacă traduce prin milostenie - a primit milostenie; m- 
ai învrednicit să primesc milostenie. Noi am preferat să păstrăm acolo 
unde se poate cuvântul folosit în original, tocmai pentru a nu pierde 
conotaţia acestuia. 

° Magistrianul era un funcţionar public care împlinea diferite slujbe şi 
servicii ce i se încredinţau, aşa cum vedem şi din apoftegma aceasta, aici 
făcându-se purtătorul documentului testamentar, în primele veacuri ale 
Imperiului Bizantin, magistrianul era un demnitar al curţii imperiale cu 
multe atribuţii (ET). 

el, care îi lăsase o moştenire foarte mare. Şi luând testamentul, a 
vrut să-l rupă. Dar magistrianul a căzut la picioarele lui, zicând: 
Mă rog ţie, nu-l rupe, pentru că mi se va lua capul. Şi i-a zis lui 
Avva Arsenie: Eu am murit înaintea lui, iar acela a murit acum. Şi 
a trimis înapoi testamentul, fără să primească nimic. 

5. Se povestea despre Avva Agaton că a stat mult timp să ridice 
chilie împreună cu ucenicii lui. Şi după ce au terminat ei chilia, au 
venit să locuiască în ea. A văzut însă în prima săptămână un lucru 
care nu le folosea şi a zis ucenicilor săi: Sculaţi-vă, să plecăm de 
aici! Iar ei s-au tulburat tare şi au zis: Dacă tot aveai gândul să ne 
mutăm, de ce am suferit atâta osteneală să construim chilia? Se 
vor sminti şi oamenii iarăşi de noi, zicând: Iată, s-au mutat iarăşi 
nestatornicii! Iar el, văzându-i pe aceştia împuţinaţi sufleteşte, le- 
a zis lor: Dacă unii se vor sminti, alţii iarăşi se vor zidi, zicând: 
Fericiţi unii ca aceştia, pentru că s-au mutat pentru Dumnezeu şi 
au disprețuit totul. Deci, cel care vrea să vină cu mine, să vină, eu 
oricum plec. Deci, au căzut toţi cu faţa la pământ, rugându-l să le 
îngăduie să meargă împreună cu el. 

6. Ziceau iarăşi că de multe ori se muta dintr-un loc în altul 
având numai dalta în coşul lui. 

7. Un frate a venit la Avva Agaton, zicând: Lasă-mă să locuiesc 
împreună cu tine! Venind el pe cale, găsise o bucată mică de 
salpetru şi a adus-o cu el. Bătrânul însă i-a zis: Unde ai găsit 
salpetrul? A zis fratele: Pe cale l-am găsit, mergând şi l-am luat. A 
zis lui Bătrânul: Dacă ai venit să stai cu mine, cum ai luat ceea ce 
nu ai pus tu acolo? Şi l-a trimis să-l ducă acolo de unde l-a luat. 

8. Ziceau despre Avva Ghelasie că din tinereţe a urmat o viaţă 
de neagonisire şi de retragere din lume. În acele timpuri erau şi 
alţii mulţi în aceleaşi locuri care îmbrăţişaseră împreună cu el 
aceeaşi viaţă. Între ei era şi un Bătrân oarecare, foarte simplu şi 
care nu avea nimic al său. Acesta a trăit până la sfârşit numai într- 
o chilie, deşi a dobândit ucenici la bătrâneţile lui. El a păzit până la 
moarte împreună cu cei care-l însoțeau porunca de a nu avea două 
haine şi de a nu se îngriji pentru ziua de mâine”. Şi când s-a 
întâmplat, prin lucrare dumnezeiască, să se formeze obşte în jurul 
Avvei Ghelasie, i-au oferit multe ţarini, iar pentru nevoile obştii a 
dobândit animale de povară şi boi. Căci Cel care a descoperit 
dumnezeiescului Pahomie mai întâi să facă obşte, i-a stat şi 


0 Încercăm traducere literală, pentru că avem aici un cuvânt frecvent 
folosit, pentru care nu avem încă un corespondent exact în limba română. 
Este vorba despre verbul oiipopyvyuw, care s-ar traduce exact prin 
împuţinare sufletească, cu sensul de a nu mai avea suport sufletesc 
pentru ceva, a deznădăjdui. 

° Matei 6, 34; 10, 10. 

acestuia în ajutor la organizarea deplină a mănăstirii. Deci, 
văzându-l pe acesta Bătrânul despre care spuneam mai sus şi 
păstrând pentru el o dragoste sinceră, îi zicea: Mă tem, Avva 
Ghelasie, să nu se lege gândul tău de tarini şi de cealaltă avuţie a 
obştii. Iar el i-a zis: Mai curând se leagă gândul tău de 
chendonariul” cu care lucrezi decât gândul lui Ghelasie de avuţie. 

9. Ziceau unii Bătrâni despre Avva Gheorghie, anahoretul, că a 
împlinit treizeci şi cinci de ani umblând gol prin pustie. 

10. A zis Avva Evprepie: Cele trupeşti sunt materie. Cel care 
iubeşte lumea iubeşte pietrele de poticnire0. Deci, dacă se 
întâmplă să pierdem ceva, să primim aceasta cu bucurie şi cu 
recunoştinţă, deoarece ne-a scăpat de griji. 

11. Avva Teodor din Ferme a dobândit trei cărţi bune. Şi l-a 
cercetat pe Avva Macarie, zicând: Am trei cărţi bune şi mă folosesc 
din ele şi fraţii le întrebuinţează şi se folosesc. Spune-mi, deci, ce 
sunt dator să fac? Să le ţin spre folosul meu şi al fraţilor sau să le 
vând şi să dau banii săracilor? Şi răspunzând Bătrânul, a zis lui: 
Bune sunt şi faptele, dar mai presus de toate este a nu avea nimic. 
Auzind aceasta, a plecat, le-a vândut şi a dat banii săracilor. 

12. A zis Avva Isidor: Patima înfricoşătoare şi obraznică a 
iubirii de arginţi nu cunoaşte săturare şi de aceea duce sufletul pe 
care l-a înrobit la cel din urmă dintre rele. Deci, să o alungăm de la 
noi de la început, căci, dacă ne stăpâneşte, este de nebiruit. 

13. Zicea Avva Isaac fraţilor: Părinţii noştri şi Avva Pamvo 
purtau haine vechi peticite şi din sevină”, iar acum purtaţi haine 
scumpe. Plecaţi de aici, căci aţi pustiit locul acesta. Iar când a fost 
să meargă la seceriş, le-a zis: Nu vă mai dau porunci pentru că nu 
le păziţi! 

14. Povestea unul dintre Părinţi că a venit odată un frate 
purtând un veşmânt scurt’ în biserica de la Chilii, în timpul Avvei 

0 Haină ţesută din cârpe vechi. Din cauza sărăciei, călugării 
confecţionau asemenea veşminte. În Patericul alfabetic, ca şi în Codicele 
mai nou (Sinaitic 454), în locul cuvântului KevTwvăplov apare 
KEDTNTIpLov , care înseamnă „ac”, „sulă”. Dacă acceptăm grafia aceasta, 
sensul se schimbă uşor: „Gândul tău poate să se lege de acul cu care 
lucrezi”. Am preferat să păstrăm grafica manuscriselor mai vechi (ET). 

0 Vezi Rom. 9, 32-33; 1 Cor. 8, 9; 1 Petru 2, 8. 

0 Sevina sau sivina erau fibre din foi de finic din care construiau 
frânghii, rogojini, mături şi altele. Hainele pe care le ţeseau cu sivină 
erau aspre şi călugării le foloseau pentru nevoinţă. 

° Kovoovhiov era o haină scurtă pe care o purtau cei din lume. 
Manuscrisele, însă, au cuvântul Kovkoviov, dar cuvântul acesta nu dă 
sensul din context, pentru că această coucouli era o piesă indispensabilă 
a veşmântului monahal (ET). 

Isaac. Şi l-a alungat pe el Bătrânul, zicând: Locul acesta este al 
monahilor, iar tu fiind lumesc, nu este cu putinţă să stai aici. 

15. A zis Avva Isaac că zicea Avva Pamvo: Monahul este dator 
să poarte o astfel de haină, încât, dacă o aruncă afară din chilie 
trei zile, nimeni să nu o ia. j 

16. A zis Avva Isidor: Dacă doreşti Împărăţia Cerurilor, să 
dispreţuieşti banii şi în locul lor să aşezi plata dumnezeiască. 

17. A zis iarăşi: A trăi după voia lui Dumnezeu este cu 
neputinţă pentru cel ce este iubitor de plăceri şi iubitor de arginţi. 

18. Povestea unul dintre Părinţi despre Avva loan Persul că din 
multul său har a ajuns la cea mai adâncă nerăutate. Acesta locuia 
în Arabia Egiptului. Odată a împrumutat de la un frate o monedă 
de aur şi a cumpărat fire de lână ca să lucreze. Dar a venit un frate 
şi l-a rugat, zicând: Dă-mi şi mie, Avva, puţine fire, ca să-mi fac un 
leviton”. Şi i-a dat cu bucurie. La fel şi altul a venit şi l-a rugat: Dă- 
mi şi mie puţine fire ca să-mi fac un ştergar. A dat şi acestuia. Şi 
altora care au cerut le-a dat cu simplitate şi cu bucurie. La sfârşit 
a venit stăpânul monedei de aur şi a cerut-o înapoi. Şi a zis lui 
Bătrânul: Ţi-o voi aduce eu. Dar neavând de unde să i-o dea înapoi, 
s-a sculat şi a plecat la Avva Iacob, iconomul, să-l roage să-i dea o 
monedă pentru ca să o întoarcă fratelui. Şi ajungând acolo, a aflat 
o monedă de aur pe jos, dar nu a atins-o, ci făcând rugăciuni, s-a 
întors la chilia sa. Şi iarăşi a venit fratele, vrând să-şi ia înapoi 
moneda. Şi i-a zis Bătrânul: Voi avea grijă, oricum! Şi plecând, 
iarăşi a găsit moneda jos, unde era. Şi făcând rugăciune, iarăşi s-a 
întors. Şi, iată, iarăşi a venit fratele, tulburându-l. Şi a zis 
Bătrânul: Încă o dată iartă-mă şi îţi voi aduce moneda. Şi 
ridicându-se, a plecat iarăşi spre locul acela şi a găsit acolo ceea 
ce era pus jos. Şi făcând rugăciune, a luat moneda şi s-a dus la 
Avva lacob şi i-a zis: Avva, venind către tine am găsit moneda 
aceasta pe cale. Arată dragoste şi vesteşte în ţinutul nostru, să 
vedem dacă nu a pierdut-o cineva. Şi dacă se va afla stăpânul ei, o 
voi înapoia. Deci, după ce a plecat el, Bătrânul a vestit timp de trei 
zile şi nimeni nu s-a aflat că ar fi pierdut moneda. Atunci a zis 
Bătrânul Avvei Iacob: Deci, dacă nimeni nu a pierdut-o, o voi da 
fratelui cutare, căci îi datorez o astfel de monedă. Venind să iau de 
la tine dragoste” şi să-i întorc datoria, am găsit moneda. Şi s-a 
minunat Bătrânul cum, fiind dator şi găsind o monedă, nu a luat-o 
îndată să o dea celui căruia îi era dator. Şi mai era acest lucru 
minunat la el, că dacă venea cineva să împrumute de la el ceva, 


° Levitonul era o tunică fără mâneci, căreia i se mai spunea şi colovion 
(SC). 
0 Citeşte: milostenie. 

nu-i dădea el însuşi, ci îi spunea fratelui: Mergi tu însuţi şi ia ceea 
ce ai nevoie. Şi dacă îi aducea înapoi, îi spunea: Pune la locul lui. 
Şi dacă cel care luase nu aducea înapoi ceea ce luase, nu-i zicea 
nimic. 

19. Ziceau despre Avva Iulian că făcuse aproape şaptezeci de 
ani trăind într-o peşteră mică şi neavând nimic din veacul acesta, 
fără numai un stihar din păr de cămilă, un şal şi o cană din lemn. 

20. A zis Avva Casian că un senator, după ce s-a lepădat de 
lume şi a dat cele ale sale săracilor, a mai păstrat câte ceva pentru 
trebuinţa sa, pentru că nu a vrut să primească smerenia deplinei 
lepădări şi ascultarea desăvârşită de canonul vieţuirii de obşte. 
Către el cel între sfinţi Vasilie a spus cuvântul acesta: Şi pe 
senator l-ai pierdut, şi nici monah nu te-ai făcut. 

21. A zis iarăşi că era un monah care locuia într-o peşteră în 
pustie. Şi s-a vestit acestuia de către rudeniile după trup: Tatăl tău 
suferă foarte tare şi se va sfârşi. Vino, deci, să primeşti moştenirea 
de la el. Iar el a răspuns către aceştia: Eu înaintea lui am murit 
pentru lume. Un mort nu poate să moştenească pe un viu. 

22. Odată l-au vizitat nişte fraţi pe Avva Macarie la Schit. Şi 
negăsind în chilia lui decât apă stricată, i-au zis: Avva, vino sus în 
sat şi te vom odihni. A zis lor Bătrânul: Fraţilor, ştiţi brutăria lui 
cutare în sat? Şi i-au zis: Da! A zis lor Bătrânul: Şi eu o ştiu. Ştiţi şi 
ogorul lui cutare pe unde curge râul? Au zis lui: Da! A zis lor 
Bătrânul: Şi eu îl ştiu. Deci, când vreau ceva, nu am nevoie de voi, 
ci mă duc singur. 

23. Ziceau în Schit despre Avva Moise că, vrând să se aşeze în 
Petra, a simţit pe cale oboseală şi zicea către sine: Cum voi putea 
să-mi strâng apă aici? Şi a venit către el un glas, zicând: Mergi 
acolo şi nu te îngriji de nimic. A mers, deci, şi a rămas acolo. Şi l- 
au vizitat unii dintre Părinţi şi nu avea decât un urcior de apă. Şi 
pregătind puţină linte, a consumat apa. lar Bătrânul s-a necăjit. 
Intrând, deci, şi ieşind, se ruga lui Dumnezeu. Şi iată un nor de 
ploaie a venit şi i-a umplut toate vasele. I-au zis, după aceasta, 
Bătrânului: Spune-ne, de ce intrai şi ieşeai? Şi le-a zis lor Bătrânul: 
Judecată făceam cu Dumnezeu, zicând: M-ai adus aici şi iată nu am 
apă ca să bea robii tăi. De aceea intram şi ieşeam, rugând pe 
Dumnezeu, până ne-a trimis apă. 

24. Ziceau despre Avva Meghetie că ieşea din chilie şi, dacă îi 
venea gândul să plece din acel loc, nu se mai întorcea în chilia sa. 
Căci nu avea nimic din veacul acesta, decât o ţepuşă cu care 
despica nuielele de finic, pentru că lucra trei coşuri pe zi pentru 
hrana sa. 

25. L-a întrebat un frate pe Avva Pistamon, zicând: Ce să fac, 
că mă necăjesc când vând lucrul mâinilor mele? Şi răspunzând 

Bătrânul, i-a zis: Şi Avva Sisoe, şi ceilalţi îşi vindeau lucrul mâinilor 
lor. Aceasta nu este păgubitor. Dar, când vinzi, spune o singură 
dată preţul lucrului. Dacă vrei să laşi puţin din preţ, este la voia ta. 
Căci aşa vei afla odihnă. Iarăşi i-a zis fratele: Dacă voi dobândi cele 
necesare în oricare alt fel, crezi că mai este nevoie să mă ocup cu 
lucrul de mână? Răspunzând Bătrânul, i-a zis: Orice altceva ai 
avea, nu părăsi lucrul de mână. Fă cât poţi, numai să nu te tulburi. 

26. Ziceau despre Avva Siluan că a ieşit ucenicul său Zaharia 
fără el şi, luând pe fraţi, a stricat gardul grădinii şi l-a făcut mai 
mare. Aflând, deci, Bătrânul, şi-a luat cojocul, a ieşit afară şi a zis 
fraţilor: Rugaţi-vă pentru mine! lar ei, văzându-l, au căzut la 
picioarele lui, zicând: Spune-ne ce ai, părinte? Iar el a zis către ei: 
Nu intru înăuntru şi nu dau jos milotarul de pe mine, până nu 
aduceţi gardul la locul unde era înainte. Iar ei au stricat iarăşi 
gardul şi l-au făcut aşa cum era mai înainte. 

27. A zis Avva Siluan: Eu sunt rob. Stăpânul meu mi-a zis: 
Lucrează lucrul Meu şi Eu te voi hrăni. Nu întreba însă de unde, 
lucrează numai şi Eu te voi hrăni. Eu, deci, dacă lucrez, mănânc 
din plata mea, iar dacă nu lucrez, mănânc dragoste”. 

28. Un frate l-a întrebat pe Avva Serapion, zicând: Spune-mi 
cuvânt! A zis lui Bătrânul: Ce să-ţi spun? Că ai luat cele ale 
văduvelor şi ale orfanilor şi le-ai pus în raftul acesta? Căci văzuse 
raftul plin cu cărţi. 

29. A fost întrebată fericita Sinclitichia dacă neagonisirea este 
un bun desăvârşit? Şi răspunzând aceasta, a zis: Tare desăvârşit 
este pentru cei care pot. Iar cei care o îndură au strâmtorare în 
trup, dar au odihnă în suflet. Precum hainele tari se spală şi se 
înălbesc bătându-se şi întorcându-se de mai multe ori, tot aşa şi 
sufletul puternic se întăreşte şi mai tare prin sărăcia de bunăvoie. 

30. A zis Avva lperehie: Comoară este pentru monah 
neagonisirea de bunăvoie. Adună comoară în cer, frate, căci 
nesfârşite vor fi veacurile de odihnă. 

31. Unul dintre sfinţi, numit Filagrie, locuia în pustia 
Ierusalimului, lucrând cu osteneală ca să-şi facă pâinea sa. Şi cum 
stătea odată în piaţă ca să-şi vândă lucrul de mână, iată s-a 
întâmplat să piardă cineva o pungă cu o mie de monede. Şi găsind- 
o, Bătrânul a stat în acel loc, zicând: Trebuie să vină cel care a 
pierdut-o. Şi iată că venea plângând. Şi luându-l pe el deoparte, 
Bătrânul i-a dat punga. Şi acela l-a ţinut vrând să-i dea o parte din 


0 Citeşte: milostenie. Deşi pare un pic de forţare a limbii române, am 
păstrat totuşi traducerea literală, pentru conotaţia specială a cuvântului 
dragoste în acest context, dar şi pentru expresia: a mânca dragoste! 
Milostenia este dragoste. 

bani. Dar Bătrânul nu a vrut. Atunci a început să strige: Veniţi să 
vedeţi un om al lui Dumnezeu ce a făcut. lar Bătrânul, plecând în 
ascuns, a ieşit din oraş ca să nu primească slavă omenească. 

32. A zis Avva Zoilo, preotul din Tamiâthis că l-a auzit pe 
părintele său, Avva Natanael, zicând despre alţi şapte senatori că 
au râvnit să fie ca Avva Arsenie şi să se nevoiască în Schit; Şi 
lepădându-se de toţi casnicii lor, au luat câte şapte târii şi 
foloseau cele mai simple vase de pământ, zicând: Ca să vadă 
Marele Dumnezeu şi milostivindu-Se să ne ierte păcatele. 

33. Era un începător care voia să se lepede de lume şi a zis 
unui Bătrân: Vreau să mă fac monah. A zis lui Bătrânul: Nu poţi. A 
zis acela: Pot. A zis lui Bătrânul: Dacă vrei, mergi, leapădă-te şi 
vino să stai în chilie. Şi, plecând, a dat tot ceea ce avea, păstrând 
pentru sine o sută de monede şi a venit la Bătrân. lar Bătrânul a 
zis către el: Mergi şi stai în chilia ta. Iar el, plecând, a stat în 
chilie. Şi pe când stătea el, gândurile îi ziceau: Uşa este veche. Are 
nevoie să fie făcută. Şi ieşind, a zis Bătrânului: Gândurile îmi spun 
că uşa este veche şi că trebuie făcută. Şi a zis lui Bătrânul: Nu te- 
ai lepădat. Mergi, dar, şi te leapădă şi după aceea vino să stai aici. 
lar el a plecat şi a dat nouăzeci de monede şi venind a zis 
Bătrânului. lată, m-am lepădat. A zis lui Bătrânul: Mergi şi stai în 
chilia ta. Iar el, plecând, s-a aşezat în chilie. Şi pe când şedea el, 
gândurile îi ziceau: Acoperişul este vechi, trebuie făcut. Şi 
plecând, a zis Bătrânului: Gândurile îmi spun că acoperişul este 
vechi şi trebuie făcut. A zis lui Bătrânul: Mergi şi te leapădă! Iar 
el, plecând, a dat cele zece monede şi venind a zis Bătrânului: Iată, 
m-am lepădat. Şi pe când şedea el în chilie, gândurile i-au zis: 
Toate sunt vechi aici şi leul poate să vină să mă mănânce. Şi a zis 
Bătrânului gândurile, iar Bătrânul a zis lui: Eu aştept ca toate să 
cadă peste mine şi leul să vină să mă mănânce, ca să mă izbăvesc. 
Mergi, stai în chilia ta şi roagă-te lui Dumnezeu. 

34. Era un Bătrân bolnav şi, cum nu mai avea cele necesare, l-a 
cercetat pe el un părinte din obşte şi l-a odihnit. Şi acesta a zis 
fraţilor: Siliţi-vă puţin, ca să odihnim pe bolnav. Iar bolnavul avea 
o oală plină cu aur, pe care o ascunsese într-o groapă făcută sub 
rogojină. S-a întâmplat ca acesta să moară şi nu a spus taina. După 


0 Tapu&Oc; (AapiErn) este o cetate importantă din Egiptul antic, ce se 
afla în Delta Nilului, la 13 km de țărmurile Mediteranei. De la sfârşitul 
sec. al IV-lea înainte de Hristos, odată cu dezvoltarea Alexandriei, 
Tamiâthis a început să decadă. 

° 'Tăpiov, 1. Monedă cunoscută în Italia şi Sicilia, de provenienţă 
arabă. Probabil provine din arabescul Dirahim, pluralul lui Dirham, 
monedă de argint care trimite la drahma grecească. 2. Măsură de 
greutate mică ce se folosea pentru preparatele medicale. 

ce l-au îngropat, a zis Avva fraţilor: Ridicaţi rogojina aceasta de 
aici. Şi ridicând-o au găsit aurul. Şi a zis Avva: Dacă în timp ce 
trăia nu a mărturisit taina şi nici când a murit nu a spus, avea 
nădejde în acesta. Nu ne atingem de el, ci mergeţi şi îngropaţi-l 
împreună cu el. Şi a coborât foc din cer şi timp de multe zile stătea 
deasupra mormântului lui în faţa tuturor şi toţi văzându-l se 
minunau. 

35. Un tânăr căuta să se lepede de lume, dar, de multe ori 
ieşind, l-au întors înapoi gândurile, încurcându-l cu diferite lucruri, 
căci era bogat. Într-una din zile, ieşind el să plece, l-au înconjurat 
gândurile şi i-au ridicat o mare tulburare în minte ca să-l întoarcă 
iarăşi. Şi îndată dezbrăcându-se şi aruncându-şi hainele sale, a 
plecat gol la mănăstire. lar Dumnezeu i-a descoperit unui Bătrân, 
spunându-i: Scoală-te şi primeşte pe luptătorul Meu. Şi sculându- 
se, Bătrânul l-a primit pe acela şi, aflând ce s-a întâmplat, s-a 
minunat şi i-a dat schima monahală. Când veneau, deci, fraţii la 
Bătrân şi-l întrebau despre diferite feluri de gânduri, le răspundea 
lor, dar dacă era despre lepădare, zicea: Întrebaţi pe fratele. 

36. Cineva a rugat pe un Bătrân să primească bani pentru 
nevoile sale; şi Bătrânul nu voia, mulţumindu-se cu lucrul său de 
mână. Dar cum acela stăruia, rugându-l să-i primească pentru 
folosul celor care au nevoie, Bătrânul i-a răspuns: Îndoită ruşine 
este aceasta, că iau, deşi nu am nevoie şi că dăruind ceea ce 
aparţine altuia, cad în slavă deşartă. 

37. A venit cineva mare din ţară străină, aducând cu sine mult 
aur în Schit, şi l-a rugat pe preot să-l dea fraţilor. Iar preotul i-a zis 
lui: Nu au nevoie fraţii. Dar silindu-l mult acela, preotul a pus 
coşuleţul la uşa bisericii şi a zis: Cel care are nevoie să ia! Şi 
niciunul nu s-a atins de el, iar unii nici nu l-au văzut. Şi a zis lui 
preotul: Dumnezeu a primit iubirea ta, mergi şi-l dă săracilor. Şi 
mult folosindu-se, a plecat. 

38. Cineva a adus unui Bătrân bani zicând: Să ai pentru 
cheltuielile tale că ai îmbătrânit şi eşti bolnav. Căci era lepros. Dar 
el răspunzând a zis: Tu ai venit să-mi iei pe Cel care mă hrăneşte 
de şaizeci de ani? Iată, de atâţia ani sunt bolnav şi nu-mi lipseşte 
nimic, deoarece Dumnezeu îmi dă cele trebuincioase şi mă 
hrăneşte. Şi nu a voit să primească. 

39. Povesteau Bătrânii despre un grădinar oarecare că lucra şi 
totdeauna osteneala lui o dădea milostenie, păstrând pentru sine 
numai cât îi era necesar. După un timp, însă, satana s-a strecurat 
în gândul lui, zicând: Adună pentru tine puţini bani, ca nu cumva 
îmbătrânind sau îmbolnăvindu-te să ai nevoie de cheltuială. Şi a 
adunat umplând un vas de lut cu monede. I s-a întâmplat, deci, să 
se îmbolnăvească şi să i se cangreneze un picior şi să cheltuiască 

banii la doctori fără folos. La urmă, a venit la el un doctor negustor 
şi i-a zis: Dacă nu va fi tăiat piciorul, tot trupul tău va face 
cangrenă. Şi a hotărât să-i taie piciorul. Dar în noaptea aceea, 
venindu-şi în sine şi părându-i rău de ceea ce făcuse, suspinând, a 
plâns şi a zis: Adu-ţi aminte, Doamne, de lucrurile mele de la 
început, pe care le-am făcut lucrând şi dăruind fraţilor. Şi acestea 
zicând, iată îngerul Domnului a stat în faţa lui şi a zis: Unde sunt 
banii pe care i-ai adunat şi unde este nădejdea pe care ţi-ai pus-o 
în ei? Atunci, dându-şi seama ce a făcut, a zis: Am păcătuit, 
Doamne, iartă-mă, şi de acum nu voi mai face aceasta. Atunci 
îngerul s-a atins de piciorul lui şi îndată s-a făcut sănătos. Şi 
sculându-se de dimineaţă a plecat la câmp să lucreze. 

A venit, deci, doctorul, după cum se înţeleseseră, cu instrumentele 
ca să-i taie piciorul. Şi i-au zis: De dimineaţă a plecat la câmp ca să 
lucreze. Atunci, mirându-se, doctorul a mers la câmp unde lucra 
grădinarul şi văzându-l săpând pământul, a slăvit pe Dumnezeu 
care i-a dat aceluia sănătate. 

40. Un frate a întrebat pe un Bătrân, zicând: Vrei să păstrez 
pentru mine două monede pentru cazul în care m-aş îmbolnăvi 
trupeşte? Văzând Bătrânul gândul lui că vrea să le păstreze, i-a zis 
lui: Da! Şi plecând fratele la chilia sa, era strâmtorat de gânduri, 
zicând: Oare mi-a spus adevărul Bătrânul sau nu? Şi sculându-se, a 
venit iarăşi la Bătrân şi punând metanie, i-a zis: Pentru Domnul, 
spune-mi adevărul, căci sunt chinuit de gânduri pentru cele două 
monede. A zis lui Bătrânul: Deoarece te-am văzut că vrei să le 
păstrezi, de aceea ţi-am zis aşa, dar nu este bine să ţină cineva mai 
mult decât nevoia trupului. Aşadar, dacă păstrezi cele două 
monede, în acestea va fi nădejdea ta. Şi dacă se întâmplă să le 
pierzi, nici Dumnezeu nu ne mai poartă de grijă. Deci, să ne punem 
nădejdea noastră în Domnul, pentru că Acesta ne poartă de grijă. 

41. Au venit odată nişte greci la Ostrachina” ca să arate 
dragoste” şi au luat cu ei şi pe iconomi ca să le arate cine sunt cei 
care au mai mare nevoie. Şi aceştia i-au dus la un lepros şi i-au dat 
ajutor. Dar el nu a voit să primească, zicând: Iată, ramurile de 
finic, cu acestea mă ostenesc şi împletesc şi aşa mănânc pâinea 
mea. Şi iarăşi i-au dus la coliba unei văduve cu copii. Şi bătând la 
poartă, fiica ei, care era goală, a răspuns dinăuntru. lar mama ei 
era plecată să lucreze, căci era spălătoreasă. Şi i-au dat ei haine şi 
bani. Dar ea nu a vrut să primească, zicând: A venit mama şi mi-a 


° Psalmul 54, 23. 

0 Cetate pe litoralul Mării Mediteraneene, mai la răsărit de revărsarea 
Nilului. 

0 Să facă milostenie. 

zis: Să nu-ţi pierzi curajul, a vrut Dumnezeu şi am găsit astăzi de 
lucru şi vom avea hrana noastră. Şi când a venit mama ei, au 
rugat-o şi pe ea să primească şi nu a vrut, zicând: Eu am pe Cel 
care-mi poartă de grijă, pe Dumnezeu, şi voi vreţi să mi-l luaţi? Iar 
ei auzind credinţa ei, au slăvit pe Dumnezeu. 

42. Povestea cineva dintre Părinţi că era un Bătrân învrednicit 
cu mare dar de la Dumnezeu. Şi ajungând renumit pentru vieţuirea 
lui virtuoasă, numele lui a ajuns până la împărat. Iar împăratul a 
trimis să-l aducă la el ca să se învrednicească de rugăciunile lui. Şi 
după ce s-a întâlnit cu el şi s-a folosit mult, i-a adus aur. Iar 
Bătrânul a primit şi plecând la ale sale a început să cultive un ogor 
şi un alt câmp. A venit, deci, la el un îndrăcit după obicei şi a zis 
Bătrânul demonului: leşi din făptura lui Dumnezeu! Şi a zis lui 
demonul: Nu te ascult pe tine. A zis lui Bătrânul: De ce? A zis 
demonul: Pentru că ai devenit ca unul dintre noi, părăsind grija 
cea pentru Dumnezeu şi te ocupi cu grijă lumească. De aceea nu te 
ascult şi nici nu ies. 

43. Un frate a găsit lemne în cale, căzute de pe o cămilă, şi le-a 
dus la chilie. Dar părintele lui i-a zis: De unde ai adus acestea? Iar 
el a zis: De pe cale. A zis lui iarăşi Bătrânul: Dacă erau aduse de 
vânt, adu-le înăuntru, iar dacă nu, mergi şi le pune la locul lor. 

44. Era un ascet luptat de iubirea de arginţi. Acesta adunase 
din lucrul său de mână o monedă, apoi două, apoi trei, apoi s-a 
străduit să le facă cinci. Dar îndată a căzut într-o boală şi începând 
să cangreneze piciorul a cheltuit o monedă, apoi pe toate cinci. 
Neîncetând boala, a venit în ziua următoare doctorul şi i-a zis: 
Piciorul tău trebuie tăiat, Avva, ca să nu se cangreneze tot trupul 
tău. Şi s-a hotărât să se lase tăiat. Dar noaptea a început să plângă 
şi i s-a arătat îngerul Domnului. Şi pierzându-se acesta cu firea, 
îngerul i-a luat piciorul şi cu mâna a început să-i ungă rana. Şi i-a 
zis îngerul: Le vei face cinci? Ce zici? Şi îndată l-a vindecat şi s-a 
făcut nevăzut. Făcându-se ziuă, a venit, deci, doctorul şi a bătut la 
poartă. Iar el, sculându-se, l-a întâmpinat. Şi văzând doctorul, s-a 
minunat şi, aflând întâmplarea, s-a făcut creştin, căci era păgân. 

45. A zis un Bătrân: Omul care a gustat dulceaţa neagonisirii 
simte că-l îngreuiază chiar şi haina pe care o poartă şi ulciorul 
pentru apă. Căci mintea lui în altă parte petrece. 

46. A zis iarăşi: Cel care nu a urât niciodată materia poate să-şi 
urască sufletul său după porunca Domnului”. 

47. A zis un Bătrân: Să nu ai în chilia ta haină agăţată 
nefolosită, căci îţi este moarte, deoarece alţii mai drepţi ca tine 
tremură de frig şi tu, păcătosul, ai şi de prisos. 


0 Vezi loan 12, 25; Luca 14, 26. 

48. A zis iarăşi: Să nu ai vas de prisos care să stea degeaba, 
chiar şi o scoică mică, pentru că vei da seama pentru aceasta. 

49. A zis iarăşi: Să nu ţii aur în viaţa ta pentru că nu-ţi va mai 
purta de grijă Dumnezeu. Ci, dacă se întâmplă să-ţi vină de undeva 
şi îţi trebuie pentru vreo nevoie sau pentru haină sau pentru 
hrană, cumpără-le, dar dacă nu-ţi trebuie, să nu te apuce noaptea 
cu el. 

50. A zis iarăşi: Dacă ai chilie în care încapi să-ţi pui capul tău, 
să nu construieşti alta niciodată pentru a afla acolo loc mai larg. 

51. A zis iarăşi: Dacă dobândeşti vreo carte, să nu împodobeşti 
coperta ei şi la proschinitarul” tău să nu pui acoperământ de preţ. 

52. A zis iarăşi: Vas de argint sau de aur niciodată să nu pipăie 
mâinile tale în chilia ta, chiar cât de mic ar fi. 

53. A zis iarăşi: Haină nouă să nu pui pe trupul tău, nici chiar 
culion. 

54. A zis iarăşi: Ştergar” să nu agăţi la cingătoarea ta. Toate 
acestea opresc străpungerea inimii şi tânguirea de la tine. Simplu 
spus, toate ale tale, şi aşternutul tău, şi vasele tale, şi încălţările 
tale, şi cureaua ta, aşa să fie încât dacă vin unii să fure, nimic să 
nu le placă să ia din cele ce sunt în chilia ta. 

55. A zis iarăşi: Dacă ai vas sau cuţit sau sapă sau orice altceva 
şi vezi că gândul tău iubeşte lucrul acela, aruncă-l de la tine, ca să- 
ţi înveţi gândul să nu iubească nimic decât numai pe Hristos. 

56. A zis iarăşi: Dacă dai milostenie şi te chinuieşte gândul că 
ai dat mult, să nu-i dai atenţie, pentru că este drăcesc. Dincolo de 
aceasta, să trăieşti cât poţi cu sărăcie şi smerenie, ca mai curând 
tu să ai nevoie totdeauna de milostenie. Căci cel care dă se bucură 
în inima lui, gândind că a făcut un lucru bun. Iar cel care nu are 
nimic, ci petrece în sărăcie, ajunge şi la mai mare smerenie, 
gândind că nimic bun nu face, nici nu dă ceva cuiva, ci mai curând 
caută să i se dea poruncă”. Aşa au trăit Părinţii noştri, aşa a găsit 
pe Dumnezeu Avva Arsenie. 

57. A zis un bătrân: lubeşte mult sărăcia şi să nu doreşti să ai 
lucruri bine făcute în chilia ta. Căci când sufletul caută un lucru şi 


0 Proschinitarul este suportul pe care se ţin cele necesare pentru 
rugăciune. 

0 Cuvântul eyxeipiov din textul vechi înseamnă prosop mic pe care 
clericii obişnuiau să-l agaţe la cingătoarea lor, ca simbol al ştergarului cu 
care Domnul a şters picioarele ucenicilor Săi după ce le-a spălat. Cu 
ştergarul acesta, preoţii ştergeau Sfânta Masă şi mâinile lor în timpul 
săvârşirii slujirii sfinte în biserică (ET). 

0 Este vorba de starea de simplitate şi de smerenie la care ajunge 
monahul când se leapădă de voia sa, chiar şi în ceea ce priveşte facerea 
lucrurilor bune, şi caută poruncă de la cineva pentru a o împlini. 

nu găseşte, suspină şi se smereşte şi atunci îl mângâie Dumnezeu 
şi îi dă străpungere. Când gustă sufletul din dulceaţa lui 
Dumnezeu, urăşte după aceea aproape şi haina pe care o poartă şi 
chiar propriul său trup. Aceasta îţi spun, fiule, că dacă nu-şi urăşte 
omul trupul său ca pe un duşman şi potrivnic şi nu refuză să facă 
voia lui până şi în cel mai mic lucru, nu poate niciodată să scape de 
cursele diavolului. Căci capcana diavolului pentru om, mai ales 
când acesta este tânăr, este trupul nostru, precum a spus şi Avva 
Isaia, poruncind: Să nu ţii mâna cuiva, nici să te apropii de trup 
străin, în afară de boală grea, şi atunci cu frică; nici să se apropie 
de tine mână străină, nici să te atingă; nici să spui la cineva să-ţi ia 
păduchele din barbă sau din părul capului sau de pe haina ta. Nici 
să nu dormi alături de cineva în toată viaţa ta. Nici să nu dai 
îmbrăţişare unui copil care nu are încă barbă, nici chiar în biserică 
şi nici celui care vine din străini. Să nu ai tovărăşie cu un copil, ca 
să nu se piardă sufletul tău, nici să nu stai sau să mergi aproape de 
el sau să vă atingeţi unul de altul. Nici la nevoile pântecelui tău să 
nu stai nicidecum alături de altul, căci cel cu adevărat evlavios se 
ruşinează şi de sine. Căci mulţi, dispreţuind aceste lucruri ca fiind 
mărunte, au căzut din acestea în prăpastie şi s-au pierdut. Căci 
orice rău mare începe de la cele mici şi apoi devine mare. Iar 
Domnul să ne înţelepţească întru frica Lui. 

58. A fost întrebat un Bătrân de un frate: Spune-mi, Avva, cum 
să mă mântuiesc? Iar acela şi-a scos levitonul”, s-a încins la mijloc, 
şi-a întins mâinile şi a zis: Aşa este dator monahul să fie, gol de 
materia lumii şi răstignit în lupte. 


Sfârşitul tratatului despre neagonisire. 


0 Veşmântul monahului. 

CAPITOLUL VII 


DIFERITE POVESTIRI CARE NE ÎNTĂRESC ÎN 
RĂBDARE ŞI BĂRBĂŢIE 


1. Au mers nişte fraţi la Avva Antonie şi i-au zis: Spune-ne 
cuvânt cum să ne mântuim! Le-a zis lor Bătrânul: Aţi auzit 
Scriptura? Vă este de ajuns. Dar ei au zis: Şi de la tine vrem să 
auzim, părinte. Le-a zis lor Bătrânul: Zice Evanghelia: Dacă cineva 
te loveşte peste obrazul drept, întoarce-l şi pe celălalt”. Au zis lui: 
Nu putem să facem aceasta. Le-a zis lor Bătrânul: Dacă nu puteţi 
să-l întoarceţi şi pe celălalt, măcar răbdaţi prima palmă. Au zis lui: 
Nici aceasta nu putem. A zis Bătrânul: Dacă nici aceasta nu puteţi, 
nu daţi înapoi cele ce aţi primit. Şi au zis: Nici aceasta nu putem. A 
zis atunci Bătrânul ucenicului său: Fă-le puţin terci, căci bolesc. 
Dacă aceasta nu puteţi şi aceea nu vreţi, ce să vă fac? 

2. Un frate a întrebat pe Avva Agaton, zicând: Am primit 
poruncă, dar este război acolo unde mă trimite porunca. Vreau, 
deci, să merg, pentru poruncă, dar mă tem de război. A zis lui 
Bătrânul: Dacă ar fi fost Agaton, ar fi împlinit porunca şi ar fi biruit 
războiul. 

3. A zis Avva Amon: Paisprezece ani am petrecut în Schit 
rugând pe Dumnezeu ziua şi noaptea ca să-mi dea har să biruiesc 
mânia. 

4. A zis Avva Pimen: Semnul monahului în ispite se arată. 

5. A zis Avva Visarion: Patruzeci de zile şi nopţi am stat între 
spini în picioare fără să dorm deloc. 

6. Acelaşi Avva Visarion a zis: Patruzeci de ani nu m-am întins 
pe o parte, ci dormeam şezând sau în picioare. 

7. Povesteau ucenicii Avvei Visarion că viaţa acestuia a fost ca 
a uneia din păsările care zboară în văzduh sau ca a vieţuitoarelor 
de noapte şi de uscat, petrecând totdeauna timpul vieţii sale 
netulburat şi fără grijă. Căci grijă de casă nu a avut, nici dorinţă 
de a-şi odihni sufletul în vreun loc, nici măsură de mâncare, nici 
construire de locaşuri, nici să poarte cu el cărţi. Ci s-a arătat întru 
totul mai presus de toate patimile” sufletului. Se hrănea cu 


° Matei 5, 39; Luca 6, 29. 

0 Patimile trupeşti sau fireşti se cheamă diferitele nevoi şi funcţii ale 
trupului omenesc, care ţin de viaţa biologică a omului: foamea, setea, 
simţul frigului şi al fierbinţelii, nevoia de odihnă, pornirea spre naşterea 
de copii şi altele care au fost îngăduite de Părintele creator, când omul a 
căzut din harul lui Dumnezeu, prin neascultare de voia dumnezeiască. 

nădejdea celor viitoare şi trăia cu întărirea credinţei. Îndura cu 
răbdare ca un rob, aici şi acolo, petrecând în frig şi în goliciune şi 
ars de arşiţa soarelui, totdeauna sub cerul liber. Se chinuia pe 
sine, rătăcind prin râpele pustiurilor şi lăsându-se de bunăvoie 
purtat, adeseori, pe tărâmul nesfârşit de nisip ca pe mare. Iar dacă 
se întâmpla să ajungă în vreun loc mai domestic, unde cei care duc 
acelaşi mod de viaţă o fac în obşte, aşezându-se în afara porţilor, 
plângea şi se tânguia asemenea unui naufragiat aruncat la mal. Şi 
când ieşea cineva dintre fraţi, îl găsea acolo şezând ca un cerşetor 
dintre săracii din lume, şi apropiindu-se de el cu milă îi zicea: De 
ce plângi, omule? Dacă îţi lipseşte ceva din cele necesare, vei 
primi după putinţa noastră. Intră, numai, înlăuntru ca să ne fii 
părtaş la masă şi la mângâiere, oricare va fi aceasta. Iar el 
răspundea: Nu pot să rămân sub un acoperiş înainte de a găsi 
propria mea casă. Am pierdut, zicea, multe lucruri în diferite 
moduri; căci am căzut şi în mâna piraţilor, am avut şi naufragiu, şi 
din neamul meu aristocrat am căzut şi, între cei de cinste fiind, am 
ajuns de necinste. Iar fratele, înduplecat de cuvânt, intra, lua pâine 
şi-l ruga zicând: la aceasta, părinte! lar celelalte, cum zici, 
Dumnezeu ţi le va da, şi ţară, şi neam, şi bogăţia de care vorbeai. 
Şi el încă şi mai mult plângea cu suspinări şi zicea tare: Nu ştiu să 
spun dacă va fi cu putinţă să găsesc cele pe care le-am pierdut şi le 
caut. Dar mai curând mă voi bucura să mă primejduiesc mereu, în 
fiecare zi până 
la moarte, neavând răgaz din partea nenumăratelor mele 
nenorociri. Căci trebuie să-mi termin drumul rătăcind continuu. 

8. Zicea Avva Visarion: Urmaţi calea împărătească; numărați 
milele? şi nu vă pierdeţi curajul. 

9. Un frate a mers la Avva Victor, isihastul, în Lavra Eliogului, 
şi i-a zis: Ce voi face, părinte, căci mă stăpâneşte patima oligoriei 
(împuţinării)? A răspuns Bătrânul: Este boală a sufletului. Aşa 


„Aceste funcţii fizice indispensabile - spune Sfântul Grigorie de Nyssa -, 
pornirea păcătoasă a omului care caută plăcerea, le face căi prin care 
pătrund patimile (cele păcătoase mai ales). În locul mâncării caută 
desfătarea, în locul îmbrăcămintei preferă înfrumusețarea... în loc să facă 
copii, vânează plăcerile în fărădelege”. Grigorie de Nyssa, Cuvânt la cei 
adormiţi, Ed. EPE, volumul X, pp. 189-191. Datorită voinţei celei bune şi 
conlucrării cu harul lui Dumnezeu, omul poate să le direcţioneze spre 
dumnezeiasca lipsă de patimi, fapt pe care-l mărturiseşte viaţa sfinţilor 
Bisericii noastre, aşa cum vedem şi aici la Sfântul Visarion (ET). 

° Mila ca unitate de măsurare a distanţei. 

° OAyopy înseamnă: a fi indiferent, a nu lua aminte, a fi nepăsător. În 
textele ascetice de aici, nepăsarea aceasta ia dimensiunile unei patimi 
asemănătoare cu acedia. 

cum celor care au boală de ochi, deoarece au această suferinţă, li 
se pare că văd mai multă lumină, iar celor sănătoşi mai puţină, la 
fel şi cei puţini la suflet, aflându-se sub împuţinarea lor mică, se 
răzvrătesc şi socotesc că este multă împuţinarea lor, iar cei 
sănătoşi mai curând se bucură în încercări. 

10. A zis Avva Grigorie Teologul: Dacă nu te aştepţi la nimic 
neplăcut atunci când te gândeşti să îmbrăţişezi filosofia” aceasta, 
atunci începutul este nepotrivit şi aducător de defăimare la adresa 
celor care au făcut-o. lar dacă te aşteptai la neplăcere şi nu ai 
întâlnit-o, atunci este harul, iar dacă ai întâlnit-o, sau înduri cu 
răbdare, sau te lepezi de făgăduinţa ta”. 

11. Povestea Avva Daniil că a fost un monah pe nume Dulas 
care era socotit între Părinţii cei mari. Acest Dulas, deci, a stat 
primii patruzeci de ani în obşte. Şi zicea: Încercând diferite 
moduri, am găsit că în obşte cel mai mult şi mai repede propăşesc 
monahii în lucrarea virtuţilor dacă stau în locul acela cu inimă 
adevărată”. Era, zice, un frate în obşte, la vedere smerit şi 
neînsemnat, dar la cuget era mare şi vrednic de cinste. Acesta, 
fiind de toţi disprețuit şi defăimat, se bucura şi simţea desfătare. 
Căci fraţii, din uneltirea celui străin, îl amărau pe acesta şi unii îl 
loveau, alţii îl scuipau, alţii îl umpleau de ocări, şi aceasta timp de 
douăzeci de ani. Drept care vrăjmaşul, nemaiputând să ducă 
răbdarea lui însufleţită, s-a furişat într-un frate şi, când ceilalţi 
fraţi se linişteau, intrând în biserică, a luat toate sfintele vase şi a 
fugit pe ascuns din obşte. Iar când a venit timpul adunării la 
slujbă, intrând canonarhul să pună tămâie, a descoperit că toate 
fuseseră luate şi plecând a dat de veste Avvei. Apoi a bătut toaca şi 
s-au adunat toţi fraţii şi au început să se tulbure şi să zică: Nimeni 


° Cuvântul filosofia din textul original nu se întâlneşte în textele 
noastre, dar în epoca aceea se folosea în literatura teologică ca un 
termen care desemna viaţa monahală şi, în general, viaţa duhovnicească 
în Hristos, ca unica filosofie adevărată de viaţă. Vezi şi Luca 14, 28-33. 

0 În timpul slujbei tunderii, preotul săvârşitor adresându-se 
candidatului îl întreabă din ce motive este mişcat spre aceasta şi dacă a 
luat în mod liber hotărârea de a se dărui lui Dumnezeu. Şi în acest 
moment solemn, înaintea lui Dumnezeu şi a oamenilor, candidatul la 
călugărie depune mărturisirea lui privind alegerea liberă şi conştientă 
pentru viaţa monahală. Apoi aude din gura preotului textul duhovnicesc 
adânc, frumos şi negrăit al Catehezei care începe prin cuvintele: „Vezi, 
fiule, ce făgăduinţă dai Stăpânului Hristos? Căci îngerii...” (vezi 
completarea în Slujba de călugărie). 

0 Păstrăm traducerea literală pentru a nu ne îndepărta de nuanțele 
discursului, care sunt foarte importante. Expresia inimă adevărată poate 
însemna cu trezvie, cu participare lăuntrică, cu deplină conştiinţă a 
lucrului, cu toată inima, nu pur şi simplu cu bună dispoziţie. 

altul nu le-a luat decât cutare frate şi de aceea nu a venit nici la 
adunare. Căci dacă nu ar fi făcut asta, ca întotdeauna şi acum ar fi 
venit primul. Şi au trimis la el şi l-au aflat stând la rugăciune. Şi 
bătând au intrat şi l-au târât cu forţa. Iar el îi ruga zicând: Ce s-a 
întâmplat, părinţilor? Iar ei, aruncând asupra lui ocări şi batjocuri, 
ziceau: Fur de lucruri sfinte, nu eşti vrednic nici să trăieşti. Nu ţi-a 
fost de ajuns că atâţia ani ne-ai tulburat, acum, iată, te joci cu 
sufletele noastre. Iar acela zicea: lertaţi-mă că am greşit! Şi l-au 
adus la Avva şi i-au zis: Avva, acesta este cel care de la început 
răvăşeşte obştea. Şi au început unul câte unul să spună: L-am 
văzut mâncând pe ascuns legume. Altul: Furând pâinile, le dădea 
afară. Şi altul: L-am prins bând vinul cel mai bun. Şi cu toate că 
toţi minţeau, erau crezuţi. lar pe acela, chiar dacă spunea 
adevărul, nu-l auzea nimeni. A luat, deci, Avva schima de pe el, 
zicând: Acestea nu sunt vrednice de un creştin. Şi înfăşurându-l cu 
lanţuri l-au predat iconomului Lavrei. Şi acela, dezbrăcându-l şi 
lovindu-l cu vâna de bou, voia să ştie dacă sunt adevărate cele ce 
se spuneau împotriva lui. Iar el, râzând, zicea: lertaţi-mă că am 
greşit. Infuriindu-se din pricina acestui cuvânt, a poruncit să-l 
arunce în închisoare şi să-i prindă picioarele în prinsoarea de 
lemn’. A scris apoi şi stăpânitorului cetăţii cele întâmplate. Şi au 
venit îndată cei împuterniciţi şi l-au luat. Şi suindu-l pe el pe un 
animal fără şa, având un lanţ greu în jurul gâtului, îl târau prin 
mijlocul cetăţii”. Şi fiind adus la judecător, a fost întrebat cum i se 
spune şi de unde şi pentru ce s-a făcut monah. Iar el nu mai 
spunea nimic decât: Am păcătuit, iartă-mă.  Mâniindu-se 
stăpânitorul, a poruncit să fie întins şi bătut cu vine de bou crude 
până îi vor zdrobi spatele. Fiind, deci, întins din patru părţi şi 
biciuit fără milă cu vine de bou, cu faţa veselă, zicea către 
stăpânitor: Loveşte, loveşte. Plata mea o faci mai strălucitoare. Iar 
acela zicea: Eu voi face ca pedeapsa ta să strălucească mai mult 
decât zăpada. Şi a poruncit să aştearnă foc aprins sub pântecele 
lui, şi după ce au amestecat sare cu oţet, au turnat peste rănile lui. 
Iar cei de faţă se minunau de atâta putere de a îndura. Şi ziceau 
către el: Spune-ne unde ai pus sfintele vase şi te eliberăm. Iar el 
răspundea: Nu ştiu nimic. În cele din urmă poruncind să înceteze 
chinurile, a dat ordin să fie dus în închisoare şi să-l ţină fără 


° Unul dintre cele mai înfricoşătoare instrumente de chinuire pentru 
cei întemnițați. Era un lemn țintuit de podea cu găuri prin care se treceau 
picioarele celui ţinut, încât să nu se poată mişca. Chinul cel mai cumplit 
era când picioarele din găuri erau foarte distanţate între ele şi aceasta nu 
pentru puţin timp, ci pentru o zi întreagă sau pentru mai multe zile (ET). 

0 Toată această scenă constituia pentru acea epocă defăimarea adusă 
omului considerat vinovat de o greşeală gravă. 

mâncare şi fără îngrijire. Şi în ziua următoare, trimițând la Lavră, 
a poruncit să vină cei din obşte şi Avva. Şi venind aceştia, le-a zis 
stăpânitorul: Am făcut multe şi l-am supus la multe pedepse, dar 
nu am putut să aflu de la el nimic. Şi i-au zis lui fraţii: Stăpâne, şi 
multe alte rele a făcut şi pentru Dumnezeu le-am suportat, 
nădăjduind că se va pocăi, dar iată a ajuns şi mai rău. A zis lor: Ce 
să fac, deci, cu el? Au zis lui: Cele prevăzute de lege. A zis lor: Pe 
cei care fură cele sfinte legea îi ucide. Au zis: Să fie dat morţii! Şi 
după ce le-a dat drumul acelora, l-a adus pe fratele şi, aşezându-se 
pe scaunul de judecată, i-a zis: Mărturiseşte, nenorocitule, şi vei 
scăpa de moarte. A zis fratele: Dacă porunceşti să spun ceea ce nu 
am făcut, voi spune. lar acela a zis: Nu vreau să spui minciuni 
împotriva ta. Iar fratele a zis: Nimic din cele despre care sunt 
întrebat nu ştiu să fi făcut vreodată. Văzând stăpânitorul că nu 
spune nimic, a poruncit să i se taie capul. Şi luându-l călăii, îl 
duceau să-i taie capul. Dar în timp ce-l duceau, cel care luase 
odoarele, fiind străpuns la inimă, a zis către sine: Fie acum, fie 
altădată, lucrul se va face cunoscut oricum. Şi chiar dacă aici 
scapi, ce vei face în ziua aceea? Cum te vei apăra de fapte ca 
acelea? Şi a venit la Avva şi i-a zis: Trimite repede pe cineva, ca să 
nu moară fratele. Căci s-au găsit sfintele vase. A trimis deci pe 
cineva şi a spus stăpânitorului, iar acesta l-a eliberat pe frate şi l- 
au adus în obşte. Şi au început toţi să cadă la picioarele lui şi să 
spună: Am păcătuit faţă de tine, iartă-ne. Iar el a început să plângă 
şi să spună: lertaţi-mă voi pe mine pentru că vă datorez multe 
mulţumiri, deoarece pentru aceste mici pătimiri m-am învrednicit 
de mari bunătăţi. Căci mereu mă bucuram nespus când auzeam 
spusele voastre neîntemeiate despre mine, deoarece pentru acele 
mici defăimări mă voi învrednici de mari cinstiri în ziua cea 
înfricoşătoare. M-aş fi bucurat şi mai mult acum că îmi făceaţi 
acele lucruri dacă n-ar fi fost întristarea mea pentru voi, deoarece 
vedeam de acum răsplata pentru asemenea încercări, şi anume 
odihna ce va să vină în Împărăţia Cerurilor. A mai trăit fratele trei 
zile şi a plecat la Domnul. Şi venind unul din fraţi să vadă cum 
este, l-a aflat pe acela stând în genunchi. Căci în momentul în care 
făcea metanie şi se ruga, aşa şi-a dat sufletul, rămânând, deci, 
numai trupul. Şi a venit fratele şi a dat de veste avvei. Acesta a 
poruncit să ducă trupul fratelui în biserică pentru a fi înmormântat 
acolo. Cum l-au pus, deci, în faţa Sfântului Jertfelnic, a poruncit să 
bată toaca pentru ca toată Lavra să se adune şi cu cinstire să pună 
trupul lui în mormânt. Când s-au adunat, au vrut ca fiecare să ia 
binecuvântare de la el. Văzând, deci, aceasta, Avva a pus trupul lui 
în altar şi, închizând uşa, a aşteptat pe Avva Lavrei pentru ca 
împreună să facă înmormântarea. lar când a venit părintele Lavrei 

împreună cu clericii, după ce au făcut rugăciunea, a zis avvei: 
Deschide şi adu trupul să-l înmormântăm, căci este timpul ceasului 
al nouălea. Şi deschizând nu au găsit nimic, decât numai hainele 
sale şi sandalele. Şi toţi fiind uimiţi, au început să se minuneze şi 
să aducă slavă lui Dumnezeu cu lacrimi, zicând: Vedeţi, fraţilor, ce 
aduc îndelunga-răbdare şi smerenia? Aşa cum aţi văzut, la fel şi voi 
să vă nevoiţi, răbdând batjocurile şi încercările, căci acestea ne 
aduc Împărăţia lui Dumnezeu prin harul Domnului nostru lisus 
Hristos. 

12. Un frate vieţuia în obşte, supus, şi se folosea, fiind smerit în 
toate. Câştiga în nouă situaţii şi se întrista în una. A plecat însă în 
altă obşte şi s-a micşorat cu unu câştigul, adică câştiga în opt şi se 
întrista în două. Şi iarăşi, a ieşit şi de acolo şi a mers în altă obşte, 
unde câştiga şapte şi se întrista în trei situaţii. Şi de acolo a plecat 
la fel, făcând aceasta până când s-a văzut pe sine câştigând în cinci 
lucruri şi întristându-se în cinci. La urmă a vrut să intre într-o altă 
obşte. Dar, înainte de a intra, a luat o hârtie şi aşezându-se a zis în 
sinea sa: Dacă te vei încredința gândului tău, nu-ţi va ajunge lumea 
toată ca să te muţi. Pune făgăduinţă în inima ta că vei răbda şi 
scrie pe hârtia aceasta: Ai ieşit din cutare mănăstire pentru că ai 
avut tulburări şi de la cealaltă pentru cutare motiv. Şi scrie toate 
motivele care te-au scos din obşte de fiecare dată. Şi scrie, după 
aceea: Toate aceste motive le vei afla şi aici. Vei răbda? În numele 
lui lisus Hristos, Fiul lui Dumnezeu, voi răbda! Şi înfăşurând 
hârtia, a pus-o la cingătoare şi, rugându-se, a intrat în obşte. Şi, 
după un timp, a început să vadă întâmplându-se anumite lucruri 
din pricina cărora înainte părăsea obştea şi, când îi venea să se 
tulbure, lua deoparte hârtia aceea şi citind-o găsea făgăduinţa că: 
În numele lui lisus Hristos voi răbda. Şi afla odihnă, zicând în sinea 
sa: Ai făcut legământ cu Dumnezeu. Cere de la El ajutor. La fel, şi 
altele văzând şi făcând acelaşi lucru, afla odihnă. Deci, neputând 
cel viclean să îndure răbdarea fratelui, a pus fraţilor gândul să 
creadă că fratele se vindecă citind ceva şi să zică: Este vrăjitor şi 
citind ceva anume nu se tulbură atunci când noi ne tulburăm. Şi au 
mers la Avva zicându-i: Nu putem să stăm împreună cu fratele 
cutare, căci este vrăjitor şi ţine vraja lui la cingătoare. Dacă vrei 
să-l păstrezi pe acesta, slobozeşte-ne pe noi. Dar Avva, fiind 
duhovnicesc şi cunoscând smerenia fratelui, a înţeles că ceea ce se 
întâmplă este din pizma diavolului şi a zis fraţilor: Mergeţi şi vă 
rugaţi! Mă voi ruga şi eu şi peste trei zile vă spun răspunsul. Deci, 
pe când dormea fratele, Avva i-a desfăcut cingătoarea şi a citit 
însemnarea, apoi a pus-o la loc şi iarăşi l-a încins cu cingătoarea. 
Şi după trei zile au venit fraţii şi au spus avvei: Miluieşte-ne, 
spune-ne nouă ce vei face. Şi a zis: Chemaţi pe fratele. Şi a zis 

Avva: De ce sminteşti pe fraţi? Şi a răspuns: Am păcătuit, iertaţi- 
mă şi rugaţi-vă pentru mine! Şi a zis Avva fraţilor: Ce ziceaţi că 
face fratele acesta? Şi au zis: Este vrăjitor şi vraja este în 
cingătoarea lui. Şi a zis Avva: Scoateţi vrăjile lui. Dar pentru că 
fratele nu-i lăsa să-i desfacă cingătoarea, Avva a poruncit să o taie. 
Atunci au găsit hârtia. Şi a dat-o Avva unuia dintre diaconi, 
poruncindu-i să stea sus şi să o citească, zicând: Ca şi în aceasta să 
se ruşineze diavolul, care pune vrăjile în mintea oamenilor. Şi când 
a citit hârtia şi că în numele lui lisus Hristos voi face răbdare 
fraţilor, ruşinându-se fraţii şi mai mult decât ei diavolul, au pus 
metanie avvei, zicând: Am păcătuit. A zis lor Avva: Mie îmi puneţi 
metanie? Lui Dumnezeu şi fratelui puneţi metanie! Şi a zis Avva 
fratelui: Să ne rugăm lui Dumnezeu ca să-i ierte. Şi s-au rugat 
pentru ei. 

13. Un eunuc stătea în pustia cea mai adâncă a Schitului. Chilia 
lui era ca la optsprezece mile de Schit. O dată pe săptămână, 
acesta mergea noaptea la Avva Daniil, şi nimeni nu ştia aceasta 
fără numai ucenicul avvei. lar Bătrânul poruncise ucenicului său 
să umple un ulcior cu apă pentru acest eunuc o dată pe săptămână 
şi să ducă ulciorul şi să-l aşeze afară în faţa uşii lui. Să baţi la uşă 
numai şi să pleci, fără să vorbeşti deloc cu el, ci cercetează şi, 
dacă vreodată vei găsi lângă uşă vreun ciob de lut scris, adu-l cu 
tine. Deci, aşa făcea ucenicul acela. Şi într-una din zile, ucenicul a 
găsit un ciob de lut pe care scria: Adu uneltele şi vino tu, dar să te 
însoţească şi ucenicul tău. Şi citind Bătrânul însemnarea de pe 
ciob, a plâns cu plânset mare şi a zis către ucenicul lui: Vai, pustie 
adâncă, ce stâlp pierzi astăzi! Şi a zis ucenicului său: Ţine aceste 
unelte şi vino şi urmează-mi. Vai! Să mergem repede, să ajungem 
la Bătrân, să nu cumva să fim lipsiţi de rugăciunile lui, căci pleacă 
la Domnul. Şi plângând au plecat amândoi. Şi l-au găsit pe eunuc 
cuprins de fierbinţeală mare. Şi Bătrânul s-a aruncat la pieptul lui 
şi a plâns mult şi a zis: Fericit eşti că, îngrijindu-te pentru ceasul 
acesta, ai nesocotit împărăţia cea pământească şi pe toţi oamenii. 
Şi a zis eunucul: Fericit eşti tu, noule Avraam şi primitorule al lui 
Hristos, pentru că multe roade primeşte Domnul prin mâinile tale. 
Şi a zis lui Bătrânul: Fă-ne nouă rugăciune, părinte! Şi a zis lui 
eunucul: Eu am nevoie de multe rugăciuni în ceasul acesta. A zis 
lui Bătrânul: Dacă eu aş fi ajuns înaintea ta în ceasul acesta, m-aş 
fi rugat pentru tine. Atunci, aşezându-se pe rogojină, eunucul a 
cuprins cu mâinile capul Bătrânului şi l-a sărutat zicând: 
Dumnezeu, Cel care m-a adus pe mine în acest loc, El să-ți 
împlinească bătrâneţile tale precum lui Avraam. Şi luând Bătrânul 
pe ucenicul său, s-au aruncat amândoi la genunchii eunucului, 
zicând: Binecuvântează pe fiul meu, părinte. Şi sărutându-l pe el, i- 

a zis: Dumnezeule, Cel care eşti cu mine în ceasul acesta al 
despărțirii mele de trup, care ai văzut câţi paşi a făcut fratele 
acesta până la chilia mea pentru numele Tău, fă să se odihnească 
duhul Părinților lui peste el, cum s-a odihnit duhul lui Ilie peste 
Elisei. Apoi a zis eunucul Bătrânului: Pentru Domnul, nu mă 
dezbrăcaţi de cele ce port, ci cum sunt, aşa trimiteţi-mă la Domnul, 
şi să nu afle nimeni altcineva despre mine, decât numai voi. Şi a zis 
Bătrânului: Dă-mi să mă împărtăşesc. Şi împărtăşindu-se, a zis: 
Daţi-mi mie iubirea cea întru Hristos şi rugaţi-vă pentru mine, şi 
uitându-se în partea dreaptă, a zis: Bine aţi venit! Şi strălucea faţa 
lui ca focul. Şi a făcut peste gura sa semnul crucii şi a zis: In 
mâinile Tale, Dumnezeule, îmi dau duhul meu. Şi aşa şi-a dat 
sufletul său Domnului. Şi plângând amândoi, au săpat groapă în 
faţa peşterii. lar Bătrânul, dând jos de pe el mantia pe care o 
purta, a zis ucenicului său: Imbracă-l peste cele pe care le poartă. 
Căci acela purta o pânză din sibină şi o haină” peticită. Şi 
îmbrăcându-l, fratelui i-a căzut privirea şi a văzut că sânii lui erau 
de femeie, ca două frunze uscate, dar nu a zis nimic. Şi 
îngropându-l, au făcut rugăciune. Şi a zis Bătrânul ucenicului: Să 
dezlegăm postul şi să arătăm dragoste pentru Bătrânul. S-au 
împărtăşit şi au găsit acolo puţini pesmeţi şi seminţe înmuiate. Şi 
au mâncat deasupra mormântului ca semn de dragoste pentru el. 
Apoi, păstrând rânduiala pe care o aveau, s-au întors mulţumind 
lui Dumnezeu la chilia lor. În timp ce mergeau pe cale, ucenicul a 
zis Bătrânului: Ştii, părinte, că eunucul acela era femeie? 
Îmbrăcându-l am văzut sânii lui care erau de femeie, ca două 
frunze uscate. Şi a zis Bătrânul: Ştiu, fiule, că era femeie. Vrei, 
deci, să-ţi povestesc despre ea? Ascultă: Aceasta a fost prima 
patricianăl a palatului şi împăratul Iustinian? a dorit să o ia în 
palatul său, pentru multa sa înţelepciune. Dar aflând Teodora” 
împărăteasa şi înfuriindu-se, voia să o trimită în exil. Aceea a aflat 
gândul împărătesei şi, plătind o corabie în care a încărcat în timpul 
nopţii unele din lucrurile sale, a plecat în ascuns şi a ajuns în 


° Cuvântul Kevrwviov din textul original înseamnă haină confecţionată 
prin cusătura unor bucăţi diferite de materiale vechi. 

° Patricianul (patriciana) în statul roman şi în cel bizantin până în sec. 
al XI-lea era cel care aparţinea clasei sociale sau politice celei mai înalte, 
opusă plebei. În limba greacă nouă, corespunde noţiunilor de conducător, 
aristocrat. De asemenea, era un titlu pe viaţă, dar nu ereditar, pe care 
împăratul bizantin îl atribuia persoanelor apropiate palatului, înalţilor 
demnitari, politicienilor, soldaţilor ş.a. şi singurul titlu care se dădea 
femeilor din familia împărătească sau celor favorizate la palat (ET). 

0 Împăratul Bizanțului între 527 şi 547. 

0 Soţia împăratului Iustinian (500-548). 

Alexandria. Şi a locuit în Pemptonul” Alexandriei unde a făcut o 
mănăstire, căreia i se spune până astăzi a Patricienei. După ce a 
murit 'Teodora, iarăşi a aflat că împăratul voia să trimită să o 
aducă înapoi. Şi iarăşi a fugit noaptea din Alexandria şi a venit aici 
aproape de mine singură. M-a rugat să-i dau aici chilie lângă schit 
şi mi-a încredinţat toate în amănunt cele despre ea. l-am dat 
peştera aceasta şi s-a îmbrăcat cu haine de bărbat. Iată sunt deja 
douăzeci şi opt de ani de când este în Schit şi nimeni nu a 
cunoscut-o, decât tu, un alt frate şi eu, Bătrânul. Când plecam în 
vreun loc, porunceam fratelui să-i umple ulciorul cu apă. Nimeni 
nu a aflat cine este, decât numai tu singur. Câţi soli nu a trimis 
împăratul Iustinian să o caute! Dar nu numai acela, ci şi papa? 
Alexandriei şi toate cetăţile, dar nimeni nu a ştiut în ce loc 
vieţuieşte până în ziua de astăzi. lată, aşadar, cum cei care au fost 
crescuţi împărăteşte se luptă împotriva diavolului şi îşi zdrobesc 
trupurile lor. Iar noi cei care ne-am născut în sat şi nu ajungeam să 
ne săturăm nici cu pâine, venind la vieţuirea monahală, facem 
risipă şi nici măcar o singură virtute nu dobândim. Să ne rugăm, 
dar, ca Domnul să ne învrednicească şi pe noi să găsim acelaşi 
drum şi împreună cu Sfinţii noştri Părinţi să aflăm milă în ziua 
aceea, împreună şi cu Avva Anastasie Eunucul, căci se numea 
Anastasia, pentru rugăciunile şi mijlocirile Stăpânei noastre, 
Născătoarei de Dumnezeu şi ale tuturor sfinţilor, şi ale Avvei 
Daniil, la înfricoşătorul scaun de judecată al Domnului nostru lisus 
Hristos’. 

14. Era un argintar” tânăr în Antiohia cea Mare” pe nume 
Andronic. El a luat de soţie pe fata unui alt argintar, care se 


° Centru monastic la o distanţă de cinci stadii de Alexandria. 

° Denumire folosită pentru Patriarhul Alexandriei, păstrată până astăzi 
în titulatura acestuia. 

° Prăznuirea Sfintei Anastasia Patriciana se face la 10 martie. 

° Cuvântul apyvponp&rnc înseamnă şi cămătar sau schimbător de bani, 
şi argintar, artizanul care confecţionează vase din argint şi le vinde. De 
altfel, în această epocă, aveau multă trecere vasele de argint şi, în 
general, obiectele de argint. Probabil că şi editarea textului a confundat 
cele două lucrări (ET). 

0 Este vorba despre Antiohia, capitala vechii Sirii, care se distingea de 
cele douăzeci şi opt de cetăţi care aveau acelaşi nume, cu supranumele 
de „cea Mare” sau „cea a Orontului” (pentru că era construită la 
revărsarea râului Oronte) şi din perioada lui Iustinian s-a numit şi 
Cetatea lui Dumnezeu, 'Theopolis. În secolul al IV-lea, Antiohia cea Mare 
şi Alexandria erau deja cele mai importante cetăţi ale împărăției, după 
Constantinopol. În Antiohia, pentru prima dată ucenicii Domnului au 
primit numele de creştini (Fapte 11, 26) (ET). 

numea loan. Numele fetei era Atanasia; şi a fost cu adevărat 
nemuritoare” şi cu faptele, şi cu cugetul ei. Iar Andronic era foarte 
evlavios şi plin de fapte bune. La fel şi femeia lui. Erau foarte 
bogaţi. Viaţa lor era astfel: cele ale argintarului şi averea lui le 
împărțea în trei părţi; o parte pentru săraci, una pentru monahi şi 
o parte pentru avere şi pentru ateliere. Toată cetatea iubea pe Kir 
Andronic pentru bunătatea lui. El a cunoscut pe femeia lui şi 
aceasta zămislind a născut un fiu şi i-au pus numele Ioan. Încă o 
dată luând în pântece a născut o fiică şi i-au pus numele Maria. De 
atunci Andronic nu s-a mai apropiat de femeia lui. Ci grija lui s-a 
îndreptat spre faptele bune”, împreună şi cu alţi argintari. În zilele 
de duminică, luni, miercuri şi vineri, de seara până dimineaţa, 
Andronic mergea să ajute la spălarea bărbaţilor, iar Kira Atanasia 
la spălarea femeilor. Aşa au trecut doisprezece ani şi, într-una din 
zile, a venit Kira Atanasia de la lucrarea aceasta spre dimineaţă şi 
a mers să-şi vadă copiii şi i-a găsit suspinând. Şi tulburându-se, s-a 
urcat în patul lor şi i-a pus pe amândoi la pieptul său. Iar fericitul 
Andronic intrând, a început să strige la femeia lui, crezând că 
dormea demult. lar aceea a zis: Nu te mânia, domnul meu, căci 
copiii sunt bolnavi. Şi el, atingându-se de ei, a văzut că sunt 
cuprinşi de fierbinţeală şi suspinând a zis: Să se facă voia 
Domnului. Şi a plecat în afara cetăţii să se roage Sfântului Iulian, 
căci acolo erau înmormântați părinţii lui. Şi a stat acolo până la 
ceasul al şaselea. Şi întorcându-se, a auzit jale mare şi multă 
gălăgie în casa lui. Iar el tulburându-se a alergat şi a aflat aproape 
toată cetatea în casa lui şi pe copii morţi. Şi văzând pe cei doi 
prunci aşezaţi pe pat, intrând în paraclisul casei, s-a aruncat pe 
sine înaintea Mântuitorului şi plângând zicea: Gol am ieşit din 
pântecele maicii mele, gol voi şi pleca acolo. Domnul a dat, 
Domnul a luat. Cum a hotărât Domnul, aşa s-a făcut. Fie numele 
Domnului binecuvântat de acum şi până în veac”. Iar femeia lui era 
să se sufoce, zicând: Voi muri împreună cu copiii mei. La 
înmormântarea copiilor s-a adunat toată cetatea, chiar şi 
patriarhul împreună cu toată preoțimea, şi i-au aşezat pe ei în 
martiriconul” Sfântului Iulian, deasupra bunicilor lor. După aceea 


° Atanasia înseamnă nemuritoare. 

° Erau grupe organizate de voluntari, dintre creştinii afierosiţi care se 
dedicau lucrărilor filantropice. În special, se preocupau cu îngrijirea 
bolnavilor, spălarea şi curăţenia lor. Vezi D. Tsamis, Matericonul, 
capitolul V, pagina 98, Tesalonic, 1995. 

° Este vorba de ora bizantină, care corespunde aproximativ cu ora 
douăsprezece ziua. 

° Iov 1, 21. 

0 Primele biserici creştine s-au numit martiricon pentru următorul 

Patriarhul, luându-l pe fericitul Andronic, l-a dus la episcopie, iar 
femeia acestuia nu a vrut să plece la casa ei, ci a dormit în 
martiricon. Pe la miezul nopţii s-a arătat ei Sfântul Mucenic Iulian 
în chip de monah zicându-i: De ce nu-i laşi pe cei de aici să se 
odihnească? lar ea a zis: Domnul meu, nu te supăra pe mine 
deoarece sunt îndurerată. Căci numai doi copii am avut şi astăzi i- 
am îngropat pe amândoi aici. lar el a zis ei: De câţi ani erau copiii 
tăi? Iar ea zis lui: De doisprezece ani unul şi de zece celălalt. Iar el 
a zis către ea: De ce plângi, deci, pentru ei? Mai bine plângi 
păcatele tale. Căci îţi spun ţie, femeie, în felul în care cere firea 
omului mâncarea şi este cu neputinţă să nu-i dai să mănânce, tot 
aşa vor cere pruncii în ziua aceea de la Hristos bunătăţile cele 
viitoare, zicând: Judecătorule drepte, ne-ai lipsit pe noi de cele 
pământeşti, nu ne lipsi şi de cele cereşti. lar ea auzind, a fost 
pătrunsă la inimă şi a schimbat jalea ei în bucurie. Deci, dacă 
pruncii mei vor trăi în ceruri, de ce să plâng? Şi întorcându-se, s-a 
uitat după monahul care-i vorbise şi, căutându-l în toată biserica, 
nu l-a găsit. Atunci a bătut la uşa portarului, zicând: Unde este 
părintele care a intrat acum aici? I-a zis ei portarul: Vezi toate 
uşile încuiate şi întrebi unde este monahul care a intrat acum aici? 
Şi gândindu-se mai bine, paramonarul” şi-a dat seama că femeia a 
avut vedenie. Iar ea, fiind cuprinsă de frică, l-a rugat s-o lase să 
plece la casa ei. Şi după ce a povestit bărbatului ei cele ce a văzut, 
fericita Atanasia a zis: Cu adevărat, stăpânul meu, şi cât au trăit 
copiii mei am vrut să-ţi spun ceva, dar m-am ruşinat. lată, acum, 
după moartea lor îţi spun, dacă mă asculţi: aşază-mă într-o 
mănăstire să-mi plâng păcatele mele. Şi el i-a zis: Mergi şi 


motiv: Primii sfinţi ai Bisericii erau martiri ai credinţei, iar deasupra 
mormântului lor, în cimitire, creştinii construiau o mică clădire, 
acoperită, cu absidă în trei laturi. Construcţia aceasta se numea 
martiricon şi purtau numele martirului al cărui mormânt îl acopereau. Şi 
deoarece deasupra mormintelor martirilor se săvârşea dumnezeiasca 
Euharistie, acestea au fost primele biserici. Astfel a apărut modelul de 
bază al bisericilor creştine. Pe de altă parte, de la această situaţie 
specială vine şi obiceiul aşezării moaştelor martirilor în piciorul Sfintei 
Mese, ca şi faptul că orice biserică poartă numele martirului sau al 
sfântului ale cărui moaşte sunt aşezate la piciorul Sfintei Mese. De aici, şi 
obiceiul folosirii bisericilor ca locuri de înmormântare. Martiriile au 
început să se construiască în timpul împăratului Constantin cel Mare. O 
astfel de biserică s-a ridicat pe mormântul Mântuitorului Hristos (ET). 

° Tlapanovăpioi - cei care rămân în biserică. Aşa se numeau cei care 
erau propuşi de episcop să rămână în biserică pentru a o îngriji şi păzi, în 
special acolo unde era vreun odor bisericesc, de exemplu, o icoană 
făcătoare de minuni. În acelaşi timp, ei îi primeau pe închinători (Canonul 
2 al Sinodului IV Ecumenic, Pidalion, pag. 185-186) (ET). 

încearcă gândul tău o săptămână şi, dacă vei stărui în această 
năzuinţă a ta, vom mai vorbi. Şi după ce s-a întors, acelaşi lucru a 
spus. Iar fericitul Andronic a chemat pe socrul său şi, dându-i toată 
averea sa, i-a zis: Mergem să ne rugăm la Locurile Sfinte. Dacă, 
deci, se va întâmpla cu noi ce este omenesc, ai răspundere în faţa 
lui Dumnezeu de ceea ce vei face cu averea aceasta. Te rog să faci 
bine din tot sufletul tău şi să ridici aici un spital şi un loc de 
primire pentru monahi. Şi slobozind pe robii săi, le-a dat lor 
moştenire. Şi luând puţine lucruri şi doi cai, au ieşit noaptea din 
cetate, numai el şi femeia lui. Iar fericita Atanasia, văzând de 
departe casa sa şi privind către cer, a zis: Dumnezeule, Cel care ai 
spus lui Avraam şi Saarei: Ieşi din pământul tău şi din neamul tău 
şi vino în pământul pe care ţi-l voi arăta”, Tu Însuţi şi acum să ne 
conduci paşii noştri întru frica Ta. Căci iată am lăsat casa noastră 
pentru numele Tău. Să nu închizi în faţa noastră uşa Împărăției 
Tale. Şi plângând amândoi, au plecat. Şi ajungând la Locurile 
Sfinte, s-au închinat. Şi întâlnindu-se cu mulţi Părinţi, au mers de 
acolo la Sfântul Mina în Alexandria şi s-au folosit mult de 
mucenicul acela. Privind deci împrejur, pe la ceasul al nouălea”, 
Andronic a văzut un monah certându-se cu un mirean. Şi a zis 
mireanului: De ce vorbeşti urât cu monahul? A zis lui mireanul: 
Stăpâne, a închiriat asinul meu ca să meargă la Schit şi îi spun să 
mergem acum, ca să călătorim toată noaptea şi mâine până la 
ceasul al şaselea, ca să ajungem înainte de arşiţă şi acesta nu vrea 
să plecăm acum. A zis lui Kir Andronic: Mai ai încă un asin? A zis 
lui: Da! Iar Andronic i-a zis: Mergi, adu-mi-l mie şi voi lua eu un 
asin şi Avva unul, căci şi eu vreau să merg la Schit. Şi a zis 
Andronic femeii sale: Rămâi aici la Sfântul Mina până când eu 
merg la Schit ca să fiu binecuvântat de Părinţi şi vin înapoi. Şi 
femeia i-a zis: la-mă cu tine. A zis ei: Femeia nu poate să intre în 
Schit. Iar ea i-a zis plângând: Vei da socoteală Sfântului Mina dacă 
vei rămâne acolo şi nu vei veni înapoi ca să mă aşezi şi pe mine 
într-o mănăstire. Şi îmbrăţişându-se, s-au despărţit. Acesta a 
coborât la Schit şi făcând închinare Părinților din fiecare Lavră a 
auzit cele despre Avva Daniil. Şi plecând, cu multă osteneală a 
putut să-l întâlnească şi i-a încredinţat Bătrânului toate cele 
despre ei. Şi i-a zis Bătrânul: Mergi şi adu pe femeia ta şi îţi voi 
face scrisoare să o duci în Tebaida, la Mănăstirea Tabenisioţilor. 


0 Facere 12, 1. 

° Ora bizantină care corespunde cu ora trei după-amiază. 

° Tabenisis se numea prima obşte pe care a întemeiat-o Sfântul 
Pahomie în Tebaida de Sus, de unde şi-a luat şi numele de Mănăstirea 
Tabenisioţilor. 

Andronic a făcut aşa cum i-a zis Bătrânul şi, plecând, a adus-o pe 
femeia lui la Bătrân. Şi Bătrânul grăindu-i ei cuvântul adevărului, i- 
a făcut scrisoare şi a trimis-o la Mănăstirea Tabenisioţilor. Şi când 
s-a întors Andronic, Bătrânul i-a dat schima şi l-a învăţat pe el cele 
ale monahului. Şi a rămas lângă el doisprezece ani. După aceea, l-a 
rugat pe Bătrân să-l dezlege pentru a merge la Locurile Sfinte. Iar 
Bătrânul, făcând rugăciune pentru el, l-a slobozit. lar Avva 
Andronic, călătorind în Egipt, s-a aşezat sub un copac cu ţepi”, ca 
să-şi tragă sufletul de arşiţă. Şi iată, cu lucrarea lui Dumnezeu, 
femeia lui venea pe drum îmbrăcată ca un bărbat, mergând şi ea 
spre Locurile Sfinte. Şi când şi-au dat bineţe, porumbiţa şi-a 
cunoscut perechea sa. Acela, însă, cum să recunoască aşa o 
frumuseţe care se veştejise şi arăta ca o arăpoaică? I-a zis, deci, 
lui: Unde mergi, Avva? lar el i-a zis ei: La Locurile Sfinte. Şi eu 
acolo vreau să merg, i-a răspuns. Şi dacă vrei, să călătorim 
amândoi împreună, dar ca şi când nu am fi împreună, aşa să 
călătorim, în tăcere deplină. Iar Andronic i-a zis: Cum porunceşti! 
A zis lui: Adevărat, tu nu eşti ucenicul Avvei Daniil? A zis ei: Da. Şi 
ea i-a zis: Rugăciunile Bătrânului să ne însoţească pe noi. Iar 
Andronic a zis: Amin! Călătorind, deci, împreună, după ce s-au 
închinat la Locurile Sfinte, s-au întors în Alexandria. Şi a zis Avva 
Atanasie Avvei Andronic: Vrei să stăm amândoi într-o chilie? A zis 
Avva Andronic: Da, cum porunceşti. Dar vreau mai întâi să merg să 
iau binecuvântarea Bătrânului. A zis Avvei Atanasie: Mergi şi eu 
rămân la Oktokedekato. Şi dacă te întorci, aşa cum am călătorit în 
tăcere, tot aşa vom sta împreună. lar dacă nu poţi duce această 
rânduială, să nu vii. Eu am să rămân la Oktoked6kato. Iar acela 
plecând, l-a îmbrăţişat pe Bătrânul sfânt şi i-a spus cele despre 
fratele întâlnit pe cale. Iar Bătrânul i-a zis: Mergi, iubeşte tăcerea 
şi stai cu fratele, căci este monah aşa cum se cuvine să fie. 
Întorcându-se, deci şi aflând pe Avva Atanasie, au stat împreună 
închişi în frica lui Dumnezeu alţi doisprezece ani şi nu s-a făcut 
cunoscut Avvei Andronic că era femeia lui. De multe ori, Bătrânul 
mergea la ei în vizită, vorbind cu ei cele de folos. Odată, plecând 
Bătrânul şi luându-şi rămas bun de la ei, înainte de a ajunge acesta 
la Sfântul Mina, l-a prins din urmă Avva Andronic şi i-a zis: Avva 
Atanasie pleacă la Domnul. Şi întorcându-se Bătrânul, l-a găsit 
cuprins de suferinţă. Şi a început să plângă Avva Atanasie. Şi i-a 
zis Bătrânul: În loc să te bucuri că pleci să întâlneşti pe Domnul, tu 
plângi? A zis Avva Atanasie: Nu plâng decât numai pentru Avva 
Andronic. Dar arată dragoste şi după ce mă îngropaţi, vei găsi o 


0 AxavOn este un fel de copac cu ţepi, probabil un fel de salcâm care se 
găseşte în Egipt (arbustul Mimosa Nicotica). 

însemnare scrisă la căpătâiul meu. Citeşte-o şi dă-o Avvei 
Andronic. Şi făcând rugăciune, s-a împărtăşit şi a adormit în 
Domnul. Au venit, deci, să-l înmormânteze şi au găsit că după fire 
era femeie. Şi s-a auzit în toată Lavra. Şi a trimis Bătrânul să 
aducă tot Schitul şi pustia cea mai îndepărtată şi au venit toate 
lavrele Alexandriei şi s-a adunat toată cetatea, iar schitioţii toţi 
purtând veşminte albe”. Căci aşa este obiceiul la Schit. Deci au dus 
la mormânt cu ramuri şi cu frunze de finic cinstitele moaşte ale 
Atanasiei, slăvind pe Dumnezeu, care a dăruit atâta răbdare acelei 
femei. Şi a rămas Bătrânul ca să facă pomenirea de şapte zile? 
fericitei Atanasia. După aceasta, Bătrânul a vrut să-l ia cu el pe 
Avva Andronic, dar acesta nu a primit, zicând: Voi sfârşi împreună 
cu doamna mea. Şi iarăşi, după ce l-a îmbrăţişat pe Bătrân, înainte 
să ajungă acesta la Sfântul Mina, l-a prins din urmă un frate, 
zicându-i: Avva Andronic nu este bine. Şi din nou Bătrânul a trimis 
la Schit zicând: Veniţi, căci Avva Andronic se duce după Avva 
Atanasie. Iar ei auzind, au venit şi l-au prins încă în viaţă. Şi fiind 
binecuvântaţi de el, a adormit în Domnul. S-a făcut, deci, luptă 
mare între Părinţii de la Oktokedekato şi Schitioţi, zicând: Este al 
nostru fratele şi îl vom lua să-l avem în Schit ca să ne ajute 
rugăciunile lui. Şi cei din Oktokedekato ziceau: Îl vom îngropa 
împreună cu sora lui. Dar schitioţii erau mai mulţi. Şi a zis 
arhimandritul de la Oktokedekato: Ceea ce va spune Bătrânul, 
aceea vom face. Iar Avva Daniil a zis şi el să fie îngropat acolo. Iar 
ei nu voiau să-l asculte, zicând: Bătrânul este sus şi nu se teme de 
războiul trupesc. Dar noi suntem mai tineri şi-l vrem pe fratele 
nostru ca să ne ajute cu rugăciunile lui. Este de ajuns că v-am lăsat 
pe Avva Atanasie. Văzând Bătrânul că s-a făcut tulburare mare, a 
zis fraţilor: Adevărat, dacă nu mă ascultati, voi rămâne şi eu aici şi 
voi fi îngropat împreună cu fiul meu. Atunci s-au liniştit şi au 
îngropat pe fratele Andronic. Au zis, deci, Bătrânului: Să mergem 
la Schit. Iar Bătrânul le-a zis: Lăsaţi-mă să fac pomenirea de şapte 
zile fratelui. Dar nu l-au lăsat să rămână. Acestea le-a destăinuit 
Avva Daniil ucenicului său. Să ne rugăm să ajungem şi noi la 
măsura Avvei Atanasie şi Avvei Andronic, cu rugăciunile tuturor 


0 îmbrăcămintea albă în Sfânta Scriptură şi în mistica Bisericii este 
folosită ca simbol al mai multor realităţi, dintre care cel de bază este cel 
eshatologic. Preînchipuie strălucirea şi slava viitoare cu care vor fi 
înconjurați drepţii la învierea morţilor. Din acest motiv şi călugării 
schitioţi obişnuiau să-l însoţească pe fratele mort la mormânt purtând 
haine albe. Vezi: Matei 28, 3; Marcu 16, 5; loan 20, 12; Apocalipsă 4, 4; 
6, 11; 7,9; 14,19; ş.a. 

0 Cele şapte zile erau corespondentul sorocului de nouă zile pe care-l 
facem astăzi pentru cei adormiţi. Este vorba despre o tradiţie locală. 

sfinţilor. Amin. 

15. A zis Avva Isaia: Nimic nu-i foloseşte atât de mult 
începătorului ca ocara. Precum creşte copacul udat în fiecare zi, 
tot aşa şi începătorul care este defăimat şi rabdă. 

16. A zis iarăşi: Fericiţi sunt cei ale căror osteneli s-au făcut 
întru cunoştinţă. Căci s-au odihnit pe ei înşişi de toată povara şi au 
trecut peste toată viclenia demonilor şi mai ales de cea a 
demonului temerii”, cel care împiedică pe om de la orice faptă 
bună pe care are de gând să o facă. Căci aduce mintea în şovăială, 
atunci când îşi pune în gând să slujească lui Dumnezeu. 

17. A zis iarăşi: Prima luptă, înaintea tuturor, este înstrăinarea, 
mai ales de unul singur. Cel care pleacă în loc străin va părăsi cele 
ale sale, purtat de credinţa desăvârşită şi de nădejde şi de inimă 
statornică, împotriva voinţelor lui. Căci te vor înconjura în multe 
rânduri şi în multe feluri, înfricoşându-te cu ispitele şi cu sărăcia 
cumplită sau cu boli, punându-ţi în gând că, dacă vei cădea în 
acestea, ce vei face neavând pe cineva cunoscut care să te 
îngrijească? Şi bunătatea lui Dumnezeu te va pune la încercare, ca 
să se arate strădania ta şi dragostea cea către Dumnezeu. 

18. A zis Avva Ilie: Dacă mintea nu cântă împreună cu trupul, în 
zadar este osteneala. Dacă cineva iubeşte necazul, îi va fi lui la 
urmă spre bucurie şi odihnă. 

19. Un frate care era luptat a spus aceasta Avvei Heraclie. Şi 
acela a zis lui, întărindu-l: Un Bătrân avea de mulţi ani un ucenic 
foarte ascultător. Dar într-o zi, luptat fiind, a pus metanie 
Bătrânului, zicând: Îngăduie-mi să viețuiesc singur. Şi Bătrânul i-a 
zis: Caută un loc şi să-ţi facem chilie. Plecând, a găsit un loc la 
distanţă de un semn”. Şi venind au făcut chilie. Şi a zis fratelui: 
Ceea ce îţi spun, aceea să faci. Când îţi este foame, să mănânci, să 
bei şi să dormi, numai din chilia ta să nu ieşi până sâmbăta. Şi 
atunci vino lângă mine. lar fratele a făcut două zile după poruncă, 
dar a treia zi, fiind cuprins de acedie”, a zis: De ce mi-a făcut mie 


0 Cf. 2 Tim. 1, 7. 

° Semnul este măsura de distanţă echivalentă cu o milă = 1535 m. 
„...în locul unui semn, adică al unei mile”. (Sfântul Epifanie al Ciprului, 
Împotriva ereziilor, P. G. 41, 1036, B). 

0 Acedia apare ca o lipsă de poftă, lipsă de mânie, plictiseală, 
slăbiciune şi lepădare de îndatoririle călugăreşti. Sfântul Simeon Noul 
Teolog scrie referitor la acedie: „Pe cei care înaintează în rugăciune sau 
şi pe cei care se îngrijesc de rugăciune, în principal, demonul acediei este 
cel care obişnuieşte cel mai mult să-i războiască”. Şi continuă: „Acedia 
este moartea sufletului şi a minţii. Dacă Dumnezeu ar îngădui să lucreze 
ispita acediei cu toată puterea de care dispune, nimeni, niciodată, dintre 
cei nevoitori nu s-ar mântui. Lucrarea noastră este să ne împotrivim cu 

aceasta Bătrânul? Şi sculându-se, a cântat mulţi psalmi şi după 
apusul soarelui a mâncat. Apoi, sculându-se, a mers să se culce pe 
rogojina lui şi a văzut un arap şezând şi scrâşnind din dinţi la el. Şi 
alergând cu frică mare, a venit la Bătrân şi bătând în poartă, a zis: 
Avva, ai milă de mine şi deschide-mi. Iar Bătrânul, cunoscând că 
nu a păzit cuvântul lui, nu i-a deschis până dimineaţă. Iar 
dimineaţă, deschizându-i, l-a găsit afară rugându-se şi, îndurându- 
se de el, l-a luat înăuntru. Atunci i-a zis: Mă rog ţie, părinte, un 
arap negru am văzut pe rogojina mea când am mers să mă culc. 
Iar el a zis: Ai păţit aceasta pentru că nu ai păzit cuvântul meu. 
Atunci punându-i rânduială după puterea lui pentru vieţuirea de 
unul singur, încetul cu încetul a devenit un monah bun. 

20. A zis iarăşi: Un Bătrân oarecare stătea într-un templu 
idolatru. Şi au venit dracii, zicându-i: Pleacă din locul nostru! Şi 
Bătrânul a zis: Voi nu aveţi loc! Şi au început dintr-odată să-i 
risipească frunzele de finic. Iar Bătrânul stăruia să le adune. După 
aceea, dracul, prinzându-l de mână, îl trăgea afară. Dar, când a 
ajuns la uşă, Bătrânul s-a prins de uşă cu cealaltă mână, strigând: 
Iisuse, ajută-mă! Şi îndată dracul a fugit. Şi Bătrânul a început să 
plângă. lar Domnul i-a zis: De ce plângi? Şi a zis Bătrânul: Pentru 
că îndrăznesc să pună mâna pe om şi să-i facă aşa. I-a zis lui: Tu 
nu ai avut grijă! Căci, când M-ai chemat, ai văzut cum M-am aflat 
lângă tine! Acestea zic, deci, cum că este nevoie de multă 
osteneală. Dacă nu face multă osteneală, nu poate cineva să aibă 
pe Dumnezeu cu el. Căci El S-a răstignit pentru noi. 

21. Un frate care locuia singur la Chilii era tulburat. Şi plecând 
la Avva Teodor din Ferme, i-a spus lui pătimirea sa. Iar Bătrânul a 
spus: Mergi, smereşte-ţi gândul, supune-te şi stai împreună cu 
alţii. A plecat, deci, în munte şi a stat împreună cu alţii. S-a întors, 
apoi, la Bătrânul şi i-a zis: Nici împreună cu oamenii nu îmi găsesc 
odihna. Şi i-a zis lui Bătrânul: Dacă singur nu afli odihnă şi nici 
împreună cu alţii, pentru ce ai ieşit să te faci monah? Nu pentru a 
îndura necazurile? Spune-mi de câţi ani ai schima? A zis: De opt. Şi 
răspunzând Bătrânul, a zis: Cu adevărat, eu de şaptezeci de ani am 
schima şi nici măcar o zi nu am aflat odihnă, şi tu după opt ani vrei 
să ai odihnă? Şi auzind acestea, a plecat întărit. 

22. A întrebat cineva pe Avva Teodor: Dacă cineva cade pe 
neaşteptate, te vei înfricoşa şi tu, Avva? I-a zis lui Bătrânul: Dacă 
cerul s-ar lipi de pământ, Teodor nu s-ar înfricoşa. Căci se rugase 
lui Dumnezeu să ridice de la el temerea. De aceea l-a şi întrebat. 

23. Ziceau despre Avva Teodor şi despre Avva Lucius, cei din 


toată puterea şi lucrarea lui Dumnezeu ne va ridica în mod tainic şi ne va 
arăta pe faţă biruitori împotriva ispitei”. (Capitole practice 73-74). 

Enat, că au petrecut cincizeci de ani înşelând gândurile lor şi 
zicând: După iarna aceasta, ne mutăm de aici. Când venea însă 
iarăşi vara, ziceau: După vara aceasta vom pleca de aici. Şi aşa au 
făcut toată viaţa lor pururea-pomeniţii Părinţi. 

24. A zis Amma Teodora că odată cineva evlavios era ocărât de 
altcineva şi a zis către acela: Şi eu puteam să-ţi spun aceleaşi 
cuvinte, dar porunca lui Dumnezeu îmi închide gura. 

25. Un frate s-a întâmplat să fie înţepat spre ispitire de mulţime 
mare de purici. Şi era acela din oameni bogaţi. Şi îi ziceau dracii: 
Înduri să trăieşti astfel şi să faci viermi? Dar acela a biruit cu 
îndelunga-răbdare. 

26. A zis Avva Ioan Colovos: Trei filosofi erau prieteni. Şi unul 
dintre ei, murind, a lăsat pe fiul său unuia dintre prietenii săi. 
Făcându-se flăcău, s-a aplecat spre femeia celui care-l crescuse. Şi 
aflând acela, l-a scos afară din casa sa. Şi, deşi s-a pocăit mult, nu 
a voit să-l primească înapoi, zicând: Mergi şi trei ani să fii potamitO 
şi aşa te voi ierta. A venit, deci, după trei ani şi a zis lui iarăşi: Nu 
te-ai pocăit încă. Ci mergi alţi trei ani, dând plată ca să te 
ocărască. Şi el a făcut aşa. Şi după aceasta a zis lui: Mergi acum în 
cetatea atenienilor şi învaţă filosofia. Iar acolo era un bătrân care 
stătea la intrarea filosofilor, ocărându-i pe cei care intrau. Deci, 
fiind ocărât şi tânărul, acesta a râs. Şi a zis lui Bătrânul: Ce este 
aceasta, că eu te ocărăsc, iar tu râzi? Şi a zis lui: Nu vrei să râd? 
Trei ani am dat plată ca să fiu ocărât şi astăzi am fost ocărât 
gratis. De aceea am râs. A zis lui Bătrânul: Urcă, intră în cetate. A 
zis, deci, Avva loan că aceasta este poarta lui Dumnezeu şi Părinţii 
noştri prin multe ocări, bucurându-se, au intrat în cetatea 
cerească. 

27. A zis iarăşi Bătrânul: Vezi că prima lovitură pe care a făcut- 
o lui Iov a fost la început asupra bunurilor sale? Şi a văzut că nici 
nu i-a părut rău şi nici nu s-a îndepărtat de Dumnezeu. lar cea de a 
doua lovitură a dat-o trupului său, dar nici aşa viteazul atlet nu a 


0 Potamit de la potamos, care înseamnă râu. Este vorba despre o 
muncă foarte obositoare. Potamiţii asigurau trecerea de pe un mal al 
râului pe celălalt. Dar când curentul râului era opus direcţiei pe care o 
avea barcagiul, barca era dusă departe de destinaţie. De aceea trebuia să 
aibă un sistem de remorcare. Probabil că era legată şi de proră, şi de 
pupă cu frânghii, susţinute de pe mal, şi în funcţie de direcţia corabiei se 
slăbea frânghia de pe unul dintre maluri, în timp ce se strângea cea de pe 
malul celălalt. Această lucrare obositoare o făceau aşa-numiţii potamiți. A 
doua semnificaţie a cuvântului este cea care se referă la hidrofanţi, adică 
la aceia care deţineau ştiinţa de a descoperi existenţa apelor de sub 
pământ (ET). 

păcătuit cu cuvântul gurii sale. Căci avea înlăuntrul său 
bunătăţile lui Dumnezeu şi totdeauna rămânea credincios Lui. 

28. A zis Avva Kilikas: Şaptezeci şi şase de ani am stat în locul 
acesta, multe şi înfricoşătoare rele pătimind din partea dracilor. 

29. A zis Avva Isidor: Înţelepciunea sfinţilor aceasta este: a 
cunoaşte voia lui Dumnezeu. Căci este deasupra tuturor omul în 
ascultare de adevăr, pentru că este chipul şi asemănarea lui 
Dumnezeu. Şi decât toate duhurile mai înfricoşător este să urmeze 
cineva inimii sale, adică gândului propriu, şi nu legii lui Dumnezeu. 
La urmă îi va fi lui spre tânguire, căci nu a cunoscut taina, nici nu 
a aflat calea sfinţilor ca să umble pe ea. Vremea este a face 
Domnului”, căci mântuirea este în vreme de strâmtorare” precum 
este scris: Întru răbdarea voastră vă veţi mântui sufletele”. 

30. A zis Avva Pimen despre Avva loan Colovos că a rugat pe 
Dumnezeu şi a ridicat patimile de la el şi a devenit fără griji în 
această privinţă. Şi mergând, a zis unui Bătrân: Mă văd pe mine 
odihnit şi neavând nici un fel de război. Şi i-a zis lui Bătrânul: 
Mergi şi roagă pe Dumnezeu ca să vină războiul înapoi, căci prin 
războaie sporeşte sufletul. S-a rugat, deci, şi, după ce a venit 
războiul, nu s-a mai rugat să se ia de la el, ci zicea: Dă-mi, 
Doamne, răbdare în războaie. 

31. Zicea Avva Pimen despre Avva Kóprie, că ajunsese la aşa o 
măsură, încât, atunci când era bolnav şi zăcea la pat, mulțumea şi 
îşi tăia propria voie. 

32. A zis Avva Koprie: Fericit este cel care rabdă necazul cu 
mulţumire. 

33. Ziceau despre Avva Longhin” că de multe ori, tulburat fiind 
de gânduri să plece în pustie, într-una din zile a zis ucenicului său: 
Arată dragoste, frate, şi, orice voi face, să rabzi şi să nu-mi spui 
nimic săptămâna aceasta. Şi luându-şi toiagul de finic, a început să 
se plimbe prin curtea sa mică. Şi obosind, s-a aşezat puţin. Şi, 
iarăşi, ridicându-se, se plimba. Şi când s-a făcut seara, a zis 
gândului său: Cel care merge prin pustie nu mănâncă pâine, ci 
ierburi. Tu, însă, pentru slăbiciunea ta mănâncă verdeţuri din 
grădină. Şi făcând aceasta, iarăşi a zis gândului: Cel care este în 
pustie nu doarme sub acoperiş, ci sub cerul liber, deci, fă şi tu aşa! 
Şi întinzându-se jos, a dormit în curte. Făcând, deci, trei zile 
aceasta, adică plimbându-se în curtea sa mică, mâncând în fiecare 


° Iov 2, 10. 

0 Vezi Psalmul 118, 126. 

0 Isaia 33, 2. 

° Luca 21, 19. 

0 În Patericul alfabetic, episodul i se atribuie lui Avva Ghelasie. 

seară puţine salate verzi, iar noaptea dormind sub cerul liber, a 
obosit. Şi osândind gândul care l-a îndemnat spre aceasta, s-a 
mustrat pe sine zicând: Dacă nu poţi să faci faptele pustiei, stai în 
chilia ta plângându-ţi cu răbdare păcatele şi nu te amăgi. Căci 
peste tot este ochiul lui Dumnezeu şi vede faptele noastre şi nimic 
nu-i scapă şi lucrează împreună cu cei care lucrează binele. 

34. A mers Avva Macarie la Avva Antonie în munte. Şi bătând la 
uşa lui, acela a ieşit şi i-a zis: Tu cine eşti? lar ela zis: Eu sunt 
Macarie. Şi închizând uşa, a intrat şi l-a lăsat afară. Dar văzând 
răbdarea lui, i-a deschis şi salutându-se cu el, a zis: De mult timp 
doream să te văd, auzind cele despre tine. Şi primindu-l, s-a 
odihnit deoarece era obosit. Iar când s-a făcut seară a stropit Avva 
Antonie pentru sine frunze de finic. Şi i-a zis Avva Macarie: 
Porunceşte ca şi eu să stropesc pentru mine. lar el a zis: Stropeşte. 
Şi făcând o legătură mare, a stropit-o. Şi stând de cu seară şi 
vorbind despre mântuirea sufletelor, împleteau. Şi împletitura, 
ieşind pe uşă, cobora în peşteră. Şi intrând dimineaţa, fericitul 
Antonie a văzut mulţimea împletiturii Avvei Macarie şi s-a 
minunat. Şi sărutându-i mâinile, zicea: Multă putere iese din 
mâinile acestea. 

35. Zicea Avva Mate: Vreau lucrarea uşoară care ţine mai 
mult decât pe aceea care este istovitoare la început şi care se 
termină repede. 

36. Odată a urcat acelaşi Avva Macarie de la Schit la 
Terenuthi”. Şi în timp ce venea pe drum, a intrat într-un templu 
idolesc ca să doarmă. Acolo erau multe leşuri ale păgânilor. Şi 
luând unul, l-a pus sub cap drept pernă. Văzând, deci, dracii 
îndrăzneala lui, l-au pizmuit şi, vrând să-l sperie, au strigat ca un 
nume de femeie, zicând: Cutare, vino cu noi la baie. Şi a răspuns 
alt drac de sub el, ca şi când era unul dintre morţi, zicând: Un 
străin este peste mine şi nu pot să vin. Dar Bătrânul nu s-a speriat, 
ci, îndrăznind, a lovit leşul zicând: Scoală-te, mergi în întuneric, 
dacă poţi. Auzind şi aceasta, dracii au strigat cu glas mare, zicând: 
Ne-ai învins, Macarie! Şi au fugit ruşinaţi. 

37. Un frate l-a întrebat pe Avva Macarie: Părinte, ce înseamnă 
să rabzi şi să te rogi? A răbda şi a te ruga înseamnă a îndura orice 
ispită care vine fie de la oameni, fie de la draci, precum este scris: 
Am îndurat ca o femeie care naşte”, adică am răbdat. Aşadar, şi 
răbdarea este bună, şi a ne ruga cu stăruinţă este bine. Suntem, 
deci, datori să ne rugăm lui Dumnezeu până când împreună- 


0 Cetate pe malurile de apus ale braţului Nilului de unde era mai 
uşoară trecerea spre Schit. 
0 Isaia 42, 14. 

lucrând cu noi ne va ajuta ca să împlinim virtuțile noastre. Căci 
străin lucru este monahului a se mânia pe fratele său. Şi iarăşi: 
Străin lucru este a supăra pe aproapele. Cu adevărat suntem 
datori să facem şi să zicem aşa cum este scris. Căci zice Apostolul: 
Am ajuns ca gunoaiele lumii întregi, până în acest ceas suntem 
socotiți măturătura tuturor. Şi încă: noi suntem nebuni pentru 
Hristos, şi...noi suntem slujitorii voştri, pentru lisus0. Suntem 
datori să ne bucurăm când suntem batjocoriţi şi să socotim fericire 
necazurile şi nedreptăţile care ni se întâmplă pentru Domnul 
nostru. Petru Apostolul este cel care zice: De sunteţi ocărâţi 
pentru numele lui Hristos, fericiți sunteţi, căci Duhul slavei şi al lui 
Dumnezeu Se odihneşte peste voi. Când sunteţi, deci, batjocoriţi 
pentru Dumnezeu, bucuraţi-vă zicând: suntem fericiţi că ne-am 
învrednicit să fim batjocoriţi pentru numele lui Dumnezeu. Nu ştiţi 
că fiii sunt datori să urmeze părinţilor? Suntem datori să 
cunoaştem că suntem fii ai sfinţilor Apostoli. Pavel strigă şi zice: 
Căci pe voi eu v-am născut întru Hristos lisus prin Evanghelie”. 
Fiind fiii acestora, suntem datori să le urmăm purtările şi faptele. 
Aceia biciuiţi fiind se bucurau, calomniaţi fiind, rămâneau 
netulburaţi, măcar că auzeau de la elini şi de la iudei zicând 
despre ei: Aceştia sunt cei care răstoarnă lumea întreagă” cu 
farmecele şi vrăjitoriile lor”. Şi, cu toate acestea, nu numai că nu 
se supărau, ci ziceau, lăudându-se: Ocărâţi fiind, binecuvântăm” şi 
celelalte. De aceea s-a şi scris, pentru ca noi să facem la fel ca ei. 
Şi voi, deci, când sunteţi ocărâţi sau calomniaţi sau primiţi lovituri, 
aşa sunteţi datori să vă mişcaţi cu inima voastră, ca şi când 
câştigaţi lucruri mari şi vă faceţi părtaşi şi tovarăşi apostolilor şi 
mucenicilor. Şi chiar încercări mai mari decât ale acestora să 
aşteptaţi, pentru ca şi câştigurile să fie mai mari. La acestea sunt 
creştinii datori să ia aminte, ca să se ştie că sunt ucenici ai celor 
care au propovăduit acestea. Mai ales monahii simpli, care s-au 
lepădat de lume şi de cele din lume. 

38. Odată, pe când Avva Milisie locuia împreună cu doi ucenici 
în munţii Persiei, doi fii ai împăratului, fraţi după trup, au ieşit la 
vânătoare după obicei. Şi au pus plasele lor pe o distanţă mare, ca 


01 Corinteni 4, 10-13 şi 2 Corinteni 4, 5. 

0 Vezi 1 Petru 4, 14. 

01 Corinteni 4, 15. 

0 Vezi Fapte 17, 6. 

0 Cuvântul Mayyaveia înseamnă: a) un fel de magie cu diferite ierburi 
şi plante; b) farmec, crearea fascinaţiei, înşelăciune. 

01 Corinteni 4, 12. 

la patruzeci de mile”, încât tot ceea ce era înăuntrul plaselor să fie 
vânat şi ucis cu arcul. Deci, acolo se afla şi Bătrânul cu cei doi 
ucenici ai lui şi, când l-au văzut păros şi înfricoşător la vedere, s-au 
înspăimântat şi i-au zis: Eşti om sau duh, spune-ne? Şi le-a zis: Om 
sunt, păcătos, şi am ieşit să-mi plâng păcatele mele şi mă închin lui 
lisus Hristos, Fiul lui Dumnezeu Celui viu. lar ei i-au zis: Nu este 
alt dumnezeu în afară de Soare şi de Foc - cărora ei se închinau - 
deci, vino şi adu jertfă acestora. lar el le-a zis: Acestea sunt făpturi 
şi vă înşelaţi. Deci, vă rog să vă întoarceţi şi să cunoaşteţi pe 
adevăratul Dumnezeu, Care le-a făcut pe toate acestea. lar ei 
râzând, i-au zis: Pe Cel osândit şi răstignit Îl numeşti Dumnezeu 
adevărat? Şi a zis Bătrânul: Da, pe Cel care a răstignit păcatul meu 
şi a omorât moartea, pe Acela Îl numesc Dumnezeu adevărat. Iar 
aceia, supunându-i la chinuri pe Bătrân şi pe fraţi, îi sileau să 
aducă jertfă. Şi, după multe chinuri, au ucis pe cei doi fraţi, iar pe 
Bătrân au continuat multe zile să-l supună la chinuri. La urmă, 
după meşteşugul lor, l-au pus la mijloc şi aruncau săgeți unul din 
faţă şi unul din spatele lui. Iar el le-a zis: Pentru că v-aţi învoit să 
vărsaţi sânge nevinovat, mâine, chiar la ceasul acesta, într-o 
clipită, mama voastră va rămâne fără copii şi va fi lipsită de 
dragostea voastră şi cu săgețile voastre veţi vărsa sângele unul 
altuia. Neluând în seamă spusele lui, au venit a doua zi din nou să 
vâneze şi le-a scăpat o căprioară. Urcând pe cai, au alergat ca să o 
prindă. Şi aruncând săgeți înspre ea, au ţintit din greşeală fiecare 
inima celuilalt şi au murit, după cuvântul Bătrânului pe care l-a 
spus, blestemându-i. 

39. Ne povestea nouă Avva Theonâs despre Avva Marcel că se 
retrăsese spre liniştire lângă un sat mare în părţile Libanului, într- 
o peşteră, la poalele muntelui. Avva Marcel era foarte blând şi 
îngăduitor, şi evlavios, şi curat, şi înţelept. Multă credinţă şi 
dragoste aveau bărbaţii din sat faţă de el, încât mulţi mergeau la 
el şi erau învăţaţi de el. A stat în acel loc şase ani şi multe ispite a 
avut acolo Bătrânul din partea dracilor, după cum mi-a mărturisit, 
voind să-l alunge din peşteră şi să-i strice liniştea, dar n-au putut. 
Căci acesta fiecare ispită care venea din partea dracilor o răbda 
mai uşor. În cele din urmă, dracul s-a preschimbat, luând 
înfăţişarea Bătrânului, şi a început să amăgească femeile celor 
care locuiau în cetate, căutând să se afle dimineaţa şi seara 
împreună cu ele, vorbindu-le cuvinte  necuviincioase şi 
încredinţându-le că nu este păcat a face desfrânare în ascuns. Deci 
dracul a făcut aceasta nu o dată, nici de două ori, ci de multe ori. 


° Mila romană corespunde cu 1535 metri. Deci, patruzeci de mile era o 
distanţă foarte mare pentru aşezarea plaselor. 

Oriunde vedea o femeie mergând singură, dracul îşi schimba 
înfăţişarea şi intra în vorbă cu ea. Iar femeile, mergând la bărbaţii 
lor, le povesteau cele întâmplate şi s-a răspândit vestea în toată 
cetatea. Şi adunându-se bărbaţii în kyriakon, periodeutul” a 
chemat femeile şi le-a întrebat ca să afle adevărul, dacă într- 
adevăr aşa stau lucrurile. lar femeile, care erau mai mult de 
douăzeci, au adeverit acest lucru, spunând: Nu o dată, nici de două 
ori, ci de multe ori ne-a silit să facă păcatul cu noi. Auzind acestea, 
periodeutul împreună cu clerul, nedându-şi seama că este viclenia 
diavolului, au trimis nişte tineri să alunge cu orice chip pe Bătrân. 
Şi plecând tinerii, l-au bătut pe Bătrân cu pumnii şi smulgându-i 
barba fir cu fir şi târându-l l-au scos afară din peşteră. Şi bătându-l 
foarte tare, l-au părăsit în mijlocul drumului aproape mort. 
Trecând pe acolo unii din Beirut, l-au aflat pe Bătrân căzut şi 
sângele curgând şiroaie din rănile lui. Şi l-au întrebat să afle cele 
ce i s-au întâmplat. lar Bătrânul i-a rugat să-l sprijine şi să-l ducă 
în peşteră. Şi bărbaţii aceia, ascultând de cuvântul lui, luându-l pe 
braţe, l-au dus la locul unde era mai înainte. Dar bărbaţii din 
cetate, aflând că este din nou în peşteră, au mers la el ocărându-l 
şi  batjocorindu-l. Eu, însă, zicea, răbdam, mulţumind lui 
Dumnezeu! A petrecut astfel în peşteră optsprezece luni, batjocorit 
şi înjurat de toţi, şi rugându-se pentru ei lui Dumnezeu, ca 
sufletele lor să se mântuiască. După aceea s-a descoperit 
periodeutului în vis că toate au fost închipuire drăcească. În plus, 
tinerii şi femeile au început să se îndrăcească şi să scoată spume. 
Şi aflând cei din cetate, au ieşit împreună cu femeile şi copiii şi au 
venit ca să fie binecuvântaţi de mine. lar eu, fugind de la ei, 
venind, am locuit în Muntele Nitriei. Şi îmi zicea mie Bătrânul: 
Avva Theonâs, dacă voieşti ca să-ţi petreci netulburat zilele şi 
dracii să nu găsească pricini împotriva ta, să nu locuieşti lângă 
cetate sau lângă sat şi aşa vei afla odihnă. 

40. Era un Bătrân în Lavra Pirghilor”, pe nume Mirogene, care 
ajunsese la aşa o măsură de grea nevoinţă, încât a devenit 
hidropicO. Şi spunea continuu Bătrânilor care veneau la el ca să-l 


0 Kvpiak6v sau Kaðodıkóv se numeşte biserica centrală a mănăstirii 
sau a aşezămintelor monastice unde se adunau călugării sâmbăta şi 
duminica şi la sărbători pentru slujirea de obşte şi împărtăşire. Aici este 
vorba, desigur, despre biserica centrală a orăşelului. 

0 Periodeutul era cel pe care episcopul îl trimitea în sat şi în orăşele ca 
să supravegheze păstrarea rânduielilor de către credincioşi şi pentru a-i 
învăţa. (vezi Canonul 57 al Sinodului din Laodiceea). Etimologic, cuvântul 
înseamnă cel care umblă (de la mepio6evu - a umbla, a călători). 

Lavra Pirghilor se află în pustiul Calamon, la Nord de Marea Moartă. 

° Hidropicul este cel care suferă de acumulare fiziologică de lichid 

îngrijească: Rugaţi-vă Părinților ca să nu devină hidropic omul cel 
dinlăuntru”. Căci eu mă rog lui Dumnezeu să-mi ţină mult timp 
boala aceasta. Aflând despre acest Avva Mirogene, arhiepiscopul 
Eutihie al Ierusalimului a vrut să-i trimită cele de trebuinţă. Dar 
acela niciodată nu a primit de la el nimic. li spunea acestuia de 
fiecare dată: Roagă-te pentru mine, părinte, ca să fiu izbăvit de 
iadul cel veşnic. 

41. Un frate a întrebat pe unul din Părinţi, zicând: Diavolul 
aduce ispitele asupra sfinţilor? Şi a zis lui Bătrânul că era un 
Părinte pe nume Nicon, care vieţuia în Muntele Sinai. Şi iată 
cineva a mers în cortul unui faranit” şi, aflând pe fiica aceluia 
singură, a căzut cu ea în păcat şi i-a zis: Să spui că Avva Nicon ţi-a 
făcut aceasta. Şi când a venit tatăl ei şi a aflat, luându-şi sabia, a 
plecat sus la Bătrân. Şi bătând la poartă, a ieşit Bătrânul. Şi 
întinzând sabia să-l omoare, i s-a uscat mâna. Şi plecând faranitul, 
a spus preoţilor. Şi au trimis aceia şi a venit Bătrânul, iar ei, 
lovindu-l de multe ori, au vrut ca să-l alunge. Dar el i-a rugat 
zicând: Lăsaţi-mă aici, pentru Dumnezeu, ca să mă pocăiesc. Şi 
afurisindu-l pe el trei ani, au dat poruncă să nu-l cerceteze nimeni. 
Şi s-au împlinit trei ani, în fiecare duminică făcând metanie în 
biserică şi cerând tuturor şi zicând: Rugaţi-vă pentru mine. La 
urmă s-a îndrăcit cel care făcuse păcatul şi care pusese ispita 
asupra pustnicului. Şi a mărturisit în biserică: Eu am făcut păcatul 
şi am zis să fie batjocorit robul lui Dumnezeu. Şi venind tot 
poporul, au făcut metanie Bătrânului, zicând: Iartă-ne pe noi, Avva. 
Şi le-a zis lor: Cât priveşte iertarea, v-am iertat deja, dar ca să 
rămân aici, nu mai rămân cu voi, că nu s-a găsit niciunul între voi 
care să aibă discernământ şi să sufere împreună cu mine. Şi aşa a 
plecat de acolo. Şi a zis Bătrânul: Vezi, deci, cum aduce diavolul 
ispitele asupra sfinţilor? 

42. Un frate l-a întrebat pe Avva Pimen, zicând: Ce să fac că 
inima mea se împietreşte dacă mă cuprinde o mică supărare? A zis 
lui Bătrânul: Nu ne minunăm de Iosif, care era băieţandru în Egipt, 
în pământul închinătorilor la idoli, cum a răbdat ispita şi cum 
Dumnezeu l-a slăvit la sfârşit? Să vedem şi pe lov, care nu s-a 
lepădat ţinând pe Dumnezeu până la sfârşit şi nu au putut să-l 
clintească de la nădejdea lui. 

43. A zis iarăşi că Avva Isidor, preotul Schitului, a vorbit odată 
poporului, zicând: Fraţilor, nu pentru osteneală am venit în locul 


uretic în intestine sau în organele trupului, sau în tesuturile intermediare 
ş.a., boală care se datorează în general perturbării metabolismului. 

0 Categorie antropologică paulină, vezi Efes. 3, 16. 

° Locuitor în Faran. 

acesta? Dar acum nu mai este osteneală. Eu, deci, strângându-mi 
haina mea, plec de aici unde este osteneală şi acolo îmi voi găsi 
odihnă. 

44. A întrebat un frate pe Avva Pimen, zicând: Văd că oriunde 
aş merge, aflu ajutor. A zis lui Bătrânul: Şi cei care au în mâini 
sabie, au pe Dumnezeu ajutor în veacul acesta. Dacă suntem 
curajoşi, îşi arată şi cu noi mila Lui. 

45. A fost întrebat Avva Pimen: La cine se referă cuvântul scris: 
să nu vă îngrijiţi pentru ziua de mâine”? A zis lui Bătrânul: Pentru 
omul care este în ispită şi rămâne nepăsător s-a zis, ca să nu se 
îngrijească, zicând: Cât timp voi fi în ispita aceasta? Ci mai curând 
să socotească, zicând în fiecare zi: Astăzi! 

46. A zis Avva Pavel cel Mare, cel din Galatia: Monahul care 
are puţin din cele de trebuinţă în chilia sa, dar iese să se 
îngrijească şi de altele, de draci este batjocorit. Căci şi eu am păţit 
aceasta. 

47. Un frate de obârşie din Roma povestea zicând că era un 
Bătrân care avea un ucenic bun şi din nesimţire l-a scos în afara 
uşii împreună cu haina lui. Iar fratele răbda, stând în afara uşii. Şi 
deschizând Bătrânul, l-a aflat pe el stând şi i-a pus metanie zicând: 
O, fiule, smerenia îndelungii tale răbdări a biruit nesimtirea mea. 
Vino înăuntru şi de acum tu să fii Bătrânul şi Părintele, iar eu 
începătorul şi ucenicul. 

48. A întrebat unul din părinţi pe Avva Sisoe, zicând: Dacă stau 
în pustie şi vine un barbar să mă omoare, dar eu pot să-l birui pe 
el, să-l ucid? Şi a zis Bătrânul: Nu, ci lasă-te în mâna lui 
Dumnezeu. Orice ispită îi vine omului, să spună: Pentru păcatele 
mele mi se întâmplă aceasta. Iar dacă vine ceva bun, să spună: 
lucrarea lui Dumnezeu este. 

49. A plecat odată Avva Avraam, ucenicul Avvei Sisoe la o 
ascultare şi mai multe zile nu s-a întors. Iar Bătrânul nu primea să 
fie slujit de altcineva, zicând: Nu am lăsat pe un alt om să se 
obişnuiască cu mine în afară de fratele meu. Şi nu a primit până 
când nu a venit ucenicul, răbdând osteneala. 

50. Ziceau despre Amma Sarra că a stat într-o chilie deasupra 
unui râu şaizeci de ani şi nu s-a aplecat niciodată să vadă râul. 

51. A zis Fericita Sinclitichia: Dacă se întâmplă să fii în obşte, 
nu schimba locul, căci te vei păgubi mult. Precum pasărea care se 
ridică de pe ouăle ei le răceşte şi le face neroditoare, tot aşa şi 
monahul sau fecioara se răceşte şi omoară credinţa, peregrinând 
din loc în loc. 

52. A zis iarăşi: Multe sunt uneltirile diavolului. Prin sărăcie nu 


0 Matei 6, 34. 

a schimbat sufletul? Bogăția nu o înfăţişează ademenitoare? Nu a 
biruit, oare, prin ocări şi batjocuri? ţi pune înainte lauda şi slava. 
A fost biruit cu sănătatea? Aduce boală trupului. Căci dacă nu 
poate să înşele cu plăcerile, încearcă să aducă rătăcire sufletului 
prin suferinţele cele fără de voie. Aduce boli” dintre cele mai grele 
celor care prin acestea îşi împuţinează sufletul, ca să întunece 
iubirea lor pentru Dumnezeu. Dar şi cu febră mare chinuieşte 
trupul şi cu sete neoprită îl torturează. Deci, dacă păcătos fiind 
suferi acestea, adu-ţi aminte de iadul ce va să vină şi de focul cel 
veşnic şi de pedepsele judecătorilor şi nu-ţi vei împuţina sufletul 
pentru cele de acum. Bucură-te că te-a cercetat Dumnezeu şi să ai 
pe buze cuvântul vestit, care zice: Certând m-a certat Domnul, dar 
morţii nu m-a dat. Ai fost din fier şi prin foc ai lepădat rugina. lar 
dacă drept fiind te îmbolnăveşti, de la cele mari spre cele şi mai 
mari urci. Eşti aur? Prin foc devii şi mai încercat. [ia fost dat un 
înger al satanei în trup"? Bucură-te. Vezi cu cine te-ai făcut 
asemenea! De răsplata lui Pavel te-ai învrednicit. Eşti încercat cu 
febră mare şi te chinuiesc frigurile? Dar Scriptura zice: Am trecut 
prin foc şi apă, dar ne-ai scos la odihnă”. Te-a aflat primul? 
Aşteaptă-l pe al doilea. Săvârşind virtutea, strigă cuvintele lui 
David, căci el zice: Sărac şi necăjit sunt eu’. Vei deveni desăvârşit 
prin această doime de strâmtorări, căci zice: Întru necaz m-ai 
desfătat! %. Cu aceste exerciţii întărim sufletele noastre, deoarece 
vedem în faţa noastră pe vrăjmaş. 

53. A zis iarăşi: Dacă ne necăjeşte boala, să nu ne întristăm 
cum că din pricina bolii şi a rănirii trupului nu mai putem să stăm 
la rugăciune şi să cântăm cu glas. Toate acestea aveau drept scop 
omorârea poftelor. Căci şi postul şi culcatul pe jos din pricina 
plăcerilor noastre ruşinoase au fost legiuite. Aşadar, dacă boala 
omoară plăcerile, motivul acelora este de prisos. Şi ce zic de 
prisos? Cele mai distrugătoare urmări ale plăcerilor sunt adormite 
prin boală ca prin cel mai bun şi puternic medicament. Şi aceasta 
este marea nevoinţă, a răbda în boli şi a înălța cântări de 
mulţumire Celui Atotputernic! Ni s-au luat ochii? Să nu ne 
supărăm, căci am pierdut organele lăcomiei, ci să privim cu ochii 
cei lăuntrici, ca într-o oglindă”, slava lui Dumnezeu. Am surzit? Să 


0 Vezi lov 2; 5-10. 

° Psalmul 117, 18. 

0 2 Corinteni 12, 7. 

° Psalmul 65, 12. 

mulţumim că am pierdut cu desăvârşire auzul deşert. Mâinile s-au 
îmbolnăvit? Dar le avem pe cele dinlăuntru, care sunt gata pentru 
războiul împotriva vrăjmaşului. Boala a pus stăpânire pe tot 
trupul? Dar în omul cel dinlăuntru sănătatea creşte şi mai mult. 

54. A zis iarăşi: În lume, cei care au căzut, chiar şi fără voie, 
sunt aruncaţi în închisoare. Şi noi să ne închidem pe noi înşine în 
închisoare pentru păcatele noastre, pentru ca judecata de 
bunăvoie să zădărnicească pedeapsa viitoare. 

55. A zis iarăşi: Când posteşti, să nu foloseşti boala ca pretext. 
Căci cei care nu au postit au căzut adesea în aceleaşi boli. Ai 
început un lucru bun? Nu te lăsa oprit de obstacolele vrăjmaşului. 
Acesta va fi zădărnicit de răbdarea ta. Şi cei care încep călătoria 
pe mare, la început, întinzând pânzele, se bucură de vânt bun, dar, 
pe neaşteptate, se stârneşte un vânt care le este potrivnic. Atunci, 
marinarii nu întorc corabia din pricina vântului potrivnic, ci, 
aşteptând puţin sau chiar luptându-se cu furtuna, îşi continuă 
călătoria. La fel şi noi, când se stârneşte vânt potrivnic, să înălţăm 
crucea în locul catargului şi fără frică să săvârşim călătoria 
noastră. 

56. A zis Avva Iperhie: Cântare duhovnicească să fie în gura ta 
şi stăruința îţi va uşura greutatea ispitelor care vin asupra ta. Pildă 
limpede este călătorul împovărat care cu cântări alungă osteneala 
călătoriei. 

57. A zis iarăşi: Datoria noastră este să ne înarmăm înainte de 
a veni ispitele, căci aşa ne vom arăta încercaţi atunci când vin 
acestea. 

58. A zis Avva Fortâs: Dacă Dumnezeu vrea ca eu să trăiesc, 
ştie cum să mă călăuzească. Dacă însă nu vrea, de ce să mai 
trăiesc? Căci nu primea de la nimeni nimic, deşi era la pat. Zicea: 
Dacă îmi va dărui cineva ceva vreodată şi nu o face pentru 
Dumnezeu, nici eu nu am să-i dau ceva aceluia şi nici de la 
Dumnezeu nu va lua plată, deoarece nu a adus lucrul pentru 
Dumnezeu, şi aşa este nedreptăţit cel ce aduce. Cei care s-au 
afierosit lui Dumnezeu şi care numai către Acesta privesc, trebuie 
să fie purtaţi de o aşa evlavie, încât nimic să nu socotească ocară, 
chiar dacă se întâmplă de mii de ori să fie nedreptăţiţi. 

59. Ziceau despre Avva Heremon de la Schit că peştera lui era 
la o distanţă de patruzeci de mile de biserică, şi de douăsprezece 
mile de baltă” şi de apă. De acolo îşi aducea lucrul său de mână la 
peştera sa şi două ulcioare pe care le purta unul într-o mână şi 


0 Vezi 2 Corinteni 4, 16. 
° Elosul era o pajişte băltoasă de unde-şi procurau material pentru 
lucrul mâinilor (ET). 

altul în alta. Astfel locuia în peşteră şi ducea viaţă de liniştire. 

60. A venit odată cineva îndrăcit la Schit. Şi după mult timp nu 
s-a vindecat. Atunci, unuia dintre Bătrâni făcându-i-se milă, a făcut 
semnul crucii peste cel demonizat şi l-a vindecat. Plângându-se, 
dracul a zis Bătrânului: lată, m-ai scos afară, vin asupra ta. I-a zis 
lui Bătrânul: Vino, mă bucur! Şi a trăit Bătrânul doisprezece ani 
având demonul asupra sa şi chinuindu-l pentru că mânca în fiecare 
zi doisprezece sâmburi de curmale. Sărind dracul, a ieşit din el şi 
văzându-l Bătrânul că a ieşit din el, i-a zis: De ce pleci? Mai rămâi! 
Răspunzând dracul, a zis lui: Să te piardă Dumnezeu, pentru că 
numai El singur are putere asupra ta. 

61. A zis un Bătrân: Dacă vine asupra omului o ispită, de peste 
tot i se înmulţesc strâmtorările, ca să se împuţineze la suflet şi să 
cârtească. Şi povestea Bătrânul acestea: Era un frate la Chilii şi a 
venit asupra lui o ispită. Când îl vedea cineva, nu voia nici să-l 
salute şi nici să-l cheme în chilia lui. Şi dacă avea nevoie de pâine, 
nimeni nu-i împrumuta. Şi după ce veneau de la seceriş, nici la 
biserică nu-l chemau pentru agapă, cum era obiceiul. S-a întâmplat 
ca într-o zi de vară să nu aibă nici pâine în chilia lui şi cu toate 
acestea el mulțumea lui Dumnezeu. Văzând Dumnezeu răbdarea 
lui, a ridicat războiul ispitei de la el. Şi iată, a venit cineva şi a 
bătut la uşă, având o cămilă din Egipt încărcată cu pâine. Şi a 
început fratele să plângă şi să zică: Doamne, nu am fost vrednic să 
fiu strâmtorat puţin pentru numele Tău? Apoi, pentru că trecuse 
ispita, fraţii îl primeau şi-l odihneau în chiliile lor şi în biserică. 

62. Câţiva fraţi au mers în pustie la un Bătrân vestit şi i-au zis: 
Cum ai răbdare să stai aici, Avva, îndurând osteneala aceasta? Şi a 
zis Bătrânul: Toată osteneala de cât timp sunt aici nu este nici cât 
o zi din iad. 

63. A zis un Bătrân: Cei din vechime nu plecau repede din locul 
lor, în afară de aceste trei situaţii: dacă cineva afla că un frate este 
supărat pe el şi, după ce făcea totul pentru vindecarea lui, nu 
putea să-l împace; sau iarăşi dacă se întâmpla să fie cinstit de 
mulţi; sau de se întâmpla să cadă în ispita desfrânării. 

64. Un frate a întrebat pe un Bătrân, zicând: Ce să fac pentru 
că gândurile mele mă necăjesc spunându-mi: nu poţi să posteşti, 
nici să lucrezi, măcar cercetează pe bolnavi, căci şi aceasta este 
iubire. I-a zis lui Bătrânul: Mergi, mănâncă, bea, dormi, numai din 
chilia ta să nu te îndepărtezi. Ştia că răbdarea chiliei aduce pe 
monah în rânduiala lui. Şi după ce au trecut trei zile, a fost cuprins 
de acedie. Dar găsind puţine frunze de finic, le-a despicat. Iar în 
ziua următoare a început să le împletească. Şi flămânzind, a zis: 
Iată, mai sunt puţine frunze, le împletesc şi pe acestea şi mănânc. 
Şi după ce a făcut frunzele, a zis iarăşi: citesc puţin şi după aceea 

mănânc. Şi după ce a citit, a zis: să-mi fac puţini psalmi şi după 
aceea fără grijă voi mânca. Şi aşa, puţin câte puţin, înainta cu 
ajutorul lui Dumnezeu până când a ajuns la rânduiala lui şi luând 
curaj împotriva gândurilor le-a biruit pe ele. 

65. A fost întrebat un Bătrân: De ce sunt cuprins de acedie 
stând în chilia mea? Şi a răspuns: Nu ai văzut încă nici odihna la 
care nădăjduim, nici iadul ce va să vină. Căci dacă le-ai fi văzut pe 
acestea cu adevărat, dacă s-ar fi umplut chilia ta de viermi încât să 
te afunzi în aceştia până la gât, ai fi răbdat fără să te cuprindă 
acedia. 

66. Unul dintre Bătrâni a fost rugat de fraţi să înceteze 
nevoinţele aspre. Iar el a răspuns: Vă spun vouă, fiilor, că Avraam, 
văzând darurile lui Dumnezeu cele mari, se va căi că nu s-a nevoit 
mai multo. 

67. Un frate a întrebat pe un Bătrân, zicând: Gândurile mele 
rătăcesc încoace şi încolo şi mă necăjesc. Şi a zis lui Bătrânul: Tu 
să stai în chilia ta şi ele se vor întoarce iarăşi. Căci precum asina, 
dacă este legată şi mânzul ei zburdă încoace şi încolo şi oriunde ar 
pleca, tot la mama lui se întoarce, tot aşa şi gândurile celui care 
stă cu răbdare în chilia lui pentru Dumnezeu. Chiar dacă rătăcesc 
pentru puţin, se întorc iarăşi la acesta. 

68. Un Bătrân stătea în pustie având o distanţă de 
douăsprezece mile până la apă. Şi odată, plecând să aducă apă, s-a 
împuţinat la suflet şi a zis: Ce nevoie este de osteneala aceasta? 
Voi veni să stau mai aproape de apă. Şi zicând aceasta, s-a întors şi 
a văzut pe cineva care venea în urma lui şi îi număra paşii. Şi l-a 
întrebat: Tu, cine eşti? lar acela i-a răspuns: Inger al Domnului 
sunt. Şi am fost trimis să număr paşii tăi şi să-ţi dau răsplată. Şi 
auzind aceasta, Bătrânul s-a întărit, a devenit mai râvnitor şi a 
adăugat încă cinci mile mai în adâncul pustiei. 

69. Ziceau Părinţii: dacă ţi se întâmplă ispită în locul în care 
stai, nu părăsi locul în vreme de ispită. lar dacă nu, oriunde vei 
pleca, vei afla în faţa ta ispita de care fugi. Ci rabdă, până când va 
trece ispita, pentru ca plecarea ta în vreme de pace să nu fie 
smintitoare şi despărţirea ta să nu facă supărare celor care stau în 
acel loc. 

70. Un frate era isihast într-o obşte şi mereu era mişcat spre 
mânie. A zis, deci, către sine: Voi pleca să viețuiesc singur ca 
anahoret. Şi dacă nu voi mai avea nimic cu nimeni, va înceta 
patima de la mine. leşind, deci, a locuit singur într-o peşteră. IÎntr- 
una din zile, umplând ulciorul cu apă, l-a aşezat pe pământ şi acela 
s-a răsturnat deodată. Luându-l, l-a umplut a doua oară şi iarăşi s-a 

răsturnat. Apoi, a treia oară umplându-l, s-a răsturnat. Şi, 
mâniindu-se, l-a luat şi l-a spart. 

Venindu-şi în fire, a cunoscut că a fost batjocorit de diavol şi a zis: 
Voi merge, deci, în obşte, căci peste tot este nevoie de luptă şi de 
răbdare şi de ajutorul lui Dumnezeu. Şi, ridicându-se, s-a întors la 
locul lui. 

71. Un frate a întrebat pe un Bătrân, zicând: Ce să fac, părinte, 
că nimic din cela ale monahului nu lucrez, ci sunt în nepăsare 
multă. Mănânc şi beau, şi dorm, şi mă aflu în gânduri ruşinoase şi 
în tulburare mare, mă mut de la o treabă la alta şi de la unele 
gânduri la alte gânduri. A zis Bătrânul: Tu să stai în chilia ta şi ce 
poţi, aceea să faci fără tulburare. Căci vreau ca lucrul mic pe care- 
l faci tu să-l faci aşa cum Avva Antonie făcea lucrurile sale mari în 
munte. Şi cred că cel care stă în chilie pentru numele lui 
Dumnezeu şi îşi păstrează conştiinţa se află şi el în locul unde se 
află Avva Antonie. 

72. A fost întrebat un Bătrân cum poate un frate nevoitor să nu 
se smintească dacă vede pe unii că se întorc în lume. Şi a zis: Este 
dator să vadă câinii care vânează iepuri. Când unul dintre ei vede 
iepurele şi îl urmăreşte, ceilalţi văd numai câinele care urmăreşte. 
Şi până la un punct aleargă împreună cu acela, dar după aceea se 
întorc de unde au plecat şi numai acela care a văzut iepurele 
continuă urmărirea până îl ajunge, fără să fie împiedicat în 
împlinirea scopului alergării sale de cei care s-au întors. Nici nu 
ţine seama de gropi, nici de tufele cu mărăcini şi chiar dacă este 
de multe ori zdrelit de aceştia, nu încetează. Aşa şi cel care Íl 
caută pe Stăpânul Hristos, luând aminte neîncetat la Cruce, trece 
peste toate smintelile pe care le întâlneşte până când ajunge la Cel 
răstignit. 

73. A zis un Bătrân: Aşa cum un copac nu poate să facă roade 
dacă este mutat mereu, tot aşa nici monahul care se mută dintr-un 
loc în altul nu poate să săvârşească virtutea. 

74. Un frate care era tulburat de gânduri ca să plece din 
mănăstire a adus la cunoştinţă avvei, iar acela i-a zis: Du-te şi stai 
în chilia ta şi dă de pereţi cu trupul tău şi nu ieşi de acolo. Lasă 
gândul să gândească ce vrea, numai să nu scoţi trupul din chilie. 

75. A zis un Bătrân: Chilia monahului este cuptorul din 
Babilon” unde cei trei tineri L-au găsit pe Fiul lui Dumnezeu şi 
stâlpul de nor din care Dumnezeu a vorbit lui Moise”. 

76. Un frate a stat nouă ani fiind luptat să iasă din obşte. Şi în 
fiecare zi îşi pregătea cojocul său ca să plece. Şi când se făcea 

seară, îşi zicea sieşi: Mâine voi pleca de aici. Iar dimineaţă zicea 
gândului: Să ne silim pe noi înşine să răbdăm şi ziua de astăzi 
pentru Domnul. Şi când s-au împlinit nouă ani făcând aşa, a uşurat 
Dumnezeu orice ispită de la el şi a aflat odihnă. 

77. Un frate care a căzut în ispită, de supărare, a pierdut 
canonul său monahal şi, vrând să pună început, era împiedicat de 
supărare şi îşi zicea în sine: Când mă voi regăsi pe mine însumi aşa 
cum eram odată? Şi împuţinându-se la suflet, nu avea tărie să 
înceapă lucrarea sa monahală. Mergând la un Bătrân, i-a povestit 
aceluia cele despre el, şi Bătrânul, auzind cele ale supărării lui, i-a 
dat lui pilda aceasta zicând: Un om avea un ogor şi, din nepăsarea 
lui, a rămas neîngrijit şi s-a umplut de pălămidă şi de spini. După 
aceea s-a hotărât să-l îngrijească şi a zis fiului său: Mergi şi curăţă 
ogorul. Şi plecând fiul său să curețe ogorul şi văzând mulţimea de 
pălămidă şi spini, s-a împuţinat la suflet, zicând în sine: Când voi 
smulge toate acestea şi voi curăța aici? Şi întinzându-se jos, l-a 
luat somnul. A făcut aceasta multe zile. La urmă a venit tatăl său 
să vadă ce a făcut şi l-a aflat că nu lucrase nimic. Şi a zis lui: De ce 
nu ai lucrat nimic până acum? Şi a zis tânărul tatălui său: Numai 
ce veneam să lucrez, tată, văzând mulţimea de pălămidă şi de 
spini, mă îngrozeam şi de supărare mă aşezam jos şi adormeam. A 
zis lui tatăl: Fiule, în fiecare zi să faci cât este lungimea preşului 
tău. Şi aşa va înainta lucrarea ta şi nu te vei împuţina la suflet. Iar 
el auzind, a făcut aşa şi în puţin timp a curăţat ogorul. Deci, aşa şi 
tu, frate, lucrează câte puţin şi nu te împuţina la suflet. Şi 
Dumnezeu, cu harul Lui, iarăşi te va aşeza în rânduiala de la 
început. Iar fratele, plecând şi aşezându-se cu răbdare, făcea cum 
fusese învăţat de Bătrân; şi a aflat odihnă cu harul lui Hristos. 

78. Era un Bătrân care mereu suferea şi se îmbolnăvea. S-a 
întâmplat ca într-un an să nu aibă nicio suferinţă. Şi s-a mâhnit 
tare şi plângea zicând: M-a părăsit Dumnezeu şi nu m-a cercetat. 

79. A zis un Bătrân că un frate a fost ispitit foarte tare de 
gânduri timp de nouă ani, încât deznădăjduia de mântuirea sa. Şi 
din evlavie se osândea pe sine zicând: Mi-am pierdut sufletul! Voi 
merge în lume deoarece sunt pierdut. Şi plecând el, pe cale i-a 
venit un glas zicând: Aceşti nouă ani în care ai fost ispitit sunt 
cununile tale. Intoarce-te la locul tău şi te voi uşura de gânduri. 
Aşadar, nu este bine să deznădăjduiască cineva din pricina 
gândurilor! Acestea ne aduc mai degrabă cununi, dacă trecem bine 
de ele. 

80. Era în Tebaida un Bătrân care stătea în peşteră şi avea un 
ucenic încercat. Şi Bătrânul avea obiceiul ca în fiecare seară să-l 
îndemne cele spre folos. Şi după îndemn, făcea rugăciune şi-l 
trimitea să se culce. Odată s-a întâmplat ca nişte mireni care ştiau 

nevoinţa multă a Bătrânului să vină la el şi să le dea mângâiere. 
După ce au plecat aceia, a stat iarăşi Bătrânul seara după obicei, 
dând sfat fratelui şi, în timp ce-i vorbea, a fost cuprins de somn. 
Iar fratele a rămas lângă Bătrân aşteptând să se trezească şi să-i 
facă rugăciunea. Stând, deci, mult timp şi deoarece Bătrânul nu se 
trezea, a fost tulburat de gânduri să plece să se culce fără 
binecuvântare. Dar silindu-se pe sine, s-a împotrivit gândului şi a 
rămas. larăşi a fost tulburat, dar nu a plecat. Fiind astfel ispitit de 
şapte ori, s-a împotrivit gândului. După aceea, înaintând în noapte, 
Bătrânul s-a trezit şi l-a aflat şezând lângă el şi i-a zis: Nu ai plecat 
până acum? lar el a zis: Nu, pentru că nu m-ai slobozit, Avva. Iar 
Bătrânul a zis: Şi de ce nu m-ai trezit? Iar el a zis: Nu am îndrăznit 
să te ating, ca să nu-ţi stric somnul. Şi ridicându-se, au început 
slujbele de dimineaţă. Şi după slujbă Bătrânul a slobozit pe fratele. 
Şi, rămânând singur, a fost în extaz şi, iată, cineva îi arăta un loc 
slăvit şi un tron în acel loc şi deasupra tronului şapte cununi. Iar el 
l-a întrebat pe cel care-i arăta acestea, zicând: Ale cui sunt 
acestea? Iar acela i-a zis: Ale ucenicului tău. Locul şi tronul au fost 
dăruite lui de Dumnezeu pentru răbdarea lui, iar cele şapte cununi 
le-a primit în noaptea aceasta. Auzind aceasta, Bătrânul s-a 
minunat şi, cuprins de teamă, a chemat pe fratele şi i-a zis: Spune- 
mi, ce ai făcut în noaptea aceasta? Iar el a zis: lartă-mă, Avva, că 
nimic nu am făcut. lar Bătrânul, crezând că se smereşte şi de 
aceea nu mărturiseşte, a zis lui: Nu te las să pleci, dacă nu îmi spui 
ce ai făcut sau la ce te-ai gândit în noaptea aceasta. Iar fratele, 
ştiind bine că nu a făcut nimic, nu a avut ce să spună. Şi a zis 
părintelui: Avva, nimic nu am făcut, decât numai aceasta, că fiind 
ispitit de gânduri de şapte ori să plec fără slobozenie de la tine, nu 
am plecat. Auzind aceasta, Bătrânul a înţeles că de fiecare dată 
când se împotrivea gândului era încununat de Dumnezeu, dar 
fratelui nu a spus nimic. Pentru folosul celorlalţi a povestit însă 
acestea unor bărbaţi duhovniceşti, ca să învăţăm că şi pentru 
micile gânduri bune Dumnezeu ne dă cununi. Bine este, deci, să se 
silească cineva pe sine în orice lucru pentru Dumnezeu. Căci 
Impărăția Cerurilor se ia prin străduinţă şi cei ce se silesc pun 
mâna pe ea. 

81. S-a îmbolnăvit odată un Bătrân care stătea singur la Chilii. 
Şi neavând pe cineva care să-l slujească, ridicându-se, mânca cu 
evlavie ce găsea în chilie. A stat, deci, aşa multe zile şi nimeni nu 
venea să-l cerceteze. Împlinindu-se treizeci de zile fără ca cineva 
să vină la el, a trimis Dumnezeu un înger să-i slujească. Şi după 
şapte zile şi-au adus aminte Părinţii de Bătrân şi au zis unii către 

alţii: Nu cumva a murit cutare Bătrân? Când au venit, deci, şi au 
bătut la uşă, îngerul a plecat. Iar Bătrânul striga dinăuntru: Plecaţi 
de aici, fraţilor! Iar ei, forțând uşa, au intrat şi îl întrebau de ce 
striga. Iar el le-a zis: Treizeci de zile m-am ostenit şi nimeni nu m-a 
cercetat. Şi iată, sunt şapte zile de când Dumnezeu a trimis un 
înger să mă slujească. Şi cum aţi venit voi, a plecat de la mine. Şi 
zicând acestea, a adormit. Iar fraţii minunându-se, au dat slavă lui 
Dumnezeu că nu părăseşte pe cei care nădăjduiesc întru El. 

82. A zis un Bătrân: Dacă te ajunge boala trupului, nu te 
împuţina sufleteşte. Căci dacă Stăpânul tău a vrut să suferi cu 
trupul, cine eşti tu să te mâhneşti? Nu Se îngrijeşte Acela de 
toate? Trăieşti cumva în afara Lui? Fii răbdător şi roagă-L să-ţi dea 
cele folositoare. Aceasta este voia Lui. Locuieşte cu îndelungă- 
răbdare şi mănâncă iubire. 

83. Un monah care lupta în toate împotriva satanei, a fost orbit 
de acesta. Şi nu s-a rugat să vadă din nou, ci să aibă răbdare. Şi, 
pentru răbdarea lui, Dumnezeu i-a dăruit vederea şi a văzut din 
nou. 

84. Povestea unul din Părinţi, zicând: Când eram la Oxirrynco”, 
au venit acolo nişte săraci într-o sâmbătă seara ca să primească 
iubire (milostenie). Şi când s-au culcat, era între ei unul care nu 
avea decât o rogojină, jumătate sub el şi jumătate deasupra lui. 
Era frig tare. Şi ieşind eu pentru nevoia trupească, l-am auzit 
suferind de frigul cel mare şi mângâindu-se pe sine, zicând: 
Mulţumesc ie, Doamne! Câţi bogaţi sunt acum în închisoare 
legaţi cu lanţuri, iar alţii cu picioarele prinse în obezi şi nici nevoia 
trupească nu o pot face? Iar eu sunt ca un împărat, îmi întind 
picioarele şi pot să merg oriunde vreau. Şi când el zice acestea, eu 
am stat şi l-am ascultat. Apoi, intrând, am povestit acestea fraţilor 
şi s-au folosit. 

85. Un frate l-a întrebat pe un bătrân: Dacă vine asupra mea un 
necaz şi nu am înştiinţare” să spun cuiva, ce să fac? Şi a zis 
Bătrânul: Cred că Dumnezeu va trimite harul Său şi te va ajuta, 
dacă te vei ruga cu adevărat. Căci am auzit că în Schit s-a 
întâmplat un asemenea lucru. Era un nevoitor care, neavând 
înştiinţare să plece la cineva, şi-a pregătit seara milotarul ca să se 
retragă în singurătate. Şi iată, în noaptea aceea, i s-a arătat harul 
lui Dumnezeu ca o fecioară şi l-a rugat zicând: Nicăieri să nu pleci, 

ci stai aici cu mine. Căci niciun rău nu s-a întâmplat din cele ce ai 
auzit. Încredinţat fiind, a rămas şi îndată s-a vindecat inima lui. 

86. Un Bătrân, când mergea să-şi vândă coşurile sale, a fost 
întâmpinat de un drac care a făcut să-i dispară coşurile. lar 
Bătrânul a alergat la rugăciune şi zicea: lţi mulţumesc ie, 
Dumnezeule, că m-ai izbăvit de ispită. Şi dracul, neputând să 
îndure filosofia? Bătrânului, striga, zicând: lată coşurile tale, 
călugăr rău. lar Bătrânul, luându-le, a mers şi le-a vândut. 

87. Zicea unul din Bătrâni despre săracul Lazăr: Nu-l găsim pe 
el făcând nicio virtute. Aflăm, însă, că niciodată nu a cârtit 
împotriva lui Dumnezeu pentru că nu a făcut cu el milă, ci cu 
mulţumire îşi ducea durerea sa şi pe bogat nu-l judeca. De aceea l- 
a primit pe el Dumnezeu. 

88. A zis unul din Părinţi: Dacă pomul nu va fi bătut de vânturi, 
nici nu creşte, nici nu face rădăcini adânci. Aşa şi monahul, dacă 
nu va fi ispitit şi nu va răbda, nu se întăreşte. 

89. A zis un Bătrân: De aceea nu înaintăm, pentru că nu ne 
cunoaştem propriile măsuri, nici nu avem răbdare în lucrul pe care 
l-am început, ci vrem să dobândim virtutea fără osteneală. Şi ne 
mutăm din loc în loc, crezând că vom afla loc unde nu este diavol. 

90. A zis un Bătrân: Monahul care se osteneşte puţine zile şi 
iarăşi se leneveşte, apoi, iarăşi se osteneşte şi iarăşi cade în 
nepăsare, un astfel de monah nimic nu face, nici nu dobândeşte 
răbdare. 

91. A zis un Bătrân: Dacă te afli în loc străin şi nimeni nu te 
primeşte, nu te întrista, ci spune: Dacă aş fi fost vrednic, 
Dumnezeu mi-ar fi făcut odihnă. 

92. A zis un Bătrân: Ridică ispitele şi nu va mai fi niciun sfânt. 
Căci cel care fuge de ispita folositoare, fuge de viaţa veşnică. 

93. Unul din Părinţi s-a închis pe sine mai înainte pentru Sfânta 
Patruzecime” a Sfântului Post. Iar diavolul, cel care dintotdeauna 
pizmuieşte pe cei nevoitori, a umplut toată peştera lui cu ploşniţe 
până sus, acoperind şi apa, şi pâinea, şi toate lucrurile lui, încât nu 
se mai vedea loc gol nici măcar cât un deget. Răbdând, deci, acest 
viteaz ispita, zicea: Şi dacă trebuie să mor, nu ies de aici până la 
sfânta sărbătoare. Iar în săptămâna a treia a Sfântului post, iată 


0 Am păstrat termenul filosofie pentru a puncta folosirea acestuia în 
contextul concret al vieţii monahale, cu sensul de adevărată înţelepciune. 
Frecvent întâlnim vorbindu-se despre filosofia monahilor şi a părinţilor în 
general, avându-se în vedere mai ales înţelepciunea practică, cea care 
furnizează soluţii la provocările concrete ale vieţii, cum sunt, iată, ispitele 
de tot felul. Termenul este folosit şi pentru a indica adevărata filosofie în 
contrast cu filosofia omenească. 

° Postul de patruzeci de zile. 

vede de dimineaţă o mulţime nenumărată de furnici mari intrând 
în peşteră ca să distrugă ploşniţele. Şi aşa cum se întâmplă la 
război, înţepându-le, le-au omorât pe toate şi apoi le-au luat şi le- 
au scos afară din peşteră. De aceea este bună răbdarea în ispite, 
căci totdeauna duce la un sfârşit bun. 

94. A zis un Bătrân: După cum ceara neîncălzită şi neînmuiată 
nu poate să primească pecetea pusă pe ea, tot aşa şi omul, dacă nu 
este încercat prin dureri şi suferinţe, nu poate primi pecetea 
Duhului. De aceea Domnul zice dumnezeiescului Pavel: Îţi este de 
ajuns harul Meu, căci puterea Mea se desăvârşeşte în slăbiciune. 
Şi Apostolul însuşi se laudă zicând: Deci, foarte bucuros, mă voi 
lăuda mai ales întru slăbiciunile mele, ca să locuiască în mine 
puterea lui Hristos. 

95. Ziceau despre un sfânt că a mărturisit credinţa în timpul 
prigoanei şi a fost chinuit mult, încât şi pe tron de aramă înroşit în 
foc a fost pus. Dar, între timp, fericitul Constantin a devenit 
împărat şi creştinii au fost lăsaţi liberi. Şi vindecându-se, sfântul 
acela s-a întors la chilia lui şi cum a văzut-o de departe, a zis: Vai 
mie, la multe chinuri merg iarăşi. lar aceasta o spunea pentru 
nevoinţe şi pentru lupta cea împotriva dracilor. 

96. Povesteau Părinţii că era un părinte în obşte şi s-a 
întâmplat ca slujitorul lui, împuţinându-se la suflet, să iasă din 
mănăstire şi să plece în alt loc. Iar Bătrânul l-a urmat îndeaproape 
tot timpul, stăruind pe lângă el să se întoarcă. Dar el nu voia. Şi a 
făcut aceasta Bătrânul timp de trei ani şi, aşa fiind înduplecat 
slujitorul, s-a întors. Într-o zi, a poruncit lui Bătrânul să iasă şi să 
adune surcele. Şi făcând aceasta, slujitorul, prin lucrarea satanei, 
şi-a pierdut un ochi. Aflând Bătrânul, s-a întristat tare şi a început 
să-l mângâie pe cel ce suferea de durere. Şi a zis lui slujitorul: Eu 
sunt pricina. Pentru ostenelile pe care ţi le-am provocat am păţit 
aceasta. După un timp a scăpat de durere, dar paguba a rămas. Şi 
iarăşi i-a poruncit Bătrânul să iasă şi să taie ramuri de finic. Şi în 
timp ce se ostenea el, prin lucrarea vrăjmaşului, iarăşi a sărit o 
creangă şi a pierdut şi celălalt ochi. A venit, deci, în mănăstire şi s- 
a dăruit isihiei, fără să mai facă altceva. Avva iarăşi s-a mâhnit. Şi 
cum aştepta să-i vină chemarea”, i s-a făcut cunoscut aceasta şi a 


° 2 Corinteni 12, 9-10. 

° Am păstrat originalul pentru a pune în evidenţă faptul că şi sfârşitul 
este perceput ca o chemare. Existenţa omului se desfăşoară sub semnul 
chemării lui Dumnezeu. Omul este chemat la existenţă de Dumnezeu, 
este chemat să facă un anume lucru în viaţă de Dumnezeu, este chemat la 
credinţă de Dumnezeu şi, iată, sfârşitul este tot sub semnul chemării. 
Chemarea lui Dumnezeu este un concept biblic fundamental, care se 
regăseşte şi în literatura creştină, în general, şi în cea sapienţială, în 

trimis la toţi fraţii şi le-a zis lor: Chemarea mea este aproape. Luaţi 
seama la voi înşivă. Şi a început fiecare să spună: Cui ne laşi, 
Avva? lar Bătrânul tăcea şi a trimis la monahul orb şi i-a spus 
despre chemare. Iar acela a lăcrimat, zicând: Cui mă laşi pe mine, 
orbul? Iar Bătrânul a zis: Roagă-te să primesc îndrăzneală în faţa 
lui Dumnezeu şi nădăjduiesc ca duminică să faci slujba. Şi după ce 
a adormit el, la puţine zile a văzut din nou şi a devenit părintele 
mănăstirii. 

97. Era unul din Părinţi care locuia într-un loc anume, vieţuind 
după rânduială. Iar un frate al lui era egumenul unei Lavre. Şi-a 
zis, deci, în sine: De ce stau eu aici, ostenindu-mă? Voi merge la 
fratele meu şi acela îmi va da cele de trebuinţă. Şi sculându-se, a 
mers la fratele lui. Şi văzându-l fratele său, s-a bucurat. Şi a zis lui 
acela: Vreau să rămân aici, dar dă-mi chilie ca să stau singur. Şi i-a 
dat. Şi din ceasul acela a uitat că a venit acolo. Iar cei din Lavră, 
văzând că este fratele egumenului şi crezând că fratele lui îi dă 
cele trebuincioase, nu i-au dus nimic şi nici nu l-au chemat la vreo 
chilie să-i dea măcar o bucată de pâine. Şi acesta, fiind evlavios, nu 
a deranjat pe nimeni. Şi gândea în sine zicând: Poate că nu este 
voia lui Dumnezeu să rămân aici. A luat, deci, cheia chiliei şi a 
adus-o fratelui său şi i-a zis: lartă-mă, nu pot să rămân aici. Acela 
s-a minunat, zicând: Dar când ai venit aici? A zis lui: Nu mi-ai dat 
tu cheia chiliei? A zis lui fratele său: Crede-mă că nu-mi amintesc 
că ai venit aici, dar pentru Domnul spune-mi cu ce gând ai venit 
aici? A zis lui acela: Având această nădejde, că voi găsi odihnă la 
tine. A zis lui fratele său: Cu dreptate, atunci, te-a ascuns 
Dumnezeu de mine, că nu aveai nădejde în El, ci în mine. Şi 
sculându-se, a plecat la locul său dintâi. 

98. Un tânăr, vrând să se lepede de lume, a plecat în pustie. Şi 
văzând un turn, a zis în sine: Pe acela pe care-l voi găsi în turn îl 
voi sluji până la moarte. Ajungând, deci, la turn, a bătut şi a ieşit 
un monah bătrân. I-a zis lui: Ce vrei? lar el a răspuns: Pentru 
binecuvântare am venit. L-a primit, deci, Bătrânul şi l-a odihnit şi i- 
a zis: Nu ai trimitere de nicăieri? Iar el a zis: Nu! Dar vreau să 
rămân aici. Şi l-a lăsat să rămână. Bătrânul căzuse în desfrânare şi 
avea femeia cu el. A zis, deci, fratelui: Dacă vrei să te foloseşti, 
mergi la mănăstire, căci eu am femeie. lar fratele a zis: Dacă ai 
femeie sau dacă ai soră, eu nu ştiu. Eu de acum înainte te voi sluji 
până la moarte. După ce a trecut un timp de când îi slujea, aceia 
au zis între ei: Nu ne este de ajuns greutatea pe care o purtăm, 
mai avem de dat socoteală şi pentru sufletul acestuia! Să plecăm 
de aici şi să-l lăsăm în chilie. Şi luând ceea ce au putut, au zis 


special. 

fratelui: Noi plecăm pentru închinare, dar tu păzeşte-ne chilia. La 
puţin timp după ce au plecat, înțelegând fratele vrerea lor, a plecat 
după ei. Iar ei, văzându-l, s-au tulburat şi au zis: Până când ne vei 
osândi pe noi? Ai chilia, stai acolo şi ia aminte la tine însuţi. Iar 
fratele a zis: Eu nu am venit pentru chilie, ci pentru ca să vă 
slujesc. Atunci, femeia a plecat la o mănăstire, iar Bătrânul s-a 
întors la locul lui. Şi prin răbdarea fratelui s-au mântuit amândoi. 


Sfârşitul tratatului despre răbdare şi bărbăţie. 

CAPITOLUL VIII 
DESPRE A NU FACE NIMIC SPRE ARĂTARE 


1. A auzit Avva Antonie despre un monah mai tânăr că a făcut o 
minune pe cale. Acela, văzând nişte Bătrâni mergând pe cale şi 
osteniţi de mersul pe jos, a poruncit unor asini sălbatici” să vină şi 
să-i poarte pe ei până ajung la el. Deci, Bătrânii au spus aceasta 
Avvei Antonie. Şi el le-a zis: Monahul acesta mi se pare ca o 
corabie plină de bunătăţi. Nu ştiu, însă, dacă va ajunge la liman. 
Şi, după un timp, a început deodată Avva Antonie să plângă şi să-şi 
smulgă părul şi să se tânguiască. Ucenicii lui l-au întrebat: De ce 
plângi, Avva? Şi a zis Bătrânul: Un mare stâlp al Bisericii a căzut 
deja. Şi zicea aceasta despre monahul cel tânăr. Dar mergeţi, a zis, 
până la el şi vedeţi ce s-a întâmplat. Au plecat, deci, ucenicii şi au 
găsit pe monah şezând pe rogojină şi plângându-şi păcatul pe care- 
l săvârşise. Văzând pe ucenicii Bătrânului, a zis: Spuneţi 
Bătrânului să roage pe Dumnezeu numai zece zile să-mi dea şi 
nădăjduiesc să fiu pregătit pentru răspuns. Dar în cinci zile s-a 
săvârşit. 

2. Un monah a fost lăudat de fraţi la Avva Antonie. Iar el, când 
a venit acela să-l viziteze, l-a încercat dacă poate duce ocara. Şi, 
aflându-l că nu o duce, i-a zis: Te asemeni cu satul care în faţă este 
împodobit, iar în spate este jefuit de tâlhari. 

3. Ziceau despre Avva Arsenie şi despre Avva Teodor din Ferme 
că mai presus de toate urau slava oamenilor. Deci, Avva Arsenie 
nu se grăbea să se întâlnească cu cineva, iar Avva Teodor se 
întâlnea, dar era ca o sabie. 

4. Era un Bătrân la Schit, cu numele de Daniil şi acesta avea un 
ucenic. Împreună cu ucenicul lui a locuit puţin timp un frate pe 
nume Serghie, care a adormit în Domnul. După sfârşitul fratelui 
Serghie, Avva Daniil i-a dat îndrăznire” ucenicului faţă de el, căci îl 


0° Ovaypoc înseamnă asin sălbatic, zebră (ET). 

0 În ciuda stângăciei, am păstrat echivalentul românesc al originalului 
nappnoia, pentru că este vorba despre un substantiv folosit mult ca 
termen tehnic şi în literatura biblică, şi în cea bisericească de mai târziu, 
mai ales cu trimitere la „îndrăzneala faţă de Dumnezeu” sau îndrăzneala 
ucenicilor faţă de părinţii şi învățătorii lor. Vezi: Întru Care avem, prin 
credința în El, îndrăzneală şi apropiere de Dumnezeu, cu deplină 
încredere (Efeseni 3, 12); Și acum, copii, rămâneți întru El, ca să avem 
îndrăzneală când Se va arăta şi să nu ne ruşinăm de El, la venirea Lui. (1 
loan 2, 28); Iubiţilor, dacă inima noastră nu ne osândeşte, avem 
îndrăznire către Dumnezeu. (1 loan 3, 21); Sau: „Unde este sfinţenie este 

iubea. Într-una din zile, Bătrânul l-a luat pe ucenicul său şi au 
plecat în Alexandria. Căci era obiceiul ca egumenul Schitului să 
meargă la papă” la marea sărbătoare”. Şi au ajuns în cetate pe la 
ceasul al unsprezecelea” din zi. Şi cum mergeau pe drum, au văzut 
un frate gol, care avea agăţat de mijlocul lui un vas”. Fratele acela 
se prefăcea nebun” şi împreună cu el erau şi alţi nebuni. Şi fratele 
se învârtea ca un nebun şi striga şi fura lucrurile din piaţă şi le 
dădea celorlalţi nebuni. Numele lui era Marcu de la Hipodrom, 
căci hipodromul este un loc public. Acolo, Marcu Nebunul făcea o 
sută de numii” pe zi şi tot acolo le şi cheltuia; acolo şi dormea, pe 
trepte. Din cele o sută de numii cumpăra pentru sine hrană de 
douăsprezece numii, şi pe celelalte le dădea celorlalţi nebuni. 
Toată cetatea cunoştea pe Marcu de la Hipodrom din pricina 
nebuniei lui. A zis, deci, Bătrânul ucenicului său: Du-te să vezi 
unde stă nebunul acela. Iar ucenicul, plecând, a întrebat şi i-au 
spus: La hipodrom, căci este nebun. După ce l-a întâlnit pe papă, a 
doua zi, Bătrânul, din iconomia lui Dumnezeu, a găsit pe Marcu 
Nebunul la Tetrapilul cel Mare”. Şi grăbindu-se Bătrânul, l-a prins 
de mână şi a început să strige, zicând: Bărbaţi alexandrini, ajutați- 
mă! lar Nebunul îl batjocorea pe Bătrân. Şi s-a adunat mulţime 
multă în jurul lor. Iar ucenicul lui, cuprins de frică, stătea departe. 
Şi toţi ziceau Bătrânului: Nu te pune cu el, căci este nebun. A zis 
lor Bătrânul: Voi sunteţi nebuni! Astăzi nu am aflat om în cetatea 
aceasta în afară de el. Au ajuns acolo şi clericii Bisericii care 
cunoşteau pe Bătrân şi i-au zis: Ce ţi-a făcut ţie nebunul acesta? A 
zis lor Bătrânul: Luaţi-l şi duceţi-mi-l la papa. Şi l-au luat. Şi a zis 


şi îndrăzneală multă!” (Sf. loan Gură de Aur...). 

0 Arhiepiscopul Alexandriei purta şi titlul de papă, şi pe cel de patriarh, 
titluri pe care le păstrează până astăzi. 

0 Este vorba, desigur, de Sfintele Paşti. 

° Astăzi, aproximativ ora cinci după-amiază. 

° Pot, vas mic de ulei sau apă (ET). 

° În viaţa Bisericii sunt cunoscuţi „nebunii pentru Hristos”. Erau sfinţi 
care făceau pe nemintoşii, pe nebunii. În felul acesta erau batjocoriţi de 
lume, fugeau de slava lumească şi când se arătau pe ei înşişi, urmăreau 
înalta smerenie ca să câştige desăvârşirea. Cei mai cunoscuţi nebuni ai 
Bisericii sunt Simeon, Andrei şi Sava cel Tânăr (ET). 

° Numia era monedă mică din aramă sau argint sau aur, în uz la 
dorienii din Sicilia şi în Italia de Jos (ET). 

0 Biserică în Alexandria unde se credea că au fost înmormântate 
moaştele profetului Ieremia (Sofronie al Ierusalimului, Minunile lui Cir şi 
Ioan, 36, P. G. 87, 3560, H. loan Moshos, Limonariul 77, PG, 87, 2929 D) 
(ET). 

Bătrânul către papă: Astăzi, în cetatea aceasta, vas" ca acesta nu 
este altul. Iar papa, cunoscând că de la Dumnezeu a fost înștiințat 
Bătrânul despre aceasta, s-a aruncat pe sine la picioarele 
nebunului şi a început să-i ceară cu stăruinţă să le descopere cine 
este. lar acela, venindu-şi în sine, a mărturisit, zicând: Eram 
monah şi am fost stăpânit de dracul desfrâului cincisprezece ani şi, 
venindu-mi în fire, am zis: Marcule, cincisprezece ani ai slujit 
vrăjmaşului, vino şi slujeşte la fel lui Hristos. Şi, plecând, am ajuns 
la Pemptos, unde am rămas opt ani, şi, după cei opt ani, am zis în 
sinea mea: Vino şi intră în cetate şi fă-te pe tine nebun alţi opt ani. 
Şi iată, astăzi, se împlinesc cei opt ani de nebun. Şi au plâns 
împreună toţi. Şi în seara aceea Marcu a dormit la episcopie cu 
Bătrânul, şi când s-a făcut ziuă, a zis Bătrânul ucenicului său: 
Frate, strigă-l pe Avva Marcu, ca să ne facă rugăciune să plecăm la 
chilia noastră. Şi plecând fratele, l-a găsit pe el adormit în Domnul. 
Şi venind, a vestit Bătrânului că Avva Marcu s-a săvârşit. lar 
Bătrânul a vestit papei şi papa comandantului de oşti şi acesta a 
poruncit să înceteze lucrul în ziua aceea în cetate. Şi Bătrânul a 
trimis pe ucenicul lui la Schit, zicând: Bateţi toaca şi adunaţi pe 
Părinţi şi spuneţi-le: Veniţi să fiţi binecuvântaţi de către Bătrânul. 
Şi s-a dus tot Schitul purtând haine albe şi ramuri de finic. La fel şi 
cei de la Enaton, de la Chilii şi din Muntele Nitriei şi din toate 
Lavrele din ţinutul Alexandriei, încât vreme de cinci zile moaştele 
nu au fost îngropate, ci au fost nevoiţi să ungă cu smirnă0 moaştele 
fericitului Marcu. Şi toată cetatea, cu ramuri şi cu lumânări şi 
udând pământul cu lacrimi, au purtat moaştele fericitului Marcu 
Nebunul, slăvind şi lăudând pe Dumnezeu cel iubitor de oameni, 
care dă atâta har şi slavă celor care-l. iubesc pe El şi acum şi în 
vecii vecilor. Amin. 

5. Avva Daniil de la Schit a mers cu un ucenic al lui în Tebaida 
de Sus la pomenirea Avvei Apollo. Şi au ieşit toţi Părinţii de la 
depărtare ca de şapte mile în întâmpinarea lui. Şi erau ca la cinci 
mii. Şi se vedeau ei căzuţi cu pântecele pe nisip, ca nişte cete de 
îngeri care primeau cu frică pe Hristos. Căci unii dintre ei 
aşterneau hainele lor în faţa lui, iar alţii fesurile lor, şi se vedeau 
lacrimi vărsate ca ieşind dintr-un izvor. Şi ieşind în faţă 


° Expresie biblică:...fiindcă acesta (Pavel) Îmi este vas ales... (Fapte 9, 
15). Am păstrat termenul pentru că este asociat ideii de pogorâre şi 
umplere de Duh dumnezeiesc. Omul este un vas în care Dumnezeu toarnă 
din Duhul Său. 

0 Smirna este un clei de răşină, dintr-un pom din Arabia, un fel de 
salcâm pe care-l foloseau pentru păstrarea provizorie sau pentru 
îmbălsămarea morţilor. 

arhimandritul” s-a închinat de şapte ori înainte de a se apropia de 
Bătrân şi, îmbrăţişându-se unul pe altul, s-au aşezat. Apoi l-a rugat 
să audă cuvânt de la el, căci nu vorbea uşor cuiva. Deci cum 
stăteau în afară din mănăstiri, pe nisip, pentru că nu încăpeau în 
biserică, a zis Avva Daniil ucenicului său: Scrie: Dacă vreţi să vă 
mântuiţi, căutaţi neagonisirea şi tăcerea, căci de aceste două 
virtuţi atârnă toată viaţa monahului. Şi ucenicul lui a dat unuia 
dintre fraţi cele scrise şi acela le-a tălmăcit în limba egipteană. Şi 
cum le-a citit Părinților, au plâns toţi şi îl petreceau pe Bătrân, căci 
nimeni nu îndrăznea să-i spună: arată dragoste (şi rămâi). Şi 
intrând în Ermopole”, a zis ucenicului său: Mergi şi bate la 
mănăstirea aceea de maici şi spune stareţei că sunt aici. Căci era 
acolo o mănăstire de maici care se chema a Sfântului leremia şi 
locuiau acolo ca la trei sute de surori. A plecat ucenicul şi a bătut 
la poartă şi i-a zis portăriţa cu un glas subţire: Să te mântuieşti! 
Bine ai venit! Ce porunceşti? Şi a zis ei: Cheamă pe amma, pe 
arhimandrită, căci vreau să-i vorbesc. lar ea i-a zis: Nu se 
întâlneşte niciodată cu nimeni. Dar spune-mi mie ce porunceşti şi 
eu îi voi spune ei. lar el a zis: Spune-i că un monah vrea să-i 
vorbească. Iar ea plecând, i-a spus. Şi venind stareţa, a zis cu voce 
subţire fratelui: Amma a trimis să întrebe ce porunceşti. Şi fratele 
a zis: Să arătaţi dragoste şi să dormim aici eu şi un Bătrân, căci 
este seară şi să nu cumva să ne mănânce fiarele sălbatice. A zis lui 
amma: Niciodată nu a intrat aici un bărbat. 

Vă este mai de folos să vă mănânce fiarele de afară decât cele 
dinăuntru. A zis fratele: Avva Daniil este de la Schit! Iar ea, 
auzind, a deschis larg cele două porţi şi a ieşit alergând. La fel şi 
toată obştea. Şi au aşezat hainele lor de la poartă până jos unde 
era Bătrânul şi se târau în jurul picioarelor lui şi îi sărutau tălpile. 
Şi după ce au intrat înăuntru în mănăstire, stareţa a adus un 
lighean mare şi l-a umplut cu apă călduţă şi plante, şi surorile s-au 
aşezat în două cete şi spălau picioarele Bătrânului şi ale ucenicului 
lui. Şi luând o cană, a venit lângă surori şi lua apă din lighean şi 
turna pe capul lor. Apoi a turnat pe trupul şi pe capul ei. Şi le 
vedeai pe toate, ca pietrele nemişcate, fără grai. Şi la un sunet ca 
de clopoțel? răspundeau toate odată, şi mişcarea lor aceasta era 


0 Aşa se mai numea egumenul, drept conducător al mandrei, adică al 
stânei sau al curții. 

° Hermopole cea Mare era capitala districtului hermopolit egiptean, la 
graniţele 'Tebaidei. Astăzi se numeşte Asmounein (ET). 

° De reţinut faptul că şi stareţa mănăstirii de maici, ca şi stareţul 
mănăstirii de călugări, purta numele de arhimandritţă) cu sensul 
etimologic, acela de cea dintâi din mandră. 

0 Trebuie să fi fost ceva asemănător cu clopoţelul care se foloseşte 

îngerească. A zis, deci, Bătrânul stareţei: Îşi arată evlavia faţă de 
noi sau aşa sunt totdeauna surorile? Iar ea a zis: Totdeauna sunt 
aşa, roabele tale, stăpâne, roagă-te deci pentru ele. A zis Bătrânul: 
Spune ucenicului meu că se poartă cu mine ca un got!” Una dintre 
surori dormea întinsă în curtea din mijloc, zdrenţuită şi peticită. Şi 
a zis Bătrânul: Cine este aceasta care doarme? I-a zis lui una 
dintre surori: Este o beţivă şi nu ştim ce să facem cu ea. Să o 
scoatem afară din mănăstire, ne temem de judecată. Şi dacă o 
lăsăm, sminteşte surorile. Iar Bătrânul a zis ucenicului său: Ia 
ligheanul şi toarnă apa peste ea. Iar el, făcând aşa, s-a ridicat sora 
ca din beţie. Şi Amma a zis: Stăpâne, mereu este aşa. Şi luând 
stareţa pe Bătrân, l-a dus pe el la trapeză şi a făcut cină surorilor 
zicând: Binecuvântează pe roabele tale, stăpâne, ca să mănânce 
înaintea ta. lar el le-a binecuvântat. lar ea şi a doua în ordine, 
numai ele, stăteau cu el. Şi au dat Bătrânului o farfurie având în ea 
fierturi şi legume crude şi curmale şi apă. lar ucenicului lui i-au 
dat linte fiartă, puţină pâine şi eucratO. Surorilor, însă, le-au dat 
mâncare din belşug, peşte şi vin. Şi au mâncat tare bine şi nu au 
vorbit nimic. După ce s-au ridicat ei de la masă, Bătrânul a zis 
stareţei: Ce este aceasta ce ai făcut? Căci noi trebuia să mâncăm 
bine, dar aţi mâncat voi cele bune. I-a zis lui amma: Tu eşti monah 
şi ţi-am dat mâncare de monah. Şi ucenicul tău este ucenic de 
monah şi i-am dat mâncare de ucenic de monah. Iar noi suntem 
începătoare şi am mâncat mâncare de începătoare. A zis ei 
Bătrânul: Să fie pomenită iubirea voastră! Cu adevărat ne-am 
folosit. După ce au plecat ei să se odihnească, a zis Avva Daniil 
ucenicului său: Mergi şi vezi unde doarme beţiva care stătea 
întinsă în mijlocul curţii. Şi a mers şi a văzut. Şi a venit şi i-a zis că 
doarme lângă umblătoare. Şi a zis Bătrânul ucenicului său: Rămâi 
treaz împreună cu mine în noaptea aceasta! Şi când s-au culcat 
toate surorile, Bătrânul a luat pe ucenicul său şi s-au dus în spatele 
unui perete şi vedeau pe beţivă cum se ridica şi înălța mâinile sale 
la cer şi lacrimile ei curgeau ca un râu. Şi buzele ei se mişcau şi 
făcea metanii căzând şi ridicându-se de la pământ. Iar când simţea 
că una din surori ieşea la nevoile sale, se arunca la pământ, 
horcăind. Aşa petrecea toate zilele ei. A zis, deci, Bătrânul 
ucenicului său: Cheamă în taină pe stareță. Şi plecând a chemat pe 
stareță şi pe a doua în cinste şi toată noaptea s-au uitat la cele ce 
făcea beţiva. Iar stareţa a început să plângă zicând: O, cât de mult 


astăzi la trapeza mănăstirilor. 

0 A se citi barbar. 

° Băutură preparată din piper, chimen şi anason fierbinte. Vezi Teodor 
Studitul, PG 99, 1716 B: „Tot postul mare bem eucrat, afară de bolnavi 
sau bătrâni” (ET). 

rău i-am făcut! Şi când a bătut toaca, s-a răspândit ca un vuiet 
vorba despre aceasta în toată obştea. Iar aceea a simţit şi s-a dus 
pe furiş unde dormea Bătrânul, a furat toiagul lui şi mantaua, şi a 
deschis pe nesimţite poarta mănăstirii şi a scris o însemnare pe 
care a lăsat-o la încuietoarea uşii, pe care zicea: Rugaţi-vă pentru 
mine şi iertaţi-mă dacă v-am greşit cu ceva! Şi s-a făcut nevăzută. 
Şi când s-a făcut ziuă, au căutat-o şi nu au găsit-o. Şi s-au dus la 
poartă şi au găsit poarta deschisă şi însemnarea scrisă. Şi s-a făcut 
plânset mare în mănăstire. lar Bătrânul a zis: Eu pentru aceasta 
am venit aici. Căci astfel de beţivi iubeşte Dumnezeu. Şi toată 
obştea s-a mărturisit la Bătrân despre ce au făcut ei. Şi făcând 
Bătrânul rugăciune pentru surori, au plecat la chilia lor slăvind şi 
mulţumind lui Dumnezeu, singurul care cunoaşte câţi robi ascunşi 
are. 

6. Un anume Evloghie, care a devenit ucenic al preafericitului 
loan”, episcopul Constantinopolului, era preot şi nevoitor mare, 
postea mâncând la două zile, iar de multe ori postea săptămâna 
întreagă, mâncând numai pâine şi sare, încât era slăvit de oameni. 
Deci a mers el la Avva Iosif în Panevo” nădăjduind să vadă la el 
vreo nevoinţă şi mai aspră. Şi primindu-l pe el Bătrânul cu bucurie, 
i-a pregătit mângâiere cu ceea ce avea. Şi au zis ucenicii lui 
Evloghie: Preotul nu mănâncă decât pâine şi sare. Iar Avva Iosif 
mânca tăcând. Şi de trei zile nu i-au auzit pe aceştia cântând sau 
rugându-se. Căci lucrarea lor era ascunsă. Şi au plecat fără să se 
folosească. Din iconomia lui Dumnezeu s-a întunecat şi rătăcindu- 
se s-au întors la Bătrân. Şi înainte de a bate la poartă, i-au auzit pe 
ei cântând. Şi stând mult timp aşa, la urmă au bătut. Iar ei, 
oprindu-se din cântare, i-au primit bucurându-se. Şi pentru că era 
arşiţă, ucenicii lui Evloghie au pus apă în cană şi i-au dat acestuia. 
Iar apa era amestecată, apă de mare cu apă de râu şi nu a putut să 
bea. Şi după aceasta, a căzut la picioarele Bătrânului, vrând să afle 
vieţuirea lor, zicând: Ce este aceasta, Avva, că la început nu 
cântaţi psalmi, dar acum, după plecarea noastră cântaţi? Şi luând 
acum cana, am aflat că apa este sărată? A zis lui Bătrânul: Fratele 
este nebun şi din greşeală a amestecat apa cu cea de mare. lar 
Evloghie l-a rugat pe Bătrân, vrând să afle adevărul. Şi i-a zis lui 
Bătrânul: Acel pahar mic de vin a fost al iubirii, iar apa aceasta 
este aceea pe care o beau fraţii mereu. Şi l-a învăţat pe el 
deosebirea gândurilor” şi a îndepărtat de la el toate cele omeneşti. 


0 Este vorba de Sfântul Ioan Gură de Aur. 

0 Cetatea antică din Egiptul de Jos. Astăzi se numeşte Mentzala El 
Haghit (ET). 

° Vezi cap. V, despre deosebirea duhurilor sau discernământ. 

Şi a devenit astfel priceput şi de atunci înainte mânca orice i se 
punea la masă şi a învăţat să lucreze în ascuns’. Şi a zis 
Bătrânului: Cu adevărat, lucrarea voastră este în adevăr. 

7. A zis Avva Isaia: Socotesc că este mare lucru şi cinstit a birui 
slava deşartă şi a înainta în cunoaşterea lui Dumnezeu. Căci cel 
care cade în mâinile patimii acesteia viclene a slavei deşarte se 
înstrăinează de pace şi inima lui se învârtoşează faţă de sfinţi” şi la 
sfârşitul relelor lui cade în înaltă cugetare de sine, care este 
mândria, maica tuturor relelor. Iar tu, o, credinciosule slujitor al 
lui Hristos, să ai în ascuns lucrarea ta şi cu durere în inimă 
îngrijeşte-te pentru ca să nu pierzi răsplata lucrării tale din pricina 
dorinţei de a plăcea oamenilor”. Căci cel care face ceva pentru a 
arăta oamenilor se depărtează de plata sa, aşa cum a spus 
Domnul”. 

8. Zicea iarăşi acelaşi: Cel căruia îi place să fie slăvit de 
oameni, nu poate să fie fără pizmă. lar cel care are pizmă, nu 
poate să afle smerenia. Şi unul ca acesta şi-a predat propriul suflet 
vrăjmaşilor săi. Iar aceştia îl târăsc în multe rele şi îl omoară. 

9. A venit un frate odată la Avva Teodor din Ferme şi timp de 
trei zile l-a rugat pe acesta să-i spună cuvânt. Dar acela nu i-a 
răspuns şi a plecat întristat. Deci a zis ucenicul avvei: Cum de nu i- 
ai spus cuvânt şi a plecat întristat? Şi a zis lui Bătrânul: Adevărat, 
nu i-am spus, pentru că este vorbăreţ şi vrea să fie slăvit pentru 
cuvinte străine. 

10. Un alt frate l-a întrebat, zicând: Avva, vrei să nu mănânc 
câteva zile pâine? Şi i-a zis lui Bătrânul: Bine faci, căci şi eu am 


0 Vezi Matei 6, 1-6. 

0 Îi are în vedere pe creştini în general. În primele veacuri ale Bisericii, 
toţi creştinii erau numiţi sfinţi, în sensul împărtăşirii de sfinţenia lui 
Dumnezeu prin botez (vezi Fapte 9, 32; 26, 10; Rom. 8, 27; Rom. 15, 25; 
1 Cor. 14, 33 etc). 

° Originalul avOpwnaptoketa nu are din păcate un echivalent exact în 
limba română ca substantiv. Folosim însă expresia verbală a plăcea 
oamenilor sau a fi pe placul oamenilor. Conceptul este folosit şi de 
Sfântul Apostol Pavel în acelaşi context, în Efeseni (6, 6) şi Coloseni (3, 
22): Slugilor, ascultați întru toate pe stăpânii voştri cei trupeşti, nu 
slujind numai când sunt cu ochii pe voi, ca cei ce caută să placă 
oamenilor - &vOpwn&peokot - ci în curăția inimii, temându-vă de Domnul. 

0 Vezi Matei 6, 1-18. De reţinut însemnătatea acestei atitudini date şi 
de faptul că Mântuitorul Hristos, din toate sfaturile pe care le-ar fi putut 
da în legătură cu modul de a face fapte bune, se opreşte numai la 
recomandarea de a nu le face pentru a fi văzuţi de oameni, ci de a le face 
în ascuns pentru a fi văzuţi de Dumnezeu Tatăl Care vede în ascuns. 
Semnalăm şi cu acest prilej consecvenţa cu care părinţii pustiei se 
conformează Evangheliei Mântuitorului Hristos. 

făcut aşa. Şi i-a zis lui fratele: Vreau, deci, să duc năutul meu la 
moară şi să fac făină. Şi Bătrânul i-a zis: Dacă iarăşi mergi la 
moară, mai bine fă-ţi pâine. Ce nevoie este de ieşirea aceasta? 

11. Un alt frate a venit la el şi a început să vorbească şi să 
cerceteze lucruri pe care încă nu începuse să le lucreze. Şi a zis lui 
Bătrânul: Nu ai găsit corabia, nici nu ai pus lucrurile şi, înainte de 
a călători, ai ajuns deja în cetatea aceea? Mai întâi fă lucrarea. Şi 
după ce o faci, ajungi şi la cele despre care vorbeşti acum. 

12. Povestea unul dintre Părinţi despre Avva Teodor din Ferme: 

Am fost odată, într-o seară, la el şi l-am găsit purtând cămaşa 
tăiată şi având pieptul gol şi fesul lăsat pe faţă. Şi, iată, cineva din 
sat a venit să-l vadă. Şi bătând acela, Bătrânul a ieşit să-i deschidă 
şi întâmpinându-l, a stat în uşă vorbind cu el. Iar eu, luând un petic 
de veşmânt, i-am acoperit umerii. Bătrânul, însă, a întins mâna şi l- 
a dat jos. Şi cum a plecat săteanul, i-am zis: Avva, de ce ai făcut 
aceasta? 
Omul a venit să se folosească, nu să se smintească. Şi mi-a zis 
Bătrânul: Ce spui, Avva? Suntem încă robiţi oamenilor? Am făcut 
ceea ce trebuia. A trecut, deja! Cel care vrea să se folosească, se 
va folosi, iar cel care vrea să se smintească, se va sminti. Eu, aşa 
cum mă aflu, aşa îl voi întâmpina. Şi a poruncit ucenicului său, 
zicând: Dacă vine cineva şi vrea să mă vadă, să nu-i spui nimic 
omeneşte, ci dacă mănânc, spune: mănâncă!, dacă dorm, spune: 
doarme! 

13. A auzit odată guvernatorul despre Avva Moise şi a mers la 
Schit ca să-l vadă. Şi au dat de veste unii Bătrânului acest lucru şi 
s-a ridicat şi a plecat la locul mlăştinos0. Acela l-a întâlnit pe drum 
şi i-a zis: Spune-mi, Bătrâne, unde este chilia Avvei Moise? Şi i-a 
zis Bătrânul: Ce vreţi de la el? Este un om nebun! Şi venind 
guvernatorul la biserică, a zis clericilor: Auzind cele despre Avva 
Moise, am venit să-l văd, dar, iată, am întâlnit pe drum un Bătrân 
care mergea în Egipt şi l-am întrebat unde este chilia Avvei Moise, 
iar acela mi-a zis: Ce vrei de la el? Acela este nebun! Auzind 
aceasta, preoţii s-au întristat, zicând: Ce fel de Bătrân a fost acela 
care a vorbit aşa împotriva Sfântului? Iar însoțitorii guvernatorului 
au zis: Era un Bătrân care purta haine vechi, înalt şi negricios. Iar 
ei au zis: Acela este Avva Moise şi, pentru că nu voia să vă 
întâlnească, v-a zis acestea. Şi folosindu-se mult, guvernatorul a 


0 Elos este un loc mlăştinos din adâncul pustiului Schitului, unde 
tântarii erau mari ca viespile, aşa cum ne informează Paladie, şi puteau 
să găurească şi pielea fiarelor sălbatice. Acesta constituia un loc 
inaccesibil vizitatorilor Schitului, în timp ce pentru un pustnic care avea 
intenţia să scape de întâlnirea cu aceştia era un refugiu. Vezi Paladie, 
Istoria lausiacă, cap. 18. 

plecat. 

14. Un frate l-a întrebat pe Avva Mâtie, zicând: Dacă plec să 
stau într-un loc, cum vrei să viețuiesc acolo? A zis lui Bătrânul: 
Dacă locuieşti într-un loc, să nu urmăreşti să-ţi câştigi nume din 
ceva, că nu mergi la slujbă sau că la agapă nu mănânci. Căci 
acestea îţi fac nume deşert şi la urmă vei afla supărare, căci 
oamenii, acolo unde găsesc astfel de lucruri, acolo aleargă. A zis 
lui fratele: Ce să fac, deci? A zis lui Bătrânul: Oriunde te aşezi, să 
te porţi la fel cu toţi ceilalţi şi ce vezi la cei evlavioşi, despre care 
ai înştiinţare, aceea să faci. Şi vei afla odihnă. Căci aceasta este 
smerenie, să fii la fel ca ceilalţi. Şi oamenii, când te vor vedea 
ieşind, te vor socoti la fel ca pe toţi ceilalţi şi nimeni nu-ţi va face 
tulburare. 

15. Avva Nisterie cel Mare mergea prin pustie împreună cu un 
frate. Şi văzând un balaur”, au fugit. A zis fratele: Şi tu te temi, 
părinte? Şi a zis lui Bătrânul: Nu mă tem, fiule, dar îmi este de 
folos că am fugit, pentru că altfel nu aş fi putut să scap de duhul 
slavei deşarte. 

16. A vrut odată cârmuitorul ținutului să vadă pe Avva Pimen, 
dar Bătrânul nu a încuviinţat. Atunci, sub cuvânt că este 
răufăcător, au prins pe fiul surorii lui şi l-au aruncat în închisoare, 
zicând: Dacă va veni Bătrânul şi ne va ruga pentru el, îl voi elibera. 
Şi venind sora acestuia, plângea la poartă. Dar el nu i-a răspuns în 
niciun fel. Iar ea îl ocăra zicând: Împietrit ce eşti, ai milă de mine, 
că este singurul meu fiu. lar el a trimis să i se spună: Pimen nu a 
născut copii. Şi aşa a plecat. Auzind aceasta, cârmuitorul a trimis 
la el zicând: Şi numai cu cuvântul dacă porunceşti, îl voi elibera. 
lar Bătrânul i-a răspuns, zicând: Cercetează potrivit legilor. Şi 
dacă este vrednic de moarte, să moară, iar dacă nu este, fă cum 
vrei”. 

17. A zis Avva Pimen: Învață inima să păzească cele ce învaţă 
limba ta. 

18. A zis iarăşi: Oamenii vorbesc la măsura desăvârşită, dar 
lucrează la măsura cea mai mică. 

19. Zicea Avva Daniil: Am mers odată la Avva Pimen şi am 
gustat ceva împreună. Şi ne-a zis: Mergeţi şi vă odihniţi puţin, 
fraţilor. Au plecat, deci, fraţii să se odihnească puţin şi eu am 
rămas să vorbesc singur cu el. Şi ridicându-mă, am mers în chilia 


0 Cuvântul 6p&kwv din textul vechi se foloseşte în textele hagiologice 
cu sensul de şarpe mare sau de fiară mâncătoare de oameni. În cazul la 
care se referă apoftegma, s-a statornicit părerea că este vorba despre 
crocodili. 

0 În Patericul alfabetic, apoftegma se încheie cu fraza: „Atunci, auzind 
cârmuitorul, l-a eliberat pe acesta”. 

lui. Cum m-a văzut venind spre el, se făcea că doarme. Căci 
aceasta era lucrarea Bătrânului: a face totul în ascuns. 

20. A zis Avva Pimen: Cel care în orice chip urmăreşte 
prietenia oamenilor, se îndepărtează de prietenia lui Dumnezeu. 
Nu este bine să vrei să placi tuturor. Vai de voi, zice, când toţi 
oamenii vă vor lăuda. 

21. A mers odată Avva Adelfie, episcopul de Niloupole”, la Avva 
Sisoe, în muntele Avvei Antonie. Şi când urma să iasă, înainte de a 
pleca, i-a făcut să guste ceva dimineaţă. Era vreme de post. Şi cum 
a pus masa, iată nişte fraţi au bătut la uşă. A zis, deci, ucenicului 
său: Dă-le puţin terci, fiindcă vin de la osteneală. Le-a zis lor Avva 
Adelfie: Lasă-i acum, ca să nu spună că Avva Sisoe mănâncă încă 
de dimineaţă. Şi l-a privit Avva şi a zis fratelui iarăşi: Mergi şi dă- 
le! Şi aceia cum au văzut terciul, au zis: Aveţi străini? Oare nu 
mănâncă şi Avva împreună cu voi? Şi le-a zis lor fratele: Da. Şi au 
început să se necăjească şi să zică: Să vă ierte Dumnezeu că aţi 
lăsat pe Bătrân să mănânce în zi de post. Oare nu ştiţi că se va 
nevoi multe zile pentru aceasta? Şi auzindu-i episcopul, a pus 
metanie Bătrânului, zicând: lartă-mă, Avva, că am gândit 
omeneşte. Tu ai făcut lucrul lui Dumnezeu. Şi a zis Avvei Sisoe: 
Dacă Dumnezeu nu slăveşte pe om, slava oamenilor nu este nimic. 

22. A întrebat Avva Amun din Raith pe Avva Sisoe, zicând: 
Când citesc Scriptura, gândul meu vrea să înfrumuseţeze cuvântul, 
ca să pot da răspuns când mă întreabă. A zis lui Bătrânul: Nu este 
nevoie, ci mai curând din mintea preacurata să dobândeşti pentru 
tine şi lipsa grijii şi a vorbi”. 

23. A venit odată guvernatorul să vadă pe Avva Simon. lar 
acesta, auzind, şi-a pus cingătoarea şi a plecat la un finic să-l 
curețe. Aceia, ajungând, au strigat: Bătrâne, unde este anahoretul? 
Iar el a zis: Nu este aici niciun anahoret. Şi auzind au plecat. 

24. A venit altă dată un alt cârmuitor să-l vadă pe acesta, dar 
clericii, luându-le înainte, i-au zis: Avva, pregăteşte-te, că 
guvernatorul, auzind despre tine, vine să fie binecuvântat de tine. 


Luca 6, 26. 

° Cetatea Nilului se găsea în Oaza Faium, lângă braţul apusean al 
Nilului. În ţinutul acesta unde se aflau multe ruine ale cetăților vechi 
greceşti s-au găsit mii de papirusuri. 

0 Întrucât exprimarea este un pic eliptică, simţim nevoia să spunem că 
apoftegma se referă la faptul de a nu te îngriji ce să vorbeşti şi la faptul 
că a vorbi este dat de Domnul. Preocuparea exclusivă ar urma să fie 
strădania pentru curățirea minţii. Este o evidentă trimitere la cuvintele 
Mântuitorului: Jar când vă vor da pe voi în mâna lor, nu vă îngrijiţi cum 
sau ce veţi vorbi, căci se va da vouă în ceasul acela ce să vorbiţi; (Matei 
10, 19). 

Iar el a zis: Da, mă pregătesc. Şi îmbrăcându-se cu rasa sa peticită 
şi luând pâine şi brânză în mână, s-a ridicat şi a stat la poartă 
mâncând. Şi venind cârmuitorul cu suita sa şi văzându-l, l-au 
disprețuit, zicând: Acesta este anahoretul despre care am auzit? Şi 
îndată au plecat înapoi. 

25. A mers un frate la Avva Serapion şi Bătrânul l-a îndemnat 
să facă rugăciunea după obişnuinţă. Iar el, zicând că este păcătos 
şi străin de schima monahală însăşi, nu s-a supus. A vrut, de 
asemenea, să-i spele picioarele, dar folosind aceleaşi cuvinte, nu a 
primit. Atunci l-a făcut ceva să guste. A început să mănânce, iar 
Bătrânul îl sfătuia, zicând: Fiule, dacă vrei să te foloseşti, aşteaptă 
cu răbdare în chilia ta şi ia aminte la tine şi la lucrul tău de mână. 
Căci nu-ţi aduce atâta folos să vizitezi pe alţii cât să stai în chilia 
ta. Iar el, auzind acestea, s-a amărât şi s-a schimbat la faţă, încât 
nu putea să se ascundă de Bătrân. Deci, i-a zis Avva Serapion: 
Până acum ziceai „sunt păcătos” şi te osândeai pe tine însuţi că nu 
eşti vrednic să trăieşti, iar acum, deoarece cu dragoste te 
sfătuiesc, te-ai mâniat atât? Dacă vrei să fii smerit, învaţă să 
primeşti cu bărbăţie cele care vin de la ceilalţi şi să nu pună 
stăpânire pe tine cuvintele deşarte. Auzind acestea, fratele, a pus 
metanie Bătrânului şi a plecat folosindu-se mult. 

26. A zis Sfânta Sinclitichia: Aşa cum comoara care se arată se 
împuţinează şi piere, la fel şi virtutea care se arată şi se face 
cunoscută piere. Şi aşa cum lumânarea se topeşte de la faţa 
focului”, la fel şi sufletul se risipeşte din pricina laudelor şi 
slăbeşte. 

27. A zis iarăşi: Aşa cum nu este cu putinţă să avem în acelaşi 
timp şi planta, şi sămânţa, tot aşa este cu neputinţă ca, înconjurați 
de slava omenească fiind, să aducem rod ceresc. 

28. Odată, în timp ce Avva Tithoe stătea, un frate era lângă el. 
Şi nevăzându-l, a oftat. Nu a înţeles că un frate era lângă el, căci 
era în extaz. Şi făcând metanie, a zis: lartă-mă, frate, că nu am 
devenit încă monah, de vreme ce am oftat înaintea ta. 

29. Ziceau despre un Bătrân din ţinuturile de jos că vieţuia în 
liniştire şi un credincios mirean îl slujea. S-a întâmplat ca fiul 
mireanului să se îmbolnăvească. Şi s-a rugat mult mireanul de 
Bătrân să vină şi să facă rugăciune pentru copil. Şi ridicându-se 
Bătrânul, a ieşit împreună cu el. Şi alergând mireanul, a intrat în 
casă, zicând: Veniţi în întâmpinarea anahoretului. Şi văzându-i 
Bătrânul de departe că au ieşit cu făclii, a înţeles ce se întâmplă şi, 
dezbrăcându-se de hainele sale, le-a dus la râu şi a început să le 
spele, stând gol. Iar cel care-l slujea pe el, văzând aceasta, s-a 


0 Vezi Psalmul 66, 2. 

ruşinat şi, rugându-i pe oameni, le-a zis: Întoarceţi-vă înapoi, căci 
Bătrânul şi-a ieşit din fire. Şi venind la el, i-a zis: Avva, de ce ai 
făcut aceasta? Toţi au zis că Bătrânul are drac. Iar el a zis lui: Şi 
eu aceasta am vrut să aud. 

30. Odată, la Chilii, fiind sărbătoare, fraţii au mâncat în 
biserică. Era acolo şi un frate care a zis celui care slujea: Eu nu 
mănânc fiertură, ci sare. Şi a strigat tare cel care slujea la un alt 
frate înaintea tuturor, zicând: Cutare frate nu mănâncă fiertură, 
adu-i sare. Şi s-a ridicat unul dintre Bătrâni şi i-a zis: Iţi era mai de 
folos astăzi să fi mâncat carne în chilia ta decât să se audă 
cuvântul acesta în faţa poporului. 

31. Un frate ascet, care nu mânca pâine, a vizitat pe un mare 
Bătrân. S-au întâmplat acolo şi alţi străini, şi Bătrânul a făcut 
fiertură pentru ei. Şi pe când şedeau la masă, ascetul şi-a pus 
numai linte înmuiată şi a mâncat. Şi după ce s-au ridicat de la 
masă, Bătrânul l-a luat de-o parte şi i-a zis: Frate, dacă vizitezi pe 
cineva, nu-ţi arăta vieţuirea. lar dacă vrei să-ţi păstrezi vieţuirea, 
stai în chilia ta şi nu ieşi nicăieri. Şi el, luând învăţătură din 
cuvântul Bătrânului, era împreună cu ceilalţi la întâlnirile cu fraţii. 

32. A zis unul dintre Părinţi că pe malul râului, aproape de 
satul unde vieţuia fericitul Siluan în Palestina, locuia un frate care 
se prefăcea nebun. Când îl întâlnea un frate, acela îndată râdea. 
De aceea îl lăsa şi pleca. S-a întâmplat ca trei Părinţi să viziteze pe 
Avva Siluan. Şi după ce au făcut rugăciune, l-au rugat să le trimită 
pe cineva cu ei, ca să vadă pe fraţi în chiliile lor. Şi au zis 
Bătrânului: Arată dragoste şi porunceşte fratelui ca să ne ducă la 
toţi. Iar Bătrânul a zis fratelui de faţă cu ei: Să-i duci la toţi 
Părinţii. Şi luându-l deoparte i-a poruncit, zicând: Vezi, să nu-i duci 
la nebunul acela, ca să nu se smintească. Şi trecând pe la chiliile 
fraţilor, ziceau Părinţii însoţitorului lor: Arată dragoste şi du-ne la 
toţi. Şi el le zice: Bine! Dar nu i-a dus la chilia nebunului, după 
cuvântul Bătrânului. Când s-au întors la Bătrân, i-a întrebat: Aţi 
văzut pe fraţi? Iar ei au zis: Da, şi mulţumim. Dar suntem trişti de 
un lucru, că nu ne-a dus la toţi. Şi a zis Bătrânul către cel care-i 
dusese: Nu ţi-am spus să-i duci la toţi? Şi a zis fratele: Aşa am 
făcut, părinte. Deci, iarăşi la plecare Părinţii au zis Bătrânului: Cu 
adevărat mulţumim că am văzut pe fraţi, dar numai pentru aceasta 
ne pare rău, că nu i-am văzut pe toţi. Atunci fratele a zis deoparte 
Bătrânului: La fratele nebun nu i-am dus. Deci, după ce au plecat 
Părinţii, cugetând în sine la cele întâmplate, Bătrânul a plecat 
către fratele acela care se prefăcea nebun. Şi fără să bată, a 
deschis încet zăvorul şi a intrat fără să simtă fratele. Şi l-a găsit 
şezând la lucrul său şi având două coşuleţe, unul în dreapta lui şi 
unul în stânga. Şi de îndată ce l-a văzut pe Bătrân, după obicei, 

acela a început să râdă. A zis lui Bătrânul: Lasă astea acum şi 
spune-mi lucrarea ta. Iar el iarăşi a râs. A zis Avvei Siluan: Ştii că 
în afară de Sâmbătă şi Duminică nu ies din chilie, iar acum am 
venit în mijlocul săptămânii. Căci Dumnezeu m-a trimis la tine. 
Deci, fiind cuprins de frică, a pus metanie Bătrânului şi i-a zis: 
lartă-mă, părinte, în timpul dimineţii fac lucrarea mea 
duhovnicească având pietricelele acestea în faţa mea. Şi dacă îmi 
vine un gând bun, pun o pietricică în coşuleţul din dreapta, iar 
dacă vine unul rău, o pun 

în cel din stânga. Iar seara număr pietricelele şi, dacă sunt mai 
multe în cel din dreapta, mănânc, iar dacă sunt mai multe în cel 
din stânga, nu mănânc. Şi a doua zi iarăşi, dacă îmi vine un gând 
viclean, îmi zic: Vezi ce faci, că iarăşi nu mănânci. Auzind, deci, 
acestea, Avva Siluan s-a minunat şi a zis: Cu adevărat Părinţii care 
ne-au vizitat erau sfinţii îngeri care voiau să facă cunoscută 
virtutea fratelui. Căci arătarea lor mi-a făcut multă bucurie şi 
desfătare duhovnicească. 

33. A zis un Bătrân: Oriunde vei merge în vizită, să nu vrei să 
arăţi vieţuirea ta sau să spui: Eu nu mănânc ulei sau fiertură sau 
peşte. Numai la vin să nu dai dezlegare, dacă te temi de război. Şi 
chiar dacă te judecă unii, să nu-ţi pese. 

34. A zis iarăşi: Dacă te vizitează un frate, ia doliul de pe faţa ta 
şi ascunde-l în inima ta, până când slobozi pe fratele. Şi atunci, 
iarăşi pune doliul pe faţa ta, pentru că fug dracii văzând că este cu 
tine. 

35. Ziceau despre schitioţi că, dacă afla cineva lucrarea lor, nu 
socoteau aceasta ca o virtute, ci ca un păcat. 

36. A zis un Bătrân: Dorinţa de a plăcea oamenilor ia toată 
seva” omului şi-l lasă pe el uscat. 

37. A zis iarăşi: Cel care îşi arată şi îşi face cunoscute faptele 
sale bune este asemenea semănătorului care aruncă seminţele pe 
pământ şi venind păsările cerului le mănâncă pe ele”. Iar cel care- 
şi ascunde vieţuirea lui, precum semănătorul care pune seminţele 
sub brazdele pământului, va culege roade însutite. 

38. A zis un Bătrân: Sau te fereşti de oameni fugind, sau râzi de 
lume şi de oameni făcându-te pe tine nebun”. 

39. Un conducător de obşte avea multă slavă de la oameni şi 
era părinte la două sute de monahi. Pe acesta l-a vizitat Hristos ca 


0 Cuvântul mârnc din textul original, înseamnă materie unsuroasă, 
grăsime. Apoftegma are în vedere, desigur, seva sau grăsimea 
duhovnicească a omului. 

° Matei 13, 4. 

0 Vezi 1 Corinteni 3, 18-19 şi 4, 10-13. 

un Bătrân sărac şi l-a rugat pe portar să spună avvei că este cutare 
împreună-nevoitor. Deci, cu multă osteneală a intrat portarul să 
spună şi l-a găsit pe Avva vorbind cu alţii. A stat puţin şi după 
aceea a anunţat despre sărac, neştiind că era Hristos. lar Avva a 
început să-l certe, zicându-i: Nu mă vezi vorbind cu oameni? Lasă- 
mă acum! lar el a dat înapoi. Răbdând îndelung, Domnul a rămas, 
aşteptându-l să vină. Pe la ceasul al cincilea”, un om bogat a venit 
la mănăstire, şi egumenul i-a răspuns degrabă. Văzându-l 
împreună cu bogatul, Dumnezeu, Cel bogat în milă şi prieten al 
celor smeriţi, S-a apropiat rugându-l: Vreau să-ţi vorbesc, Avva. 
Dar acela a intrat împreună cu bogatul să prânzească, îngrijindu- 
se chipurile de străini. Deci, după ce s-a terminat masa, iarăşi a 
însoţit pe bogat până la poartă şi s-a întors, robit fiind multelor 
griji şi uitând de rugămintea Bătrânului sărac şi fără de răutate. 
Făcându-se seară şi neînvrednicindu-se să primească pe Cel 
binecuvântat şi cu adevărat străin, Acesta a plecat, spunând 
portarului aşa: Spune-i avvei: Dacă vrei slava oamenilor, pentru 
ostenelile tale de mai înainte şi pentru nevoinţele tale multe, Eu îţi 
voi trimite oameni din cele patru părţi ale lumii să te mângâie, 
pentru că vrei să fii lăudat şi să lauzi. Dar bunurile Împărăției Mele 
nu le vei gusta. Şi aşa au cunoscut pe Atotţiitorul sărac. 


Sfârşitul tratatului despre a nu face nimic spre arătare. 


0 Ceasul al cincilea corespunde aproximativ orei unsprezece. 

CAPITOLUL IX 
CĂ TREBUIE SĂ TE PĂZEŞTI A NU JUDECA PE NIMENI 


1. Unui frate i s-a întâmplat odată o ispită, în obştea Avvei Ilit. 
Şi, fiind alungat de acolo, a plecat la Avva Antonie în munte. După 
ce a stat fratele un timp la el, l-a trimis în obştea de unde ieşise. 
Iar ei văzându-l, iarăşi l-au alungat. Şi el s-a întors la Avva Antonie, 
zicându-i: Nu au vrut să mă primească, părinte. Deci, l-a trimis din 
nou Bătrânul, zicând: O corabie a naufragiat pe mare, şi-a pierdut 
încărcătura şi cu multă greutate a ajuns la țărm. Iar voi voiţi ca să 
înecaţi ceea ce s-a salvat şi a ajuns la țărm? Şi ei auzind că Avva 
Antonie l-a trimis, l-au primit îndată. 

2. Avva Agathon, când vedea un lucru şi gândul lui voia să-l 
judece, zicea în sine: Agathon, tu să nu faci asta. Şi astfel gândul 
lui se liniştea. 

3. S-au îmbolnăvit odată Avva Agathon şi altul dintre Bătrâni. 
Stând ei întinşi în chilie, fratele citea din cartea Facerii. Şi a ajuns 
la capitolul în care Iacob zice: Iosif nu mai este! Simeon nu mai 
este! Şi acum să-mi luaţi şi pe Veniamin? Toate au venit pe capul 
meu!... Ați pogorât cărunteţile mele cu întristare în locuinţa 
morţilor! Şi, răspunzând, Bătrânul a zis: Nu îţi ajung ceilalţi zece, 
Avva lacob? A zis Avvei Agathon: Încetează, Bătrâne! Dacă 
Dumnezeu este Cel care îndreptăţeşte, cine este cel care 
osândeşte”? 

4. Avvei Ammon i-a prorocit Avva Antonie, zicând: Vei înainta în 
frica lui Dumnezeu! Şi a ieşit afară din chilie şi i-a arătat o piatră şi 
i-a zis: Ocărăşte piatra aceasta şi loveşte-o! Iar el a făcut aşa. Şi l-a 
întrebat pe el Avva Antonie: Nu a vorbit piatra? Iar el a zis: Nu! Şi 
a zis Avva Antonie: Şi tu vei ajunge la această măsură. Lucru care 
s-a şi întâmplat. Căci aşa de mult a înaintat Avva Ammon, încât din 
prea multă bunătate nici nu mai recunoştea răutatea. Când a 
devenit episcop, i-au adus o fecioară care luase în pântece şi i-au 
zis: Dă-i canon! Iar el, făcând semnul crucii pe pântecele ei, a 
poruncit să i se dea două perechi de cearşafuri, zicând: Nu cumva 
să moară la naştere ea sau pruncul ei şi să nu găsească cu ce să-i 
înmormânteze. Cei care erau împotriva ei au zis: De ce ai făcut 
aceasta? Dă-i canon! lar el a zis lor: Vedeţi, fraţilor, este aproape 
de moarte. Ce pot eu să-i fac? Şi a slobozit-o pe ea. Şinua 
îndrăznit niciodată Bătrânul să osândească pe cineva. 


0 Facerea 42, 36-38. 
Romani 8, 33-34. 

5. A venit odată Avva Ammon într-un loc pentru a gusta ceva. Şi 
era acolo un frate care avea faimă rea. Şi s-a întâmplat să vină 
femeia şi să intre în chilia fratelui celui defăimat. Aflând, deci, cei 
care locuiau în locul acela, s-au tulburat aşa de mult, încât au 
hotărât să-l alunge din chilie. Şi cunoscând că episcopul Ammon 
este în locul acela, venind la el, l-au rugat să meargă împreună cu 
ei. 

Cum a aflat fratele, luând femeia, a ascuns-o sub un vas mare. 
Şi după ce a ajuns mulţimea acolo, Avva Ammon a înţeles ce se 
întâmpla, dar pentru Dumnezeu a acoperit lucrul. Şi intrând, s-a 
aşezat deasupra vasului şi a poruncit să se caute în toată chilia. 
Deci, cum au căutat şi nu au găsit femeia, a zis Avva Ammon: Ce 
este aceasta? Dumnezeu să vă ierte. Şi rugându-se, a făcut pe toţi 
să plece. Şi prinzându-l de mână pe fratele, i-a zis: la seama la tine 
însuţi, frate”. Şi aceasta zicând, a plecat. 

6. Un frate, păcătuind, a fost separat” de către preotul bisericii. 
Iar Avva Visarion, ridicându-se, a ieşit împreună cu el, zicând: Şi 
eu sunt păcătos. 

7. A zis Avva Ilie: Am văzut pe cineva ţinând la subsuoară un 
vas cu vin. Şi, ca să ruşinez pe draci că era închipuire înşelătoare, 
am zis fratelui: Arată dragoste şi ridică-mi aceasta. Şi când a 
ridicat paramanul lui, s-a dovedit că nu avea nimic sub braţ. lar 
aceasta am spus ca, şi dacă vedeţi cu ochii voştri sau auziţi, să nu 
credeţi. Cu atât mai mult ţineţi-vă gândurile şi amintirile şi 
înțelesurile ştiind că ei (dracii) le seamănă pe acestea pentru a 
otrăvi sufletul să gândească cele care nu sunt spre folos şi pentru 
a ocupa mintea, ţinând-o departe de păcatele noastre şi de 
Dumnezeu. 

8. A zis Avva Isaia: Dacă îţi vine gândul să judeci pe aproapele 
pentru vreun păcat, gândeşte mai întâi la tine că eşti mai păcătos 
decât el şi cele pe care socoteşti că le faci bine să nu crezi că au 
plăcut lui Dumnezeu. Şi aşa nu vei îndrăzni să judeci pe aproapele. 

9. A zis iarăşi: A nu judeca pe aproapele şi a te umili pe tine 
însuţi este locul de odihnă al conştiinţei. 

10. A venit odată un copil să fie vindecat de îndrăcire şi l-a 
vizitat pe un frate dintr-o obşte din Egipt. Şi ieşind Bătrânul, a 
văzut pe fratele păcătuind cu copilul şi nu l-a certat, zicând: Dacă 
Dumnezeu care l-a plăsmuit pe el, văzându-l, nu-l arde, eu cine 
sunt ca să-l cert? 

11. A mers odată Avva Isaac Tebeul într-o obşte şi a văzut pe 


0 Vezi asemănarea dintre episodul acesta şi episodul cu femeia 
adulteră, din Ioan 8, 3-11. 
0 În sensul separării de obşte sau al opririi de a participa la slujbe. 


DESPRE A NU JUDECA PE NIMENI 


un frate greşind şi l-a judecat. Când s-a întors în pustie, a venit un 
înger al Domnului stând în faţa uşii chiliei lui şi zicând: Nu te las 
să intri. lar el îl ruga, zicând: Ce s-a întâmplat? Şi răspunzând 
îngerul, i-a zis lui: Dumnezeu m-a trimis să-ţi spun: Spune-i lui: 
Unde porunceşti să-l pun pe fratele care a greşit? Şi îndată s-a 
pocăit, zicând: Am păcătuit, iartă-mă. Şi a zis îngerul: Ridică-te, 
Dumnezeu te-a iertat. Păzeşte-te de acum să nu mai judeci pe 
cineva înainte ca Dumnezeu să-l judece pe el. 

12. A zis Avva Pafnutie, ucenicul Avvei Macarie: Am rugat pe 
părintele meu, zicând: Spune-mi cuvânt. Iar el a zis: Să nu faci rău 
la nimeni, nici să judeci. Acestea să le păzeşti şi te vei mântui. 

13. Ziceau despre Avva Macarie cel Mare că devenise, aşa cum 
este scris, dumnezeu pământesc’. Precum Dumnezeu acoperă 
lumea, la fel a ajuns Avva Macarie, acoperind greşelile pe care le 
vedea ca şi când nu le-ar vedea şi pe cele pe care le auzea ca şi 
când nu le-ar auzi. 

14. Un frate a greşit odată la Schit. Şi făcându-se adunare, au 
trimis la Avva Moise. Iar acela nu a vrut să vină. A trimis, deci, la 
el preotul, zicând: Vino, pentru că poporul te aşteaptă. lar el, 
sculându-se, a venit. Şi luând un coş găurit şi umplându-l cu nisip, 
l-a pus în spate. lar ei ieşind în întâmpinarea lui, i-au zis: Ce este 
aceasta, părinte? Şi au zis lor Bătrânul: Păcatele mele sunt cele 
care curg în urma mea şi pe care nu le văd. Şi eu am venit astăzi 
să judec păcate străine. lar ei auzind, nu au mai spus nimic 
fratelui, ci l-au iertat. 

15. Zicea Avva Moise că omul este dator să fie mort faţă de 
aproapele său, ca să nu-l judece pe el întru nimic. 

16. A zis iarăşi: Capătul tuturor este a nu judeca pe aproapele. 
Căci atunci când mâna Domnului a ucis pe toţi întâii-născuţi în 
Egipt, nu era casă în care să nu fie un mort’. A zis lui fratele: Ce 
este cuvântul acesta? A zis lui bătrânul: Dacă ne-ar lăsa să vedem 
păcatele noastre, nu am vedea păcatele aproapelui. Căci este 
nesăbuinţă ca omul să aibă mortul lui, să-l lase pe acesta şi să 
meargă să plângă pe al aproapelui. A muri faţă de aproapele tău 
înseamnă să duci păcatul tău şi să nu iei seama la niciun om, că 
acesta este bun sau acesta este rău. Să nu faci rău niciunui om, 
nici să gândeşti lucru viclean în inima ta despre cineva. Nici să 
umileşti pe cineva care face rău, nici să încredinţezi răufăcătorului 
pe aproapele său, nici să te bucuri cu cel care face rău aproapelui 
său. Aceasta înseamnă a muri faţă de aproapele. Să nu vorbeşti 


01 Corinteni 4, 5. 
0 loan 10, 34. 

împotriva cuiva, ci să spui: Dumnezeu cunoaşte pe fiecare. Şi nici 
să crezi celui care vorbeşte de rău împotriva cuiva, nici să te 
bucuri de vorbirea lui de rău; nici să urăşti pe cel care vorbeşte 
împotriva aproapelui său. Aceasta este a nu judeca. Să nu ai 
duşmănie cu niciun om şi să nu ţii duşmănie în inima ta. Să nu 
urăşti pe cel care duşmăneşte pe aproapele său. Şi aceasta este 
pacea. În acestea să te sileşti pe tine. Osteneala este pentru puţin 
timp şi odihna este pentru totdeauna, cu harul lui Dumnezeu- 
Cuvântul. Amin. 

17. Ziceau despre Avva Marcu Egipteanul că a stat treizeci de 
ani fără să iasă din chilia lui. Preotul avea obiceiul să vină şi să-i 
facă Sfânta Liturghie”. Iar diavolul, văzând răbdarea în virtute a 
bărbatului, s-a gândit să-l ispitească cu judecata. Şi a trimis un om 
stăpânit de duhuri să meargă la Bătrân pasămite pentru a cere 
rugăciune. lar cel stăpânit de duhuri, înainte de orice cuvânt, a zis 
Bătrânului: Preotul tău are miros de păcat, nu-l mai lăsa să vină la 
tine. lar bărbatul insuflat de Dumnezeu a zis către el: Fiule, toţi 
pun necurăţia afară şi tu ai adus-o la mine înăuntru? Dar este 
scris: Nu judecaţi, ca să nu fiţi judecaţi”! Totuşi, dacă este păcătos, 
Domnul îl va mântui pe el. Căci este scris: Să vă rugaţi unul pentru 
altul, ca să vă vindecaţi”. Şi zicând cuvântul acesta, a făcut 
rugăciune şi a alungat dracul din omul acela şi l-a slobozit sănătos. 
Când a venit preotul, după obiceiul său, Bătrânul l-a primit cu 
bucurie. lar Bunul Dumnezeu, văzând lipsa de răutate a 
Bătrânului, i-a arătat lui un semn”. Când a venit ceasul ca preotul 
să stea înaintea Sfintei Mese, după cum povestea Bătrânul: Am 
văzut îngerul Domnului coborând; şi a pus mâna lui pe capul 
clericului şi s-a făcut clericul ca un stâlp de foc. lar eu, 
minunându-mă de vederea aceea, am auzit un glas zicând către 
mine: Omule, de ce te minunezi de lucrul acesta? Dacă un împărat 


° De semnalat faptul că în original este folosită expresia sinonimă: 
Sfânta Anafora (ayia avawpopă). Facem această menţiune pentru a 
consemna o denumire a Sfintei Liturghii folosită la vremea aceea. 

0 Matei 7, 1. 

° Iacob 5, 16. 

0 Am păstrat cuvântul semn - onuciov , deşi este vorba despre o 
minune, pentru a fi consecvent cu originalul şi pentru a puncta aspectul 
particular pe care îl păstrează cuvântul semn numind o minune. Este 
vorba de faptul că respectiva minune funcţionează ca un semn, adică 
atrage atenţia sau descoperă o anume realitate, dincolo de minunea în 
sine. Un argument în plus este acela că şi în Noul Testament, mai ales în 
Evanghelia după loan, este folosit preponderent cuvântul semne cu 
referire la minunile Mântuitorului. Minunile Mântuitorului sunt citate de 
Sfântul Evanghelist loan ca semne, dovezi ale dumnezeirii Lui. 

pământesc nu lasă pe mai-marii săi să stea murdari înaintea lui, ci 
numai cu slavă multă, cu cât mai mult va curăța puterea 
dumnezeiască pe slujitorii tainelor nespuse, care stau înaintea 
slavei negrăite? lar viteazul luptător al lui Hristos, Marcu 
Egipteanul, s-a arătat mare şi s-a învrednicit de darul acesta, 
pentru că nu a judecat pe cleric. 

18. A întrebat un frate pe Avva Pimen, zicând: Spune-mi cum să 
devin monah? Şi a zis Bătrânul: Dacă vrei să afli odihnă şi aici, şi 
în veacul viitor, la orice lucru să zici: Cine sunt eu? Şi să nu judeci 
pe nimeni. 

19. A auzit odată preotul Pelusiului” despre nişte fraţi că erau 
mereu în cetate, mergeau la baie” şi nu se îngrijeau de ei înşişi. Şi 
venind în adunare, le-a ridicat schima. Şi după aceasta l-a mustrat 
conştiinţa şi s-a căit de ce a făcut. Şi a venit la Avva Pimen, 
tulburat de gânduri, ducând cu sine şi rasele fraţilor şi a vestit 
lucrul Bătrânului. Şi a zis lui Bătrânul: Tu nu mai ai nimic din omul 
vechi? Te-ai lepădat de el? Iar preotul a zis: Sunt părtaş la omul cel 
vechi. lar Bătrânul i-a zis: lată, deci, şi tu eşti ca şi fraţii. Dacă eşti 
părtaş cât de puţin la cele vechi, eşti supus păcatului. Atunci, 
plecând preotul, a chemat pe fraţi, care erau unsprezece, le-a 
făcut metanie şi i-a îmbrăcat cu schima monahului, apoi i-a 
slobozit. 

20. A zis iarăşi: Există oameni care par că tac şi inima lor 
judecă pe ceilalţi. Un astfel de om totdeauna vorbeşte. Şi sunt alţii 
care, vorbind de dimineaţa până seara, păstrează tăcerea: Aceasta 
înseamnă că nimic nu vorbesc fără folos. 

21. A întrebat un frate pe Avva Pimen, zicând: Dacă văd o 
cădere a fratelui meu, este bine să o acopăr? A zis lui Bătrânul: 
Atât timp cât noi acoperim căderea fratelui nostru şi Dumnezeu o 
acoperă pe a noastră. Şi atât timp cât noi o vădim pe a fratelui şi 
Dumnezeu o vădeşte pe a noastră. 

22. Un frate a întrebat pe Avva Pimen, zicând: Dacă văd un 
frate despre care am auzit că a căzut, nu vreau să-l aduc în chilia 
mea. lar dacă îl văd că este bun, mă bucur cu el. A zis lui Bătrânul: 
Dacă faci un bine mic fratelui celui bun, de două ori mai mult să 
faci celuilalt, căci acela este bolnav”. Era un anahoret în obşte pe 


0 Cetate antică pe ţărmul Egiptului, pe înălţimea braţului de răsărit al 
Nilului (astăzi, Câmpia Al Tine). Datorită poziţiei ei, a fost un centru 
important militar şi comercial. În timpul perioadei creştine, a cunoscut o 
importantă dezvoltare monastică. Într-una dintre mănăstirile Pelusiului, a 
trăit Sfântul Isidor Pelusiotul. Odată cu invazia şi cucerirea musulmană 
din 639, cetatea a decăzut (ET). 

0 Este vorba de baia publică. 

0 Vezi Matei 9, 12 şi Luca 5, 31. 

nume Timotei. Şi a auzit egumenul zvon despre un frate că a căzut 
în ispită. Şi l-au întrebat pe Timotei despre acesta. Şi l-a sfătuit pe 
el să-l scoată afară pe fratele. Când l-au alungat, ispita fratelui a 
venit asupra lui Timotei, încât s-a aflat în primejdie. Deci, plângea 
Timotei în faţa lui Dumnezeu, zicând: Am păcătuit, iartă-mă, 
Doamne. Şi i-a venit lui un glas care zicea: Timoteie, să nu 
socoteşti că ţi-am făcut ţie aceasta pentru altceva, ci pentru că ai 
trecut cu vederea pe fratele tău în vreme de ispită. 

23. Era un mare isihast în Muntele Athlivei” şi au venit asupra 
lui hoţii. Bătrânul a strigat şi, auzind vecinii lui, i-au prins pe hoţi 
şi i-au trimis la stăpânitor. Şi i-au pus pe ei în închisoare şi s-au 
întristat fraţii zicând: Din pricina noastră au fost închişi. Şi 
ridicându-se, au mers la Avva Pimen şi i-au vestit acestuia lucrul. 
Şi acesta a scris Bătrânului, zicând: Înţelege de unde a venit prima 
trădare şi atunci vei vedea pe a doua. Căci dacă nu venea trădarea 
mai întâi dinăuntru, nu ai fi făcut-o pe a doua. Văzând epistola 
Avvei Pimen deşi era vestit în ţinutul acela şi nu ieşea din chilia lui 
ridicându-se, a mers în cetate şi i-a scos pe hoţi din închisoare şi i- 
a eliberat pe ei de faţă cu toţi. 

24. A zis Avva Pimen: Scris este: Pe cele ce ochii tăi le-au 
văzut, pe acelea mărturiseşte-le! % Eu însă vă spun vouă: Chiar 
dacă pipăiţi cu mâinile voastre, să nu mărturisiţi”. Un frate a fost 
batjocorit într-o astfel de situaţie. A văzut, chipurile, pe fratele său 
păcătuind cu femeie. Şi fiind mult luptat, a mers şi i-a atins cu 
piciorul crezând că sunt ei, zicând: Încetaţi odată, până când? Şi, 
iată, descoperă că erau snopi din spice de grâu. De aceea am zis 
vouă: Chiar dacă pipăiţi cu mâinile voastre, să nu certati. 

25. Au întrebat unii dintre Părinţi pe Avva Pimen, zicând: Cum 


0 Se află pe malul drept al braţului de răsărit al Deltei Nilului. 

0 Pilde 25, 7. 

° Nu putem trece peste această apoftegmă fără să semnalăm curajul 
Părintelui de a „contrazice” cuvântul Sfintelor Scripturi. Contrazicerea 
este aparentă sau în termenii logicii simple, pentru că, de fapt, Avva 
Pimen corectează cuvântul vechi-testamentar de o manieră similară cu 
cea a Mântuitorului Hristos, folosind aproape aceeaşi formulă: Aţi auzit 
că s-a zis celor de demult... Eu însă vă spun vouă... (Vezi Matei 5, 21-22 
ş.u.). Or, ca şi în cazul Mântuitorului, avem de-a face cu o perspectivă 
care nu contrazice, nu anulează, ci depăşeşte ca standard exigenţele 
cuvântului vechi-testamentar. Este vorba, de fapt, de împlinire, de 
depăşire în sus. Corectura nu elimină, ci include afirmaţia iniţială, 
depăşind-o. Aş sublinia totuşi libertatea, curajul şi maniera foarte 
dinamică cu care se raportează Cuviosul Părinte la cuvântul biblic. 
Asumarea unei astfel de atitudini ne-ar ajuta să depăşim raportarea 
pasivă, ideologică, literală, uneori chiar fundamentalistă, la textele 
dumnezeieştilor Scripturi. 

îl răbda atât de mult Avva Nisterie pe ucenicul său? A zis lor Avva 
Pimen: Dacă eram eu, îi puneam şi pernă sub cap. A zis Avvei 
Anuv: Şi ce I-ai fi zis lui Dumnezeu? A zis Avva Pimen: l-aş fi spus: 
Tu ai zis: Scoate mai întâi bârna din ochiul tău, şi atunci vei vedea 
bine să scoţi paiul din ochiul fratelui tău. 

26. A greşit odată un frate în obşte. Era în locul acela şi un 
anahoret care mult timp nu ieşise din chilia lui. Venind Avva obştii 
la Bătrân, i-a făcut cunoscut cele despre fratele care greşise. Iar el 
a zis: Alungaţi-l! leşind fratele din obşte, s-a dus într-o prăpastie şi 
plângea acolo. S-a întâmplat ca nişte fraţi, care plecaseră spre 
Avva Pimen, să-l audă pe acesta plângând. Şi intrând la el, l-au 
găsit în mare durere şi l-au rugat să-l ia cu ei la Avva Pimen, dar el 
nu a vrut, spunând: Eu aici voi muri, pentru că am păcătuit. Venind 
la Avva Pimen, i-au povestit acestuia cele întâmplate. Şi rugându-i 
pe ei, i-a trimis, zicând: Spuneţi-i că Avva Pimen te cheamă. lar 
fratele a venit la el şi, văzându-l Bătrânul necăjit, ridicându-se, l-a 
îmbrăţişat. Şi vorbind frumos cu el, l-a rugat să guste ceva. Şi a 
trimis Avva Pimen pe unul din fraţii de la el la anahoret, zicându-i: 
De mulţi ani doream să te văd, auzind cele despre tine şi, din 
lenevirea amândurora, nu ne-am întâlnit unul cu altul. Acum, deci, 
cu voia lui Dumnezeu şi pentru că s-a ivit prilejul, osteneşte-te 
până aici ca să ne vedem unul pe altul. Iar acela nu ieşea din chilia 
lui. Şi auzind, a zis: Dacă Dumnezeu nu ar fi înștiințat pe Bătrân, 
nu ar fi trimis la mine. Şi ridicându-se, a mers la el şi, 
îmbrăţişându-se unul cu altul cu bucurie, s-au aşezat. A zis Avva 
Pimen: Într-un loc anume erau doi oameni şi amândoi aveau morţi. 
Unul dintre ei a lăsat mortul său şi s-a dus să-l plângă pe al 
celuilalt. Auzindu-l Bătrânul, a fost străpuns de cuvânt şi şi-a 
amintit de ceea ce a făcut şi a zis: Pimen este sus-sus în cer, iar eu 
sunt jos-jos pe pământ. 

27. Au întrebat unii dintre Părinţi pe Avva Pimen, zicând: Dacă 
vedem pe un frate păcătuind, vrei să-l certăm pe acesta? A zis lor 
Bătrânul: Eu, dacă am trebuinţă să trec pe acolo şi îl văd pe acela 
păcătuind, trec mai departe de el şi nu îl cert. 

28. Un frate l-a întrebat pe Avva Pimen, zicând: Ce să fac, căci 
mă împuţinez când mă aşez la lucrarea mea duhovnicească? A zis 
lui Bătrânul: Să nu dispreţuieşti, să nu judeci, să nu vorbeşti de 
rău pe nimeni”. Şi Dumnezeu îţi va da odihnă şi lucrarea ta se va 
face fără tulburare. 

29. Un frate l-a întrebat pe Avva Pimen, zicând: Ce voi face? Şi 
Bătrânul i-a zis: Scris este: Fărădelegea mea eu o voi vesti şi mă 


0 Matei 7, 5. 

voi îngriji pentru păcatul meu. 

30. Venind odată Avva Pimen să locuiască în părţile Egiptului, 
s-a întâmplat ca aproape de el să stea un frate care avea femeie. Şi 
niciodată nu l-a mustrat pe el. S-a întâmplat ca într-o noapte 
femeia să nască. Şi înțelegând acest lucru, Bătrânul a chemat pe 
fratele său cel mai mic, zicându-i: Ia cu tine o cană cu vin şi dă-o 
vecinului, că are nevoie astăzi. Şi nu ştiau fraţii lui lucrul acesta. 
Iar acela a făcut cum i-a poruncit Bătrânul. Şi folosindu-se fratele 
şi pătruns fiind, după puţine zile a slobozit femeia, dându-i tot ceea 
ce avea nevoie. Şi a zis Bătrânului: Eu de astăzi mă pocăiesc. Şi 
venind, a zidit lângă el o chilie pentru sine. Şi mergea la Bătrân şi 
Bătrânul i-a luminat acestuia calea lui Dumnezeu şi l-a câştigat. 

31. S-a făcut odată o adunare la Schit pentru un frate care 
greşise. Şi Părinţii vorbeau între ei. Iar Avva Pior tăcea. La urmă, 
ridicându-se, a ieşit. Şi luând un sac, l-a umplut cu nisip şi-l purta 
pe umărul său. Şi punând într-un săcuţ mai puţin nisip, îl purta în 
faţa lui. Intrebat de către Părinţi ce este aceasta, a zis: Acest sac 
care are mult nisip sunt greşelile mele, căci sunt multe şi le-am 
lăsat pe ele în spatele meu, ca să nu sufăr pentru ele şi să nu 
plâng. Şi, iată, acestea puţine, ale fratelui meu, sunt în faţa mea şi, 
privind la ele, îl judec pe el. Dar nu trebuie să fac aşa, ci mai 
curând, pe ale mele să le aduc în faţă şi să mă îngrijesc de ele şi să 
rog pe Dumnezeu să mă ierte. Şi ridicându-se Părinţii, au zis: Cu 
adevărat aceasta este calea mântuirii. 

32. A zis Avva Pafnutie: Trecând odată pe cale, s-a întâmplat să 
mă rătăcesc din pricina ceţii şi am ajuns în apropierea unui sat. Şi 
am văzut pe unii vorbind vorbe de ruşine între ei şi am stat 
rugându-mă lui Dumnezeu pentru păcatele mele. Şi, iată, a venit 
un înger, ţinând sabie şi mi-a zis: Pafnutie, toţi cei care judecă pe 
fraţii lor de această sabie vor pieri. lar tu, pentru că nu i-ai 
judecat, ci te-ai smerit pe tine în faţa lui Dumnezeu ca şi când tu ai 
fi făcut păcatul, de aceea numele tău se va scrie în cartea celor 
vii’. 

33. A zis un Bătrân: Să nu judeci pe cel desfrânat, chiar dacă tu 
eşti înfrânat, pentru că în felul acesta calci legea. Căci Cel care a 
zis Să nu desfrânezi, a zis şi Să nu judeci. 

34. Ziceau despre cineva că stătea în Egipt într-o singură 
chilie. Şi aveau obiceiul să-l viziteze un frate şi o fecioară. Deci, 
într-una din zile, s-au întâlnit cei doi la Bătrân. Şi făcându-se 


° Psalmul 37, 19. 
0 Filipeni 4, 3. 

0 Matei 5, 27. 

seară, Bătrânul a întins rogojina şi s-a culcat între ei. Luptat fiind 
fratele, s-a ridicat asupra fecioarei şi au săvârşit păcatul. Iar 
Bătrânul, simțind, nu le-a spus nimic. Şi făcându-se dimineaţă, 
Bătrânul i-a însoţit la plecare, fără să arate că are vreo 
nemulţumire în sine. lar aceia, mergând pe cale, vorbeau între ei 
dacă Bătrânul şi-a dat seama sau nu. Şi întorcându-se la Bătrânul, 
i-au făcut metanie, zicând: Avva, nu ţi-ai dat seama că şi-a bătut 
joc de noi satana? A zis lor: Da! Şi ei au zis lui: Unde era gândul 
tău în ceasul acela? Şi a zis lor: Gândul meu? Unde S-a răstignit 
Hristos, acolo era în ceasul acela, stând şi plângând. Şi luând 
metanie de la Bătrânul, au plecat şi au devenit vase alese. 

35. Era un Bătrân care mânca în fiecare zi trei pesmeţi. L-a 
vizitat, deci, un frate şi, aşezându-se să guste ceva, i-a pus şi 
fratelui trei pesmeţi. Şi văzând Bătrânul că avea nevoie, i-a adus 
alţi trei. Iar după ce s-au săturat şi s-au sculat, a judecat Bătrânul 
pe fratele şi i-a zis: Nu trebuie, frate, să slujim trupului. Iar fratele 
a făcut metanie Bătrânului şi a ieşit. În ziua următoare, când s-a 
făcut timpul să mănânce, Bătrânul şi-a pus trei pesmeţi. Şi 
mâncându-i pe aceia, a flămânzit, dar s-a înfrânat. Şi iarăşi, în ziua 
următoare, i s-a întâmplat acelaşi lucru. A început, aşadar, să 
slăbească. Şi a cunoscut Bătrânul că a fost părăsit de Dumnezeu. 
Şi aruncându-se în faţa lui Dumnezeu cu lacrimi, se ruga pentru 
părăsirea care i se întâmplase. Şi a văzut un înger care i-a zis: 
Pentru că ai judecat pe fratele ţi s-a întâmplat aceasta. Să cunoşti, 
aşadar, că cel care poate să se înfrâneze sau să facă alt lucru bun 
nu o face cu puterea sa, ci bunătatea lui Dumnezeu este aceea 
care întăreşte pe om. De aceea ziceau Bătrânii că nimic nu este 
mai rău decât a judeca. 

36. La un anahoret venea un preot dintre clerici săvârşind 
pentru acesta slujba Sfintelor Taine’. Venind, însă, cineva la 
anahoret, l-a pârât pe preot. Când a venit, deci, preotul, după 
obişnuinţă, să săvârşească Liturghia, smintindu-se, anahoretul nu 
i-a deschis. Iar preotul a plecat. Şi un glas a zis anahoretului: Mi- 
au luat oamenii judecata Mea! Şi, iată, a fost în extaz şi a văzut o 
fântână de aur şi o găleată de aur cu frânghie de aur şi apă tare 
bună. Şi a văzut pe un lepros care scotea apă şi o vărsa. Şi voind 
să bea, nu bea pentru că cel care scotea era lepros. Şi, iată, un 
glas zicând iarăşi către el: De ce nu bei din apă? Ce însemnătate 
are că este lepros cel care scoate apă? Căci el numai scoate şi 
goleşte. Venindu-şi anahoretul în fire şi înțelegând puterea 
vedeniei, a chemat pe preot şi a făcut ca şi mai înainte, adică 

acesta i-a săvârşit aducerea”. 

37. Doi fraţi au ajuns la mare măsură într-o obşte şi s-au 
învrednicit fiecare să vadă harul lui Dumnezeu în fratele său. 
Odată, s-a întâmplat ca unul dintre ei să iasă în zi de vineri în afara 
obştii. Şi a văzut pe cineva de dimineaţă mâncând şi i-a zis lui: La 
ceasul acesta mănânci vinerea? Şi în ziua următoare s-a făcut 
adunare după obicei. Privindu-l pe acesta fratele său, a văzut că 
harul lui Dumnezeu se depărtase de la el şi s-a întristat. Şi când a 
venit la chilie, a zis lui: Ce ai făptuit, frate? Căci nu am mai văzut 
ca înainte peste tine harul lui Dumnezeu. lar el a zis: Eu nici cu 
fapta şi nici în gând nu am conştiinţa să fi făcut ceva rău. A zis lui 
fratele său: Niciun cuvânt nu ai vorbit cuiva? Şi aducându-şi 
aminte, a zis: Ieri am văzut pe cineva mâncând în afara obştii 
dimineaţă şi i-am zis: La ceasul acesta mănânci vinerea? Acesta 
este păcatul meu. Ci osteneşte-te cu mine două săptămâni şi să 
rugăm pe Dumnezeu ca să mă ierte. Şi au făcut aşa. Şi, după două 
săptămâni, a văzut fratele harul lui Dumnezeu care venise la 
fratele său şi s-au mângâiat foarte şi au mulţumit lui Dumnezeu. 

38. A zis unul dintre Părinţi: Nu este neam sub cer ca cel al 
creştinilor. Şi nu este iarăşi altă tagmă ca cea a monahilor. Dar 
numai aceasta este care-i vatămă pe ei: că îi duce diavolul la 
pomenirea răului fraţilor lor, zicând: Mi-a zis şi i-am zis. Şi fiecare 
dintre ei are necurăţiile sale în faţa lui, dar nu le vede pe ele, ci se 
îngrijeşte de cele ale aproapelui. Şi din aceasta mult se vatămă. 

39. Un bărbat sfânt văzând pe un altul păcătuind, lăcrimând, a 
zis: Acesta astăzi şi eu sigur mâine. Chiar dacă păcătuieşte cu 
adevărat cineva în prezenţa ta, să nu-l judeci pe el, ci să te 
consideri pe tine mai păcătos decât acela, chiar şi dacă este 
mirean. 

40. Un frate i-a cerut unuia din Bătrâni să-i spună cum să 
deosebească gândul nepăcătos. Iată, a zis, văd pe cineva făcând un 
lucru şi povestesc aceasta cuiva. Şi văd că nu-l judec, ci vorbim 
numai. Nu este aceasta vorbire de rău? Şi a zis Bătrânul: Dacă 
vorbeşti pătimaş, având ceva împotriva lui, este vorbire de rău, iar 
dacă eşti liber de patimă, nu este vorbire de rău. Dar ca să nu se 
înmulțească răul, cel mai bine este a tăcea. 

41. Un alt frate a zis Bătrânului: Dacă merg la unul dintre 
Bătrâni şi-l voi întreba că vreau să rămân la cutare, dar ştiu că nu 
este spre folosul meu, ce poate să-mi răspundă? Dacă-mi spune să 
nu rămân, nu judecă pe acela cu gândul? Şi a zis lui Bătrânul: 
Această subţirime nu o au mulţi. Dacă, deci, mişcarea are patimă 

şi vorbeşte, atunci se vatămă pe sine şi cuvântul nu are putere. Ce 
să facă, deci? Va zice, nu ştiu şi se slobozeşte pe sine. Iar dacă este 
slobozit de patimă, nu judecă pe nimeni, ci pe sine se va afla 
vinovat, zicând: Cu adevărat, eu sunt unul care este nepăsător cu 
sine şi poate că nu-ţi este spre folos să mergi. lar dacă acela este 
înţelept, nu merge. Căci nu a zis pentru răutate, ci pentru a nu se 
înmulţi răul. 

42. A auzit unul dintre sfinţi că un frate a căzut în desfrânare şi 
a zis: O, rău a făcut! După puţine zile a adormit fratele. Şi a venit 
un înger al Domnului cu sufletul fratelui la Bătrân şi i-a zis: lată, 
cel pe care l-ai judecat a adormit. Unde, deci, porunceşti să-l duc, 
în Împărăţie sau în iad? Şi a rămas Bătrânul până la moartea sa, 
cerând lui Dumnezeu iertare pentru aceasta, cu lacrimi şi cu 
dureri multe. 

43. A zis unul dintre sfinţi că nu este poruncă mai bună decât 
aceasta: să nu dispreţuiască cineva pe fratele său. Căci scris este: 
Să nu duşmăneşti pe fratele tău în inima ta, dar să mustri pe 
aproapele tău, ca să nu porţi păcatul lui. Dacă, deci, vezi pe 
fratele tău păcătuind şi nu îi spui, ca să cunoască greşeala lui, din 
mâinile tale se va cere sângele lui. Dacă însă va fi mustrat şi 
stăruie în greşeală, va muri cu păcatul lui. Bine este, deci, pentru 
tine, să-l cerţi cu dragoste şi să nu-l vorbeşti de rău sau să-l 
dispreţuieşti ca pe un duşman. 

44. A zis un Bătrân: Dacă vezi pe cineva râzând sau mâncând 
mult, să nu-l judeci, ci mai curând spune: Fericit este acesta că nu 
are păcate şi de aceea se bucură sufletul lui. 

45. Un Bătrân vestit se nevoia în Siria în Munţii Antiohiei. 
Acesta avea un frate care era foarte pornit să judece dacă vedea 
pe cineva greşind. De multe ori, deci, l-a îndemnat Bătrânul despre 
aceasta, zicând: Cu adevărat, fiule, te amăgeşti şi singur îţi pierzi 
sufletul, pentru că nimeni nu cunoaşte cele ale omului, fără numai 
duhul care locuieşte în el%. Căci adeseori mulţi fac în faţa 
oamenilor multe rele şi în ascuns se pocăiesc în faţa lui Dumnezeu. 
Şi noi vedem păcatul, iar lucrurile bune pe care le-au făptuit numai 
Dumnezeu le ştie. In afară de aceasta, pe mulţi care au trăit rău 
toată viaţa lor, adeseori apropierea morţii şi sfârşitul lor i-a aflat în 
pocăință şi s-au mântuit. Sunt şi situaţii când prin rugăciunile 
sfinţilor au fost primiţi păcătoşii. De aceea, chiar dacă omul vede 
cu ochii lui, în niciun fel să nu judece pe alt om. Unul este 
Judecătorul, Fiul lui Dumnezeu, iar tot omul care judecă pe cineva 


0 Levitic 19, 17. 
0 Vezi 1 Corinteni 2, 11. 


PATERICUL MARE 


se află acuzator şi potrivnic al lui Hristos’, pentru că răpeşte 
vrednicia şi puterea pe care le-a dat Lui Tatăl, făcându-se 
judecător. 

46. A zis un Bătrân: Dacă vezi cu ochii tăi pe fratele tău că 
greşeşte, spune îndată: Anatema să fii satana, fratele meu nu are 
vină. Şi asigură-ţi astfel inima să nu judece pe fratele tău. Altfel 
Duhul Sfânt pleacă de la tine. 

47. A zis un Bătrân: De ce judeci pe ucigaşi şi pe adulteri, şi pe 
jefuitorii de morminte, şi pe oricare dintre cei fărădelege? Ei au 
propriul judecător. Mai curând, nu cerceta dintr-o singură parte 
lucrurile, ci ocupă-te cu atenţie şi de greşelile tale şi te vei afla pe 
tine însuţi adeseori mai rău decât aceia. Căci şi tu adeseori ai 
privit cu ochi desfrânaţi. Şi aceasta ştii şi tu că este socotită 
adulter”. Şi de multe ori ai vorbit de rău pe fratele tău şi, desigur, 
nu eşti lipsit de cunoştinţă că şi pentru acest păcat Domnul a spus 
că cel care îl numeşte pe fratele său nebun se face vinovat de focul 
iadului”. Lucrul mai înfricoşător decât toate este să se apropie 
cineva cu nevrednicie de Sfintele Taine şi să se facă vinovat de 
Trupul şi Sângele lui Hristos. Şi cel pe care-l judeci se va afla că a 
ucis un om simplu, iar tu te vei afla ucigând pe Hristos Însuşi şi 
fiind răspunzător de înjunghierea lui când te împărtăşeşti cu 
nevrednicie de Trupul şi Sângele Lui. Căci zice: Astfel, oricine va 
mânca pâinea aceasta sau va bea paharul Domnului cu nevrednicie 
va fi vinovat faţă de Trupul şi Sângele Domnului. Căci cel ce 
mănâncă şi bea cu nevrednicie, osândă îşi mănâncă şi bea, 
nesocotind Trupul Domnului”. Adică aceasta aşa este, precum 
iudeii aceia care L-au răstignit aşa sunt şi cei care se împărtăşesc 
cu nevrednicie de Trupul şi Sângele lui Hristos. Fac acelaşi lucru. 
Şi este de la sine înţeles, şi că acela care sfâşie porfira 
împărătească şi acela care o murdăreşte sunt supuşi aceleiaşi 
morţi. Aşa încât şi cei care au junghiat Trupul Lui atunci şi cei care 
acum îl murdăresc, împărtăşindu-se cu el cu suflet necurat, vor fi 
supuşi aceleiaşi judecăţi cu cei care L-au răstignit, după rostirea 
apostolului. 

48. A fost întrebat un Bătrân: De ce nu pot să locuiesc 
împreună cu fraţii? Iar el a zis: Nu-ţi este frică de Dumnezeu. Căci 
dacă ţi-ai aduce aminte cele scrise că în Sodoma a fost mântuit 
Lot, pentru că nu judeca pe nimeni”, şi tu te-ai fi aşezat în mijlocul 

fiarelor ca să locuieşti. 

49. A zis un Bătrân: Dacă vezi un frate păcătuind, să nu cauţi 
pricina în el, ci în cel care-l luptă pe el, şi să zici: Cum a fost acesta 
biruit, aşa voi fi biruit şi eu. Să plângi şi să ceri ajutorul lui 
Dumnezeu. Şi să arăţi înţelegere faţă de cel care suferă fără 
vrerea lui. Căci nimeni nu vrea să păcătuiască lui Dumnezeu, dar 
toţi suntem înşelaţi. 

50. A zis un Bătrân: Chiar dacă cineva va păcătui în faţa ta, nu-l 
judeca, ci să te ai pe tine mai păcătos decât acela, căci păcatul l-ai 
văzut, însă pocăinţa lui nu ai văzut-o. 

51. Un anahoret a devenit episcop. Acesta, din evlavie, nu 
pedepsea pe nimeni, ci ducea cu îndelungă răbdare greşelile 
tuturor. Iconomul lui nu chivernisea bine lucrurile Bisericii. Deci, 
au zis unii episcopului: De ce nu pedepseşti pe iconomul tău care 
este fur? Iar episcopul a amânat pedepsirea lui până în ziua 
următoare. Au venit, deci, din nou cei care s-au ridicat împotriva 
iconomului, dar episcopul, aflând, s-a ascuns într-un loc anume. 
Venind aceia, nu au găsit pe episcop. Dar aflând de la cei de 
aproape ai lui locul unde se ascunde şi găsindu-l, i-au zis: De ce te 
ascunzi? lar el a zis: Pentru că cele pe care le-am reuşit şaizeci de 
ani, rugându-mă la Dumnezeu, voi vreţi să mi le pierdeţi în două 
zile. 

52. Povestea unul dintre Bătrâni: Şezând eu odată în pustia cea 
mai îndepărtată, a venit un frate de la mănăstire ca să mă 
cerceteze. Intrebându-l, deci, pe el cum sunt Părinţii, mi-a zis: 
Bine, pentru rugăciunile voastre. L-am întrebat şi despre un frate 
care avea faimă rea. Şi mi-a zis acela: Crede-mă, părinte, nu a 
scăpat de faima aceea. Auzind aceasta, eu am zis: Of! Şi în timp ce 
ziceam eu of, am fost dus ca într-o stare de somn şi extaz. Şi m-am 
văzut pe mine stând înaintea locului sfânt al Căpățânii şi pe 
Domnul nostru lisus Hristos răstignit între cei doi tâlhari. M-am 
repezit atunci să mă apropii şi să mă închin Lui. Dar cum a văzut 
aceasta, Domnul a poruncit cu glas mare sfinţilor îngeri care erau 
de faţă, zicându-le: Aruncaţi-l pe acesta afară, pentru că este 
potrivnicul Meu, căci înainte de a judeca Eu, acesta a osândit pe 
fratele lui. Şi pe când eram alungat, cum am ajuns la uşă să ies, 
mi-a prins rasa şi uşa s-a închis. Şi lăsând-o acolo, în clipa aceea 
m-am trezit. Şi am zis celui care venise la mine: Ziua aceasta este 
rea pentru mine. lar acela mi-a zis: De ce, părinte? Şi atunci i-am 
povestit cele ce mi s-au arătat şi i-am zis: Rasa mea era 
acoperământul lui Dumnezeu peste mine şi am fost lipsit de 
acesta. Şi din ziua aceea, martor îmi este Domnul slavei”, timp de 

şapte ani am rătăcit prin pustie, pâine nu am gustat şi sub 
acoperiş nu am intrat şi cu oameni nu m-am întâlnit, până când nu 
am văzut la fel pe Domnul care a îngăduit să mi se înapoieze rasa. 
Iar noi, auzind acestea despre Bătrânul acela minunat, am zis: 
Dacă cel drept se mântuieşte cu greu, dar cel necredincios şi 
păcătos cum se va arăta”? 

53. A zis un Bătrân: Nimic altceva nu mânie atât de mult pe 
Dumnezeu şi nimic altceva nu goleşte atât de mult pe om şi îl 
aduce la părăsire ca a vorbi de rău sau a osândi sau a dispreţui pe 
aproapele. Şi atât de greu este a judeca, mai mult decât oricare alt 
păcat, încât Hristos Însuşi zice: Fățarnice, scoate mai întâi bârna 
din ochiul tău şi atunci vei vedea să scoţi paiul din ochiul fratelui 
tău”. Şi a asemănat păcatul aproapelui cu paiul, iar judecata ta cu 
bârna. Deci, a judeca pe cineva este mai greu aproape decât orice 
păcat. Deci, nimic nu este mai greu, fraţilor, nici mai rău decât a 
osândi sau a dispreţui pe aproapele. Pentru ce nu ne osândim mai 
curând pe noi? Am în vedere relele noastre, cele pe care le ştim 
bine şi pentru care vom da socoteală lui Dumnezeu. De ce răpim 
judecata lui Dumnezeu? Ce vrem de la făptura Lui? Ce vrem de la 
aproapele? Ce vrem de la sarcina străină? Avem de ce să ne 
îngrijim, fraţilor. Fiecare să ia aminte la sine însuşi şi la relele 
sale. Căci a judeca şi a osândi este numai al lui Dumnezeu, Cel 
care ştie şi situaţia fiecăruia, şi puterea, şi felul de vieţuire, şi 
darurile, şi tăria, şi calităţile lui. El judecă având în vedere fiecare 
din acestea, aşa cum numai El singur ştie. 

54. A zis iarăşi: Să dobândim dragoste! Să dobândim 
milostivire pentru aproapele, ca să ne păzim de vorbirea de rău 
cea înfricoşătoare şi de a judeca sau a dispreţui pe cineva. Să ne 
ajutăm unii pe alţii ca pe propriile mădulare. Căci suntem 
mădulare unii altora, cum spune Apostolul: toți suntem un singur 
trup şi fiecare suntem mădulare unii altora. Și dacă un mădular 
suferă, toate mădularele suferă împreună 

CAPITOLUL X 
DESPRE DARUL DEOSEBIRIIC 


1. A zis Avva Antonie: Sunt unii care şi-au topit trupul lor cu 
nevoinţa, dar pentru că nu aveau duhul deosebirii, s-au aflat 
departe de Dumnezeu. 

2. Câţiva fraţi au mers la Avva Antonie să-i vestească acestuia 
vedeniile pe care le vedeau şi să afle de la el dacă sunt adevărate 
sau sunt de la draci. Aceştia avuseseră un asin şi le murise pe 
drum. Cum au venit la Bătrânul, acesta, luându-le înainte, le-a zis: 
Cum a murit micul asin pe cale? Au zis lui: De unde ştii, Avva? lar 
el le-a zis: Dracii mi-au arătat. Şi ei i-au zis: Noi de aceea am venit 
să te întrebăm, căci vedem vedenii şi de multe ori se adeveresc. 
Nu cumva suntem înşelaţi? Şi i-a încredinţat Bătrânul, prin pilda 
asinului, că de la draci sunt”. 

3. Era cineva care vâna animale sălbatice în pustie şi l-a văzut 
pe Avva Antonie glumind cu fraţii”. Voind să-l înveţe că este nevoie 
din când în când să facă pogorământ fraţilor, Bătrânul i-a zis lui: 
Pune săgeată în arcul tău şi întinde-l. Şi a făcut aşa. A zis lui: 
Întinde-l şi mai mult. Şi l-a întins. Şi mai mult, i-a zis. A zis lui 
vânătorul: Dacă îl întind peste măsură, se rupe arcul. A zis lui 
Bătrânul: Aşa şi în lucrarea lui Dumnezeu! Dacă forţăm peste 
măsură pe fraţi, se frâng repede. Este nevoie, deci, ca din când în 
când să facem pogorământ fraţilor. Auzind acestea, vânătorul a 
fost străpuns şi, folosindu-se mult de cuvintele Bătrânului, a 
plecat. Şi fraţii, întărindu-se, au plecat spre locul lor. 

4. Un frate a zis Avvei Antonie: Roagă-te pentru mine! I-a zis lui 
Bătrânul: Nici eu nu te miluiesc, nici Dumnezeu dacă tu însuţi nu 
te sileşti să ceri lui Dumnezeu. 

5. A zis iarăşi că Dumnezeu nu lasă războaiele asupra acestui 
neam ca asupra celor din vechime, căci ştie că sunt neputincioşi şi 
nu pot să le ducă. 

6. A zis Avva Antonie că vine timpul ca oamenii să-şi piardă 

minţile. Şi, când vor vedea pe cineva care nu şi-a pierdut minţile, 
se vor ridica împotriva lui, zicând: Tu eşti nebun! - pentru că nu 
este asemenea lor. 

7. Un frate a fost vorbit de rău în obşte de desfrânare şi 
sculându-se a mers la Avva Antonie. Şi au venit acolo şi fraţii din 
obşte să-l tămăduiască şi să-l ia înapoi. Şi au început să-l certe pe 
acela că a făcut aşa ceva. lar el se apăra cum că niciodată nu a 
făcut un asemenea lucru. S-a întâmplat acolo şi Avva Pafnutie 
Kefalâs care le-a spus pilda aceasta: Am văzut pe malul râului un 
om afundat în mâl până la genunchi. Şi venind unii să-i dea mâna, 
l-au afundat în mâl până la gât. Şi le-a zis lor Avva Antonie despre 
Avva Pafnutie: lată om adevărat, în stare să tămăduiască şi să 
mântuiască suflete. Fiind străpunşi de cuvântul Bătrânilor, au pus 
metanie fratelui şi întăriţi de Părinţi l-au luat pe acela în obşte. 

8. Odată Avva Antonie a primit scrisoare de la Împăratul 
Constantin ca să vină la Constantinopol. Se gândea ce să facă şi a 
zis Avvei Pavel, ucenicul său: Este cu folos să merg? Şi i-a zis lui: 
Dacă mergi, te vei numi Antonie, iar dacă nu mergi, te vei numi 
Avva Antonie. 

9. A mers odată Avva Antonie la Avva Ammun, în Muntele 
Nitriei. Şi după ce s-au întâlnit unul cu altul, a zis Avvei Ammun: 
Deoarece pentru rugăciunile tale s-au înmulţit fraţii şi unii dintre 
ei vor să ridice chilii departe, ca să se liniştească, cât porunceşti să 
fie distanţa dintre chiliile noi şi acestea de aici? Iar el a zis: Să 
gustăm ceva la ceasul al nouălea” şi, ieşind, să ne plimbăm prin 
pustie şi să vedem locul. Şi după ce au mers prin pustie până s-a 
apropiat apusul soarelui, a zis Avvei Antonie: Să facem rugăciune 
şi să aşezăm aici cruce, ca aici să ridice chilii cei ce vor să ridice. 
Pentru ca şi cei de acolo să vină la aceştia după ce au gustat 
puţina lor mâncare de la ceasul al nouălea. Iar când pleacă cei de 
aici, să facă acelaşi lucru şi să rămână astfel nedespărţiţi, 
cercetându-se unii pe alţii. Şi distanţa era de douăsprezece 
semne”. 

10. A întrebat Avva Marcu pe Avva Arsenie, zicând: De ce unii 
oameni buni, când este să moară, simt multă strâmtorare şi sunt 
vătămaţi în trupurile lor? A răspuns Bătrânul: Pentru ca să fie 
săraţi cu sare aici şi să plece curaţi acolo! 

11. Povestea Avva Daniil, ucenicul Avvei Arsenie, zicând că s-a 


0 Ceasul al nouălea din textul vechi corespunde cu ora trei după- 
amiază din zilele noastre. 

° Semnul era o măsură de distanţă, echivalent cu o milă (1535 m). Vezi 
Epifanie al Ciprului, Împotriva ereziilor (PG 41 1036 B): „...în locul unui 
semn, adică o milă”... Deci, distanţa dintre chilii era aproximativ de 18, 5 
Km., (ET). 

aflat odată aproape de Avva Alexandru. Şi l-a apucat pe acela 
durerea şi s-a întins privind în sus de durere. S-a întâmplat să vină 
şi fericitul Arsenie ca să-i vorbească şi l-a văzut de departe întins 
pe spate. Şi după ce i-a vorbit, i-a zis: Cine era mireanul pe care l- 
am văzut aici? l-a zis Avvei Alexandru: Unde l-ai văzut? Şi a zis: 
Cum veneam din munte, am căutat cu privirea aici şi am văzut pe 
cineva întins în peşteră cu faţa în sus. Iar el i-a pus metanie şi a 
zis: lartă-mă, Avva, eu eram, căci durerea mă cuprinsese. Şi a zis 
lui Bătrânul: Dacă tu erai, înseamnă că nu am văzut bine, crezând 
că era un mirean, şi de aceea am întrebat. 

12. Zicea Avva Daniil că unii fraţi voind să meargă în Tebaida 
pentru in, au zis: Cu acest prilej să-l vedem şi pe Avva Arsenie. Şi a 
intrat Avva Alexandru şi a zis Bătrânului: Nişte fraţi veniţi din 
Alexandria vor să te vadă. A zis Bătrânul: Află de la ei pentru care 
pricină au venit. Şi aflând că merg în Tebaida pentru in a vestit 
Bătrânului. Şi a zis lui: Cu adevărat nu vor vedea faţa lui Arsenie, 
pentru că nu au venit pentru mine, ci pentru lucrul lor. Odihneşte-i 
şi slobozeşte-i în pace, zicându-le că Bătrânul nu poate să-i 
întâlnească. 

13. A zis Avva Petru, ucenicul Avvei Lot: Eram odată în chilia 
Avvei Agaton şi a venit la el un frate zicând: Vreau să stau 
împreună cu un frate. Spune-mi cum să locuiesc cu el? A zis lui 
Bătrânul: Ca în prima zi când ai început cu el aşa să păstrezi 
înstrăinarea ta toate zilele vieţii tale, ca să nu capeti îndrăzneală” 
faţă de el. A zis Avva Macarie: Ce face, dar, îndrăzneala? A zis lui 
Bătrânul: Indrăzneala se aseamănă cu arşiţa mare, care, atunci 
când se întâmplă, toţi fug de la faţa ei şi strică chiar şi rodul 
copacilor. A zis lui Avva Macarie: Aşa de rea este îndrăzneala? Şi a 
zis Avva Agaton: Nu este altă patimă mai grea decât îndrăzneala, 
căci ea este maica tuturor patimilor. Lucrătorul nu trebuie să aibă 
îndrăzneală, chiar dacă este singur în chilie. Ştiu un frate care a 


° Sensul îndrăznelii aici este negativ. Ea se manifestă ca un curaj 
trufaş şi nelalocul lui, ca slobozenie a gurii şi ca obrăznicie. Părinţii 
înfierează, în mod special, această patimă, iar Avva Agaton o 
caracterizează ca fiind „patima cea mai grea”. Prelungind aici lipsa 
îndrăznelii monahului la obiectele care-l înconjoară, trimite la virtutea 
înstrăinării. Înţelesul apoftegmei de aici este următorul: purtarea 
monahului să se limiteze cu desăvârşire la cele necesare, folosindu-se şi 
de acestea cu respect, fie că este vorba despre folosirea obiectelor, fie 
mult mai mult, că este vorba despre rostirea cuvântului faţă de 
aproapele. În înţelesul bun, îndrăzneala constituie curajul nobil şi smerit 
al sufletelor simple şi drepte în comuniunea lor cu Dumnezeu sau cu 
persoanele evlavioase. Comuniunea prorocilor cu Dumnezeu, în textele 
sfinte, constituie un exemplu viu de îndrăzneală, în sensul ei pozitiv (ET). 

stat destui ani locuind în chilie unde avea un pat mic şi a zis: Am 
plecat din chilie, neştiind că este acolo un pat, dacă nu-mi spunea 
altcineva. Un astfel de lucrător este cu adevărat luptător. 

14. Ziceau despre Avva Agaton că au venit la el unii auzind că 
are mare discernământ. Şi voind să încerce dacă se mânie, au zis 
lui: Tu eşti Agaton? Am auzit despre tine că eşti desfrânat şi 
mândru. lar el a zis: Da, aşa sunt. Şi au mai zis lui: Tu eşti Agaton, 
vorbăreţul şi bârfitorul? Iar el a zis: Eu sunt. Au zis iarăşi: Tu eşti 
Agaton ereticul? Şi a răspuns: Nu sunt eretic. Şi l-au rugat, zicând: 
Spune-ne nouă de ce atâtea câte ţi-am zis le-ai primit, iar cuvântul 
acesta nu l-ai primit? A zis lor: Pe cele dintâi le-am pus pe seama 
mea, căci sunt câştig sufletului meu. Dar eretic înseamnă separare 
de Dumnezeu şi nu vreau să mă despart de Dumnezeu. lar ei, 
auzind, s-au minunat de discernământul lui şi au plecat zidiţi 
sufleteşte. 

15. A fost întrebat acelaşi Avva Agaton: Care este lucrul mai 
mare, osteneala trupească sau paza celor dinlăuntru? A zis 
Bătrânul: Omul se aseamănă cu copacul. La acesta osteneala 
trupească sunt frunzele, iar paza celor dinlăuntru sunt roadele. 
Deoarece, după cum este scris, tot pomul care nu face rod bun, 
este tăiat şi aruncat în foc”, este vădit că toată osteneala noastră 
este pentru roade, adică pentru paza minţii. Este nevoie şi de 
acoperământul, şi de podoaba frunzelor, care sunt osteneala 
trupească. 

16. lar Avva Agaton era înţelept în gândire şi neobosit în 
osteneala trupească şi priceput în toate, adică în lucrul mâinilor, şi 
la mâncare, şi la îmbrăcăminte. 

17. Acelaşi, când s-a făcut adunare la Schit pentru un anume 
lucru şi au luat hotărâre, a mers după aceea şi le-a zis lor: Nu aţi 
hotărât bine lucrul. lar ei au spus către el: Tu cine eşti, de 
vorbeşti? Iar el a zis: Fiu al omului. Căci scris este: De grăiți într- 
adevăr dreptate, drept judecați, fii ai oamenilor’. 

18. Acelaşi a zis: Un om mânios chiar şi un mort să învie nu 
este primit de către Dumnezeu. 

19. A zis Avva Agaton: Dacă iubesc pe cineva peste măsură şi 
aflu că mă trage spre greşeală, mă rup de el. 

20. A zis Avva Daniil: Înainte de a veni Avva Arsenie la Părinţii 
mei, am stat şi eu cu Avva Agaton. lar Avva Agaton iubea pe Avva 
Alexandru, pentru că era nevoitor şi blând. S-a întâmplat odată ca 
toţi ucenicii lui să spele thriele” la râu. Şi Avva Alexandru spăla 


° Matei 3, 10. 
0 Psalmul 57, 1. 
° Opva - thrya, specie de plantă iubitoare de locuri mlăştinoase, pe 

încet. Iar ceilalţi fraţi au zis Bătrânului: Avva Alexandru nu face 
nimic. Şi vrând să-i vindece, i-a zis lui: Frate Alexandru, spală-le 
bine, căci sunt din in. Şi auzind aceasta, s-a întristat. Şi după 
aceea l-a rugat pe el Bătrânul, zicând: Oare eu nu ştiam că îţi faci 
bine treaba? Dar ţi-am spus acestea pentru ei, ca să le vindec 
gândul prin ascultarea ta, frate. 

21. Povestea unul dintre Părinţi că era un Bătrân sârguitor, la 
Chilii, care purta veşmânt de papură. Şi plecând a cercetat pe 
Avva Ammon. Văzându-l pe el Avva purtând papură, i-a zis: 
Aceasta nu te foloseşte deloc! Acela l-a întrebat pe el, zicând: Trei 
gânduri mă necăjesc: Să plec în pustie sau să plec în loc străin, 
unde nu mă cunoaşte nimeni, sau să mă închid în chilie şi să nu 
răspund la nimeni, mâncând o dată la două zile? I-a zis Avva 
Ammon: Niciunul din acestea nu este spre folosul tău să faci, ci, 
mai curând, stai în chilia ta şi să mănânci câte puţin în fiecare zi şi 
să ai pururi cuvântul vameşului” în inima ta şi te vei putea mântui! 

22. L-au vizitat odată trei Bătrâni pe Avva Ahillă şi unul dintre 
ei avea faimă rea. Şi i-a zis lui unul dintre Bătrâni: Avva, fă-mi şi 
mie o plasă! lar el a zis: Nu-ţi fac! Şi celălalt i-a zis: Arată 
dragoste, ca să avem ceva spre pomenirea ta în mănăstire, fă-ne o 
plasă! Iar el a zis iarăşi: Nu am timp! A zis lui al treilea, cel cu 
faimă rea: Fă-mi mie o plasă ca să am ceva din mâinile tale, Avva! 
Iar el, răspunzând îndată, i-a zis: Îţi voi face! Şi i-au zis lui cei doi 
Bătrâni, luându-l deoparte: Cum de noi te-am rugat şi nu ai vrut să 
ne faci şi acestuia i-ai zis: Îţi voi face? A zis lor bătrânul: Vouă v-am 
spus că nu vă fac deoarece nu am timp şi nu v-aţi întristat, iar 
acestuia dacă nu-i voi face, va zice: A auzit Bătrânul şi pentru 
păcatele mele nu a vrut să-mi facă! Şi îndată rupem aţa! I-am 
stârnit, deci, sufletul, pentru ca să nu fie înghiţit de întristare”! 

23. Zicea Avva Ammon: Am mers eu şi Avva Vitimie la Avva 
Ahillă şi l-am auzit cugetând asupra cuvântului acestuia: Nu te 
teme, Iacobe, să cobori în Egipt! Şi mult timp a rămas cercetând 
cuvântul acesta. Şi când am bătut, ne-a deschis şi ne-a întrebat: De 
unde sunteţi? Şi temându-ne noi să spunem că suntem de la Chilii, 
am zis: Din Muntele Nitriei. Şi a zis: Ce să vă fac dacă sunteţi de 
departe? Şi ne-a băgat înăuntru şi l-am aflat pe acesta lucrând 
noaptea o împletitură mare. Şi i-am cerut să ne spună cuvânt şi a 


care călugării o foloseau la împletitul coşurilor. În popor era cunoscută 
sub numele de vourla (ET). 

° Luca 18, 13. 

0 Întrerupem dialogul, comunicarea. 

0 Vezi 2 Corinteni 2, 7. 

0 Facere 46, 3. 

zis: Eu de aseară şi până acum am împletit douăzeci de măsuri” şi 
adevărat vă spun că nu am nevoie de ele, ci ca nu cumva să supăr 
pe Dumnezeu şi să mă osândească, zicând: De ce nu ai lucrat dacă 
ai putut să o faci? Pentru aceasta mă ostenesc şi fac treabă cu 
toată puterea mea. Şi folosindu-ne, am plecat. 

24. Ziceau despre Avva Ammon că odată a făcut cincizeci de 
artave” de grâu spre trebuinţa lui şi le-a pus la soare. Şi înainte de 
a se usca bine, a văzut un lucru în acel loc care nu-l folosea şi a zis 
ucenicilor săi: Să plecăm de aici! Iar ei s-au întristat foarte tare. 
Văzându-i pe ei trişti, le-a zis: Vă pare rău după pâine? Adevărat vă 
spun, ştiu eu pe câţiva care au plecat şi au lăsat chiliile văruite, 
pline de cărţi legate în piele şi nici nu au închis porţile, ci au plecat 
lăsându-le deschise. 

25. Ziceau despre un Bătrân că a petrecut cincizeci de ani fără 
să mănânce pâine şi fără să bea apă degrabă. Şi zicea: Am ucis 
desfrânarea şi iubirea de arginţi şi slava deşartă! Şi, auzind 
cuvântul pe care l-a spus Bătrânul, a venit la el Avva Avraam şi i-a 
zis: Tu ai spus cuvântul acesta? Şi el a zis: Da! Şi i-a zis Avva 
Avraam: lată, intri în chilia ta şi afli o femeie dormind pe rogojina 
ta. Poţi să spui în mintea ta că nu este femeie? A zis: Nu! Dar 
războiesc gândul ca să nu o ating. A zis Avva Avraam: lată, nu ai 
omorât, ci trăieşte patima, dar este legată. Iarăşi, mergi şi vezi un 
ulcior şi un vas de piatră şi între ele aur. Cugetul tău poate să 
spună că şi aurul este ca ulciorul şi ca vasul de piatră? A zis: Nu! 
Dar mă lupt cu gândul ca să nu iau aurul. A zis lui Bătrânul: Iată, 
trăieşte, dar este legată! A zis iarăşi Avva Avraam: lată, auzi 
despre doi fraţi, că unul te iubeşte, iar celălalt te urăşte şi te 
vorbeşte de rău! Dacă, deci, vin la tine, te porţi cu amândoi la fel? 
A zis: Nu! Dar mă lupt cu gândul să fac bine şi celui care mă 
urăşte, ca şi celui care mă iubeşte! A zis Avva Avraam: Aşadar, 
trăiesc patimile, dar sunt legate de sfinţi! 

26. Zicea Avva Avraam despre unul dintre Bătrâni că era copist 
şi nu mânca pâine. A venit, deci, la el un frate, rugându-l să-i scrie 
o carte. Bătrânul, având mintea la vederea duhovnicească, a scris 
sărind rânduri şi fără semne. Iar fratele luând cartea şi vrând să-i 
pună semne, a aflat cuvinte lipsă şi a zis Bătrânului: Lipsesc 
rânduri, Avva! A zis lui Bătrânul: Mergi, împlineşte cele scrise şi 
după aceea să vii să-ţi scriu şi pe cele care lipsesc! 

27. A întrebat odată Avva Agaton pe Avva Alonie: Cum să-mi ţin 


° Unitatea de măsură indicată este orgyia, care măsura între şase şi 
şapte picioare. 

0 Aptáßn - artavi, măsură persană pentru volum. Există şi variantă 
egipteană, care cântăreşte aproximativ 45 kg. 

limba ca să nu vorbească minciuni? Şi a zis Avva Alonie: Dacă nu 
vei minţi, multe păcate ai să faci! lar el a zis: Cum? Şi i-a zis lui 
Bătrânul: Iată, doi oameni au făcut omor înaintea ta. Şi unul a fugit 
în chilia ta şi cârmuitorul îl caută şi te întreabă, zicând: În faţa ta 
s-a făcut omor? Dacă nu vei minţi, vei da pe omul acela la moarte. 
Mai bine este să laşi limba ta înaintea lui Dumnezeu fără lanţuri. 
Căci El ştie toate! 

28. Ziceau despre un Bătrân din Tebaida, Antianie, că multe 
nevoinţe a făcut în tinereţea lui, şi la bătrâneţe s-a îmbolnăvit şi a 
orbit. Şi fraţii îi făceau multă mângâiere pentru neputinta lui şi îi 
dădeau mult să mănânce. Şi au întrebat pe Avva Aid ce se va 
întâmpla cu această multă mângâiere? Şi le-a zis: Vă spun vouă că 
dacă inima lui vrea şi încuviinţează cu bucurie, chiar dacă 
mănâncă şi numai o curmală, Dumnezeu îl ridică din ostenelile lui. 
Iar dacă nu încuviinţează, ci primeşte fără să vrea, Dumnezeu îi 
păstrează osteneala neştirbită, pentru că fără să vrea este silit. lar 
aceia vor avea plata lor. 

29. Odată, un Bătrân care locuia şi el lângă Nicopole, i-a lăsat 
Avvei Ghelasie chilia şi locul din jur. Un ţăran al lui Vacatie, 
cârmuitorul de atunci al Nicopolei Palestinei”, rudă fiind cu 
Bătrânul adormit, mergând la Vacatie, a luat dreptul pentru 
câmpul acela, ca şi când după lege i se cuvenea. lar Vacatie, 
întrucât îl avea supraveghetor peste moşiile lui, a încercat să ia cu 
sila pământul de la Avva Ghelasie. Şi nevrând ca o chilie de monah 
să fie dată unuia din lume, Avva Ghelasie nu s-a înduplecat. Iar 
Vacatie, pândind dobitoacele Avvei Ghelasie pe când ducea 
măslinele de pe locul pe care i-l lăsase cel adormit, le-a luat cu sila 
acasă la el, oprind măslinele şi slobozind animalele şi pe însoțitori, 
după ce s-a purtat rău cu ei. Iar fericitul Bătrân nu a cerut înapoi 
roadele în niciun fel, dar stăpânirea locului nu a lăsat-o, pentru 
pricina spusă mai sus. După aceea, Vacatie, din semeţia lui, atras 
fiind şi de alte pricini, căci era iubitor de ceartă, a plecat spre 
Constantinopol, făcând călătoria pe uscat. Ajungând la Antiohia şi 
strălucind atunci ca un mare luminător, Sfântul Simeon, auzind 
cele despre el, căci era mai presus de om, a dorit ca creştin să 
vadă pe sfânt. Văzându-l Sfântul Simeon” pe el de pe stâlp că intra 
în mănăstire, l-a întrebat: De unde eşti şi unde mergi? Iar el a zis: 
Din Palestina sunt şi merg la Constantinopol. Şi a zis către el 


0 Cetatea Nicopole din Palestina este vechiul Emaus. 

0 Este vorba despre Sfântul Simeon Stâlpnicul, un mare sfânt ascet şi 
făcător de minuni. Se trăgea din cetatea Sisa şi se nevoia în zona aceasta, 
în munţii Siriei şi Ciliciei, în secolul al V-lea. Prăznuirea lui se face la 1 
septembrie. Viaţa şi minunile lui au fost păstrate de Teodoret al Cirului în 
Istoria iubitoare de Dumnezeu (PG 82, 1464 ş.u.). 

sfântul: Şi pentru ce trebuinţă? Vacatie i-a zis lui: Pentru multe 
trebuinţe şi nădăjduiesc cu rugăciunile sfinţiei tale să mă întorc 
înapoi şi să mă închin sfintelor tale urme. Şi a zis lui Sfântul 
Simeon: Nu vrei, omule fără de nădejde între oameni, să spui că te 
duci împotriva omului lui Dumnezeu? Nu va merge bine călătoria 
ta şi nu vei mai vedea casa ta. Dacă, deci, te încredinţezi sfatului 
meu, chiar de aici te întorci îndată la el şi îi faci metanie, dacă vei 
mai fi între vii până ajungi la locul acela. Îndată, deci, l-a cuprins 
înfrigurarea şi, fiind aşezat în lectică de către însoțitorii săi, se 
grăbea, după cuvântul Sfântului Simeon, să ajungă în ţinutul lui şi 
să facă metanie Avvei Ghelasie. Dar ajungând în Beirut, şi-a dat 
sfârşitul, fără să mai vadă casa sa, după prorocia sfântului. După 
sfârşitul tatălui său, fiul lui, care se chema tot Vacatie, a povestit 
acestea multor oameni de încredere. 

30. Ziceau despre Avva Ghelasie” că, adesea fiind necăjit de 
gânduri să plece în pustie, într-una din zile, a zis ucenicului său: 
Arată dragoste, frate, şi orice aş face, rabdă fără să-mi vorbeşti 
nimic săptămâna aceasta. Şi luând toiagul de finic, a început să 
meargă prin mica sa curte. Şi obosind, se aşeza, apoi, iarăşi, 
ridicându-se, se plimba. Făcându-se seară, a zis gândului său: Cel 
care merge prin pustie nu mănâncă pâine, ci ierburi. Tu, pentru 
neputinţa ta, poţi să mănânci din ierburile grădinii. Şi făcând aşa, 
a zis iarăşi gândului său: Cel din pustie nu doarme sub acoperiş, ci 
sub cerul liber. Şi tu, deci, să faci la fel! Şi, aplecându-se, s-a 
culcat în curte. Făcând, deci, trei zile aşa, adică seara mâncând 
cicoare, în timpul zilei mergând prin mănăstire şi nopţile dormind 
sub cerul liber, a obosit şi a certat gândul care-l necăjea şi s-a 
mustrat pe sine zicând: Dacă nu poţi să faci faptele pustiei, stai în 
chilia ta, plângând cu răbdare păcatele tale şi nu te îndepărta! 
Căci pretutindeni ochii lui Dumnezeu văd faptele oamenilor şi 
nimeni nu-i scapă, cunoscând pe cei care lucrează binele. 

31. Ziceau despre Avva Daniil că, atunci când au venit barbarii 
la Schit, Părinţii au fugit. Şi Bătrânul a zis: Dacă nu-mi poartă de 
grijă Dumnezeu, pentru care pricină stau aici? Şi a trecut printre 
barbari şi aceia nu l-au văzut. Atunci a zis către sine: lată, ţi-a 
purtat de grijă Dumnezeu şi nu ai murit. Fă şi tu ceea ce este 
omenesc şi fugi ca Părinţii! 

32. Zicea iarăşi Avva Daniil că atât cât trupul înfloreşte, tot atât 
sufletul se subţiază şi atât cât trupul se subţiază, tot atât sufletul 
înfloreşte. 

33. Povestea Avva Daniil că, atunci când era Avva Arsenie în 


° Apoftegma aceasta apare şi în cap. VII, 33, dar acolo este atribuită lui 
Avva Longhin. 

Schit, era acolo un monah care fura lucrurile Bătrânilor. Şi luându- 
l pe acela Avva Arsenie în chilia sa, vrând ca să-l câştige pe el şi să 
odihnească pe Bătrâni, a zis: Orice vrei, eu îţi voi da! Numai să nu 
mai furi! Şi i-a dat lui aur şi bani şi veşminte şi tot ceea ce avea 
trebuinţă. Iar el, plecând, iarăşi fura. Văzând, deci, Bătrânii că nu 
înceta, l-au alungat, zicând: Dacă un frate se află având lipsuri din 
slăbiciuni, trebuie să-l purtăm, dar dacă fură, alungaţi-l pe el, căci 
şi sufletul lui îl păgubiţi şi pe toţi cei din locul acela îi tulbură. 

34. A fost întrebat fericitul Epifanie: De ce sunt zece” poruncile 
Legii şi fericirile nouă? Şi a zis: Acelaşi număr cu plăgile 
egiptenilor” are decalogul şi de trei ori chipul Sfintei Treimi este 
numărul fericirilor! 

35. A fost întrebat acelaşi dacă este de ajuns un singur drept ca 
să-L. înduplece pe Dumnezeu. Şi a zis: Da! Căci El a zis: Cercetaţi 
şi căutaţi măcar unul care păzeşte dreptatea şi caută adevărul şi 
voi fi cu milă faţă de tot poporul. 

36. Pe când era odată pe cale fericitul Efrem, din întărâtarea 
cuiva, a venit la el o femeie oarecare spunându-i cuvinte 
linguşitoare spre împreunare ruşinoasă. lar de nu, măcar să-l 
mişte pe el spre mânie, pentru că niciodată nu-l văzuse cineva 
mâniindu-se. Şi el i-a zis: Urmează-mă! Şi când s-au apropiat de un 
loc cu multă lume, i-a zis: În locul acesta, vino ca să se întâmple 
ceea ce ai vrut! Aceea, văzând mulţimea, i-a zis: Cum putem să 
facem aceasta aici, fiind de faţă atâta lume şi să nu ne ruşinăm? 
Iar el a zis către ea: Dacă de oameni ne ruşinăm, cu mult mai mult 
de Dumnezeu, Care vede cele ascunse ale întunericului. Şi ea, 
ruşinându-se, a plecat fără să fi făcut ceva. 

37. Ziceau despre Avva Zenon că la început nu voia să 
primească nimic de la nimeni. Şi de aceea cei care îi aduceau 
plecau mâhniţi, că acela nu primea. Alţii veneau la el să primească 
ceea ce doreau, ca de la un mare Bătrân, dar el nu avea ce să le 
dea şi aşa plecau şi aceia mâhniţi. Şi a zis Bătrânul: Ce să fac, căci 
şi cei care-mi aduc se mâhnesc şi cei care vor să primească. 
Aceasta este mai curând de folos: Dacă aduce cineva, voi primi şi 
dacă cere cineva, îi voi da. Şi făcând aceasta, se odihnea şi pe toţi 
îi mulțumea. 

38. Au venit la el fraţii şi l-au întrebat zicând: Ce înseamnă 
ceea ce este scris la Iov: Cerul nu este curat înaintea Lui?0. Şi 


0 Ieşire 20, 1-17. 

° Matei 5, 3-12. 

0 Ieşire cap 7-11. 

0 Ieremia 5, 1. 

0 Iov 15, 15. Îngerii şi sfinţii care locuiesc în ceruri sunt lipsiţi de 

răspunzând Bătrânul, le-a zis: Au lăsat fraţii păcatele lor şi 
cercetează cele despre ceruri. Aceasta este erminia cuvântului. 
Deoarece El este singurul curat, de aceea a zis: Cerul nu este 
curat! 

39. Ziceau despre Avva Zenon că era mic de statură şi slab la 
trup, dar cufundat cu totul în cugetare şi plin de râvnă şi căldură 
către Dumnezeu. Avea şi multă dragoste pentru oameni. La el 
veneau de pretutindeni mulţi mireni şi monahi şi-i încredinţau 
gândurile lor şi se vindecau. Pe unul dintre Părinţii care odată 
locuise în apropierea Sfântului Zenon l-am întâlnit. Şi adresându- 
ne cuvânt de folos, l-am întrebat despre un gând, zicând aşa: Dacă 
cineva are un gând şi se vede pe sine biruit şi citeşte el singur şi 
aude cum au spus Părinţii despre curăţie şi vrea să izbândească, 
dar nu poate, este bine să vestească aceasta unuia dintre Părinţi 
sau este dator să caute să facă cum a citit şi să se mulţumească cu 
ce-i spune cugetul său? Şi ne-a zis Bătrânul: Este dator să 
vestească altuia care poate să-i fie de folos şi să nu se încreadă în 
sine. Căci nu poate cineva să-şi fie sieşi de folos şi nici să se ajute 
pe sine, mai ales dacă a ajuns să fie înecat de patimi. Mie, în 
tinereţea mea, mi s-a întâmplat ceva asemenea: Aveam o patimă 
sufletească şi eram biruit de ea. Şi auzind despre Avva Zenon că 
vindeca pe mulţi, voiam să merg şi să i-o vestesc lui. Dar mă 
împiedica diavolul, zicându-mi: Întrucât cunoşti ce trebuie să faci, 
mai bine fă ceea ce spun cărţile! De ce să mergi şi să sminteşti pe 
Bătrân? Şi când eram strâmtorat de gândul de a pleca, războiul 
asupra mea se uşura puţin, ca să nu plec. Când mă hotăram să nu 
plec la Bătrân, iarăşi mă îneca patima şi iarăşi mă luptam să plec 
şi în acelaşi fel mă amăgea vrăjmaşul, nelăsându-mă să dau de 
veste Bătrânului. Şi de multe ori m-am dus la Bătrân să-i spun, dar 
nu mă lăsa vrăjmaşul, aducând ruşine în inima mea şi zicând: De 
vreme ce ştii cum trebuie să te vindeci, ce nevoie ai să mai spui 
cuiva? Tu eşti nepăsător faţă de tine însuţi! Ştii ce au spus Părinţii. 
Şi zicând acestea, potrivnicul îmi aducea în minte ca să nu dau 
patima pe faţă doctorului şi să mă vindec. lar Bătrânul înţelegea că 
am gânduri, dar nu mă întreba, aşteptând până când eu aveam săi 
le mărturisesc. Mă învăţa despre vieţuirea cea dreaptă şi mă 
slobozea. În cele din urmă, strâmtorat fiind şi plângând, am zis 
sufletului meu: Până când, suflete ticălos, nu vrei să te vindeci? 
Dacă cei de departe vin la Bătrân şi se vindecă, tu nu te ruşinezi 
că, aproape având doctorul, nu te vindeci? Şi cuprins fiind în inimă 


curăţenie în comparaţie cu curăţenia nemărginită şi cu sfinţenia lui 
Dumnezeu. După părerea părintelui Ioil Ghianacopoulos în versetul 
acesta poate că se face aluzie şi la căderea îngerilor. Vezi Ioil 
Ghianacopoulos, Vechiul Testament, cap 8, pag. 113, (ET). 

de focul cel lăuntric, m-am ridicat şi mi-am zis mie însumi că, dacă 
mă duc la Bătrân şi nu aflu acolo pe nimeni, voi şti că voia lui 
Dumnezeu este să-i vestesc gândurile mele. Şi plecând, pe nimeni 
nu am aflat. lar Bătrânul, după obicei, m-a învăţat despre 
mântuirea sufletului şi cum să se curețe cineva de gândurile 
murdare. Şi eu, iarăşi ruşinându-mă şi nespunându-i nimic, l-am 
rugat să mă sloboadă. Şi ridicându-se Bătrânul, a făcut rugăciune 
şi mi-a luat-o înainte, mergând înaintea mea până la poarta de 
afară. lar eu, chinuit de gândul să spun sau să nu spun Bătrânului, 
mergeam încet în urma lui. Şi Bătrânul se uita cu atenţie la mine şi 
ţinea uşa ca să mi-o deschidă. Şi pentru că m-a văzut mult timp 
chinuit de gânduri, s-a întors spre mine şi lovindu-mă în piept, mi-a 
zis: Ce ai? Şi eu om sunt! Şi cum mi-a spus Bătrânul acest cuvânt, 
am crezut că mi-a străpuns inima şi am căzut cu faţa la pământ la 
picioarele lui, rugându-l cu lacrimi şi zicând: Miluieşte-mă! Iar el 
mi-a zis: Ce ai? Şi eu am zis: Ştii ce trebuinţă am! Şi el mi-a zis: 
Este datoria ta să spui ce ai! Şi când plin de ruşine i-am descoperit 
patima mea, mi-a zis: Şi de ce te ruşinezi, spune-mi? Nu sunt şi eu 
om? Vrei să-ţi spun şi eu pe ale mele? Nu sunt trei ani de când ai 
aceste gânduri, vii aici şi nu le mărturiseşti? lar eu, căzând la 
pământ şi rugându-l, îi ziceam: Miluieşte-mă pentru Dumnezeu. Şi 
el mi-a zis: Mergi! Să nu fii nepăsător faţă de rugăciunea ta şi să 
nu vorbeşti de rău pe nimeni! Ducându-mă, deci, la chilia mea şi 
îngrijindu-mă de rugăciune, cu harul lui Hristos şi cu rugăciunile 
Bătrânului, nu am mai fost necăjit de patimă. După un an mi-a 
venit un astfel de gând: Nu cumva Dumnezeu a făcut cu tine după 
mila Lui şi nu datorită Bătrânului? Şi am plecat către el voind să-l 
ispitesc. Şi luându-l pe el deoparte, i-am pus metanie, zicând: Rog 
iubirea ta de Dumnezeu, părinte, să te rogi pentru mine pentru 
gândul acela pe care oarecând ţi l-am spus lămurit. Şi lăsându-mă 
să stau la picioarele lui şi tăcând puţin, mi-a zis: Ridică-te şi să ai 
ştiinţă! Iar eu, auzind aceasta, voiam să mă înghită pământul de 
ruşine. Şi ridicându-mă, nu puteam să mă uit la Bătrânul. Şi am 
plecat la chilia mea, minunându-mă de el. Şi Bătrânul, pentru 
adeverirea virtuţilor lui şi pentru folosul nostru, ne-a povestit şi 
aceasta, că, odată, doi fraţi care stăteau într-o lavră, fiecare în 
chilia sa, s-au întâlnit unul cu altul şi a zis unul către celălalt: Cu 
bucurie aş pleca la Avva Zenon ca să-i încredinţez unele gânduri. 
Şi a zis celălalt: Şi eu vreau să-i spun un gând. Şi au plecat 
amândoi împreună. Şi luându-l fiecare deoparte, i-au vestit 
gândurile lor. Unul a căzut cu faţa la pământ la picioarele 
Bătrânului, rugându-l cu multe lacrimi. Şi Bătrânul i-a zis: Mergi, 


0 Învață să cunoşti corect lucrurile. 

să nu te predai pe tine însuţi vrăjmaşului şi să nu vorbeşti de rău 
pe cineva, şi să nu fii nepăsător faţă de rugăciunea ta. Şi plecând 
fratele, s-a vindecat. Iar celălalt, vestind gândul său, a zis: Roagă- 
te pentru mine! Nu a cerut aceasta cu durere în suflet. Deci, după 
un anume timp, li s-a întâmplat lor să se vadă unul cu celălalt şi a 
zis unul către celălalt: Când am cercetat pe Bătrân, ai vestit 
gândul despre care ai spus că vrei să i-l vesteşti? Iar el a zis: Da! Şi 
a zis lui: Oare, te-ai folosit vestindu-l? Şi el a zis: Da! Cu 
rugăciunile Bătrânului m-a vindecat Dumnezeu. Şi a zis: Eu, deşi i- 
am vestit, nu am simţit vindecare. A zis lui cel care se folosise: 
Cum l-ai rugat pe Bătrânul? Iar el a zis: Am zis lui: Roagă-te pentru 
mine căci am cutare gând! Iar celălalt a zis: Eu până să-i vestesc 
gândul am udat picioarele lui cu lacrimi, rugându-l pe el să se 
roage pentru mine. Şi pentru rugăciunile lui m-a tămăduit 
Dumnezeu. Acestea ne-a spus nouă Bătrânul: Cel care roagă ceva 
pe Părinţi despre gânduri trebuie să ceară cu durere şi din toată 
inima, ca şi când ar cere lui Dumnezeu şi aşa va izbândi. Cel care 
le vesteşte cu nepăsare nu numai că nu se foloseşte, ci este şi 
judecat. 

40. A zis Avva Isaia: Simplitatea şi a nu te măsura pe tine însuţi 
curăţă inima de viclenii. 

41. A zis iarăşi: Oricine merge împreună cu fratele său având 
vicleşug, nu va trece de la el întristarea inimii. 

42. A zis iarăşi: Oricine grăieşte ceva şi are altceva în inima lui 
cu viclenie, slujirea unui asemenea om este zadarnică. Nu te alipi 
de un astfel de om, ca să nu te spurci” cu otrava lui cea plină de 
scârbă. 

43. A zis iarăşi: Câştigul şi cinstea şi odihna vor război pe om 
până la moarte. Nu trebuie să te învoieşti cu acestea. 

44. A zis Avva Teodor, cel din Ferme: Dacă ai prietenie cu 
cineva şi se întâmplă ca acela să cadă în ispita desfrâului, dacă 
poţi, dă-i mâna şi trage-l în sus. Dar dacă acela cade în erezie şi nu 
se lasă înduplecat să se întoarcă de la erezie, taie-l degrabă de la 
tine, ca nu cumva întârziind să te prăbuşeşti şi tu cu el în 
prăpastie. 

45. A venit unul dintre Bătrâni la Avva Teodor şi a zis lui: Iată, 
cutare frate s-a întors în lume. A zis lui Bătrânul: Pentru aceasta te 
minunezi? Să nu te minunezi, ci minunează-te mai curând dacă 
auzi că cineva poate să scape de gura vrăjmaşului. 

46. Acelaşi a mers odată la Avva Ioan, famen din naştere, şi 


° Referire la textul Iacob 3, 6: Foc este şi limba, lume a fărădelegii! 
Limba îşi are locul ei între mădularele noastre, dar spurcă tot trupul şi 
aruncă în foc drumul vieţii, după ce aprinsă a fost ea de flăcările gheenei. 

vorbind ei, el a zis: Când eram la Schit, lucrurile sufletului erau 
lucrarea noastră. lar lucrul de mână îl aveam lăturalnic. Acum 
lucrarea sufletului a devenit lăturalnică, iar lucrul lăturalnic a 
devenit lucrarea noastră. L-a întrebat pe el un frate, zicând: Care 
este lucrarea sufletului, pe care acum o avem lăturalnică? Şi care 
este lucrul lăturalnic pe care acum îl avem ca lucrare? Şi a zis 
Bătrânul: Toate câte se fac pentru porunca lui Dumnezeu sunt 
lucrarea sufletului. Iar ceea ce se lucrează şi se adună pentru sine, 
aceasta trebuie să avem ca pe un lucru lăturalnic. Şi a zis fratele: 
Limpezeşte-mi lucrul acesta! Şi a zis Bătrânul: lată, auzi despre 
mine că sunt bolnav şi eşti dator să mă cercetezi şi zici în sinea ta: 
Să părăsesc lucrul meu şi să plec acum? Mai bine să-mi termin 
lucrul meu şi după aceea să mă duc! Mai vine apoi şi altă pricină şi 
poate nu te mai duci deloc. Iarăşi, un alt frate îţi spune: Dă-mi 
mână de ajutor, frate! Şi tu zici: Să las lucrul meu şi să mă duc să 
lucrez cu el? Dacă, deci, nu te duci, laşi porunca lui Dumnezeu, 
care este lucrul sufletului, şi faci lucrul lăturalnic, care este lucrul 
mâinilor. 

47. Acelaşi a zis: Altă virtute nu este precum este aceea de a 
nu-l pierde pe celălalt. 

48. Un frate a întrebat pe Avva Teodor, zicând: Vreau să 
împlinesc poruncile! I-a zis lui Bătrânul despre Avva Theona că a 
zis odată: Vreau să umplu gândul meu cu Dumnezeu”. Şi luând 
grâu, a făcut pâine şi a stat în chilie”. 

49. A întrebat Avva Avraam Iviritul pe Avva Teodor, cel din 
Elefterupole, zicând: Cum este bine, părinte? Să caut pentru mine 
slavă sau necinste? Iar Bătrânul a zis: Eu până acum vreau să caut 
slava, şi nu necinstea. Căci dacă fac un lucru bun şi sunt slăvit, pot 


0 Vezi: „Niciun lucru nu este mai greu, nici mai împovărător decât a-l 
judeca sau a-l nimici pe aproapele”. Avva Dorotei, Asceticele, 16, 71 (ET). 

0 În Patericul alfabetic există o variantă puţin diferită a apoftegmei în 
acest loc: „...şi punând grâu în râşniţă, a făcut pâine. Şi cerându-i săracii, 
le-a dat pâine. Şi din nou, cerându-i alţii, le-a dat ce mai rămăsese, chiar 
şi veşmântul pe care îl purta; şi a intrat în chilia lui încins cu o pânză şi, 
astfel, din nou se osândea pe sine zicând: „Nu am împlinit porunca lui 
Dumnezeu”. 

chilia devine toposul izbăvitor, pavăză împotriva vrăjmaşilor, câmp de 
luptă în care avantajul este de partea pustnicului. 

să osândesc gândul meu, zicând că nu sunt vrednic de slava 
aceasta, dar necinstea vine din lucruri rele. Cum pot, deci, să dau 
mângâiere inimii mele dacă oamenii se smintesc din pricina mea? 
De dorit este, deci, să faci binele şi să te slăveşti. lar Avva Avraam 
a zis: Bine ai zis, părinte! 

50. A fost întrebată de cineva Amma Teodora despre auz. Cum 
este cu putinţă, primind în multe chipuri glasurile mirenilor sau 
oricare altele, să ia aminte numai la Dumnezeu? Şi i-a zis lui: 
Precum atunci când stai în trapeză şi sunt multe mâncăruri şi, 
desigur, mănânci, dar nu cu bucurie, tot aşa şi când cuvintele 
mirenilor ajung la auzurile noastre. Să ai inima ta la Dumnezeu şi 
cu această stare nu le auzi cu plăcere şi nu te vei vătăma. 

51. Au avut odată prilejul nişte Bătrâni să mănânce împreună la 
Schit. Era cu ei şi Avva loan. Şi s-a sculat unul înaintat în vârstă să 
dea cana cu apă şi niciunul nu a întins mâna să o ia de la el decât 
loan Kolov6s. Deci s-au minunat şi i-au zis lui: Cum tu, care eşti 
mai mic decât toţi, ai îndrăznit să fii slujit de către cel mai mare? 
Şi el le-a zis: Eu, când mă ridic să dau cana, mă bucur dacă 
primesc toţi, ca să am plată. Şi eu, deci, pentru aceasta am luat, ca 
să-l fac pe el să aibă plată şi ca să nu se întristeze pentru că 
nimeni nu a primit de la el. Şi spunând el acestea, s-au minunat şi 
s-au folosit de discernământul lui. 

52. Un frate a întrebat pe Avva Ioan, zicând: Cum sufletul meu, 
care are răni, nu se ruşinează să vorbească de rău pe aproapele? A 
zis lui Bătrânul o pildă despre vorbirea de rău. Un om era sărac şi 
avea femeie. A văzut şi pe alta atrăgătoare şi a luat-o şi pe aceea. 
Erau amândouă goale. Făcându-se praznic într-un anume loc, ele l- 
au rugat, zicând: la-ne şi pe noi cu tine! Şi luându-le pe amândouă, 
le-a pus într-un butoi şi, urcându-se pe corabie, a ajuns la locul 
acela. Şi când s-a făcut afară arşiţă şi oamenii s-au liniştit, uitându- 
se una dintre ele şi nevăzând pe nimeni, a sărit afară în gunoaie. Şi 
adunând zdrenţe vechi, şi-a făcut ceva cu care s-a înfăşurat şi după 
aceea se plimba cu îndrăzneală. lar cealaltă, stând înăuntru goală, 
zicea: lată, desfrânata aceasta nu se ruşinează să se plimbe goală. 
Necăjindu-se de cele auzite, bărbatul ei a zis: O, minune! Aceasta 
măcar îşi acoperă ruşinea ei. Tu, însă, eşti goală şi nu te ruşinezi 
să vorbeşti? Aşa este şi cu vorbirea de rău. 

53. Zicea iarăşi Bătrânul fratelui despre sufletul care vrea să se 
pocăiască: Era o desfrânată frumoasă în cetate şi avea mulţi 
prieteni. Venind la ea un stăpânitor, i-a zis ei: Fă-mi legământ că te 
vei cuminţi şi eu te iau de soţie. Şi ea i-a făcut legământ. Şi luând- 
o, a dus-o la casa lui. Şi prietenii ei, căutând-o, ziceau: Cutare 
stăpânitor a luat-o pe ea la casa lui. Dacă, deci, ne ducem la casa 
lui şi află, ne pedepseşte. Veniţi, deci, în spatele casei şi o vom 

afla, căci cunoscându-ne fluieratul, va cobori la noi, iar noi vom fi 
aflaţi nevinovaţi. Auzind ea fluieratul, şi-a astupat urechile, a sărit 
în cămara de dormit cea mai îndepărtată şi a închis uşile. Şi zicea 
Bătrânul că desfrânata este sufletul, prietenii ei sunt patimile şi 
oamenii, iar Stăpânitorul este Hristos. Casa cea mai îndepărtată 
este locaşul cel veşnic, iar cei care o şuieră sunt dracii vicleni. Dar 
ea fuge pururea la Domnul. 

54. A întrebat unul dintre Părinţi pe Avva Ioan Kolov6s: Ce este 
monahul? lar el a zis: Osteneală! Căci monahul în tot lucrul se 
osteneşte. Acesta este monah! 

55. Au venit odată să-l facă pe Avva Isaac preot. Şi auzind, a 
fugit în Egipt şi s-a dus într-un ogor şi s-a ascuns în ierburi. Deci, 
au mers Părinţii în urma lui. Şi ajungând în acel ogor, s-au oprit să 
se odihnească puţin, căci era noapte. Iar asinul l-au lăsat să pască. 
Şi asinul mergând a stat faţă în faţă cu Bătrânul. Şi dimineaţă, 
căutând asinul, l-au aflat şi pe Avva Isaac şi s-au minunat. Şi vrând 
să-l lege, nu i-a lăsat, zicând: Nu mai fug, căci este voia lui 
Dumnezeu şi oriunde aş fugi, tot la aceasta mă întorc”. 

56. A zis Avva Isaac: Nu aduceţi aici copii. Căci patru biserici 
din Schit s-au pustiit din pricina copiilor. 

57. A întrebat Avva Pimen pe Avva Iosif, zicând: Ce să fac când 
se apropie patimile? Să mă împotrivesc lor sau să le las să intre? A 
zis lui Bătrânul: Lasă-le să intre şi luptă-te cu ele! Întorcându-se, 
deci, la Schit, s-a aşezat la ale sale. Şi venind acolo unul dintre 
thebaiţi, zicea fraţilor: Am întrebat pe Avva Iosif, zicând: Dacă se 
apropie de mine patima, să mă împotrivesc ei sau să o las să intre? 
Şi mi-a zis: Să nu laşi în niciun chip patimile să intre, ci îndată 
alungă-le de la tine. Auzind Avva Pimen că aşa a zis Avva Iosif 
monahului thebait, sculându-se, s-a dus la el în Panefol şi i-a zis: 
Avva, eu ţi-am încredinţat gândurile mele şi iată altceva ai spus 
thebaitului. I-a zis lui Bătrânul: Nu ştii că te iubesc? Şi el a zis: Da! 
Şi Bătrânul a zis: Nu tu îmi ziceai să-ţi vorbesc ca mie însumi? Şi a 
zis: Aşa este! A zis lui Bătrânul: Dacă intră patimile şi te lupţi cu 
ele, dai şi primeşti, ajungi mai încercat. Eu ca şi mie ţi-am vorbit. 
Sunt însă alţii cărora nu le este de folos nici să se apropie patimile, 
ci au trebuinţă să le alunge degrabă. 

58. Un frate a întrebat pe Avva Iosif, zicând: Ce să fac, că nici 
să pătimesc nu pot, dar nici să lucrez şi să arăt dragoste? A zis lui 
Bătrânul: Dacă nu poţi să faci nimic din acestea, măcar ţine inima 
ta de la orice rău faţă de aproapele şi te vei mântui. 


° Adică la voia lui Dumnezeu. 
° Panevo era o cetate antică din Egiptul de Jos. Astăzi poartă numele 
Mentzala el Haghit. 

59. Zicea unul dintre fraţi: Am fost odată în Heraklion, cel de 
jos, la Avva Iosif, şi avea la mănăstire un dud frumos tare şi mi-a 
zis de dimineaţă: Mergi şi mănâncă! Era vineri şi nu m-am dus din 
pricina postului. Dar rugându-l, i-am zis: Pentru Dumnezeu, spune- 
mi despre gândul acesta! Iată, tu ai zis, mergi şi mănâncă, iar eu 
pentru post nu m-am dus. Şi m-am simţit ruşinat pentru 
neascultare de porunca ta, cugetând cu ce gând mi-a zis mie 
Bătrânul acestea? Deci, ce trebuia să fac când mi-ai spus: Mergi! 
Iar el a zis: Părinţii nu spun de la început fraţilor cele drepte, ci 
mai curând cele strâmbe şi, dacă văd că le fac pe cele strâmbe, nu 
le mai spun pe cele strâmbe, ci adevărul, văzând că sunt 
ascultători în toate. 

60. Un frate a întrebat pe Avva Iosif zicând: Vreau să ies din 
obşte şi să stau singur. Şi i-a zis lui Bătrânul: Unde vezi sufletul 
tău odihnit şi nevătămat, acolo să stai! I-a zis lui fratele: şi în obşte 
am odihnă, şi când sunt singur. Ce vrei, deci, să fac? A zis lui 
Bătrânul: Dacă ai odihnă şi în obşte, şi în singurătate, pune cele 
două gânduri ale tale ca într-o balanţă şi unde vezi că încă şi mai 
mult te foloseşte şi unde te duce gândul tău, aceasta să faci! 

61. Am cercetat eu şi înțeleptul Sofronie pe Avva Iosif la 
Enaton0. Şi Bătrânul ne-a vorbit cu bucurie şi cu toată bunăvoința. 
Era împodobit cu toată virtutea, având şi experienţa înţelepciunii 
celei dinafară”. În timp ce stăteam noi împreună şi vorbeam despre 
lucruri folositoare de suflet, iată un iubitor de Hristos care venea 
din Ailă a dat Bătrânului trei monede, zicând: Primeşte acestea, 
cinstite părinte, ca să te rogi pentru corabia mea, deoarece am 
încărcat-o şi am trimis-o în Etiopia. Dar Bătrânul nu l-a luat deloc 
în seamă. Atunci Sofronie a zis Bătrânului: Primeşte-le, părinte, şi 
dă-le fraţilor care au trebuinţă! Şi a zis Bătrânul: Este de două ori 
ruşine, fiule, ca să primesc ceea ce nu am trebuinţă şi cu mâinile 
mele să secer mărăcini străini. Măcar să secer mărăcinii sufletului 
meu. Căci scris este: Dacă semeni, să semeni ale tale, căci cele 
străine sunt mai amare decât neghinele!0 Şi mai mult, fiule, 
cererea lui nu este pentru suflet. Şi iarăşi l-a întrebat: Ce este, 
deci? Câte face omul spre milostenie, nu le socoteşte Dumnezeu? 
Şi Bătrânul i-a zis: Fiule, sunt multe deosebirile privitoare la 
scopul milosteniei. Cineva face milostenie ca să fie binecuvântată 


° Enaton. Se obişnuia să se numească mănăstirile, după distanţa pe 
care o aveau până la Alexandria. Enaton (a noua) era aceea care era la o 
depărtare de 9 mile de Alexandria (1 milă = 1535 m). 

° Este vorba de cultura laică, lumească. 

° Nu am identificat acest text în dumnezeieştile Scripturi. De obicei, 
prin această formulă este introdus un text biblic. Poate fi o prelucrare 
liberă a contextului de la Matei 13, 25-30. 

casa lui şi Dumnezeu binecuvântează casa acestuia. Altul face 
milostenie pentru corabia lui şi Dumnezeu scapă de la primejdii 
corabia lui. Altul face milostenie pentru copiii lui şi Dumnezeu 
păzeşte pe copiii acestuia. Altul face pentru a fi slăvit şi Dumnezeu 
îl slăveşte. Şi nu leapădă Dumnezeu pe nimeni, ci ceea ce vrea 
fiecare, aceea îi şi dă, atunci când din ceea ce îi dă nu se vatămă 
sufletul lui. Dar toţi aceştia sunt departe de plata lor, căci nu au 
adus nimic lui Dumnezeu pentru ei şi pentru că scopul milosteniei 
nu este pentru folosul sufletului. Ai făcut milostenie ca să fie 
binecuvântată casa ta? Dumnezeu a binecuvântat casa ta. Ai făcut 
pentru corabie? Dumnezeu ţi-a scăpat corabia. Ai făcut pentru 
copii? Dumnezeu ţi-a păzit copiii. Ai făcut pentru a fi slăvit? 
Dumnezeu te-a slăvit. Cu ce îţi mai este dator? Fă, deci, pentru 
sufletul tău, ca să se mântuiască sufletul tău. Căci scris este: Îţi va 
da tie Domnul Dumnezeu după inima ta! Căci sunt mulţi bogaţi 
cărora li se pare că fac milostenie, dar mânie pe Dumnezeu. Şi i- 
am zis lui: Limpezeşte-ne cuvântul, părinte! Iar el a zis: Dumnezeu 
a poruncit ca din pârga roadelor grâului, orzului, lintei, vinului şi 
uleiului, a lânii şi a fructelor, iar de la oameni cei întâi născuţi”, şi 
de la animale pe cele curate, care nu au meteahnă, adică să nu fie 
fără ureche sau fără coadă, iar din roadele cele alese”, acestea să 
fie aduse lui Dumnezeu pentru lăsarea păcatelor. Dar bogaţii fac 
împotrivă, cele folositoare le ţin pentru ei, iar cele nefolositoare le 
dau săracilor. Vinul ales îl beau ei, iar pe cel acrit îl dau văduvelor 
şi orfanilor. Hainele zdrenţuite şi peticite le dau săracilor. La fel, 
fructele stricate şi putrede le împart. Pentru că urmează lui Cain, 
cele dăruite de ei lui Dumnezeu nu sunt primite. Şi dacă vreunul 
dintre bogaţi are fii şi fiice tare frumoşi, caută cu privirea, 
îngrijindu-se de zestre şi de nuntă şi de un ginere tânăr. Iar dacă 
au dobândit un fiu sau o fiică chior sau cu vreun mădular lipsă sau 
foarte slăbănog la trup, dacă este băiat, îl rânduieşte pentru 
mănăstire, iar dacă este fată, o pregăteşte pentru obşte de maici. 
Ar fi trebuit ca unii ca aceştia să ştie şi să gândească cu trezvie” că 
cinstesc oameni muritori şi vremelnici, vrând să le dea lor lucrurile 
cele dintâi şi alese şi îngrijindu-se să aducă acelora cele ce li se 


° Psalmul 19, 5. 

0 Ieşire 13, 1-2 şi 14-15; Numeri 3, 12-13. 

° Primiţi-le pârga roadelor: Levitic 23, 10-14. 

e Nipow, vyn, vnp&ioc, în planul vieţii duhovniceşti, exprimă starea 
sufletului în care omul priveghează cu mintea şi cu inima şi dobândeşte, 
cu timpul, harul lui Dumnezeu şi curăţenia de a distinge cele plăcute Lui 
şi de a cerceta mişcările sufletului care nu sunt de la Dumnezeu, ci sunt 
provocate fie de cele dinlăuntru, fie de cele din afară. Trezvia este 
indispensabilă pentru sufletul care Îl caută pe Dumnezeu. 

par a fi mai de preţ decât toate. Lui Dumnezeu cum de nu socotesc 
să-l aducă cele mai de preţ şi cele mai deosebite? Căci se vede că 
Dumnezeu, cerând de la noi această bunăvoință arătată în cuvinte 
de mulţumire, nu o face pentru că are nevoie de cuvinte, ci ca să 
ne înveţe să fim recunoscători şi să nu schimbăm cele ce ies din 
buzele noastre”. Adică, cele pe care le-am rânduit şi hotărât să le 
aducem lui Dumnezeu, cu multă cercetare şi râvnă, cu frică şi cu 
multă sete trebuie dăruite, precum jertfa lui Noe, care era miros şi 
fum, a ajuns înaintea lui Dumnezeu ca mireasmă cu bun miros. 
Căci aşa este scris: Domnul Dumnezeu a mirosit mireasma bine 
mirositoare”. Asemenea şi roada, şi jertfa bărbaţilor vicleni, şi 
darurile lor sunt socotite urâciune înaintea Domnului. Auzi pe 
prorocul care zice iudeilor, care era atunci poporul lui 
Dumnezeu:... tămâia pe care Mi-o aduceţi este pentru Mine 
urâciune0. Căci viclenia celor care aduceau tămâie a preschimbat 
buna-mireasmă în urâciune. Tot omul care vrea să se mântuiască 
trebuie aşadar să săvârşească rugăciunile şi milosteniile cu 
simplitate şi cu toată bunăvoința. lar cele ce au de gând să le 
aducă lui Dumnezeu să fie cele mai de preţ şi mai slăvite, ca nu 
cumva rugăciunea noastră să se întoarcă cu ruşine în pieptul 
nostru” şi jertfa noastră să nu fie primită pentru că a fost aflată 
vrednică de hulă şi roadele noastre stricate şi nefolositoare şi să 
fie socotite precum darurile lui Cain”. Şi noi, iarăşi, am întrebat: 
Aşadar, sufletul se vatămă din însoţirea cu gândurile?’ Şi a zis: 
Dacă din cele ruşinoase şi cele necurate nu se vatămă, nici din cele 
curate şi evlavioase şi iubitoare de Dumnezeu nu se foloseşte. Căci 


° Psalmul 88, 34. 

0 Facere 8, 21. 

° Isaia 1, 13. 

° Psalmul 34, 13. 

0 Facere 4, 3-5. 

0 Sfântul Petru Damaschinul prezintă succint şi clar fazele prin care 
trece gândul, de la apariţia lui până când piere. Prima fază este atacul, 
adică amintirea răului (când este vorba despre un gând păcătos); 
urmează însoţirea, adică discuţia cu gândul, iar dacă sufletul nu-l 
respinge pe acesta, urmează faza a treia, care înseamnă consimţământul. 
Această învoire provoacă înrobirea, care duce cu forţa inima spre a 
săvârşi fapta. Dacă starea aceasta durează în timp, apare aşa-numita 
patimă care duce sufletul spre celelalte, şi-l face să meargă de unul 
singur spre a săvârşi lucrul într-un mod voluntar şi firesc. „Şi se 
recomandă omului înţelept să alunge pe dată, de la început atacul 
viclean, adică maica tuturor răutăţilor care urmează”. Vezi Filocalia vol. 
III, Despre diferitele gânduri şi atacuri, pp. 108-110, Ed. Aster, Atena, 
1960. 

cum acestea folosesc, tot aşa şi acelea vatămă. Căci chiar dacă 
primim dinafară mii de păci şi vindecări, iar înlăuntrul nostru se 
nasc din gânduri tulburarea, ameţeala şi zgomotul, nu este niciun 
folos de la pacea dinafară. Precum şi cetatea care, chiar dacă are 
mii de ziduri şi întărituri, dar este trădată de cei care locuiesc 
înăuntrul ei, acelea nu-i folosesc. Dacă ne păzim pe noi înşine de 
învoirea cu gândurile ruşinoase, Stăpânul nostru ne-a făgăduit 
lucruri mari şi minunate, care sunt mai presus de gândul nostru, 
adică desfătarea Împărăției, împărtăşirea de bunătăţile cele 
negrăite, împreună-petrecerea cu îngerii. Acestea şi altele 
asemenea, şi altele pe lângă acestea, care nu au capăt, care nu au 
sfârşit, schimbare nu cunosc, sunt mereu aceleaşi şi fără de 
mutare”. Văzându-ne pe noi Bătrânul că avem îndoieli despre cele 
spuse de el, sculându-se în faţa noastră şi ridicându-şi ochii la cer, 
în auzul nostru a zis: Iisuse, Dumnezeul nostru, Cel ce ai făcut 
cerul şi pământul şi marea, Răscumpărătorul sufletelor noastre, 
dacă cele spuse de mine către fraţi sunt mincinoase, nevătămată 
să rămână piatra aceasta. lar dacă sunt adevărate, să se sfărâme. 
Şi odată cu cuvântul, piatra s-a sfărâmat în cinci bucăţi. Şi piatra 
era o bucată dintr-o coloană, având lungime de patru pihuri”. Şi 
noi minunându-ne şi folosindu-ne, am ieşit. Şi mergând înaintea 
noastră, Bătrânul a zis: Fiilor, sâmbăta viitoare veniţi la mine, căci 
am trebuinţă de voi. Şi venind sâmbătă, pe la ceasul al treilea”, l- 
am aflat pe acesta adormit. Şi îngropându-l, am plecat multumind 
lui Dumnezeu care ne-a învrednicit pe noi să îngropăm un 
asemenea sfânt. 

62. A zis Avva Iacob că mai mare este să te înstrăinezi decât să 
primeşti străini! 

63. A zis Avva lacob: Nu este nevoie numai de cuvinte, căci 
sunt multe cuvinte la oamenii din vremea aceasta, ci este nevoie 
de lucrare. Căci aceasta se cere, şi nu cuvintele care nu au rod. 

64. Avva loan, famenul, pe când era mai tânăr, a întrebat pe un 
Bătrân, zicând: Cum de voi puteaţi să faceţi lucrul lui Dumnezeu 
cu odihnă, iar noi nici cu osteneală nu putem să-l facem? Şi a zis 
Bătrânul: Noi puteam pentru că aveam de căpătâi lucrul lui 
Dumnezeu, iar trebuinţa cea trupească o aveam ca pe cea din 
urmă. lar voi aveţi de căpătâi trebuinţa trupească, iar lucrul lui 
Dumnezeu nu-l aveţi ca pe cel mai trebuincios. De aceea vă 


0 Vezi 1 Corinteni 2, 9. 

° Pihul de piatră sau de lemn cu care se măsurau obiectele din piatră 
sau din lemn avea lungimea de 0,45 m. Deci, dimensiunea coloanei era de 
045x4=1,6m. 

0 Ceasul trei din vechiul original este ora bizantină. Corespunde orei 
nouă dimineaţă. 

osteniţi. Şi pentru aceasta Mântuitorul a zis ucenicilor: Puțin 
credincioşilor, căutaţi mai întâi Împărăţia lui Dumnezeu şi toate 
celelalte se vor adăuga vouă. 

65. A zis Avva Isidor’: Cei care vă nevoiţi după lege, nu vă 
îngâmfaţi. Căci, dacă din această pricină cugetaţi despre voi cele 
înalte, mai bine este să mâncaţi carne. Şi dacă pentru aceasta 
cugetaţi despre voi cele înalte, ce nevoie este de post? Căci este 
mai de folos omului să mănânce carne decât să se îngâmfe şi să se 
laude”. 

66. A zis iarăşi: Ucenicii trebuie să-i iubească pe învățătorii lor 
ca pe părinţi şi să se teamă de ei ca de stăpânitori. Şi nici din 
pricina iubirii să nu dispară frica, şi nici din pricina fricii să nu se 
întunece iubirea. 

67. A zis iarăşi: Dacă doreşti cu dor mântuirea, fă toate cele 
care te duc la aceasta. 

68. A zis cineva Avvei loan Persul: Atâta osteneală am făcut 
pentru Împărăţia Cerurilor! Oare vom avea moştenirea ei? Şi a zis 
Bătrânul: Eu cred că voi moşteni lerusalimul cel de sus, cel înscris 
în ceruri”. Căci credincios este Cel care a făgăduitl. De ce să nu 
am credinţă? lubitor de străini ca Avraam m-am făcut, blând ca 
Moise, sfânt ca Aaron, răbdător ca lov, smerit ca David, pustnic ca 
loan, tânguitor ca Ieremia, învăţător ca Pavel, credincios ca 
Petru, înţelept ca Solomon. Şi cred precum tâlharul că Cel care 
pentru bunătatea Lui mi-a dăruit mie acestea îmi va da şi 
Împărăţia. 

69. A întrebat odată Avva Longhin pe Avva Lucian despre trei 
gânduri, zicând: Vreau să mă înstrăinez! A zis lui Bătrânul: Dacă 
nu îţi ţii limba ta, nu vei fi străin, oriunde vei merge. Şi aici, deci, 
ţine-ţi limba ta şi eşti străin. A zis lui iarăşi: Vreau să postesc! A 
răspuns Bătrânul: A zis Isaia prorocul: Să-și plece capul ca o 
trestie, să se culce pe sac şi în cenuşă, oare acesta se cheamă post, 


° Matei 6, 30-33, vezi apoftegma 46. 

0 Este vorba despre Isidor preotul. 

0 Vezi Matei 6, 16-18. 

0 Vezi Evrei 12, 22-23. 

0 Evrei 10, 23. 

0 Ieremia (sec. al VI-lea î.Hr.) este numit tânguitor pentru că apare ca 
prorocul care a suferit prin excelenţă şi s-a tânguit pentru nesimtirea şi 
indiferența poporului israelit, din care nu se osebeau cârmuitorii şi 
preoţii, care în majoritatea lor au rămas nepocăiţi şi se întorceau din ce 
în ce mai mult spre idolatrie, în pofida prezicerilor prorocului despre 
lucrurile înfricoşătoare care vor veni, ca mânie a lui Dumnezeu. Este 
cunoscut textul din Vechiul Testament cu titlul „Plângerile lui Ieremia”. 

zi plăcută Domnului Mai bine este să-ţi stăpâneşti gândurile 
viclene! I-a zis lui şi pe al treilea: Vreau să fug de oameni! A 
răspuns Bătrânul: Dacă mai întâi nu izbândeşti împreună cu 
oamenii, nici în singurătate nu poţi să izbândeşti. 

70. Ziceau că doi fraţi au greşit în Schit şi i-a separat” pe ei 
Avva Macarie cel din cetate”. Şi au venit unii şi au spus Avvei 
Macarie cel Mare, Egipteanul. Iar el a zis: Nu sunt fraţii separați, 
ci Macarie este separat”. Căci îl iubea pe el. A auzit Avva Macarie 
că a fost separat de Bătrânul şi a plecat la Elos. A ieşit, deci, Avva 
Macarie cel Mare şi l-a aflat pe el mâncat de țânțari şi i-a zis: Tu ai 
separat pe fraţi şi iată au plecat în sat. Şi eu te-am separat pe tine 
şi tu, ca fecioara înţeleaptă, ai fugit aici, în cămara cea mai 
ascunsă. Eu am chemat pe cei doi fraţi şi am aflat de la ei că nu s-a 
întâmplat un asemenea lucru. Vezi, deci, şi tu, frate, să nu fi fost 
batjocorit de draci, căci nu ai văzut nimic. Ci să primeşti metanie 
de pocăință pentru greşeala ta. Iar el a zis: Dacă vrei, dă-mi 
metanie! Văzând Bătrânul odihna lui, a zis: Mergi şi posteşte trei 
săptămâni, mâncând o dată pe săptămână! Căci aceasta era 
lucrarea lor, să postească mereu toată săptămâna. 

71. Un frate l-a cercetat pe Avva Macarie Egipteanul şi i-a zis: 
Avva, spune-mi cuvânt, cum să mă mântuiesc? Şi i-a zis lui 
Bătrânul: Mergi la morminte şi huleşte pe morţi! Ducându-se, deci, 
fratele a hulit şi a lovit cu pietre şi venind a vestit Bătrânului. Şi i-a 
zis: Nimic nu ţi-au vorbit? lar el a zis: Nu! I-a zis lui Bătrânul: 
Mergi iarăşi mâine şi slăveşte-i pe ei! Mergând, deci, fratele i-a 
slăvit pe ei, zicându-le: Apostoli, sfinţi şi drepţi! Şi a venit la 
Bătrân şi i-a zis: l-am slăvit! Şi i-a zis: Nimic nu ti-au răspuns? A 
zis fratele: Nu! A zis lui Bătrânul: Ai văzut cât i-ai necinstit pe ei şi 
nimic nu ţi-au răspuns? Şi cât i-ai slăvit pe ei şi nimic nu ti-au 
vorbit? Aşa să faci şi tu, dacă vrei să te mântuieşti, să te faci ca un 


0 Isaia 58, 5. 

° I-a separat de obşte, adică i-a afurisit într-un fel. 

0 Aşa era caracterizat unul dintre cei doi Macarie, care se trăgea din 
cetatea Alexandriei. 

0 Aici afurisenia nu are înţelesul bisericesc, folosit când se taie şi se 
îndepărtează un mădular din trupul Bisericii, ci înseamnă îndepărtarea 
provizorie din obşte, din motive pedagogice. 

0 În loc de cuvântul avánavow (odihnă) din textul vechi, alţi codici au 
aici cuvântul raneivwolv (smerenie), dar sensul nu se îndepărtează. In 
ceasul în care omul conştientizează greşeala, căderea lui, şi o acceptă şi 
se mişcă spre pocăință, cu linişte sufletească, este un semn de smerenie 
şi zdrobire de inimă. Împotrivirea egoistă este cea care creează tulburare 
în suflet după cădere, adică împotrivirea acesteia în a nu primi realitatea 
interioară (ET). 

mort, nici nedreptatea oamenilor şi nici slava lor să nu o socoteşti, 
precum morţii, şi te poţi mântui. 

72. Trecând odată Avva Macarie împreună cu fraţii prin Egipt a 
auzit un copil zicând mamei sale: Mamă, un bogat mă iubeşte şi eu 
îl urăsc, iar un sărac mă urăşte şi eu îl iubesc pe el. Şi auzind Avva 
Macarie, s-a minunat. Şi i-au zis lui fraţii: Ce este cuvântul acesta, 
Avva, că te-ai minunat? Şi le-a zis lor Bătrânul: Cu adevărat, 
Domnul nostru este bogat şi ne iubeşte pe noi şi noi nu vrem să-L 
auzim, iar vrăjmaşul nostru este sărac şi ne urăşte pe noi, iar noi 
iubim necurăţia lui. 

73. A zis Avva Macarie: Dacă ne aducem aminte de relele 
făcute nouă de oameni, îndepărtăm puterea aducerii aminte de 
Dumnezeu. lar dacă ne aducem aminte de relele dracilor, vom fi de 
neatins. 

74. A zis Avva Mate: Nu ştie satana cu ce patimă se biruie 
sufletul. El seamănă, dar nu ştie dacă va secera la unii gânduri de 
desfrânare, la alţii de vorbire de rău şi, asemenea, celelalte patimi. 
Şi spre care patimă vede că se înclină sufletul, pe aceea i-o dă. 

75. Un frate a întrebat pe Avva Mate: Ce să fac dacă mă 
vizitează un frate şi este post sau dimineaţă? Căci sunt strâmtorat. 
Şi a zis Bătrânul: Dacă nu te întristezi şi mănânci cu fratele, bine 
faci. Dar dacă nu aştepţi pe cineva şi mănânci, aceasta este voia 
ta. 

76. Au întrebat unii dintre Părinţi pe Avva Meghetie, zicând: 
Dacă prisoseşte mâncarea pentru ziua următoare, voia ta este ca 
să o mănânce fraţii? Le-a zis lor Bătrânul: Dacă s-a stricat, nu este 
bine să fie siliţi fraţii să o mănânce şi să se îmbolnăvească, ci să se 
arunce. Dacă este însă bună şi se aruncă din pricina desfătării şi 
se găteşte alta, aceasta este rău. 

77. A zis iarăşi: La început când ne adunam unii cu alţii şi 
vorbeam despre ce ne este de folos, zidindu-ne unii pe alţii, ne 
făceam cete-cete şi ne urcam la ceruri. Acum, însă, ne adunăm 
unul la altul şi, ajungând la vorbirea de rău, ne ducem în jos. 

78. A fost întrebat Avva Mios de către un soldat dacă 
Dumnezeu primeşte pocăinţa. Iar el, după ce l-a învăţat cu multe 
cuvinte, i-a zis: Spune-mi, dragule, dacă ţi se rupe mantaua, o 
arunci? A zis: Nu, ci iarăşi o cos şi mă folosesc de ea. A zis lui 
Bătrânul: Dacă ţie îţi pare rău de haina ta, lui Dumnezeu nu-l va 
părea rău de făptura Sa? 

79. A cercetat odată Avva Macarie pe Avva Pahomie 
Tavenisiotul. Şi Pahomie l-a înştiinţat, zicându-i că sunt fraţi în 
nerânduială. Şi el l-a întrebat: Vrei să-i pedepsesc? I-a zis Avva 
Macarie: Pedepseşte şi judecă pe drept pe cei care sunt sub tine. 
lar în afară să nu judeci pe nimeni. Căci scris este: Pe cei 

dinăuntru, oare, nu-i judecaţi voi? lar pe cei din afară îi va judeca 
Dumnezeu. 

80. Se povestea despre Avva Netrâ, ucenicul Avvei Siluan, că 
atunci când stătea în chilia lui din Muntele Sinai se chivernisea pe 
sine cu măsură în trebuinţele trupului. Când a ajuns episcop în 
Faran, s-a silit mult pe sine la vieţuire aspră. Şi i-a zis lui ucenicul: 
Avva, când eram în pustie, nu te nevoiai aşa. Şi i-a zis Bătrânul: 
Acolo era pustie şi linişte şi sărăcie, şi voiam să chivernisesc 
trupul, ca să nu mă îmbolnăvesc şi să cer ceea ce nu aveam. Acum, 
aici este lume şi sunt pricini multe. lar dacă mă îmbolnăvesc aici, 
se va afla cel care să mă îngrijească ca să nu pierd pe monah. 

81. Au venit odată preoţii ținutului la mănăstirea unde era Avva 
Pimen. Şi a intrat Avva Anuv şi i-a zis: Să-i chemăm pe preoţi 
astăzi aici! Şi stând el mult timp, Avva nu i-a dat răspuns şi 
întristându-se a ieşit. I-au zis cei care şedeau aproape de el: Avva, 
de ce nu ai dat răspuns? Le-a zis lor Avva Pimen: Eu lucru să le 
spun nu am, căci am murit şi mortul nu vorbeşte! 

82. A plecat odată unul dintre fraţi din părţile Avvei Pimen şi a 
mers în loc străin. Şi a ajuns acolo la un pustnic care avea multă 
dragoste şi mulţi veneau la el. Şi i-a vestit lui fratele despre Avva 
Pimen şi, auzind despre virtutea lui, a dorit mult să-l vadă. Când 
fratele s-a întors în Egipt, după un anume timp, sculându-se 
pustnicul, a venit din locul străin în Egipt la monahul care-l 
cercetase altădată. Căci îi spusese unde stă. Văzându-l pe el 
monahul, s-a minunat şi s-a bucurat foarte. Şi a zis pustnicul: Arată 
dragoste şi du-mă la Avva Pimen. Şi luându-l pe el, s-a dus la 
Bătrânul şi i-a vestit lui cele despre el, spunându-i că este un om 
mare şi are multă dragoste şi multă cinste în ţinutul lui. I-am vestit 
lui despre tine şi, dorind să te vadă, a venit. L-a primit, deci, cu 
bucurie şi, îmbrăţişându-se unul pe altul, s-au aşezat. Şi a început 
străinul să vorbească din Scripturi despre lucruri duhovniceşti şi 
cereşti. lar Avva Pimen şi-a întors faţa şi nu i-a dat răspuns. 
Văzând că nu vorbeşte cu el, întristându-se, străinul a plecat. Şi a 
zis fratelui care l-a adus: In zadar am făcut toată această 
îndepărtată călătorie. Am venit la Bătrânul şi iată, nici nu a vrut să 
vorbească cu mine. Şi a intrat fratele la Avva Pimen şi i-a zis: Avva, 
pentru tine a venit acest om mare, care are mare slavă în ţinutul 
său! De ce nu ai vorbit cu el? I-a zis lui Bătrânul: Acesta ţine de 
cele înalte şi vorbeşte lucruri cereşti, iar eu ţin de cele de jos şi 
lucruri pământeşti vorbesc. Dacă îmi vorbea despre patimile 
sufletului, eu i-aş fi răspuns. Dar dacă a vorbit despre lucruri 
duhovniceşti, eu pe acestea nu le cunosc. leşind, deci, fratele, i-a 


01 Corinteni 5, 12-13. 

spus străinului: Bătrânul nu se grăbeşte să vorbească din 
Scripturi. Dar dacă cineva îi vorbeşte despre patimile sufletului, îi 
răspunde. Iar el, fiind străpuns la inimă, a intrat la Bătrânul şi i-a 
zis: Ce să fac, Avva, că mă stăpânesc patimile sufletului? Şi a luat 
aminte Avva la el, bucurându-se, şi i-a zis: Acum bine ai venit! 
Acum ţi-ai deschis gura despre acestea şi am să o umplu de 
bunătăţi! Iar el mult folosindu-se, a zis: Cu adevărat aceasta este 
calea. Şi multumind lui Dumnezeu că l-a învrednicit să vorbească 
cu un astfel de sfânt, s-a întors în ţara lui. 

83. Povesteau unii că odată Avva Pimen şi fraţii lui lucrau 
skulâkion”, dar lucrul nu înainta pentru că nu cumpăraseră in. Şi 
cineva, drag lui, a povestit unui negustor lucrul. Dar Avva Pimen 
nu voia să primească de la nimeni nimic, pentru a nu-l stânjeni. Şi 
negustorul, vrând să dea de lucru Bătrânului, s-a prefăcut că are 
nevoie de skulâkion şi a venit cu cămila şi l-a luat. Şi venind un 
frate la Avva Pimen şi auzind ceea ce a făcut negustorul, vrând să-l 
laude, a zis: Adevărat, Avva, şi fără să aibă nevoie de el l-a luat, ca 
să ne facem noi lucrul. Şi auzind Avva Pimen că fără să aibă nevoie 
l-a luat, a zis fratelui: Scoală-te, plăteşte o cămilă şi adu-l înapoi. 
Dacă nu-l aduci, Pimen nu mai stă aici cu voi! Căci nu pot să fac 
nedreptate unui om care nu are nevoie de lucrul acela, ca să facă 
pagubă şi să-mi ia câştigul. Şi a plecat fratele cu multă osteneală şi 
l-a adus înapoi. Dacă nu ar fi făcut aceasta, Bătrânul pleca de la ei. 
Când l-a văzut înapoi, s-a bucurat ca şi când a aflat o mare 
comoară. 

84. Un frate l-a întrebat pe Avva Pimen, zicând: Am făcut un 
mare păcat şi vreau să mă pocăiesc trei ani. A zis lui Bătrânul: 
Este mult! Şi i-a zis fratele: Dar până la un an? Şi a zis iarăşi 
Bătrânul: Este mult! Şi cei care erau de faţă ziceau: Până la 
patruzeci de zile? Şi iarăşi a zis: Este mult! Şi a zis: Eu zic că dacă 
se va pocăi omul din toată inima lui şi nu va mai face iarăşi 
păcatul, şi în trei zile îl primeşte Dumnezeu!0 

85. A întrebat Avva Isaia pe Avva Pimen despre gândurile 
murdare. Şi i-a zis Avva Pimen: Precum coşul plin cu haine, dacă îl 
lasă cineva, cu timpul, acestea putrezesc, tot aşa şi gândurile, dacă 
nu le împlinim pe ele trupeşte, cu timpul dispar, adică putrezesc. 

86. A întrebat Avva Iosif acelaşi cuvânt. Şi i-a zis Avva Pimen: 
Aşa cum dacă cineva pune un şarpe sau un scorpion într-un vas şi 


0 >xoviâki(0)v sau oxoAâKki(0)v este fitilul pentru candelă sau pentru 
lumânare. 

° Poziţia lui Avva Pimen în această apoftegmă este încă un indiciu al 
lipsei de asprime şi al milostivirii părinţilor purtători de Dumnezeu ai 
pustiului faţă de omul căzut. Severitatea lor se limita în principal la ei 
înşişi. 

îl închide, cu timpul acelea vor muri, la fel şi gândurile viclene, 
care sunt sădite de draci, prin răbdare dispar. 

87. Un frate a venit la Avva Pimen şi i-a zis: Semăn ogorul meu 
şi din acesta fac milostenie. I-a zis lui Bătrânul: Bine faci! Şi a 
plecat plin de bunăvoință şi a înmulţit milostenia. A auzit Avva 
Anuv cuvântul şi a zis Avvei Pimen: Nu te temi de Dumnezeu 
vorbind astfel fratelui? Şi a tăcut Bătrânul. Şi după două zile a 
chemat Avva Pimen pe fratele şi i-a zis lui ca să audă şi Avva Anuv: 
Ce mi-ai zis zilele trecute, căci mintea mea era în altă parte? I-a zis 
lui fratele: Ţi-am spus că semăn ogorul şi din el fac milostenie. Şi i- 
a zis Avva Pimen: Am crezut că mi-ai vorbit despre un frate 
mirean. Dar dacă tu eşti cel care a făcut lucrul acesta, atunci el nu 
este al monahului. Iar el, auzind, s-a întristat, zicând: Alt lucru nu 
cunosc decât pe acesta şi nu pot să nu semăn ogorul meu. Deci 
când a plecat, Avva Anuv a pus metanie Avvei Pimen, zicând: lartă- 
mă! Şi i-a zis lui Avva Pimen: Şi eu am ştiut de la început că nu 
este lucrul monahului, dar am vorbit gândului lui şi i-am dăruit 
bunăvoință spre propăşirea dragostei. Iar acum a plecat întristat şi 
iarăşi tot acelaşi lucru va face. 

88. A zis Avva Pimen: Dacă va păcătui un om şi va tăgădui 
zicând: Nu am păcătuit!, să nu-l cerţi! Că altfel, îi tai bunăvoința! 
lar dacă îi spui: Nu deznădăjdui, frate, ci păzeşte-te de acum 
înainte, stârneşti sufletul lui spre pocăință. 

89. A zis iarăşi: Bună este cercarea”! Pentru că aceasta îl 
învaţă pe om şi-l face încercat. 

90. A zis iarăşi: Omul care învaţă, dar nu face ceea ce învaţă, 
este asemenea izvorului, care pe toţi îi spală, dar pe sine nu se 
poate curăța. 

91. Un frate a venit la Avva Pimen şi a zis: Am multe gânduri şi 
sunt în primejdie din pricina lor. Şi l-a dus Avva afară şi i-a zis: 
Deschide-ţi pieptul şi ţine vântul! Şi el a zis: Nu pot să fac aceasta. 
A zis lui Bătrânul: Dacă aceasta nu poţi să faci, nici gândurile nu le 
poţi împiedica să vină. Al tău este însă a te împotrivi lor. 

92. A zis Avva Pimen: Dacă sunt trei oameni în acelaşi loc şi 
unul dintre ei se nevoieşte în linişte bine, iar altul este bolnav 
mulţumind, iar altul slujeşte cu gând curat, toţi trei fac aceeaşi 
lucrare. 

93. A întrebat Avva Iosif pe Avva Pimen cum trebuie să 
postească. I-a zis lui Avva Pimen: Eu vreau pe cel care mănâncă în 
fiecare zi, dar mănâncă puţin, să nu se sature. I-a zis Avva Iosif: 
Când erai mai tânăr nu posteai câte două zile, Avva? Adevărat, şi 


0 Este folosit aici cuvântul neipa, care înseamnă cercare, încercare şi 
care va da neologismul experienţă. 

trei zile şi patru şi o săptămână. Pe toate acestea le-au încercat 
Părinţii, fiind cu putere, dar au aflat că cel mai bine este să se 
mănânce în fiecare zi, dar câte puţin. Şi ne-au dat nouă calea 
împărătească” pentru că este uşoară”. 

94. Un frate a întrebat pe Avva Pimen, zicând: Mi-au lăsat 
moştenire, ce să fac cu ea? I-a zis lui Bătrânul: Pleacă şi după trei 
zile vino şi îţi voi spune! A venit, deci, cum i se rânduise şi i-a zis 
Bătrânul: Ce am să-ţi spun, frate? Dacă îţi voi spune: Dă-o 
Bisericii, acolo o vor da ca mâncare. Dacă îţi voi spune: Dă-o 
rudeniilor tale, nu vei avea plată. Dacă îţi voi spune: Dă-o 
săracilor, vei fi nepăsător. Deci, ceea ce vrei, aceea să faci! Eu 
lucru nu am să-ţi spun. 

95. A zis Avva Pimen: Dacă îţi vine gândul despre trebuinţele 
trupului şi îl rânduieşti o dată, apoi îţi vine a doua oară şi iarăşi îl 
rânduieşti, a treia oară dacă vine, să nu-l mai iei în seamă pentru 
că este netrebnic. 

96. Un frate a zis Avvei Pimen: Dacă voi vedea un lucru, vrei 
să-ţi spun despre el? I-a zis lui Bătrânul: Scris este: Cel ce 
răspunde la vorbă înainte de a o fi ascultat este nebun şi încurcat 
la minte. De te întreabă cineva, vorbeşte, de nu, taci! 

97. A întrebat un frate pe Avva Pimen, zicând: Poate omul să se 
încredinţeze numai pe o lucrare? Şi i-a zis lui Bătrânul că Avva 
Ioan Kolov6s spunea: Eu vreau ca omul să se împărtăşească câte 
puţin din toate virtuțile. 

98. A zis iarăşi Avva Pimen că Avva Ammon spunea: Un om stă 
tot timpul cu securea în mână şi nu află cum să doboare copacul. 
Altul este încercat şi taie câte puţin până doboară copacul. Şi zicea 
că securea este discernământul. 


° Expresia calea împărătească este în uz din cele mai vechi timpuri şi 
înseamnă, cum am zice astăzi, drumul principal şi sigur pe care merge 
regele (vezi Numeri 20, 17 şi 22, 22], Caracteristic pentru calea 
împărătească era siguranţa drumului, pentru că pe de o parte avea 
indicatoare scrise şi călătorul nu se temea că se poate rătăci, iar pe de 
altă parte, datorită circulaţiei şi controlului statului, era asigurată 
securitatea, eliminând pericolul tâlharilor ş.a.. In literatura ecleziastică, 
expresia intră în uz cu sens metaforic şi exprimă calea de mijloc în 
nevoinţă, ferită de riscul rătăcirii sau al tâlhăririi. Calea împărătească în 
sensul ei duhovnicesc revendică siguranţa pentru că depărtează pericolul 
pornirilor spre cele de sus, spre cele din dreapta (excesul), spre cele din 
stânga, lipsa, pe care diavolul, ca un maestru, le sugerează, punând, ca 
un alt tiran, stăpânire pe suflete ca să le piardă. Vezi apoftegmele 170 şi 
278 (ET). 

° Trimitere la cuvântul Mântuitorului: Si povara Mea este uşoară 
(Matei 11, 13). 

0 Pilde 18, 13. 

99. A zis Avva Pimen că voia omului este perete de aramă între 
el şi Dumnezeu şi stâncă ce întoarce lovitura. Dacă omul o 
părăseşte, zice şi el: În Dumnezeul meu voi trece zidul!” Dacă 
îndreptăţirea merge împreună cu voinţa, omul se va chinui. 

100. Au venit odată nişte eretici la Avva Pimen şi au început să 
vorbească de rău pe arhiepiscopul Alexandriei, cum că ar fi luat 
hirotonia de la preoţi. Iar Bătrânul, tăcând, a strigat pe ucenicul 
său şi i-a zis: Întinde masa şi dă-le acestora să mănânce, apoi 
trimite-i cu pace. 

101. A zis iarăşi că Avva Sisoe spunea: Există ruşinea netemerii 
(de Dumnezeu), care are păcat! 

102. Un frate a întrebat pe Avva Pimen, zicând: De va cădea un 
om în vreo greşeală” şi se va pocăi, este iertat de Dumnezeu? I-a 
zis lui Bătrânul: Oare Dumnezeu, Care a poruncit oamenilor să 
facă aceasta, nu o va face cu atât mai mult El Însuşi? Căci a 
poruncit lui Petru să iertăm până de şaptezeci de ori câte şapte”. 

103. Un frate a întrebat pe Avva Pimen, zicând: Poate omul să- 
şi stăpânească gândurile şi să nu dea niciunul dintre acestea 
vrăjmaşului? Şi a zis Bătrânul: Este cel care primeşte zece şi dă 
unul! 

104. A zis Avva Pimen: Nu este monah cel care-şi plânge 
soarta! Nu este monah cel care răspunde răului cu rău! Nu este 
monah cel care se mânie! 

105. Au cercetat unii dintre Bătrâni pe Avva Pimen şi i-au zis 
lui: Vrei ca atunci când vedem un frate adormind la slujbă să-l 
înghioldim ca să fie treaz la priveghere? Iar el le-a zis lor: Eu când 
văd un frate că aţipeşte îi pun capul pe genunchii mei şi-l 
odihnesc. 

106. Ziceau despre un frate că era luptat de un gând de hulă şi 
se ruşina să spună. Şi unde auzea despre un mare Bătrân, mergea 
la el ca să-i spună. Dar, când ajungea, se ruşina să mărturisească. 
De multe ori a mers şi la Avva Pimen. Şi-l vedea pe el Bătrânul că 
are gânduri şi îi părea rău de fratele că nu le spunea. Deci, într- 
una din zile mergând înaintea lui, i-a zis: Iată, de atât timp vii la 
mine având gânduri ca să mi le vesteşti şi când ajungi aici, nu vrei 
să le mai spui, ci pleci dintr-odată, trist pentru că le ţii nespuse. 
Deci, spune, fiule, ce ai? Iar el a spus: Cu hulă mă luptă vrăjmaşul 
şi mă ruşinez să spun. Şi povestindu-i lucrul, îndată s-a uşurat. Şi i- 
a zis lui Bătrânul: Nu te mâhni, fiule, ci, când vine gândul acesta, 


° Psalmul 17, 30. 

0 Vezi Galateni 6, 1. 

0 Matei 18, 21-22. Numărul şapte la evrei exprimă deplinătatea şi este 
echivalentul lui de multe ori. 


PATERICUL MARE 


spune: Eu amestec nu am. Hula ta să fie asupra ta, satană! Căci un 
astfel de lucru sufletul meu nu vrea. Căci tot lucrul pe care nu-l 
vrea sufletul este trecător. Şi vindecându-se, fratele a plecat. 

107. Un frate a întrebat pe Avva Pimen, zicând: De ce mă 
înduplecă dracii să fiu cu cel care este deasupra mea şi mă fac să 
dispreţuiesc pe cel care este mai jos decât mine? I-a zis lui 
Bătrânul: Pentru aceasta a zis Apostolul: Într-o casă mare nu sunt 
numai vase de aur şi de argint, ci şi de lemn şi de lut; Deci, de se 
va curăţi cineva pe sine de acestea, va fi vas de cinste, sfinţit, de 
bună trebuinţă stăpânului, potrivit pentru tot lucrul bun. 

108. A zis Avva Pimen: Obştea are trebuinţă de trei lucrări: 
una spre smerenie, una spre ascultare şi una mişcătoare şi care 
are în centru lucrul obştii. 

109. Un frate a întrebat pe Avva Pimen, zicând: La vreme de 
strâmtorare am cerut de la unul dintre sfinţi un lucru care-mi 
trebuia şi mi l-a dat ca milostenie. Deci, dacă Dumnezeu le va 
iconomisi şi cu mine, să dau lucrul acesta altora, sau să-l dau mai 
bine aceluia? I-a zis lui Bătrânul: Drept este la Dumnezeu să fie dat 
aceluia, căci al lui este. A zis lui fratele: Deci dacă i-l duc şi nu vrea 
să-l primească, ci îmi va zice: Du-te unde vrei, dă-l milostenie, ce 
să fac eu? A zis lui Bătrânul: Oricum, lucrul este al lui. Dacă cineva 
îţi dă din al lui, fără ca tu să-i ceri, acel lucru este al tău, iar dacă îl 
ceri, fie de la monah, fie de la mirean, şi nu vrea să-l primească 
înapoi, judecata este aceasta: Cu ştirea lui să dai lucrul milostenie 
pentru el. 

110. Un frate a întrebat pe Avva Pimen, zicând: Ce este dacă se 
mânie cineva pe fratele lui fără pricină”? Şi i-a zis: Pentru toată 
nedreptatea pe care ţi-o va face fratele tău din lăcomie, dacă te 
mânii pe el, te mânii fără pricină. Şi dacă îţi va scoate ochiul drept 
sau îţi va tăia mâna dreaptă şi te vei mânia pe el, te mânii fără 
pricină. lar dacă te desparte pe tine de Dumnezeu, atunci să te 
mânii! 

111. A întrebat un frate pe Avva Pimen, zicând: Ce este 
pocăinţa pentru păcat? Şi a zis Bătrânul: Să nu-l mai faci de atunci 
înainte! Căci pentru aceasta s-au chemat fără de prihană drepţi, 
deoarece au părăsit păcatul şi s-au făcut drepţi. 

112. Un frate a întrebat pe Avva Pimen, zicând: Poate omul să 
fie mort? A zis lui: Dacă ajunge la păcat, ajunge să fie mort. lar 
dacă ajunge la lucrul bun, va trăi şi-l va face pe el. 

113. A zis iarăşi: A învăţa pe aproapele este lucrul celui 
sănătos şi fără patimă. Pentru care pricină să zideşti casa altuia şi 


0 2 Timotei 2, 21. 
0 Vezi Matei 5, 22. 

pe a ta să o dărâmi? 

114. Acelaşi a zis: Ce folos este să meargă cineva la un 
meşteşug şi să nu-l înveţe? 

115. A zis iarăşi: Cele peste măsură, toate sunt de la draci! 

116. A zis iarăşi: Foamea şi lipsa somnului nu ne-au lăsat pe 
noi să vedem cele care sunt de nimic. 

117. A întrebat unul dintre Părinţi pe Avva Pimen, zicând: Cine 
este cel care zice: Părtaş sunt eu tuturor celor ce se tem de Tine%? 
Şi a zis Bătrânul: Duhul Sfânt este Cel care spune aceasta. 

118. Un frate a cercetat pe Avva Pimen. Şi stând împreună cu 
mai mulţi, au lăudat pe un frate, că este urâtor de rele”. Şi i-a zis 
Avva Pimen: Ce este a fi urâtor de rele? Fratele s-a pierdut şi nu a 
aflat ce să răspundă. Şi sculându-se a pus metanie Bătrânului, 
zicând: Spune-mi, ce este să fii urâtor de rele? A zis Bătrânul: Ura 
împotriva răului aceasta este, dacă cineva îşi urăşte păcatele sale 
şi pe aproapele său îl îndreptăţeşte. 

119. Un frate l-a întrebat pe Avva Pimen, zicând: Ce să fac cu 
greutatea aceasta care mă apasă? I-a zis lui Bătrânul: Şi corăbiile 
mici, şi cele mari au odgoane, şi atunci când vântul nu este 
prielnic, trec funiile şi odgoanele prin mijloc şi trag câte puţin 
corabia, până când Dumnezeu trimite vânt. Şi dacă află că se 
ridică nor, atunci se reped să le lege de catarg, ca să nu se mişte 
încoace şi încolo’. 

120. Un frate a întrebat pe Avva Pimen despre înrâurirea pe 
care o provoacă gândurile. Şi i-a zis lui Bătrânul: Acest lucru 
seamănă cu bărbatul care are foc de-a stânga lui şi ulcior cu apă 
de-a dreapta lui. Dacă se înteţeşte focul, pune apă din ulcior şi-l 
stinge. Focul este sămânţa vrăjmaşului, iar apa este a se arunca 
omul pe sine înaintea lui Dumnezeu. 

121. Un frate l-a întrebat pe Avva Pimen, zicând: Este mai bine 
să vorbeşti sau să taci? A zis Bătrânul: Cel care vorbeşte pentru 
Dumnezeu bine face şi cel care tace pentru Dumnezeu asemenea. 

122. Un frate l-a întrebat pe Avva Pimen, zicând: Cum poate 
omul să scape de vorbirea de rău a aproapelui? I-a zis lui Bătrânul: 
Noi şi fraţii noştri suntem două icoane. În ceasul în care omul ia 
seama la sine şi se osândeşte pe sine, din partea sa se vede cinstit 
fratele lui. Când însă se vede pe sine bun, îl vede pe fratele său rău 


° Psalmul 118, 33. 

0 Vezi: Estera 8, 12, unde se spune despre Dumnezeu că este 
misoponiros - urâtor de rele (Ediţia românească a Bibliei nu traduce acest 
cuvânt, deşi el apare în textul original). 

0 În Patericul alfabetic se adaugă: Catargul este să te mustri pe tine 
însuţi. 

înaintea sa. 

123. Un frate l-a întrebat pe Avva Pimen despre acedie. Şi i-a 
zis lui Bătrânul: Acedia stă înainte la tot începutul şi nu este 
patimă mai rea decât aceasta. Dar de o cunoaşte omul că aceea 
este, îşi află odihnă. 

124. Un frate a întrebat pe Avva Pimen, zicând: Vreau să intru 
şi să trăiesc în obşte. I-a zis lui Bătrânul: Dacă vrei să intri în 
obşte, trebuie să fii nepăsător” faţă de orice întâlnire şi faţă de 
orice lucru, altfel nu poţi să lucrezi în obşte. Căci nici măcar cana 
de apă nu o ai în stăpânire. 

125. Li ziceau fraţii Avvei Pimen: Să plecăm din locul acesta, 
căci ne tulbură mănăstirile de aici” şi ne pierdem sufletele. Iată, 
copiii plâng şi nu ne lasă să ne liniştimO. Le-a zis lor Avva Pimen: 
Pentru glasurile îngerilor vreţi să plecaţi de aici? 

126. Un frate a zis Avvei Pimen: Trupul meu a slăbit, dar 
patimile mele nu au slăbit. I-a zis lui Bătrânul: Mărăcini ascunşi 
sunt patimile! 

127. Un frate l-a întrebat pe Avva Pimen, zicând: Cum trebuie 
să stau” în chilie? I-a zis lui: Pentru şederea în chilie, acestea sunt 


° Lipsa de grijă este virtutea de bază care-l conduce pe călugărul 
nevoitor la virtutea binecuvântată a înstrăinării. Este vorba despre 
nepăsarea în sensul bun al cuvântului, faţă de orice lucru din afara vieţii 
de obşte. Fuga de grija nefolositoare îl salvează pe călugăr, care rămâne 
nestingherit devotat faţă de principala lui lucrare duhovnicească, şi-l 
ajută să înainteze, în timp ce abaterea atenţiei îl dezorientează. 

° Imaginea pe care ne-o dă apoftegma aceasta constituie încă un 
indiciu că în Egipt existau multe mănăstiri la marginile cetăților şi în 
sate, sau chiar în interiorul acestora. Deci, era posibil să ajungă la ei şi 
strigătele copiilor la ceasul când se jucau sau făceau năzbâtii. Sau, mai 
puţin probabil, era vorba despre glasurile copiilor vizitatorilor care 
veneau la mănăstire. In special despre Avva Pimen şi fraţii lui avem 
mărturie că după marea năvălire a barbarilor la Schit (anul 407) ei pleacă 
şi îşi continuă viaţa ascetică la Terrenouthi, în Egipt (ET). 

° Expresia din apoftegmă „nu ne lasă să ne liniştim” nu are înţelesul 
comun al lipsei zgomotelor, ca să se odihnească, ci este folosit cu înţeles 
ascetic, anume că le îngreunează nevoinţa isihastă, rânduiala ascetică, 
căci strigătele provoacă scindarea. Dar pogorământul minunat şi plin de 
discernământ al lui Avva Pimen, în situaţia concretă, îi dezarmează pe 
fraţii protestatari când aseamănă glasurile copilăreşti cu glasurile 
îngerilor (ET). 

0 Cuvintele xă&Onunou, KxaO£ECouou, Kápa fac parte din vocabularul 
ascetic care descoperă toată trăirea monahului în chilie aşa cum apare şi- 
n apoftegmă în decursul a douăzeci şi patru de ore şi în special a lucrării 
lui ca rugăciune, psalmodie, meditaţie, paza minţii, vorbirea cu 
Dumnezeu şi altele. Astăzi cuvântul K&Oopa în lavrele monastice, de 

la vedere: Lucrul mâinilor şi mâncarea o dată în zi, şi tăcerea, şi 
cercetarea. lar pentru a propăşi în ascuns în chilie sunt acestea: 
Să porţi defăimarea de sine în tot locul, oriunde te duci, şi să nu 
nesocoteşti ceasurile slujbelor obşteşti şi nici cele ascunse”. Iar 
dacă se întâmplă să întârzii un timp la lucrul mâinilor tale, fă 
slujba ta fără tulburare. Şi capătul tuturor acestora este să 
dobândeşti tovărăşie bună şi să stai departe de tovărăşia rea. 

128. S-a întâmplat câtorva din Părinţi să meargă la casa unui 
iubitor de Hristos. Intre ei era şi Avva Pimen. Pe când mâncau ei, 
le-au adus şi carne şi au mâncat toţi în afară de Avva Pimen. Şi se 
minunau Părinţii că nu mănâncă, ştiind discernământul lui. Când s- 
au sculat, i-au zis: Tu eşti Pimen şi ai făcut aceasta? Le-a răspuns 
Bătrânul: lertaţi-mă, Părinților, voi aţi mâncat şi nimeni nu s-a 
smintit. lar eu, dacă mâncam, deoarece mulţi fraţi vin aproape de 
mine, s-ar fi vătămat, zicând: Pimen a mâncat carne şi noi nu 
mâncăm? Şi s-au minunat de discernământul lui. 

129. S-a sfădit odată Paisie cu fratele lui, care şedea la Avva 
Pimen, până când a început să-i curgă sânge din cap. Şi Bătrânul 
nu le-a vorbit nimic tot timpul. A intrat, deci, Avva Anuv şi, 
văzându-i, a zis Avvei Pimen: De ce ai lăsat fraţii să se sfădească şi 
nu le-ai zis nimic? A zis Avva Pimen: Sunt fraţi şi iarăşi se împacă. 
A zis Avva Anuv: Ai văzut ce au făcut şi spui că iarăşi se împacă? I- 
a zis Avva Pimen: Spune în inima ta că nu eram aici înăuntru! 

130. Un frate a întrebat pe Avva Pimen, zicând: Ce să fac, că 
îmi vine întristare şi mă tulbur? Şi a zis Bătrânul: Silirea” îi face şi 
pe cei mici, şi pe cei mari să se tulbure! 

131. A întrebat egumenul unei obşti pe Avva Pimen, zicând: 
Cum pot să dobândesc frica de Dumnezeu? I-a zis lui Avva Pimen: 
Cum putem să dobândim frica de Dumnezeu dacă avem înăuntru 
burdufuri de brânză şi butoaie cu sărături? 


exemplu la Sfântul Munte, exprimă şi sensul de loc în care-şi duce 
monahul viaţa ascetică. KaBiouara sunt chiliile izolate care aparţin unei 
mănăstiri şi se dau călugărilor pentru o viaţă ascetică mai îmbunătăţită 
(ET). 

0 Se înţeleg ispitele interioare, gândurile, poftele, patimile şi altele. 
Vezi Psalmul 18, 12 şi 1 Petru 3, 4. 

0 Cititorul trebuie să aibă în vedere că atât Paisie şi fratele cu care s-a 
certat, cât şi Anuv sunt fraţi după trup cu Avva Pimen. Avva Pimen şi cei 
şase fraţi ai lui, după cât cunoaştem, s-au călugărit împreună. Anuv este 
întâiul născut, în timp ce Paisie este cel mai tânăr, şi a creat câteva 
greutăţi în obştea fraţilor săi, dar cu inima nevinovată s-a întors şi le-a 
urmat. D. Chitty, The Desert a city, Oxford 1966, vezi şi apoftegma 150. 

° Este vorba despre forțarea lucrurilor. Deci nu este vorba despre 
silirea pozitivă frecvent întâlnită, ci de forțarea necugetată. 

132. Un frate a întrebat pe Avva Pimen, zicând: Avva, erau doi 
oameni, unul monah şi unul mirean. Monahul s-a gândit seara ca 
dimineaţa să lepede schima, iar mireanul s-a gândit să se facă 
monah. Amândoi au murit în noaptea aceea. Ce li se socoteşte, 
oare? şi a zis Bătrânul: Monahul a murit monah şi mireanul a murit 
mirean. Că în ce au fost aflaţi aşa au plecat. 

133. A cercetat Avva Isaac pe Avva Pimen şi, văzându-l pe 
acesta punându-şi puţină apă pe picioarele sale, ca unul care avea 
îndrăzneală la el, i-a zis: Cum şi-au învăţat unii cu multă asprime 
trupurile lor? Şi i-a zis Avva Pimen: Noi nu am fost învăţaţi să fim 
omorâtori de trupuri, ci omorâtori de patimi. i 

134. Un frate l-a întrebat pe Avva Pimen, zicând: Imi vatăm 
sufletul lângă Avva al meu. Să mai stau încă lângă el? Bătrânul ştia 
că se vatămă şi se minuna că întreabă dacă să mai stea şi i-a zis: 
Dacă vrei, mai stai! Şi plecând, a mai stat. A venit iarăşi, zicând 
Bătrânului: Îmi vatăm sufletul! Şi nu i-a zis Avva Pimen: Pleacă! A 
treia oară a venit, zicând: Adevărat, nu mai stau! Şi i-a zis: lată, 
acum te-ai mântuit. Pleacă şi nu mai sta! Şi a zis Bătrânul: Care 
om văzând că se vatămă sufletul său mai are nevoie să întrebe? 
Despre gândurile ascunse să întrebi şi să încerci pe Părinţi, dar 
despre păcate vădite nu este nevoie să întrebi, ci îndată pleacă! 

135. A întrebat Avraam, cel al Avvei Agaton, pe Avva Pimen, 
zicând: De ce mă luptă dracii? Şi i-a zis Avva Pimen: Te luptă 
dracii? Nu ne luptă dacă facem voile noastre, căci voile noastre s- 
au făcut draci şi ele sunt cele care ne strâmtorează ca să le 
împlinim pe ele. Dacă vrei să vezi cu cine luptă dracii, iată cu Avva 
Moise şi cu cei asemenea lui! 

136. Un frate a întrebat pe Avva Pimen, zicând: Mă tulbur şi 
vreau să părăsesc locul. I-a zis lui Bătrânul: Pentru care lucru? A 
răspuns fratele: Pentru că aud cuvinte despre un frate care nu-mi 
sunt de folos. I-a zis lui Bătrânul: Nu sunt adevărate cele pe care le 
auzi! A zis lui fratele: Sunt, părinte, căci fratele care mi le spune 
este credincios. A zis Bătrânul: Nu este credincios! Căci dacă era 
credincios nu ţi-ar fi spus acestea. Dacă Dumnezeu, auzind glasul 
Sodomei, nu l-a crezut până nu a văzut cu ochii, nici noi nu trebuie 
să credem atunci cele spuse. I-a zis lui fratele: Şi eu am văzut cu 
ochii mei! Auzind Bătrânul, şi-a îndreptat faţa la pământ şi luând 
un pai mic, i-a zis: Ce este acesta? A zis fratele: Pai este! Şi-a 
întors privirea Bătrânul şi la acoperişul chiliei şi i-a zis: Ce este 
acela? A zis fratele: Bârnă este! I-a zis lui Bătrânul: Spune în inima 
ta că păcatele tale sunt ca bârna aceasta, iar ale fratelui tău ca 
acest pai mic”. Auzind Avva Titoe cuvântul acesta, s-a minunat şi a 


0 Matei 7, 4. 

zis: În ce te voi ferici pe tine, Avva Pimen! Piatră de mult preţ! 
Cuvintele tale sunt pline de bucurie şi de toată slava! 

137. A zis iarăşi: Omul care învaţă şi nu face ceea ce învaţă se 
aseamănă cu izvorul care pe toate le udă şi le spală, iar pe sine nu 
se poate curăța, ci toată murdăria şi necurăţia este în el”. 

138. A mers odată Avva Serenie cu ucenicul său Isaac la Avva 
Pimen şi i-a zis: Ce să fac cu acest Isaac, care ascultă cu plăcere 
cuvintele mele? I-a zis Avva Pimen: Dacă vrei să se folosească, 
arată-i în faptă virtutea, căci luând aminte numai la cuvânt, 
rămâne netrebnic. Iar dacă îi arăţi în faptă, îi va rămâne. 

139. A zis iarăşi: Este un om care pare că tace, dar inima lui 
judecă pe alţii. Un astfel de om mereu vorbeşte. Şi este un altul 
care de dimineaţă şi până seara vorbeşte şi păstrează tăcerea. 
Adică nu vorbeşte nimic fără de folos. 

140. A zis iarăşi: Puterea lui Dumnezeu nu sălăşluieşte în omul 
robit patimilor. 

141. A zis iarăşi: Dacă urmărim odihna, aceasta fuge de noi, iar 
dacă nu o urmărim, ne urmăreşte ea pe noi. g 

142. A zis Avva Pimen că un frate a întrebat pe Avva Moise: În 
ce fel omoară omul sinele său față de aproapele? I-a zis lui: Dacă 
omul nu va spune stăruitor în gândul său că este deja în mormânt 
de trei ani, nu va putea să împlinească cuvântul acesta. 

143. A fost un Avvă cu numele Pamvo, despre care se spunea 
că timp de trei ani a rugat pe Dumnezeu zicând: Să nu mă slăveşti 
pe pământ. Şi Dumnezeu atât de mult l-a slăvit, încât nu putea 
nimeni să caute la faţa lui de slava pe care o avea faţa lui. 

144. Au venit odată doi fraţi la Avva Pamvo şi l-a întrebat pe el 
unul zicând: Avva, eu postesc pereche” şi mănânc pereche de 
pâini. Oare mă mântuiesc sau sunt în rătăcire? A zis şi celălalt: 
Avva, eu scot din lucrul mâinilor mele doi cheraţi” pe zi şi păstrez 
pentru mâncarea mea puţine numii”, iar pe celelalte le dau 
milostenie. Oare mă mântuiesc sau mă aflu în rătăcire? Şi mult 
rugându-l pe el, acesta nu le dădea răspuns. După patru zile au 
vrut să plece. Şi i-au rugat pe ei clericii, zicând: Nu vă întristaţi, 
fraţilor! Dumnezeu vă dă vouă plata! Acesta este obiceiul 
Bătrânului, nu vorbeşte degrabă, dacă nu are înştiinţare de la 


0 Ca o versiune a acestei apoftegmei este şi apoftegma 90 a aceluiaşi 
capitol. 

0 Adică: postesc două zile şi mănânc două pâini. 

0 Kepă&mov este diminutivul cuvântului kEpac. La romani şi bizantini 
însemna: a) un gen de monedă mică din argint; b) o mică măsură pentru 
greutăţi. 

° Novpiov este o monedă mică din aramă, argint, sau aur care era în 
uz la dorienii din Sicilia şi din Italia de jos (ET). 

Dumnezeu. Au intrat, deci, în chilia Bătrânului şi i-au zis: Avva, 
roagă-te pentru noi! Şi le-a zis lor: Vreţi să plecaţi? I-au zis: Da! Şi 
luând faptele lor asupra sa, scriind pe pământ, zicea: Pamvo 
posteşte câte două zile şi mănâncă pereche de pâini. Oare cu 
aceasta se face monah? Nu. Pamvo, iarăşi, lucrează pentru doi 
cheraţi şi îi dă milostenie. Oare cu aceasta se face pe sine monah? 
Nu încă. Şi le-a zis lor: Sunt bune şi faptele. Dar dacă îţi păzeşti 
cugetul faţă de aproapele, aşa te mântuieşti. Şi luând cunoştinţă, 
au plecat cu bucurie. 

145. Ziceau despre Avva Pamvo că niciodată nu a râs faţa lui. 
Deci, într-una din zile, vrând dracii să-l facă pe acesta să râdă, au 
legat de un lemn o pană şi o ţineau în sus, făcând gălăgie şi zicând: 
Aii! Aii! Văzându-i pe aceştia, Avva Pamvo a râs. Şi dracii au 
început să joace, zicând: Ua! Ua! Pamvo râde. Şi răspunzând, le-a 
zis: Nu am râs, ci v-am batjocorit pentru neputinţa voastră, că 
atâţia ţineţi o pană! 

146. Un frate l-a întrebat pe Avva Pamvo, zicând: De ce mă 
împiedică dracii să fac binele aproapelui meu? I-a zis lui Bătrânul: 
Să nu zici aşa, căci faci pe Dumnezeu mincinos! Ci spune mai 
curând: Nu vreau deloc să fac milă! Căci Dumnezeu ne-a luat-o 
înainte şi a zis: Iată, v-am dat putere să călcați peste şerpi şi peste 
scorpii, şi peste toată puterea vrăjmaşului, şi nimic nu vă va 
vătăma. 

147. A zis Avva Paladie: Sufletul care se nevoieşte după 
Dumnezeu trebuie fie să înveţe cu credinţă cele pe care nu le ştie, 
fie să înveţe pe alţii cu limpezime cele pe care le ştie. Iar dacă nu 
vrea nici una, nici alta, boleşte de nebunie. Căci începutul 
lepădării de credinţă este săturarea de învăţătură şi lipsa poftei de 
cuvânt, după care pururea însetează sufletul celui iubitor de 
Dumnezeu. 

148. A trimis Amma Sarra la Avva Pafnutie, zicând: Lucrul lui 
Dumnezeu ai făcut oare, lăsând pe fratele tău să fie batjocorit? Şi a 
zis Avva Pafnutie: De vreme ce fac lucrul lui Dumnezeu, lucru cu 
altcineva nu amo! 

149. Un anume Pafnutie era episcop într-o cetate din Tebaida 
de Sus. Acesta era bărbat iubitor de Dumnezeu şi ascet, încât şi 
semne minunate se făceau de către el. Acestuia, în vremea 
prigoanelor, i-au scos ochiul stâng. Şi Împăratul Constantin îl 


° Luca 10, 19. 

° Apoftegma aceasta este greu de înţeles. Cred că Bătrânul afirmă cu 
hotărâre faptul că cine se dedică lui Dumnezeu nu trebuie să mai ia 
aminte la nimeni altcineva, nici chiar la nedreptatea sau batjocura ce se 
aduce fratelui. Este vorba despre dăruirea desăvârşită către Dumnezeu, 
care nu suportă niciun fel de concurenţă. 

cinstea foarte pe acest bărbat şi mereu îl aducea la palatele 
împărăteşti şi îi săruta ochiul scos. Atât de mare era evlavia 
Împăratului Constantin. Voi povesti unul din lucrurile bune făcute 
de Pafnutie spre folosul Bisericii, prin sfatul lui. S-a părut potrivit 
episcopilor adunaţi în vremurile acelea la Niceea” să dea o lege 
nouă, prin care preoţii zic despre episcopi şi preoţi, şi diaconi, şi 
ipodiaconi să nu mai fie împreună cu soțiile lor, cu care se 
căsătoriseră pe când erau mireni. Şi sculându-se în mijlocul 
adunării Pafnutie, a strigat zicând să nu se pună jug greu” 
bărbaţilor preoţiţi, zicând că nunta este cinstită, precum este 
scris0. Nu care cumva cu asprime peste măsură mai curând să 
vatăme Biserica. Căci nu pot să ducă nevoinţa nepătimirii şi poate 
nici să păzească înfrânarea. (Înfrânare numeşte aici şi însoţirea 
după lege cu femeia). Este de ajuns ca cel care a ajuns să se facă 
cleric să nu mai vină spre nuntă, după tradiţia veche a Bisericii, 
dar nici să se despartă de aceasta odată ce a primit-o pe când era 
mirean. Şi zicea acestea, fără să fi cercat nunta el însuşi şi mai 
simplu spus fără să cunoască femeie. Căci de copil a crescut în 
mănăstire şi avea drept veşmânt înfrânarea. Şi s-au înduplecat toţi 
episcopii de cuvintele lui Pafnutie: De aceea şi discuţia despre 
aceasta a încetat şi ţinerea departe de nuntă au lăsat-o celor care 
voiau aceasta”. 

150. Ziceau Bătrânii că Paisie, fratele Avvei Pimen, a găsit un 
mic vas cu monede de aur. A zis, deci, fratelui său mai mare, Avvei 
Anuv: Ştii că este aspru foarte cuvântul Avvei Pimen. Vino să zidim 
mănăstire pentru noi de acum şi să şedem acolo fără grijă. A zis 
Avva Anuv: Şi de unde să zidim? Şi el i-a arătat monedele de aur. 
Tare s-a întristat Avva Anuv, socotind că acestea sunt pricină de 
pagubă pentru sufletul lui. Şi i-a zis: Bine! Să mergem şi să zidim 
chilie dincolo de râu. A luat deci Avva Anuv vasul şi l-a pus în 
culionul lui. Când treceau râul şi au ajuns pe la mijloc, Avva Anuv 
s-a făcut că îşi pierde cumpăna şi a scăpat culionul cu monedele în 
râu. A început atunci ca şi când s-ar fi întristat Avva Anuv şi i-a zis 
Avvei Paisie: Nu te întrista, Avva! De vreme ce au plecat 
monedele, să mergem iarăşi la fratele nostru. Şi întorcându-se, au 
rămas cu pace”. 


0 În Niceea Bitiniei aşa cum se ştie, a avut loc Sinodul I Ecumenic, din 
anul 325 d.Hr., în timpul lui Constantin cel Mare, precum şi Sinodul VII 
Ecumenic, mult mai târziu, în anul 787. 

0 Vezi Fapte 15, 10. 

0 Evrei 13, 4. 

0 Vezi 1 Corinteni 7, 1-7. 

° Si-n apoftegma aceasta se descoperă caracterul mai vioi al tânărului 
Paisie, pe care în cele din urmă l-a salvat nevinovăția inimii, ştiută numai 

151. A venit odată un monah roman şi a locuit în Schit, aproape 
de biserică. Avea şi un rob care-l slujea. Văzând preotul 
slăbiciunea lui şi aflând din ce fel de odihnă” venise, îi trimitea şi 
lui din ce iconomisea Dumnezeu şi se aducea la biserică. Şi făcând 
douăzeci şi cinci de ani în Schit, a devenit văzător cu duhul şi a 
căpătat faimă. Şi auzind unul dintre mai-marii egiptenilor despre 
el, a venit să-l vadă, nădăjduind să afle la el vreo nevoinţă 
trupească deosebită. Intrând la el, l-a îmbrăţişat şi făcând amândoi 
rugăciune, s-au aşezat. Şi a văzut egipteanul că poartă haine 
plăcute şi covor şi piele sub el şi o pernă mică, având şi picioare 
curate cu sandale. Şi văzând el acestea, s-a smintit că în locul 
acela nu era o astfel de petrecere, ci mai curând multă asprime. 
Iar Bătrânul, fiind văzător cu duhul, a înţeles că s-a smintit şi a zis 
slujitorului său: Fă-ne praznic pentru venirea avvei astăzi! S-a 
întâmplat să aibă câteva legume pe care le-a fiert. Şi la ceasul 
mesei, sculându-se, au mâncat. Avea Bătrânul şi puţin vin pentru 
slăbiciunea lui şi au băut. Şi făcându-se seară, au spus cei 
doisprezece psalmi şi s-au culcat. La fel şi noaptea. Sculându-se 
dimineaţă, egipteanul i-a zis: Roagă-te pentru mine! Şi a ieşit, de 
nimic folosindu-se. Şi puţin după ce a plecat, vrând Bătrânul să se 
folosească acela, a trimis să-l cheme. Şi când a venit, iarăşi, l-a 
primit cu bucurie şi l-a întrebat zicând: Din ce ţară eşti? Şi a zis: 
Egiptean! Din ce cetate? Iar el a zis: Eu nu sunt din cetate! Şi i-a 
zis: Ce lucru ai făcut în sat la tine? Şi el a zis: Paznic! Şi i-a zis: 
Unde dormeai? lar el a zis: Pe ogor! Aveai aşternut sub tine? La 
ogor să ai aşternut sub tine? Dar cum? Pe pământ! Şi i-a zis lui 
iarăşi: Şi ce aveai de mâncare la ogor şi ce vin beai? A răspuns 
acela: Este mâncare şi băutură la ogor? Dar, cum trăiai? Mâncam 
pâine uscată şi dacă găseam puţină sărătură” şi apă. Răspunzând 
Bătrânul a zis: Osteneală mare! Era baie în sat ca să vă spălaţi? Iar 
el a zis: Nu, ci ne spălam în râu când voiam. Aflând, deci, toate 
acestea Bătrânul despre strâmtorarea vieţii de dinainte şi vrând să 
se folosească acela, i-a povestit aceluia petrecerea lui de dinainte, 
cea din lume, zicând: Eu, smeritul, cel pe care-l vezi, sunt din 
marea cetate a Romei, ajuns mare în palatul împăratului. Şi când a 
auzit egipteanul începutul cuvântului lui a fost străpuns la inimă şi 
asculta cu atenţie cele spuse. Iarăşi i-a zis lui: Am părăsit cetatea 
şi am venit în pustia aceasta. Şi iarăşi eu, cel pe care-l vezi, aveam 
case mari şi bani mulţi, pe care nesocotindu-le, am venit în această 
chilie mică. Şi iarăşi, eu, cel pe care-l vezi, aveam paturi de aur şi 


de Domnul (Vezi Matei 18, 3) (ET). 
° Trai bun, viaţă îmbelşugată. 
° Carne sărată sau peşte sărat. 

covoare preţioase şi în locul lor mi-a dat Dumnezeu acest covoraş 
sărăcăcios şi pielea de sub el. Şi hainele mele erau de mare preţ şi 
în locul lor port acum aceste haine sărăcăcioase. La mesele mele 
cheltuiam mult aur şi în locul lor mi-a dat Dumnezeu puţine 
legume şi acest pahar mic de vin. Mă slujeau mulţi servitori şi în 
locul lor a pus în inimă Bătrânului acestuia să mă slujească. În 
locul băii pun acum puţină apă peste picioarele mele şi sandale 
pentru slăbiciunea mea. În locul harpei şi al instrumentelor 
muzicale spun acum cei doisprezece psalmi. Asemenea şi noaptea, 
în locul păcatelor pe care le făceam, acum cu odihnă fac mica mea 
lucrare. Te rog, deci, Avva, să nu te sminteşti de slăbiciunea mea! 
Auzind acestea, egipteanul şi-a venit în fire şi a zis: Vai mie! Din 
marea strâmtorare a lumii eu am venit la odihnă şi cele pe care nu 
le aveam atunci, acum le am. Iar tu de la multă odihnă ai venit la 
strâmtorare şi de la mare slavă şi bogăţie ai venit la smerenie şi 
sărăcie. Şi folosindu-se mult, a plecat şi a ajuns prietenul lui şi-l 
cerceta adesea pentru a se folosi. Căci era bărbat cu discernământ 
şi plin de mireasma Sfântului Duh. 

152. Un frate a zis Avvei Sisoe: Cum de nu pleacă patimile de 
la mine? I-a zis lui Bătrânul: Lucrurile lor sunt înlăuntrul tău. Dă-le 
înapoi arvuna lor şi vor pleca”. 

153. Au întrebat unii pe Avva Sisoe, zicând: Dacă va cădea un 
frate, nu are trebuinţă să facă pocăință un an? lar el a zis: Aspru 
este cuvântul! Iar ei au zis: Dar şase luni? Şi iarăşi a zis: Mult este! 
Iar ei au zis: Dar patruzeci de zile? Iarăşi a zis: Mult este! Şi i-au 
zis: Ce vom face, deci, dacă un frate va cădea şi se va face îndată 
masa iubirii, acesta să intre la masa iubirii? A zis lor Bătrânul: Nu! 
Ci are trebuinţă să facă pocăință câteva zile. Căci cred lui 
Dumnezeu, că dacă un astfel de frate se va pocăi din tot sufletul şi 
în trei zile îl va primi Dumnezeu. 

154. L-a întrebat Avva Iosif pe Avva Sisoe, zicând: De cât timp 
are nevoie omul pentru tăierea patimilor? I-a zis lui Bătrânul: 
Timpul vrei să-l afli? A zis Avva Iosif: Da! A zis, deci, Bătrânul: În 
oricare ceas vine patima, îndată să o tai! 

155. Un frate a întrebat pe Avva Sisoe, zicând: Ce să fac, Avva, 
că am căzut? I-a zis lui Bătrânul: Ridică-te iarăşi! A zis lui fratele: 
M-am sculat şi iarăşi am căzut! Şi i-a zis Bătrânul: Ridică-te iarăşi 
şi iarăşi! A zis, deci, fratele: Până când? A zis Bătrânul: Până când 
te va găsi ceasul morţii, fie în bine, fie în cădere. Căci în ceea ce va 


° Cuvintele acestea ale lui Avva Sisoe sunt consemnate şi-n cuvintele 
lui Avva Zosima. 
° Vezi apoftegma 84 a acestui capitol. 

fi aflat omul, în aceea şi pleacă”. 

156. Un frate a întrebat pe Avva Sisoe, zicând: Ce voi face 
pentru patimi? Şi a zis Bătrânul: Fiecare este ispitit de însăşi pofta 
sa. 

157. Odată a ieşit Avva Sisoe din muntele Avvei Antonie în 
muntele cel mai din afară? al Tebaidei şi s-a aşezat acolo. Şi 
locuiau acolo meletieni”, în Kalamonul Arsinoei”. Şi unii, auzind că 
a ieşit în muntele cel mai din afară, au dorit să-l vadă. Şi ziceau: 
Ce să facem căci sunt în munte şi meletieni? Ştim că Bătrânul nu 
se vatămă de aceştia. Dar noi, vrând să întâlnim pe Bătrân, nu 
cumva să cădem în ispita ereticilor. Şi pentru a nu-i întâlni pe 
eretici, nu s-au dus să-l vadă pe Bătrân. 

158. A zis Avva Sisoe, Tebeul, ucenicului său: Spune-mi ce vezi 
la mine şi eu îţi voi spune ce văd la tine! A zis lui ucenicul: Tu eşti 
bun la minte, dar puţin aspru. A zis lui Bătrânul: Tu eşti bun, dar 
molatic la minte. 

159. Zicea unul dintre Bătrâni: Am întrebat pe Avva Sisoe ca 
să-mi spună cuvânt şi, răspunzând, mi-a zis: De câte poate omul să 
fugă şi nu se păzeşte împlineşte trebuinţa păcatului. 

160. A cercetat un frate în Muntele Sinai pe Avva Siluan. Şi 
văzând pe fraţi lucrând, a zis Bătrânului: Lucraţi nu pentru 
mâncarea cea pieritoare”. Căci Maria partea cea bună şi-a ales0. 
Atunci Bătrânul a zis ucenicului său, Zaharia: Dă fratelui o carte şi 
pune-l în chilie fără nimic. Şi a făcut aşa. Când s-a făcut ceasul al 
nouălea”, se uita la uşă, poate trimit pe cineva să-l cheme la masă. 
Dar cum nimeni nu l-a chemat, sculându-se, s-a dus la Bătrânul şi 
i-a zis: Nu au mâncat fraţii astăzi, Avva? Şi i-a zis Bătrânul: Da! Iar 
el a zis: De ce nu m-au chemat şi pe mine? A zis lui Bătrânul: 
Pentru că eşti om duhovnicesc şi nu ai trebuinţă de mâncarea 
aceasta. Iar noi, fiind trupeşti, avem nevoie să mâncăm şi de aceea 


0 Vezi apoftegma 132 a aceluiaşi capitol. 

° Iacob 1, 14. 

° Muntele din afară, din textul vechi, aşa cum se trage concluzia din 
context, era cel mai îndepărtat punct de pustiu. 

° Este vorba despre ucenicii lui Meletie, episcopul Licopolei, din 
Tebaida Egiptului, întemeietor şi conducător al schismei meletiene, la 
începutul secolului al IV-lea, care a tulburat Biserica până în secolul al V- 
lea. Urmările acestei erezii au ajuns până în secolul al VII-lea. Meletie a 
murit imediat după anul 328. 

° Kalamonul Arsinoit se găsea sub legea arsinoită, în ţinutul Faium, cu 
capitala la Arsinoie (ET). 

° Ioan 6, 27. 

° Luca 10, 42. 

0 Adică, ceasul al treilea. 

lucrăm. Tu partea cea bună ai ales, adică să citeşti toată ziua, şi nu 
ai trebuinţă să mănânci mâncare trupească. Şi cum a auzit acesta, 
a pus metanie Bătrânului, zicând: lartă-mă, Avva! A zis Bătrânul: 
Oricum, nevoie are şi Maria de Marta, căci prin Marta şi Maria 
este lăudată. 

161. Un Bătrân povestea despre cineva care a alunecat într-un 
păcat greu şi, pătrunzându-se spre pocăință, a plecat să vestească 
unui Bătrân. Dar nu a spus acestuia fapta, ci l-a întrebat: Dacă îi 
vine cuiva gândul cutare, are mântuire? I-a răspuns acela, fiind 
neîncercat în deosebirea duhurilor: Ţi-ai pierdut sufletul! Auzind 
aceasta, fratele a zis: Dacă mi-am pierdut sufletul, să merg atunci 
în lume. Şi plecând, i-a venit în minte să meargă şi să vestească 
gândurile lui şi Avvei Siluan. Căci acest Avva Siluan era mare în 
deosebirea duhurilor. Venind, deci, la el fratele, nu i-a zis fapta, ci 
i-a spus la fel ca şi celuilalt Bătrân. Şi deschizându-şi părintele 
gura, a început să vorbească din Scriptură, spunându-i că nu este 
totuşi osândă pentru cei care au numai gânduri. Auzind fratele şi 
luând putere în suflet şi prinzând curaj, i-a vestit lui şi fapta. 
Auzind părintele şi fapta, ca un bun doctor, i-a pus pe suflet 
balsamul din Dumnezeieştile Scripturi, cum că este pocăință 
pentru cei care în deplină cunoştinţă se întorc la Dumnezeu. Şi 
când a vizitat Avva al nostru pe părintele acela, i-a povestit acestea 
şi a zis: lată, cel care deznădăjduise şi voia să se întoarcă în lume 
este ca o stea în mijlocul fraţilor. Iar acestea le-am povestit ca să 
vedem că este primejdie în a încredința celor fără discernământ fie 
gândurile, fie faptele. 

162. Un frate a întrebat pe Avva Sarmata, zicând: Gândurile 
mele îmi spun: Nu lucra, dar mănâncă, bea şi dormi. I-a zis lui 
Bătrânul: Când îţi este foame, mănâncă, când îţi este sete, bea şi 
când îţi este somn, dormi! Un alt Bătrân s-a întâmplat să vină la 
fratele. Şi i-a spus fratele cele ce-i spusese Avva Sarmata. A zis, 
deci, Bătrânul: Aceasta este ceea ce ţi-a zis Avva Sarmata: Când îţi 
este tare foame şi îţi este sete încât nu mai poţi, atunci mănâncă şi 
bea! Şi când priveghezi foarte mult şi îţi este somn, dormi! Aceasta 
este ceea ce ţi-a zis ţie Bătrânul. 

163. Au venit doi Bătrâni, mari anahoreţi, din părţile 
Pelusiului la Amma Sarra. Şi, plecând la drum, ziceau unul către 
altul: S-o smerim pe bătrâna aceasta! Şi i-au zis ei: Vezi să nu se 
înalte gândul tău şi să zici: lată, anahoreţii vin la mine, femeie 
fiind. Le-a zis lor Amma Sarra: La fire sunt femeie, dar nu şi la 
gând! 


0 Veche cetate de țărm a Egiptului, pe înălţimea braţului de răsărit al 
Nilului. 

164. A zis Amma Sarra: Dacă mă rog lui Dumnezeu ca toţi 
oamenii să afle odihnă la mine, mă voi afla în uşă făcând fiecăruia 
metanie. Ci mai curând voi cere ca inima mea să fie neprihănită 
faţă de toţi. 

165. A zis iarăşi fraţilor: Eu sunt bărbat, iar voi sunteţi femei! 

166. A zis Sfânta Sinclitichia: Cei care adună bogăţia materială 
cu osteneli şi cu primejdii pe mare, câştigând multe, poftesc şi mai 
multe. Şi pe cele pe care le au le socotesc a fi nimic şi se întind 
spre cele pe care nu le au. Iar noi şi din cele trebuincioase nu 
avem nimic şi nimic nu vrem să dobândim pentru frica lui 
Dumnezeu. 

167. A zis iarăşi: Este întristare folositoare şi întristare care 
aduce stricăciune. Întristarea folositoare este când te strâmtorezi 
pentru păcatele proprii şi pentru bolile aproapelui. Ea contribuie 
să nu cadă monahul din gândul cel bun şi să se apropie de 
bunătatea desăvârşită. Este şi întristarea de la vrăjmaşul, plină de 
nebunie, care se numeşte de către unii şi acedie. Trebuie, deci, ca 
acest duh să-l stingem cu rugăciune şi cu psalmodie. 

168. A zis iarăşi: Este primejdios să înveţi pe alţii altfel decât 
cele dobândite prin vieţuire practică. Căci precum, dacă cineva 
care are casa dărăpănată şi primeşte străini îi pune în primejdie 
prin căderea casei, aşa şi cei care nu se zidesc pe ei mai întâi, duc 
la pierzare pe cei care vin la ei. Căci cu cuvintele îi cheamă spre 
mântuire, dar cu felul lor de viaţă fac rău celor nevoitori. 

169. A zis iarăşi: Este bine să nu te mânii! Iar dacă se întâmplă, 
nici măcar o zi, ca măsură, nu ţi-a îngăduit cel care a zis: Soarele 
să nu apună peste mânia voastră. Şi tu aştepţi până când apune 
tot timpul tău? De ce urăşti pe cel care te-a întristat, omule? Nu el 
este cel care te-a nedreptăţit, ci diavolul. Urăşte boala, şi nu pe 
bolnav! 

170. A zis iarăşi: Este o nevoinţă poruncită de vrăjmaş. Căci 
ucenicii lui pe aceasta o fac. Deci, cum deosebim nevoinţa 
dumnezeiască şi împărătească de cea tiranică şi drăcească? 
Aceasta se arată din măsurarea lor. Să fie un singur canon de 
postire tot timpul tău. Nu patru sau cinci zile să posteşti şi pe 
celelalte să le cheltuieşti în mulţime de mâncăruri. Căci peste tot 
lipsa de măsură se face aducătoare de stricăciune. Dacă eşti tânăr 
şi sănătos, posteşte! Căci vor veni bătrâneţile şi bolile. Cât mai 
poţi încă, adună-ţi merinde, pentru ca, atunci când nu mai poţi, să 
afli odihnă. 

171. A zis iarăşi: Cu cât propăşesc luptătorii, cu atât potrivnicii 
se bat mai cu putere. 

172. A zis iarăşi: Scris este: Fiţi, dar, înţelepţi ca șerpii şi 
nevinovaţi ca porumbeii. Să fiţi înţelepţi precum şerpii a zis 
pentru ca să nu vă prindă pe voi năvălirile şi meşteşugurile 
diavolului. Căci ceea ce este asemănător, de asemănarea lui 
degrab se atrage. lar neprihănirea porumbelului arată curăţia 
faptei. 

173. A zis Avva Iperehie: Cu adevărat înţelept este cel care nu 
cu cuvântul învaţă, ci cu lucrul îndrumă. 

174. A plecat odată Pavel, ucenicul Avvei Or, să cumpere 
nuiele de finic şi a aflat că alţii au mers înaintea lui şi au dat 
arvună. Căci Avva Or nu dădea niciodată arvună la nimic, ci la 
vreme trimitea plata şi cumpăra. A plecat, deci, ucenicul lui şi în 
alt loc pentru a cumpăra finic. Şi i-a zis lui grădinarul: Cineva mi-a 
dat arvună şi nu a mai venit, ia tu, deci, finicul. Şi luându-l, a venit 
la Bătrânul şi i-a vestit acestea. Şi cum a auzit Bătrânul, şi-a lovit 
palmele, zicând: Or nu mai lucrează anul acesta! Şi nu l-a lăsat să 
aducă nuielele înăuntru, ci le-a dus înapoi de unde le-a luat. 

175. Era un sătean în părţile Avvei Or, pe nume Longhin, care 
făcea multe milostenii. Şi vizitându-l unul dintre părinţi, l-a rugat 
să-l ia şi pe el la Avva Or. Mergând, deci, la Bătrânul, monahul îl 
lăuda pe sătean că este bun şi că face multă milostenie. Şi 
înțelegând Bătrânul, a zis: Da, bun este! A început, deci, monahul 
să-l roage pe el, zicând: Iertare, Avva! Să vină şi el să te vadă! Şi 
răspunzând Bătrânul, a zis: Adevărat, nu va trece văgăuna aceasta 
şi nu mă va vedea! 

176. A zis un Bătrân că acest glas va striga la om până la 
ultima suflare: Astăzi întoarce-te 

177. A zis un Bătrân: Iosif cel din Arimateea a luat trupul lui 
lisus şi înfăşurându-l în giulgiu curat, l-a pus în mormânt nou”, 
adică în om nou. Să râvnească, deci, fiecare, cu multă grijă, să nu 
păcătuiască, ca să nu hulească pe Dumnezeu Care locuieşte 
împreună cu el, şi să-L. alunge din sufletul lui. Lui Israel i s-a dat 
mană în pustie ca să mănânce, iar adevăratului Israel i s-a dat 
Trupul lui lisus. 

178. Un frate care se înstrăinase a întrebat pe Bătrânul zicând: 
Vreau să plec la ale mele! Şi i-a zis lui Bătrânul: Aceasta să 
cunoşti, frate, că venind din ţara ta până aici, pe Domnul L-ai avut 
călăuză, iar dacă te întorci, nu-L. mai ai! 

179. Un frate stătea într-o chilie în Egipt, petrecând în multă 
smerenie. El avea o soră care trăia ca desfrânată în cetate şi 

multor suflete le-a adus pierzania. De multe ori, Bătrânii l-au 
necăjit pe fratele şi au izbutit să-l înduplece să o întâlnească, poate 
cu îndemnurile lui să pună capăt păcatului ce se făcea prin ea. 
Cum a ajuns la locul acela, văzându-l cineva dintre cunoştinţe, i-a 
luat-o înainte, dând de veste aceleia şi zicând: Iată, fratele tău este 
la uşă! Şi ea, venindu-şi în fire, a părăsit pe bărbaţii pe care-i 
slujea şi s-a repezit cu capul descoperit să-l vadă pe fratele. Şi 
încercând ea să-l îmbrăţişeze, el i-a zis: Sora mea adevărată, ai 
milă de sufletul tău! Prin tine mulţi s-au pierdut. Cum vei putea să 
înduri chinul cel veşnic şi amar? lar ea, tremurând toată, i-a zis: 
Ştii dacă este mântuire pentru mine de acum înainte? Şi el i-a zis 
ei: Dacă vrei, este mântuire! Şi ea, aruncându-se la picioarele 
fratelui, îl ruga să o ia cu el în pustie. Şi el a zis: Punecţi 
acoperământ peste capul tău şi urmează-mi. A zis lui aceea: Să 
mergem! Îmi este mai de folos urâciunea capului descoperit” decât 
să intru încă o dată în locul unde se lucrează fărădelegea. Cum au 
pornit la drum, el o sfătuia spre pocăință. Şi, văzând nişte oameni 
venind în calea lor, i-a zis: Pentru că nu toţi ştiu că eşti sora mea, 
rămâi puţin mai în urmă pe cale, până când trec. După aceea i-a 
zis: Să mergem drumul nostru, soră! Şi cum nu i-a răspuns, 
întorcându-se, a aflat-o pe ea moartă. A văzut atunci tălpile 
picioarelor ei care erau însângerate, căci era desculţă. Vestind 
fratele Bătrânilor ce s-a întâmplat, au început să se certe între ei 
în legătură cu ea. Şi a descoperit Dumnezeu unui Bătrân despre 
ea: Deoarece nu s-a îngrijit deloc de nimic trupesc, ci a disprețuit 
şi trupul ei, fără să scoată un oftat pentru atâtea răni, pentru 
aceasta i-am primit pocăinţa. 

180. Un frate a întrebat pe un Bătrân: Nu văd niciun război în 
inima mea! I-a zis lui Bătrânul: Tu eşti cu patru uşi! Şi cel care 
vrea intră şi iese prin tine, iar tu nu-ţi dai seama. lar dacă ai o 


Din antichitate, atât în lumea păgână, cât şi în cea iudaică exista 
obiceiul ca femeia să nu apară în public fără acoperământ pe cap. În 
timpurile apostolice se păstra obiceiul acesta în lumea păgână, cel puţin 
pentru femeile căsătorite. La iudei, însă, se pare că obiceiul cu 
acoperământul capului se aplica cu o severitate deosebită (vezi 1 
Corinteni 11, 9-16). La iudei femeia cu capul descoperit era fie femeia 
roabă, fie desfrânată pedepsită şi, fireşte, era spre ruşinea ei. Această 
realitate o exprimă exact cuvintele desfrânatei pocăite din apoftegmă şi 
este o dovadă palpabilă a întoarcerii ei adevărate, pentru că nu-i este 
teamă nici de primejdia osândirii de către societate, dar nici nu ia seama 
la suferinţa trupească când pleacă desculţă la drumul lung şi accidentat 
spre deşert. Răspunsul ei din tot sufletul, la chemarea lui Dumnezeu 
omoară şi temerile trupeşti. Apoftegma aceasta constituie şi un indiciu că 
în această epocă a apogeului monastic în Egipt (sec. IV - VI) tradiţia 
acoperirii capului femeilor era în vigoare (ET). 

singură uşă şi o închizi şi nu îngădui să intre prin ea gândurile 
viclene, atunci le vezi pe acestea stând afară şi luptând împotriva 
ta. 

181. Am auzit despre un Bătrân că stătea la Klisma” şi lucra 
lucrul care se cerea în fiecare timp. Nimeni nu-i comanda să-i facă 
ceva. Deci, când venea vremea plaselor mari, el lucra câlţi, şi când 
se cerea aţă, el lucra inul, ca nu cumva mintea lui să se tulbure cu 
lucrul. 

182. Un conducător de obşte a întrebat pe cel între Sfinţi 
Părintele nostru Chiril, papă” al Alexandriei, zicând: Cine este mai 
mare cu vieţuirea? Noi, cei care avem fraţi în ascultare şi în chip 
felurit fiecare îi conducem la mântuire sau cei care se mântuiesc în 
pustie numai pe ei înşişi? A răspuns papa şi a zis: Intre Ilie şi 
Moise nu se poate face deosebire, căci amândoi au bineplăcut lui 
Dumnezeu. 

183. Un monah lucra în ziua de pomenire a unui mucenic. 
Văzându-l pe el un alt monah i-a zis: Este îngăduit astăzi să se 
lucreze? Iar el i-a zis: Astăzi, robul lui Dumnezeu şi-a dat sufletul 
ca mucenic şi a fost chinuit, iar eu nu sunt dator să mă ostenesc cu 
puţin lucru, astăzi? 

184. Cineva, odată, pocăindu-se, s-a retras în linişte. I s-a 
întâmplat însă chiar îndată să cadă pe o piatră şi să-şi rănească 
piciorul, încât mult sânge i-a curs şi leşinând şi-a dat sufletul. Au 
venit, deci, dracii, vrând să ia sufletul lui, şi le-au zis lor îngerii: 
Luaţi aminte la piatră şi vedeţi sângele lui pe care l-a vărsat 
pentru Domnul. Şi zicând îngerii aceasta, s-a slobozit sufletul lui. 

185. A fost întrebat un Bătrân cum trebuie să fie monahul. Şi a 
zis: Dacă este după mine, singur cu Singurul! 

186. A fost întrebat un Bătrân: Pentru ce mă tem când merg 
prin pustie? Şi i-a răspuns: Încă trăieşti! 

187. A fost întrebat un Bătrân: Ce trebuie să fac să mă 
mântuiesc? Şi Bătrânul lucra împletitură. Şi fără să-şi ridice capul 
de la lucru i-a răspuns: lată, ce vezi! 

188. A fost întrebat un Bătrân: Pentru ce mereu mă împuţinezO. 


0 Cetate egipteană în adâncul golfului Suez. 

° Chiril al Alexandriei (370-444) a urmat la tronul patriarhal din 
Alexandria unchiului său, Teofil, în 412. Este cunoscută activitatea lui 
Chiril în lupta lui împotriva lui Nestorie. Cuvântul papă din textul vechi 
era un titlu pe care l-au folosit creştinii din primele veacuri şi avea o 
largă utilizare. Se dădea episcopilor, dar şi preoţilor. In cele din urmă, s-a 
hotărât ca titlul să se atribuie doar episcopului de Alexandria şi de Roma. 

0 Oàtywpo, oAvwopia înseamnă grijă puţină, nepăsare. În situaţia în 
care vom lăsa oligoria să se cronicizeze, ea este înainte-mergătoarea 
patimii acediei. 

Şi i-a răspuns: Pentru că încă nu ai văzut soarele! 

189. A fost întrebat un Bătrân: Care este lucrarea monahului? 
Şi i-a răspuns: Deosebirea duhurilor. 

190. A fost întrebat un Bătrân: De unde îmi vine mie ispita 
desfrânării? Şi i-a răspuns: Din multa mâncare şi dormire! 

191. A fost întrebat un Bătrân: Ce trebuie să facă monahul? şi a 
zis: Să lucreze tot ceea ce este bun şi să fugă de tot ceea ce este 
rău! 

192. Ziceau Bătrânii că niciodată nu trebuie să dăm chezăşie 
gândurilor. 

193. Ziceau Bătrânii: La tot gândul care urcă în mintea ta, 
spune: Al nostru eşti sau al potrivnicilor? Şi fără doar şi poate va 
mărturisi”. 

194. Ziceau Bătrânii: Sufletul este asemenea unui izvor. Dacă îl 
sapi, se curăţă, dacă îl astupi, dispare. 

195. A zis un Bătrân: Eu cred că nu este nedrept Dumnezeu 
nici când scoate din închisoare, nici când pune la închisoare. 

196. A zis un Bătrân: La toate să te sileşti pe tine! Aceasta este 
calea lui Dumnezeu. 

197. A zis un Bătrân: Nu face mai întâi ceva, înainte de a-ţi 
cerceta inima ta dacă după voia lui Dumnezeu se face ceea ce ai 
de gând să faci. 

198. A zis un Bătrân: Dacă monahul se roagă numai când stă la 
rugăciune, atunci un astfel de monah nu se roagă deloc. 

199. A zis un Bătrân că mai mare decât toate virtuțile este 
discernământul! 

200. A zis un Bătrân că este ruşine monahului dacă, lăsând ale 
sale, se înstrăinează pentru Dumnezeu şi după aceasta merge în 
iad. 

201. Ziceau Bătrânii: Dacă vezi unul mai tânăr urcând la cer cu 
voia sa, prinde-l de picioare şi aruncă-l jos. Căci nu-i este de folos. 

202. A zis un Bătrân: Neamul acesta nu caută ziua de astăzi, ci 
pe cea de mâine! 

203. A zis un Bătrân: Lucrarea noastră este să ardem lemne. 

204. A zis un Bătrân: Să nu vrei să fii nedispreţuit. 

205. A zis un Bătrân: Vai omului când numele lui este mai mare 
decât lucrarea lui! i 

206. A zis un Bătrân: Îndrăzneala şi râsul se aseamănă cu focul 
care mistuie trestia. 

207. A zis un Bătrân: Cel ce se sileşte pe sine pentru 
Dumnezeu este asemenea omului mărturisitor. 

208. A zis iarăşi: Cel care se face nebun pentru Domnul, îl 

înţelepţeşte pe el Domnul! 

209. A zis un Bătrân: Acestea cere Dumnezeu de la om, mintea 
şi cuvântul şi fapta. 

210. A zis un Bătrân: Dacă mă vezi pe mine având gând despre 
cineva, şi tu să ai acelaşi gând. 

211. Un frate a întrebat un Bătrân zicând: Este bine să ai 
prietenie cu aproapele? I-a zis lui Bătrânul: Astfel de prietenii nu 
au puterea să sfarme căluşul. Cu fratele tău ai prietenie? Mai bine 
este, dacă vrei să ai prietenie, să ai faţă de Dumnezeu. 

212. A zis acelaşi că omul are nevoie de acestea: să se teamă 
de judecata lui Dumnezeu şi să urască păcatul şi să iubească 
virtutea şi să se roage lui Dumnezeu neîncetat. 

213. Un frate a cerut rugăciune de la un Bătrân, grăbindu-se să 
meargă în cetate. Şi Bătrânul a zis către el: Nu te grăbi spre 
cetate, ci grăbeşte-te să fugi de cetate şi te mântuieşti. 

214. A zis un Bătrân că, odată, cineva a alunecat în păcat greu 
şi, fiind străpuns la inimă, s-a pocăit lui Dumnezeu”. 

215. Un frate a întrebat pe unul dintre Părinţi dacă cineva se 
întinează gândind gând murdar. Făcându-se cercetare despre 
aceasta, unii ziceau: Da, se întinează! Iar alţii: Nu! Deoarece aşa 
nu putem să ne mântuim noi cei simpli, ci este de ajuns să nu-l 
făptuim trupeşte. Iar fratele, ducându-se la un Bătrân mai încercat 
l-a întrebat pe acesta şi i-a zis Bătrânul: După măsura fiecăruia se 
cere de la el. Deci, l-a rugat pe el fratele, zicând: Pentru Domnul, 
limpezeşte cuvântul acesta! I-a zis lui Bătrânul: Iată, este aici un 
vas vrednic de dorit şi intră doi fraţi, unul având măsuri mari, iar 
celălalt mici. Dacă gândul celui desăvârşit îi spune: Aş vrea să am 
vasul acesta, dar nu stăruie, ci îndată îl taie, nu se întinează. Cel 
care nu a ajuns la măsurile mari, dacă îl doreşte şi se desfată în 
gândul lui, dar nu-l ia, nu se întinează. 

216. A zis un Bătrân: Nu faptul că intră gândurile în noi ne este 
osândă, ci întrebuinţarea cea rea a gândurilor. Căci sunt care din 
gânduri naufragiază şi sunt care din gânduri se încununează. 

217. Un frate a întrebat pe un Bătrân, zicând: Ce să fac, că 
multe gânduri mă luptă şi nu ştiu cum să lupt împotriva lor? I-a zis 
lui Bătrânul: Să nu te lupţi împotriva tuturor, ci a unuia. Căci toate 
gândurile monahilor au un singur cap. Deci, acest cap trebuie să 
înţelegi care este şi împotriva lui să lupti. Şi aşa celelalte gânduri 
se smeresc. 

218. A zis un Bătrân: Cel care voieşte să locuiască în pustie 
este dator să fie în stare să înveţe pe alţii şi nu să aibă nevoie de 
învăţătură, pentru a nu se păgubi. 

219. Un frate a întrebat pe un Bătrân, zicând: Avva, iată, îi rog 
pe Bătrâni şi ei îmi spun despre mântuirea sufletului, dar nu ţin 
nimic din cuvintele lor. Deci, de ce să-i mai rog, de vreme ce nu fac 
nimic? Căci eu sunt întru totul necurăţie. Şi erau acolo două vase 
goale şi i-a zis Bătrânul: Mergi şi adu unul din vase şi pune 
untdelemn şi închide-l. Apoi goleşte-l şi pune-l la locul lui. Şi a 
făcut aceasta şi o dată, şi de două ori. Şi i-a zis: Adu-le acum pe 
amândouă şi vezi care este mai curat. A zis lui fratele: Cel în care 
am pus untdelemnul. I-a zis lui Bătrânul: Aşa este şi sufletul. Căci 
chiar de nu ţine nimic din cele despre care întreabă, se curăţă mai 
mult decât cel care nu întreabă deloc. 

220. Un frate şedea în chilie căutând liniştirea. Şi dracii voiau 
să-l rătăcească, arătându-i-se în chip de îngeri, şi-l sculau la slujbă 
şi îi arătau lumină. Şi a mers la un Bătrân şi i-a zis: Avva, îngerii 
vin cu lumini şi mă scoală la slujbă. A zis Bătrânul: Să nu asculţi de 
ei, fiule, căci sunt draci. Ci, când vin să te trezească, spune: Eu mă 
scol când vreau, pe voi nu vă ascult! Luând fratele poruncă de la 
Bătrânul, a plecat la chilia lui. Şi, în noaptea următoare, iarăşi 
dracii au venit după obicei să-l scoale, şi el, aşa cum i s-a poruncit 
de către Bătrân, le-a răspuns zicând: Când vreau eu mă scol, pe 
voi nu vă ascult! Iar ei i-au zis: Bătrânul acela rău, mincinosul 
acela, te-a rătăcit. S-a dus la el un frate care avea nevoie de un 
ban şi, deşi avea, l-a minţit zicând: Nu am! Şi nu i-a dat. Din 
aceasta află că este mincinos. Făcându-se dimineaţă, fratele s-a 
dus la Bătrân şi i-a vestit acestea. Şi i-a zis lui Bătrânul: Că aveam 
banul, mărturisesc, şi că a venit fratele să-mi ceară şi că nu i-am 
dat. Căci ştiam că dacă îi dau ajungeam la păgubirea sufletului. M- 
am gândit, deci, să încalc o singură poruncă şi să nu încalc zece şi 
să ajungem la strâmtorare. lar tu pe dracii care vor să te 
rătăcească să nu-i asculţi. Şi mult fiind întărit de Bătrânul, a plecat 
la chilia lui. 

221. Povesteau unii Părinţi despre un mare Bătrân că, atunci 
când venea cineva să-l întrebe cuvânt, îi zicea cu simplitate: Iată, 
eu iau chipul lui Dumnezeu şi stau pe tronul de judecată. Deci, ce 
vrei ca să-ţi fac? Dacă zici: Miluieşte-mă!, îţi zice şi ţie Dumnezeu: 
Miluieşte şi tu pe fratele tău Dacă vrei să te iert, iartă şi tu 
fratelui tău”. Este cumva nedreptate la Dumnezeu? Să nu fie! Ci în 
noi este, dacă vrem să ne mântuim. 

222. Ziceau despre unul dintre Părinţii de la Chilii că era un 
mare luptător. Şi, pe când îşi făcea slujba lui, s-a întâmplat să fie 
cercetat de un altul dintre Bătrâni. Şi acesta l-a auzit de afară 

luptându-se cu gândurile lui şi zicând: Până când? Pentru un 
cuvânt toate acelea s-au dus? Iar el credea că se luptă cu altcineva 
şi a bătut la uşă ca să intre şi să-i împace. Intrând şi văzând că 
nimeni altcineva nu este înăuntru şi având îndrăzneală cu 
Bătrânul, i-a zis: Avva, cu cine te luptai? Iar el a zis: Cu gândul 
meu; că paisprezece cărţi ştiam pe de rost şi un singur cuvânt am 
auzit afară şi, cum am intrat să-mi spun slujba mea, toate acelea 
au dispărut şi numai acesta a venit înaintea mea la ceasul slujbei. 
Şi de aceea mă luptam cu gândul. 

223. A zis un Bătrân: Prorocii au făcut cărţile lor şi au venit 
Părinţii noştri şi le-au lucrat. Cei de după ei le-au învăţat pe de 
rost. Şi a venit neamul acesta care le-a scris şi le-a pus în rafturi, 
unde stau nefolosite. 

224. Fraţii dintr-o obşte au ieşit să cerceteze în pustie pe un 
anahoret. Şi el i-a primit cu bucurie. Şi cum este obiceiul la 
pustnici, văzându-i osteniţi, le-a pus masă în ciuda vremii şi le-a 
adăugat ceea ce avea şi i-a odihnit. Şi când s-a făcut seară, au pus 
cei doisprezece psalmi. Asemenea şi noaptea. Cum Bătrânul 
priveghea singur, i-a auzit vorbind între ei şi zicând: Anahoreţii în 
pustie se odihnesc mai mult decât noi în obşti. Şi urmând să plece 
ei dimineaţă la un alt Bătrân, vecin cu el, le-a zis: Salutaţi-l din 
partea mea şi spuneţi-i: Să nu uzi legumele! Şi au făcut aşa. Şi 
acela auzind, a înţeles cuvântul şi i-a ţinut pe ei până seara la 
lucru şi flămânzi. Şi când s-a făcut seară, a făcut slujbă mare, 
zicând: Dăm dezlegare pentru voi că sunteţi cu osteneală. Şi a zis 
iarăşi: Noi nu avem obiceiul să mâncăm în fiecare zi, dar pentru 
voi să gustăm puţin. Şi le-a dat pâine uscată şi sare, zicând că este 
nevoie să facem pentru voi sărbătoare. Şi a pus puţin oţet” în sare. 
Şi sculându-se au pus slujbă până dimineaţa. Şi le-a zis: Nu putem 
pentru voi să săvârşim tot canonul, ca să vă odihniţi puţin, că 
sunteţi din altă parte. Făcându-se dimineaţă, au vrut să plece. Iar 
el îi ruga zicând: Rămâneţi mai mult timp cu noi. Măcar pentru 
poruncă şi după obiceiul nostru al pustiei, trei zile. Şi ei văzând că 
nu-i slobozeşte, ridicându-se, au plecat pe ascuns. 

225. Un frate l-a întrebat pe unul dintre Bătrâni, zicând: Dacă 
se întâmplă să mă îngreuiez cu somnul şi să treacă ora slujbei, 
sufletul meu nu mai vrea să pună slujba, de ruşine. Şi i-a zis lui 
Bătrânul: Dacă ţi se întâmplă să te trezeşti dimineaţă, sculându-te, 
închide uşile şi ferestrele şi pune slujba ta. Căci scris este: A Ta 
este ziua şi a Ta este şi noaptea! În toată vremea să se slăvească 


° Folosirea oţetului indica prăznuire deosebită. 
° Psalmul 73, 16. 

Dumnezeu 

226. A zis un Bătrân: Un om mănâncă mult şi tot îi este foame, 
iar altul mănâncă puţin şi se satură. Cel care mănâncă mult şi nu 
se satură are mai mare plată decât cel care mănâncă puţin şi se 
satură. 

227. A zis un Bătrân: Deşi Sfinţii s-au ostenit aici, totuşi au 
primit deja şi parte de odihnă. Aceasta o spunea pentru a fi liberi 
de grijile lumii. 

228. A zis un Bătrân: Dacă monahul cunoaşte un loc unde are 
propăşire, dar pentru trebuinţele trupului nu merge acolo, acela 
nu crede că este Dumnezeu. 

229. Un frate a întrebat un monah tânăr, zicând: Este bine să 
taci sau să vorbeşti? I-a zis lui tânărul: Dacă sunt nefolositoare 
cuvintele, lasă-le, iar dacă sunt bune, fă loc binelui şi vorbeşte. Dar 
şi dacă sunt bune, nu întârzia, ci termină repede şi vei avea 
odihnă. 

230. A zis unul dintre Părinţi: Trebuie, oricum, ca omul să aibă 
înlăuntrul său lucrare. Deci, dacă se îndeletniceşte cu lucrarea lui 
Dumnezeu, îl cercetează vrăjmaşul când şi când, dar nu află loc să 
rămână. lar dacă, iarăşi, va fi stăpânit de robia vrăjmaşului, îl 
cercetează Duhul lui Dumnezeu deseori, dar nu-i lăsăm loc, şi 
pentru răutatea noastră pleacă. 

231. Au coborât odată nişte monahi din Egipt la Schit să 
cerceteze pe Bătrâni şi, văzându-i că mâncau repede de foamea 
pricinuită de nevoinţă, s-au smintit. Aflând aceasta preotul, a vrut 
să-i vindece pe ei şi a predicat în biserică zicând poporului: Postiţi 
şi ţineţi vieţuirea de nevoinţă a voastră, fraţilor! Şi cei care 
veniseră din Egipt voiau să plece, dar i-au ţinut. Şi în prima zi au 
postit de li s-au înnegrit feţele. Şi i-au pus să postească câte două 
zile, iar schitioţii au postit toată săptămâna”. Şi făcându-se 
sâmbătă, egiptenii s-au aşezat să mănânce împreună cu Bătrânii. 
Şi făcând gălăgie egiptenii în timp ce mâncau, unul dintre Bătrâni 
le-a ţinut mâinile, zicând: Mâncaţi cu ştiinţă, ca monahii. Dar unul 
dintre ei i-a împins mâna, zicând: Slobozeşte-mă, că mor! Toată 
săptămâna nu am mâncat mâncare fiartă! Şi a zis Bătrânul: Deci, 
dacă voi mâncaţi aşa pentru că aţi postit câte două zile, cum v-aţi 


0 Vezi Psalmul 33, 2. 

° În apoftegma aceasta avem fenomenul destul de rar al firii 
harismatice în care tânărul este dăruit de Dumnezeu în asemenea 
măsură, încât Bătrânii albiţi de asceză se înclină înaintea lui, cerând să 
audă cuvântul harului. Sunt persoanele tinere care au fost caracterizate 
drept copii bătrâni. 

0 Este vorba despre ajunare, cum spunem noi, adică post total, fără a 
mânca nimic. 

smintit de fraţii care mereu săvârşesc această nevoinţă? Şi s-au 
pocăit aceştia şi, folosindu-se, au plecat cu bucurie. 

232. Un frate, plecând din lume şi luând schima, îndată s-a 
zăvorât pe sine, zicând: Sunt anahoret! Auzind Bătrânii, au venit şi 
l-au scos afară. Şi l-au pus să treacă pe la chiliile monahilor, să 
pună metanie şi să zică: lertaţi-mă că nu sunt anahoret, ci 
începător! 

233. Doi fraţi după trup s-au lepădat de lume. Şi primul care a 
primit schima a fost cel mai mic de vârstă. Venind nişte Părinţi să-i 
cerceteze pe ei, au pus vasul şi a venit cel mai mic să-l spele pe 
Bătrânul. Şi Bătrânul, apucându-i mâna, l-a dat la o parte şi l-a pus 
pe cel mai mare. Şi au zis cei de faţă Bătrânului: Cel mai mic, 
Avva, este primul la schimă. Şi le-a zis lor Bătrânul: Eu ridic 
întâietatea celui mic şi o dau vârstei celui mai mare! 

234. A zis un Bătrân: Dacă cineva rămâne într-un loc şi nu face 
lucrul locului, locul îl alungă ca pe unul care nu face rodul locului. 

235. A zis un Bătrân: Dacă cineva face un lucru urmând voii 
sale şi nu este după Dumnezeu, dar este în necunoaştere, mai 
târziu, oricum, acesta va veni pe calea lui Dumnezeu. lar cel care- 
şi ţine voia, dar nu cea după Dumnezeu, şi nici de alţii nu vrea să 
asculte, ci socoteşte că ştie ale sale, acesta cu osteneală vine la 
calea lui Dumnezeu. 

236. A zis un Bătrân: Precum tagma monahilor este mai 
cinstită decât cea a mirenilor, aşa şi monahul străin este dator să 
fie oglindă monahilor locului, în toată purtarea lui. 

237. A zis unul dintre Părinţi: Dacă rămâne un lucrător” într-un 
loc în care nu sunt lucrători, acesta nu poate propăşi. Dar aceasta 
poate să facă, să se lupte să nu coboare mai jos. lar un leneş dacă 
rămâne cu lucrătorii, dacă va priveghea, atunci propăşeşte, iar de 
nu, cel puţin nu se duce mai jos. 

238. A zis un Bătrân: Sufletul, dacă are cuvânt, iar lucrare nu 
are, se aseamănă copacului care are frunze, dar rod nu are. 
Precum copacul plin cu roade are şi frunzele sale verzi, aşa şi 
cuvântul se potriveşte sufletului care are lucrări bune. 

239. Au cercetat odată trei fraţi pe un Bătrân din Schit şi l-a 
întrebat unul, zicând: Avva, am învăţat Vechiul şi Noul Testament 
pe dinafară. Şi răspunzând Bătrânul, i-a zis: Ai umplut văzduhul cu 
cuvinte! Şi al doilea l-a întrebat, zicând: Şi eu am scris pentru 
mine Vechiul şi Noul Testament. Şi răspunzând Bătrânul, a zis: Şi 
tu ai umplut rafturile cu hârtii! Şi al treilea a zis: Pe pirostiile 


° Este vorba de monahul lucrător sau nevoitor. 
0 Cuvântul xvrponovc din textul vechi înseamnă cratiţă mare care se 
sprijină pe trei picioare de fier. Pirostiile cu picioare de fier făceau corp 

mele au crescut buruieni! Şi răspunzând Bătrânul, i-a zis: Şi tu ai 
alungat de la tine iubirea de străini! 

240. Un frate a întrebat pe un Bătrân zicând: De ce fac mica 
mea slujbă cu puţinătate? Şi răspunzând Bătrânul, i-a zis: 
Dragostea către Dumnezeu aici se arată, când cineva face lucrul 
lui Dumnezeu cu tot sufletul şi cu străpungere a inimii, şi cu 
gândul neîmprăştiat. 

241. Au cercetat odată cinci fraţi pe un mare Bătrân. Şi el a zis 
acestea celui dintâi: Ce lucrezi, frate? Iar el a zis: Împletesc funie”, 
Avva! Deci i-a zis lui Bătrânul: Dumnezeu să-ţi împletească ţie 
cunună, fiule! A zis şi celui de al doilea: Tu ce lucrezi? Iar el a zis: 
Rogojină! I-a zis lui: Dumnezeu să te întărească, fiule! A zis şi celui 
de al treilea: Şi tu ce lucrezi? Iar el a zis: Site! Şi i-a zis lui: 
Dumnezeu să te păzească, fiule! A zis şi celui de al patrulea: Şi tu 
ce lucrezi? Şi a zis: Sunt caligraf! A zis lui: Tu ştii! A zis şi celui de 
al cincilea: Şi tu ce lucrezi? lar el a zis: [esătură! Şi i-a zis 
Bătrânul: Eu lucru nu am să-ţi spun! Căci cel care împleteşte 
funie, dacă are trezvie, îşi împleteşte sieşi cunună. Rogojina cere 
putere, căci are osteneală. Cel cu sitele are nevoie de pază, căci 
acestea se vând în sate. Iar caligraful are nevoie de inimă smerită, 
căci lucrul lui are cugetare înaltă. Pentru țesătură nu am de spus, 
deoarece se negustoreşte. Căci dacă vede cineva de departe pe 
altcineva purtând coşuri sau rogojini sau site, zice: Acesta este 
monah! Căci lucrul nostru este ca iarba şi se aruncă în foc. Iar 
dacă vede cineva pe altcineva vânzând stofe moi, va zice: lată, au 
venit negustorii! Căci lucrul acesta este al lumii şi nu este mult- 
folositor. 

242. Povestea cineva dintre Părinţi că un frate tare evlavios 
avea mamă săracă. Făcându-se, deci, mare foamete, luând câteva 
pâini, a plecat să-i ducă mamei sale. Şi iată un glas s-a făcut către 
el, zicând: Tu porţi de grijă mamei tale sau Eu îi port de grijă? Şi 
fratele, deosebind puterea glasului, s-a aruncat cu faţa la pământ, 
rugându-se şi zicând: Tu, Doamne, ai grijă de noi! Şi sculându-se, 
s-a întors la chilia lui. Şi a treia zi a venit mama lui şi i-a zis: 
Cutare monah mi-a dat puţin grâu. L-am luat şi am făcut pentru 
noi câteva pâini mici, ca să mâncăm. Şi fratele, auzind acestea, a 
slăvit pe Dumnezeu. Şi întărindu-se, propăşea prin harul lui 
Dumnezeu în toată virtutea. 

243. Un frate a întrebat un Bătrân, zicând: lată, merg într-un 


comun cu cratiţa sau cazanul de mâncare. 

0 Xapă& - aşa se numeau funiile sau împletiturile pe care le făceau 
călugării din frunze şi nuiele de finic sau din altceva. Şi din împletiturile 
acestea cusute confecţionau coşuleţe, coşuri, saci şi alte asemenea 
împletituri folositoare (ET). 

loc cu fraţii şi ni se pune masă să mâncăm sau ne cinstesc cu ceva. 
Şi, de multe ori, fraţii, fie din înfrânare, fie că au mâncat, nu vor să 
mănânce, iar mie mi-e foame. Ce să fac? I-a zis lui Bătrânul: Dacă 
ție ţi-e foame, ia aminte la cei care stau jos şi vezi câţi sunt, 
asemenea şi la cele puse pe masă. Şi cât socoteşti că îţi vine 
partea ta, aceea să mănânci. Şi nu este oprelişte, căci faci ce este 
spre trebuinţa ta. Dacă eşti biruit şi mănânci mai mult, aceasta îţi 
este pierdere. 

244. Un frate a întrebat pe un Bătrân zicând: Ce este vorbirea 
de rău şi ce este judecata celuilalt? Iar el a zis: Vorbire de rău se 
spune la toate! Iar judecata celuilalt la cele vădite. Tot cuvântul pe 
care nu poate cineva să-l rostească în faţa fratelui său este vorbire 
de rău. Dacă cineva spune: Cutare frate este bun şi drept, dar este 
neorânduit şi nu are discernământ, aceasta este vorbire de rău. Iar 
a judeca, dacă cineva spune că fratele acela este negustor şi 
iubitor de argint, aceasta este judecată. Căci i-ai judecat faptele. 
Aceasta este mai rău decât vorbirea de rău”. 

245. Un alt Bătrân a venit la râu şi, aflând acolo un loc liniştit, 
împrejmuit cu trestii, a stat acolo. Şi tăind trestie din râu, împletea 
funie şi o punea pe râu. A făcut aşa până când au venit oamenii şi 
l-au văzut. Atunci, sculându-se, a plecat. Căci nu lucra pentru 
trebuinţă, ci pentru osteneală şi linişte”. 

246. Un frate era luptat de gândul că trebuie să meargă şi să 
viziteze pe cutare Bătrân. Şi amâna zi de zi zicând: Mâine mă duc! 
Deci, timp de trei ani a luptat cu gândul acesta. La urmă a zis 
gândului: Uite, spune că m-am dus la Bătrân şi a zis: Eşti sănătos, 
călugăre? De cât timp am dorit să te văd, sfinţia ta! Şi aşezând vas, 
a spălat picioarele lui şi zicea ca şi când lua chipul Bătrânului: 
Bine ai venit, frate! lartă-mă! Că pentru mine te-ai ostenit. Domnul 
să-ţi dea plată! şi făcând fiertură, a mâncat şi a băut bine. Şi îndată 
a plecat războiul de la el. 

247. A zis un Bătrân: Nu stau aici ca să primesc bunuri sau să 
mă folosesc, bolnav fiind, ci pentru ca să mă chinuiesc. Căci sunt 
puternici - zice - cei care sunt între frați!’ 

248. A zis iarăşi: Dacă cineva încearcă să facă ceva bun în locul 
în care se află, şi nu este în stare, să nu creadă că în altă parte 
poate să facă acel lucru. 

249. A fost întrebat un Bătrân despre cei care încă mai 
cutreieră şi cer rugăciune de la alţii, iar ei se mişcă şi petrec în 
nepăsare. Şi a răspuns: Mult poate rugăciunea stăruitoare a 


° Romani 14, 4. Vezi Avva Dorotei, Asceticele, Învățătura 6, 70 ş. a. 
° Apoftegma aceasta cu mici diferenţe se cuprinde şi în cap. II, 75. 
0 Pilde 18, 19. 

dreptului”, dacă lucrează şi se luptă împreună şi cel care cere 
rugăciunea şi se păzeşte pe sine cu toată râvna şi cu durerea inimii 
de gânduri şi de fapte viclene. Pentru că, dacă petrece cu 
nepăsare, nu va fi niciun folos, chiar şi dacă sfinţii se roagă pentru 
el. Căci dacă unul zideşte şi altul dărâmă, cu ce s-au folosit 
amândoi, fără numai cu ostenelile”. Voi spune şi un lucru întâmplat 
în vremea noastră, acesta: Un Avva sfânt, părinte de obşte, 
împodobit cu toată virtutea şi mai ales cu cugetare smerită şi 
îngăduinţă, era şi milostiv şi iubitor, în iubire întrecându-i pe toţi. 
Acesta se ruga lui Dumnezeu, zicând: Doamne, mă ştiu pe mine că 
sunt păcătos, dar la îndurările Tale nădăjduiesc să mă mântuiesc 
prin mila Ta. Mă rog, deci, bunătăţii Tale, Stăpâne, nu mă despărţi 
de obştea mea nici în veacul viitor, ci împreună cu mine 
învredniceşte şi pe aceia de Împărăţia Cerurilor pentru bunătatea 
Ta. Pururi, deci, şi fără încetare făcând această rugăciune, 
Iubitorul de oameni Dumnezeu l-a înştiinţat pe el în felul acesta: 
Urma să se facă pomenirea sfinţilor în altă mănăstire care nu era 
departe de ei. Şi lepădând el gândul să mai meargă, a auzit în 
timpul somnului: Du-te! Trimite mai înainte pe ucenicii tăi şi după 
aceea mergi şi tu singur. Deci, Hristos, Cel care pentru noi a 
sărăcit şi tuturor toate S-a făcut, ca pe toţi să-i mântuiască0, luând 
chipul săracului şi al bolnavului, şedea în mijlocul drumului. Şi 
venind ucenicii şi aflându-l văitându-se, l-au întrebat pricina. Iar el 
a zis: Sunt bolnav şi şedeam pe un animal, dar m-au aruncat şi au 
fugit. Şi iată, nu este cine să mă ia. Şi ei au zis către el: Ce să-ţi 
facem, Avva, că noi suntem pe jos. Şi lăsându-l, au plecat. După 
puţin a venit şi părintele lor şi l-a aflat pe acela stând şi suspinând. 
Şi aflând pricina, i-a zis: Nu au trecut nişte monahi cu puţin 
înainte, şi nu te-au aflat aşa? Iar el a zis: Da! Dar aflând pricina, au 
plecat zicând: Noi suntem pe jos, ce să-ţi facem? I-a zis Avvei: Poţi 
să mergi puţin ca să plecăm? Iar el a zis: Nu pot! Şi i-a zis lui: Vino 
să te iau în spate şi Dumnezeu ne va ajuta şi vom merge! lar el a 
zis: Cum vei putea atâta drum? Mergi, dar, şi roagă-te pentru 
mine! Şi el a zis: Nu te voi lăsa! lată o piatră, te pun acolo, mă las 
eu mai jos şi te voi lua în spate. Şi au făcut aşa. La început simţea 
că duce greutatea ca a unui om, dar după aceea acela se făcea mai 
uşor şi el mergea mai iute. Apoi s-a făcut uşor de tot şi a început să 
se minuneze de ce se întâmplă. Şi deodată cel dus în spate s-a 
făcut nevăzut. Şi printr-un glas, Acela a zis către Avva: Deoarece 
pururi te rogi pentru ucenicii tăi, ca împreună cu tine să se 


° Iacob 5, 16. 
0 Înţelepciunea lui Isus Sirah 34, 23. 
0 Vezi 2 Corinteni 8, 9 şi Luca 10, 30-37. 

învrednicească de Împărăţia Cerurilor, iată, altele sunt măsurile 
tale şi altele ale acelora. Induplecă-i, deci, să ajungă la lucrarea ta 
şi se va împlini cererea. Căci sunt judecător drept, răsplătind 
fiecăruia după faptele sale. 

250. Era odată un anahoret care avea darul deosebirii şi voia 
să stea la Chilii, dar nu găsea chilie. Şi era acolo un Bătrân care 
avea o chilie a sa, mai deoparte. Şi l-a rugat Bătrânul, zicând: Vino 
să stai acolo până se va găsi chilie. Şi s-a dus. Şi veneau unii la el 
ca la un străin, aducându-i ceea ce aveau, ca să se folosească. Şi 
acela îi primea. Deci, a început Bătrânul care-i dăduse chilia să-l 
pizmuiască şi să-l vorbească de rău şi să zică: Eu câţi ani am aici, 
în nevoinţă multă, şi nimeni nu vine la mine? Şi acest înşelător are 
puţine zile şi câţi se duc la el? Şi a zis ucenicului său: Mergi şi 
spune-i: Pleacă de aici, căci am nevoie de chilie. Şi venind 
ucenicul, i-a zis lui: Avva te întreabă cum eşti? lar el a zis: Să se 
roage pentru mine, căci se îngreuiază stomacul meu. Şi venind 
fratele, a spus Bătrânului: Mi-a zis că vede de chilie şi pleacă! Şi, 
iarăşi, după două zile a zis lui: Du-te şi spune-i că dacă nu pleacă 
voi veni cu toiagul şi-l voi scoate afară. Şi ducându-se fratele, i-a 
zis: A auzit părintele meu că eşti bolnav şi s-a întristat tare şi m-a 
trimis să te cercetez. l-a zis lui acela: Spune-i că pentru 
rugăciunile lui m-am făcut bine! Deci, a venit şi a zis Bătrânului că 
a spus: Până duminică ies, cu voia lui Dumnezeu! Când a venit 
duminica şi el nu a ieşit, Bătrânul, luând toiagul, a plecat să-l bată 
şi să-l alunge. Atunci i-a zis ucenicul: Să merg eu mai înainte ca nu 
cumva să fie cineva acolo şi să se smintească! Şi mergând înainte a 
zis Bătrânului: Părintele meu vine să te roage să te ia la chilia lui. 
Deci, auzind de iubirea Bătrânului, a ieşit în întâmpinarea lui, 
punându-i metanie de departe şi zicând: Vin eu la sfinţia ta, 
părinte, nu te obosi! Şi văzând Dumnezeu lucrarea celui mai tânăr 
a străpuns pe părintele lui şi aruncând toiagul a alergat să-l 
îmbrăţişeze. Şi l-a îmbrăţişat pe el şi l-a adus în chilia sa ca şi când 
nu a auzit nimic. A zis, deci, Bătrânul ucenicului său: Nimic nu i-ai 
spus lui din câte am zis eu? Şi a zis: Nu! Deci, tare s-a bucurat 
Bătrânul şi a cunoscut că de la vrăjmaşul era pizma şi l-a odihnit 
pe Bătrân. Şi căzând la picioarele ucenicului său, i-a zis: Tu eşti 
părintele meu şi eu ucenicul tău, căci prin lucrarea ta s-au mântuit 
două suflete. 

251. Ziceau despre un sfânt că a mărturisit în prigoană şi a 
suferit multe chinuri, până şi aşezarea lui pe un tron de aramă 
înroşit în foc. Şi între timp a ajuns împărat fericitul Constantin şi 
au fost sloboziţi creştinii. Şi vindecându-se sfântul acesta, s-a 
întors la chilia lui. Şi văzând chilia de departe, a zis: Vai, că la 
multe osteneli vin iarăşi! Şi aceasta zicea despre nevoinţele şi 

luptele împotriva dracilor”. 

252. A zis un Bătrân: Dacă vei vedea pe cineva că a căzut în 
apă şi poţi să-l ajuţi, întinde-i toiagul şi trage-l afară. Şi dacă nu 
poţi să-l tragi, lasă-i toiagul. Căci dacă-i dai mâna şi nu poţi să-l 
tragi, te trage el în apă şi muriţi amândoi. Aceasta a spus-o pentru 
cei care intră în ispite ca să ajute pe cineva, mai presus de măsura 
lor. 

253. Un frate a cercetat după mult timp pe un Bătrân. Şi a zis 
către el Bătrânul: Unde ai fost, fiule, atâta timp? Iar el a zis: La 
Constantinopol, părinte, pentru o trebuinţă a mea. Deci, i-a zis lui 
Bătrânul: Şi ce lucru însemnat ai auzit sau ai văzut acolo? A zis 
fratele: Insemnat, aproape nimic! Şi chiar de m-aş lăuda cu cele de 
acolo, dar am înţeles că multe sunt pământeşti. Unul m-a uimit. 
Am văzut un mirean dispreţuind averile mai mult decât cei care 
petrec în pustie, să spun aşa. A zis Bătrânul: Cum? Lămureşte-mi 
cuvântul! A răspuns fratele: Am văzut doi bogaţi şi unul a chemat 
la judecată pe celălalt, zicând că îi este dator cu două mii de 
monede, şi a adus dovada scrisă de la tatăl său. Celălalt zicea că 
datoria a fost întoarsă de tatăl lui şi mărturia nu a fost scrisă 
datorită prieteniei adevărate. Şi cum nu au ajuns să creadă unul pe 
celălalt, au ajuns la jurământ pentru lucrul acesta. Zicea, deci, aşa- 
numitul datornic: Dacă voi jura că datoria a fost dată înapoi de 
tatăl meu, am să fiu socotit doritor de câştig urât. Ci, mai curând 
aceasta voi face: Fie voi jura eu că ţi-a fost întoarsă datoria celor 
două mii de monede şi ţi le voi da a doua oară, fie jură tu că au fost 
plătite acestea şi nu ai de luat nimic de la mine, şi să-mi dai 
dovada scrisă. S-au minunat toţi cei care au auzit o astfel de 
înţelepciune la bărbatul acela. Deci a zis Bătrânul: Şi tu, tânăr 
fiind, fiule, cu dreptate te-ai minunat. Căci dacă se va cerceta 
adâncul lucrului, nu se va afla nimic însemnat, ci numai slavă 
deşartă şi dorinţă de a plăcea oamenilor peste măsură. A zis 
fratele: Cum, părinte, de vreme ce a disprețuit atât de mulţi bani 
pentru numele lui? A zis Bătrânul: Cel care dispreţuieşte banii este 
dator să se îngrijească şi de mântuirea aproapelui după putinţă. 
Căci porunca Domnului şi Dumnezeului nostru pe amândouă le 
porunceşte. Dacă, deci, ştia cu siguranţă că tatăl lui a dat datoria 
înapoi şi propunea să jure iarăşi şi să o depună a doua oară, ce 
altceva a făcut decât să-l arate pe aproapele în faţa lui Dumnezeu 
şi a oamenilor ca nedrept şi doritor de câştig urât, iar pe sine s-a 
proclamat şi foarte bogat, şi neiubitor de argint. Aceasta nu este 
atât lepădare de avere, cât slavă deşartă, sau, să spunem mai 
adevărat, pildă de invidie şi mânie. A zis fratele: Ce trebuia, deci, 

să facă, de vreme ce jurământul a fost cerut de cel care-i zicea că 
este dator? A răspuns Bătrânul: Dacă era desăvârşit, nici să jure 
nu era dator, nici să ceară celuilalt să jure, mai ales că era bogat şi 
ştia sigur că datoria a fost dată înapoi. A zis fratele: Deci, nu era 
nevoie să-i dea monedele? A zis Bătrânul: Mult mai bine era ca 
acesta să fie păgubit, dar să fugă de jurământ şi să câştige iubirea 
şi să nădăjduiască plată de la Dumnezeu, decât slava deşartă şi să 
arate oamenilor că este nedrept cel care l-a adus la jurământ. Căci 
aceasta este pizmă şi ură faţă de celălalt. Deci, ia aminte, fiule, 
căci numai acelea sunt bine primite la Dumnezeu, cele făcute 
pentru un scop bun şi cu gând iubitor de Dumnezeu. Şi folosindu- 
se fratele, a plecat. 

254. A zis un Bătrân: Cel care laudă pe monah îl dă pe mâna 
satanei! 

255. A zis iarăşi: Toate câte gândeşte omul, de la cer în jos, 
zadarnic le gândeşte. Cel care rămâne cu nădejde întru pomenirea 
lui lisus, acesta este în adevăr. 

256. Unui monah care locuia la Schit i-a fost pârât fiul la 
cârmuitor şi a fost închis. Şi i s-a transmis de către mama 
copilului: Scrie cârmuitorului să-l sloboadă! A zis, deci, monahul: 
Şi, dacă el va fi slobozit, nu va fi prins altul în locul lui? A zis cel 
care i-a adus mesajul: Da! Şi el a zis: Şi care este folosul dacă 
slobozindu-l pe el aduce bucurie în inima mamei lui şi luând 
întristarea ei o duce în inima altei femei? 

257. Acelaşi Bătrân lucra mult cu mâinile sale. Şi ţinea ceea ce 
era de ajuns pentru trebuinţa lui şi restul dădea săracilor. 
Făcându-se secetă, a trimis mama pe fiul ei la el, rugându-l să le 
dea puţine pâini. Şi auzind Bătrânul, a zis fiului său: Sunt şi alţii 
acolo care au nevoie ca voi? A zis: Da, sunt mulţi! şi închizând uşa 
în faţa lui, a zis plângând: Pleacă, fiul meu! Cel care poartă de 
grijă acelora vă va purta şi vouă de grijă! L-a întrebat pe el un 
frate: Acum, nu s-a îndoit gândul tău, alungând astfel pe fiul tău? A 
zis Bătrânul: Dacă nu se va sili pe sine omul în fiecare lucru, plată 
nu are. 

258. A zis un Bătrân: Orice viclenie care nu se săvârşeşte nu 
este viclenie. Şi orice dreptate care nu se săvârşeşte nu este 
dreptate. Căci asemenea este omul care nu are gânduri viclene şi 
bune cu pământul Sodomei şi Gomorei, pentru că sărat fiind, nici 
roade nu face, nici buruieni. lar pământul bun scoate şi grâu, şi 
neghină. 

259. A zis un Bătrân: Stând eu odată lângă un alt Bătrân, l-a 
cercetat pe el o fecioară, zicând: Părinte, am postit două sute de 

duminici”, câte şase zile; am spus cu voce tare Noul şi Vechiul 
Testament. Ce rămâne să mai fac? I-a zis ei Bătrânul: Ţi s-a făcut 
ţie batjocura cinste? A zis: Nu! Paguba câştig şi străinul ca rudenia 
după trup, lipsa ca belşugul? A zis: Nu! A răspuns Bătrânul: 
Aşadar, nu ai postit şase zile din şapte, nici Vechiul şi Noul 
Testament nu le-ai rostit, ci te-ai înşelat pe tine însăţi. Mergi, deci, 
şi lucrează, căci nu ai făcut nimic. 

260. A zis un Bătrân: Omul care de bunăvoie se dă pe sine 
întristării, cred că pe unul ca acesta Dumnezeu îl socoteşte 
împreună cu mucenicii, căci în loc de sânge i se socotesc lui 
lacrimile. 

261. A zis un Bătrân: Copilul care pune cuvântul lui între cei 
mari asemenea este omului care aruncă foc în sânul fratelui său. 
Ziceau Bătrânii: Să educați pe copii, fraţilor, ca să nu vă educe 
aceia pe voi. 

262. Un frate a mers în muntele Fermei, la un mare Bătrân şi i- 
a zis: Avva, ce să fac, că se pierde sufletul meu? A zis lui Bătrânul: 
De ce, fiule? Şi i-a zis lui fratele: Când eram în lume, cu adevărat 
mult posteam şi privegheam şi era multă străpungere şi căldură în 
mine. lar acum, Avva, nu văd nimic bun în mine. l-a zis lui 
Bătrânul: Crede-mă, fiule, că cele câte făceai când erai în lume, 
din slavă deşartă şi din lauda oamenilor aveai râvna şi erau 
neprimite înaintea lui Dumnezeu. De aceea nici satana nu te lupta, 
căci nu voia să-ţi taie râvna, dar acum, văzându-te pe tine ostaş al 
lui Dumnezeu şi ieşit împotriva lui, şi el şi-a întors armele 
împotriva ta. De aceea lui Dumnezeu li place un psalm pe care-l 
spui acum cu străpungere mai mult decât o mie pe care-i spuneai 
în lume. Şi primeşte puţinul tău post mai mult decât săptămânile 
pe care le posteai în lume. A zis lui fratele: Acum nu mai postesc 
deloc. Şi toate lucrurile bune pe care le aveam în lume au fugit de 
la mine. A zis lui Bătrânul: Frate, îţi este de ajuns ceea ce ai! 
Rabdă numai şi eşti bine! Şi deoarece fratele stăruia şi zicea: Cu 
adevărat, Avva, se pierde sufletul meu!, atunci Bătrânul i-a zis: 
Crede-mă, frate, nu am vrut să-ţi spun, ca să nu se vatăme gândul 
tău, dar te văd dus în trândăveală de satana. lţi spun: această 
socotinţă a ta că atunci când erai în lume făceai lucruri bune şi 
petreceai bine, este mândrie. Căci aşa şi fariseul a pierdut toate 
câte făcuse bine. De aceea, acum când socoteşti că nimic bun nu 
faci, aceasta îţi este de ajuns, frate, pentru mântuire, căci este 
smerenie. Aşa s-a îndreptat şi vameşul, nefăcând nimic bun. Căci 
lui Dumnezeu îi place mai mult omul păcătos şi nepăsător care are 


° Prin duminică numeşte săptămâna. Deci: Am postit două sute de 
săptămâni, câte şase zile. 

zdrobire de inimă şi smerenie” decât cel care face multe lucruri 
bune şi are în sine socotinţa că totdeauna face binele. Şi folosindu- 
se mult fratele, a pus metanie Bătrânului, zicând: Astăzi, Avva, s-a 
mântuit sufletul meu prin tine! 

263. A fost întrebat un Bătrân: Ce înseamnă că pentru fiecare 
vorbă deşartă” se va da seamă? Şi a răspuns: Orice cuvânt rostit 
despre un lucru trupesc este vorbire deşartă. Numai a vorbi 
despre mântuirea sufletului, aceasta nu este vorbire deşartă. De 
aceea să iei aminte la toate şi să taci este mai bine. Căci cum 
vorbeşti binele, vine la mijloc şi răul. 

264. Altădată s-a arătat satana unui Bătrân şi i-a zis: Nu eşti 
creştin! A răspuns Bătrânul şi a zis: Oricine aş fi sunt oricum 
deasupra ta! I-a zis lui satana: Îţi spun ţie că în iad vei merge! A 
răspuns Bătrânul: Nu eşti tu judecătorul meu şi nici Dumnezeul 
meu! 

265. Un frate a întrebat pe un Bătrân zicând: Cum, părinte, de 
neamul nostru nu poate să ţină nevoinţa Părinților? Şi a zis 
Bătrânul: Pentru că nu iubeşte pe Dumnezeu, nici nu fuge de 
oameni, nici nu urăşte materia lumii. Căci omului care fuge de 
oameni şi de materie de la sine îi vine străpungerea şi nevoinţa. 
Precum cel care vrând să stingă focul aprins în ogorul său, dacă nu 
apucă să taie mai întâi materia care este înaintea lui, nu-l poate 
stinge, aşa şi omul, dacă nu pleacă într-un loc unde cu osteneală 
îşi găseşte chiar şi pâinea lui, nu poate să dobândească nevoinţă. 
Căci sufletul, dacă nu vede, nu pofteşte degrabă. 

266. A zis iarăşi: Cel care fură sau cel care minte, sau cel care 
face un alt păcat, de multe ori, îndată ce a săvârşit păcatul, 
suspină sau se osândeşte pe sine şi ajunge la pocăință. Iar cel care 
ţine minte răul în sufletul lui, fie că mănâncă, fie că bea, fie 
doarme, fie se plimbă, ca un microb îl roade aceasta. Aşadar, 
mereu are nedespărţit de el păcatul. Şi rugăciunea lui i se face 
blestem şi toată osteneala lui, chiar şi dacă îşi varsă sângele 
pentru Hristos, nu este primită. 

267. A zis un Bătrân: Dacă te cercetează pe tine unii şi-i vezi de 
departe, stai la rugăciune şi spune: Doamne, lisuse Hristoase, 
izbăveşte-ne pe noi de vorbirea de rău şi de clevetiri. Şi fă-i să 
plece cu pace din locul acela. 

268. A zis iarăşi: Dacă trupul tău este bolnav, pe măsura lui fă 
şi trebuinţa ta, ca nu cumva să cazi în slăbiciune şi să ceri 
mâncăruri şi să îngreuiezi pe cel care te slujeşte. 

269. A fost întrebat un Bătrân despre scurgerile din timpul 

somnului, ca şi când ar fi fost amestec cu femeie sau de unul 
singur. Şi a răspuns zicând: Să nu o puneţi deloc pe seama 
voastră, ci să socotiți ca şi când vă curge nasul. Căci dacă 
plimbându-te prin locuri publice vezi un han şi apropiindu-te treci 
pe lângă el şi miroşi miresmele cărnurilor, înseamnă că ai mâncat 
sau nu? Cu siguranţă îmi vei spune nu. Aşa nici scurgerile din 
timpul somnului nu-ţi aduc întinare. Căci dacă te vede vrăjmaşul 
că te temi, mai mult te atacă. Ia seama, deci, ca atunci când vii în 
simţire să nu consimţi cu cugetul. 

270. Un frate a întrebat pe un Bătrân: Este bine să cercetezi pe 
Bătrâni sau să te linişteşti? A zis lui Bătrânul: A cerceta pe Bătrâni 
era canonul Părinților din vechime. 

271. A zis un Bătrân: Am urât pe cei mai tineri care iubesc 
slava deşartă, că se ostenesc şi plată nu au pentru că vânează 
slava oamenilor. A zis lui un alt Bătrân mult mai cunoscător: Eu îi 
primesc şi încă mult. Căci este mai de folos tânărului să aibă slavă 
deşartă decât să fie nepăsător. Pentru slavă deşartă este nevoie şi 
să se înfrâneze, şi să privegheze, şi să îndure frigul, şi iubire să 
dobândească, şi necazuri să poarte pentru laudă. Deci, după o 
astfel de vieţuire, vine la el Harul lui Dumnezeu zicându-i aşa: De 
ce nu te osteneşti pentru Mine, ci pentru oameni? Atunci se 
încredinţează să nu mai ia aminte la slava omenească, ci la cea a 
lui Dumnezeu. Şi auzind a zis: Cu adevărat aşa este! 

272. Un frate care era stăpânit de întristare silea pe un Bătrân 
zicând: Ce să fac, că gândurile mă atacă zicându-mi: Nu te-ai 
lepădat de lume la timpul cuvenit şi nu te poţi mântui. I-a zis lui 
Bătrânul: Şi dacă nu putem să intrăm în pământul făgăduinţei, ne 
este mai de folos ca oasele noastre să cadă în pustie” decât să ne 
mai întoarcem în Egipt! 

273. A fost întrebat un Bătrân: Bine este să mijlocim în cearta 
fraţilor? Şi răspunzând a zis: Fugiţi de acestea. Căci scris este: 
Dreptul îşi întoarce în altă parte urechile, ca să nu audă osândirea 
sângelui nevinovat, şi îşi închide ochii săi, ca să nu vadă 
nedreptatea. 

274. A fost întrebat un Bătrân: Cum poate omul să locuiască 
singur? Şi răspunzând, a zis: Luptătorul, dacă nu se luptă alături 
de mulţi alţii, nu poate să înveţe meşteşugul biruinței, ca astfel să 


° Numeri 14, 29-33. 

° Denumirea Egipt, în terminologia ecleziastică, cu înţeles metaforic, 
înseamnă viaţa departe de Dumnezeu, stricăciunea şi robia omului, în 
împărăţia sau mai bine zis în captivitatea păcatului. Simbolismul acesta a 
reieşit, evident, din evenimentul istoric al robiei de veacuri a israeliților 

poată să se lupte de unul singur cu vrăjmaşul. Aşa şi monahul, 
dacă nu se va nevoi cu fraţii şi nu va învăţa astfel meşteşugul 
luptei cu gândurile, nu poate să locuiască singur şi nici să se 
împotrivească gândurilor. 

275. A fost întrebat un Bătrân: Bine este să învăţăm pe de rost 
Dumnezeieştile Scripturi? lar el a zis: Oaia primeşte de la păstor 
iarbă bună să mănânce, dar mănâncă şi din iarba pustiei. Deci, 
când se arde de la mărăcini, mănâncă iarbă şi se îndulceşte gura ei 
şi încetează arsura mărăcinilor. Aşa şi omului îi este bună citirea 
Sfintelor Scripturi împotriva uneltirilor dracilor. Căci şi dacă 
cineva se află în biserică, fie cu mulţi, fie cu puţini, şi îşi închide 
gura sa ca să nu strige către Dumnezeu, acela lucrul dracilor 
lucrează. Căci şi dracii, neputând să audă lauda lui Hristos şi 
psalmii, îl împiedică0. 

276. A zis un Bătrân: Cearta îl dă pe om mâniei şi mânia îl 
predă orbirii şi orbirea îl face pe acesta să lucreze tot răul. 

277. Era un monah în Tebaida care avea nevoinţă şi vieţuire 
peste măsură de aspră, stăruind în multe privegheri şi rugăciuni şi 
cereri, silindu-şi trupul la multă neagonisire, cu post şi cu osteneli. 
La început, luând un pumn de linte muiată, mânca în fiecare seară. 
După aceea, după un anume timp, la fiecare două zile îi era de 
ajuns măsura aceasta. Şi această rânduială având la mâncare 
pentru mult timp, a ajuns să mănânce într-o singură zi pe 
săptămână, care era duminica. Deci, din duminică în duminică, 
seara, mânca lintea pe care se întâmpla s-o aibă sau ierburi 
sălbatice, petrecând mult timp aşa, postind cu săptămânile. Dar 
născocitorul răutăţii, diavolul pizmuindu-l, precum a căzut el însuşi 
prin mândrie, şi pe acesta a încercat să-l aducă la aceasta. Deci, i-a 
strecurat lui gândul de mândrie, cum că: ii peste măsură post şi 
priveghere, pe care nu o ţine niciunul dintre oameni. Trebuie să 
faci şi semne spre arătare, ca şi tu să fii căutat pentru nevoinţă şi 
să zideşti pe oameni, văzând ei lucrurile minunate ale lui 
Dumnezeu şi slăvind pe Tatăl nostru cel din ceruri”. Să cerem, 
deci, lucrarea minunilor, căci Mântuitorul Însuşi a zis: Cereţi şi vi 
se va da Deci, monahul, o asemenea cerere cu rugăciune 
stăruitoare aducea lui Dumnezeu. Iar iubitorul de oameni şi Bunul 


0 În apoftegma aceasta întâlnim o poziţie contrară altor părinţi ai 
pustiei, din vechime, care recomandau fuga de psalmodiere în biserică, 

Dumnezeu, Care vrea ca toţi să se mântuiască”, văzând rătăcirea 
lui şi aducându-şi aminte de osteneala şi nevoinţa lui, nu a îngăduit 
vrăjmaşului să-l ispitească până la sfârşit şi să-l arunce în căderea 
mândriei, cea mai rea decât toate. De aceea şi lui i se potriveşte 
mult cuvântul psalmistului: Când va cădea, nu se va zdruncina, 
pentru că Domnul întăreşte mâna lu. Deci, i-a venit lui gândul că 
Apostolul zice: Nu că de la noi înşine suntem destoinici să cugetăm 
ceva. Dacă, aşadar, unul ca el a zis nu sunt destoinic, cu cât mai 
mult am eu nevoie să fiu învăţat? Mă voi duce la cutare pustnic şi 
ceea ce îmi va spune şi mă va sfătui ca de la Dumnezeu voi primi 
îndrumarea spre a mă mântui. Şi Avva către care a mers era mare 
şi renumit, înaintat în vedere şi destoinic să folosească pe cei care 
veneau la el şi să zidească cum se cuvine pe cei care-l întrebau. Şi 
ieşind monahul din chilia lui, a venit la acela. Intrând, deci, la el, 
Bătrânul a văzut două maimuțe şezând pe umerii lui şi ţinându-i 
gâtul lui legat cu lanţuri. Şi fiecare se silea să-l tragă spre ea. Şi 
văzând aceasta şi cunoscând pricina, căci era bărbat de Dumnezeu 
învăţat, suspinând, a lăcrimat în linişte. Şi după rugăciune şi 
obişnuita îmbrăţişare, au stat un ceas aşezaţi fără să vorbească. 
Căci acesta era obiceiul la Părinţii de acolo. După aceea a zis 
monahul care venise în vizită: Părinte, fii mie de folos şi dă-mi 
temei pentru calea mântuirii! Şi i-a răspuns Bătrânul: Nu sunt 
destoinic, fiule, spre aceasta! Că şi eu însumi am nevoie de 
îndrumare. Şi el a zis către acesta: Nu te lepăda, Avva, de la a-mi fi 
de folos. Căci am încredințare întru tine şi am legat gândul meu să 
primească sfatul tău. Iar el s-a lepădat iarăşi zicând: Nu mă asculţi 
pe mine, de aceea mă lepăd. Iarăşi monahul l-a încredinţat şi i-a 
dat lui cuvântul: Orice îmi spui voi asculta ca de un înger. Atunci i- 
a zis Bătrânul: Primeşte punga aceasta cu monede, mergi în cetate 
şi cumpără zece pâini şi zece xeste? de vin şi zece litre de carne şi 
adu-le aici. Deci, a început să se întristeze, dar a primit şi s-a dus. 
Şi pe cale multe gânduri îl frământau: Ce i s-a părut Bătrânului 
acestuia şi cum voi cumpăra acestea? Căci se vor sminti mirenii 
văzându-mă pe mine luând acestea. Dar, plângând şi lăcrimând, s- 
a dus. Şi ruşinându-se, prin cineva a cumpărat pâinile şi prin 
altcineva a luat vinul. Şi zicea: Vai mie, ticălosul, cum voi cumpăra 
carnea, eu însumi sau prin altcineva? Dar cu ruşine a găsit un 


01 Timotei 2, 4. 

° Psalmul 26, 34. 

0 Vezi 2 Corinteni 3, 5. 

0 Beornc: a) Unitate romană de măsurare a lichidelor, care s-a 
răspândit în Grecia. Xestul atic avea o capacitate de aproximativ 0, 4 litri 
b) Butoiaş, vas pentru lichide. 

mirean, i-a dat moneda şi acela, cumpărând carnea, i-a dat-o lui. 
Luând monahul ce cumpărase, a dus Bătrânului. Şi i-a zis lui 
Bătrânul: Nu cumva ai uitat că mi-ai dat cuvântul ca ceea ce îţi 
spun să asculţi? Ia, deci, acestea şi mergi la chilia ta şi rugându-te 
hrăneşte-te cu o pâine, un xest de vin şi o litră de carne pe zi. Şi 
după zece zile vino aici! lar el, auzind şi neîndrăznind să i se 
împotrivească, luându-le, s-a îndepărtat plângând. Şi întristându-se 
foarte de lucrul acesta, zicea: De la ce post la ce am ajuns? Şi îşi 
zicea: Voi face? Nu voi face? Dacă nu voi face, voi înfrunta pe 
Dumnezeu, căci am dat cuvânt că tot ceea ce îmi va zice ca de la 
Dumnezeu voi primi. Şi acum, Doamne, vezi smerenia mea şi 
miluieşte-mă, iertându-mi păcatele mele, că iată acum sunt silit să 
făptuiesc împotriva voinţei mele pe care o aveam despre înfrânare. 
Şi aşa plângând a venit la chilie şi a făcut cum i-a poruncit 
Bătrânul. Şi rugăciunea lui mai întărită s-a făcut şi când trebuia să 
mănânce cu lacrimi uda cele ce se întâmplau şi zicea: Doamne, m- 
ai părăsit? Aşa, deci, văzând Dumnezeu pocăinţa lui şi smerenia, a 
dat mângâiere în inima lui. Şi venind la cunoştinţa pricinii pentru 
care i s-a întâmplat să fie nesimţitor, cum credea, a mulţumit lui 
Dumnezeu şi a descoperit cuvântul prorocesc, că toată dreptatea 
omului este ca o cârpă lepădată” şi că de n-ar zidi Domnul casa şi 
n-ar păzi cetatea, în zadar s-ar osteni păzitorul ei. Aşadar, a venit 
la Bătrânul, istovit la trup şi chinuit mai mult decât în săptămânile 
în care petrecea nemâncat. Văzându-l Bătrânul aşa de smerit, l-a 
primit cu faţa luminoasă. Şi făcând rugăciune, s-au aşezat tăcând. 
Apoi a zis Bătrânul: Fiule, iubitorul de oameni Dumnezeu te-a 
cercetat şi nu a lăsat pe vrăjmaşul să te stăpânească. Căci pururi 
pentru pricini care par binecuvântate, acela obişnuieşte să-i înşele 
pe cei care urmăresc virtutea şi să-i ducă spre cuget de îngâmfare. 
Îi sileşte pe aceştia şi îi îndeamnă să încerce măsuri mari ale 
izbânzilor, încât în felul acesta să-i doboare. Căci la Dumnezeu 
nicio patimă păcătoasă nu este mai urâcioasă decât mândria. Şi 
nicio izbândă nu este mai cinstită ca cea a smereniei. Vezi pentru 
amândouă pilda Fariseului şi a vameşului. Exagerările sunt 
primejdioase în amândouă direcţiile. Unul dintre Bătrâni zice că 
supramăsurile sunt ale dracilor. Mergi, deci, pe calea 
împărătească după Dumnezeiasca Scriptură şi nu te abate nici la 
stânga, nici la dreapta, ci foloseşte mijlocul. Iar măsura la mâncare 
este să mănânci în fiecare seară. lar dacă este trebuinţă, fără 
îndoială să te potriveşti vremii. Şi fie că pentru o suferinţă sau 
pentru altă pricină se întâmplă să nu ţii ceasul rânduit, precum şi 


0 Isaia 24, 6. 
0 Psalmul 126, 1. 

dacă se întâmplă să iei hrană o zi da şi una nu, să nu ai îndoială, că 
nu sub Lege, ci sub Har suntem”. Mâncând, însă, să nu vrei să te 
saturi, ci să te înfrânezi, mai ales la mâncărurile gustoase. Pe cele 
de nimic să le cauţi totdeauna. Şi inima ta să o păzeşti, nevoindu-te 
mai ales cu cugetarea smerită. Căci Jertfa lui Dumnezeu - zice 
prorocul - duhul umilit; inima înfrântă şi smerită Dumnezeu nu o 
va urgisi. Şi iarăşi acelaşi Sfânt David zice: M-am smerit şi m-am 
mântuit”. Şi prin prorocul Isaia zice Domnul: Spre unii ca aceştia 
Îmi îndrept privirea Mea: spre cei smeriţi, cu duhul umilit şi care 
tremură la cuvântul Meu”! Deci, toată nădejdea ta, fiule, pune-o în 
Domnul” şi mergi în pace pe calea ta. Şi El va scoate ca lumina 
dreptatea ta şi judecata ca lumina de amiază”. Astfel, deci, folosind 
pe fratele şi întărindu-l şi îndulcindu-se împreună cu el de cele ce 
se aflau acolo, l-a slobozit, bucurându-se în Domnul. Şi acesta 
mergând pe drum, zicea: Să se întoarcă spre mine cei ce se tem de 
Tine şi cei ce cunosc mărturiile Tale. Şi: Certându-mă m-a certat 
Domnul, dar morţii nu m-a dat Şi: Certa-mă-va dreptul cu milă şi 
mă va mustra! ?. Şi către sine zicea: Întoarce-te, suflete al meu, la 
odihna ta, că Domnul ţi-a făcut bine” şi altele. Şi aşa, venind la 
chilia sa, a trăit după temeiurile Bătrânului, cu smerenie şi 
străpungere petrecând restul vieţii sale până când a ajuns bărbat 
desăvârşit, la măsura vârstei plinirii lui Hristos”. 

278. A fost întrebat un Bătrân: Ce este viaţa monahului? Şi a 
răspuns: Gură adevărată, trup neprihănit, inimă curată! 

279. Zicea un Bătrân: Părinţii prin asprime au intrat înăuntru, 
iar noi, dacă putem, prin bunătate intrămo. 

280. Zicea un Bătrân despre Moise că atunci când a lovit 


° Romani 6, 14. 

° Psalmul 50, 19. 

° Psalmul 114, 6. 

0 Isaia 66, 2. 

° Psalmul 72, 28 şi 36, 5. 

° Psalmul 36, 6. 

0 Psalmul 118, 79. Aici călugărul aplică versetul la situaţia sa. 

° Psalmul 117, 18. 

° Psalmul 140, 5. 

° Psalmul 114, 7. 

0 Efeseni 4, 13. 

0 Este o trimitere directă la cuvintele Sfântului Pavel: Vezi deci 
bunătatea şi asprimea lui Dumnezeu: Asprimea Lui către cei ce au căzut, 
în bunătatea Lui către tine, dacă vei stărui în această bunătate; altfel şi 
tu vei fi tăiat (Romani 11, 22). 

Egiptul” a privit încoace şi încolo - adică gândurile sale - şi nu a 
văzut pe nimeni. Şi cunoscând că nimic rău nu vede în sine făcând, 
ci totul făcea pentru Dumnezeu, aşa a lovit Egiptul. 

281. Zicea un Bătrân despre vorba din psalm: Și voi pune 
stânga lui peste mări şi dreapta lui peste râuri că aceasta este 
despre Mântuitorul. Stânga lui peste mări, adică peste lume. Iar 
peste râuri dreapta lui, aceştia sunt Apostolii care au adăpat lumea 
prin credinţă. 

282. A zis unul din Bătrâni: Animalul curat, spune Scriptura, 
este cel care rumegă mâncarea lui şi copita picioarelor lui este 
despicată în două”. Aşa şi omul cel bun crede şi primeşte cele două 
testamente, precum se află în Sfânta Biserică, în timp ce în erezii 
în chip diferit sunt lipsite. Şi este dator omul să rumege mâncarea 
cea bună, dar nu şi pe cea rea. Este o hrană folositoare, adică 
gândurile bune, tradiţia învăţătorilor sfinţi şi altele ca acestea. Iar 
hrana cea rea sunt gândurile stricăcioase care au legătură cu 
diferitele păcate şi greşeli ale oamenilor. 

283. A zis un Bătrân: Dacă vreun cuvânt se ridică în inimă 
fratelui care stă în chilie şi se grăbeşte asupra cuvântului, fără să 
fi ajuns la măsură şi fără ca Dumnezeu să-l atragă, atunci dracii 
stau şi-i arată cuvântul cum vrea el. 

284. Un frate a întrebat: Care este lucrarea sufletului ca să 
rodească? Şi a răspuns Bătrânul: Lucrarea sufletului este liniştea 
trupului şi multă rugăciune trupească? şi să nu ia aminte la 
căderile oamenilor, ci numai la ale sale. Dacă omul rămâne cu 
răbdare în acestea, nu va întârzia până când sufletul lui va rodi. 

285. A zis un Bătrân: Mulţi dintre monahi au risipit averi, au 
părăsit tată şi mamă, fraţi şi rudenii pentru păcatele lor. Şi intrând 
în obşti au izbutit virtuțile cele mari, dar, împiedicându-se de 
lucrurile mici şi neînsemnate, s-au făcut batjocura dracilor”, 
deoarece s-au înconjurat pe ei înşişi de traiste şi lăzi având în ele 
fructe şi poame uscate, de ace şi foarfece, cuțite şi curele. Aceştia 
sunt socotiți iubitori de ei înşişi de către cei care cugetă drept, iar 
după Dumnezeiasca Scriptură sunt trimişi în întunericul cel mai 


0 Ieşire 2, 12. 

° Psalmul 88, 26. 

0 Levitic 11, 1 ş.a.. 

0 Prin cuvântul din textul vechi evyxii owpatıkń se înţelege rugăciunea 
la care participă şi trupul omului, de exemplu prin statul în picioare, cu 
mătănii, îngenuncheri, privegheri ş. a. (ET). 

° Din punctul acesta până la sfârşitul apoftegmei, cei doi codici mai 
vechi pe care-i folosim, 108 şi 127, sunt distruşi. Codicele sinaitic 454 ne 
redă continuarea pe care o prezentăm (ET). 

dinăuntru ca blestemaţi”. Căci blestemat - zice - este cel care 
schimbă dogmele Părinților”. De partea lui Ianes şi a lui Anania şi 
Safira’ se vor învrednici, ca unii înaintați în acestea şi părtaşi. 

286. Un frate a întrebat pe unul dintre Părinţi despre gândul 
hulei, zicând: Este strâmtorat sufletul meu, Avva, de gândul hulei! 
Fie-ţi milă şi spune-mi de unde mi se întâmplă şi ce să fac? A 
răspuns Bătrânul şi a zis: Gândul hulei ni se întâmplă de la 
vorbirea de rău, de la dispreţuirea şi de la osândirea celuilalt. Şi 
mai ales de la mândrie şi de la a face cineva voia lui, şi de la 
nepurtarea de grijă faţă de rugăciune, şi de la mânie şi furie. 
Acestea toate sunt semne ale mândriei care ne pregăteşte să 
cădem în patimile spuse mai sus, ale vorbirii de rău, dispreţuirii şi 
osândirii. Şi de acolo se naşte gândul hulei. Deci, dacă va zăbovi în 
suflet, dracul acesta al blasfemiei te va da în mâna dracului 
desfrâului şi te va duce la ieşirea din minţi. Şi dacă nu-şi vine în 
fire omul, se pierde. 

287. Un frate a întrebat pe un Bătrân, zicând: Părinte, ce 
înţelege prorocul când zice: Nu este mântuire lui întru Dumnezeul 
lui? Şi a zis Bătrânul: Gândurile necurate le înţelege, cele care 
îndepărtează sufletul de Dumnezeu, când se strâmtorează din 
pricina celor întâmplate. 

288. A zis un Bătrân: Trebuie să fugi de toţi cei care lucrează 
fărădelegea”, chiar dacă sunt prieteni sau rudenii, chiar dacă au 
vrednicie de preoţi sau împărați. Căci lepădarea de cei care 
lucrează fărădelegea ne dăruieşte prietenia lui Dumnezeu şi 
îndrăzneala”. 

289. A zis iarăşi un Bătrân: Mai bine este să locuieşti cu trei 
care se tem de Dumnezeu decât cu mii care nu se tem de 
Dumnezeu. Căci în zilele din urmă în obştile cu cel mult o sută de 


° Matei 8, 12; 22, 13. 

0 Vezi Deuteronom 27, 17. 

° 2 Timotei 3, 8. Este vorba despre unul dintre magii din Egipt care s- 
au împotrivit lui Moise. Conform lui Teodoret, numele Ianes şi Iambres, 
Apostolul Pavel le cunoaşte din învăţătura nescrisă a iudeilor (vezi P. 
Trembelas) (ET). 

° Fapte 5, 1-11. 

° Psalmul 3, 3. 

0 Vezi Psalmul 5, 5-8; 6, 9-11; 27, 3; vezi şi apoftegma 290. 

0 Aici sensul îndrăznelii este folosit cu înţelesul ei bun şi exprimă 
curajul smerit pe care îl simte sufletul simplu al celui drept în faţa lui 
Dumnezeu. 

călugări se vor afla puţini mântuiţi”. Iar la chilioţi” mult mai puţini. 
Căci toţi se vor întoarce, iubind mesele şi lăcomia pântecelui. Căci 
mulţi sunt chemaţi, dar puţini aleşi!” Şi tuturor le place iubirea de 
stăpânire şi iubirea de arginti. 

290. Acelaşi a zis: Nu este de folos să vă alipiţi de călcătorii de 
lege, nici în Biserică, nici în piaţă, nici în adunări, nici la tribunal, 
în niciun chip şi în niciun loc. Căci trebuie cu desăvârşire să te 
separi de părtăşia cu cei care calcă legea. Tot omul călcător de 
lege este vrednic de lepădare şi părtaş la osânda veşnică. Şi fără 
de lege este cel care calcă porunca lui Dumnezeu”. 

291. A zis un Bătrân: Nu există lucru mai sărac decât mintea 
care filosofează fără Dumnezeu despre cele ale lui Dumnezeu. Căci 
cel care învaţă fie în biserică, fie în chilie este dator ca el să facă 
primul cele pe care le spune şi învaţă. Cuvine-se ca plugarul ce se 
osteneşte să mănânce el primul din roade”. 

292. Un frate a întrebat pe un Bătrân zicând: Părinte, cum unii 
văd descoperiri şi vedenii cu îngeri? Şi a zis Bătrânul: Fericit este, 
fiule, cel care-şi vede păcatele sale neîncetat, pentru că unul ca 
acesta neîncetat veghează. Şi i-a zis lui fratele: Eu, părinte, am 
văzut acum câteva zile un frate scoțând un drac dintr-un alt frate. 
Şi i-a zis lui Bătrânul: Nu vreau să scot draci şi să vindec de boli, ci 
vreau şi rog pe Dumnezeu să nu intre în mine vreun drac, ci să mă 
curăţ pe mine de gânduri necurate. Şi iată aşa am ajuns mare! 
Căci dacă cineva va curăța inima sa de gânduri necurate şi 
neobosit săvârşeşte ceasurile” şi slujba canonului său, îţi spun că 
se va învrednici împreună cu Părinţii făcători de minuni de 
Împărăţia Cerurilor. 

293. Povestea unul dintre Părinţi că în Tesalonic era o 
mănăstire de fecioare. Şi una dintre ele, prin lucrarea vrăjmaşului 
tuturor, era luptată să iasă din mănăstire. leşind, deci, a căzut în 
desfrânare, împinsă de dracul care-şi bătuse joc de ea înainte de 
ieşire. Şi căzând, a petrecut mult timp în desfrânare. Dar, după 
ceva vreme, s-a întors la pocăință, din bunătatea lui Dumnezeu 
care a lucrat în ea, şi venind la obştea ei cu părere de rău, căzând 


° Am urmărit în punctul acesta textul codicelui 127. Codicele 108 şi 
454 nu vorbesc despre chilioţi, ci după expresia „puţini se vor mântui” 
continuă cu: „la 50 de călugări socotesc că mult mai puţini. Căci toţi se 
vor pierde... ş.a”. 

0 Chiliile erau o zonă izolată a Nitriei, unde se refugiau pustnicii care 
căutau nevoinţă mai aspră şi mai multă linişte. 

° Matei 20, 16. 

0 Vezi 1 Tim. 1, 9. 

0 2 Timotei 2, 6. 

° La ore rânduite se sculau şi făceau rugăciune. 

înaintea porţii, s-a sfârşit. lar moartea ei a fost descoperită unuia 
dintre sfinţi. Şi a văzut acesta pe îngeri venind să ia sufletul ei şi 
pe draci mergând în urma ei. Şi s-a făcut sfadă între ei. Pe deo 
parte îngerii ziceau: A venit fiind în pocăință! Iar pe de altă parte 
dracii ziceau: Ne slujeşte nouă de atât timp şi este a noastră! Şi 
certându-se ei mult timp pentru aceasta, dracii ziceau: Nici nu a 
apucat să ajungă la obşte, cum se spune, deci, că s-a pocăit? Au 
răspuns îngerii şi au zis: Din clipa în care Dumnezeu a văzut 
dorinţa ei înclinând spre El, i-a primit pocăinţa. Şi este stăpână a 
pocăinţei ei pentru scopul pe care şi l-a pus. Iar Stăpânul vieţii 
este Stăpânul şi Domnul tuturor. Cu acestea fiind ruşinaţi, dracii 
au plecat. Iar Bătrânul sfânt care a văzut descoperirea, care era şi 
episcop, a povestit acestea, pe care şi noi le-am auzit şi vi le-am 
vestit vouă. Deci, ştiind acestea, fraţilor, întâi să ne încredinţăm pe 
noi înşine de ajutorul lui Dumnezeu şi să nu ne predăm gândurilor 
în niciun păcat, ci să ne împotrivim lor şi să luptăm cu ele, mai ales 
pentru a nu ieşi din mănăstirea noastră. Căci ştim de unde plecăm, 
dar plecând nu ştim în ce putem cădea. 

294. A zis un Bătrân: Sfinţii care-L au pe Hristos înlăuntrul lor 
şi pe cele de aici le moştenesc, prin nepătimire, şi pe cele de acolo, 
pentru că şi cele de aici, şi cele de acolo sunt ale lui Hristos. Adică, 
cel care-L are pe El Il are şi pe El, şi pe cele ale Lui. Iar cel care 
are patimi, chiar şi lumea toată de ar avea, nimic nu are, fără 
numai patimile care-l stăpânesc. 

295. A zis iarăşi: Nu te minuna că, om fiind, poţi să te faci 
înger. Căci este vorba despre slava cea deopotrivă cu a îngerilor. 
Şi pe aceasta cel care rânduieşte lupta o făgăduieşte celor care se 
luptă. 

296. A zis un Bătrân: Niciodată omul nu este bun, chiar dacă 
voieşte să fie bun, dacă nu locuieşte Dumnezeu în el. Căci nimeni 
nu este bun, fără numai unul, Dumnezeu!0 

297. A zis iarăşi: Cel care primeşte să fie nedreptăţit de 
bunăvoie şi iartă aproapelui, după fire, este al lui lisus, iar cel care 
nici nu nedreptăţeşte şi nici nu primeşte să fie nedreptăţit, după 
fire, este al lui Adam. Şi cel care nedreptăţeşte sau cel care cere 
dobânzi sau face rele altora, prin acestea, este al diavolului. 

298. A mers un frate la un Bătrân şi i-a zis: Avva, spune-mi 
cuvânt, cum să mă mântuiesc? lar el i-a zis lui: Dacă vrei să te 
mântuieşti, când vizitezi pe cineva, să nu vorbeşti înainte de a fi 
întrebat. Şi fiind pătruns de cuvânt, i-a pus metanie, zicând: Cu 
adevărat multe cărţi am citit, dar o asemenea rânduială nicăieri nu 
am aflat. Şi mult folosindu-se, a plecat. 


Matei 19, 17; Marcu 10, 18; Luca 18, 19. 

299. A zis un Bătrân: Mintea care rătăceşte este oprită în loc 
de citire, de priveghere şi de rugăciune. Dorinţa cea arzătoare este 
potolită de foame şi osteneală şi retragere. Mânia cea mişcătoare 
încetează prin psalmodie şi îndelungă-răbdare şi milostenie. Iar 
acestea dacă sunt făcute la vremurile şi cu măsurile potrivite. Căci 
cele fără măsură şi fără vreme ţin puţin timp, iar cele care ţin 
puţin timp sunt mai curând vătămătoare şi nu folositoare”. 

300. Au întrebat fraţii pe unul dintre Părinţi, zicând: Cum se 
întâmplă că sufletul nu aleargă la făgăduinţele lui Dumnezeu pe 
care le-a făgăduit prin Scripturi, dar spre cele necurate înclină? 
Iar Bătrânul le-a zis: Eu spun că deoarece nu a gustat încă cele de 
sus, de aceea pofteşte cele necurate. 

301. A zis un Bătrân: Dacă stai într-un loc şi vezi pe unii că au 
mângâiere, să nu iei seama la ei. Ci, dacă este vreunul sărac, la 
acela să iei seama cât timp nu are pâine să mănânce, şi vei avea 
odihnă. 

302. A zis un Bătrân: Minciuna este a omului celui vechi, iar 
adevărul iarăşi este al omului celui nou. 

303. A zis iarăşi: Rădăcina faptelor bune este adevărul. lar 
minciuna este moarte. 

304. A zis un Bătrân: Credeţi-mă, fiilor, când spun: Precum 
lauda cea mare şi slava cea mare este a împăraţilor care se 
leapădă de lume şi se fac monahi - pentru că mai de preţ sunt cele 
înţelegătoare decât cele simţitoare - tot aşa ruşinea cea mare este 
a monahului care, având schima monahală, se face împărat. 

305. A zis iarăşi: Chiar dacă firea trezeşte poftele, fraţilor, dar 
sporirea nevoinţei le stinge pe acestea. 

306. A zis un Bătrân altui Bătrân care avea dragoste şi era 
aproape de monahi şi de mireni: Candela luminează multora, dar 
îşi arde gura ei! 

307. A zis unul dintre Bătrâni către altul: Cum de nu sunt lăsat 
slobod să descopăr Bătrânilor gândurile mele? Şi i-a zis lui 
Bătrânul: De nimeni nu se bucură vrăjmaşul mai mult decât de cei 
care nu-şi dau pe faţă gândurile lor. 

308. A zis un Bătrân: Să nu locuieşti în locul în care vezi pe 
cineva având pizmă împotriva ta. Altfel nu vei avea propăşire! 

309. A zis un Bătrân: Dacă în tine s-a făcut batjocura ca şi 
lauda şi sărăcia, ca şi bogăţia şi lipsa, ca şi belşugul, nu mai mori! 
Căci este cu neputinţă celui ce crede drept şi lucrează în evlavie şi 
dreptate să cadă în necurăţia patimilor şi în rătăcirea dracilor. 


Sfârşitul tratatului despre darul deosebirii. 


° Apoftegma este pusă pe seama lui Evagrie. 

CAPITOLUL XI 


DESPRE ACEEA CĂ TREBUIE ÎN TOATĂ VREMEA SĂ 
AVEM TREZVIE 


1. A zis Avva Antonie: Ştiu monahi care au căzut după multe 
osteneli şi au ajuns la ieşirea din minţi deoarece au nădăjduit în 
lucrarea lor şi au nesocotit porunca Celui care a zis: Intreabă pe 
tatăl tău şi-ţi va da de ştire, întreabă pe bătrâni, şi-ţi vor spune. 

2. A zis iarăşi: Dacă este cu putinţă, câţi paşi face monahul sau 
câte picături de apă bea în chilia lui, este dator să îndrăznească a 
le spune Bătrânilor, ca nu cumva să greşească şi în acestea. Căci 
un frate a aflat loc retras şi liniştit în pustie şi l-a rugat pe 
părintele său zicând: Îngăduie-mi să locuiesc în acest loc şi 
nădăjduiesc în Dumnezeu şi în rugăciunile tale că am să mă 
ostenesc mult. Şi nu l-a lăsat pe el Avva, zicându-i: Ştiu cu 
adevărat că te vei osteni mult, dar, pentru că nu vei avea Bătrân, 
vei îndrăzni să crezi că lucrarea ta place lui Dumnezeu. Şi numai 
pentru că îţi va plăcea că faci întru totul lucrarea monahului, o să- 
ţi pierzi osteneala şi mintea. 

3. A zis Avva Antonie: Cel care loveşte bucata de fier mai întâi 
vede în gând ce urmează să facă: seceră, cuţit, secure. Aşa şi noi 
suntem datori să gândim ce virtute vrem să urmăm, ca să nu ne 
ostenim în gol. 

4. Un frate a întrebat pe Avva Arsenie să audă de la el cuvânt. 
Şi i-a zis lui Bătrânul: Câtă putere este în tine, luptă-te ca lucrarea 
ta lăuntrică să fie după Dumnezeu şi vei birui patimile din afară. 

5. A zis iarăşi: Dacă Il căutăm pe Dumnezeu, Acesta ni se va 
arăta şi, dacă [Îl vom ţine pe Acesta, va rămâne cu noi. 

6. Zicea Avva Daniil: M-a chemat într-o zi Avva Arsenie şi mi-a 
zis: Odihneşte pe părintele tău, ca atunci când va pleca la Domnul 
să se roage pentru tine şi să-ţi fie bine! 

7. A zis Avva Agaton: Monahul trebuie să nu-şi lase cugetul să-l 
învinuiască pentru niciun lucru! 

8. A zis iarăşi că fără paza poruncilor dumnezeieşti” omul nu 
ajunge la nicio virtute. 

9. A zis iarăşi: Este nevoie ca omul să ia aminte în tot ceasul la 
judecata lui Dumnezeu! 

10. A venit odată Avva Ammon să treacă râul şi a aflat corabia 

reparându-se şi s-a aşezat deoparte. Şi iată o altă corabie a venit în 
locul acela şi a trecut pe oamenii care aşteptau. Şi i-au zis: Vino şi 
tu, Avva, să treci cu noi! Iar el a zis: Numai în corabia de obşte mă 
urc. Şi avea o legătură de nuiele şi stătea, împletind funie şi iarăşi 
desfăcând-o, până când corabia s-a reparat; şi aşa a trecut. Deci, i- 
au pus lui fraţii metanie, zicând: De ce ai făcut aceasta? Şi a zis lor 
Bătrânul: Ca să nu mă grăbesc totdeauna odată cu gândul. Este şi 
aceasta o pildă ca să păşim cu stare pe calea lui Dumnezeu. 

11. Ziceau despre Avva Ammon că atunci când mergea la 
biserică nu-l lăsa pe ucenicul lui să meargă prea aproape de el, ci 
mai departe. Şi dacă venea să întrebe vreun gând, îndată îl alunga 
zicând: Nu cumva, vorbind noi despre folos, să se închege vorbire 
străină. Pentru aceasta, deci, nu te las prea aproape de mine! 

12. Zicea Avva Ammon către Avva Isaia la început: Cum mă 
vezi acum? Şi i-a zis: Ca pe un înger, părinte! Şi mai târziu îi zicea: 
Acum cum mă vezi? lar el zicea: Ca pe satana! Şi dacă îmi vorbeşti 
cuvânt bun, îl simt ca pe o sabie! 

13. Ziceau despre Avva Ammon că a trăit cu o mică măsură de 
orez două luni. Şi l-a cercetat el pe Avva Pimen şi i-a zis: Dacă plec 
la chilia aproapelui sau dacă acela mă cercetează pentru vreo 
trebuinţă, pregetăm să vorbim între noi ca nu cumva să se cadă în 
vorbire străină. A zis Bătrânul: Bine faci! Căci tinereţea are nevoie 
de pază! A zis Avva Ammon: Deci, Bătrânii ce fac? Şi i-a zis lui: 
Bătrânii care erau înaintați nu aveau înlăuntrul lor altceva sau 
ceva străin în gura lor ca să vorbească. A zis Avva Ammon: Deci, 
dacă apare nevoia să vorbească cineva cu aproapele, voia ta este 
să vorbim din Scripturi sau din cuvintele Bătrânilor? A zis lui 
Bătrânul: Dacă nu poţi să taci, este mai bine să vorbeşti din 
cuvintele Bătrânilor decât din cuvintele Scripturii. Căci este 
primejdie; nu mică. 

14. A zis Avva Alonie: Dacă nu va spune omul în inima lui că eu 
singur şi Dumnezeu suntem în lumea aceasta, nu va avea odihnă! 

15. A zis iarăşi: Dacă vrea omul, de dimineaţă până seara vine 
la măsura dumnezeiască. 

16. Avva Visarion, murind, zicea: Monahul este dator să fie 
precum Heruvimii şi Serafimii, în întregime ochi. 

17. Mergeau odată pe cale Avva Daniil şi Avva Ammoe. Şi zice 
Avva Ammoe: Când vom şedea şi noi în chilie, părinte? A zis Avva 
Daniil: Cine ne lipseşte pe noi acum de Domnul? Dumnezeu este în 
chilie, dar este şi afară Dumnezeu. 

18. A zis Avva Isaia: Nepăsarea şi a judeca pe cineva în cuget 
nu te lasă să vezi lumina lui Dumnezeu. 

19. A zis iarăşi: Să cerem lui Dumnezeu ca să ne dea plâns 
pentru păcatele proprii şi putere să fugim de oameni şi să nu avem 


PATERICUL MARE 


îndrăzneală cu mirenii sau să vorbim cuvinte deşarte, ca să nu se 
întunece mintea îndepărtându-se de la cunoaşterea lui Dumnezeu. 
Căci este cu neputinţă celui care ascultă sau vorbeşte cuvintele 
lumii să aibă îndrăzneala inimii înaintea lui Dumnezeu. Iar cel care 
zice că pe el nu-l vatămă să audă şi să vorbească lucruri lumeşti se 
aseamănă orbului căruia dacă i se aduce făclie nu vede lumina ei. 
Şi de la soarele care luminează toată lumea se vădeşte aceasta, că 
un nor mic care vine acoperă şi strălucirea, şi căldura lui. Acestea 
le ştiu cei care au cunoştinţă. 

20. A zis iarăşi: Să te lupţi ca să scapi de trei patimi care 
distrug sufletul şi care sunt: iubirea de arginţi şi cinstirea” şi 
odihna”. Când acestea împresoară sufletul, nu-l lasă să 
propăşească. 

21. Zicea Avva Petru: Am întrebat pe părintele meu ce este 
robul lui Dumnezeu. Şi mi-a spus că atât cât cineva slujeşte 
oricărei patimi, nu se socoteşte încă rob al lui Dumnezeu, ci este 
rob al aceluia de care este stăpânitO. Atât timp cât el este sub 
stăpânire nu poate să înveţe pe cei stăpâniţi despre aceleaşi 
patimi. Căci este ruşine să înveţe şi să se roage lui Dumnezeu 
pentru ei înainte de a se slobozi el. Cum să se roage pentru altul, 
el însuşi fiind stăpânit de patimi? Căci nici rob al lui Dumnezeu nu 
este, nici prieten”, nici fiu, ca să ceară pentru altul. Ci neîncetat 
este dator să se roage pentru aceasta, ca el să se izbăvească. Căci 
dacă nu se va izbăvi de cele cărora le este rob, faţa lui se va arăta 
plină de ruşine înaintea lui Dumnezeu. Câtă vreme este sub patimi, 
este dator să plângă, că nu s-a învrednicit de îndrăznirea cea către 
Dumnezeu, care este adevărata neprihănire pe care o cere 
Dumnezeu de la tot omul. 

22. A zis iarăşi: De caută cineva pe Domnul cu durere în inimă, 
Acesta îl ascultă pe el. Şi tot ce va cere cu cunoştinţă şi cu grijă şi 
cu durerea în inimă care să nu fie legat de ceva din cele ale lumii, 
ci îngrijindu-se de sufletul lui, ca acesta să se înfăţişeze în faţa 
tronului Lui fără de osândă i se va da. 

23. A zis Avva Teodor Enatul că dacă ne va socoti Dumnezeu 
nepăsările din timpul rugăciunilor şi robirile cele din timpul 
psalmodiilor, nu ne putem mântui. 


0 Este vorba de cinstirea din partea oamenilor. 

° Odihna trupească. Folosim şi noi acelaşi cuvânt în traducere pentru 
că acelaşi cuvânt este folosit în text şi pentru odihna trupească, şi pentru 
odihna sau liniştea sau pacea sufletească. 

24. A zis Avva Teodor cel de la Schit: Vine gândul şi mă tulbură 
şi mă supără, dar la faptă nu are putere să treacă, ci mă împiedică 
numai spre virtute. Iar bărbatul care are trezvie, aruncând gândul, 
se ridică la rugăciune. 

25. A zis Avva Theonăs: Deoarece îndepărtăm mintea noastră 
de la vederea lui Dumnezeu, suntem robiţi de patimile trupeşti. 

26. A zis Amma Teodora: Era un monah şi din pricina mulţimii 
ispitelor zicea: Mă duc de aici! Şi cum şi-a pus sandalele, a văzut 
pe un alt om punându-și şi el sandalele, care i-a zis: Nu din pricina 
mea pleci? Iată, eu voi merge înaintea ta oriunde te vei duce! 

27. Au venit odată nişte fraţi să-l încerce pe Avva Ioan Kolov6s 
că nu lăsa gândul lui să se risipească, nici nu vorbea lucruri ale 
veacului acestuia, şi i-au zis: Mulţumim lui Dumnezeu că a plouat 
anul acesta mult şi au fost udaţi finicii şi vor scoate lăstari şi vor 
afla fraţii lucrul mâinilor. A zis lor Avva loan: Aşa este şi Duhul 
Sfânt. Când coboară în inimile sfinţilor, aceştia se înnoiesc şi dau 
lăstari în frica lui Dumnezeu! 

28. Ziceau iarăşi despre acelaşi că a făcut împletitură pentru 
două coşuri şi a împletit un coş şi nu şi-a dat seama că ajunsese 
coşul lung până la perete, căci gândul lui era prins de vederea lui 
Dumnezeu. 

29. A zis Avva loan: Eu sunt asemenea omului care a adormit 
sub un copac mare şi vede fiare multe şi târâtoare venind spre el. 
Şi, dacă vede că nu poate să le stea împotrivă, aleargă sus în copac 
şi se mântuieşte. Aşa şi eu, stau în chilia mea şi văd gândurile 
viclene venind asupra mea şi când nu am putere împotriva lor 
alerg la Dumnezeu prin rugăciune şi mă mântuiesc de vrăjmaş. 

30. Un Bătrân oarecare de la Schit era ostenitor în cele 
trupeşti, dar nu era cu acribie în gânduri. Deci, a plecat la Avva 
Ioan să-l întrebe despre întristare. Şi auzind de la el cuvânt, s-a 
întors la chilia lui şi a uitat ce îi spusese Avva loan. Şi s-a dus 
iarăşi să-l întrebe. Auzind de la el acelaşi cuvânt, s-a întors. Şi cum 
a ajuns la chilia lui, iarăşi l-a uitat. Aşa s-a dus de multe ori, dar, 
întorcându-se, era stăpânit de uitare. După toate acestea, întâlnind 
pe Bătrân, i-a zis: Ştii, Avva, că am uitat iarăşi ce mi-ai spus. Dar 
ca să nu te supăr nu am mai venit. l-a zis Avva loan: Mergi şi 
aprinde o făclie. Şi a aprins. I-a zis lui iarăşi: Adu şi alte făclii şi le 
aprinde de la ea. Şi a făcut asemenea. Şi a zis Avva loan 
Bătrânului: S-a vătămat cu ceva făclia că ai aprins de la ea alte 
făclii? A zis: Nu! A zis Bătrânul: Tot aşa nici loan nu s-a vătămat. 
Dacă tot Schitul ar veni la mine, nu mă va abate de la Harul lui 
Hristos. Deci, atunci când vrei, vino, nimic deosebind. Şi aşa, prin 
răbdarea celor doi, a ridicat Dumnezeu uitarea de la Bătrân. 
Aceasta este lucrarea schitioţilor, aceea de a da bunăvoință celor 

care se ostenesc şi se silesc pe ei înşişi ca să se câştige unii pe alţii 
pentru lucrul bun. 

31. A întrebat un frate pe Avva loan zicând: Ce să fac că de 
multe ori vine un frate să mă ia la lucru şi eu sunt ticălos şi 
neputincios şi mă ostenesc mult cu lucrul? Ce să fac, deci, ca să 
împlinesc porunca”? Şi răspunzând Bătrânul, a zis: Caleb i-a zis lui 
Isus, fiul lui Navi: Au trecut acum patruzeci şi cinci de ani de când 
a spus Domnul lui Moise cuvântul acesta şi Israel umbla prin 
pustie; şi iată acum am optzeci şi cinci de ani. Şi sunt încă tare, ca 
şi atunci când m-a trimis Moise; câtă putere aveam atunci, tot 
atâta am şi acum, ca să ies şi să intru în luptă”. Deci, aşa şi tu, 
dacă poţi aşa cum ieşi, tot aşa şi să intri, du-te! Iar dacă nu poţi să 
faci aşa, stai în chilia ta, plângându-ţi păcatele. Şi dacă te vor afla 
tânguindu-te, nu te vor sili să ieşi! 

32. Acelaşi zicea ucenicului său: Să cinstim pe Unul şi toţi ne 
vor cinsti pe noi. Dacă vom dispreţui pe Unul, care este Dumnezeu, 
ne vor dispreţui şi pe noi toţi şi vom merge la pieire. 

33. Ziceau despre Avva loan că a venit în biserică la Schit şi, 
auzind cearta dintre nişte fraţi, s-a întors în chilia lui. Şi 
înconjurând-o de trei ori aşa, a intrat. Şi văzându-l nişte fraţi, s-au 
nedumerit de ce făcuse aceasta. Şi venind, l-au întrebat. Iar el le-a 
zis: Urechile mele le aveam pline de ceartă. Deci am înconjurat ca 
să le curăţ şi aşa să intru cu liniştea minţii în chilia mea. 

34. A venit odată un frate la chilia Avvei loan pe seară şi se 
grăbea să plece. Dar, vorbind ei despre virtuţi, s-a făcut dimineaţă 
şi nu au ştiut. Şi a ieşit să-l conducă şi au rămas vorbind până la 
ceasul al şaselea. Şi l-a adus înăuntru şi, după ce au gustat ceva, 
aşa a plecat. 

35. Zicea Avva loan că temniţa este a sta în chilie şi a pomeni 
neîncetat pe Dumnezeu. Şi aceasta este: În temniţă am fost şi aţi 
venit la Mine”! 

36. A venit un frate oarecare să ia coşuri de la Avva loan. Şi 
ieşind acesta, i-a zis: Ce vrei, frate? Iar el a zis: Coşuri, Avva! Şi 
intrând să le scoată afară, a uitat şi s-a aşezat să coasă. Iarăşi a 
bătut fratele şi ieşind i-a zis: Adu coşurile, Avva! Şi intrând iarăşi, 
s-a aşezat să coasă. Şi iarăşi acela a bătut. Şi ieşind, i-a zis: Ce 
vrei, frate? Iar el a zis: Coşurile, Avva! Şi luându-l de mână, l-a dus 
înăuntru, zicând: Dacă vrei coşuri, ia-le şi pleacă, căci eu nu mă 
opresc din lucru. 

37. A venit odată un cămilar ca să ia lucrurile lui şi să plece în 

altă parte. Şi el, intrând să aducă împletitura, a luat-o în mână, dar 
a uitat, pentru că avea mintea la Dumnezeu. Deci, iarăşi l-a necăjit 
cămilarul bătând la uşă şi Avva iarăşi intrând a uitat. A treia oară 
bătând cămilarul, intrând Avva, zicea: Împletitura cămilei; 
Impletitura cămilei! 

38. Ziceau despre Avva loan că, venind de la seceriş, înainte de 
a cerceta pe Bătrâni, s-a aşezat la rugăciune şi la cugetare şi la 
psalmodie, până când a venit iarăşi gândul lui la rânduiala lui cea 
veche. 

39. A zis Avva Isidor: Eu când eram tânăr şi stăteam în chilia 
mea, măsură pentru slujbă nu aveam, noaptea mea şi ziua mea 
erau tot o slujbă! 

40. A zis iarăşi: M-am dus odată la piaţă să vând lucruri mici. Şi 
văzând mânia apropiindu-se de mine, lăsând lucrurile, am fugit! 

41. A zis Avva Isidor Avvei Lot: Nu poate cineva să se facă 
monah dacă nu se face în întregime ca o văpaie. 

42. Ziceau despre Avva Apolo că avea un ucenic cu numele 
Isaac, învăţat spre tot lucrul bun. Şi dobândise liniştea Sfintei 
Liturghii. Şi când ieşea la biserică, nu lăsa pe nimeni să se 
întâlnească cu el. Căci cuvântul lui era aşa: Toate cele bune la 
vremea lor. Este un timp pentru orice lucru”. Şi când se termina 
slujba, ca de foc parcă era alungat, căutând să ajungă la chilia lui. 
De multe ori se dădeau fraţilor la slujbă pesmet şi un pahar cu vin. 
El nu lua, nu pentru a se lepăda de binecuvântarea fraţilor, ci 
pentru a păstra liniştea slujbei. Şi i s-a întâmplat lui să cadă în 
boală la pat şi auzind fraţii, au venit să-l cerceteze. Şezând fraţii, l- 
au întrebat zicând: Avva Isaac, de ce la slujbe fugi de fraţi? Şi le-a 
zis: De fraţi nu fug, ci de meşteşugul dracilor. Căci dacă cineva 
ţine în mână făclie de lumină şi zăboveşte stând în vânt, făclia este 
stinsă de acesta. Aşa şi noi, luminaţi fiind de Sfânta Liturghie, dacă 
zăbovim în afara chiliei, se întunecă mintea noastră. Aceasta era 
petrecerea cuviosului Avva Isaac. 

43. Povestea Avva Casian despre un Bătrân care stătea în 
pustie, că l-a rugat pe Dumnezeu să-i dea darul de a nu mai fi 
cuprins de somn niciodată atunci când începe o omilie 
duhovnicească. lar dacă cineva va aduce cuvinte ale grăirii de rău 
sau ale grăirii în deşert, să fie de îndată cuprins de somn, ca auzul 
lui să nu guste dintr-o asemenea otravă. El spunea că diavolul are 
râvnă multă pentru vorbirea în deşert şi luptă împotriva a toată 
învăţătura duhovnicească. Şi folosea această pildă: Vorbind eu 
odată despre folosul sufletesc unor fraţi, au fost cuprinşi de un 
somn atât de greu, încât nu puteau să-şi ţină nici genele. Deci, 

vrând eu să arăt lucrarea dracilor, am adus cuvânt de vorbire în 
deşert, de care, bucurându-se ei, îndată s-au trezit. Şi suspinând, 
am zis: Până acum vorbeam despre lucruri cereşti şi ochii voştri ai 
tuturor se închideau de somn. Când a ţâşnit cuvântul deşert, toţi 
cu multă bunăvoință v-aţi trezit. De aceea, fraţilor, vă rog să 
cunoaşteţi lucrarea vicleanului diavol şi să luaţi aminte la voi 
înşivă, păzindu-vă de somn când faceţi sau auziţi ceva 
duhovnicesc. 

44. A rugat Avva Pimen pe Avva Macarie cu multe lacrimi, 
zicând: Spune-mi cuvânt, cum să mă mântuiesc! Răspunzând 
Bătrânul, i-a zis: Lucrul acesta pe care-l cauţi a plecat de la 
monahi. 

45. A zis Avva Macarie cel Mare: Sufletul este dator să adune 
gândurile sale în psalmodii cu străpungere şi nimic altceva să nu 
aibă în minte decât numai aşteptarea Domnului şi iubirea cea 
sădită în el să păstreze. Şi precum mama adună pe copii în casă, 
învăţându-i şi îndemnându-i, aşa şi sufletul este dator ca să adune 
mereu ca pe propriii copii gândurile sale care rătăcesc, chiar dacă 
se risipesc de păcat. Şi pe cât îi stă în putere neîncetat să adune 
gândurile şi să aştepte pe Domnul cu credinţă nezdruncinată, ca, 
venind la el, să-l înveţe rugăciunea adevărată, cea nedespărţită de 
căutarea Lui. 

46. A zis Avva Moise: Nu poate cineva să intre în oştirea lui 
Hristos dacă nu se face în întregime foc şi dacă nu dispreţuieşte 
cinstea şi odihna şi dacă nu taie voile trupului, şi dacă nu păzeşte 
toate poruncile lui Dumnezeu. 

47. A zis iarăşi: Să dobândim evlavia şi simplitatea, şi 
blândeţea, şi respectul faţă de toţi oamenii, şi cunoştinţa, ca să 
putem fugi de îndrăzneală”, care este maica tuturor relelor. 

48. A zis iarăşi că omul este dator să moară el însuşi pentru tot 
lucrul rău“ înainte de a ieşi din trup, ca să nu facă rău vreunui om. 

49. Ziceau despre Avva Nisterie că a rămas în Raith şi în 
fiecare an lucra trei săptămâni şi făcea şase coşuri pe săptămână. 

50. A zis Avva Nisterie că monahul este dator ca în fiecare 
seară şi dimineaţă să socotească ce a făcut din câte vrea 
Dumnezeu şi ce nu a făcut din cele ce nu vrea Dumnezeu. Şi în 
felul acesta să ne cercetăm toată viaţa. Aşa a trăit Avva Arsenie. 
Se străduia în fiecare zi să se înfăţişeze lui Dumnezeu fără păcat. 
Aşa se ruga lui Dumnezeu, ca şi când era de faţă, căci cu adevărat 


° Deşi în original este folosit acelaşi cuvânt ca şi pentru îndrăzneala 
cea bună către Dumnezeu, aici este evident vorba de îndrăzneala rea, 
căreia îi mai spunem obrăznicie, lipsă de bun-simt, tupeu etc. 

este de faţă. Nu a dat rânduieli pentru el însuşi şi nu a judecat pe 
nimeni. Monahului îi este străin a jura, a jura strâmb, a minţi, a 
blestema, a înjura, a râde. Şi cel care este cinstit şi lăudat mai 
mult decât este vrednic, acela se vatămă. 

51. A zis Avva Xantie: Tâlharul era pe cruce şi de la un cuvânt 
s-a îndreptăţit”. Şi Iuda era numărat împreună cu Apostolii” şi într- 
o singură noapte a pierdut toată osteneala şi a coborât din ceruri 
în iad. De aceea nimeni să nu se laude atunci când face binele. 
Căci toţi cei care au crezut în ei înşişi au căzut. 

52. A zis Avva Olimpie: A coborât odată un preot al elinilor şi a 
venit în chilia mea şi a dormit. Şi văzând petrecerea monahilor, mi- 
a zis: Aşa petrecând nu vedeţi nimic de la Dumnezeul vostru? Şi i- 
am zis: Nu! Şi mi-a zis preotul: Când noi slujim Dumnezeului 
nostru, nu ascunde nimic de noi, ci ne descoperă tainele lui. Şi voi, 
atâta osteneală făcând, privegheri, liniştire, nevoinţe, spui că nu 
vedeţi nimic? Într-adevăr, dacă nu vedeţi nimic, aveţi gânduri 
viclene în inimile voastre care vă separă de Dumnezeul vostru şi 
de aceea nu vă descoperă tainele Lui. Atunci, am plecat şi am 
vestit Bătrânilor cuvintele preotului şi s-au minunat şi au zis că aşa 
este. Căci gândurile necurate îl separă pe om de Dumnezeu. 

53. A zis Avva Orsisie: Socotesc că dacă omul nu-şi păzeşte 
bine inima sa, uită tot ceea ce a auzit şi cade în nepăsare. Şi aşa 
vrăjmaşul, aflând în el loc, îl doboară. Căci omul este ca o candelă 
pregătită şi care luminează, dar, dacă nu i se pune untdelemn, se 
stinge câte puţin şi se întăreşte întunericul în jurul ei. Şi nu numai 
aceasta, ci uneori şi şoricelul care vine la ea, căutând fitilul, nu 
poate să-l mănânce înainte de a se stinge uleiul. Şi dacă vede că nu 
mai are foc şi nici căldura focului, atunci, vrând să smulgă fitilul, 
doboară şi candela. Şi dacă este de lut, se sfarmă, iar dacă este de 
aramă, va fi aflată de stăpânul casei şi va fi pusă la loc. Aşa este şi 
cu sufletul nepăsător: puţin câte puţin Duhul Sfânt se retrage până 
când se stinge desăvârşit căldura Lui. Şi atunci vrăjmaşul înghite 
gândul bun al sufletului, iar trupul îl pierde cu răutatea. Iar dacă 
acela va avea voinţă bună faţă de Dumnezeu, dar este numai răpit 
spre nepăsare, Dumnezeu cel milostiv, punând în el frica Lui şi 
amintirea chinurilor iadului, îl pregăteşte să fie treaz şi să se 
păzească pe sine cu multă grijă până la cercetarea Lui. 

54. A plecat odată Avva Pimen când era mai tânăr la un Bătrân 
ca să-l întrebe despre trei gânduri. Deci, cum a ajuns la Bătrân, a 
uitat unul din cele trei şi s-a întors la chilia lui. Şi cum a pus mâna 
să deschidă cu cheia şi-a amintit cuvântul pe care-l uitase şi lăsând 

cheia s-a întors la Bătrân. Şi i-a zis Bătrânul: Te-ai grăbit să vii, 
frate! Şi i-a povestit că: Atunci când am dus mâna să iau cheia mi- 
am adus aminte de cuvântul pe care-l căutam şi nu am mai 
deschis. De aceea m-am întors repede. Şi lungimea drumului era 
foarte mare. A zis lui Bătrânul: Păstor” al îngerilor vei fi! Şi numele 
tău se va vesti în tot pământul Egiptului. 

55. Ziceau despre Avva Pimen că atunci când trebuia să 
meargă la slujbă, stătea cu sine, cercetându-şi gândurile până la 
un ceas, şi aşa ieşea. 

56. Zicea Avva Pimen că chiar de va face omul cer nou şi 
pământ nou”, nu poate să stea fără grijă. 

57. A zis iarăşi că a întrebat cineva pe Avva Paisie odată 
zicând: Ce să fac cu sufletul meu că este nesimţitor şi nu se teme 
de Dumnezeu? şi i-a zis: Du-te şi te lipeşte de un om cu frică de 
Dumnezeu şi, apropiindu-te de el, vei învăţa şi tu să te temi de 
Dumnezeu. 

58. Ziceau iarăşi despre Avva Pior că în fiecare zi pune început. 

59. Şezând odată Avva Isaac la Avva Pimen, s-a auzit glas de 
cocoş şi i-a zis: Sunt din acestea aici, Avva? Iar el răspunzând i-a 
zis: Isaac, de ce mă sileşti să vorbesc? Tu şi cei asemenea ţie auziţi 
aşa ceva. Cel care are trezvie nu se îngrijeşte de aceasta. 

60. Un frate a întrebat pe Avva Pimen, zicând: Spune-mi 
cuvânt! Şi i-a zis: Când este foc sub cazan nu poate să-l atingă pe 
acesta musca sau ceva dintre târâtoare. Dar, când se va răci, 
atunci se aşază pe el. Aşa şi monahul, atât cât stăruie în faptele 
duhovniceşti, vrăjmaşul nu află cum să-l doboare. 

61. A zis iarăşi: Viclenia oamenilor este ascunsă în spatele lor. 

62. Zicea deseori să nu cerem altceva decât inimă trează. 

63. A zis Avva Pimen că a întrebat un frate pe Avva Simon, 
zicând: Dacă ies din chilia mea şi aflu pe fratele meu risipindu-se”, 
mă risipesc şi eu cu el. Dacă îl aflu râzând, şi eu râd împreună cu 
el. Iar dacă intru în chilia mea, nu am odihnă. I-a zis lui Bătrânul: 
Vrei, dacă ieşi din chilia ta şi afli pe cei care râd, să râzi cu ei şi pe 
cei care vorbesc să vorbeşti cu ei şi, apoi, să intri în chilie şi să fii 
aşa cum erai? A zis lui fratele: Dar ce trebuie? Şi răspunzând 
Bătrânul, a zis: Înăuntru să păstrezi paza şi afară să păstrezi paza! 

64. A zis iarăşi: Acest glas strigă către om până la ultima lui 
suflare: Astăzi întoarce-te”! 


0 În original este joc de cuvinte, pentru că Pimen înseamnă Păstor. 
Deci: Pimen/Păstor al îngerilor. 

65. A zis iarăşi: Aceste trei capitole sunt folositoare: Să te temi 
de Domnul şi să te rogi şi să faci bine aproapelui. 

66. A zis iarăşi: Nu poate omul să cunoască gândurile din afară, 
dar le cunoaşte pe cele care se răzvrătesc înlăuntru. Şi, de se luptă 
cineva, le scoate afară. 

67. A zis iarăşi: A nu vedea dinainte lucrul, nu ne lasă să 
propăşim la cele desăvârşite. _ 

68. A zis iarăşi Avvei Anuv: Întoarce ochii tăi ca să nu vezi 
deşertăciunea. Căci libertatea ochilor omoară sufletul”. 

69. A zis iarăşi: Dacă sufletul se va îndepărta de tot cel care 
iubeşte cearta în cuvânt şi amestecul şi tulburarea omenească, îl 
cercetează Duhul lui Dumnezeu şi atunci poate să nască, sterp 
fiind. 

70. A zis iarăşi: Începutul şi sfârşitul este frica de Dumnezeu. 
Căci aşa este scris: Începutul înțelepciunii este frica de 
Dumnezeul. Şi iarăşi, când Avraam a terminat jertfelnicul, i-a zis 
lui Domnul: acum cunosc că te temi de Dumnezeu’. 

71. A zis Avva Pamvo: De când m-am lepădat de lume cu 
ajutorul lui Dumnezeu, nu m-am căit de vreun cuvânt pe care l-am 
vorbit. 

72. A întrebat cineva pe Avva Petru, ucenicul Avvei Lot, zicând: 
Când sunt în chilie, sufletul meu este în pace. Dar numai ce mă 
cercetează un frate şi îmi spune cuvintele celor din afară, sufletul 
meu se tulbură. A zis Avva Petru că zicea Avva Lot: Cheia ta 
deschide uşa! A zis lui fratele: Ce este cuvântul acesta? I-a zis lui: 
Dacă te cercetează pe tine cineva, îi spui: Cum eşti? De unde ai 
venit? Cum sunt fraţii? Te-au primit bine sau nu? Şi atunci deschizi 
uşa fratelui tău şi auzi ceea ce nu vrei. A zis lui: Aşa este! Dar ce 
să facă omul dacă vine fratele la el? A zis Bătrânul: Numai plânsul 
are învăţătură. Unde nu este plâns, nu este cu putinţă să te 
păzeşti. A zis lui fratele: Când sunt în chilie, plânsul este cu mine, 
dar îndată ce vine cineva la mine sau dacă ies din chilia mea, nu-l 
mai aflu. A zis lui Bătrânul: Niciodată nu se supune ţie, dar este cu 
tine spre folosire. Căci scris este în Lege: Când dobândeşti un rob 
evreu, să fie şase ani în slujba ta, iar în al şaptelea să-l laşi să 
trăiască liber. Dacă, însă, îl însori şi femeia lui naşte în casa ta, şi 
acesta nu vrea să plece pentru că are nevastă şi copii, îl vei duce la 
uşa casei tale şi îi vei găuri urechea cu sula, şi va fi robul tău în 
veci. A zis fratele: Ce înseamnă cuvântul acesta? A zis Bătrânul: 

Dacă omul face un lucru după putinţă, în orice ceas va căuta acel 
lucru spre folosinţă îl va afla. A zis lui: Arată dragoste şi spune-mi 
cuvântul acesta. A zis Bătrânul: Fiul cel neadevărat nu rămâne să 
slujească, dar fiul cel adevărat nu părăseşte pe tatăl său”. 

73. Stătea odată Avva Sisoe în chilia lui şi, bătând la uşă 
ucenicul lui, Bătrânul a strigat: Pleacă, Avraame, nu intra acum, 
nu stau degeaba. 

74. Avva Sisoe fiind mult rugat de un frate să vorbească, a zis: 
Stai în chilia ta cu trezvie şi părăseşte-te pe tine însuţi lui 
Dumnezeu cu multe lacrimi şi vei avea odihnă. 

75. Un frate a întrebat pe Avva Sisoe, zicând: Vreau să-mi 
păzesc inima şi nu pot. A zis lui Bătrânul: Cum să ne păzim inima 
când uşa gurii noastre este deschisă? 

76. Şezând odată Avva Siluan în Muntele Sinai, a plecat 
ucenicul lui, Zaharia, cu ascultare şi a zis Bătrânului: Dă drumul la 
apă şi udă grădina. Şi Bătrânul, ieşind, şi-a acoperit vederea cu 
culionul şi nu vedea decât urmele. L-a cercetat un frate tocmai în 
ceasul acela şi văzându-l de departe a înţeles ce făcea. Intrând la 
el fratele, a zis: Spune-mi, Avva, de ce ai acoperit faţa ta cu 
culionul şi aşa ai udat grădina? A zis lui Bătrânul: Ca să nu vadă 
ochii mei copacii, fiule, şi să se ocupe mintea mea cu aceştia, 
lăsându-şi lucrarea. 

77. L-au întrebat odată pe Avva Siluan zicând: Ce vieţuire ai 
lucrat, Avva, ca să primeşti această cugetare? Şi a răspuns: 
Niciodată nu am lăsat în inima mea vreun gând care să-L. mânie pe 
Dumnezeu. 

78. A întrebat Avva Moise pe Avva Siluan, zicând: Poate omul 
în fiecare zi să pună început? Şi a zis Bătrânul: Dacă este lucrător, 
poate şi în fiecare ceas să pună început. 

79. A zis Avva Serapion că precum soldaţii împăratului, când 
stau în faţa lui, nu pot să ia seama la dreapta sau la stânga, la fel şi 
omul, dacă stă în faţa lui Dumnezeu şi ia seama la El cu frică în tot 
ceasul, nicio lucrare a vrăjmaşului nu poate să-l înfricoşeze. 

80. A zis fericita Sinclitichia: Să fim treji?! Căci prin simţurile 
noastre, chiar dacă nu vrem, intră furii. Cum poate, deci, o casă, 
dacă porneşte focul de afară, să nu se înnegrească de fum dacă 
ferestrele sunt deschise? 

81. A zis iarăşi: Noi trebuie să ne înarmăm totdeauna împotriva 
dracilor. Căci şi din afară vin, şi dinăuntru se mişcă. Şi sufletul, 
precum corabia, când se afundă din pricina furtunilor din afară, 
când se scufundă din pricina apelor care se adună înlăuntrul ei. 


0 Ioan 8, 35. 
0 Vezi 1 Tesaloniceni 5, 6. 


DESPRE TREZVIE 
Aşa şi noi, când pierim din pricina păcatelor săvârşite în afară, 
când ne pierdem prin gândurile dinăuntru. Deci trebuie să luăm 
seama şi la provocările oamenilor din afară, dar să golim şi 
izvoarele gândurilor dinăuntru. 

82. A zis iarăşi: Fiilor, toţi ştim cum să ne mântuim, dar, din 
pricina nepăsării, suntem lipsiţi de mântuire. 

83. A zis iarăşi: Nu avem aici lipsa de griji. Căci zice Scriptura: 
Cel căruia i se pare că stă să ia seama să nu cadă”. Plutim în 
necunoscut! Căci viața noastră este ca marea, spune Psalmistul 
David”. Cele ale mării unele sunt stâncoase, altele înfiorătoare, şi 
unele liniştite. Deci, noi dorim să plutim în părţile liniştite ale 
mării, iar cei din lume în cele învolburate. Noi plutim ziua conduşi 
de soarele dreptăţii. Dar este cu putinţă uneori ca cel din lume, 
deşi se întâmplă să fie în frig şi întuneric, veghind, să-şi scape 
corabia. Iar noi, cuprinşi de nepăsare, să ne scufundăm plutind în 
ţinuturi liniştite, pentru că am părăsit cârma dreptăţii. 

84. A zis Avva Iperehie: Aducerea aminte” să-ţi fie totdeauna în 
Împărăţia Cerurilor şi degrabă o vei moşteni. 

85. A zis iarăşi: Viaţa monahului, făcându-se asemenea cu cea a 
îngerilor, arde păcatul. 

86. A zis Avva Or către Avva Sisoe: Socotesc că dacă omul nu-şi 
păzeşte bine inima, toate câte aude le uită şi ajunge la nepăsare. Şi 
aşa, vrăjmaşul, aflând loc în el, îl doboară. 

87. Era un anahoret în părţile Iordanului care se lupta de mulţi 
ani. Acesta se învrednicise de darul de a nu primi atacuri din 
partea vrăjmaşului. Încât, de faţă cu toţi care veneau la el pentru a 
se folosi, aducea ocări diavolului şi zicea că nimic nu este şi nimic 
nu poate împotriva celor care sunt luptători, decât dacă află pe 
unii asemenea lui, întinaţi şi robiţi totdeauna păcatului, pe aceia îi 
slăbeşte. Şi Bătrânul nu simţea că este acoperit de ajutorul lui 
Dumnezeu şi pentru aceasta nu primea război din partea 
potrivnicului. Deci, într-o zi, cu îngăduinţa lui Dumnezeu i s-a 
arătat lui diavolul faţă către faţă şi a zis către el: Ce ai cu mine, 
Avva? De ce mă acoperi de ocări? Oare te-am supărat cu ceva? lar 
el iarăşi l-a scuipat şi a folosit aceleaşi cuvinte: Mergi înapoia mea, 
satano! Căci nimic nu poţi împotriva robilor lui Hristos. Şi diavolul 
a zis cu glas: Da, da, alţi patruzeci de ani mai ai de trăit! Nu voi 
afla oare un ceas în atâţia ani să te trântesc”? Şi, aruncând 

momeala, s-a făcut nevăzut. lar Bătrânul îndată cuprins de gânduri 
zicea: Am atâţia ani aici de când mă lupt şi vrea Dumnezeu să mai 
trăiesc alţi patruzeci de ani! les şi plec în lume. Să văd şi pe 
cunoscuţii mei, să trăiesc cu ei câţiva ani şi iarăşi să vin şi să încep 
nevoinţa mea. Şi numai ce s-a gândit la acestea, le-a şi împlinit. Şi 
năvălind a ieşit din chilie şi s-a aşternut la drum. Şi nefiind el 
departe, iată îngerul Domnului a fost trimis spre ajutorul lui şi i-a 
zis: Unde mergi, Avva? lar el a zis: In cetate. Şi i-a zis: Intoarce-te 
în chilia ta şi nimic să nu fie între tine şi satana! Să ştii numai că ai 
fost batjocorit de el. Iar el, venindu-şi în fire, s-a întors în chilia lui. 
Şi după trei zile s-a săvârşit. 

88. Cineva a văzut un monah mai tânăr râzând şi i-a zis: Nu 
râde, frate, că alungi de la tine frica lui Dumnezeu! 

89. Ziceau despre un Bătrân că, şezând acesta în chilie, a venit 
un frate noaptea să-l cerceteze şi l-a auzit înăuntru luptându-se şi 
zicând: O, bine, până când? Du-te, deci! Vino la mine, prietene! Şi 
intrând fratele, i-a zis: Avva, cu cine vorbeai? Şi a zis: Gândurile 
viclene le alungam şi pe cele bune le chemam. 

90. A zis un Bătrân: Arunc fusul şi aduc moartea înaintea 
ochilor mei înainte de a-l aduce înapoi. 

91. A zis un Bătrân: Câte am putut să înţeleg, a doua oară nu 
am revenit asupra lor. 

92. A zis un Bătrân: Omul care are înaintea ochilor moartea, în 
tot ceasul biruieşte micimea sufletească. 

93. A zis un Bătrân: Monahul este dator în fiecare seară şi în 
fiecare dimineaţă să aducă cuvântul despre sine şi să zică: Ce am 
făcut din cele pe care le vrea Dumnezeu şi ce nu am făcut din cele 
pe care nu le vrea? Şi aşa se pocăieşte. Căci aşa trebuie să fie 
monahul. Aşa a trăit Avva Arsenie”. 

94. A zis un Bătrân: Aur dacă pierde cineva şi argint, poate să 
afle ceva în loc. Dar cel care pierde timp” nu poate să găsească 
altul în locul lui. 

95. A cercetat odată unul dintre Bătrâni pe un alt Bătrân. Şi 
vorbind ei, a zis unul: Eu am murit lumii! A zis şi celălalt Bătrân: 
Să nu îndrăzneşti cu tine, frate, până nu vei ieşi din trup. Căci 
dacă tu zici că ai murit, satana însă nu a murit. 

96. A zis un Bătrân: Aşa cum soldatul şi vânătorul, plecând la 
luptă, nu au grijă dacă se răneşte sau scapă celălalt, ci fiecare 


despre lucrările viclene şi înşelătoare ale diavolului, în tentativa lui de a 
realiza căderea omului (ET). 

numai pentru sine se nelinişteşte, tot aşa trebuie să fie şi monahul. 

97. A zis un Bătrân: Aşa cum nimeni nu poate să facă rău celui 
care este aproape de împărat, tot aşa nici satana nu poate să ne 
facă ceva dacă sufletul nostru este aproape de Dumnezeu. Căci 
zice: Apropiaţi-vă de Dumnezeu şi Se va apropia şi El de voi”. Dar, 
pentru că neîncetat rătăcim cu mintea, vrăjmaşul vânează cu 
uşurinţă ticălosul nostru suflet spre patimile de necinsteO. 

98. A zis un Bătrân: Sculându-te dimineaţa, spune către tine 
însuţi: Trupule, lucrează ca să te hrăneşti! Suflete, veghează ca să 
moşteneşti cele veşnice. 

99. Ziceau despre un Bătrân că atunci când îi spuneau 
gândurile: Lasă astăzi, te vei pocăi mâine! se împotrivea lor 
zicând: Nu, ci astăzi mă voi pocăi şi mâine să se facă voia lui 
Dumnezeu. 

100. Ziceau Bătrânii că trei sunt puterile satanei, care merg 
înaintea oricărui păcat: uitarea, nepăsarea şi pofta. Căci când vine 
uitarea naşte nepăsarea şi din nepăsare vine pofta şi din poftă 
cade omul. lar dacă mintea veghează, din uitare nu vine nepăsarea 
şi, dacă nu este nepăsător, nu ajunge la poftă. Şi dacă nu pofteşte, 
nu cade niciodată, cu harul lui Hristos. 

101. A zis un Bătrân: Lucrează tăcerea! Să nu ai grijă de nimic! 
la seama la cugetarea ta! Să te culci şi să te scoli cu frica lui 
Dumnezeu. Şi de năvălirile necredincioşilor să nu te temi. 

102. A zis un Bătrân unui frate: Diavolul este vrăjmaşul şi tu 
eşti casa. Vrăjmaşul nu încetează să arunce în casa ta cu orice 
găseşte, adică cu orice necurăţie. Al tău este să nu pregeţi a le 
arunca afară. lar dacă zăboveşti, se umple casa de toată necurăţia 
şi nu mai poţi să intri acolo. Ci, primele lucruri pe care acela le 
aruncă, tu scoate-le afară puţin câte puţin şi casa ta va rămâne 
curată prin harul lui Hristos. 

103. Zicea unul dintre Bătrâni: Când acoperă ochii boului, 
atunci merge de jur împrejurul ariei. Dacă nu-i acoperă, nu merge 
de jur împrejur. Aşa şi diavolul: dacă ajunge să acopere ochii 
omului, îl smereşte cu tot păcatul. Iar dacă se luminează ochii lui, 
cu uşurinţă poate să scape de el. 

104. Ziceau că în muntele Avvei Antonie şedeau şapte pustnici. 
Şi în vremea finicilor păzeau câte unul ca să alunge păsările. Şi era 
acolo un Bătrân care atunci când păzea în ziua lui striga zicând: 
Duceţi-vă gânduri viclene, cele dinlăuntru şi voi păsări, cele de 
afară! 

105. Ziceau despre un Bătrân că a murit la Schit şi au 

înconjurat fraţii patul lui şi îl pregăteau şi au început să plângă. Şi 
el şi-a deschis ochii şi a râs. Apoi iarăşi a râs. A râs şi a treia oară. 
Şi-l rugau fraţii zicând: Spune-ne nouă, Avva, de ce noi plângem şi 
tu râzi? Le-a zis lor: Am râs pentru că toţi vă temeţi de moarte. Şi 
a doua oară am râs pentru că nu sunteţi pregătiţi. Iar a treia oară 
am râs că de la osteneală mă duc la odihnă. Şi îndată a adormit 
Bătrânul. 

106. Povesteau fraţii zicând: Am cercetat pe nişte Bătrâni şi, 
după obicei, după ce am făcut rugăciune, ne-am îmbrăţişat şi ne- 
am aşezat. Şi după ce am vorbit şi trebuia să plecăm, am cerut să 
facem rugăciune. Şi a zis unul dintre Bătrâni către noi: Dar ce, nu 
v-aţi rugat? Şi am zis lui: Când am intrat, Avva, s-a făcut rugăciune 
şi am vorbit până acum. A zis Bătrânul: lertaţi-mă fraţilor, în timp 
ce şedea şi vorbea cu noi, un frate a făcut o sută cincizeci de 
rugăciuni. Şi aceasta zicând, au făcut rugăciune şi ne-a slobozit. 

107. A zis unul dintre Părinţi că unui monah iubitor de 
nevoinţă, care lua aminte la sine însuşi, i s-a întâmplat puţină 
nepăsare. Şi când era în nepăsare, s-a osândit pe sine şi a zis: 
Suflete, până când vei fi nepăsător de mântuirea ta? Nu te temi de 
judecata lui Dumnezeu că poate să te afle în această nepăsare şi să 
te dea chinurilor veşnice? Acestea zicând în sine, s-a trezit spre 
lucrarea lui Dumnezeu. Şi după ce şi-a făcut slujba într-o zi, au 
venit dracii şi făceau gălăgie multă. Iar el a zis către ei: Până când 
mă veţi necăji? Nu v-a ajuns nepăsarea de dinainte? I-au zis lui 
dracii: Când erai în nepăsare nici nouă nu ne păsa de tine. Cum te- 
ai ridicat împotriva noastră şi noi ne-am ridicat împotriva ta. 
Auzind acestea mai mult s-a silit pe sine spre lucrarea lui 
Dumnezeu şi propăşea cu harul lui Hristos. 

108. A zis un Bătrân: Omul trebuie să-şi păzească lucrarea sa, 
ca să nu o piardă. Căci dacă cineva face lucrare multă, dar nu o 
păzeşte, nimic nu foloseşte. Iar dacă cineva face lucrare puţină şi o 
păzeşte, lucrarea lui rămâne. Şi povestea acest lucru: Unui frate i 
s-a lăsat moştenire. Şi vrând să facă milostenie pentru cel care se 
săvârşise, s-a întâmplat să vină un frate din ţinut străin. Şi l-a 
sculat pe el noaptea, zicând: Scoală-te şi ajută-mă! Iar fratele l-a 
rugat zicând: Sunt istovit şi nu pot! Şi el i-a zis: Dacă nu vii, scoală- 
te şi pleacă! Şi străinul s-a sculat şi a plecat. Deci, noaptea 
următoare a văzut în vedenie că a dat grâu brutarului şi nu i-a dat 
nicio pâine. Şi ridicându-se a plecat la un mare Bătrân şi i-a vestit 
toate acestea. Şi i-a zis lui Bătrânul: Bun lucru ai făcut, dar nu te-a 
lăsat vrăjmaşul să-ţi iei plata. Este nevoie deci ca omul să vegheze 
şi să-şi păzească lucrarea sa. 

109. A zis un Bătrân: Niciodată nu am întins pasul dacă nu am 
ştiut unde pun piciorul. Stăteam în picioare luând seama şi nu mă 

lăsam până când Dumnezeu nu mă îndruma. 

110. Unui bărbat sfânt, chiar în ceasul în care avea să se 
sfârşească, i s-a arătat satana şi i-a zis: Tu mi-ai scăpat? Şi a zis 
Bătrânul: Nu ştiu încă! Vezi până unde vegheau Părinţii ca să nu 
se laude cu niciun lucru? 

111. A zis un Bătrân: In Schit era un frate râvnitor în slujba lui, 
dar nepăsător în celelalte. Şi într-o zi s-a arătat satana unuia dintre 
Bătrâni şi i-a zis: O, minune, cutare monah mă strânge la subţioară 
ca să nu plec de la el, făcând voile mele şi în tot ceasul zice lui 
Dumnezeu: Doamne, izbăveşte-mă de cel viclean! 

112. A zis un Bătrân: În tot lucrul, în tot ceasul, să zici: Dacă 
mă va cerceta Dumnezeu, ce va fi? Şi vezi ce îţi răspunde gândul. 
Dacă te osândeşte, lasă şi aruncă îndată lucrul pe care-l ţii în mână 
şi ia altul, ca să ai îndrăzneală să te afle cu el. Căci trebuie ca 
lucrătorul să fie pregătit în tot ceasul să meargă înainte pe calea 
sa, fie că stă la lucrul său de mână, fie că merge pe cale, fie că 
mănâncă, aceasta mereu să zică: Dacă mă cheamă acum 
Dumnezeu, ce va fi? Vezi ce îţi răspunde cugetul tău şi degrabă să 
faci ce îţi spune. Şi, dacă vrei să afli dacă s-a făcut milă cu tine, 
întreabă cugetul tău şi să nu încetezi să faci aceasta până când va 
fi încunoştinţată inima ta şi cugetul tău îţi va spune: Noi credem în 
îndurările lui Dumnezeu că negreşit ne va milui. la aminte însă la 
inima ta ca nu cumva să şovăie în a spune cuvântul acesta. Şi, 
dacă este cât de puţin neîncrezătoare, atunci este departe de tine 
mila. 

113. Un avvă a plecat împreună cu un frate în pustia cea mai 
adâncă. Şi stăteau şase zile despărțiți unul de altul, iar a şaptea, 
întâlnindu-se în acelaşi loc, săvârşeau rugăciunile şi gustau ceva, 
fără să vorbească nimic altceva între ei. Şi ducându-se dracii la 
unul dintre ei, l-au biruit în multe şi i-au vestit venirea fraţilor şi 
cele ce aveau să se întâmple în multe locuri. Văzând acestea şi 
auzind că se vor întâmpla, el a crezut lor socotind că sunt puteri 
sfinte. Şi îl împiedicau să meargă în ziua rânduită la fratele. Din 
întâmplare a plecat să cerceteze pe un frate bolnav şi a întrebat pe 
unii din mănăstire, ca şi când era vorba despre altcineva, dacă este 
cu putinţă să cunoască cele ce se întâmplă în lume. Auzind ei şi 
dându-şi seama că el este cel înşelat, l-au certat, zicând: Dacă te 
ocupi cu astfel de lucruri, să nu ne mai cercetezi de acum înainte. 
Şi îndată s-a pocăit, lepădându-se de toate acelea. Plecând el, 
iarăşi au venit la el dracii ca să-l amăgească. Dar el i-a făcut 
mincinoşi şi îndată şi-au preschimbat feţele lor în animale şi 
ameninţându-l au plecat. 

114. Povestea cineva despre un monah că ruga pe Dumnezeu 
ca să-l învrednicească să fie ca Isaac patriarhul. Şi, după multe 

rugăciuni, i-a venit glas de la Dumnezeu zicând: Nu poţi să fii ca 
Isaac! Şi monahul a stăruit: Dacă nu ca Isaac, măcar ca lov. Şi 
iarăşi a zis către el glasul dumnezeiesc: Dacă războieşti ca acela 
pe diavol, vei putea să fii ca el. S-a învoit, deci, monahul şi a auzit 
iarăşi glasul dumnezeiesc zicând: Mergi în chilia ta! După câteva 
zile diavolul s-a preschimbat în soldat şi a venit la monah, zicând: 
Avva, mă rog cuvioşiei tale, miluieşte-mă pentru că mă urmăreşte 
împăratul şi primeşte aceste două sute de litre de aur şi fata 
aceasta şi copilul şi ţine-i lângă tine într-un loc ascuns, căci eu voi 
pleca în altă ţară. Şi a zis către el monahul, neştiind cursa 
diavolului: Fiule, nu pot să ţin acestea, căci eu sunt om smerit şi 
nu pot să le păzesc. Deci l-a silit mult pe monah cel prefăcut în 
soldat până când a zis către el monahul: Mergi, fiule, şi ascunde-le 
sub o piatră din apropiere. În cele din urmă, fiind înduplecat 
monahul, a luat aurul şi fata şi pe copil, batjocorit fiind de dracul. 
După câteva zile, s-a pornit război în monah pentru fată. Deci, 
batjocorind-o şi căindu-se pentru ce a făcut, a omorât-o. Şi a zis 
către el gândul: Omoară şi copilul, ca să nu fie trădătorul lucrului. 
A omorât deci şi pe copil şi gândul i-a zis iarăşi: Ia banii care ţi-au 
fost încredinţaţi şi fugi în alt loc ca să nu te caute cel care ţi i-a 
încredinţat. Pleacă, deci, în altă ţară şi zideşte cu banii un loc de 
rugăciune. Şi, după ce a terminat lucrul său, iată că a venit la el 
diavolul prefăcut în soldat şi a început să strige şi să zică: Ajutor, 
ajutor! Acest monah a ridicat clădirea aceasta cu bani încredinţaţi 
lui de mine. Şi ridicându-se localnicii împotriva soldatului cel 
viclean, l-au alungat, batjocorindu-l. Şi acela, fiind descurajat de 
ameninţări, s-a îndepărtat zicând că acele lucruri le va face 
monahului pe care nici cu mintea nu şi le-a închipuit vreodată. Şi 
dând înapoi, a plecat. Dar monahul nu se liniştea, noaptea şi ziua 
luptându-se cu gândurile, până când l-a biruit gândul să plece din 
locul acela, zicând: A ajuns timpul să se vădească cele ale mele! 
Deci, iau parte din banii care mi-au rămas şi plec într-o cetate 
îndepărtată, unde soldatul acela nu poate să vină. S-a dus, deci, în 
cetate şi a întâlnit din întâmplare o fată, care era fiica unui călău, 
şi vorbind cu tatăl ei, a luat-o de nevastă. După un timp a venit 
noul cârmuitor al ținutului ce tocmai fusese rânduit. Şi pentru că 
tatăl fetei murise, a cerut de la slujitorii lui să rânduiască un călău 
care trebuia să împlinească dreptatea. Şi i-au zis cei din slujba lui: 
S-a păstrat un obicei la noi ca cel care ia de nevastă pe femeia sau 
fiica celui ce s-a săvârşit, acela să preia această slujire, chiar dacă 
nu vrea. Şi a zis către ei cârmuitorul: Şi este un astfel de om la 
voi? lar ei au zis: Este, unul care se pare că ţine şi de tagma 
monahilor. Iar el a zis: Duceţi-vă şi aduceţi-l la mine! Şi l-au adus 
pe el la cârmuitor. Şi el, silit fiind, s-a învoit să slujească dreptatea. 

Aflându-se unii vinovaţi de crime, i s-a poruncit celui care fusese 
altădată monah, iar acum era călău - dacă mă credeţi, durerea faţă 
de fratele nu mă lasă să povestesc fără să vărs lacrimi -, i s-a 
poruncit de către cârmuitor să arunce cu smoală încinsă sau să 
supună altor chinuri pe cei aflaţi sub cercetare. Deci, în timp ce 
noul călău făcea acestea, iată satana, având chipul soldatului, a 
venit la el şi a început să strige asemenea lucruri încât s-a adunat 
popor mult din pricina strigătelor lui. Şi strigau împotriva 
cârmuitorului în apărarea celui nedreptăţit. Deci, luând cuvântul, 
cârmuitorul a zis către soldat: Linişteşte-te, omule, vino-ţi în fire şi 
arată-ne cu înţelepciune cele ale tale şi nu striga aşa ca un câine 
turbat. Şi soldatul a zis către cârmuitor: Acest călău a fost odată 
monah. Şi fiind eu prigonit de nişte duşmani, i-am încredinţat lui 
aur mult, precum şi un copil, care era robul meu şi o fată fecioară. 
Daţi poruncă să primesc înapoi ceea ce i-am încredinţat. lar 
cârmuitorul primind cu plăcere povestirea întâmplării, pentru că 
se gândea la câştig, a întrebat pe monahul de altădată şi călăul de 
acum dacă socoteşte că vorbele soldatului sunt adevărate. 
Învoindu-se el şi cerându-i-se să dea înapoi ce primise, s-a aflat în 
strâmtorare mare şi a mărturisit omorârea copilului şi a fetei şi 
cheltuirea aurului. Şi neaflând ceva de luat de la el, cârmuitorul a 
poruncit să i se rânduiască călăului ticălos pedeapsa cu moartea. 
Deci plecând el la locul unde avea să-şi dea sfârşitul, iată soldatul 
şi pârâşul lui l-a întâlnit în piaţă şi a zis către el: Ştii, Avva, cine 
sunt? Socotesc, a zis, că eşti soldatul pe care din nefericire l-am 
cunoscut, cel care mi-a încredinţat pe robul său, fata şi banii. Iar el 
a zis către acesta: Eu sunt satana, cel care l-a înşelat pe Adam cel 
întâi-zidit şi care războiesc pe oameni şi nu las pe nimeni cât ţine 
de mine să se mântuiască sau să se asemene lui Isaac şi lui Iov. Ci 
pe toţi mă grăbesc să-i fac asemenea lui Ahitofel acela” şi lui Iuda 
Iscarioteanul”, lui Cain” şi preoţilor din Babilon” şi tuturor celor 
asemenea acestora. Deci, mergi şi tu, de vreme ce ai căzut în cursa 
întinsă de mine şi nu ai învăţat să lupti războiul nevăzut, adică să 
nu te trufeşti îndrăznind mai mult decât poţi în lupte şi în stări. Şi 
asupra lui lov acela, nimic nu am lăsat pe dinafară din acest 


02 Regi 15, 31. ş.a.. Ahitofel era unul dintre sfetnicii de încredere ai 
lui David care, însă, a trecut de partea lui Abesalom împreună cu ai săi şi 
l-a sfătuit cu uneltiri satanice să reuşească mai uşor uciderea lui David. 
Văzând, însă, că nu reuşeşte planul său de revoltă şi bănuind primejdia 
îndreptată împotriva vieţii lui, şi-a luat singur viaţa, spânzurându-se (2 
Regi 17, 23). 

meşteşug de război dus de mine totdeauna împotriva oamenilor. Şi 
acestea zicând şi altele multe, s-a făcut nevăzut. Şi a suferit 
nenorocitul monah moartea prin spânzurătoare, fiind batjocorit de 
drac pentru semeaţa cugetare. Deci şi noi să ne păzim şi să nu 
cerem de la Dumnezeu cele mai presus de noi şi să nu ne învoim să 
facem cele pentru care nu avem putere să le ducem la bun sfârşit. 
Este bine să mergem pe calea împărătească, pe care putem, fără 
să ne aplecăm în dreapta sau în stânga, ca să ne mântuim de 
veacul viclean de acum, având în toate cugetare smerită. 

115. Povestea ucenicul unui mare Bătrân: Odată, mergând noi 
pe cale, Bătrânul se oprea din loc în loc. Şi i-am zis: Avva, mergi 
puţin mai repede! Iar el răspunzând a zis: Nu te voi asculta! Şi am 
zis: De ce, Avva? Şi el a zis: Ingerii cântă în cer. Deci este nevoie 
să veghem şi noi! Căci şi Avva Antonie a zis că monahul nu trebuie 
să se îngrijească de altceva decât de mântuirea sufletului. 

116. A zis un Bătrân: De la cele mici până la cele mari din câte 
fac, mă gândesc care va fi rodul lor, fie că este vorba de gânduri, 
fie de fapte. 

117. Doi filosofi au cercetat pe un Bătrân şi l-au întrebat să le 
spună cuvânt de folos. Iar Bătrânul tăcea. Iarăşi filosofii au spus: 
Nimic nu ne răspunzi nouă, părinte? Atunci Bătrânul le-a zis: Că 
sunteţi filosofi ştiu, dar că nu sunteţi filosofi adevăraţi dau 
mărturie. Deci, până când învăţaţi să vorbiţi fără să aveţi ştiinţă? 
Gândul neîncetat la moarte să fie filosofia voastră şi să vă păziţi pe 
voi înşivă cu tăcerea şi cu liniştea. 

118. A zis un Bătrân: Un monah care, după ce s-a lepădat de 
lume, se va deda zbuciumului şi ostenelii acestei vieţi nefericite şi 
se va încurca în a da şi a lua este asemenea săracului lipsit de 
toate cele trebuincioase vieţii. Apoi, din prea multă lenevire, 
visează şi socoteşte cum să se hrănească şi să se îmbrace şi se 
dedă somnului. Şi se vede pe sine în somn bogat, aruncând hainele 
murdare şi îmbrăcându-se cu veşminte strălucitoare. Şi din multa 
bucurie se trezeşte şi dă din nou de sărăcia lui. Aşa este monahul, 
dacă nu veghează, ci îşi cheltuieşte zilele în zbucium, batjocorit de 
gânduri şi amăgit de dracii care râd de el, căci pentru Dumnezeu 
trebuie să fie zbuciumul şi osteneala lui. Şi în ceasul despărțirii 
sufletului lui de trup se află pe sine nevoiaş şi sărac şi flămând, 
lipsit de toată virtutea. Şi atunci va înţelege câte bunătăţi i-ar fi 
dăruit trezvia şi luarea aminte la sine şi câte chinuri aduce 
zbuciumul vieţii. 

119. A zis un Bătrân: Aduc-ţi aminte totdeauna de cele bune ca 
să le şi făptuieşti. Căci niciun gând al omului nu scapă lui 
Dumnezeu. Să-ţi fie cugetul curat de tot răul. 


DESPRE TREZVIE 
120. A zis iarăşi: Să fim treji”, fraţilor, în ceasul războiului, să 
nu ne lenevim stăruind în cercetarea celor viclene! Să nu afle 
gândul viclean intrare în sufletul nostru. 
121. A zis iarăşi: Să ne luptăm pentru bunătăţile cele viitoare şi 
să ne pregătim pentru intrare şi să nu cheltuim în zadar timpul 
nostru. 


Sfârşitul tratatului despre aceea că trebuie ca totdeauna să avem 
trezvie. 


01 Petru 5, 8. 

CAPITOLUL XII 
DESPRE A NE RUGA NEÎNCETAT ŞI CU TREZVIE 


1. Un frate a cercetat pe Avva Antonie şi i-a zis un cuvânt din 
Levitic. Deci a ieşit Bătrânul în pustie şi l-a urmat Avva Ammon 
întru ascuns, ştiind obiceiul lui. Şi îndepărtându-se mult Bătrânul, 
stând la rugăciune, a strigat zicând: Dumnezeule, trimite pe Moise 
şi învaţă-mă cuvântul acesta. Şi a venit glas care a vorbit cu el. 
Deci, a zis Avva Ammon: Glasul l-am auzit care vorbea cu el, dar 
puterea cuvântului nu am aflat. 

2. Ziceau despre Avva Arsenie că în seara de Sâmbătă, spre 
Duminică, lăsa soarele în spatele lui şi întindea mâinile la cer, 
rugându-se, până când iarăşi strălucea soarele pe faţa lui; şi atunci 
se aşeza. 

3. A întrebat un frate pe Avva Agaton, zicând: Care virtute, 
părinte, are în vieţuirea noastră cea mai mare osteneală? A zis lui: 
Iartă-mă, dar socotesc că nu este altceva mai ostenitor decât a te 
ruga lui Dumnezeu. Şi orice fel de vieţuire ar avea, dacă omul 
rămâne cu răbdare în aceasta, dobândeşte odihnă. Iar a te ruga 
până la ultima suflare are trebuinţă de luptă. Deoarece totdeauna 
când omul vrea să se roage lui Dumnezeu vrăjmaşii lui vor să-l 
oprească. Căci ei ştiu că de nimic nu sunt opriţi decât de 
rugăciune. Şi de aceea este nevoie de luptă mare până la sfârşit. 

4. Povestea Avva Dulă, ucenicul Avvei Visarion: Am venit la 
chilia lui şi l-am aflat stând la rugăciune şi cu mâinile întinse spre 
cer. Şi a rămas paisprezece zile făcând aceasta şi după aceea m-a 
strigat şi mi-a zis: Vino după mine! Şi ieşind am mers în pustie şi 
fiindu-mi sete am zis: Avva, mi-e sete! Şi luând Bătrânul mantia 
mea, s-a dus ca la o aruncătură de piatră şi făcând rugăciune mi-a 
adus-o plină cu apă. Şi mergând am ajuns la o peşteră. Şi intrând 
am aflat un frate şezând şi lucrând împletitură. Şi nu şi-a ridicat 
ochii spre noi, nici nu ne-a salutat şi nici nu a vrut deloc să închege 
cuvânt cu noi. Şi mi-a zis Bătrânul: Să mergem de aici, căci 
Bătrânul nu are înştiinţare să vorbească cu noi! Şi am urmat calea 
spre Lykos până am ajuns la Avva loan şi salutându-l am făcut 
rugăciune. Apoi s-a aşezat vorbind despre vederea pe care a văzut- 
o. Şi a zis Avva Visarion că a ieşit hotărâre să se dărâme templele. 
S-a făcut aşa şi s-au dărâmat”. Şi, pe când ne întorceam noi, am 


° Avva loan aduce vorba despre vedenia dumnezeiască pe care a avut- 
o, o prorocie despre templele idolatre, şi Avva Visarion îi aduce vestea că 
s-a dat porunca distrugerii lor. Aşa cum cunoaştem, Avva Visarion a 

ajuns iarăşi la peştera unde văzusem pe fratele şi mi-a zis 
Bătrânul: Să intrăm să-l vedem! Şi intrând l-am aflat pe el săvârşit; 
şi mi-a zis: Vino, frate, să pregătim trupul, căci pentru aceasta ne-a 
trimis Dumnezeu aici. Şi pregătind noi trupul spre îngropare, am 
aflat că era femeie la fire. Şi s-a minunat Bătrânul şi a zis: Vezi că 
şi femeile îl biruiesc pe satana, iar noi în cetăţi facem fapte de 
ruşine. Şi slăvind pe Dumnezeu, apărătorul celor care-L iubesc pe 
El, am plecat de acolo! 

5. S-a vestit Fericitului Epifanie, episcopul Ciprului, de către 
Avva mănăstirii pe care o avea acela în Palestina: Cu rugăciunile 
tale nu am fost nepăsători faţă de canonul nostru, ci îl săvârşim cu 
râvnă şi în ceasul al treilea, şi al şaselea, şi al nouălea. Iar el, 
mustrându-l, i-a transmis, zicând: Din câte spuneţi, vă arătaţi 
nepăsători în celelalte ceasuri ale zilei, stând departe de 
rugăciune. Căci monahul adevărat trebuie să aibă neîncetat 
rugăciunea şi psalmodierea în inima lui’. 

6. Acelaşi zicea că David prorocul fără de vreme se ruga”, la 
miezul nopţii se scula”, înainte să se facă dimineaţă iarăşi stătea la 
rugăciune, dimineaţa se ruga, seara şi la amiază stăruia în cerere? 
la Dumnezeu. Şi de aceea zicea: De şapte ori pe zi Te-am lăuda. 

7. A zis Avva Evagrie: Este lucru mare să se roage cineva fără 
risipire. Şi mai mare este să cânte psalmi fără risipire. 

8. A zis iarăşi: Când eşti cuprins de întristare“ roagă-te precum 
este scris. Roagă-te cu frică şi cutremur, cu trezvie şi priveghere, 
că aşa trebuie să te rogi, mai ales din pricina nevăzuţilor vrăjmaşi, 
vicleni şi meşteri ai răului, care vor să ne tulbure în timpul 
rugăciunii. 

9. A zis iarăşi: Când un gând se înfăţişează inimii luptând 
împotriva ta, nu căuta în rugăciune unele în locul altora, ci 
împotriva gândului care te luptă loveşte cu sabia lacrimilor. 

10. A venit odată Avva Moise să scoată apă şi a aflat pe Avva 
Zaharia” rugându-se deasupra fântânii şi pe Duhul lui Dumnezeu 


încurajat distrugerea acestora (ET). 

° 1 Tesaloniceni 5, 17. 

0 În afara ceasurilor rânduite până târziu. Vezi Psalmul 118, 147-148. 

° Psalmul 118, 62. 

° Psalmul 54, 18. 

° Psalmul 118, 164. Numărul şapte pe care-l găsim în text la evrei 
însemna de multe ori. În tradiţia monahală, numărul şapte reprezintă 
principalele slujbe din zi şi noapte, cele şapte laude. Vezi Ceaslovul cel 
mare. 

° Inimă rea, gol sufletesc, tristeţe, deznădejde. 

0 Vezi Psalmul 141, 2. 

° Este vorba despre Zaharia cel tânăr, fiul lui Carion, care a avut o 

stând deasupra lui. 

11. A zis Avva Isaia că Avva Isidor, preotul Pelusiului”, făcându- 
se agapă şi fraţii mâncând în biserică şi vorbind între ei, i-a certat 
şi a zis: Tăceţi, fraţilor, căci am văzut un frate care mănâncă 
împreună cu noi şi bea pahare câte bem şi noi şi rugăciunea lui se 
înalţă înaintea lui Dumnezeu ca un foc. 

12. A cercetat Avva Lot pe Avva Iosif şi i-a zis lui: Avva, după 
putere îmi fac slujba mea cea mică şi puţinul meu post, şi 
rugăciunea, şi cugetarea, şi liniştirea, şi după puterea mea curâţ şi 
gândurile. Deci, ce mai am de făcut? Sculându-se Bătrânul, şi-a 
întins mâinile la cer şi s-au făcut degetele lui ca zece făclii de foc şi 
i-a zis: Dacă vrei, fă-te în întregime foc! 

13. Zicea Avva Iacob că unul dintre Bătrâni a zis: Când eram 
tânăr, stând în pustie, aveam în apropiere un băiat care vieţuia de 
sine. Şi stând odată de pază, l-am văzut rugându-se şi cerând de la 
Dumnezeu să se împace cu fiarele. Şi după rugăciune, fiind în 
apropiere o hienă care-şi alăpta puii, băiatul s-a întins şi a început 
să sugă împreună cu ei. Altădată, l-am văzut rugându-se şi cerând 
Domnului: Dă-mi darul de a mă împrieteni cu focul. Şi făcând foc, 
şi-a plecat genunchii în mijlocul lui rugându-se Stăpânului. 

14. Odată, unii dintre cei care-şi ziceau monahii rugători” au 
cercetat pe Avva Lucius la Enat. Şi i-a întrebat pe ei Bătrânul: 
Care este lucrul vostru de mână? Iar ei au zis: Noi nu ne atingem 
de lucrul de mână, ci, precum spune Apostolul, ne rugăm 
neîncetat! A zis lor Bătrânul: Nu mâncaţi? Şi ei au zis: Da! şi 
Bătrânul a zis: Nu dormiţi? şi au zis: Da! şi a zis Bătrânul: Când 


înaintare duhovnicească năvalnică, dăruit în special cu darul rugăciunii. 

° Cetate antică pe ţărmul Egiptului, într-o regiune în care s-a 
consemnat o importantă dezvoltare monahală. Într-una dintre mănăstirile 
Pelusiului s-a nevoit şi Avva Isidor, de unde a primit şi numele Pelusiotul. 

° Monabhii evhiți erau cunoscuţi sub numele de masalieni sau mesalieni. 
Este denumirea siriacă a ereticilor evhiți. Mai purtau şi alte nume, care 
dădeau mărturie despre diferitele înfăţişări sub care apăreau. Pentru 
prima dată, erezia a apărut în a doua jumătate a secolului al IV-lea în 
Mesopotamia şi s-a întins la scurt timp în Siria, Asia Mică, Tracia şi Egipt. 
Masalienii aveau tendinţe ascetice şi iniţiatice, de aceea şi învăţătura lor 
era foarte îndepărtată de cea a cercurilor călugărilor. Respingeau lucrul 
de mână ca fiind rău şi se întreţineau din cerşetorie. Dispreţuiau Tainele 
şi slujbele bisericeşti şi se rugau mereu (de unde şi numele de evhiți - 
rugători) invocând îndemnurile Domnului şi ale Apostolului Pavel despre 
rugăciunea neîntreruptă. Vezi Luca 18, 1; Efeseni 6, 18; 1 Tesaloniceni 5, 
17. Masalienii au fost condamnaţi pentru prima dată de sinodul din 
Pisidia Pamfiliei (290). Condamnarea aceasta a fost confirmată de Sinodul 
al III-lea Ecumenic (431). 

° 1 Tesaloniceni 5, 17. 

mâncaţi şi dormiţi, cine se roagă pentru voi? Şi nu au găsit ce să-i 
răspundă la aceasta. Şi le-a zis lor: lertaţi-mă, dar iată că nu faceţi 
ceea ce ziceţi. Eu vă voi arăta că lucrând lucrul meu de mână mă 
rog neîncetat. Mă aşez cu ajutorul lui Dumnezeu şi, după ce-mi ud 
nuielele, le împletesc în funie, zicând: Miluieşte-mă, Dumnezeule, 
după mare mila Ta şi după mulţimea îndurărilor Tale şterge 
fărădelegea mea”. Şi le-a zis: Aceasta nu este rugăciune? Şi ei au 
zis: Da! Şi le-a zis lor: Deci când stau toată ziua lucrând şi 
rugându-mă, fac mai mult sau cel puţin şaisprezece numii” şi din 
acestea dau două la poartă şi de celelalte iau mâncare. Şi cel care 
a primit cele două numii se roagă pentru mine, atunci când eu 
mănânc sau dorm şi, prin harul lui Dumnezeu, mi se împlineşte 
porunca: Rugaţi-vă neîncetat! 

15. L-au întrebat unii pe Avva Macarie, zicând: Cum trebuie să 
ne rugăm? A zis lor Bătrânul: Nu este nevoie să îndrugaţi multe”, 
ci să întindeţi mâinile şi să ziceti: Doamne, aşa cum vrei şi cum 
ştii, miluieşte-mă! lar dacă este să vină război: Doamne, ajută-mă! 
Şi El ştie ce ne este de folos şi face milă cu noi. 

16. A zis Avva Moise: Dacă nu se înţelege fapta cu rugăciunea, 
în zadar te osteneşti. Şi l-a întrebat pe el altcineva, zicând: Ce este 
înţelegerea dintre faptă şi rugăciune? Şi a zis Bătrânul: Cele 
pentru care ne rugăm să nu le mai facem! Că atunci când omul îşi 
leapădă voia sa, atunci se împacă Dumnezeu cu el şi îi primeşte 
rugăciunea. 

17. A zis Avva Nil: Câte le faci ca apărare împotriva fratelui 
care te-a nedreptăţit toate ţi se vor face ţie spre sminteală la 
vremea rugăciunii. 

18. A zis iarăşi: Rugăciunea este odrăslire a blândeţii şi a lipsei 
desăvârşite de mânie. 

19. A zis iarăşi: Rugăciunea este îndepărtarea tristeţii şi a 
deznădejdii! 

20. A zis iarăşi: Mergând, vinde averea ta şi dă-o săracilor?, 
ridică-ţi crucea şi leapădă-te de tine”, ca să poţi să te rogi fără 
risipire. 

21. A zis iarăşi: Pentru orice rabzi”, cugetând cu înţelepciune, 
vei afla rodul în vremea rugăciunii. 


° Psalmul 50, 1. 

° Numia era o monedă mică de aramă, argint sau aur. 

° Bătrânul repetă porunca Mântuitorului din Matei 6, 7. 
° Romani 12, 17-21; 1 Tesaloniceni 5, 15. 

° Matei 19, 21. 

° Matei 16, 24. 

0 Necazuri, ispite etc. 

22. A zis iarăşi: Dorind să te rogi cum se cuvine, să nu întristezi 
vreun suflet, pentru că, de o faci, alergi în zadar. 

23. Să nu vrei să se facă cele ale tale după cum ţi se pare ţie, ci 
după cum li place lui Dumnezeu. Şi vei fi netulburat şi plăcut lui 
Dumnezeu în rugăciunea ta. 

24. Un frate a întrebat pe Avva Pimen, zicând: Este bine să te 
rogi? A zis lui Bătrânul: Avva Antonie a spus că vine de la Domnul 
glasul acesta care zice: Mângâiaţi, mângâiaţi pe poporul Meu, zice 
Dumnezeul vostru”. 

25. În vremea lui Iulian răzvrătitul”, când a coborât acesta în 
Persia, a trimis un drac în apus ca să se întoarcă cât mai repede şi 
să-i aducă de acolo un răspuns. Ajungând dracul într-un anume loc 
în care vieţuia un monah, a rămas timp de zece zile nemişcat, 
neputând să meargă înainte pentru că monahul nu înceta 
rugăciunea, nici ziua, nici noaptea. Şi s-a întors la cel care l-a 
trimis fără să-şi împlinească lucrul. Şi i-a zis acela: De ce ai 
întârziat? Răspunzându-i dracul, a zis: Am şi întârziat, m-am întors 
şi fără vreo ispravă. Căci am rămas zece zile păzindu-l pe Puplie 
monahul, doar va înceta rugăciunea, ca să trec mai departe, şi nu 
a încetat. Încât nu am putut să trec şi m-am întors fără împlinirea 
lucrului”. Atunci, necredinciosul Iulian, mâniindu-se, a zis: Când 
mă voi întoarce, mă voi răzbuna împotriva lui. Dar în câteva zile, 
cu purtarea de grijă a lui Dumnezeu, a fost înjunghiat. Atunci, 
îndată unul din cei care cârmuiau împreună cu el, plecând, a 


0 Isaia 40, 1. Prin versetul acesta, Dumnezeu se adresează prorocilor, 
poruncindu-le să mângâie pe poporul israelit, ca să le câştige comuniunea 
pierdută cu Acesta. Deja, prin întâmplările înfricoşătoare ale robiei 
Babilonului (606-536 î.Hr.), au fost umiliţi şi au plătit păcatul lepădărilor 
repetate. Acum iubirea părintească a lui Dumnezeu îi înştiinţează prin 
proroci că se apropie eliberarea minunată din robie. Deci, restabiliţi 
înaintea lui Dumnezeu ca popor ales, ei trebuie să primească mângâierea 
rugăciunii şi a slujirii lui Dumnezeu (ET). 

° Iulian, numit încălcătorul de lege sau Apostatul (331-363) a fost 
împărat al Bizanțului pentru trei ani (361-363). În perioada aceasta a 
încercat într-un mod forţat readucerea credinţei idolatre, care a ajuns să 
fie proclamată drept împărătească. A declanşat şi prigoane împotriva 
creştinilor. În războiul pe care l-a organizat împotriva perşilor, în 
primăvara anului 363, în încăierările cu armatele persane răzleţite la 
Tigrit, a fost rănit de sulița unui necunoscut, şi după puţine ore, 
înconjurat de comandanții săi în cort, şi-a dat duhul la vârsta de 32 de 
ani. 

° Din întâmplarea aceasta reiese clar că lucrările magice, demonice, 
într-un cuvânt magia, n-au putere asupra creştinului care se roagă. Se 
blochează şi rămâne inertă, chiar şi când doar se apropie de ţinutul 
credinciosului care se roagă cu adevărat. 

vândut toate câte avea şi le-a dat săracilor şi a venit la Bătrânul 
acela să se facă monah. Şi ajungând mare ascet, s-a săvârşit în 
Domnul. 

26. Un frate a întrebat pe Avva Sisoe, zicând: Ce să fac? Cum 
să mă mântuiesc? Cum să fiu bineplăcut lui Dumnezeu? Şi i-a zis 
Bătrânul: leşi din lume, leapădă-te de pământ, lasă zidirea şi mută- 
te către Ziditor! Şi prin rugăciune şi tânguire adună-ţi sinele la 
Dumnezeu şi vei afla odihnă şi în veacul de acum, şi în cel viitor. 

27. Ziceau despre Avva Tithoe că, dacă nu izbutea să-şi 
coboare repede mâinile când stătea la rugăciune, mintea îi era 
răpită la cele de sus. Deci, dacă se întâmpla să se roage vreun 
frate împreună cu el, se străduia să-şi coboare repede mâinile, ca 
să nu-i fie răpită mintea şi să zăbovească. 

28. Ziceau despre un Bătrân că a cercetat timp de patru luni pe 
un frate din Schit şi niciodată nu l-a aflat pe acesta liber. 
Cercetându-l, deci, încă o dată şi stând afară în faţa uşii, l-a auzit 
pe acela zicând cu lacrimi: Doamne, oare nu mă aud urechile Tale 
pe mine, cel care strig către Tine? Miluieşte-mă! Pentru păcatele 
mele mă ostenesc, rugându-Te aşa! 

29. Un anahoret a văzut un drac îndemnând un alt drac să vină 
şi să trezească pe un monah care dormea. Şi l-a auzit pe celălalt 
zicând: Nu pot să fac aceasta. Pentru că, odată, l-am trezit şi 
sculându-se m-a ars cu psalmi şi rugăciuni. 

30. Ziceau Bătrânii că rugăciunea este oglinda monahului. 

31. Zicea unul dintre Bătrâni că precum este cu neputinţă 
cuiva să-şi vadă faţa în apă murdară, aşa şi sufletul, dacă nu se va 
curăța de lucrurile străine, nu poate să se roage. 

32. Ziceau Bătrânii despre un frate că niciodată nu s-a 
îndepărtat de lucrul său de mână şi rugăciunea lui urca neîncetat 
spre Dumnezeu. Căci era şi tare smerit şi statornic. 

33. A zis un Bătrân: Când omul se va păzi ca să nu 
nedreptăţească pe aproapele, atunci îndrăzneşte să creadă cu 
gândul că rugăciunea lui a fost primită la Dumnezeu. Dacă 
nedreptăţeşte cineva pe aproapele, rugăciunea lui va fi urâcioasă 
şi neprimită. Căci suspinul celui nedreptăţit nu va lăsa rugăciunea 
celui care a nedreptăţit să ajungă înaintea lui Dumnezeu. 

34. A zis un Bătrân: Dacă lucrezi lucrul tău de mână în chilie şi 
vine ceasul rugăciunii, să nu zici: să termin nuielele sau coşuleţul 
şi după aceea mă voi scula. Ci, ridicându-te, la orice ceas, fă-ţi 
datoria rugăciunii către Dumnezeu. Deoarece, altfel, te obişnuieşti 
să fii nepăsător şi faţă de rugăciune, şi faţă de lucrare, şi sufletul 
tău se face pustiu de orice lucrare trupească şi sufletească. Căci 
de dimineaţa se vede râvna ta. 

35. A zis iarăşi: Dacă auzi despre cineva că te-a ocărât şi vine 

la tine, să nu-i arăţi că ai aflat, ci întâmpină-l cu cuvinte frumoase 
şi arată-ţi faţa veselă către el, ca să ai îndrăzneală la rugăciunea 
ta. 

36. Povestea unul dintre Părinţi că, odată, un frate care trăia în 
Egipt mergea pe cale şi, prinzându-l seara, a intrat într-un 
mormânt” ca să doarmă din pricina frigului. Şi trecând pe acolo 
nişte draci, a zis unul către altul: Vezi ce curaj are monahul acesta 
că doarme într-un mormânt! Vino, să-l necăjim! Şi a răspuns 
celălalt: De ce să-l necăjim? Acesta este al nostru pentru că face 
voia noastră, mâncând şi bând, şi vorbind, şi fiind nepăsător faţă 
de slujbe. În loc să zăbovim cu acesta, mai bine să mergem să 
necăjim pe cei care ne necăjesc pe noi şi care luptă împotriva 
noastră cu rugăciunea ziua şi noaptea. 


Sfârşitul tratatului despre rugăciunea neîncetată şi cu trezvie. 


° Mormânt cu o clădire mică deasupra. 

CAPITOLUL XIII 


DESPRE ACEEA CĂ TREBUIE SĂ-I PRIMIM PE STRĂINI 
ŞI SĂ-I MILUIM CU VOIE BUNĂ” 


1. A zis Avva Apolo despre primirea fraţilor: Atunci când vin 
fraţii trebuie să le facem închinăciune, căci nu ne închinăm lor, ci 
lui Dumnezeu. L-ai văzut pe fratele tău, ai văzut pe Dumnezeul 
tău”! Şi aceasta am primit-o de la Avraam”. Când îi primiţi, siliţi-vă 
spre odihna lor. Căci şi aceasta de la Lot am învăţat, care se 
străduia să odihnească pe îngeri”. 

2. Zicea Fericitul Epifanie: Pe foarte puţin vinde Dumnezeu 
dreptăţile Sale celor care se silesc să le cumpere: pe o mică bucată 
de pâine, pe o haină sărăcăcioasă, pe un pahar cu apă rece, pe un 
bănuţ. A se adăuga şi aceasta: Când un om se împrumută de la un 
alt om, din pricina sărăciei sau din nevoia de vieţuire mai bună, 
atunci când întoarce împrumutul, arată recunoştinţa, dar îl 
întoarce pe ascuns pentru că se ruşinează. Dumnezeu Stăpânul 
dimpotrivă. Se împrumută pe ascuns şi dă înapoi înaintea îngerilor 
şi a arhanghelilor şi a celor drepţi”. 

3. S-a suit odată Avva Daniil cu ucenicul lui în Alexandria. Şi a 
văzut Bătrânul un om, lipsit de ochi, care stătea în piaţă şi zicea: 
Daţi-mi ceva, miluiţi-mă! Şi a zis Bătrânul ucenicului său: Îl vezi pe 
acest orb? Îţi spun ţie că este la măsuri mari. Vrei să-ţi arăt cele 
despre el? Rămâi aici! Şi s-a dus Bătrânul şi i-a zis: Arată dragoste 
către mine, frate, că nu am cum să cumpăr nuiele de finic să lucrez 
şi să mă hrănesc. Şi i-a zis lui orbul: Ce ai văzut la mine, Avva, căci 
mă vezi gol şi cerşetor? De ce îmi zici dă-mi ceva ca să cumpăr 
finic şi să lucrez? Dar, aşteaptă! Şi Bătrânul îi face semn 
ucenicului său să-l urmeze. Şi au plecat spre Sfântul Marcu”, în 


0 „dacă miluieşte, să miluiască cu voie bună! (Romani 12, 8). 

° Expresia aceasta este un cuvânt nescris (agrafon) al Domnului. Este 
amintită de Clement Alexandrinul (150-215) în lucrarea Stromate, I, 19, 
94, pag. 374 şi II 15, 71 în PG 8, 12 A şi 1009 A. 

0 Facerea 18, 1-19. 

0 Facerea 19, 1-26. 

0 Pilde 19, 17. Vezi Matei 6, 1-14. 

0 Este vorba despre biserica Sfântului Evanghelist Marcu. După vechea 
tradiţie, Sfântul Evanghelist Marcu este considerat întemeietorul Bisericii 
din Alexandria, căci el a propovăduit creştinismul în Alexandria şi 
Cirineea. Despre activitatea Apostolului Marcu în Alexandria există multe 
date în izvoare istorice. Vezi Eusebiu de Cezareea, Istoria bisericească, II, 
16, pp. 60, 163. 

afara oraşului. Căci acolo îşi avea chilia. Şi a zis Bătrânului: 
Aşteaptă-mă, Avva! Şi a intrat şi a adus Bătrânului un săculeţ cu 
stafide, rodii, smochine uscate şi trei monede mici. Şi scoțând din 
gura sa un trimision”, l-a dat avvei, zicând: Roagă-te pentru mine, 
Avva! Şi venind Bătrânul la ucenicul său, a plâns şi a zis: Câţi robi 
ai Săi ascunşi are Dumnezeu! Viu este Domnul”! Nu voi întoarce 
nimic din binecuvântare, căci este dragoste. După ce au plecat de 
la el, la puţine zile, au auzit că iconomul are dureri mari la ficat şi 
stă întins la Sfântul Marcu. Şi i s-a arătat lui Sfântul Marcu, 
Apostolul şi Evanghelistul, zicându-i: Trimite şi adu pe cutare orb 
să pună mâna pe locul unde te doare şi te vei face sănătos! Şi 
trimițând slujitorii săi, l-au luat pe acela cu rugăminte şi cu silire. 
Şi rugându-se acela şi punându-şi mâinile, de îndată s-a luat 
durerea. Şi s-a auzit aceasta în toată cetatea. Şi auzind papa”, a 
ieşit să-l vadă pe orb şi l-a aflat adormit în Domnul. Şi s-a auzit în 
toată cetatea şi la Schit. Şi s-a suit Bătrânul cu ucenicul său şi 
mulţi Părinţi s-au suit în cetate împreună cu ei. Şi au luat 
binecuvântare de la fericitul lor tovarăş. Şi aproape toată cetatea a 
ieşit şi, luând binecuvântare, au pus în mormânt trupul lui cu 
mulţumită şi multă slăvire. Şi l-au aşezat pe el deasupra Avvei 
Marcu cel nebun. Şi vieţuirea lui era aceasta: Dacă primea 
milostenie, cumpăra din ea mere, stafide, rodii şi le împărțea prin 
altcineva în aziluri, la bolnavi, duminica. Patruzeci şi opt de ani a 
avut această virtute a slujirii spre slava lui Dumnezeu! 

4. A ajuns odată în Tebaida Avva Daniil, preotul Schitului, 
având cu el şi pe unul din ucenicii lui. Şi în timp ce înaintau ei 
plutind pe râu, au ajuns la o țarină, unde Bătrânul i-a slobozit pe 
barcagii. Şi a zis Bătrânul: Aici avem să rămânem astăzi. Şi a 
început ucenicul lui să cârtească, zicând: Până când ne mai 
învârtim? Să mergem la Schit. Iar Bătrânul a zis: Nu, ci vom 
rămâne aici astăzi! Şi şedeau în mijlocul satului ca nişte străini. Şi 
fratele a zis Bătrânului: Oare îi place lui Dumnezeu că stăm aici ca 
nişte tovarăşi? Să mergem cel puţin la biserică”. A zis Bătrânul: 


° Tpiphotov (latineşte tremis, -issis), monedă de valoarea unei treimi 
din cea de aur. 

° Expresia Viu este Domnul este o formă de jurământ pe care o 
foloseau  prorocii în Vechiul Testament ca să valideze adevărul 
prorocirilor. 

° Titlul de Papă în primele secole creştine avea o utilizare largă şi se 
dădea episcopilor, dar şi preoţilor. In cele din urmă, s-a obişnuit ca titlul 
să se acorde episcopului de Alexandria şi episcopului Romei. 

0 Este folosit cuvântul puaprupiov-martirion, care aici înseamnă 
biserică, pentru că primele biserici se construiau pe moaştele unui 
martir. 

Nu, ci vom sta aici! Şi au rămas acolo până noaptea târziu. Şi a 
început fratele să ducă luptă împotriva Bătrânului: Din pricina ta 
am să mor în stare rea! Şi, în timp ce zicea acestea, a venit un 
bătrân din lume, înalt, cu părul tot alb şi, văzând pe Avva Daniil, a 
început să-i sărute picioarele cu lacrimi. Apoi a îmbrăţişat şi pe 
ucenicul lui. Şi le-a zis: Porunciţi să mergem acasă! Purta şi un 
felinar şi cutreiera străzile satului căutând străini. Luându-l pe 
Bătrân şi pe ucenicul lui, şi pe străini, câţi a mai aflat, s-a dus cu ei 
acasă. Şi punând apă în vas, a spălat picioarele fraţilor şi pe ale 
Bătrânului. Nu mai avea pe altcineva în casă decât pe sine. Şi nici 
în vreun alt loc nu avea pe nimeni decât pe Dumnezeu. Şi le-a dat 
lor masă şi, după ce au mâncat ei, luând resturile de mâncare, le-a 
dat la câinii satului, căci aşa avea obiceiul să facă. Nu lăsa să 
rămână de seara până dimineaţa nicio firimitură. Şi luându-l pe el 
deoparte Bătrânul, aproape până dimineaţă a stat cu el, vorbindu-i 
cele despre mântuire cu lacrimi multe. Şi dimineaţa, îmbrăţişându- 
se au plecat. Şi pe când erau ei pe cale, ucenicul a pus metanie 
Bătrânului zicând: Arată dragoste, părinte, şi spune-mi cine este 
Bătrânul acesta şi de unde-l cunoşti pe el? Dar Bătrânul nu a vrut 
să spună ucenicului său nimic. Şi iarăşi a făcut fratele metanie, 
zicând: Altele multe mi-ai încredinţat, dar cele despre Bătrânul 
acesta nu mi le spui? Căci, într-adevăr, îi încredinţase virtuțile 
multor sfinţi. Dar Bătrânul nu voia să vorbească fratelui cele 
despre Bătrânul acela, încât fratele s-a întristat şi nu a mai vorbit 
Bătrânului până la Schit. Venind fratele la chilia sa, nu a mai dus 
Bătrânului puţina mâncare după obicei. Căci până la ceasul al 
unsprezecelea din zi? Bătrânul ţinea post în toate zilele vieţii sale. 
Făcându-se seară, Bătrânul a venit la chilia fratelui şi i-a zis: 
Pentru ce, fiule, ai lăsat pe părintele tău să moară de foame? lar el 
a zis către acesta: Eu nu am părinte! Căci dacă aş fi avut părinte, 
acela şi-ar fi iubit propriul fiu. Şi a zis Bătrânul: Atunci, dacă nu ai 
părinte, pleacă! Şi a prins cu putere uşa să plece, dar fratele l-a 
ajuns şi l-a ţinut. Şi a început să-i sărute picioarele şi să zică: Viu 
este Domnul! Nu te voi slobozi dacă nu îmi vei spune cine era 
Bătrânul acela! Căci nu putea fratele să-l vadă pe Bătrân necăjit 
niciodată, pentru că îl iubea mult. Atunci i-a zis Bătrânul: Fă-mi 
mai întâi puţină mâncare şi-ţi voi spune! Şi după ce a gustat, a zis 
fratelui: Să nu mai fii îndărătnic! Pentru că mi-ai stat împotrivă în 
sat şi pentru că ai cârtit, de aceea nu ţi-am spus cele despre 
Bătrân. Şi acum ia aminte să nu mai spui vreodată cele ce vei auzi. 
Acest Bătrân se numeşte Evloghie şi ca meşteşug este lucrător în 


° Cinci după-amiază după ora noastră. 

piatră. Câştigă din lucrul lui în fiecare zi o cheratimă” de monede. 
Până seara nu mănâncă nimic. Şi seara iese în țarină şi câţi străini 
găseşte, îi ia în casa sa şi îi hrăneşte, iar resturile de mâncare le 
duce la câini, precum ai văzut. Această îndeletnicire a lucrătorului 
în piatră o are din tinereţea lui până astăzi. Şi astăzi are în jur de o 
sută de ani, mai mult sau mai puţin. Şi îi dă Hristos putere, încât 
câştigă în fiecare zi aceeaşi cheratimă de monede. Când eram mai 
tânăr, ca la patruzeci de ani, urcam să vând lucrul meu de mână la 
țarina lui. Şi seara a venit şi m-a luat, pe mine şi pe alţi fraţi 
împreună cu mine, după obiceiul lui şi ne-a găzduit. Iar eu, venind 
aici şi văzând virtutea acestui bărbat, am început să postesc 
săptămâni la rând şi să rog pe Dumnezeu să-i dăruiască aceluia 
mai mult câştig ca să aibă să facă bine şi altora mai mulţi. Şi după 
ce am postit trei săptămâni, am căzut jos pe jumătate mort din 
pricina nevoinţei. Şi am văzut pe cineva venind lângă mine, 
cuviincios la arătare şi mi-a zis: Daniile, ce ai? Şi i-am zis: Am dat 
cuvânt Stăpânului meu, lui Hristos, că nu voi gusta pâine până 
când nu mă va asculta în legătură cu Evloghie, lucrătorul în piatră, 
să-i dăruiască aceluia binecuvântare, ca şi alţii, mai mulţi, să se 
bucure de binefacerea lui. Şi mi-a zis: Nu! Este bine aşa! Şi i-am 
zis: Mai bine, Doamne, este să-i dai mai mult, ca prin acesta toţi să 
slăvească numele Tău cel sfânt. Şi El mi-a zis: Eu îţi spun că este 
bine aşa. Dar dacă vrei să-i dăruiesc mai mult, să te pui chezaş 
pentru sufletul lui că se va mântui arătând dragoste la mai mulţi şi 
eu îi voi dărui. Şi eu am zis către El: Din mâinile mele să ceri 
sufletul lui! Şi am văzut după aceea ca şi când stăteam la biserica 
Sfintei Invieri şi un copil stătea deasupra pe Sfânta Piatră şi 
Evloghie stătea de-a dreapta lui. Şi a trimis pe cineva dintre cei 
care erau de faţă şi, îndreptându-se spre mine, a zis: Acesta este 
cel care se pune chezaş pentru Evloghie? Şi au zis toţi: Da, 
Stăpâne! Şi a zis iarăşi: Spuneţi-i că voi cere de la el chezăşia. Şi 
eu i-am zis: Da, Stăpâne, asupra mea să fie, numai dă-i! Şi am 
văzut cum goleau în braţele lui Evloghie multe monede. Şi cât 
goleau aceia, atât primeau braţele lui Evloghie. Şi trezindu-mă am 
cunoscut că am fost ascultat şi am slăvit pe Dumnezeu. Şi când 
Evloghie a ieşit la lucrul său, lovind în piatră, a auzit un zgomot 
înfundat. Şi iarăşi a lovit şi a descoperit o mică crăpătură. Şi a lovit 
încă o dată şi a aflat o peşteră plină cu bani. Fiind uimit, Evloghie 
a zis în sine: Banii aceştia sunt ai ismaeliţilor”. Dacă îi iau acasă, 


0 O foarte mică unitate de măsurat greutatea. 

0 Ismaeliţii se numeau urmaşii lui Israel, fiul lui Avraam din Agar. 
Ismael şi mama lui au plecat din Iudeea şi s-au refugiat în pustiul Faran 
(Sinai.) Acolo, dintr-o femeie egipteancă, Ismail a dobândit doisprezece 
fii, care apar în Scriptură ca patriarhi ai celor douăsprezece triburi arabe. 

va auzi stăpânitorul, va veni şi-i va lua, iar eu voi fi în primejdie. 
Deci, mai bine să plec în alt ţinut, unde nu mă cunoaşte nimeni. Şi 
plătind animale ca şi când ar fi avut de cărat piatră, a dus banii 
noaptea undeva lângă râu. Şi a părăsit fapta aceea bună pe care o 
făcea în fiecare zi şi suind banii pe o corabie, a plecat în Bizanţ. 
Împărăţea pe atunci Iustin cel Bătrân”. Şi a dat bani mulţi 
împăratului şi mai-marilor lui ca să-l facă eparh” peste palatele 
împărăteşti. Şi a cumpărat pentru el o casă mare care se numeşte 
a egipteanului până astăzi. Şi după doi ani am văzut iarăşi în vis pe 
copilul acela, tot în biserica Sfintei Învieri, şi am zis în sinea mea: 
Oare, unde este Evloghie? Şi după puţin timp văd pe Evloghie 
târât departe de la faţa copilului de un etiopian”. Şi trezindu-mă, 
am zis în sinea mea: Vai mie, păcătosul, mi-am pierdut sufletul! Şi 
luând traista, am plecat la țarina lui ca să-mi vând, chipurile, 
lucrul de mână. Şi nădăjduind să-l găsesc pe Evloghie, s-a făcut 
noapte târziu şi nimeni nu mă chema să mă găzduiască în casa sa. 
Deci, m-am sculat şi am întrebat pe o bătrână şi i-am zis: Adevărat, 
amma, dă-mi trei pesmeţi ca să mănânc, că nu am mâncat astăzi. 
Şi ea, plecând, mi-a adus puţină fiertură şi mi-a dat. Şi aşezându-se 
lângă mine a început să-mi vorbească cuvinte de folos, zicând: 
Avva, nu ştii că eşti tânăr şi nu-ţi este de folos să pleci în sat? Sau 
nu ştii că schima monahală cere linişte? Şi altele asemenea. Şi eu 
i-am zis: Deci, ce porunceşti ca să fac, căci am venit să vând lucrul 
meu. Şi ea a zis: Chiar dacă ai venit să-ţi vinzi lucrul tău, să nu 
înnoptezi aşa, afară. Dacă vrei să fii monah, mergi la Schit. Şi i-am 
zis: Ai dreptate, dar lasă-mă cu vorbele acestea. Nu este un om pe 
câmpul acesta cu frică de Dumnezeu care să adune pe străini? Şi 
ea a zis: O! Ce spui, Avva? Am avut odată un pietrar care făcea 
multe fapte bune străinilor. Şi văzând Dumnezeu faptele lui, i-a dat 
har mult, şi astăzi, după cum aud, este patrician”. Auzind eu 
acestea, mi-am zis în sinea mea: Eu am lucrat această crimă! Şi 


Arabii de astăzi se mândresc că sunt urmaşii lui Ismael. Vezi Facerea 17, 
20; 21, 8-21; 25, 12 ş.a.; Galateni 4, 21 ş.a. 

0 Împăratul Iustin I (518-527) când a urcat pe tron era de şaizeci şi opt 
de ani, şi poate că acest lucru îndreptăţeşte porecla de cel Bătrân. 

° Iconom. 

0 În textele patristice apare deseori sub înfăţişarea unui etiopian negru 
la trup, diavolul. În limba română se traduce deseori prin harap. 

0 În statul roman şi în cel bizantin, titlul desemna pe cel care aparţinea 
clasei sociale şi politice înalte şi corespunde cu denumirile neo-greceşti: 
nobil, arhonte, aristocrat. In cele din urmă, titlul de cinste se acorda pe 
viaţă, dar nu ereditar, de către Împăratul bizantin, curtenilor sus-puşi, 
politicienilor şi soldaţilor. Este singurul titlu care se dădea femeilor din 
familia împărătească sau simpatizantelor de la palat (ET). 

urcându-mă în corabie, am ajuns în Bizanţ. Şi căutând, am aflat 
casa lui Evloghie Egipteanul şi m-am aşezat în faţa porţii, până 
când a ieşit. Şi l-am văzut păşind cu fală mare şi am strigat la el: 
Miluieşte-mă, căci vreau să-ţi spun ceva deosebit. Şi el nu mă lua 
în seamă, ci paza lui mă lovea. Şi ajungându-l iarăşi, am strigat şi 
iarăşi m-au lovit. Şi am făcut aşa, chinuindu-mă, patru săptămâni 
şi nu am putut să vorbesc cu el. Atunci, împuţinându-mă la suflet, 
m-am dus şi m-am aruncat jos în faţa icoanei Preasfintei 
Născătoare de Dumnezeu, cu plâns, şi am zis către Mântuitorul: 
Doamne, ori dezleagă-mi chezăşia pe care am pus-o pentru omul 
acesta, ori mă duc şi eu în lume. Şi zicând acestea în cugetul meu, 
am adormit. Şi iată se făcea zgomot mare şi ziceau: Trece 
împărăteasa! Şi veneau înaintea ei mii şi zeci de mii de cete. Am 
strigat şi eu şi am zis: Miluieşte-mă, Stăpâna mea! Şi ea s-a oprit şi 
mi-a zis: Ce ai? Şi am zis ei: M-am pus chezaş pentru Evloghie 
eparhul! Porunceşte-i să mă dezlege de chezăşie. Şi ea mi-a zis: Eu 
nu am amestec! Plăteşte chezăşia cum vrei! şi trezindu-mă, am zis 
în sinea mea: Chiar dacă trebuie să mor, nu plec de la poarta lui 
până nu vorbesc cu el. Şi m-am dus iarăşi în faţa porţii şi când 
trecea, strigam. Şi a alergat asupra mea portarul şi mi-a dat vergi 
până când a căzut la pământ tot trupul meu. Şi deznădăjduind, am 
zis în sinea mea: Mă duc la Schit şi dacă vrea Dumnezeu îl va 
mântui şi pe Evloghie. Şi plecând eu să caut corabie am aflat una 
din Alexandria şi numai ce am urcat în ea, m-am aşezat să mă culc 
de deznădejde şi iarăşi, luându-mă somnul, m-am văzut pe mine la 
Sfânta Înviere şi pe copilul acela şezând pe Sfânta Piatră şi privind 
la mine cu ameninţare, încât de frica lui am început să tremur ca o 
frunză şi nu puteam să-mi deschid gura, căci inima mea îngheţase. 
Şi mi-a zis: Nu te duci să plăteşti chezăşia? Şi a poruncit la doi din 
cei care erau împreună cu el şi m-au agăţat cu picioarele în sus şi 
îmi zicea: Să nu mai pui chezăşie peste puterea ta şi să nu te mai 
împotriveşti lui Dumnezeu. Şi nu puteam să-mi deschid gura, fiind 
atârnat de sus. Şi iată un glas zicând: Vine împărăteasa! Şi văzând- 
o, am prins curaj. Şi căzând în faţa ei, am zis cu glas stins: 
Miluieşte-mă, Stăpâna lumii! Şi mi-a zis: Ce vrei iarăşi? Şi eu i-am 
zis: Pentru chezăşia lui Evloghie sunt spânzurat. Şi ea mi-a zis: Mă 
voi ruga pentru tine! Şi am văzut-o cum a plecat şi a sărutat 
picioarele copilului. Şi mi-a zis copilul: Să nu mai faci lucrul 
acesta! Şi am zis: Nu, Stăpâne! Eu m-am rugat ca să fie folositor, 
şi nu netrebnic! Şi iarăşi am zis: Am păcătuit, Stăpâne, iartă-mă! Şi 
a poruncit să mă dezlege şi mi-a zis: Mergi în chilia ta! Şi cum îl 
voi aduce Eu pe Evloghie în rânduiala lui cea dintâi, nu căuta să 
afli! Şi trezindu-mă, m-am bucurat cu bucurie mare, izbăvit fiind 
de chezăşie, şi am călătorit mulţumind lui Dumnezeu. După trei 

luni, am aflat că s-a săvârşit Iustin împăratul şi că împărăţeşte 
Iustinian”. Apoi, după puţin timp, s-au răzvrătit împotriva lui 
Ipatie, Dexocrat, Pompei şi eparhul Evloghie însuşi. Şi la primii 
trei li s-a tăiat capul şi toate ale lor au fost prădate. Iar Evloghie a 
plecat noaptea din Constantinopol. Şi Iustinian a poruncit ca unde 
va fi aflat Evloghie, să fie omorât. Atunci el a plecat şi a venit în 
satul lui. Şi şi-a schimbat hainele sale ca ale sătenilor. Şi s-a 
adunat tot satul să-l vadă pe Evloghie şi i-au zis: Bine ai venit! Am 
auzit că ai ajuns patrician. Şi el le-a zis: Da? Dacă aş fi ajuns 
patrician, mai vedeam faţa voastră? Nu! Acela este alt Evloghie din 
ţinutul acesta. Căci eu am fost la Locurile Sfinte. Atunci şi-a venit 
în fire şi a zis: Sărmane, Evloghie, scoală-te, ia-ţi tăietorul de 
piatră şi du-te de lucrează. Căci aici palat nu mai este. Nu cumva 
să-ţi pierzi şi capul. Şi luându-şi unealta sa de tăiat piatră a mers 
la stânca unde aflase banii, socotind că va găsi alţii. Şi lovind până 
la ceasul al şaselea nu a găsit nimic. Şi a început să-şi amintească 
suita şi lucrurile moi, măreţia şi mâncărurile. Şi iarăşi zicea în 
sine: Ridică-te, sărmane Evloghie, osteneşte-te! Aici este Egiptul. 
Şi puţin câte puţin Copilul cel Sfânt şi Stăpâna noastră 
Născătoarea de Dumnezeu l-au adus la rânduiala lui cea dintâi. 
Căci Dumnezeu nu este nedrept şi nu a uitat ostenelile lui cele 
dintâi. După puţin timp m-am suit şi eu în satul acela să-mi vând 
lucrul meu. Şi iată, seara, a venit după obiceiul lui dintâi şi m-a 
luat. Şi cum l-am văzut prăfuit, am suspinat şi, lăcrimând, am zis: 
Cât s-au mărit lucrurile Tale, Doamne, toate cu înţelepciune le-ai 
făcut”. Cine este Dumnezeu, mare ca Dumnezeul nostru! Tu eşti 
Dumnezeu, Cel Care faci minuni” Cel ce scoate din pulbere pe cel 
sărac şi ridică din gunoi pe cel sărman”; Domnul este Cel care dă 
sărăcia şi bogăţia, Acesta îl smereşte şi-l înalţă pe omO. Cine poate 
să pătrundă adâncimea faptelor şi judecăților Lui minunate? Eu 
păcătosul, însă, m-am încumetat şi puţin a lipsit să meargă în iad 
sufletul meu”. Şi luându-mă, a pus apă şi mi-a spălat picioarele, 
asemenea şi pe ale celorlalţi străini, după obicei. Apoi ne-a dat 
masă. Şi după ce am mâncat, i-am zis: Cum eşti, Avva Evloghie? 
Iar el mi-a zis: Roagă-te pentru mine, Avva, că sunt sărman şi nu 
am nimic în mâinile mele. Şi eu i-am zis: Fie ca şi cele pe care le ai 


° Iustinian I (527-565) a urmat la tron unchiului său Iustin I. 
° Psalmul 103, 24. 

° Psalmul 76, 14-15. 

° Psalmul 112, 7. 

92 Regi 2, 7. 

° Vezi Înţelepciunea lui Sirah 18, 6. 

° Psalmul 93, 17. 

să fie ca şi când nu le-ai avea. Şi el mi-a zis: De ce, Avva, nu cumva 
te-am smintit cu ceva vreodată? Şi i-am zis: Cu ce nu m-ai smintit!? 
Atunci i-am povestit toate cele ce s-au întâmplat. Şi plângând noi 
amândoi, mi-a zis: Roagă-te, Avva, să-mi trimită Dumnezeu cele de 
trebuinţă şi de acum înainte mă voi îndrepta. Şi i-am zis: Adevărat, 
fiule, să nu mai aştepţi de la Hristos să-ţi încredinţeze altceva, în 
toată lumea aceasta, decât moneda aceasta a ostenelii tale. Căci 
iată, atât timp ţi-a dat Dumnezeu putere să câştigi moneda din 
lucrul mâinilor tale. Şi a zis Bătrânul ucenicului: Iată, acum ţi-am 
spus de unde l-am cunoscut, fiule. lar tu să nu mai spui a doua 
oară acestea la cineva. Acestea le-a încredinţat Avva Daniil 
ucenicului său după ce s-a întors din Tebaida. Să ne minunăm de 
iubirea de oameni a lui Dumnezeu, cum l-a înălţat prin puţin pe 
Evloghie şi iarăşi l-a smerit spre folos. Să ne rugăm, deci, şi noi să 
fim smeriţi, ca în ziua cea înfricoşătoare a Domnului nostru lisus 
Hristos să aflăm milă înaintea slavei Lui. 

5. A zis ucenicul Avvei Teodor”, că a venit odată cineva să 
vândă ceapă şi i-a umplut un vas de pământ. Şi i-a zis Bătrânul: 
Umple vasul de pământ cu grâu şi dă-i-l. Şi erau două grămezi de 
grâu, una curată şi una necurată. Şi i-am umplut vasul din cel 
necurat. Şi Bătrânul se uita la mine cu stăruinţă şi supărare. Şi de 
frică, am căzut şi am spart vasul de lut. Şi i-am pus metanie, iar el 
mi-a zis: Ridică-te, nu este vina ta! Eu am păcătuit că ţi-am spus. Şi 
intrând Bătrânul, şi-a umplut braţele cu grâu curat şi i l-a dat 
împreună cu ceapa. 

6. Ziceau despre acelaşi că, după ce s-a pustiit Schitul, a venit 
să stea la Ferme. Şi îmbătrânind, s-a îmbolnăvit. Deci îi aduceau 
câte ceva de mâncare. Şi ceea ce îi aducea primul, el dădea la al 
doilea. Şi tot aşa la rând, ceea ce primea de la unul dădea celuilalt. 
Iar la ceasul când trebuia să mănânce, ceea ce îi aducea acela care 
venea, aceea mânca. 

7. Ziceau despre Avva loan Kolov6s că osteneala pe care o 
dobândea la seceriş o lua şi o aducea la Schit, zicând: Văduvele 
mele şi orfanii mei sunt la Schit. 

8. S-au dus unii dintre Părinţi la Avva Iosif din Panevo” ca să-l 
întrebe despre cum să se poarte cu fraţii care vin din străini să fie 
găzduiţi, dacă trebuie să fie cu pogorământ şi cu îndrăzneală faţă 
de ei. Şi, înainte de a întreba ei, Bătrânul a zis ucenicului său: Ia 
aminte bine la ceea ce voi face astăzi şi să ai răbdare. Şi a pus 


0 Este vorba despre Teodor al Fermei. Muntele Fermei era un munte în 
nordul Nitriei, unde se nevoiau mulţi călugări. 

0 Cetate antică din Egiptul de Jos. Astăzi se numeşte Mentzala el 
Haghit. 

Bătrânul două perne, una de-a dreapta şi una de-a stânga, şi le-a 
zis: Şedeţi! Şi s-au aşezat. Şi a intrat în chilia lui şi s-a îmbrăcat cu 
haine de cerşetor. Şi ieşind, a trecut prin mijlocul lor. Şi intrând, 
iarăşi a purtat hainele lui. Apoi ieşind iarăşi, a stat în mijlocul lor. 
Aceia s-au mirat de lucrul Bătrânului. Şi le-a zis: Aţi înţeles ce am 
făcut? Şi ei au zis: Da! Şi el a zis: M-a schimbat cu ceva haina de 
necinste? Au zis: Nu! Şi el le-a zis: Deci, dacă sunt eu însumi în 
amândouă, aşa cum prima nu m-a schimbat, nici a doua nu m-a 
vătămat. Aşadar, aşa suntem datori să facem la primirea fraţilor 
străini, după Sfânta Evanghelie: Daţi Cezarului ce este al 
Cezarului, şi lui Dumnezeu ce este al lui Dumnezeu’. Deci, când 
sunt de faţă fraţi, cu îndrăzneală să-i primim, iar când suntem 
singuri, avem nevoie de tânguire, ca să rămână înlăuntrul nostru. 
Şi cei care au auzit s-au minunat pentru că le-a zis cele care erau 
în inima lor înainte să-i întrebe şi au slăvit pe Dumnezeu. 

9. Povestea Avva Casian: Am plecat din Palestina în Egipt la 
unul dintre Părinţi. Şi, după ce ne-a găzduit, l-am întrebat pentru 
care pricină în timpul primirii fraţilor străini nu ţinem canonul 
nostru de post aşa cum l-am primit din Palestina? Şi a răspuns, 
zicând: Postul totdeauna este cu mine. Dar pe voi nu pot să vă am 
totdeauna cu mine. Şi postul este un lucru şi folositor, şi necesar, 
dar depinde de voinţa noastră. Iar împlinirea poruncii iubirii o cere 
ca pe ceva necesar legea lui Dumnezeu. Primindu-vă, deci, pe voi 
şi în voi pe Hristos, sunt dator să vă slujesc cu toată râvna. Şi după 
ce vă petrec pe voi la plecare, pot să redobândesc canonul 
postului. Căci prietenii Mirelui nu pot să postească, cât timp 
Acesta este cu ei. Dar când se va lua de la ei, atunci au prilejul să 
postească”. 

10. A zis iarăşi: Am mers la un alt Bătrân şi ne-a făcut să 
gustăm ceva. Şi ne îndemna să mai luăm mâncare, chiar dacă ne 
săturasem. Şi când eu am spus că nu mai pot, mi-a răspuns: Eu de 
şase ori am pus masa pentru că au venit fraţii. Şi, îndemnând pe 
fiecare dintre ei, am mâncat şi eu cu ei şi încă îmi este foame. Şi tu 
o singură dată ai mâncat şi te-ai săturat, încât nu mai poţi? 

11. S-a dat odată în Schit porunca: Postiţi săptămâna aceasta! 
Şi din întâmplare au venit fraţi din Egipt la Avva Moise şi le-a făcut 
puţină fiertură. Şi au văzut fraţii fumul şi au spus preoţilor: Iată, 
Moise a dezlegat porunca şi a făcut fiertură la el. Şi ei au zis: Când 
va veni, îi vom zice. Făcându-se sâmbătă şi văzând preoţii vieţuirea 
înaltă a Avvei Moise, au zis înaintea poporului: Avva Moise, ai 
dezlegat porunca oamenilor şi ai păzit porunca lui Dumnezeu! 


0 Matei 20, 21. 
0 Vezi Marcu 2, 19-20. 

12. Un frate a văzut pe Avva Nisterde purtând două colovii” şi i- 
a zis: Dacă vine un sărac şi îţi cere o haină, pe care dintre ele o 
dai? Şi răspunzând, a zis: Pe cea mai bună! Şi a zis fratele: Şi dacă 
îţi va cere şi altul, ce îi mai dai? Şi a zis bătrânul: Jumătate din 
cealaltă! Şi a zis fratele: Şi dacă îţi va cere şi altul, ce îi mai dai? 
lar el a zis: Tai ce a rămas şi-i dau jumătate, iar cu cealaltă 
jumătate mă încing. Şi iarăşi a zis: Şi dacă şi pe aceasta o va cere 
de la tine cineva, ce vei face? A zis Bătrânul: li dau lui ce a rămas 
şi mă duc şi mă aşez într-un loc, până când Dumnezeu va trimite şi 
mă va acoperi, căci nu voi cere de la altcineva. 

13. Un frate a zis Avvei Pimen: Dacă voi da fratelui meu puţină 
pâine sau altceva, dracii întinează fapta aceasta ca şi când ar fi 
fost făcută pentru a plăcea oamenilor. A zis Bătrânul: Chiar dacă 
este făcută pentru a plăcea oamenilor, noi vom da fratelui ceea ce 
are nevoie. I-a zis lui şi această pildă: Doi oameni erau agricultori 
şi locuiau în aceeaşi cetate. Şi unul dintre ei, semănând, a făcut 
puţină recoltă şi necurată. Iar celălalt, nu s-a îngrijit să semene şi 
nu a făcut nimic, întâmplându-se foamete, care dintre cei doi va 
trăi? A răspuns fratele: Cel care a făcut recoltă puţină şi necurată. 
A zis Bătrânul: Aşa şi noi, semănăm puţine şi necurate, ca să nu 
murim de foame. 

14. Un frate a cercetat pe Avva Pimen după două săptămâni din 
Postul Mare. Şi-a mărturisit gândurile şi aflând odihnă, a zis: Cu 
puţin nu m-am poticnit dacă să mă aflu astăzi aici. A zis lui 
Bătrânul: De ce? I-a răspuns fratele: Mi-am zis că poate pentru 
Postul Mare nu-mi deschideţi. A zis Avva Pimen: Noi nu am învăţat 
să închidem uşa de lemn, ci mai curând închidem uşa limbii. 

15. A rugat Avva Teodor cel din Ferme pe Avva Pamvo: Spune- 
mi cuvânt! Şi cu multă osteneală Bătrânul i-a zis: Teodore, mergi şi 
să ai milă de toţi, că mila află îndrăzneală înaintea lui Dumnezeu. 

16. A zis Amma Sara: Este bine să faci milostenie şi pentru a 
plăcea oamenilor. Căci, chiar dacă este făcută pentru a plăcea 
oamenilor, ajunge după aceea să fie plăcută şi lui Dumnezeu”. 

17. Ziceau despre Avva Serapion că a întâlnit în Alexandria un 
sărac care tremura de frig şi, stând el, gândea în sinea lui: Cum 
eu, socotind că sunt ascet, port haină, iar acest sărac, mai bine zis 
Hristos, moare de frig? Adevărat, dacă îl voi lăsa pe acesta să 
moară, ca ucigaş voi fi judecat în ziua Judecăţii. Şi dezbrăcându-se, 
ca un bun luptător, a dat săracului haina pe care o purta. Şi şedea 
având sub braţ mica Evanghelie, pe care o purta mereu asupra sa. 


0 Coloviu se numeşte veşmântul monahal, lung sau scurt, care nu are 
mâneci. De la kolovos care înseamnă ciung. 
° Vezi apoftegma 13. 

Trecând, deci, pe acolo cel cu rânduiala la mănăstire, şi văzându-l 
gol, i-a zis: Avva Serapion, cine te-a dezbrăcat? Şi scoțând mica 
Evanghelie, i-a zis: Aceasta m-a dezbrăcat. Şi sculându-se de acolo, 
a întâlnit pe unul ţinut de cineva pentru că îi era dator şi nu avea 
să-i dea datoria. Vânzându-şi, deci, mica Evanghelie, nemuritorul 
Serapion a plătit datoria omului aflat la strâmtorare. Şi s-a întors 
la chilia lui gol. Deci, cum l-a văzut ucenicul lui gol, i-a zis: Avva, 
unde este coloviul tău cel scurt? Şi i-a zis Bătrânul: L-am trimis 
înainte, fiule, acolo unde o să avem nevoie de el! A zis către el 
fratele: Unde este mica Evanghelie? A răspuns Bătrânul: Adevărat, 
fiule, pe ea care-mi zicea în fiecare zi vinde avuţiile tale şi dă-le 
săracilor, am vândut-o şi am dat-o săracilor, ca în ziua Judecăţii să 
aflăm mai multă îndrăzneală la El. 

18. A întrebat Avva Timotei, preotul, pe Avva Pimen, zicând: 
Este o femeie în Egipt care se desfrânează şi plata ei o dă 
milostenie. Şi a zis Avva Pimen: Nu va rămâne în desfrânare, căci 
se vede în ea rodul credinţei! S-a întâmplat să vină mama preotului 
Timotei la el şi a întrebat-o pe ea zicând: Femeia aceea a rămas în 
desfrânare? Şi ea a zis: Da! A adăugat încă şi alţi bărbaţi, dar şi-a 
înmulţit şi milostenia. Şi a vestit aceasta Avva Timotei Avvei 
Pimen. lar el a zis: Nu va rămâne în desfrânare! Venind iarăşi 
mama Avvei Timotei, i-a zis: Ştii că femeia aceea căuta să vină cu 
mine ca să vă rugaţi pentru ea? lar el a vestit Avvei Pimen şi acela 
i-a zis: Mai bine mergi tu şi întâlneşte-te cu ea. Şi el a plecat după 
cuvântul Bătrânului şi aceea, văzându-l şi auzind de la el cuvântul 
lui Dumnezeu, s-a pătruns la inimă, a plâns şi i-a zis: Eu de astăzi 
mă voi alipi” de Dumnezeu şi nu voi mai continua să desfrânez. Şi 
îndată intrând în mănăstire, a bineplăcut lui Dumnezeu. 

19. Zicea un Bătrân că era cineva care se lepădase de lume 
având femeie şi o fiică. Aceasta, deşi catehumenă, era ca şi 
creştină. Şi a împărţit el lucrurile lui în trei părţi. Săvârşindu-se 
însă, între timp, fiica lui care era catehumenă, tatăl a dat săracilor 
ce i se cuvenea aceleia ca din partea ei. A dat încă şi partea femeii 
sale, şi partea lui. Şi nu înceta să roage pe Dumnezeu pentru ea. 
Deci în timp ce se ruga el a venit un glas, zicând: Fiica ta s-a 
botezat, nu te necăji. Şi el nu a crezut. Şi i-a zis lui iarăşi glasul 
nevăzut: Sapă la mormântul ei să vezi dacă o găseşti. Şi el 
mergând la mormânt a săpat şi nu a găsit-o. Căci se mutase în 
ceata credincioşilor. 


0 Este folosit verbul pe care-l foloseşte Sf. Pavel în 1 Cor. 6, 17: Iar cel 
ce se alipeşte de Domnul este un duh cu El. Legătura este evidentă. 

20. Zicea unul dintre Părinţi că un magistrat” a fost trimis să 
răspândească o poruncă împărătească. Şi pe cale a aflat un mort 
sărac, întins gol la pământ. Şi făcându-i-se milă, a zis slujitorului 
său: Ia calul şi mergi puţin înainte! Şi coborând, s-a dezbrăcat de 
una din hainele lui şi a acoperit pe cel mort, apoi a plecat. După 
câteva zile, iarăşi a fost trimis acelaşi magistrat să vestească 
poruncă. Şi s-a întâmplat, pe când ieşea el din cetate, să cadă de 
pe cal şi să-şi rupă piciorul. Şi l-a dus înapoi slujitorul la casa lui şi 
doctorii îl îngrijeau. lar după cinci zile s-a înnegrit piciorul lui. Şi 
văzând doctorii că se înnegreşte piciorul, au făcut semn între ei că 
trebuie să-i taie piciorul, ca să nu putrezească tot trupul şi să 
moară omul. Şi i-au zis: Venim dimineaţă şi te vindecăm! Şi 
bolnavul a făcut semn slujitorului să iasă după doctori şi să afle de 
la ei ce vor să facă. Şi aceia i-au zis: Piciorul stăpânului tău s-a 
înnegrit şi dacă nu va fi tăiat, omul va muri. Venim dimineaţă şi ce 
va vrea Dumnezeu, aceea vom face. Şi a intrat slujitorul plângând 
la stăpânul său şi zicând că aceasta vor să facă cu tine. Iar el 
auzind, s-a întristat şi de multă supărare nu a dormit. Şi candela 
lui ardea. Pe la miezul nopţii a văzut un om intrând pe fereastră şi 
venind la el şi zicându-i: De ce plângi? Ce te întristează? Iar el a 
zis: Doamne, cum vrei să nu plâng şi să nu fiu întristat că mi-am 
rupt piciorul şi doctorii vor să facă aceasta cu mine? Şi i-a zis lui 
cel care i s-a arătat: Arată-mi piciorul! Apoi l-a uns şi i-a zis: 
Scoală-te şi umblă! Şi a zis bolnavul: Piciorul meu este rupt şi nu 
pot! Şi i-a zis: Sprijină-te pe mine! Şi sprijinindu-se, a păşit 
şchiopătând. Şi i-a zis cel care i s-a arătat: Încă şchiopătezi? 
Întinde-te iarăşi! Şi, ca şi când l-a uns din nou, i-a întins picioarele. 
Şi i-a zis: Scoală-te iarăşi şi mergi! Şi sculându-se, a mers ca un om 
sănătos. Şi a zis: Întinde-te şi te odihneşte! Apoi i-a zis câteva 
cuvinte despre milostenie, că a zis Domnul: Fericiţi cei milostivi, 
că aceia se vor milu! Căci judecata este fără milă pentru cel care 
n-a făcut milă. Şi altele asemenea. Şi a zis: Să te mântuieşti! Şi a 
zis magistratul: Pleci? Şi el a zis: Da! Ce mai vrei, de vreme ce te- 
ai făcut sănătos! I-a zis lui magistratul: Pentru Dumnezeu, Cel care 
te-a trimis, spune-mi cine eşti? Şi i-a zis: Uită-te la mine! Recunoşti 
această stofă moale? A zis lui: Da, stăpâne, a mea este! Şi acela i-a 
zis: Eu sunt cel pe care l-ai văzut mort şi aruncat pe cale, peste 
care tu ai aruncat această stofă moale. Dumnezeu m-a trimis să te 
vindec. Să-l mulţumeşti, deci, pentru totdeauna lui Dumnezeu. Şi a 


° Magistraţii erau funcţionari publici care aparţineau serviciului de 
magistru, un demnitar al curţii împărăteşti cu multe jurisdicții. 

0 Matei 5, 7. 

° Iacob 2, 13. 

plecat iarăşi pe fereastra pe care a venit. Şi sănătos fiind, a slăvit 
pe Dumnezeu, Pricina a tot binele. 

21. Un alt magistrat, întorcându-se la Constantinopol din 
Palestina, a întâlnit pe cale un orb prin părţile Tirului, neavând pe 
nimeni însoțitor. Acela, auzind zgomotul cailor, s-a culcat pe 
marginea drumului pentru puţin şi întinzându-şi mâinile vorbea de 
milă şi de sărăcie, cerând de la ei milostenie. Magistratul însă a 
trecut pe lângă el, dispreţuindu-l. Şi după scurt timp, părându-i 
rău, a oprit calul şi luând punga, a scos o monedă, s-a întors la 
sărac singur şi i-a dat moneda. Acela, primind, s-a rugat de el, 
zicând: Cred în Dumnezeu că porunca Lui te va izbăvi de ispită. Şi 
a primit magistratul urarea întru cunoştinţă. Şi plecând în cetate, 
a găsit acolo pe stăpânitor şi câţiva pancratiaşti” care-l rugau pe 
acela să le dea o corabie şi să străbată marea. Şi pancratiaştii, 
văzând pe magistrat, au început să-l roage să ceară stăpânitorului 
să le dea o corabie ca să plece departe din cetate. Şi fiind 
încredinţat de rugămintea lor, s-a dus la stăpânitor şi i-a zis despre 
caii de poştă, ca să-i dea, şi despre pancratiaşti. A zis deci 
stăpânitorul către pancratiaşti, glumind: Induplecaţi pe magistrat 
să meargă cu voi pe mare şi vă slobod. Iar ei, auzind aceasta, au 
rămas mult timp rugând pe magistrat să primească să călătorească 
împreună cu ei pe mare. Şi pentru că s-au înţeles cu el, 
stăpânitorul le-a dat corabia. Magistratul şi pancratiaştii au pornit 
călătoria de îndată ce au avut vânt prielnic. lar noaptea s-a 
întâmplat magistratului ca, fiind deranjat la pântece, să se scoale 
pentru nevoia trupească. Şi pe când era pe puntea corabiei a 
primit o lovitură puternică de la pânzele catargului şi a căzut în 
mare. Marinarii au auzit căderea lui, dar pentru că era noapte şi 
vânt puternic, nu au putut să-l prindă. Lăsat în voia valurilor, 
magistratul socotea că va muri. Dar, cu voia lui Dumnezeu, s-a 
aflat o altă corabie venind din urmă şi văzându-l, marinarii l-au 
ridicat pe corabie şi aşa a ajuns în cetatea în care mergeau şi 
pancratiaştii. Marinarii celor două corăbii ieşind pe uscat s-au 
întâmplat în acelaşi han. Şi s-a întâmplat ca, unul dintre marinarii 
de pe corabia din care a căzut magistratul să-şi aducă aminte de 
el, suspinând şi zicând: Oare ce s-o fi întâmplat cu magistratul 
acela? Şi auzind aceasta, marinarii celeilalte corăbii au întrebat 
pentru ce magistrat a suspinat. Şi aflând adevărul, i-au spus lui: 
Noi l-am scos din mare şi este cu noi. Şi aflând aceia, s-au bucurat 
şi venind l-au luat cu ei. Şi magistratul le-a povestit că orbul căruia 


0 Cuvântul din textul vechi nauuox&por înseamnă pancratiaşti. Aceştia 
se întreceau în Pancratiu, care era o probă a tinerilor greci în antichitate, 
ce cuprindea şi trânta, şi lupta cu pumnii (ET). 

i-am dat o monedă pe cale, acela m-a ţinut mergând pe ape. Şi 
auzind aceasta, au slăvit pe Dumnezeu Mântuitorul. Din aceasta 
învăţăm, aşadar, că milostenia de bunăvoie nu se pierde, ci, la 
vreme de nevoie, Dumnezeu răsplăteşte celui milostiv. După 
Dumnezeiasca Scriptură: Nu te da în lături de la a-i face bine celui 
lipsit atunci când mâna ta poate să ajute. 

22. Zicea unul dintre cei iubitori de Hristos care avea harisma 
milosteniei: Cel care dă milostenie este dator să o dea ca şi când 
ar fi el însuşi cel care o primeşte. O asemenea milostenie îl apropie 
de Dumnezeu. 

23. Zicea cineva că în Alexandria era un bogat care s-a 
îmbolnăvit. Şi temându-se de moarte, a luat treizeci de litre de aur 
şi le-a dat săracilor. Şi făcându-se sănătos, a început să-i pară rău 
de ceea ce a făcut. Şi avea un prieten evlavios şi a îndrăznit să-i 
spună că îi pare rău pentru ceea ce a făcut. Iar acela i-a zis: Eşti 
dator mai curând să te bucuri pentru că lui Hristos le-ai dat. Dar el 
nu s-a încredinţat de aceasta. Atunci i-a zis acela: lată cele treizeci 
de litre! Căci era bogat şi el. Vino, deci, la Sfântul Mina” şi spune: 
Nu sunt eu cel care a împlinit porunca, ci el este! Şi vei primi 
aurul. Şi venind la Sfântul Mina, a zis aşa şi a luat cele treizeci de 
litre de aur. Şi cum ieşea el pe poartă, a murit. Şi cei care erau cu 
el au zis stăpânului monedelor de aur: Primeşte înapoi cele ale 
tale! Iar el a zis: Să nu-mi facă mie aşa Domnul! Căci din clipa în 
care le-am dat lui Hristos, sunt ale Lui. Să fie date săracilor! Şi ei, 
auzind cele întâmplate, s-au înfricoşat şi au slăvit pe Dumnezeu 
pentru gândul bun al bărbatului. 

24. Un Bătrân vieţuia împreună cu un frate de obşte. Şi 
Bătrânul era milostiv. Şi întâmplându-se foamete, au început să 
vină la poarta lui ca să primească milostenie. Şi Bătrânul dădea 
milostenie la toţi care veneau. Văzând fratele ce se întâmplă, a zis 
Bătrânului: Dă-mi partea mea din pâini şi fă ce vrei cu partea ta. Şi 
Bătrânul a împărţit pâinile şi făcea milostenie cu partea lui. Şi 
mulţi alergau la Bătrân auzind că dă la toţi. Şi văzând Dumnezeu 
aceasta, a binecuvântat pâinile lui. Iar fratele, mâncând pâinile 
sale, a zis Bătrânului: Deoarece mai am câteva pâinici, Avva, 
primeşte-mă să fim iar de obşte! Şi i-a zis Bătrânul: Cum vrei, aşa 
voi face! Şi au vieţuit iarăşi de obşte. Intâmplându-se acum belşug, 


0 Pilde 3, 27. 

° Este vorba despre biserica marelui mucenic Mina (prăznuirea lui se 
face la 11 noiembrie), care s-a construit deasupra mormântului 
mucenicului lângă Alexandria, în timpul arhipăstoriei Sfântului Atanasie 
cel Mare. Datorită multelor minuni care erau săvârşite de sfânt s-a 
organizat un centru religios unde venea o mulţime de închinători şi din 
alte ţări (ET). 

veneau iarăşi cei care aveau nevoie să primească milostenie. Şi 
într-una din zile, intrând fratele, a văzut că pâinile s-au terminat. 
Deci, a venit un sărac şi Bătrânul a zis fratelui să-i dea milostenie. 
Iar el a zis: Nu mai este niciuna, părinte! A zis lui Bătrânul: Intră şi 
caută! Şi fratele intrând, a aflat coşul plin de pâini. Şi văzând 
aceasta, s-a înfricoşat şi luând, a dat săracului. Şi cunoscând astfel 
credinţa şi virtutea Bătrânului, a slăvit pe Dumnezeu. 

25. A zis un Bătrân că poate cineva să facă multe lucruri bune 
şi cel viclean să-l îndemne să ţină cu tărie la lucruri neînsemnate, 
ca să piardă plata pentru toate lucrurile bune pe care le lucrează. 
În timp ce şedeam eu odată la Oxirinho” lângă un preot care făcea 
multe milostenii, a venit la el o văduvă cerându-i puţin grâu. Şi el i- 
a zis: Adu un sac să-ţi măsor! Şi ea a adus. Şi măsurând cu precizie 
sacul, a zis: Este mare! Şi s-a ruşinat văduva. Deci i-am zis după 
aceea eu: Avva, ai vândut grâul? A zis: Nu, ci l-am dat milostenie. 
Atunci i-am zis: Dacă tot l-ai dat milostenie, de ce ai cercetat cu 
precizie mărimea sacului şi ai ruşinat pe văduvă? 

26. Un frate a cercetat pe un anahoret şi ieşind de la el, i-a zis: 
Iartă-mă, Avva, că te-am ţinut de la canonul tău! Şi răspunzând, i-a 
zis: Canonul meu este să te odihnesc pe tine şi să te trimit în pace. 

27. Un anahoret şedea aproape de o obşte şi făcea multe 
nevoinţe. S-a întâmplat să vină unii la obşte şi l-au silit şi pe el să 
mănânce, deşi nu era ceasul. După aceasta i-au zis fraţii: Nu te-ai 
necăjit, Avva? Iar el a zis: Necazul meu este atunci când fac voia 
mea. 

28. Ziceau despre un Bătrân că şedea în Siria lângă calea ce 
ducea la pustie. Şi lucrarea lui era aceasta: În orice ceas venea un 
monah din pustie, îi aducea aceluia odihnă cu bună încredințare. A 
venit, deci, odată un anahoret şi i-a oferit şi lui odihnă. Dar acela 
nu a voit să primească, zicând că posteşte. Şi întristându-se i-a zis: 
Nu ocoli pe robul tău”, mă rog ţie, nu mă nesocoti! Vino, deci, să 
ne rugăm! lată, este aici un copac şi la care din noi se va apleca 
atunci când fiecare se va ruga în genunchi, voia aceluia vom face! 
Şi-a plecat genunchiul la rugăciune anahoretul şi nu s-a întâmplat 
nimic. Şi-a plecat genunchiul şi primitorul de străini, şi îndată 
copacul s-a plecat împreună cu el. Şi primind astfel înştiinţare, au 
mulţumit lui Dumnezeu. 

29. Era un monah care avea un frate sărac în lume. Şi, dacă 


0 Cetate antică în partea de apus a văii Nilului, cunoscută din 
nenumăratele papirusuri care s-au găsit la sfârşitul secolului al XIX-lea şi 
începutul secolului XX. Pe locul vechii cetăţi se află astăzi satul Al- 
Bahnasa (ET). 

0 Vezi Facerea 18, 3. 

lucra ceva, îi dădea aceluia. Dar cu cât îi dădea mai mult, cu atât 
acela sărăcea mai mult. Plecând fratele, a vestit lucrul unui 
Bătrân. Şi a zis lui Bătrânul: Dacă vrei să mă asculţi, să nu-i mai 
dai nimic, ci să-i spui: Frate, când aveam, îţi dădeam! Acum şi tu 
ce vei dobândi lucrând să-mi aduci mie! Şi orice îţi va aduce să 
primeşti de la el şi oriunde ştii străini sau bătrâni, dă-le lor şi 
îndeamnă-i să facă rugăciune pentru el. Plecând fratele, a făcut 
aşa. Şi când a venit fratele din lume la el, i-a vorbit precum i-a zis 
Bătrânul şi acela a plecat întristat. Şi, iată, în prima zi, luând din 
grădina lui verdeţuri, i le-a adus. Iar fratele lui, primindu-le, le-a 
dat unor bătrâni. Şi i-a rugat pe aceia să facă rugăciune pentru 
fratele lui. Şi, binecuvântat fiind, s-a întors la casa lui. Asemenea şi 
după aceea, a adus legume şi trei pâini. Şi luându-le fratele, a 
făcut ca prima dată. Şi iarăşi fiind binecuvântat, a plecat. Venind, 
deci, şi a treia oară, a adus multe alimente şi vin, şi peşte. Şi 
văzând fratele său, s-a minunat. Şi a chemat săraci şi le-a pus 
masă. Şi a zis fratelui său: Nu cumva ai nevoie de puţină pâine? Iar 
acela a zis: Nu, doamne! Căci atât timp cât luam de la tine ceva, ca 
un foc intra în casa mea şi le consuma. De când nu mai primesc de 
la tine, Dumnezeu mă binecuvântează. Plecând, deci, fratele, a 
vestit Bătrânului tot ce se întâmplase. Şi i-a zis Bătrânul: Nu ştii că 
lucrul monahului este foc şi oriunde ajunge arde? Aceasta îi este 
de folos fratelui, să facă milostenie din osteneala lui şi să ia 
binecuvântare de la sfinţi. Şi în felul acesta este binecuvântat. 

30. Un monah tebait avea de la Dumnezeu harisma slujirii, 
încât fiecăruia din cei care veneau la el îi rânduia cele de 
trebuinţă. Acestuia i s-a întâmplat odată să dea milostenie într-un 
sat. Şi iată o femeie a venit la el să primească milostenie. Şi purta 
haine vechi. Văzând-o că poartă haine vechi, şi-a întins mâna ca să- 
i dea multe lucruri, dar şi-a tras mâna înapoi şi i-a adus puţine. Şi 
iată a venit alta purtând haine bune. Şi văzând hainele ei, s-a 
repezit să-i dea puţine, dar şi-a întins mâna şi i-a adus multe. Şi a 
întrebat despre amândouă. l-au spus că cea care era îmbrăcată 
bine, fiind din neam vrednic, sărăcise şi folosea hainele bune de 
ruşine! lar cealaltă folosea hainele vechi ca să primească. 

31. Au mers odată doi fraţi la un Bătrân. Şi obiceiul Bătrânului 
era să nu mănânce în fiecare zi. Şi când a văzut pe fraţi, s-a 
bucurat şi a zis că postul are plată, dar cel care mănâncă din 
dragoste împlineşte două porunci, că şi-a lăsat voia sa şi a împlinit 
porunca lui Dumnezeu, odihnind pe fraţi. 

32. Unul dintre sfinţi locuia în Egipt într-un loc pustiu. La mare 
depărtare de el era un maniheu”, care era preot la cei ce se 


° Maniheismul a fost o credinţă dualistă, întemeiată de Manes în 

numeau pe ei înşişi preoţi. Şi plecând să cerceteze pe unul de-ai 
lui, l-a prins noaptea chiar în locul unde era sfântul ortodox. L-a 
cuprins neliniştea, dar se temea să intre la ortodox şi să doarmă, 
căci ştia că acela îl cunoaşte că este maniheu şi putea să nu-l 
primească. Împins de nevoie, a bătut la poartă. Deschizând 
Bătrânul şi cunoscându-l, l-a primit cu bucurie şi l-a pus să se 
roage după obicei. Şi, după ce i-a oferit cele de găzduire, s-au 
culcat. Şi maniheul, rămânând singur în timpul nopţii, se gândea 
mirându-se cum de nu a avut nimic Bătrânul împotriva lui. Şi a zis: 
Acesta este cu adevărat al lui Dumnezeu! Şi dimineaţa, venind la 
el, a căzut la picioarele lui, zicând: Eu de astăzi sunt ortodox! Şi 
aşa a rămas împreună cu el. 

33. Era un bărbat bogat în Israel, care se îmbogăţise din 
lăcomii şi calomnii, şi nedreptăţi. Acesta, venindu-şi în fire şi 
gândindu-se la judecată, a mers la învăţător şi a zis: Rogu-mă ţie, 
mintea mea este înrobită grijilor pământeşti ale vieţii. Deci, 
vindecă-mă, ca să nu pier. lar acela i-a dat lui înţelepciunea lui 
Solomon şi citind a găsit cuvintele: Cel care îl miluieşte pe sărac îl 
împrumută pe Dumnezeul. Şi închizând cartea, a dat-o 
învățătorului, zicând: Cine este mai vrednic de crezare decât 
Dumnezeu? El îmi va întoarce şi averi, şi dobânzi dacă eu voi milui 
pe săraci! Şi plecând, a vândut totul şi a dat săracilor, fără să mai 
ţină nimic pentru el, decât numai patru monede de aur pentru 
îmbrăcămintea trupului său. Şi s-a făcut tare sărac şi nimeni nu-l 
miluia. La urmă a zis în sine: 

Voi merge la Ierusalim, la Domnul şi Dumnezeul meu şi mă voi 
plânge Lui că m-a înşelat, făcându-mă să-mi risipesc averile mele. 


nordul Babilonului în secolul al III-lea. Conţinutul ei este un sincretism 
alcătuit din elementele marilor religii ale epocii acelea: zoroastrismul, 
budismul şi multe elemente din creştinism. Datorită concepţiei 
universaliste a conducătorului ei a avut o largă răspândire în mai multe 
ţări, în toată împărăţia persană şi în Egipt şi în nordul Afganistanului, iar 
mai târziu în India şi China, prin trimişii lui Manes, care a fost ucis (277) 
de către Varam I, regele Persiei (274-277), fiind acuzat de 
colaboraţionism cu duşmanii Persiei. Adept al maniheismului a fost şi 
Fericitul Augustin, dar după întoarcerea la Hristos el a combătut această 
înşelăciune (ET). . 

° Pilde 19, 17. Înţelepciunea lui Solomon se cuprinde în două lucrări: 
în lucrarea cu acelaşi nume: Înţelepciunea lui Solomon şi în Pilde. 
Înţelepciunea lui Solomon şi Pildele se găsesc aşezate între cele opt cărţi 
ale vechiului Testament, numite sapienţiale şi în general poetice, 
didactice, morale, pentru că vorbesc despre înţelepciune în sens moral şi 
religios. Acestea sunt următoarele: Iov, Psalmi, Pilde, Ecleziastul, 
Cântarea Cântărilor, Înţelepciunea lui Solomon, Înţelepciunea lui Sirah şi 
Plângerile. 

Mergând el la Ierusalim, a văzut doi bărbaţi certându-se între ei, 
deoarece găsiseră o piatră de preţ care se pierduse din diploida0 
arhiereului Aaron”. Aceia nu ştiau de unde era piatra. Şi le-a zis: 
De ce vă certaţi? Şi ei au zis: Am găsit o piatră şi ne certăm ce 
piatră să fie! Şi el le-a zis: Daţi-mi-o mie şi luaţi patru dinari pe ea. 
Iar ei cu bucurie i-au dat piatra. Mergând, deci, la Ierusalim, a 
arătat piatra unui aurar. Acesta, văzând piatra, i-a zis: Unde ai 
găsit această piatră? Iată, sunt trei ani de când Ierusalimul este 
dat peste cap pentru piatra aceasta. Mergi, dar, şi dă-o arhiereului 
şi te vei îmbogăţi! Mergând el la templu, îngerul Domnului a zis 
arhiereului: Vine un om la tine având piatra care s-a pierdut. Dă-i 
lui aur şi argint şi pietre preţioase câte vrea! Şi mustrându-l pe 
om, a zis: Nu te îndoi în inima ta, nici nu fi necredincios faţă de 
Dumnezeu Care a zis că cel care miluieşte pe sărac împrumută pe 
Dumnezeu. lată, ţi-a dat de şapte ori mai mult în veacul acesta şi 
în veacul viitor îţi va da viaţă veşnică! 


Sfârşitul tratatului despre primirea străinilor. 


° Andoi6a este efodul cusut în aur, alcătuit din două părti, una în faţă 
şi alta în spate, care se strângea cu o cingătoare împodobită. In partea 
din faţă şi pe piept erau aşezate pe o placă dreptunghiulară pe câte patru 
rânduri câte doisprezece pietre preţioase, bătute în aur, cu numele celor 
douăsprezece seminţii ale lui Israel. Aceste pietre preţioase erau 
considerate sfinte. Efod purtau şi preoţii, dar era mult mai simplu. 

° Aaron a fost primul arhiereu al evreilor, fratele lui Moise şi al lui 
Miriam. 

CAPITOLUL XIV 
DESPRE ASCULIARE 


1. A zis Avva Antonie că ascultarea împreună cu înfrânarea 
îmblânzesc fiarele sălbatice! 

2. A zis Avva Arsenie Avvei Alexandru: Când termini de 
despicat nuielele, vino să mănânci cu mine. Dar, dacă vin străini, 
să mănânci cu ei. Avva Alexandru lucra cu rânduială şi linişte. Şi, 
când s-a făcut ceasul, încă mai avea nuielele şi, voind să ţină 
cuvântul Bătrânului, a rămas să termine nuielele. Avva Arsenie, 
văzând că zăboveşte, a mâncat, gândind ca nu cumva să fi avut 
străini. Şi Avva Alexandru când s-a făcut seară a venit. Şi i-a zis 
Bătrânul: Ai avut străini? A zis: Nu! I-a zis iarăşi: Atunci, de ce nu 
ai venit? Şi el i-a zis: Mi-ai spus că atunci când termin de despicat 
nuielele să vin. Şi ţinând cuvântul tău, nu am venit până acum, 
căci acum le-am terminat. Şi s-a minunat Bătrânul de acribia lui şi 
i-a zis: Să mănânci mai devreme pentru ca şi slujba ta să o faci, şi 
apa să ţi-o bei. Altfel trupul tău repede se va istovi. 

1. Un frate a venit de la Schit la Avva Amun. Şi i-a zis: Părintele 
meu mă trimite pentru slujire şi mă tem de desfrânare. Şi i-a zis 
Bătrânul: În ceasul în care vine ispita să spui: Dumnezeule al 
puterilor, pentru rugăciunile părintelui meu, scapă-mă! Deci, într- 
una din zile, fiind trimis de părintele lui să meargă în Egipt pentru 
slujire, s-a dus, aşa cum obişnuia, la cel care le dădea cele de 
trebuinţă. Dar nu l-a aflat pe acela acasă, iar fiica lui, care era 
fecioară, fiind acasă, a închis uşa după ce a intrat fratele. Şi el 
înțelegând gândul ei, a strigat cu glas mare: Dumnezeul părintelui 
meu, scapă-mă! Şi îndată s-a aflat pe calea care ducea la Schit. 

2. A cercetat Avva Avraam pe Avva Are. Şi în timp ce şedeau ei 
a venit un frate la Bătrânul şi i-a zis: Spune-mi ce să fac să mă 
mântuiesc! Iar el i-a zis: Mergi şi să petreci tot anul acesta 
mâncând în fiecare seară pâine şi sare. Apoi vino iarăşi şi îţi voi 
spune. A plecat şi a făcut aşa cum l-a sfătuit. Implinindu-se anul, a 
venit iarăşi fratele la Avva Are. S-a întâmplat şi atunci Avva 
Avraam să fie acolo. Şi a zis iarăşi Bătrânul fratelui: Mergi şi anul 
acesta posteşte două-două”! Şi cum a plecat fratele, a zis Avva 
Avraam Avvei Are: De ce cu toţi fraţii vorbeşti punându-le jug uşor, 
iar fratelui acestuia îi pui sarcină grea? A zis lui Bătrânul: Fraţii, 
cum vin şi cer, aşa şi pleacă. Acesta, însă, vine să audă cuvânt 
pentru Dumnezeu, căci este lucrător, şi orice îi spun face cu toată 


° O dată la două zile sau o zi da şi una nu. 

silinţa. De aceea şi eu îi vorbesc cuvântul lui Dumnezeu! 

3. Zicea unul dintre Bătrâni că Avva Vasile, cercetând o obşte, 
după învăţătura de cuviinţă a zis egumenului: Ai aici vreun frate 
între cei care se mântuiesc? Iar el a zis: Toţi sunt robii tăi şi se 
silesc să se mântuiască, stăpâne! Iarăşi i-a zis: Ai, cu adevărat, pe 
cineva care are ascultare? Iar el i-a adus un frate. Şi Avva Vasile l- 
a rânduit să slujească la masă. După ce au mâncat, fratele i-a adus 
să se spele. Şi i-a zis Sfântul Vasile: Vino să-ţi dau şi eu să te speli! 
Şi el a primit de la sfântul să-i toarne apă. Şi i-a zis sfântul: Când 
intru în altar, vino să te fac diacon. Şi după ce a făcut aceasta, l-a 
făcut şi preot şi l-a luat cu el la episcopie pentru ascultarea lui. 

4. Zicea Avva Isaia către cei care veneau şi se supuneau 
Sfinţilor Părinţi: Prima vopsea nu se ia, ca porfira”. Şi după cum 
ramurile tinere se îndreaptă şi se îndoaie cu uşurinţă, aşa şi cei 
care sunt începători în ascultare. 

5. Se povestea despre Avva loan Kolovâs că a mers la un 
Bătrân tebait, la Schit, şi a stat în pustie. Bătrânul a luat un lemn 
uscat şi l-a plantat. Apoi i-a zis: În fiecare zi să-l uzi cu o cană de 
apă până când face rod. Şi apa era departe de el, încât trebuia să 
plece seara şi să se întoarcă dimineaţa. După trei ani, lemnul a dat 
lăstari şi a făcut rod. Şi luând Bătrânul rodul acela l-a dus în 
biserică, zicând fraţilor: Luaţi şi mâncaţi rodul ascultării! 

6. Ziceau despre loan, ucenicul Avvei Pavel, că avea mare 
ascultare. Într-un loc erau morminte şi acolo îşi avea culcuşul o 
hienă. Şi Bătrânul a văzut în locul acela bălegar şi a zis lui loan să 
se ducă şi să-l aducă. lar el a zis: Ce să fac, Avva, cu hiena? lar 
Bătrânul, glumind, i-a zis: Dacă vine asupra ta, leag-o şi adu-o aici. 
Deci, a plecat fratele acolo pe seară. Şi iată hiena a venit asupra 
sa. lar el, după cuvântul Bătrânului, s-a repezit să o prindă. Şi 
hiena a fugit. Şi alergând după ea, zicea: Avva mi-a zis să te leg. Şi 
prinzând-o, a legat-o. Iar Bătrânul stătea neliniştit şi-l aştepta. Şi 
iată, a venit având hiena legată. Şi văzându-l Bătrânul, s-a 
minunat. Şi vrând să-l smerească, l-a lovit zicându-i: Nebunule, 
câine nebun mi-ai adus aici? Şi Bătrânul a dezlegat-o îndată şi a 
slobozit-o să plece. 

7. Ziceau despre Avva Siluan că avea un ucenic pe nume 
Marcu. Şi acela avea ascultare mare şi era caligraf. Şi îl iubea 
Bătrânul pentru ascultarea lui. Avea şi alţi unsprezece ucenici şi 
aceia se necăjeau că îl iubea pe acela mai mult decât pe ei. Şi 


° Porfira este o substanţă de culoare roşu închis care nu se şterge. 
Cunoscută din antichitate, se extrăgea din secrețiile scoicilor cu acelaşi 
nume. Porfiră, de asemenea, se numeau şi hainele preţioase ale 
împăraţilor şi ale regilor din antichitate. Chiar şi în Bizanţ, hainele se 
vopseau cu această substanţă prețioasă. 

auzind Bătrânii, s-au întristat. Şi au venit Bătrânii într-o zi la el şi l- 
au mustrat. lar el, luându-i, a ieşit şi a bătut la fiecare chilie, 
zicând: Cutare, frate, vino, că am nevoie de tine! Şi niciunul dintre 
ei nu a venit îndată. Şi ajungând la chilia lui Marcu, a bătut zicând: 
Marcule! Şi el auzind glasul Bătrânului, îndată a sărit afară. Şi l-a 
trimis la slujire. Iar el a zis Bătrânilor: Unde sunt ceilalţi fraţi, 
Părinților? Şi intrând în chilia lui Marcu, a cercetat lucrul pe care-l 
făcea. Şi a aflat că tocmai pusese mâna să scrie litera o şi când a 
auzit pe Bătrânul, nu a mai dus-o pana până la capăt ca s-o 
termine. Deci, au zis Bătrânii: Cu adevărat, cel pe care-l iubeşti tu, 
Avva, şi noi îl iubim, pentru că şi Dumnezeu îl iubeşte! 

8. Ziceau despre Avva Siluan că odată, plimbându-se prin Schit 
cu Bătrânii şi vrând să le arate ascultarea ucenicului său, pentru 
care îl iubea mult, a văzut un mistreţ mic şi i-a zis: Vezi boul acela 
mic, fiule? şi i-a zis: Da, Avva! Şi coarnele lui cât de frumoase 
sunt? A zis: Da, Avva! Şi s-au minunat Bătrânii de răspunsul lui şi 
s-au zidit prin ascultarea lui. 

9. A coborât odată mama Avvei Marcu să-l vadă; şi avea mult 
lux. Şi a ieşit Bătrânul la ea şi aceasta i-a zis: Avva, spune fiului 
meu să iasă ca să-l văd. Şi intrând Bătrânul, i-a zis: leşi afară, să te 
vadă mama ta. Şi el purta centonariu” şi era afumat din bucătărie. 
leşind din ascultare, şi-a închis ochii şi a zis celor de acolo: 
Mântuiţi-vă, mântuiţi-vă! Şi nu i-a văzut. lar mama lui nu l-a 
cunoscut. Deci, iarăşi a trimis la Bătrân, zicând: Avva, trimite pe 
fiul meu, să-l văd. Şi Bătrânul a zis lui Marcu: Nu ţi-am spus să ieşi 
să te vadă mama ta? Şi i-a zis Marcu: Am ieşit, după cuvântul tău, 
Avva! Dar, te rog, să nu-mi spui să ies încă o dată, ca să nu fac 
neascultare. Şi ieşind, Bătrânul a zis femeii: Acela era fiul tău, care 
a ieşit şi v-a zis: Mântuiţi-vă! Şi a rugat-o să plece. 

10. Ziceau despre Avva Meghetie că era tare smerit, că 
ucenicise pe lângă monahi egipteni şi întâlnise mulţi Bătrâni, şi pe 
Avva Sisoe, şi pe Avva Pimen. A rămas însă într-un loc în Sinai. Şi 
s-a întâmplat ca unul dintre sfinţi să-l cerceteze, după cum 
povestea el însuşi. Şi i-a zis: Cum petreci, frate, în pustia aceasta? 
Iar el i-a zis: Postesc o zi da şi una nu şi mănânc o pâine. Şi acela 
mi-a zis: Dacă vrei să mă asculţi, mănâncă în fiecare zi câte o 
jumătate de pâine. Şi făcând aşa am aflat odihnă. 

11. A zis Avva Mios că adevărata ascultare are ca răsplată 
ascultarea. Dacă cineva ascultă de Dumnezeu şi Dumnezeu îl 
ascultă pe el. 

12. A zis Avva Moise unui frate: Să dobândim ascultarea care 
naşte smerenia şi răbdarea, şi îndelunga răbdare, şi străpungerea, 


0 Kevrwvăpt era un veşmânt confecţionat din zdrenţe cusute. 

şi iubirea de fraţi şi dragostea. Acestea sunt armele noastre de 
luptă. 

13. A zis iarăşi: Vino, frate, la ascultarea cea adevărată, în care 
este smerenie, în care este tărie, în care este bucurie, în care este 
răbdare, în care este îndelungă-răbdare, în care este iubire de 
fraţi, în care este străpungere, în care este dragoste. Căci cine are 
ascultarea cea bună a împlinit toate poruncile lui Dumnezeu. 

14. A zis iarăşi: Monahul care posteşte, fiind sub un părinte 
duhovnicesc, dar nu are ascultare şi smerenie, un astfel de monah 
nu va dobândi nicio virtute şi nu ştie ce înseamnă să fii monah. 

15. Era un mirean tare evlavios în viaţa lui şi a cercetat odată 
pe Avva Pimen. S-au întâmplat la Bătrân şi alţi fraţi care căutau să 
audă cuvânt de la el. A zis Bătrânul către credinciosul mirean: 
Vorbeşte fraţilor cuvânt! Iar el l-a rugat zicând: lartă-mă, Avva, eu 
am venit să învăţ! Silit, însă, de Bătrân, a zis: Eu sunt mirean, vând 
legume şi negustoresc. Desfac cutiile şi le fac mai mici, cumpăr cu 
mai puţin şi vând cu mai mult. Nu ştiu să vorbesc din Scriptură. Vă 
spun o pildă. Un om a zis prietenului său: Vino cu mine, că doresc 
să văd pe Împărat. I-a zis prietenul: Vin cu tine până la jumătatea 
drumului. Atunci a zis unui alt prieten: Vino tu, să mă duci la 
Împărat. Şi acesta i-a zis: Te duc până la palatul Împăratului. A zis 
şi la al treilea prieten: Vino cu mine până la Împărat! Iar el a zis: 
Eu vin şi intru cu tine în palat şi voi sta să vorbesc şi te voi duce la 
Împărat! Şi l-au întrebat care este puterea pildei. Şi răspunzând, 
le-a zis: Primul prieten este asceza, care te duce până la jumătatea 
drumului. Al doilea este curăţia, care ajunge până la cer. Iar al 
treilea este ascultarea, care te duce până la Împăratul Dumnezeu 
cu îndrăzneală. Şi zidindu-se fraţii, au plecat! 

16. Au cercetat odată pe marele Pamvo patru schitioţi care 
purtau îmbrăcăminte de piele. Şi fiecare îi vestea virtutea 
tovarăşului său. Unul postea mult. Al doilea era neagonisitor şi al 
treilea avea multă dragoste. Despre al patrulea au spus că 
douăzeci şi doi de ani a făcut ascultare de un Bătrân. Şi le-a 
răspuns Avva Pamvo acestea: Vă spun vouă că virtutea acestuia 
este cea mai mare. Căci fiecare dintre voi a dobândit o virtute, 
păstrându-şi voia proprie. Acesta însă şi-a tăiat voia, făcând voia 
altuia. Unii ca aceştia sunt mărturisitori”, dacă se păstrează aşa 
până la sfârşit. 

17. A zis Avva Ruf: Cel care stă în supunere faţă de un părinte 
duhovnicesc are mai mare plată decât cel care a plecat să trăiască 
singur în pustie. El a spus că povestea cineva dintre Părinţi zicând: 


0 Aşa se numeau creştinii care suferiseră răutăţi în timpul prigoanelor 
de dragul credinţei, dar supravieţuiseră. 

Am văzut patru cete în ceruri. Prima ceată era a oamenilor care s- 
au îmbolnăvit şi au mulţumit lui Dumnezeu. A doua ceată a celor 
care au urmărit iubirea de străini şi au rămas credincioşi acestei 
slujiri. A treia ceată era a celor care au urmărit pustia şi nu au 
văzut faţă de om. A patra ceată a celor care stau în supunere faţă 
de părintele duhovnicesc şi i se supun acestuia pentru Domnul. 
Aceştia, datorită ascultării lor, purtau şirag de aur şi gorgonă” şi 
aveau slavă mai multă decât ceilalţi. Iar eu, zice, am întrebat pe 
cel care ne conducea cum se poate ca acesta mai mic să aibă slavă 
mai multă decât ceilalţi? Iar el, răspunzându-mi, mi-a zis: Pentru 
că acela care urmăreşte iubirea de străini face aceasta cu voie 
proprie şi cel din pustie cu voia sa a plecat din lume, iar cel care 
are ascultare, părăsind toate voirile sale, stă agăţat de Dumnezeu 
şi de părintele său. Din pricina aceasta are mai multă slavă decât 
ceilalţi. Pentru aceasta, o, fiilor, este bună ascultarea făcută 
pentru Domnul. Ascultaţi, fiilor, o parte din izbânzile acesteia: O, 
ascultare, mântuirea tuturor credincioşilor! O, ascultare, 
născătoarea tuturor virtuţilor! O, ascultare, aflătoarea Împărăției! 
O, ascultare, care deschizi cerurile şi îi înalţi pe oameni de pe 
pământ! O, ascultare, hrană a tuturor sfinţilor, din care au supt şi 
prin care s-au desăvârşit! O, ascultare, împreună-locuitoare cu 
îngerii! 

18. A venit unul dintre tebaiţi la Avva Sisoe, vrând să se facă 
monah. Şi l-a întrebat Bătrânul dacă are pe cineva în lume. lar ela 
zis: Am un fiu. Şi i-a zis Bătrânul: Mergi, aruncă-l în râu şi atunci 
să te faci monah. Deci, plecând omul să-l arunce în râu pe fiul său, 
Bătrânul a trimis un frate ca să-l împiedice să o facă. Şi a zis 
fratele: Incetează, ce faci? Iar el a zis: Avva mi-a spus să-l arunc. A 
zis fratele: Dar a zis iarăşi prin mine să nu-l arunci! Şi părăsindu-l, 
a venit la Bătrân şi s-a făcut monah încercat pentru ascultarea lui. 

19. A întrebat cineva pe Avva Sopatru, zicând: Dă-mi o 
poruncă, Avva, şi o voi păzi! lar el i-a zis: Să nu intre femeie în 


0 O altă formă a numelui Gorgos. Monstru al mitologiei antichităţii 
greceşti, cu înfăţişare sălbatică. După o anumită versiune, Atena l-a ucis 
şi i-a preschimbat înfăţişarea în scutul ei, ca să-i înspăimânte pe vrăjmaşi. 
Mai târziu, cuvântul Gorgonia ca figură de stil însemna şi scut (ET). 

chilia ta, să nu citeşti apocrife” şi să nu cercetezi cele despre 
chip”. Aceasta nu este erezie, dar este neştiinţă şi iubire de ceartă 
din amândouă părţile. Este cu neputinţă să fie înţeles lucrul acesta 
chiar de ar încerca toată zidirea. 

20. Ziceau despre Avva Sopatru şi despre Avva Said că vieţuiau 
împreună. Avea multă ascultare Avva Said şi era tare aspru. Şi îi 
zicea Bătrânul, ispitindu-l: Du-te să furi! Şi el se ducea şi fura de la 
fraţi pentru ascultare, multumind Domnului pentru toate. Iar 
Bătrânul lua lucrurile şi le dădea înapoi fraţilor. Odată, în timp ce 
mergeau ei pe cale, Avva Said şi-a pierdut puterile şi Bătrânul l-a 
lăsat prăbuşit la pământ. Şi venind, a zis fraţilor: Duceţi-vă să-l 
aduceţi pe Said, căci este căzut la pământ. Şi ducându-se, l-au 
adus. 

21. Fericitul Seridie, care avea obştea lângă râul Thanat6, 
nutrea dragoste pentru un egiptean care locuia la Ascalon, 
împreună cu ucenicul lui. I s-a întâmplat acestuia, fiind iarnă, să 
trimită pe ucenicul său cu scrisoare la Avva Seridie ca să-i aducă 
un sul cu hârtii. Când a plecat tânărul de la Ascalon, s-a întâmplat 
ploaie mare, încât şi râul Thanat6 curgea la vale cu sălbăticie. 


° Apocrife sau pseudo-scrieri erau considerate de Biserică acele cărţi 
alcătuite prin imitarea textelor Sfintei Scripturi. Ridicau pretenţii de 
inspiraţie dumnezeiască şi autoritate egală cu Sfintele Scripturi, dar 
niciodată n-au fost recunoscute ca inspirate de Dumnezeu. Cuvântul 
apocrifă, în primele veacuri ale Părinților Bisericii, însemna carte 
mincinoasă care a fost scoasă din uzul public, din uzul obştesc, ca 
înşelătoare şi eretică în conţinut. Multe dintre acestea proveneau din 
scrieri evlavioase care voiau să îmbogăţească cu povestiri fantastice 
informaţiile din Sfânta Scriptură despre evenimente şi persoane. Cele 
mai multe, însă, erau creaţii ale scriitorilor eretici care urmăreau 
răspândirea învățăturilor înşelătoare şi de aceea le semnau în mod fals cu 
numele bărbaţilor sfinţi şi consacraţi ai Sfintei Scripturi. Apocrifele 
vechiului Testament s-au scris în ultimele două secole înainte de Hristos 
şi în secolul I după Hristos. Apocrifele Noului Testament provin, cele mai 
multe, din sec. II şi II după Hristos. Mulţi scriitori bisericeşti 
consemnează în multe rânduri informaţii şi texte din apocrife pentru că 
şi-au dat seama că în ciuda elementelor mitice şi fantastice, şi, în general, 
a nivelului scăzut conţinut de apocrife, s-au salvat şi tradiţiile adevărate, 
care în timp s-au regăsit în cultul dumnezeiesc şi în arta bisericească (V. 
Ioanidis, Introducere în Noul Testament, pag. 467, ş.a. Atena.). 

0 Este vorba foarte probabil despre rătăcirea antropomorfiţilor, care, 
ca reacţie la metoda alegorică promovată de origenişti, au căzut în 
cealaltă extremă, cea a antropomorfismului, atribuind lui Dumnezeu şi 
celor dumnezeieşti chipul celor omeneşti. 

0 Veche cetate de la ţărmul Mării Mediterane în sudul Palestinei între 
Gaza şi Azot. 

Când a dat scrisoarea Avvei Seridie, încă ploua şi tânărul i-a zis: 
Dă-mi hârtiile, Avva, să plec! Iar el i-a zis: Este ploaie, unde vrei să 
pleci acum? Şi i-a zis tânărul: Am poruncă şi nu pot să rămân! Şi 
cum stăruia să-l necăjească, i-a dat hârtiile. Şi luând sfat şi 
poruncă de la Avva, a plecat. A zis, deci, Avva celor care erau 
împreună cu el, între care era şi Avva Dorotei, care stătea 
împreună cu ei: Să mergem şi să vedem ce face la râu. Şi ploaia 
continua. Şi cum a ajuns la râu, mergând departe de ei, şi-a 
dezbrăcat hainele şi a înfăşurat hârtiile în haine, le-a pus deasupra 
capului şi legându-le, le-a zis: Rugaţi-vă pentru mine! Şi s-a 
aruncat în apele râului. Şi când a înştiinţat Avva Seridie pe fraţii 
din obşte, le-a zis: Nimic altceva nu mai aşteptam, decât să 
trimitem la mare ca să-i găsească trupul. Dar el luptându-se şi 
mergând împotriva curentului apelor şi fiind dus departe, a ajuns 
pe celălalt mal al râului. Şi minunându-se de ascultarea lui până la 
moarte, am slăvit pe Dumnezeu. Aceasta este ascultarea pe care 
Părinţii o numesc ascultare fără deosebire, care dă multă 
îndrăzneală celor care se învrednicesc de ea înaintea lui 
Dumnezeu. Să ne învrednicească şi pe noi Domnul de acest har ca, 
fără grijă şi în pace, să trecem zilele noastre şi să aflăm milă 
înaintea lui Dumnezeu. g 

22. A zis Amma Sinclitichia: În obşte fiind, dăm întâietate mai 
curând ascultării, şi nu ascezei. Căci aceasta ne învaţă mândria, 
iar aceea cugetarea smerită. 

23. A zis iarăşi: Trebuie să chivernisim cu dreaptă socoteală 
sufletul. În obşte fiind, să nu căutăm ale noastre” şi nici să nu 
lucrăm propria părere, ci să ne supunem părintelui nostru cel după 
credinţă. Căci ne-am încredinţat înstrăinării, adică ne-am aşezat 
pe noi în afara grijilor lumeşti. Dacă ne-am înstrăinat, să nu mai 
căutăm aceleaşi lucruri. Acolo aveam slavă, aici ocară; acolo 
belşug de hrană, aici şi lipsa pâinii. 

24. A zis Avva Iperihie: Odor de mare preţ îi este monahului 
ascultarea. Cel care a dobândit-o va fi auzit de Dumnezeu şi se va 
înfăţişa cu îndrăzneală Celui Răstignit. Căci Domnul Răstignit s-a 
făcut ascultător până la moarte”. 

25. Povestea unul dintre Părinţi că un învăţat evlavios din 
Theupole” mergea deseori la un zăvorât. Şi îl ruga să-l primească 
şi să-l facă monah. Iar Bătrânul i-a zis: Dacă vrei să te primesc, du- 


0 Filipeni 2, 4. 

0 Filipeni 2, 8. 

° Nume dat de împăratul Iustinian cel Mare Antiohiei, capitala vechii 
Sirii. 

te, vinde averile tale şi dă banii săracilor, după porunca 
Domnului”, şi te primesc. Plecând, deci, a făcut aşa. Şi după 
acestea iarăşi i-a zis: O altă poruncă ai de păzit, să nu vorbeşti! lar 
el s-a învoit şi a petrecut cinci ani şi nu a vorbit deloc. A început, 
deci, să fie lăudat de unii. Şi i-a zis părintele lui: Nu te mai 
foloseşti aici. Te voi trimite într-o obşte în Egipt. Şi l-a trimis. Dar, 
trimiţându-l, nu i-a spus dacă să vorbească sau să nu vorbească. 
Acela însă, ţinând porunca, a rămas tăcut. Vrând să-l încerce prin 
lucru dacă este mut, Avva care l-a primit l-a trimis cu ascultare 
într-o zi în care râul se revărsa, ca să-l silească să spună: Nu am 
putut să trec! Şi a trimis un frate în urma lui să vadă ce face. Şi 
cum a ajuns la râu, neputând să-l treacă, şi-a plecat genunchiul şi 
iată a venit un crocodil şi ducându-l în spate, l-a trecut pe malul 
celălalt. Şi când a împlinit ascultarea şi a ajuns la râu, iarăşi l-a 
purtat în spate crocodilul şi l-a dus pe celălalt mal. Venind fratele 
care fusese trimis în urma lui şi văzând aceasta, a vestit Avvei şi 
fraţilor şi ei s-au minunat. S-a întâmplat cu acesta ca, după un 
timp, să adoarmă. Şi a trimis Avva, zicând celui care l-a trimis: Ne- 
ai trimis un mut, dar şi un înger al Domnului! Atunci zăvorâtul i-a 
trimis mesaj, zicând: Nu era mut, ci ţinând porunca pe care i-am 
dat-o de la început, a rămas mut. Şi s-au minunat toţi şi au slăvit 
pe Dumnezeu. 

26. Un Bătrân avea ucenic şi vrând să-l ţină pe el l-a pus la 
încercare de ascultare desăvârşită. Deci, i-a zis Bătrânul: Du-te şi 
când se va aprinde tare cuptorul, luând cartea de pe care citim la 
slujbă, să o arunci în cuptor. Iar el, plecând, a făcut întocmai fără 
deosebire! Şi când a aruncat cartea, s-a stins cuptorul. Să 
cunoaştem deci că este bună ascultarea. Căci este scară la 
Împărăţia Cerurilor. 

27. Era cineva din lume în obşte, având cu el şi pe fiul său. Şi 
vrând Avva să-l încerce, i-a zis: Să nu vorbeşti cu fiul tău, ci să-l ai 
pe el ca pe un străin! lar el a zis: Aşa voi face, după cuvântul tău! 
Şi au trecut mulţi ani şi nu a vorbit cu el. Şi când a venit chemarea 
fiului său şi aşteptau să moară, a zis Avva tatălui: Mergi, deci, şi 
vorbeşte cu fiul tău! Şi i-a zis: Dacă porunceşti, vom ţine porunca 
până la sfârşit! Şi fiul său a adormit şi nu a vorbit cu el. Şi se 
minunau toţi cum a primit cu bucurie porunca şi a împlinit-o. 

28. Ziceau Bătrânii că dacă unul are credinţă în cineva şi se 
predă pe sine aceluia prin ascultare, nu mai are nevoie să ia 
aminte la poruncile lui Dumnezeu, ci să-şi încredinţeze voirile sale 
părintelui său, şi nu va avea osândă la Dumnezeu. Căci nimic 
altceva nu cere Dumnezeu de la începători decât osteneala 


0 Matei 19, 21. 

ascultării. 

29. Un frate de la Schit, ducându-se la secerat, a cercetat pe un 
mare Bătrân şi i-a zis: Spune-mi ce să fac când merg la seceriş? A 
zis lui Bătrânul: Şi dacă îţi 
spun, mă vei asculta? Şi a zis lui fratele: Da, te ascult! A zis lui 
Bătrânul: Scoală-te şi leapădă-te de seceriş şi vino după aceea şi-ţi 
voi vesti ce să faci. Şi plecând fratele, s-a lepădat de seceriş şi a 
venit la Bătrânul. I-a zis lui Bătrânul: Intră în chilia ta şi ţine post 
mâncând o dată pe zi pâinea ta cu sare uscată şi iarăşi îţi voi vesti 
alt lucru. Iar el a plecat şi a făcut aşa. Şi a venit iarăşi la Bătrânul. 
Iar Bătrânul văzând că este lucrător, i-a vestit lui cum trebuie să 
stea în chilie. Şi plecând fratele în chilie, s-a aruncat cu faţa la 
pământ şi timp de trei zile a plâns înaintea lui Dumnezeu. După 
acestea, când gândurile îi spuneau: Te-ai înălţat, ai ajuns mare!, el 
aducea greşelile lui înaintea sa, zicând: Şi unde sunt toate 
nepăsările mele? Şi dacă iarăşi îi ziceau: Multe greşeli ai făcut!, el 
zicea: Dar fac mici slujbe lui Dumnezeu şi cred că va face cu mine 
milă! Fiind biruite, duhurile i s-au arătat pe faţă, zicând: Suntem 
loviți de tine! El le-a zis: De ce? Şi au zis: Dacă te înălţăm, alergi la 
smerenie, iar dacă te smerim, te urci la înălţime! 

30. Un Bătrân avea un slujitor care locuia în sat. Şi s-a 
întâmplat odată să întârzie slujitorul şi nu s-a dus după obicei, iar 
Bătrânului îi lipseau cele de trebuinţă. Întârziind acela, nu avea 
cele pentru lucrul lui de mână pe care-l făcea în chilie. Şi se 
necăjea că nu avea nici ce să lucreze şi nici ce să mănânce. Şi a zis 
ucenicului său: Vrei să te duci în sat? Iar el a zis: Cum vrei, aşa 
fac! Fratele se temea să se ducă în sat din pricina smintelilor. Dar, 
ca să nu facă neascultare, a primit să se ducă. I-a zis Bătrânul: Du- 
te şi cred în Dumnezeul Părinților mei că te va acoperi pe tine de 
orice ispită. Şi făcând rugăciune, l-a trimis. Venind fratele în sat, a 
căutat unde stă slujitorul şi a aflat. S-a întâmplat însă ca acesta şi 
toţi ai săi să se afle la o pomenire în afara satului. Era acasă numai 
o fiică a lui, care, bătând el la poartă, a auzit şi a deschis 
dinăuntru. Văzând pe fratele care întreba de tatăl ei, l-a îndemnat 
să intre, ba chiar l-a şi tras. Dar el nu voia. Silindu-se mult aceea, a 
biruit şi a reuşit să-l tragă la ea. Iar acela văzând că este împins 
spre desfrânare şi stăpânit de gânduri, suspinând, a strigat la 
Dumnezeu zicând: Doamne, pentru rugăciunile părintelui meu, 
mântuieşte-mă în ceasul acesta! Şi zicând aceasta, îndată s-a aflat 
la râu, mergând spre mănăstire. Şi s-a întors nevătămat la 
părintele lui. 

31. Doi fraţi după trup au mers să vieţuiască într-o mănăstire. 
Unul era nevoitor, iar celălalt avea ascultare mare. Acestuia îi 
zicea părintele: Fă aceasta! Şi făcea. Mănâncă de dimineaţă! Şi 

mânca. Şi era slăvit în mănăstire pentru ascultarea lui. Împuns 
fiind de pizmă, fratele lui, nevoitorul, şi-a zis în sine: Îl voi încerca 
să văd dacă are ascultare. Şi ducându-se la părintele, i-a zis: 
Trimite-l pe fratele meu împreună cu mine să mergem odată 
undeva! Şi Avva l-a slobozit. Şi nevoitorul l-a luat, vrând să-l 
ispitească, şi au mers la râu. Acolo era mulţime mare de crocodili. 
Şi i-a zis: Coboară şi treci râul! Şi a coborât. Şi au venit crocodilii 
şi îi lingeau trupul, dar nu l-au vătămat cu nimic. Văzând aceasta, 
fratele lui i-a zis: leşi din râu! Şi mergând, au aflat un trup mort 
aruncat pe cale. Şi a zis nevoitorul: Dacă am fi avut vreo vechitură, 
am fi pus-o peste el. A zis cel care făcea ascultare: Mai bine ne 
rugăm, poate învie! Şi s-au aşezat la rugăciune şi, rugându-se ei, 
mortul a înviat. Şi se lăuda nevoitorul zicând: Pentru nevoinţa mea 
a înviat mortul! Şi Dumnezeu a descoperit părintelui mănăstirii tot 
ce se întâmplase, cum l-a ispitit între crocodili şi cum a înviat 
mortul. Şi când au venit la mănăstire, a zis Avva nevoitorului: De 
ce ai făcut aşa fratelui tău? Iată, pentru ascultarea lui a înviat 
mortul. 

32. Un frate mirean, având trei copii, s-a retras într-o 
mănăstire, lăsându-i pe aceştia în cetate. Deci, după ce a stat trei 
ani în mănăstire, au început gândurile să-i aducă în minte pe copii. 
Şi se întrista tare pentru ei. Nu îi vestise părintelui că avea copii. 
Văzându-l oftând, părintele i-a zis: Ce ai de eşti posomorât? Şi i-a 
povestit părintelui: Am trei copii în cetate şi vreau să-i aduc la 
mănăstire. Şi părintele i-a îngăduit. Şi plecând în cetate a aflat că 
doi dintre ei adormiseră. Şi luând pe cel care rămăsese, a venit la 
mănăstire. Şi căutându-l pe părintele, l-a aflat la brutărie. Şi 
văzându-l părintele l-a îmbrăţişat şi luându-l pe copil, l-a strâns în 
braţe şi l-a sărutat. Şi a zis tatălui: Il iubeşti? Şi el a răspuns: Da! 
Şi auzind aceasta, Avva a zis: Ia-l şi aruncă-l în cuptor aprins. Şi 
luând tatăl pe copil, l-a aruncat în cuptor. Şi îndată flacăra s-a 
făcut ca roua şi a fost preamărit ca Patriarhul Avraam. 

33. A zis un Bătrân: Fraţilor, la început Mântuitorul a zis 
ucenicilor Săi că vor avea necazuri şi strâmtorări”. Cel care fuge 
de început fuge de cunoaşterea lui Dumnezeu. Căci precum 
literele sunt începutul învăţării copiilor, care se dau ca să 
dobândească ştiinţa, aşa şi monahul, făcând ascultare în osteneli şi 
strâmtorări, devine împreună-moştenitor cu Hristos şi fiu al lui 
Dumnezeu”. 

34. A zis un Bătrân că aceasta cere Dumnezeu de la creştini: să 
asculte de Dumnezeieştile Scripturi, cele spuse să fie înfăptuite şi 

să fie supuşi egumenilor şi părinţilor ortodocşi”. 

35. Un frate, fiind năpăstuit de cineva, s-a dus la un Bătrân la 
Chilii şi i-a zis: Părinte, sunt strâmtorat! A zis lui Bătrânul: De ce? 
Şi fratele i-a zis: Mi-a făcut rău cineva şi dracul mă strâmtorează 
ca să-i întorc răul şi eu. Şi i-a zis Bătrânul: Ascultă-mă, fiule, şi te 
va izbăvi Dumnezeu de această patimă. Invoindu-se fratele, i-a zis 
Bătrânul: Du-te în chilia ta şi linişteşte-te, rugându-te lui 
Dumnezeu stăruitor pentru fratele care te-a nedreptăţit. Plecând 
el, a făcut aşa cum i-a spus Bătrânul şi într-o săptămână a ridicat 
Dumnezeu de la el mânia, pentru silinţa cu care s-a silit pe sine şi 
pentru ascultarea de Părintele. 

36. Un frate, supus Părintelui său duhovnicesc şi sfânt, aşa 
cum voieşte Dumnezeu, i-a zis aceluia: Părinte, Scriptura zice că 
prin multe necazuri trebuie să intrăm noi în Împărăţia Cerurilor”, 
şi văd că eu nu am nici un necaz, ce trebuie să fac, ca nu cumva 
să-mi pierd sufletul? Atunci, Bătrânul, ascultând, i-a zis: Nu te 
necăji! Tu nu ai răspundere! Căci cel care se aşază pe sine în 
ascultare de Părinţi are această lipsă de griji şi odihnă. 

37. Un Bătrân avea un ucenic cu mare ascultare. Şi orice-i 
spunea Bătrânul, toate le primea cu bucurie şi credinţă şi în toate 
asculta cu voie bună. Şi când avea nevoie de veşmânt, îi dădea 
materiale. Şi ducându-se, îl cosea cu multă grijă şi cu măiestrie. Şi 
după ce îl făcea, Bătrânul îl chema şi îi zicea: Fiule, ai cusut 
veşmântul acela? Şi el zicea: Da, părinte! L-am împodobit frumos. 
Şi îi zicea: Mergi şi dă-l fratelui cutare sau cutărui bolnav. Şi se 
ducea şi-l dădea cu voie bună. Şi iarăşi îi dădea altul. Şi, de 
asemenea, după ce îl cosea şi-l împodobea, îi zicea: Pe acesta, 
fiule, dă-l fratelui cutare. Şi îndată îl dăruia. Şi niciodată nu s-a 
întristat şi nici nu a cârtit şi nu a zis: După ce mă ostenesc, îl cos 
şi-l împodobesc, mi-l ia şi-l dă altuia! Ci tot lucrul bun pe care-l 
auzea îl înfăptuia cu voie bună. Şi când îl întreba pe Bătrân despre 
un gând, cu astfel de înştiinţare şi credinţă primea ce auzea de la 
acela şi cu aşa măsură păzea, încât nu era nevoie să-i mai spună a 
doua oară Bătrânul despre gândul acela”. 


0 Evrei 13, 17. 

° Fapte 14, 22. 

0 Întâmplarea din apoftegma 37 se referă la tânărul Avva Dositei, 
ucenicul Avvei Dorotei, de la Mănăstirea Sfântului Seridie, de lângă 
cetatea Gaza. În lume, tânărul Dositei făcea parte din suita unui 
comandant şi trăia în mult lux şi desfătare. Într-o vizită la Locurile Sfinte 
i s-a descoperit chemarea să îmbrăţişeze viaţa monahală. Cu toate că 
viaţa lui monahală a fost foarte scurtă, adormind după cinci ani, a ajuns 
la o măsură înaltă datorită ascultării lui fără osebire şi tăierii voinţei. Vezi 
Avva Dorotei, Lucrări ascetice, Editura Etimasia, pp. 50-71, Mănăstirea 

Sfârşitul tratatului despre ascultare. 


Sfântului loan Botezătorul, Kareia, Atena, 1981. Vezi apoftegma 23. 


DESPRE SMERITA CUGETARE 


CAPITOLUL XV 
DESPRE SMERIIA CUGETARE 


1. Avva Antonie, căutând la adâncul judecăților lui Dumnezeu, 
s-a rugat zicând: Doamne, cum unii trăiesc puţin şi mor, iar alţii 
prea îmbătrânesc? Şi de ce unii sărăcesc, iar alţii se îmbogăţesc? 
Şi cum de cei nedrepţi se îmbogăţesc, iar cei drepţi sărăcesc? I-a 
venit atunci un glas care i-a zis: Antonie, ia aminte la tine, căci 
acestea sunt judecăţi ale lui Dumnezeu şi nu-ţi este de folos să le 
afli. 

2. A zis Avva Antonie către Avva Pimen că aceasta este lucrarea 
cea mare a omului, ca greşeala lui să şi-o pună asupra sa în faţa lui 
Dumnezeu şi să aştepte ispită până la ultima suflare. 

3. A zis iarăşi: Am văzut toate cursele vrăjmaşului întinse pe 
pământ şi suspinând am zis: Cine poate oare să treacă de ele? Şi 
am auzit un glas zicându-mi: Smerita cugetare! j 

4. A zis iarăşi: Nimeni nu va putea să intre în Împărăţia lui 
Dumnezeu neispitit. 

5. Au mers odată nişte Bătrâni la Avva Antonie. Şi era Avva 
Iosif împreună cu ei. Şi vrând Bătrânul să-i încerce, le-a citit din 
Scripturi şi a început de la cei mai tineri să-i întrebe ce înseamnă 
cuvântul acela. Şi fiecare zicea după puterea lui. Iar Bătrânul îi 
zicea fiecăruia: Incă nu ai găsit! La urma tuturor a zis şi Avvei 
Iosif: Tu cum zici că este cuvântul acesta? Iar el a răspuns zicând: 
Nu ştiu! A zis, deci, Avva Antonie: Cu adevărat Avva losif a aflat 
calea, pentru că a zis nu ştiu. 

6. Trei Părinţi aveau obiceiul să meargă în fiecare an la fericitul 
Antonie. Şi doi dintre ei îl întrebau despre gânduri şi despre 
mântuirea sufletelor, iar unul totdeauna tăcea, nimic întrebând. Şi 
după mult timp a zis Avva Antonie: Iată, atâta vreme ai de când vii 
aici şi nu mă întrebi nimic! Şi răspunzând, a zis lui: Imi este de 
ajuns numai să te văd, părinte. 

7. Au năvălit odată dracii peste Avva Arsenie în chilie, 
strâmtorându-l. Şi venind cei ce slujeau lui şi stând afară în faţa 
chiliei, îl auzeau strigând către Dumnezeu şi zicând: Dumnezeule, 
nu mă părăsi! Nimic bun nu am făcut înaintea Ta, dar dă-mi după 
bunătatea Ta să pun început! 

8. Ziceau despre el că precum odinioară nimeni în palat nu 
purta veşmânt mai bun decât acesta, tot aşa, nici în Schit, la 
biserică, nimeni nu purta veşmânt mai sărăcăcios decât acesta. 

9. A zis cineva fericitului Arsenie: Cum noi, din atâta 
înţelepciune şi învăţătură, nu avem nimic, iar aceşti ţărani şi 

egipteni au dobândit atâtea virtuţi? A zis Avva Arsenie: Noi din 
învăţătura lumii nu am dobândit nimic, iar aceşti ţărani şi egipteni 
din ostenelile lor au dobândit virtuțile. 

10. IÎntrebându-l odată Avva Arsenie pe un Bătrân egiptean 
despre gândurile proprii, un altul văzându-l a zis lui: Arsenie, cum 
tu, care ai o atât de bogată învăţătură latinească şi elinească, 
întrebi despre gândurile tale pe acest ţăran? Iar el a zis către 
acela: Învățătura latinească şi elinească o cunosc, dar alfabetul 
acestui ţăran nu l-am învăţat încă. 

11. Zicea Avva Arsenie că un monah străin în ţară străină să nu 
se amestece în nimic şi va avea odihnă. 

12. Ziceau Bătrânii că odată s-au dat în Schit câte puţine 
smochine uscate şi, socotind că erau ca şi nimic, nu au trimis Avvei 
Arsenie, ca să nu-l supere. lar Bătrânul auzind, nu a venit la 
adunare”, zicând: M-aţi despărţit de voi ca să nu-mi daţi 
binecuvântarea pe care a trimis-o Dumnezeu fraţilor, pentru că nu 
eram vrednic să o primesc. Şi auzind, toţi s-au folosit de smerenia 
Bătrânului. Şi plecând preotul”, i-a dus smochinele uscate şi l-a 
adus la adunare cu bucurie. 

13. A zis Avva Daniil că odată au venit unii din Părinţii din 
Alexandria să vadă pe Avva Arsenie. Şi unul din aceştia era unchiul 
bătrânului Timotei”, arhiepiscopul Alexandriei, cel zis şi fără-de- 
avere şi care avea cu el pe unul din copiii fratelui său. Atunci, însă, 
Bătrânul era bolnav şi nu a vrut să-i primească, ca să nu vină şi 
alţii şi să-i facă supărare. Şi era în vremea aceea la peştera Troiei”, 
iar ei s-au întors mâhniţi. S-a întâmplat apoi năvălire a barbarilor 
şi, venind, a rămas în părţile de jos. Şi auzind aceia, iarăşi au venit 
să-l vadă. Şi i-a primit pe ei cu bucurie. Şi a zis lui un frate care 
era cu ei: Nu ştii, Avva, că am venit să te cercetăm în Troia şi nu 
ne-ai primit? Şi a zis lui Bătrânul: Voi aţi gustat din pâine şi aţi 
băut apă, iar eu, fiule, adevărat îţi spun, nici pâine şi nici apă nu 
puneam în gură, nici nu şedeam jos, pedepsindu-mă pe mine 
însumi, până m-am încredinţat că aţi ajuns la casa voastră, căci din 
pricina mea şi voi aţi pătimit. Dar iertaţi-mă, fraţilor. Şi primind 
mângâiere, au plecat. 


° Este vorba de adunarea monahilor în biserică pentru slujbă. Cuvântul 
folosit este synaxa. Am păstrat echivalentul exact pentru că subliniază 
aspectul adunării monahilor la un loc în faţa lui Dumnezeu, aspect pe 
care cuvântul românesc biserică nu-l mai declară explicit. 

° Preotul Schitului. 

° Timotei, episcopul Alexandriei, care i-a urmat din anul 379 fratelui 
său Petru, pe vremea împăratului Valens (ET). 

° Nu este vorba de Troia din Asia Mică, ci de o localitate din Egiptul de 
Sus. 

14. Ziceau despre Avva Arsenie că, îmbolnăvindu-se acesta 
odată la Schit, a plecat preotul şi l-a adus la biserică. Şi l-a aşezat 
pe un aşternut şi i-a pus o pernă mică la cap. Şi iată unul din 
Bătrâni, venind să-l viziteze şi văzându-l întins pe un aşternut şi cu 
pernă sub capul lui, s-a smintit zicând: Acesta este Avva Arsenie? 
Şi stă întins pe acestea? Luându-l pe el deoparte preotul, i-a zis: 
Care era treaba pe care o făceai în satul tău? lar el a zis: Eram 
păstor. Deci, spune, cum îţi petreceai viaţa ta? Iar el a zis: În multă 
osteneală o petreceam. Şi a zis lui: Acum, deci, cum petreci în 
chilie? A zis lui: Mai mult mă odihnesc. Şi i-a zis lui Bătrânul: Il 
vezi pe acest Avva Arsenie? În lume a fost părinte al împăraţilor” şi 
o mie de slugi cu cingători de aur şi toţi cu brățări şi purtând 
haine de mătase stăteau în faţa lui, iar sub el erau aşternuturi 
scumpe. Tu, păstor fiind, nu ai avut în lume odihna pe care o ai 
acum. lar acesta desfătarea pe care a avut-o în lume aici nu o are. 
lată, deci, tu te odihneşti şi acela este strâmtorat. Şi el auzind 
acestea a fost străpuns şi a pus metanie zicând: lartă-mă, Avva, am 
păcătuit! Cu adevărat, aceasta este calea adevărată, căci acesta a 
venit la smerenie, iar eu la odihnă. 

15. Zicea Avva Daniil: Când era pe moarte, Avva Arsenie ne-a 
poruncit, zicând: Să nu vă îngrijiţi să daţi milostenie pentru mine, 
căci dacă eu am dat milostenie pentru mine, pe aceea o voi găsi 
acolo. 

16. Când era să se sfârşească Avva Arsenie, s-au tulburat 
ucenicii lui. Şi le-a zis lor: Nu a venit încă ceasul! Când va veni 
ceasul, vă voi spune. Dar o să am judecată cu voi la scaunul cel 
înfricoşător, dacă veţi da rămăşiţele mele cuiva. Iar ei au spus: Ce 
vom face, deci, căci nu ştim să înmormântăm. Şi a zis lor Bătrânul: 
Nu ştiţi să legaţi cu sfoară piciorul meu şi să mă târâţi la munte? 

17. Acest cuvânt era al Bătrânului: Arsenie, pentru ce ai ieşit 
din lume? Şi: Că am vorbit, de multe ori m-am căit, dar că am 
tăcut, niciodată. 

18. Când îi era aproape sfârşitul, l-au văzut fraţii pe Avva 
Arsenie plângând şi au zis lui: Este adevărat că şi tu te temi, 
părinte? Şi a zis lor: Este adevărat că frica ce este cu mine în 
ceasul acesta, este cu mine de când am devenit monah. Şi aşa a 
adormit. Ziceau despre el că tot timpul vieţii lui, şezând la lucrul 
său de mână, avea un ştergar la pieptul său pentru lacrimile care 
curgeau din ochii lui. Auzind Avva Pimen că a adormit, lăcrimând, 


0 Titlul acesta de părinte al împăratului se atribuia în general 
anturajului împărătesc. A fost înfiinţat ca un semn de cinste, respect şi 
iubire faţă de personalitatea harismatică a Sfântului Arsenie de către 
Împăratul Teodosie cel Mare, tatăl lui Acadie şi al lui Honoriu, când l-a 
însărcinat cu instruirea şi educaţia copiilor săi (ET). 

a zis: Fericit să fii, Avva Arsenie, că te-ai plâns pe tine în această 
lume, căci cel care nu se plânge pe sine aici va plânge veşnic 
acolo. Deci, fie aici de bunăvoie, fie acolo din pricina chinurilor, 
este cu neputinţă să nu plângem. 

19. Povestea Avva Daniil despre Avva Arsenie că niciodată nu a 
voit să vorbească despre vreo întrebare din Scriptură, deşi ar fi 
putut să vorbească dacă voia. Dar nici scrisoare nu scria grabnic. 
Iar când venea rareori la biserică, şedea în spatele unui stâlp, ca 
nimeni să nu vadă faţa lui, nici el să ia aminte la altul. Şi chipul lui 
era îngeresc, precum al lui Iacob. Era cu totul alb, plăcut la trup, 
dar uscăţiv. Avea o barbă mare, care ajungea până la brâu. lar 
genele ochilor lui îi căzuseră de atât plâns. Era înalt, dar se 
gârbovise de bătrâneţe. Când a murit avea nouăzeci şi cinci de ani. 
La palatul lui Teodosie cel Mare, cel de sfântă amintire, a stat 
douăzeci de ani, devenind părinte al preacinstiţilor Honorie şi 
Arcadie. Şi la Schit a stat patruzeci de ani, iar zece ani a stat la 
Troia, în Babilonul de Sus”, în faţa cetăţii Memfis’, trei ani la 
Kanopo din Alexandria şi alţi doi ani a venit iarăşi în Troia şi acolo 
a adormit, sfârşind drumul său în pace şi în frică de Dumnezeu. 
Căci a fost bărbat bun şi plin de Duh Sfânt şi credinţă. Mi-a lăsat 
mie haina lui din piele şi o cămaşă albă din păr şi sandalele din 
finic?. Şi eu, nevrednicul, le-am purtat pe acestea ca să primesc 
binecuvântare. 

20. Povestea iarăşi Avva Daniil despre Avva Arsenie: Odată a 
chemat pe părinţii mei, pe Avva Alexandru şi pe Avva Zoil. Şi 
smerindu-se pe sine, le-a zis lor: Pentru că dracii mă războiesc şi 
nu ştiu dacă nu cumva mă fură în timpul somnului, în noaptea 
aceasta să vă osteniţi împreună cu mine şi să mă păziţi dacă mă ia 
somnul în timpul privegherii. Şi s-au aşezat, de seara, unul de-a 
dreapta lui şi unul de-a stânga, tăcând. Şi au zis Părinţii mei: Noi 
am adormit şi ne-am trezit şi nu l-am simţit dacă a aţipit. Şi spre 
dimineaţă - Dumnezeu ştie dacă s-a făcut că a aţipit sau cu 
adevărat a venit firea somnului - a respirat de trei ori şi îndată s-a 


° Babilonul de Sus era o cetate antică a Egiptului, întemeiată de greci 
în nordul Menmfisului, exact în ţinutul în care începe revărsarea Nilului în 
Marea Roşie (ET). 

° Vechea capitală a Egiptului în părţile sudice ale Deltei Nilului şi pe 
ţărmul vestic. Necropolele Memfisului cu faimoasele piramide ale 
Egiptului şi cu Sfinxul cel mare se află în strânsă legătură cu această 
cetate. A fost distrusă în anul 640 d. Hr. de arabi (ET). 

0 Sevina sau sivina erau fire din frunze de finic din care se 
confecţionau funii, rogojini, mături, dar şi veşminte şi încălţăminte. 
Veşmintele din sevină erau foarte aspre şi le foloseau călugării pentru 
nevoinţă. 

sculat zicând: Am aţipit, nu? Şi noi am răspuns: Nu ştim. 

21. Avva Agaton, înainte de a se sfârşi, a stat trei zile cu ochii 
deschişi şi nemişcat. Şi l-au atins fraţii, zicând: Avva Agaton, unde 
eşti? A zis lor: Stau înaintea scaunului de judecată al lui 
Dumnezeu. Au zis lui: Şi tu te temi, părinte? A zis lor: Până acum 
am petrecut împlinind după puterea mea poruncile lui Dumnezeu, 
dar sunt om. De unde să ştiu că lucrarea mea a plăcut lui 
Dumnezeu? Au zis lui fraţii: Nu eşti încredinţat de lucrul tău că 
este după voia lui Dumnezeu? A zis Bătrânul: Nu îndrăznesc, până 
nu întâlnesc pe Dumnezeu. Căci alta este judecata lui Dumnezeu şi 
alta a oamenilor. Şi pentru că voiau să-l întrebe şi alt cuvânt, le-a 
zis lor: Arătaţi dragoste şi nu mai vorbiţi cu mine acum, căci sunt 
ocupat. Şi s-a sfârşit cu bucurie. Căci îl vedeau pe acesta plecând 
ca atunci când îmbrăţişează cineva pe prietenii şi pe cei dragi ai 
săi. 

22. Ziceau despre Avva Ammonâ că unii au venit ca să fie 
judecaţi de el. Iar Bătrânul se făcea că este nebun. Şi, iată, o 
femeie oarecare a stat lângă el şi a zis: Acest Bătrân este nebun. A 
auzit-o, deci, pe ea Bătrânul şi chemând-o i-a zis: Câte osteneli am 
făcut în pustie ca să dobândesc această nebunie şi din pricina ta 
sunt în primejdie să o pierd astăzi. 

23. A fost întrebat Avva Ammonâ ce este calea cea strâmtă şi 
ostenitoare”? Şi răspunzând, a zis: Calea cea strâmtă şi 
ostenitoare, aceasta este: să-şi stăpânească cineva gândurile lui şi 
să-şi taie voile pentru Dumnezeu. Aceasta înseamnă şi: Iată, noi 
am lăsat toate şi ţi-am urmat Ţie0! 

24. A zis Avva Pimen că un frate a vizitat pe Avva Amoe şi i-a 
zis: Avva, spune-mi cuvânt! Şi rămânând la el şapte zile, nu i-a 
răspuns lui Bătrânul. Şi însoţindu-l la plecare, i-a zis: Plecând, ia 
seama la tine însuţi. Păcatele mele de până acum s-au făcut ca un 
zid întunecat între mine şi Dumnezeu. 

25. Povestea Avva loan că Avva Anuv şi Avva Pimen şi ceilalţi 
fraţi ai lor, fiind dintr-un singur pântece” şi devenind monahi în 
Schit, când au venit acolo mazichii” şi au pustiit locul acela mai 
întâi, au plecat de acolo şi au venit în locul numit Terenuthi”, până 
când vor fi cercetat să vadă unde le este mai de folos să stea. Şi au 
rămas acolo într-un templu vechi puţine zile. Iar Avva Anuv a zis 


0 Matei 7, 14. 

0 Matei 19, 27. 

0 Anuv era primul născut dintre cei şapte fraţi ai lui Pimen. 

° Barbari. 

0 Cetate pe ţărmul de apus al braţului Nilului, de unde se făcea uşor 
trecerea la Schit. 

Avvei Pimen: Arată dragoste, tu şi fraţii tăi, fiecare să se 
liniştească de unul singur şi să nu ne întâlnim unul cu altul 
săptămâna aceasta. Şi a zis Avva Pimen: Aşa cum vrei, vom face. Şi 
au făcut aşa. lar în templul acela era o statuie din piatră. Şi 
Bătrânul Avvă Anuv se scula dimineaţa şi lovea cu pietre faţa 
statuii. Şi seara îi zicea: Iartă-mă. Şi s-a împlinit săptămâna făcând 
aceasta. Iar în ziua de sâmbătă s-au întâlnit unii cu alţii şi a zis 
Avva Pimen Avvei Anuv: Te-am văzut, Avva, săptămâna aceasta, 
lovind cu pietre faţa statuii şi apoi făcându-i metanie. Un om 
credincios face acestea? Şi a răspuns Bătrânul: Acest lucru pentru 
voi l-am făcut. Când mă vedeaţi lovind cu pietre faţa statuii, nu 
cumva a vorbit sau s-a mâniat? Şi a zis Avva Pimen: Nu! Şi iarăşi, 
când îi puneam metanie, nu cumva s-a tulburat şi a zis nu te iert? 
Şi a zis Avva Pimen: Nu! A zis, deci, Bătrânul: Şi noi suntem, 
aşadar, şapte fraţi. Dacă vreţi să rămânem unii cu alţii, să ne 
facem precum statuia aceasta, care, şi dacă este hulită, şi dacă 
este slăvită, nu se tulbură. Iar dacă nu vreţi să facem aşa, iată 
patru uşi sunt în templul acesta, fiecare dintre noi să plece unde 
voieşte. Şi s-au aruncat cu feţele la pământ, zicând Avvei Anuv: 
Aşa cum voieşti, părinte, vom face şi vom asculta ce ne vei spune. 
Şi a zis Avva Pimen: Am rămas împreună tot timpul, lucrând după 
cuvântul Bătrânului, care ne-a zis să punem pe unul dintre noi 
iconom? şi orice ne va pune înainte să mâncăm. Şi era cu neputinţă 
să spună cineva dintre noi: Adu-ne altceva! sau să spună: Vrem să 
mâncăm aceasta. Şi am petrecut tot timpul nostru în odihnă şi 
pace. 

26. A zis Avva Al6nie: Dacă nu aş fi dărâmat totul, nu aş fi putut 
să mă zidesc pe mine însumi! 

27. Se povestea despre un episcop al Oxirinhului, pe nume 
Apfie, că atunci când era monah se nevoia cu aspre nevoinţe. lar 
când a devenit episcop, a voit să ţină aceeaşi nevoinţă aspră şi în 
lume şi nu a putut. Şi s-a aruncat înaintea lui Dumnezeu, zicând: 
Nu cumva din pricina episcopiei a plecat harul lui Dumnezeu de la 
mine? Şi s-a descoperit lui că nu: Atunci erai în pustie şi, nefiind 
niciun om cu tine, Dumnezeu te îngrijea, iar acum eşti în lume şi 
oamenii îţi poartă de grijă. 

28. Zicea fericitul Grigorie Teologul“: Cum ne vom cobori la 
cugetarea smerită cea mântuitoare dacă nu părăsim mărimea 


° Slujire în viaţa de obşte. Iconomul este însărcinat cu grija hrănirii 
zilnice a membrilor obştii şi a procurării mijloacelor necesare. 

° Textul care urmează, probabil din neatenţie, în codice este pus pe 
seama Sfântului Grigorie Teologul, în timp ce el aparţine Sfântului Vasile 
cel Mare. Vezi Sfântul Vasile cel Mare, Opere, vol. VI, Cuvânt despre 
smerenie, Ed. EPE, pag. 126 (ET). 


DESPRE SMERITA CUGETARE 


pierzătoare a mândriei, dacă totdeauna ne vom nevoi pentru 
aceasta şi nu vom trece cu vederea un lucru, zicând că nu vom fi 
vătămaţi de acela? Căci sufletul se aseamănă cu cele de care se 
preocupă şi este întipărit de cele pe care le făptuieşte şi ia chipul 
acestora. Aşadar, şi înfăţişarea, şi îmbrăcămintea, şi mersul, şi 
şederea, şi mâncarea, şi starea ta, şi pregătirea aşternutului, şi 
casa, şi lucrurile din casă, toate să fie îndreptate spre simplitate. 
Dar şi psalmul, şi cântarea, şi buna purtare către aproapele, şi 
acestea să tindă mai curând spre simplitate decât spre măreție. Nu 
te lansa în cuvinte sofisticate, nici în cântări peste măsură de 
plăcute, nici în discuţii încrezute şi grele, ci la toate să tai din 
mărime. Să fii bun între prieteni, blând faţă de slujitorul tău, fără 
de răutate faţă de cei îndrăzneţi, iubitor cu cei smeriţi, mângâind 
pe cei ce suferă, cercetând pe cei în dureri, într-un cuvânt pe 
nimeni netrecând cu vederea, dulce la vorbă, blajin la răspuns, 
doritor şi primitor faţă de toţi. 

29. A zis Avva Daniil că în Babilon trăia fiica unui demnitar 
care era stăpânită de demon. lar tatăl ei avea pe un monah care-i 
era foarte apropiat. Şi i-a zis lui: Nimeni nu poate să vindece pe 
fiica ta, decât numai pustnicii pe care eu îi ştiu. Dar dacă îi vei 
ruga, nu vor primi să facă aceasta, din smerenie. Vom face însă 
aceasta: când vor veni în piaţă, să vă prefaceţi că vreţi să 
cumpăraţi lucruri făcute de ei şi când vor veni să-şi ia preţul lor, le 
vom spune ca să facă rugăciune şi cred că se va vindeca. Şi ieşind 
în piaţă, au aflat pe un ucenic al Bătrânilor şezând să-şi vândă 
lucrurile lui. Şi luându-l pe el împreună cu coşurile lui, l-au dus la 
casa lor ca să-şi ia preţul coşurilor. Şi când a intrat monahul în 
casă, a venit demonizata şi i-a dat o palmă. Iar acela a întors şi 
celălalt obraz după porunca Domnului”. Şi demonul, fiind chinuit, a 
strigat zicând: O, mă pierd, porunca Domnului mă scoate afară. Şi 
îndată s-a curăţat femeia. Şi când au venit Bătrânii, le-au vestit lor 
întâmplarea şi au slăvit pe Dumnezeu şi au zis: Este un lucru 
obişnuit ca mândria diavolului să cadă în faţa smereniei poruncii 
Domnului. 

30. Zicea Avva Epifanie: Cananeanca strigă” şi este auzită, iar 
femeia cu scurgere de sânge” tace şi este fericită. Fariseul strigă şi 
este osândit, iar vameşul nici nu-şi deschide gura şi este auzit”. 

31. A zis Avva Evagrie: Inceputul mântuirii este să te osândeşti 


0 Efeseni 4, 32. 

° Matei 5, 39. 

0 Matei 15, 22-28. 
° Matei 9, 20-22. 
° Luca 18, 10-14. 

pe tine însuţi. 

32. S-a făcut odată sobor la Chilii pentru un lucru. Şi a vorbit 
Avva Evagrie. I-a zis, deci, lui preotul: Ştim, Avva, că dacă ai fi fost 
în episcopia” ta, ai fi fost peste multe cârmuitor şi de multe ori. 
Acum, însă, eşti aici ca un străin. lar el, fiind pătruns, nu s-a 
tulburat, dar, mişcându-şi capul, a zis: Cu adevărat aşa este, 
părinte, dar numai o dată am vorbit. A doua oară nu se va adăuga. 

33. Un frate egiptean a mers la Avva Zenon în Siria şi şi-a 
osândit gândurile sale înaintea Bătrânului. Iar acela minunându-se, 
a zis: Egiptenii virtuțile pe care le au le ascund, iar lipsurile pe 
care nu le au pentru acestea totdeauna se osândesc. Iar sirienii şi 
grecii virtuțile pe care nu le au zic că le au, iar lipsurile pe care le 
au le ascund. 

34. A zis Avva Karion: Am făcut multe osteneli, mai multe decât 
fiul meu Zaharia, dar nu am ajuns la măsura lui, la smerenia şi la 
tăcerea lui. 

35. A zis Avva Moise odată fratelui Zaharia: Spune-mi ce să 
fac? Iar acela auzindu-l s-a aruncat cu faţa la picioarele lui, zicând: 
Tu mă întrebi, părinte? A zis lui Bătrânul: Crede-mă, fiul meu 
Zaharia, că am văzut pe Duhul Sfânt pogorând peste tine şi de 
aceea mă simt silit să te întreb. Şi luând Zaharia culionul de pe 
cap, l-a pus sub picioarele sale. Şi călcându-l în picioare, a zis: 
Dacă nu se va strivi aşa omul, nu poate să fie monah. 

36. Şezând odată Avva Zaharia în Schit, a avut o vedenie. Şi 
ridicându-se a vestit aceasta Avvei Karion”. Iar Bătrânul, fiind un 
om practic, nu era obişnuit cu acestea. Şi sculându-se, l-a bătut pe 
acela, zicând că este de la draci. Dar gândul a rămas la ucenic. Şi 
sculându-se a plecat noaptea spre Avva Pimen şi i-a vestit aceluia 
lucrul şi cum ard cele dinlăuntrul lui. Şi văzând Bătrânul că este de 
la Dumnezeu, a zis lui: Mergi la cutare Bătrân şi ceea ce îţi va 
spune, să faci. Şi plecând la Bătrânul acela, fără a-l întreba ceva, 
Bătrânul i-a luat-o înainte şi i-a zis lui toate şi că vedenia este de la 
Dumnezeu. Dar mergi şi supune-te părintelui tău. 

37. A zis Avva Pimen că Avva Moise a întrebat pe Avva Zaharia 
când era aproape să moară, zicând: Ce vezi? Şi i-a zis lui: Nu este 
mai bine să tăcem, părinte? Şi i-a zis lui: Da, fiule, taci! Şi în ceasul 
morţii lui, Avva Isidor care şedea lângă el, ridicându-şi ochii la cer, 
a zis: Bucură-te, fiul meu Zaharia, că ţi s-au deschis ţie porţile 
Împărăției Cerurilor. 

38. A zis Avva Isaia: Iubirea de slavă omenească naşte 


0 Se poate ca noţiunea de episcop să însemne aici demnitate 


episcopală, sau, în general, ţinutul pe care-l are cineva în grijă. 
° Karion era şi părintele său după trup. Vezi apoftegma 78. 

minciună, iar răsturnarea ei în smerenie face frica lui Dumnezeu 
mai mare în inimă. Să nu voieşti a te face prieten cu cele slăvite 
ale lumii, ca să nu se ia slava lui Dumnezeu de la tine. 

39. A zis iarăşi: Când îţi faci slujbele tale”, dacă le vei face cu 
cuget smerit, ca fiind nevrednic, vor fi primite de Dumnezeu. Dacă 
însă va urca la inima ta vreun gând trufaş şi vei consimţi lui sau îţi 
vei aminti că altcineva doarme sau este nepăsător şi osândeşti pe 
cineva, să ştii că osteneala ta este nefolositoare. 

40. A zis iarăşi despre cugetarea smerită că nu are limbă să 
spună despre cineva că este nepăsător sau să se împotrivească 
celui care-l asupreşte, nici ochi nu are să ia aminte la lipsurile 
altuia şi să le desluşească, nici urechi nu are să audă cele ce nu 
sunt de folos sufletului său, nici gură să vestească lipsurile cuiva 
sau să asuprească pe cineva, nici vreun lucru nu are cu cineva în 
afară de păcatele sale. Ci către toţi oamenii este paşnic, pentru 
porunca Domnului” şi nu pentru vreo altă pricină. Căci dacă va 
posti cineva şase zile din şase şi se dedă pe sine la multe osteneli 
în afara căii acesteia, sunt zadarnice toate ostenelile lui. 

41. A zis iarăşi: Cel care a dobândit cugetare smerită îşi 
cunoaşte păcatele sale. lar dacă împreună cu cugetul smerit 
merge şi tânguirea, şi rămân acestea două în el, ele scot din 
sufletul lui tot gândul drăcesc şi hrănesc sufletul din propria-i 
cinste şi din sfintele virtuţi. Căci celui care are tânguire şi 
cugetare smerită nu-i pasă de ocările oamenilor. Acestea i se fac 
lui armură şi îl păzesc de mânie şi de răzbunare şi-l învaţă să 
rabde cele ce vin asupra lui. Căci ce ocară sau urgie” poate să se 
apropie de cel care-şi plânge păcatele sale în faţa lui Dumnezeu? 

42. A zis iarăşi: Predarea în deplină cunoştinţă a sinelui 
înaintea lui Dumnezeu şi ascultarea în smerenie de poruncile Lui 
aduc iubirea, iar iubirea aduce nepătimirea. 

43. A fost întrebat Avva Isaia ce este smerenia. Şi a zis: 
Smerenia este a te socoti pe tine mai păcătos decât toţi şi a te 
dispreţui pe tine însuţi ca pe unul care nu face nimic bun înaintea 
lui Dumnezeu. Iar lucrul smereniei este acesta: tăcerea, şi a nu se 
măsura pe sine cu nimic, a nu fi iubitor de biruinţă, supunerea, a 
ţine privirea în jos, a avea înaintea ochilor moartea, a nu minţi, a 
nu vorbi mult, a nu întoarce cuvântul celui mai mare, a nu voi să 
rămână cuvântul tău, a îndura ocara, a uri odihna trupească, a te 
sili pe tine în toate lucrurile, a priveghea, a-ţi tăia voia proprie, a 
nu provoca pe cineva, a nu invidia pe cineva. 


0 Canonul tău, rugăciunile tale. 
0 Matei 5, 9; Marcu 9, 50; loan 14, 27. 
° Romani 2, 8. 

44. A zis iarăşi: Sileşte-te cu toată puterea să fii de neluat în 
seamă”, ca să te poţi slobozi spre a plânge, îngrijeşte-te cu toată 
puterea ta să nu te cerţi în legătură cu credinţa şi nici să discuti 
despre dogme, ci urmează Bisericii celei soborniceşti. Căci nimeni 
nu poate înţelege ceva din dumnezeire. 

45. A zis iarăşi: Cel care dobândeşte cugetarea smerită ia 
asupra sa pricina fratelui său, zicând: Eu am greşit. lar cel care 
dispreţuieşte pe fratele său se socoteşte pe sine înţelept, ceartă şi 
înfruntă pe aproapele său. Insă cel care se ceartă pe sine niciodată 
nu răneşte pe cineva. 

46. A zis iarăşi: Să nu vorbească limba ta, ci fapta. Să fie 
cuvântul tău mai smerit decât fapta. Să nu vorbeşti în afara 
conştiinţei” şi să nu înveţi fără smerenie, pentru ca să primească 
pământul sămânţa ta. i 

47. A zis iarăşi: Nu este înţelepciune a vorbi. Înţelepciune este 
să cunoşti timpul când trebuie să vorbeşti. În cunoştinţă să taci, în 
cunoştinţă să vorbeşti. Ia aminte înainte de a vorbi şi răspunde 
cele de cuviinţă. Să te faci pe tine necunoscut în ceea ce priveşte 
cunoştinţa, ca să scapi de multe osteneli. Căci îşi pricinuieşte 
osteneli sieşi cel care se arată ca având cunoştinţă. Nu te lăuda cu 
cunoştinţa ta, căci nimeni nu cunoaşte nimic’. În sfârşit: A te 
dispreţui pe tine însuţi şi a fi mai jos decât aproapele tău te 
alipeşte dumnezeirii. 

48. A zis Avva Isaia despre cugetarea smerită: Să ne aducem 
aminte de Cel care nu avea unde să-şi plece capul”. Înţelege, o, 
omule, şi nu cugeta lucruri mari. Cine este şi ce S-a făcut pe Sine 
Stăpânul tău? Străin şi fără de casă. O, negrăita Ta iubire de 
oameni, Doamne! De ce Te-ai smerit atât pentru mine făptura Ta? 
Dacă Cel care a făcut toate prin cuvânt nu are unde să-Şi plece 
capul, de ce ai atât zbucium, sărmane om, pentru făpturi? De ce te 
orbeşti cu lăcomia? De ce ai închipuiri? De ce nu culegi şi nu aduni 
bogăţia care ne aşteaptă acolo? Pe toate cunoscându-le, păstrează 
ceea ce este bine’! 

49. S-a aflat odată Avva Teodor împreună cu fraţii. Şi, în timp 
ce mâncau ei, luau cu evlavie paharele tăcând şi nu ziceau: lertaţi! 


° Originalul s-ar traduce prin nepus la număr, neluat în calcul, 
nenumărat... Sileşte-te, deci, ca să nu fii pus la număr, să nu fii luat în 
calcul, să nu fii luat în seamă... 

0 Ceea ce vorbeşti să aibă acoperire în propria ta conştiinţă, să fie 
acceptat de conştiinţa ta. 

° Un lucru ştiu: că nu ştiu nimic. Vezi 1 Corinteni 8, 2. 

° Matei 8, 20. 

0 Vezi 1 Tesaloniceni 5, 21. 

Şi a zis Avva Theodor: Monahii şi-au pierdut buna lor creştere, 
aceea de a zice: lertaţi! 

50. Acelaşi a zis: Altă virtute nu este asemenea aceleia de a nu 
dispreţui! 

51. Un frate l-a întrebat pe Avva Teodor, zicând: Vreau să 
împlinesc poruncile. A zis lui Bătrânul despre Avva Theonas că şi 
acesta a zis cândva: Vreau să-mi împlinesc gândul meu cu 
Dumnezeu. Şi, luând grâu, a mers la cuptor şi a făcut pâine. Şi, 
cerându-i săracii, a dat pâinile. Şi iarăşi, cerându-i alţii, a dat şi 
coşurile, şi haina pe care o purta. Apoi a intrat în chilia sa încins 
cu maforul”. Şi cu toate acestea, iarăşi s-a certat pe sine zicând: 
Nu am împlinit porunca lui Dumnezeu. 

52. Un frate a zis Avvei Theodor: Spune-mi un cuvânt, căci mă 
pierd! Şi cu greutate i-a zis: Şi eu sunt în primejdie, deci, ce pot să- 
ti spun? 

53. Se zicea despre acesta că atunci când a fost făcut diacon în 
Schit nu voia să primească diaconia şi a fugit în multe locuri. Dar 
iarăşi Bătrânii îl aduceau, zicând: Nu-ţi părăsi diaconia! A zis lor 
Avva Theodor: Lăsaţi-mă, şi voi ruga pe Dumnezeu să văd dacă mă 
va înştiinţa să rămân la locul diaconiei mele. Şi rugându-se lui 
Dumnezeu, zicea: Dacă este voia Ta să stau în locul acesta, dă-mi 
de veste. Şi i s-a arătat un stâlp de foc de la pământ până la cer şi 
un glas zicând: Dacă poţi să te faci ca stâlpul acesta, mergi şi fă-ţi 
diaconia ta. lar el, auzind, a socotit că nu poate să primească. 
Venind, deci, el în biserică, i-au pus fraţii metanie, zicând: Dacă nu 
vrei să slujeşti ca diacon, măcar să ţii Potirul. Dar nu a primit, 
zicând: Dacă nu mă lăsaţi, voi pleca din locul acesta. Şi aşa l-au 
lăsat. 

54. Fericitul Theofil, arhiepiscopul”, a mers odată în muntele 
Nitriei. Şi a venit Avva muntelui aceluia şi arhiepiscopul i-a zis lui: 
Ce ai mai găsit în această cale”, părinte? A zis lui Bătrânul: A-ţi 
găsi ţie pricină şi a te mustra pe tine însuţi totdeauna. A zis Avva 
Theofil: Altă cale nu este, decât aceasta! 

55. Acelaşi Avva Theofil, arhiepiscopul, a mers odată la Schit. 
Şi adunându-se fraţii, au zis Avvei Pamvo: Spune un cuvânt 
arhiepiscopului să se folosească. A zis lor Bătrânul: Dacă nu se 
foloseşte de tăcerea mea, nu va avea folos nici de cuvântul meu. 


0 Un fel de pelerină care acoperea capul şi umerii (în latineşte 
maforium) (ET). 

° A împlinit slujba de arhiepiscop al Alexandriei între anii 385 şi 412. 

° Se referă la modul de vieţuire care presupune înaintarea într-o 
direcţie anume, pe un drum anume. De altfel, noţiunea de cale cu referire 
la parcursul existenţial al creştinului este folosită de la începuturile 
Bisericii creştine (Fapte 18, 25. 

56. Zicea Amma Theodora că nici asceza, nici privegherea, nici 
oricare altă osteneală nu mântuieşte, ci numai smerenia 
adevărată. Era un pustnic care alunga dracii şi-i întreba: Cu ce 
ieşiţi? Cu post? Şi ei ziceau: Noi nici nu mâncăm, nici nu bem! Cu 
priveghere? Noi nu dormim! Cu pustnicia? Noi în pustietăţi 
petrecem! Cu ce ieşiţi, aşadar? Şi ziceau: Nimic nu ne biruieşte 
decât numai cugetarea smerită. Vezi, deci, că smerenia este 
biruitoarea dracilor? 

57. Ziceau despre Avva loan Kolovós că a zis odată fratelui său 
mai mare: Aş vrea să fiu fără nicio grijă, precum fără grijă sunt 
îngerii care nu lucrează nimic, ci neîncetat se închină lui 
Dumnezeu. Şi, scoţându-şi haina sa, a ieşit în pustie. Şi după ce s-a 
împlinit o săptămână, s-a întors la fratele său. Şi după ce a bătut la 
uşă, l-a auzit pe el înainte de a-i deschide, zicând: Tu cine eşti? Iar 
el a zis: Sunt loan, fratele tău. Şi răspunzând, i-a zis lui: loan s-a 
făcut înger şi nu mai este printre oameni. Iar el îl ruga zicând: Eu 
sunt. Şi nu i-a deschis, ci l-a lăsat să se frământe până dimineaţă. 
După aceea, deschizându-i, i-a zis: Eşti om şi ai trebuinţă să lucrezi 
din nou ca să te hrăneşti. Iar el i-a pus metanie, zicând: lartă-mă! 

58. A auzit Avva loan pe un frate care la seceriş vorbea 
aproapelui său cu mânie: Ei! Şi tu? Şi lăsând secerişul, a plecat. 

59. Zicea Avva loan că poarta cerului este smerenia şi că 
Părinţii noştri, trecând prin multe ocări, au intrat în cetatea lui 
Dumnezeu. 

60. A zis iarăşi: Cugetarea smerită şi frica de Dumnezeu sunt 
mai presus de toate virtuțile! 

61. A zis iarăşi: Cine l-a vândut pe Iosif? Şi a răspuns un frate 
zicând: Fraţii lui. A zis lui Bătrânul: Nu, ci smerenia lui l-a vândut 
pe el. Căci putea să spună: Sunt fratele lor, şi să se împotrivească, 
dar, tăcând, s-a vândut pe sine. Şi smerenia lui l-a pus pe el 
căpetenie în Egipt. 

62. A zis Avva loan: Am lăsat sarcina cea uşoară, adică aceea 
de a ne mustra pe noi înşine, şi o purtăm pe cea grea, adică aceea 
de a ne îndreptăţi pe noi înşine. 

63. Acelaşi stătea odată în biserică şi suspina, neştiind că este 
cineva în spatele lui. Iar când şi-a dat seama, a pus metanie, 
zicând: lartă-mă, Avva, căci sunt încă neînvăţat. 

64. Acelaşi a zis fratelui său: Deşi suntem de nimic înaintea 
oamenilor, îndrăznim să ne dăm cinste înaintea lui Dumnezeu. 

65. Acelaşi era fierbinte cu duhul”. Mergând cineva la el, i-a 
lăudat lucrarea. Iar el îşi lucra funia şi tăcea. Acela iarăşi a scos 


0 Facerea, cap. 37 şi următoarele. 
0... cu duhul fiţi fierbinţi... (Rom. 12, 11). 

cuvânt către el, dar el iarăşi a tăcut. A treia oară a zis vizitatorului: 
De când ai intrat aici l-ai îndepărtat pe Dumnezeu de la mine. 

66. Acelaşi stătea odată în Schit şi fraţii lui şedeau împrejurul 
lui întrebând despre gândurile lor. Şi a zis lui unul dintre Bătrâni: 
Ioane, ca o desfrânată care se înfrumuseţează pe sine şi care îşi 
înmulţeşte îndrăgostiţii, aşa eşti. Iar Avva loan, îmbrăţişându-l, a 
zis: Adevăr grăieşti, părinte. Şi după aceea a zis unul din ucenicii 
lui: Oare, nu te-ai tulburat înăuntrul tău, Avva? Şi a zis: Nu, ci cum 
sunt pe afară, tot aşa sunt şi pe dinăuntru. 

67. A zis unul din Părinţi despre el: Cine este loan, care prin 
smerenia lui a atârnat tot Schitul de degetul lui mic? 

68. A zis Avva loan Kolovós că un Bătrân înaintat duhovniceşte 
s-a zăvorât, dar era foarte cunoscut în cetate şi avea multă faimă. 
Şi i s-a adus la cunoştinţă că unul dintre sfinţi era pe moarte: Vino 
să-l îmbrăţişezi înainte de a adormi! Şi a gândit în sine: Dacă ies în 
timpul zilei, vor alerga după mine oamenii şi voi primi slavă şi nu 
voi mai avea odihnă aici. Voi merge noaptea pe întuneric şi voi 
rămâne ascuns pentru toţi. Seara, deci, a ieşit din chilie, vrând să 
nu fie văzut. Dar iată, de la Dumnezeu, au fost trimişi doi îngeri cu 
făclii ca să-i lumineze calea. Astfel, toată cetatea văzând slava, a 
alergat la el. Şi cât voia să fugă de slavă, mai mult era slăvit. În 
aceasta se împlineşte ceea ce este scris: Tot cel ce se înalţă pe sine 
se va smeri şi cel ce se smereşte pe sine se va înălța”! 

69. A zis Avva loan Thebeul: Monahul este dator înainte de 
toate să ajungă la cugetarea smerită. Căci aceasta este prima 
poruncă a Mântuitorului, care a zis: Fericiţi cei săraci cu duhul, că 
a lor este Împărăţia Cerurilor. 

70. A zis Avva Pimen despre Avva Isidor că împletea o grămadă 
de nuiele de finic pe noapte. Şi îl rugau fraţii, zicând: Odihneşte-te 
puţin, căci ai îmbătrânit. Şi le zicea lor: Chiar dacă l-ar arde pe 
Isidor şi ar împrăştia cenuşa lui în vânt, nici aceasta nu poate 
adăuga ceva bun din partea mea, căci Fiul lui Dumnezeu a venit pe 
pământ pentru noi. 

71. Acelaşi a zis despre Avva Isidor că îi ziceau lui gândurile: 
Eşti un mare om! Iar el zicea către ele: Nu cumva sunt ca Antonie 
sau am ajuns în toate ca Avva Pamvo sau ca ceilalţi Părinţi care au 
bineplăcut lui Dumnezeu? Şi când spunea acestea, afla odihnă. Iar 


° Matei 23, 12. 

0 Matei 5, 3. 

° Sensul afirmației Avvei Isidor este acela al evaluării faptelor omului 
pentru Dumnezeu prin raportare la faptele lui Dumnezeu pentru om. Cine 
poate să susţină vreo faptă a sa în faţa actului Întrupării Fiului lui 
Dumnezeu!?. 

când vrăjmaşul îl făcea să se împuţineze la suflet cu gândul că 
după toate acestea îl aşteaptă iadul, el zicea către acela că şi dacă 
voi ajunge în iad, vă voi găsi pe voi sub mine. 

72. Acelaşi zicea: Deoarece este mare înălţimea smereniei şi 
căderea trufiei, vă sfătuiesc ca pe aceea să o îmbrăţişaţi, iar în 
aceasta să nu cădeţi”. 

73. A zis Avva Isaac: Când eram mai tânăr, stăteam cu Avva 
Kronie şi niciodată nu mi-a spus să fac vreun lucru, chiar dacă era 
bătrân şi tremura, ci, dimpotrivă, el se scula şi îmi dădea cana cu 
apă mie şi asemenea tuturor. Şi cu Avva Theodor din Ferme am 
stat şi nici acesta nu-mi spunea să fac ceva, ci şi masa o punea el şi 
zicea: Frate, dacă vrei, vino să mănânci. lar eu ziceam către el: 
Avva, am venit la tine ca să mă folosesc, şi cum de nu-mi zici să fac 
şi eu ceva? lar Bătrânul mereu tăcea. Apoi am plecat şi am vestit 
aceasta Bătrânilor. Şi venind la el, bătrânii au zis lui: Avva, a venit 
fratele la sfinţia ta să se folosească şi pentru ce nu-i spui să facă şi 
el ceva? Şi le-a zis lor Bătrânul: Nu cumva sunt conducător de 
obşte ca să-i poruncesc lui? Eu nu-i voi zice nimic, dar, dacă vrea, 
ceea ce mă vede pe mine făcând să facă şi el. De atunci o luam 
înainte şi făceam ceea ce avea Bătrânul de făcut. Iar el, dacă făcea 
ceva, făcea lucrul tăcând. Şi aceasta m-a învăţat: Să fac toate în 
tăcere. 

74. Zicea Avva Isaac: Niciodată nu am dus în chilia mea vreun 
gând împotriva fratelui care mă strâmtora. Şi m-am străduit să nu 
las pe vreun frate să ducă în chilia lui vreun gând împotriva mea”. 

75. A zis Avva Iacob că atunci când cineva este lăudat trebuie 
să gândească la păcatele sale şi să înţeleagă că nu este vrednic de 
cele spuse. N 

76. Un frate l-a întrebat pe Avva Kronie: În ce fel ajunge omul 
la cugetarea smerită? A zis lui Bătrânul că prin frica lui Dumnezeu. 
A zis lui fratele: Şi prin ce lucru ajunge la frica lui Dumnezeu? A 
zis lui Bătrânul: După mine, să se adune pe sine de la orice lucru şi 
să se dea pe sine la osteneală trupească, câtă putere are, să-şi 
aducă aminte de ieşirea din trup şi de judecata lui Dumnezeu. 

77. A zis Avva Kronie: Ne povestea nouă Avva Iosif Pelusiotul: 
Când şedeam eu în Sinai, era acolo un frate bun şi nevoitor, dar şi 


0 Vezi 1 Petru 5, 5-6. 

0 Avva are în vedere aici faptul că s-a ferit să dea prilej vreunui frate să 
aibă gând rău împotriva sa. De semnalat este faptul cum Avva Isaac află 
în sine soluţii şi pentru sine, şi pentru fratele. După logica noastră 
comună ar fi greu să influenţezi pe fratele să nu ducă în chilie gând rău 
împotriva ta. Poţi face, însă ceea ce ţine de tine, adică să nu provoci 
gândul rău fratelui la adresa ta. 

frumos la vedere după trup. Venea la biserică purtând un mafor” 
vechi mic şi peticit. Şi văzându-l odată venind astfel la adunare, i- 
am zis: Frate, nu vezi pe fraţi care sunt ca îngerii în biserică? Tu 
cum vii mereu aşa? lar el a zis: lartă-mă, Avva, nu am altele. Şi 
luându-l în chilia mea, i-am dat levitonul” şi ce mai era nevoie. Şi le 
purta ca şi ceilalţi fraţi şi era la vedere ca un înger. lar, odată, a 
fost nevoie să trimită Părinţii zece fraţi la împărat pentru o 
oarecare trebuinţă. Şi a fost şi acesta ales printre cei trimişi. Dar 
cum a auzit, a pus metanie Părinților, zicând: Pentru Domnul, 
iertaţi-mă, căci sunt rob al unuia dintre cei mari de acolo şi dacă 
mă va cunoaşte, mă va dezbrăca şi mă va duce iarăşi în stăpânirea 
lui. După ce i-a înduplecat, deci, pe Părinţi şi l-au lăsat, am aflat 
mai târziu de la cineva care-l cunoştea bine, că, atunci când era în 
lume, a fost mai-marele palatelor împărăteşti. Şi, ca să nu fie 
cunoscut şi ca să nu fie tulburat de oameni, s-a folosit de pretextul 
acesta. Atât de mare era la Părinţi străduinţa de a fugi de slava şi 
de odihna acestei lumi! 

78. S-a făcut cineva monah în Schit, pe nume Karion. Acesta, 
având doi copii, i-a lăsat la femeia sa şi a plecat. După un timp, 
întâmplându-se foamete în Egipt şi fiind la strâmtorare femeia lui, 
a venit la Schit aducând şi pe cei doi copii cu ea. Unul era băiat şi 
se numea Zaharia, iar celălalt fată. Şi stătea departe de Bătrân, la 
baltă. Căci era o baltă lângă Schit, de unde şi obştile monahilor îşi 
procurau materialele de construcţie şi unde erau şi izvoare de apă. 
Iar în Schit era obiceiul ca, dacă venea o femeie să vorbească 
fratelui său sau altcuiva înrudit cu ea, aceştia să stea aşezaţi 
departe unul de altul şi aşa să vorbească între ei. Atunci a zis 
femeia Avvei Karion: lată, te-ai făcut monah şi este foamete. Cine 
îţi va hrăni copiii? A zis ei Avva Karion: Trimite-i la mine, aici. Şi 
le-a zis femeia copiilor: Mergeţi la tatăl vostru. Venind, deci, ei 
spre tatăl lor, fata s-a întors la mama sa, iar băiatul a venit la tatăl 
său. Atunci a zis ei: lată, bine s-a făcut, ia tu fata şi pleacă şi eu voi 
lua băiatul. Apoi, l-a crescut în Schit şi toţi ştiau că este fiul lui. 
Dar când a crescut mai mare, s-a făcut cârtire în obşte despre el. 
Şi auzind Avva Karion, a zis fiului său Zaharia: Scoală-te, să 
mergem de aici, căci Părinţii cârtesc. Iar copilul i-a zis: Avva, aici 
toţi ştiu că sunt fiul tău. Dacă plecăm în altă parte, nu au de unde 
să mai spună că sunt fiul tău. Şi a zis lui Bătrânul: Scoală-te să 
mergem în Thebaida. Şi au plecat de acolo. Cum au luat şi aici o 
chilie, au stat puţine zile şi aceeaşi cârtire s-a făcut pentru copil. 


0 Veşmânt. 
0 AeBhruwv-ovoc cuvântul acesta înseamnă când rasă, când coloviu 
(ET). 

Atunci tatăl a zis copilului: Zaharia, scoală-te să mergem la Schit. 
Şi după ce au trecut puţine zile, s-a făcut iarăşi cârtire în legătură 
cu el. Atunci Zaharia, copilul, mergând la lacul cu salpetru”, s-a 
dezbrăcat, a coborât în apă şi s-a afundat până la nas. Şi rămânând 
multe ceasuri, atât cât a putut, şi-a distrus toată pielea trupului 
său, făcându-se ca un lepros. Şi ieşind, şi-a pus hainele şi a plecat 
către tatăl său, care abia l-a cunoscut. Şi mergând el la Sfânta 
Împărtăşanie, după obicei, s-a descoperit Sfântului Isidor, preotul 
Schitului, ce făcuse. Şi văzându-l, s-a minunat şi a zis: Zaharia, 
copilul, duminica trecută a venit şi s-a împărtăşit ca om, iar acum 
s-a făcut înger. 

79. A zis Avva Longhin: Precum mortul nu mănâncă, tot aşa 
nici cel smerit nu poate să judece pe alt om, chiar dacă îl vede pe 
acela închinându-se la idoli. 

80. S-au adunat odată Părinţii Schitului ca să vorbească despre 
Melchisedec şi au uitat să-l cheme pe Avva K6prie. La urmă, însă, 
chemându-l, l-au întrebat despre acesta. Iar el, lovindu-se de trei 
ori peste gură, a zis: Vai ţie, Koprie! Vai ţie, K6prie! Vai ţie, 
Kóprie! Că ai părăsit cele pe care ţi le-a poruncit Dumnezeu să le 
faci şi le cauţi pe cele pe care nu le cere de la tine. Şi auzind fraţii 
acestea, au plecat la chiliile lor. 

81. A fost întrebat Avva Longhin: Care este cea mai mare 
dintre toate virtuțile? Şi a zis Bătrânul: Socotesc că, aşa cum 
mândria este cea mai rea dintre toate păcatele, încât chiar din cer 
a aruncat pe unii, tot astfel, cugetarea smerită are putere să 
scoată pe om chiar din adâncurile iadului, chiar dacă a păcătuit ca 
şi diavolul. De aceea şi Domnul fericeşte pe cei săraci cu duhul”. 

82. Povestea despre sine Avva Macarie, zicând: Când eram mai 
tânăr şi şedeam într-o chilie în Egipt, m-au prins şi m-au făcut 
cleric în cetate. Şi nevoind să primesc, am plecat într-un alt loc. Şi 
a venit la mine un mirean evlavios care a luat lucrul meu de mână 
şi mă slujea. S-a întâmplat, însă, din ispită, ca o fecioară dintr-un 
sat să cadă în păcat şi, luând în pântece, au întrebat-o cine este cel 
care a făcut aceasta. Iar ea a zis: Pustnicul. Şi ieşind, m-au luat în 
sat, au atârnat de gâtul meu oale încinse şi toarte de vase de lut şi 
m-au plimbat prin cetate pe la răspântii, lovindu-mă şi zicând: 
Acest monah a stricat pe fecioara noastră! Luaţi-l, luaţi-l! Şi m-au 
bătut atât de mult, încât puţin mai era şi muream. Venind însă 
unul dintre Bătrâni, a zis: Până când îl veţi lovi pe acest monah 
străin? Iar cel care îmi slujea mie venea în urmă ruşinat. Căci îl 


° Potasiu (!). 
0 Matei 5, 3. Evident, părintele înţelege expresia biblică sărac cu duhul 
ca indicându-l pe cel smerit. 

ocărau pe el foarte tare, zicându-i: lată, ce a făcut pustnicul, 
pentru care tu dai mărturie! Şi părinţii fetei ziceau: Nu-l vom 
slobozi, până când nu ne dă chezăşie că o va hrăni pe ea. Şi am 
spus celui ce mă slujea şi acesta s-a pus chezăşie pentru mine. Şi 
plecând la chilia mea, i-am dat câte coşuri aveam, zicându-i: Vinde 
acestea şi dă femeii mele să mănânce. Şi ziceam gândului meu: 
Macarie, iată, ţi-ai găsit femeie. Trebuie, deci să lucrezi puţin mai 
mult ca să o hrăneşti. Şi lucram ziua şi noapte şi îi trimiteam ei. Şi 
când a venit timpul sărmanei să nască, s-a chinuit multe zile şi nu 
năştea. Şi i-au zis: Ce este aceasta? lar ea a zis: Eu ştiu că am 
defăimat pe pustnic şi l-am osândit pe nedrept. El nu are nicio 
legătură cu aceasta, ci cutare tânăr. Şi venind cel ce-mi slujea, îmi 
zicea, bucurându-se că fecioara aceea nu a putut să nască până nu 
a mărturisit zicând că pustnicul nu are legătură cu lucrul şi că a 
minţit împotriva lui. Şi iată, tot satul vrea să vină aici cu alai şi să 
se pocăiască înaintea ta. lar eu, auzind acestea, ca să nu mă 
necăjească oamenii, m-am ridicat şi am venit aici la Schit. Aceasta 
este pricina de început pentru care am venit aici. 

83. Zicea Avva Petru: Trăind Avva Macarie în nerăutate faţă de 
toţi fraţii, i-au zis lui unii: Pentru ce îţi faci aceasta ţie însuţi? Iar el 
a zis: Doisprezece ani am slujit Domnului meu ca să-mi dăruiască 
darul acesta şi toţi mă sfătuiţi să mă lepăd de el!? 

84. Trecea odată Avva Macarie de la baltă spre chilia sa, 
ducând în spate ramuri de finic. Şi iată l-a întâmpinat pe el 
diavolul pe cale cu o seceră. Şi a vrut să-l lovească, dar nu a putut. 
Şi i-a zis: Multă tărie vine de la tine, Macarie, că nu am putere 
împotriva ta! Căci, iată, ce faci tu, fac şi eu. Posteşti tu, şi eu 
postesc. Priveghezi tu, nici eu nu dorm deloc. Un lucru este în care 
mă biruieşti. A zis Avva Macarie: Care este acesta? Iar el a zis: 
Smerenia ta. De aceea nu am putere împotriva ta. 

85. L-a cercetat odată Avva Macarie pe Avva Antonie şi, după 
ce i-a vorbit, s-a întors la Schit. Şi au venit Părinţii în întâmpinarea 
lui. Şi vorbindu-le Bătrânul, le-a zis: Am spus Avvei Antonie că nu 
avem jertfă? aici unde stăm noi. lar Părinţii au început să 
vorbească despre alte lucruri şi nu au mai întrebat să afle 
răspunsul de la Bătrân, dar nici Bătrânul nu le-a spus. Aceasta, 
deci, spunea unul dintre Părinţi, că dacă văd Părinţii pe fraţi că 
uită să întrebe despre un lucru, aceştia din urmă sunt datori să-i 
oblige să se întoarcă la cuvântul de la început. lar dacă nu sunt 
siliţi de fraţi, ei nu mai vorbesc cuvântul acela, ca să nu se afle ca 
unii care vorbesc neîntrebaţi şi cad în vorbire deşartă. 

86. Ziceau despre Avva Macarie că dacă venea un frate la el, ca 

la un Părinte sfânt şi mare, cu frică, nu-i vorbea nimic. lar dacă 
vreunul dintre fraţi îi zicea, umilindu-l: Avva, când erai cămilar şi 
ai furat salpetru şi l-ai vândut, nu te-au bătut oare paznicii? Dacă 
cineva îi zicea acestea, aceluia îi vorbea cu bucurie despre orice îl 
întreba. 

87. S-a arătat odată dracul Avvei Macarie cu o seceră, vrând 
să-i taie piciorul. Şi neputând din pricina cugetului smerit al lui, i-a 
zis: Câte aveţi voi şi noi avem. Numai cugetul vostru smerit ne 
deosebeşte de voi şi de aceea ne biruiţi. 

88. Ziceau despre Avva Macarie Egipteanul că urca odată de la 
Schit la Muntele Nitriei. Şi cum s-a apropiat de locul acela, a zis 
ucenicului său: Mergi puţin mai înainte. Şi mergând mai înaintea 
lui, ucenicul a întâlnit unul din preoţii păgânilor. Şi strigând la el, 
ucenicul l-a chemat, zicând: Ei, drace, unde alergi? Iar acela, 
întorcându-se, l-a lovit de multe ori şi l-a lăsat pe jumătate mort. 
Apoi şi-a luat lemnul şi a alergat mai departe. Şi după ce a înaintat 
puţin, l-a întâlnit pe el, alergând, Avva Macarie şi i-a zis: Să te 
mântuieşti, să te mântuieşti, neobositule! Şi minunându-se, a venit 
la el şi a zis: Ce bine ai văzut la mine de mă întâmpini cu aceste 
cuvinte? Pentru că te-am văzut ostenindu-te, a zis Bătrânul, şi nu 
ştii că te osteneşti în zadar. I-a zis acela: Eu m-am pătruns la suflet 
de la salutul tău şi am aflat că eşti de la Dumnezeu. Un alt monah 
rău, întâlnindu-mă, m-a ocărât, iar eu l-am lovit de moarte. Şi a 
înţeles Bătrânul că este ucenicul lui. Şi ţinându-l de picioare, 
preotul idolatru i-a zis: Nu te voi lăsa dacă nu mă vei face monah. 
Şi au mers mai sus, unde era ucenicul, şi l-au luat şi l-au dus în 
biserica muntelui. Şi văzându-l pe preotul idolatru cu el, s-au 
minunat. Şi l-au făcut monah şi mulţi dintre păgâni s-au făcut prin 
el creştini. Zicea, deci, Avva Macarie: Cuvântul cel rău şi pe cel 
bun îl face rău, iar cuvântul cel bun şi pe cel rău îl face bun. 

89. Zicea Avva Macarie: Când eram mai tânăr, fiind cuprins de 
acedie în chilie, am ieşit în pustie, zicând gândului meu: Pe oricine 
vei întâlni, întreabă-l ceva spre folos. Şi am aflat un copil, care 
păştea boii şi i-am zis: Ce să fac, copile, că îmi este foame? Şi mi-a 
zis: Mănâncă. Şi i-am spus că am mâncat şi iarăşi îmi este foame. 
Iarăşi mi-a zis: Iarăşi să mănânci. Şi i-am zis că am mâncat de 
multe ori şi iarăşi îmi este foame. Atunci mi-a zis: Poate eşti 
măgar, Avva, de vreme ce vrei să mănânci tot timpul. Şi folosindu- 
mă, am plecat. 

90. Ziceau despre Avva Moise că atunci când l-au făcut cleric şi 

i-au pus efodul”, arhiepiscopul i-a zis: Iată, ai devenit în întregime 
alb, Avva Moise. Şi Bătrânul i-a zis: Oare în cele din afară, stăpâne, 
sau în cele dinăuntru? Şi vrând arhiepiscopul să-l încerce, a zis 
clericilor: Când intră Avva Moise în altar, alungaţi-l şi după aceea 
urmăriţi-l ca să auziţi ce zice. Intrând, deci, Bătrânul, l-au certat şi 
l-au alungat, zicând: Mergi afară, arapule. Iar el, ieşind, zicea în 
sine: Bine ţi-au făcut, cenuşiule, negrule. Nefiind om, ce cauţi 
împreună cu oamenii? 

91. Un frate l-a întrebat pe Avva Moise, zicând: Văd înaintea 
mea un lucru şi nu pot să-l biruiesc. Şi a zis lui Bătrânul: Dacă nu 
te vei face mort, ca cei îngropaţi, nu vei putea să-l biruieşti. 

92. A zis Avva Pimen că un frate l-a întrebat pe Avva Moise, 
zicând: În ce fel ajunge omul să fie mort pentru aproapele său? Şi 
a zis lui Bătrânul: Dacă nu-şi pune omul în inima sa că el însuşi 
este în mormânt de trei zile, nu ajunge la cuvântul acesta. 

93. A zis Avva Moise: Dacă omul nu are în inima sa că este 
păcătos, Dumnezeu nu-l ascultă pe el. Şi a zis fratele: Ce înseamnă 
să aibă în inima lui că este păcătos? Şi a zis Bătrânul: Cel care îşi 
poartă păcatele sale nu le vede pe ale aproapelui. j 

94. A întrebat un frate pe Avva Moise, zicând: În orice 
osteneală a omului, ce îl ajută pe el? Şi a zis lui Bătrânul: 
Dumnezeu este cel care îl ajută. Căci scris este: Dumnezeu este 
scăparea şi puterea noastră, ajutor întru necazurile ce ne 
împresoar?. Şi a zis fratele: Postirile şi privegherile pe care le 
face omul, ce se întâmplă cu ele? Şi i-a zis lui Bătrânul: Acestea fac 
sufletul să se smerească. Căci scris este: Vezi smerenia mea şi 
osteneala mea şi-mi iartă toate păcatele mele”. Dacă sufletul va 
aduce roadele acestea, pentru ele Dumnezeu Se milostiveşte peste 
el. 

95. A întrebat iarăşi fratele: lată, un om bate pe sluga sa 
pentru păcatul pe care l-a înfăptuit. Ce-i va spune sluga? A zis 
Bătrânul: Dacă este slugă bună, va zice: Miluieşte-mă, am păcătuit. 
A zis lui fratele: Nimic altceva să nu-i spună? A zis lui Bătrânul: 
Nu. Din moment ce pune singur asupra sa vinovăția şi zice am 
păcătuit, de îndată se va milostivi asupra lui stăpânul. 


° Epomida sau efodul, veşmânt preoţesc menţionat cu această 


denumire în Vechiul Testament (Şi vor face efod lucrat cu iscusinţă din 
fire de aur, de mătase violetă, stacojie şi vişinie, răsucită şi de in răsucit. 
Ieşirea 28, 6) Era format din două bucăţi de mătase, aşezate una peste 
piept şi alta pe spate, unite pe umăr cu două încheietori; culoarea 
materialului este violet, acaju sau vişiniu. Se încinge cu o cingătoare. 
Echivalentul creştin al efodului este felonul preoţesc. 

96. A zis Avva Matoe: Cu cât se apropie omul de Dumnezeu, cu 
atât mai mult spune că este păcătos. Căci Isaia prorocul, văzând 
pe Dumnezeu, zicea despre sine că este sărman şi necurat”. 

97. Zicea iarăşi: Când eram mai tânăr, ziceam în sinea mea că 
poate lucrez şi eu ceva bun. Acum, când am îmbătrânit, văd că nu 
am în mine însumi nici măcar o lucrare bună. 

98. Un frate l-a cercetat pe Avva Matoe şi i-a zis: Cum de 
schitioţii au împlinit mai multe decât zice Scriptura, iubind pe 
vrăjmaşii” lor mai mult decât pe ei înşişi? A zis Avva Matoe: Eu 
până acum pe cel ce mă iubeşte nu am reuşit să-l iubesc ca pe 
mine însumi. 

99. A zis Avva Iacob: L-am cercetat pe Avva Matoe şi când mă 
întorceam i-am zis că vreau să trec pe la Chilii. Şi mi-a zis: 
Îmbrăţişează din partea mea pe Avva loan. Ajungând eu la Avva 
Ioan, i-am zis: Te îmbrăţişează Avva Matoe. Şi mi-a zis Bătrânul: 
Iată, Avva Matoe este bărbat israelit în care nu este vicleşug”. Şi 
împlinindu-se un an, iarăşi am cercetat pe Avva Matoe şi i-am 
transmis îmbrăţişarea Avvei loan. Şi a zis Bătrânul: Nu sunt 
vrednic de cuvântul Bătrânului, însă să ştii aceasta că atunci când 
auzi un Bătrân slăvind pe aproapele mai mult decât pe sine, acela 
a ajuns la măsuri mari, căci aceasta este desăvârşirea, ca pe 
aproapele tău să-l slăveşti mai mult decât pe tine însuţi. 

100. A plecat odată Avva Matoe din Raith în părţile Magdalei. 
Era şi fratele său cu el. Şi episcopul l-a ţinut pe Bătrân şi l-a 
hirotonit preot. Şi gustând ceva împreună, a zis lui episcopul: 
lartă-mă, Avva, am ştiut că nu vrei lucrul acesta, dar pentru a fi eu 
binecuvântat de tine am îndrăznit să-l fac. Iar Bătrânul a zis cu 
smerenie: Şi gândul meu voia puţin, însă mă ostenea aceasta, că 
dacă mă voi despărţi de fratele meu care este cu mine, nu voi 
putea face toate rugăciunile singur. Şi a zis lui episcopul: Dacă ştii 
că este vrednic, eu îl voi hirotoni. A zis Avva Matoe: Dacă este 
vrednic, nu ştiu, un singur lucru ştiu, că este mai bun decât mine. 
Şi l-a hirotonit şi pe acela. Dar au adormit amândoi fără să se 
apropie de jertfelnic pentru a aduce jertfă”. Şi Bătrânul zicea: Cred 
că Dumnezeu nu mă va judeca mult pentru hirotonie, că nu 
săvârşesc jertfă. Căci hirotonia este a celor neprihăniţi. 

101. Un frate l-a întrebat pe Avva Matoe, zicând: Spune-mi 
cuvânt. lar el i-a zis: Mergi şi roagă pe Dumnezeu să-ţi dea 
tânguire în inima ta şi smerenie. Şi ia aminte totdeauna la păcatele 


0 Isaia 6, 5. 

0 Matei 5, 43-48. 

tale; şi nu judeca pe alţii, ci fă-te mai prejos decât toţi; şi să nu ai 
prietenie cu copil, nici cunoştinţă cu femeie, nici prieten pe eretic; 
şi taie îndrăzneala de la tine; şi ţine-ţi limba şi pântecele, iar vinul 
să fie puţin; şi dacă cineva va vorbi despre un lucru oarecare, nu te 
certa cu el, ci dacă zice bine, spune da, iar dacă zice rău, spune: 
Tu ştii cum vorbeşti! Nu te certa cu el pentru cele despre care a 
vorbit. Aceasta este smerenia. 

102. Un frate l-a întrebat pe Avva Matoe, zicând: Ce să fac că 
limba mea mă necăjeşte şi, când vin în mijlocul oamenilor, nu pot 
să o stăpânesc, ci îi judec pe ei pentru orice lucru bun şi-i cert? Ce 
să fac, deci? Şi răspunzând Bătrânul, a zis: Dacă nu poţi să o 
stăpâneşti, pleacă să trăieşti singur, căci aceasta este o neputinţă. 
Cel care stă cu oamenii, nu trebuie să fie pătrat, ci rotund, ca să 
alunece printre toţi. Şi a zis Bătrânul: Nu pentru că sunt virtuos 
stau singur, ci pentru că sunt neputincios. Căci puternici sunt cei 
care intră în mijlocul oamenilor. 

103. A zis Avva Mios despre un Bătrân care era la Schit şi care 
era dintre robi că dobândise în mare măsură darul 
discernământului. Şi venea în fiecare an în Alexandria, aducând 
plata” la stăpânii lui. Iar ei îl întâmpinau şi i se închinau. Şi 
Bătrânul punea apă în spălător şi o aducea ca să spele pe stăpânii 
lui. Iar aceia ziceau: Nu, părinte, nu ne îngreuia. Iar el zicea către 
ei: Mărturisesc că sunt robul vostru şi vă mulţumesc că m-aţi lăsat 
liber să slujesc lui Dumnezeu. Dar şi eu vă spăl picioarele şi vă rog 
să primiţi plata aceasta. Iar ei se certau, nevrând să primească. Le 
zicea, deci: Dacă nu vreţi să primiţi, voi sta aici să vă slujesc. Şi 
temându-se, l-au lăsat să facă ce voia. Apoi îl însoțeau cu multă 
cinste şi cu multe bunuri, ca să facă milostenie pentru ei. Şi pentru 
aceasta a ajuns vestit în Schit şi îndrăgit. 

104. L-a cercetat Avva Macarie pe Avva Pahomie Tavenisiotul. 
lar Avva Pahomie l-a întrebat despre fraţii care sunt în 
nerânduială, dacă este bine a-i pedepsi spre îndreptare. A zis Avva 
Macarie: Pedepseşte şi judecă cu dreptate pe cei de sub tine; în 
afară să nu judeci pe nimeni. Căci scris este: Căci ce am eu ca să 
judec şi pe cei din afară? Însă pe cei dinăuntru, oare, nu-i judecaţi 


0 Am păstrat imaginea din original pentru că este sugestivă, în limba 
română există adjectivul colţos, care pleacă exact de la această imagine a 
poligonului cu mai multe unghiuri sau colţuri. Nu avem un echivalent 
pentru imaginea cu cercul, dar este uşor de înţeles şi chiar sugestiv. 

° Din context se deduce că, liber fiind, oferea stăpânilor de dinainte 
ceva din lucrarea lui, fie în obiecte, fie în bani, din recunoştinţă. Este 
posibil să fi existat chiar şi vreo lege în acest sens. Efeseni 6, 5-9. Vezi 1 
Corinteni 7, 21. 

105. A zis Avva Nil: Fericit monahul care se socoteşte pe sine 
gunoiul tuturor”. 

106. Auzind Avva Pimen cele despre Avva Nisteroe că 
vieţuieşte în obşte, a dorit să-l vadă şi a descoperit aceasta 
Bătrânului lui Nisteroe, ca să-l trimită la el. Şi pentru că nu voia 
să-l trimită pe el singur, nu l-a trimis. Dar după puţine zile, 
iconomul obştii a avut gândul de a-l ruga pe Bătrânul său să-l lase 
la Avva Pimen, pentru că voieşte să-i spună gândurile sale. Iar el l- 
a lăsat, zicând: la şi pe fratele cu tine, că mi-a descoperit mie 
Bătrânul despre el şi neîndrăznind să-l trimit singur, nu l-am 
trimis. Şi când a ajuns la Bătrânul, iconomul i-a vorbit despre 
gândurile lui şi acela l-a vindecat. După aceasta, Bătrânul l-a 
întrebat pe frate, zicând: Avva Nisteroe, cum ai dobândit virtutea 
aceasta, că, dacă se întâmplă vreodată o tulburare în obşte, nici nu 
vorbeşti şi nici nu te amesteci? şi fiind mult silit de Bătrân, fratele 
a zis: lartă-mă, Avva! Când am venit la început în obşte, am zis 
gândului meu: tu şi măgarul una sunteţi. Aşa cum măgarul este 
bătut şi nu vorbeşte, este ocărât şi nimic nu răspunde, la fel şi tu, 
precum spune şi psalmistul:...ca un dobitoc eram înaintea Ta. Dar 
eu sunt pururea cu Tine’. 

107. A zis Avva Xantie: Câinele este mai bun decât mine, 
deoarece şi dragoste are, şi la judecată nu ajunge”. 

108. A zis Avva Orsisie: O cărămidă crudă pusă la temelie 
aproape de un râu nu rezistă nicio zi, iar cea arsă, ca piatra 
rămâne. La fel şi un om care are cuget trupesc şi nu a fost călit în 
foc, precum [Iosif în frica lui Dumnezeu, se topeşte când ajunge la 
stăpânire. Căci au multe ispite cei ce sunt în mijlocul oamenilor. 
Este bine ca cineva, cunoscându-şi măsura proprie, să fugă de 
greutatea conducerii. Iar cei întăriţi în credinţă sunt neclintiţi”. Iar 
despre acest preasfânt Iosif, dacă va voi cineva să vorbească, va 
spune că nu era pământesc! Prin câte a fost încercat şi în ce ţară, 
în care nu era atunci urmă de frică de evlavie. Dar Dumnezeul 
părinţilor lui era cu el şi l-a scos pe el din toate necazurile. Şi 
acum este împreună cu părinţii lui în Împărăția Cerurilor. Şi noi, 
deci, cunoscând măsurile noastre, să ne luptăm, pentru că numai 
aşa vom putea să scăpăm de judecata lui Dumnezeu. 

109. Odată, cârmuitorul ținutului a închis pe cineva din satul 


01 Corinteni 5, 12-13. 

0 Vezi 1 Corinteni 4, 13. 

° Psalmul 72, 22. 

0 Adică nu ajunge să judece pe alţii. 
° 1 Corinteni 15, 58. 

Avvei Pimen. Şi au venit toţi să-l roage pe Bătrân să meargă şi să-l 
scoată din închisoare. Iar el a zis: Lăsaţi-mă trei zile, şi apoi voi 
merge. S-a rugat, deci, Avva Pimen la Domnul, zicând: Doamne, 
nu-mi da darul acesta, deoarece nu mă vor mai lăsa să stau în locul 
acesta. A venit, deci, Bătrânul să-l roage pe cârmuitor. lar acesta i- 
a zis: Pentru un tâlhar mă rogi, Avva? lar Bătrânul s-a bucurat că 
nu a primit favoare de la acela. 

110. A zis Avva Pimen că un frate a întrebat pe Avva Alonie, 
zicând: Ce este dispreţuirea? Şi a zis Bătrânul: Să fii mai prejos 
decât necuvântătoarele şi să ştii că acestea nu sunt judecate. 

111. Zicea Avva Iosif: Şezând noi odată cu Avva Pimen, acesta 
l-a numit pe Agathon Avva. Şi i-am zis: Este tânăr, pentru ce îl 
numeşti pe el avvă? Şi a zis Avva Pimen: Gura lui l-a făcut să fie 
numit avvă. 

112. A zis Avva Pimen că pentru aceea suntem duşi în multe 
ispite, pentru că nu păzim rânduiala şi numele noastre, precum şi 
Scriptura zice. Nu vedem pe femeia cananeeancă, care a primit 
numele” ce i s-a dat şi pentru aceasta Mântuitorul i-a dat odihnă. 
De asemenea, pe Abigail”, că a zis lui David: La mine este păcatul! 
Şi a auzit-o şi a iubit-o pe ea? Abigail ia chipul sufletului şi David al 
dumnezeirii. Căci dacă sufletul se osândeşte pe sine înaintea 
Domnului, îl iubeşte pe el Domnul. 

113. A zis Avva Pimen: Nu te măsura pe tine însuţi”, ci alipeşte- 
te de cel ce vieţuieşte bine. 

114. Un frate l-a întrebat pe Avva Pimen: Care sunt cele înalte? 
Şi a zis lui Bătrânul: Dreptatea ta”! 

115. A zis Avva Pimen că Avva Pafnutie era mare şi alerga la 


0 Amintim că femeia a fost asemănată cu câinii: Nu este bine să iei 
pâinea copiilor şi s-o arunci câinilor (Matei 15, 26). 

0 Matei 15, 21-28. 

° 1 Regi 25, 2-40. Abigail era soţia cârmuitorului Nabal Carmelitul. 
Când Nabal a refuzat să dea hrană soldaţilor lui David, şi acesta mânios 
se pregătea să-l atace, Abigail a salvat situaţia prin înţelepciunea ei, 
asumându-şi toată răspunderea. 

° Nu te lua în calcul pe tine, nu te bizui pe puterile tale. 

0 Cel mai posibil înţeles al acestei apoftegme este cel conform căruia 
„cele înalte” se referă la măsurile omeneşti, când se înalţă omul pe sine. 
Această erminie justifică răspunsul dat de Avva Pimen, care spune că 
dreptul tău sau dreptatea ta reprezintă cele înalte. In Evanghelia 
Mântuitorului avem un cuvânt care trimite la cele înalte ale omului: căci 
ceea ce la oameni este înalt, urâciune este înaintea lui Dumnezeu (Luca 
16, 15). Aceeaşi înţelegere o aflăm în cuvântul paulin: Nu cugetaţi la cele 
înalte, ci lăsaţi-vă duşi spre cele smerite (Rom. 12, 16). 


PATERICUL MARE 
slujirile mici. 

116. A zis iarăşi că un frate care trăia în obşte a întrebat pe 
Avva Visarion: Ce să fac? Iar Bătrânul i-a zis: Păstrează tăcerea şi 
nu te măsura pe tine însuţi! 

117. A zis iarăşi: Dacă te micşorezi pe tine însuţi, vei avea 
odihnă în orice loc te vei aşeza. 

118. A zis Avva Pimen că dacă va ajunge omul la cuvântul 
Apostolului: Toate sunt curate pentru cei curaț se va vedea pe 
sine mai mic decât toată făptura. A zis fratele: Cum pot să mă pun 
pe mine însumi mai jos decât ucigaşul de oameni? A zis Bătrânul: 
Dacă va ajunge omul la acest cuvânt şi va vedea pe un om ucigând, 
va zice: El a făcut numai acest păcat, iar eu ucid în fiecare zi. 

119. Fratele a cercetat despre acelaşi cuvânt pe Avva Anuv, 
spunându-i că Avva Pimen a zis aşa şi aşa. Şi i-a zis Avva Anuv: 
Dacă va ajunge omul la cuvântul acesta şi va vedea lipsurile 
fratelui său, face ca dreptatea” lui să le înghită pe acelea. A zis lui 
fratele: Care este dreptatea lui? A răspuns Bătrânul: Ca mereu să 
se osândească pe sine! 

120. A zis Avva Pimen că dacă omul se osândeşte pe sine, 
rabdă oriunde. 

121. Un frate a zis Avvei Pimen: Dacă voi cădea într-o greşeală 
ruşinoasă, gândul meu mă va mistui şi mă va osândi: De ce ai 
căzut? A zis lui Bătrânul: Dacă în ceasul în care cade omul în 
greşeală va zice: Am păcătuit!, îndată încetează gândul. 

122. Ziceau despre Avva Pimen că niciodată nu voia să spună 
cuvântul său peste al altui Bătrân, ci mai curând îl lăuda 
întotdeauna. 

123. Ziceau că dacă veneau unii la Avva Pimen, îi trimitea mai 
întâi la Avva Anuv, deoarece acela era mai mare de ani”. Iar Avva 
Anuv le zicea: Mergeţi la fratele meu, Pimen, că acela are darul 
cuvântului. lar dacă Avva Anuv stătea acolo, lângă Avva Pimen, 
Avva Pimen nu vorbea deloc cât era de faţă. 

124. Un frate stătea în afara satului său şi mulţi ani nu a urcat 
în sat. Şi zicea fraţilor: lată câţi ani am aici şi nu am urcat 
niciodată în sat, iar voi vă duceţi. Şi au spus Avvei Pimen despre 
el. lar Bătrânul a zis: Eu, dacă eram, aş fi urcat noaptea şi aş fi dat 


0 Mipec Aerrovpyiec - Cuvântul liturghie, în înţelesul bisericesc- 
monastic, are o conotaţie multiplă, de la ascultări şi pravilă călugărească 
până la Taina Dumnezeieştei Euharistii. 

° Tit 1, 15. 

° Dreptatea are aici, ca şi în limbajul biblic, sensul de virtute. 

0 Avva Anuv era primul născut între cei şapte frați după trup care 
trăiau împreună. 

un ocol satului, ca să nu se laude gândul meu că nu am urcat 
niciodată. 

125. A zis Avva Pimen: Omul are nevoie de cugetare smerită şi 
de frica lui Dumnezeu totdeauna, ca de răsuflarea care iese pe nas. 

126. A fost întrebat Avva Pimen de un frate: Cum trebuie să fiu 
în locul unde viețuiesc? Şi a zis lui Bătrânul: Să ai cuget de străin” 
oriunde vei locui, pentru a nu căuta să ai cuvânt în faţa lor, şi vei 
avea odihnă. 

127. A zis iarăşi: A se arunca pe sine înaintea lui Dumnezeu şi 
a nu se măsura pe sine şi a se lepăda de voia proprie, acestea sunt 
unelte ale sufletului. 

128. Un frate l-a întrebat pe el, zicând: Avva, la ce trebuie să 
iau aminte când stau în chilie? A zis lui Bătrânul: Eu sunt totuşi un 
om, afundat în adâncul noroiului până la gât şi purtând sarcină 
grea pe umeri şi strigând lui Dumnezeu: miluieşte-mă! 

129. A zis Avva Pimen că fericitul Avvă Antonie zicea: Puterea 
cea mare a omului este să ia asupra sa greşeala lui în faţa 
Domnului şi să aştepte ispită până la ultima suflare. 

130. A zis iarăşi, suspinând: Toate virtuțile au intrat în casa 
aceasta, în afară de o singură virtute; şi fără aceasta cu osteneală 
reuşeşte omul să stea drept. L-au întrebat, deci, care este aceea şi 
a zis: Ca omul să se osândească pe sine. 

131. Un frate l-a cercetat pe Avva Pimen şi i-a zis: Ce să fac? A 
zis lui Bătrânul: Mergi şi apropie-te de cel care zice „ce vreau eu”? 
şi vei avea odihnă. 

132. A zis, iarăşi, că Avva Theonas spunea: Chiar dacă cineva 
dobândeşte o virtute, Dumnezeu nu-i dă har, căci ştie că nu a fost 
credincios ostenelii sale“. Dar, dacă merge la aproapele său, atunci 
rămâne cu el. 

133. A zis iarăşi: Să nu împlineşti voia ta. Este nevoie mai 
curând să te smereşti pe tine însuţi cu fratele tău”. 

134. A zis iarăşi: Dacă omul păzeşte rânduiala lui, nu se va 


0 Perspectiva o întâlnim la 1 Petru (2, 11), cu referire în general la toţi 
oamenii: Iubiţilor, vă îndemn ca pe nişte străini ce sunteţi şi călători aici 
pe pământ, să vă feriti de poftele cele trupeşti care se războiesc 
împotriva sufletului. Străinul care este un locuitor provizoriu al unei 
aşezări nu ia parte la treburile obşteşti precum oamenii locului, iar 
drepturile lui sunt limitate. 

0 Adică să te supui voinţei altcuiva. Să faci ce vrea acela. 

° Foarte probabil cu sensul că Dumnezeu cunoaşte dinainte că acela nu 
va păstra rodul ostenelilor sale. 

° Apoftegma are în vedere intrarea în ascultarea cuiva, lucru ce 
păstrează harul. 

° Sau: înaintea fratelui tău. 

tulbura. 

135. A zis iarăşi: Omul, dacă nu păzeşte ceea ce a văzut, cum 
poate să înveţe pe aproapele său? 

136. A zis iarăşi: Omul care locuieşte împreună cu aproapele 
său este dator să fie ca un stâlp de piatră: Ocărât fiind să nu se 
mânie, slăvit fiind să nu se înalțe. 

137. A zis Avva Pimen: Eu zic că în locul unde este aruncat 
satana, acolo sunt aruncat şi eu. 

138. Un frate l-a întrebat pe Avva Pimen, zicând: Nişte fraţi 
locuiesc împreună cu mine. Vrei să le poruncesc? A zis Bătrânul: 
Nu! Fă mai întâi lucrul şi, dacă vor să vieţuiască, văd ei înşişi. A zis 
lui fratele: Vor şi ei, părinte, să le poruncesc. A zis lui Bătrânul: 
Nu! Ci să te faci lor pildă, şi nu legiuitor. 

139. A zis Avva Pimen: Dacă te cercetează pe tine fratele şi vei 
vedea pe acesta că nu s-a folosit de vizita lui, caută în mintea ta şi 
află care era gândul pe care-l aveai înainte de intrarea lui şi atunci 
vei cunoaşte care este pricina nefolosirii lui. Dacă vei face aceasta 
cu cuget smerit şi înţelegere, vei fi curat faţă de aproapele tău, 
purtând numai greşelile tale. Căci dacă omul va rămâne cu evlavie 
în chilia sa, nu va cădea în greşeală, pentru că Dumnezeu este 
înaintea lui. Aşa cum văd eu, dintr-o astfel de aşezare dobândeşte 
omul frica de Dumnezeu. 

140. A zis iarăşi: De aceea suntem într-o asemenea osteneală, 
deoarece nu venim în ajutorul fratelui nostru, pe care Scriptura ne 
învaţă să-l primim. Sau nu vedem pe femeia canaaneancă, care 
urma Mântuitorului strigând şi rugându-l. să-i vindece fiica? Şi a 
primit-o Mântuitorul şi i-a dat odihnă0. 

141. A zis iarăşi că stând Bătrânii odată şi mâncând, s-a ridicat 
să slujească Avva Alonie. Şi văzându-l, l-au lăudat, dar el nu a 
răspuns nimic. l-a zis lui, deci, cineva, deoparte: De ce nu ai 
răspuns Bătrânilor care te lăudau? A zis Avva Alonie: Dacă le 
răspundeam, mă aflam primitor de laude. 

142. A zis iarăşi: Pământul căruia Domnul a poruncit să I se 
aducă jertfă este cugetul smerit”. 

143. Era cineva care se numea Avva Pamvo. Şi despre acesta 
se spune că timp de trei ani a stat şi L-a rugat pe Dumnezeu, 
zicând: Doamne, să nu mă slăveşti pe pământ. Şi atât de mult l-a 
slăvit Dumnezeu, încât nu putea cineva să se uite la el şi să-i vadă 
faţa de slava pe care o avea. 

144. Povestea Avva Petru”, zicând: Am plecat şapte pustnici la 


0 Matei 15, 22-28. 
° Psalmul 50, 18-19. 
0 Anumiți codici consemnează numele Pistos, iar alţii numele Petru. 

Avva Sisoe, care locuia în Klusma, să-l rugăm să ne spună cuvânt. 
Şi a zis: lertaţi-mă, sunt om neînvăţat, dar am cercetat odată pe 
Avva Or şi pe Avva Athre. Şi Avva Or era bolnav de optsprezece 
ani. Şi le-am pus metanie ca să-mi spună cuvânt. Şi a zis Avva Or: 
Ce am eu să-ţi spun? Pleacă şi ce vezi aceea să faci! Dumnezeu 
este al aceluia care are mult”, adică al celui care se sileşte pe sine 
la toate. Iar Avva Or şi Avva Athre nu erau din acelaşi loc. Dar au 
ajuns la mare pace între ei, până când au ieşit din trup. Căci era 
mare ascultarea Avvei Athre şi cugetarea smerită a Avvei Or. 
Aşadar, am rămas puţine zile cercetându-i. Şi am văzut o minune 
mare, pe care a făcut-o Avva Athre. I-a adus cineva un peşte mic şi 
Avva Athre voia să-l gătească Bătrânului. Când tăia cu cuțitul 
peştele, l-a chemat Avva Or şi a lăsat cuțitul în mijlocul peştelui 
fără să taie până la capăt. Şi m-am minunat de marea lui ascultare, 
deoarece nu a spus: Ai puţină răbdare până tai peştele. Am zis 
Avvei Athre: Cum ai aflat această ascultare? Şi mi-a zis: Nu este a 
mea, ci a Bătrânului. Şi m-a luat, zicându-mi: Vino să vezi 
ascultarea lui. Şi a fript peştele, dar l-a stricat într-adins, apoi l-a 
dus Bătrânului şi acesta l-a mâncat fără să zică nimic. Şi a zis lui: 
Este bun, părinte? Şi a răspuns: Este bun foarte. După aceea i-a 
adus lui o bucată friptă bine. Şi a zis: L-am stricat pe acesta, 
părinte. Şi a răspuns, zicând: Da, l-ai stricat puţin. Şi mi-a zis Avva 
Athre: Ai văzut că este ascultarea Bătrânului? Şi am plecat de la ei. 
Şi ce am văzut, am făcut tot ce mi-a stat în putinţă să păzesc şi eu. 
Acestea le-a spus fraţilor Avva Sisoe. Dar unul dintre noi l-a rugat, 
zicând: Arată-ne dragoste şi spune-ne şi tu însuţi un cuvânt. Şi a 
zis: Cine nu socoteşte în niciun fel cunoştinţa sa împlineşte toată 
Scriptura. Iarăşi, un altul dintre noi i-a zis: Ce este înstrăinarea, 
părinte? Şi a zis: Să păstrez tăcerea şi să nu am niciun amestec în 
orice loc aş merge. Aceasta este înstrăinarea. 

145. Ziceau despre Avva Petru şi despre Avva Epimâh că se 
nevoiau împreună în Raith. Şi când s-a făcut masă odată în 
biserică, i-au silit să vină la masa Bătrânilor. Şi după multă 
osteneală, numai Avva Petru s-a dus. Şi când s-au sculat de la 
masă, Avva Epimâh i-a zis: Cum ai îndrăznit să te duci la masa 
Bătrânilor? Iar el i-a răspuns: Dacă rămâneam cu voi, fraţii m-ar fi 
îndemnat ca pe un Bătrân să binecuvântez primul şi aş fi fost ca 
cel mai mare dintre voi. Plecând, însă, lângă Părinţi, acolo eram 
cel mai mic dintre toţi şi cel mai smerit cu cugetul. 

146. A zis Avva Petru că nu trebuie să ne înălţăm când Domnul 


Noi am urmat scrierea cea mai veche (ET). 
0 Matei 13, 12: Căci celui ce are i se va da şi-i va prisosi, iar de la cel 
ce n-are, se va lua şi ceea ce are. 

va face ceva pentru noi, ci mai curând să mulţumim că ne-am 
învrednicit să fim chemaţi de El. Aceasta este de folos să gândim în 
legătură cu orice virtute. 

147. A zis Avva Pimen că zicea Avva Pafnutie: În toate zilele 
vieţii Bătrânilor, de două ori pe lună i-am cercetat, fiind faţă de ei 
la depărtare de douăsprezece mile”. Şi le ziceam toate gândurile, 
dar ei nimic nu-mi ziceau, afară de aceasta: În orice loc te vei duce 
să nu te măsori pe tine însuţi” şi vei avea odihnă. 

148. Petru, preotul de la mănăstirea Dios, dacă se ruga 
vreodată cu cineva, din pricină că pentru darul preoţiei era nevoit 
să stea în faţă, din cugetare smerită se aşeza pe sine în spate cu 
gândul, cum este scris în viaţa Avvei Antonie. Şi făcând aceasta, nu 
supăra pe nimeni. 

149. A mers unul dintre fraţi la Avva Sisoe în muntele Avvei 
Antonie. Şi vorbind ei, i-a zis acela Avvei Sisoe: Încă nu ai ajuns la 
măsura Avvei Antonie, părinte? Şi a zis lui Bătrânul: Dacă aveam 
unul din gândurile Avvei Antonie, m-aş fi făcut în întregime ca 
focul. Dar cunosc un om care cu osteneală multă poate să poarte 
gândul lui. 

150. Un frate l-a întrebat pe Avva Sisoe, zicând: Văd eu însumi 
că pomenirea lui Dumnezeu rămâne în mine. I-a zis lui Bătrânul: 
Nu este un lucru mare să fie gândul tău cu Dumnezeu. Lucru mare 
este să te vezi pe tine însuţi mai prejos decât toată făptura. Că 
aceasta şi osteneala trupească duc la chipul cugetării smerite. 

151. Au mers unii la Avva Sisoe ca să audă de la el cuvânt, dar 
el nu le-a vorbit nimic. La toate zicea: Iertaţi-mă! Iar ei, văzând 
coşurile lui, au zis ucenicului său, Avraam: Ce faceţi cu aceste 
coşuri? Şi el a zis: Le dăm pe ici, pe colo. Auzindu-l Bătrânul, a zis: 
Şi Sisoe mănâncă de ici şi de acolo. Iar ei auzind s-au folosit foarte 
şi au plecat cu bucurie, zidiţi fiind de smerenia lui. 

152. Trei Bătrâni au cercetat pe Avva Sisoe, auzind cele despre 
dânsul. Şi a zis lui primul: Părinte, cum mă pot mântui de râul de 
foc? Iar el nu i-a răspuns. A zis lui al doilea: Părinte, cum pot să mă 
mântui de scrâşnirea dinţilor şi de viermele neadormit? A zis lui şi 
al treilea: Părinte, ce să fac că amintirea întunericului celui mai 
dinafară” mă omoară? Răspunzând Bătrânul, le-a zis: Eu nu îmi 
amintesc de nimic din acestea, căci iubitor de milostenie fiind 


° Mila romană măsoară 1535 de metri. 

0 Foarte frecvent întâlnit acest sfat care cuprinde un pic de obscuritate 
în înţelesul lui. Am tradus literal pentru că am optat pentru înţelesul 
acesta: a nu te măsura pe tine însuţi, adică a nu te evalua, a nu te estima, 
a nu socoti cât eşti, cât ai făcut etc. 

0 Matei 8, 12; 22, 13; 25, 30. 

Dumnezeu, nădăjduiesc că va face cu mine milă. Auzind cuvântul 
acesta, Bătrânii au plecat întristaţi. Dar nevoind să-i lase să plece 
trişti, Bătrânul, întorcându-i din cale, a zis: Fericiţi sunteţi, fraţilor, 
căci v-am gelozit. Primul dintre voi a vorbit despre râul de foc şi al 
doilea despre tartar şi al treilea despre întuneric. Dacă o astfel de 
aducere aminte stăpâneşte mintea voastră, este cu neputinţă să 
păcătuiţi. Ce voi face eu, împietritul la inimă, că nu pot să ştiu 
măcar că există iad pentru oameni, şi de aceea în tot ceasul 
păcătuiesc? Şi punând metanie, i-au zis: Precum am auzit, aşa am 
aflat! 

153. Venind odată Avva Sisoe la Klusma, au mers la el nişte 
mireni să-l vadă. Şi vorbindu-i ei multe, nu le-a răspuns niciun 
cuvânt. Mai în urmă, unul dintre aceia a zis: De ce necăjiţi pe 
Bătrânul? Nu mănâncă, de aceea nici nu poate să vorbească. A 
răspuns atunci Bătrânul: Eu când este nevoie mănânc şi când este 
nevoie vorbesc. 

154. Au venit odată nişte arieni la Avva Sisoe, pe muntele Avvei 
Antonie, şi au început să vorbească împotriva ortodocşilor. Dar 
Bătrânul nu le-a răspuns lor nimic. Şi strigând pe ucenicul său, i-a 
zis: Avraam, adu-mi cartea Sfântului Atanasie şi citeşte”. Şi tăcând 
el, s-a arătat erezia acelora şi i-a slobozit cu pace. 

155. Un frate l-a întrebat pe Avva Sisoe Tebeul, zicând: Spune- 
mi cuvânt. Şi a zis: Ce am eu să-ţi spun ţie? Că citesc Scriptura 
Nouă” şi mă întorc la cea veche”. 

156. Acelaşi frate a întrebat pe Avva Sisoe cel din Petra 
cuvântul pe care l-a spus Avva Sisoe Tebeul şi i-a zis lui Bătrânul: 
Eu în păcat mă culc şi în păcat mă scol. 

157. A zis Avva Sisoe: Caută pe Dumnezeu şi nu căuta unde 
locuieşte. 

158. Un frate a întrebat pe Avva Sisoe, zicând: Ce să fac? A zis 
lui: Lucrul pe care îl cauţi este tăcerea desăvârşită şi smerenia. 
Căci scris este: Fericiţi sunt cei care rămân statornici în acestea! 
Aşa, deci, te poţi mântui. i 

159. A zis Avva Sisoe unui frate: Cum eşti? Iar el a zis: Imi 
cheltuiesc zilele, părinte. Şi a zis Bătrânul: Dacă şi eu aş cheltui 


0 Psalmul 47, 8. 

° Este vorba despre cuvintele Sfântului Atanasie împotriva arienilor, 
care sunt cuprinse în lucrările sale dogmatice (ET). 

° Noul Testament. 

0 Avva Sisoe are în vedere întoarcerea la Scriptura cea veche din 
punctul de vedere al vieţuirii şi al măsurii. O lectură liberă în această 
erminie ar fi: Citesc, iată, Scriptura cea Nouă, dar mă întorc cu vieţuirea 
la cea veche. 

0 Vezi Isaia 30, 18. 

numai zilele”, aş fi mulţumit. 

160. Un frate l-a întrebat pe Avva Sisoe, zicând: Spune-mi 
cuvânt! lar el a zis: De ce mă sileşti să vorbesc în deşert? lată, ce 
vezi, aceea să faci! 

161. Ziceau despre Avva Sisoe că odată, în timp ce şedea, a 
strigat cu glas mare: Oh, ce nenorocire! A zis lui ucenicul: Ce ai, 
părinte? A zis lui Bătrânul: Caut un om să vorbesc şi nu aflu. 

162. Ziceau despre Avva Sisoe că s-a îmbolnăvit. Şi când erau 
nişte Bătrâni la el, acela vorbea cu alţii. Şi i-au zis: Ce vezi, Avva? 
Şi el le-a zis: Văd pe unii venind peste mine şi-i rog ca să mă mai 
lase puţin să mă pocăiesc. I-a zis lui unul dintre Bătrâni: Şi dacă te 
vor lăsa, acum poţi să te mai foloseşti cu ceva pentru pocăință? A 
zis lui Bătrânul: Chiar dacă nu mai pot să fac nimic, mai suspin 
puţin pentru sufletul meu şi îmi este de ajuns. 

163. Un frate l-a întrebat pe Avva Sisoe: Care este calea care 
duce la smerenie? Şi a zis lui Bătrânul: Calea care duce la smerita 
cugetare, aceasta este: Înfrânare şi rugăciune la Dumnezeu şi să 
te lupti să fii mai prejos decât tot omul. 

164. Zicea unul din Bătrâni că a întrebat pe Avva Sisoe, zicând: 
Cum spun în psalm despre idoli că sunt? Şi a zis Bătrânul: Este 
scris despre idoli că gură au, dar nu vorbesc, ochi au, dar nu văd, 
urechi au şi nu aud. Aşa este dator monahul să fie. Şi că idolii 
sunt urâciune. Şi monahul să se socotească pe sine urâciune. 

165. A zis Avva Sarmată: Vreau pe omul păcătos, dacă ştie că a 
păcătuit şi se pocăieşte, decât pe omul care nu a păcătuit şi crede 
despre sine că înfăptuieşte dreptatea”. 

166. A zis Avva Serinie: Am petrecut timpul meu secerând, 
cosând, împletind şi, cu toate acestea, dacă mâna lui Dumnezeu nu 
mă sătura, nu puteam să mă satur. 

167. A zis Amma Sinclitichia: Precum este cu neputinţă să se 
construiască o corabie fără piroane, tot aşa este cu neputinţă să se 
mântuiască cineva fără smerită cugetare. 

168. A zis iarăşi: Urmează vameşului, ca să nu fii împreună 
osândit cu fariseul”. Şi pe Moise” cel blând alege-l, pentru ca inima 


0 Avva are în vedere şi eventuala pierdere a nopţilor. 

° Psalmul 134, 15-17. 

0 Trimitere evidentă la cuvântul Mântuitorului Hristos: Zic vouă: Că 
aşa şi în cer va fi mai multă bucurie pentru un păcătos care se pocăieşte, 
decât pentru nouăzeci şi nouă de drepţi, care n-au nevoie de pocăință 
(Luca 15, 7). 

° Luca 18, 10-14. 

0 Vezi Numeri 12, 3. 

ta, care este de cremene”, să o schimbi în izvoare de ape”. 

169. Un frate l-a întrebat pe Avva Tithoe, zicând: Spune-mi mie 
cuvânt. Şi i-a zis: Ai credinţă în mine? Şi a zis: Da! A zis, deci, lui: 
Mergi şi ceea ce m-ai văzut pe mine făcând, să faci şi tu. Şi a zis 
lui: Ce văd, părinte, la tine? A zis lui Bătrânul: Gândul meu este 
mai prejos decât al tuturor oamenilor. 

170. A zis Avva Iperehie: Copac care se ridică la înălţime este 
cugetarea smerită. 

171. A zis un Bătrân: Cel care are smerenie smereşte pe draci, 
iar cel care nu are smerenie este batjocorit de draci. 

172. A zis iarăşi: Nu vorbi numai despre smerenie, ci cugetă 
smerit. Căci a te urca la lucrurile cele după Dumnezeu este cu 
neputinţă fără smerită cugetare. 

173. Era un episcop într-o cetate şi cu lucrarea diavolului a 
căzut în curvie. Deci, într-una din zile, când s-a făcut adunare în 
biserică şi nimeni nu ştia despre păcatul lui, acela a mărturisit de 
la sine în faţa întregului popor, zicând: Eu am căzut în curvie. Şi a 
pus omoforul său pe jertfelnic, zicând: Nu mai pot să fiu episcopul 
vostru. Şi a strigat tot poporul cu plânset, zicând: Păcatul acesta 
să fie peste noi, numai să rămâi la episcopie. Şi răspunzând, a zis: 
Dacă vreţi să rămân în episcopie, să faceţi ceea ce vă spun. Şi 
poruncind să se închidă uşile bisericii, s-a aruncat cu faţa la 
pământ pe un prag şi a zis: Nu are parte cu Dumnezeu cel care 
ieşind nu calcă peste mine. Şi după ce au făcut după cuvântul lui şi 
a ieşit şi ultimul, a venit glas din cer care a zis: Pentru multa lui 
smerenie i-am iertat păcatul. 

174. Unui mare pustnic care a zis: De ce mă războieşti aşa, 
satană? satana i-a răspuns, zicând: Tu eşti cel care mă războieşte 
cumplit. 

175. Erau doi fraţi după trup. Şi a venit diavolul să-i despartă 
pe unul de altul. Deci, într-una din zile, cel mai mic a aprins 
candela. Şi lucrând dracul, a răsturnat candela şi s-a spart şi vasul. 
Şi de mânie fratele lui l-a lovit. Şi acela a pus metanie zicând: Fii 
îndelung-răbdător, frate, şi iarăşi o voi aprinde. Şi iată, a ieşit 
putere de la Dumnezeu şi a chinuit pe drac până dimineaţa. Şi 
venind dracul, a vestit mai-marelui său cele întâmplate. Iar preotul 
păgânilor a auzit pe drac povestind. Şi ieşind s-a făcut monah şi a 
păstrat de la început smerenia. Şi zicea că smerenia topeşte toată 
puterea vrăjmaşului, cum însumi am auzit de la el, că: Atunci când 
aduc tulburare unui monah, se întoarce unul dintre ei şi pune 
metanie şi stinge toată puterea mea. 


0 Piatra cea mai tare. Vezi Psalmul 113, 8. 
° Apoftegma aceasta este pusă pe seama lui Avva Iperehie. 

176. Ziceau Părinţii: Cunună este pentru monah smerita 
cugetare. 

177. A fost întrebat un Bătrân cum dobândeşte sufletul 
smerenie. Şi a răspuns: Când poartă de grijă numai de relele lui. 

178. A zis un Bătrân: Precum pământul niciodată nu cade mai 
jos, la fel şi cel care se smereşte pe sine. 

179. A zis un Bătrân: Smerenia nu se mânie şi nici nu mânie pe 
cineva. 

180. Pe un pustnic dintre monahi l-a lovit peste obraz un om 
îndrăcit care spumega înfricoşător. Iar Bătrânul s-a întors şi i-a dat 
şi celălalt obraz. Şi dracul, neputând să suporte focul smereniei, a 
plecat îndată. 

181. A zis un Bătrân: Când ţi se strecoară gând de înaltă 
cugetare sau mândrie, cercetează-ţi conştiinţa dacă ai păzit toate 
poruncile, dacă iubeşti pe vrăjmaşii tăi şi te întristezi de 
micşorarea lor şi dacă te ai pe tine însuţi drept slugă netrebnică şi 
decât toţi mai păcătos. Şi nici atunci să nu te înalţi cu cugetul, ca 
şi când le-ai izbutit pe toate, ştiind că acest gând pe toate le 
destramă. 

182. A zis un Bătrân: Cel care este cinstit sau lăudat mai mult 
decât valoarea lui se păgubeşte mult. Iar cel care nu este cinstit 
deloc de oameni va fi slăvit de sus. 

183. Un frate a întrebat pe un Bătrân: Este bine să facă cineva 
metanii multe? A zis Bătrânul: Il vedem pe Isus Navi că i S-a arătat 
Dumnezeu atunci când era cu faţa la pământ”. 

184. A fost întrebat un Bătrân: De ce suntem aşa războiţi de 
draci? lar el a zis: Pentru că lăsăm deoparte armele noastre. 
Despre necinste vorbesc şi despre smerenie şi neagonisire şi 
răbdare. 

185. Un frate a întrebat pe un Bătrân, zicând: Dacă un frate îmi 
aduce cuvinte din afară, este cu voia ta, Avva, să-i spun să nu mi le 
mai aducă? A zis lui Bătrânul: Nu! A zis lui fratele: De ce? Şi a zis 
lui Bătrânul: Întrucât nici noi nu am putut vreodată să păzim 
aceasta. Şi nu cumva, zicând fratelui să nu facă un lucru, să ne 
aflăm noi înşine, după aceea, făcându-l. A zis lui fratele: Ce 
trebuie, deci, să facem? A zis Bătrânul: Dacă voim, a tăcea noi este 
de ajuns aproapelui. 

186. Un Bătrân a fost întrebat ce este smerenia şi a răspuns: 
Dacă îţi va păcătui ţie fratele tău şi îl vei ierta înainte de a-ţi arăta 
pocăință. j 

187. A zis un Bătrân: În toată ispita nu căuta vină oamenilor, ci 
numai ţie însuţi, zicând: Pentru păcatele mele mi se întâmplă 


° Isus Navi 7, 6 şi 10. 

acestea. 

188. Un frate a întrebat pe un Bătrân, zicând: Ce este smerita 
cugetare? Şi Bătrânul a zis: Să faci bine celor care-ţi fac rele. A zis 
fratele: Dacă nu va ajunge cineva la această măsură, ce să facă? A 
zis Bătrânul: Să fugă, alegând tăcerea. 

189. Un frate a întrebat pe un Bătrân, zicând: Care este 
lucrarea înstrăinării0? A zis Bătrânul: Am cunoscut un frate 
înstrăinat, care s-a aflat în biserică. Şi s-a întâmplat să se facă 
agapă şi a stat cu fraţii la masă să mănânce. Şi au zis unii: Cine l-a 
pus şi pe acesta? Şi i-au zis: Scoală-te şi mergi afară! Şi ridicându- 
se, a plecat. Dar alţii, întristându-se, au plecat după el şi l-au 
chemat înapoi. Şi i-au zis: Oare ce era în inima ta când ai fost scos 
afară şi iarăşi ai fost adus înăuntru? lar el a zis: Am socotit în 
inima mea că sunt ca un câine, care atunci când este dat afară, 
iese, şi când este chemat, vine. 

190. Au venit odată unii în Tebaida la un Bătrân, aducând un 
îndrăcit ca să-l vindece. Şi Bătrânul, rugându-se mult, a zis 
dracului: leşi din făptura lui Dumnezeu. Iar dracul a zis Bătrânului: 
Voi ieşi, dar te întreb un cuvânt. Spune-mi: Cine sunt caprele şi 
cine oile%? Şi a zis Bătrânul: Caprele sunt eu, iar oile Dumnezeu 
ştie. Şi auzind dracul, a strigat cu glas mare şi a zis: lată, pentru 
smerenia ta, ies. Şi a ieşit în ceasul acela. 

191. Un monah oarecare  vieţuia la marginea 
Constantinopolului, pe vremea împăratului Teodosie cel tânăr”. Şi 
străbătând drumul acela, împăratul i-a părăsit pe toţi şi a venit 
singur să bată la poarta monahului. Şi deschizând, monahul a 
înţeles cine era, dar l-a primit ca pe un dregător de rând. Deci, 
după ce a intrat, a făcut rugăciune şi s-au aşezat. Şi împăratul a 
început să-l cerceteze cum sunt Părinţii din Egipt. Iar el a zis: Toţi 
se roagă pentru mântuirea ta. Apoi i-a zis: Să mănânci puţin. Şi i-a 
înmuiat lui pâine şi a pus puţin untdelemn şi sare şi a mâncat. Şi i- 
a dat lui apă şi a băut. I-a zis apoi lui împăratul: Ştii cine sunt? Iar 
el a zis: Dumnezeu te ştie! Atunci i-a zis: Eu sunt Teodosie 
împăratul. Şi îndată i s-a închinat lui Bătrânul. Şi a zis lui 
împăratul: Fericiţi sunteţi voi cei care nu aveţi grijile vieţii. Cu 


0 Înstrăinarea era ceea ce astăzi numim exil, adică a trăi cineva în loc 
străin. Desigur, aici este vorba despre înstrăinarea de bunăvoie a 
monahului, care include în demersul său de lepădare părăsirea locurilor 
natale. 

° Matei 25, 33. 

0 Nepotul lui Teodosie cel Mare. A fost numit cel tânăr ca să se 
deosebească de bunicul său cu acelaşi nume. După moartea tatălui său, 
Arcadie, la vârsta de şapte ani, a fost proclamat împărat sub epitropi 
(408-450 d.H.). 

adevărat, deşi sunt născut în împărăție, niciodată nu m-am bucurat 
de pâine şi de apă ca astăzi. Căci am mâncat cu multă plăcere. Şi a 
început de atunci împăratul să-l cinstească. Iar Bătrânul, sculându- 
se, a plecat şi a mers iarăşi în Egipt. 

192. Un Bătrân anahoret, care rătăcea prin pustie, zicea în 
sinea lui că a dobândit virtuțile şi se ruga lui Dumnezeu, zicând: 
Arată-mi, dacă sunt în urmă la ceva şi voi face. Şi vrând Dumnezeu 
să-i smerească gândul lui, i-a zis: Mergi la arhimandritul” cutare şi 
ceea ce-ţi va spune să faci. Dumnezeu i-a descoperit 
arhimandritului, zicând: Iată, cutare anahoret vine la tine. Spune-i 
să ia un bici şi să pască porcii. Venind Bătrânul, a bătut la poartă 
şi a intrat la arhimandrit. Şi îmbrăţişându-se, s-au aşezat. A zis lui 
anahoretul: Spune-mi ce să fac ca să mă mântuiesc. Şi a zis lui: 
Ceea ce-ţi voi spune, vei face? Iar el a zis: Da! A zis lui: Ia un bici şi 
mergi de paşte porcii. Şi plecând, anahoretul păştea porcii. Iar cei 
care-l văzuseră şi auziseră despre el, văzându-l păscând porcii, 
ziceau: Priviţi pe marele anahoret despre care am auzit. Iată, şi-a 
ieşit din fire. Are drac şi paşte porcii. Văzând Dumnezeu smerenia 
lui, că răbda în felul acesta batjocurile oamenilor, l-a slobozit iarăşi 
să meargă la locul lui. 

193. A zis un Bătrân: Să nu zici în inima ta împotriva fratelui 
tău, că ai mai multă trezvie şi eşti mai nevoitor decât el, ci supune- 
te cu Harul lui Hristos duhului sărăciei” şi iubirii nefăţarnice, ca să 
nu umbli cu duh de laudă şi să-ţi pierzi osteneala. Căci scris este: 
Cel căruia i se pare că stă să ia seama să nu cadă”. Dres cu sare? 
să fii în Domnul. 

194. A zis un Bătrân: Niciodată nu mi-am încălcat rânduiala 
mea pentru a merge la înălţime şi nici nu m-am tulburat când am 
fost adus la smerenie. Căci toată grija mea este să cer cu stăruinţă 
lui Dumnezeu până mă va scoate din omul cel vechi. 

195. Un frate a întrebat pe un bătrân, zicând: Spune-ne nouă 
despre mântuire, Avva! lar el a zis: Şi dacă aş spune, nu vom păzi 
cuvântul, pentru că pământul nostru este sărat”. 

196. Ziceau Bătrânii: Când nu suntem războiţi, atunci trebuie 
mai mult să ne smerim. Căci Dumnezeu, cunoscând slăbiciunea 
noastră, ne acoperă. Şi dacă ne lăudăm, se ia de la noi 
acoperământul Lui şi pierim. 


0 În primii ani ai creştinismului, arhimandritul se numea cel care 
conduce şi răspundea de un număr de mănăstiri. 

0 Matei 5, 3. 

01 Corinteni 10, 12. 

° Coloseni 4, 6. 

0 Este sărat şi nu dă rod, nu produce (ET). 

197. Unuia dintre fraţi i s-a arătat diavolul preschimbat în 
înger de lumină, zicând: Eu sunt Gavriil şi am fost trimis la tine. 
Iar el i-a zis lui: Vezi ca nu cumva să fi fost trimis la altul, căci eu 
nu sunt vrednic. Şi diavolul îndată s-a făcut nevăzut. 

198. Ziceau Părinţii că şi chiar de ţi se arată un înger adevărat, 
nu primi, ci smereşte-te pe tine, zicând: Nu sunt vrednic să văd 
înger, căci trăiesc în păcate. 

199. Ziceau despre un Bătrân că, şezând în chilia sa şi 
luptându-se, a văzut pe draci aievea şi i-a batjocorit. Iar diavolul, 
văzându-se pe sine biruit de Bătrân, venind, i s-a arătat, zicând: Eu 
sunt Hristos! Iar Bătrânul, văzându-l pe el, şi-a închis ochii. Atunci, 
diavolul i-a zis: De ce îţi închizi ochii? Eu sunt, Hristos! şi 
răspunzând, Bătrânul i-a zis: Eu nu vreau să-L văd aici pe Hristos. 
Auzind aceasta, diavolul s-a făcut nevăzut. 

200. Unui alt Bătrân dracii îi ziceau: Vrei să-L vezi pe Hristos? 
Iar el le-a zis: Anatema vouă şi la ceea ce spuneţi! Căci eu cred lui 
Hristos Cel care a zis: De vă va zice cineva: lată, Mesia este aici 
sau dincolo, să nu-l credeţi. Şi îndată s-a făcut nevăzut. 

201. Se povestea despre un Bătrân oarecare că a făcut 
şaptezeci de săptămâni mâncând o dată pe săptămână. Cerea 
descoperire despre un loc din Scriptură, dar Dumnezeu nu i-a 
descoperit. Şi a zis în sinea lui: Dacă atâta osteneală am făcut şi 
nimic nu am reuşit, voi merge, deci, la fratele meu şi-l voi întreba 
pe el. Şi cum a închis poarta să plece, i-a fost trimis un înger al 
Domnului, zicând: Cele şaptezeci de săptămâni pe care le-ai postit 
nu au ajuns la Dumnezeu. Dar când te-ai smerit pe tine, ieşind spre 
fratele tău, am fost trimis să-ţi vestesc acest cuvânt. Şi 
înştiinţându-l de aceasta, îndată s-a îndepărtat de el. 

202. A zis un Bătrân: Dacă cineva va porunci cu frică de 
Dumnezeu şi smerenie fratelui să facă un lucru, cuvântul acela 
care iese pentru Dumnezeu îl face pe frate să se supună şi să 
împlinească ce i s-a poruncit. lar dacă cineva vrea să poruncească 
fratelui nu cu frică de Dumnezeu, ci vrând prin putere să-l 
stăpânească pe el - Dumnezeu, Cel care vede cele ascunse ale 
inimii, nu-l înştiinţează pe acela să asculte. Căci vădită este 
lucrarea făcută pentru Dumnezeu, precum vădită este şi cea făcută 
prin autoritate”. Căci al lui Dumnezeu este lucrul smerit şi cu 


0 Matei 24, 23. 

0 Adică, lucrarea pe care o face cineva exercitând puterea sau 
autoritatea sa de stareţ sau conducător asupra celuilalt. Este una dintre 
cele mai clare exprimări privitoare la adevărata întemeiere a poruncii 
adresate celuilalt. De obicei este vorba despre cei mai mari care 
poruncesc celor mai mici. Prin urmare, una este motivaţia care trimite la 
Dumnezeu şi alta este cea care trimite la propria autoritate pe care ţi-o 

rugăminte, iar cel cu autoritate umple de mânie şi tulburare, 
pentru că este de la cel viclean. 

203. A zis un Bătrân: Vreau mai curând înfrângere cu smerenie 
decât biruinţă cu mândrie. 

204. A zis un Bătrân: Nu dispreţui pe cel de lângă tine. Căci nu 
ştii dacă este în tine sau în el Duhul lui Dumnezeu. lar când zic cel 
de lângă tine, înţeleg pe cel care-ţi slujeşte. 

205. Un frate a întrebat pe un Bătrân, zicând: Dacă voi locui cu 
un frate şi văd lucru dincolo de ceea ce se cuvine, îţi este cu voia 
să vorbesc? A zis Bătrânul: Dacă sunt mai mari ca tine sau de 
aceeaşi vârstă, mai curând să taci şi vei avea odihnă. Căci în 
aceasta te micşorezi pe tine şi te faci fără de grijă. A zis lui fratele: 
Ce voi face, deci, părinte, căci mă tulbură duhurile? A zis Bătrânul: 
Dacă eşti neputincios, aminteşte-le o dată cu cuget smerit. lar 
dacă nu te ascultă, lasă osteneala ta înaintea lui Dumnezeu, adică 
părăseşte-ţi voia proprie. Dar ia aminte să nu te arăţi, pentru ca 
grija ta să se facă după Dumnezeu. Aşa cum văd, însă, este mai 
bine a tăcea, căci aceasta este smerită cugetare. 

206. Un frate s-a întristat împotriva unui alt frate. Şi auzind 
acela, a venit să-i pună metanie. Dar el nici nu i-a deschis poarta. 
Acela a plecat, deci, la un Bătrân şi i-a zis lui lucrul. Şi răspunzând 
Bătrânul, i-a zis: Vezi ca nu cumva să-ţi fi dat dreptate în inima ta, 
căutând vină fratelui tău cum că acela este pricina, iar pe tine 
însuţi să te fi îndreptăţit, şi de aceea nu a fost înştiinţat să-ţi 
deschidă. În plus, îţi spun aceasta: Chiar dacă acela a păcătuit? 
împotriva ta, mergi, pune în inima ta că tu ai păcătuit împotriva lui 
şi îndreptăţeşte astfel pe fratele tău. Şi atunci Dumnezeu îl 
înştiinţează” pe acela să se împace cu tine. Şi încredinţându-se 


dă eventual funcţia sau poziţia ta, sau chiar calităţile firii tale. În original 
este folosit cuvântul avBevria, care se traduce în limba română prin 
autoritate, adică puterea care decurge dintr-o funcţie sau poziţie 
oarecare. 

° Am folosit traducerea exactă a termenului grecesc auapră&vw - a 
păcătui, şi nu a greşi, pentru a arăta că părinţii pustiei folosesc cuvântul 
a păcătui şi cu raportare la Dumnezeu, şi cu raportare la oameni. 

0 Înştiinţarea sau informarea sau atenţionarea omului de către 
Dumnezeu, în chip tainic, numai de El ştiut, în legătură cu un lucru sau 
altul este o realitate frecvent întâlnită în spiritualitatea părinţilor 
pustiului, ca, de altfel, şi în spiritualitatea monahală în general, chiar 
până în ziua de astăzi. Recursul la această înştiinţare din partea lui 
Dumnezeu, indiferent cine ar fi acela şi ce s-ar fi întâmplat în relaţia 
dintre el şi subiectul vorbirii, arată o spiritualitate care nu se epuizează la 
nivel uman, ci îi lasă loc de acţiune lui Dumnezeu. Ne arată iată, că nu 
trebuie epuizate mijloacele de intervenţie între cei doi, ci trebuie 
nădăjduit la intervenţia lui Dumnezeu. Aici intervenţia lui Dumnezeu este 

fratele, a făcut aşa. Şi plecând, a bătut la fratele acela. Şi numai ce 
l-a simţit dinăuntru, acela a pus primul metanie şi deschizându-şi 
braţele, l-a îmbrăţişat din suflet. Şi s-a făcut amândurora multă 
pace. 

207. Ziceau despre unul dintre Părinţi că i-a cerut cu stăruinţă 
lui Dumnezeu timp de şapte ani un dar duhovnicesc şi i-a dat. A 
plecat, deci, la un mare Bătrân şi i-a vestit lui despre harismă. Dar 
Bătrânul acela, auzindu-l, s-a întristat, zicând: Multă osteneală. Şi, 
apoi, i-a zis: Mergi şi fă alţi şapte ani, rugându-l. pe Dumnezeu să 
ridice de la tine harisma, căci nu-ţi este spre folos. Plecând, deci, a 
făcut aşa, până când s-a ridicat de la el darul. 

208. Un frate a întrebat pe un Bătrân, zicând: Ce este sporirea” 
cea după Dumnezeu a omului? A zis Bătrânul: Sporirea omului este 
smerenia. Căci, cât se coboară în smerenie, atât se ridică în 
sporire. 

209. A zis un Bătrân: Sau fugi şi ocoleşte pe oameni, sau 
amăgeşte lumea şi pe oameni făcându-te pe tine însuţi fără de 
minte” în multe. 

210. A zis un Bătrân: Dacă vei zice cuiva iartă-mă, smerindu-te 
pe tine însuţi, îi arzi pe draci. 

211. A zis un Bătrân: Dacă dobândeşti tăcere, să nu te socoteşti 
pe tine însuţi ca izbutind o virtute, ci spune: nevrednic sunt şi 
pentru a vorbi! 

212. A zis un Bătrân: Dacă morarul nu ar pune acoperământ 
peste ochii animalului, atunci acesta s-ar întoarce şi ar mânca 
plata sa. Aşa şi noi, primim prin iconomie acoperăminte de la 
Dumnezeu, ca să nu vedem ceea ce lucrăm bine şi să ne fericim pe 
noi înşine şi pentru aceasta să ne pierdem plata. De aceea suntem 
lăsaţi din când în când pradă gândurilor murdare şi numai pe 
acestea le vedem, ca să ne osândim. Şi aceste gânduri murdare ni 
se fac nouă acoperăminte pentru puţinul bine pe care-l facem. 
Căci, atunci când omul se osândeşte pe sine însuşi, nu va pierde 


determinată de starea lăuntrică a celor doi. Dumnezeu îl înştiinţează pe 
celălalt să-şi schimbe inima şi atitudinea dacă gestul tău este unul sincer, 
cu acoperire în inima ta. Dacă este numai un gest exterior - îi pui 
metanie, de exemplu - dar în inima ta te îndreptăţeşti pe tine însuţi, 
atunci Dumnezeu nu-l înştiinţează pe celălalt. 

9 Filipeni 1, 25. 

0 În original este cuvântul uwp6c, care este antonimul lui oweppov şi 
înseamnă mai curând fără minte, prost sau nebun. Folosit în vocabularul 
biblic, cuvântul este tradus de ediţiile româneşti cu nebun. Posibilă 
trimitere la textul din 1 Corinteni 3, 18: Nimeni să nu se amăgească. 
Dacă i se pare cuiva, între voi, că este înţelept în veacul acesta, să se facă 
nebun, ca să fie înţelept. 

plata sa. 

213. Un Bătrân a fost întrebat ce este smerenia. Şi răspunzând, 
a zis: Smerenia este lucrare mare şi dumnezeiască. lar calea 
smereniei sunt ostenelile trupeşti şi a te avea pe tine mai păcătos 
şi mai prejos decât toţi. Şi a mai zis Bătrânul: Aceasta înseamnă să 
nu iei seama la păcatele străine, ci totdeauna la ale tale şi să te 
rogi lui Dumnezeu neîncetat. 

214. Un frate a întrebat pe un Bătrân, zicând: Spune-mi un 
lucru, ca să-l păzesc şi să trăiesc prin el. Şi a zis Bătrânul: Dacă 
defăimat fiind poţi să duci, aceasta este lucru mare, mai presus 
decât toate virtutile. 

215. A zis un Bătrân: Cel care duce dispreţuirea”, defăimarea” 
şi paguba, acela se poate mântui. 

216. A zis un Bătrân: Să nu ai cunoştinţă cu egumenul, nici să 
mergi des la el. Din aceasta poţi să ai şi îndrăzneală, şi apoi vei 
dori tu însuţi să fii egumen. 

217. Un bărbat sfânt, văzând pe cineva păcătuind, a plâns cu 
amar şi a zis: Acesta astăzi, şi eu sigur mâine. Deci, oricum ar 
păcătui cineva înaintea ta, să nu-l judeci, ci să te socoteşti pe tine 
mai păcătos decât acela. 

218. Un frate oarecare era în obşte şi purta pe umerii săi toate 
sarcinile” fraţilor. Până şi pentru desfrâu se osândea pe sine 
însuşi: Eu am făcut aceasta! Unii dintre fraţi, neştiind fapta lui, au 
început să murmure împotriva lui, zicând: Câte lucruri rele a făcut 
acesta şi nici nu lucrează! lar Avva, cunoscând fapta lui, zicea 
fraţilor: Vreau mai curând o rogojină de la acesta, făcută cu cuget 
smerit, decât pe ale voastre multe, făcute cu mândrie. Vreţi să 
primiţi înştiinţare de la Dumnezeu? Şi a adus trei rogojini ale 
acelora şi o rogojină a fratelui. Şi aprinzând foc, le-a aruncat în el 
şi au ars toate, în afară de rogojina fratelui. Şi văzând aceasta, 
fraţii s-au înfricoşat şi i-au pus aceluia metanie şi l-au avut pe el 
după aceea ca pe un părinte. 

219. Un monah oarecare, fiind rănit de cineva, ţinându-se de 
rană, a pus metanie celui care-l rănise. 

220. A zis un Bătrân: Să nu pui în inima ta învinuire împotriva 
fratelui tău pentru niciun lucru. 

221. A fost întrebat un Bătrân: Cum spun unii că văd vedenie 
de îngeri? Şi a răspuns: Fericit este cel care îşi vede păcatele sale 
totdeauna. 

222. Un Bătrân oarecare era la Iordan şi, intrând în vreme de 


0 Vezi Psalmul 118, 22. 
0 Vezi 2 Corinteni 12, 10. 
0 Posibilă trimitere la Galateni 6, 2. 

arşiţă într-o peşteră, a aflat înăuntru un leu, care a început să 
scrâşnească din dinţi şi să ragă. Şi Bătrânul i-a zis: De ce te 
strâmtorezi? Este un loc care ne încape şi pe mine, şi pe tine. Iar 
dacă nu vrei, scoală-te şi ieşi afară. Şi leul, neputând să ducă 
aceasta, a ieşit. 

223. Un frate a întrebat pe un Bătrân, zicând: De ce, în timp ce 
pun metanie celui care are ceva împotriva mea, îl văd pe acela 
neîmpăcându-se cu mine? Şi i-a zis lui Bătrânul: Spune-mi 
adevărul, nu cumva, în timp ce îi faci lui metanie, îţi faci în inima 
ta dreptate, zicând că el a greşit împotriva ta şi îi ceri iertare 
pentru că aşa este porunca? Şi fratele a zis: Da, aşa este! I-a zis 
lui, deci, Bătrânul: De aceea nu-l înştiinţează Dumnezeu pe acela 
să se împace cu tine, pentru că tu nu-i pui metanie cu conştiinţa că 
tu ai păcătuit împotriva lui, ci mai curând socoteşti că el a păcătuit 
împotriva ta. Ci, aceasta se cuvine: Chiar dacă acela ţi-a păcătuit 
ţie, pune în inima ta că tu eşti cel care a păcătuit împotriva lui şi 
îndreptăţeşte astfel pe fratele tău. Atunci, Dumnezeu va înştiinţa 
pe el să se împace cu tine. Şi i-a povestit lui Bătrânul acest 
exemplu. Erau nişte mireni evlavioşi. Şi înţelegându-se ei, au ieşit 
din lume şi s-au făcut monahi. Şi fiind purtaţi de râvnă multă după 
glasul Evangheliei, dar fiind şi necunoscători, s-au făcut pe ei înşişi 
eunuci pentru Împărăţia Cerurilor”. Şi auzind arhiepiscopul, i-a 
afurisit” pe ei. Ei însă, părându-li-se că au făcut bine, s-au mâniat 
împotriva lui, zicând: Noi ne-am făcut eunuci pe noi înşine pentru 
Împărăţia Cerurilor şi acesta ne-a afurisit? Să mergem să ne 
plângem împotriva lui la arhiepiscopul Ierusalimului. Şi plecând, 
au vestit aceluia totul. Şi arhiepiscopul le-a zis: Şi eu mă separ de 
voi. Şi întristându-se de aceasta au plecat în Antiohia, la 
arhiepiscopul de acolo şi i-au spus cele ale lor. Şi acela i-a afurisit. 
Atunci au zis unii către alţii: Să mergem la Roma, la papă, şi acela 
ne va apăra de aceştia toţi. Venind, deci, la marele arhiepiscop al 
Romei, i-au vestit tot ceea ce le-au făcut ceilalţi arhiepiscopi, 
zicând: Am venit la tine, pentru că tu eşti capul tuturor. Dar şi 
acela le-a zis: Şi eu mă separ de voi şi să fiţi separați. Fiind ei 
nedumeriţi, unii către alţii au zis: Ţin unul cu celălalt, deoarece se 
întâlnesc în sinod. Să mergem, dar, la Epifanie, sfântul lui 
Dumnezeu, episcopul Ciprului, că este proroc şi nu caută la faţa 
omului. Şi cum se apropiau de cetatea acestuia, i s-a descoperit lui 
despre ei. Şi trimițând în întâmpinarea lor, a zis: Nici în cetatea 


0 Adică, s-au castrat. 

° Matei 19, 12. 

0 În original este folosit cuvântul ywpílw, care înseamnă a separa şi 
are conotaţia de a afurisi. Adică arhiepiscopul a impus ca pedeapsă la 
acest păcat greu separarea lor de Biserică, spre înţelepţire. 

aceasta să nu intre. Atunci, venindu-şi ei în sinea lor, au zis: Cu 
adevărat, noi am greşit. Să spunem că aceia pe nedrept ne-au 
afurisit, dar acest proroc? lată, Dumnezeu i-a descoperit lui cele 
despre noi. Şi s-au osândit pe ei înşişi foarte tare pentru lucrul pe 
care l-au făcut. Atunci, văzând Dumnezeu, cunoscătorul inimilor, 
că într-adevăr s-au osândit pe ei înşişi, a înştiinţat pe Epifanie, 
episcopul Ciprului, şi acela de unul singur a trimis să-i aducă. Şi 
după ce i-a mângâiat, i-a primit la împărtăşanie. Şi a scris 
arhiepiscopului Alexandriei: Primeşte-i pe fiii tăi, căci s-au pocâăit 
cu adevărat. 

224. A zis, deci, Bătrânul: Aceasta este vindecarea omului şi 
aceasta vrea Dumnezeu, ca omul să pună greşeala lui asupra sa 
înaintea lui Dumnezeu. 

225. A zis un Bătrân: Vreau mai curând să mă înveţe cineva 
decât să învăţ eu pe altul! 

226. A zis un Bătrân: Evlavia, împreună cu smerita cugetare, 
este bună în toate împrejurările. De pildă, este cineva care 
glumeşte, crezând că are har. Dar, dacă face acest lucru mult 
timp, va fi judecat. În timp ce cel evlavios, care se asigură pe sine 
cu cugetarea smerită, totdeauna este cinstit. 

227. A zis iarăşi că smerenia are putere mai mare decât toată 
stăpânirea. Povestea unul dintre Părinţi că doi episcopi erau unul 
aproape de celălalt şi au avut odată sfadă unul cu altul. Unul era 
bogat şi stăpânitor, iar celălalt era smerit. Şi cel puternic căuta să 
facă rău celuilalt. Şi acela a auzit şi, ştiind ce avea să facă, a zis 
clerului său: Vom birui cu harul lui Dumnezeu. Şi i-au zis: Stăpâne, 
cine poate să-l biruiască pe acesta? Şi zicea: Aveţi răbdare, fiilor, 
şi veţi vedea mila lui Dumnezeu. A aşteptat, deci, şi când avea 
acela prăznuirea sfinţilor mucenici, a luat clerul său şi le-a zis: 
Urmaţi-mi mie şi ce mă vedeţi pe mine făcând, aceea să faceţi şi 
voi şi avem să-l biruim. lar ei ziceau: Oare ce are să facă? Şi 
venind către el, în timp ce trecea cu litania şi toată cetatea era 
adunată, a căzut la picioarele lui, împreună cu tot clerul lui, 
zicând: Iartă-ne, Stăpâne, robii tăi suntem! Iar acela, mirat de ceea 
ce i-a făcut şi, mişcat, pentru că Dumnezeu i-a schimbat inima, a 
căzut şi el la picioarele celuilalt, zicând: Tu eşti Stăpânul şi 
Părintele. Şi de atunci a fost între ei cea mai mare iubire. Şi cel 
smerit zicea clerului său: Nu vă spuneam eu, fiilor, că avem să-l 
biruim prin harul lui Hristos? Şi voi, când aveţi vrăjmăşie faţă de 
cineva, aceasta să faceţi şi veţi birui prin harul Domnului nostru 
lisus Hristos. 

228. A zis un Bătrân: Dacă ne îngrijim de cugetarea smerită nu 
vom mai avea nevoie de pedepse de îndreptare, căci toate cele rele 
se întâmplă din pricina înălţării noastre de sine. Căci dacă 

Apostolului, pentru a nu se înălța pe sine, i-a fost dat un înger al 
satanei” ca să-l lovească peste faţă, cu cât mai mult nouă celor 
care ne înălţăm pe noi înşine ne va fi dat acelaşi satană să ne calce 
în picioare, până ne vom smeri! 

229. Un frate a întrebat pe un bătrân, zicând: Care este 
sporirea monahului? Şi a zis Bătrânul: Smerenia este aceea care-l 
duce pe monah la sporire. 

230. A zis un Bătrân: Cununa monahului este smerenia. Dacă 
se va ocări pe sine monahul în vreun lucru cu multă smerenie şi cu 
dragoste faţă de Dumnezeu, oriunde s-ar afla, va avea odihnă prin 
harul lui Hristos. 

231. Unui Bătrân oarecare, pentru multa smerenie pe care o 
avea, i-a dăruit Dumnezeu darul vederii”. Şi pentru că atunci când 
veneau unii la el Bătrânul cunoştea cele ce ziceau în cugetul lor, s- 
a rugat la Dumnezeu să ridice de la el darul acela. Şi plecând la un 
alt mare Bătrân, l-a rugat pe acela zicând: Pătimeşte împreună cu 
mine ca să se ridice de la mine lucrul acesta. Şi şezând fiecare în 
chilia lui, s-au rugat lui Dumnezeu pentru aceasta. Deci, a venit 
glas Bătrânului care zicea: Iată, ridic darul de la tine, dar când vei 
voi, îl vei avea. 

232. Era odată cineva iubitor de fraţi şi mult iubit, care nu 
gândea răul niciodată. Iar un frate, furând nişte lucruri, le-a adus 
şi le-a încredinţat lui, el neştiind despre ce este vorba. După câteva 
zile, lucrurile au fost recunoscute şi, fiind prins, Bătrânul a pus 
metanie, zicând: lertaţi-mă, mă căiesc. Dar după alte câteva zile a 
venit fratele care furase lucrurile şi a stat de vorbă cu Bătrânul 
căruia îi încredinţase lucrurile, zicându-i: Tu ai furat lucrurile. Şi 
Bătrânul a pus metanie fratelui zicând: lartă-mă! Aşa făcea şi dacă 
vreodată era vinovat vreunul dintre fraţi şi nu recunoştea. Atunci 
el punea metanie, zicând: Eu am făcut greşeala, iertaţi-mă! Atât de 
evlavios era şi de smerit cuviosul, încât niciodată nu a rănit pe 
cineva nici măcar cu cuvântul. 

233. Un anahoret a devenit episcop. Acesta, din evlavie şi 
iubire de linişte, nu certa pe nimeni, răbdând greşelile fiecăruia. 
Economul lui, însă, nu administra cum se cuvine lucrurile Bisericii. 
Şi unii au zis episcopului: De ce nu cerţi pe economul care 
dispreţuieşte astfel lucrul lui? Dar episcopul amâna certarea lui. A 
doua zi au venit la el iarăşi cei care se îndârjiseră împotriva 


02 Corinteni 12, 7. 

° După cum reiese şi din context este vorba despre darul vederii sau 
citirii gândurilor celorlalţi. Acelaşi dar al vederii în duh are ca obiect 
vederea unor lucruri care se află sau se petrec la mare distanţă, mult 
dincolo de orizontul vederii fizice. 

economului. Şi aflând episcopul, s-a ascuns într-un loc anume. Şi 
venind aceia, nu l-au găsit pe episcop. Căutându-l mult şi aflându-l 
în cele din urmă, i-au zis: De ce te ascunzi de noi? Iar el a zis: Ce 
am izbutit în şaizeci de ani, rugându-mă lui Dumnezeu, voi vreţi să- 
mi prădaţi în două zile? 

234. A zis un Bătrân: Dacă se întâmplă între tine şi altcineva 
cuvânt întristător şi acela îşi tăgăduieşte cuvântul, nu-l înverşuna 
spunându-i: Ai zis! Pentru că se va întoarce şi va zice: Da, am zis! 
şi ce-i cu asta? şi se va face mare neînțelegere. Şi a povestit 
aceasta, că doi Bătrâni la Chilii au vorbit cuvânt din Scriptură. Şi 
unul a greşit cuvântul, iar celălalt l-a spus preotului. Şi sculându- 
se preotul, a venit la Bătrânul acela şi i-a zis: Tu ai spus cuvântul 
acesta? Iar el a zis: Da! Şi preotul i-a zis: Dacă vii la biserică, să 
tăgăduieşti că ai zis cuvântul acesta. Venind el la biserică, preotul 
l-a întrebat zicând: Tu ai zis cuvântul acesta? Iar el a zis: Nu! Şi a 
zis celuilalt: Tu ai auzit cuvântul acesta? Acela a tăgăduit şi a pus 
metania. Şi s-a făcut pace mare. 

235. Un frate a chemat odată un alt frate la Schit, zicând: Vino 
la chilie ca să-ţi spăl picioarele. Iar el nu s-a dus. Mai târziu a venit 
la chilia lui şi punându-i metanie, l-a rugat zicând: Vino la chilia 
mea! Şi sculându-se, s-a dus cu el. Şi i-a zis lui fratele: Cum de nu 
ai venit, deşi te-am rugat de multe ori? lar el a zis: Când ai zis 
numai cu cuvântul, nu am primit înştiinţare” să vin, dar când am 
văzut la tine lucrarea monahilor, adică metania”, atunci, 
bucurându-mă, am venit cu tine! 

236. Un frate l-a întrebat pe un Bătrân: Ce să fac pentru că 
slava deşartă mă strâmtorează? A zis lui Bătrânul: Bine faci, căci 
tu ai făcut cerul şi pământul. Şi la acestea fratele, fiind străpuns, a 
pus metanie, zicând: lartă-mă, că nimic din acestea nu am făcut. I- 
a zis lui Bătrânul: Dacă Cel care a făcut acestea a venit în 
smerenie, tu, care eşti tină, pentru ce te semeţeşti în deşert? Deci, 
care este lucrarea ta, nefericitule? 

237. Ziceau despre nişte fraţi că, în timp ce şedeau ei 
împreună, a venit între ei împuţinare sufletească”. Şi plecând unul 


0 Se referă, desigur, la înştiinţarea de sus, de la Dumnezeu. Frecvent 
întâlnim la părinţii patericelor acest recurs la înştiinţarea lui Dumnezeu, 
semn că nu decideau în temeiul propriei judecăţi şi voințe, ci „întrebând” 
pe Dumnezeu, sau deschizându-şi urechile duhovniceşti spre a recepta 
„înştiinţarea” de sus. 

0 În limba greacă există acelaşi cuvânt, petávora, pentru metanie ca 
gest fizic şi pocăință. De aceea, referindu-se la faptul că a venit şi i-a pus 
metanie, înţelege aceasta ca semn de pocăință. 

0 Am tradus cu împuţinare sufletească grecescul pikpowyvyia, 
înțelegând prin aceasta ceea ce am reda printr-un neologism micime 

în chilia lui, nu a putut să se aşeze. Şi venind, a pus metanie 
celuilalt. Şi acela i-a zis: lartă-mă că nici în gând nu mi-a venit că 
ne-am împuţinat sufleteşte. Venind, deci, Avva Avraam a zis Avvei 
Pimen despre aceia. Şi a zis Bătrânul: Unul dintre ei a aflat calea, 
căci a arătat smerenie în lucru. 

238. A zis un Bătrân: Nu are cugetare smerită cel care se 
batjocoreşte pe sine, ci cel care primeşte cu bucurie defăimările şi 
necinstirile de la aproapele. 

239. Era la Chilii un frate. Şi la o astfel de smerenie ajunsese, 
încât aceasta se ruga tot timpul: Doamne, trimite-mi un trăsnet, 
căci, sănătos fiind, nu sunt ascultător faţă de Tine. 

240. Un frate s-a lepădat de lume împreună cu tatăl său după 
trup. Şi stăteau amândoi la o mănăstire. După un anume timp, 
fratele a auzit despre tatăl său că a vindecat pe un bolnav stăpânit 
de draci. Şi plecând, a vestit aceasta unui mare Bătrân, fiind 
întristat şi zicând: Avva, tatăl meu a sporit şi a alungat dracul 
dintr-un frate. lar eu sunt în nepăsare şi nicio sporire nu este în 
mine. A zis lui Bătrânul: Fiule, aceasta nu este sporire, adică a 
scoate draci sau a vindeca bolnavi. Căci nu este omul cel care le 
face pe acestea, ci puterea lui Dumnezeu şi credinţa celui care se 
roagă. Mai mult chiar, mulţi, neînţelegând aceasta, ajungând la 
mândrie din pricina vindecărilor, s-au pierdut. Iar eu spun că, dacă 
omul ajunge la smerenia adevărată, altă sporire mai mare decât 
aceasta nu este, căci nu cade niciodată. Căci cel care odată îşi 
smereşte sufletul până jos, unde ar putea să mai cadă din moment 
ce se culcă pe sine însuşi la pământ? lar semnul unei astfel de 
smerenii este dacă, fiind necinstit, se bucură. 

241. A venit odată un frate încercat de la Schit în Thebaida şi a 
stat în obşte. Şi putem spune că toţi cei din obşte erau bărbaţi 
sfinţi, dintre cei numiţi tavenisioţi. Deci, după ce a rămas puţine 
zile, a zis arhimandritului: Fă-mi rugăciune, Avva, şi slobozeşte- 
mă, căci nu pot să stau aici. lar părintele i-a zis: De ce, fiule? A zis 
fratele: Aici nu este osteneală şi nici plată. Căci părinţii sunt toţi 
nevoitori, iar eu sunt bărbat păcătos şi mă duc acolo unde voi afla 
defăimare şi dispreţuire. Căci acestea sunt care mântuiesc pe omul 
păcătos. Minunându-se, deci, egumenul şi aflând că este lucrător”, 
l-a slobozit, zicând: Mergi, fiule, îmbărbătează-te şi să se 


sufletească. Micimea sufletească, ce se afla la originea judecării celuilalt, 
a supărării pe el, a răcirii de celălalt, în contrast cu mărinimia sau 
generozitatea sufletească, ce se manifestă prin îngăduinţă faţă de 
celălalt, bună dispoziţie, iertare, apropiere. 

0 Aşa erau numiţi călugării care se ocupau cu seriozitate de nevoinţa 
monahală şi păşeau neobosiţi şi nepoticniţi pe drumul sfinţeniei (ET). 

întărească inima ta şi aşteaptă pe Domnul. 

242. A zis un Bătrân: Smerenia de multe ori a mântuit şi fără 
osteneală pe mulţi. Şi stă mărturie pentru aceasta vameşul” şi fiul 
risipitor, care au spus numai puţine cuvinte şi s-au mântuit. 
Ostenelile omului, dacă nu au smerenie, îl pierd pe acesta. Căci 
mulţi prin osteneli mari pe care le-au făcut au ajuns la mândrie, ca 
fariseul”. 

243. Un frate a cercetat pe un Bătrân şi l-a întrebat: Cum eşti, 
părinte? Şi a răspuns Bătrânul: Rău! I-a zis fratele: De ce, Avva? A 
zis Bătrânul: lată, am optsprezece ani de când stau în faţa 
Domnului şi în fiecare zi blestemându-mă pe mine însumi şi zicând: 
Blestemaţi sunt cei care-şi întorc faţa de la poruncile Tale”! şi 
auzind aceasta, fratele a ieşit tare mult folosit de smerenia 
Bătrânului. 

244. A venit odată în Raith un om bogat din ţară străină şi a 
arătat dragoste la fraţi, dăruindu-le câte o monedă. A trimis şi unui 
isihast care şedea acolo într-o chilie. Şi în noaptea aceea a văzut 
Bătrânul un ogor plin de mărăcini şi pe cineva care-i zicea: leşi, 
curăţă ogorul celui care a arătat dragoste. Şi dimineaţă a trimis 
isihastul după cel care-i trimisese moneda din dragoste de Hristos 
şi i-a dat aurul înapoi, zicând: Primeşte-ţi, frate, moneda, căci, nu 
este pentru mine a curăța mărăcini străini. Măcar să-i scot pe ai 
mei. 

245. A zis un Bătrân: Dacă stai în pustie, liniştindu-te, să nu ai 
în sinea ta părerea că faci ceva însemnat, ci mai curând, socoteşte- 
te pe tine ca pe un câine gonit de lume şi legat, pentru că-i muşcă 
şi se dă la oameni. 

246. A zis un Bătrân: Dacă se străduieşte omul mereu să-şi 
mustre şi să-şi certe şi să-şi defăimeze în ascuns sufletul său, îl 
convinge că este mai de necinste şi decât câinii, şi decât fiarele 
sălbatice. Căci acelea nici nu au mâniat pe Făcătorul lor şi nici la 
judecată nu vin. Mai bine, deci, mi-ar fi să nu înviez spre judecată, 
decât să înviez şi să fiu veşnic în iad. 

247. Un frate, tulburat pentru că era strâmtorat de gânduri 
rele, din multă smerenie zicea: Astfel de lucruri gândind, nu am 
măsură? de mântuire. Plecând, deci, către un mare Bătrân, l-a 
rugat să se roage pentru el ca să se uşureze de gândurile lui. Şi 


° Psalmul 26, 14. 

° Luca 18, 10. 

° Luca 15, 11. 

° Luca 18, 10. 

° Psalmul 118, 21. 

° Nu sunt la măsura care să-mi aducă mântuire. 

Bătrânul i-a zis: Nu-ţi este spre folos, fiule! Iar el stăruia, silind pe 
Bătrân. Şi rugându-se acela lui Dumnezeu, a ridicat războiul de la 
fratele şi îndată a căzut în cugetare înaltă şi mândrie. Şi mergând, 
a rugat pe Bătrân să se roage să-i vină din nou gândurile şi 
smerenia pe care o avea înainte. 

248. Un frate a cercetat pe unul din Părinţii din Lavra lui Duka, 
deasupra lerihonului, şi i-a zis: Părinte, cum eşti? Bătrânul a 
răspuns: Rău! A zis fratele: De ce, Avva? Bătrânul a răspuns: lată, 
am treizeci de ani de când, în fiecare zi, stând în faţa lui Dumnezeu 
la rugăciune şi, uneori, blestemându-mă pe mine însumi, zic lui 
Dumnezeu: Să nu Te milostiveşti de toţi cei ce lucrează 
fărădelegea” şi Blestemaţi sunt cei care-şi întorc faţa de la 
poruncile Tale”! Şi iarăşi, minţind în fiecare zi pe Dumnezeu, zic: 
Pierde-vei pe toţi cei care grăiesc minciuna”! Şi aducându-mi 
aminte de răul pe care mi l-a făcut fratele meu, zic lui Dumnezeu: 
Ilartă-ne, precum şi noi iertămO! Şi toată grija având pentru 
mâncare, zic: Că am uitat să-mi mănânc pâinea mea”! Şi dormind 
până dimineaţa, cânt: Sculatu-m-am în miez de noapte din 
aşternutul meu, ca să preamăresc numele Tău’. Străpungere nu 
dobândesc deloc şi zic: Ostenit-am întru suspinul meu” şi lacrimile 
mele mi s-au făcut mie pâine ziua şi noaptea”. Şi în inima mea 
având gând viclean, zic lui Dumnezeu: Cugetul inimii mele înaintea 
Ta este pururea”. Şi neţinând deloc post, zic: Genunchii mei au 
slăbit de post”. Şi, în timp ce mă umplu întru totul de mândrie şi 
dau odihnă trupului meu, mă amăgesc pe mine însumi, cântând: 
Vezi smerenia mea şi osteneala mea şi iartă-mi toate păcatele 
mele”. Şi, nepregătit fiind, zic: Gata este inima mea, Dumnezeule, 
gata este inima mea”! Şi, într-un cuvânt, toată slujba mea şi 
rugăciunea mea se fac mie spre mustrarea şi spre ruşinea mea. Şi 
fratele a zis Bătrânului: Părinte, cred că David a spus toate acestea 
despre sine însuşi. Atunci Bătrânul a suspinat şi a zis: Ce spui, 


° Psalmul 57, 6. 

° Psalmul 118, 21. 
° Psalmul 5, 6. 

° Matei 6, 12. 

° Psalmul 101, 5. 
° Psalmul 118, 62. 
° Psalmul 6, 6. 

0 Psalmul 41, 3. 

° Psalmul 18, 15. 
° Psalmul 108, 23. 
° Psalmul 24, 19. 
° Psalmul 56, 10. 

frate? Adevărat este că dacă nu păzim cele despre care cântăm 
înaintea lui Dumnezeu, mergem spre pierzare. 

249. A zis un Bătrân: Dacă vorbeşti de rău pe fratele tău” şi te 
mustră conştiinţa, mergi, pune-i aceluia metanie şi spune-i: Te-am 
vorbit de rău. Şi asigură-te că nu vei mai fi înşelat iarăşi, căci 
vorbirea de rău este moarte a sufletului. 

250. A zis iarăşi: Dacă auzi despre marile vieţuiri ale Sfinţilor 
Părinţi, încearcă şi tu, chemând numele Domnului ca să te 
întărească în lucrarea pe care încerci să o faci. Şi dacă o duci la 
bun sfârşit, lui Dumnezeu să-l fii recunoscător. Şi dacă nu o duci la 
bun sfârşit, învinovăţeşte-ţi propria slăbiciune şi cunoaşte-ţi 
neputinţa. Şi smereşte-ţi cugetul până în ziua morţii, ca fiind 
neputincios şi sărac şi fără răbdare, mustrându-ţi mereu propriul 
suflet ca pe unul care începe şi nu termină. 

251. A zis iarăşi: Dacă locuieşti în pustie şi vezi că îţi poartă de 
grijă Dumnezeu, să nu se înalțe inima ta, pentru că va ridica 
Dumnezeu ajutorul Său de la tine, ci spune mai bine: Pentru 
nepăsarea şi slăbiciunea mea face Dumnezeu milă cu mine, ca să 
am răbdare şi să nu mă cuprindă acedia. 

252. A zis iarăşi: Dacă începi o nevoinţă şi te moleşeşti, 
încearcă din nou şi să nu încetezi a face aceasta până la moarte. 
Căci omul, unde va fi când îl va ajunge moartea, acolo şi merge, fie 
în nepăsare”, fie în înfrânare”. În fiecare zi şi an şi săptămână 
cercetează-te pe tine însuţi dacă ai sporit în rugăciune, în postire, 
în liniştire, şi mai mult decât toate în smerenie. Căci aceasta este 
adevărata sporire a sufletului, ca zi de zi să fie şi mai smerit, 
zicând: Toţi oamenii sunt mai buni ca mine. Deoarece, fără gândul 
acesta, şi minuni dacă face, şi morţi dacă înviază, omul se află 
departe de Dumnezeu. 

253. A zis iarăşi: Dacă te va lăuda un om în faţa ta, gândeşte-te 
îndată la păcatele tale şi roagă-l zicând: Pentru Domnul, frate, nu 
mă lăuda, că sunt sărman şi nu pot să duc. lar dacă este un om de 
seamă, atunci roagă-te lui Dumnezeu, zicând: Doamne, acoperă-mă 
de lauda şi de vorbele rele ale oamenilor! 

254. A zis iarăşi: Dacă un frate vorbeşte de rău un alt frate în 
faţa ta, vezi să nu te ruşinezi şi să spui: Da, aşa este! Ci, fie să taci, 


° Iacob 4, 11. 

0 Vezi Evrei 2, 3. 

0 A se citi stăpânire de sine, autocontrol, vigilenţă, trezvie, în contrast 
cu moleşeală, lipsa stăpânirii de sine, confuzie, slăbiciune. Păstrăm 
echivalentul exact al originalului, pentru că este vorba despre un termen 
tehnic frecvent folosit eykpăreta, care înseamnă înfrânare. De fapt, 
înfrânarea arată existenţa vigilenţei, a trezviei şi tăriei sufleteşti şi a 
capacităţii de a se stăpâni pe sine. 

fie să-i spui: Eu, frate, sunt osândit şi nu pot să osândesc pe altul. 
Şi te mântuieşti şi pe tine, şi pe acela. 

255. A zis iarăşi: Dacă te îmbolnăveşti şi ceri de la cineva un 
lucru spre trebuinţa ta şi nu-ţi va da, nu te necăji împotriva lui, ci 
mai bine spune aceasta: Dacă eram vrednic să primesc, ar fi 
înştiinţat Dumnezeu pe fratele să-mi dea, arătându-mi dragoste. Să 
cunoşti că trei sunt stările în care primeşte cineva milostenie. 
Asceţii desăvârşiţi nu primesc, în general, cu uşurinţă un lucru de 
la cineva. Cei de mijloc nu spun cuiva să le dea ceva niciodată. lar 
dacă cineva de la sine le dă, primesc ca şi când este trimis de la 
Dumnezeu. lar dacă suntem bolnavi şi nu avem putere să lucrăm 
spre trebuinţa noastră, să cerem cu multă smerenie, osândindu-ne 
pe noi înşine pururea. 

256. A zis iarăşi: Dacă nu ai smerenie duhovnicească sau 
rugăciune duhovnicească, dobândeşte-le pe acestea măcar 
trupeşte. Şi prin cele trupeşti îţi vin şi cele duhovniceşti, altfel te 
osteneşti zadarnic. 

257. A zis iarăşi: Dacă te vor stânjeni pe tine gânduri murdare, 
nu le ascunde, ci îndată spune-le părintelui tău duhovnicesc şi 
ceartă-le. Căci cu cât omul ascunde gândurile sale, cu atât mai 
mult se înmulţesc şi primesc putere. Aşa precum şarpele, care 
dacă iese din cuibul său îndată fuge, la fel şi gândul viclean, fiind 
vădit, îndată se pierde. Şi precum viermele în lemn, aşa şi gândul 
viclean roade nimicitor inima. Cel care îşi arată gândurile sale se 
vindecă degrabă, iar cel care le ascunde este bolnav de mândrie. 
Căci, dacă nu te încrezi în cineva să-i vesteşti războaiele tale, 
acesta este semn că nu ai smerenie. Deoarece cel care are cuget 
smerit pe toţi îi vede sfinţi şi numai pe sine se vede păcătos. 
Totuşi, dacă omul cheamă pe Dumnezeu din toată inima lui şi 
mergând întreabă pe altcineva despre gândurile sale, îi va 
răspunde lui cele de folos acel om sau, mai bine zis, prin omul 


° Textul original foloseşte aici cuvântul ayánn. Contextul ne arată, 
desigur, că este vorba despre ajutor, sprijin, milă. In alt context am 
tradus cu dragoste pentru a păstra originalul şi pentru a menţine nuanţa: 
ajutor sau milă arătată ca iubire sau din iubire. In cele din urmă, orice 
lucru este determinat şi se identifică în fond cu motivaţia interioară ce-l 
determină, îl susţine şi-l conduce la finalizare. Milostenia în cazul nostru 
este motivată, susţinută şi finalizată de dragostea pentru fratele. De 
aceea, Părinţii nu au ezitat s-o numească pur şi simplu dragoste. În limba 
română, am păstrat termenul agapă, limitându-l la masa pe care o face 
cineva din dragoste pentru cineva sau pentru pomenirea din dragoste a 
cuiva. Ar fi fost bine dacă s-ar fi păstrat acest cuvânt cu referire la 
milostenie şi la orice gest de manifestare şi exprimare a iubirii şi să fi 
putut atunci să spunem agapă la orice gest de dragoste către aproapele. 


PATERICUL MARE 
acela Dumnezeu Însuşi, Cel care a deschis gura asinului lui 
ValaamO, chiar dacă cel care a fost întrebat este nevrednic şi 
păcătos. 

258. A zis iarăşi: Dacă eşti ţinut la agapă şi te vor pune în locul 
cel mai din urmă, să nu cârtească gândul tău, ci să zici: Nici 
pentru aici nu eram vrednic. Căci aceasta îţi zic ţie că niciun necaz 
nu vine omului decât de sus de la Dumnezeu, spre încercare şi 
pentru păcatele sale. Şi cel care nu le primeşte aşa, nu crede că 
Dumnezeu este judecător drept. 

259. A zis iarăşi: Dacă un gând de mândrie te necăjeşte, spune 
demonului ceea ce a spus Dumnezeu: Cel ce se înalţă pe sine se va 
smerit. Căci dacă nu încetezi să-mi spui că sunt bun, mă conving 
că sunt străin de Dumnezeu. Căci celor mândri Domnul le stă 
împotrivă0. 

260. Un Bătrân oarecare zicea: În ţinutul nostru, se adunau 
într-un timp Bătrânii unii cu alţii spre a se folosi. Şi ridicându-se 
unul dintre ei, şi luând perna mică care era aşezată pe scaunul lui,, 
a pus-o pe umerii săi. Şi ţinând-o cu amândouă mâinile, stătea în 
mijlocul tuturor privind spre răsărit şi se ruga zicând: 
Dumnezeule, miluieşte-mă! Şi îşi răspundea sieşi, zicând: Dacă 
vrei să te miluiesc, pune jos ceea ce ţii pe umeri şi te voi milui! şi 
iarăşi zicea: Dumnezeule, miluieşte-mă! Şi îşi răspundea sieşi: Ți- 
am spus, pune jos ceea ce ţii şi te voi milui! Şi după ce a făcut 
aceasta mult timp, s-a aşezat. Şi i-au zis Părinţii: Spune-ne nouă, 
ce este ceea ce ai făcut? Şi a zis către ei: Perna pe care am tinut-o 
pe umerii mei este voia mea. Şi rugam pe Dumnezeu ca să mă 
miluiască împreună cu ea şi mi-a zis: Lasă jos ceea ce ţii şi te voi 
milui. Şi noi, deci, a zis, dacă voim să fim miluiţi de Dumnezeu, să 
lăsăm voia proprie şi vom primi milă. 

261. A fost întrebat un Bătrân: Ce este smerenia? Iar el a zis: 
Dacă îţi păcătuieşte fratele tău şi tu îl ierţi înainte ca acela să-ţi 


° Valaam, profetul mincinos, a fost chemat de regele moabiţilor, Balac, 
ca să-i blesteme pe evreii care năvăliseră cu conducătorul lor, Moise, în 
ţinuturile lor. Când Valaam s-a pornit să meargă spre Balac cu intenţia 
să-i blesteme pe israeliți, Dumnezeu a trimis pe un înger care i-a 
împiedicat măgarul să înainteze, de aceea Valaam l-a bătut. Măgarul, 
văzând pe îngerul lui Dumnezeu, a şezut la pământ având deasupra lui pe 
Valaam care s-a mâniat şi a bătut măgarul cu toiagul pentru a treia oară, 
(versetul 27). Dumnezeu a deschis gura măgarului şi i-a zis lui Valaam: 
Ce ţi-am făcut de m-ai lovit a treia oară? (versetul 28); Numeri, cap. 22 
ş.a. Vezi 2 Petru 2, 15-17 şi Apocalipsa 2, 14 (ET). 

° Matei 23, 12. 

0 Pilde 3, 34. 


DESPRE SMERITA CUGETARE 


pună metanie”. 

262. A zis un Bătrân: În orice ispită, nu învinovăţi pe un alt om, 
ci pe tine însuţi, zicând: Pentru păcatele mele mi se întâmplă 
acestea. 

263. A fost întrebat un Bătrân: Care este sporirea omului”? Şi 
el a răspuns: Smerenia! Altă sporire nu este. Căci cu cât coboară 
mai mult în smerenie, cu atât urcă mai mult în înălţime. 

264. A fost întrebat un Bătrân: Cum dobândeşte sufletul 
smerenia? Şi el a răspuns: Dacă se îngrijeşte numai de relele sale. 

265. A povestit unul dintre Părinţi o pildă despre cugetarea 
smerită, cum că cedrii au zis trestiilor: Cum de voi, slabe fiind şi 
neputincioase, nu vă frângeţi iarna, iar noi, atât de mari fiind, ne 
frângem şi uneori suntem smulşi din rădăcină. Şi au răspuns 
trestiile: Noi, când vine iarna şi suflă vânturile, ne aplecăm 
împreună cu vântul într-o parte şi în alta şi de aceea nu ne 
frângem. lar voi, pentru că staţi împotriva vânturilor, sunteţi în 
primejdie. Şi zicea Bătrânul că trebuie să trecem cu vederea când 
se întâmplă să fim ocărâţi şi să nu lăsăm loc mâniei şi să nu ne 
împotrivim şi să cădem în gânduri şi lucruri nepotrivite. 


Sfârşitul tratatului despre smerita cugetare 


0 Cele patru apoftegme 261-264 le întâlnim cu mici diferenţe la 
numerele 186, 187, 208 şi 177. 
° Sporirea sau creşterea, sau propăşirea, sau progresul omului. 

2 CAPITOLUL XVI 
DESPRE A NU RĂSPUNDE RĂULUI CU RĂU 


1. Au cercetat nişte frați pe Avva Antonie şi i-au zis: Spune-ne 
cuvânt, cum să ne mântuim. Bătrânul le-a zis lor: Ați auzit 
Scriptura? Nu vă spune bine? Iar ei au zis: Şi de la tine vrem să 
auzim, părinte. Iar Bătrânul le-a zis: Zice Evanghelia: Dacă cineva 
te loveşte pe obrazul drept, întoarce-l şi pe celălalt”. Iar ei au zis: 
Nu putem să facem aceasta. A zis lor Bătrânul: Dacă aceasta nu 
puteţi să faceţi, înduraţi măcar o palmă. Au zis lui: Nici aceasta nu 
putem. A zis Bătrânul: Dacă nici aceasta nu puteţi, măcar nu daţi 
în locul celor ce aţi primit”. Şi au zis: Nici aceasta nu putem. A zis, 
deci, Bătrânul ucenicului său: Fă-le lor puţină fiertură că sunt 
neputincioşi. Dacă aceasta nu puteţi, iar aceea nu vreţi, ce să vă 
fac? De rugăciuni este nevoie. 


0 Matei 5, 39. 
Romani 12, 17. 

2. Ziceau despre Avva Ghelasie că avea o carte în piele care 
preţuia optsprezece monede. Cuprindea şi vechiul Testament, şi 
Noul Testament, scris în întregime, şi stătea în biserică, pentru ca 
să citească cel care voia dintre fraţi. Venind un frate străin, a 
cercetat pe Bătrân. Şi cum a văzut cartea, şi-a dorit-o şi, furând-o, 
a plecat. Iar Bătrânul nu s-a dus după el ca să-l prindă, cu toate că 
şi-a dat seama. Şi aflând pe cineva care voia să o cumpere, a cerut 
preţul de şaisprezece monede. Iar cel care voia să o cumpere a zis: 
Dă-mi-o mai întâi să o încerc şi astfel îţi voi da preţul ei. Şi luând-o 
a dus-o la Avva Ghelasie să o încerce, spunându-i suma pe care a 
zis-o vânzătorul. Iar Bătrânul a zis: S-o cumperi. Căci este bună şi 
face preţul pe care ţi l-a spus, şi venind omul acela, a spus 
vânzătorului alte lucruri, nu aşa cum i-a spus lui Bătrânul, zicând: 
lată, am arătat-o Avvei Ghelasie şi mi-a spus că este mult şi nu 
valorează preţul pe care l-ai zis. Acela, auzind, i-a zis: Nimic 
altceva nu ţi-a zis Bătrânul? A zis lui: Nu! Atunci i-a zis: nu vreau 
să o mai vând. Şi fiind străpuns a venit la Bătrân căindu-se şi 
rugându-l să o primească înapoi. Dar Bătrânul nu voia să o 
primească. Atunci fratele i-a zis lui: Dacă nu o primeşti, nu am 
linişte. Bătrânul i-a zis: Dacă nu ai odihnă, iată o primesc. Şi a 
rămas fratele acela cu el până la săvârşirea lui, folosindu-se de 
lucrarea Bătrânului. 

3. Avva Euprâpie furat fiind, îi ajuta pe cei care-l furau. Aceia 
au luat toate lucrurile dinăuntru, dar au lăsat toiagul. Văzându-l 
Avva Euprepie, s-a întristat şi luând toiagul a alergat după ei, 
voind să-l dea acelora, şi pentru că ei nu au voit să-l primească, 
temându-se să nu se întâmple ceva, întâlnind pe unii care 
călătoreau pe aceeaşi cale, i-a rugat stăruitor să ia toiagul şi să-l 
dea acelora. 

4. A zis Avva Zenon: Cel care vrea ca Dumnezeu să audă 
rugăciunea lui, când se ridică şi îşi întinde mâinile sale spre 
Dumnezeu, înainte de orice şi înainte de însuşi sufletul său să se 
roage din suflet pentru vrăjmaşii lui. Şi pentru o astfel de izbândă, 
orice va ruga pe Dumnezeu, îl va asculta. 

5. Au venit odată peste Avva Theodor trei hoţi. Şi doi îl ţineau 
pe el, iar unul căra lucrurile lui. Şi, după ce au dus cărţile, voiau 
să-i ia şi levitonul, dar Bătrânul a zis: Pe acesta lăsaţi-l! Ei, însă, nu 
voiau. lar el, mişcându-şi mâinile, i-a aruncat pe amândoi. Văzând 
aceasta, s-au înfricoşat. lar Bătrânul le-a zis: Nu vă temeţi deloc. 
Faceţi din acestea patru părţi, luaţi trei din ele şi lăsaţi una. Şi a 
făcut aşa pentru ca să-şi ia partea sa, adică levitonul pentru 
slujbele din biserică. 

6. În timp ce stătea odată Avva Ioan Kolov6s în faţa bisericii, l- 
au înconjurat fraţii şi îi spuneau gândurile lor. Şi văzându-l unul 

dintre Bătrâni şi fiind luptat de pizmă, a zis: Găleata ta, Ioane, este 
plină de otrăvuri. Şi Avva loan i-a zis: Aşa este, Avva. Şi aceasta ai 
zis pentru că vezi numai cele dinafară. Dacă ai fi văzut şi cele 
dinăuntru, ce ai fi zis? 

7. Ziceau despre Avva Isidor, preotul Schitului, că, dacă cineva 
avea un frate neputincios sau nepăsător sau hulitor şi voia să-l 
scoată afară, el zicea: Aduceţi-l aici! Îl lua la el şi prin îndelunga- 
răbdare îl mântuia”. 

8. A zis Avva Pimen despre Avva Isidor că, atunci când vorbea 
către fraţi în biserică, numai acest cuvânt zicea: Fraților, iertaţi şi 
vi se va ierta”. 

9. Ziceau despre Avva loan Persul că răufăcătorilor care 
veneau peste el le aducea vasul şi le cerea stăruitor să le spele 
picioarele. Şi aceia se ruşinau şi începeau să se căiască. 

10. Ziceau despre Ioan Tebeul cel Mic, ucenic al Avvei Ammoe, 
că a făcut doisprezece ani slujind pe Bătrân când era bolnav. Şi 
după ce-l slujea, se aşeza pe o rogojină. Şi Bătrânul arăta nepăsare 
faţă de el. Şi, deşi se ostenea cu multe, niciodată nu i-a zis: Să te 
mântuieşti! lar când avea să se săvârşească şi Bătrânii stăteau în 
jurul lui, a ţinut mâna aceluia şi a zis: Să te mântuieşti! Să te 
mântuieşti! Să te mântuieşti! Şi l-a dat pe el Bătrânilor, zicând: 
Acesta este înger, nu este om. 

11. Ziceau despre Avva Longhin că au învinuit odată pe unul 
dintre ucenicii săi, ca să-l alunge. Venind cei de pe lângă Avva 
Theodor, i-au zis: Avva, auzim despre fratele acesta nişte lucruri. 
Şi dacă porunceşti, îl luăm de la tine şi îţi aducem un frate bun. Iar 
Bătrânul le-a zis: Eu nu-l alung, căci mă odihneşte. Şi cum a auzit 
pricina, Bătrânul a zis: Vai mie, că venim aici să devenim îngeri şi 
devenim necuvântătoare, animale necurate. 

12. Avva Macarie cel din Egipt a aflat un om care avea un 


° Originalul foloseşte verbul owlew, care înseamnă a mântui, dar nu 
numai cu sensul teologic şi eshatologic, al mântuirii, ci şi cu sensul de a 
scăpa sau salva pe cineva dintr-o situaţie negativă, dintr-un rău sau dintr- 
o robie patimă, boală, păcat etc. Şi a-l recupera, aşezându-l pe traiectoria 
sănătoasă. În fond, starea de sănătate optimală a omului este atunci când 
acesta se aşază pe calea lui Dumnezeu, a credinţei, a vieţuirii în 
perspectiva veşniciei. Prin urmare, orice obstacol sau accident care-l 
împiedică pe om să înainteze, fie chiar şi în viaţa aceasta pământească, 
poate fi socotit şi un obstacol în calea mântuirii finale, eshatologice. Este 
motivul pentru care păstrăm traducerea prin a se mântui chiar şi în 
contextul în care sensul imediat ar fi cel de a scăpa sau a fi salvat. De 
altfel, este important să păstrăm şi în limba română multitudinea de 
sensuri pe care verbul o are în limba greacă (CC). 

° Matei 6, 14. 

animal şi care i-a furat lucrurile lui. Şi înfăţişându-se hoţului ca un 
străin, au încărcat împreună asinul şi cu multă linişte mergea 
înaintea aceluia, zicând: Nimic nu am adus în lume şi este vădit că 
nici să scoatem ceva nu putem”. Domnul a dat. Aşa cum a vrut El, 
aşa s-a şi făcut. Binecuvântat este Domnul pentru toate”. 

13. Ziceau despre Avva Macarie că în timp ce lipsea el, a intrat 
un hoţ în chilia lui. Întorcându-se el la chilie, l-a aflat pe hoţ 
încărcându-şi cămila cu lucrurile lui. Iar el, intrând în chilie, lua 
din lucruri şi încărca împreună cu hoţul cămila. Şi după ce a 
încărcat-o, hoţul a început să bată cămila să se scoale şi nu se 
ridica. Văzând Avva Macarie că nu se ridica, intrând în chilie, a 
găsit o sapă mică şi scoţând-o afară a pus-o pe cămilă, zicând: 
Frate, pe aceasta o cerea cămila. Şi lovind-o Bătrânul cu piciorul, a 
zis: Scoală-te! Şi îndată s-a sculat şi a plecat încet pentru cuvântul 
lui. Dar iarăşi s-a aşezat şi nu s-a mai sculat, până când nu au 
descărcat toate lucrurile. Şi aşa a plecat. 

14. Făcându-se odată întrunire la Schit, voind Părinţii să-l 
încerce pe Avva Moise, l-au batjocorit, zicând: Ce vine şi acest 
arap în mijlocul nostru? Iar el auzind a tăcut. După ce s-au slobozit 
aceştia, i-au zis: Avva, cu adevărat, nu te-ai tulburat? Iar el le-a zis: 
M-am tulburat, dar nu am vorbit. 

15. Povestea despre Avva Mâtie Avva Isaac, ucenicul lui - 
amândoi au devenit episcopi - că mai întâi a zidit Bătrânul 
mănăstire la Heraklios şi, când a plecat de acolo, a mers în alt loc 
şi a zidit acolo din nou. Şi prin lucrarea diavolului s-a aflat un frate 
vrăjmăşindu-l şi strâmtorându-l pe acesta. Şi sculându-se Bătrânul, 
a plecat în satul său unde şi-a făcut mănăstire şi s-a închis pe sine 
în ea’. Şi după un timp au mers Bătrânii locului de unde plecase şi 
au luat cu ei şi pe fratele care îi făcuse acestuia supărare şi au 
venit la el să-l roage să se întoarcă la mănăstirea lui. Şi cum s-au 
apropiat de locul unde era Avva Sorie, şi-au lăsat mantiile la el 
precum şi pe fratele care avea supărare. Şi bătând, Bătrânul a pus 
o scăriţă şi s-a uitat pe deasupra şi, cunoscându-i, le-a zis: Unde 
sunt mantiile voastre? Iar ei au zis: lată, acolo, împreună cu fratele 
cutare. Şi cum a auzit numele fratelui care-l supărase, Bătrânul, de 
bucurie, a luat o secure şi a stricat poarta şi a ieşit alergând spre 
locul unde era fratele. Şi i-a pus primul metanie aceluia şi l-a 
îmbrăţişat. Şi l-a adus în chilia sa. Şi timp de trei zile îi bucura pe 
ei şi era şi el împreună cu ei, deşi nu avea obiceiul să facă aceasta. 
Şi ridicându-se, a mers cu ei. Şi după acestea a devenit episcop, 


0 1 Timotei 6, 7. 
0 Iov 1,21. 
0 Trăia acolo ca un zăvorât. 

căci era şi făcător de minuni. Şi pe ucenicul lui, pe Avva Isaac, l-a 
făcut episcop Fericitul Chiril. 

16. Paisie, fratele Avvei Pimen, avea legătură cu cineva din 
afara chiliei lui, iar Avva Pimen nu voia. Şi sculându-se, a plecat la 
Avva Ammonâ şi i-a zis: Paisie, fratele meu, are legătură cu cineva 
şi nu mă odihneşte lucrul. I-a zis Avva Ammonâ: Pimen, încă 
trăieşti? Mergi şi stai în chilia ta şi pune-ţi în inima ta că ai deja un 
an de când eşti în mormânt. 

17. A zis Avva Pimen: Orice osteneală ar veni asupra ta, 
biruirea ei este să taci. 

18. A zis iarăşi: Răutatea nu desfiinţează nicidecum răutatea. 
Ci, dacă cineva îţi face rău, fă-i bine aceluia, pentru ca prin facerea 
de bine să desfiinţezi răutatea. 

19. A auzit Avva Pimen despre cineva care mânca o dată la şase 
zile, deoarece se mânia. Şi Bătrânul a zis: A învăţat să ducă cele 
şase zile şi nu a învăţat să-şi alunge mânia. 

20. Fericitul Pior, lucrând la seceriş la cineva, i-a amintit că are 
de luat plată. Şi deoarece acela tot amâna, s-a întors la mănăstire. 
Când a venit din nou vremea, după ce a secerat la acela şi a lucrat 
cu bună voie, fără ca să-i dea ceva, s-a întors la mănăstirea sa. Şi 
când s-a împlinit al treilea an, săvârşind lucrarea obişnuită, 
Bătrânul a plecat fără să primească nimic. Şi rânduind Domnul 
încercare casei lui, acela a adus plata la mănăstire şi umbla să-l 
caute pe sfânt. Şi îndată ce l-a găsit a căzut la picioarele lui şi 
dându-i plata, a zis: Mie mi-a plătit Domnul. Iar pe el l-a trimis să 
dea banii preotului la biserică. 

21. Avva Pavel Cosmitul” şi Timotei, fratele lui, şedeau la Schit. 
Şi în multe feluri se întâmpla ceartă între ei. Şi a zis Avva Pavel: 
Până când vom sta aşa? A zis Avva Timotei: Arată dragoste şi când 
vin asupra ta, poartă-mă în spate” cu răbdare şi când vei veni tu 
asupra mea, te voi purta eu. Şi făcând aşa, au avut odihnă restul 
zilelor lor. 

22. Un frate nedreptăţit de un alt frate a venit la Avva Sisoe şi 
i-a zis: Am fost nedreptăţit de un frate şi vreau să mi se facă 
dreptate. Iar Bătrânul l-a rugat, zicând: Nu, fiule, ci mai bine lasă 
lui Dumnezeu cele ale dreptăţii. Iar el zicea: Nu voi înceta până îmi 
voi face dreptate. Şi a zis iarăşi Bătrânul: Să ne rugăm, frate! Şi 
ridicându-se, Bătrânul a zis: Dumnezeule, nu mai avem nevoie să 


0 Aşa se numeau fraţii care aveau slujirea să se ocupe de ogorul 
mănăstirii. 

0 În sens figurat, evident. Posibil ecou al cuvântului Sf. Pavel din 
Galateni 6, 2: Purtaţi-vă sarcinile unii altora şi aşa veţi împlini legea lui 
Hristos. 

Te îngrijeşti de noi. Căci noi ne facem nouă înşine dreptate. 
Aceasta, deci, auzind fratele, a căzut la picioarele Bătrânului, 
zicând: Nu mă mai judec cu fratele. lartă-mă, Avva. 

23. Despre Spiridon, ce să spunem? Atâta cuvioşie a fost în 
viaţa acestui păstor, încât l-a învrednicit pe acesta să devină şi 
păstor de oameni într-una din cetăţile Ciprului, pe nume 
Trimitunda”. Pe acesta a căzut sorţul episcopiei, dar, pentru multa 
lipsă de mândrie, împreună cu episcopia păştea şi oile. Şi odată, la 
miezul nopţii, venind hoţii pe furiş asupra stânei oilor, cercetau 
cum să fure oile. lar Dumnezeu, Cel care păzeşte pe păstor, a 
scăpat şi oile. Căci hoţii au fost legaţi în stână de o putere 
nevăzută. Şi când s-a făcut dimineaţă, păstorul a venit la oi. Şi cum 
i-a găsit având mâinile legate la spate, a înţeles ce s-a întâmplat. Şi 
rugându-se, i-a dezlegat pe hoţi, dându-le multe sfaturi şi 
îndemnându-i să se străduiască să trăiască mai bine din agoniseală 
cinstită decât din cea nedreaptă. Şi dăruindu-le un berbec, i-a 
slobozit. Şi vorbind în glumă, a zis: Ca să nu se vadă că aţi 
privegheat degeaba. 

24. A venit odată un frate din Libia la Avva Siluan, în Muntele 
Panevo, şi i-a zis: Avva, am un vrăjmaş care mi-a făcut multe rele. 
Căci chiar şi ogorul meu când eram în lume mi l-a luat cu forţa şi 
de multe ori a venit peste mine să-mi facă rău şi acum a trimis 
vrăjitori ca să-mi facă nedreptăţi. Şi vreau să-l dau pe mâna 
cârmuitorului. A zis lui Bătrânul: Cum te odihneşte, fiule, aşa să 
faci. A zis fratele: Fireşte, dacă va fi pedepsit, mult se va folosi 
sufletul lui. A zis Bătrânul: Cum ţi se pare, fiule, aşa să faci! Şi a 
zis fratele Bătrânului: Ridică-te, părinte, să facem rugăciune şi să 
plec la cârmuitor. Şi Bătrânul s-a sculat. Şi zicând Tatăl nostru, 
când au ajuns să spună Și ne iartă nouă greşelile noastre precum 
şi noi iertăm celor care ne greşesc nouă!, Bătrânul a zis: Şi nu ne 
ierta nouă greşelile noastre, precum nici noi nu iertăm celor care 
ne greşesc nouă. Şi fratele a zis Bătrânului: Nu aşa, părinte! Iar 
Bătrânul a zis: Dar cum, fiule? Fireşte, dacă vrei să pleci la 
cârmuitor ca să-ţi facă dreptate, Siluan altă rugăciune nu-ţi face. 
Şi, punând metanie, fratele l-a iertat pe vrăjmaşul lui. 

25. Un frate a făcut dublură la o cheie şi deschidea chilia unuia 
dintre Bătrâni şi îi lua banii. Şi Bătrânul a scris pe o hârtie, 
zicându-i: Frate, oricine ai fi, arată dragoste şi lasă-mi jumătate 
spre trebuinţa mea. Şi, făcând monedele în două părţi, a lăsat şi 
hârtia. lar acela, intrând iarăşi, a rupt hârtia şi a luat tot. Apoi, 


° 'Trimithus, Trimithusa, Tremethusa sau Tremethuosia a fost un orăşel 
în eparhia Larnaca, unde se afla reşedinţa episcopală a Sfântului 
Spiridon, şi a supravieţuit până în secolul al zecelea (ET). 

după doi ani, i-a venit sfârşitul şi sufletul lui nu ieşea. Atunci a 
chemat pe Bătrân şi i-a zis: Roagă-te pentru mine, părinte! Eu 
eram cel care îţi fura banii. Şi a zis Bătrânul: Şi de ce nu mi-ai 
spus mai degrabă? Şi rugându-se acesta, şi-a dat duhul. 

26. Un altul, a fost dat la mucenicie de către slujnica sa. Şi pe 
când mergea să-şi dea sfârşitul, a văzut pe slujnica sa, care-l 
vânduse. Şi luând inelul de aur pe care-l purta, i l-a dat, zicând: Îţi 
mulţumesc pentru că te-ai făcut mie pricină a atâtor şi a unor 
astfel de bunătăţi. 

27. Cineva, văzând pe un iubitor de osteneală” purtând un mort 
pe targă, i-a zis: Pe morţi îi porţi? Mergi şi poartă-i0 pe cei vii! 

28. Ziceau despre un monah că, cu cât cineva îl defăima sau se 
făcea că-l stârneşte, cu atât mai mult monahul fugea către el, 
zicând că cei asemenea lui se fac pricini de multe izbânzi celor 
nevoitori. lar cei care-i fericesc le rătăcesc şi tulbură sufletul. Căci 
scris este: Cei care vă fericesc, vă rătăcesc 

29. Au venit odată hoţii la mănăstirea unui Bătrân oarecare şi i- 
au zis: Toate lucrurile din chilia ta am venit să le luăm. lar ela zis: 
Luaţi câte credeţi voi, fiilor! Au luat, deci, câte au găsit în chilie şi 
au plecat. Au uitat, însă, un săculeţ, care era agăţat acolo. Iar 
Bătrânul, luându-l, a alergat în urma lor, strigând şi zicând: Fiilor, 
luaţi ce aţi uitat în chilia voastră”. Iar ei, minunându-se de lipsa de 
răutate a Bătrânului, au dus înapoi la locul lor toate lucrurile în 
chilie şi, căindu-se, au zis unii către alţii: Cu adevărat om al lui 
Dumnezeu este acesta. 

30. Un frate a cercetat pe un Bătrân care şedea în loc pustiu şi 
a găsit în afară de mănăstire nişte copii care păşteau oile şi 
vorbeau cuvinte necuviincioase. Şi, după ce i-a încredinţat 
Bătrânului gândurile sale şi s-a folosit de cunoştinţă Bătrânul, i-a 
zis: Cum îi îngădui, Avva, pe copii şi nu le porunceşti să nu mai 
facă lucruri necuviincioase? Şi a zis Bătrânul: Fireşte, frate, am 
zile când vreau să le poruncesc şi mă cert pe mine, zicând: Dacă 
acest puţin nu poţi să duci, cum vei putea duce ispitele care vor 


° Filoponii, adică iubitorii de osteneală, se numeau cei care făceau 
parte din grupele voluntare ale creştinilor consacraţi, care făceau fapte 
filantropice (ET). 

0 În original este verbul Baotáw, care înseamnă a purta, şi cu sensul 
propriu, şi cu cel figurat. Şi în apoftegma noastră avem cele două sensuri. 
De la sensul fizic, autorul trimite la sensul figurat, acela de a răbda pe 
cineva, de a duce pe cineva în spate la modul figurat. Sensul este, deci: 
Pe cei morţi îi duci în spate? Du-i pe cei vii! 

° Isaia 3, 12. 

° Există şi varianta de text: noastră (Codicele 454 are nuwv) (ET). Are 
sens însă şi cu voastră, chiar mai mult. 

veni asupra ta? De aceea nu le spun nimic acelora, ca să mi se facă 
obicei să pot purta cele care vor veni. 

31. Ziceau despre un frate care era vecin cu un mare Bătrân, 
că intra în chilia aceluia şi fura. Bătrânul vedea, dar nu-l certa, ci 
lucra mai mult, zicând că poate fratele are trebuinţă. Şi avea multă 
strâmtorare Bătrânul pentru a-şi asigura pâinea sa. Şi când era să 
se săvârşească Bătrânul, l-au înconjurat fraţii. Şi văzând el pe cel 
care-l fura, a zis: Apropie-te de mine! Şi i-a sărutat mâinile zicând: 
Mulţumesc mâinilor acestora, pentru că prin ele merg în Împărăţia 
Cerurilor. lar el, fiind străpuns şi pocăindu-se, s-a făcut şi el 
monah încercat din faptele pe care le-a văzut la marele Bătrân. 

32. Zicea unul dintre Bătrâni: Am auzit de la nişte sfinţi că sunt 
tineri care îndrumă pe alţii în viaţă. Şi povestea aşa: Era un Bătrân 
beţiv. Şi el lucra în fiecare zi o rogojină pe care o vindea în sat şi 
bea preţul ei. Mai târziu a venit un frate şi a rămas cu el şi lucra şi 
el o rogojină. Bătrânul lua şi rogojina fratelui, o vindea şi bea 
preţul amândurora, iar fratelui îi aducea seara puţină pâine. Şi 
făcând aceasta timp de trei ani, fratele nu i-a zis niciodată nimic. 
Dar, după aceea, a zis fratele în sinea lui: Iată, sunt gol şi pâinea 
mea o mănânc cu greutate. Mă voi ridica, deci, şi voi merge de 
aici! Dar iarăşi se gândea în sine, zicând: Unde am să merg? Voi 
mai sta. Căci eu pentru Dumnezeu stau în obşte. Şi îndată s-a 
arătat lui un înger, zicând: Nicidecum să nu pleci, deoarece mâine 
voi veni la tine. Şi în ziua aceea fratele l-a rugat pe Bătrân, zicând: 
Nicidecum să nu pleci, căci astăzi vin ai mei să mă ia. Cum a venit, 
deci, ceasul Bătrânului să plece, i-a zis: Nu vin astăzi, fiule, căci au 
întârziat. Iar el a zis: Da, Avva, vor veni, negreşit! Şi, în timp ce 
vorbea cu el, a adormit. lar Bătrânul, plângând, zicea: Vai mie, 
fiule, că de mulţi ani trăiesc în nepăsare, iar tu în puţin timp ţi-ai 
mântuit sufletul în răbdare. Şi de atunci, Bătrânul s-a înţelepţit şi a 
devenit monah încercat. 

33. Povesteau Bătrânii despre un alt Bătrân că avea un frate 
mai tânăr care locuia împreună cu el. Şi l-a văzut pe acesta făcând 
un lucru care nu-i era de folos şi i-a zis: Niciodată să nu mai faci 
lucrul acesta! Dar nu l-a ascultat. Şi, după neascultarea aceasta, 
Bătrânul nu-i mai purta de grijă, aruncând asupra lui răspunderea 
pentru greşeală. Iar tânărul, închizând uşa chiliei în care erau 
pâinile, l-a lăsat pe Bătrân flămând vreme de treisprezece zile. Dar 
Bătrânul nu i-a zis unde eşti sau unde te duci afară? Şi avea 
Bătrânul un vecin care, cum înţelegea că tânărul întârzia, făcea 
puţină fiertură şi-i dădea peste gard şi-l ruga să guste. Şi, dacă îl 
întreba pe Bătrân: De ce întârzie tânărul?, Bătrânul zicea: Când va 
putea, va veni. 

34. Povesteau unii că nişte filosofi au vrut odată să-i pună la 

încercare pe monahi. Deci trecea pe acolo un monah bine îmbrăcat 
şi i-au zis: Ei, tu, vino aici! lar monahul, mâniindu-se, i-a ocărât. A 
trecut şi un alt monah din Libia şi i-au zis: Ei, tu, monahule, 
călugăr rău, vino aici! Monahul s-a dus cu sârguinţă, iar ei i-au dat 
o palmă. Şi el a întors şi obrazul celălalt. Iar ei îndată s-au ridicat 
şi i s-au închinat, zicând: Cu adevărat, iată un monah! Şi aşezându- 
l în mijlocul lor, l-au întrebat, zicând: Ce faceţi voi mai mult decât 
noi în pustie? Postiţi? Şi noi postim! Privegheaţi? Şi noi priveghem! 
Ce faceţi voi, facem şi noi. Deci, ce faceţi mai mult stând în pustie? 
Şi Bătrânul le-a zis: Nădăjduim în harul lui Dumnezeu şi ne păzim 
mintea. lar ei au zis: Aceasta noi nu putem păzi! Şi folosindu-se, l- 
au slobozit. 

35. Erau doi monahi care locuiau în acelaşi loc; şi i-a cercetat 
pe ei un mare Bătrân. Şi vrând să-i pună la încercare, a luat 
toiagul şi a început să strice legumele unuia. Şi văzând fratele, s-a 
ascuns. Şi când mai rămăsese o rădăcină, a zis Bătrânului: Avva, 
dacă vrei, las-o pe aceasta, ca să o fierb şi să gustăm împreună. Şi 
Bătrânul a pus metanie fratelui, zicând: Pentru că la răutate nu ai 
răspuns cu răutate, Duhul Sfânt S-a odihnit peste tine, frate. 

36. Un Bătrân oarecare a prins hoţii, în Schit, golindu-i chilia şi 
le-a zis: Grăbiţi-vă înainte să vină fraţii şi să mă împiedice a împlini 
porunca lui Hristos, care zice: De la cel care ia lucrurile tale, nu 
cere înapoi”. 

37. A zis un Bătrân: Dacă auzi despre cineva că te urăşte şi te 
vorbeşte de rău, trimite-i sau dă-i o mică binecuvântare, după 
puterea ta, ca să ai îndrăzneală să zici în ceasul judecății: /artă-ne, 
Stăpâne, datoriile noastre, precum şi noi iertăm datornicilor 
noştrt. 

38. Nişte fraţi care mergeau pe cale s-au rătăcit şi au întrebat 
pe cineva ca să afle drumul. Aceia însă erau răufăcători şi i-au 
rătăcit în locuri pustii. Şi unul dintre ei i-a urmărit ca să-i 
jefuiască. Şi cum le dăduse poruncă să treacă printr-un râu, când 
au început să treacă dincolo, un crocodil s-a repezit asupra 
hoţului. Dar robul lui Dumnezeu nu a stat nepăsător, ci a strigat la 
răufăcător, atrăgându-i atenţia asupra năpustirii fiarei. Şi scăpând 
acela, i-a mulţumit şi s-a minunat de iubirea lui. 

39. Povestea unul dintre Părinţii egipteni: Odată m-am gândit 
să mă înstrăinez şi, urcând într-o corabie, am ajuns la Atena. Şi pe 
când mă apropiam să intru în oraş, am văzut un monah bătrân, 
bine îmbrăcat, care avea un săculeţ mic babilonian legat şi fugea. 


° Luca 6, 35. 
° Traducerea literală a cererii: Şi ne iartă nouă greşelile noastre, 
precum şi noi iertăm greşiţilor noştri! din Tatăl nostru (Matei 6, 12). 

Şi alţii fugeau în urma lui. Şi cum a intrat în oraş, l-au întâmpinat 
mulţime multă şi l-au târât la teatru. Şi am întrebat pe cineva: Cine 
este acela? Şi mi-a răspuns: Acesta este dintre elini, cel mai mare 
dintre filosofi, şi s-a făcut creştin. Şi a făcut mănăstire, apoi s-a 
făcut monah. Şi după cincisprezece ani a venit în oraş şi de aceea 
alergăm după el, ca să auzim ce zice. Şi m-am dus şi eu cu ei. Şi 
cum au venit cârmuitorii, l-au rugat, zicând: Spune-ne nouă ce ai 
de spus! Şi el a zis: Nu este neam sub cer ca cel al creştinilor. Şi 
nu este tagmă ca tagma monahilor. Dar numai un lucru este care-i 
vatămă, anume că diavolul aduce între ei pomenirea răului, ca să 
spună: Mi-a zis... Şi eu i-am zis...; iar ei, măcar că au înaintea lor 
necurăţiile lor, nu le văd pe acestea. Deci, auzind acestea toţi, 
după ce l-au lăudat mult, au plecat. 

40. A zis unul dintre Părinţi: Dacă te ocărăşte cineva, 
binecuvântează-l0. Dacă primeşte, va fi bine pentru amândoi. Dacă 
nu primeşte, acela va primi de la Dumnezeu ocara, iar tu 
binecuvântarea. 

41. A zis un Bătrân: Dacă cineva îşi aminteşte de cel care l-a 
supărat sau l-a necinstit, sau l-a vorbit de rău, sau l-a păgubit, este 
dator să-l poarte în minte ca pe un vindecător trimis de Hristos şi 
se cuvine să-l aibă ca pe un binefăcător. Pentru că supărarea este 
a sufletului bolnav. Că, dacă nu erai bolnav, nu ai fi suferit. Şi se 
cuvine să te bucuri cu fratele tău, că prin el cunoşti boala ta, şi să 
te rogi pentru el ca pentru un medicament vindecător trimis de 
lisus. lar dacă te superi pe el, este ca şi când ai zice împotriva lui 
lisus: Nu vreau să primesc medicamentele Tale, ci vreau să 
putrezesc cu rănile mele. 

42. A zis iarăşi: Cel care vrea să se vindece de rănile cele grele 
ale sufletului pentru a scăpa de boală trebuie să rabde cele făcute 
de doctor. Căci nici cel care suferă trupeşte nu are plăcere când i 
se taie ceva sau i se arde, sau ia ceva curăţitor, ci îşi aduce aminte 
de acestea cu întristare. Dar se înduplecă pe sine însuşi că fără 
acestea este cu neputinţă să scape de boală. Şi rabdă cele date de 
doctor, ştiind că prin puţina întristare va scăpa de o boală 
îndelungată. Fier înroşit al lui Hristos este cel care te necinsteşte 
sau te vorbeşte de rău, pentru că te scapă de slavă deşartă. 
Medicament curăţitor al lui lisus este cel care îţi aduce pagubă, 
pentru că te scapă de lăcomie. Cel care fuge de ispita cea spre 
folos fuge de viaţa veşnică. Ce i-a adus Sfântului Ştefan aşa o slavă 
ca aceea pe care a dobândit-o prin cei care-l ucideau cu pietre? 

43. A zis iarăşi: Eu nu-i osândesc pe cei care mă învinovăţesc, 
ci îi numesc binefăcătorii mei. Şi nu mă lepăd de Doctorul 


0 1 Corinteni 4, 12. 

sufletelor Care îmi dă medicamentul necinstirii pentru sufletul 
meu iubitor de slavă deşartă. 

44. A zis iarăşi: Crucea lui Hristos o vedem şi citim despre 
pătimirile Lui, iar noi nicio ocară nu răbdăm. 

45. A zis un Bătrân că în timpul marelui Isidor, preotul 
Schitului, era un frate diacon, pe care l-a făcut preot pentru 
virtutea lui, ca să-i urmeze aceluia după moarte. Dar el nu s-a atins 
de preoţie din evlavie, ci a rămas slujind ca diacon. Aceasta, deci, 
prin vicleşugul vrăjmaşului, a pricinuit pizmă unuia dintre Bătrâni. 
Şi fiind toţi în biserică pentru sinaxă”, plecând acela, a pus cartea 
sa în chilia fratelui. Şi venind, a vestit Avvei Isidor că cineva dintre 
fraţi i-a furat cartea. Şi s-a mirat Avva Isidor, zicând că niciodată 
nu s-a întâmplat aşa ceva în Schit. I-a zis, deci, Bătrânul care 
pusese cartea: Trimite doi dintre Părinţi împreună cu mine ca să 
cercetăm chiliile. Şi plecând ei, Bătrânul i-a dus la chiliile celorlalţi 
şi la urmă la chilia fratelui. Şi au găsit acolo cartea şi au adus-o 
preotului în biserică. Şi fratele a făcut metanie Avvei Isidor în faţa 
întregului popor, zicând preotului: Am păcătuit, dă-mi canon. Şi i-a 
dat canon să nu se împărtăşească trei săptămâni. Şi venind la 
fiecare slujbă în biserică, punea metanie în faţa întregului popor, 
zicând: lertaţi-mă, că am păcătuit. Şi după trei săptămâni a fost 
primit la împărtăşanie. Şi îndată Bătrânul care-l defăimase s-a 
îndrăcit şi a început să mărturisească, zicând: Am defăimat pe 
robul lui Dumnezeu. Şi făcându-se rugăciune de către toată 
Biserica pentru el, nu s-a vindecat. Atunci marele Isidor a zis 
fratelui în faţa tuturor: Roagă-te pentru el, căci tu ai fost defăimat. 
Şi dacă nu se vindecă prin tine, nu se mai vindecă. Şi rugându-se 
acela, îndată s-a vindecat Bătrânul. 

46. Cineva a fost făcut patriarh în cetatea numită Theupole”. Şi 
acesta era milostiv, cu multă dragoste faţă de păcătoşi, milos şi 
iubitor de oameni. Odată, unul dintre secretarii lui, furându-i pe 
ascuns aurul şi temându-se, a fugit şi s-a dus în Thebaida 
Egiptului. În timp ce rătăcea el încoace şi încolo, l-au întâlnit 
barbarii din Egipt, cei care sunt mai sălbatici şi mai cruzi decât 
fiarele sălbatice şi l-au dus în cele mai îndepărtate locuri ale 
ținutului lor. Şi aflând dumnezeiescul arhiepiscop Alexandru, l-a 
răscumpărat pe acela, rob fiind, cu optzeci şi cinci de monede de 
aur. Şi venind el înapoi, patriarhul a fost atât de milos cu el, 


0 Cuvântul sinaxă reproduce originalul şi înseamnă adunare în acelaşi 
loc. Este folosit aici pentru a numi adunarea monahilor în biserică pentru 
Dumnezeiasca Liturghie. 

° Theupole s-a numit Antiohia Siriei în timpul lui Iustinian. 

° Alexandru I, arhiepiscopul Antiohiei (413-420). 

iubitor de oameni şi bun, încât unul dintre locuitorii cetăţii a spus 
că nimic nu este mai folositor decât a păcătui faţă de Patriarhul 
acelei cetăţi. 


Sfârşitul tratatului despre a nu răspunde răului cu rău. 

CAPITOLUL 
XVII 


DESPRE DRAGOSTE 


1. A zis Avva Antonie: Eu nu mă mai tem de Dumnezeu, ci Îl 
iubesc, căci iubirea aruncă afară frica”. 

2. A zis iarăşi: De la aproapele este viaţa şi moartea”. Căci dacă 
vom câştiga pe fratele, pe Dumnezeu câştigăm. Şi dacă smintim pe 
aproapele, lui Hristos li păcătuim. 

3. Ziceau că unul dintre Bătrâni a cerut lui Dumnezeu să-i vadă 
pe Părinţi”. Şi i-a văzut pe ei, fără Avva Antonie. A zis, deci, celui 
care i-a arătat: Unde este Avva Antonie? Iar acela i-a zis: În locul 
unde este Dumnezeu, acolo este. 

4. A zis Avva Agaton: Niciodată nu am adormit având ceva 
împotriva cuiva şi nici nu am lăsat pe cineva să adoarmă având 
ceva împotriva mea, după puterea mea. 

5. Acelaşi a zis: Niciodată nu am dat milostenie aşa, simplu, ci a 
da şi a lua mi-au fost mie iubire, gândind că folosul fratelui meu 
îmi este lucrare aducătoare de rod. 

6. Zicea Avva Iosif unor fraţi care vorbeau despre iubire: Noi 
nu ştim ce este iubirea. Şi a zis despre Avva Agaton că avea un 
foarfece mic de tăiat pomii şi a venit la el un frate şi l-a lăudat. Şi 


° Ioan 4, 18. 
01 Ioan 3, 14. 
0 Să-i vadă pe Părinţii plecaţi la Domnul! 

nu l-a lăsat pe acela să plece până nu a luat foarfecele. 

7. Zicea Avva Agaton: Dacă ar fi cu putinţă să găsesc un lepros, 
să-i dau trupul meu şi să-l iau pe-al lui, aş face-o cu bucurie, căci 
aceasta este dragostea desăvârşită! 

8. Ziceau iarăşi despre acelaşi că, venind odată în oraş să 
vândă nişte lucruri, a aflat un om străin în piaţă, bolnav şi părăsit, 
neavând pe nimeni să-l îngrijească. Şi a rămas Bătrânul cu el, 
luând o chilie cu chirie. Şi din lucrul mâinilor plătea chiria, iar ce 
rămânea cheltuia cu ce era de trebuinţă bolnavului. Şi a rămas cu 
el patru luni, până când bolnavul s-a vindecat. Şi aşa Bătrânul s-a 
întors la chilia lui cu pace. 

9. Se povestea despre Avva Agaton că se străduia să 
împlinească toate poruncile. Şi, dacă trecea cu barca, el ţinea 
primul vâsla. Şi când îl cerceta vreun frate, îndată după rugăciune 
punea mâna la masă. Căci era plin de iubirea lui Dumnezeu. 

10. A intrat odată Avva Agaton în cetate ca să vândă nişte 

lucruri şi a aflat pe cineva plin de lepră lângă drum. Atunci 
leprosul i-a zis: Unde mergi? lar Avva Agaton i-a zis: În cetate ca 
să vând nişte lucruri. A zis lui: Arată dragoste şi du-mă şi pe mine 
acolo. Şi, purtându-l în spate, l-a adus în cetate. Şi acela i-a zis: 
Unde vinzi lucrurile, acolo să mă aşezi şi pe mine. Şi a făcut aşa. Şi 
când vindea un lucru, leprosul îi zicea: Cu cât l-ai vândut? şi el 
zicea: Cu atât. Şi îi zicea: 
Cumpără-mi dulciuri. Şi îi cumpăra. Şi iarăşi vindea un lucru şi 
zicea: Pe acesta cu cât l-ai vândut? Şi zicea: Cu atât. Şi acela zicea: 
Cumpără-mi cutare. Şi îi cumpăra. După ce a vândut toate 
lucrurile şi voia să plece, leprosul i-a zis: Pleci? Şi i-a zis: Da. Iar el 
a zis: Arată iarăşi dragoste şi du-mă acolo unde m-ai găsit. Şi, 
purtându-l în spate, l-a dus la locul lui. lar acela i-a zis: 
Binecuvântat să fii de Domnul, Agaton, în cer şi pe pământ. Şi 
ridicându-şi ochii, nu a mai văzut pe nimeni. Căci era înger al 
Domnului care venise să-l pună la încercare. 

11. Avva Ammun Nitriotul a cercetat pe Avva Antonie şi i-a zis: 
Eu mă ostenesc mai mult decât tine şi cum de numele tău s-a mărit 
între oameni mai mult decât al meu? A zis Avva Antonie: Pentru că 
eu iubesc pe Dumnezeu mai mult decât tine. 

12. Era la Chilii un Bătrân cu numele Apolo. Şi, dacă venea 
cineva la el să-i ceară să facă orice lucru, mergea cu bucurie, 
zicând: Împreună cu Hristos am să lucrez astăzi pentru sufletul 
meu. Căci aceasta este plata zilei. 

13. A zis Avva Isaia: Iubirea este vorbire stăruitoare către 
Dumnezeu împreună cu mulţumire neîncetată. De mulţumire se 

bucură Dumnezeu căci este semn al odihnei” sufletului. 

14. A zis Avva Theodor al Enatului: Când eram mai tânăr, 
stăteam în pustie. Am plecat, odată, la cuptorul de pâine să fac 
două pâini şi am aflat acolo pe un frate care voia să facă pâine şi 
nu avea pe cineva să-i dea o mână de ajutor. Eu le-am lăsat pe ale 
mele şi i-am dat lui o mână de ajutor. Cum am terminat, a venit un 
alt frate şi iarăşi am dat şi aceluia o mână de ajutor şi i-am făcut 
pâinile. Şi a venit apoi un al treilea şi am făcut la fel. Şi aşa am 
făcut cu fiecare din cei care au venit. Şi am făcut şase pâini. La 
urmă am făcut şi pâinile mele, când au încetat să mai vină alţii. 

15. Urcând odată Avva loan Colovos de la Schit, împreună cu 
alţi fraţi, călăuza lor s-a rătăcit, căci era noapte. Şi au zis fraţii 
Avvei loan: Ce vom face, părinte, că fratele a rătăcit calea? Să nu 
cumva să murim rătăciţi! A zis lor Bătrânul: Dacă îi spunem, se 
întristează şi se ruşinează. lată, mă voi face eu însumi bolnav şi voi 
zice că nu pot să mai merg înainte, ci voi rămâne aici până 
dimineaţă. Şi a făcut aşa. lar ceilalţi au zis: Nici noi nu mai 
mergem, ci stăm cu tine. Şi au stat până dimineaţă şi pe fratele nu 
l-au smintit. 

16. Zicea Avva Ioan Colovos: Nu este cu putinţă să zideşti casa 
de sus în jos, ci de la temelie spre cele de sus. Şi l-au întrebat: Ce 
înseamnă cuvântul acesta? Iar el le-a zis: Temelia este aproapele. 
Dacă îl dobândeşti” pe acesta, tu te foloseşti primul. Căci de acesta 
se leagă toate poruncile lui Hristos. 

17. Ziceau despre Avva loan că unei tinere oarecare i s-au 
săvârşit părinţii şi a rămas orfană. Numele ei era Taisia’. Deci s-a 
gândit ea să facă din casa ei casă de oaspeţi spre folosul Părinților 
din Schit. Şi a rămas astfel destul timp, primind oaspeţi şi slujindu- 
i pe Părinţi. După un timp, cheltuind tot ceea ce avea, a început să 
ducă lipsă. Deci, s-au alăturat ei oameni necuviincioşi şi aceştia au 
schimbat-o pe ea de la scopul cel după Dumnezeu. Şi a început să 


° Cuvântul odihnă este folosit foarte mult în vocabularul părinţilor 
Patericului, ca, de altfel, şi în cel al părinţilor niptici şi al monahilor 
dintotdeauna, înţelegându-se prin el starea de linişte, pace şi de 
neagitare oferită de simţământul că se află în adevăr şi pe calea cea 
bună, că este în voia lui Dumnezeu şi pe cale împlinirii voii lui Dumnezeu. 

° Un posibil ecou al cuvintelor Sf. Apostol Pavel: Cu iudeii am fost ca 
un iudeu, ca să dobândesc pe iudei; cu cei de sub lege, ca unul de sub 
lege, deşi eu nu sunt sub lege, ca să dobândesc pe cei de sub lege; (1 
Corinteni 9, 20). 

° Matei 22, 40. 

0 În codicele 108 apare Paisia, în timp ce în codicele 127 este amintită 
Taisia. În cărţile bisericeşti este consemnată Taisia şi pomenirea ei se 
prăznuieşte la 8 octombrie (ET). 

ducă o viaţă rea, încât a ajuns până la desfrânare. Auzind Părinţii, 
s-au întristat foarte tare şi, chemând pe Avva loan Colovos, i-au 
zis: Am auzit despre sora aceea că duce o viaţă rea. Şi ea, când 
putea, a arătat multă dragoste faţă de noi. lar acum şi noi vrem să- 
i arătăm dragoste şi să o ajutăm. Osteneşte-te, deci, către ea şi, 
după înţelepciunea pe care ţi-a dat-o Dumnezeu, rânduieşte cele 
legate de ea. A venit, deci, Avva loan la ea şi a zis bătrânei 
portăriţe: Anunţă-mă la stăpâna ta! Aceea însă l-a alungat, zicând: 
Voi aţi mâncat de la început bunurile ei şi acum este deja săracă. A 
zis ei Avva loan: Spune-i că am să-i fiu de mare folos. Şi slugile ei, 
zâmbind cu înţeles, i-au zis: Ce ai tu să-i dai, de vrei să o 
întâlneşti? Iar el a răspuns zicând: De unde ştiţi voi ce am eu să-i 
dau? Plecând, deci, bătrâna, i-a zis stăpânei despre el. Şi i-a zis 
tânăra: Aceşti monahi mereu trec pe lângă Marea Roşie şi găsesc 
mărgăritare. Deci, s-a împodobit pe sine şi i-a zis: Vrei să îl aduci 
la mine? Şi cum a urcat, aceea a apucat să se aşeze în pat. Şi 
venind Avva loan, s-a aşezat aproape de ea. Şi privind-o în faţă i-a 
zis: De ce L-ai lepădat pe lisus ca să ajungi la această stare? lar 
ea, auzind, a îngheţat toată. Şi plecându-şi capul în jos, Avva Ioan 
a început să plângă cu putere. A zis lui aceea: Avva, de ce plângi? 
Ridicându-şi capul, iarăşi s-a aplecat plângând şi i-a zis: Văd cum 
satana joacă pe chipul tău şi să nu plâng? lar ea, auzind, i-a zis: 
Este pocăință, Avva? A zis: Da! A zis lui: la-mă unde vrei! A zis ei: 
Să mergem! Şi ea s-a sculat şi l-a urmat. Şi Avva loan a luat seama 
că nu a poruncit nimic şi nici nu a vorbit despre casa ei şi s-a 
minunat. Şi când a ajuns în pustie, se făcuse seară. Şi făcându-i din 
nisip o mică perniţă aceleia, făcându-şi şi sieşi, la mică distanţă, şi 
însemnând-o cu semnul Crucii, i-a zis: Dormi aici! Şi, după ce şi-a 
făcut rugăciunile, s-a culcat şi el. lar pe la miezul nopţii, trezindu- 
se, a văzut o cale luminoasă de la cer sprijinindu-se pe ea. Şi a 
văzut pe îngerii lui Dumnezeu purtând sus sufletul ei. Sculându-se, 
deci, şi apropiindu-se de ea, i-a împins puţin piciorul. Când a văzut 
că a murit, s-a aruncat pe sine cu faţa la pământ, rugându-se lui 
Dumnezeu. Şi a auzit spunându-i-se că un ceas de pocăință a ei a 
fost mai primit decât pocăinţa îndelungată a multora, care nu 
arată însă o astfel de pocăință fierbinte. 

18. A zis Avva loan că Părintele nostru Avva Antonie a zis: 
Niciodată nu am socotit să pun interesul meu înaintea folosului 
fratelui meu. 

19. A venit Avva Ilarion din Palestina la munte, la Avva Antonie. 
Şi i-a zis Avva Antonie: Bine ai venit, luceafăr ce răsare dimineaţa! 
Şi i-a zis Avva Ilarion: Pace ţie, stâlp de foc, care luminează lumea 
întreagă! 

20. A venit unul dintre Bătrâni la Avva Lot la o mică baltă din 

Arsenoie şi l-a rugat pe acesta pentru o chilie. Şi el i-a dat. Iar 
Bătrânul era bolnav şi Avva Lot l-a odihnit. Şi dacă îl cercetau unii 
pe Avva Lot, îi făcea pe ei să-l cerceteze şi pe Bătrânul bolnav. Şi 
acela a început să le spună cuvinte ale lui Origen. Şi s-a necăjit 
Avva Lot, zicând ca nu cumva să creadă Părinţii că şi ei sunt la fel. 
Şi ca să-l scoată din acel loc, se temea, pentru poruncă”. Şi 
sculându-se Avva Lot, a venit la Avva Arsenie şi i-a povestit despre 
Bătrân. Şi i-a zis Avva Arsenie: Să nu-l alungi, ci spune-i aceasta: 
Iată, să mănânci din cele ale lui Dumnezeu şi să bei cât vrei, numai 
acest cuvânt să nu-l mai vorbeşti. Şi, dacă vrea, se va îndrepta, iar 
dacă nu vrea să se îndrepte, de la sine te va ruga să plece din locul 
acela şi nu va fi de la tine pricina. Plecând Avva Lot, a făcut aşa. Şi 
Bătrânul, cum a auzit acestea, nu a voit să se îndrepte, dar a 
început să-l roage, zicând: Pentru Domnul, trimiteţi-mă pe mine de 
aici, că nu pot să duc pustia. Şi sculându-se, a ieşit, fiind petrecut 
cu dragoste. 

21. Zicea Avva Petru despre Avva Macarie că, ducându-se 
odată la un anahoret şi aflându-l pe acela bolnav, l-a cercetat ce ar 
vrea să mănânce, căci în chilia lui nu era nimic. Şi zicându-i că ar 
vrea susan, acel curajos nu a pregetat să meargă în cetatea 
Alexandriei şi să-i aducă fratelui neputincios. Şi lucru minunat este 
că nimănui nu s-a făcut cunoscută întâmplarea. 

22. În Egipt era un Bătrân oarecare înainte de a veni cei din 
jurul Avvei Pimen. Şi avea cunoştinţă şi multă cinstire. Când au 
urcat, deci, cei din jurul Avvei Pimen de la Schit, oamenii l-au lăsat 
pe acela şi au venit la Avva Pimen, iar acesta se necăjea. Şi a zis 
fraţilor lui: Ce să facem acestui mare Bătrân, că oamenii ne-au 
adus strâmtorare, părăsindu-l pe Bătrân şi dându-ne atenţie nouă, 
care suntem nimic. Cum am putea, deci, să aducem îndreptare 
Bătrânului? Şi a zis lor: Faceţi puţină mâncare, luaţi şi un urcior 
de vin, să mergem la el şi să gustăm ceva împreună. Poate aşa vom 
putea să-i aducem mângâiere. Au luat, deci, mâncărurile şi au 
plecat. Şi cum au bătut la poartă, a auzit ucenicul lui şi a întrebat: 
Cine sunteţi? Iar ei au zis: Spune-i avvei: Pimen este şi vrea să fie 
binecuvântat de tine! Şi vestindu-i aceasta, el i-a răspuns, zicând: 
Mergi, nu sunt fără treabă! lar ei au făcut răbdare în arşiţă, 
zicând: Nu plecăm dacă nu ne învrednicim să ne primească 
Bătrânul. lar Bătrânul, văzând smerenia lor şi răbdarea, fiind 
străpuns, le-a deschis. Şi intrând, au gustat ceva împreună cu el. 
Şi, în timp ce mâncau ei, el zicea: Cu adevărat, nu sunt numai cele 
ce am auzit despre voi, ci am văzut însutit mai multe în fapta 


0 Să nu încalce porunca! Este vorba despre porunca ospitalităţii şi a 
iubirii faţă de străini! 

voastră. Şi s-a făcut prietenul lor din ziua aceea. 

23. A zis Avva Pimen: Dacă cerceta cineva pe Avva loan 
Colovos, acesta îi dădea aceluia dragostea despre care vorbeşte 
apostolul“: Dragostea îndelung rabdă, dragostea este binevoitoare. 

24. A zis iarăşi: Dragoste mai mare ca aceasta nu este, adică 
să-şi dea cineva sufletul pentru aproapele său?! Căci, dacă va auzi 
cineva cuvânt de întristare, putând şi el să spună la fel, se luptă 
însă şi nu spune; sau dacă va fi nedreptăţit şi duce aceasta fără să 
întoarcă înapoi aceluia, un astfel de om pune sufletul lui pentru 
aproapele. 

25. Un frate a întrebat pe Avva Pimen, zicând: Am găsit un loc 
care are toată odihna pentru fraţi. Este cu voia ta să zidesc acolo? 
Şi a răspuns Bătrânul: Unde nu faci rău fratelui tău, acolo să stai. 

26. Un frate a întrebat pe Avva Pimen: Dacă un frate are să-mi 
dea câteva numii, este cu voia ta să-l întreb? A zis lui Bătrânul: 
Întreabă-l o singură dată! A zis lui fratele: Ce să fac, deci, că nu 
pot să-mi stăpânesc gândul. A zis lui Bătrânul: Lasă gândul tău să 
crape, numai pe fratele tău să nu-l strâmtorezi. 

27. Ziceau despre Avva Pimen că şedea în Schit cu doi fraţi ai 
săi. Şi cel mai tânăr îi necăjea. Şi a zis celuilalt frate: Ne oboseşte 
fratele acesta mai mic. Ridică-te, să mergem de aici. Şi ieşind, l-au 
lăsat pe acela. Dar cum a văzut acela că ei întârziau, i-a zărit pe ei 
îndepărtându-se mult şi a început să fugă în urma lor strigând. A 
zis Avva Pimen: Să aşteptăm pe fratele că se istoveşte. Deci, când 
a ajuns la ei, a pus metanie, zicând: Unde mergeţi şi mă lăsaţi 
singur? A zis lui Bătrânul: Pentru că ne strâmtorezi pe noi, de 
aceea noi plecăm. lar el le-a zis: Da, da! Unde vreţi, să ne ducem 
împreună. Şi văzând Bătrânul lipsa lui de răutate, a zis celuilalt 
frate: Să ne întoarcem, frate! Căci nu face acestea pentru că vrea, 
ci diavolul este cel care face acestea în el. Şi întorcându-se, au 
venit la locul lor. 

28. S-a întâmplat odată că Avva Pamvo călătorea împreună cu 
fraţii în părţile Egiptului. Şi văzând oameni şezând, le-a zis lor: 
Ridicaţi-vă şi salutaţi pe monahi ca să fiţi binecuvântaţi, căci 
aceştia continuu vorbesc lui Dumnezeu şi gurile lor sunt sfinte. 

29. Ziceau despre Avva Pafnutie că nu bea degrabă vin. Şi 
călătorind odată, a dat peste o ceată de tâlhari şi i-a aflat pe ei 
bând vin. Iar căpetenia tâlharilor îl cunoştea pe el şi ştia că nu bea 
vin. Şi văzându-l doborât de mare osteneală, a umplut un pahar de 
vin, luând şi sabia în mână, şi a zis Bătrânului: Dacă nu bei, te voi 
omori. Şi cunoscând Bătrânul că vrea să facă voia lui Dumnezeu, 


0 1 Corinteni 13, 4. 
0 Ioan 15, 13; 1 loan 3, 16. 

voind să-l câştige pe acela, a luat şi a băut. Şi căpetenia tâlharilor 
s-a căit, zicând: lartă-mă, Avva, că te-am strâmtorat. Şi i-a zis 
Bătrânul: Cred că Dumnezeu pentru acest pahar va face cu tine 
milă şi în acest veac, şi în veacul ce va să vină. I-a zis lui căpetenia 
tâlharilor: Cred lui Dumnezeu că de acum nu voi mai face rău 
nimănui. Şi a câştigat toată ceata tâlharilor, lăsând voia lui pentru 
Domnul. 

30. Au venit odată saracinii şi au luat tot ce aveau Avva Sisoe şi 
fratele lui. Şi ieşind ei în pustie ca să găsească ceva de mâncare, 
Bătrânul a găsit o balegă de cămilă. Şi zgândărind în ea, a aflat 
seminţe de orz. A mâncat un bob şi altul îl ţinea în mână. Şi venind 
fratele lui, l-a găsit mâncând şi i-a zis: Aceasta este dragoste? Ai 
găsit ceva de mâncare şi mănânci singur? Nu m-ai chemat şi pe 
mine? Şi a zis Avva Sisoe: Nu te-am nedreptăţit, frate. Iată, partea 
ta am păstrat-o în mână. 

31. Ziceau despre Avva Siluan că şedea închis în chilie, având 
puţin năut, pe care îl făcuse în o sută de grămăjoare. Şi iată un om 
a venit din Egipt, având un asin încărcat cu pâine. Şi bătând la 
chilia lui, a lăsat acolo pâinile. Luând, deci, Bătrânul grămăjoarele, 
le-a încărcat pe măgar şi l-a slobozit. 

32. A zis Avva Iperihie: Izbăveşte pe aproapele de păcate fără 
ocară, pe cât îţi stă în putere. Căci Dumnezeu pe cei care se întorc 
nu-i leapădă”. Nici cuvânt de răutate şi viclenie să nu înnopteze în 
inima ta împotriva fratelui tău, ca să poţi spune: Și ne iartă nouă 
greşelile noastre, precum şi noi iertăm greşiţilor noştri. 

33. Povestea cineva că un magistrat tânăr, frumos la chip, 
slujea în soliile împărăteşti. Şi avea un prieten dintre cei de neam 
bun într-una din cetăţi, căsătorit cu o femeie tânără. Când venea, 
deci, în cetate, acela îl primea şi îl găzduia în casa lui. Şi mânca 
împreună cu femeia lui care se purta cu dragoste faţă de el. Şi 
venind el des la acesta, femeia aceluia s-a aprins în gând pentru el, 
fără ca el să ştie. Şi fiind ea înţeleaptă, nu a arătat către el nimic, 
ci răbda pătimind. S-a întâmplat, deci, odată, ca acesta să plece 
după obicei în drumul lui. Iar aceea, de la gândurile ei, era bolnavă 
şi şedea la pat. Şi bărbatul ei i-a adus doctori. Şi după ce au 
cercetat-o, au zis bărbatului ei: Poate să aibă ceva sufleteşte, 
deoarece trupeşte nu suferă de nimic rău. Şi bărbatul ei stătea 
lângă ea, rugând-o mai mult şi zicând: Spune-mi ce ai! Aceea, fiind 
plină de respect şi roşind, la început nu a mărturisit. Dar, după 
aceea a mărturisit, zicând: Ştii, domnul meu, purtat fiind tu fie de 


0 Posibil ecou al cuvântului vechi-testamentar, reluat de Sf. Pavel: 
Oare lepădat-a Dumnezeu pe poporul Său? (Rom. 11, 1). 
0 Matei 6, 12. 

dragoste, fie de simplitate, aduci aici feţe tinere. Şi eu, ca femeie, 
am fost cuprinsă de patimă faţă de magistrat. Auzind bărbatul ei 
aceasta, s-a liniştit. Şi cum s-a întâmplat ca, după câteva zile, să 
vină magistratul, ieşind el, l-a întâmpinat şi i-a zis: Ştii, frate, cât 
te-am iubit! Şi din dragoste te primeam şi luai masa împreună cu 
femeia mea. A zis acela: Aşa este, stăpâne. Şi i-a zis lui: Iată, a fost 
prinsă de gând pentru tine femeia mea. Iar acela auzind, nu numai 
că nu a fost prins şi el de gând pentru ea, ci s-a întristat foarte 
tare, purtând dragoste prietenului. Şi i-a zis: Să nu te întristezi 
deloc! Dumnezeu are să ne ajute. Plecând, deci, şi-a tăiat părul. Şi 
luând briciul, s-a ras pe cap şi pe faţă, încât, părea ca ars până şi 
la sprâncene. Şi-a lepădat toată frumuseţea aceea şi arăta ca un 
lepros de mulţi ani. Şi venind, şi descoperindu-se, şi-a arătat capul 
şi faţa. Şi a început să zică: Aşa m-a făcut Domnul! Iar aceea, când 
l-a văzut schimbat de la frumuseţea dinainte la o aşa urâţenie, s-a 
minunat. Şi văzând Dumnezeu lucrarea lui, a ridicat de la ea 
războiul şi îndată s-a sculat, îndepărtând toate gândurile acelea. 
Atunci magistratul l-a luat deoparte pe bărbatul ei şi i-a zis: lată, 
cu ajutorul lui Dumnezeu, femeia ta nu mai are nimic. Şi nici nu va 
mai vedea vreodată faţa mea. lată, aceasta înseamnă să-şi pună 
cineva sufletul lui pentru dragoste” şi să răsplătească binele cu 
bine. 

34. Doi fraţi oarecare au fost duşi la mucenicie. lar după ce au 
fost supuşi chinurilor o dată, au fost aruncaţi în închisoare. Şi erau 
supăraţi unul cu celălalt. Deci, unul punând metanie fratelui, a zis: 
Se întâmplă că mâine ne vom săvârşi. Să dezlegăm, deci, duşmănia 
dintre noi şi să arătăm dragoste unul altuia. Dar celălalt nu s-a 
înduplecat. În ziua următoare au fost iarăşi aduşi şi supuşi la 
chinuri. Şi cel care nu a primit metania, de la prima lovitură, s-a 
lepădat. Şi i-a zis lui dregătorul: De ce ieri ai fost supus la atâtea 
chinuri şi nu te-am înduplecat? Iar el, răspunzând, a zis: Am ţinut 
minte răul fratelui meu şi nu i-am arătat lui dragoste. De aceea nu 
m-am împărtăşit de mângâierea lui Dumnezeu. 

35. Era un cantaragiu” într-o cetate. Şi a venit cineva din 
cetate, aducând la el cinci sute de monede pecetluite şi i-a zis: 
Primeşte această pungă. Şi, când voi avea trebuinţă, îmi vei da 
câte puţin. Şi nu era nimeni de faţă acolo când a luat punga. Însă 
unul dintre cei de vază din cetate, trecând prin afara casei 
cantaragiului, a auzit şi a văzut că i-a dat punga, dar cantaragiul 
nu a ştiut că a auzit. După câteva zile, a venit cel care a dat punga 


0 Vezi loan 15, 13. 
° Cantaragiu însemna: a) controlor, cenzor b) lucrător public, un fel de 
inspector al pieţei (ET). 

şi a zis cantaragiului: Dă-mi ceva din pungă că am trebuinţă. 
Acela, gândind că nu era nimeni de faţă când i-a dat punga cu 
monede, a tăgăduit zicând: Nu mi-ai dat nimic! Şi când a ieşit de 
acolo tulburat, l-a întâlnit omul acela de vază şi i-a zis: Ce ai? Iar el 
i-a spus lui ce se întâmplase. Şi i-a zis: Cu adevărat i-ai dat lui 
monedele? A zis lui: Da! Şi i-a zis acela: Spune-i: Vino şi depune 
jurământ la Sfântul Andrei şi îmi este de ajuns. Căci era acolo o 
biserică a Sfântului Mucenic Andrei. Şi când avea să depună 
jurământul, omul acela de vază a luat pe sluga lui şi i-a zis: Să nu 
te tulburi de ceea ce voi face astăzi, ci să arăţi răbdare! Şi intrând 
în biserică, şi-a dezbrăcat hainele şi a început să facă pe 
demonizatul, strigând cu glas mare sunete nedesluşite. Şi când a 
intrat cantaragiul, a zis: Sfântul Andrei zice: Iată, acest ticălos a 
luat cele cinci sute de monede ale omului şi vrea să jure strâmb în 
numele meu. Şi strângându-l de gât, îi zicea: Sfântul Andrei zice: 
Dă înapoi cele cinci sute de monede omului aceluia. Acela, 
tulburându-se şi înfricoşându-se, a mărturisit, zicând: Le voi 
aduce. Iar el i-a zis: Acum să le aduci! Şi a plecat îndată şi le-a 
adus. Şi a zis cel care făcea pe demonizatul stăpânului monedelor: 
Sfântul Andrei zice: Pune pe masă şase monede. Şi el le-a pus cu 
bucurie. Când au plecat, luându-şi hainele, le-a îmbrăcat cuviincios 
şi a ieşit iarăşi să se plimbe prin faţa casei cantaragiului, după 
obicei. Văzându-l cantaragiul, îl privea pe acela cu stăruinţă. Şi i-a 
zis omul acela de vază: De ce mă priveşti aşa, prietene? Crede-mă, 
cu harul lui Hristos nu am demon, dar, pentru că atunci când omul 
acela ţi-a dat punga eram afară plimbându-mă, am auzit şi am 
văzut întocmai. Dacă ţi-aş fi spus, ai fi zis că nu crezi pentru că 
eram singur. De aceea m-am gândit să pun la cale această 
prefăcătorie, pentru ca nici tu să nu-ţi pierzi sufletul, iar omul să 
nu fie păgubit pe nedrept de banii lui. 

36. Un monah foarte evlavios şi iubitor de Dumnezeu cunoştea 
un anahoret pentru care avea multă dragoste. Săvârşindu-se, deci, 
anahoretul, monahul a intrat în chilia lui şi a aflat acolo cincizeci 
de monede. Şi a început să se minuneze şi să verse lacrimi, 
temându-se ca nu cumva din pricina banilor anahoretul să nu fie 
primit la Dumnezeu. Şi când se ruga lui Dumnezeu stăruitor 
pentru acesta, a văzut un înger al Domnului, care i-a zis: De ce te 
întristezi astfel pentru anahoret? Ceea ce ceri lasă iubirii de 
oameni a lui Dumnezeu. Dacă toţi ar fi fost desăvârşiţi, unde s-ar fi 
arătat iubirea de oameni a lui Dumnezeu? Şi fiind aşa înştiinţat 
fratele că anahoretul s-a învrednicit de iertare, s-a înveselit şi a 
slăvit pe Dumnezeu din toată inima. 

37. Un Bătrân a trimis pe ucenicul său în Egipt ca să aducă o 
cămilă şi să ducă coşurile lor în Egipt. Când fratele a adus cămila 

la Schit, l-a întâlnit un alt Bătrân şi i-a zis: Dacă aş fi aflat că mergi 
în Egipt, ţi-aş fi zis să-mi aduci şi mie o cămilă. Plecând fratele, a 
zis părintelui său acest lucru. Şi i-a zis lui Bătrânul: Ia cămila şi dă- 
o lui, zicând că noi nu suntem încă gata. Să ia el cămila şi să-şi 
facă treaba. Mergi cu el în Egipt şi adu iarăşi cămila ca să luăm şi 
lucrurile noastre. Plecând fratele către celălalt Bătrân, a zis: Avva 
al meu a zis că noi nu suntem încă gata. Ia tu cămila şi fă-ţi treaba. 
Şi luând Bătrânul cămila, a încărcat-o cu coşurile lui. Când au 
ajuns în Egipt şi au descărcat coşurile, luând fratele cămila, a zis 
Bătrânului: Roagă-te pentru mine! Iar el a zis: Unde pleci? El a zis: 
La Schit ca să aduc şi coşurile noastre. Şi fiind străpuns la inimă, 
Bătrânul a pus metanie, plângând şi zicând: lertaţi-mă, că multa 
voastră iubire mi-a luat rodul meu. 

38. A zis un Bătrân: Dacă cineva îţi cere un lucru şi cu silire i-l 
dai, să binevoiască şi gândul” tău la ceea ce ai dat, precum este 
scris: Dacă cineva te sileşte să mergi cu el o milă, mergi două”. 
Adică, dacă cineva îţi cere un lucru, să i-l dai din tot sufletul şi 
trupul tău. 

39. Erau doi fraţi la Chilii. Unul era bătrân şi-l ruga pe cel mai 
tânăr, zicând: Să rămânem împreună, frate! lar acela, i-a zis: Eu 
sunt păcătos şi nu pot să rămân cu tine, Avva. lar Bătrânul îl ruga, 
zicând: Ba da, putem! Bătrânul era curat şi nu voia să audă că un 
monah are gânduri de desfrânare. I-a zis lui fratele: Lasă-mă o 
săptămână şi iarăşi vom vorbi despre aceasta. A venit, deci, 
Bătrânul la el. Şi tânărul vrând să-l pună la încercare, a zis: În 
mare ispită am căzut, Avva, săptămâna aceasta. Căci am plecat în 
sat cu slujire şi am căzut cu femeie. I-a zis lui Bătrânul: Este 
pocăință? A zis fratele: Da! A zis Bătrânul: Eu voi duce împreună 
cu tine jumătate din păcat. A zis lui fratele: Acum putem să fim 
împreună. Şi au rămas unul cu altul până la săvârşirea lor. 

40. Ziceau despre un frate că făcea coşuri. Şi punându-le 
mânere de prins, a auzit pe vecinul său zicând: Ce voi face? Că 
piaţa se apropie şi nu am mânere să pun la coşurile mele? Şi 
ducându-se, a desfăcut mânerele de la coşurile sale şi le-a dus 
fratelui, zicând: Iată, acestea îmi sunt de prisos, ia-le şi pune-le la 
coşurile tale. Şi astfel a făcut să înainteze lucrarea vecinului, iar 
pe a sa a lăsat-o. 

41. Ziceau despre un Bătrân oarecare din Schit că s-a 


° Frecvent părinţii pustiului insistă ca lucrul să fie făcut şi cu voie 
bună. Sfântul Apostol Pavel dezvoltă pe larg această temă în Epistola a 
doua către Corinteni, în legătura cu colecta pe care o făcea pentru sfinţii 
din lerusalim:...Nu numai să faceţi, ci să şi voiţi... Căci dacă este 
bunăvoință, bine primit este darul (2 Cor. 8, 10, 12). 

° Matei 5, 41. 


PATERICUL MARE 

îmbolnăvit şi i-a venit poftă să mănânce pâine proaspătă. Auzind 
aceasta, unul dintre fraţii nevoitori şi-a luat haina, a pus în ea nişte 
pâini uscate şi s-a dus în Egipt. Şi schimbând pâinile, le-a dus 
Bătrânului. Văzându-le calde, s-au minunat. Dar Bătrânul nu voia 
să guste din ele zicând: Mănânc sângele fratelui meu! Şi l-au rugat 
Bătrânii, zicând: Pentru Domnul, mănâncă, ca să nu fie în zadar 
jertfa fratelui. Şi mişcat fiind a mâncat. 

42. Un frate l-a întrebat pe un Bătrân, zicând: Cum se întâmplă 
că acum, unii, ostenindu-se în vieţuirile lor, nu primesc harul ca 
cei vechi? I-a zis lui Bătrânul: Atunci era iubire şi fiecare îl trăgea 
pe aproapele său în sus. lar acum, răcindu-se iubirea”, fiecare 
trage pe aproapele său în jos. Şi de aceea nu poate primi harul. 

43. Au plecat odată trei fraţi la seceriş. Şi au luat pentru ei 
şaizeci de parcele. Unul dintre ei s-a îmbolnăvit în prima zi şi s-a 
întors la chilia lui. Şi altul din ceilalţi doi a zis: Iată, frate, vezi că 
fratele nostru s-a îmbolnăvit. Sileşte-ţi cugetul, tu puţin şi eu puţin, 
şi cred că, pentru rugăciunile lui, vom secera şi partea lui. 
Terminând lucrul, când au venit să-şi ia plata, au strigat pe fratele 
lor, zicând: Vino şi ridică-ţi plata, frate! Dar el a zis: Ce plată am 
de luat de vreme ce nu am secerat? lar ei au zis: Cu rugăciunile 
tale s-a făcut şi secerişul tău. Vino, deci, şi primeşte plata ta. 
Făcându-se multă sfadă între ei, unul spunând că nu ia, iar ceilalţi 
nevoind să se lase înduplecaţi dacă nu va lua, au mers să ceară 
judecată la un mare Bătrân. Şi a zis fratele: Părinte, am plecat să 
secerăm toţi trei. Sosind noi la țarină, în prima zi m-am îmbolnăvit 
şi m-am întors la chilia mea, fără să secer nicio zi. Şi fraţii mei mă 
silesc, zicând: Vino şi ia plată din ceea ce nu ai secerat. Iar ceilalţi 
doi au zis: Părinte, toţi trei am luat şaizeci de parcele şi, dacă eram 
toţi trei, nu le-am fi terminat. Dar, cu rugăciunile fratelui, noi doi 
am terminat repede tot secerişul. Şi i-am zis: la-ţi plata. Şi acesta 
nu vrea. Auzind Bătrânul, s-a minunat şi a zis fratelui lui: Bate 
clopotul, să se adune toţi fraţii. Şi venind toţi, le-a zis: Veniţi, 
fraţilor, să auziţi astăzi judecată. Şi le-a povestit Bătrânul cele 
întâmplate. Şi au judecat ca fratele să-şi ia plata lui şi să facă cu ea 
ce vrea. Şi a plecat fratele plângând şi întristat. 

44. A zis un Bătrân: Părinţii noştri aveau obiceiul să meargă la 
chiliile fraţilor începători care voiau să se nevoiască singuri şi să-i 
cerceteze, nu cumva vreunul dintre ei, ispitit de demoni, să se 
vatăme cu gândul. Şi dacă vreodată aflau pe vreunul vătămat, îl 
aduceau în biserică şi puneau un vas. Şi toţi fraţii aruncau asupra 
lui cu apă şi îndată se curăța. 

45. Doi Bătrâni erau de mulţi ani şezând unul cu altul şi 

niciodată nu se certaseră. A zis unul celuilalt: Să ne certăm şi noi 
odată ca oamenii. Iar acela răspunzând, a zis: Nu ştiu cum se face 
cearta. Iar el i-a zis lui: Iată, pun în mijloc o cărămidă. Şi eu zic că 
este a mea, iar tu spune: Nu, ci este a mea! Şi de aici se face 
începutul. Au pus, deci, o cărămidă la mijloc şi a zis unul: Această 
cărămidă este a mea. Iar celălalt a zis: Nu, ci este a mea. Şi a zis 
primul: Dacă este a ta, ia-o şi pleacă! Şi au plecat neaflând pricină 
de ceartă. 

46. A zis un Bătrân: Niciodată nu am râvnit la un lucru care să 
mă folosească pe mine şi să vatăme pe aproapele, având această 
nădejde, că câştigul fratelui meu îmi este mie lucru roditor. 

47. Un nevoitor, aflând pe un demonizat care nu putea să 
postească, se ruga cu dragostea lui Dumnezeu, după cum este 
scris: Să nu caute cineva ale sale, ci ale celuilalt”, ca demonul să 
se mute în el şi acela să fie slobozit. Şi Dumnezeu i-a auzit 
rugăciunea. Şi îngreuiat fiind nevoitorul acela de către demon, 
stăruia în post şi rugăciune, dedându-se la multă nevoinţă. Şi mai 
ales pentru dragostea lui, în câteva zile, Dumnezeu a slobozit 
demonul din el. 

48. Un frate a întrebat pe un Bătrân, zicând: Sunt doi fraţi. 
Unul trăieşte în linişte, postind şase zile şi aducându-şi multă 
osteneală, iar celălalt slujeşte bolnavilor. Deci, lucrarea căruia este 
mai bine primită la Dumnezeu? I-a zis lui Bătrânul: Dacă fratele 
care posteşte şase zile s-ar atârna de o nară, nu poate să fie egal 
celui care slujeşte bolnavilor. 

49. Un frate slujea pe un Bătrân bolnav. Şi s-a întâmplat 
aceluia să i se deschidă trupul şi să scoată puroi cu un miros tare 
urât. Şi a zis gândul fratelui: Fugi, căci nu vei putea să suferi 
duhoarea acestui miros urât! Iar fratele, luând o cană, a pus în ea 
din spălătura de la bolnav. Şi dacă începea să-i vină gândul să 
plece, zicea gândului: Dacă voi pleca, voi bea din aceasta. Şi 
gândul i-a zis: Nici nu pleci şi nici nu bei din duhoarea aceasta. Şi 
se ostenea fratele şi făcea răbdare, îngrijind pe Bătrân. Şi văzând 
Dumnezeu osteneala fratelui, l-a vindecat pe Bătrân. 

50. Nişte fraţi stăteau la Schit să curețe nuiele. Şi unul dintre 
ei, bolnav fiind de la multa nevoinţă, tuşind, a scos sânge. Şi, fără 
să vrea, de la tusea lui a sărit pe unul dintre fraţi. Şi acela era 
tulburat de gândul său, ca să spună fratelui: Incetează să mai 
tuşeşti asupra mea! Dar luptându-se cu gândul şi-a zis sieşi: Dacă 
vrei să mănânci din aceasta, spune ce ai de spus! Atunci şi-a zis: 
Nici nu vei mânca şi nici nu-i vei spune! 

51. Unul dintre Părinţi a plecat în cetate să-şi vândă lucrul său 

de mână. Şi văzând un sărac gol, a fost cuprins de milă pentru el şi 
i-a dăruit levitonul său. Iar săracul, plecând, l-a vândut. Bătrânul, 
aflând ce a făcut, s-a întristat şi i-a părut rău că i-a dat aceluia 
haina. S-a arătat, deci, Hristos Bătrânului în vis noaptea aceea, 
purtând levitonul şi i-a zis: Nu te întrista! Iată, port ceea ce Mi-ai 
dat! 

52. Ziceau Bătrânii că fiecare este dator ca cele ale fratelui să 
le facă ale sale şi să sufere împreună cu el în toate, şi să se bucure 
împreună, şi să plângă împreună cu el”. Şi aşa să stea lângă el ca 
şi când ar purta trupul lui, ca şi când ar fi vorba de el însuşi, dacă 
vreodată i se va întâmpla aceluia strâmtorare. Precum este scris: 
Un trup suntem în Hristos şi fiecare mădulare unii altora... °? şi: 
Toţi câţi au crezut în Hristos au o inimă şi un suflet!’ 

53. Un monah avea sub ascultarea sa un alt monah, care stătea 
într-o chilie la zece mile de acesta. Şi i-a zis gândul odată să-l 
cheme pe fratele său să vină şi să ia pâine. Şi iarăşi se gândea: 
Pentru o pâine să pun pe fratele meu la osteneală zece mile? Mai 
bine să-i duc eu jumătate de pâine. Şi luând pâinea, a mers la 
chilia lui. Şi, în timp ce mergea, s-a lovit la degetul piciorului. Şi 
curgându-i sângele, monahul a început să plângă de durere. Şi iată 
un înger a venit, zicându-i: De ce plângi? I-a zis monahul: Mi-am 
rănit degetul şi mă doare. I-a zis lui îngerul: Şi pentru aceasta 
plângi? Nu plânge! Căci paşii pe care-i faci tu pentru Domnul se 
numără şi se vor arăta spre multă plată înaintea feţei lui 
Dumnezeu. Şi ca să cunoşti că aşa va fi, iată, în faţa ta ridic din 
sângele tău şi-l pun înaintea lui Dumnezeu. Atunci, mulţumind, 
înainta pe cale către celălalt frate. Şi dându-i aceluia jumătatea de 
pâine, îi povestea iubirea de oameni a lui Dumnezeu. Şi s-a întors 
la chilia sa. lar a doua zi, luând cealaltă jumătate de pâine, a 
plecat spre un alt monah. S-a întâmplat, însă, că şi celălalt monah, 
râvnind să facă acelaşi lucru, a plecat şi el în acelaşi timp. S-au 
întâlnit, deci, unul cu altul, pe cale. Şi monahul care a făcut primul 
binele a început să zică celuilalt: Aveam o comoară şi ai căutat să 
mi-o furi! A zis lui celălalt: Unde este scris că poarta cea strâmtă” 
te încape numai pe tine singur? Lasă-ne şi pe noi să intrăm 
împreună cu tine! Şi îndată, în timp ce vorbeau ei, s-a arătat un 
înger al Domnului şi le-a zis: Cearta voastră s-a ridicat ca o 


° Trimitere la cuvântul Sf. Ap. Pavel: Şi dacă un mădular suferă, toate 
mădularele suferă împreună; şi dacă un mădular este cinstit, toate 
mădularele se bucură împreună (1 Cor. 12, 26). 

° Romani 12, 5; 1 Cor. 12, 27. 

mireasmă cu bun miros la Dumnezeu. 

54. Doi fraţi locuiau împreună unul cu celălalt. Şi s-a întâmplat 
ca cel care se îngrijea de cele de trebuinţă să aducă mai puţine din 
cele ce obişnuia. De aceea cel care stătea înăuntru se gândea că 
fie risipeşte fără pricină, fie este batjocorit. Vrând să afle aceasta, 
l-a urmărit. Şi, când acela a intrat într-un loc de ruşine, s-a făcut şi 
el că intră. Şi aşa, căzând la picioarele lui, îl ruga să se pocăiască. 
lar cel care nu păcătuise, rugându-l de multe ori pe cel care 
păcătuise să se roage pentru el ca şi când păcătuise şi îndemnând 
la pocăință, s-a întâmplat să se îmbolnăvească. Şi, înainte de a se 
săvârşi, a mărturisit fratelui, zicând: Sunt curat de păcatul de care 
credeai, dar am făcut-o pentru tine, ca să te pocăieşti. Şi după cea 
adormit el, cel care păcătuise a dus mai departe nevoinţa 
pocăinţei. 

55. Altul, înțelegând că s-a întâmplat ceva între fratele lui şi 
slujnica lor care le aducea cele de trebuinţă, nu l-a certat pe el, ci 
doar suspina în tăcere şi sporea rugăciunea, cerând stăruitor de la 
cel care locuia împreună cu el să se roage pentru el, zicând: Multe 
am păcătuit şi vreau ca înainte de sfârşit să mă slobod de păcate. 
Şi, pe când cel care păcătuise se minuna şi se alătura lui, s-a 
întâmplat să fie chemat cel care nu păcătuise. Şi aşa, în timp ce se 
săvârşea, a descoperit lucrul fratelui. 

56. Altul, când fratele lui a părăsit singura ştiinţă” şi s-a întors 
spre cea lumească, s-a prefăcut că şi el are acelaşi gând. Şi aşa, 
când s-a milostivit Domnul, pocăindu-se, iarăşi s-au întors la 
vechea nevoinţă cu şi mai mare râvnă. 

57. Au venit odată nişte fraţi la Muntele Diolcului” să se aşeze 
acolo şi au învăţat să lucreze papirus îndoit’. Şi lucrau cu plată. Şi, 
pentru că nu erau meşteri, nimeni nu le-a dat de lucru. Deci, i-a 
cercetat pe ei un Bătrân şi le-a zis: De ce nu lucraţi? Iar ei, fiind 
evlavioşi, au răspuns: Pentru că nu lucrăm bine! Şi Bătrânul 
cunoştea un lucrător al lui Dumnezeu şi le-a zis: Mergeţi la cutare 
Bătrân şi vă va da de lucru. Au mers la acel Bătrân şi el le-a dat cu 
bucurie de lucru. Dar fraţii îi ziceau: Nu lucrăm bine, părinte! Iar 
Bătrânul a zis: Cred lui Dumnezeu că prin lucrul vostru de mână şi 
celelalte vor înainta. Şi, cu prisosul iubirii lui, Bătrânul i-a mişcat 


° Este vorba de ştiinţa mântuirii, a trăirii cu Dumnezeu. 

° Ținut pe ţărmul Deltei Nilului, unde era un centru monastic care 
purta numele regiunii. 

° Pentru că nu am găsit o mărturie scrisă despre această noţiune, 
adăugăm o explicaţie probabilă. Este posibil ca aici să fie vorba despre 
confecţionarea unui sul din papirus, a cărui formă este “oblică” (ar putea 
să fie caracterizat astfel şi modul scrierii pe un asemenea cilindru) în 
antiteză cu sulul de pergament, a cărui formă este verticală (ET). 


PATERICUL MARE 
pe ei să lucreze. lată, deci, că e adevărat cei care se silesc răpesc 
Împărăţia Cerurilor”! 

58. Un frate a întrebat pe un Bătrân, zicând: De ce atunci când 
săvârşesc micile mele slujbe (liturghii), uneori mă văd pe mine 
însumi neavând în inima mea bucurie, alteori neavând bunăvoire! 
A zis lui Bătrânul: Cum se va arăta, deci, că omul iubeşte pe 
Dumnezeu? Şi iarăşi a zis Bătrânul: Până acum, trupul meu nu a 
fost în măsură să facă toată voia mea cea bună. 

59. Un frate a mers să cumpere nuiele de la o văduvă oarecare. 
Şi, când i le vindea, aceea a suspinat. I-a zis ei fratele: Ce ai? A zis 
văduva: Dumnezeu te-a trimis astăzi ca să poarte de grijă fraţilor 
tăi şi orfanilor mei. Şi cum a auzit fratele acela, s-a întristat şi a 
luat din nuielele de lângă el şi le-a aruncat în braţele văduvei. Şi a 
făcut aşa pentru binele ei”. 

60. Un om tulburat, călătorind odată, a aflat pe un Bătrân care 
şedea în chilia lui. Şi cel tulburat a început să se roage pentru 
Bătrân şi să zică: Miluieşte, Doamne, pe omul acesta smerit! Şi 
aceasta o zicea fără să ştie cine este. Şi întorcându-se, iarăşi, după 
puţin, a făcut acelaşi lucru. Şi aşa s-a îndreptat. Aceasta o 
povestea Bătrânul celor care-l cercetau, zicând Bătrânilor: 
Dumnezeu să vă păzească pentru noi, cei păcătoşi! Şi le zicea 
aceasta ca să-i înştiinţeze că au plată pentru ceea ce fac. 

61. A zis un Bătrân: Nu cere iubire de la aproapele, deoarece 
cel care iubeşte pe cineva se tulbură dacă nu i se răspunde. Ci, 
mai curând, arată tu iubire aproapelui. Aşa vei afla odihnă şi vei 
aduce şi pe aproapele la iubire. 

62. A zis iarăşi: A slăbi în iubirea de fraţi ţi se întâmplă din 
pricina primirii gândurilor de bănuială şi din a crede inimii tale, 
precum şi din a nu voi să pătimeşti împotriva voinţei tale. Să vrei, 
deci, ajutat de Dumnezeu, mai întâi să nu crezi în bănuielile tale şi 
cu toată stăruința şi puterea să te smereşti înaintea fraţilor şi să-ţi 


° Matei 11, 12. 

0 Este important de reţinut că limba Patericului foloseşte cuvântul 
liturghie cu un sens mult mai larg decât cel pe care-l are astăzi. 
Considerăm că este necesar să redobândim lărgimea semantică a 
cuvintelor pentru a ieşi din stricta tehnicizare a limbajului, care 
favorizează închiderea limbajului în sine şi distanţarea de realitatea pe 
care o exprimă. 

0 Se înţelege că, lăsându-i aceeaşi plată, i-a dat înapoi o parte din 
nuiele pentru a o ajuta şi în felul acesta. 

0 S-a făcut bine! Verbul a se îndrepta este folosit cu înţelesul biblic al 
îndreptării, adică revenirea la starea de sănătate, de normalitate, 
restaurarea omului. 

° Pentru faptul de a-i cerceta pe monahi. 


DESPRE DRAGOSTE 
tai pentru ei voia ta. 
63. Zicea iarăşi că iubirea cea după Dumnezeu” este mai 
puternică decât iubirea cea din fire. 


Sfârşitul tratatului despre dragoste. 


0 Păstrăm expresia după Dumnezeu, deşi limba română curentă, cu 
excepţia celei bisericeşti, nu o mai foloseşte. Expresia este foarte 
cuprinzătoare, indicând în acelaşi timp modul, originea, destinaţia. In 
cazul de faţă, am fi putut traduce cu iubirea cea de la Dumnezeu sau 
iubirea dumnezeiască, sau iubirea bineplăcută lui Dumnezeu, sau iubirea 
pentru Dumnezeu. 

CAPITOLUL XVIII 
DESPRE CEI CE VĂD CU DUHUL 


1. Avvei Antonie i s-a descoperit odată în pustie acestea: În 
cetate este cineva asemenea ţie, doctor ca îndeletnicire. Prisosul 
său îl dă celor ce au trebuinţă şi toată ziua cântă cântarea întreit- 
sfântă” cu îngerii lui Dumnezeu. 

2. Ziceau despre Avva Antonie că ajunsese purtător de Duh”, 
dar nu voia să vorbească din pricina oamenilor. Căci ştia dinainte 
şi cele ce se întâmplau în lume, şi cele ce aveau să vină. 

3. Un frate, ducându-se la chilia Avvei Arsenie, la Schit, s-a 
uitat pe ferestruică. Şi a văzut pe Bătrân în întregime ca un foc. 
Căci era vrednic să vadă. Şi, când a bătut la uşă, a ieşit Bătrânul şi 
a văzut pe frate înspăimântat şi i-a zis: Ai mult timp de când baţi? 
Nu cumva ai văzut ceva? lar el a zis: Nu! Şi, după ce i-a vorbit, l-a 
slobozit. 

4. A zis Avva Daniil: Ne povestea nouă Avva Arsenie ca despre 
un altul oarecare, dar era despre sine însuşi, că, şezând un Bătrân 
în chilia lui, a venit un glas, zicând: Vino, să-ţi arăt lucrurile 
oamenilor. Şi sculându-se, a ieşit afară. Şi l-a dus pe el într-un loc 
anume şi i-a arătat un etiopian tăind lemne şi făcând încărcătură 
mare. Şi încerca să o pună pe umeri, dar nu putea. Şi în loc să ia 
din lemne, iarăşi tăia alte lemne şi le adăuga la încărcătură. Şi 
aceasta a făcut mult timp. Şi înaintând puţin, i-a arătat un om care 
stătea la un lac şi scotea apă din el. Apoi o punea într-un vas găurit 
şi apa curgea iarăşi în lac. Şi i-a zis lui: Vino să-ţi arăt şi pe altul. 
Şi a văzut un templu şi doi oameni care şedeau pe doi cai şi ţineau 
un lemn aplecat, unul de la un capăt şi altul de la celălalt. Şi voiau 
să intre pe poartă, dar nu puteau, pentru că lemnul era aplecat. 
Nu se smerea unul dintre ei să rămână în urma celuilalt şi astfel să 
intre drept pe poartă. Şi pentru aceasta rămâneau în afara porţii. 
Aceştia sunt cei care, purtând jugul dreptăţii cu mândrie, nu s-au 
smerit ca să se îndrepte pe ei înşişi şi să meargă pe calea smerită 
a lui Hristos. De aceea şi rămân în afara Împărăției lui Dumnezeu. 
Iar cel care tăia lemne este omul cu păcate multe şi care în loc să 
se pocăiască adaugă alte păcate la păcatele sale. Şi omul care 
scoate apă este cel care face bine faptele sale, dar pentru că avea 
în ele amestec viclean”, prin aceasta a pierdut şi faptele sale bune. 


0 Cântarea Sfinte Dumnezeule. 
0 Cu sensul de văzător cu Duhul. 
0 Este vorba foarte probabil de gând sau scop viclean. 

Este nevoie, deci, ca omul să vegheze totdeauna la faptele sale, ca 
să nu se ostenească în zadar. 

5. Unor fraţi li s-a întâmplat strâmtorare în locul în care 
vieţuiau şi, vrând să părăsească acel loc, au venit la Avva Ammonâ. 
Şi iată, Bătrânul mergea cu corabia pe râu şi, văzându-i pe ei 
mergând pe malul râului, a zis corăbierilor: Duceţi-mă la mal. Şi 
chemându-i pe fraţi, le-a zis: Eu sunt Ammonă, la care voi vreţi să 
veniţi. Şi mângâindu-le inimile, i-a făcut să se întoarcă la ei, şi s-au 
întors. Căci lucrul nu era păgubitor pentru suflet, ci era 
strâmtorare omenească. 

6. Povestea Părintele nostru Daniil despre Fericitul Arsenie că 
acesta zicea: Era un schitiot, un mare făptuitor, dar simplu în 
credinţă, care greşea din neştiinţă de carte, zicând: Pâinea pe care 
o luăm nu este cu adevărat Trupul lui Hristos, ci o asemănare. Şi l- 
au auzit doi Bătrâni că spune acest cuvânt şi, cunoscând că este 
mare după vieţuirea lui, se gândeau că zicea acest lucru în 
simplitatea lui şi fără răutate. Şi au venit la el, zicându-i: Avva, am 
auzit despre cineva că zice cuvânt necredincios, că pâinea pe care 
o luăm nu este cu adevărat Trupul lui Hristos, ci este asemănare. A 
zis lor Bătrânul: Eu sunt cel care zice aceasta. Iar ei îl rugau pe el 
zicând: Să nu mai ţii acest cuvânt, Avva, ci aşa cum a predat 
Biserica sobornicească. Căci noi credem că pâinea aceasta este 
Trupul lui Hristos şi paharul acesta este Sângele lui Hristos cu 
adevărat, şi nu asemănare. Ci, precum la început, luând ţărână din 
pământ”, a făcut pe om după chipul Lui şi nimeni nu poate spune 
că nu este chipul lui Dumnezeu”, măcar că este necuprins cu 
mintea, la fel şi pâinea despre care a zis Aceasta este Trupul Meu! 
credem că este cu adevărat Trupul lui Hristos. lar Bătrânul a zis: 
Dacă nu voi fi încredinţat de lucru în sine, nu mă înduplec. Şi ei i- 
au zis lui: Să rugăm pe Dumnezeu săptămâna aceasta în legătură 
cu taina aceasta şi credem că Dumnezeu ne va descoperi. Şi 
Bătrânul a primit cu bucurie cuvântul şi se ruga lui Dumnezeu, 
zicând: Doamne, Tu cunoşti că nu din răutate mărturisesc 
împotriva credinţei, ci ca să nu mă rătăcesc în necunoaştere. 
Descoperă-mi, Doamne lisuse Hristoase! Plecând la chiliile lor, 
Bătrânii se rugau lui Dumnezeu şi ei, zicând: Doamne Iisuse 
Hristoase, descoperă Bătrânului această taină, ca să creadă şi să 
nu se piardă osteneala lui. Şi a auzit Dumnezeu pe toţi. Şi 
împlinindu-se săptămâna, au venit duminică la biserică. Şi s-au 
aşezat toţi trei într-o strană şi la mijloc era Bătrânul. Şi s-au 
deschis ochii lor şi, când s-a adus pâinea pe Sfânta Masă, s-a 


0 Facerea 2, 7. 
0 Facerea 1, 26-27. 

arătat numai celor trei ca un prunc. Şi când preotul a ridicat 
mâinile sale să frângă pâinea, iată un înger al Domnului a coborât 
din cer, având un cuţit şi a jertfit pruncul şi a vărsat sângele lui în 
potir. Şi când preotul frângea părticele mici din artos, tăia şi 
îngerul din prunc părţi mici. Şi când au ajuns să se împărtăşească 
cu Sfintele Taine, s-a dat Bătrânului numai carne sângerândă. Şi 
văzând, s-a înfricoşat şi a strigat, zicând: Cred, Doamne, că pâinea 
este Trupul tău şi paharul este Sângele Tău! Şi îndată carnea care 
era în mâna” lui s-a făcut pâine potrivit tainei. Şi s-a împărtăşit, 
mulţumind lui Dumnezeu. Şi i-au zis lui Părinţii: Dumnezeu ştie 
firea omenească, că nu poate mânca nicidecum carne crudă, şi 
pentru aceea preface Trupul Lui în pâine şi Sângele Lui în vin 
celor care le primesc cu credinţă. Şi au mulţumit lui Dumnezeu 
pentru Bătrân, că nu a lăsat să se piardă ostenelile lui. Şi au plecat 
cei trei cu bucurie la chiliile lor. 

7. Acelaşi Avva Daniil povestea despre un alt mare Bătrân, care 
stătea în părţile de jos ale Egiptului, că zicea în simplitatea lui că 
Melchisedec” este însuşi Fiul lui Dumnezeu. Şi s-a vestit Fericitului 
Chiril, arhiepiscopul Alexandriei, despre acesta şi a trimis la el. 
Ştiind, deci, că Bătrânul este făcător de minuni”, că dacă cerea 
ceva lui Dumnezeu i se descoperea şi că în simplitatea lui zicea 
acel cuvânt, s-a folosit de această înţelepciune, zicând: Avva, te 
rog, deoarece un gând al meu îmi spune că Melchisedec a fost fiu 
al lui Dumnezeu, iar alt gând îmi spune că nu a fost, ci, om fiind, a 
fost arhiereu al lui Dumnezeu. Deci, pentru că am îndoială în 
legătură cu acesta, am trimis la tine, ca să te rogi lui Dumnezeu 
să-ţi descopere adevărul despre el. lar Bătrânul, luând curaj din 
vieţuirea sa, a zis cu îndrăzneală: Dă-mi trei zile şi voi întreba pe 
Dumnezeu despre acesta şi-ţi voi da de veste cum este. Plecând, 
deci, se ruga lui Dumnezeu pentru acest cuvânt. Şi venind după 
trei zile, a zis Fericitului Chiril, arhiepiscopul, că Melchisedec este 
om. Şi l-a întrebat arhiepiscopul: Cum ai cunoscut, Avva? lar ela 
zis: Dumnezeu mi-a descoperit pe toţi patriarhii, trecând fiecare 
prin faţa mea aşa, de la Adam până la Melchisedec. Şi mi-a zis 
îngerul: Acesta este Melchisedec, îndrăzneşte, că acesta este! A 
plecat, deci, Avva şi de la sine propovăduia că Melchisedec este 


0 Conform vechii rânduieli a Bisericii, credincioşii se împărtăşeau 
separat cu Trupul şi Sângele Domnului. Aceştia veneau la Uşile 
împărăteşti având palmele încrucişate, una deasupra alteia, unde 
slujitorul punea o părticică din Sfântul Trup, iar credinciosul zicea Amin! 
şi o băga în gură. După aceea urma împărtăşirea cu Sfântul Sânge (ET). 

0 Vezi Facerea 14, 18-20 şi Evrei, capitolul 7. 

0 Xnpevopâpoc - făcător de semne. Se numeau astfel Bătrânii 
harismatici care făceau semne, adică fapte minunate (ET). 

om. Şi s-a bucurat mult Fericitul Chiril. 

8. Povestea Sfântul Epifanie, episcopul Ciprului, că în zilele 
Fericitului Atanasie cel Mare zburau corbi? de jur împrejurul 
Sarapionului” şi croncăneau neîncetat: cras-cras! Şi venind la 
Fericitul Atanasie, păgânii strigau: Călugăr rău, spune-ne ce strigă 
corbii? Şi răspunzându-le, le-a zis: Corbii strigă: cras-cras! Şi cras 
în limba avsonilor” înseamnă: Mâine veţi vedea slava lui 
Dumnezeu! Şi în ziua următoare s-a vestit moartea lui Iulian 
împăratul. Şi întâmplându-se aceasta, strigau în faţa templului lui 
Sarapie: Dacă nu l-ai vrut, de ce primeai ceea ce îţi trimitea”? 

9. Acelaşi povestea că era un conducător de car în Alexandria, 
fiul unei mame pe nume Maria. Acesta a căzut la o întrecere de 
cai, dar, sculându-se, a întrecut pe cel care-l doborâse şi a ieşit 
învingător. Şi mulţimea striga: Fiul Mariei a căzut şi s-a ridicat şi a 
biruit! În timp ce se mai auzea acest glas, în mulţime s-a răspândit 
zvonul despre templul lui Sarapie, că Marele Teofil urcând scările 
Sarapionului, a dărâmat idolul şi s-a făcut stăpân al templului”. 

10. Când era copil, Avva Efrem a văzut vis, adică vedenie, că pe 
limba lui a răsărit o viță-de-vie şi a crescut şi a umplut totul sub 
cer şi era foarte roditoare. Şi veneau toate zburătoarele cerului şi 
mâncau din rodul viei. Şi cu cât mâncau mai mult, cu atât se 
înmulţea şi mai mult rodul ei. 

11. Altădată, iarăşi, unul dintre sfinţi a văzut în vedenie o ceată 
de îngeri coborând din cer la porunca lui Dumnezeu, având în 
mâini un sul, adică un tom scris pe dinăuntru şi pe dinafară, şi 
ziceau între ei: Cine este vrednic să-l primească în mâinile sale? Şi 


° Este vorba, de fapt de corone, care aparţin familiei ciorilor (corvus 
corone), sunt mai mici la dimensiuni şi au penajul de culoare negru 
strălucitor (ET). În româneşte le spunem stăncuţe. 

° Templul lui Sarapie. 

° Avoovec - forma grecească a numelui aurunci (lat. aurunci). Erau 
locuitorii autohtoni ai Peninsulei Italice, care au fost cuceriţi de către 
romani în anul 314 î.Hr. De atunci au fost asimilați romanilor. Aici 
expresia limba avsonilor este sinonimă cu cea latinească, pentru că în 
latineşte cras înseamnă mâine şi metonimic exprimă viitorul (ET). 

° Moartea împăratului păgân este înţeleasă ca semn că zeul nu l-a vrut. 
De aici reproşul adus zeului: Dacă nu l-ai vrut, de ce primeai jertfele lui? 

° Harisma înainte-vederii la Sfinţii Părinţi, în apoftegmele 8-9, are 
legătură cu biruinţa creştinismului împotriva idolatriei. Moartea lui Iulian 
Apostatul a dat o lovitură puternică idolatriei care căuta diferite mijloace 
şi soluţii ca să se revigoreze şi să sprijine duhul idolatric. De asemenea, şi 
faptul că s-a distrus idolul Serapie şi a fost dărâmat vestitul templu 
Serapion, închinat zeului Serapie sau Sarapie, arată începutul distrugerii 
idolatriei de veacuri (ET). 

unii ziceau: Acesta! lar alţii ziceau: Celălalt! Şi au răspuns, şi au 
zis: Cu adevărat sunt mulţi sfinţi şi drepţi, dar nimeni nu poate să-l 
primească în mâinile sale, decât Efrem. Şi Bătrânul a văzut că au 
dat sulul lui Efrem. Şi sculându-se dimineaţă, a auzit pe Efrem 
învățând. Şi era gura lui ca un izvor curgând şi izvorând cuvinte. Şi 
am cunoscut că de la Duhul Sfânt erau cele care ieşeau prin buzele 
lui Efrem. 

12. Ne povesteau nouă ucenicii Avvei Evloghie: Când ne-a 
trimis pe noi Bătrânul la Alexandria ca să vindem lucrul de mână, 
ne-a dat poruncă să nu facem mai mult de trei zile: Dacă veţi face 
mai mult de trei zile, zicea, eu voi fi nevinovat de păcatele voastre. 
Şi noi l-am întrebat cum de petrec monahii împreună cu cei din 
lume, în oraşe şi sate, ziua şi noaptea, şi nu se vatămă? Şi, 
deschizându-şi gura sa nemincinoasă, Bătrânul le-a zis: Credeţi- 
mă, fiilor, că, de când m-am făcut monah, am făcut treizeci şi opt 
de ani fără să ies din Schit. Şi după cei treizeci şi opt de ani am 
mers cu Avva Daniil la Papa Eusebiu” în Alexandria, pentru 
oarecare trebuinţă. Şi, după ce am intrat în Alexandria, am văzut 
mulţi monahi. Şi îi vedeam pe unii dintre ei, fiind loviți peste faţă 
de corbi, iar pe alţii fiind îmbrăţişaţi de femei goale şi vorbindu-le 
la urechi, iar pe alţii fiind înconjurați de băieţandri, şi aceia goi, 
lovindu-i cu palmele şi mânjindu-i cu mizerie de om. Pe alţii îi 
vedeam cum, având cuţit, tăiau bucăţi de carne de om şi le dădeau 
monahilor să mănânce. Şi am cunoscut că fiecare monah, după 
patima în care cade, este urmărit îndeaproape de astfel de demoni 
care vorbesc fiecăruia în cugetul lui. Şi pentru aceasta, fraţilor, nu 
vreau să întârziaţi în cetate, ca să nu fiți tulburaţi de astfel de 
gânduri sau mai curând de demoni! 

13. Ziceau despre Avva Zenon că, şezând la Schit, a ieşit într-o 
noapte din chilia lui până la Elos. Şi, rătăcindu-se, a făcut trei zile 
şi trei nopţi mergând. Şi fiind obosit şi istovit, a căzut să moară. Şi 
iată un băieţel a stat înaintea lui, având pâine şi un ulcior cu apă şi 
zicându-i: Scoală-te şi mănâncă! lar el, sculându-se, s-a rugat, 
crezând că este nălucire. Iar el i-a zis: Bine ai făcut! Şi iarăşi s-a 
rugat şi a doua oară, şi a treia oară. Şi i-a zis lui: Bine ai făcut! 
Sculându-se, deci, Bătrânul a luat şi a mâncat. Şi după aceea i-a 
zis lui: Cât ai mers, atât de departe eşti de chilia ta. Dar, sculându- 
te, urmează-mi mie. Şi îndată s-au aflat la chilia sa. A zis, deci, 
Bătrânul: Intră, să facem rugăciune! Şi intrând Bătrânul, acela s-a 
făcut nevăzut. 


0 Papa Eusebiu este după toată probabilitatea episcopul Alexandriei 
(sec. V-VI d.Hr.) al cărui nume îl poartă Omiliile de interes practic şi 
moral, ]. P. Migne, PG. 82. 

14. A zis Avva loan că unul din Bătrâni a avut o vedenie, fiind în 
extaz. Şi iată trei monahi stăteau dincolo de mare. Şi a fost glas 
către ei de cealaltă parte, zicând: Luaţi aripi de foc şi veniţi la 
mine! Şi doi au luat şi au zburat pe celălalt mal. Iar celălalt a 
rămas şi plângea tare şi striga. După aceea au fost date şi acestuia 
aripi, dar nu de foc, ci mai slabe şi mai neputincioase. Şi cu multă 
osteneală, căzând în apă şi iarăşi ridicându-se, cu multă 
strâmtorare, a venit şi el pe malul celălalt. Aşa este şi neamul 
acesta. Primeşte aripi, dar nu de foc, ci slabe şi neputincioase. 

15. Un Bătrân a venit la chilia Avvei loan şi l-a aflat pe acesta 
dormind şi un înger era de faţă şi-i făcea aer. Şi văzând aceasta, a 
plecat. Iar când Bătrânul s-a sculat, a zis ucenicului său: A venit 
cineva aici când dormeam eu? A zis: Da, cutare Bătrân! Şi a 
cunoscut Avva loan că Bătrânul era la aceeaşi măsură cu el şi de 
aceea a văzut îngerul. 

16. În Lavra Celor-şapte-guri”, care se afla ca la cincisprezece 
stadii” de Lavra sfântului nostru părinte Sava, era un anahoret 
minunat, pe nume loan, care şedea împreună cu ucenicul lui. Şi 
ucenicul, văzând tulburarea şi strâmtorarea care se făceau în 
fiecare zi de perşi cetăţii sfinte a lui Hristos Dumnezeul nostru, 
când era să se întâmple câte s-au întâmplat cu aceasta, l-a rugat 
pe părintele, zicând: Deoarece, părinte, sunt încredinţat că cele 
câte Dumnezeu are de gând să le facă ţie nu-ţi sunt ascunse, te rog 
să-mi spui dacă cetatea va fi cucerită. Iar Bătrânul i-a zis: De unde 
să ştiu eu acestea, om păcătos fiind? Dar ucenicul, vrând să ştie, 
stăruia rugându-l. Atunci, lăcrimând, Bătrânul a zis: Deoarece te 
văd, o, fiule, vrând cu durere să afli despre aceasta, îţi voi spune 
câte mi-a arătat Dumnezeu. Inainte cu cinci zile, mă rugam 
fierbinte pentru aceasta şi m-am văzut pe mine însumi răpit şi dus 
înaintea sfântului Loc al Căpățânii. Şi tot poporul împreună cu 
clerul strigau: Doamne, miluieşte! Căutând cu privirea, am văzut 
pe Domnul nostru lisus Hristos țintuit pe Cruce şi pe Preasfânta 
Născătoare de Dumnezeu, Stăpâna lumii, cu durere rugându-L 
stăruitor pentru popor. Iar El Îşi întorcea faţa de la popor, zicând: 
Nu-i voi auzi, căci au întinat jertfelnicul Meu”! După ce am strigat 
cu lacrimi multe şi cu suspine Doamne, miluieşte, am plecat în 
biserica Sfântului Constantin, strigând şi acolo la fel: Doamne, 
miluieşte! Şi am intrat şi eu în biserică împreună cu preoțimea, cu 

clerul adică. După aceea am plecat să cercetez locul unde s-a aflat 
cinstitul lemn al Crucii celei de viaţă făcătoare. Şi am văzut ceva 
ca mocirla împuţită ieşind în biserică. Şi erau acolo doi Bătrâni 
cuviincioşi, stând de faţă, şi le-am zis: Nu vă temeţi de Dumnezeu, 
că nici nu ne putem ruga lui Dumnezeu din pricina mocirlei? De 
unde vine această duhoare aici? lar ei au zis: De la fărădelegile 
clericilor acestui loc. Iar eu le-am zis: Şi nu puteţi să curăţaţi locul 
ca să fim iertaţi şi să ne putem ruga? lar ei au zis: Crede-ne, frate, 
cele de aici nu se vor curăța decât prin foc! Acestea spunând 
Bătrânul, lăcrimând, a zis ucenicului său: Şi aceasta îţi mai spun, 
fiule, că a ieşit hotărâre ca mie să mi se taie capul. Şi am rugat 
mult pe Dumnezeu să mă ierte şi mi-a descoperit toate cele ce se 
vor întâmpla. Şi numai El ştie că niciodată nu am vărsat sânge pe 
pământ. Şi vorbindu-i acestea, iată barbarii au ajuns la ei. Şi 
ucenicul, cuprins de frică, a fugit. lar pe Bătrân, prinzându-l, l-au 
omorât şi au plecat apoi în grabă. Şi ucenicul, venind şi văzându-l 
mort pe Bătrân, a lăcrimat cu amar. Şi, luându-l, l-a înmormântat 
cu Părinţii. 

17. Sfinţii Părinţi au prorocit despre neamul” din urmă, zicând: 
Ce lucrăm noi? Şi răspunzând unul dintre ei, mare ca vieţuire, pe 
nume Ishirie, a zis: Noi am împlinit aici poruncile lui Dumnezeu. 
Iar ei, răspunzând, au zis: Dar cei de după noi oare ce vor face? Iar 
el a zis: Vor ajunge să facă jumătate din lucrarea noastră. Şi au zis: 
Şi după aceştia ce va fi? Şi el a zis: Nu vor avea deloc lucrarea cei 
din neamul acela. Căci le va veni ispită. Şi cei care vor fi aflaţi 
încercaţi” în ispita aceea se vor afla mai mari şi decât noi, şi decât 
Părinţii noştri. 

18. Ziceau despre Avva Longhin că, odată, un stăpân de corăbii 
i-a adus aur din venitul corăbiilor sale. Iar el nu a vrut să-l 
primească, ci i-a zis: Aici nu este trebuinţă de acesta. Ci, mergi, 
arată dragoste, urcă-te pe dobitocul tău şi grăbeşte-te să ajungi la 
Scara Sfântului Petru. Şi vei afla acolo pe un tânăr care poartă 
veşmintele cutare. Dă-i lui tot aurul şi întreabă-l ce are. Grăbindu- 
se, deci, stăpânul de corăbii şi mergând acolo, a aflat precum 
spusese Bătrânul şi l-a întrebat pe tânăr: Unde pleci, frate? Că am 
fost la Avva Longhin şi acela m-a trimis la tine ca să-ţi dau aurul 
acesta. Atunci tânărul i-a povestit strâmtorarea lui, zicând: Sunt 
târât la judecată pentru bani mulţi şi, neavând câştig, ies din 

cetate ca să-mi pun ştreangul de gât. Şi ca să crezi, iată şi frânghia 
pe care o duc cu mine. Şi scoţând-o din sân, i-a arătat-o. Şi 
stăpânul de corăbii i-a dat aurul şi s-a întors în cetate. Apoi s-a dus 
la Avva Longhin şi i-a povestit lucrul. Şi i-a zis Bătrânul: Crede-mă, 
frate, că dacă nu te-ai fi grăbit şi nu ai fi ajuns la el, şi eu, şitu am 
fi fost judecaţi pentru sufletul lui. 

19. Altădată, iarăşi, şezând în chilia lui şi fiind vizitat de mulţi 
Părinţi deodată, sculându-se şi nimănui nimic zicând, a ieşit din 
chilie şi s-a repezit spre port. Şi când a ajuns în port, iată venea o 
corabie din părţile Egiptului, care se apropia de țărm şi în care era 
un Bătrân sfânt care voia să-l întâlnească. Şi după ce s-au 
îmbrăţişat unul pe altul cu sărutare sfântă, au stat la rugăciune. Şi 
egipteanul zicea lui Dumnezeu: Doamne, nu Te-am rugat ca să nu 
se facă cunoscut Bătrânului despre mine, ca să nu se ostenească? 
Şi venind la chilia Avvei Longhin, a doua zi, Bătrânul egiptean a 
adormit. 

20. Avva Macarie locuia la Panerimo”. Şi vieţuia singur acolo ca 
pustnic. Mai jos era altă pustie, plină de fraţi. Şi privind odată 
Bătrânul pe cale, a văzut pe satana în chip de om, vrând să treacă 
prin ţinutul său. Şi părea că poartă un stihar moale cu multe găuri 
şi de fiecare gaură era atârnat câte un mic vas. Şi i-a zis lui marele 
Bătrân: Unde te duci? şi i-a răspuns: Mă duc să le aduc aminte 
fraţilor! Şi Bătrânul a zis: Şi la ce-ţi trebuie aceste vase? Şi el a zis: 
Duc cu ele bucate la fraţi. lar Bătrânul a zis: Cu toate acestea? A 
răspuns: Da! Dacă nu-i place cuiva ceva, îi aduc altceva. Dacă nici 
aceea nu-i place, îi dau pe cealaltă. Din toate, trebuie să-i placă 
ceva. Şi acestea zicând, a plecat. Iar Bătrânul a rămas privind pe 
drumuri, până când acela s-a întors. Şi când l-a văzut Bătrânul, i-a 
zis: Să te mântuieşti! lar el a răspuns: Nu este pentru mine 
mântuire! Şi i-a zis Bătrânul: De ce? Iar el a zis: Toţi s-au făcut 
sălbatici şi niciunul nu mă suferă! A zis lui Bătrânul: Deci, nu ai 
niciun prieten acolo? lar el a răspuns: Da, am numai un frate 
acolo. Şi măcar acela mi se încredinţează şi când mă vede ca 
vântul, se întoarce spre mine. A zis lui Bătrânul: Şi cum se cheamă 
fratele? Iar el a zis: Theopempt. Şi zicând acestea, a plecat. Şi 
sculându-se Avva Macarie, a plecat la pustia de jos. Şi auzind fraţii 
că vine, au luat ramuri de finic şi au ieşit în întâmpinarea lui. Şi 
fiecare dintre ei îşi îngrijeau chilia cu gândul că poate la el va sta 
Bătrânul. Iar el căuta în munte pe cineva cu numele Theopempt. Şi 
aflându-l pe acela, a intrat în chilia lui. Iar Theopempt l-a primit 
bucurându-se. Şi când au rămas singuri, Bătrânul i-a zis: Cum îţi 


° Cuvântul s-ar traduce cu Pustia desăvârşită, dar în textul original 
apare cu literă mare, folosit deci ca denumire. 


PATERICUL MARE 


merg cele ale tale, frate? Iar el a zis: Cu rugăciunile tale, bine! I-a 
zis lui Bătrânul: Nu te războiesc pe tine gândurile? Iar el a zis: 
Până acum sunt bine! Căci se ruşina să vorbească. A zis lui 
Bătrânul: lată, eu de atâţia ani mă nevoiesc şi sunt cinstit de toţi şi 
pe mine, bătrânul, mă tulbură duhul desfrânării! A răspuns şi 
Theopempt, zicând: Crede-mă, Avva, că şi pe mine! Şi Bătrânul se 
prefăcea că şi alte gânduri îl războiesc, până îl făcea pe acela să 
mărturisească. Apoi i-a zis: Cum posteşti? lar el a zis: Până la 
ceasul al nouălea. I-a zis lui Bătrânul: Să posteşti până seara şi să 
te nevoieşti. Şi să înveţi pe de rost din Evanghelii şi din celelalte 
Scripturi. Şi dacă îţi vine gând, niciodată să nu priveşti în jos, ci 
totdeauna în sus. Şi îndată Domnul te va ajuta. Şi dând astfel 
fratelui canon, Bătrânul a ieşit spre pustia lui. Şi privind iarăşi, a 
văzut pe dracul acela şi i-a zis: Unde te duci iarăşi? Iar el a zis: Să 
aduc aminte fraţilor! Şi a plecat. Şi când s-a întors, i-a zis sfântul: 
Cum sunt fraţii? Iar el a zis: Rău! Iar Bătrânul a zis: De ce? Iar ela 
zis: Sunt toţi sălbatici! Şi cel mai mare rău este că şi cel pe care-l 
aveam prieten şi care asculta de mine, şi acela, nu ştiu de unde, s- 
a stricat şi nici acela nu mi se mai încredinţează, ci a devenit mai 
sălbatic decât toţi. Şi am jurat să nu mai calc pe acolo, decât după 
un timp. Şi vorbind aşa, a plecat părăsind pe Bătrân. Şi Bătrânul s- 
a dus în chilia lui. 

21. Zicea Avva Macarie despre pustiirea Schitului: Când veţi 
vedea chilie zidită aproape de Elo, aflaţi că este aproape pustiirea 
Schitului. Când veţi vedea copaci, sfârşitul este la poartă. Când 
veţi vedea copii, luaţi-vă mantiile voastre şi plecaţi! 

22. Zicea, iarăşi, vrând să aducă mângâierea fraţilor: A venit 
odată aici un copil îndrăcit cu mama lui şi i-a zis mamei lui: Scoală- 
te, bătrână, să mergem de aici! Iar ea a zis: Nu pot să merg pe jos. 
Şi i-a zis ei copilul: Te voi purta eu pe umeri. Şi s-au minunat de 
viclenia demonului, cum voia să-i alunge! 

23. Ziceau despre Avva Macarie că, mergând odată la biserică 
să săvârşească adunarea”, a văzut în afara unei chilii a fraţilor o 
mulţime de draci, unii preschimbaţi în femei, vorbind necuviincios, 
alţii în tineri, vorbind şi aceştia lucruri ruşinoase, alţii dansând, iar 
alţii preschimbându-se în diferite înfăţişări. lar Bătrânul, fiind 
văzător cu duhul, a suspinat, zicând: Negreşit, fratele petrece în 
nepăsare şi de aceea duhurile rele înconjoară chilia lui, aşa, cu 
neorânduială. 

Deci, după ce s-a terminat slujba, întorcându-se, a intrat în chilia 
fratelui şi i-a zis: Sunt necâjit, frate, că sunt tare nepăsător. Am 
însă credinţă în tine şi ştiu că, dacă te vei ruga pentru mine, 

negreşit mă va uşura Dumnezeu din strâmtorare. Iar fratele făcând 
metanie Bătrânului, i-a zis: Părinte, nu sunt vrednic să mă rog 
pentru tine! Iar Bătrânul a stăruit, rugându-l pe fratele şi zicând: 
Nu plec dacă nu-mi dai cuvântul că vei face pentru mine o 
rugăciune în fiecare noapte. Şi fratele a ascultat de porunca 
Bătrânului. Şi aceasta a făcut-o Bătrânul, vrând să-i dea o pricină 
pentru a pune început să se roage nopţile. Şi sculându-se fratele 
noaptea, a făcut rugăciune pentru Bătrân. Şi sfârşind rugăciunea, 
a fost străpuns la inimă şi zicea în sine: Suflet nenorocit, pentru 
Bătrânul acesta te rogi, iar pentru tine însuţi nu te rogi! Şi aşa a 
făcut şi pentru el o rugăciune stăruitoare. Făcând el toată 
săptămâna, în fiecare noapte, cele două rugăciuni, una pentru 
Bătrân şi una pentru sine însuşi, duminică, mergând la biserică 
Avva Macarie, a văzut iarăşi dracii stând afară la chilia fratelui, 
mânioşi foarte. Şi a cunoscut Bătrânul că pentru că se rugase 
fratele s-au mâniat dracii. Şi umplându-se de bucurie, a intrat la 
fratele şi i-a zis: Arată dragoste şi adaugă pentru mine încă o 
rugăciune! Făcând fratele cele două rugăciuni pentru Bătrânul, 
iarăşi a fost străpuns şi a zis în sine: O, suflet chinuit, adaugă şi 
pentru tine încă o rugăciune. Şi a făcut aşa toată săptămâna, 
săvârşind patru rugăciuni în fiecare noapte. Şi iarăşi, plecând 
Bătrânul, a văzut pe draci mânioşi şi tăcuţi şi a mulţumit lui 
Dumnezeu. Şi a intrat iarăşi la fratele şi l-a rugat să mai adauge şi 
altă rugăciune pentru el. Şi fratele a adăugat şi pentru sine însuşi 
o altă rugăciune. Şi făcea în fiecare noapte şase rugăciuni. Deci, 
iarăşi venind Bătrânul la fratele, s-au înfuriat dracii împotriva 
Bătrânului şi l-au ocărât, fiind nemulţumiţi de mântuirea fratelui. 
lar Avva Macarie, slăvind pe Dumnezeu pentru sporirea fratelui, a 
intrat iarăşi în chilia lui. Şi îndemnându-l pe el să nu fie delăsător, 
ci să se roage neîncetat, a plecat de la el. Iar dracii, văzând multa 
osârdie a fratelui, pe care o dobândise pentru rugăciune cu harul 
lui Dumnezeu, au plecat de la el. 

24. Pentru că Împăratul veacurilor dăruieşte cu îmbelşugare 
celor vrednici bunătăţile Sale, spre slava şi lauda numelui Său şi 
spre mântuirea celor ce nădăjduiesc în El, este cu dreptate să 
spunem spre folos izbânzile săvârşite prin Cuviosul Macarie. Căci 
acesta, ajungând la desăvârşirea virtuţii celei după Dumnezeu şi 
fiind mai presus de toate patimile, s-a învrednicit de vederea 
tainelor celor netrupeşti şi cereşti, aflându-se deopotrivă cu 
îngerii, cum povestesc unii dintre ucenicii lui. Şi ei au auzit de la el 
despre acele descoperiri pe care Dumnezeu a voit să i le facă 
cunoscute, după ce a intrat el în raiul lui Ianis şi lamvris0 şi s-a 


0 2 Timotei 3, 8. Este vorba despre magii care s-au împotrivit lui Moise 


PATERICUL MARE 


luptat mult cu demonul acela înfricoşător şi născocitor al răutăţii, 
diavolul. Şi cum niciun folos nu avea din luptă, demonul biruit a 
socotit să se arate pe sine însuşi sfântului şi a încercat să-i arate 
feluritele meşteşuguri ale înşelăciunii, pentru că Dumnezeu l-a silit 
după cum mărturisea să facă aceasta, deşi el nu voia. Şi călătorind 
în cea mai adâncă pustie, bunul ostaş al lui Hristos, Macarie, a 
văzut un om foarte bătrân apropiindu-se de el, fiind tare împovărat 
şi în jurul a tot trupul fiind plin de vase, şi în fiecare din acestea 
având câte o aripă. In loc de veşmânt, acesta purta mulţime de 
vase. Sprijinind Macarie în pământ toiagul său, au stat faţă către 
faţă, privindu-se. Şi acela, ca un tâlhar bănuit, se prefăcea că 
roşeşte de ruşine şi a zis dreptului: Ce faci, rătăcind în pustia 
aceasta? lar Sfântul Macarie a răspuns: Vrând să aflu pe 
Dumnezeu, fug de rătăcire. Dar tu cine eşti, o, bătrâne? Fă-mi 
cunoscut! Căci înfăţişarea ta este străină de mântuirea oamenilor. 
Spune-mi, ce sunt acestea care te acoperă de jur împrejur? Iar el, 
auzind, a mărturisit, zicând: Cel pe care-l numiţi satana şi diavolul, 
acela sunt eu. Şi acestea sunt cele prin care, în felurite chipuri, îi 
trag pe oameni la mine însumi. Şi fiecărui mădular mă străduiesc 
să-i fac ceea ce i se potriveşte spre înşelare şi, cu aripile poftelor, 
îi nimicesc pe cei care ascultă de mine. Şi mă bucur de căderea 
celor biruiţi de mine. Auzind Sfântul Macarie şi îndrăznind către 
el, a zis: Hristos te-a dat de jucărie îngerilor Săi. Spune-mi, după 
fel, explicarea fiecăreia dintre otrăvuri. Căci pentru aceasta te-ai 
arătat, ca să-ţi vedem încâlcitele vrăji ale meşteşugului tău şi, 
aflând multele şi meşteşugitele săgeți ale rătăcirii tale, să nu ne 
înduplecăm voii tale. Iar el a zis: Îţi voi spune, chiar dacă nu vreau, 
ştiinţa mea. Căci nu pot să ascund ceea ce vezi. Află, deci, pricina 
fiecărui vas. Dacă aflu pe cineva cercetând neîncetat legea lui 
Dumnezeu, îl împiedic aducându-i durere de cap, ungându-l din 
vasul pe care-l am pe capul meu. Pe cel care priveghează cu 
imnuri şi rugăciuni, iau din vasul pe care-l am în jurul 
sprâncenelor mele şi, vărsând puţin cu aripa, mă silesc să-l trag la 
somn, aducându-i aţipire. Iar cele care sunt în jurul urechilor sunt 
rânduite spre lucrarea neascultării şi prin acestea îi fac pe cei care 
vor să se mântuiască să nu mai asculte cuvântul adevărului. Prin 
cele pe care le am în jurul nasului meu, cu mulţime de mirosuri îi 
mişc pe cei tineri spre desfrânare. Cu otrăvurile pregătite în cele 
din jurul gurii amăgesc prin mâncăruri pe cei care se nevoiesc. Şi 
cele pe care vreau să le fac lor le trimit prin mâncăruri, adică orice 
fel de vorbire de rău şi vorbire de ruşine. Şi cei ce mă iubesc 

seamănă seminţele tuturor împreună cu lucrurile mele spre 
înmulţirea roadelor vrednice de mine. Îmbrăcându-l cu mândrie, îl 
încing pe cel care cugetă cele înalte cu armele pe care le am în 
jurul gâtului meu. Căci din acestea, pentru cei care iubesc 
lucrurile mele în viaţă, am slavă şi bogăţie şi câte alte lucruri, pe 
care le socotesc bune cei care s-au îndepărtat de Dumnezeu. Iar pe 
cele din jurul pieptului meu le vezi? Sunt vasele înţelesurilor mele, 
din care adăp inimile spre beţia necuviinţei, întunecând gândurile 
evlavioase ale celor care vor să-şi aducă aminte de cele viitoare, 
făcând să dispară acestea din mintea lor. Iar cele din jurul 
pântecelui sunt vasele pline cu nesimţire. Cu acestea îi pregătesc 
pe cei lipsiţi de înţelepciune în mod dobitocesc şi irațional să le 
ofer vieţuirea animalelor sălbatice. lar cele atârnate de sub 
pântece sunt pentru amestecarea destrăbălărilor, făcând prin ele 
desfrânări ruşinoase. Pe cele din mâini le vezi? Sunt pregătite spre 
slujirea zavistiilor şi a uciderilor, prin care faptele lucrurilor mele 
înaintează. Iar cele din spate, atârnate de umeri şi de spate, sunt 
norul ispitelor mele, prin care lupt cu putere pe cei care încearcă 
să lupte împotriva mea. Intind curse în spatele lor şi-i arunc la 
pământ pe cei care au încredere în ei înşişi. Pe cele care sunt 
atârnate de coapse şi pe spinare până la picioare le vezi? Sunt 
pline de curse şi furtuni, din care risipind tulbur căile celor drepţi, 
împiedicându-i să alerge pe drumul evlaviei şi pregătindu-i să 
meargă pe calea mea. Căci stând în mijlocul căilor vieţii şi ale 
morţii, pun piedici celor care păşesc pe calea vieţii, încuindu-i pe 
ei în calea morţii şi întărindu-i să meargă pe calea mea. Şi în țarina 
mea semăn mărăcini şi pălămidă”, şi cei care sunt semănaţi 
împreună cu acestea tăgăduiesc calea adevărului. Tu, însă, nu vrei 
cu desăvârşire să mă asculţi, măcar o dată, ca să am puţină 
mângâiere, ci mă arzi mereu cu arma ta cea puternică. De aceea 
mă grăbesc să fug la robii mei. Tu ai Stăpân bun, împreună cu cei 
care sunt împreună robi cu tine, Care vorbeşte cu tine cu blândeţe 
şi păzindu-te pe tine ca pe fiul Lui. Auzind acestea, luptătorul cel 
preaîncercat al lui Hristos s-a însemnat cu semnul Crucii, zicând: 
Binecuvântat este Dumnezeu, Care te-a dat pe tine celor ce 
nădăjduiesc întru El, spre ruşinarea ta. Şi pe mine să mă păzească 
desăvârşit de înşelăciunea ta, ca biruindu-te pe tine, să iau cununa 
de la Stăpânul meu. Fugi acum, departe, o, veliar, cel nimicit de 
Hristos. Să nu te atingi de cei puţini care merg pe calea cea 
strâmtă şi grea” a mântuirii. Să-ţi fie de ajuns ai tăi şi să te 
depărtezi de cei din pustie. Şi după ce a zis sfântul acestea, acela 

s-a făcut nevăzut, lăsând în urmă un fum ca de foc. Aşezându-se în 
genunchi, sfântul s-a rugat zicând: Slavă Ţie, Hristoase, limanul 
celor înviforaţi şi mântuirea celor ce aleargă la Tine! Amin! 

25. A fost luptat odată Avva Moise cu desfrânare mare. Şi 
nemaiavând putere să stea în chilia lui, a plecat şi a vestit Avvei 
Isidor. Şi l-a rugat pe el Bătrânul să se întoarcă la chilia lui. Şi nu a 
primit, zicând: Nu am putere, Avva! Şi luându-l cu sine, l-a adus pe 
o înălţime şi i-a zis: Priveşte spre apus! Şi privind, a văzut o 
mulţime de draci. Şi erau aceia tulburaţi şi zgomotoşi ca pentru 
război. I-a zis lui iarăşi Avva Isidor: Priveşte şi spre Răsărit! Şi a 
privit şi a văzut nenumărate mulţimi de îngeri, sfinţi şi slăviţi. Şi a 
zis Avva Isidor: lată, aceştia sunt trimişi sfinţilor de Domnul spre 
ajutor, iar cei dinspre apus sunt cei care luptă împotriva lor. Mai 
mulţi sunt, deci, cei care sunt cu noi. Şi astfel, mulţumindu-i Avva 
Moise lui Dumnezeu, a luat curaj şi s-a întors la chilia lui. 

26. A zis Avva Moise la Schit: Dacă vom păzi poruncile 
Părinților noştri, eu vă chezăşuiesc pe voi în faţa lui Dumnezeu că 
barbarii nu vor veni aici. lar dacă nu le vom păzi, locul acesta are 
să se pustiască. 

27. Şezând odată fraţii la el, le-a zis: Iată, barbarii vin la Schit. 
Sculaţi-vă, deci, şi fugiţi! Iar ei i-au zis lui: Tu nu fugi, Avva? Şi el 
le-a zis: Eu de atâţia ani aştept ziua aceasta, ca să se împlinească 
Cuvântul Stăpânului meu, care zice: Toţi câţi au luat sabia în 
mână, de sabie vor pieri”! Iar ei i-au zis: Nici noi nu plecăm, ci vom 
muri împreună cu tine! Şi el le-a zis: Eu nu am amestec! Fiecare să 
vadă cum rămâne! Şi erau şapte fraţi. Şi el le-a zis: Iată, barbarii 
se apropie de poartă! Şi intrând, i-au omorât pe ei. Şi unul dintre 
ei a fugit în spatele porţii şi a văzut şapte coroane coborând şi 
încununându-i pe aceia. 

28. Ziceau unii dintre Părinţi despre Avva Marcelin al 
Thebaidei, ceea ce de multe ori a spus şi ucenicul lui, că urmând 
să iasă duminica pentru sinaxă” se pregătea pe sine şi zicea pe de 
rost câteva fragmente din Scripturi, până mergea la biserică. Şi 
aşa lucrând el, buzele lui nu se mişcau, ca să nu-l audă cineva. Şi 
când stătea la slujbă, pieptul lui mustea de lacrimi. Căci zicea: În 
timp ce se săvârşeşte Liturghia, toată biserica o văd ca pe un foc. 
Şi când se termină biserica, iarăşi focul pleacă. 

29. Ziceau despre Avva Siluan că, vrând să iasă în Siria, a zis 
ucenicul său Marcu: Părinte, nu vreau să pleci de aici. Şi nici nu te 
las să pleci, Avva, ci mai rămâi aici trei zile. Şi a treia zi a adormit. 

30. Ziceau despre Avva Pahomie că odată îngropau trupul unui 

mort, iar Avva Pahomie, întâlnindu-i pe cale, a văzut doi îngeri 
mergând în urma mortului în spatele năsăliei. Şi frământându-se 
cu gândul despre ei, a rugat pe Dumnezeu să-i descopere acest 
lucru. Atunci au venit cei doi îngeri la el şi el le-a zis: De ce voi, 
îngeri, mergeţi în urma mortului? Şi au zis îngerii către el: Unul 
dintre noi este al zilei de miercuri şi celălalt al zilei de vineri. Şi 
pentru că, până să moară, acesta nu s-a lipsit de postul de miercuri 
şi de vineri, de aceea mergem în urma trupului lui, pentru că până 
la moarte a păzit postul. Şi în felul acesta, deci, şi noi am slăvit pe 
acest luptător în Domnul. 

31. Fericitul Pavel cel simplu, ucenicul Sfântului Antonie, 
povestea Părinților lucrul acesta: Odată a cercetat o mănăstire din 
pricina şi pentru folosul fraţilor. Şi după obişnuita vorbă dintre ei, 
au intrat în sfânta biserică a lui Dumnezeu şi au săvârşit slujba. Iar 
Fericitul Pavel lua aminte la fiecare dintre cei care intrau în 
biserică să vadă cu ce suflet vin la slujbă. Căci avea şi acest har 
dat lui de la Domnul, încât vedea pe fiecare ce suflet are, aşa cum 
ne vedem noi unii pe alţii. Şi toţi intrau cu sufletul luminos şi faţa 
bucuroasă, iar îngerul fiecăruia se bucura de el. Pe unul, însă, 
spunea, l-am văzut întunecat şi negru la tot trupul şi dracii, 
înconjurându-l de amândouă părţile, trăgeau de el şi îi trecuseră 
ca un căpăstru peste grumaz. lar îngerul lui îl urma de departe 
posomorât şi îndurerat. lar Pavel, lăcrimând şi bătându-se cu 
pumnul în piept, stătea în faţa bisericii, jelind tare pe cel pe care-l 
văzuse aşa. Şi Părinţii, văzând purtarea ciudată a părintelui şi 
schimbarea lui neaşteptată spre lacrimi şi tânguire, au fost şi ei 
mişcaţi spre tânguire şi-l întrebau şi îl rugau să le spună ce a 
văzut, temându-se ca nu cumva să facă aceasta din pricina vreunei 
nemulțumiri faţă de ei toţi. Şi l-au rugat să intre la slujbă. Şi Pavel, 
îndepărtându-i, şedea afară, tânguindu-se de cel care i se arătase 
astfel. Nu după multă vreme, slujba s-a terminat şi toţi ieşeau 
iarăşi din biserică. Şi Pavel voia să vadă pe fiecare cum iese. Şi a 
văzut pe monahul acela întunecat şi negru ieşind din biserică 
strălucind cu trupul, iar demonii urmărindu-l de departe, în vreme 
ce îngerul lui îl însoțea şi se bucura de el foarte. Iar Pavel, săltând 
cu bucurie, a strigat binecuvântând pe Dumnezeu şi zicând: O, 
negrăita iubire de oameni a lui Dumnezeu şi bunătate! O, 
îndurările Lui dumnezeieşti şi nemăsurata Lui bunătate! Alergând 
şi urcându-se pe o scară mare, zicea cu glas mare: Veniţi şi vedeţi 
lucrurile lui Dumnezeu, ce înfricoşătoare şi minunate sunt! Veniţi 
şi vedeţi pe Cel care vrea ca toţi oamenii să se mântuiască şi la 
cunoştinţa adevărului să vină. Veniţi să ne închinăm şi să cădem 

Lui şi să zicem: Numai Tu poţi să ierţi păcatele! Şi alergau toţi 
împreună cu grabă, vrând să audă cele spuse. Şi adunându-se toţi, 
Pavel le-a povestit cele văzute de el înainte de intrarea în biserică. 
Şi după acestea, iarăşi a cerut stăruitor de la bărbatul acela să 
spună pricina pentru care Dumnezeu l-a dăruit deodată cu o 
asemenea schimbare. Şi omul acela, aşezat de Pavel înaintea 
tuturor, a povestit fără şovăire cele întâmplate cu el, zicând: Eu 
sunt om păcătos, zicea, şi de mult timp am trăit până acum în 
desfrânări. Intrând acum în sfânta biserică a lui Dumnezeu am 
auzit citindu-se din Sfântul Proroc Isaia, mai curând pe Dumnezeu 
vorbind prin el şi zicând:  Spălaţi-vă, curățaţi-vă, lăsați 
vicleşugurile şi patimile păcătoase din inimile voastre, încât să fiți 
curati înaintea Mea! Învăţaţi să faceţi binele, şi de vor fi sufletele 
voastre înroşite, ca zăpada le voi albi. lar de veţi vrea şi Mă veţi 
asculta, vă veţi desfăta cu bunurile pământului”! lar eu, 
desfrânatul, la auzul cuvântului prorocului, m-am străpuns la suflet 
şi, suspinând în cugetul meu, am zis către Dumnezeu: Tu eşti 
Dumnezeu, Care ai venit în lume să mântuieşti pe cei păcătoşi”. 
Cele pe care acum le-ai făgăduit prin prorocul Tău, acestea să le 
împlineşti cu mine, păcătosul şi nevrednicul. Căci de acum, iată, [ţi 
dau cuvântul şi fac legământ cu Tine şi mărturisesc Ţie cu toată 
inima că nu voi mai făptui niciuna din relele acelea, ci mă lepăd de 
toată fărădelegea şi Îţi slujesc Ție de acum cu conştiinţă curată. 
Astăzi, o, Stăpâne, şi din ceasul acesta, primeşte-mă pe mine, cel 
ce mă pocăiesc şi cad înaintea Ta şi mă îndepărtez de acum de tot 
păcatul. Cu aceste legăminte, zicea, am ieşit din biserică, judecând 
în sufletul meu că nimic rău nu voi mai făptui în faţa lui Dumnezeu. 
Şi auzind toţi, au strigat cu un singur glas către Dumnezeu, zicând: 
Cât s-au mărit lucrurile Tale, Doamne, toate cu înţelepciune le-ai 
făcut. Cunoscând, deci, o, creştinilor, din Dumnezeieştile 
Scripturi şi din dumnezeieştile descoperiri câtă bunătate are 
Dumnezeu pentru cei care aleargă la El cu adevărat şi îşi 
îndreaptă prin pocăință căderile lor cele mai dinainte şi că iarăşi le 
dă bunătăţile cele făgăduite, fără să le facă judecată pentru 
păcatele de mai înainte, să nu deznădăjduim de a noastră 
mântuire. Căci, precum prin Prorocul Isaia a făgăduit să spele pe 
cei care se află în mocirla păcatelor şi ca lâna, şi ca zăpada să-i 
înălbească şi să-i învrednicească de bunătăţile Ierusalimului 
ceresc, şi tot aşa, şi prin Prorocul lezechiel, cu jurământ ne 
înştiinţează că nu ne va pierde: Viu sunt, zice Domnul, şi nu voiesc 

moartea păcătosului, ci să se întoarcă şi să aibă viaţă”! 

32. Povestea fericitul Pavel cel simplu acestea: Aveam un 
ucenic care a căzut în felurite păcate, fără ca eu să ştiu. S-a 
întâmplat, deci, să se săvârşească. Şi m-am rugat lui Dumnezeu 
îndelung şi am rugat pe Preasfânta Născătoare de Dumnezeu să- 
mi arate cu cine este după ieşirea din trup. Şi stăruind eu cu 
răbdare în rugăciune nu puţine zile, am fost în extaz. Şi am văzut 
pe ucenicul meu purtat de doi, neavând niciun fel de lucrare, nici 
sufletească, nici trupească şi nici nu vorbea deloc, ci era ca 
împietrit. Iar eu fiind ca în agonie, ca într-o clipită mi-am adus 
aminte de cuvântul Domnului, care zice: Pe cel care nu are haine 
de nuntă, să-l legaţi de mâini şi de picioare şi să-l aruncaţi în 
întunericul cel mai din adânc. Acolo va fi plângerea şi scrâşnirea 
dinţilor”! Căci a lega mâinile şi picioarele nimic altceva nu se 
înţelege decât a se stinge şi a rămâne fără nicio lucrare orice gând 
şi voinţă vicleană, care nu mergea după voia lui Dumnezeu în 
veacul acesta. Şi când mi-am revenit din răpire, am început a mă 
întrista foarte tare şi a mă mâhni”, făcând milostenii pentru acela 
după putere şi danii şi rugând pe Preasfânta Născătoare de 
Dumnezeu să-l miluiască. Şi pe iubitorul de oameni Dumnezeu Il 
rugam pentru el. Şi am început a mă osteni în nevoinţe şi a mânca 
numai mâncare uscată, măcar că ajunsesem la adânci bătrâneţe. 
Deci, după câteva zile, am văzut pe Preasfânta Născătoare de 
Dumnezeu zicându-mi: De ce eşti întristat şi mâhnit, părinte? Şi eu 
am zis: Pentru fratele meu, Stăpâna mea, pentru că l-am văzut în 
cele rele. Şi mi-a răspuns, şi mi-a zis: Nu te-ai rugat tu zicând că 
vrei să-l vezi? Şi iată ţi s-a făcut cunoscut. lar eu am zis: Da, mă 
rog [ie, eu am făcut rugăciuni, nu am vrut să-l văd pe acesta aşa. 
Căci ce folos am să-l văd şi să plâng, şi să mă tânguiesc? Şi mi-a 
zis Preasfânta Născătoare de Dumnezeu: Mergi, pentru smerenia 
şi pentru osteneala şi pentru dragostea ta, eu ţi-l voi arăta, ca să 
nu te mai întristezi. Şi a doua zi am văzut iarăşi pe fratele venind 
spre mine bucuros, mergând singur şi râzând şi zicându-mi: 
Rugăciunile tale, părinte, au înduplecat pe Preasfânta Născătoare 
de Dumnezeu, deoarece tare te iubeşte. Şi l-a rugat pe Mântuitorul 
să mă dezlege din legături, căci eram strâns de jur împrejur cu 
funiile păcatelor mele”. Acestea zicând fratele, eu m-am umplut de 

bucurie. Şi îndată am văzut pe Preasfânta Născătoare de 
Dumnezeu care mi-a zis: Ai primit acum înştiinţare, părinte? Şi eu 
am zis: Da, Stăpâna mea, şi tare m-am bucurat că l-am văzut pe el 
în slobozenie. Şi ea a zis către mine: Mergi acum şi să-l pomeneşti 
pe fratele totdeauna în rugăciunile tale, în milostenii şi în jertfe. 
Căci tare mult miluieşte pe cei adormiţi milostenia şi jertfa” însăşi. 

33. Odată, a intrat Zaharia, ucenicul Avvei Siluan, la acesta şi l- 
a aflat în extaz. Şi mâinile lui erau întinse spre cer. Şi închizând 
uşa, a ieşit. Şi venind pe la ceasul al şaselea şi pe la ceasul al 
nouălea”, l-a aflat la fel. Şi pe la ceasul al zecelea a bătut şi 
intrând, l-a aflat liniştindu-se şi a zis: Ce ai astăzi, părinte? Iar el a 
zis: Am neputinţă astăzi, fiule. Şi el, prinzându-l de picioare, zicea: 
Nu te voi lăsa, dacă nu îmi vei spune ce ai văzut. Şi a zis lui 
Bătrânul: Am fost răpit la cer şi am văzut slava lui Dumnezeu. Şi 
am stat acolo până acum şi acum am venit. 

34. Zicea Avva Fokâs, cel din obştea Avvei Theogonie, a 
întâiului ierusalimitean: Când şedeam în Schit, s-a întâmplat ca un 
anume Avva lacob, mai tânăr, de la Chilii, să aibă pe tatăl său 
părinte şi după trup, şi duhovnicesc. Şi la Chilii sunt două biserici, 
una a ortodocşilor, în care se şi împărtăşea, şi una a schismaticilor. 
Şi pentru că Avva lacob avea harul cugetării smerite, era iubit de 
toţi, şi de cei din Biserică, şi de schismatici. Deci, îi ziceau lui 
ortodocşii: Avva lacobe, să nu te amăgească schismaticii şi să te 
atragă la părtăşie cu ei. La fel şi schismaticii îi ziceau: Să ştii, Avva 
Iacobe, că împărtăşindu-te cu diofiziţii” îţi pierzi sufletul, căci sunt 
nestorieni şi răstălmăcesc adevărul. lar Avva Iacob, fiind curat la 
suflet şi strâmtorat de cele zise lui de amândouă părţile, s-a gândit 
în sine să roage pe Dumnezeu. Şi s-a închis în chilie, în afara 
lavrei, trăind în liniştire, fiind îmbrăcat cu hainele sale ca şi când 
urma să moară. Şi aveau obicei Părinţii egipteni să păstreze până 
la moarte levitonul, peste care puneau sfânta schimă şi culionul şi 
cu acestea să fie înmormântați. De aceea le purtau numai 
duminica la Sfânta Impărtăşanie şi apoi le strângeau. Plecând la 
chilia aceea, se ruga lui Dumnezeu. Şi istovindu-se din pricina 
postului, a căzut la pământ şi a rămas acolo întins. Şi zicea că 

multe a pătimit în zilele acelea de la draci şi mai ales de la cugetul 
lui. Şi trecând patruzeci de zile, a văzut un copil intrând la el 
bucuros şi zicându-i: Avva lacobe, ce faci aici? Iar el, de îndată 
fiind luminat şi luând putere de la vedenie, i-a zis: Stăpâne, tu 
cunoşti ce am. Aceia îmi zic să nu las biserica şi ceilalţi îmi zic: Să 
nu te amăgească pe tine diofiziţii. Şi eu zbuciumându-mă şi 
neştiind ce să fac, am făcut acest lucru. Şi i-a răspuns lui Domnul: 
Unde eşti, eşti bine. Şi îndată s-a aflat în faţa uşilor sfintei biserici 
a ortodocşilor care ţineau Sinodul. 

35. Ziceau despre un Bătrân că mergea prin pustie şi, iată, doi 
îngeri îl însoțeau, unul de-a dreapta şi unul de-a stânga. Şi 
mergând au aflat o mortăciune pe cale. Şi Bătrânul şi-a acoperit 
nasul de duhoare, iar îngerii au făcut la fel. Şi înaintând puţin pe 
cale, Bătrânul le-a zis: Şi voi mirosiţi aceasta? Iar ei au zis: Nu, dar 
pentru tine am acoperit şi noi nasul. Nouă nu ne miroase necurâăţia 
lumii acesteia, nici nu se apropie de noi, ci sufletelor care cad în 
duhoarea păcatelor le miroase. 

36. Povestea cineva, zicând: La Schit, când clericii aduceau 
jertfa, se cobora un vultur pe jertfă, dar nimeni nu-l vedea, afară 
de clerici. Deci, într-una din zile, cineva a cerut ceva de la un 
diacon. Şi acesta i-a zis: Nu sunt liber acum. Şi urcând acesta la 
proscomidiar”, nu a mai coborât închipuirea vulturului după obicei. 
Şi a zis preotul diaconului: Ce înseamnă acest lucru, că nu a mai 
venit vulturul după obicei? Sau la mine este vina, sau la tine. 
Îndepărtează-te de mine! Şi dacă te vei îndepărta, se va cunoaşte 
că din pricina ta nu a coborât. Şi îndepărtându-se diaconul, îndată 
a coborât vulturul. Şi după ce s-a săvârşit slujba, preotul a zis 
diaconului: Spune-mi ce ai făcut? Şi acela înştiinţându-l, a zis: Nu 
mă ştiu pe mine să fi făcut vreun păcat, decât că venind la mine un 
frate şi cerându-mi cutare lucru, i-am răspuns: Nu am timp! Şia 
zis preotul: Aşadar, din pricina ta nu a coborât, deoarece s-a 
întristat fratele împotriva ta. Şi plecând diaconul, a pus metanie 
fratelui. 

37. Ziceau unii dintre Părinţi că atunci când era să se 
săvârşească Sfântul Petru, arhiepiscopul Alexandriei”, a văzut 
cineva o vedenie cu Pururea Fecioara şi a auzit un glas zicând: 


° Textul original foloseşte aici tot cuvântul ofrandă. De unde deducem, 
întrucât se vorbeşte despre faptul că diaconul a urcat, că este vorba de 
altar, unde era şi proscomidiarul şi care era mai ridicat decât restul 
bisericii. 

° Este vorba despre Sfântul Mucenic Petru, arhiepiscopul Alexandriei, 
care a mărturisit în timpul împăratului Maximilian, în anul 311 d.Hr. 
Pomenirea lui se prăznuieşte la 24 noiembrie. 

Petru, Întâiul Apostol şi Petru sfârşitul mucenicilor”. 

38. Povestea unul dintre Părinţi: Trei lucruri sunt de cinste la 
monahi, de care şi noi trebuie să ne apropiem cu frică şi cu 
cutremur şi cu bucurie duhovnicească: împărtăşirea cu Sfintele 
Taine şi trapeza fraţilor şi spălarea picioarelor lor. A adus şi o 
pildă pe măsură, zicând: Era un Bătrân mare văzător cu duhul şi i 
s-a întâmplat să fie odată cu mulţi fraţi. Şi pe când mâncau ei, 
Bătrânul, şezând la masă, lua aminte cu duhul şi îi vedea pe unii 
mâncând miere, pe alţii pâine, pe alţii necurăţie şi se minuna în 
sine. Şi se ruga la Dumnezeu zicând: Doamne, descoperă-mi taina 
aceasta, că aceeaşi mâncare este pusă înainte pe masă tuturor şi 
când o mănâncă se vede aşa schimbată; şi unii mănâncă miere, 
alţii pâine şi alţii necurăţie. Şi i-a venit lui glas de sus, zicând: Cei 
care mănâncă miere sunt cei care cu frică şi cu cutremur şi cu 
bucurie duhovnicească stau la masă şi se roagă neîncetat şi 
rugăciunea lor ca tămâia se înalţă la Dumnezeu, de aceea mănâncă 
miere. Cei care mănâncă pâine, aceştia sunt cei care mulţumesc 
pentru împărtăşirea cu cele dăruite de Dumnezeu. lar cei care 
mănâncă necurăţie, aceştia sunt cei care cârtesc şi zic: Aceasta 
este bună, aceasta nu este bună. Nu trebuie să gândească aşa, ci 
mai curând să aducă slavă lui Dumnezeu şi să-i înalțe cântări, ca 
să se împlinească cuvântul: De aceea, ori de mâncaţi, ori de beti, 
ori altceva de faceţi, toate spre slava lui Dumnezeu să le faceţi”. 

39. A zis un Bătrân: De multe ori, atunci când diaconul zicea 
„Daţi sărutare unii altora”, vedeam Duhul Sfânt în gurile fraţilor. 

40. Zicea unul dintre Părinţi: Şezând odată Bătrânii şi vorbind 
despre cele de folos, era unul din ei văzător cu duhul şi vedea pe 
îngeri mişcând ramuri de finic şi lăudându-i. Şi cum începea să 
vorbească despre altceva, îngerii plecau şi năvăleau în mijlocul lor 
porci plini de miros urât şi-i chinuiau. Şi cum vorbeau iarăşi cele 
de folos, veneau iarăşi îngerii şi-i lăudau. 

41. A zis un Bătrân: Acesta este scris despre două şi despre trei 
păcate ale Tirului, dar şi de la al patrulea nu-Mi voi întoarce faţa 
Mea’! A-ţi aduce aminte răul şi a consimţi cu gândul şi a vorbi sunt 
primele, iar al patrulea este a săvârşi lucrul. Dar şi pentru toate 


° Caracterul profetic al acestor cuvinte s-a adeverit în acelaşi an când 
împăratul Galeriu, grav bolnav, a dat poruncă împotriva credinţei 
creştine şi s-au pornit prigoanele, cu excepţia ținuturilor unde domnea 
Maxenţiu şi în parte, în zonele pe care le controla Maximilian. După o 
perioadă de trei ani au urmat încetarea oficială a prigoanelor şi 
reabilitarea credinţei creştine prin edictul de la Mediolan, dat de 
împăratul Constantin cel Mare. 

01 Corinteni 10, 31. 

0 Amos 1, 9. 

acestea nu voi întoarce faţa Mea, părându-Mi rău, zice Domnul. 

42. Ziceau despre un mare Bătrân de la Schit că, atunci când 
fraţii construiau o chilie, ieşea cu bucurie şi punea temelia. Şi nu 
pleca până nu se termina. Deci, odată, ieşind la zidirea unei chilii, 
s-a întunecat foarte tare. Şi i-au zis lui fraţii: Avva, de ce eşti aşa 
întunecat şi întristat? Iar el a zis: Se va pustii locul acesta, fiilor! 
Căci am văzut foc aprinzându-se la Schit. Şi luând fraţii ramuri de 
finic şi lovind, l-au stins. Şi iarăşi, a doua oară s-a aprins şi l-au 
stins. Şi a treia oară s-a aprins şi a cuprins tot Schitul. Şi nu au 
mai putut să-l stingă. Şi de aceea sunt întunecat şi întristat. 

43. A zis un Bătrân: Scris este Dreptul ca finicul va înflori”. 
Acest cuvânt înseamnă ceea ce este bun şi drept şi dulce şi care 
este de sus. Căci este una inima finicului şi aceea este albă, fiecare 
având lucrarea sa. Acest lucru îl poate afla cineva în acelaşi chip la 
cei drepţi. Căci una este inima lor şi albă privind către Dumnezeu. 
Este şi albă, având luminarea cea din credinţă. Şi toată lucrarea 
celor drepţi este în inima lor. Şi ascuţimea tulpinilor de finic este 
împotrivirea faţă de diavol”. 

44. A zis un Bătrân: Sunamiteanca l-a primit pe Elisei”, cu toate 
că aceasta nu avea legătură cu niciun om. Se spune că 
Sunamiteanca este chipul sufletului, iar Elisei este chipul Duhului 
Sfânt. Deci, în ceasul în care sufletul se lasă de amestecul şi 
tulburarea vieţii acesteia, este cercetat de Duhul lui Dumnezeu. Şi 
atunci acesta poate să nască, sterp fiind”! 

45. A zis unul dintre Bătrâni: Ochii porcilor aşa au facerea lor 
naturală, încât sunt nevoiţi să caute spre pământ şi niciodată să nu 
poată privi spre cer. Deci, tot aşa şi sufletul celui care se tăvăleşte 
în plăceri, odată scăpat în mocirla desfrâului, cu greu va putea să- 
şi ridice ochii în sus către Dumnezeu sau să se îngrijească de ceva 
vrednic de Dumnezeu. 

46. Un oarecare Bătrân s-a făcut mare văzător cu duhul. Acesta 
adeverea lucrul zicând: Puterea pe care am văzut-o stând peste cel 
nou botezat, pe aceeaşi am văzut-o şi pe veşmântul monahului, 
când primeşte schima. 

47. Unui Bătrân i s-a dat să vadă cele ce se întâmplă şi zicea: 


° Psalmul 91, 13. 

° Este evidentă asemănarea între ascuţimea tulpinilor de finic şi 
ascuţimea inimii pentru a o face săgeată împotriva diavolului. 

9 Vezi 4 Regi 12, 37. R 

° În limba greacă, sufletul este de genul feminin. În limba română, 
sufletul este masculin şi imaginea nu mai este atât de grăitoare. 

Am văzut un frate osârduindu-se” în chilia sa. Şi iată, un demon, 
venind, a stat afară lângă chilia lui. Şi cât se ostenea fratele, el nu 
putea să intre. Dar când a încetat să se mai ostenească, atunci a 
intrat diavolul în chilia lui şi l-a luptat. 

48. A zis unul dintre Părinţi că doi fraţi erau vecini cu el, unul 
dintre străini şi unul din partea locului. Şi cel venit din străini era 
puţin nepăsător, iar cel din părţile locului tare osârduitor. S-a 
întâmplat să adoarmă cel dintre străini. Şi Bătrânul, fiind văzător 
cu duhul, a văzut mulţime de îngeri ducând sufletul lui. Şi când a 
ajuns la cer şi a fost să intre, s-a făcut ceartă pentru el. Şi a venit 
de sus un glas, zicând: Este ştiut că a fost puţin nepăsător, dar 
pentru înstrăinare să-i deschideţi! Şi după aceea a adormit şi cel 
din partea locului. Şi a venit toată rudenia lui. Şi a văzut Bătrânul 
că nu erau nicăieri îngeri şi s-a minunat şi a căzut cu faţa la 
pământ înaintea lui Dumnezeu, zicând: Cum de străinul s-a 
bucurat de atâta slavă şi acest osârduitor de nimic din acestea nu 
s-a bucurat? Şi i-a venit lui glas, zicând: Acest osârduitor, când a 
venit ceasul să adoarmă, şi-a deschis ochii lui şi a văzut pe 
rudeniile lui plângând şi s-a mângâiat sufletul lui. Iar străinul, deşi 
era nepăsător, nu a văzut pe niciunul dintre cei ai lui şi suspinând 
a plâns şi Dumnezeu l-a mângâiat pe el. 

49. Povestea unul din Părinţi că era un pustnic în pustia 
Nilupolisului şi pe acesta îl slujea un credincios din lume. Iar în 
cetate era un om bogat şi necredincios. Şi s-a întâmplat ca acesta 
să adoarmă şi l-a petrecut pe el toată cetatea şi episcopul cu făclii 
şi tămâieri. Şi s-a dus slujitorul pustnicului, după obicei, să-i ducă 
pâine. Şi l-a aflat pe pustnic sfâşiat de o hienă. Şi a căzut cu faţa la 
pământ în faţa lui Dumnezeu, zicând: Doamne, nu mă scol până 
nu-mi dai de ştire cum sunt acestea, că acel necredincios s-a 
bucurat de atâta măreție, iar acesta, care-ţi slujea Ţie, noaptea şi 
ziua, a murit în acest chip. Şi venind înger al Domnului, i-a zis: 
Acel necredincios avea ceva bun şi a primit răsplată pentru el aici, 
pentru ca dincolo să nu afle niciun fel de uşurare. lar acest 
pustnic, pentru că era împodobit cu toate virtuțile, dar avea şi el o 
greşeală mică, a primit plată pentru aceasta aici, ca dincolo să fie 
aflat curat în faţa lui Dumnezeu. Şi primind această înştiinţare, a 
plecat slăvind pe Dumnezeu pentru judecăţile Sale! 

50. Ziceau despre un Bătrân că s-a rugat la Dumnezeu să vadă 
pe draci. Şi i s-a descoperit lui: Nu ai trebuinţă să-i vezi pe aceştia. 


0 Verbul pneAerâăw, folosit aici, înseamnă a face ceva cu grijă, cu 
osârdie. Mai târziu avea să însemne şi a studia, a citi cu atenţie. Aici se 
poate înţelege atât studierea cărţilor, cât şi „cugetarea ascunsă” a inimii 
ca rugăciune, ca vorbire cu Dumnezeu sau orice nevoinţă legată de 
pravila de chilie a călugărului. 

Iar Bătrânul se ruga zicând: Doamne, puternic eşti să mă acoperi 
cu harul Tău. Şi Dumnezeu i-a descoperit ochii lui şi i-a văzut pe ei 
ca albinele înconjurând pe om, scrâşnind asupra lui din dinţi, iar 
îngerul Domnului îi certa pe ei. 

51. Un frate oarecare, fiind mişcat de mânie împotriva cuiva, a 
stat rugându-se şi cerând să arate îndelungă-răbdare fratelui său 
şi să treacă prin ispită fără să fie vătămat. Şi îndată a văzut fum 
ieşind din gura lui. 

52. A zis un Bătrân despre un bărbat sfânt că, deşi nu a învăţat 
de la cineva psalmi şi nici rugăciunile Sfintelor Taine - învrednicit 
fiind de taina preoţiei pentru multa lui dragoste către Dumnezeu - 
le cunoştea pe toate ca şi când le-ar fi învăţat. Şi s-a făcut tare 
virtuos şi săvârşea vindecări. Mai avea şi această mare izbândă: că 
în cei şaizeci de ani de nevoinţă a sa nu a văzut femeie şi nici părul 
capului său nu l-a tăiat. Şi când avea să se săvârşească, a cunoscut 
aceasta mai înainte cu trei zile. Şi chemând pe ucenicii săi, le-a 
vestit lor aceasta şi a treia zi s-a săvârşit. 

53. Era un monah care nu lucra deloc, ci se ruga neîncetat. 
Deci, spre seară intra în chilia lui şi acolo afla pâinea lui şi o 
mânca. Un alt frate l-a vizitat pe el, având sevine” şi l-a făcut pe 
Bătrân să lucreze sevine. Şi când a venit seara, a intrat după 
obicei ca să mănânce şi nu a aflat nimic. A adormit, deci, întristat. 
Şi i s-a descoperit lui acestea: Când petreceai timpul tău cu Mine, 
te hrăneam Eu. Când ai început să lucrezi, de la lucrul mâinilor 
tale să ceri hrana ta. 

54. Un frate l-a întrebat pe un Bătrân, zicând: Numele este cel 
care mântuieşte sau lucrarea? I-a zis lui Bătrânul: Am cunoscut un 
frate care în timp ce se ruga odată i s-a strecurat gândul că ar vrea 
să vadă sufletul unui păcătos şi al unui drept când se desparte de 
trup. Şi nevrând Dumnezeu să-l întristeze pe el în dorinţa lui 
aceasta, în timp ce şedea el în chilie, a intrat un lup la el şi luându- 
l] de haine cu gura îl târa afară. Şi sculându-se, a mers după el, 
până când l-a dus într-o cetate oarecare. Şi lăsându-l pe el acolo, 
lupul a plecat. Deci, cum şedea el în afara cetăţii într-o mănăstire 
unde locuia cineva care avea nume mare de pustnic - iar acela era 
bolnav şi îşi aştepta ceasul său - fratele a văzut multă pregătire de 
lumânări şi candele rânduite pentru el. Şi toată cetatea plângea 
pentru el, zicând: Dumnezeu, pentru rugăciunile lui, ne dădea 
pâinea şi apa, şi Dumnezeu a salvat toată cetatea prin el. Deci, 
dacă i s-ar fi întâmplat ceva lui, toată cetatea am fi murit. Şi 


° Fibre din nuiele de finic, material din care se confecţionau funii, 
rogojini, desagi ş.a. Hainele care se confecţionau erau aspre şi călugării 
le foloseau pentru nevoinţă (ET). 

venind ceasul cel ce nu poate fi amânat, iată fratele ia seama şi 
vede pe tartorul” iadului cu un trident de foc. Şi a auzit glasul 
acesta: Aşa cum nici măcar un ceas nu m-a odihnit sufletul lui, nici 
tu să nu ai milă de el scoţându-i sufletul. Căci nu se va odihni în 
veci. Deci a coborât tridentul de foc în inima lui şi chinuindu-l mult 
timp, aşa i-a scos sufletul. După acestea, fratele a intrat în cetate şi 
şedea plângând. Şi a văzut un frate străin în piaţă, zăcând bolnav 
şi neavând pe nimeni să-l îngrijească. Şi a rămas lângă el o zi. Şi în 
ceasul adormirii lui, fratele i-a văzut pe Mihail şi pe Gavriil venind 
pentru sufletul lui. Şi stând unul de-a dreapta şi altul de-a stânga, 
stăteau rugându-se pentru sufletul lui şi cerând să-l primească ei. 
Dar pentru că sufletul nu voia să părăsească trupul, a zis Mihail 
către Gavriil: Scoate-l ca să plecăm! A zis către el Gavriil: Am 
primit poruncă de la Stăpânul nostru să-l luăm fără durere şi 
pentru aceasta nu putem să-l silim. Atunci, a strigat Mihail cu glas 
mare: Doamne, ce voieşti cu sufletul acesta, căci nu voieşte să 
iasă? Şi i-a venit lui un glas, zicând: Iată, trimit pe David cu chitara 
şi cu toţi cei care cântă, ca auzind cântarea glasului lor să iasă cu 
bucurie. Deci nu-l siliţi pe el! Şi coborând toţi, au înconjurat 
sufletul lui şi cântând imnuri, acesta a sărit şi s-a aşezat în mâinile 
lui Mihail şi s-a înălţat cu bucurie. 

55. A zis iarăşi acelaşi despre un Bătrân că a plecat odată în 
cetate să vândă lucruri şi cum s-a ivit prilejul, s-a aşezat la stâlpul 
porţii unui om bogat care avea să se sfârşească. Şi pe când şedea 
el acolo, a luat seama şi a văzut cai negri şi călăreţii lor tot negri şi 
erau înfricoşători şi aveau în mâinile lor ciomege de foc. Şi 
ajungând ei lângă poartă, au lăsat caii afară şi au intrat unul câte 
unul. Şi văzându-i pe ei, bolnavul a strigat cu glas mare: Doamne, 
miluieşte-mă şi ajută-mă! Căci trimişii îi ziceau: Acum, când 
soarele a apus, ţi-ai adus aminte de Dumnezeu? De ce la răsăritul 
zilei nu l-ai căutat pe El? Acum nu mai este pentru tine parte de 
nădejde şi nici de mângâiere. Şi aşa, luând sufletul lui nenorocit, 
au plecat. 

56. A zis un Bătrân: Am auzit de la nişte sfinţi care Îl aveau pe 
Hristos, vorbind despre înţelegerea a patru preoţi sfinţi, care şi-au 
dat dreapta unul altuia, ca să trăiască în acelaşi suflet şi în acelaşi 
timp în veacul acesta şi împreună iarăşi să se afle în ceruri, 
încredinţându-se în glasul Stăpânului, care zice: Dacă doi dintre 
voi se vor învoi pe pământ în privinţa unui lucru pe care îl vor 
cere, se va da lor de către Tatăl Meu, Care este în ceruri”! Şi trei 
dintre ei, stăruind în nevoinţă, trăiau în isihie în pustie, iar celălalt 


° Cuvântul tartar, care înseamnă abis, aici se referă la îngerul morţii. 
° Matei 18, 19. 

îi slujea în cele spre trebuinţă. Deci, s-a întâmplat ca doi dintre ei 
să se săvârşească în Hristos şi să plece din viaţă şi să fie duşi în 
acelaşi loc de odihnă şi să lase pe pământ pe ceilalţi doi, pe cel 
care slujea şi unul care trăia în isihie. Şi, din uneltirea demonului 
celui viclean, cel care-i slujea a căzut în desfrânare. Şi s-a 
descoperit unuia dintre Bătrânii sfinţi care vedeau cu duhul că cei 
doi părinţi care se săvârşiseră rugau pe Dumnezeu pentru cel ce le 
slujise, zicând: Dă-l pe fratele să fie mâncat de un leu sau de o altă 
fiară, pentru ca, spălându-şi păcatul, să vină la locul în care 
suntem noi, ca să nu se surpe înţelegerea noastră. Şi s-a întâmplat 
să vină fratele, după obiceiul slujirii lui, şi când se întorcea la cel 
care trăia în isihie, l-a întâlnit un leu care căuta să-l omoare. Şi a 
cunoscut isihastul ce se întâmplă, căci i s-a descoperit. Şi a stat la 
rugăciune, rugându-se lui Dumnezeu pentru fratele. Şi leul îndată 
a stat deoparte. Deci, cei doi Bătrâni care se săvârşiseră rugau pe 
Dumnezeu, zicând: Ne rugăm ie, Stăpâne, iartă-l pe el, să fie 
mâncat de leu şi să vină împreună cu noi în această fericire şi nu 
asculta, Sfinte, pe cel care te roagă pentru el pe pământ. Iar 
Bătrânul, în chilie, cu rugăciune îndelungă şi cu lacrimi, ruga 
stăruitor pe Dumnezeu să-l miluiască pe fratele şi să-l izbăvească 
de leu. Şi Dumnezeu a ascultat strigătul Bătrânului şi a zis către 
Părinţii care erau în cer: Drept este să ascult pe acela! Căci voi 
sunteţi aici în uşurare, scăpaţi de toate suferinţele şi ostenelile 
vieţii. Acela, însă, este istovit de osteneala trupului şi de luptele cu 
duhurile vicleşugului. Deci, drept este să dau aceluia harul, şi nu 
vouă. Şi îndată a plecat leul de la fratele. Şi venind la chilie a aflat 
pe Bătrân vărsând lacrimi pentru el. Şi i-a povestit tot ce i se 
întâmplase şi a mărturisit păcatul său. Şi, cunoscând că S-a 
milostivit Dumnezeu de el, s-a pocăit. Şi în puţin timp a venit la 
măsura lui veche. Şi s-a întâmplat să adoarmă amândoi şi să se 
săvârşească în Hristos. Şi s-a descoperit sfântului văzător cu duhul 
despre care am vorbit mai înainte că toţi patru sunt la un loc după 
făgăduinţele nemincinoase ale Domnului nostru lisus Hristos. 

57. Altul, iarăşi, era apocrisiarh” al unei mari obşti. Şi făcând el 
cele ale ascultării sale pentru obşte s-a întâmplat să cadă în 
mocirla desfrâului. Deci, a fost că s-a săvârşit acela. Şi s-a făcut 
faţa lui precum funinginea pe oală. Şi părintele mănăstirii, 


° În limbaj ecleziastic, apocrisiarhii erau clerici trimişi ca reprezentanţi 
ai episcopilor pe lângă mitropoliți şi patriarhi. Mai târziu au fost înlocuiţi 
cu laici. Legislaţia lui Iustinian prevedea şi apocrisiarhi ai mănăstirilor, în 
principal, pentru legătura cu demnitarii ecleziastici şi politici. La început 
erau însărcinaţi cu aceasta călugării din fiecare mănăstire, aleşi dintre 
cei mai virtuoşi. Mai târziu, au fost înlocuiţi cu laici, pentru ca monahii să 

duhovnicesc fiind, cum a văzut întâmplarea, a adunat toată obştea 
fraţilor, zicând: Fratele acesta a ieşit din viaţă. Şi ştiţi că pentru 
odihna şi liniştea voastră făcea cu tot sufletul cele ale ascultării 
lui. Şi a fost amăgit ca om de cel rău. Şi pentru că din pricina 
noastră a căzut în păcat, veniţi să ne ostenim îndelung pentru el şi 
să-L. rugăm pe iubitorul de oameni Dumnezeu, căci milele Sale 
sunt peste toate lucrurile Lui”. Deci, au început cu lacrimi să 
postească şi să roage stăruitor pe Dumnezeu să-l miluiască pe 
acela. Şi trei zile şi trei nopţi au stat toţi flămânzi, fără să mănânce 
nimic, numai plângând şi tânguindu-se pentru pierzania fratelui. Şi 
a fost Avva răpit şi a văzut pe Mântuitorul că îi este plăcută 
osteneala fraţilor. Iar diavolul a început să osândească şi să zică: 
Stăpâne, al meu este acesta! Mă rog ie, dintre ai noştri este! Eu 
am lucrat împreună cu el la păcat. Şi fiind judecător drept, 
Doamne, asemenea să judeci! A răspuns, deci, Mântuitorul, zicând: 
Sunt judecător drept, dar şi milostiv. Şi dincolo de dreptate se află 
milostivirea Mea şi iubirea Mea de oameni, căci sunt milostiv şi 
iubitor de oameni. Drept este să nu trec cu vederea rugăciunea 
atâtor bărbaţi sfinţi adusă mie pentru un om rănit. Şi chiar pentru 
cei care se roagă a căzut acesta în păcat. Căci putea şi el să stea în 
liniştire precum stăteau toţi cei din mănăstire şi să se păzească 
neatins de săgețile vrăjmaşului. Dar din pricina treburilor din afară 
ale fraţilor, ca om, a alunecat. Sau nu vezi că toţi s-au dat pe ei 
înşişi la moarte pentru el şi toţi pentru unul sunt gata să moară? 
Dar, totuşi, înduplecă-i să înceteze a Mă ruga şi atunci poţi să-l iei. 
Vezi că atâtea suflete sunt în primejdie să se sfârşească de foame, 
trei zile şi trei nopţi rugându-Mă şi cerând cu lacrimi milă pentru 
el. Nu se opresc din rugăciuni, cu suspine şi cu metanii. Şi-au 
acoperit capetele lor cu cenuşă. Atâta mulţime Mă roagă! Şi toate 
acestea fără ca fratele să fi păcătuit cu mai înainte cugetare şi cu 
bună ştiinţă, ci căzând în păcat din nebăgare de seamă ca om. Nu 
este, oare, drept să se bucure de împlinirea cererii lor? Căci dacă 
celor care împărăţesc pe pământ, când cetatea întreagă vede pe 
un osândit dus la moarte, le este schimbată hotărârea 
împărătească de implorarea mulţimii şi cel osândit este smuls din 
mâinile călăului, cu cât mai mult Eu, Împăratul cu adevărat drept 
şi iubitor de oameni, voi împlini ostaşilor Mei cererea şi ruga pe 
care Mi-o aduc pentru unul dintre ei. Zicând Domnul acestea, s-a 
ruşinat diavolul şi s-a făcut nevăzut. Şi când Avva al mănăstirii şi-a 
revenit din extaz, a povestit toate fraţilor şi s-au bucurat cu 
bucurie foarte mare. Şi faţa fratelui a început să se curețe puţin 
câte puţin de negreală până s-a făcut în întregime curată. Şi fiind 

astfel încunoştinţaţi că Dumnezeu a rânduit sufletul lui în rândul 
celor mântuiţi, au luat trupul lui şi l-au înmormântat. Şi se bucurau 
pentru mântuirea fratelui care s-a făcut în chip minunat, că 
aproape este Domnul tuturor celor care Îl cheamă în adevăr”! 

58. Povestea acelaşi Bătrân şi despre un episcop, ca, din 
curajul aceluia luând, să dobândim mântuirea noastră. S-a vestit 
de către unii episcopului nostru - după cum el însuşi spunea - că 
două femei libere din lume, credincioase, nu trăiau cu 
înţelepciune. Şi episcopul, pătimind ceva omeneşte de la cei care l- 
au înştiinţat, bănuind acelaşi lucru şi despre alţii, a făcut 
rugăciune la Dumnezeu, cerând cu stăruinţă ca de acolo să afle 
adevărul, ceea ce s-a şi întâmplat. Căci, după acea dumnezeiască 
şi înfricoşătoare Proscomidie, vedea pe feţele celor care veneau la 
împărtăşirea cu Sfintele Taine sufletele lor şi în ce păcate căzuse 
fiecare. Şi feţele păcătoşilor le vedea ca pe un fum. Unii dintre ei 
aveau faţa ca arsă, iar alţii aveau ochii înroşiţi ca de foc şi 
însângeraţi. Şi alţii erau luminoşi la vedere şi albi la îmbrăcăminte. 
Şi pe unii, când se împărtăşeau cu Trupul Domnului, zicea că îi 
cuprindea flacăra şi îi ardea, iar alţii se făceau ca lumina de la 
mărgăritarul care le intra pe gura lor şi tot trupul lor strălucea. Şi 
zicea că erau între aceştia care pătimeau acestea şi cei care trăiau 
viaţă monahală, şi din cei căsătoriţi. Apoi, zice, s-a îndreptat să 
împărtăşească şi pe femei, ca să cunoască şi sufletele lor cum sunt. 
Şi a văzut şi la acestea în acelaşi chip întâmplându-se feţe 
întunecate şi însângerate şi aprinse, dar şi albe. Intre ele erau şi 
acele două femei, care fuseseră pârâte la episcop, pentru care în 
mod deosebit ajunsese episcopul să facă o astfel de rugăciune. Şi 
le-a văzut pe ele, când se apropiau de Sfintele lui Dumnezeu Taine, 
având faţa strălucitoare şi cinstită, îmbrăcate în veşmânt alb. Apoi, 
împărtăşindu-se ele de Sfintele lui Hristos Taine, s-au făcut ca 
strălucind de lumină. Şi iarăşi, după obiceiul său, s-a întors la 
rugăciune către Dumnezeu, cerând să afle chipul descoperirilor 
care i s-au arătat. Şi venind la el un înger al Domnului, i-a poruncit 
să întrebe despre orice. Şi episcopul îndată a întrebat despre acele 
două femei, dacă este adevărată pâra de mai înainte împotriva lor 
sau mincinoasă. Şi îngerul l-a încredinţat că sunt adevărate toate 
cele spuse despre ele. Şi episcopul a zis către înger: Şi cum la 
împărtăşirea cu Sfintele lui Hristos Taine erau strălucitoare la faţă, 
având veşmântul alb şi lumină împrăştiind nu puţină? Şi îngerul a 
zis că, venindu-şi ele în simtire în legătură cu ceea ce săvârşiseră 
şi lepădându-se de acelea, cu lacrimi şi suspine şi cu multe 
milostenii către săraci şi cu mărturisire, au dobândit dumnezeiasca 

împăcare, făgăduind că tot restul vieţii nu vor mai cădea în acele 
păcate, dacă vor primi iertare pentru păcatele de mai înainte. Şi 
primind prin acestea dumnezeiască împăcare, au fost dezlegate şi 
de greşelile lor. Şi acum trăiesc cu înţelepciune şi cu dreptate, şi 
cu credinţă. Şi episcopul s-a minunat, zicea, nu de schimbarea 
femeilor acelora - aceasta se întâmplă cu mulţi - ci de darul lui 
Dumnezeu, Care nu numai că nu le-a pedepsit, ci le-a învrednicit 
de atâta har. Şi îngerul a zis către el: Te minunezi de aceasta? Pe 
bună dreptate, pentru că eşti om. lar Stăpânul, Dumnezeul nostru 
şi al vostru, din fire fiind bun şi iubitor de oameni, pe cei care se 
opresc de la greşelile lor şi prin spovedanie cad înaintea Lui, nu 
numai că nu-i trimite în iad, ci încetează mânia şi îi învredniceşte 
de cinste. Căci aşa a iubit Dumnezeu lumea, încât pe Fiul Său Cel 
Unul-Născut L-a dat pentru ea”. Aşadar, Cel care a ales să moară 
pentru vrăjmaşii Săi," Acesta, oare, nu cu mult mai mult va izbăvi 
de pedepse pe cei care sunt ai Lui şi s-au căit pentru toate câte au 
făcut”? Şi îi va dezlega de pedepse şi le va da să se bucure de 
bunătăţile pe care Însuşi le-a pregătit? Aceasta să ştii bine că 
niciunul din păcatele oamenilor nu biruieşte iubirea de oameni a 
lui Dumnezeu, numai să se lepede cineva prin pocăință de relele 
pe care le-a făcut mai înainte. Căci, iubitor de oameni fiind 
Dumnezeu, cunoaşte neputinţa neamului nostru şi tăria patimilor, 
şi puterea diavolului, şi răutatea lui. Şi când cad oamenii în păcat, 
îi iartă ca pe fiii Lui şi aşteaptă îndreptarea lor, arătându-le 
îndelungă răbdare. Şi când aceştia se schimbă şi se roagă 
bunătăţii Lui, le arată înţelegere ca unor neputincioşi şi le 
dezleagă de îndată pedepsele şi le dăruieşte bunătăţile cele 
pregătite drepţilor. Şi a zis episcopul îngerului: Dezleagă-mi, deci, 
şi deosebirea feţelor lor, mă rog ţie. In ce păcate se afla fiecare 
dintre ei? Pentru ca şi despre acestea aflând, să mă izbăvesc de 
toată necunoaşterea. Şi îngerul Domnului a zis către el: Cei 
strălucitori şi plăcuţi la vedere trăiesc cu înţelepciune, curăţie şi 
dreptate, sunt binevoitori şi suferă împreună cu cei ce suferă şi 
sunt milostivi. lar cei care au feţele întunecate sunt lucrători ai 
desfrâului şi ai faptelor ruşinoase şi ai risipirii şi ai desfătării. Şi 
cei care arată însângeraţi şi înroşiţi, aceia sunt cei care trăiesc 
împreună cu viclenia şi cu nedreptatea, sunt iubitorii de vorbe de 
ocară şi hulitori, înşelători şi ucigaşi. Şi i-a zis lui iarăşi îngerul: 
Ajută-i, deci, pe ei, dacă doreşti fierbinte mântuirea lor. Căci 

pentru aceasta au fost primite rugăciunile tale, pentru ca, aflând 
după faţă păcatele celor pe care-i înveţi, să-i faci mai buni cu 
sfaturile şi cu îndemnurile şi cu pocăinţa faţă de Hristos, Domnul 
nostru, Cel ce a murit şi a înviat din morţi. Deci, câtă putere şi 
râvnă şi iubire este la tine pentru Stăpânul Hristos, cu toată grija 
fă-i să se întoarcă de la păcatele lor spre Dumnezeu, înduplecându- 
i să afle căror păcate sunt robiţi şi să nu fie nepăsători pentru 
mântuirea lor. Căci pentru aceasta va fi mântuire sufletului şi 
desfătarea bunătăţilor celor viitoare celor care se pocăiesc şi se 
întorc spre Dumnezeu. lar pentru tine va fi multă plată, următor 
făcându-te Stăpânului tău, Care a lăsat cerurile şi a trăit cele de pe 
pământ, făcând aceasta pentru mântuirea oamenilor. 

59. Ziceau despre un frate că, făcându-se slujbă în ziua de 
duminică, s-a sculat după obicei să meargă la biserică. Şi l-a 
batjocorit pe el diavolul zicându-i: Unde mergi la biserică? Să te 
împărtăşeşti cu pâine şi vin, şi oamenii să spună că sunt Trupul şi 
Sângele Domnului? Nu-ţi râde de tine! Şi fratele s-a încredinţat 
gândului şi nu a mai plecat ca de obicei la biserică. Iar ceilalţi fraţi 
îl aşteptau pe frate, căci aşa era obiceiul zilei însemnate de 
duminică, să nu se săvârşească slujba până nu vin toţi. Şi au 
aşteptat aceia şi mai mult, dar el nu venea. Atunci, sculându-se, au 
mers la el, zicând: Să nu fie bolnav sau să nu fi murit! Şi când au 
intrat în chilia fratelui, l-au întrebat zicând: De ce nu ai venit la 
biserică, frate? Iar fratele se ruşina să le spună. Şi înțelegând fraţii 
că aceasta este viclenia diavolului şi meşteşugul lui, i-au pus 
metanie, ca să le mărturisească cursa diavolului. Şi el le-a vestit 
spunând: lertaţi-mă, fraţilor, că m-am sculat, după obicei, să vin la 
biserică, şi gândul mi-a zis: Nu sunt Trupul şi Sângele acestea cu 
care mergi să te împărtăşeşti, ci pâine şi vin. Deci, dacă vreţi să 
vin cu voi în biserică, vindecaţi-mi gândul acesta despre sfânta 
jertfă. Iar ei i-au zis: Scoală-te, vino cu noi în biserică, şi noi vom 
ruga pe Dumnezeu ca să-ţi arate puterea dumnezeiască atunci 
când coboară”. Şi sculându-se, a mers cu ei în biserică. Şi făcându- 

se cerere mare la Dumnezeu pentru fratele, au început astfel să 
săvârşească slujba Liturghiei, aşezându-l pe fratele în mijlocul 
bisericii. Şi până când s-a slobozit sinaxa din biserică, fratele nu a 
încetat să ude cu lacrimi faţa sa. Şi după Liturghie, chemându-l pe 
fratele, îl întrebau zicând: Dacă ţi-a arătat ceva Dumnezeu, 
vesteşte-ne şi nouă, ca şi noi să ne folosim. Iar el, cu lacrimi multe 
bucurându-se şi tremurând în acelaşi timp, a început să zică: Când 
s-a citit învăţătura apostolului şi s-a suit diaconul să citească 
Sfânta Evanghelie, eu am văzut acoperişul bisericii deschis şi cerul 
care strălucea. Şi rostind Sfânta Evanghelie, diaconul s-a făcut ca 
de foc în amvon. Şi am văzut iarăşi cerul deschizându-se în Sfântul 
Jertfelnic şi pe preoţii care ţineau darul Dumnezeieştilor Taine 
stând cu frică. Am văzut iarăşi cerurile deschizându-se şi foc 
venind în jos şi după foc mulţime de îngeri. Şi în mijlocul lor erau 
alte două persoane, pline de virtuţi, ale căror frumuseți este cu 
neputinţă a le povesti. Căci era strălucirea lor precum fulgerul 
care se face în tunetul norilor. Şi între cele două persoane era un 
prunc mic. Şi îngerii s-au aşezat în jurul Sfintei Mese, iar cele două 
persoane deasupra Sfintei Mese şi pruncul între ele. Şi când s-au 
apropiat preoţii să frângă pâinea aducerii înainte, am văzut pe cele 
două persoane care erau deasupra Sfintei Mese cum ţineau 
mâinile şi picioarele pruncului şi, având un cuţit mare, au junghiat 
pruncul şi au golit Sângele Lui în Potirul care era aşezat pe Sfânta 
Masă. Şi tăind Trupul, l-au pus deasupra pâinilor” şi s-au făcut 
pâinile Trup. Şi mi-am amintit de apostolul care zice: Căci Paştele 
nostru, Hristos, S-a jertfit pentru noi”. Şi când se apropiau fraţii ca 
să se împărtăşească cu Dumnezeiasca Ofrandă, li se dădea Trup. 
Şi de îndată ce ziceau Amin, se făcea iarăşi pâine în mâinile lor. Iar 
când m-am apropiat eu să mă împărtăşesc cu Dumnezeiasca 
Ofrandă, mi s-a dat Trup şi nu puteam să mă împărtăşesc. Şi am 
auzit un glas care zicea la urechile mele: Omule, de ce nu te 
împărtăşeşti? Nu este aceasta ceea ce ai cerut? Şi eu, văzând, am 
zis: Fă cu mine milă, Doamne! Cu Trup nu mă pot împărtăşi! Şi mi- 
a zis: Deci, dacă omul putea să se împărtăşească cu Trup, Trupul 
lui Dumnezeu s-ar fi aflat aşa cum L-ai aflat tu. Dar nu poate să 
mănânce Trup, şi de aceea Domnul şi Dumnezeul nostru a rânduit 
pâinile punerii înainte. Precum la început, Adam, prin mâinile lui 
Dumnezeu, a fost făcut trup de carne şi s-a suflat lui suflare de 
viaţă, iar carnea se desparte şi se întoarce în pământ, iar duhul 
rămâne, tot aşa şi Hristos dăruieşte trupul Său împreună cu Duhul 

Sfânt. Şi Trupul se răspândeşte înlăuntrul omului, iar Duhul 
rămâne în inimile noastre”. Deci, dacă ai crezut, împărtăşeşte-te! 
Şi eu am zis: Cred, Doamne! Şi zicând eu aceasta, Trupul pe care-L 
aveam în mână s-a făcut pâine. Şi multumind lui Dumnezeu, m-am 
împărtăşit cu Sfânta Jertfă. Şi când slujba s-a terminat şi au venit 
preoţii la un loc, am văzut iarăşi acoperişul bisericii deschis şi 
puterile dumnezeieşti înălțându-se la ceruri. Şi auzind fraţii 
acestea şi multă străpungere a inimii luând de la darul Sfintelor 
Taine, a plecat fiecare la chilia sa, slăvind pe Dumnezeu. 

60. Povestea un Bătrân: Era o fecioară tare înaintată cu vârsta, 
care sporise mult şi în frica lui Dumnezeu. Şi fiind întrebată de 
mine despre felul retragerii sale din lume, suspinând, a început să 
zică: Când eram copilă, o, minunatule, s-a întâmplat să am un tată 
îngăduitor şi blând de felul său, dar neputincios şi bolnav la trup, 
încât tot timpul îl petrecea stând în pat şi cu îngrijire de bolnav. 
Trăia, însă, cu o astfel de preocupare de ale sale, încât cu cei care 
locuiau în sat abia de se întâlnea vreodată, şi asta din întâmplare. 
lar dacă era vreodată sănătos, se ducea la pământul lui şi îşi 
cheltuia acolo toată vremea, aducând acasă roadele. Atât de mare 
era tăcerea lui, încât cei care nu-l cunoşteau credeau că este mut. 
lar mama mea era în toate diferită. Se preocupa şi de cele care 
erau dincolo de ţara noastră. Cuvintele ei se duceau în aşa fel 
către toţi, încât credeai că tot trupul ei era numai gură. Ducea 
lupte neîncetate cu toţi cei care erau împotriva ei. Petrecea în beţii 
de vin cu bărbaţi neruşinaţi. Chivernisea rău şi cele ale casei, ca o 
desfrânată, încât, măcar că multe erau avuţiile noastre, nu puteau 
să ne fie de ajuns. Căci acesteia i se îngăduise de către tatăl meu 
chivernisirea lor. Şi se dăruia cu trupul unei asemenea ruşini, încât 
puţini din acel sat au putut scăpa de neruşinarea ei. Nicio boală 
trupească nu a avut vreodată şi nici măcar vreo durere nu s-a 
întâmplat să simtă vreodată. Ci de la naştere până la săvârşirea ei 
a avut tot trupul în deplină sănătate. Tatăl meu, după ce s-a luptat 
cu îndelungate boli, s-a întâmplat să moară. Şi îndată văzduhul s-a 
mişcat, fiind cuprins de tunete şi fulgere şi ploi. Şi ploaia nu s-a 
oprit timp de trei zile, nici noaptea, nici ziua, încât a făcut să 
rămână pe pat neîngropat. Şi cei din sat îşi clătinau capetele, 
minunându-se cum de s-a întâmplat un astfel de rău şi nimeni nu 
ştia. Căci acesta, ziceau, este vrăjmaş al lui Dumnezeu, de vreme 
ce nici pământul nu-l primeşte spre îngropare. Dar pentru ca să nu 


0 Se înţelege Dumnezeiasca Împărtăşire. 

0 În paragraful acesta am urmat scrierea mai corectă din textul lui 
Anastasie Sinaitul. (F. Nau, Le texte grec des récits utiles á l'âme 
d'Anastase le Sinaite, 1903, pag 77). 

se descompună trupul în casă şi astfel să nu se mai îngăduie 
intrarea în ea, deşi vântul bătea încă foarte rău, aducând ploi 
necontenite, cu toate acestea l-am îngropat. lar mama, ca şi când 
ar fi luat şi mai mare îngăduinţă, s-a dedat la o şi mai ruşinoasă 
desfrânare. Şi aproape că a făcut casa casă de desfrâu. Până într- 
atât însoțea desfrâul cu plăcerea, încât nu mi-a mai lăsat decât 
puţine lucruri ca moştenire. Şi venind moartea la ea, aşa cum mi s- 
a părut mie, pe neaşteptate şi cu frică mare, a avut o aşa 
înmormântare şi atâta îngrijire, încât credeai că şi vântul ia parte 
la înmormântarea ei. Iar eu, după săvârşirea ei, ieşind din vârsta 
copilăriei şi poftele trupului mişcându-mă şi stârnindu-mă, într-o 
seară, aşa cum se întâmplă firesc, am început să mă gândesc şi să 
caut ce vieţuire să aleg a trăi. Mai curând pe cea a tatălui, în 
îngăduinţă şi blândeţe şi bună cumpătare? Dar mă gândeam la 
aceea că nu s-a bucurat în viaţă de niciun lucru bun, ci toată viaţa 
lui a cheltuit-o în boală şi strâmtorare şi aşa şi-a schimbat viaţa, 
încât nici pământul nu a primit înmormântarea lui. Deci, dacă o 
astfel de petrecere era bună la Dumnezeu, pentru ce pricină a fost 
încercat de atâtea rele, el care a ales această vieţuire? Sau, oare, 
este bine să trăiesc ca mama şi să trebuiască să-mi dau trupul 
desfrâului şi neruşinării şi plăcerii? Că aceea, nelipsindu-se de 
niciun lucru ruşinos şi chiar îmbătându-se mereu, a trecut prin 
viaţă în sănătate şi trai bun. Deci, aşa ar trebui să trăiesc, precum 
mama! Căci este mai bine să crezi propriilor tăi ochi şi să nu treci 
dincolo de cele cunoscute în chip vădit. Şi am socotit eu, 
nenorocita, să urmez o astfel de viaţă. A venit noaptea şi de îndată 
ce mi-a venit somnul cu aceste gânduri, mi s-a arătat cineva mare 
la trup şi înfricoşător la vedere. După aceea, speriindu-mă cu 
înfăţişarea lui, m-a întrebat cu faţa plină de mânie şi cu glasul 
aspru: Spune-mi, cutare, care sunt gândurile inimii tale? Iar eu, 
fiind înfricoşată de vederea şi de înfăţişarea lui, nu îndrăzneam 
nici să-l privesc. Şi el, cu glasul şi mai puternic, iarăşi mi-a 
poruncit să vestesc cele hotărâte de mine. Iar eu, fiind paralizată 
de frică şi uitând toate gândurile mele, ziceam că nu ştiu nimic. Şi 
acela, pentru că eu tăgăduiam, mi-a adus aminte toate cele ce se 
petrecuseră în cugetul meu. Iar eu, stăpânindu-mă, am trecut la 
rugăminţi şi-l imploram să mă învrednicească de iertare şi i-am 
povestit pricina unui astfel de gând. Şi el a zis: Vino, acum, să-i 
vezi pe amândoi, pe tatăl tău şi pe mama ta. Şi ce fel de viaţă vrei, 
apoi, pe aceea să o alegi pentru tine. Şi luându-mă de mână, mă 
trăgea. Şi ducându-mă într-o câmpie foarte mare, care avea multe 
grădini frumoase şi tot felul de fructe şi feluriţi copaci, şi 
frumuseţea ei biruind orice povestire, m-a dus înlăuntru. Şi 
întâlnindu-l acolo pe tata şi îmbrăţişându-mă, m-a sărutat 

numindu-mă copila lui. Şi eu l-am strâns în braţe şi l-am rugat să 
rămân acolo cu el. Iar el a zis: Acum nu este cu putinţă. Dacă însă 
vrei să mergi pe urmele paşilor mei, se va întâmpla nu după mult 
timp. Şi pe când eu încă îl rugam să rămân împreună cu el, 
trăgându-mă iarăşi de mână cel care m-a dus acolo, mi-a zis: Vino, 
să vezi şi pe mama ta, care arde în foc, ca să cunoşti care fel de 
vieţuire este mai bun şi mai folositor şi să te îndrepţi spre acela. Şi 
m-a dus într-o casă întunecoasă şi întrutotul înspăimântătoare, 
plină de scrâşnirea dinţilor şi tulburare. Şi mi-a arătat un cuptor 
cu foc aprins, în care clocotea smoala şi nişte oameni înfricoşători 
la vedere erau în cuptor. Iar eu, privind în jos, am văzut pe mama 
mea, afundată în cuptor până la gât şi scrâşnindu-şi şi lovindu-şi 
dinţii şi arzând în foc. Şi ieşea de acolo multă duhoare de viermi. 
Şi văzându-mă aceea, a strigat cu multă jale, numindu-mă fiică şi a 
zis: Vai, mie, copila mea, vai de lucrurile mele, vai de faptele mele. 
Că toate cele despre înfrânare mi se păreau vorbărie, şi pentru 
desfrâu şi adulter nu credeam că sunt pedepse. Iar pentru beţie şi 
neruşinare nu am gândit că sunt chinuri. lată, pentru puţină 
plăcere, cât chin mă încearcă şi câtă pedeapsă sufăr! Iată, pentru 
cât de puţină desfătare, câtă osândă îmi iau! Iată, pentru disprețul 
faţă de Dumnezeu, ce plată primesc! M-au cuprins toate relele cele 
fără de întoarcere. Acum este timp pentru ajutor, o, copila mea! 
Acum să-ţi aduci aminte cele trebuincioase creşterii tale pe care 
le-ai primit de la mine. Acum întoarce binefacerea, dacă ai primit 
vreodată ceva bun de la mine. Miluieşte-mă - zicea - pe mine, cea 
care ard şi mă topesc în foc! Miluieşte-mă pe mine, cea încercată 
în astfel de chinuri. Îndură-te de mine, copila mea, şi dă-mi mâna 
şi scoate-mă de aici. lar eu m-am ferit să fac aceasta din pricina 
celor care erau de faţă şi ea iarăşi cu lacrimi striga: Copila mea, 
ajută-mă! Copila mea, ajută-mi mie şi nu lăsa deoparte tânguirile 
propriei tale mame. Adu-ţi aminte de ziua durerilor naşterii tale şi 
nu mă lăsa să mă pierd în gheena focului. Iar eu, suferind cele 
omeneşti din pricina lacrimilor şi a glasului ei, am întins mâna să o 
trag de acolo. Dar focul arzându-mi mâna, am început să suspin cu 
lacrimi în somn. Şi sculându-se cei ai casei şi aprinzând lumină, au 
cerut să afle pricina plânsului. lar eu le-am povestit cele ce am 
văzut acolo unde am fost dusă, spunându-le că de acum înainte voi 
petrece vieţuirea tatălui, fiind încunoştinţată prin iubirea de 
oameni a lui Dumnezeu ce pedepse îşi agonisesc cei care vor să-şi 
trăiască viaţa în păcat. Acestea le-a povestit fericita aceea 
monahie, vestind că multă este răsplata celor bune şi mari sunt 
pedepsele pentru faptele cele rele şi pentru vieţuirea ruşinoasă. 
De aceea, cu sfatul ei să ne facem mai buni ca să ne aflăm fericiţi. 

61. Ieronim Monahul despre descoperiri: Se cade, iubiţilor, să 

aducem la cunoştinţa voastră petrecerea Sfinţilor Părinţi, cea care 
este plină de fapte şi îndemnuri, pentru a se încredința cugetul 
vostru. Deci, multe şi felurite istorisiri aflând despre înaintarea 
celor care au îmbrăţişat vieţuirea îngerească, puţine vom încerca 
să povestim, mai cu seamă pe acelea care vor fi spre folosul 
vostru. 

a. A venit, cu puţin timp în urmă, un bărbat înaintat în vârstă, 
cu părul alb. Prin schima cunoscută dădea mărturie despre chipul 
îngeresc, iar cu blândeţea şi bunătatea feţei lui arăta curăţia 
sufletului său şi iubirea de oameni. Acesta era însoţit de un altul, 
tânăr la vârstă, dar bătrân la înţelepciune şi întărit la cuget. 
Întrebaţi de către mine de unde sunt şi pentru ce pricină au venit 
aici, bătrânul a zis blând şi liniştit: Noi, o, creştinule, suntem 
monahi ai mănăstirilor din Thebaida. Am fost îndrumați în această 
vieţuire de un bărbat sfânt, a cărui virtute a ajuns a fi mare şi de 
negrăit, încât celor de pretutindeni le este mult prețuit cuvântul 
duhovnicesc şi bineplăcut lui Dumnezeu al acestui sfânt şi de 
Dumnezeu purtător bărbat despre mântuirea sufletului. Şi când 
acela, trăind cu evlavie, s-a mutat cu slavă din viaţă, a trecut la 
altul chivernisirea mănăstirii, apropiat aceluia ca vieţuire. Deci 
acesta a trimis în Egipt pentru o trebuinţă a mănăstirii pe un frate, 
încercat multă vreme în nevoinţă. Intârziind mai mult fratele în 
afara mănăstirii, a păţit ceea ce păţesc peştii când se despart de 
apă, dându-se repede morţii. Căci acelaşi lucru s-a întâmplat cu 
acest frate. Din prea lunga petrecere în afara mănăstirii a căzut în 
păcatul desfrânării. Şi fiind osândit de propria conştiinţă pentru un 
asemenea păcat, nu nădăjduia să scape nici de aflarea celorlalţi. Şi 
neputând să ducă ruşinea pentru o astfel de faptă, se temea să se 
întoarcă la mănăstirea sa. Căci acestea sunt plăţile păcatului! Nu 
numai că îl lipseşte pe om de virtute şi-l face străin de Dumnezeu, 
ci-i umple de ruşine şi de necinste pe cei care i se încredinţează. 
Dar păstorul cel bun al obştii noastre, aflând de căderea 
bărbatului, a început să suspine şi să jelească şi să verse lacrimi 
pentru alunecarea şi căderea fratelui, şi nu atât pentru păcatul lui, 
cât pentru deznădejdea aceluia. Căci zicea: Trebuie să ne păzim în 
orice chip de păcat, ca de un şarpe cu multe capete, căci prin 
multe şi felurite pricini se luptă să intre în sufletul nostru. 
Întâmplându-se însă păcatul, fie din slăbiciune, fie din voia proprie, 
fie din stăpânirea diavolului, să nu îngăduim ca sufletul să fie ţinut 
în acesta, ci, ca şi când am cădea în boală să ne grăbim iarăşi spre 
vindecare şi să nu ne predăm diavolului, deznădăjduind de 
mântuirea noastră. Căci aceasta înseamnă a nu crede în iubirea de 
oameni a lui Dumnezeu şi a nu primi leacurile pocăinţei. Deci, 
adunând pe ucenicii săi, s-a gândit împreună cu ei ce trebuie să 

facă pentru mântuirea fratelui, măcar că nu era în necunoştinţă 
despre ce era de făcut - căci nu ar fi fost cu dreptate să conducă şi 
să păstorească dacă nu cunoştea folosul oilor sale -, ci voia să-i 
deprindă pe ceilalţi şi să-i încerce să vadă voinţa pe care o 
păstrează unii pentru alţii. Şi fraţii toţi, ca dintr-un suflet, îl rugau 
să trimită pe oricine voieşte dintre ei pentru căutarea şi 
întoarcerea lui. Căci erau gata toţi să se pună în slujba lui. Ceea ce 
a şi făcut acel bun şi drept bărbat şi adevărat ucenic al 
adevăratului Păstor, care şi-a pus sufletul pentru oile Sale”. Astfel 
ne-a trimis pe noi aici şi pe alţii în alte ţinuturi, ca mulţimea celor 
trimişi să-l poată vâna pe cel căutat. Iar eu, minunându-mă aşa de 
tare de o astfel de iubire şi de grija lor pentru cel care păcătuise, 
am zis către el: Oare, o, fericite, este vreo răsplată a celor bune şi 
a celor rele în viitor? Şi acela mi-a zis: Da, creştine! Există răsplată 
a lucrurilor rele şi a celor bune pe care le gândim sau le făptuim zi 
şi noapte. Şi îndată ce a zis acestea, întinzându-şi mâinile către 
cer, s-a jurat, povestindu-ne spre dovedirea acestora descoperiri 
care s-au întâmplat să fie văzute de unii şi plângând foarte tare a 
început să ne spună aşa: Un preot oarecare din ţinuturile noastre, 
bărbat minunat, îndeletnicindu-se mult timp cu asceza şi cu 
sârguinţă făcând multă citire a Dumnezeieştilor Scripturi, mi-a 
spus acestea: 

b. Aveam o soră fecioară, tânără ca vârstă, dar vârstnică după 
înţelepciunea dobândită, petrecând tot timpul ei cu post şi 
înfrânare. Aceasta, şezând odată lângă mine, deodată s-a întins pe 
spate şi a stat aşa fără glas şi fără suflare toată ziua şi toată 
noaptea. Iar în ziua următoare, cam la aceeaşi oră, s-a sculat ca 
din somn, fiind înfricoşată şi tremurând. Şi întrebând-o eu ce i s-a 
întâmplat, m-a rugat să-i îngădui să tacă pentru puţin timp, până 
când va pleca frica din suflet, ca să poată după aceea să 
povestească în linişte şi cu uşurinţă cele ce i s-au arătat. Căci 
spunea că sunt mai presus de vedere şi de auz cele văzute de ea, şi 
bune, şi rele. Tânguindu-se timp de mai multe zile, petrecea fără 
să poată nici să primească vreun cuvânt de la cineva şi nici ea să 
spună altora ceva. De multe ori îşi amintea de unii pe nume şi-i 
jelea cu multe tânguiri şi strigăte. lar eu mai multă stăruinţă 
făceam să aflu cele văzute de ea. Cu multă greutate, odată, abia s- 
a înduplecat la rugămintea mea şi a început să zică acestea: Ín 
ceasul acela, în care mă aflam aşezată lângă tine, doi bărbaţi 
oarecare cu părul alb şi slăviţi la chip, învăluiţi în veşminte albe, 
venind şi ţinându-mă de mână, mi-au poruncit să-i urmez. lar eu, 
toate lăsându-le, am urmat lor. Şi unul dintre ei, având în mână un 

toiag, l-a întins către cer şi deschizându-se cerul, ne-a pregătit pe 
noi să intrăm înăuntru. Şi luându-mă, m-au dus într-un loc anume, 
unde mulţime mare de îngeri stătea de jur împrejur. Erau şi porţi, 
şi ziduri mai presus de orice închipuire. Şi intrând înăuntru, am 
văzut un tron ridicat la înălţime şi mulţi îngeri stând de faţă acolo 
care îi întreceau în frumuseţe şi în mărime pe cei de afară. Iar pe 
tron stătea cineva cu a cărui lumină erau luminaţi toţi şi Căruia, 
căzând la pământ, toţi I se închinau. Şi cei care mă ţineau pe mine 
mi-au poruncit să mă închin Lui. Şi L-am auzit pe El poruncindu-le 
să mă ducă şi să-mi arate toate, ca să le povestesc celor care mai 
sunt în viaţă. Şi ei, luându-mă iarăşi de mână, au împlinit ceea ce li 
s-a poruncit. Şi intrând într-un loc anume, am văzut clădiri de 
diferite mărimi, de o frumuseţe de negrăit, construite în forme 
felurite şi strălucind de aur şi pietre preţioase şi despărţituri 
felurite în care vieţuiau mulţime mare de bărbaţi şi femei în cinste 
şi slavă. Şi arătându-mi pe fiecare ziceau despre unii că sunt 
episcopi care au condus popoare cu dreptate şi cuvioşie, despre 
alţii că au fost clerici şi laici, unii străluciseră, fiecare după treapta 
lui, iar ceilalţi trăind cu înfrânare şi dreptate. Deci, acolo, frate, 
am văzut şi pe preotul şi clericii acestui sat, pe care şi eu şi tu îi 
cunoaştem, şi mulţime de fecioare şi de văduve, şi pe cele care au 
trăit cu înţelepciune în căsnicie. Şi pe multe din cele cunoscute le- 
am văzut, unele din satul nostru, altele din alte sate, pe care 
împreună le-am întâlnit din întâmplare la praznicele sfinţilor 
mucenici. Pe unele nu le ştiam şi despre ele i-am rugat pe cei care 
mă duseseră acolo să-mi spună despre fiecare în parte. Iar ei mi-au 
spus că erau din diferite sate şi oraşe, unele dintre ele trăiseră în 
locuri de nevoinţă, iar altele trăiseră singure la ele acasă, iar altele 
îşi trăiseră cea mai mare parte din viaţă în văduvie, chinuite cu 
multe strâmtorări şi necazuri. Şi erau între acestea unele care, şi 
ca fecioare, şi ca văduve, greşiseră mai înainte, dar iarăşi prin 
pocăință şi prin multe lacrimi au redobândit starea de la început. 
Şi de acolo, luându-mă iarăşi, m-au dus în unele locuri 
înfricoşătoare la vedere, privelişte înspăimântătoare, pline de tot 
felul de tânguiri şi strigăte. Şi când avea să înceapă această 
povestire a fost cuprinsă de o asemenea frică, că toată 
îmbrăcămintea ei era udată de lacrimi şi, de la groaza pentru cele 
arătate ei, i se întrerupea glasul, iar limba, fără să vrea, i se 
încleşta cu dinţii, vorbind mult timp fără să se înţeleagă ce spune. 
Dar, silită de mine, a început să spună acestea: Am văzut locuri 
aşa de înfricoşătoare şi înspăimântătoare, care nici vederii şi nici 
auzului nu erau uşor de primit. Cei care erau cu mine de faţă 
spuneau că sunt pregătite necredincioşilor şi celor fără de lege şi 
unora dintre cei ce în lume îşi zic creştini, dar care s-au încurcat 

cu multe rele. De acolo am văzut un cuptor arzând şi scoțând din 
el o înfricoşătoare spumegare. Văzând-o, m-am înspăimântat şi am 
întrebat oare pentru ce nefericiţi au fost pregătite acestea. Iar ei 
au zis că celor rânduiţi în cler, care cu iubirea de argint şi cu 
nepăsarea au ocărât Biserica lui Dumnezeu şi cu vieţuire ruşinată 
au trăit, fără pocăință. Numele unora sora le zicea pe faţă, ale 
unora de prin cetate, despre care şi eu însumi auzisem că trăiseră 
în ruşine şi ale unora chiar din biserica mea. lar eu a zis 
tremurând, îmi spuneam printre dinţi cum oare şi clerului, şi 
fecioriei s-au pregătit pedepse atât de mari! Şi unul dintre 
însoțitori, deşi era mai departe, răspunzându-mi, mi-a zis: 
Îndestulătoare, o, fecioară, vor fi relele care-i vor copleşi pe 
aceştia pentru fărădelegea faţă de Dumnezeu şi nedreptatea faţă 
de aproapele. Că ajunşi aici, vor primi toate după dreptate. Căci 
nici pe cei care au suferit acolo din pricina lor nu-i va trece cu 
vederea şi nici pe cei care au făcut cele neplăcute Lui nu-i va lăsa 
nepedepsiţi. Tuturor, şi celor bune, şi celor rele, va răspunde cu 
îndestulare Dumnezeu Atotputernicul”. Iarăşi, ducându-mă de 
acolo, am stat pe un loc plin de întuneric adânc. Şi toate de acolo 
erau pline de strigăt şi tulburare şi scrâşnire a dinţilor şi un glas 
ce stârnea milă şi lovire înfricoşătoare. Acolo, deci, frate, am văzut 
multe şi felurite zise fecioare şi văduve, împreună şi cu altele. 
Acestea mi-au spus niciodată n-au săvârşit ceva vrednic de 
îndeletnicirea lor, ci au cutreierat din loc în loc şi din casă în casă, 
bârfind vieţile celorlalţi, având mintea la beţii şi la plăceri”, iar 
despre psalmodie, rugăciune şi post niciodată aducând vorba, deşi 
pentru acestea au pus făgăduinţe şi legăminte faţă de Hristos. lar 
unele dintre acestea ziceau erau dintre cele care nu au stăreţit cu 
înţelepciune şi cu dreptate obştile lor, ci s-au făcut pricină de 
stricăciune şi pierzanie unora din obştile lor. Şi eu, văzând 
strigătul lor înfricoşător şi multa lor tânguire, am fost cuprinsă de 
o teamă cu nimic mai mică decât a lor. Privind cu luare aminte am 
văzut cuprinse de focul acela şi de iad şi pe cele două fecioare 
care-mi erau mie tare dragi, pe care adesea, o, frate, le îndemnai 


° Ecou evident al cuvântului din Parabola bogatului nemilostiv şi a 
săracului Lazăr: Fiule, adu-ţi aminte că tu ai primit cele bune ale tale în 
viaţa ta, şi Lazăr, asemenea, pe cele rele; iar acum, aici, el se mângâie, 
iar tu te chinuieşti (Luca 16, 25), care are în vedere judecata lui 
Dumnezeu. Ecou şi al cuvântului tâlharului de pe cruce care s-a pocăit, 
unde sunt folosite acelaşi adverb (6ikaiwc) şi acelaşi verb (anoAaufăvw) 
ca în textul nostru şi care are în vedere tot tema răsplătirii cu dreptate a 
celor săvârşite în viaţă: Noi, însă, pe drept; căci primim cele cuvenite 
pentru cele ce am făptuit (Luca 23, 41). 

0 Vezi 1 Timotei 5, 13. 

cu sfaturi şi rugăminţi, arătându-le dragoste, mai ales pentru 
prietenia lor cu mine. Văzându-le, deci, pe acestea şi suspinând 
adânc, am chemat pe nume pe una dintre ele. Iar ele, ridicându-şi 
privirile spre mine şi faţa lor umplându-se de ruşine pentru 
pedeapsa pe care o sufereau, mai multă durere aveau de ruşine şi 
şi-au întors privirea în jos. Iar eu, cu lacrimi le întrebam ce lucruri 
au săvârşit ele în ascuns care au scăpat vederii celor mulţi şi în ce 
fapte rele au căzut de s-au făcut părtaşe la chinurile de aici. Şi ele 
au zis: Chinurile iadului ne osândesc şi arată faptele noastre! De 
ce trebuie să ne mai întrebi? Şi de ce ar trebui să ne mai 
ascundem de acum? Căci fecioria am pierdut-o prin stricăciune şi 
ucideri am îndrăznit să facem din pricina zămislirilor”. Înfrânare şi 
post ţineam numai în faţa celorlalţi, iar în ascuns săvârşeam cele 
potrivnice. Numai slava oamenilor pofteam şi celor cu care eram 
amenințate de aici nu am dat nicio atenţie. Dar iată că toate cele 
săvârşite de noi acolo în ascuns ne-au osândit la relele de aici. 
Iată, pe măsura înşelăciunii de acolo, primim aici pedepsele. Iată, 
pentru iubirea de slavă de acolo, suferim aici ruşine pe măsură. 
Pentru toate faptele noastre primim judecată dreaptă şi nu ne 
învrednicim de niciun fel de ajutor de la niciuna din prietenele 
noastre de acolo. Dar dacă tu ai acum vreo putere şi îndrăznire 
către aceştia, o prietenă, pentru vieţuirea ta bună, ajută-ne în 
chinurile înfricoşătoare de care suntem cuprinse, arată-ţi prietenia 
şi dragostea pe care le ai faţă de noi şi cere pentru noi fie şi puţină 
milă de la cei care ne chinuiesc cu chinurile iadului. lar eu le-am 
zis: Şi unde sunt atâtea îndemnuri şi sfaturi ale fratelui meu? Unde 
sunt rugăminţile, unde este multa lui grijă, unde sunt rugăciunile 
neîncetate? Nimic din acestea nu a fost de ajuns, o, surorilor, ca să 
nu fiţi rânduite aici? Acum aflăm cu adevărat că tot sfatul şi grijile 
şi rugăciunile făcute pentru cineva se sting şi sunt nefolositoare, 
dacă el însuşi nu se face pe sine ascultător de acelea. Iar ele, 
ruşinându-se, mai întâi au tăcut, apoi au zis iarăşi că acum nu este 
timp pentru osândiri şi mustrări, ci pentru mângâiere şi ajutor. 
Căci chinurile ce ni se întâmplă nouă au nevoie de milă şi de 
îngăduinţă. Deci, dacă poţi ceva, ajută-ne, milostivindu-te spre noi! 
Iar eu, cu adevărat, dacă puteam să fac ceva bun, voiam să fac. Şi 
ele ziceau să-i rog pentru ele pe cei care vegheau pedepsele dacă 
este cu putinţă să fie slobozite cu desăvârşire de chinul iadului, iar 
de nu, să afle măcar o cât de mică uşurare spre mângâiere în 
atâtea chinuri. Iar eu, căzând la pământ, îi imploram pe aceia cu 
lacrimi şi cu tânguiri, zicând: Urmaţi Stăpânului vostru, care este 
iubitor de oameni şi bun, şi izbăviţi-le pe acestea de chinurile care 


0 Se înţeleg avorturile. 

le-au mai rămas. Iar ei, cu privire înfricoşătoare, m-au lăsat fără 
grai, zicându-mi că acum nu mai este pentru ele timp de pocăință 
şi de mărturisire. Timpul rânduit lor de Dumnezeu pentru a se 
pocăi l-au cheltuit cu desfrânări şi ucideri, şi cu plăceri, şi cu toată 
fărădelegea. Aici nu pot să afle uşurare. Atunci socoteau bunătăţile 
de aici ca o poveste. Cum de cer acum să aibă împărtăşire de ele? 
Drept este pentru acestea să secere aici roadele faptelor lor pe 
care le-au semănat acolo. Se cuvine lor ca să nu se bucure de aici 
de bunătăţile pe care le-au nesocotit acolo, iar de pedepsele 
iadului pe care le-au disprețuit să fie încercate până la sfârşit 
pentru relele pe care le-au făcut până la moartea lor. Mergi, deci, 
o, fecioară, să vesteşti şi cele bune, şi cele rele care sunt aici, 
numai dacă nu le vei părea şi tu că spui vorbe goale mai mult 
decât toţi. Iar acelea, văzând că rugămintea mea este fără rezultat, 
tânguindu-se şi scrâşnind din dinţi, ziceau: Nimic nevrednic de 
cele făptuite de noi nu suferim aici. Căci nu am ascultat de cei care 
ne îndemnau în lume să trăim cum se cuvine fecioriei, iar aici, pe 
bună dreptate, rugăminţile noastre se arată fără rezultat. Dar 
pentru că, părăsindu-ne pe noi, mergi iarăşi în lume, te rugăm să 
vesteşti toate acestea celei care locuia împreună cu noi, căci şi 
aceea săvârşea lucruri asemenea nouă: râdea de cele ce sunt aici, 
socotind cele spuse despre aici ca pe o poveste, ca şi noi. Vesteşte- 
i chinurile noastre, ca nu cumva să săvârşească până la sfârşit 
fapte rele asemenea nouă şi să fie supusă la aceleaşi încercări. Să 
o încredinţezi că toate cele de aici sunt adevărate şi roag-o să se 
pocăiască. Poate că va fi mântuire pentru sufletul ei. Domnul 
Dumnezeu să ne învrednicească pe noi să scăpăm de chinurile 
iadului, despre care am auzit, şi să ne facă părtaşi bunătăţilor Sale 
cele veşnice, în Însuşi Hristos, Domnul nostru, Căruia fie slava şi 
puterea, acum şi pururi şi în vecii vecilor. Amin! 

CAPITOLUL XIX 
DESPRE FĂCĂTORII DE MINUNI’ 


1. Ziceau despre Avva Ammonă că a omorât un şarpe veninos. 
Căci, plecând în pustie să scoată apă dintr-o fântână şi văzând un 
şarpe veninos, a căzut cu faţa la pământ, zicând: Doamne, sau eu 
voi muri, sau acesta! Şi îndată, şarpele veninos a crăpat cu puterea 
lui Hristos. 

2. A plecat, odată, Avva Ammonă să-l cerceteze pe Avva 
Antonie şi a rătăcit drumul. Şi aşezându-se, a adormit puţin. Şi 
trezindu-se din somn, se ruga lui Dumnezeu, zicând: Mă rog ie, 
Doamne, Dumnezeul meu, să nu dai pieirii făptura Ta. Şi a văzut o 
mână omenească atârnată de cer, arătându-i calea până când a 
venit şi a stat în faţa peşterii Avvei Antonie. 

3. A venit, odată, un cârmuitor în Pelusio şi a vrut să ceară dare 
pe cap de monah, ca şi celor din lume. Deci s-au adunat toţi fraţii 
la Avva Ammonathă pentru aceasta. Şi ei hotărâseră să meargă 
câţiva Părinţi la împărat. Şi le-a zis Avva Ammonathă: Nu este 
nevoie de această osteneală! Ci mai curând liniştiţi-vă în chiliile 
voastre şi postiţi două săptămâni. Şi cu harul lui Dumnezeu, eu 
singur voi face lucrul. Şi au plecat fraţii la chiliile lor, iar Bătrânul 
s-a liniştit în chilia sa. Deci, când s-au împlinit paisprezece zile, s- 
au întristat fraţii împotriva Bătrânului, pentru că nu l-au văzut 
făcând vreo mişcare şi ziceau: Ne-a zădărnicit Bătrânul lucrul! În a 
cincisprezecea zi s-au adunat fraţii, după cum se stabilise, şi 
Bătrânul a venit la ei aducând hotărârea pecetluită de la împărat. 
Văzând fraţii aceasta, s-au minunat, zicând: Când ai adus-o, Avva? 
Şi a zis Bătrânul: Credeţi-mă, fraţilor, că în noaptea aceasta am 
mers la împărat şi am luat hotărârea aceasta scrisă. Şi venind, 
apoi, în Alexandria, au semnat-o cârmuitorii şi aşa am venit la voi! 
Auzind ei aceasta, s-au înfricoşat şi i-au pus metanie. Şi s-a rânduit 
lucrul lor, iar cârmuitorul nu i-a mai necăjit. 

4. Zicea Avva Dulas, ucenicul Avvei Visarion: Călătorind noi 


0 În original avem termenul onpuetopâpoi, care înseamnă purtătorii de 
semne sau făcători de semne. Este vorba despre cei care fac minuni ca 
semne ale puterii dumnezeieşti şi ale intervenţiei lui Dumnezeu în 
momente concrete în chip minunat. În Dumnezeieştile Evanghelii şi, în 
mod deosebit, în Evanghelia după loan este folosit pentru a numi 
minunile săvârşite de Mântuitorul Hristos termenul onueiov - semn, şi nu 
termenul 0avua - minune, tocmai pentru a sublinia faptul că respectivele 
fapte minunate aveau funcţia de semn, nu erau făcute pentru ele însele, 
ci ca prin ele să se arate ceva. 

odată pe marginea nisipoasă a mării, mi s-a făcut sete şi am zis 
Avvei Visarion: Avva, mi-e sete tare! Şi făcând Bătrânul rugăciune, 
mi-a zis: Bea din mare! Şi s-a îndulcit apa şi am băut. Eu, însă, am 
luat şi în vas, ca nu cumva să-mi fie sete mai târziu. Şi văzând 
Bătrânul, mi-a zis: De ce ai luat apă? Şi i-am zis: lartă-mă, Avva, să 
nu-mi fie sete mai târziu. Şi mi-a zis Bătrânul: Dumnezeu este aici 
şi Dumnezeu este pretutindeni! 

5. Altădată, fiind nevoie, a făcut rugăciune şi a trecut pe jos 
râul Hrisoroas până pe malul celălalt. Iar eu, minunându-mă, i-am 
făcut metanie, zicând: Cum simţeai picioarele în timp ce mergeai 
pe apă? Şi a zis Bătrânul: Până la glezne simţeam apa, iar mai jos 
era tărie! 

6. Altădată, iarăşi, mergând noi la un oarecare Bătrân, soarele 
a venit la asfinţit. Şi rugându-se Bătrânul, a zis: Mă rog ie, 
Doamne, să stea soarele, până voi ajunge la robul Tău. Şi s-a făcut 
aşa! 

7. A venit odată un îndrăcit la Schit. Şi s-a făcut rugăciune 
pentru el în biserică, dar nu ieşea dracul, căci era puternic. Atunci 
preoţii au zis: Ce vom face cu acest drac? Nimeni nu poate să-l 
scoată decât singur Avva Visarion. Dar dacă îl vom ruga, nici nu va 
veni la biserică. Deci, aceasta vom face. El vine, iată, dimineaţa la 
biserică înaintea tuturor. Vom aşeza pe cel suferind să doarmă în 
locul lui. Şi când va intra, să începem rugăciunea şi să-i zicem: 
Trezeşte-l şi pe fratele, Avva! şi au făcut aşa. Şi venind Bătrânul 
dimineaţă, s-au aşezat pentru rugăciune şi i-au zis: Trezeşte-l şi pe 
fratele, Avva! lar el i-a zis: Scoală-te şi ieşi afară. Şi îndată a ieşit 
dracul din el şi s-a vindecat omul din ceasul acela”. 

8. Povesteau ucenicii Avvei Ghelasie că, aducându-le odată un 
peşte, bucătarul l-a prăjit şi l-a dus la chelar”. Având însă o nevoie 
grabnică, chelarul a ieşit din cămară lăsând peştele într-un vas jos 
pe pământ şi poruncind unui copil mic pe care-l creştea Fericitul 
Ghelasie să-l păzească puţin până se va întoarce. Dar copilul, 
îmboldit de poftă, a început să mănânce lacom peştele. Intrând 
chelarul şi aflându-l mâncând din peşte, de supărare a lovit, fără 
să-şi dea seama, cu piciorul pe copilul care era jos. Şi prin lucrarea 
cuiva, fiind lovit într-un loc sensibil, a leşinat şi a murit. Iar 
chelarul, fiind cuprins de frică, l-a întins pe copil pe rogojina lui şi, 


° Râu din Siria lângă Damasc. 

° De remarcat asemănarea izbitoare cu relatările din Sfintele 
Evanghelii şi a modului în care se întâmplă, dar şi a modului în care este 
relatată vindecarea îndrăcitului. 

° Chelarul este un călugăr care are în grijă aprovizionarea mănăstirii şi 
păstrează cheile de la magazii şi depozite. 

învelindu-l, a plecat şi a căzut la picioarele Avvei Ghelasie, 
vestindu-i întâmplarea. Iar el, poruncindu-i să nu spună la nimeni 
altcineva, i-a zis ca, după ce se vor linişti toţi, seara, să-l ducă în 
diaconicon şi să-l întindă în faţa Jertfelnicului” şi să plece. Şi 
venind Bătrânul în diaconicon, s-a aşezat la rugăciune. Şi la ceasul 
slujbei de noapte, adunându-se fraţii, Bătrânul a ieşit având în 
urma lui pe copilandru. Şi nimeni nu a ştiut întâmplarea fără 
numai el şi chelarul, până s-a săvârşit. 

9. |i ziceau Bătrânii Avvei Ilie, în Egipt, despre Avva Agaton că 
este un frate bun. Şi le-a zis lor Bătrânul: Pentru neamul acesta 
bun este. Şi i-au zis: Dar pentru cei vechi cum este? Şi răspunzând, 
a zis: V-am spus vouă că pentru neamul acesta este bun, cât 
despre cei vechi, am văzut între ei om în Schit care putea să 
oprească soarele”, precum lisus al lui Navi”! Şi auzind acestea s-au 
minunat şi au slăvit pe Dumnezeu. 

10. Povestea Avva Casian: Era un Bătrân slujit de o fecioară 
sfântă. Şi oamenii ziceau: Nu sunt curaţi! Şi Bătrânul a auzit. Şi 
când era să se săvârşească, a zis Părinților; Când mă voi săvârşi, 
sădiţi toiagul meu pe mormântul meu. Şi dacă va vlăstări şi va face 
rod, să aflaţi că am fost curat faţă de ea. Iar dacă nu va vlăstări, să 
cunoaşteţi că am căzut cu ea. Şi a fost sădit toiagul şi a treia zi a 
lăstărit şi a făcut rod. Şi toţi au slăvit pe Dumnezeu. 

11. O femeie oarecare care suferea de boala sânului cea care 
se cheamă cancer, auzind despre Avva Longhin, a căutat să-l 
întâlnească. Deci, şedea acesta în Enatul Alexandriei. Şi când 
femeia îl căuta, s-a întâmplat ca fericitul acela să adune lemne pe 
malul mării. Şi aflându-l, i-a zis: Avva, unde stă Avva Longhin, 
robul lui Dumnezeu?, neştiind că el era. Iar el a zis: Ce vrei de la 
înşelătorul acela? Nu te duce la el, căci este un înşelător. Ce ai? 
Iar femeia i-a arătat boala. Şi el, făcând semnul crucii peste locul 
acela, a slobozit-o zicând: Mergi şi Dumnezeu te va vindeca. 
Longhin nu-ţi poate fi de folos cu nimic. Şi femeia a plecat crezând 
cuvântului şi s-a tămăduit îndată. După acestea, povestind unora 
lucrul şi trăsăturile Bătrânului, a aflat că acela era Avva Longhin. 

12. Altădată, iarăşi, i-au adus un îndrăcit. Iar el le-a zis: Ce pot 
eu să vă fac? Mergeţi mai bine la Avva Zenon! După aceea, Avva 
Zenon a început să certe pe demon, alungându-l. Şi demonul a 
început să strige: Ce crezi acum, Avva Zenon, că pentru tine am 
ieşit? Iată, Avva Longhin se roagă acolo împotriva mea! Şi 
temându-mă de rugăciunile lui, am ieşit. Ţie nu îţi dădeam 


0 Sfânta Masă. 
0 Vezi apoftegma 6. 
° Tisus Navi 10, 12-14. 

răspuns. 

13 Altădată, iarăşi, o femeie oarecare, care avea la mână o 
boală care nu se vindeca, venind împreună cu o altă femeie în 
afara chiliei lui la fereastra dinspre miazănoapte, l-au văzut acolo 
şezând şi lucrând. Şi o certa, zicând: Pleacă de acolo, femeie! Iar 
ea stăruia privindu-l fără să vorbească, căci se temea. Cunoscând, 
deci, Bătrânul şi fiind înştiinţat ce are, s-a ridicat şi a închis 
fereastra care dădea spre ea şi i-a zis: Pleacă, nu mai ai nicio 
stricăciune. Şi s-a vindecat femeia din ceasul acela. 

14. Altădată, iarăşi, a venit la el cineva să-l cerceteze. Şi, 
plecând, a luat culionul Bătrânului. Şi venind la un bolnav, cum s-a 
atins de poartă să intre, a strigat cel bolnav zicând: De ce ai adus 
aici pe Longhin să mă alunge? Şi îndată a ieşit din el dracul, chiar 
în ceasul acela. 

15. Zicea Avva Sisoe: Când eram la Schit cu Avva Macarie, am 
urcat împreună cu el şapte nume” să secerăm. Şi iată o văduvă 
gălbejită era în urma noastră şi nu înceta a plânge. A strigat, deci, 
Bătrânul pe stăpânul ogorului şi i-a zis: Ce are bătrâna aceasta de 
plânge întruna? Şi i-a zis lui: Bărbatul ei avea spre păstrare un 
lucru de preţ încredinţat de cineva” şi a murit pe neaşteptate, fără 
să spună unde l-a pus. Şi stăpânul lucrului încredinţat voia să îi ia 
pe ea şi pe copiii ei ca robi. Şi i-a zis lui Bătrânul: Spune-i să vină 
la noi, unde ne odihnim de arşiţă. Şi venind femeia acolo, Bătrânul 
i-a zis: De ce plângi aşa întruna? Şi ea a zis: Bărbatul meu a murit 
şi a luat spre păstrare lucrul cuiva. Şi murind, nu a spus unde l-a 
pus. Şi a zis Bătrânul către ea: Vino şi arată-mi unde l-ai 
înmormântat. Şi luând pe fraţi împreună cu el, a plecat cu ea. Şi 
ajungând la mormânt, Bătrânul i-a zis văduvei: Pleacă la casa ta! 
Şi rugându-se ei, Bătrânul a strigat pe cel mort, zicând: Cutare, 
unde ai pus averea străină? Iar el răspunzând, a zis: În casa mea 
este ascunsă, sub piciorul patului! Şi i-a zis lui Bătrânul: Dormi 
iarăşi până în ziua Invierii! Şi văzând aceasta fraţii, de frică au 
căzut la picioarele lui. Şi le-a zis lor Bătrânul: Aceasta nu s-a făcut 
pentru mine, căci eu sunt nimic, ci pentru văduvă şi pentru orfani 
a făcut Dumnezeu lucrul acesta. Acesta este lucrul cel mare, că 
Dumnezeu vrea sufletul fără de păcat, şi atunci orice va cere, va 
primi. Şi venind a vestit văduvei unde se află lucrul încredinţat. Iar 
ea l-a dat stăpânului şi acela i-a eliberat copiii. Şi cei care au auzit 
au slăvit pe Dumnezeu. 

16. Ziceau despre Avva Macarie că, urcând de la Schit şi 
purtând  coşurile, obosind, s-a aşezat şi se ruga zicând: 


0 Persoane, oameni. 
0 Sumă de bani sau obiect de valoare. 

Dumnezeule, Tu ştii că nu mai am putere. Şi îndată s-a aflat la râu, 
la locul către care plecase. 

17. Cineva avea un fiu slăbănog în Egipt. Şi l-a adus la chilia 
Avvei Macarie. Şi lăsându-l pe acela plângând la uşă, a plecat 
departe. Aplecându-se, deci, Bătrânul şi văzând copilul plângând, i- 
a zis: Cine te-a adus aici? Şi a zis copilul: Tatăl meu m-a aruncat 
aici şi a plecat. A zis lui Bătrânul: Scoală-te să-l prinzi din urmă! Şi 
îndată, făcându-se sănătos, l-a ajuns pe tatăl său şi au plecat la 
casa lor. 

18. Trecând odată Avva Miles printr-un loc oarecare, a văzut un 
monah pe care-l prinseseră unii ca şi când ar fi făcut omor. Şi 
apropiindu-se Bătrânul, l-a întrebat pe fratele şi, aflând că este 
învinuit, a zis către cei care-l prinseseră: Unde este cel ucis? Şi i l- 
au arătat. Şi apropiindu-se de cel ucis, a zis tuturor să se roage. 
Iar când el şi-a ridicat mâinile către Dumnezeu, mortul a înviat. Şi 
i-a zis în faţa tuturor: Spune-ne nouă cine este cel care te-a ucis? 
Iar el a zis: Intrând în biserică, am dat bani preotului. lar el, 
ridicându-se m-a înjunghiat şi, aducându-mă, m-a aşezat la 
mănăstirea avvei. Ci vă rog să luaţi banii şi să-i daţi copiilor mei. 
Atunci i-a zis lui Bătrânul: Intoarce-te şi dormi până când Domnul 
va veni şi te va scula! 

19. S-a suit odată Avva Xantie de la Schit la Terenuthi. Şi, la 
locul unde a rămas să găzduiască pentru oboseala nevoinţei, i-au 
adus puţin vin. Şi auzind unii, i-au adus pe un îndrăcit. Şi a început 
dracul să-l batjocorească pe Bătrân şi să zică: La acest băutor de 
vin m-aţi adus? Şi Bătrânul, smerindu-se, nu a vrut să-l scoată, dar 
pentru batjocura lui a zis: Cred lui Hristos că nu voi termina de 
băut paharul acesta până când vei ieşi. Şi cum a început Bătrânul 
să bea, a strigat dracul, zicând: Mă arzi, mă arzi! Şi înainte de a 
termina paharul, a ieşit dracul prin harul lui Dumnezeu. 

20. Au cercetat odată mai mulţi Bătrâni pe Avva Pimen. Şi iată 
unul din cei ai Avvei Pimen avea un copil. Şi faţa lui, prin lucrarea 
celui rău, era întoarsă înapoi. Şi văzând tatăl lui mulţimea 
Părinților, luând copilul, s-a dus în afara mănăstirii şi stătea acolo 
plângând. Şi s-a întâmplat unuia dintre Părinţi să iasă şi, văzându-l 
i-a zis: De ce plângi, omule? Iar el a zis: Rudenie sunt a Avvei 
Pimen. Şi iată s-a întâmplat copilului această ispită. Şi vrând să-l 
aducem Bătrânului, ne-am temut că nu vrea să ne vadă. Şi acum, 
dacă află că sunt aici, va trimite pe cineva şi mă va alunga. lar eu, 
văzându-vă pe voi, am îndrăznit să vin. Deci, cum vei voi, Avva, 
miluieşte-mă! Ia copilul înăuntru şi rugaţi-vă pentru el. Şi luând 
Bătrânul pe copil, a intrat cu el şi arătând înţelepciune, nu l-a dus 
îndată la Avva Pimen, ci, începând de la fraţii cei mai mici, zicea: 

Pecetluiţi” copilul. Şi făcând aşa ca toţi să-l pecetluiască, unul după 
altul, la urmă l-a dus şi Avvei Pimen. lar el nu voia să-l atingă. Şi ei 
îl rugau zicând: Aşa cum au făcut toţi, fă şi tu Părinte! Şi 
suspinând, s-a ridicat şi se ruga zicând: Dumnezeule, tămăduieşte 
pe făptura Ta, ca să nu fie stăpânit de vrăjmaşul. Şi pecetluindu-l, 
îndată l-a vindecat şi l-a dat tatălui său sănătos. 

21. Povestea unul dintre Părinţi despre un anume Avva Pavel 
că era din părţile de jos ale Egiptului şi locuia în Tebaida şi că 
acesta ţinea în mâinile sale şerpi cu coarne şi scorpioni şi ceilalţi 
şerpi şi-i rupea în două. Şi fraţii i-au pus metanie, zicându-i: 
Spune-ne nouă ce lucrare ai făcut ca să primeşti harul acesta? Iar 
el a zis: lertaţi-mă, Părinților. Dacă cineva va dobândi curăţia, 
toate i se vor supune lui, ca lui Adam când era în Rai, înainte de a 
călca porunca. 

22. A fost ispitit odată Avraam, ucenicul Avvei Sisoe, de un 
drac. Şi l-a văzut Bătrânul că a căzut. Şi sculându-se, a întins 
mâinile sale spre cer, zicând: Dumnezeule, fie că vrei, fie că nu 
vrei, nu Te las până nu îl tămăduieşti! Şi îndată s-a tămăduit. 

23. A plecat odată un om din lume, care avea cu el pe fiul său, 
la Avva Sisoe, în Muntele Avvei Antonie. Şi pe cale s-a întâmplat să 
moară fiul său. Şi nu s-a tulburat, ci l-a luat pe el la Bătrân cu 
credinţă nestrămutată. Şi a căzut la pământ cu fiul său, ca şi când 
ar fi făcut metanie, aşa încât să fie binecuvântaţi de Bătrân. Şi 
sculându-se tatăl, a lăsat copilul jos la picioarele Bătrânului şi a 


0 Sensul este acela de a face peste copil semnul Sfintei Cruci, dar este 
folosit verbul a pecetlui. Am păstrat verbul a pecetlui pentru că este 
folosit în Noul Testament cu trimitere la pecetluirea omului de către 
Duhul Sfânt. Vezi: Să nu întristaţi Duhul cel Sfânt al lui Dumnezeu, întru 
Care aţi fost pecetluiţi pentru ziua răscumpărării (Efeseni 4, 30). Textul 
se referă la momentul Botezului, când cel botezat este uns cu Sfântul 
Mir, fiind însemnat cu semnul Sfintei Cruci, în timp ce preotul spune: 
Pecetea darului Sfântului Duh! 

° Scena este, ca multe altele din Pateric, frapant de asemănătoare cu 
vindecările săvârşite de Mântuitorul Însuşi. Aceeaşi mică rezervă la 
început cu scopul pedagogic de a atrage atenţia asupra cauzelor bolii 
(păcatele celui bolnav, ale părinţilor sau ale neamului), apoi rugăciunea 
către Dumnezeu, scurtă, dar fermă, uneori cu mâinile ridicate, urmată de 
vindecarea spontană şi de încredințarea celui vindecat părinţilor sau 
celor care l-au adus. (vezi: Matei cap. 8-9; cap. 17 etc.) Am punctat 
această izbitoare asemănare pentru a arăta că Părinţii Patericului 
adeveresc cuvintele Mântuitorului Hristos care spusese ucenicilor că vor 
putea şi ei să facă vindecările minunate pe care le făcea El dacă vor avea 
credinţă cât un grăunte de muştar. Este încă o dovadă a faptului că 
literatura sapienţială a Patericelor este într-o continuitate şi într-o unitate 
desăvârşită cu textele dumnezeieştilor Evanghelii. 

ieşit afară. Iar Bătrânul, crezând că îi pune metanie copilul, i-a zis: 
Scoală-te şi mergi afară! Căci nu ştia că murise. Şi îndată copilul s- 
a sculat şi a ieşit. Şi văzându-l tatăl lui, s-a minunat. Şi intrând, s-a 
închinat Bătrânului şi i-a vestit lucrul. Auzindu-l, Bătrânul s-a 
întristat, căci nu voia să se întâmple aceasta. Şi ucenicul lui i-a 
poruncit să nu spună nimănui, până când se va săvârşi Bătrânul. 

24. Ziceau despre cel întru sfinţi părintele nostru Spiridon că 
avea o fiică fecioară, care se împărtăşea de evlavia tatălui său. 
Numele ei era Irina. Un cunoscut i-a dat acesteia o podoabă de 
preţ spre păstrare. lar ea, ca să fie mai sigură, a ascuns podoaba 
încredinţată în pământ. După puţin însă, a plecat din viaţa aceasta. 
Şi, iarăşi, după un alt timp, a venit cel care-i încredinţase podoaba. 
Şi neaflând pe fecioară, s-a luat la ceartă cu tatăl ei, Avva Spiridon, 
când trăgând de el, când rugându-l. Şi pentru că socotea mare 
pierdere paguba celui care încredinţase podoaba de preţ, Bătrânul 
a mers la mormântul fiicei sale şi a cerut cu tărie lui Dumnezeu să- 
i arate mai înainte de vreme învierea făgăduită. Şi nădejdea nu a 
dat greş. Căci vie fiind iarăşi fecioara, s-a arătat tatălui şi a spus 
locul unde era ascunsă podoaba de preţ”. După aceea, iarăşi a 
plecat. Şi luând podoaba încredinţată, Bătrânul a dat-o stăpânului 
ei. 

25. Doi fraţi buni erau aşezaţi în Schit. Şi s-a întâmplat ca unul 
să se îmbolnăvească. Venind, deci, fratele lui în biserică şi cerând 
de la preot împărtăşanie, auzind preotul, a zis fraţilor: Să mergem 
să cercetăm pe fratele! Venind, deci, s-au rugat şi au plecat. Iarăşi, 
duminica următoare, preotul a întrebat cum este fratele. Iar el a 
zis: Roagă-te pentru el! Iarăşi, deci, preotul, luând pe fraţi, a mers 
împreună cu ei la fratele suferind. Venind, deci, ei, în timp ce erau 
aşezaţi, fratele a adormit. Şi pe când se certau fraţii, unii zicând că 
s-a învrednicit de Duhul Mângâietorul, iar alţii îndoindu-se de 
aceasta, văzându-i fratele celui adormit, le-a zis: De ce vă certaţi 
între voi? Vreţi să cunoaşteţi cine are puterea? Şi întorcându-se, a 
zis către fratele său: Pleci, frate? Iar fratele a zis: Da, dar roagă-te 
pentru mine! lar el a zis către acesta: Adevărat, frate, nu te las să 
pleci înaintea mea! Şi întorcându-se către fraţii care erau aşezaţi, 
a zis: Daţi-mi o rogojină şi o pernă! Şi luându-le, şi-a plecat capul, 
apoi şi-a dat primul sufletul. După aceea a adormit şi cel bolnav. Şi 
îndată, pregătindu-i Părinţii, i-au dus şi i-au înmormântat cu 
bucurie deoarece primiseră Lumina cea înţelegătoare. 

26. Un frate avea Bătrân. Şi văzându-l pe el în ce chip minunat 


0 Nu pot să nu semnalez faptul că pentru tatăl fecioarei, Sfântul 
Spiridon, s-a dovedit mai important faptul de a întoarce datoria cuiva, 
decât acela de a-şi învia fata din morţi pentru sine. Este dovada unor 
ierarhii total diferite de cele care funcţionează de obicei în lume. 

pregătea pe morţi pentru înmormântare, a zis către el: Când voi 
muri şi pe mine mă vei pregăti aşa? lar el a zis către acela: Aşa te 
voi pregăti până când îmi vei zice ajunge! Nu după mult timp a 
murit fratele şi cuvântul s-a făcut faptă. Căci pregătindu-l pe el cu 
evlavie, a zis înaintea tuturor: Te-am pregătit bine, fiule, sau mai 
lipseşte ceva? Şi tânărul a scos glas, zicând: Este bine, părinte! Ţi- 
ai împlinit făgăduinţa! 

27. Povesteau Părinţii că cineva era părintele unei obşti. Şi s-a 
întâmplat ca cel care-l slujea pe el, împuţinându-se la suflet, să 
iasă din mănăstire şi să plece în alt loc. Iar Bătrânul aproape tot 
timpul mergea la el şi îl ruga să se întoarcă. Iar el nu voia. Şi a 
făcut acest lucru Bătrânul vreme de trei ani, până când slujitorul 
lui s-a înduplecat şi s-a întors. Şi i-a poruncit Bătrânul să iasă şi să 
adune nuiele pentru mături. Şi făcând aceasta cel ce-l slujea, din 
lucrarea satanei, şi-a pierdut un ochi, iar Bătrânul, întristându-se 
foarte mult, a început să-l mângâie pe cel ce avea dureri. Şi i-a zis 
slujitorul: Eu sunt pricina! Căci pentru ostenelile pe care ţi le-am 
adus sufăr acum aceasta. După un timp, durerea l-a părăsit, dar 
beteşugul a rămas. Şi iarăşi i-a poruncit Bătrânul să iasă şi să taie 
frunze de finic. In timp ce lucra, prin lucrarea vrăjmaşului, iarăşi, 
sărind o creangă şi-a pierdut şi celălalt ochi. A venit, deci, la 
mănăstire şi s-a liniştit, nemaifăcând nimic. Dar Avva iarăşi s-a 
întristat. Şi când a venit chemarea lui, cunoscând de mai înainte, a 
trimis la toţi fraţii şi le-a zis: Chemarea mea este aproape! Vedeţi 
de voi! Şi a început fiecare să spună: Cui ne laşi, Avva? Iar 
Bătrânul tăcea. Şi a trimis apoi de a chemat numai pe cel orb. Şi i- 
a zis şi lui despre chemare. Iar el a lăcrimat şi a zis: Cui mă laşi pe 
mine, orbul? Iar Bătrânul a zis: Roagă-te să aflu îndrăzneală în faţa 
lui Dumnezeu. Şi nădăjduiesc că duminică tu vei face sinaxa. Şi 
adormind el, după puţine zile, orbul a văzut din nou şi a devenit 

28. Unul dintre Bătrâni a trimis pe ucenicul lui să scoată apă. 
Şi fântâna era departe de chilia lor. Iar ucenicul a uitat să ia funia. 
Şi venind la fântână, a văzut că nu o adusese. Şi făcând rugăciune, 
a strigat zicând: Izvorule, izvorule, părintele meu a zis să-mi umpli 
ulciorul cu apă! Şi îndată apa s-a ridicat până sus. Şi după cea 
umplut fratele ulciorul, apa s-a dus iarăşi la locul ei. 

29. Un Bătrân schitiot stătea în muntele lui Paisie. Şi i-au adus 
pe cineva îndrăcit de la palat, iar el l-a vindecat. Apoi i-au adus o 
pungă plină de aur. Dar Bătrânul nu voia să o primească. Văzând 
însă pe acela întristat, a ţinut numai punga goală şi i-a zis: Aurul 
să-l dai săracilor milostenie. Şi a făcut Bătrânul din pungă culion, 
pentru că era din păr şi aspră. Şi a purtat-o mult timp pentru a-şi 
chinui trupul. 

30. Ziceau despre un Bătrân că stătea la Schit şi a venit la el un 
drac, vrând să intre. Şi l-a legat afară din biserică. Şi iarăşi a venit 
un alt drac şi pe acela l-a legat. Încă o dată a venit un alt drac şi i-a 
aflat pe ceilalţi doi legaţi şi le-a zis: De ce aţi stat aici afară? Şi i-au 
zis lui: Stă înăuntru şi nu ne lasă să intrăm. Şi acela, năvălind cu 
putere, a încercat să intre. lar Bătrânul l-a legat şi pe el. 

31. Ziceau despre un Bătrân că chilia lui era luminoasă precum 
ziua. Şi aşa cum citea şi lucra ziua, tot aşa făcea şi noaptea. 

32. A plecat odată un Bătrân împreună cu un frate să aducă 
apă. Şi fratele, luând-o mai înainte, a văzut în izvor un şarpe mare. 
Şi a zis lui Bătrânul: Mergi şi calcă peste capul lui. Dar fiindu-i 
frică, nu s-a dus. A venit atunci Bătrânul şi, când l-a văzut şarpele, 
s-a ruşinat şi a plecat în pustie. 


Sfârşitul tratatului despre făcătorii de minuni. 


° Doresc să subliniez faptul că cel care conduce obştea este numit 
simplu părinte. Este vorba, desigur, de părintele duhovnicesc, cel de a 
cărui voie ascultă toţi fraţii într-o obşte. Am amintit acest lucru pentru că 
părintele duhovnicesc este chipul Părintelui ceresc, singurul izvor de 
voinţă. Ulterior a intervenit o distincţie, dar şi o confuzie între părintele 
duhovnicesc şi egumenul sau stareţul unei obşti. Mai mult, chiar, sunt 
mănăstiri unde părintele duhovnicesc al fraţilor este o altă persoană 
decât stareţul. Distincția ce trebuie făcută este între preotul slujitor al 
Tainei Sfintei Spovedanii şi părintele duhovnicesc al unei obşti sau al 
unei persoane. Preotul slujitor poate săvârşi spovedania fără să fie în mod 
necesar părintele duhovnicesc al persoanei respective, deşi în cele mai 
multe situaţii el este şi părintele duhovnicesc, după cum părintele 
duhovnicesc nu trebuie să fie neapărat preot. Părintele duhovnicesc este 
cel care îşi asumă îndrumarea desăvârşită a fiilor duhovniceşti. Aceştia se 
supun întru totul voinţei lui, făcând astfel exerciţiul supunerii de voia lui 
Dumnezeu. 

CAPITOLUL XX 
DESPRE VIEŢUIREA VIRTUOASĂ 


1. Rugându-se odată Sfântul Antonie în chilia sa, a venit un glas 
zicând: Antonie, nu ai ajuns încă la măsura cizmarului cutare din 
Alexandria. Sculându-se, deci, dimineaţa şi luând toiagul de finic, a 
plecat către acela. Ajungând, deci, la casa lui, a intrat la el. 
Văzându-l, acela s-a tulburat. A zis, deci, către el Bătrânul: Spune- 
mi faptele tale. Iar el a zis: Nu mă ştiu să fi făcut vreodată ceva 
bun, fără numai că, de cum mă scol dimineaţa, stau la lucrul meu 
de mână şi spun că toată cetatea aceasta, de la cel mic la cel mare, 
intră în Împărăţie pentru dreptăţile lor şi numai eu singur voi 
moşteni iadul pentru păcatele mele. Şi iarăşi, seara, zic acelaşi 
cuvânt înainte de a mă culca. Auzind Avva Antonie, a zis: Cu 
adevărat, ca un bun aurar, şezând în casa ta, cu odihnă ai moştenit 
Împărăţia. Iar eu, fără discernământ fiind, locuind tot timpul în 
pustie, nu te-am ajuns. 

2. Doi dintre Părinţi au rugat pe Dumnezeu să le arate la ce 
măsură au ajuns. Şi le-a venit lor glas zicând: În satul cutare din 
Egipt este un om din lume, pe nume Euharist, şi femeia lui se 
cheamă Maria. Nu aţi ajuns la măsura lor. Şi sculându-se cei doi 
Bătrâni, au mers în sat şi, întrebând, au aflat coliba şi pe femeie. Şi 
i-au zis ei: Unde este bărbatul tău? Iar ea a zis: Este păstor şi paşte 
oile. Şi i-a poftit pe ei în coliba lor. Iar când s-a făcut seara, a venit 
şi Euharist cu oile sale. Şi văzând pe Bătrâni, le-a pregătit lor masă 
şi a adus apă să le spele picioarele. Şi au zis Bătrânii: Nu vom 
gusta nimic, dacă nu ne vesteşti lucrarea ta. lar Euharist, cu toată 
smerenia, a zis: Eu sunt păstor şi aceasta este femeia mea. Şi 
Bătrânii au stăruit rugându-l şi el nu voia să le spună. Şi ei i-au zis: 
Dumnezeu ne-a trimis la tine. Cum a auzit acest cuvânt, a fost 
cuprins de teamă şi le-a zis: lată, avem oile acestea de la părinţii 
noştri. Şi dacă binevoieşte Domnul să avem vreun venit de la ele, îl 
facem în trei părţi: o parte săracilor şi altă parte pentru primirea 
de străini, iar a treia parte pentru trebuinţa noastră. De când am 
luat-o, femeia mea este fecioară. Şi fiecare doarme separat. 
Noaptea purtăm saci, iar ziua purtăm hainele noastre. Şi până 
acum nimeni dintre oameni nu a cunoscut acestea. Şi auzind, cei 
doi Bătrâni s-au minunat şi au plecat slăvind pe Dumnezeu. 

3. A venit odată Avva Macarie Egipteanul de la Schit în 
Muntele Nitriei la prăznuirea Avvei Pamvo. Şi i-au zis lui Bătrânii: 
Spune cuvânt fraţilor, părinte. Iar el a zis: Eu nu m-am făcut încă 
monah, dar am văzut monahi. Şezând eu odată în chilie la Schit, 

mă necăjeau gândurile zicând: Pleacă în pustie şi ia seama la ce 
vei vedea acolo. Şi am stat acolo luptând cu gândul cinci ani, 
zicând ca nu cumva să fie de la draci. Şi cum gândul a stăruit, am 
plecat în pustie. Şi am găsit acolo un lac cu apă şi cu o insulă în 
mijloc. Şi veneau animalele pustiei să bea apă din lac. Şi am văzut 
în mijlocul lor doi oameni goi şi s-a cutremurat trupul meu, căci 
credeam că sunt duhuri. Şi ei, văzând că m-am înfricoşat, au vorbit 
către mine: Nu te teme! Şi noi suntem oameni. Şi am zis lor: De 
unde sunteţi şi cum aţi venit în pustia aceasta? Iar ei au zis: Din 
obşte suntem, dar am făcut înţelegere şi am venit aici, unde 
suntem de patruzeci de ani. Şi unul era egiptean, iar celălalt era 
libian. Şi m-au întrebat şi ei pe mine, zicând: Cum este lumea şi 
dacă apa vine la timpul ei”, şi dacă lumea are bunăstare. Şi le-am 
zis: Da! Şi eu i-am întrebat: Cum pot să ajung monah? Şi mi-au zis: 
Dacă nu se leapădă cineva de toate cele ale lumii, nu poate să 
ajungă monah. Şi eu le-am zis: Eu sunt neputincios şi nu pot ca voi. 
Şi ei mi-au zis: Dacă nu poţi ca noi, stai în chilia ta şi plânge-ţi 
păcatele tale. Şi i-am mai întrebat: Când se face iarnă, nu răciţi? Şi 
când se face arşiţă nu ard trupurile voastre? lar ei au zis: 
Dumnezeu ne-a făcut nouă această iconomie, încât nici iarna nu 
suferim de frig şi nici vara arşiţa nu ne face rău. De aceea v-am 
spus că încă nu am ajuns să fiu monah, dar am văzut monahi. 
Ilertaţi-mă, fraţilor! 

4. Povestea Avva Vitimie că zicea Avva Macarie: Stând eu odată 
în Schit, au coborât acolo doi tineri străini. Şi unul dintre ei avea 
barbă, iar celuilalt abia îi dădea barba. Şi au venit la mine, zicând: 
Unde este chilia Avvei Macarie? Şi eu am zis: De ce îl căutaţi? Şi ei 
au zis: Auzind cele despre el şi despre schit, am venit să-l vedem. 
Am zis lor: Eu sunt! Şi ei au pus metanie, zicând: Vrem să 
rămânem aici! lar eu, văzându-i fragezi şi ca venind din bogăţie, le- 
am zis: Nu puteţi să staţi aici! Şi a zis cel mai mare: Dacă nu 
putem să rămânem aici, plecăm în altă parte! lar eu am zis 
gândului meu: De ce să-i alung şi să-i smintesc? Osteneala îi va 
face să plece ei singuri. Şi le-am zis: Veniţi de vă faceţi chilie, dacă 
puteţi. Şi ei au zis: Arată-ne un loc şi vom face. Bătrânul le-a dat o 
secure şi o desagă plină cu pâine şi sare. Le-a arătat şi o stâncă 
tare, zicând: Săpaţi aici în piatră şi aduceţi lemne de la Elos. Apoi 
acoperiţi şi staţi aici! lar eu socoteam că aveau să plece din pricina 
ostenelii. Ei m-au întrebat: Ce lucrează monahii aici? Le-am zis: 
Impletesc funii. Am luat apoi finic din Elos şi le-am arătat cum se 
începe împletitura şi cum trebuie să croiască. Şi le-am zis: Faceţi 

coşuri mici şi daţi-le celor care le iau şi ei vă vor aduce pâine. 
După aceea eu am plecat. Iar aceia, cu răbdare, au făcut toate câte 
le-am spus şi nu m-au cercetat timp de trei ani”. Iar eu am rămas 
luptând cu gândurile mele şi zicând: Care va fi oare lucrarea lor? 
Căci nu au venit să mă întrebe despre gânduri. Cei care sunt 
departe de mine vin la mine, iar aceştia care sunt aproape nu au 
venit şi nici la altcineva nu au mers. Vin numai la biserică, tăcând, 
să ia împărtăşanie. Şi m-am rugat lui Dumnezeu, postind o 
săptămână, ca să-mi arate lucrarea lor. Sculându-mă, după ce a 
trecut săptămâna, am plecat să-i văd. Şi bătând la uşa lor, mi-au 
deschis şi mi-au dat bineţe, tăcând. Şi făcând rugăciune m-am 
aşezat. Cel mai mare făcând semn celui mai mic să iasă, s-a aşezat 
şi împletea funia, nevorbind nimic. Şi la ceasul al nouălea a bătut 
la uşă şi a venit cel mai mic. A făcut puţină fiertură şi a pregătit 
masa la un semn pe care i l-a făcut cel mai mare. A pus pe masă 
trei pesmeţi şi s-a aşezat tăcând. Iar eu am zis: Ridicaţi-vă să 
mâncăm! Şi sculându-se, am mâncat. Apoi a adus ulciorul şi am 
băut apă. Când s-a făcut seară, mi-au zis: Pleci? lar eu am zis: Nu, 
ci voi dormi aici! Şi mi-au pus deoparte o rogojină. Ei şi-au scos 
cingătorile şi paramanele” şi s-au aşezat împreună pe o rogojină în 
faţa mea. Cum s-au întins, eu rugam pe Dumnezeu să-mi 
descopere lucrarea lor. Atunci s-a deschis acoperişul şi s-a făcut 
lumină ca ziua. Ei, însă, nu vedeau lumina. Şi de cum au crezut că 
am adormit, cel mai mare a făcut semn celui mai mic atingându-l 
într-o parte, s-au sculat şi-au încins cingătorile şi au ridicat mâinile 
la cer. Şi eu îi vedeam pe ei, dar ei nu mă vedeau pe mine. Şi am 
văzut dracii venind ca muştele peste cel mic. Şi unii veneau şi se 
aşezau pe gura lui, iar alţii pe ochii lui. Şi am văzut un înger al 
Domnului care purta sabie de foc şi păzindu-l pe acesta de jur 
împrejur şi alungând pe draci de la el. Iar de cel mai mare nu se 
puteau apropia. Şi spre dimineaţă s-au întins iarăşi pe rogojină. Şi 
eu m-am făcut că mă trezesc şi ei de asemenea. Şi cel mai mare 
mi-a zis numai cuvântul acesta: Vrei să punem cei doisprezece 
psalmi? Eu am zis: Da! Şi a cântat cel mic cinci psalmi, câte şase 
stihuri cu Aliluia. Şi la fiecare stih ieşea o flacără de foc din gura 
lui şi se urca la cer. Asemenea şi cel mai mare, când deschidea 
gura să cânte, ca o funie de foc ieşea din gura lui şi ajungea la cer. 
lar eu am zis puţin pe de rost. Şi ieşind, am zis: Rugaţi-vă pentru 
mine! Ei au pus metanie, tăcând. Am aflat, deci, că cel mare este 


° De remarcat răbdarea pe care o făceau părinţii. lată aici, Avva 
Macarie a avut răbdare timp de trei ani de zile, biruindu-şi curiozitatea 
de a şti ce se întâmplă cu cei doi. 

° Pânză cu multe cruci pe care călugării o poartă cruciş pe umeri. 


PATERICUL MARE 
desăvârşit, iar pe cel mic încă îl mai luptă vrăjmaşul. După puţine 
zile, a adormit fratele cel mai mare şi a treia zi a adormit şi cel 
mic. Şi când mergeau unii dintre Părinţi la Avva Macarie, îi ducea 
în chilia lor, zicând: Veniţi să vedeţi locul muceniciei celor doi 
tineri străini! 

5. Când se ruga odată Avva Macarie în chilia lui, i-a venit lui un 
glas zicând: Macarie, nu ai ajuns încă la măsurile femeilor cutare 
din cetatea cutare! Sculându-se Bătrânul dimineaţă şi luându-şi 
toiagul lui de finic, a început să călătorească spre cetatea aceea. 
Ajungând, deci, în cetate şi aflând locul, a bătut în poartă. Şi ieşind 
una din femei, l-a primit în casă. Şi stând el puţin, a venit şi 
cealaltă. Apoi el le-a chemat şi venind ele, au stat împreună cu el. 
Şi a zis Bătrânul către ele: Pentru voi am suferit drumul şi atâta 
osteneală venind din pustie. Spuneţi-mi, deci, care este lucrarea 
voastră? Şi ele i-au zis: Crede-ne, părinte, că nu am fost în afara 
patului bărbatului nostru până astăzi. Deci, ce lucrare cauţi la noi? 
Făcându-le metanie, bătrânul le-a rugat, zicând: Descoperiţi-mi 
lucrarea voastră! Atunci ele au zis lui: Noi în lume am fost străine 
una de cealaltă. S-a întâmplat să ne însoţim cu doi fraţi după trup. 
Şi iată, sunt cincisprezece ani astăzi de când locuim în casa 
aceasta şi nu ştim să ne fi certat vreodată sau să fi spus vreun 
cuvânt de ruşine. Ne-a venit în minte gândul să părăsim pe 
bărbaţii noştri şi să intrăm în tagma fecioarelor. Şi fiind rugaţi 
îndelung de către noi, bărbaţii noştri nu s-au înduplecat să ne 
sloboadă. Şi dacă nu am izbutit în scopul nostru, am pus legământ 
între noi şi Dumnezeu, ca până la moarte să nu vorbim cu gura 
noastră cuvânt lumesc. Auzind acestea Avva Macarie, a zis: Cu 
adevărat nu este fecioară sau femeie căsătorită, sau monah, sau 
mirean, ci Dumnezeu caută la gândul omului şi dăruieşte Duhul 
Sfânt tuturor. 

6. A zis Avva Pimen că Avva Antonie a spus despre Avva Pamvo 
că din a se teme de Dumnezeu a făcut pe Duhul Sfânt să 
sălăşluiască în el. 

7. A zis Avva Pimen: Mulţi dintre Părinţii noştri s-au făcut 
bărbaţi desăvârşiţi întru nevoinţă, dar întru subţirimea gândurilor 
doar câte unul. 

8. A zis Avva Pimen: Trei fapte trupeşti am văzut la Avva 
Pamvo, nemâncarea până seara în fiecare zi, tăcerea şi lucrul 
mâinilor. 

9. Ziceau despre Avva Pimen că, dacă stăteau unii Bătrâni în 
faţa lui şi vorbeau despre Bătrâni sau numeau pe Avva Sisoe, el 
zicea: Lăsaţi-l pe Avva Sisoe, căci cele ale lui nu se pot spune cu 
măsura povestirii despre el! 

10. Ziceau despre Avva Pamvo că, aşa precum a primit Moise 

chipul slavei lui Adam, când a fost slăvită faţa lui, tot aşa şi Avva 
Pamvo; strălucea ca fulgerul faţa lui şi era ca un împărat care 
şedea pe tronul său. Aceeaşi lucrare aveau şi Avva Siluan, şi Avva 
Sisoe. 

11. Când era să se sfârşească Avva Roman, s-au adunat la el 
ucenicii lui, zicându-i: Cum trebuie să ne chivernisim? lar Bătrânul 
a zis: Nu ştiu să fi spus cuiva dintre voi să facă ceva vreodată, 
decât numai după ce mai înainte mi-am înduplecat gândul meu să 
nu mă mânii dacă nu va face ceea ce i-am spus să facă. Şi astfel tot 
timpul nostru am trăit în pace. 

12. Stătea odată Avva Sisoe în muntele Avvei Antonie. Şi 
zăbovind cel care-l slujea să vină la el, timp de zece luni nu a văzut 
om. Plimbându-se odată prin munte, a aflat un faranit” care vâna 
animale sălbatice. Şi i-a zis Bătrânul: De unde vii şi cât timp ai de 
când eşti aici? Iar el a zis: Adevărat, Avva, am unsprezece luni de 
când sunt în muntele acesta şi nu am văzut om decât pe tine acum. 
Şi auzind Bătrânul acestea, intrând în chilie, se bătea în piept 
zicând: lată, Sisoe, credeai că ai făcut ceva vreodată, dar nu ai 
izbutit să faci nici ceea ce a făcut mireanul acesta. 

13. Ziceau despre Avva Sisoe că, atunci când era să se 
sfârşească, stând Părinţii lângă el, strălucea faţa lui ca soarele. Şi 
le-a zis: lată, Avva Antonie a venit! Şi după puţin, a zis: lată, ceata 
prorocilor a venit! Şi iarăşi faţa lui strălucea şi mai mult. Şi a zis: 
lată, ceata Apostolilor a venit! Şi faţa lui s-a făcut de două ori mai 
strălucitoare. Şi iată, era ca şi când vorbea cu cineva. Şi l-au rugat 
Părinţii, zicând: Cu cine vorbeşti, părinte? Iar el a zis: Iată, au 
venit îngerii să mă ia. Şi îi rog să fiu lăsat ca să mă mai pocăiesc 
puţin. Şi i-au zis lui Părinţii: Nu ai trebuinţă de pocăință, părinte! 
Şi Bătrânul le-a zis: Adevărat vă spun, nu mă ştiu pe mine să fi pus 
început. Şi au aflat cu toţii că este desăvârşit. Şi a strălucit faţa lui 
ca soarele şi s-au înfricoşat toţi. Şi el le-a zis: Vedeţi, Domnul a 
venit şi zice: Aduceţi-mi vasul pustiei! Şi îndată şi-a dat duhul şi s-a 
făcut ca un fulger şi s-a umplut toată casa de bună mireasmă. 

14. Acelaşi Avvă Sisoe, când stătea în chilie, totdeauna încuia 
poarta. lar dacă îl întreba cineva pe Avva Sisoe despre Avva 
Pamvo, zicea: Mare a fost Pamvo! Mare a fost în lucrurile lui! 

15. A zis unul dintre Părinţi că s-a întâlnit cineva din 
întâmplare cu Avva Siluan. Şi văzând faţa lui şi trupul lui 
strălucind ca ale unui înger, a căzut cu faţa la pământ. Şi zicea că 
şi alţii câţiva au această harismă. 

16. Ziceau despre Avva Sarmată că de multe ori se nevoia câte 
patruzeci de zile cu voia Avvei Pimen şi se împlineau zilele pentru 

el ca şi când n-ar fi fost niciuna. A venit, deci, Avva Pimen la el şi i- 
a zis: Spune-mi ce ai văzut făcând atâta osteneală? Iar el a zis 
către el: Nimic! A zis către el Avva Pimen: Nu te las până ce nu-mi 
vei spune! lar el a zis: Numai un lucru am văzut, că dacă zic 
somnului să plece, pleacă, şi dacă îi spun vino, vine! 

17. Zicea Avva Matoe despre Avva Titoe: Nu se află om care să 
deschidă gura şi să spună vreun lucru rău către el. Ci după cum 
stă aurul curat pe talerul cântarului, tot aşa şi Avva Titoe. 

18. A zis Avva Filorom: De când m-am născut din nou din apă şi 
din Duh şi până astăzi, pâine străină în dar nu am mâncat şi din 
ostenelile mele şi din lucrul mâinilor mele am dat două sute de 
monede la leproşi. Căci era caligraf tare iscusit şi nu se lăsa de 
scriere măcar că mergea pe al optzecilea an de viaţă, niciodată 
îndepărtându-se cu gândul de la Dumnezeu. 

19. Au zis Avva Psentaisie şi Avva Surie şi Avva Psóie: Auzind 
cuvintele părintelui nostru Pahomie, mult ne-am folosit, fiind 
mişcaţi spre râvna faptelor bune. Dar văzând la el că şi tăcerea lui 
era cuvânt, ne minunam unii către alţii, zicând: Socotim că toţi 
sfinţii sunt făcuţi aşa de Dumnezeu din pântecele maicii lor, adică 
sfinţi şi neschimbători, şi că nu ei au hotărât viaţa lor, şi socotim 
că păcătoşii nu pot trăi cu evlavie pentru că aşa au fost plăsmuiţi 
ei. Acum vedem bunătatea lui Dumnezeu în chip vădit la părintele 
nostru, că din părinţi elini fiind el, s-a făcut atât de cinstitor de 
Dumnezeu şi este îmbrăcat cu toate poruncile lui Dumnezeu. 
Aşadar şi noi putem cu toţii să urmăm lui, aşa cum şi el urmează 
sfinţilor. Oare nu sunt scrise acestea: Veniţi la Mine toți cei 
osteniţi şi împovăraţi şi Eu vă voi odihni pe voi. Să murim deci 
împreună cu omul acesta şi vom trăi împreună cu el, căci drept ne 
duce la Dumnezeu. 

20. Ziceau despre Avva Or că nici nu a spus minciună vreodată, 
nici nu a jurat, nici nu a blestemat vreun om şi nici nu a vorbit 
decât dacă era nevoie. 

21. Zicea acelaşi Avvă Or ucenicului său Pavel: la seama, să nu 
aduci niciodată cuvânt străin în această chilie. 

22. Ziceau despre Avva Or şi despre Avva Teodor că puneau 
început bun şi mulţumeau lui Dumnezeu pururea. 

23. Era un pustnic care păştea împreună cu buvalii” şi se ruga 
lui Dumnezeu, zicând: Doamne, învaţă-mă ceea ce îmi lipseşte! Şi 
i-a venit lui glas, zicând: Mergi în cutare obşte şi orice-ţi vor 
porunci, să faci. Intrând el în obştea aceea, a rămas acolo, dar nu 

ştia slujirea fraţilor. Şi-i ziceau lui: Fă asta, prostule! Sau: Fă-o pe 
cealaltă, bătrân stricat! Şi necăjindu-se, se ruga lui Dumnezeu, 
zicând: Doamne, nu cunosc slujirea oamenilor! Trimite-mă iarăşi la 
buvali. Şi a fost slobozit de Dumnezeu să plece iarăşi în locul acela 
să pască cu buvalii. 

24. A zis un Bătrân: Era un Bătrân care stătea în pustie slujind 
lui Dumnezeu de mulţi ani. Acesta zicea: Doamne, dă-mi înştiinţare 
dacă am bineplăcut ie! Şi a văzut un înger care-i spunea: Nu ai 
ajuns încă precum zarzavagiul din cutare loc. lar Bătrânul, 
minunându-se, şi-a zis: Voi merge în cetate să-l văd pe acela şi ce 
anume lucrează, încât să întreacă lucrarea şi osteneala mea de 
atâţia ani. A plecat, deci, Bătrânul şi a ajuns în locul despre care 
auzise de la înger. Şi l-a aflat pe omul acela, şezând şi vânzând 
legume. Şi a rămas cu el tot restul zilei. Şi când a terminat omul 
treaba lui, Bătrânul i-a zis: Poţi, frate, să mă primeşti în chilia ta 
noaptea aceasta? Iar el, bucurându-se, l-a primit. Plecând, deci, la 
chilie, după ce omul a pregătit cele de cuviinţă pentru odihna 
Bătrânului, i-a zis Bătrânul: Arată-mi iubirea ta, frate, şi 
descoperă-mi petrecerea ta! Şi pentru că omul nu voia să-i spună, 
Bătrânul a stăruit mult timp, rugându-l. Induplecându-se, în cele 
din urmă, omul a spus: Seara mănânc pentru tot restul zilei. Şi 
când termin treaba mea, ţin pentru mine ce-mi este necesar pentru 
hrană, iar restul dau celor care au trebuinţă. Şi dacă primesc pe 
vreunul din robii lui Dumnezeu, cheltuiesc pentru el aceasta. Şi 
cum mă scol dimineaţa, înainte de a mă aşeza la lucrul meu, zic 
despre cetatea aceasta că de la cel mai mic până la cel mai mare 
vor intra în Împărăţia lui Dumnezeu, pentru dreptăţile lor, şi 
numai eu voi moşteni iadul pentru păcatele mele. Şi seara zic 
iarăşi acelaşi cuvânt înainte de a mă culca. Auzindu-l Bătrânul, i-a 
zis: Este bună această lucrare, dar nu este vrednică să întreacă 
ostenelile mele de atâţia ani. Şi când era să guste ceva, Bătrânul a 
auzit în drum pe unii care cântau - căci chilia vânzătorului de 
legume era în loc însemnat - şi i-a zis: Frate, voind aşa să trăieşti 
după Dumnezeu, cum de stai în locul acesta? Acum nu te tulburi 
când auzi cântecele acestea? A zis lui omul acela: Îţi zic, Avva, că 
niciodată nu m-am tulburat şi nici nu m-am smintit! Auzindu-l 
Bătrânul, a zis: Ce gândeşti, deci, în inima ta, când auzi acestea? 
Şi el a zis: Gândesc că toţi merg în Împărăţie. Auzind Bătrânul, s-a 
minunat şi a zis: Aceasta este lucrarea care întrece osteneala mea 
de atâţia ani. Şi punându-i metanie, a zis: lartă-mă, frate, eu nu am 
ajuns la această măsură. Şi fără să mai guste ceva, a plecat iarăşi 
în pustie. 

25. Povestea unul dintre Părinţi: Doi negustori din Apamia”, 
care făceau negustorie în ţară străină, erau prieteni. Unul era 
bogat, iar celălalt potrivit de bogat. Bogatul avea o femeie 
preafrumoasă şi înfrânată, aşa cum arătau lucrurile. Deci, 
sfârşindu-se bărbatul ei şi văzând celălalt cuviinţa ei, a voit să o ia 
pentru sine de femeie. Dar se sfia să-i spună, ca nu cumva aceea să 
nu primească. Ea însă, fiind înţeleaptă, a înţeles acest lucru şi i-a 
zis: Chir Simeon (căci aşa se chema), te văd având gânduri. Spune- 
mi ce ai şi te voi înştiinţa. Iar el la început se sfia să-i spună, dar 
după aceea i-a mărturisit şi a rugat-o ca să-i fie femeie. Aceia i-a 
zis: Dacă vei face ceea ce îţi poruncesc, primesc! lar el i-a zis: 
Orice îmi vei porunci, voi face! Aceea i-a zis: Coboară la cămara ta 
şi posteşte până când te voi chema eu. Nici eu nu voi gusta nimic - 
adevărul îţi spun - până când te voi chema. Şi el s-a învoit. Nu i-a 
dat însă soroc când avea să-l cheme la ea. Acela credea că îl va 
chema în aceeaşi zi. A trecut, deci, o zi şi a doua, şi a treia şi ea 
nu-l chema. El aştepta cu răbdare, fie pentru dorul ce îl avea 
pentru ea, fie pentru că Dumnezeu, Care ştia când avea să-l 
cheme, iconomisea astfel lucrurile şi-i dădea răbdare. Căci după 
aceasta s-a făcut vas ales. În a patra zi a trimis la el. Acela cu puţin 
nu şi-a dat sfârşitul. Şi neputând din pricina istovirii să urce cu 
picioarele lui, a urcat fiind sprijinit. lar aceea a pregătit masa şi a 
întins patul. Şi i-a zis: lată, masa şi patul, unde porunceşti, acolo 
vom merge! A zis ei: Mă rog ţie, ai milă de mine şi dă-mi puţin să 
mănânc, că mă sfârşesc. Căci, nici nu ştiu dacă mai este femeie din 
pricina sfârşelii care mă stăpâneşte. Atunci i-a zis lui aceea: Iată, 
când ai flămânzit, ai dorit mâncarea în locul meu şi al oricărei 
femei şi al plăcerii! Aşadar, când ai astfel de gânduri, să foloseşti 
acest medicament şi te vei scăpa de orice gând nepotrivit. Crede- 
mă, după bărbatul meu, nici cu tine, nici cu alt bărbat nu mă 
însoțesc, ci cu acoperământul lui Hristos aşa nădăjduiesc să 
rămân, văduvă. Atunci, fiind pătruns şi minunându-se de 
înţelepciunea şi înfrânarea ei, i-a zis: Pentru că Domnul a binevoit 
să mă cerceteze şi să mă mântuiască prin înţelepciunea ta, ce mă 
sfătuieşti să fac? Aceea, neîndrăznind din pricina tinereţii şi a 
frumuseţii ei, temându-se ca nu cumva peste un timp să 
pătimească şi ea acelaşi lucru, i-a zis: Socotesc că pe nimeni nu 
iubeşti pentru Dumnezeu mai mult decât pe mine. El i-a zis: Aşa 
este! lar ea a zis: Şi eu, adevărat, pentru Dumnezeu te iubesc, dar 
pentru că glasul domnesc este cel care spune: Dacă cineva vine la 


° Este vorba despre vechea capitală a provinciei siriene Apamia, în 
nordul Antiohiei, pe cursul râului Oronte. Apamia era reşedinţa vestitelor 
şcoli de filosofie şi s-a dezvoltat într-un important centru creştin. Din 
secolul al II-lea a fost reşedinţă episcopală. 

Mine şi nu urâşte pe tatăl său, şi pe mamă, şi pe femeie, şi pe fii, şi 
pe frați, şi pe surori, chiar şi sufletul său, nu poate să fie ucenicul 
Meu”, să ne îndepărtăm unul de celălalt, ca şi ţie să-ţi socotească 
Domnul că te-ai lepădat pentru El de femeie şi mie că m-am 
lepădat de bărbatul meu. Iată, deci, este o mănăstire de zăvorâţi în 
ţinutul nostru, în Apamia. Dacă doreşti cu tot sufletul să te 
mântuieşti, acolo să te lepezi de lume şi vei fi cu adevărat 
bineplăcut lui Dumnezeu. Şi el, îndată, s-a lepădat de toate 
lucrurile şi a alergat la mănăstirea aceea şi a rămas acolo până a 
adormit în Domnul. Şi s-a făcut monah încercat, având mintea 
curată şi văzând lucrurile cu simplitate şi ajungând la vederea lor 
duhovnicească. Acestea toate le-a povestit Avva Simeon însuşi 
celui care ni le-a povestit. 

26. Povestea unul dintre pustnici fraţilor din Raith - unde se 
găsesc cei şaptezeci de arbori de finic, locul unde a ajuns Moise cu 
poporul, când a ieşit din Egipt” - şi zicea aşa: M-am gândit odată să 
intru în partea cea mai adâncă a pustiei, să aflu cumva pe cineva 
care să slujească lui Dumnezeu într-un loc mai îndepărtat decât 
mine. Şi călătorind patru zile şi patru nopţi, am aflat o peşteră. Şi 
apropiindu-mă, am putut lua seama înăuntru şi am văzut un om 
şezând. Am bătut după obiceiul monahilor ca să iasă şi să mă 
salute. Dar el nu se mişca, căci se odihnise întru Domnul. Iar eu, 
fără să mă tulbur în vreun fel, am intrat şi l-am apucat de umăr. Şi 
îndată s-a risipit şi s-a făcut pulbere. Uitându-mă în jur mai bine, 
am văzut un coloviu” agăţat. Cum l-am apucat, şi acesta s-a topit şi 
n-a rămas nimic din el. Fiind eu cuprins de mirare, am ieşit de 
acolo şi am aflat altă peşteră şi urme de om. Bucurându-mă, deci, 
m-am apropiat de peşteră. Iarăşi am bătut la uşă şi nimeni nu m-a 
auzit. Intrând, nu am aflat pe nimeni. Stând în afara peşterii, 
ziceam în sinea mea că trebuie să vină robul lui Dumnezeu, 
oriunde ar fi. Şi când s-a făcut ziuă, am văzut o turmă de buvali 
venind şi pe robul lui Dumnezeu gol, acoperind cu părul capului 
părţile ruşinoase ale trupului. Şi când s-a apropiat de mine, 
crezând că sunt duh, s-a aşezat la rugăciune. Căci era, aşa cum 
zicea mai târziu, mult încercat de duhuri. lar eu, înțelegând 
aceasta, i-am zis: Om sunt, robule al lui Dumnezeu. Priveşte 
urmele mele şi pune mâna pe mine că sunt trup şi sânge. Şi când 
m-a privit, după Amin, s-a liniştit. Şi primindu-mă în chilie, m-a 
întrebat: Cum ai ajuns aici? Şi eu am zis: Pentru a căuta pe robii 
lui Dumnezeu am venit în această pustie. Şi Dumnezeu n-a lăsat 


° Luca 14, 26. 
0 Ieşire 15, 27. 
0 Veşmânt călugăresc fără mâneci. 

fără răspuns dorinţa mea. Şi eu l-am întrebat cum a venit în aceste 
locuri? Şi cât timp are aici? Şi cum se hrăneşte? Şi cum, gol fiind, 
nu are trebuinţă de îmbrăcăminte? Iar el a zis: Eu eram în obştea 
Tebaidei, având drept lucrare să ţes lână. Şi mi s-a strecurat un 
gând, care-mi zicea: leşi de aici şi nevoieşte-te singur, şi vei putea 
să trăieşti în linişte şi să primeşti pe străini şi vei dobândi plată 
mai mare decât primeşti acum din lucrarea ta. Şi, învoindu-mă cu 
gândul, m-am apucat de treabă. Căci am zidit mănăstire şi aveam 
slugi cărora le porunceam. Agonisind multe, mă luptam ca pe cele 
adunate să le împart la săraci şi la străini. Dar vrăjmaşul nostru, 
diavolul, a fost cuprins de pizmă, şi atunci ca întotdeauna, pentru 
răsplata viitoare ce avea să mi se dea, pentru care m-am şi grăbit 
să închin toate ostenelile mele lui Dumnezeu. Şi văzând o fecioară, 
care mi-a comandat lucruri, pe care eu le-am făcut şi i le-am dat, i- 
a dat gândul să mai comande iarăşi şi alte lucruri. Şi făcându-se, 
deci, obişnuinţă între noi, şi îndrăzneala era mai mare. Aşa am 
ajuns şi la atingerea mâinilor şi la râs şi la împreună-petrecere. Şi 
fiind cuprinşi de durerile naşterii, am născut păcatul. Şi rămânând 
în păcat după aceea şase luni, mă gândeam că astăzi sau mâine voi 
fi supus morţii şi voi avea parte de iadul cel veşnic. Căci dacă cel 
care a stricat femeia unui bărbat este dat iadului şi supus 
pedepsei, de câte pedepse este vrednic cel care a necinstit pe 
roaba lui Dumnezeu? Şi aşa, întru ascuns, am alergat către pustia 
aceasta, lăsând toate ale mele femeii. Şi venind aici, am aflat 
peştera aceasta şi izvorul şi finicul care îmi dă douăsprezece 
ciorchini de curmale pe an. In fiecare lună face un ciorchine, care 
îmi ajunge cele treizeci de zile. După aceea se coace al doilea. 
După mult timp mi-a crescut părul şi, tocindu-se de tot hainele, 
acopăr cu el partea care trebuie a trupului. Şi iarăşi întrebându-l 
dacă la începuturi a întâmpinat greutăţi, a zis: La începuturi tare 
am fost strâmtorat, încât mă întindeam la pământ din pricina 
ficatului şi nu puteam să stau în picioare pentru a-mi face slujba, ci 
fiind întins la pământ, strigam către Cel-Preaînalt. Şi fiind eu în 
peşteră în multă întristare şi suferinţă, încât nu mai puteam să ies 
afară, am văzut un bărbat intrând şi stând lângă mine şi zicându- 
mi: Ce suferinţă ai? Şi eu îndată, întărindu-mă puţin, am zis: De 
ficat sufăr! Şi arătându-i locul, unindu-şi el degetele în linie 
dreaptă, a tăiat locul ca şi cu o sabie şi scoțând ficatul, mi-a arătat 
rănile lui. Şi după ce a curăţat cu mâna, a îndepărtat partea 
vătămată. Şi iarăşi punând la loc ficatul şi refăcând locul cu mâna, 
mi-a zis: lată, te-ai făcut sănătos! Slujeşte Stăpânului Hristos aşa 
cum se cuvine! Şi de atunci m-am făcut sănătos şi restul timpului l- 
am petrecut aici fără osteneală. L-am rugat apoi mult să mă lase să 
petrec în prima peşteră şi el mi-a zis că nu voi putea să îndur 

năvălirile dracilor. Şi eu, temându-mă de aceasta, l-am rugat să mă 
binecuvânteze şi să mă sloboadă. Şi făcând rugăciune, m-a 
slobozit. Şi acestea vi le-am povestit vouă spre folos. 

27. Zicea iarăşi un alt Bătrân, care s-a învrednicit să devină 
episcopul cetăţii Oxirinhos", ca despre altul, dar el era cel care 
făcuse aceasta: Mi s-a părut odată că este bine să intru în pustia 
cea mai adâncă, unde trăia neamul mazicilor, şi să văd dacă nu 
cumva voi afla vreun sărac slujind lui Dumnezeu. Şi luând, deci, 
puţini pesmeţi şi apă ca pentru patru zile de mers, am plecat în 
călătorie. Când au trecut cele patru zile şi hrana s-a sfârşit, mă 
întrebam ce voi face. Şi luând curaj m-am silit pe mine însumi şi 
am străbătut alte patru zile fără să mănânc ceva. Dar, 
nemaiputând trupul meu duce lipsa hranei şi osteneala drumului, 
mi-a venit să leşin. Şi eram întins la pământ, când, venind cineva 
mi-a atins cu degetul său buzele precum un doctor care abia 
atinge cu uneltele lui ochii şi îndată m-am întărit, încât mi se părea 
că nici nu călătorisem atât şi nici nu îmi era foame. Când am văzut, 
deci, puterea aceasta care a venit peste mine, m-am ridicat şi am 
continuat să străbat pustia. Şi după ce au trecut alte patru zile, 
iarăşi am slăbit şi mi-am întins mâinile către cer. Şi iată, bărbatul 
care mă întărise mai înainte, iarăşi a uns cu degetul buzele mele şi 
m-a întărit. Am străbătut aşa şaptesprezece zile Şi după acestea 
am aflat o colibă şi apă şi finici şi un bărbat care stătea în picioare 
şi căruia părul capului îi era îmbrăcăminte. Părul lui era alb şi el 
era înfricoşător la vedere. Când m-a văzut pe mine s-a aşezat la 
rugăciune. Şi când a terminat, la Amin, a înţeles că sunt om. Şi 
apucându-mi mâna m-a întrebat, zicând: Cum ai ajuns aici? Şi dacă 
toate cele din lume stau la locul lor şi dacă mai domnesc 
prigonirile? Iar eu am zis: Pentru voi, cei care slujiţi în adevăr 
Stăpânului Hristos, am străbătut pustia aceasta. Prigoana a încetat 
prin harul lui Hristos. Spune-mi, însă, tu cum ai ajuns aici? Iar el, 
izbucnind în lacrimi, a început să zică: Eu eram episcop şi, când s- 
a făcut prigoană şi fiind eu supus la multe chinuri, neputând să 
îndur suferinţele, am adus jertfă la altarul păgânesc. Când mi-am 
venit în fire şi am cunoscut fărădelegea mea, m-am dat pe mine 
morţii în pustia aceasta”. Şi sunt aici de patruzeci şi nouă de ani, 
mărturisind şi rugând pe Dumnezeu ca în vreun fel să-mi ierte 
păcatul. Hrana îmi este dată de Domnul din acest finic. lar 
mângâierea iertării nu am primit până s-au împlinit patruzeci şi 


0 Cetate veche pe înălţimea de vest a văii Nilului. 

° Exemplul argumentează asimilarea monahismului cu martiriul. Este 
bine-cunoscut faptul că monahismul este considerat martiriu alb sau 
nesângeros. lată că episcopul care nu a putut să primească martiriul 
sângelui se dă pe sine morţii retrăgându-se în pustia cea mai adâncă. 

opt de ani. Anul acesta am primit, însă, mângâiere. Şi zicând 
acestea, pe neaşteptate, ridicându-se, a alergat afară şi s-a aşezat 
la rugăciune, unde a stat multe ceasuri. Când a terminat 
rugăciunea, a venit la mine. Iar eu, văzând faţa lui, am fost cuprins 
de uimire şi teamă, căci se făcuse ca de foc. Şi el mi-a zis: Nu te 
teme! Căci Domnul te-a trimis ca să înmormântezi trupul meu. Şi 
cum a terminat de spus, îndată şi-a întins mâinile şi picioarele. Era 
sfârşitul vieţii lui. Sfâşiind levitonul meu, jumătate l-am lăsat 
pentru mine şi cu jumătate înfăşurându-i trupul lui sfânt l-am 
ascuns în pământ. Şi cum l-am înmormântat, îndată finicul s-a 
uscat şi coliba s-a prăbuşit. Iar eu am plâns mult, cerând stăruitor 
lui Dumnezeu să-mi dea mie cumva finicul şi să petrec în locul 
acela cealaltă vreme a vieţii mele. Şi deoarece nu s-a întâmplat 
aşa, am zis în sinea mea că nu este voia lui Dumnezeu. Rugându- 
mă, deci, m-am întors iarăşi în lume. Şi iată, omul care-mi ungea 
buzele a venit şi m-a întărit. Şi aşa am putut să vin la fraţi. Şi le-am 
povestit lor toate acestea şi-i rugam să nu deznădăjduiască de ei 
înşişi, ci prin răbdare să-L afle pe Dumnezeu. 

28. Doi mari Bătrâni mergeau pe cale în pustia Schitului. Şi 
auzind pe cineva murmurând din pământ, au căutat intrarea în 
peşteră. Şi intrând, au aflat stând culcată o bătrână fecioară 
sfântă. Şi au zis ei: Când ai venit aici, bătrâno? Şi cine este cel 
care te slujeşte? Căci nu au aflat nimic în peşteră, decât pe ea 
singură, culcată şi bolnavă. Iar ea a zis: Treizeci şi opt de ani am în 
peştera aceasta, mulţumindu-mă cu ierburi şi slujind lui Hristos, şi 
nu am văzut om până astăzi. Căci v-a trimis Dumnezeu ca să-mi 
înmormântați rămăşiţele. Şi zicând aceasta, a adormit. lar 
Bătrânii, slăvind pe Dumnezeu şi înmormântând trupul, au plecat. 

29. Povesteau despre un pustnic oarecare că a ieşit în pustie 
având asupra sa numai levitonul. Şi mergând trei zile, s-a urcat pe 
o stâncă. Şi în josul ei a văzut iarbă şi un om păscând precum 
dobitoacele. Şi a coborât pe ascuns şi l-a prins. lar Bătrânul era 
gol şi se ruşina, neputând să îndure prezenţa oamenilor. A putut să 
scape şi să fugă de la el. Iar fratele urmărindu-l, striga în urma lui: 
Pentru Dumnezeu, te urmăresc, rămâi pe loc pentru mine! Şi el, 
întorcându-se a zis lui: Şi eu pentru Dumnezeu fug de tine. Şi 
aruncând levitonul, a alergat în urma lui. Şi când a văzut că şi-a 
aruncat veşmântul de pe el, l-a primit şi a zis: Când ai aruncat 
materia pământească de pe tine, am hotărât să te aştept. L-a rugat 
fratele, zicând: Părinte, spune-mi cuvânt, cum să mă mântuiesc? 
Iar el a zis: Fugi de oameni şi taci şi te vei mântui! 

30. Un alt pustnic, rătăcit prin pustie, zicea în sinea lui: Am 
izbutit virtuțile! Şi se ruga lui Dumnezeu, zicând: Doamne, arată- 
mi dacă îmi lipseşte ceva şi voi face! Şi vrând Dumnezeu să 

smerească gândul lui, i-a zis: Mergi la cutare arhimandrit” şi ceea 
ce îţi va spune, aceea să faci! Şi i-a descoperit Dumnezeu 
arhimandritului, zicând: Iată, cutare pustnic vine la tine. Spune-i 
să ia un bici şi să pască porcii! Venind Bătrânul, a bătut la poartă. 
Şi intrând la arhimandrit, îmbrăţişându-se ei, s-au aşezat. Şi a zis 
pustnicul: Spune-mi ce să fac să mă mântuiesc! Şi arhimandritul a 
zis: Ceea ce îţi voi spune vei face? Şi a zis: Da! A zis lui: Ia un bici 
şi mergi de paşte porcii! Şi el plecând, păştea porcii. Iar cei care-l 
vedeau şi auzeau despre el că paşte porcii, ziceau: Uite pe marele 
pustnic despre care am auzit! lată, s-a rătăcit inima lui şi are draci 
căci paşte porcii. Văzând Dumnezeu smerenia lui, că în acest fel 
îndura batjocurile oamenilor, l-a slobozit pe el”. 

31. Înţelegându-se unul cu altul, doi oameni s-au făcut monahi. 
Aceştia se nevoiau peste măsură şi duceau o viaţă virtuoasă. Şi s-a 
întâmplat ca unul să devină conducător de obşte, iar celălalt, 
rămânând pustnic şi nevoindu-se în chip desăvârşit, făcea minuni 
mari: vindeca îndrăciţi, zicea prorocii şi tămăduia bolnavi. Iar cel 
care din ascet devenise conducător de obşte, auzind că de 
asemenea harisme s-a învrednicit tovarăşul său, s-a liniştit, 
îndepărtându-se de oameni trei săptămâni, cerând stăruitor şi 
îndelung lui Dumnezeu să-i descopere cum acela face minuni şi a 
devenit mai vestit decât toţi, iar el nu se împărtăşeşte de nimic din 
toate acestea. Şi i s-a arătat lui un înger al Domnului, zicând: Acela 
stă în faţa lui Dumnezeu, suspinând şi plângând zi şi noapte, 
flămânzind şi însetând pentru Domnul. Iar tu, de multe îngrijindu- 
te, ai tovărăşia celor mulţi. Îţi este de ajuns mângâierea oamenilor. 

32. Ziceau despre schitioţi că nu exista mândrie în mijlocul lor 
pentru că se întreceau unii pe alţii în virtuţi. Erau postitori. Şi unul 
mânca la două zile, iar altul la trei zile, altul la patru şi altul o dată 
pe săptămână. Şi unul nu mânca pâine, iar altul nu bea vin şi ca să 
spun pe scurt, erau împodobiţi cu toată virtutea. 


° Arhimandrit se numea la început cel care avea în grijă o obşte de 
călugări. Şi astăzi se foloseşte încă noţiunea cu acest înţeles la 
mănăstirile Sfântului Munte (ET). 

0 Apoftegma aceasta este amintită şi în capitolul 15, apoftegma 192. 
Nu este vorba doar de o simplă repetare. Virtutea autentică nu merge de 
una singură niciodată, şi în special smerenia. În capitolul 15, apoftegma 
192, se exprimă smerenia spontană a pustnicului. Aici, în capitolul despre 
viaţa în virtute, cititorul poate să vadă alte virtuţi care însoțesc smerenia. 
Sunt puse înainte ascultarea, îndurarea, răbdarea dispreţului din partea 
oamenilor, căci era cunoscut mai ales ca un mare pustnic. Astfel, virtutea 
lui cu mai multe dimensiuni validează şi dă valoare virtuţii smereniei, 
pentru că smerenia autentică este cea care atrage harul lui Dumnezeu de 
sus celor smeriţi le dă har (Iacob 4, 6) şi sfinţeşte omul întreg (ET). 

Sfârşitul tratatului despre vieţuirea virtuoasă. 


DIALOG ÎNTRE BĂTRÂNII SFINŢI 


CAPITOLUL XXI 


DIALOG ÎNTRE BĂTRÂNII SFINŢI - CU ÎNTREBĂRI ŞI 
RĂSPUNSURI 


1. Întrebare: Cum trebuie să fie monahul în chilie? Răspuns: Să 
stea departe de cunoaşterea celor multe, pentru ca, gândul fiind 
eliberat, cunoaşterea Domnului să sălăşluiască în el. 

2. Întrebare: Ce este monahul? Răspuns: Monahul este ca un 
porumbel. Căci precum porumbelul care iese la timpul său în 
văzduh, întinzându-şi aripile sale, dacă întârzie afară din cuib 
primeşte loviturile păsărilor sălbatice şi îşi pierde frumuseţea sa, 
la fel şi monahul; acesta iese la vremea slujbei să-şi scuture 
gândurile şi, dacă întârzie în afara chiliei, primeşte loviturile 
dracilor şi se întunecă gândurile lui. 

3. Întrebare: Cu ce gând scoate dracul pe monah afară din 
chilie? Răspuns: Dracul este vrăjitor. Căci precum vrăjitorul cu 
cuvinte magice scoate şarpele din cuibul lui şi, după ce îl prinde, îl 
ia şi îl aruncă în pieţele cetăţii şi-l lasă acolo spre a se înveseli 
oamenii, iar când îmbătrâneşte, după aceea fie îl omoară în foc, fie 
îl îneacă în mare, aşa şi monahul, pătimeşte în acelaşi fel, când, 
fiind atras de gânduri, părăseşte chilia sa. 

4. Întrebare: Dacă un frate iese pentru ascultare şi îl întâlneşte 
o femeie pe cale, cum poate să fugă de războiul desfrânării? 
Răspuns: De război nu poate să fugă. Dar de făptuire poate să 
scape dacă va tăcea în ceasul întâlnirii. Căci, precum amnarul lovit 
cu pucioasă scoate foc, la fel şi vorbirea femeii când loveşte pe 
bărbat lucrează păcatul. 

5. Întrebare: Prin ce gând vine desfrânarea la om? Răspuns: 
Nici o cale, nici două, nici cinci, nici zece nu sunt de ajuns 
desfrânării. Căci toate gândurile diavolului au ascunsă în ele 
desfrânarea. 

6. Intrebare: Este bine să ai două haine? Răspuns: Să 
dobândeşti două haine, dar să nu dobândeşti răutatea care 
întinează tot trupul. Căci sufletul nu are nevoie de răutate. Dar 
trupul are nevoie de acoperire. Să avem cele de trebuinţă şi să ne 
mulţumim cu cele pe care le avem’. 

7. Intrebare: Cum trebuie să se împlinească lucrarea 
psalmodiei şi măsura postirii? Răspuns: Nimic mai mult decât ceea 
ce s-a poruncit. Căci mulți, vrând mai mult, nu au mai putut după 


° Dacă avem, dar, cu ce să ne hrănim şi cu ce să ne îmbrăcăm, ne va fi 
de ajuns. (1 Tim. 6, 8). 

aceea nici puţinul să-l împlinească. 

8. Intrebare: Dacă mă sileşte un frate să beau un pahar cu vin 
în chilia lui, este bine să plec? Răspuns: Fugi de vin şi te vei 
mântui, precum căprioara de curse. Căci mulţi din pricina acestei 
nevoi au ajuns la căderea gândurilor”. 

9. intrebare: Dacă mă va sminti un frate, mă sfătuieşti să-i pun 
metanie? Răspuns: Pune-i metanie şi rupe legătura cu el. Căci 
avem pe Avva Arsenie care zice: Să ai dragoste pentru toţi şi să 
stai departe de toţi! 

10. Întrebare: Ce înseamnă pentru om să aducă dar de 
mulţumire la biserică? Răspuns: Lucrul acesta este o comoară 
pusă în faţa lui Dumnezeu. Şi ceea ce pui aici, îndată ajunge sus! 

11. Intrebare: Vreau să sufăr mucenicie pentru Dumnezeu! 
Răspuns: Dacă la vreme de nevoie cineva rabdă pe fratele său, 
aceasta este asemenea cuptorului celor trei tineri. 

12. Întrebare: De ce tulbură desfrânarea pe om? Răspuns: 
Pentru că diavolul ştie că desfrânarea ne face străini pentru Duhul 
Sfânt. Ascultă pe Domnul care zice: Duhul Meu nu va rămâne în 
aceşti oameni, pentru că sunt trupeşti”. 

13. Întrebarea unui tânăr către un Bătrân thebait despre cum 
trebuie să stea în chilie. Întrebare: Cum trebuie să se liniştească 
cineva în chilie? Răspuns: Să nu-şi aducă aminte de om tot timpul 
cât stă în chilie. 

14. Întrebare: Ce lucrare este datoare să aibă inima ca să fie 
monahul întors spre sine însuşi? Răspuns: Aceasta este lucrarea 
desăvârşită a monahului: să aibă atenţia la Dumnezeu totdeauna, 
fără abatere! 

15. Întrebare: Cum este datoare mintea să alunge gândurile 
viclene? Răspuns: Nu poate să facă aceasta în niciun chip singură, 
căci nu are puterea aceasta. Dar şi dacă sufletul va cădea în 
gânduri, este dator îndată să alerge la Cel care l-a făcut cu 
rugăciunea şi Acela le va topi ca pe ceară. Căci Dumnezeul nostru 
este foc mistuitor”. 

16. Întrebare: Cum au folosit Părinţii Schitului gândul 
potrivnic”? Răspuns: Acea lucrare este mare şi deosebită, având 
osteneală, şi nu este pentru toţi lipsită de primejdii. 

17. Intrebare: Cum nu este pentru toţi lipsită de primejdii? 


0 Căderea gândurilor în capcana răului. 

° Daniel 3, 12. 

° Facerea 6, 3. 

0 Evrei 12, 29 şi Deuteronom 4, 24. 

0 Gândul potrivnic se numeşte argumentaţia prin intermediul 
gândurilor împotriva altui gând (ET). 

Răspuns: Când vine un gând în suflet şi acesta poate cu multă 
luptă să-l scoată, vine altul şi sufletul îl cuprinde. Şi aşa, toată ziua 
împotrivindu-se gândurilor, niciodată nu are timp pentru vederea 
lui Dumnezeu. 

18. Întrebare: Deci, prin ce meşteşug aleargă gândul la 
Dumnezeu? Răspuns: Dacă îţi vine gând de desfrânare, îndată, 
desprinzând mintea de acolo, sileşte-o să se înalțe. Să nu întârzii, 
căci a întârzia este primejdie pentru învoire. 

19. Întrebare: Dacă, deci, vine gând de slavă deşartă, că ai 
izbutit virtutea, nu este dator gândul să se împotrivească? 
Răspuns: În orice ceas se împotriveşte cineva gândului, îndată 
acesta devine mai puternic şi mai năvalnic. Căci, prin împotrivire, 
acela se află într-o poziţie mai bună ca tine. Şi, în plus, Duhul Sfânt 
nu te ajută pentru că te află mândrindu-te, că te socoteşti pe tine 
în stare să lupţi împotriva patimilor. Căci precum acela care are 
părinte duhovnicesc se încredinţează părintelui şi este fără de 
grijă faţă de toate şi altă grijă nu are decât cea pentru Dumnezeu, 
la fel şi cel care s-a dat pe sine lui Dumnezeu nu trebuie în niciun 
chip să-şi facă griji pentru gânduri sau să li se împotrivească, sau 
în niciun fel să-l lase să intre în el. Şi dacă totuşi intră, ridică-l sus 
la Părintele tău şi spune-i: Eu nu am nimic cu tine. lată Părintele 
meu, acesta ştie. Şi trage-l pe el în sus. În mijlocul drumului 
părăsindu-te va pleca. Căci nu poate să vină cu tine la Acela şi nici 
nu poate sta înaintea Lui. Decât această lucrare nu există ceva mai 
mare şi nici mai lipsit de griji în toată Biserica. 

20. Întrebare: Cum au bineplăcut, deci, lui Dumnezeu schitioţii 
cu gândul potrivnic? Răspuns: Deoarece aceia au făcut-o cu 
simplitate şi frică de Dumnezeu, pentru aceasta Dumnezeu le-a 
ajutat lor. Şi, după aceea, însăşi lucrarea vederii a venit la ei cu 
voia lui Dumnezeu, pentru multa lor osteneală şi pentru iubirea de 
Dumnezeu. Zicea, deci, Pimen cel mare, cel care a şi învăţat 
acestea: Mi s-a întâmplat odată în Schit să cercetez un sfânt care 
era de mulţi ani acolo. Şi numai m-a salutat, şezând. Nimic altceva 
nu mi-a răspuns. Ci, stând eu şi fiind ocupat cu vederea”, acela, 
lucrând funia, nu a ridicat deloc privirea să ia aminte la mine, nici 
nu a îngăduit să mâncăm, ci, chiar dacă avea şase zile fără să 
mănânce, a rămas toată ziua împletind. Şi, în ziua următoare, pe la 
ceasul al zecelea”, mi-a răspuns şi mi-a zis: Frate, de unde ai 
lucrarea aceasta? Iar eu am zis: Dar tu unde ai aflat-o? Căci noi de 
copii am fost învăţaţi această lucrare de părinţii noştri. A zis atunci 
Schitiotul: Eu nu am primit această lucrare de la părinţii mei, ci, 


0 Vederea cea duhovnicească. 
° Corespondentul aproximativ al orei patru de după-amiaza. 

precum mă vezi acum, aşa am rămas toată vremea mea, adică 
puţin lucru de mână şi puţină cercetare şi după putere curățirea 
gândului şi împotrivirea faţă de gândurile care vin. Şi aşa, duhul 
vederii a venit la mine, fără să ştiu şi fără să aflu în vreun fel că 
această lucrare o au unii. Şi am răspuns: Eu de copil am fost 
învăţat aceasta. 

21. Întrebare: În ce fel este dator cu vederea” cel care astfel a 
fost învăţat? Răspuns: Aşa cum ne învaţă pe noi Dumnezeieştile 
Scripturi! Căci Daniel îl vedea ca pe Cel vechi de zile”, iar 
lezechiel într-un car de Heruvimi”, Isaia pe tronul cel înalt şi 
slăvitO, iar Moise aşteptând cu răbdare pe Cel Nevăzut ca şi când 
L-ar fi văzut”. 

22. Întrebare: Cum poate vedea mintea ceea ce nu a văzut 
niciodată? Răspuns: Nici împărat nu ai văzut niciodată pe tron aşa 
cum se arată în tablouri! 

23. Întrebare: Şi mintea este datoare să descrie” dumnezeirea? 
Răspuns: Nu este mai bine să descrii decât să te învoieşti cu 
gândurile necurate? 

24. Întrebare: Nu cumva descrierea este socotită păcat? 
Răspuns: Ţine aceasta acum, aşa cum au văzut prorocii în chip 
istoric”, iar cea desăvârşită vine după aceea. Cum zice şi Apostolul: 
Căci vedem acum ca prin oglindă, în ghicitură, iar atunci, faţă 
către faţă”. Atunci înseamnă când gândul se va desăvârşi, atunci 
vede cu îndrăzneală. 

25. Întrebare: Aceasta nu scoate mintea din stăpânirea ei? 
Răspuns: În niciun chip, dacă cineva se luptă în adevăr. Zicea şi 
aceasta: A trecut toată săptămâna şi nu am avut în minte amintire 
omenească. Altul a zis: Mergeam odată pe cale şi am văzut doi 
îngeri mergând cu mine, unul de o parte şi altul de cealaltă parte. 
Şi nu am luat seama la ei. 


0 Dialogul este, desigur, despre vederea duhovnicească, despre 


theoria. Deşi, în tradiţia traducerilor româneşti cuvântul theoria este 
tradus de cele mai multe ori prin contemplare, am preferat să traducem 
prin vedere, invitând pe cititor să accepte sensul duhovnicesc, 
îmbogăţitor al vederii. 

° Daniel 7, 13-14. 

0 lezechiel 1, 2. 

0 Isaia 6, 1. 

0 Evrei 11, 28. 

0 Este vorba despre posibilitatea de a reprezenta ceea ce vede, la nivel 
lăuntric sau în exterior. 

0 Adică conform cu povestirile Vechiului Testament şi cu reprezentările 
simbolice. 

01 Corinteni 13, 12. 

26. Întrebare: Şi de ce nu lua aminte la ei? Răspuns: Pentru că 
este scris că nici înger, nici duh nu poate să ne despartă pe noi de 
iubirea lui Hristos. 

27. Întrebare: Întotdeauna poate mintea să vadă? Răspuns: 
Dacă nu poate totdeauna, atunci când gândul este stăpânit de 
patimi să nu zăbovească a alerga la Dumnezeu prin rugăciunea cea 
văzătoare. Căci îţi zic ţie că, dacă gândul se va desăvârşi în 
aceasta, va fi mai uşor să mişti un munte decât să fie coborât 
gândul de acolo. Căci precum un osândit întemnițat în întuneric, 
când este slobozit şi vede lumina, nu mai vrea să-şi amintească de 
întuneric, aşa şi gândul, când începe să vadă lumina sa. Zicea unul 
dintre Părinţi: Odată, vrând să încerc gândul meu dacă se va 
rătăci, slobozindu-l în lume, l-am lăsat liber. Şi a stat acolo unde 
era, neştiind unde să meargă, până când l-am ridicat iarăşi sus. 
Căci ştia că, dacă pleacă să rătăcească, aveam să-l îmblânzesc. 
Această lucrare o izbândeşte isihia însoţită de smerenie şi 
rugăciune. Căci a te ruga neîncetat în smerenie duce repede 
mintea la izbândă. 

28. Intrebare: Cum poate cineva să se roage întotdeauna? Căci 
trupul slăbeşte când este vorba de slujbă. Răspuns: Nu numai a sta 
la vremea rugăciunii se cheamă rugăciune, ci a te ruga 
întotdeauna. 

29. Întrebare: Cum întotdeauna? Răspuns: Fie că mănânci, fie 
că bei, fie că mergi pe cale, fie că faci un lucru anume, să nu laşi 
rugăciunea. 

30. Intrebare: Deci, dacă vorbeşti cu cineva, cum poţi să 
împlineşti rugăciunea neîncetată? Răspuns: Pentru aceasta a zis 
Apostolul: În toată vremea rugându-vă întru Duhul, prin orice 
rugăciune şi cerere. Aşadar, atunci când nu eşti liber să te rogi, 
deoarece vorbeşti cu cineva, roagă-te cu cerere”. 

31. Întrebare: Cu ce rugăciune este dator să se roage cineva? 
Răspuns: Tatăl nostru care eşti în ceruri... şi celelalte”. 

32. Întrebare: Ce măsură trebuie să aibă rugăciunea? Răspuns: 
Nu s-a arătat măsură. Căci a zice să te rogi întotdeauna şi 
neîncetat nu are măsură”. A zis şi aceasta, că cel care vrea să 


° Romani 8, 38-39. 

0 Efeseni 6, 18. 

° Expresia să te rogi cu cerere are aici înţelesul că sufletul treaz are 
întotdeauna stare de rugăciune, fie că lucrează, fie că vorbeşte, fie că 
doarme, conform cuvintelor: De dormit dormeam, dar inima mea-mi 
veghea (Cântarea Cântărilor 5, 2). Astfel, oricât ar fi de ocupată mintea 
cu alt obiect, sufletul face în tăcere lucrarea lui. 

° Matei 6, 9-13. 

01 Tesaloniceni 5, 17. 

izbândească acestea trebuie să vadă pe toţi oamenii ca pe unul şi 
să stea departe de vorbirea de rău. 


Sfârşitul dialogului. 

APOFTEGMELE CELOR CARE AU ÎMBĂTRÂNIT 
ÎN NEVOINŢĂ ŞI CARE ARATĂ PE SCURT 
DESĂVÂRŞIREA VIRTUŢII LOR 


33. A fost întrebat Sfântul nostru Părinte Atanasie, episcopul 
Alexandriei, cum Fiul este egal Tatălui. Şi a răspuns: Aşa cum este 
vederea în doi ochi. 

34. A fost întrebat Sfântul nostru Părinte Grigorie Teologul 
cum sunt Fiul şi Sfântul Duh egali Tatălui. Şi a răspuns: Aşa cum 
în trei sori sunt unul în altul şi una este alcătuirea luminii, 
Dumnezeirea. 

35. A zis Avva Isaia că un începător care merge dintr-o 
mănăstire în alta seamănă dobitocului dus de aici dincolo cu 
căpăstru pus. 

36. A zis iarăşi că Dumnezeu, dacă vrea să miluiască un suflet 
şi acesta aruncă frâul şi nu-l primeşte, ci face voia lui, va îngădui 
acestuia să pătimească ceea ce El nu vrea, ca aşa sufletul să-L 
caute. 

37. Zicea iarăşi că atunci când cineva vrea să răsplătească răul 
cu rău poate şi numai printr-un semn să vatăme cugetul fratelui. 

38. Acelaşi a fost întrebat ce este iubirea de arginţi şi a 
răspuns: Să nu te încrezi lui Dumnezeu că El îţi poartă de grijă şi 
să deznădăjduieşti cu privire la făgăduinţele lui Dumnezeu şi să 
iubeşti să fii mare. 

39. A fost întrebat iarăşi ce este vorbirea de rău şi a răspuns: A 
nu cunoaşte slava lui Dumnezeu şi a pizmui pe aproapele. 

40. A fost întrebat iarăşi ce este mânia şi a răspuns: Ceartă şi 
minciună şi necunoaştere. 

41. A zis Avva lie, cel al slujirii: Ce tărie are păcatul acolo 
unde este pocăință? Şi ce folos are iubirea acolo unde este 
mândrie? 

42. A zis iarăşi: Oamenii au mintea fie la păcate, fie la Iisus, fie 
la oameni. 

43. A zis Avva Teodor: Mulţi, în vremea aceasta, au ales odihna 
înainte ca Dumnezeu să le-o dea. 

44. A zis Amma Teodora că un creştin vorbind cu un maniheu” 


° Maniheismul este o credinţă dualistă pe care a întemeiat-o Manes, 
teolog persan din nordul Babilonului, în secolul al III-lea d.Hr. În general, 
teoria lui Manes se încadrează în liniile gnosticismului creştin. Se 
împarte în două tabere din care prima urmăreşte înfrânarea, iar cealaltă, 
desfrânarea. Fiecare în felul ei urmăreşte să distrugă trupul, care ar fi 
după manihei purtătorul materiei rele. Apoftegma de aici face aluzie la 
poziţiile teoriilor lor neîntemeiate şi criptice despre trupul omenesc, şi 
creştinul îi recomandă maniheului să cunoască din legea lui Dumnezeu, a 

despre trup zicea: Dă-i trupului legea şi vei vedea trupul cu 
ajutorul Ziditorului. 

45. A întrebat unul dintre Bătrâni pe Amma Teodora, zicând: La 
învierea morţilor, cum vom învia? Iar ea a zis: Avem chezaş pe Cel 
care a murit pentru noi şi a înviat, pe Hristos Dumnezeul nostru. 

46. S-au adunat odată fraţii la Avva Iosif. Şi stând ei jos şi 
întrebând, el se bucura şi le zicea cu osârdie: Eu sunt împărat 
astăzi, căci am împărăţit peste patimi. 

47. A zis Avva Iacob: Nu am vrut niciodată cuvântul lumesc nici 
să-l rostesc, nici să-l aud! 

48. A zis Avva Longhin câtre Avva Acachie: Femeia, atunci 
cunoaşte că a zămislit, când se opreşte sângerarea ei. La fel şi 
sufletul, atunci cunoaşte că a zămislit Duhul Sfânt, când se opreşte 
scurgerea din el a patimilor celor de jos. Cât timp este încurcat cu 
acestea, cum poate să aibă slava deşartă că este fără patimi? Dă 
sânge şi ia Duh! 

49. A zis Avva Pimen că voinţa şi odihna şi obişnuinţa acestora 
îl doboară pe om. 

50. A zis iarăşi: Mulţi s-au făcut puternici, dar puţini cei care 
nu şi-au ieşit din fire”. 

51. A zis iarăşi că a învăţa pe aproapele este asemănător cu a-l 
mustra! 

52. A zis iarăşi că de la a treia generaţie a Schitului şi de la 
Avva Moise fraţii nu au mai ajuns la sporire. 

53. A zis iarăşi: Dacă Moise nu ducea oile în pustie, nu-L. vedea 
pe Cel din rug”. 

54. A zis iarăşi despre robii lui Semei” că aceştia sunt materia 
şi îndreptăţirea de sine, pentru că acestea sunt care omoară pe cei 
care le-au dobândit. 

55. A zis Avva Pavel: Să urmăm lui lisus! 

56. A zis Avva Sisoe: Omului care te îngrijeşte nu trebuie să-i 
porunceşti! 

57. Un frate a întrebat pe un Bătrân, zicând: Ce să fac, că sunt 
strâmtorat din pricina lucrării mâinilor? Căci îmi place împletitura, 
dar nu pot să o lucrez. A zis Bătrânul că Avva Sisoe zicea că nu 
trebuie să lucrăm lucrul care ne odihneşte! 

58. A zis iarăşi că de multe ori lipsa ruşinii şi a fricii aduce 
păcatul. 


Ziditorului, care este adevărul despre trupul omenesc (ET). 

0 Adică cei care nu s-au mâniat, care nu au provocat mânie altora. 

0 Ieşire 3, 1-15. 

° 3 Regi 2, 36-46. Semei, ieşind din Ierusalim, unde era reţinut ca să-i 
prindă pe robii săi fugiţi, a fost pedepsit de regele Solomon cu moartea. 

59. A zis un Bătrân: Dacă vrei să trăieşti cu legea lui 
Dumnezeu, o, omule, vei afla ajutor pe Legiuitorul. 

60. A zis iarăşi: Dacă vrei de bunăvoie să nu asculţi de 
poruncile lui Dumnezeu, vei afla pe diavolul alergând împreună cu 
tine spre cădere. 

61. A zis un Bătrân: Lipsa grijilor şi tăcerea şi cercetarea 
ascunsă nasc neprihănirea. 

62. A zis un Bătrân: Albina oriunde merge face miere. Aşa şi 
monahul, oriunde merge, face lucrul lui Dumnezeu. 

63. A zis iarăşi că satana este împletitor de funii şi, cu cât îi dai 
mai multe fire, acesta le împleteşte. Zicea aceasta despre gânduri. 

64. A zis un Bătrân: Când un frate voieşte să cerceteze un alt 
frate, dracul vorbirii de rău fie o ia înainte acestuia, fie merge 
împreună cu el la fratele. 

65. A zis un Bătrân: Pe leneş şi pe neostenitor nu-i vrea 
Dumnezeu. 

66. A zis un Bătrân: Dă voinţă şi iei putere! 

67. A zis un Bătrân: Nerecunoştinţa mijloceşte pentru 
neputinţă înaintea lui Dumnezeu! 

68. A zis un Bătrân că precum cositorul, după ce se înnegreşte, 
se face iarăşi strălucitor, aşa şi cei care cred, chiar dacă se 
înnegresc păcătuind, strălucesc iarăşi pocăindu-se. Din care 
pricină şi credinţa a fost asemănată cu cositorul. 

CAPITOLUL XXII 
DESPRE CEI DOISPREZECE PUSINICI 


1. Nişte pustnici sfinţi, înţelepţi şi duhovniceşti, doisprezece la 
număr, adunându-se la un loc, au hotărât să spună ce a izbutit 
fiecare în chilia lui şi cu ce nevoinţă duhovnicească s-a nevoit. 
Primul, cel mai mare dintre ei, a zis: Eu, fraţilor, de când am 
început să trăiesc în isihie m-am răstignit în întregime pe mine 
însumi pentru lucrurile din afară, luând aminte la ceea ce este 
scris: Să rupem legăturile lor şi să lepădăm de la noi jugul lor”. Şi 
făcând zid între sufletul meu şi lucrurile trupeşti, am zis cugetului 
meu: precum cel dinăuntrul zidului nu vede pe cel care stă în afara 
lui, tot aşa şi tu nu vrei să vezi lucrurile din afară. Ci ia seama la 
tine însuţi, aşteptând în fiecare zi nădejdea lui Dumnezeu. Astfel, 
socotesc poftele viclene ca pe nişte şerpi şi pui de vipere”. Şi când 
le simt încolţind în cugetul meu, le usuc cu ameninţări şi mânie. Şi 
nu am încetat niciodată să mă mânii pe trupul şi pe sufletul meu, 
ca să nu facă nimic rău. Al doilea a zis: Eu, de când m-am lepădat 
de lume, mi-am zis mie însumi: Astăzi te-ai născut din nou; astăzi 
ai început să slujeşti lui Dumnezeu; astăzi ai început să locuieşti 
aici în loc străin. Aşa să fii în fiecare zi, ca un străin şi ca şi când 
mâine ai să pleci. Al treilea a zis: Eu de dimineaţă mă înalţ la 
Domnul meu şi, închinându-mă Lui, mă arunc cu faţa la pământ, 
mărturisind păcatele mele. Şi aşa, coborând, mă închin îngerilor 
Lui, rugându-i să mijlocească la Dumnezeu pentru mine şi pentru 
toată zidirea. Şi făcând aceasta, cobor în adânc şi, precum fac 
iudeii când merg la Ierusalim, care-şi sfâşie veşmintele lor şi plâng 
şi se tânguiesc pentru nenorocirile prin care au trecut părinţii lor, 
aşa fac şi eu. Rătăcesc prin iaduri, văd mădularele mele? 
chinuindu-se şi plâng împreună cu cei care plâng”. Al patrulea a 
zis: Eu aşa sunt, ca şi când aş sta în Muntele Măslinilor cu Domnul 
şi cu Apostolii Lui. Şi mi-am zis mie însumi: De acum pe nimeni să 
nu mai cunoşti după trup, ci cu aceştia fiind pentru totdeauna, 
căutându-i şi urmând buna lor vieţuire, ca Maria care stătea la 
picioarele Domnului şi asculta cuvintele Lui, zicând: Fiţi sfinţi, 
pentru că sfânt sunt şi Eu’. Fiţi milostivi şi desăvârşiţi precum şi 

Tatăl vostru desăvârşit este”, învăţaţi de la Mine, că sunt blând şi 
smerit cu inima”! Al cincilea a zis: Eu văd în tot ceasul îngeri, 
urcând şi coborând pentru chemarea sufletelor. Şi pururi, 
aşteptând sfârşitul, zic: Gata este inima mea, Dumnezeul meu”! Al 
şaselea a zis: Eu, stând în chilie, cred că aud aceste cuvinte de la 
Domnul: Osteniţi-vă pentru Mine, şi Eu vă voi odihni”. Luptaţi-vă 
încă puţin şi vă voi arăta vouă mântuirea Mea şi slava Mea. De Mă 
iubiţi, dacă sunteţi fiii Mei, ruşinaţi-vă de Mine ca de un Tată care 
se roagă; dacă sunteţi fraţii Mei, să Mă cinstiţi ca pe Cel care a 
suferit multe pentru voi. Dacă sunteţi oile Mele, glasul Păstorului 
să-l ascultați”. Robii Mei dacă sunteţi, urmaţi patimilor Stăpânului! 
Al şaptelea a zis: Eu la acestea trei cuget mereu şi zic neîncetat în 
sinea mea: credinţă, nădejde, dragoste”, ca să mă bucur cu 
nădejdea, să mă sprijin pe credinţă şi cu dragostea pe nimeni să 
nu întristez niciodată. Al optulea a zis: Eu văd pe diavolul zburând, 
căutând pe cineva să înghită”. Şi oriunde merge, îl văd cu ochii 
mei lăuntrici şi strig la Stăpânul Hristos împotriva lui, ca să 
rămână neputincios şi să nu aibă putere împotriva nimănui, mai 
ales împotriva celor care se tem de Dumnezeu. Al nouălea a zis: 
Eu, stând în chilie, văd Biserica puterilor înţelegătoare şi pe 
Domnul slavei în mijlocul lor, strălucind mai mult decât toate. Iar 
când sunt cuprins de acedie, mă înalt la ceruri şi văd frumuseţea 
minunată a îngerilor şi imnurile pe care le înalţă fără încetare lui 
Dumnezeu şi cântările lor. Şi sunt purtat de sunetele şi de glasul şi 
de melosul lor, încât înţeleg ceea ce este scris: Cerurile spun slava 
lui Dumnezeu” şi toate cele pământeşti le socotesc cenuşă şi 
gunoi”. Al zecelea a zis: Eu întotdeauna văd lângă mine pe îngerul 
meu păzitor şi mă păzesc pe mine însumi, înțelegând ceea ce este 
scris: Văzut-am mai înainte pe Domnul înaintea mea pururea, că 
de-a dreapta mea este ca să nu mă clatin”. Mă tem, deci, că acesta 
îmi vede mereu căile. Căci îl văd în fiecare zi urcând la Dumnezeu 
şi arătându-l faptele şi cuvintele mele. Al unsprezecelea a zis: Eu 
am dat chip virtuţilor, adică înfrânarea, înţelepciunea, îndelunga- 


° Vezi Luca 6, 36; Matei 5, 48. 
0 Matei 11, 29. 

° Psalmul 56. 

0 Matei 11, 28. 

0 loan 10, 3. 

0 1 Corinteni 13, 13. 

0 Vezi 1 Petru 5, 8. 

° Psalmul 18, 2. 

0 Filipeni 3, 8. 

° Psalmul 15, 8. 


PATERICUL MARE 


răbdare, iubirea, şi m-am aşezat pe mine în mijlocul lor, înconjurat 
fiind de ele. Şi oriunde merg, îmi zic: Unde sunt învățătorii tăi? Nu 
fi nepăsător! Nu te lăsa cuprins de acedie, deoarece le ai lângă 
tine pentru totdeauna. Orice virtute doreşti este de faţă şi vor da 
mărturie de multe pentru tine la Dumnezeu, întrucât au aflat la 
tine odihnă. Al doisprezecelea a zis: Voi, Părinților, având aripi din 
cer, aţi izbutit vieţuire cerească şi aceasta nu este deloc de mirare. 
Vă văd stând la înălţime cu faptele voastre şi căutând cele cereşti. 
Căci cu putere vă mutaţi pe voi înşivă de pe pământ, înstrăinându- 
vă în chip desăvârşit de acesta. Cum să vă spun, îngeri pământeşti 
sau oameni cereşti? Eu, judecându-mă pe mine însumi nevrednic 
chiar şi pentru a trăi, văd înaintea mea păcatele. Oriunde merg şi 
oriunde mă întorc, le văd mergând mai înainte de mine. În cele mai 
de jos ale pământului m-am osândit, zicând: Voi fi împreună cu cei 
de care sunt vrednic. Între aceştia voi fi rânduit după puţin timp. 
Văd, deci, acolo strigăte de jale şi lacrimi neîncetate şi de negrăit. 
Văd pe unii care scrâşnesc din dinţi, săltând cu tot trupul lor şi 
tremurând din cap şi până în picioare. Şi aruncându-mă eu cu faţa 
la pământ şi punându-mi cenuşă pe cap, rog fierbinte pe 
Dumnezeu să nu primesc cercarea acelor nenorociri. Văd şi mare 
de foc clipocind şi învolburându-se încoace şi încolo şi spumegând, 
încât crezi că până la cer ajung valurile ei de foc. Şi în marea 
înfricoşată erau aruncaţi oameni fără de număr de îngeri sălbatici 
şi, cu un singur glas, toţi acei oameni scoteau ţipete şi strigau cu 
tânguiri şi glasuri pe care nimeni nu le-a auzit vreodată. Ca iarba 
uscată ardeau toţi, şi îndurările lui Dumnezeu se întorceau de la ei 
pentru păcatele lor. Atunci am jelit neamul omenesc, cum de 
îndrăzneşte să vorbească cuvânt sau să ia aminte la altceva, de 
vreme ce atât de mari rele aşteaptă lumea. Cu aceste gânduri ţin 
în cugetul meu tânguirea, judecându-mă nevrednic şi cerului, şi 
pământului, împlinind ce este scris: Lacrimile mele s-au făcut 
pentru mine pâine ziua şi noaptea”! Acestea sunt izbânzile 
Părinților înţelepţi şi duhovniceşti. Fie ca şi noi să arătăm vieţuire 
vrednică de pomenire ca ajungând desăvârşiţi şi fără de prihană să 
mulţumim Stăpânului nostru Hristos. 

2. A zis un Bătrân: Era cineva care vieţuia în cea mai adâncă 
pustie de mulţi ani şi care dobândise darul înainte-vederii, încât 
stătea de vorbă şi cu îngerii. Şi s-a întâmplat lucrul acesta: Doi 
fraţi monahi au auzit cele despre el şi au dorit să-l vadă şi să se 
folosească. Şi ieşind din chiliile lor, mergeau cu credinţă către el. 
Şi îl căutau pe robul lui Dumnezeu în pustie. După câteva zile s-au 
apropiat de peştera Bătrânului şi au văzut de departe un om 

purtând veşminte albe, stând pe una din culmile din apropierea 
cuviosului, ca la trei semne” distanţă. Şi a strigat la ei, zicând: 
Fraţilor, fraţilor! Iar ei au răspuns, zicând: Cine eşti şi ce vrei? Şi 
el le-a zis: Spuneţi avvei aceluia pe care îl veţi întâlni să-şi aducă 
aminte de rugăminte! Şi ei, venind şi aflând pe Bătrân, l-au 
îmbrăţişat şi, căzând la picioarele lui, au cerut să audă de la el 
cuvânt de mântuire. Şi primind destulă învăţătură de la el, s-au 
folosit. Şi i-au vestit despre omul pe care l-au văzut când veneau la 
el şi ceea ce le-a spus. Iar el, auzindu-i, a ştiut cine era, dar se 
prefăcea că nu ştie despre el. Şi zicea: Niciun alt om nu trăieşte 
aici. Şi ei l-au silit să le spună cine este cel care li s-a arătat, 
punând neîncetat metanii şi îmbrăţişându-i picioarele. Şi el i-a 
ridicat, zicând: Daţi-mi cuvânt, că la nimeni nu veţi vorbi cuvânt de 
laudă despre mine, ca şi cum aş fi sfânt, până când nu voi pleca la 
Domnul, şi vă voi vesti lucrul. Şi ei au făcut aşa cum le-a spus. Şi 
le-a zis: Acesta pe care l-aţi văzut purtând veşminte albe este înger 
al Domnului care, venind aici, m-a rugat pe mine, neputinciosul, 
zicând: Roagă-te Domnului pentru mine, ca să fiu pus iarăşi la 
locul meu, căci se împlineşte timpul rânduit mie de Dumnezeu. Şi 
întrebându-l care este pricina pedepsirii lui, el mi-a zis: S-a 
întâmplat într-un sat ca mulţi oameni să mânie pe Dumnezeu cu 
multe păcate pentru mult timp şi m-a trimis să-i pedepsesc cu milă. 
Iar eu, văzându-i pe aceia în mare necinste, le-am dat o pedeapsă 
mai mare, încât mulţi au murit. Şi pentru aceasta am fost 
îndepărtat de la faţa lui Dumnezeu, Cel care mă trimisese. Eu i-am 
zis: Şi cum să fiu eu în stare să rog pe Dumnezeu pentru un înger? 
Iar acela a zis: Dacă nu ştiam că Dumnezeu ascultă pe robii Lui cei 
adevăraţi, nu veneam să te tulbur. Şi eu în sinea mea mi-am adus 
aminte de negrăita milă a lui Dumnezeu şi de nemărginita Lui 
dragoste pentru om, pe care l-a învrednicit să vorbească cu El şi 
să-L vadă, iar pe îngerii lui să-l slujească şi să vorbească cu el cum 
a făcut cu fericiţii robi ai Lui, Zaharia” şi Cornelie’, sau cu Ilie? 
prorocul şi cu ceilalţi sfinţi. Şi am slăvit milostivirea Lui, 
minunându-mă de acestea. Şi după ce le-a povestit acestea, 
preafericitul nostru părinte a adormit şi fraţii l-au înmormântat 
cum se cuvenea, cu psalmi şi rugăciuni. Ale cărui virtuţi şi noi să 
cercetăm făcându-ne următori lui cu puterea Domnului nostru 
lisus Hristos, care vrea ca tot omul să se mântuiască şi la 

cunoştinţa adevărului să vină. 

3. Odată, doi fraţi s-au înţeles şi s-au făcut monahi. Şi când şi- 
au împlinit dorinţa, au socotit potrivit să ridice două chilii la 
distanţă una de cealaltă şi fiecare dintre ei, retrăgându-se, să stea 
singur de dragul liniştii. Şi mulţi ani nu s-au văzut unul pe celălalt, 
ca să nu iasă din chilie. S-a întâmplat, însă, ca unul dintre ei să se 
îmbolnăvească şi au venit Părinţii să-l cerceteze. Şi se întâmpla ca 
aproape să piară şi iarăşi să-şi revină. Şi l-au întrebat Părinţii 
zicând: Ce ai văzut? Iar el a zis: Îngeri ai lui Dumnezeu am văzut 
venind! Şi ne luau pe mine şi pe fratele meu şi ne duceau la cer. Şi 
ne întâmpinau puteri potrivnice, dar nu aveau putere împotriva 
noastră. Şi după ce am trecut de ele, au început să zică: Mare 
îndrăzneală are neprihănirea. Şi acestea zicând, a adormit. Şi 
văzând Părinţii, au trimis un frate să vestească fratelui lui că a 
adormit. Şi plecând, l-a aflat şi pe acela adormit. Şi s-au minunat, 
slăvind pe Dumnezeu. 

4. Episcopul unui ţinut s-a săvârşit. Şi au venit locuitorii la 
arhiepiscop cerându-i să le hirotonească episcop în locul celui care 
s-a săvârşit. Şi le-a zis lor arhiepiscopul: Daţi-mi pe cel pe care-l 
ştiţi că este încercat să păstorească turma lui Hristos şi eu îl 
hirotonesc pe acela. Iar ei au zis: Nu avem, fără numai pe acela pe 
care îngerul tău ni-l va da nouă. Şi le-a zis lor arhiepiscopul: Toţi 
sunteţi aici? Şi ei au zis: Nu! Şi le-a zis lor: Mergeţi şi adunaţi-vă 
toţi şi veniţi la mine pentru ca, prin învoirea tuturor, să devină 
episcop cel pe care-l veţi alege. Şi ei plecând, s-au adunat toţi şi au 
venit cerând să le hirotonească episcop. Şi le-a zis lor: Daţi-mi unul 
despre care aveţi înştiinţare şi îl hirotonesc pe acela. Iar ei au zis: 
Nu avem, fără numai pe acela pe care îngerul tău ni-l va dărui. Şi 
arhiepiscopul le-a zis: Toţi sunteţi aici? Şi au zis: Toţi suntem aici! 
Şi el a zis: Nimeni dintre voi nu lipseşte? Şi au zis: Nimeni nu 
lipseşte, fără numai cel care păzeşte măgarul celui dintâi dintre 
noi. Şi le-a zis arhiepiscopul: Sunteţi mulţumiţi dacă vă dau pe cel 
despre care eu am înştiinţare? Şi ei au zis: Suntem mulţumiţi! Şi 
arhiepiscopul a chemat pe cel care ţinea măgarul celui dintâi 
dintre ei şi l-a hirotonit pe acela episcop. Şi luându-l pe el cu 
bucurie mare, au mers în ţara lor. Şi a fost în ţara lor secetă mare. 
Şi a rugat pe Dumnezeu cel făcut episcop pentru ploaie. Şi i-a zis 
lui Dumnezeu: Mergi la cutare poartă a cetăţii dis-de-dimineaţă. Şi 
pe care-l vei vedea venind primul, pe acela ţine-l şi se va ruga şi va 
veni ploaia. Şi a făcut aşa. Şi plecând împreună cu clerul, s-a 
aşezat acolo. Şi iată venea un Bătrân etiopian purtând o sarcină de 
lemne, ca să le vândă în cetate. Şi ridicându-se episcopul, l-a ţinut 

pe el. Şi îndată Bătrânul a lăsat jos sarcina de lemne. Şi l-a rugat 
pe el episcopul zicând: Roagă-te Avva, ca să vină ploaia! Şi el s-a 
rugat. Şi iată îndată a venit ploaie ca din cascadele cerului. Şi dacă 
nu se ruga iarăşi, ploaia nu se oprea. Şi l-a rugat pe Bătrân 
episcopul, zicând: Arată dragoste, Avva, şi pentru folosul nostru, 
spune-ne viaţa ta, ca şi noi să râvnim la ea. Şi a zis Bătrânul: lartă- 
mă, stăpâne! Iată, precum mă vezi, ies şi tai pentru mine o sarcină 
mică de lemne şi vin în cetate să le vând. Şi mai mult de două 
pâini, din care mănânc, nu am. Şi dorm în biserică. Şi iarăşi ies în 
ziua următoare şi fac asemenea. Şi dacă se face vreme rea, o zi 
sau două rămân nemâncat, până când iarăşi se face vreme bună şi 
pot să ies ca să tai lemne. Şi folosindu-se episcopul împreună cu 
clerul, au dat slavă lui Dumnezeu şi au zis aceluia: Cu adevărat tu 
ai împlinit ceea ce este scris: Locuitor străin sunt pe pământ! 

5. L-a rugat pe Dumnezeu unul dintre Părinţi ca să-i dea 
înştiinţare la ce măsură a ajuns. Şi i-a descoperit Dumnezeu 
aceasta: În cutare obşte este un frate mai bun ca tine! Şi sculându- 
se Bătrânul, a plecat la obştea aceea. Şi l-a întâmpinat egumenul 
cu bucurie, căci era mare şi vestit. Şi i-a zis lui Bătrânul: Vreau să-i 
văd pe toţi fraţii şi să-i îmbrăţişez! Şi poruncind egumenul, au 
venit fraţii. Dar cel despre care fusese înştiinţat Bătrânul nu a 
venit. Şi răspunzând, a zis: Mai este vreun alt frate? Au zis: Da! 
Dar este nebun şi se ocupă cu grădina! A zis Bătrânul: Chemaţi-l! 
Şi l-au chemat. Şi când l-a văzut pe el Bătrânul, s-a ridicat şi l-a 
îmbrăţişat. Şi luându-l pe el deoparte l-a întrebat: Spune-mi care 
este lucrarea ta? Iar el răspunzând a zis: Eu sunt om nebun! Şi 
fiind rugat îndelung de Bătrân, i-a zis: Avva, eu bag în chilia mea 
împreună cu mine boul care trage la roată. Şi în fiecare zi acesta 
îmi rupe funiile rogojinii pe care o lucrez. Şi iată treizeci de ani 
sunt de când îndur aceasta şi niciodată nu am îngăduit gândului 
meu sa aibă ceva împotriva avvei, nici pe bou nu l-am bătut 
vreodată, ci, răbdând îndelung, iarăşi împletesc funiile, multumind 
lui Dumnezeu. Şi auzind Bătrânul s-a minunat, căci aceasta arăta 
şi cealaltă lucrare a fratelui. 

6. Şezând odată unul dintre Bătrâni în chilia sa a venit un drac. 
Şi intrând în locul de culcare al Bătrânului, a învăţat pe dinafară 
numărul cărţilor. Şi pierzându-şi răbdarea, dracul s-a preschimbat 
în om sărac şi a ieşit la Bătrân, şchiopătând, cu baston şi cu 
desagă. Şi i-a zis lui Bătrânul: Ştii ce ai învăţat pe dinafară? Iar el 
a zis: Da! Vechiul Testament. I-a zis lui Bătrânul: Nu-l ştii pe cel 
Nou? Cum a auzit dracul de cel Nou, s-a făcut nevăzut. 

7. Povestea cineva despre un episcop că s-a aflat într-un sat în 

Sfânta Duminică. Şi a zis diaconilor săi: Căutaţi pe preotul satului 
ca să ne săvârşească nouă dumnezeiasca şi sfânta aducere a 
Dumnezeieştilor Taine. Şi căutând, l-au găsit pe preot, un ţăran 
tare simplu. Şi fiind acesta îndemnat de episcop să aducă înainte 
Cinstitele Daruri, când preotul s-a aflat în faţa Sfintei Mese, 
episcopul l-a văzut fiind tot cuprins de foc şi nu ardea. După ce s-a 
săvârşit dumnezeiasca aducere, episcopul l-a dus pe preot în 
diaconicon şi a zis către el: Binecuvântează-mă, vrednicule rob al 
lui Dumnezeu! lar preotul a zis către el: Cum poate un episcop să 
fie binecuvântat de un preot, care a fost hirotonit de el? Ci tu 
binecuvântează-mă, părinte! Şi episcopul a zis: Nu pot să 
binecuvântez pe cel care în foc s-a înfăţişat şi a adus înainte 
Sfintele Daruri lui Dumnezeu. Căci, în orice chip, cel mai mic se 
binecuvântează de cel mai mare. Şi preotul a zis, după obiceiul 
ținutului: Mă închin! Este, oare, cu putinţă ca episcopul sau 
preotul să se afle în Sfintele Taine şi să nu stea în dumnezeiescul 
foc? Şi auzind aceasta, episcopul s-a minunat foarte de curăţia 
bărbatului şi de simplitatea felului lui şi a plecat folosindu-se mult. 

8. Zicea un Bătrân: Nu trebuie să te îngrijeşti de nimic decât 
numai de frica lui Dumnezeu. Căci zicea şi aceasta: Şi dacă sunt 
nevoit să mă îngrijesc de nevoia trupească, niciodată nu mă 
gândesc la ea înainte de vremea ei. 

9. Ziceau Bătrânii: Precum focul arde lemnele, aşa este dator 
lucrul monahului să ardă patimile! 

10. Despre un Bătrân care vieţuia în obşte ziceau fraţii acelei 
mănăstiri că aceste trei înlesniri, a dobândit mai mult decât 
oricare monah din acest neam”: să postească mult, să privegheze 
mult şi să lucreze mult. 

11. Ziceau despre un Bătrân că păştea în jurul Mării Moarte, 
făcând aceasta aproape şaptezeci de ani, gol şi mâncând ierburi. 

12. Ziceau despre cineva care locuia la Chilii că avea acest 
canon: patru ore dormea pe noapte şi patru stătea la slujbă şi 
patru lucra. Şi ziua lucra până la ceasul al şaselea”. Şi de la ceasul 
al şaselea citea până la ceasul al nouălea. Lucrul lui era să despice 
nuiele. Restul timpului, de la ceasul al nouălea, se îngrijea de 
hrană şi se ocupa cu chilia. Şi aşa îşi petrecea ziua. 

13. Cineva cu numele de Pavel, cu vrednicie strălucită, având 
femeie şi copii şi bogăţie multă, a voit să se facă monah. Şi 
chemând pe femeia sa şi pe copii, a zis către ei: Vreau să vă vând! 


0 Evrei 7, 7. 
0 Generaţie. 
0 Ceasul şase bizantin este echivalent cu ceasul doisprezece la amiază. 
° Aşa cum apare în continuare, hotărârea aceasta a lui Pavel se explică 

Iar ei au zis: Cum socoteşti tu şi porunceşti, aşa să faci! Şi luând 
pe femeia sa şi partea care-i aparţinea ei din lucruri, a mers la o 
mănăstire de maici şi le-a zis: Pe aceasta vreau să o vând vouă! Iar 
ele, necunoscând scopul bărbatului, după ce l-au aflat, s-au învoit. 
Şi după ce s-au făcut hârtiile, a dat-o pe ea şi lucrurile ei stareţei. 
Asemenea şi pe copiii săi, ducându-i la o altă mănăstire, a făcut la 
fel. La urmă, şi el s-a dus la o altă mănăstire şi a făcut la fel. Şi a 
zis avvei: Dacă porunceşti, vreau să intru singur în locul de 
rugăciune. Şi el i-a îngăduit. Intrând el, deci, şi închizând uşile, şi- 
a ridicat mâinile la cer şi a strigat cu glas mare: Dumnezeule, tu 
ştii că din toată inima mea am venit la Tine! Şi i-a venit lui un glas, 
zicând: Şi Eu ştiu şi din toată inima te-am primit! Petrecând el, 
deci, în obşte şi ca un rob toate lucrurile de jos făcând şi mai 
prejos decât toţi făcându-se, a fost înălţat de Dumnezeu prin 
smerenie. Căci după moartea lui, multe semne s-au făcut şi 
mormântul lui izvora mir. 

14. Cel între sfinţi Avva Teodor Adaneul” ne-a povestit nouă că 
atunci când petrecea el în părţile Cetăţii Sfinte” în obştea de la 
Pantukla, aproape de Sfântul Iordan, a venit cineva din părţile 
Asiei vrând să se lepede de lume în mănăstire şi a fost primit de 
către egumen. Şi stând un timp, pentru că s-a zidit sufleteşte de 
starea mănăstirii, având aur mult, l-a adus şi l-a dat avvei, zicând: 
Deoarece m-am zidit, părinte, în starea obştii şi vreau, dacă şi 
Dumnezeu va îngădui, să-mi faci tunderea şi să-mi dai schima 
sfântă, primeşte această binecuvântare şi chiverniseşte-o aşa cum 
vei porunci. Şi i-a arătat aurul. Atunci egumenul, fiind bărbat 
virtuos şi temător de Dumnezeu, nu s-a grăbit să primească aurul, 
ci a zis lui: De acesta, fiule, nu avem nevoie aici. Căci nici nu 
suntem, aşa cum ai văzut, mult cheltuitori în cele de trebuinţă, ci 
ne chivernisim cu lucruri ieftine, petrecând noi în pustie. Dar, 
după porunca Domnului, mergi şi dă acestea săracilor şi vei avea 
comoară în cer”. Iar el stăruia, rugându-l şi zicând: Am făgăduit, 
părinte, acolo unde mă voi lepăda, să dăruiesc acestea. Şi a zis lui 


în felul următor: poziţia socială înaltă şi bogăţia lor probabil că ar fi 
contribuit la primirea lor cu cinste la mănăstire, dar şi eventuala lor 
mândrie. Pentru ca să fugă de acestea şi ca să facă pe cât era posibil mai 
desăvârşită depărtarea de lume, Pavel născoceşte acest mod extrem şi 
poate unicul de care s-a auzit, acest tertip ca să fie vândut el şi familia lui 
ca robi la mănăstirile numite, încât să fie lipsiţi chiar şi de drepturile 
limitate pe care le-ar fi avut dacă veneau ca ceilalţi călugări la 
mănăstirile acestea (ET). 

0 Cetate în Cilicia din Asia Mică. 

0 Ierusalim. 

0 Matei 19, 21. 

Bătrânul: Eu, fiule, dacă primesc acestea, le voi da săracilor, căci 
am fost învăţaţi să nu ne strângem comori pe pământ”. Iar el 
stăruia, zicând: Primeşte acestea, părinte, şi cum porunceşti, aşa 
să le chiverniseşti! Atunci Avva a primit aurul şi l-a tuns în 
monahism şi i-a dat lui schima sfântă. Din iconomia lui Dumnezeu, 
însă, Avva nu a cheltuit banii, ci a aşteptat, vrând să vadă 
propăşirea lui. Nimeni nu mai ştia, nici chiar fratele însuşi, că 
aurul mai este. La început, deci, având căldura lepădării, împlinea 
toată ascultarea şi săvârşea neobosit slujirea care-i era 
încredinţată. După ce a trecut un anume timp, a început să fie 
delăsător şi să nu mai arate aceeaşi râvnă, ci încet-încet a început 
şi să cârtească, zicând: Eu am dat mult aur obştii şi nu mănânc 
pâine în dar! Auzind acestea, unii dintre fraţi s-au smintit, şi mai 
ales cei mai simpli. Aflând aceasta Avva, chemându-l pe acela, i-a 
zis: Nu tu m-ai silit, frate, să primesc aurul? Nu l-ai dat pentru a fi 
dat săracilor? Am făcut cumva înţelegere să nu slujeşti şi să-i 
sminteşti pe fraţi? Nu aşa, fiule! Căci este scris: Luaţi aminte să nu 
smintiţi pe vreunul din aceştia mai mici” şi celelalte. Şi multe şi 
felurite alte îndemnuri dându-i Avva, el tot nu s-a îndepărtat de la 
lucrarea diavolească, ce s-a întărit înlăuntrul lui din pricina 
vicleanului obicei al cârtirii. Văzând, deci, Avva, neschimbarea lui, 
într-una din zile i-a zis: Vino, frate, să coborâm la Iordan! Căci 
mănăstirea era aşezată, cum s-a spus, la mică distanţă de râu. Au 
coborât, deci, cei doi singuri. Şi cum se plimbau pe malul 
Iordanului, Avva a început să-l povăţuiască. Şi scoțând aurul 
pecetluit, i-a zis: Il cunoşti? Iar el a zis: Da, stăpâne! Atunci a zis 
lui Bătrânul: Ia, fiule, aurul! Şi dacă vrei, dă-l săracilor, aşa cum 
am rânduit, iar dacă vrei altceva după judecata ta, păstrează-l! 
Căci pentru monedele acestea nu stric rânduiala obştii şi nici nu 
smintesc pe fraţi şi nici nu mânii pe Dumnezeu! Căci fără să faci 
slujire, aşa cum fac şi ceilalţi fraţi, este cu neputinţă să rămâi cu 
noi. Şi eu în tinereţea mea am făcut şi până acum mă silesc să fac, 
aşa cum ai văzut tu însuţi. Şi fratele, văzând aurul şi auzind 
acestea de la Avva, s-a aruncat la picioarele lui, zicând: Ilartă-mă, 
părinte, că lui Dumnezeu am dat acestea şi vouă. Nu le iau! Şi 
Bătrânul a zis: De acestea, fiule, Dumnezeu nu are nevoie, căci ale 
Lui sunt toate făpturile. Are nevoie de mântuirea sufletelor 
noastre. Este, deci, cu neputinţă să mai ţin acestea de acum 
înainte. Iar el stăruia căzând la picioarele lui şi zicând: Nu mă ridic 
de la picioarele tale dacă nu îmi dai cuvântul că nu mă sileşti să le 
iau înapoi. Văzând, deci, Avva, durerea rugăminţii lui, i-a zis: 


0 Vezi Matei 6, 19. 
Marcu 9, 42. 

Crede-mă, fiule, nici nu te silesc să le iei înapoi, dar nici eu nu le 
mai ţin. Sculându-se, deci, fratele, Avva a desfăcut punga şi i-a zis: 
Acestea sunt, fiule, monedele! Iar el a zis: Precum m-ai învrednicit 
să ne înţelegem, părinte nu-mi mai vorbi despre acestea! Iar 
Bătrânul, zâmbind liniştit, a zis: Nu, fiule! Şi acestea zicând, în faţa 
ochilor lui le-a aruncat în adâncul apei. Şi a zis fratelui: Pe acestea 
toate, fiule, am fost învăţaţi să le dispreţuim de către Domnul, care 
zice: Căci ce folos va fi omului dacă câştigă lumea întreagă, dar îşi 
pierde sufletul său”? Şi cât de greu vor intra în Împărăţia Cerurilor 
cei care au avuţii!” ° Şi Moise iarăşi, când a văzut pe israeliți 
alunecând în idolatrie, pe idolul acela de aur, după ce l-a spart în 
bucăţi, l-a risipit în ape”, arătând că decât toate lucrurile este mai 
de folos evlavia. Vino, deci, în obşte, fiule, şi nevoieşte-te împreună 
cu fraţii în toată slujirea, fără ruşine, pentru Domnul, aducându-ţi 
aminte de Domnul Însuşi care zice: Fiul lui Dumnezeu n-a venit ca 
să I Se slujească, ci ca să slujească şi să-Şi dea sufletul Lui 
răscumpărare pentru mulţi”! Văzând fratele dorinţa iubitoare de 
Dumnezeu a avvei şi disprețul lui faţă de bani, fiind pătruns la 
inimă de frica lui Dumnezeu, s-a întors cu el în obşte. Şi a dobândit 
mare smerenie şi supunere faţă de toţi. Şi cu harul lui Dumnezeu 
s-a săvârşit în această mănăstire, făcându-se vas ales. 

15. A zis un Bătrân: Înainte şi la începutul lepădării monahului, 
nici diavolul şi nici dracii nu au îngăduinţă să-l ispitească prea 
tare, ca nu cumva, înfricoşându-se şi îndoindu-se de lucru în sine, 
să se întoarcă repede în lume. Când, însă, cu timpul şi cu lucrul, 
monahul va spori, atunci se slobod asupra lui războaiele poftelor şi 
plăcerilor trupeşti şi, întristându-se omul, are nevoie să se 
smerească şi să jelească şi numai pe sine să se osândească şi să se 
judece. Şi aşa, prin ispitele acestea este învăţat şi învaţă răbdarea 
şi experienţa, şi deosebirea, şi aleargă la Dumnezeu cu lacrimi. 
Unii, însă, neaşteptându-se la acest lucru, s-au tulburat la minte şi 
s-au junghiat singuri cu cuțitul, alţii s-au aruncat în prăpăstii, fiind 
cuprinşi de tristeţe de nesuferit, şi au deznădăjduit până la sfârşit. 
Acelaşi lucru au făcut şi unii care au fost tulburaţi de dracul 
hulirii. Unii dintre cei care ardeau şi-au tăiat mădularele. Iar unii 
şi femei şi-au luat, prinşi de satana din pricina prea multei mişcări 
a patimii desfrânării. Aşadar, noi să ne obişnuim pe noi înşine să 
nu deznădăjduim, nici să ne delăsăm, nici să ne pierdem în 
asemenea situaţii, ci să ne obişnuim să îndurăm şi să răbdăm 


° Matei 16, 26. 
° Marcu 10, 23; Luca 18, 24. 
0 Ieşire 32, 20. 
° Marcu 10, 45. 


PATERICUL MARE 


îndelung cu bărbăţie şi să mulţumim lui Dumnezeu în toată ispita 
şi în toată nevoia şi silirea diavolului. Căci mulţumirea cea către 
Dumnezeu topeşte toate meşteşugurile vrăjmaşului. Căci precum 
cel care are mâinile pline de pucioasă nu le poate curăța altfel 
decât cu untdelemn, la fel şi noi sufleteşte, prin mila şi iubirea de 
oameni a Mântuitorului nostru Hristos, ne curăţăm, murdari fiind 
de păcat. Şi, ca şi când nu am mai avea păcat, cu faţa curată ne 
înfăţişăm milostivirii Lui şi suntem mântuiţi cu mila şi iubirea de 
oameni ale lui Hristos, adevăratul nostru Dumnezeu, Căruia este 
slava şi stăpânirea împreună cu Tatăl şi cu Duhul Sfânt, acum şi 
pururea şi în vecii vecilor. Amin! 


Sfârşit 
şi lui Dumnezeu slavă şi laudă. 

ANEXĂ 


PROLOG DESPRE VIAŢA ŞI NEVOINŢELE FERICIȚILOR 
PĂRINŢILOR NOŞTRI” 


1. Cel care era la început la Dumnezeu”, Dumnezeu Cuvântul, 
pentru multa Sa bunătate, zidind cu înţelepciune lumea toată din 
cele ce nu erau”, a făcut cerul să stea deasupra tuturor celor 
văzute şi în acesta a aşezat luminătorii” ca să lumineze toată 
zidirea şi să lucreze împreună cu oamenii în cele de trebuinţă. 
Acesta, deci, Fiul Cel Unul Născut şi Cuvântul Tatălui”, în 
vremurile cele din urmă”, întrupându-Se pentru a noastră 
mântuire şi născându-Se de la Duhul Sfânt şi din Fecioara Maria”, 
făcându-Se om, întru toate asemenea nouă, afară de păcat”, ne-a 
lucrat nouă un alt cer, neasemuit mai de cinste decât cel văzut. 
Căci primul, fiind simţit”, ajută celor cu simţire, iar celălalt este 


° Editorii greci nu ne dau informaţii privind proveniența acestui 
Prolog. Ne spun numai că este o interpolare târzie. Nu înţelegem din ce 
motive l-au publicat la sfârşitul volumului întâi al ediţiei lor, şi nu la 
începutul acestuia sau la sfârşitul ultimului volum. Probabil că acesta îi 
era locul în manuscrisul după care a fost publicat. Este vorba, de fapt, 
despre un florilegiu de texte biblice menit să susţină principalele teme 
ale Patericului. Este posibil să fi fost introdus în vreun manuscris destul 
de târziu. 

Nu se potriveşte deloc cu maniera în care se raportează părinţii 
Patericului la Sfintele Scripturi şi nici cu genul literar al Patericului. Pare 
a fi o replică inspirată de eventuale îndoieli apărute în legătură cu baza 
biblică a apoftegmelor părinţilor pustiei. Or, acestea nu puteau apărea în 
spaţiul răsăritean decât foarte târziu sub presiunea curentului reformator 
apusean. Personal, m-am şi întrebat dacă este utilă publicarea sa 
cititorului de astăzi şi nu am găsit utilitatea decât pentru eventualii 
contestatari ai fundamentelor biblice ale cuvintelor Părinților Patericului. 
Rațiunea pentru care am inclus prologul în ediţia românească este aceea 
de a rămâne fideli ediţiei greceşti după care am tradus. 

° Ioan 1, 1-2. 

° Rugăciune la Dumnezeiasca Liturghie a Sfântului loan Gură de Aur. 

0 Facere 1, 14-16. 

° Cântare la Dumnezeiasca Liturghie a Sfântului loan Gură de Aur. 

01 Petru 1, 20. 

° Simbolul Credinței. 

0 Evrei 4, 15. 

° Din nefericire, până acum limba română nu a găsit echivalențe 
potrivite pentru aceste două noțiuni fundamentale ale teologiei Părinților: 
a1oOnr6c şi vontóç. Traducerea propusă de Părintele Stăniloae şi 

gândit şi duce mintea la Dumnezeu. Acesta, fiind îndrumător şi 
învăţător, pe cei care sunt înăuntrul lui, pe luminătorii 
dumnezeieşti cei cuvântători, îi schimbă în fii ai lui Dumnezeu într- 
o lumină preacurată. Căci celor duhovniceşti acesta le este lumina, 
şi nu alta. Cel dintâi are stele şi rătăcitoare” şi nerătăcitoare, cum 
spun cei care se îndeletnicesc cu acestea; Iar celălalt numai 
nerătăcitoare şi pururi-strălucitoare şi desăvârşite. Cel dintâi ca 
un pergament se va înfăşura la dumnezeiasca hotărâre şi stelele 
din el vor cădea ca frunzele în ziua cea din urmă. Iar cel de-al 
doilea, atunci, luând la sine stelele sale, le va arăta mai 
strălucitoare decât soarele. De acest preacurat şi dătător de viaţă 
crug ceresc fiind rănită cu iubire dumnezeiască ceata 
dumnezeiască a asceţilor, pusă înaintea noastră spre lămurire, a 
urmat cu multă îndrăzneală şi mai presus de fire tot chipul 
virtuţilor şi acum, în ceruri, străluceşte cu lumină neînserată şi pe 
oamenii de pe pământ nu încetează a-i lumina în tainele 
dumnezeieşti. Faptele şi învăţăturile şi izbânzile dumnezeieşti ale 
acestora scriindu-le spre folosul nostru, luminătorii şi învățătorii 
Bisericii au lucrat un rai dumnezeiesc, care hrăneşte cu tot felul de 
frumuseți ale virtuţilor sufletele credincioşilor care-l descoperă. 
Căci, ce bun nu este sădit de Hristos, adevăratul nostru 
Dumnezeu, în acest rai ceresc? Canon de liniştire celor care-l 
voiesc, asprime în tot felul de înfrânare, grijă pentru cumpătare, 
aripi ale neagonisirii, pilde de răbdare şi bărbăţie, lucrare ascunsă 
arătată numai lui Dumnezeu, mântuire dobândită din a nu judeca, 
făclie a deosebirii, rugăciune trează şi neîncetată, mărimea iubirii 
de străini, urmarea lui Hristos în răbdare, înălţimea smereniei, 
lipsa de răutate a bărbaţilor sfinţi făcători de minuni şi 
precumpănirea vieţuirii virtuoase. 

2. Tuturor acestor virtuţi, Hristos, adevăratul nostru 
Dumnezeu, este chip şi canon, şi îndrumător, şi dătător, şi 
învăţător. Al liniştirii, când, după ce S-a botezat, a fost în pustie 
patruzeci de zile, ispitit de diavol, nimic mâncând, ci fiind 
împreună cu fiarele”. Şi iarăşi, când, văzând mulțimile, a urcat în 


preluată de majoritatea traducătorilor, care le redă prin sensibil şi 
înțelegător, este cea mai fericită de până acum, dar lasă loc la uşoare 
confuzii. Este de reţinut că primul se referă la realitatea accesibilă 
simţurilor omeneşti, iar al doilea la realitatea duhovnicească, 
nematerială, accesibilă minţii. 

0 Valuri sălbatice ale mării, care îşi spumegă ruşinea lor, stele 
rătăcitoare, cărora întunericul întunericului li se păstrează în veşnicie 
(luda 1, 13). 

° Vezi Apocalipsă 6, 13-14. 

° Marcu 1, 12-13. 

munte şi şezând acolo au venit la El ucenicii şi, deschizându-Şi 
gura Sa, i-a învăţat pe ei, zicând: Fericiţi cei săraci cu duhul, că a 
lor este Împărăţia Cerurilor, şi cele următoare. Şi iarăşi, când, 
slobozind mulțimile şi pe ucenici în corabie, a urcat în munte să Se 
roage în singurătate. Şi, făcându-se seară, era singur acolo”. Şi 
Domnul Însuşi, iarăşi Se retrăgea în locuri pustii şi Se ruga. Şi 
copilul loan Botezătorul a fost în pustiuri până în ziua în care s-a 
arătat lui Israel”. Şi Apostolul spune: Vă îndemn, deci, înainte de 
toate, să faceţi cereri, rugăciuni, mijlociri, mulţumiri, pentru toţi 
oamenii, pentru împărați şi pentru toţi care sunt în înalte 
dregătorii ca să petrecem viaţă paşnică şi liniştită întru toată 
cuvioşia şi buna-cuviinţă”. Şi iarăşi: Şi să râvniţi ca să trăiţi în 
linişte, să faceţi fiecare cele ale sale şi să lucraţi cu mâinile 
voastre, aşa cum v-am dat poruncă. Şi: Acestora le poruncim să se 
liniştească şi să lucreze după rânduială, ca să-şi câştige pâinea 
lor”. Şi: Ieşiţi din mijlocul lor şi vă osebiţi”. Şi: Căutaţi cele de 
sus..., cugetaţi cele de sus, nu cele de pe pământ”. 

3. Despre înfrânare, a zis Domnul: Intraţi prin poarta cea 
strâmtă! Şi: Strâmtă este poarta şi îngustă este calea care duce la 
viaţă”. Şi cei doisprezece Apostoli nu aveau în pustie decât cinci 
pâini şi doi peşti”. Şi iarăşi: Nu aveau Apostolii decât o pâine în 
corabie”. Şi: Apostolii smulgeau spice şi le mâncau frecându-le în 
palme”. Şi Apostolul: Oricine se luptă se înfrânează de la toate”. Şi: 
până în ceasul de acum flămânzim şi însetăm, suntem goi şi 
suntem pălmuiţi şi pribegim”. Şi: dar nu mâncarea ne va pune 
înaintea lui Dumnezeu. Şi: Toate îmi sunt îngăduite, dar nu toate 
îmi sunt de folos. Toate îmi sunt îngăduite, dar nu mă voi lăsa 

biruit de ceva. Bucatele sunt pentru pântece şi pântecele pentru 
bucate şi Dumnezeu va nimici şi pe unul, şi pe celelalte”, adică 
pofta nepotrivită. Şi: Dacă o mâncare sminteşte pe fratele meu, nu 
voi mânca în veac carne, ca să nu aduc sminteală fratelui meu”. Şi: 
Ştiu să fiu şi smerit, ştiu să am şi de prisos; în orice şi în toate m- 
am învăţat să fiu şi sătul, şi flămând, şi în belşug, şi în lipsă”. Şi: 
Toate le răbdăm, ca să nu punem piedică Evangheliei lui Hristos. 
Şi: De acum nu mai bea numai apă, ci foloseşte puţin vin pentru 
stomacul tău şi pentru desele tale slăbiciuni”. 

4. Despre chibzuinţă”, Domnul a zis: Sunt fameni care s-au 
făcut fameni pe ei înşişi pentru Împărăţia Cerurilor”. Eu, însă, vă 
spun vouă: că oricine se uită la femeie, poftind-o, a şi săvârşit 
adulter cu ea în inima lui’. Iar pe desfrânată şi pe tâlhar, şi pe 
vameş, care au căzut de la înţelepciune, după ce s-au pocăit, iarăşi 
i-a primit. Şi zice: Veniţi la Mine, toţi cei osteniţi şi împovăraţi, şi 
Eu vă voi odihni pe voi. Luaţi jugul Meu asupra voastră că sunt 
blând şi smerit cu inima, şi veţi găsi odihnă sufletelor voastre”. Şi 
Apostolul: Fugiţi de desfrânare”! Căutaţi pacea cu toţi şi sfinţenia, 
fără de care nimeni nu va vedea pe Domnul”. Drept aceea, omorâţi 
mădularele voastre care vă leagă de trecutul păcătos: desfrânarea, 
necurăţia, patima, pofta rea şi lăcomia”. Nu ştiţi că sunteţi templul 
lui Dumnezeu şi că Duhul lui locuieşte în voi”? Nici desfrânaţii, nici 
adulterii, nici malahienii, nici sodomiţii nu vor moşteni Împărăţia 
lui Dumnezeu”. Fugi de poftele tinereţilor” şi pe tineri să-i îndemni 

să fie înfrânaţi”. Şi: Căci harul mântuitor al lui Dumnezeu s-a 
arătat tuturor oamenilor, învăţându-ne pe noi să lepădăm 
fărădelegea şi poftele lumeşti şi în veacul de acum să trăim cu 
înţelepciune, cu dreptate şi cu cucernicie”. Iar desfrâu şi orice 
necurăţie şi lăcomie de avere nici să se pomenească între voi, cum 
se cuvine sfinţilor”. Dar şi acela care a căzut în desfrânare în 
Corint, după ce mai întâi l-a dat satanei, când s-a pocăit, l-a primit 
din nou şi le-a scris corintenilor: Vă rog să-l iertaţi şi să-l primiţi cu 
iubire, ca să nu fie copleşit de prea multă întristare unul ca 
acesta”. Şi iarăşi: Căci mă tem ca nu cumva venind, să nu vă 
găsesc pe voi aşa precum voiesc, iar eu să fiu găsit de voi precum 
nu voiţi; mă tem adică de certuri, de pizmă, de mânii, de întărâtări, 
de clevetiri, de murmurare, de îngâmfări, de tulburări. Mă tem ca 
nu cumva, venind iarăşi, să mă umilească Dumnezeul meu la voi, şi 
să plâng pe mulţi care au păcătuit înainte şi nu s-au pocăit de 
necurăţia şi de desfrânarea, şi de necumpătarea pe care le-au 
făcut”. Şi iarăşi: O, copiii mei, pentru care sufăr iarăşi durerile 
naşterii, până ce Hristos va lua chip în voi? şi pe când eram 
vrăjmaş ne-am împăcat cu Dumnezeu prin moartea Fiului Său, cu 
atât mai mult, împăcaţi fiind, ne vom mântui prin viaţa Lui’. Pentru 
aceea, îndreptaţi mâinile cele ostenite şi genunchii cei slăbănogiţi, 
faceţi cărări drepte pentru picioarele voastre, aşa încât, cine este 
şchiop să nu se abată, ci mai vârtos să se vindece”. 

5. Despre neagonisire a zis Domnul: Nu vă îngrijiţi pentru 
sufletul vostru ce veţi mânca, nici pentru trupul vostru cu ce vă 
veţi îmbrăca; căutaţi mai întâi Împărăţia lui Dumnezeu şi 
dreptatea Lui, şi toate acestea se vor adăuga vouă”. Să nu aveţi 
nici aur, nici arginţi, nici bani în cingătorile voastre, nici două 
haine. Şi dacă vrei să fii desăvârşit, mergi, vinde toate câte ai şi 
dă banii săracilor, şi vino să-Mi urmezi Mie, ridicându-ţi crucea 
ta”. Şi iarăşi: Vulpile au vizuini şi păsările cerului cuiburi, Fiul 

Omului, însă, nu are unde să-Şi plece capul”. Şi Ioan Botezătorul 
purta îmbrăcăminte din păr de cămilă şi era încins cu cingătoare 
de piele”. Şi Apostolul: Pentru că noi n-am adus nimic în lume, tot 
aşa cum nu putem să scoatem ceva din ea afară. Cei ce vor să se 
îmbogăţească cad în ispită şi în cursele diavolului”. Şi iarăşi: 
Suntem săraci, însă pe mulţi îi îmbogăţim, ca unii care n-au nimic, 
dar pe toate le stăpânesc”. 

6. Despre răbdare şi bărbăţie zice Domnul: Să fie mijloacele 
voastre încinse, şi făcliile voastre aprinse, şi voi asemenea 
oamenilor care aşteaptă pe domnul lor când se întoarce de la 
nuntă, ca, venind şi bătând, îndată să-i deschidă”. Prin răbdarea 
voastră veţi dobândi sufletele voastre”. Cel care va răbda până la 
sfârşit, acela se va mântui”. Nimeni care pune mâna pe plug şi se 
uită îndărăt nu este potrivit pentru Împărăţia lui Dumnezeu”. Şi voi 
sunteţi aceia care aţi rămas cu Mine în încercările Mele. Şi Eu vă 
rânduiesc vouă Împărăţie, precum Mi-a rânduit Mie Tatăl Meu, ca 
să mâncaţi şi să beţi la masa Mea, în Împărăţia Mea”. Şi Apostolul: 
Staţi, deci, tari, având mijlocul vostru încins cu adevărul şi 
îmbrăcându-vă cu platoşa dreptăţii, şi încălţaţi picioarele voastre, 
gata fiind pentru Evanghelia păcii... Căci lupta noastră nu este 
împotriva trupului şi a sângelui, ci împotriva începătoriilor, 
împotriva stăpâniilor... pentru aceea, luaţi toate armele Duhului” şi 
să fiţi tari, neclintiţi”, căci iată acum vreme potrivită, iată acum 
ziua mântuirii”. Şi: Pătimirile vremii de acum nu sunt vrednice de 
mărirea care ni se va descoperi şi cine ne va despărţi pe noi de 
iubirea lui Hristos? Necazul sau strâmtorarea” şi celelalte? Şi: Căci 
toate câte s-au scris mai înainte s-au scris spre învăţătura noastră, 
ca prin răbdarea şi mângâierea, care vin din Scripturi, să avem 

nădejde”. Şi: Niciun ostaş nu se încurcă cu treburile vieţii, ca să fie 
pe plac celui care strânge oastea. lar când se luptă cineva, la 
jocuri, nu ia cununa, dacă nu s-a luptat după legile jocului”. 
Suferinţa aduce răbdare şi răbdarea încercare şi încercarea 
nădejde. Iar nădejdea nu ruşinează”. Şi: În toate înfăţişându-ne pe 
noi înşine ca slujitori ai lui Dumnezeu în multă răbdare, în 
necazuri, în nevoi, în strâmtorăril şi de aceea mă bucur în 
slăbiciuni, în defăimări...0 

7. lar despre aceea că nu spre arătare să facem ceva, Domnul a 
zis: Luaţi seama la milostenia voastră, să n-o faceţi înaintea 
oamenilor, ca să fiţi văzuţi de aceştia. Tu însă, când faci 
milostenie, să nu ştie stânga ta ce face dreapta ta... Tu însă, când 
te rogi, intră în cămara ta şi, închizând uşa, roagă-te Tatălui tău, 
Care este în ascuns, şi Tatăl tău, Care vede în ascuns, îţi va 
răsplăti ţie pe faţă”. Şi Domnul, se spune, după vindecarea 
paraliticului S-a dat la o parte din mulţimea care era în acel locO. 
Şi iarăşi către lepros a zis: Vezi, nu spune nimănui’. Şi către 
Apostoli: Nimănui să nu spuneţi ceea ce aţi văzut, până când Fiul 
Omului Se va scula din morţi”. Şi: Cum puteţi voi să credeţi, când 
primiţi slavă de la oameni”? Şi Apostolul: Nu faceţi nimic din duh 
de ceartă, nici din slavă deşartă”. Şi: Dacă trăim în Duhul, în Duhul 
să şi umblăm. Să nu fim iubitori de slavă deşartă, supărându-ne 
unii pe alţii şi pizmuindu-ne unii pe alţii, căci din slava deşartă 
vine pizma. Cei care fac lucru spre arătare sunt apostoli mincinoşi, 
lucrători vicleni care iau chip de apostoli ai lui Hristos. Nu este de 
mirare, pentru că însuşi satana se preface în înger al luminii”. 

8. Despre a nu judeca, Domnul a zis: Nu judecaţi, ca să nu fiţi 
judecaţi. Căci cu judecata cu care judecaţi veţi fi judecaţi, şi cu 
măsura cu care măsuraţi vi se va măsura”. Şi: Nu osândiţi şi nu 

veţi fi osândiţi”. Şi: De veţi ierta oamenilor greşelile lor, ierta-va şi 
vouă Tatăl vostru Cel ceresc”. Şi: Tatăl nostru Carele eşti în 
ceruri... iartă-ne nouă greşelile noastre precum şi noi iertăm celor 
ce ne greşesc nouă. Şi: De ce vezi paiul din ochiul fratelui tău, şi 
bârna din ochiul tău nu o iei în seamă? Făţarnice, scoate întâi 
bârna din ochiul tău şi atunci vei vedea să scoţi paiul din ochiul 
fratelui tău”. Şi Apostolul: Dar tu, de ce judeci pe fratele tău? Sau 
şi tu de ce dispreţuieşti pe fratele tău? Căci toţi ne vom înfăţişa 
înaintea judecății lui Dumnezeu... Deci să nu ne mai judecăm unii 
pe alţii..., fiecare din voi va da seama despre sine lui Dumnezeu”. 
Şi: Cel fără de lege este prins în laţurile fărădelegilor lui şi de 
funiile păcatelor lui este înfăşurat”. Şi: Dar mie prea puţin îmi este 
că sunt judecat de voi sau de vreo omenească judecată de toată 
ziua... Cel care mă judecă pe mine este Domnul. De aceea, nu 
judecaţi ceva înainte de vreme, până ce nu va veni Domnul. 

9. Iar despre deosebire, Domnul a zis: Feriţi-vă de prorocii 
mincinoşi şi de învățătorii mincinoşi care vin la voi în haine de oi 
şi celelalte. Şi: Nu oricine Îmi zice: Doamne, Doamne, va intra în 
Împărăţia Cerurilor, ci cel ce face voia Tatălui Meu’. Şi: Să fiţi 
precum cămătarii încercaţi, cunoscând binele şi răul”. Şi: Nimeni 
nu poate să slujească la doi domni...0 Şi: Lucraţi, nu pentru 
mâncarea cea pieritoare, ci pentru mâncarea ce rămâne spre viaţa 
veşnică”. Şi Apostolul: Eu, deci, aşa alerg, nu ca la întâmplare. Aşa 
mă lupt, nu ca lovind în aer. Ci îmi chinuiesc trupul meu şi-l supun 
robiei. Deci, aşa alergaţi şi voi, ca să luaţi cununa”. Deci, luaţi 
seama cu grijă cum umblaţi”. Păziţi-vă de câini! Păziţi-vă de 
lucrătorii cei răi0. Şi: Căci cel ce mănâncă şi bea cu nevrednicie 

Trupul şi Sângele, osândă îşi mănâncă şi bea, nedându-şi seama... 
Căci de ne-am fi judecat noi înşine, nu am mai fi judecaţi. Dar, fiind 
judecaţi de Domnul, suntem pedepsiţi, ca să nu fim osândiţi 
împreună cu lumea”. Şi: Căci întristarea cea după Dumnezeu 
aduce pocăință spre mântuire, fără părere de rău; iar întristarea 
lumii aduce moarte”. Ca să deosebiți care este voia lui Dumnezeu, 
ce este bun şi plăcut şi desăvârşit”. Şi: Alerg la ţintă, la răsplata 
chemării de sus a lui Dumnezeu, întru Hristos lisus”. Şi: Stăruie cu 
timp şi fără timp”. Drept aceea, luaţi aminte de voi înşivă şi de 
toată turma”. Şi: Toate să le încercaţi; ţineţi ce este bine0. 

10. Despre a te ruga cu trezvie şi neîncetat, Domnul a zis: Luaţi 
seama la voi înşivă, să nu se îngreuieze inimile voastre de mâncare 
şi de băutură şi de grijile vieţii şi ziua aceea să vină peste voi fără 
de veste”. Privegheaţi şi vă rugaţi, ca să nu intraţi în ispită”. Şi: Iar 
ceea ce zic vouă, zic tuturor: Privegheaţi! ° Şi: Privegheaţi, dar, în 
toată vremea, rugându-vă”. Şi: Cereţi şi vi se va da; căutaţi şi veţi 
afla; bateţi şi vi se va deschide. Că oricine cere ia, cel care caută 
află, şi celui ce bate i se va deschide”. A spus şi o parabolă Domnul 
precum că trebuie totdeauna a fi treaz şi a nu-ţi pierde nădejdea: 
Era un judecător nedrept... °. Şi: Fiţi pregătiţi, că în ceasul în care 
nu gândiţi Fiul Omului va veni”. Şi Apostolul: Bucuraţi-vă pururea. 
Rugaţi-vă neîncetat. Daţi mulţumire pentru toate! ° Şi: Cu frică şi 
cu cutremur lucraţi mântuirea voastră”. Şi: Neîncetat fac pomenire 
pentru voi în rugăciunile mele. Şi: Nu vă împovăraţi cu nicio grijă. 
Ci întru toate, prin închinăciune şi prin rugă cu mulţumire, cererile 

voastre să fie arătate lui Dumnezeu”. Şi: Iar la miezul nopţii, Pavel 
şi Sila, rugându-se, lăudau pe Dumnezeu în cântări, iar cei ce erau 
în temniţă îi ascultau”. Şi: Fiţi treji, privegheaţi. Potrivnicul vostru, 
diavolul, umblă, răcnind ca un leu, căutând pe cine să înghită”. 

11. Despre iubirea de străini Domnul a zis: Cine vă primeşte pe 
voi, pe Mine mă primeşte. Şi cine va da unuia dintre aceştia mai 
neînsemnaţi un pahar cu apă rece va primi plata lui’. Şi: Veniţi 
binecuvântaţii Tatălui Meu, moşteniţi împărăţia care a fost gătită 
vouă de la începutul lumii’. Şi: Când faci prânz sau cină, nu chema 
pe prietenii tăi, nici pe fraţii tăi, nici pe rudele tale, nici vecinii 
bogaţi, ci cheamă pe săraci, pe neputincioşi, pe şchiopi, pe orbi, şi 
vei fi fericit’. Şi: Cel ce are două haine să dea celui ce nu are şi cel 
ce are bucate să facă asemenea”. Mai fericit este a da decât a lua”. 
Şi Apostolul: Nu uitaţi iubirea de străini, cu asemenea jertfe, 
mulţumiţi lui Dumnezeu”. Şi: Dacă împarte altora, să împartă cu 
firească nevinovăție; dacă miluieşte, să miluiască cu voie bună!0 
Cel ce seamănă cu zgârcenie, cu zgârcenie va şi secera, iar cel ce 
seamănă cu dărnicie, cu dărnicie va şi secera. Fiecare să dea ce 
socoteşte cu inima sa, nu cu părere de rău sau cu silă, căci 
Dumnezeu îl iubeşte pe cel care dă cu bună voie”. Şi: Pentru că 
dacă este bunăvoință, bine primit este darul, după cât are cineva, 
nu după cât nu are’. Şi: N-am voit să fac nimic fără de 
încuviințarea ta, ca fapta ta cea bună să nu fie ca de silă, ci de 
bunăvoie”. 

12. Iar despre ascultare, a zis Domnul: M-am coborât din cer, 
nu ca să fac voia Mea, ci voia Celui ce M-a trimis pe Mine”. Şi: Cel 
ce iubeşte pe tată ori pe mamă mai mult decât pe Mine nu este 
vrednic de Mine”. Şi: Dacă păziţi poruncile Mele, veţi rămâne întru 

iubirea Mea după cum şi Eu am păzit poruncile Tatălui Meu şi 
rămân întru iubirea Lui’. Dacă vine cineva la Mine şi nu urăşte pe 
tatăl său şi pe mamă şi pe femeie şi pe copii şi pe fraţi şi pe surori, 
chiar şi sufletul său însuşi, nu poate să fie ucenicul Meu”. Şi a zis 
Domnul către Petru şi Andrei şi Iacob şi loan, Matei şi Filip: Veniţi 
după Mine! Iar aceştia, îndată au lăsat toate şi au urmat Lui”. Un 
altul dintre ucenici I-a zis: Doamne, lasă-mă să merg mai întâi să-l 
îngrop pe tatăl meu. lisus, însă, i-a zis: Lasă morţii să-şi îngroape 
pe morţii lor. Tu vino după Mine”. 

Şi Apostolul: Căci dacă vestesc Evanghelia, nu-mi este laudă, 
pentru că stă asupra mea datoria. Căci, vai mie dacă nu voi 
binevesti!0 Şi: Gândul acesta să fie în voi, care era şi în Hristos 
lisus, Care Dumnezeu fiind în chip n-a socotit o ştirbire a fi El 
întocmai cu Dumnezeu. Ci S-a deşertat pe Sine, chip de rob luând’ 
şi celelalte. 

Şi: Tu, însă, Mi-ai urmat în învăţătură, în purtare, în năzuinţă”. 
Şi toată trufia care se ridică împotriva cunoaşterii lui Dumnezeu, şi 
tot gândul îl robim, spre ascultarea lui Hristos. Şi gata suntem să 
pedepsim toată neascultarea, atunci când supunerea voastră va fi 
deplină. 

13. Despre smerenie, a zis Domnul: Când veţi face toate cele 
poruncite vouă, să ziceţi: Suntem slugi netrebnice”. Căci ceea ce la 
oameni este înalt, urâciune este înaintea lui Dumnezeu”. Şi: Cine 
se va înălța pe sine va fi smerit”. Iar Eu, în mijlocul vostru, sunt ca 
unul ce slujeşte”. Şi: Care va vrea să fie mare între voi, să fie 
slujitor al vostru’. 

Iar Simon Petru, văzând aceasta, a căzut la genunchii lui lisus, 
zicând: leşi de la mine, Doamne, că sunt om păcătos”. 

De asemenea, Sfântul loan Botezătorul a zis fariseilor: Eu vă 

botez cu apă, dar vine Cel ce este mai tare decât mine, Căruia nu 
sunt vrednic să-l dezleg cureaua încălţămintelor”. Şi Domnul, 
dându-ne un exempiu de smerenie, S-a sculat de la Cină, S-a 
dezbrăcat de haine, a luat un ştergar şi S-a încins. După aceea, a 
pus apă în lighean şi a început să spele picioarele ucenicilor, şi să 
le şteargă cu ştergarul cu care era încins’. 

Şi Apostolul: Cu adevărat, eu sunt ultimul dintre toţi Apostolii, 
şi nu sunt vrednic nici să mă numesc apostol, pentru că am 
prigonit Biserica lui Dumnezeu”. Şi: Iisus Hristos a venit în lume ca 
să mântuiască pe cei păcătoşi, dintre care cel dintâi sunt eu’. 

De aceea, vă îndemn, eu cel întemnițat pentru Domnul, să 
umblaţi cu vrednicie, după chemarea cu care aţi fost chemaţi. Să 
trăiţi în smerenie, blândeţe şi răbdare”. Şi: Nu cel ce se laudă 
singur este dovedit bun, ci acela pe care Domnul îl laudă”. Dacă, 
într-adevăr, aş fi căutat să plac oamenilor, n-aş fi fost slujitorul lui 
Hristos. 

14. Despre neţinerea de minte a răului, a zis Domnul: lubiţi pe 
vrăjmaşii voştri, binecuvântaţi pe cei ce vă blestemă, faceţi bine 
celor ce vă urăsc şi rugaţi-vă pentru cei ce vă vatămă şi vă 
prigonesc. Cui te loveşte peste obrazul drept, întoarce-i şi pe 
celălalt. -Celui ce voieşte să se judece cu tine şi să-ţi ia haina, lasă- 
i şi cămaşa”, şi celelalte. Şi: Părinte, iartă-le lor, că nu ştiu ce fac’! 
Dar şi urechea tăiată în timpul trădării a luat-o şi a vindecat-o”. Şi 
Apostolul: Ocărâţi fiind, binecuvântămO. Să vă rugaţi pentru cei 
care vă urăsc, să cereţi binecuvântarea lui Dumnezeu pentru 
aceştia şi să nu-i blestemaţi. Şi: Dacă se poate, pe cât stă în 
puterea voastră, trăiţi în pace cu toţi oamenii. Nu vă răzbunaţi 
singuri, iubiţilor, ci lăsaţi loc mâniei lui Dumnezeu”. De asemenea: 
Domnul care, ocărât fiind, nu răspundea cu ocară; suferind nu 
ameninţa... °. 

Acestea despre temele de mai sus. 

Iar cel care nu crede făcătorilor de minuni, părinţilor noştri, 
sau nu le primeşte cele spuse şi săvârşite de aceştia este 
necredincios mai curând lui Hristos decât Apostolilor sau acestora. 
Că Domnul cu tină a deschis ochii orbului, demoni a scos din 
oameni, morţi a înviat, apă în vin a prefăcut, din cinci pâini a 
săturat pe cei cinci mii şi a lucrat nenumărate şi negrăite şi 
necuprinse cu mintea minuni, pe care lumea nu le poate cuprinde. 
Iar umbrele şi poalele veşmintelor lor vindecau toată boala şi toată 
neputinţa în popor, precum Hristos, adevăratul nostru Dumnezeu, 
a zis: Cel ce crede în Mine va face şi el lucrările pe care le fac Eu 
şi mai mari decât acestea va face”. Căci acolo unde Dumnezeu, cel 
mai presus de fire, binevoieşte să sălăşluiască, şi lucruri mai 
presus de fire se lucrează. Şi de ce trebuie să spun multe? Toată 
Sfânta Scriptură, şi Vechiul şi Noul Testament, oferă ca dintr-un 
izvor, ape dătătoare de dumnezeire, de viaţă şi de mireasmă, în 
fiecare zi. Mai ales cele care se referă la iubire, care sunt 
nenumărate şi pe care fericiţii asceţi le-au cunoscut practic şi 
teoretic, şi conform cu acestea au pus în lucru cu multă acrivie 
Cuvântul lui Dumnezeu, ca să zidească deasupra Acestuia temelie 
dumnezeiască, prin piatra cea din capul unghiului, Domnul nostru 
lisus Hristos”. Toate acestea le va afla cel care râvneşte acest „rai” 
binecuvântat, adică toate câte pot contribui la îndreptarea 
sufletului, de dragul căruia s-au spus acestea şi s-a împlinit 
întreaga Taină a iubirii lui Dumnezeu, ca să-l scoată din prăpastia 
păcatului şi să-l îndrepte din nou spre Dumnezeu, spre chip şi 
asemănare”, după Cuvântul Sfintei Scripturi. Deci, ceea ce trebuie 
să facem noi, este să vărsăm lacrimi cu sufletul îndurerat şi să ne 
tânguim cu suspinuri amare pentru lenevirea şi nepăsarea noastră, 
şi să ne smerim mai mult pe noi înşine. Pentru că mare este folosul 
care vine din aceasta, aşa cum ne-a arătat lămurit Domnul din 
parabola vameşului şi a fariseului în Sfânta Evanghelie”. Să nu 
luăm în bătaie de joc din pricina invidiei, a împietririi şi a 
necioplirii sufletului nostru virtuțile oamenilor sfinţi, căci aceasta 
are ca urmare pieirea sufletelor noastre. Pentru că aceştia sunt, 
într-adevăr, Părinţii noştri pururea pomeniţi, care s-au nevoit 
continuu, silindu-şi firea omenească de dragul Impărâăţiei 
Cerurilor, aşa cum a zis Domnul şi au biruit într-un mod minunat, 

datorită luptei lor celei mari”. 

Deci, veniţi toţi, fraţilor, să luăm parte cu bucurie la această 
hrană dumnezeiască de aici, folositoare sufletului, arătându-ne cu 
desăvârşire nepăsători la batjocura şi la ocările oamenilor, şi 
dispreţuind flecărelile lor. Şi, ca ucenici ai lui Hristos”, ai Celui 
blând şi smerit cu inima, dar şi ai pescarilor neînvăţaţi, ai Sfinţilor 
Apostoli, să păşim pe calea cea strâmtă, aspră şi istovitoare”, cu 
pocăință, cu ispăşirea păcatelor noastre, cu cuget smerit, urmând 
poruncile Domnului. Şi să ajungem la viaţa desăvârşită, 
netulburată şi nesfârşită, de unde a pierit toată durerea, 
întristarea şi suspinul”. Acolo unde toţi locuitorii ei se desfată şi se 
aud cântări de bucurie nevinovată”. „într-o unire” cu Domnul 
nostru lisus Hristos, Căruia I se cuvine toată slava, cinstea şi 
închinăciunea, împreună cu Cel fără de început al Lui Părinte, şi 
cu de-viaţă-făcătorului Lui Duh, acum şi pururea şi în veci 
nesfârşiţi. Amin. 

NOTE BIOGRAFICE" 


1. Avva Agaton a trăit foarte probabil în a doua jumătate a 
secolului al IV-lea şi începutul secolului al V-lea. Anul 380 este 
avansat ca dată a venirii sale în Schit, înscriindu-se în a treia 
generaţie de vieţuitori. A vieţuit în preajma Avvei Pimen şi a Avvei 
Macarie Egipteanul, care-l preţuia mult pentru discernământul 
său. În jurul anului 390, când Sfântul Arsenie a venit în pustie, 
Avva Agaton era deja înconjurat de ucenici, dintre care cei mai 
cunoscuţi sunt doi: Alexandru şi Zoilo. Pe aceştia îi întâlnim şi ca 
ucenici ai Sfântului Arsenie, probabil după adormirea Avvei 
Agaton. Este prăznuit pe 8 ianuarie. Din apoftegmele care-i sunt 
atribuite (treizeci), aflăm că avea multe virtuţi, se deosebea însă, 
în special, prin dragoste desăvârşită şi discernământ. Este cel care 
a ajuns în măsură să spună: Am vrut să găsesc un lepros, să-i iau 
eu trupul leprosului, dându-i robusteţea mea. Unii care auziseră că 
are un mare discernământ, au vrut să-l încerce şi i-au zis: Tu eşti 
Agaton? Auzim că eşti desfrânat şi mândru. Da, este adevărat, le-a 
răspuns acela. L-au întrebat din nou: Tu eşti Agaton, flecăreţul şi 
bârfitorul? Şi el le-a răspuns: Eu sunt. L-au întrebat a treia oară: 
Tu eşti Agaton, ereticul? Şi sfântul a zis: Nu sunt eretic. După 
aceea, l-au rugat să le spună de ce a primit primele ocări şi pe 
ultima n-a primit-o. Şi le-a răspuns: Pe acelea le-am primit, pentru 
că sunt folositoare sufletului meu, în timp ce erezia este ruptura de 
Dumnezeu, de aceea n-am primit-o. Prăznuirea lui se face pe 8 
ianuarie. 

2. Avva Ahila. A fost un pustnic la Schitul Egiptului, în a treia 
generaţie şi a lăsat amintirea unui mare ascet. Avva Vitimie şi 
Avva Ammoi i-au fost ucenici. L-a povăţuit şi pe Avva Isaia 
(apoftegma 3 din Patericul alfabetic). Aceasta se întâmpla probabil 
în jurul anului 420. Sub numele lui s-au păstrat 6 apoftegme. 
Pomenirea lui se face pe 17 ianuarie. 

3. Avva Aio o apoftegmă în Patericul alfabetic. 

4. Avva Alonie. Face parte din a doua generaţie de monahi, dar 
încă mai trăia pe la anul 400 din moment ce este amintit de Avva 
Pimen (Apoft. 42 şi 56). S-au păstrat 4 apoftegme de la el. 
Prăznuirea lui se face pe 4 iunie. 


0 Notele biografice ale părinţilor patericului sunt preluate în mare 
parte din ediţia grecească, în traducerea Părintelui Victor Manolache. Tot 
de V.M. sunt traduse şi notele de subsol preluate din ET. 

5. Avva Ammoi. A vieţuit la Chilii împreună cu Avva Vitimie, cu 
care a ucenicit şi la Avva Ahila. A făcut parte din generaţia a treia 
de monahi, fiind apropiat de vârstă cu Avva Pimen. S-au păstrat 5 
apoftegme de la el. 

6. Avva Ammonă. A fost ucenic al Cuviosului Antonie cel Mare a 
făcut, deci, parte din prima generaţie de monahi şi urmaş al lui la 
conducerea comunităţii monahale de la Pispir. Inainte de a merge 
la Cuviosul Antonie a stat paisprezece ani în Schit, contemporan 
cu Macarie, Pamvo şi alţii, luptându-se cu patima mâniei. A biruit 
patima într-o măsură desăvârşită, ajungând să-i fie foarte greu să 
vadă păcatul la cel care păcătuia şi să dea canon, atunci când 
ajunsese deja episcop. A fost hirotonit episcop pentru marile sale 
virtuţi de către Atanasie cel Mare, la anul 362. Este posibil ca spre 
sfârşitul vieţii să se fi retras iarăşi la Schit. Este pomenit de Pimen 
(apoftegmele 2, 53 şi 98). A adormit în Domnul în jurul anului 400. 
După alţii ar fi adormit înainte de 388, când a sosit Paladie în 
Egipt, din moment ce acesta nu-l pomeneşte în Lavsaicon. 
Pomenirea lui se face pe 26 ianuarie. S-au păstrat de la el 11 
apoftegme în Patericul alfabetic. De asemenea, au mai rămas 
câteva epistole şi scrieri duhovniceşti şi chiar o tâlcuire la 
Evanghelia după Ioan. 

7. Avva Ammun, începătorul vieţii monahale de pe muntele 
Nitria. S-a născut în jurul anului 290 şi se trăgea dintr-o familie 
mare şi bogată. Orfan de tată, silit de unchiul lui să se 
căsătorească la vârsta de douăzeci şi doi de ani, şi-a petrecut 
noaptea nunţii străduindu-se s-o convingă pe soţie să se dedice 
împreună lui Dumnezeu şi să trăiască o viaţă în feciorie. Aceasta a 
consimţit, luând hotărârea să trăiască în aceeaşi casă precum 
fraţii. Au făcut aceasta timp de optsprezece ani, până când soţia 
lui a ajuns să recunoască desăvârşirea vieţii mănăstireşti. Atunci, 
Ammun a plecat spre muntele Nitriei, în timp ce aceasta a chemat 
slujnicele să trăiască o viaţă în feciorie, şi şi-a transformat casa în 
mănăstire. Conform unui izvor istoric, Ammun este primul călugăr 
care şi-a aşezat chilie în Nitria. Se socoteşte că aceasta s-a 
întâmplat în jurul anului 330. S-a nevoit acolo aproape douăzeci şi 
doi de ani. La scurt timp, în jurul lui s-au adunat mulţi oameni care 
cereau să ducă viaţă de mănăstire, între care a fost şi Avva Pamvo. 
Astfel, a luat naştere centrul monahal al Nitriei, unde pentru prima 
dată comunitatea monastică s-a adaptat modelului de enorie, 
având preoţi proprii. Multe minuni s-au întâmplat în viaţa Avvei 
Ammun. A fost cunoscut şi apropiat Cuviosului Antonie cel Mare, 
împreună cu care a înfiinţat obştea monahală de la Chilii, pe la 
338. Când a murit, Sfântul Antonie cel Mare a văzut sufletul lui 
ridicat la ceruri de îngeri. Muntele unde a locuit Antonie şi 

Muntele Nitriei, unde a adormit Ammun, se aflau la o distanţă de 
douăzeci şi trei de zile. Prăznuirea lui se face pe 4 octombrie. S-au 
păstrat de la el 2 apoftegme. 

8. Avva Ammun din Raith. Despre acesta nu cunoaştem decât 
că s-a călugărit la mănăstirea Raith, care se află pe ţărmul de sud- 
vest al Peninsulei Sinai, unde erau cele douăsprezece izvoare şi cei 
şaptezeci de arbori de finic (Ieşire 15, 17). L-a vizitat pe Avva 
Sisoie cel Mare la Klisma de două ori. Vizitele acestea s-au 
întâmplat după 429, anul stabilirii Avvei Sisoe la Klisma. Acesta 
este motivul pentru care este disociat de Avva Ammon, 
întemeietorul Nitriei, care a murit înainte de 356. 

9. Anastasie Sinaitul. A trăit în jurul anului 600. Filosof şi 
teolog aspru, călugăr la mănăstirea Sinai, a coborât În cetăţile 
Egiptului ca să înfrunte monofizitismul. 

10. Avva Andrei o apoftegmă în Patericul alfabetic. 

11. Avva Antonie cel Mare. Cuviosul Antonie cel Mare este cel 
mai cunoscut dintre părinţii Patericului. Acest lucru se datorează 
mai multor factori, dar în primul rând rolului pe care l-a jucat ca 
întemeietor al  monahismului  anahoretic şi staturii sale 
duhovniceşti care l-au impus de timpuriu în memoria Bisericii la 
loc de mare cinste. Astfel, beneficiază de o biografie consistentă 
scrisă de Sfântul Atanasie cel Mare, între anii 357-359, la puţin 
timp după trecerea sa la Domnul (356), (vezi traducerea 
românească: Sfântul Atanasie cel Mare, viaţa cuviosului părintelui 
nostru Antonie, LXV. Traducere, introducere şi note de Pr. Prof. 
Dumitru Stăniloae, în PSB 16, EIBMO, Bucureşti, 1988). Cu el se 
deschide şi colecţia alfabetică a Patericului egiptean. Cu una sau 
mai multe din apoftegmele lui se deschid şi toate capitolele 
colecţiei tematice, cu o singură excepţie (Tema XIII). S-a născut în 
anul 251, în satul Coma din Egiptul de Sus, ca fiu al unor ţărani 
creştini înstăriți. S-a retras în singurătate la vârsta de 20 de ani, 
după moartea părinţilor. Cuvântul Mântuitorului: Dacă voieşti să 
fii desăvârşit, du-te, vinde averea ta, dă-o săracilor şi vei avea 
comoară în cer; după aceea, vino şi urmează-Mi (Matei 19, 21), 
auzit în biserică, a reprezentat chemarea care l-a determinat să 
împartă avuţiile săracilor, să încredinţeze pe sora sa unei 
comunităţi de fecioare şi să se retragă undeva în apropiere, la 
marginea satului, într-o colibă, sub ascultarea unui alt ascet din 
regiune, mai vârstnic şi mai experimentat, iar apoi într-un 
mormânt idolesc părăsit. În jurul vârstei de treizeci şi cinci de ani 
pleacă în pustia adâncă, aşezându-se în locul numit Pispir, pe 
malul drept al Nilului, unde trăieşte ca pustnic până în 356. În 
această perioadă se adună în jurul lui un număr mare de ucenici 
(se spune că numărul lor a ajuns la 6.000), cu care Cuviosul 

Antonie întemeiază un mare centru monahal, la Faium. După 
terminarea persecuțiilor, Cuviosul Antonie se retrage în Muntele 
Kolzim, în pustie, la vest de Marea Roşie, unde se găseşte astăzi 
mănăstirea care-i poartă numele. Aici era căutat continuu de mulţi 
monahi dar şi de mireni. Adesea cobora el însuşi la Pispir, dar şi în 
alte centre monahale, pentru a veni în întâmpinarea celor care 
voiau să-l vadă şi să-i ceară cuvânt. De câteva ori, atunci când 
situaţia Bisericii a cerut-o, a venit în Alexandria. Prima dată a 
coborât în vremea persecuției din 311, expunându-şi viaţa sa 
pericolului muceniciei pentru a încuraja pe creştinii aflaţi sub 
persecuție Împăratului roman Maximin. A doua oară, a mers în 
355, când arianismul părea să triumfe, pentru a sta alături de 
ucenicul şi prietenul său, Sfântul Atanasie cel Mare. Un an mai 
târziu a murit, la vârsta de 105 ani. Este pomenit de Biserică în 
ziua de 17 ianuarie. De la Cuviosul Antonie s-au păstrat scrisori 
adresate de acesta unor obşti monahale aflate sub îndrumarea sa, 
cum erau cele din Arsinoe, Pispir sau Nitria. Corespondenţa lui s-a 
păstrat în două colecţii: o colecţie de şapte scrisori, a căror 
autenticitate nu este pusă la îndoială de nimeni, şi o a doua 
colecţie, de douăzeci de scrisori, păstrate integral numai în arabă 
şi parţial în siriacă, greacă şi georgiană, a căror autenticitate este 
contestată. Apoftegmele Cuviosului Antonie cel Mare s-au păstrat 
în mai multe colecţii: 38 în Patericul egiptean alfabetic (limba 
greacă); 49 în limba siriacă; 40 în limba arabă, într-o colecţie de 
provenienţă coptă. La acestea se mai adaugă câteva apoftegme 
culese de Paladie. 

12. Avva Anuv. Este vorba despre fratele cel mai mare al lui 
Avva Pimen. Pomenirea lui se prăznuieşte la 6 iunie. A vieţuit la 
Schit, unde s-a aşezat pe la 370, împreună cu fraţii săi, sub 
îndrumarea lui Avva Pimen. După distrugerea Schitului la 407, toţi 
fraţii s-au mutat lângă Terenuthis, pe malul Nilului, punând bazele 
unei obşti. 

13. Avva Apfie. Pustnic egiptean şi episcop al Oxirinhului între 
anii 390-400. Singura mărturie certă în biografia lui este o 
convorbire cu arhiepiscopul Teofil al Alexandriei. Atunci el era 
deja bătrân, un pustnic recunoscut. Trei ani mai târziu a fost 
hirotonit episcop de Teofil. A murit bătrân în al doilea deceniu al 
sec. al V-lea. În primii lui ani a trăit în ascultare împreună cu 
câţiva oameni credincioşi aleşi, adică într-o obşte monahală. Mai 
târziu, după moartea acelora, a ales viaţa pustnicească. De altfel, 
este probabil că a trăit din nou într-o ceată de pustnici. 
Suplimentar avem informaţia dintr-un alt izvor că Apfie a fost uns 
călugăr de Avva Antonie de la Schit şi a locuit în pustie 54 de ani. 
Era om simplu şi aspru, nu trăia împreună cu oamenii, ci fugea 

mereu de tovărăşia lor. Doar în ziua de Paşte obişnuia să apară în 
cetatea Oxirinh, ca să asculte predica în biserică. Ducea o viaţă 
pustnicească printre animale sălbatice, cu care era prieten. 
Acestea îl îngrijeau, iar iarna se adunau în jurul lui şi se încălzea 
cu suflarea lor. De asemenea, îi aduceau mâncare. Când a fost 
ridicat de Teofil la demnitatea episcopală în Oxirinh, l-au căutat, 
dar n-au putut să-l găsească, pentru că era în pustie. A trăit în mod 
absolut virtutea înstrăinării. De asemenea, avea evlavie autentică, 
voinţă tare şi minte ascuţită. Apărea ca un om obişnuit, dar 
cuvântul lui era al unui om înţelept. Spre sfârşitul anilor vieţii lui, 
cu toate că devenise episcop împotriva voinţei lui, a arătat o 
înţelepciune şi o râvnă pastorală ieşită din comun şi a fost un 
episcop activ. Nu locuia în cetate, ci în chilia lui pustnicească. 
Doar sâmbetele şi duminicile venea în cetate. Sosea sâmbătă 
dimineaţa, slujea Liturghia, apoi, după-amiază rezolva treburile 
episcopiei. Seara slujea iarăşi. Apoi, duminică dimineaţa slujea 
Dumnezeiasca Liturghie. De fiecare dată când slujea predica 
poporului, noaptea şi-o petrecea în rugăciune şi cântare până la 
ceasul Dumnezeieştii Liturghii. Duminică seara se retrăgea în 
chilia lui pustnicească până sâmbăta următoare. Astfel, a reuşit să 
împace pustia cu îndatoririle de episcop. Oxirinhul era atunci într- 
un mod neobişnuit o mare cetate monastică. Avea 20.000 de 
călugăriţe şi 10.000 de călugări. Apfie se îngrijea în mod special de 
săraci şi năpăstuiţi şi numise un slujitor special pentru această 
lucrare, aşa încât sărăcia aproape că dispăruse din turma sa. Se 
interesa nu doar de victime, ci şi de cei vinovaţi, pentru că 
încălcau Legea lui Dumnezeu şi îşi pierdeau sufletele lor. In 
Biserică a impus o rânduială severă şi de asemenea era foarte 
aspru cu rânduiala la Dumnezeiasca Liturghie. Ca episcop n-a 
dobândit nimic şi a rămas toată viaţa un neagonisitor. (vezi G. 
Florovski, Teme de Istorie Bisericească, Ed. P. Pournara, 
Tesalonic, 1979, pp. 115-152). S-a implicat şi în apărarea dreptei 
credinţe, mergând la Alexandria şi mustrându-l pe arhiepiscopul 
Teofil pentru erezia antropomorfiţilor, în care căzuse. 

14. Avva Apollo de la Chilii - O apoftegmă în Patericul alfabetic. 

15. Avva Apollo de la Ermopolis. Din apoftegmele Patericului 
Mare care se referă la persoana lui (III, 45; V, 9) aflăm că este 
vorba despre un bătrân harismatic, care s-a nevoit în pustiul 
Tebaidei. In Istoria monahilor din Egipt (cap. 8), se vorbeşte 
despre Avva Apollo care a fost părinte duhovnicesc la cinci sute de 
călugări, cunoscut în toată Tebaida. Sfântul Ioan Casian îi acordă 
multe pagini în convorbirile sale duhovniceşti (Convorbirile 2, 13; 
24, 9). În apoftegma VIII, 5 citim că Avva Daniel a mers în Tebaida 
ca să cinstească pomenirea Avvei Apollo. Dumnezeu a făcut lucruri 


PATERICUL MARE 


mari şi minunate prin Avva Apollo. Prăznuirea lui se face pe 25 
ianuarie. 

16. Avva Apollo de la Schit o apoftegmă în Patericul alfabetic. 

17. Avva Ari. S-a nevoit la Chilii, făcând parte din a doua 
generaţie de monahi. Este prăznuit pe 13 decembrie. 

18. Avva Arsenie cel Mare a fost unul dintre demnitarii cei mai 
de seamă ai Împăratului Teodosie, care i-a încredinţat instruirea 
celor doi fii ai săi, viitorii împărați Arcadie şi Honoriu. Educaţia şi 
virtutea sa l-au impus repede în mediul palatelor, astfel încât nu 
numai că-l ştiau toţi şi-l preţuiau în mod deosebit, dar îl şi numeau 
părintele Împăratului. S-a născut la Roma în anul 354, când 
Cuviosul Antonie trecea la Domnul. A părăsit luxul palatelor 
împărăteşti în 394, în urma unei descoperiri lăuntrice, primite de 
la Dumnezeu, despre viaţa pustnicească şi a părăsit lumea şi slava 
ei, retrăgându-se în pustia Schitului, sub îndrumarea Avvei loan 
Kolovós. Viaţa lui de nevoinţă s-a distins printr-o severitate care a 
părut exagerată chiar şi călugărilor schitioţi. Faima lui depăşise 
graniţele Schitului, de aceea veneau oameni de pretutindeni ca să- 
l] vadă. Şederea lui la Schit a durat până în anul 434. Între timp, 
din pricina jefuirii Schitului de către barbari, în anul 407, a plecat 
pentru puţin timp la Kanopo, în Alexandria. În anul 434 a plecat 
din nou, tot din cauza unei noi năvăliri a barbarilor, şi a mers la 
Troe (sau Tryi, astăzi Tura, la 15 km sud-est de Cairo), unde a 
rămas până în anul 444. Barbarii îl alungă încă o dată de acolo şi 
merge „în părţile de jos”, adică în Kanopo din Alexandria. După 
trei ani se întoarce la Troe, unde moare, în jurul anului 449. 
Pomenirea lui se face pe 8 mai. Cuviosul Arsenie cel Mare este 
unul dintre cei mai mari părinţi ai Patericului, simbol al retragerii 
din lume şi al vieţuirii în deplină linişte. De la el s-au păstrat în 
Patericul alfabetic 45 de apoftegme. Patru ucenici ai săi, 
Alexandru, Zoilo, Daniil şi Marcu au devenit foarte cunoscuţi multă 
vreme după trecerea la Domnul a părintelui lor. 

19. Avva Atanasie. Este vorba despre Sfântul Atanasie cel 
Mare, cel mai cunoscut patriarh al Alexandriei, care prin luptele 
lui susţinute împotriva ereziilor a devenit stâlp al Ortodoxiei. S-a 
născut în anul 295 în Alexandria, unde a şi studiat teologia şi 
filosofia. După aceea, pentru puţin timp, a rămas lângă Cuviosul 
Antonie cel Mare în pustie, ducând o viaţă ascetică. La puţină 
vreme, însă, s-a întors în cetate, ca să se dedice slujirii Bisericii. La 
vârsta de treizeci şi trei de ani, a urmat patriarhului Alexandru la 
tronul patriarhal din Alexandria. Pentru lupta lui neînduplecată 
împotriva ereziei lui Arie, a fost exilat de cinci ori şi a rămas 
pentru şaptesprezece ani departe de tronul patriarhal. De multe 
ori în anii exilului se refugia şi se ascundea în mănăstirile 

Egiptului. În anul 366, poporul din Alexandria s-a răsculat, cerând 
întoarcerea ierarhului şi forțând pe Împăratul valens să-l recheme 
din exil. De atunci, a rămas netulburat pe tronul lui, până în anul 
373, când a adormit în Domnul. Opera lui, scrisă de mână, este 
considerată foarte importantă. Pomenirea lui se prăznuieşte la 18 
ianuarie. 

20. Avva Avraam. A vieţuit la Chilii. Ne informează despre el 
Avva Isaac, preotul Chiliilor. Este foarte probabil să fie aceeaşi 
persoană cu cel despre care vorbeşte Sfântul loan Casian în 
convorbirile sale duhovniceşti, pe care l-a vizitat în jurul anului 
400 şi despre care spune că avea dreaptă măsură în toate 
(Convorbirile 15; 24). In Pateric mai sunt pomeniţi încă trei 
Bătrâni cu numele de Avraam: un ucenic al Avvei Sisoe, un ucenic 
al Avvei Agaton şi unul amintit de Avva Teodor Elefteropolitul. 

21. Avva Carion. Este ucenic al Avvei Macarie cel Mare şi tatăl 
după trup şi părinte duhovnicesc al Avvei Zaharia, împreună cu 
care a venit la Schit pe la anul 380. L-a crescut pe fiul său în 
pustie. Este cunoscut episodul intrării copilului Zaharia într-un lac 
de pucioasă care l-a desfigurat, ca răspuns la protestul monahilor 
că este ţinut un copil în mănăstire. Este pomenit pe 5 decembrie. 
S-au păstrat Apoftegme. 

22. Avva Casian. S-a născut în anul 363, în Dobrogea de astăzi. 
Este cunoscut pentru peregrinările lui la marile mănăstiri din 
Palestina şi Egipt. După o vreme petrecută în Palestina, a plecat în 
pustia din Egipt pe la 380 şi s-a aşezat la Schit cu gândul de a 
rămâne acolo. În anul 400 este silit să părăsească Schitul de 
împrejurări nefavorabile. Merge la Constantinopol, unde este 
hirotonit diacon de Sfântul Ioan Gură de Aur. În anul 404 a ajuns 
la Roma, după ce se implicase în apărarea Sfântului loan Gură de 
Aur. De aici merge în Marsilia de astăzi, unde se va stabili şi va 
pune în scris tot ceea ce strânsese în peregrinările sale la 
mănăstiri şi la marii pustnici. Au rămas de la el mai multe lucrări: 
„Convorbiri duhovniceşti”, „Aşezămintele monahale” şi „Despre 
întruparea Domnului”. Se presupune că multe din apoftegmele ce 
vor intra în Patericul egiptean sunt luate din primele două lucrări. 
Aici va înfiinţa în 415 mănăstirea de călugări Sfântul Victor şi o 
mănăstire pentru călugăriţe. A fost primul organizator al 
monahismului în Apus şi unul din principalii învăţători ai vieţii 
ascetice din Apus. A trecut la Domnul în anul 435. Este pomenit de 
Biserica Ortodoxă pe 29 februarie, iar de Biserica Romano- 
Catolică pe 2 iulie. 

23. Sfântul Chiril, Patriarhul Alexandriei (370- 444), se trăgea 
dintr-o familie renumită din Alexandria şi era nepotul Patriarhului 
Teofil. Se pare că s-a nevoit în tinereţile lui pentru o bucată de 

vreme în Nitria, lângă Avva Isidor, faţă de care avea o evlavie 
adâncă şi care l-a numit şi preot mai târziu. În anul 412, după 
moartea unchiului său, a ocupat tronul episcopal din Alexandria. 
Perioada păstoririi lui a fost caracterizată de lupte puternice 
împotriva vechilor erezii. Chiril a fost pentru nestorianism ceea ce 
a fost Sfântul Atanasie pentru arianism. Însemnată este şi opera 
lui scriitoricească. 

24. Avva Conon. În Limonariul lui loan Moshos (PG 87, cap. III, 
2854 D-2856 AB) se vorbeşte despre preotul Conon de la 
mănăstirea Penthoucla, sau Mănăstirea Botezului, lângă râul 
Iordan. Era de origine din Cilicia şi a venit la călugărie de foarte 
tânăr. A fost hirotonit preot şi pentru că era foarte virtuos i-au dat 
ascultarea să-i boteze pe cei care veneau să se boteze, în cap. XXII 
al aceleiaşi cărţi îl întâlnim în obştea Sfântului Teodosie Egumenul 
într-o nevoinţă aspră, aşa cum se relatează şi în apoftegma IV, 41. 
Ca timp, este localizat în secolul al VI-lea, deoarece slujirea 
botezului la Iordan i-a încredinţat-o arhiepiscopul Petru I al 
Ierusalimului, a cărui perioadă de arhierie a fost între anii 524 şi 
552. În alte izvoare” se vorbeşte despre un Conon care a fost numit 
egumen al Lavrei celei mari, în anul 548, şi s-a luptat împotriva 
origeniştilor. Nu putem spune care dintre cei doi este această 
persoană, mai ales că timpul şi spaţiul sunt apropiate. Cele două 
mănăstiri: Penthoucla, a Sfântului Teodosie şi Marea Lavră a 
Sfântului Sava erau vecine şi comunicau foarte mult între ele. 
Prăznuirea lui se face pe 19 februarie. 

25. Avva Copri. A vieţuit în Schit. 

26. Avva Cronie. A fost ucenic al Avvei Antonie cel Mare. După 
moartea acestuia s-a stabilit în Nitria, unde a fost hirotonit preot. 
În anul 395, când a fost vizitat de autorul „Istoriei Monahilor din 
Egipt” avea 100 de ani. A avut ucenic pe Avva Isaac, preotul de la 
Chilii. Din apoftegmele care pomenesc despre el apare să fi avut 
darul tâlcuirii Dumnezeieştilor Scripturi. S-au păstrat despre el 5 
apoftegme. 

27. Avva Daniel de la Schit a trăit în sec. al VI-lea. A fost 
ieromonah pustnic şi, mai târziu, întâistătătorul obştii monahale de 
la Schit. A suferit peripeţia întreită a înrobirii de către beduini. A 
treia şi ultima oară, în efortul lui de a evada, a lovit cu o piatră pe 
piratul paznic şi l-a ucis. Chiar dacă şi-a mărturisit fapta aceasta 
multor duhovnici iscusiţi, şi nici unul nu l-a tras la răspundere, n-a 
putut însă să se ierte pe sine, şi s-a predat în cele din urmă 

cârmuitorilor Alexandriei. Când eparhul a vorbit cu el, s-a minunat 
de discernământul lui şi l-a slobozit, zicându-i: „Mergi şi te roagă 
pentru mine, Avva”. După aceasta, a revenit la Schit, şi mai târziu, 
s-a mutat într-un loc mai sigur, la Tavoc, din cauza năvălirilor 
tâlharilor, unde a şi murit ca stareţ al mănăstirii întemeiate de el 
însuşi, cinstit şi respectat de toţi pentru virtutea şi harismele lui. 
Din textele care sunt cuprinse în Patericul Mare (VII, 13; VII, 14; 
VIII, 4; VIII, 5 ş.a.) ne putem da seama de larga şi adânca preţuire 
de care se bucura din partea tuturor Lavrelor călugăreşti. La o 
vârstă înaintată, s-a ocupat cu alcătuirea desăvârşită a povestirilor 
lui despre asceţii renumiţi, pe care foarte probabil le-a folosit şi în 
discuţiile lui. Acestea au fost consemnate, după toată 
probabilitatea, după moartea lui de către un ucenic şi constituie o 
colecţie care are o largă răspândire. Ucenicul lui în aceste 
povestiri adaugă suficiente elemente biografice despre Avva (viaţa 
Avvei Daniel Schitiotul, Ed. L. Clugnet, Paris, 1901). 

28. Avva Dioscor. A fost ucenic al Avvei Pamvo şi preot în 
Nitria în jurul anului 390. Ulterior a ajuns episcop în Ermopolis, 
între 394-403. Trei apoftegme. 

29. Avva Dorotei. Provenea probabil din Antiohia şi a trăit la 
mijlocul secolului al VI-lea. A fost ucenic în mănăstirea lui Avva 
Seridie şi în primii ani ai tinereţii a fost îndrumat de două mari 
personalităţi ascetice, Avva Varsanufie şi Avva loan prorocul, care 
exercitau o influenţă hotărâtoare în viaţa de obşte a fraţilor 
mănăstirii, în principal prin intermediul Egumenului Seridie. Mai 
târziu, după moartea Avvei Seridie şi a Avvei loan, întrucât nici 
Avva Varsanufie care era zăvorât nu dădea niciun semn de viaţă, a 
hotărât să-şi împlinească marele lui dor şi a plecat în pustiu. A ales 
un ţinut arid între Gaza şi Maiuma, însă la scurt timp l-au 
descoperit părinţii care la mănăstirea Avvei Seridie se liniştiseră şi 
primiseră mult ajutor lângă el, şi nu înțelegeau să se despartă de 
acesta. Astfel, a fost silit să se supună voinţei lui Dumnezeu şi a 
întemeiat mănăstirea lui între Gaza şi Ascalon, în jurul anului 540. 
Pomenirea lui se face pe 13 august. Vezi Avva Dorotei, Opere 
ascetice, Ed. Etimasia, mănăstirea Sfântului loan Botezătorul, 
Kareia, Atena, 1981. 

30. Avva Dula. A fost ucenicul Avvei visarion. 2 apoftegme. 

31. Avva Efrem Sirul. A trăit între 306 şi 373. S-a nevoit la 
Nisibe, iar după cucerirea de către perşi s-a mutat la Edessa. Mare 
poet şi imnograf al Bisericii. A scris mult şi scrierile sale fiind mult 
apreciate au fost traduse încă din timpul vieţii sale în greacă. Este 
pomenit pe 28 ianuarie. 

32. Avva Elladie. A trăit la Chilii cel puţin douăzeci de ani, 
aparţinând celei de a treia generaţii de monahi. Este pomenit de 

Biserică pe 9 noiembrie. 

33. Avva Epifanie, Episcopul Salaminei din Cipru, s-a născut în 
anul 315, în oraşul Elefteropolis din Palestina. În tinereţe, l-a 
cunoscut şi a ucenicit pe lângă Cuviosul Ilarion cel Mare în 
Palestina. Exemplu şi sfaturile acestuia au contribuit mult la 
apropierea lui de monahism. Ca monah, a vizitat centrele 
monahale din Egipt, unde a cunoscut bărbaţi sfinţi, a căror 
nevoinţă stăruitoare şi viaţă sfântă în Dumnezeu au constituit o 
pildă de urmat. S-a întors în patria lui şi a întemeiat o mănăstire, 
unde a fost egumen aproape treizeci de ani. În anul 376, episcopii 
Ciprului l-au ales episcop de Salamina şi mitropolit al întregii 
insule, în pofida împotrivirii lui. Ca episcop, a arătat o râvnă 
neobosită în apărarea Ortodoxiei împotriva arianismului şi pentru 
întărirea monahismului, înăuntrul şi în afara Ciprului. În ultimii ani 
ai vieţii, a fost atras în lupta pentru alungarea Sfântului loan Gură 
de Aur, dar a sesizat greşeala la timp şi n-a rămas în 
Constantinopol, unde venise pentru Sinodul de la Stejar (403), 
Sinod care l-a condamnat pe Sfântul Ioan. Întorcându-se, a murit 
pe drum. Pomenirea lui se face pe 12 mai. 

34. Avva Evagrie Ponticul. S-a născut în Ivirul Pontului, în jurul 
anului 345. Ucenicia şi-a făcut-o pe lângă părinţii Capadocieni, 
Vasile cel Mare şi Grigorie Teologul. A fost hirotonit diacon la 
Constantinopol de cel din urmă şi a slujit ca arhidiacon. La scurt 
timp, însă, a mers în Palestina şi de acolo în Egipt, unde a şi fost 
tuns călugăr. A rămas doi ani în ţinutul muntos al Nitriei şi, după 
aceea, s-a stabilit în pustiul Chiliilor, unde a şi rămas pentru restul 
vieţii lui. A avut legături cu cei doi sfinţi Macarie, cel din 
Alexandria şi cel din Egipt, lângă care şi-a făcut şi ucenicia. A 
murit în anul 399. Datorită inteligenţei şi culturii lui de excepţie, a 
devenit foarte cunoscut. Opera lui scrisă a fost vastă, dar, pentru 
că provenea din mediul origenist, a fost socotită cât timp a trăit ca 
filo-origenistă. Mai târziu, în anul 553, a fost condamnat de 
Sinodul al V-lea Ecumenic pentru concepţiile lui origeniste. Cu 
toate acestea, influenţa lui asupra contemporanilor, cât şi a 
urmaşilor a fost mare. Principalele lui lucrări s-au salvat (prin 
codicii copiaţi), fie purtând numele lui, fie sub numele altor 
scriitori cunoscuţi. Paladie, care a fost unul dintre ucenicii lui, i-a 
consacrat capitolul 38 al Istoriei lausiace. 

35. Amma Evghenia. 

36. Avva Evloghie preotul. Istoria Monahilor din Egipt spune 
despre el că vedea sufletele celor care se apropiau de Sfânta 
Împărtăşanie şi îi oprea pe cei nevrednici. Este pomenit în 
Sinaxarul Palestinian la 3 februarie. 

37. Avva Evprepie. 

38. Avva Ghelasie. Din textele care amintesc despre el, aflăm 
că a zidit o mănăstire la Nicopolea Palestinei din lucrare 
dumnezeiască şi a organizat-o deplin din ofrandele credincioşilor. 
A fost vrednic de cinstire pentru că s-a împodobit cu multe virtuţi 
şi a ajuns pe culmile nepătimirii. S-a învrednicit şi de darul 
preoţiei. Sfântul Simeon Stâlpnicul îl numeşte „omul lui 
Dumnezeu”. Prăznuirea lui se face pe 31 decembrie. Şase 
apoftegme. 

39. Avva Gheorghe Pustnicul. S-a nevoit în munţii mănăstirii 
Sfântului Teodosie Rusul, la Scopelo, Cilicia. A fost neagonisitor cu 
desăvârşire. La acesta se referă cap. 91 din Limonarul lui loan 
Moshos. 

40. Avva Grigorie Teologul. S-a născut în satul Arianz din 
Nazianzul Capadociei,în anul 329. La început, a studiat în 
Cezareea Capadociei, Cezareea Palestinei, Alexandria şi Atena, 
unde s-a cunoscut cu Marele Vasile. La sfârşitul studiilor, s-a 
întors la Nazianz şi s-a nevoit pentru o perioadă de timp împreună 
cu Sfântul Vasile în Pont. A fost hirotonit preot, împotriva voinţei 
lui de către tatăl său, care era episcopul Nazianzului. A ajuns până 
la tronul patriarhal de Constantinopol, din porunca Împăratului 
Teodosie. Pentru că o parte dintre episcopi ridicau problema 
legalităţii înscăunării lui şi provocau tulburare în sânul Bisericii, 
acesta a recurs la gestul eroic al retragerii, deşi fusese ales de 
întreaga ierarhie a Răsăritului şi câştigase prin virtutea lui poporul 
şi cârmuitorii. Au rămas memorabile cuvintele de dinainte de 
retragere, prin care îi chema pe ierarhi la unire şi îi implora 
înaintea Sfintei Treimi să rezolve paşnic diferenţele dintre ei, 
spunându-le: „Dacă eu sunt cauza discordiei nu sunt mai de cinste 
decât Iona -, aruncaţi-mă în mare, ca să înceteze furtuna”. 
Împăratului, care stăruia ca Grigorie să-şi schimbe părerea, i-a 
cerut ca ultimă dorinţă să-i primească demisia, pentru ca episcopii 
să se împace între ei. Ultimii ani ai vieţii i-a petrecut la Arianz, 
petrecând viaţă ascetică. Ín această perioadă, s-a ocupat, în 
principal, cu scrierea operei lui. A murit în anul 390. Pomenirea lui 
se face pe 25 ianuarie. 

41. Avva lerax. Este pomenit în Lavsaicon (22), alături de Avva 
Pavel cel Simplu, de unde deducem că a vieţuit la Nitria sau la 
chilii, aparţinând primei generaţii de monahi. Au mai fost şi alţi 
monahi cu acest nume, unul la Tebaida şi altul la Schit. 

42. Avva Homai. 

43. Avva Ilarion cel Mare. S-a născut în anul 291. Este 
întemeietorul monahismului palestinian în secolul al IV-lea. S-a 
născut în regiunea Gazei. În anul 305 a fost trimis la şcoală în 
Alexandria, dar el a părăsit şcoala şi a mers la Cuviosul Antonie cel 

Mare, intrând în obştea acestuia. După moartea părinţilor, împarte 
averea moştenită şi pleacă în pustia din apropierea oraşului 
Maium. În jurul anului 320 face o mănăstire, al cărei model se va 
răspândi în Palestina şi Siria. A avut darul izgonirii duhurilor 
necurate. Cu şapte ani înainte de moartea sa (371372) a mers în 
Cipru, unde a trăit în singurătate. Este pomenit pe 21 octombrie. 

44. Avva loan Kilikas, egumenul Raithului. Patru apoftegme 
scurte în Patericul alfabetic. 

45. Avva loan Anahoretul a trăit în prima jumătate a sec. al V- 
lea în Siria, poate sub jurisdicţia Episcopiei Ciprului al cărei 
episcop Teodoret a scris Istoria iubitoare de Dumnezeu, în care 
aminteşte câteva date şi despre fericitul loan. Acesta „a găsit adică 
o bucată de stâncă cu orientare spre nord, expusă grelelor condiţii 
din timpul iernii, şi a început singur o nevoinţă aspră, pe care 
Teodoret o trece cu vederea şi n-o descrie, pentru că oarecum era 
la fel cu cea pe care o aveau pustnicii Talasie şi Iacob. În locul 
acesta pustiu, anahoretul s-a nevoit 25 de ani până în anul în care 
l-a vizitat Teodoret. 

46. Avva loan Colov (Piticul) (340-409): Porecla se datorează 
staturii mici a trupului. Cunoaştem puţine lucruri despre viaţa lui. 
A fost unul dintre cei mai renumiţi Bătrâni ai generaţiei a doua de 
monahi din Schit. La vârsta de 18 ani a mers la Schit şi a făcut 
ucenicie la Avva Ammoi, lângă care a învăţat ascultarea 
desăvârşită şi smerenia. După moartea Bătrânului său, care 
probabil s-a întâmplat în anul 375, vieţuieşte ca pustnic, dar la 
scurt timp se alipesc de el alţi călugări. Este amintit în viaţa lui 
faptul că a devenit preot, fără să transpară clar acest lucru din 
apoftegmele lui. Ceea ce ne arată foarte clar apoftegmele sunt 
puternica personalitate a lui loan şi activitatea lui ca părinte 
duhovnicesc în mediul respectiv. Unul dintre părinţii contemporani 
lui a spus că „loan, prin smerenia lui, are tot Schitul la degetul cel 
mic”. Numărul mare de apoftegme (47) legate de persoana lui 
arată gradul ridicat de notorietate de care se bucura între monahi. 
Pomenirea lui se face pe 9 noiembrie. 

47. Avva loan Gură de Aur. Nu trebuie să ne surprindă deloc 
faptul că îl regăsim pe Sfântul loan Gură de Aur, marele Părinte şi 
învăţător al Bisericii, între părinţii pustiei. Viaţa lui îl îndreptăţeşte 
pe deplin a fi inclus între aceştia. Acesta a trăit ca un pustnic mulţi 
ani, înainte de a ieşi în lume pentru slujirea Bisericii. De altfel, toţi 
marii Părinţi şi învăţători ai Bisericii au trecut printr-o perioadă 
lungă de pustnicie şi asceză înainte de a ieşi în câmpul public al 
luptei pentru apărarea dreptei credinţe sau al slujirii pastorale a 
Bisericii lui Hristos. Alături de Sfântul Ioan Gură de Aur îi regăsim 
între părinţii pustiei pe Sfântul Grigorie Teologul şi pe Sfântul 

Vasile cel Mare. Redactorii Patericului au inclus apoftegme 
provenite de la aceştia. Prezenţa lor în filele Patericului este 
extrem de importantă şi sugestivă pentru sublinierea faptului că 
vieţuirea după Dumnezeu este una singură în pustie şi în lume. 
Chiar dacă darurile sale excepționale, de exeget al 
Dumnezeieştilor Scripturi şi de mare predicator, l-au chemat la 
slujirea pastorală a Bisericii, ca preot şi ca episcop, Sfântul Ioan 
Gură de Aur nu a încetat să trăiască asemenea unui pustnic până 
la sfârşitul vieţii şi mai ales să gândească asemenea unui pustnic. 
S-a născut la Antiohia, în anul 334. Tatăl lui era comandant în 
armată. Antuza, mama sa, era o femeie evlavioasă, care a rămas 
văduvă de foarte tânără şi s-a dedicat creşterii lui loan. Acesta a 
studiat filosofia şi retorica. Încă din timpul când era cu mama lui, 
loan Gură de Aur ducea o viaţă ascetică. După moartea acesteia, a 
părăsit casa părintească şi a vieţuit patru ani împreună cu un 
eremit sirian şi alţi doi ani ca pustnic, într-o peşteră din munţii 
Antiohiei. În timpul acesta, a aprofundat teologia, dar sănătatea l-a 
forţat să se întoarcă în cetate. La porunca Împăratului Arcadie, în 
anul 397, a fost obligat să primească scaunul de arhiepiscop al 
Constantinopolului. La scurt timp însă, din pricina verticalităţii lui, 
a intrat în conflict cu împărăteasa Eudoxia şi apoi a fost dus în exil. 
La început, la Cucuzo, în Armenia şi apoi, printr-o nouă poruncă, a 
fost trimis pe ţărmul de răsărit al Mării Negre. Pe drum, însă, din 
cauza greutăților, a murit la Comana, în Pont, în anul 407. Sfântul 
loan Gură de Aur este considerat drept unul dintre cei mai mari 
părinţi şi scriitori bisericeşti, nu doar datorită volumului lucrărilor 
sale, ci în principal datorită  strălucirii personalității lui 
duhovniceşti în ogorul Bisericii, dar şi în cadrul societăţii 
omeneşti, în general. Pomenirea lui se face pe 13 noiembrie. 

48. Avva loan al Licopolei. In Istoria monahilor din Egipt aflăm 
că în ţinutul Licos al Thebaidei se nevoia Avva loan, om cu 
adevărat sfânt, ale cărui scrieri mărturisesc că avea harisma 
înainte vederii şi a profeţiei. A adormit la 90 de ani, dintre care 
ultimii 40 i-a trăit în peştera de unde nu ieşea niciodată, dar nici 
nu intra nimeni. li binecuvânta printr-o ferestruică pe vizitatori şi 
vorbea cu ei despre problemele lor. Nu primea să fie vizitat de 
femei. Nu făcea vindecări în public şi tămăduia prin rugăciune şi 
prin uleiul pe care-l trimitea bolnavului. A prezis evlaviosului 
Împărat Teodosie câte erau să i se întâmple şi sfârşitul lor. 
Preziceri asemănătoare a făcut şi simplilor vizitatori. A trăit anii 
mulţi ai vieţii lui în nevoinţă aspră, fără pâine şi mâncare gătită. Şi 
la bătrâneţile lui mânca doar fructe şi acestea după apusul 
soarelui. Îl caracteriza smerenia adâncă pe care o recomanda şi 
vizitatorilor lui, spunându-le că este temelia virtuţilor. Şi-a 

prevăzut moartea şi a dat poruncă timp de trei zile ca să nu-l 
viziteze nimeni. A îngenuncheat la rugăciune şi astfel şi-a dat 
sufletul lui Dumnezeu. Este pomenit pe 27 martie. 

49. Avva loan Persul. A trăit în a doua jumătate a secolului al 
VI-lea, în Arabia Egiptului. S-a bucurat de mare preţuire, datorită 
virtuţii lui, aşa cum o arată şi întâmplarea care s-a păstrat în 
Limonariul lui loan Moshos. Papa Grigorie cel Mare, Dialogul (540- 
607), când l-a văzut de departe pe Avva loan Persul pe drumul 
Romei, unde venise să se închine la mormintele Apostolilor Petru 
şi Pavel, s-a grăbit să bată primul metanie şi nu s-a ridicat decât 
după ce s-a ridicat Avva loan (vezi Limonariul lui loan Moshos, PG 
87, 3, cap. 151, 3015-16 D şi 3017 A). 

50. Avva Iosif din Panefo. Este unul din marii bătrâni din 
generaţia a doua de monahi. Sfântul loan Casian consemnează 
două convorbiri cu el (16 şi 17), despre prietenie şi despre 
împlinirea făgăduinţelor. A fost foarte învăţat. A fost căutat pentru 
evlavia sa de Avva Pimen şi de alţi părinţi de la Schit. Sub numele 
lui sunt păstrate 11 apoftegme în Patericul alfabetic. 

51. Avva Isaac, preotul de la Chilii. A fost ucenic al Avvei 
Cronie şi al Avvei Teodor din Ferme. Sfântul loan Casian are două 
convorbiri duhovniceşti cu el despre rugăciune (9 şi 10). A fost 
exilat împreună cu ceilalţi monahi origenişti, la anul 400. A scăpat 
cu viaţă din invazia de la 407 şi a trăit până spre anul 420. 

52. Avva Isaia (de la Schit). A trăit în secolul al IV-lea şi s-a 
nevoit la Schit. A fost contemporan cu Avva Macarie cel Mare. În 
apoftegma I, 33, el se prezenta ca biograf al Avvei Macarie. 
Probabil că este cel amintit de Paladie (Istoria lausiacă, cap. 14. 
Vezi şi Macarie 27; Pamvo 11) împreună cu fratele său Paisie. 
Copii dintr-o familie bogată, după moartea tatălui lor, aceştia au 
împărţit moştenirea ce li se cuvenea şi s-au hotărât să urmeze 
viaţa monahală, dar fiecare într-un mod diferit. Paisie a construit 
din banii lui o mănăstire, şi cu puţinii fraţi care au rămas cu ela 
destinat-o şi ca adăpost pentru trecători, bolnavi, bătrâni şi săraci. 
Isaia a împărţit ceea ce i se cuvenea aşezămintelor monahale, 
bisericilor şi închisorilor, a învăţat un meşteşug neînsemnat, ca să- 
şi câştige pâinea, şi s-a dedicat ascezei şi rugăciunii. Ei sunt cei 
pentru care s-a creat sfadă între fraţi. După moartea lor, aceştia se 
întrebau care vieţuire a fost mai bună, a unuia sau a celuilalt şi au 
cerut părerea Avvei Pamvo. Acesta le-a zis: Amândoi sunt 
desăvârşiţi înaintea Domnului. Unul a făcut lucrarea lui Avraam, 
iar celălalt lucrarea lui Ilie. Primul volum al Filocaliei cuprinde un 
scurt cuvânt al Avvei Isaia: Douăzeci şi şapte de capitole despre 
paza minţii. 

53. Avva Isidor de la Schit: Sub acest nume sunt cunoscuţi şi 

alţi nevoitori. Aici este vorba despre Isidor, preotul Schitului 
(secolul al IV-lea), înainte ca această slujire să fie preluată de 
Pafnutie. Casian, care a trăit la Schit şi era din obştea lui Pafnutie, 
succesorul lui Isidor, subliniază harisma deosebită pe care o avea 
acesta, aceea de a alunga demonii şi faptul că-şi îndeplinea cu 
mult succes rolul de avvă şi preot. Paladie ne relatează că Avva 
Isidor l-a vindecat pe Avva Moise Etiopianul, care la începutul 
vieţii lui călugăreşti era asaltat foarte tare de ispita desfrânării. De 
aceea s-a şi refugiat la acesta (vezi Istoria Lausiacă, cap. 19). Se 
crede că a murit înainte de anul 399. 

54. Avva Isidor Pilusiotul. A fost unul din marii părinţii din 
generaţia a treia de monahi. În sinaxar se spune că era rudenie cu 
Teofil şi Chiril, arhiepiscopii Alexandriei. S-au păstrat de la el două 
mii de scrisori cu conţinut duhovnicesc către episcopi, preoţi, 
monahi şi mireni. A trecut la Domnul în jurul anului 435, la 
mănăstirea sa din Pilusion. Este pomenit între sfinţi pe 4 februarie. 

55. Avva Longhin. A fost egumen al monahilor din Enat. A venit 
aici din Palestina, de la mănăstirea Fericitului leronim. S-a săvârşit 
la anul 460. 

56. Avva Lot. Avva Agaton (1) şi Avva Iosif din Panefo (6 şi 7) 
vorbesc de el. Este pomenit pe 22 octombrie. 

57. Avva Luchie. Este întemeietorul mănăstirii din Enat, la 
nouă mile spre vest de Alexandria. Sub stăreţia lui, centrul 
monahal de la Enat a ajuns una dintre cele mai cunoscute din 
secolele IV-VII. 

58. Avva Macarie cel Mare sau Egipteanul (300- 390): Izvoarele 
vorbesc despre doi Macarie contemporani, Macarie Alexandrinul şi 
Macarie Egipteanul, şi nu este posibil să separăm faptele unuia de 
ale celuilalt. Macarie cel Mare, Egipteanul, este întemeietorul 
Schitului. S-a născut în jurul anului 300. Originea lui lumească era 
umilă: cămilar care se ocupa cu transportul salpetrului. În anul 
330 se retrage într-o chilie, la marginea unui sat din Delta Nilului. 
Refuzând să devină preot, merge în alt sat şi acolo suferă o mare 
ruşine. La scurt timp, se descoperă nevinovăția lui şi ocările 
oamenilor se transformă în prilej de cinstire. Pentru a evita lauda 
omenească părăseşte zona locuită şi ia drumul pustiului adânc. 
Intre anii 330 şi 340 este vizitat o dată, sau probabil de două ori, 
de Cuviosul Antonie cel Mare, la sfatul căruia se hirotoneşte preot 
în 345 pentru monahii din Schit. Este amintit, deja, ca preot 
duhovnic al părinţilor adunaţi în jurul lui. Între anii 373 şi 375, 
Macarie Egipteanul este exilat împreună cu Macarie Alexandrinul, 
de către episcopul arian Lucian al Alexandriei, într-o insulă din 
Deltă, unde îi converteşte pe locuitori. Întorcându-se la Schit, 
faima lui se măreşte şi mai mult, iar ucenicii încep să se 

înmulțească. Paladie aminteşte că s-a învrednicit devreme de un 
aşa mare discernământ, încât era numit „copilul bătrân”. După 
aceea, a primit harisma vindecărilor, a stăpânirii împotriva 
duhurilor necurate şi a cunoaşterii inimilor. Adică ştia despre 
închipuirile pe care demonul le semăna în inimile fraţilor. Multe 
povestiri s-au spus despre Sfântul Macarie. Dintre acestea amintim 
două: Prima se referă la perioada de dinaintea plecării la Schit: 
dacă vreun frate venea la el cu teamă, ca la un bărbat mare şi 
sfânt, nu-i grăia nimic. Dar dacă cineva dintre fraţi îi vorbea, ca şi 
cum nu l-ar fi socotit cineva, spunându-i, de exemplu: Avva când 
erai cămilar şi obişnuiai să furi salpetru şi să-l vinzi, nu te bătea 
paznicul?, cu acela vorbea cu multă bucurie despre orice. A doua 
povestire aminteşte despre o dorinţă de-a lui pe când se afla la 
Schit şi care-l lupta de cinci ani, anume să înainteze mai adânc în 
pustiu, ca să găsească nevoitori mai bătrâni decât el. Credea în 
existenţa acestora şi realitatea i-a dat dreptate. El Însuşi povestea 
că a găsit o oază cu un lac şi o insuliţă şi în ea doi bărbaţi goi, 
vârstnici, care se găseau acolo de 40 de ani. Aceştia i-au spus că 
dacă un om nu se leapădă de toate lucrurile lumii, nu poate să fie 
călugăr. Şi când Macarie le-a spus că-i este imposibil şi că n-ar 
putea să facă ceea ce fac ei, aceia i-au răspuns: Chiar dacă nu poţi 
să faci ceea ce facem noi, stai în chilia ta şi plângi păcatele tale. 
De aceea, obişnuia să spună: Incă n-am devenit călugăr, dar am 
văzut călugări. lertaţi-mă, fraţii mei! Sub numele său ni s-au 
păstrat apoftegme (41 în Patericul egiptean), epistole, lucrări şi 
omilii. Cea mai cunoscută lucrare sunt Omiliile duhovniceşti. 
Pomenirea lui se face pe 19 ianuarie. 

59. Avva Macarie Alexandrinul (293-393), numit şi „orăşeanul” 
(omul din cetate), s-a botezat la vârsta de 40 de ani. A fost 
ucenicul Cuviosului Antonie cel Mare şi contemporan cu Macarie 
Egipteanul. Deci, a făcut parte din prima generaţie de mari asceţi. 
Cât timp a fost în Alexandria, s-a îndeletnicit cu meseria de 
cofetar. Convertirea lui, însă, a fost atât de hotărâtă, încât era 
dispus la orice nevoinţă aspră şi-i depăşea pe mulţi. A fost numit 
preot al Chiliilor şi mai târziu „arhimandrit” al Nitriei. Sozomen 
aminteşte că a fost hirotonit preot mai târziu decât omonimul său. 
În anul 373 a fost exilat împreună cu Macarie Egipteanul de către 
episcopul arian Lucian al Alexandriei, într-o insulă din Deltă, unde 
a rămas doi ani. Când fata preotului idolatru, care era demonizată, 
a fost vindecată de aceştia, locuitorii insulei, care erau idolatri, au 
distrus templul şi l-au înlocuit cu o biserică. A dobândit mare faimă 
şi prin bucuria cu care îi atrăgea pe tineri la monahism. Paladie în 
capitolul al 18-lea al Istoriei lausiace relatează multe lucruri 
minunate din viaţa Avvei Macarie Alexandrinul. Pomenirea lui se 

prăznuieşte la 19 ianuarie”. 

60. Avva Marcu Ascetul. A trăit la sfârşitul secolului al IV-lea şi 
în prima jumătate a secolului al V-lea. Apogeul lui este în jurul 
anului 430. A fost ucenicul Sfântului loan Gură de Aur şi 
contemporanul sfinţilor Nil şi Isidor Pelusiotul, asceţi cu renume. 
Apare ca avvă la o mănăstire din Ancira. Truditor în cercetarea 
Scripturilor, a scris multe cuvântări care au oferit o cunoaştere 
bogată şi folos duhovnicesc. Este unul dintre scriitorii asceţi de 
renume şi învățătorul cel mai popular al vieţii în nevoinţă, astfel 
încât asceţii bizantini ajunseseră să spună: „vinde-le pe toate şi 
cumpără-l pe Marcu”. Lucrările lui au supravieţuit peste veacuri şi 
au influenţat decisiv vieţuirea şi gândirea monastică. Avva Marcu a 
urmat altor Sfinţi Părinţi care n-au scris şi n-au vorbit despre 
adevărurile vieţii duhovniceşti fără să le trăiască. Trei dintre 
lucrările sale reprezentative sunt cuprinse în volumul întâi al 
Filocaliei: Despre legea duhovnicească, Despre cei care cred că se 
îndreptăţesc din fapte, Epistolă către nevoitorul Nicolae. La o 
vârstă înaintată, s-a refugiat în pustiu, unde a şi adormit în 
Domnul la adânci bătrâneţe. Pomenirea lui se prăznuieşte pe 5 
martie. 

61. Avva Marcu, ucenicul lui Avva Siluan. Avva Marcu a rămas 
în memoria Bisericii, prin intermediul Patericului, ca una dintre 
cele mai frumoase pilde de ascultare şi tăiere a voii proprii. Avva 
Siluan îl iubea cel mai mult dintre toţi ucenicii săi tocmai pentru 
că făcea ascultare desăvârşită. El este ucenicul care la chemarea 
Bătrânului său a lăsat litera o neterminată scria în momentul acela 
-, nu a întors condeiul să-l împlinească pentru a nu întârzia cu 
răspunsul. Este pomenit pe 20 mai, cu numele de Cuviosul Marcu 
Pustnicul. 

62. Avva Matoe a vieţuit în Raith în prima jumătate a secolului 
al V-lea, în perioada de maximă înflorire a monahismului la Schit. 
Intr-una din apoftegmele reţinute sub numele lui se spune că 
„schitenii făceau mai mult decât Scriptura, iubind pe vrăjmaşii lor 
mai mult decât pe sine” (Patericul alfabetic, Avva Matoe 5). 

63. Avva Meghetie. 

64. Avva Moise Etiopianul (în jurul anilor 332- 407). S-a 
convertit la monahism după ce o vreme a fost şef al unei bande de 
tâlhari şi în urma uciderii unui om. Îmbunătăţirea lui 
duhovnicească a fost însemnată, la început sub îndrumarea Avvei 
Macarie cel Mare şi, după aceea, a Avvei Isidor Preotul. Două 


0 Trebuie să spunem că în apoftegmele în care nu există elemente 
distincte, despre care dintre cei doi Macarie este vorba, nu putem să le 
atribuim cu siguranţă unuia sau altuia. 

evenimente importante punctează viaţa lui la Schit: hirotonia şi 
intrarea lui în tagma clericilor, apoi plecarea din centrul Schitului 
spre pustia Petrei, în pustiul cel mai adânc, în urma sfatului Avvei 
Macarie, ca să încerce o mai mare reculegere (aşezarea aceasta nu 
trebuie să se confunde cu Petra care este lângă Clysma). A fost 
ucis de către barbarii jefuitori la Schit, în anul 407. Celor care l-au 
sfătuit în ultima zi a vieţii lui ca să plece şi să se salveze le-a zis: 
Eu aştept de atâţia ani ziua aceasta! Paladie consemnează că 
Moise Etiopianul se număra printre marii părinţi ai pustiului 
(Lavsaicon 19). Murind, a lăsat 70 de ucenici. Sfântul loan Casian 
i-a dedicat două convorbiri (1 şi 2). Pomenirea lui se prăznuieşte la 
28 august. 

65. Avva Nil Ascetul a trăit la sfârşitul secolului al IV-lea şi în 
prima jumătate a secolului al V-lea. Patria lui a fost 
Constantinopolul şi a făcut ucenicie lângă Sfântul loan Gură de 
Aur. Era de origine nobilă, dintr-o familie bogată şi cu renume. Şi- 
a însuşit o cultură vastă şi a deţinut şi funcţia de eparh al cetăţii 
Constantinopolului. Cu toate că era căsătorit şi tată a doi copii, s-a 
hotărât împreună cu soţia să urmeze o viaţă de nevoinţă. Astfel, 
soţia şi fiica au mers la o mănăstire din Egipt, iar el cu fiul său 
Teodul au plecat în Pustiul Sinaitic. La o incursiune a barbarilor în 
muntele Sinai, Teodul a fost prins şi făcut rob. A fost salvat în 
ultimul moment de la moarte, într-un chip minunat, datorită 
rugăciunilor părintelui său. Sfântul Nil este unul dintre părinţii cei 
mai cunoscuţi printre scriitorii asceţi. Este socotit scriitorul uneia 
din colecţiile de apoftegme care a premers Patericului. Volumul 
întâi al Filocaliei cuprinde două dintre lucrările lui: 153 de capitole 
despre rugăciune şi Cuvânt ascetic, care se referă la înalta vieţuire 
a monahului. Scoate în evidenţă adevăratele modele ale vieţii 
duhovniceşti şi nevoinţa autentică în cadrul tradiţiei isihaste. 
Pomenirea lui se prăznuieşte la 12 noiembrie. 

66. Avva Nisterie cel Mare. Mai mulţi părinţi au purtat acest 
nume în secolele IV şi v. Avva Nisterie cel Mare a fost apropiat 
Cuviosului Antonie cel Mare. Este foarte posibil să fie aceeaşi 
persoană cu cea care apare în convorbirile Sfântului loan Casian 
(14 şi 15). Este pomenit în Sinaxarul Palestinian pe 23 Mai. 

67. Avva Nisterie, cel din Chinovie. A trăit într-o obşte din 
Delta Nilului, făcând parte din a treia generaţie de monahi. Avva 
Pimen l-a avut la mare evlavie (Patericul alfabetic, Avva Pimen 
134) şi a stăruit mult să-l întâlnească. 

68. Avva Or. Sub numele acesta sunt cunoscuţi mai mulţi 
călugări. Unul dintre ei se afla în Nitria, unde l-a întâlnit Melania, 
în anul 374. Un altul în Tebaida, în jurul anului 395, care din 
pustnic a devenit cenobit (ducea viaţă de obşte), şi alţii. Este 

confirmat faptul că a existat şi la Schit un Avva Or, în timp ce trăia 
Avva Sisoie, care l-a însoţit pe acest Bătrân la muntele Cuviosului 
Antonie (vezi apoftegma II, 53). Nu putem şti, însă, dacă 
apoftegmele care poartă numele Avvei Or, sau câte dintre acestea, 
aparţin lui cu adevărat. Pomenirea lui se prăznuieşte la 7 august. 

69. Avva Orsisie. Ucenic al Cuviosului Pahomie cel Mare. Este 
pomenit pe 15 iunie. 

70. Origen. A fost teologul şi cercetătorul cel mai important al 
Sfintelor Scripturi din Biserica veche grecească, precum şi cel mai 
rodnic scriitor al tuturor veacurilor. S-a născut în jurul anului 185 
în Alexandria. Când tatăl său a mucenicit în anul 202 în timpul 
prigoanei lui Septimiu Sever, a lăsat în urmă şapte copii orfani, 
dintre care cel mai mare era Origen. Dacă mama sa n-ar fi ascuns 
hainele tânărului Origen, acesta l-ar fi urmat la martiriu pe tatăl 
său. Dimitrie, episcopul Alexandriei, i-a încredinţat conducerea 
vestitei Şcoli catehetice la vârsta doar de 18 ani, unde Origen a 
predat mai multe ştiinţe timp de aproape 28 de ani, printre care: 
dialectica, fizica, matematica, teologia ş. a. Între anii 249-250 în 
timpul prigoanei lui Decius a suferit multe chinuri, care împreună 
cu pătimirile din tinereţe i-au grăbit moartea. A adormit în anul 
253- 254 în Tirul Feniciei. Cu toate că a fost unic ca învăţător, şi 
scriitor foarte prolific, a căzut în erezii, pentru care a fost atacat şi 
în cele din urmă, mult mai târziu, au fost condamnate persoana, 
dar şi opera lui de către Sinodul al V-lea Ecumenic, ţinut la 
Constantinopol în mai, anul 553 şi convocat de Împăratul Iustinian 
I. 

71. Avva Paisie cel Mare: S-a nevoit în Egipt, în secolul al IV- 
lea. Viaţa lui a fost scrisă de tovarăşul său de nevoinţă, loan 
Kolovós. Prima perioadă s-a nevoit Împreună cu Sfântul Pamvo, iar 
după adormirea acestuia a mers în pustiu, unde a viețuit în postire 
aspră şi rugăciune şi a ajuns la o mare desăvârşire. Se pomeneşte 
faptul că timp de 70 de ani n-a gustat nimic altceva, în afară de 
Sfânta Împărtăşanie, în duminici. Pomenirea lui se prăznuieşte la 
19 iunie. 

72. Avva Paladie este autorul Istoriei lausiace. S-a născut în 
jurul anului 364 în Galatia. La vârsta de aproximativ douăzeci de 
ani a îmbrăţişat viaţa monahală şi a mers în Palestina, unde a 
rămas primii doi ani. După aceea, a vizitat mănăstirile din jurul 
Alexandriei şi a venit în legătură, în acest loc „cu bărbaţi foarte 
înaintați în virtute, în jur de două mii”. A urmat mutarea în pustiul 
Nitriei şi al Chiliilor, unde i-a cunoscut pe Macarie şi pe Evagrie, 
lângă care a şi făcut ucenicie. După moartea lui Evagrie (399), şi 
din motive de slăbiciune, Paladie s-a întors în Palestina, în jurul 
anului 400 a fost hirotonit episcop al cetăţii Elenopolis din Bitinia, 

probabil de către Sfântul Ioan Gură de Aur. A suferit exil în Egiptul 
de Sus, în anul 406, ca susţinător al acestui sfânt, unde a şi rămas 
şase ani. In anul 412, după moartea lui Teofil al Alexandriei, a 
revenit în Galatia. In anul 417 preia episcopia Aspunelor din 
Galatia, unde şi rămâne până la moartea lui (înainte de anul 431). 
Pomenirea lui se prăznuieşte la 28 ianuarie. 

73. Avva Pamvo. S-a născut în jurul anului 304 şi a murit în 
anul 374. A fost unul dintre primii preoţi ai Schitului, probabil 
înainte de 330. O tradiţie îl prezintă ca neînvăţat, dar avea ucenici 
pe cei patru „Fraţi lungi” (se numeau aşa din pricina înălţimii lor), 
dintre care Amonie cel puţin era un bărbat cu o cultură vastă, şi 
instruit, nu numai în scrierile sfinte. Conform lui Paladie, Avva 
Pamvo a avut mult spor în lucrarea lui, fiind dotat şi cu foarte 
multe daruri. Când nobila Melania a ajuns de la Roma la 
Alexandria, l-a vizitat pe Avva Pamvo şi i-a oferit trei sute de 
măsuri de argint. Acela, fiind aşezat şi împletind la vlăstare de 
finic, i-a zis doar: „Dumnezeu să-ţi plătească”. Şi a poruncit 
iconomului să împartă argintul mănăstirilor din Libia şi din insule 
pentru că, a zis el, au nevoie mai mare decât cele din Egipt. 
Melania însă, care.aştepta să audă un cuvânt de laudă pentru 
darul ei, iar Avva nu zicea nimic, i-a zis: Avva, să ştii că sunt trei 
sute de litre de argint. Şi Bătrânul, fără să fie mişcat deloc, i-a 
răspuns: Cel căruia i-ai adus acestea, fiica mea, n-are nevoie de 
cântar. Pentru că Cel care cântăreşte munţii cunoaşte bine 
cantitatea arginţilor. Dacă mi i-ai dat mie, bine ai zis, dacă, însă, i- 
ai dăruit lui Dumnezeu, Căruia nu-i scapă nici doi oboli, taci. 
Everghetinosul relatează că Sfântul l-a rugat pe Dumnezeu timp de 
trei ani să nu-i dea slavă pe pământ. Şi pentru această smerenie a 
lui, Dumnezeu l-a preamărit până într-atât, încât nimeni nu putea 
să privească faţa lui, din pricina strălucirii pe care o avea. 
Pomenirea lui se face la 18 iulie. 

74. Avva Pafnutie. Şi-a început viaţa monahală în obşte, dar la 
scurt timp a plecat în pustiu. La Schit, chiar dacă în câteva rânduri 
este amintit ca ucenic al Avvei Macarie, în realitate era în cercul 
lui Avva Isidor Preotul, căruia i-a şi urmat, după ce a fost hirotonit 
preot. Apoftegmele subliniază mai mult activitatea lui ca părinte 
duhovnicesc. Mulţi din alte părţi ajungeau la Schitul greu accesibil 
ca să primească sfaturi de la el. Mai târziu, Avva Pimen va spune: 
„Avva Pafnutie a fost mare”. Paladie scrie că în timpul celor 79 de 
ani n-a avut două haine în acelaşi timp (Istoria lausiacă, cap. 47). 
Şi Avva Casian confirmă că până la adânci bătrâneţe şi-a păstrat 
chilia, aflată la o distanţă de cinci mile de biserică. Ajuns la 90 de 
ani, îi refuza încă pe cei tineri care voiau să-i aducă apă. 
Cronologic, anii vieţii lui nu pot fi stabiliţi cu exactitate. Tragem 

concluzia, însă, că de vreme ce a fost ucenicul Avvei Isidor, 
perioada maturității lui se situează în jurul anilor 360-400. 
Sinaxarul palestinian îl pomeneşte la 25 septembrie. Au fost mai 
mulţi părinţi cu numele de Pafnutie. In Istoria Monabhilor din Egipt 
(14) este pomenit un Avva Pafnutie care a pustnicit lângă 
Ileracleopolis. Viaţa Sfântului Antonie (58) pomeneşte de un Cuvios 
Pafnutie Mărturisitorul, numit şi Chefala. Un alt Pafnutie este 
pomenit de Avva Isaia şi a fost ucenic al Avvei Pimen. 

75. Avva Pahomie. A trăit în jurul anilor 280290- 346. Este 
întemeietorul vieţii monahale de obşte în Egipt. S-a născut la 
Latopole, în Tebaida de Sus, din părinţi păgâni. În armată a 
cunoscut creştini, a căror iubire pentru aproapele şi purtare, în 
general, i-au făcut mare impresie. Atunci a căutat să afle cine sunt 
creştinii. A luat hotărârea să le urmeze viaţa şi după eliberarea din 
armată, îndată s-a pus pe treabă. A început viaţa ascetică de unul 
singur, la început, într-un mic templu idolatru, părăsit. La scurt 
timp, a primit botezul şi a intrat în obştea anahoretului Palamon, 
renumit în acel timp, unde a cunoscut îndeaproape şi a trăit 
neajunsurile vieţii anahoretice, care nu se supunea unor reguli 
adevărate şi unui control sistematic al întâistătătorului. După 
aceea, din vedenie dumnezeiască, în jurul anului 320, a purces la 
întemeierea unei vieţi de obşte într-un sat părăsit din Tavenisia. 
Primele dificultăţi de adaptare a călugărilor la noua rânduială au 
fost în scurt timp depăşite şi a început o avalanşă de călugări, 
astfel încât sfântul a fost nevoit să întemeieze o nouă mănăstire, la 
mică distanţă. Şi peste puţini ani a început să fie lăudat sistemul 
vieţii de obşte, „coloniile” călugărilor, aceştia aşezându-se sub 
oblăduirea duhovnicească a sfântului. În decursul a douăzeci şi 
cinci de ani, obştea a ajuns să numere nouă mănăstiri de bărbaţi şi 
două de femei. La Paştele anului 346, în timpul unei epidemii care 
a secerat peste o sută de persoane, s-a îmbolnăvit şi sfântul. Şi 
după o încercare înfricoşătoare, care a ţinut 40 de zile, a plecat la 
Domnul, lăsându-l ca urmaş pe tovarăşul său Petroniu, în cazul în 
care ar fi supravieţuit, pentru că şi acela era bolnav. Dar n-a trăit, 
însă, şi locul a fost preluat de Orsisie care, la scurt timp, s-a retras 
pentru Teodor, ucenicul credincios şi vrednic al Avvei Pahomie, cel 
plecat la Domnul. Din canonul lui s-au păstrat în limba greacă doar 
câteva fragmente. Pomenirea lui se prăznuieşte la 15 mai. 

76. Avva Pavel cel Simplu. A fost ucenic al Cuviosului Antonie 
cel Mare. Este pomenit şi de Istoria lausiacă (22) şi de Istoria 
Monahilor din Egipt (24). Ambele surse consemnează măsura 
foarte înaintată la care a ajuns Avva Pavel în scurt timp datorită 
smereniei sale. 

77. Sfântul Petru martirul, episcop al Alexandriei (300-311). I-a 

urmat la tronul episcopal în anul 300 lui Theonas. Este posibil să fi 
fost numit conducător al Şcolii catehetice din Alexandria, ca urmaş 
al lui Serapion. În anul 303, din pricina prigoanei lui Dioclețian, a 
părăsit scaunul episcopal fără să înceteze să se intereseze despre 
„folosul de obşte al bisericilor”. După Eusebiu, a fost un episcop 
exemplar, în special pentru cunoaşterea Sfintelor Scripturi. În 
timpul păstoririi lui a avut loc Schisma meletiană, Petru fiind cel 
care l-a caterisit pe Meletie în anul 307. În anul 311 A mucenicit în 
vremea prigoanei care a avut loc în timpul domniei lui Maximilian. 
Înainte de execuţie a mers la mormântul Sfântului Evanghelist 
Marcu, întemeietorul Bisericii din Alexandria, unde suferise 
moarte martirică şi acesta, şi s-a rugat cerându-i Apostolului să-l 
întărească în încercarea martiriului şi să ia sub ocrotirea lui 
Biserica din Alexandria. În continuare şi-a întors rugăciunea către 
Domnul şi L-a rugat ca sângele martiriului său să pecetluiască şi 
să însemne sfârşitul prigoanelor. În ceasul acela s-a auzit un glas 
de sus: „Petru a fost întâiul între apostoli, şi Petru ultimul dintre 
martiri!” 

78. Avva Pior. Paladie vorbeşte în Istoria lausiacă (39) despre 
un tânăr egiptean cu numele acesta, care a plecat de la casa 
părintească cu o lepădare desăvârşită de lume, şi-n lunga lui viaţă 
monahală n-a venit în legătură cu nimeni din familia lui. A făcut 
parte din prima generaţie de monahi şi s-a cunoscut cu Avva 
Antonie cel Mare, care îl preţuia mult. I se atribuie şi diferite 
minuni, între care aceea că a făcut să izvorască apă dintr-o fântână 
seacă. Avva Pimen spune despre acesta că în fiecare zi punea 
început. Pomenirea lui se prăznuieşte la 17 iunie. 

79. Avva Pitirion. In Istoria Monabhilor Egiptului (15) se 
menţionează că în Tebaida pe un munte înalt şi prăvălit, pe nume 
Porfiritis, deasupra râului, se nevoiau monahii în peşteri. Părintele 
lor duhovnicesc era Pitirion, unul dintre ucenicii Sfântului Antonie 
cel Mare, al treilea la rând după acesta. Adică, Avva Pitirion i-a 
urmat Sfântului Antonie şi ucenicului acestuia, Avva Ammonâ. A 
făcut multe minuni, dar avea, în special, harisma alungării 
demonilor. Mânca de două ori pe săptămână, joia şi duminica, 
puţin terci de făină. Este pomenit de Biserică pe 29 noiembrie. 

80. Avva Pimen. Despre viaţa lui nu ştim multe lucruri. S-a 
născut în Egipt. La vârsta de 15 ani, prin anul 380, a venit la 
mănăstirea de la Schit, unde se nevoiau şase fraţi după trup. 
Primul născut se numea Anuf. A fost ucenic al Avvei Macariei 
Egipteanul; Ioan Kolov6s şi Moise Etiopianul. Din pricina năvălirii 
barbarilor la Schit (407), cei şapte monahi fraţi sunt siliţi să plece, 
şi merg la Terenutis, în Egipt, o aşezare pe braţul vestic al Nilului, 
unde se pare că au rămas. De asemenea, ştim că Avva Pimen a 

murit în urma lui Arsenie (449) pentru că, aşa cum spun textele, a 
plâns când a aflat de moartea lui. Pe seama lui s-a pus un mare 
număr de apoftegme. Cele care se află în Patericul alfabetic 
împreună cu celelalte ale colecţiei tematice şi altele diferite, 
răspândite în alte colecţii, urcă la 250. Dacă am vrea să definim 
personalitatea Avvei Pimen, am spune în două cuvinte că se 
aseamănă mai puţin cu un deschizător de drumuri şi mai mult cu 
un înţelept chivernisitor al comorii vieţii schitiote, pe care a 
moştenit-o. Sesizând, poate, că prin pustiirea Schitului, din pricina 
năvălirilor barbare, s-a încheiat o pagină importantă a istoriei lui, 
s-a străduit să adune roadele desăvârşite ale veacului schitiot, 
încât acestea să nu se piardă. În cele o sută de apoftegme ale lui a 
salvat cuvintele şi metodele a cincisprezece învăţători din vechime 
ai pustiului (nu erau toţi de la Schit), de exemplu Alonie, Antonie, 
Ammon, Visarion, loan Kolov6s şi alţii. Dar şi cuvintele şi nevoinţa 
lui păstrează şi exprimă modelul care s-a conturat uşor în 
succesiunea generaţiilor. Astfel, şi-a justificat şi numele, adică a 
fost „păstor”, părinte duhovnicesc, în lanţul de aur al generaţiilor 
care s-au succedat. S-a săvârşit în jurul anului 460. Pomenirea lui 
se prăznuieşte la 27 august. 

81. Avva Roman cel Sfânt şi făcătorul de minuni s-a născut în 
satul Roson din Cilicia. De tânăr a mers în Antiohia, în afara căreia 
a ridicat la poalele unui munte o mică chilie, şi după Teodoret al 
Cirului, a trăit până la bătrâneţe fără lumină şi fără foc. Se hrănea 
cu pâine, sare şi apă, iar pletele îi ajunseseră până la glezne. Şi-a 
sfârşit viaţa trăind închis în chilia lui. 

82. Avva Serapion sau Sarapion. Serapion, pe care l-am întâlnit 
în apoftegma III-46, este aşa-numitul Sindonios, căruia Paladie i-a 
dedicat cap. 37 al Istoriei lausiace. Era învăţat şi ştia pe dinafară 
toate Scripturile. Conform lui Paladie, datorită marii lui 
neagoniseli şi a milostivirii, nu ţinea nimic pentru sine, decât o 
pânză pe care o avea ca îmbrăcăminte. Şi, aşa înveşmântat, se 
nevoia cu virtutea. S-a vândut de bunăvoie, rob în casa unei familii 
idolatre, pe care a făcut-o creştină. Şi pe mulţi alţii i-a dus la 
pocăință, prin înţelepciunea şi virtutea lui. Conform altor izvoare, 
apare ca un mare ascet, care a trăit în pustiul cel mai adânc al 
Egiptului. Sub numele de Serapion se mai cunosc şi alţi asceţi. 
Pomenirea lui se prăznuieşte la 21 martie. Au fost mai mulţi părinţi 
cu numele de Serapion: Avva Serapion, ucenic al Cuviosului 
Antonie cel Mare şi prieten al Sfântului Atanasie cel Mare, Avva 
Serapion cel Mare din Nitria şi Avva Serapion de la Schit. 

83. Avva Siluan a trăit în a doua jumătate a secolului al IV-lea. 
La început s-a nevoit în Schit. Nu putem să precizăm perioada, dar 
a fost nevoie de mult timp ca să se întregească obştea lui, cu cei 

12 ucenici. În jurul anului 380 pleacă la Muntele Sinai. Printre 
ucenicii lui se află cunoscuţii asceţi: Marcu, Zenon, Zaharia şi 
Netra, episcopul de după aceea al Faranului. După moartea lui 
Marcu (monah care s-a distins prin ascultare), obştea a plecat în 
Palestina. În regiunea Gazei, lângă cetatea Gherara, au întemeiat 
mănăstirea „bărbaţilor mulţi şi îmbunătăţiţi”, aşa cum pomeneşte 
izvorul istoric. Pomenirea lui se face la 6 februarie. 

84. Avva Sisoe. La început a locuit la Schit, în tovărăşia lui 
Macarie, Athre şi a lui Or. Puțin după aceea, în anul 355 (anul 
morţii Cuviosului Antonie), a părăsit Schitul, deoarece a început să 
se adune lume multă, şi s-a stabilit pe muntele lui Antonie. Acolo a 
regăsit, într-o oarecare măsură, singurătatea pe care o avea 
Schitul la începuturile lui. A trăit în acel loc cu ucenicul său 
Avraam şi, în continuare, a mers să se stabilească în tovărăşia 
acestuia pentru totdeauna la Clysma (după anul 429), unde, deja 
înaintat în vârstă, a şi murit. Faima lui era atât de mare, încât era 
considerat drept unul dintre cei mai renumiţi asceţi, în special din 
anul 356, şi după aceea, când a locuit pe muntele lui Antonie. Aici 
l-a şi vizitat Adelfie, episcopul Nicopolei, ca să primească sfaturi, şi 
diferiţi pustnici pentru chestiuni duhovniceşti. La Clysma a primit 
de două ori vizita lui Avva Ammun al Raithului. L-a cunoscut pe 
Pamvo, marele învăţător al Nitriei, şi tradiţia referitoare la Pamvo 
îi prezintă pe cei doi ca fiind pe aceeaşi treaptă de sfinţenie. În 
Patericul alfabetic s-au păstrat 46 de apoftegme sub numele lui. 
Pomenirea lui se prăznuieşte pe 6 iulie. In Pateric sunt cunoscuţi 
încă doi Bătrâni cu numele Sisoe, Sisoe Tebeul şi Sisoe al Petrei. 

85. Amma Sinclitichia a trăit în Alexandria, în secolul al IV-lea. 
Se trăgea dintr-o familie bogată şi foarte vestită. După moartea 
părinţilor ei, a împărţit averile săracilor şi s-a tuns în monahism. S- 
a nevoit pe o moşie a unei rude, afară din cetate. Duhovnicia ei 
adâncă a devenit cunoscută, şi veneau la ea călugăriţe, ca să 
primească putere prin cuvântul şi virtutea ei. Spre sfârşitul vieţii a 
fost atinsă de o boală înfricoşătoare (îi putrezeau mădularele), pe 
care a suferit-o cu răbdarea lui lov. A murit la vârsta de 80 de ani, 
după ce a prevăzut ziua şi ceasul plecării ei. Viaţa ei este 
consemnată pe larg în Ecloghionul cel nou (Culegerea cea nouă) al 
Sfântului Nicodim. Biografia ei este pusă pe seama Sfântului 
Atanasie cel Mare, dar după opinia patrologilor este lucrarea altui 
scriitor. Pomenirea ei se face pe 5 ianuarie. 

86. Avva Teodor din Canop. Sunt şase apoftegme păstrate sub 
numele lui. 

87. Avva Teodor de la Enat. Este întemeietorul obştii monahale 
de la Enat, împreună cu Avva Luchie. Cu numele de Teodor sunt 
cunoscuţi mai mulţi monahi. Cel mai cunoscut este Avva Teodor 

din Fermi, prezentat mai jos, dar se mai pomeneşte de un Teodor 
de la Schit şi de un Teodor Elefteropolitul. 

88. Avva Teodor din Fermi. In afară de mediul lui Pahomie, mai 
existau cel puţin şase persoane venite cu siguranţă înainte de anul 
390 (anul morţii lui Macarie), cu numele de Teodor. Nu cunoaştem 
data naşterii lui Teodor, dar la Schit a sfătuit cu prilejul dobândirii 
celor trei cărţi frumoase. La Schit şi-a făcut educaţia şi a fost 
hirotonit diacon, chiar dacă a refuzat din smerenie această slujire, 
de la care erau excluşi tinerii începători. Pustiirea Schitului în anul 
407 l-a silit să se stabilească la Fermi, unde se pare că a murit de 
bătrâneţe. A lăsat în urmă faima de Bătrân aspru. A fost unul 
dintre cei mai mari Bătrâni din generaţia sa. 

89. Amma Teodora. A fost una dintre cele mai înțelepte femei 
ale vremii sale. Este amintită de Istoria lausiacă (41). S-a săvârşit 
între ani 388 şi 399, perioadă petrecută de Paladie în Egipt. 

90. Avva Teona. Despre el vorbeşte Istoria Monabhilor din Egipt 
în cuvinte de laudă, iar Sfântul loan Casian îi consacră mai multe 
convorbiri (21, 22, 23). Este pomenit în apoftegme de Avva Teodor 
din Fermi şi de Avva Pimen. 

91. Avva Teodosie, începătorul vieţii de obşte (424-529). Este 
vorba despre Sfântul Teodosie care a fost unul dintre cei mai mari 
sfinţi ai pustiului iudaic, şi organizatorul vieţii monahale de obşte 
în Palestina. S-a născut în ţinutul Mogariso, din Capadocia, din 
părinţi evlavioşi, care s-au îngrijit de formarea lui. În anul 451 
merge la Locurile Sfinte ca să se închine şi, în continuare, îl 
vizitează în Siria pe Sfântul Simion Stâlpnicul, care recunoaşte în 
persoana tânărului Teodosie pe cel care va influenţa puternic 
formarea monahismului de obşte în Palestina. După o perioadă de 
asceză dură, ca ucenic al Bătrânului Longhin, consăteanul lui a 
dobândit faima unui bărbat harismatic şi după aceea, prin arătare 
şi lucrare dumnezeiască, a constituit în anul 479, la răsărit de 
Betleem, o obşte care în câţiva ani s-a dezvoltat într-un centru 
monahal cu un mare număr de călugări, cea mai mare lavră din 
pustiul Palestinei. De la Teodor, episcopul Petrei, care s-a numărat 
printre ucenicii sfântului, aflăm că Teodosie, influenţat de Sfântul 
Vasile cel Mare, a dus duhul şi concepţia despre monahismul de 
obşte în Palestina. Îl descrie învățând pe călugării lui din textele 
Sfântului Vasile cel Mare. Şi faptul că în programul vieţii de obşte 
a fost cuprinsă şi lucrarea filantropică, exprimă influenţa idealului 
capadocian. În cuprinsul mănăstirii, existau multe instituţii de 
binefacere: azil, spital, orfelinat, şi altele, care aduceau mângâiere 
omului suferind. Sfântul Teodosie, ca şi Sfântul Sava, originar tot 
din Capadocia, care a înălţat Lavra după patru ani de la 
întemeierea obştii lui Teodosie, sunt consideraţi ca întemeietori ai 

monahismului din pustiul palestinian. În anul 492, amândoi devin 
„arhimandriţi” şi aveau în supraveghere generală toate centrele 
monahale din regiune. Pomenirea lui se face la 11 ianuarie. 

92. Avva Teodosie Rosos (cel din Scopelia). Ne este cunoscut 
din Istoria iubitoare de Dumnezeu, a lui Teodoret de Cyr, cap. X 
(PG 82, 1388-1893). Originea lui este din Antiohia, din părinţi de 
vază în cetate. A schimbat, însă bunurile materiale şi slava lumii, 
cu viaţa singuratică în Hristos. A mers în Cilicia, şi pe un munte 
înalt, lângă cetatea Roso, a construit „chilie de piatră”, un mic 
lăcaş în care s-a nevoit mulţi ani, dedicându-şi cele mai multe 
ceasuri ale zilei rugăciunii, iar pe celelalte rămase, lucrului 
mâinilor, cu puţină odihnă, fără să folosească pat sau aşternut. 
Virtutea lui a devenit cunoscută, şi s-au adunat în jurul sfântului şi 
alţi călugări, pentru care a construit alte colibe. Astfel, s-a format 
o mică lavră care oferea şi sprijin material celor care aveau nevoie 
din împrejurimi. Le ocrotea pe văduve, pe orfani, pe oamenii 
săraci, îngrijeau pe bolnavi şi pe mulţi dintre aceştia, iar sfântul îi 
vindeca cu rugăciunile lui. Multe sunt minunile pe care le-a 
săvârşit. În timp ce Lavra creştea continuu, sfântul a fost silit din 
pricina năvălirilor isaurilor”, să se mute în Antiohia, unde după 
puţin timp „a adormit” şi imediat a fost cinstit ca sfânt. La 
conducerea obştii i-a urmat ucenicul lui, Eladie. Nu ne este 
cunoscută cu exactitate perioada în care a trăit. A trăit înainte de 
anul 444, an în jurul căruia Teodoret a scris Istoria iubitoare de 
Dumnezeu. Prăznuirea lui se face pe 5 februarie. 

93. Avva Seridie a fost egumenul obştii care s-a întemeiat la 
începutul secolului al VI-lea lângă râul Thanaton, în Gaza, şi a 
atras un mare număr de călugări. El Însuşi a fost şi fiul 
duhovnicesc al marelui Avvă varsanufie. Din întrebările şi 
răspunsurile lui varsanufie şi loan, precum şi din scrierile 
ucenicului lor, Avva Dorotei, aflăm informaţii despre starea 
duhovnicească înaltă a vieţii din mănăstirea Avvei Seridie. 

94. Sfântul Spiridon s-a născut în Cipru, în anul 270 după 
Hristos. Din fire era blând şi înclinat spre viaţa singuratică, dar 
pentru că l-au îndemnat părinţii, s-a căsătorit cu o femeie 
virtuoasă, de la care a dobândit o fată pe nume Irina. Era înstărit, 
cu multe proprietăţi şi turme de oi. Datorită sfinţeniei sale, după 
moartea soţiei a fost chemat la tronul episcopal din ţinutul său de 
baştină, Trimitunda, cu mult înainte de anul 325 (astăzi Trimitusia 
se găseşte în zona de stăpânire turcească a Ciprului). Pentru 
simplitatea şi curăţenia vieţii lui a primit mult har dumnezeiesc şi 


° Popor care locuia la poalele muntelui Tauros şi era renumit pentru 
incursiunile de jaf la popoarele vecine. 

datorită multelor minuni pe care le-a săvârşit a primit şi 
denumirea de „făcător de minuni”. A adormit în Cipru în jurul 
anului 348. Sfintele lui moaşte au rămas mult timp în pământ, dar 
când s-a făcut reînhumarea şi s-au găsit neputrezite, le-au păstrat 
în patria lui până în secolul al VII-lea. Pentru că s-au întâmplat, 
însă, incursiuni ale barbarilor, au fost mutate la Constantinopol şi 
după cucerirea acestuia, în anul 1453, au fost duse în Kerkira 
(Corfu). Pomenirea lui se face pe 12 decembrie. 

95. Avva Vasile cel Mare se trăgea dintr-o familie evlavioasă şi 
bogată. S-a născut în Cezareea Capadociei, în anul 332. A făcut 
studii în ţara lui, la Constantinopol şi Atena, unde s-a cunoscut cu 
Sfântul Grigorie Teologul. În anul 356 s-a întors în ţinutul natal şi 
a lucrat pentru puţin timp ca retor. Repede, însă, s-a retras din 
lume. Ca să poată aprofunda duhul monahismului, a vizitat asceţi 
cunoscuţi din Siria, Palestina, Egipt şi Mesopotamia. Întorcându-se 
în ţinuturile lui, s-a retras la o moşie părintească din Pont, unde l-a 
vizitat Grigorie şi s-au nevoit împreună pentru o perioadă de timp. 
În acest mediu isihast, în rugăciune şi nevoinţă, au compus 
Filocalia din lucrările lui Origen, precum şi renumitele canoane 
monastice în principal lucrarea marelui Vasile care au constituit 
fundamentul organizării vieţii monahale în Pont şi în Capadocia, 
dar ulterior şi în întregul monahism ortodox. În anul 370 a fost 
hirotonit episcop al Cezareei şi, prin autoritatea lui duhovnicească, 
a fost de mare ajutor corăbiei învlforate a Bisericii, încercată de 
învolburatele valuri ale ereziilor. Contribuţia marelui ierarh şi 
scriitor bisericesc şi pe plan social a fost atât de importantă, încât 
chiar din timpul vieţii a fost numit cel Mare. A adormit în anul 379. 
Pomenirea lui se prăznuieşte la 1 ianuarie. 

96. Avva Veniamin s-a nevoit în a doua jumătate al secolului al 
IV-lea în pustiul Nitriei. A fost un exemplu pentru tovarăşii lui de 
nevoinţă şi era dăruit cu multe harisme, în special cu harisma 
vindecării. Cu puţine luni înainte de moarte, s-a îmbolnăvit de 
hidropică şi trupul lui s-a mărit atât de mult, încât atunci când a 
murit, ne spune Paladie, au smuls pragurile de la uşă şi de la 
geamuri ca să-l poată scoate din casă. A fost considerat ca un nou 
lov, pentru că a suportat toată încercarea „cu mulţumire 
nemăsurată faţă de Dumnezeu” (vezi Paladie, Istoria lausiacă, cap. 
12). Pomenirea lui se prăznuieşte la 29 decembrie. 

97. Avva Visarion. Se numără printre Părinţii cei mai învăţaţi ai 
pustiei Egiptului. A trăit la sfârşitul secolului al IV-lea şi începutul 
secolului al V-lea în regiunea Schitului, ca un pustnic rătăcitor, 
fără să aibă locuinţă permanentă, dar împlinind în acelaşi timp 
porunca iubirii. Pe seama lui sunt puse multe minuni, printre care 
şi aceea că, neavând mijloc să treacă Nilul, a făcut semnul crucii şi 

a mers pe deasupra apelor râului ca pe uscat, spre marea uimire a 
mulţimii de la Duios. A luat parte şi la distrugerea templelor 
idolatre în Egipt. Pomenirea lui se face pe 20 februarie. 

98. Avva Zaharia. Carion, ucenicul Sfântului Macarie cel Mare, 
a plecat din lume la Schit, lăsând în urmă soţia cu doi copii. Din 
cauza foametei, a fost silit să-l ia cu el pe Zaharia, fiul său. Zaharia 
a murit de foarte tânăr, dar a înaintat cu repeziciune pe treptele 
desăvârşirii, fiind dăruit, în special, cu harisma rugăciunii. Fără să 
fie numit încă Avvă, părinţi renumiţi, precum Macarie şi Moise, nu 
ezitau să-i ceară părerea. Pe patul morţii, Avva Isidor i-a zis: 
„Bucură-te Zaharia, fiul meu, pentru că porţile împărăției sunt 
deschise pentru tine” (vezi apoftegma I, 26). Pomenirea lui se 
prăznuieşte la 24 martie. 

99. Avva Zenon era ucenicul Bătrânului Siluan şi a fost dăruit 
cu multe harisme duhovniceşti. In jurul anului 380, pleacă la 
Muntele Sinai, împreună cu întreaga obşte a Avvei Siluan şi, mai 
târziu, la Gherara, în Palestina, unde întemeiază o mănăstire. O 
perioadă, spre sfârşitul vieţii, s-a nevoit zăvorându-se singur în 
chilie. Sinaxarul vieţii lui ne spune că: „Prin ascultare desăvârşită, 
nevoinţă aspră şi neagoniseală, a devenit săvârşitor de minuni. Şi 
pe mulţi demoni îi izgonea din oameni”. Pomenirea lui se 
prăznuieşte pe 19 iunie. 

100. Avva Zosima a trăit la sfârşitul secolului al V-lea şi în 
prima jumătate a secolului al VI-lea. Se trăgea din Side, un sat 
lângă Tirul Feniciei. La început s-a nevoit în mănăstirea Tirului, 
după aceea la Lavra Sfântului Gherasim de la Iordan şi, în cele din 
urmă, a întemeiat o mănăstire lângă locurile lui natale. Este 
descris ca unul dintre cei mai experimentați părinţi ai pustiului, 
care a primit şi harisma prorocirii. Contemporanul lui, Avva 
Dorotei a fost admiratorul şi ascultătorul lui. El este cel care a 
redat pe scurt învăţăturile Avvei Zosima, cuprinse în capitolul I al 
Patericului Mare, constituite în cincisprezece cuvântări. De altfel, 
învăţăturile Avvei Zosima prezintă pe larg persoana şi duhul Avvei 
Dorotei, dar şi acesta în învăţăturile lui se referă deseori la 
învăţăturile Avvei Zosima. Omonimul său, ascetul Zosima, cel care 
a întâlnit-o pe munte pe Sfânta Maria Egipteanca şi i-a dat Sfânta 
Împărtăşanie la sfârşitul vieţii ei, este o altă persoană care a trăit 
la începutul secolului al VI-lea. Pomenirea lui se prăznuieşte pe 24 
ianuarie. 

Evloghie, egipteanul: XIII, 4. 
Evprepie, Avva: 1, 19, 22; VI, 10; XVI, 3. 
Evsevie, papa Alexandriei: XVIII, 12. 
Evstohie, arhiepiscopul Ierusalimului: VII, 40. 


F 

Faran: II, 13; VII, 41; X, 80. 

Fariseu: I, 18; X, 262, 277; XV, 30, 168, 242. 
Ferme: I, 35, 36; II, 24; X, 262; XIII, 6, 15. 
Filagrie: VI, 31. 

Filikas, Avva: III, 49. 

Filorom, Avva: IV, 93; XX, 18. 

Fokas, Avva: V, 59. 

Fortas, Avva: VII, 58; XVIII, 34. 


G 

Gavriil Arhanghelul: XV, 197; XVIII, 54. 
Geneza: IX, 3. 

Ghelasie, Avva: VI, 8; X, 29-30; XVI, 2; XIX, 8. 
Gheorghie, Avva anahoretul: VI, 9. 

Gherasim: 1, 151. 

Gherontie, Avva din Petra: V, 4. 

Ghetsimani: I, 48. 

Gomora: X, 258. 

Gorgonia: XIV, 19. 

Grigorie Teologul: 1, 10; VII, 10; XV, 28; XXI, 34. 


PATERICUL MARE 
H 
Halcón: III, 65. 
Halev: XI, 31. 
Henevrit: 1, 11. 
Heremon, Avva: VII, 59. 
Heruvim: XI, 16. 
Hermes: I, 5. 
Homai, Avva: I, 88. 
Honorie, fiu de Împărat: XV, 19. 
Hrisoroas, râu: XIX, 5. 
Hristos: 1, 93, 145. 


I 

Iacob, Avva: III, 21; V, 26; VI, 18; X, 62-63; XII, 13; XV, 75, 99; 
XVIII, 34; XXI, 47. 

Iacob (VT):IV, 67; IX, 3; X, 23; XV, 19. 

Iacob, fratele Domnului: I, 33. 

Iadul: 1, 151; III, 4, 90; V, 47; XIII, 4; XVIII, 54; XX, 26. 

Iamvre: XVIII, 24. 

lanes: X, 285; XVIII, 24. 

Ierax, Avva: I, 51. 

Ieremia, prorocul: X, 68. 

Ierihon: III, 109; XV, 248. 

Ieronim, monahul: XVIII, 61. 

Ierusalim -1, 92; IV, 143, 152; V, 32; X, 68; XIII, 33; XV, 223; XVIII, 

31; XXII, 1. 

Iezechiel, prorocul: XVIII, 31; XXI, 21. 

Ignatie Teoforul: 1, 151. 

Iisus Navi: XI, 31; XV, 183; XIX, 9. 

Ilarion, Avva: IV, 20; XVII, 19. 

Ilie, Avva ill, 8; VII, 18; IX, 7; XIX, 9. 

Ilie, Avva diaconul: XXI, 41. 

Ilie, isihastul: I, 34. 

Ilie, prorocul: I, 62; VII, 13; X, 182; XXII, 2. 

Iit, Avva: IX, 1. 

Ioab: I, 71. 

Ioan, anahoretul: XVIII, 16. 

Ioan, Avva: II, 29, 30, 48; III, 19; IV, 13; XV, 25, 99; XVIII, 14, 15. 

Ioan, Avva de la Chilii: III, 22; IV, 39. 

Ioan, Avva Casian: 1, 42; IV, 39-40; V, 9; VI, 20. 

Ioan, Avva Chinoviarhul: I, 42. 

Ioan, Avva Colovos: I, 40; IV, 28-31; V, 7; VII, 26, 30; X, 51-54, 97; 
XI, 27-38; XIII, 7; XIV, 7; XV, 57-68; XVI, 6; XVII 15-18, 23. 

Ioan, Avva Eunuhul: X, 46, 64. 

Ioan Gură de Aur: 1, 43; VIII, 6. 

Ioan, Avva din Lyko: XII, 4. 

Ioan, Avva Kilikas: I, 44-47; VII, 28. 

Ioan, Avva Kizikin: 1, 48. 

Ioan, ucenicul avvei Pavel: XIV, 8. 

Ioan, Avva Persul: VI, 18; X, 68; XVI, 9. 

Ioan, Prodromul: 1, 151; X, 68. 

Ioan, Avva Tebeul: XV, 69; XVI, 10. 

Ioil: III, 72. 

Iordanul: 1, 151; IV, 152; XI, 87; XV, 222; XXII, 14. 

Iosif (VI): V, 72; VII, 42; IX, 3; XV, 61, 108. 

Iosif, Avva: I, 49; II, 26, 44. III, 40; IV, 37, 58; VIII, 6; X, 57-61, 86, 

93, 154; XI, 41; XII, 12; XIII, 8; XV, 5, 111; XVII, 6; XXI, 46. 

Iosif, Avva Tebeul: I, 41. 

Iosif din Arimateea: X, 177. 

Iosif, Avva Pelusiotul: XV, 77. 

Iov, Avva: IV, 78. 

Iov (VI):1, 66, 111, 133, 135, 151; VII, 27, 42; X, 38, 68; XI, 114. 

Ipatie XIII, 4. 

Iperehie, Avva: III, 48; IV, 85- 92; VI, 30; VII, 56, 57; X, 173; XL 
84-85; XIV, 26; XV, 170; XVII, 32. 

Iraclie, Avva: VII, 19, 20. 

Iraclion: X, 59; XVI, 15. 

Irina, fiica Sf. Spiridon: XIX, 24. 

Irineu, Avva: I, 24. 

Irod: I, 151. 

Isaac, Avva: I, 50, 74; III, 20, 40, 52; IV, 34-36, VI, 13-15; X, 55-56, 
133, 138; XI, 59; XV, 73, 74; XVI, 15. 

Isaac, Avva Tebeul: IX, 11. 

Isaac, ucenic al avvei Apollo: XI, 42. 

Isaac, patriarhul: 1, 151; XI, 114. 

Isaia, Avva: I, 27-29; 32, 33, 82; 11, 21, 35; III, 9, 10, 14, 16; IV, 

11, 24-25; VII, 15-17; VIII, 7, 8; IX, 8, 9; X, 40-43, 85; XI, 12, 18-20; 

XII, 11; XIV, 6; XV, 38-48; XVII, 13; XXI, 35. 

Isaia, prorocul: IV, 67, 107; X, 69, 277; XV, 96; XVIII, 31; XXI, 21. 

Ishirie, Avva: XVIII, 17. 

Isidor, Avva: II, 31; IV, 32, 33, 38, VI, 12, 16, 17; VII, 29, 43; X, 65- 

67; XI, 39-40; XII, 11; XV, 37, 70, 71, 78; XVI 7, 8, 45: XVIII, 25. 

Ismaelit: XIII, 4. 

Israel: X, 177; XIII, 33. 

Israelit: I, 52, 77; II, 63; III, 61; IV, 67; V, 55. 

Iuda, Iscarioteanul: I, 33; XI, 51, 114. 

Iudeu: 1, 12; X, 61; XXII, 1. 

Iulian, Avva: VI, 19; VII, 14. 


PATERICUL MARE 
Iulian, Împăratul: IV, 93; XII, 25; XVIII, 8. 
Iustin, Împăratul: XIII, 4. 
Iustinian, Împăratul: VII, 13; XIII, 4. 
Ivistion, Avva: V, 16. 


K 

Kalamon: IV, 75. 

Kalamonul Arsinoei: IV, 74; X, 157. 
Kanopo: II, 12; XV, 19. 

Karion, Avva: V, 8; XV, 34, 36, 78. 
Kastro: III, 63. 

Koprie, Avva: VII, 31, 32; XV, 80. 
Kronie, Avva: I, 52-54; XV, 73, 76, 77. 
Kyno: III, 89. 

Kyr, Avva: V, 10. 


L 

Lavra: II, 77; IV, 74; X, 39; XVIII, 34. 

Lavra avvei Gherasim: 1, 151. 

Lavra avvei Petru: IV, 141. 

Lavra avvei SAvva: XVIII, 16. 

Lavra Duca: XV, 248. 

Lavra Egiptului: IV, 97. 

Lavra Eliogului: VII, 9. 

Lavra Eptastomu: XVIII, 16. 

Lavra Kalamon: II, 70. 

Lavra Octokaidekato: II, 72. 

Lavra Pirghilor: IV, 152; VII, 40. 

Lazăr, săracul (NT): VII, 87. 

Levco: XII, 4. 

Levitic: XII, 1. 

Liban: VII, 39. 

Libia: XX, 3. 

Lithos, sfânt: XII, 4. 

Locurile Sfinte: XIV, 4. 

Longhin, Avva: III, 23, 24; IV, 42; VII, 33; X, 69; XV, 79, 81; XVI, 
11; XVIII, 18, 19; . XIX, 1 1-14; XXI, 48. 

Longhin, satul: X, 175. 

Lot (VI):IV, 38; IX, 48; XIII, 1. 

Lot, Avva: V, 11; X, 13; XI, 41, 72; XII, 12; XVII, 20. 

Luchie, Avva de la Enat: VII, 23; X, 69; XII, 14. 


M 
Macarie, Avva Egipteanul: I, 26, 33, 55, 56; 11, 33, 36; III, 25-28; 

IV, 43-45, 46, 47; VI, 11, 22; VII, 34-37; IX, 12, 13; X, 13, 70-73, 
79; XI, 44- 45; XII, 15; XV, 82-89, 104; XVI, 12, 13; XVII, 21; 
XVIII, 20-24; XIX, 15-17; XX, 3-5. 

Macarie, Avva Alexandrinul: I, 11; X, 70. 

Madianiţi: V, 55. 

Magdala: XV, 100. 

Maniheu: XIII, 32; XXI, 44. 

Marcel, Avva: VII, 39. 

Marcelin, Avva: XVIII, 28. 

Marcu, Avva ascetul: I, 57; II, 9, 39; III, 33; IV, 48; VI, 3; IX, 17; X, 
10. 

Marcu, Avva cel nebun: VIII, 4; XIII, 3. 

Marcu Evanghelistul: XIII, 3. 

Marcu, sfântul: I, 84. 

Marcu, ucenicul avvei Siluan: XIV, 9, 11; XVIII, 29. 

Marea Moartă: XII, 11. 

Maria Magdalena: III, 81. 

Maria Născătoarea de Dumnezeu: III, 40. 

Maria: X, 160; XX, 2; XXII, 1. 

Marta: X, 160. 

Matoe, Avva: I, 61; III, 32; V, 12; VII, 35; X, 74-75; XV, 96-102; XX, 
17. 

Matusalem: 1, 151. 

Maxentie: XVIII, 358-359 

Mazici (barbari): XV, 25; XX, 27. 

Măslinilor, muntele: I, 48; III, 70; XXII, 1. 

Meghetie, Avva: VI, 24; X, 76- 77; XIV, 12. 

Melchisedec: 1, 12; XV, 80; XVIII, 7. 

Memfis: XV, 19. 

Metemer: III, 63. 

Mihail Arhanghel: XVIII, 54. 

Miles, Avva: XIX, 18. 

Milisie, Avva VII, 38. 

Mina, Avva: 1 47. 

Mina, sfântul: IV, 152; VII, 14; XIII, 23. 

Mios, Avva din Tebaida -1, 11; X, 78; XIV, 13; XV, 103. 

Mirogene, Bătrânul: Vii, 40. 

Moise, Avva etiopianul: I, 58, 59, 151:11, 15, 34, 37, 38; 111, 29, 
30; IV, 40; V, 9, 58; VI, 23; VIII, 13; IX, 14-16; X, 142; XI, 46-48, 
78; XII, 10, 16; XIII, 11; XIV, 14-16; XV, 35, 37, 90-95; XVI, 14; 
XVIII, 25-27; XXI, 52. 

Moise, prorocul: I, 53, 63; II 64; VII, 75; X, 68, 135, 182, 280; XI, 
31; XII, 1; XV, 168; XX, 10, 26; XXI, 21, 53. 

Moise, fiul lui Teodor ill, 62. 

Monidia: III, 86, 87. 
Motie, Avva: VIII, 14; XVI, 15. 


N 

Nabucodonosor: I, 24; V, 85. 

Nabuzardan: IV, 50, 143. 

Natanael, Avva: VII, 41. 

Neapole: 1, 151. 

Netra, Avva: I, 80. 

Niceea: X, 149. 

Nicopole din Palestina: X, 29. 

Nikon, Avva: VII, 41. 

Nil, Avva: II, 42; XII, 17-23; XV, 105. 

Nilupole: VIII, 21; XVIII, 49. 

Nisterie, Avva 1, 62, 63; II, 44; VIII, 15; IX, 25; XI, 49- 50; XIII, 12; 

XV, 106. 

Nitria, centru monahal: 1, 11, 82, 151; III, 26, 64, 88; VII, 37; VIII, 
4; X, 9, 23; XV, 54, 88; XX, 3. 

Nitru, lac: XV, 78. 

Noe: 1, 66; II, 13; X, 61. 


O 

Octoih III, 45. 

Olimpie, Avva de la Chilii: V, 13; XI, 52. 

Or, Avva: II, 53; III, 50; X, 174- 175; XI, 86; XV, 144; XX, 20-22. 
Origen XVII, 20. 

Orsirie, Avva: 1, 11. 

Orsisie, Avva: XI, 53; XV, 108. 

Ostrachina: VI, 41. 

Oxirrynh: VII, 84; XIII, 25; XV, 27; XX, 27. 


P 

Paisia: XVII, 17. 

Paisie, Avva: I, 82; IV, 39; XI, 57. 

Paisie, fratele avvei Pimen: X, 129, 150; XVI, 16; XIX, 29. 

Pafnutie, Avva Kefalas: I 61; 11, 48; III, 27; V, 6, 23; IX, 12, 32; X, 
7; XV, 115, 147; XVII, 29. 

Pafnutie, din Sidonia: 1, 11; X, 148. 

Pafnutie, episcopul din Tebaida: X, 149. 

Pahomie, Avva: 1, 151; VI, 8; X, 79; XV, 104; XVIII, 30; XX, 19. 
Pahonie, Avva: V, 89. 

Paladie, Avva: I, 79; IV, 67; VIII, 13; X, 147. 

Palestina IV, 23; VIII, 32; X, 29; XII, 5; XIII, 9, 21; XVII, 19. 

Pamvo, Avva: I, 2, 80, 84; 111, 42, 45; IV, 55; VI, 13, 15; X, 143- 

146; XI, 71; XIII, 15; XIV, 18; XV, 55, 71, 143; XVII, 28; XX, 3, 6, 
8, 10, 14. 

Panefo: VIII, 6; X, 57; XIII, 8; XVI, 24. 

Pantukla, obşte: XXII, 14. 

Papa Alexandriei: VII, 13; XV, 55. 

Paşti: IV, 21, 66, 76, 98, 120; V, 47; VII, 93; VIII, 4. 

Patriciana: VII, 13. 

Pavel, apostolul: IV, 135; VII, 37, 52, 94; X, 68. 

Pavel, Avva: II, 49; III, 43; IV, 66; VII, 46; X, 8; XVI 21; XIX, 21; 
XXI, 55. 

Pavel, Avva cel Mare: VII, 46. 

Pavel, Avva, cel simplu: III, 45; XVIII, 31, 32. 

Pavel, Avva al Fotiei: 1, 11. 

Pavel, monahul: XXII, 13. 

Pavel, ucenicul avvei Or: X, 174; XX, 21. 

Pelusion IX, 19; X, 163; XII, 11; XIX, 3. 

Pemptos: VII, 13. 

Persia: VII, 38; XII, 25. 

Petra: IV, 72, 75; V, 4; VI, 23. 

Petru, apostolul: VII, 37; X, 68, 102; XVIII, 37. 

Petru, arhiepiscopul Alexandriei: XVIII, 37. 

Petru, Avva: III, 10-13; IV, 65; X, 13; XI, 21-22, 72; XV, 83, 144- 
146; XVII, 21. 

Petru, preotul: XV, 148. 

Pimen, Avva: I, 63-76, 151; II, 45-47; III, 6, 34-41; IV, 50- 63; V, 14- 
22, 55; VII, 4, 30, 31, 42, 44, 45; VIII, 16-20; IX 18-30; X, 57,8 
1-142, 150; XI, 13, 44, 54-57, 59, 70, XII, 24; XIII, 13-14, 18; 
XIV, 12, 17; XV, 2, 18, 24, 25, 36, 37, 70,-72, 92, 106, 109-142, 
147, 237; XVI, 8, 16-19; XVII, 22-27; XIX, 20; XX, 6-9, 16; XXI, 
49-54. 

Pior, Avva: IV, 64; IX, 31; XI, 58; XVI, 20. 

Pistamon Avva: VI, 25. 

Pitirion Avva: I, 85. 

Pompei: XIII, 4. 

Psentaisie, Avva: XX, 19. 

Psoie, Avva: XX, 19. 

Puplie, monahul: XII, 25. 


R 

Rai: IV, 89. 

Rait: I, 44; II, 52; III, 65, 72, 73; VIII, 22; XI, 49; XV, 100, 145, 244; 
XX, 26. 

Roma: II, 10, 12; III, 109; VII, 47; X, 151; XV, 223. 

Roman, Avva: XX, 11. 


PATERICUL MARE 
Roşie, Marea: XVII, 17. 
Ruf, Avva: XIV, 19. 


S 

Safira: X, 285. 

Saio, Avva: XIV, 22. 

Saracini: XVII, 30. 

Sarapie: XVIII, 8, 9. 

Sarmatas, Avva: II, 55; X, 162; XV, 165; XX, 16. 

Sarra (VT): VII, 14. 

Sarra, amma: IV, 79; V, 24-25; VII, 50; X, 148, 163-165; XIII, 16. 

Satana: I, 33, 49, 109, 151; III, 67, 72, 101, 104; IV, 71, 129; VI, 

39; X, 74, 106, 254, 262, 264; XI, 12, 110-111, 114; XII, 4; XV, 174; 

XVII, 17; XVIII, 20, 24; XXI, 63; XXII, 15. 

Saul, Avva 1, 17. 

Savva, Avva: I, 34. 

Schitul, centrul monahal: I, 58, 139;11, 10, 15, 17, 30, 33, 37, 49, 

53; III, 5, 26, 33; IV, 1, 11, 16-17, 29, 31, 32, 79, 96, 99, 101, 121, 

137, 142, 148; V, 6, 23, 26, 43-46, 58, 84, 89; VII, 3, 13, 14, 36, 43, 

85; VI, 2, 22, 23, 32, 37; VIII, 4, 5, 13, IX, 14, 31; X, 17, 31, 33, 46, 

51, 56-57, 70, 151, 231, 239, 256; XI, 30, 33, 52, 105; XII, 28; XIII, 

3-4, 6-7, 11; XIV, 3, 7, 10, 31; XV, 8, 12, 14, 19, 25, 36, 53, 55, 66, 

67, 78, 80, 82, 85, 88, 103, 235, 241; XVI, 7, 14, 21, 36, 45; XVII, 

15, 17, 22, 27, 37, 41, 50; XVIII, 3, 12, 13, 21, 26, 27, 34, 36, 42; 

XIX, 7, 9, 15, 19, 25, 30; XX, 3, 4, 28; XXI, 16, 20, 52. 

Schitopole: III, 71. 

Scriptura Sfântă: 1, 1, 14, 15, 80, 106; XV, 5, 19, 98, 112, 140, 
144, 155, 201, 234; XVI, 1; XVIIII, 20, 28; XX, 19; XXI, 21; XXII, 
4. 

Semei: XXI, 54. 

Serafim: XI, 16. 

Serapion, Avva: III, 46; IV, 40; VI, 28; VIII, 25; XI, 79; XIII, 17. 

Serenie, Avva: IV, 78; X, 138; XV, 166. 

Serghie: 1, 151; VIII, 4. 

Seridie, Avva: XIV, 23. 

Siluan, Avva: I, 25; III, 44, 45; IV, 77; VI, 26, 27; VIII, 32; X, 80, 

160-161; XI, 76-78; XIV, 9-10; XVI, 24; XVII, 31; XVIII, 29, 33; XX, 

10, 15. 

Simeon (VI): IX, 3. 

Simeon Stilitul: X, 29. 

Simeon, kyr: XX, 25. 

Simon, Avva: VIII, 23; XI, 63. 

Sinai, muntele: I, 53; III, 33, 62, 67, 69; IV, 152; VII, 41; X, 80, 

160; XI, 76; XIV, 12; XV, 77. 


INDICE ONOMASTIC 
Sinclitichia, amma: II, 56; III, 47; IV, 80-82; VI, 29; VII, 51-55; VIII, 
26, 27; X, 166 172; XI, 80-83; XIV, 24-25; XV, 167. 
Sion, muntele: I, 92; V, 32. 
Siria: IX, 45; XIII, 28; XV, 33; XVIII, 29. 
Sirieni: XV, 33. 
Sisoe, Avva: I, 86, 87, 151; II, 51-53; IV, 68-71, 72, 73, 75; VI, 25; 
VII, 48, 49; VIII, 21, 22; X, 101, 152-157, 159; XI, 73-75, 86; XII, 
26; XIV, 12, 20; XV, 144, 149-154, 157-164; XVI, 22; XVII, 30; XIX, 
15, 22, 23; XX, 9, 10, 12-14; XXI, 56-57. 
Sisoe, Avva Tebeul: II, 54; IV, 74, 76; X, 158; XV, 155, 156. 
Sisoe, Avva din Petra: XV, 156. 
Sodoma: X, 136, 258. 
Sofronie, înțeleptul: X, 61. 
Solomon: 1, 151; IV, 130; X, 68; XIII, 33. 
Sopatru, Avva: XIV, 21-22. 
Sorie Avva: XVI, 15. 
Spiridon sfântul: XVI, 23; XIX, 24. 
Sunamiteancă: I, 54. 
Surie Avva: XX, 19. 


Ştefan, primul mucenic: I, 151; XVI, 42. 


T 

Tamiathis: VI, 32. 

Tartarul: III, 4. 

Tebaida: 1, 11; II, 48; V, 3, 51; VII, 14, 80; VIII, 5; X, 12, 28, 157, 

277; XIII, 4, 30; XV, 78, 190, 241; XVI, 46; XVIII, 28, 61; XIX, 21; 

XX, 26. 

Tebei: V, 62; X, 57; XIV, 7, 20. 

Teodor Adanite: XXII, 14. 

Teodor, Avva: XV, 49-53; XVI, 5, 11; XX, 22; XXI, 43. 

Teodor, Avva din Ferme: I, 35, 36; II, 24, 27; IV, 26; VI, 11; VII, 21, 
22; IX, 3, 9-12; X, 44-48; XIII, 5, 15; XV, 73. 

Teodor, Avva din Enat: VII, 23; XI, 23; XVII, 14. 

Teodor, Avva din Schit: XI, 24. 

Teodor de Elefterupole: X, 49. 

Teodor, episcop: IV, 152. 

Teodora, amma: I, 37-39; II, 28; VII, 24; X, 50; XI, 25; XV, 56; XXI, 

44, 45. 

Teodora, împărăteasa: VII, 13. 

Teodosie, Avva: IV, 41. 

Teodosie, cel mic: XV, 191. 

Teodot, Avva: IV, 27. 


PATERICUL MARE 
Teofil, arhiepiscopul Alexandriei: I, 37; II, 6, 12; 111, 17, 18; IV, 
122; XV, 54, 55; XVIII, 9. 
Teopempt, monahul: XVII, 20. 
Terenuthi: VII, 36; XV, 25; XIX, 19. 
Testament, Noul: X, 239, 259; XVI, 2; XXII, 6. 
Testament, vechiul xVI, 2; XXII, 6. 
Tetrapilon: VIII, 4. 
Thanaton, râu: XIV, 23. 
Theognie, Avva: XVIII, 34. 
Theonas, Avva: IV, 40; VII, 39; X, 48; XI, 25; XV, 51, 132. 
Thesalonic: X, 293. 
Theupole: XIV, 27; XVI, 46. 
Tigonia: 1, 11. 
Timotei: II, 49. 
Timotei, Avva anahoretul: IX, 22; XIII, 18; XVI, 21. 
Timotei, arhiepiscopul Alexandriei: XV, 13. 
Tir: XIII, 21; XVIII, 41. 
Titoe, Avva: II, 57; IV, 83, 84; VIII, 28; X, 136; XII, 27; XV, 169; XX, 
17. 
Tomaida: V, 84. 
Troia: XV, 13, 19. 


V 

Vacatie: X, 29. 

Valaam (VT):XV, 257. 

Vasile cel Mare: 1, 151; VI, 20; XIV, 5. 
Veliar: XVIII, 24. 

Vameşul: XV, 30, 168, 242. 

Veniamin, Avva: I, 8; IV, 16-18; VII, 8. 
Veniamin (VI): IX, 3. 

Viare, Avva: I, 9. 

Victor, Avva: VII, 9. 

Visarion, Avva I, 6, 7, 82; VII, 5-7; VIII, 6; XI, 16; XII, 4, 41; XV, 
116; XIX, 4, 7. 

Vitimie, Avva: I, 75; II, 17; X, 23; XX, 4. 


X 
Xantie, Avva: XI, 51; XV, 107; XIX, 19. 


Z 

Zaharia, Avva: I, 26; IV, 77; VL, 26; X, 160; XI, 76; XII, 10; XXII, 2. 
Zaharia, Avva fiul avvei Kronie: XV, 34-37, 78. 

Zaharia, ucenicul avvei Siluan: XVIII, 33. 

Zenon, Avva: I, 25; IV, 23; X, 37-39; XV, 33; XVI, 4; XVIII, 13; XIX, 

12. 
Zoilo, Avva: II, 13; VI, 32; XV, 20. 
Zoion, Avva: IV, 49. 
Zosima, Avva: 1, 151. 

Indice de teme selectate 


Acedia (II, 1, 28, 60; III, 45; VII, 64, 65; X, 123, 167; XV, 89, 251; 
XIX, 27) 

Acedia - împotrivirea la dracul acediei (1, 102) 

Acoperirea greşelii aproapelui (IV, 108; V, 91); 

Adevărul - cere-l de la limbă (1, 10) 

Adevăr este în legea libertăţii (1, 57) 

Adevărul despre noi îl spun cei care ne osândesc (I, 151 D); 

Ajutorul lui Dumnezeu (V, 22); 

Aprindere trupească se vindecă cu mila lui Dumnezeu (V, 9); 

Arătarea lui Hristos întru slavă (III, 55); 

Ascultarea de cârmuitori şi de părinţi duhovniceşti (I, 106) 

Asprimea vieţii în funcţie de alcătuirea fiecăruia - (VI, 3) 

Auzirea este preferată vorbirii (II, 44); 

Auzirea cuvântului şi neîmplinirea lui (III, 85) 

Avantajul monahilor în lupta cu ispitele (V, 63); 

Averea nu vatămă, ci a te lipi de ea (1, 151 A); 

Avuţia nu lăsa gândul să se lege de ea (VI, 8) 

t 

Bătrânii - plângem după ei (111, 20); 

Bătrâni care au albit numai de vârstă (V, 9); 

Biciuirea de sine pentru a provoca durere şi plâns (III, 88, 89) 

Binecuvântare în tot locul, cu cuvântul şi cu fapta (1, 128) 

Boala primită cu mulțumire (1, 40; IV, 36; IV, 114); 

Bogăția adevărată (I, 23) 

Bucurie pururea (1, 8) 

Bunătate XVI, 29; VII, 17; IX, 4,5; 

Bunătatea lui Dumnezeu neţărmurită (V, 61; IX, 17); 

Bunuri materiale, lumeşti (I, 23, 33, 122; IV, 98; VI, 10) 

Bunuri duhovniceşti, cereşti (1, 23, 122; II, 58; III, 4) 

t 

Carne - când se mănâncă (IV, 122); 

Căderea frecventă în păcat şi nedeznădăjduirea (III, 86) 

Cărţi creştine a le avea şi a le citi (1, 13;IIl, 52); 

Cărţi bune - mai presus de folosul lor este lepădarea de ele (VI, 
11, 28) 

Cântarea e vătămătoare monahilor (I, 84; III, 45); 

Cearta cu Dumnezeu pentru cele făgăduite (VI, 23) 

Cercetarea fraţilor (1, 55) 

Cercetarea bătrânilor 1, 107 

Cerere - ce cere Dumnezeu de la creştini 1, 106 

Chilie unde să nu zideşti I, 25 

Chilia te învaţă toate I, 58; II, 37; II, 58; 

Chilia să nu stai mult în afara ei 11, 2; II, 8; 11, 48; 

Chilia dulceata ei II, 24; II, 54; II, 58; II, 61; 

Chilia greu se învaţă II, 76 

Chip ca de femeie fuga de el V, 6; 

Cinstirea celor pământeşti şi celor cereşti 1, 23 

Citirea cuvintelor dumnezeieşti cu rugăciune prealabilă 1, 43 

Comoara monahului, neagonisirea VI, 30 

Compensare dezlegare la vin cu oprire de la apă IV, 43; 

Confirmarea venită de la demoni refuzată V, 81; 

Conştiinţa paza ei faţă de aproapele I, 82 

Consimţirea cu ispita IV, 33; Contrariile se întâlnesc II, 15; 

Copil prietenie cu el 1, 49; 1, 108 

Copil evitarea locuirii cu el V, 8, 21, 75, 76, 

Copiii cine îi aduce în pustie V, 71; 

Credinţa ce este I, 67 

Creştin adevărat 1, 123 

Cumpătarea trupească 1, 10; IV, 91; 

Cunoaşterea prin experienţă I, 124 

Cunoştinţa păcatelor III, 6 

Curăţia apropie pe monah de Dumnezeu IV, 135; 

Curăţia cine o naşte V, 87; 

Curiozitatea este vătămătoare IV, 151 

Cuvânt duhovnicesc sau trupesc I, 61 

Cuvânt de la Dumnezeu III, 49; 

Datoriile omului I, 28 

Dăruirea iubită mai mult decât primirea 1, 61 

Decăderea monahilor în vremurile din urmă I, 84 

Defăimarea iubită mai mult decât slava I, 61 

Delicateţea faţă de aproapele IV, 108; 

Desăvârşirea în Hristos calea spre ea 1, 42 

Desăvârşirea în ce se arată I, 56; 1, 149; 

Desfrânare în cuget sau în suflet V, 4; 7; 

Desfrânata pocăinţa ei III, 22; 

Desfrânarea lupta cu ea V, 13; 16; 17;v, 24, 25, 26, 27, 31, 36, 
37...54, 60; 

Deznădejdea din pricina desfrânării V, 64; 

Deznădăjduire din pricina proastei sfătuiri V, 9; 

Discernământ după căderea în păcat greu V, 29; 

Discreţia privind cele ale sufletului II, 16 

Dispreţuirea oamenilor aduce pagubă sufletului III, 83 

Dogma creştinului 1, 145; 

Dor de Dumnezeu 1, 42 

Dormit unde să nu dormi 1, 55 

Dracii alungarea lor I, 85 

Dracii lupta lor împotriva lumii V, 62; 

Dracul desfrânării fuga de el V, 5; 

Dreptatea ta nu te încrede în 1, 2 

Drepţii şi păcătoşii 1, 18 

Dulceaţa lui Dumnezeu şi dulceaţa lumii II, 50 

Dumnezeu să fie înaintea ochilor tăi 1, 103 

t 

Episcopul căzut în desfrânare V, 92 

Ereticul să nu stai cu el I, 138 

Faima rea I, 55 

Faptele tale se întorc la tine I, 79 

Femeia fuga de ea 1, 140; II, 51; II, 63; IV, 26; V, 5; V, 77 

Femeia ajută pe cel ispitit să nu păcătuiască V, 27, 28, 30, 84, 90, 

Femeia mai virtuoasă decât părinţii pustiului V, 84; 

Firea bărbătească iubeşte firea femeiască IV, 130; 

Foamea lupta cu ea IV, 102; 142; 

Foamea leac pentru alungarea gândurilor IV, 146 

Frica de Dumnezeu ce este III, 12; III, 107; 

Frica lui Dumnezeu înghite trupul III, 25 

Frica de Dumnezeu luminează inima III, 21; 

Frica de Dumnezeu cum vine 1, 20; II, 1; III, 9; III, 56; 

Frica de Dumnezeu armă împotriva răului 1, 119 

Frica de Dumnezeu şi alte frici 1, 151 F; 

Fuga de lume şi de poftele trupeşti I, 44; III, 1; 

Fuga monahului de oameni II, 6; IIL, 7; 11, 9; II, 12; II, 14; II, 20; II, 
35; II, 38; II, 73; 

Fuga monahului de fraţi II, 31; II, 34; 

Fumul ieşit din gură semnul celui rău IV, 119; 

Gândul libertatea lui II, 52; 

Gânduri ascultarea de ele 11, 55 

Gânduri vătămătoare I, 94 

Grădina grija pentru grădina de aici sau pentru cea de dincolo III, 
63 

Grija pentru tine încredințată lui Dumnezeu 1, 110 

Griji risipirea sufletului în ele I, 54; II, 27; 

Grija pentru plecarea din viață III, 73; 

Hainele scumpe pustiesc locurile sfinte VI, 13 

Haina lumească alungată din mănăstire VI, 14 

Haina monahului VI, 15 

Iad starea sufletelor în iad III, 4; III, 28 

Iertarea păcatelor III, 5; 

Iertare după căderi mari V, 47, 48, 49 

Ieşirea sufletului III, 68; 

Iisus dobândirea Lui I, 60; 114; 

Inimă dacă ai, te mântuieşti 1, 81 

Inimă curată 1, 139; 

Inimă de fier cum dobândeşti 1, 146; 

Ispita lupta cu ea încununează V, 72; 

Ispită izbăvirea de ea I, 89; I, 141; III, 29 

Ispita desfrâului biruirea ei IV, 149; 

Ispitele să nu te înfricoşezi în faţa lor 112 

Ispitirea în gând V, 72; 

Iubirea de Dumnezeu (I, 28, 40, 84, 111, 125, 151; II, 65; III, 67; 
VII, 17; X, 265) 

Iubire nu poţi să ai dacă nu urăşti mai întâi I, 81 

Iubirea oamenilor opreşte de la iubirea lui Dumnezeu II, 65 
Iubirea de arginţi rădăcina tuturor relelor I, 33 

Iubirea de arginţi nu cunoaşte săturare VI, 12 

Iubitorul de arginţi nu poate trăi după voia lui Dumnezeu VI, 17 
t 

Împărăția cerurilor cum se moşteneşte I, 38 

Impărtăşanie cu nevrednicie 111, 13; 

Impărtăşire de Dumnezeu I, 19 

Impreună-lucrarea cu Dumnezeu 1, 151; 

Început bun în fiecare dimineaţă I, 40 

Inchinare la idoli este pofta 15 

Indrăzneala condamnată III, 95; 

Îndrăzneala la Dumnezeu a celor care biruiesc în lupta cu 
_ desfrânarea V, 48; 

Îndreptarea celui căzut în desfrânare V, 91; 

Înduplecarea celui pe care l-ai întristat I, 75 

Înfrânare la vorbă IV, 1; 7; 12; 24; 54; 73; 83; 97; 

Înfrânare la somn IV, 2; 3; 75; 

Înfrânare la mâncare IV, 4; 6; 10; 11; 15; 17; 28; 38; 41; 42; 45; 
74; 113; 

Înfrânare la băutură IV, 49; 52; 65; 68; 71; 82; 98; 115; 116; 144; 
Înfrânare la bani IV, 9; 48; înfrânare la văz IV, 13; 22; 

Înfrânare măsura ei IV, 16; 18; 21; 25; 35; 37; 39; 41; 42; 45; 46; 
65; 66; 77; 93; 

Înfrânare motive de încălcare a canonului înfrânării IV, 51; 

Înfrânat la limbă şi la pântece 1, 2 
Înfrânări ierarhii între diferite înfrânări IV, 20; 27; 39; 63; 88; 
Ingăduinţa faţă de greşeala fratelui IV, 108, 137; V, 92 
Ingăduirea răului de către Dumnezeu III, 80; IV, 108; 
Înger nevoitor întărit de înger IV, 75, 150) 
Instrăinarea I, 4 
Înştiinţare în inimă I, 68; V, 11; V, 65; 
Întinarea trupului III, 85; V, 20; 
Invăţare numai ceea ce ai făcut I, 42; I, 99; 1, 120; I, 122; 
Invăţare prin ispitire V, 9; 
Învățătorul calităţile lui I, 39 
Invierea unei femei păcătoase V, 60; 
Învoirea cu păcatul V, 10, 
t 
Judecata în aşteptarea ei III, 3; III, 7; III, 10; III, 17; 
Judecata din urmă cum va fi III, 110; 
Judecata semenilor IV, 100; Jurământul fără putere I, 151; 
t 
Lacrimi neîncetate 111, 2; 
Lacrimi adunarea lor III, 53; 
Lacrimile spală tot trupul III, 75; 
Lacrimi roadele lor III, 31; 3, 61; 
Lauda tăcerii IV, 55; 
Lăcomia pântecelui maica desfrânării IV, 136; 
Lăcomie supunerea demonului lăcomiei IV, 133; 
Legile dumnezeieşti necunoaşterea lor 1, 16 
Legume IV, 134 
Lepădarea incompletă de lume VI, 1; 20; 33 
Lepădarea de părinţi III, 33 
Lepădarea de fraţi trupeşti IV, 95; IV, 110; 
Lepădarea desăvârşită de sine III, 84; VI, 33 
Lepădarea de avuţie până la a rămâne gol VI, 9 
Lepădarea de avuţie mai presus decât toate faptele VI, 11 
Lepădarea de statutul social VI, 32 
Libertate desăvârşirea libertăţii în Cruce I, 57 
Libertatea monahului I, 67 
Limba paza ei I, 98; IV, 70; IV, 87; 
Liniştea preţul ei II, 59; 
Liniştea monahului, deranjată de vuietul trestiilor II, 11 
Liniştirea ce este II, 78 
Liniştirea cum se caută II, 23; II, 28; 
Liniştirea la ce foloseşte II, 43; 
Liniştirea în chilie II, 21 
Liniştirea minţii II, 41; 

Locul vestit fuga de el I, 25 

Loc curăţit de draci I, 46 

Lucrare neîncetată 1, 127 

Lucrare cine nu lucrează nu ia plată I, 27 

Lucrare duhovnicească I, 99 

Lucruri de căpetenie pentru monah 1, 35 

Lucruri curate I, 41 

Lucruri cu mare preţuire în faţa lui Dumnezeu 1, 41 
Lucrul trecut nu te mai îngriji de el I, 2 

Lucrul de mână puţin I, 9 

Lucrul de mână nu-l părăsi pentru nimic VI, 25 

Lucru de mână pentru osteneală şi liniştire II, 75; IV, 66; 
Lucrul de mână nu este lăsat pentru a primi oaspeţi II, 30 
Lucrul găsit nu-l lua VI, 7, 18, 31 

Lumea ce este II, 21 

Lumea fuga de ea I, 33, III, 1; 

Lupta duhovnicească I, 24; I, 126; 

Lupta stăruitoare IV, 100; 

Lupta cu păcatul în cuget V, 9; 

Lupta împotriva desfrânării până la moarte V, 84; V, 89; 


Mărturie din Scripturi 1, 1 

Mărturisirea păcatelor III, 70; 

Măsurare nu te măsura pe tine însuţi I, 7; 1, 40; I, 56 

Mâncare ce să nu mănânci 1, 101 

Mâncare nepăsare faţă de ea IV, 106; 107; 132; 

Mâncare cea bună III, 96; 

Mâncare stricată IV, 79; 

Mâncare pe ascuns IV, 40; 

Mâncare fără discernământ IV, 143; 

Mângâierea străinului 1, 107 

Mânia fuga de ea IV, 29; 32; 44; 119; 

Mânia plăcerile sunt pricina ei IV, 118; 

Mântuire cum să te mântuieşti 1, 1; I, 51; 1, 105; I, 147; II, 4; II, 
36; 

Mântuire ştim cum dar nu vrem I, 33 

Mântuirea la timpul prezent II, 1 

Meteahna monahului diavolul o atacă 1, 101 

Milostenie a primi milostenie ca semn de iubire VI, 2 

Mintea în cer II, 70 

Mintea luminarea ei II, 72 

Mirean trăind în liniştire II, 32 

Mireni monahul să fugă de ei 1, 33; II, 69; 

Mireni făcând faptele pustiei 11, 56 

Moartea monahului faţă de lume I, 40 

Moartea părinţilor duhovniceşti I, 50 

Moarte aducere aminte de ea 1, 56; III, 4; III, 11; III, 18; III, 62; 
111,91; 

Monahul lucrarea lui I, 26; 1, 149; 

Monahul viaţa lui 1, 148 

Monahul desăvârşit IV, 111; 

Monahul măsura lui şi a celor din lume 1, 123 

Monahul luptat de demoni V, 62; 

Monahi făcând faptele mirenilor il, 56 

Morminte caută şi plângi la morminte III, 102; 

Mogştenirea rudeniilor refuzată de monahi VI, 4, 21; 

Mucenicia conştiinţei I, 5 

Mulţumire pentru toate I, 8 

Mustrarea sufletului II, 57; 

t 

Nădejdea în avuţie VI, 34 

Neagonisirea 1, 151; 

Nebun pentru Domnul cum ajungi I, 91 

Necurăţie sufletul iubeşte necurăţia III, 81 

Negustoria ispită pentru monahi I, 47 

Neînfrânare vindecarea de ea IV, 145; 

Nepăcătuirea rădăcinile ei 11, 5 

Nepăsarea buruiana mică I, 129; IV, 124; 

Nepăsare mântuirea unui nepăsător III, 51; 

Nepătimire calea spre ea I, 143; 

Nesocotirea păcatelor mici aduce păcatele mari 1, 133 

Nesocotirea lucrurilor dobândite VI, 5 

Nevoinţă cu asprime şi liniştire I, 45; IV, 103; 

Nevoinţă aspră IV, 116; 141, 152; 

Nevoinţă roadele ei II, 70 

t 

Obiceiul cel rău greu de înlăturat 111, 78 

Ocara pentru numele lui Hristos şi pentru păcate I, 151; 

Ochii lăuntrici liniştirea şi nemâncarea le dau ascuţime II, 19 

Ochii paza lor IV, 121; 

Odihna cum o afli I, 86; 

Odihna trupului te face vrăjmaş al lui Dumnezeu I, 31 

Odihna alungă frica de Dumnezeu I, 33; IV, 56; 

Odihna trupească să o urâm III, 1; IV, 53; 58; 

Om cu nume mare nu sta alături de el I, 25 

Omul lăuntric şi omul din afară I, 98 

Osteneala trupească I, 53; IV, 117; 

Pace gândului cum se află I, 142; 

Patima trupească căinţa de ea III, 30 

Paza limbii I, 56 

Paza inimii IV, 84; 

Paza ce să păzeşti ca să te mântuieşti V, 88; 

Păcatul batjocură şi alungare a lui Dumnezeu 1, 117 

Păcatul celor din lume şi celor din pustie 1, 116 

Păcatul conştiinţa lui II, 70 N 

Păcatul trupesc ne îndepărtează de Împărăţia lui Dumnezeu V, 86; 

Păcatele credincioşilor şi ale necredincioşilor 1, 17 

Păcate aducere aminte de ele III, 41; 

Păcate ştergerea lor III, 64; 

Păcătoşii şi drepţii 1, 18 

Pântecele mic I, 9 

Părăsirea locului uşoară când nu ai nimic în chilie VI, 24 

Părere de sine IV, 16; 

Părinţi trupeşti lepădarea monahului de ei IV, 57; 

Petrecerea lângă cel neîncercat 1, 137; 

Pierderea lucrurilor materiale primită cu bucurie V, 10 

Pizma viclenilor draci V, 3 

Pizma între monahi V, 66; 

Plata dumnezeiască preferată banilor VI, 16 

Plăceri iubitorul de plăceri nu poate trăi după voia lui Dumnezeu 
VI, 17 

Plăcut lui Dumnezeu cum să fii 1, 1. 

Plânsul canonul monahului III, 24; III, 34; 111, 36; III, 37; III, 40; 

III, 59; III, 66; III, 108; 

Plânsul înainte de a muri III, 26 

Plânsul păcatelor III, 27; III, 38; 

Plânsul învaţă pe om toate 111, 53; 

Plânsul cum să ajungi la el 111, 75 

Poarta cea strâmtă siliţi-vă să intraţi pe ea I, 38 

Pocăinţă stăruitoare III, 74; III, 87 

Pocăinţa dezleagă de poruncă 1, 36 

Pocăinţă pentru păcate trupeşti III, 71; V, 11; V, 23; 

Pocăinţă pentru omor III, 109; 

Pocăinţă diferită pentru acelaşi păcat V, 57; 

Pofta de mâncare lupta împotriva ei IV, 128; 

Pofta închinare la idoli I, 5 

Poftă biruirea ei IV, 109; 

Pofta rănile ei V, 68; 

Pofta desfrâului V, 73; 

Pofta nu omoară, dar răneşte V, 68; 

Postul IV, 28; 67; IV, 90; IV, 120; 
Postul cu acrivie IV, 147; 
Postul continuu IV, 148 
Postul alungă gândul viclean IV, 81; 
Postul frâul monahului IV, 86 
Postul motivat de nevoia săracului IV, 139; 
Preţul lucrului de mână VI, 25 
Preţuirea şi dispreţuirea aproapelui III, 83 
Prietenie cu cel ce te sileşte 1, 76 
Prieteniile nefolositoare I, 69 
Primirea de daruri respinsă IV, 124, 126; 
Priveghere grijă pentru suflet 1, 118 
Privegherea curăţeşte mintea 111, 23 
Privirea plecată spre pământ 1, 115 
Propovăduire cu străpungerea inimii 1, 130 
Pustia de ce pustia I, 51 
Pustia te scapă de trei războaie II, 3 
Pustnici mai răi decât cei din lume 1, 116 

Răbdarea în ocări I, 63 
Răbdarea semn minunat al lucrării harului IV, 150; 
Răbdarea faţă de cel care păcătuieşte V, 91; 
Răscumpărarea vremii I, 37 
Războiul din partea dracilor; arme duhovniceşti 1, 24; V, 62; 1051 
Războiul patimilor nu ridicarea lui ci răbdare şi putere pentru a-l 
duce V, 42 
Războiul patimilor încredinţează-l lui Dumnezeu V, 46; V, 78; V, 
89; 
Războiul desfrâului până la moarte V, 74; 
Războiul desfrâului nu de la draci, ci de la sine V, 79; 
Războiul desfrâului pricinile lui V, 82; 
Râsul condamnat III, 19; III, 58; III, 93; III, 94; III, 95;IV, 80; 
Ridicarea monahului căzut V, 63; 
Risipirea începutul relelor II, 45; 11, 67; 
Rudeniile lepădarea de ele pentru Dumnezeu 1, 125 
Rugăciune neîncetată I, 8 
Rugăciunea starea la rugăciune IV, 103; 
t 
Sarea duhovnicească II, 67; 
Sărăcia 1, 4; VI, 29 
Schima semnificații 1, 90; 
Scrierile sfinte lectura cu folos IV, 140 
Scripturile citirea lor 1, 14; 

Scripturile necunoaşterea lor 1, 15 

Semne minunate opaițul se aprinde de la Domnul V, 47 
Separarea de Dumnezeu, vinul, femeile, aurul şi odihna trupească 
1, 33 

Sfârşitul bătrânilor sfaturi la sfârşitul vieţii I, 88; 
Sfințirea numelui lui Dumnezeu I, 32 

Silirea vrerii noastre 1, 15 LI; 

Silirea în toate lucrarea monahului 1, 25 

Smerenia măsura ei I, 56 

Statornicie faţă de loc 1, 1; II, 53 

Sterp cum naşte sufletul sterp 1, 54 

Suferinţa iubită mai mult decât odihna I, 61 
Sufletul pus pentru fratele nostru V, 50, 51, 
Suflet bolnav 1, 151; 

Sufletul groaza lui la despărţirea de trup III, 17; 
Supunere faţă de părintele duhovnicesc I, 41 

Tagma monahilor cu adevărat mare este V, 62; 
Tăcerea I, 7; Il, 74; IV, 97; IV, 151; 

Tăcerea cu răbdare I, 4; 

Tăcerea aduce odihnă II, 47; 

Tăcerea maica celor mai înțelepte înţelesuri II, 18 
Tânguirea lucrează şi păzeşte III, 35; III, 101; III, 103; 
Temere trei lucruri de care să te temi III, 8 
Timpurile din urmă decadenţa lor I, 84; 

